༄༅། །སྲིད་ཞིའི་རྣམ་འདྲེན་༸གོང་ས་༸སྐྱབས་མགོན་ཆེན་པོ་མཆོག་ནས་བོད་རིགས་སེར་སྐྱ་མང་ཚོགས་ལ་བླང་དོར་བྱེད་སྒོའི་སྐོར་སྩལ་བའི་བཀའ་སློབ་ཕྱོགས་བསྡེབས་བཞུགས་སོ། །

པོད་གསུམ་པ།

© 2020 Gaden Phodrang Trust
(Office of His Holiness the Dalai Lama)
All rights reserved

༸གོང་ས་༸སྐྱབས་མགོན་ཆེན་པོའི་ཟབ་གསང་གསུང་གི་བདུད་རྩིར་ལོངས་སུ་སྤྱོད་པའི་སྐལ་ལྡན་དོན་གཉེར་ཅན་རྣམས་ཀྱི་རེ་འདོད་སྐོང་ཕྱིར། རྣམ་གྲྭ་ཐུབ་བསྟན་ཡར་འཕེལ་གྱིས་དཔར་རྩ་མཁོ་སྤྲོད་གནང་བ་ལྟར། དགའ་ལྡན་ཕོ་བྲང་གསུང་འབུམ་ཕྱོགས་སྒྲིག་ཁང་ནས་འཕྲུལ་དེབ་ཏུ་བསྒྲིགས་ཏེ་འགྲེམ་སྤེལ་ཞུས་པ་ལ། རྒྱ་ཆེའི་ཀློག་པ་པོ་རྣམས་ཀྱིས་ནོར་འཁྲུལ་ཡོ་བསྲང་གི་དགོངས་ཚུལ་ལྷུག་པོར་གསུང་བའི་རེ་བ་ཞུ།

འབྲེལ་ཡུལ་ཞལ་བྱང༌།

Gaden Phodrang Trust

Thekchen Choeling

McLeod Ganj – 176219

Dharamsala (H.P.) INDIA

+91-1892-221343

+91-1892-221879

sungbum@dalailama.com

www.dalailama.com

www.gyalwarinpoche.com

༄༅། །ཕྱི་ལོ་ ༡༩༩༤ ཟླ་ ༢ ཚེས་ ༢༥ ཉིན་གསུང་ཆོས་ར་བར་སེར་སྐྱ་མང་ཚོགས་ལ་སྐྱེས་རབས་གསུང་ཆོས་སྐབས་སྩལ་བའི་བཀའ་སློབ།

ཀ༽ ཆོ་འཕྲུལ་དུས་ཆེན་དང་། བསྒྲུབ་བྱའི་སྙིང་པོ།

ད་ལྟ་འདིར་སྐབས་སུ་བབས་པ་བོད་གངས་ཅན་ལྗོངས་ལ་འཇམ་མགོན་བླ་མ་ཙོང་ཁ་པ་ཆེན་པོས་ཆོ་འཕྲུལ་སྨོན་ལམ་ཆེན་མོ་ཞེས་པའི་དུས་ཆེན་འདི་གསར་འཛུགས་གནང་བ་ནས་བཟུང་འཆར་ཅན་ཟླ་བ་དང་པོའི་ནང་ལྷ་སར་ཇོ་བོ་ཆེན་པོའི་རྟེན་གྱི་དྲུང་ལ་དགེ་འདུན་མང་པོ་འདུས་ནས་ཚོགས་གསོག་སྒྲིབ་སྦྱོང་དང་འབྲེལ་བའི་མཆོད་འབུལ་རྒྱ་ཆེ་གནང་བའི་ལུགས་སྲོལ་ཞིག་དར་ཏེ་ད་ལམ་ལོ་དྲུག་བརྒྱ་སྐོར་སོང་བ་དེའི་རིང་མཛད་སྲོལ་བཟང་པོ་འདི་ལ་བརྟེན་ནས་སྐྱེ་འགྲོ་དཔག་ཏུ་མེད་པ་ཞིག་གིས་བསོད་ནམས་བསགས་ཏེ། མདོར་ན་རང་གཞན་གྱི་དོན་གཉིས་མཐར་ཕྱིན་པ་མང་པོ་ཞིག་བྱུང་བ་བརྒྱ་ཆ་བརྒྱ་ཐག་ཆོད་པ་རེད།

བར་ལམ་ང་རང་ཚོ་སྤྱི་མཐུན་གྱི་བསོད་ནམས་དམན་པ་དང༌། ཕྱི་ནང་གི་འགལ་རྐྱེན་མང་པོ་འཛོམས་པའི་འོག་ནས་ང་རང་ཚོའི་ཕ་ཡུལ་གཞན་གྱི་ལག་ཏུ་ཤོར་བ་དེ་ལྟ་བུའི་གནས་ཚུལ་གྱི་འོག་ནས་བསྟན་པ་ལ་ཉམས་ཉེས་ཤིན་ཏུ་ཆེན་པོ་བྱུང་ཡོད། འདིར་བཙན་བྱོལ་དུ་ཡོད་པའི་བོད་མིའི་ནང་དེ་སྔའི་ཆོ་འཕྲུལ་སྨོན་ལམ་གྱི་སྲོལ་བཟང་པོ་དེ་དག་རྒྱུན་འཛིན་བྱེད་ཐུབ་ན་ཡག་པོ་འདུག་ཅེས་བར་ལམ་ནས་དྷ་རམ་ས་ལར་ལོ་ངོ་བསྟར་ཆགས་སུ་སྨོན་ལམ་འཚོགས་བཞིན་ཡོད་ལ། ས་གནས་གཞན་དུའང་དེ་བཞིན་འཚོགས་བཞིན་ཡོད། དེ་རིང་འདིར་ང་རང་ཚོ་སེར་སྐྱ་མང་པོ་ཞིག་འདུ་འཛོམས་བྱུང་བ་འདི་སྐལ་བ་བཟང་པོ་ཡིན།

དེ་བཞིན་འདིར་ཕྱི་རྒྱལ་གྱི་མི་སྣ་སྟོན་པ་བཀའ་དྲིན་ཅན་གྱི་རྗེས་སུ་འབྲངས་ཤིང༌། ཡང་སྒོས་བོད་གངས་ཅན་ལྗོངས་ལ་ཡོད་པའི་ཐེག་པ་ཆེ་ཆུང་སྔགས་དང་བཅས་པ་ཆ་ཚང་བའི་སངས་རྒྱས་ཀྱི་བསྟན་པ་འདི་ལ་ཡིད་འཕྲོག་སྟེ་ཤེས་ནས་དད་པ་ཐོབ་པའི་དོ་སྣང་ཅན་གང་འཚམ་ཞིག་སླེབས་ཡོད་པ་སོགས་མདོར་ན་འདིར་མི་རིགས་སྣ་ཚོགས་པ་ཞིག་དང༌། སེར་སྐྱ་ཕོ་མོ་མང་པོ་ཞིག་འཛོམས་ཡོད།

དེ་རིང་ང་ཚོ་འདིར་འཛོམས་ནས་ལས་འགན་གང་ཞིག་བསྒྲུབ་དགོས་སམ་ཞེ་ན། ཚང་མས་སེམས་བཟང་པོ་སྐྱེ་ཐབས་ཤིག་དང༌། མི་ཚེ་བཟང་པོའི་ངང་ནས་བཟང་མཐའ་འཁྱོལ་བ་ཞིག་བྱ་རྒྱུ་འདི་ང་རང་ཚོ་ཚང་མའི་བསྒྲུབ་བྱ་ཡིན། སེམས་བཟང་པོ་དང༌། མི་ཚེ་བཟང་པོ་ཞིག་ཡོང་བར་བྱེད་པ་ལ་བྱེད་སྟངས་ཤེས་དགོས། དེ་ལ་སྔོན་གྱི་སྟོན་པ་བཀའ་དྲིན་ཅན་གང་ཉིད་ཀྱིས་མཛད་པའི་རྣམ་པར་ཐར་པ་ཤེས་པ་བྱས་ན་དེའི་ཐོག་ནས་ང་རང་ཚོའི་མི་ཚེ་སྐྱེལ་སྟངས་ལ་ཉམས་མྱོང་བསླབ་བྱ་ལེན་རྒྱུ་མང་པོ་ཡོད།

དེས་ན་སྔོན་བྱོན་སྟོན་པའི་རྣམ་ཐར། རྗེས་འཇུག་གདུལ་བྱའི་ཉམས་ལེན་ལ་འཁྱེར་ཤེས་པའི་ཐོག་ནས་སེམས་ཀྱི་སྦྱོང་བརྡར་བྱེད་དགོས་པར་གསུངས་ཡོད། སྔོན་གྱི་ཕྱག་སྲོལ་ལ་དེ་རིང་གི་དུས་ཚོད་འདིར་བཅོམ་ལྡན་འདས་ཀྱི་སྐྱེས་རབས་མཛད་པ་རྣམ་ཐར་གྱི་ལོ་རྒྱུས་སློབ་དཔོན་ཆེན་པོ་དཔའ་བོས་མཛད་པའི་སྐྱེས་རབས་སོ་བཞི་པ་འདིའི་གཞུང་ནས་འཆད་ཉན་གནང་བའི་ཕྱག་སྲོལ་ཡོད་པ་ལྟར། དེ་རིང་ཡང་སྐྱེས་རབས་ཀྱི་བཤད་པ་མདོར་བསྡུས་ཤིག་ཞུ་རྒྱུ་དང༌། བོད་ནས་གསར་འབྱོར་བ་མང་པོ་ཞིག་སླེབས་ཡོད་པའི་ཁོངས་ནས་གང་འཚམ་ཞིག་སང་གནངས་བོད་དུ་ཐོན་འགྲོ་གི་ཡོད་སྟབས་བོད་ཀྱི་གནས་ཚུལ་ཡང་ཕྲན་བུ་འགྲེལ་བཤད་བརྒྱབ་ན་སྙམ་པ་དྲན་བྱུང༌།

ཁ༽ སྐྱེ་བ་སྔ་ཕྱི་དང་། མི་འདོད་པའི་དོགས་གནད།

ད་ལྟ་བཤད་མ་ཐག་པ་བཞིན་མི་ཚེ་བཟང་པོ་ཞིག་ཡོང་བ་ལ་སེམས་རྒྱུད་འདུལ་ཐབས་བྱེད་དགོས། སེམས་ཅི་ཙམ་དུ་དུལ་བ་དེ་ཙམ་གྱི་མི་ཚེ་འདི་སྐྱིད་པ་ཡོང་གི་ཡོད། མི་ཚེ་འདི་བཟང་པོ་ཞིག་ཏུ་སྐྱེལ་ཐུབ་པ་བྱུང་ན་ཚེ་རབས་རྗེས་མ་ཚོར་ཡང་ཕན་གྱི་རེད། སྐྱེ་བ་སྔ་ཕྱི་ཁས་མི་ལེན་མཁན་ཞིག་ཡིན་ན་དེ་ནི་ཐ་དད་རེད། སྐྱེ་བ་སྔ་ཕྱི་ཡོད་མེད་ཀྱི་ཐད་ལ་སྐྱེ་བ་སྔ་ཕྱི་ཡོད་པའི་ཕྱོགས་ལ་སྒྲུབ་བྱེད་མང་པོ་ཡོད། སྐྱེ་བ་སྔ་ཕྱི་མི་འདོད་ན་དོགས་པ་མང་པོ་ཞིག་མུ་མཐུད་གནས་རྒྱུ་རེད། སྐྱེ་བ་སྔ་ཕྱི་ཡོད་པར་འདོད་ན་དོགས་པ་མང་པོ་ཞིག་ལ་ལན་འདེབས་ཐུབ། སྐྱེ་བ་སྔ་ཕྱི་ཡོད་ན་དེ་ལ་འགལ་འདུའི་སྐྱོན་མེད་ཅིང༌། སྐྱེ་བ་སྔ་ཕྱི་མེད་ན་འགལ་འདུའི་སྐྱོན་མང་པོ་ཞིག་མཐོང་ཡང་དེ་ལ་ལན་རྒྱག་རྒྱུ་མེད་པར་གང་ཤེས་ཞེས་བརྗོད་ན་མ་གཏོགས་རྒྱུ་མཚན་བགྲང་རྒྱུ་མེད།

ཡང་ན་འཇིག་རྟེན་བཀོད་པ་པོ་ཡོད་པར་འདོད་མཁན་ཞིག་ཡིན་ན་རྩ་བ་འཇིག་རྟེན་བཀོད་པ་པོ་ཡོད་པར་འདོད་པའི་གྲུབ་མཐའ་འཛམ་གླིང་ཐོག་མང་པོ་ཡོད། དེ་དག་གིས་སྔར་དུས་རབས་བརྒྱ་ཕྲག་མང་པོའི་རིང་མི་ས་ཡ་མང་པོར་ཕན་ཐོགས་བྱུང་ཡོད་ལ། ད་ལྟ་ཡང་ཕན་ཐོགས་ཡོང་དང་ཡོང་བཞིན་པ་དང༌། མ་འོངས་པར་ཡང་ཕན་ཐོགས་ཡོང་རྒྱུ་རེད། མི་ལ་ཕན་ན་དགོས་རྒྱུ་དེ་ཡིན། དེས་དགོས་དོན་ཚང་གི་ཡོད། གྲུབ་མཐའ་མི་འདྲ་བ་མང་པོ་ཡོད་པ་དེ་དག་ལ་ང་རང་ཚོས་དངོས་གནས་དག་སྣང་སྦྱངས་ནས་བརྩི་བཀུར་དང༌། རྗེས་སུ་ཡི་རངས་བྱས་ཏེ་མངོན་པར་བསྟོད་དགོས་པ་རེད།

དེ་ལྟ་ན་ཡང༌། ང་རང་ཚོའི་ནང་པ་སངས་རྒྱས་པའི་གཞི་ལམ་འབྲས་གསུམ་གྱི་རྣམ་གཞག་གསུངས་པ་དེའི་ཐོག་ནས་བརྟགས་ན་འཇིག་རྟེན་བཀོད་པ་པོ་འདོད་ན་འགལ་འདུ་མང་པོ་ཞིག་ཡོང་རྒྱུ་རེད། ཡང་རྒྱུ་མེད་རྐྱེན་མེད་ཅིག་འདོད་ནའང་རིགས་པའི་གནོད་པ་མང་པོ་ཞིག་ཡོང་གི་ཡོད། ང་རང་ཚོའི་སེམས་ལ་ཐོག་མཐའ་མེད་པས་སྲིད་པ་འཁོར་བ་ལ་ཐོག་མ་མེད་པའི་སྟེང་ནས་སྐྱེ་བ་སྔ་ཕྱི་བཤད་པ་དེའི་ཐད་ནས་བསམ་བློ་བཏང་ན། དྲི་བ་ཚང་མར་ལན་ཐེབས་ཀྱི་ཡོད་མེད་མི་ཤེས་ཀྱང༌། ཕལ་ཆེ་བར་ལན་འདེབས་ཐུབ།

རྩ་བ་སྤྱིར་བཏང་ནས་བཤད་ན་ང་ཚོའི་སེམས་ནང་གཏི་མུག་བདེན་འཛིན་གྱིས་མཚོན་པའི་རྨོངས་པ་མང་པོ་ཞིག་ཡོད། སྐབས་རེ་ང་ཚོའི་སེམས་ནང་ང་རྒྱལ་སྐྱེས་ཏེ། དཔེར་ན་འདི་འདྲ་དཔེ་མི་སྲིད་ཅེས་པ་དང༌། ང་ཡིད་ཆེས་ཀྱི་མི་འདུག་ཟེར་བ་དང༌། རྒྱུ་མཚན་བགྲང་དགོས་ཞེས་བརྗོད་སྐབས་གང་ཤེས་ཟེར་བ་དང༌། གང་ཡིན་ཡང་ང་ནི་ཡིད་ཆེས་ཐུབ་ཀྱི་མི་འདུག་ཅེས་བརྗོད་སྐབས་དེའི་སེམས་གཏིང་ལ་ང་རྒྱལ་ཡོད། སྐད་ཆ་དེ་དག་ང་རྒྱལ་གྱི་ཐོག་ནས་ཐོན་པ་ལས་དེ་མིན་ཡིད་མ་ཆེས་པའི་རྒྱུ་མཚན་གང་ཡིན་པ་བརྗོད་དགོས་ན་བརྗོད་རྒྱུ་མང་པོ་མེད། མཐར་གཏུགས་དུས་གང་ཡིན་ན་ཡང་ང་ནི་ཡིད་ཆེས་མེད་ཅེས་བརྗོད་རྒྱུ་དེ་རེད། དཔེར་ན་ཁང་པའི་སྟེང་གི་གནས་ཚུལ་ཇི་མ་ཇི་བཞིན་ཤེས་པ་ལ་ཁང་པའི་སྟེང་དུ་མ་སླེབས་ན་འོག་ནས་སྟེང་གི་གནས་ཚུལ་ཇི་མ་ཇི་བཞིན་ཤོད་མི་ཐུབ། རྒྱང་ཐག་སྤྱི་ལེ་ཁ་ཤས་བརྒལ་བའི་ལུང་པ་ཞིག་གི་གནས་ཚུལ་ཤེས་པ་ལ་ཡང་རྒྱང་ཤེལ་བེད་སྤྱོད་བྱེད་པའམ། ཡང་ན་ལུང་པ་དེར་དངོས་སུ་བསྐྱོད་དེ་གནས་ཚུལ་ཆ་ཚང་ཤེས་པ་བྱེད་དགོས་པ་ལས། མི་གཞན་གྱིས་ངོ་སྤྲོད་བྱས་པ་ཙམ་གྱིས་གནས་ཚུལ་ཇི་མ་ཇི་བཞིན་ཤེས་མི་ཐུབ་ལ། སྐབས་རེ་གཞན་གྱིས་བཤད་པ་ལའང་ཡིད་མི་ཆེས་པ་ཡོང་སྲིད།

དེར་བརྟེན་སྐྱེ་བ་སྔ་ཕྱི་དང༌། ཁམས་གསུམ་གྱི་སྐོར། ས་ལམ་གྱི་རྣམ་གཞག ས་ལམ་བགྲོད་ནས་སྐྱོན་ཀུན་ཟད་ཡོན་ཏན་ཀུན་ལྡན་གྱི་སངས་རྒྱས་ཀྱི་གོ་འཕང་ཐོབ་པ་དེ་རིགས་ལམ་སེང་བློ་ལ་ཤོང་བདེ་མིན་ཏན་ཏན་ཡོང་གི་རེད། དེ་རིགས་མང་པོ་ཞིག་དཔེ་ཆའི་གཞུང་ནས་བཤད་པའི་གནས་ཚུལ་རྣམས་དང༌། ཉིན་རེ་ཉིན་རེ་སོ་སོའི་སེམས་ནང་ཆགས་སྡང་གང་འདྲ་ཡོང་གི་ཡོད་པ་དེ་གཉིས་ར་སྤྲོད་གཏོང་གིན་གཏོང་གིན་བྱས་ན། གང་འཚམ་ནས་འདི་ཡ་མཚན་ཅན་ཞིག་འདུག་བསམ་པ་ཞིག་བློ་ལ་འཆར་རྒྱུ་དང༌། ཉམས་མྱོང་སྐྱེ་རྒྱུ་ཞིག་ཡོད།

སྐྱེ་བ་སྔ་ཕྱི་ཡོད་པ་མི་འདོད་ན་མུན་ནག་ཆགས་ནས་འགྲེལ་བཤད་རྒྱག་རྒྱུ་ཧ་ཅང་ཁག་པོ་ཡིན། སྐྱེ་བ་སྔ་ཕྱི་ཡོད་པ་ཁས་བླངས་ན་འདིའི་སྟེང་ནས་སྟོང་གསུམ་གྱི་སྟོང་ཆེན་པོའི་འཇིག་རྟེན་ཁམས་ཀྱིས་མཚོན་པའི་མདོར་ན་ཞིང་ཁམས་ཞེས་པ་འདིའི་སྣོད་བཅུད་ཆགས་འཇིག་གི་རྣམ་གཞག་དང༌། རྡུལ་ཕྲ་རབ་ལ་བརྟེན་ནས་འབྱུང་སྟངས། འབྱུང་བཞི་གཡོ་བའི་རྒྱུ་དང༌། སེམས་ཅན་གྱི་ལས་ཀྱི་རྐྱེན། དེ་ལྟ་བུའི་རྒྱུ་དང་རྐྱེན་ཚོགས་པའི་སྟེང་ནས་ང་རང་ཚོས་སྲིད་པ་འཁོར་བ་ཞེས་བརྗོད་ཀྱང་རུང༌། གང་ལྟར་མཐའ་ཡས་ཤིང་མུ་མེད་པའི་འཇིག་རྟེན་གྱི་ཁམས་གྲངས་མེད་ཡོད་པ་འདིའི་གནས་སྟངས་འགྲེལ་བཤད་རྒྱག་ཐུབ་པ་དང༌། འདི་འདྲ་ཞིག་ཡིན་འདུག་བསམ་པའི་ཚོད་དཔག་གང་འཚམ་བྱེད་ཐུབ་པ་ཞིག་ཡོད།

ག༽ བཟང་པོའི་མི་ཚེ་དང་། ནང་པའི་ལྟ་སྤྱོད།

མི་ཚེ་འདི་བཟང་པོའི་ཐོག་ནས་བཟའ་མཐའ་འཁྱོལ་བ་ཞིག་བྱུང་ན་ཚེ་འདི་སྐྱིད་པ་ཙམ་དུ་མ་ཟད། ཚེ་རབས་གཏན་གྱི་མདུན་མ་སྒྲུབ་ཐུབ་པ་ཞིག་ཡོང་གི་ཡོད་པས་ཚང་མས་སེམས་རྒྱུད་འདུལ་ཐབས་དང༌། མི་བཟང་པོ་ཞིག་ཨེ་ཡོང་བལྟ་དགོས། ལྷག་དོན་འདིར་དུས་དུས་ལ་མ་གཏོགས་སླེབས་མི་ཐུབ་པ་དང༌། ནང་པ་སངས་རྒྱས་པའི་ཆོས་ལ་དད་པ་ཡོད་ཀྱང་ཆོས་ཀྱི་གནས་ལུགས་དེ་ཙམ་གོ་མྱོང་ཐོས་མྱོང་མེད་པ་ཁག་ཅིག་སླེབས་ཡོད་པ་ཁྱེད་རང་ཚོས་གལ་གནད་ཆེ་ཤོས་ནང་པ་སངས་རྒྱས་པའི་ཆོས་ཀྱི་སྙིང་དོན་སེམས་པ་བཟང་པོ་བྱ་རྒྱུ་དང༌། སྤྱོད་པ་བཟང་པོ་བྱ་རྒྱུ་འདི་ཡིན་པ་ཤེས་དགོས།

དེ་ཡང་ངས་རྣམ་ཀུན་འགྲེལ་བཤད་བརྒྱབ་པ་བཞིན་ནང་པ་སངས་རྒྱས་པའི་ཆོས་ཀྱི་སྙིང་པོ་བསྡུས་ན། ལྟ་བ་དང་སྤྱོད་པ་གཉིས་ཀྱི་སྒོ་ནས་འཆད་དགོས་ཤིང༌། ནང་པ་སངས་རྒྱས་པའི་སྤྱོད་པ་གང་ཡིན་ཞེ་ན་འཚེ་བ་མེད་པའི་སྤྱོད་པ་དེ་ཡིན། འཚེ་བ་སྟེ་གཞན་ལ་གནོད་པ་བྱས་ན། དེས་ཕ་རོལ་པོར་སྡུག་བསྔལ་བསྐྱེད་པ་དང༌། མ་སྐྱིད་པ་ཡོང་གི་རེད་བསམ་པའི་གནས་ཚུལ་འདི་ཤེས་དགོས། རང་ལ་མི་གཞན་གྱིས་གནོད་པ་བསྐྱལ་ན་རང་ཉིད་མ་སྐྱིད་པ་ཡོང་བ་འདིའི་ཉམས་མྱོང་ལ་དཔགས་ནས་གཞན་ལ་ཚིག་རྩུབ་བརྗོད་པ་དང༌། རྒྱུ་དངོས་འཕྲོག་པ། ཉེས་རྡུང་གཏོང་བ། འཁྲུག་རྩོད་བྱེད་པ་སོགས་བྱས་ན་གཞན་དེ་ཡང་མ་སྐྱིད་པ་ཡོང་གི་རེད་བསམ་པའི་བསམ་བློའི་ངོས་འཛིན་གྱི་ཐོག་ནས་གཞན་ལ་འཚེ་བ་བྱེད་པའི་གོ་སྐབས་ཤར་ཡང་འཚེ་བ་མི་བྱེད་པ་འདི་ལ་འཚེ་བ་མེད་པའི་སྤྱོད་པ་ཞེས་བརྗོད་པ་ལས། ཕར་ངོས་ས་རྡོར་ཐུག་པ་ལྟར་གྱི་ཚོར་བ་གང་ཡང་མེད་པ་ཞིག་ལ་འཚེ་བ་མེད་པ་ཞེས་ཟེར་བ་མིན། འཚེ་བ་བྱེད་པའི་གོ་སྐབས་དང༌། ཆ་རྐྱེན་ཡོད་བཞིན་དུ་གནོད་པ་བསྐྱལ་ན་མི་འགྲིགས་བསམ་པའི་བསམ་བློའི་ཐོག་ནས་འཚེ་བ་མི་བྱེད་པ་དེར་འཚེ་བ་མེད་པའི་སྤྱོད་པ་ཞེས་བརྗོད་ཀྱི་ཡོད།

འཚེ་བ་མི་བྱེད་པའི་སྤྱོད་པ་བྱེད་དགོས་པའི་རྒྱུ་མཚན་གང་ཡིན་ཞེ་ན། ལྟ་བ་རྟེན་འབྱུང་ཞེས་པ་འདིར་ཐུག་ཡོད། ང་རང་ཚོར་སྡུག་བསྔལ་མེད་ཅིང་སྐྱིད་པ་ཞིག་དགོས་ཀྱི་ཡོད། སྡུག་བསྔལ་མེད་པའི་སྐྱིད་པ་འདི་གཞན་ལ་གནོད་པ་མི་སྐྱེལ་བར་ཕན་བཏགས་ན་ཕུགས་ལ་རང་ཉིད་སྐྱིད་པ་ཡོང་རྒྱུ་ཡིན་པའི་གནས་ཚུལ་འདི་ཤེས་པར་བྱེད་དགོས། དེ་ཤེས་ན་གཞན་ལ་གནོད་པ་དང་འཚེ་བ་མི་བྱེད་པ་འདི་རང་དོན་ལ་ཐུག་པར་བརྟེན་རང་དོན་རང་གཅེས་སུས་ཀྱང་བྱེད་ངེས་རེད། མི་ལ་མགོ་སྐོར་གཏོང་བ་དང༌། འཁྲུག་པ་རྒྱག་པ་སོགས་བྱས་ན་སོ་སོའི་གྲོགས་པོ་དང༌། དགའ་པོ་བརླག་འགྲོ་བ་དང༌། རང་ལའང་མི་སྡུག་ཆགས་དང༌། རླུང་ལངས་པོ། རྐུ་མ། རྫུན་མ་བཅས་ཀྱི་མིང་ཆད་ཡོང་གི་རེད། མི་ཚང་མའི་མིག་ཟུར་ནས་རང་ལ་ལྟ་སྟངས་མི་འདྲ་བ་ཞིག་བལྟ་སྐབས་རང་ཉིད་ཀྱང་སྐྱིད་པོ་མེད། མི་ཚང་མས་མི་དེ་དྲང་པོ་དང༌། རྫུན་མི་ཤོད་མཁན། བློ་མཐུན་རེད་ཅེས་བརྗོད་པ་ཞིག་བྱུང་ན་མིང་དེ་འཁྱེར་ནས་རྒྱུས་མངའ་ཡོད་པའི་མི་ཚང་གང་འདྲ་ཞིག་ལ་ཕྱིན་ཀྱང་ཚང་མས་ཡར་ཤོག་ཅེས་བརྗོད་པ་དང༌། དངོས་གནས་སྙིང་ཉེ་པོ་མི་གཅིག་སྙིང་གཅིག་གི་གྲོགས་པོ་གྲོགས་མཆེད་དང༌། དོན་དམ་པའི་མཛའ་བཤེས་ཆགས་ཏེ་སོ་སོའི་དཀའ་ངལ་གང་ལའང་མིས་རོགས་རམ་བྱེད་མཁན་ཡོང་གི་རེད།

གལ་ཏེ་རོགས་དངོས་སུ་བྱེད་མ་ཐུབ་ཀྱང་སོ་སོའི་དཀའ་ངལ་གང་ཡང་ཤོད་ས་ཞིག་བྱུང་ན་དེ་ཡང་སྐྱོ་རོགས་རང་ཡིན། དཔེར་ན། དེ་རིང་རང་ཉིད་ལ་གནས་ཚུལ་སྡུག་པ་ཞིག་བྱུང་ན་སོ་སོ་བློས་འཁེལ་ས་ཞིག་གི་སར་ཕྱིན་ནས་གནས་ཚུལ་ཐབས་སྡུག་འདི་ལྟར་བྱུང་སོང་ཞེས་སེམས་ནང་གི་མ་སྐྱིད་པ་དེ་ཤོད་ས་ཞིག་བྱུང་ན་ཕྲན་བུ་ཕན་ཐོགས་ཡོད། སེམས་མ་སྐྱིད་པ་དེ་སྡུག་བསྒོམ་བརྒྱབ་སྟེ་བསྡད་ན་གང་འཚམ་ནས་སྲོག་རླུང་འཕར་རྒྱུའི་ཉེན་ཁ་ཡོད། སྙིང་ཉེ་བའི་གྲོགས་པོ་ཞིག་ཡོད་ན་སྐད་ཆ་བཤད་ས་ཞིག་ཡོང་གི་རེད། ང་རང་ཚོ་མིའི་རང་བཞིན་འདི་འདྲ་ཞིག་རེད།

ང༽ ཡ་རབས་ཀྱི་སྤྱོད་པ་དང་། རང་ཉིད་ཀྱི་བདེ་སྐྱིད།

དེར་བརྟེན་མི་ཡ་རབས་ཤིག་བྱས་ན་སོ་སོར་ཕན་ཐོགས་ཡོད་པ་དང༌། མ་རབས་བྱས་ན་སོ་སོར་གྱོང་རག་རྒྱུ་ཡིན། མ་རབས་བྱས་ན་ཆོས་དང་འགལ་བས་མི་འགྲིགས་ཞེས་བརྗོད་ཀྱི་མེད་ལ། ཡང་ཡ་རབས་བྱས་ན་སངས་རྒྱས་ཐུགས་དགྱེས་པོ་ཡོང་གི་རེད་ཅེས་ཀྱང་བརྗོད་ཀྱི་མེད། ཡ་རབས་བྱས་ན་སོ་སོ་རང་ཉིད་སྤྱི་ཚོགས་ནང་མིས་ཆ་བཞག་ས་དང༌། དགའ་པོ་བྱེད་ས་ཞིག་ཆགས་ནས་རང་གི་མི་ཚེ་འདི་སྐྱིད་པ་ཞིག་ཡོང་གི་རེད་ཅེས་བརྗོད་ཀྱི་ཡོད། ང་རང་ཚོས་མ་རབས་མི་བྱེད་ཅིང༌། ཡ་རབས་བྱེད་དགོས་པའི་རྩ་བ་རང་གི་བདེ་སྡུག་རྣམས་གཞན་དང་འབྲེལ་བ་ཡོད་པ་དེར་ཐུག་ཡོད།

རང་གི་བདེ་སྡུག་གི་རྒྱུ་རྐྱེན་གཞན་ལ་ལྟོས་མ་དགོས་པར་རང་དབང་གི་སྒོ་ནས་རང་བཙན་པ་ཞིག་ཡོད་ན་གཞན་ལ་བསམ་བློ་གཏོང་དགོས་དོན་མེད་ལ། གཞན་ཞེས་པ་འདི་ལ་མིག་ལྟ་ཅི། ལྟག་ཁུང་ཡང་མ་བལྟས་པར་གཡུག་བཞག་ན་སོ་སོ་གཅིག་པུའི་དོན་བསྒྲུབས་ན་འགྲིགས་པ་ཡོད་སྲིད། འོན་ཀྱང་ང་རང་ཚོའི་མི་ཚེའི་འགྲོ་སྟངས་འདི་མིའི་སྤྱི་ཚོགས་ནང་སྐྱེལ་དགོས་པ་ལས་དེ་མིན་གཞན་ཞིག་ཏུ་སྐྱེལ་ས་མེད། མི་གཞན་ལ་ཁོང་ཁྲོ་བྱེད་པ་དང༌། བློས་མི་འཁེལ་བ་བྱས་ནས་བསྡད་ན་མིའི་སྤྱི་ཚོགས་ཕར་བཞག དུད་འགྲོའི་ཁྱུར་ཡང་འདྲེས་མི་ཐུབ། གལ་སྲིད་རང་ཤི་བརྒྱབ་ན་དེ་ནི་སྡུག་གྱོང་རེད།

གང་ལྟར་མ་ཤི་བར་སྡུག་སྐད་རྒྱག་བཞིན་དུ་མིའི་དཀྱིལ་དུ་སྡོད་རྒྱུ་ལས། འདི་ལས་ལྷག་པའི་ཕོ་རྒོད་པོ་བྱས་ཏེ་ཟླ་བའི་ཁང་བཟང་ལ་འགྲོ་མི་ཐུབ། ཕྱིན་ཀྱང་མུ་གེ་དང་རླུང་མི་མཐུན་པའི་དབང་གིས་འཆི་རྒྱུ་ལས་གཞན་གང་ཡང་མེད། གལ་སྲིད་ཤུབས་ལྟ་བུ་གྱོན་ཏེ་ཕྱིན་ཚེ་ཆུ་ཚོད་གཅིག་གཉིས་སྡོད་ཐུབ་ཀྱང་དེ་ནི་རྡོག་ཁྲེས་ཤིག་ལས་སྙིང་པོ་གང་ཡང་མེད། དེ་ལས་སྲིད་པ་ཆགས་ཏེ་མིའི་འགྲོ་བ་གནས་སའི་འཛམ་བུ་གླིང་འདིའི་སྟེང་དུ་བསྡད་ན་སྐྱིད་ཅིང་འདི་ལས་ལྷག་པའི་འགྲོ་ས་གང་ཡང་མེད། ང་རང་ཚོ་ལྷ་གསོལ་ཀླུ་གསོལ་བྱས་ཀྱང་ལྷ་ཡུལ་ལ་འཁྲིད་མཁན་མེད་ལ། ཀླུ་ཡུལ་ལ་འཁྲིད་མཁན་ཡང་མེད། ང་རང་ཚོའི་མི་ཚེ་འདི་འཛམ་གླིང་འདིའི་སྟེང་སྡོད་རྒྱུ་ལས་མེད།

དེ་ཡང་མིའི་ནང་སྡོད་དགོས་པ་དང༌། མི་དང་འབྲེལ་བ་བྱེད་དགོས་པ་གང་ཞིག་ལ་འབྲེལ་བ་བྱེད་སའི་མི་གཞན་རྣམས་ལ་རྒྱག་རེས་བརྒྱབ། མགོ་སྐོར་བཏང༌། མ་འགྲིགས་མ་འཐུས་པ་ཤ་སྟག་བཤད་དེ་བསྡད་ན་བྱབ་ཆུང་དང༌། ལྐུག་པ་རེད། མཉམ་དུ་སྡོད་དགོས་སྟབས་འཆམ་པོ་བྱས་ཏེ་གཅིག་གིས་གཅིག་ལ་བློ་བསྟར་ཆོག་པའི་མི་བཟང་པོ་ཞིག་དང༌། ཡ་རབས་ཤིག་བྱས་ཏེ་བསྡད་ན་དེ་ལས་སྐྱིད་པ་མེད། དེར་བརྟེན་ཡ་རབས་དང་བཟང་པོ་བྱེད་དགོས་པ་འདི་རང་གི་བདེ་སྡུག་རྟེན་ཅིང་འབྲེལ་བར་འབྱུང་བའི་རང་བཞིན་ཅན་ཞིག་ཡིན་པས་ན་རང་ཉིད་ཀྱི་བདེ་སྡུག་གང་ལ་བརྟེན་སའི་ཡུལ་དེ་དག་ལ་འབྲེལ་བ་ཡག་པོ་བྱེད་དགོས་པ་དང༌། འབྲེལ་བ་ཡག་པོ་ཡོང་བ་ལ་འཚེ་བ་མི་བྱེད་ཅིང༌། བཟང་པོ་བྱེད་དགོས།

ཅ༽ ཆོས་ཀྱི་སྙིང་པོ་དང་། ལྟ་སྤྱོད་ཀྱི་ཉམས་ལེན།

ཆོས་ཀྱི་སྙིང་པོ་མདོར་བསྡུས་ན་སྤྱོད་པ་འཚེ་བ་མེད་པ་དང༌། ལྟ་བ་རྟེན་འབྱུང་གི་ལྟ་བ་འདི་ཡིན། དེ་ནི་ནང་པ་སངས་རྒྱས་པའི་ཆོས་ཀྱི་སྙིང་པོ་ཡིན། སྤྱོད་པ་འཚེ་བ་མེད་པ་ཞེས་པ་ནི་གཞན་སྡུག་བསྔལ་གྱིས་མནར་བར་མི་འདོད་པ་དང༌། བདེ་བ་འདོད་པ་དེ་དག་ངོས་འཛིན་བྱས་ཏེ་གཞན་ལ་ཕན་བདེ་སྒྲུབ་ཐུབ་ན་རབ་དང༌། གལ་སྲིད་ཕན་བདེ་སྒྲུབ་མ་ཐུབ་ཀྱང་གཞན་ལ་གནོད་འཚེ་བྱས་ན་མི་འགྲིགས། གཞན་དེ་ཡང་སྡུག་བསྔལ་མི་འདོད་པ་རང་དང་མཚུངས་པ་རེད་བསམ་པའི་རང་གི་ཉམས་མྱོང་ལ་དཔགས་ནས་གཞན་ལ་འཚེ་བའི་ལས་ལས་ལྡོག་པ་འདི་འཚེ་བ་མི་བྱེད་པའི་རིམ་པ་གཉིས་པ་ཡིན།

དེ་རིང་ཆོ་འཕྲུལ་དུས་ཆེན་དང་འབྲེལ་ནས་ང་རང་ཚོ་འདིར་འཛོམས་པ་རེད། ༸རྒྱལ་བ་རིན་པོ་ཆེས་གང་ཞིག་གསུང་གི་འདུག་ཅེས་བརྗོད་ན། ༸རྒྱལ་བ་རིན་པོ་ཆེས་ནང་པ་སངས་རྒྱས་པའི་ཆོས་ཞེས་པ་འདི་ལྟ་སྤྱོད་གཉིས་ཀྱི་ཐོག་ནས་བཤད་དགོས། ལྟ་བ་རྟེན་འབྱུང་གི་ལྟ་བ་དང༌། སྤྱོད་པ་འཚེ་བ་མི་བྱེད་པའི་སྤྱོད་པ་ཡིན། ལྟ་སྤྱོད་གཉིས་པོ་འདི་སུ་ཞིག་གིས་ཉམས་ལེན་བྱས་ན་དེ་ནི་ནང་པ་ཡིན་ལ། ལྟ་སྤྱོད་གཉིས་པོ་འདི་ཉམས་ལེན་མི་བྱེད་མཁན་ནི་ནང་པ་མིན་ཞེས་གསུང་གི་འདུག་བསམས་ནས་ཚང་མའི་སེམས་ལ་ངེས་པ་བྱེད་དགོས།

ཆ༽ ཆོས་ཀྱི་གཙོ་ཕལ་དང་། བརྟག་དཔྱད་ཀྱི་མཐའ་དཔྱོད།

དེ་ནས་བོད་ལ་ལོག་མཁན་དང༌། གནས་སྐོར་དུ་འགྲོ་མཁན། དེ་བཞིན་ལ་དྭགས་དང༌། འབྲུག་ནས་ཡོང་མཁན་འགའ་ཤས་ཡོད་པ་བཅས་ཁྱེད་རང་ཚོ་སོ་སོའི་ལུང་པར་ལོག་སྐབས་༸རྒྱལ་བ་རིན་པོ་ཆེས་འདི་འདྲ་གསུང་གི་འདུག་བསམ་སྟེ་སེམས་ལ་ངེས་པའི་ཐོག་ནས་ཉིན་རེ་ཉིན་རེའི་ལག་ལེན་གཟུངས་སྔགས་ཟབ་མོ་བགྲང་རྒྱུ་དང༌། ལུས་ཀྱི་སྒོ་ནས་ཕྱག་འཚལ་སྐོར་སྦྱོང་བྱེད་རྒྱུ་འདི་རིགས་ཕུན་སུམ་ཚོགས་པའི་ཡན་ལག་ཡིན། བསམ་བློ་གཏོང་སྟངས་ཡག་པོ་ཞིག་གི་སྒོ་ནས་དགེ་བ་སྒྲུབ་ཐུབ་པ་མ་བྱུང་ན། ངག་གིས་སྔགས་བགྲངས་པ་དང༌། ལུས་ཀྱིས་ཕྱག་འཚལ་སྐོར་སྦྱོང་བྱས་པ་དེ་ཙམ་གྱིས་དགེ་བར་འགྲོ་མིན་ཐེ་ཚོམ་ཡིན། ཆོས་བྱེད་པའི་ཀུན་སློང་ཡག་པོ་ཞིག་བྱུང་ན་ཆོས་ལ་འགྲོ་རྒྱུར་ཐེ་ཚོམ་མི་དགོས། སེམས་ནང་ཕན་སེམས་ཤིག་སྐྱེས་ན་དེ་ནི་ཆོས་ཡིན་ལ། འདི་ཕྱིའི་ལེགས་ཚོགས་ཐམས་ཅད་ཀྱི་རྩ་བའང་ཡིན། དེའི་འགལ་ཟླ་མི་གཞན་ལ་གནོད་སེམས་འཆང་བ་དང༌། འཁོན་འཛིན་བྱེད་པ་ནི་མ་རུང་བ་ཡིན་བསམས་ནས་ཆེད་དུ་གཉེར་ཏེ་ཉུང་དུ་གཏོང་རྒྱུ་འདི་ཡང་ཆོས་ཡིན། དེ་ལྟ་བུ་ཞིག་སེམས་ནང་ག་དུས་སྐྱེས་ཀྱང་དངོས་གནས་ཆོས་ལ་འགྲོ་བ་ཡིན།

དེ་མིན་སྡུག་ས་ནས་བཤད་ན་སེམས་ནང་ཆགས་སྡང་གི་བློ་སྐྱེ་བཞིན་པའི་མུར་ངག་ནས་སྔགས་བགྲང་ཀྱང་དེ་ཆོས་རྣམ་དག་ལ་འགྲོ་ཐབས་མེད། ད་དུང་འདྲ་ཆགས་པོས་མི་ལ་མགོ་སྐོར་གཏོང་རྒྱུའི་བསམ་པས་ཀུན་ནས་བསླངས་ཏེ་ངག་ནས་ཆོས་བཤད་པ་དང༌། ལུས་ལ་ཆོས་པའི་གོས་གྱོན་པ་དེ་ནི་དགེ་བ་གསོག་རྒྱུ་ཕར་བཞག སྡིག་པ་གསོག་གི་ཡོད་པས་དེ་ལྟར་བྱེད་རྒྱུ་མེད། ལུས་ངག་གི་དགེ་བ་ནི་ཕལ་པ་དང༌། སེམས་ཀྱི་དགེ་བ་ནི་གཙོ་བོ་ཡིན་པ་འདི་ཚང་མའི་སེམས་ལ་ངེས་པ་བྱས་ནས་ཧུར་ཐག་བྱེད་དགོས། ངོས་ནས་ཁྱེད་རང་ཚོར་ཧུར་ཐག་བྱེད་དགོས་ཞེས་བརྗོད་པ་འདི། ངོས་རང་སྒྲིག་ཁྲིམས་འཁྱེར་མི་དགོས་པར་བསྡད་ནས་ཁྱེད་རང་ཚོར་སྒྲིག་ཁྲིམས་འཁྱེར་དགོས་ཞེས་བརྗོད་ཀྱི་མེད། ངོས་རང་ལ་ཆ་བཞག་ན་སྟོན་པ་བཀའ་དྲིན་ཅན་གྱི་རྗེས་འབྲང་གི་དགེ་སློང་ཕལ་པ་ཞིག་ཡིན་བསམ་པའི་བསམ་བློ་རྨི་ལམ་ཚུན་ཆད་ལ་བཏང་ནས་སྡོད་ཀྱི་ཡོད། བཅོམ་ལྡན་འདས་ཐབས་མཁས་ལ་ཐུགས་རྗེ་ཆེན་པོ་དང་ལྡན་པའི་བཀའ་དྲིན་ཅན་དེའི་ཞབས་ཀྱི་རྗེས་སུ་འབྲངས། དེའི་བསྟན་པའི་སྒོར་ཞུགས་ཏེ་བཅོམ་ལྡན་འདས་ཀྱི་ཉན་ཐོས་ཀྱི་དགེ་སློང་ཐེབས་ཆག་ཅིག་ཡིན།

བཅོམ་ལྡན་འདས་ཀྱི་གསུངས་པའི་ཆོས་ལ་ངས་ལམ་སེང་དེ་དེ་བཞིན་ནོ་ཞེས་ཡིད་ཆེས་ཀྱང་བྱེད་ཀྱི་མེད། སྐབས་རེ་དོགས་པ་ཡོང་གི་འདུག དོགས་པ་དེའི་ཐོག་བརྟག་དཔྱད་བྱེད་ཀྱི་ཡོད། དཔེར་ན། འདིར་རི་མོ་བྲིས་པའི་རྒྱན་དྲུག་མཆོག་གཉིས་ཏེ། མགོན་པོ་ཀླུ་སྒྲུབ་དང༌། ཨཱརྱ་དེ་བ། ཐོགས་མེད། དབྱིག་གཉེན། ཕྱོགས་གླང༌། ཆོས་གྲགས་དེ་རིགས་མིའི་ནང་གི་ཀླད་པ་ཕུལ་དུ་བྱུང་བ་ཤ་སྟག་ཡིན། ཁོང་ཚོས་བརྟག་དཔྱད་མང་པོ་གནང༌། ཉམས་མྱོང་བསགས། མཐར་བཅོམ་ལྡན་འདས་ཀྱི་བཀའ་འདི་བསྲེགས་བཏུབ་འཕེར་བ་ཞིག་ཡོད་པའི་ཡིད་ཆེས་ངེས་པ་རྙེད། གདེང་འཁེལ་ཏེ་བཅོམ་ལྡན་འདས་ཀྱི་བསྟན་འཛིན་གྱི་སྐྱེས་བུ་ཆགས་པ་ལས། རྨོངས་དད་ཀྱི་ཐོག་ནས་གཡམ་རྒྱུགས་བྱས་ཏེ་ཕྱིན་པ་མ་རེད། དེ་ལྟར་མིན་པ་ཁོང་རྣམ་པའི་བརྩམས་ཆོས་ལེགས་བཤད་ལ་བལྟས་ན་ཤེས་ཐུབ། ཁོང་ཚོའི་གཞུང་གི་ནང་དུ་ཡང་བརྟག་དཔྱད་མང་པོ་བྱེད་དགོས་ཞེས་གསུངས་ཡོད་པ་ལས། བརྟག་དཔྱད་མི་དགོས་པར་རྨོངས་དད་ཀྱིས་ལམ་སེང་ཡིད་ཆེས་བྱེད་དགོས་ཞེས་གསུངས་མེད།

དེ་བཞིན་དུ་ང་རང་གི་ངོས་ནས་ཀྱང་བཅོམ་ལྡན་འདས་ཀྱིས་གསུངས་པའི་བཀའ་ལ་བརྟག་དཔྱད་བྱས། བརྟག་དཔྱད་ཀྱི་ཐོག་ནས་རིགས་ཁ་ཤས་ལ་ཐེ་ཚོམ་ཟ་ཡང་དེ་དག་མཐར་གཏུགས་སྐབས་ང་ལ་ཡིད་ཆེས་རྙེད་མ་སོང་བརྗོད་རྒྱུ་ཙམ་ལས། དེ་ལས་ལྷག་པའི་སྒྲུབ་བྱེད་མ་རྙེད་པའི་དུས་ལ་རང་ཤེད་མ་བྱས་པར། དེ་མིན་པའི་རྒྱུ་མཚན་ཁུངས་སྐྱེལ་བྱེད་རྒྱུ་མི་འདུག་ན། དེ་ལ་ཆ་བཞག་ན་ལེགས་པར་བལྟས་ཏེ་རིགས་གཅིག་འདི་འདྲ་བྱས་ཏེ་འགྲོ་གི་ཡོད། རིགས་གཅིག་ནི་རྒྱུ་མཚན་རང་ལ་བསམ་བློ་གཏོང་སྐབས་ངེས་པ་རྙེད་རྒྱུ་ཡོད། དེ་ལྟ་བུའི་ཐོག་ནས་བཅོམ་ལྡན་འདས་ཀྱི་ལམ་སྟོན་གནང་ཡོད་པ་དེར་རང་ཉིད་ཀྱིས་ཡིད་ཆེས་དང་བྲོ་བ་རྙེད་ནས་བཅོམ་ལྡན་འདས་ཀྱི་བཀའ་བཞིན་སྒྲུབ་ཀྱི་ཡོད།

མདོར་ན། ད་ལྟ་ངོས་ནས་བཟང་པོ་བྱེད་དགོས་པ་དང༌། གནོན་སེམས་བྱེད་རྒྱུ་མེད་ཅེས་བརྗོད་པ་འདི་ང་རང་གི་སྙིང་ཁོང་རུས་པའི་གཏིང་ནས་བརྒྱ་ཆ་བརྒྱ་ཡིད་ཆེས་རྙེད་དེ་ཉམས་མྱོང་གདེང་འཁེལ་བའི་ཐོག་ནས་ངོས་ཀྱིས་ནང་པ་རྣམས་ལ་འདི་རང་ཤོད་ཀྱི་ཡོད་ལ། ཕྱི་པ་ཚོར་ཡང་འདི་རང་ཤོད་ཀྱི་ཡོད། ཆོས་མེད་མཁན་ཚོར་ཡང་འདི་རང་ཤོད་ཀྱི་ཡོད། རྒྱ་མི་གུང་བྲན་ལའང་འཛེམས་བག་མེད་པའི་ཐོག་ནས་འདི་རང་བཤད་དེ་སྒྲུབ་བྱེད་བཀོད་ནས་རྒྱུ་མཚན་སྟོན་ཐུབ་ཀྱི་རེད། དེར་བརྟེན་ཁྱེད་རང་ཚོ་ཚང་མས་སེམས་རྒྱུད་བཟང་པོ་དང༌། ཡ་རབས་བྱ་རྒྱུ་འདི་ཆོས་ཀྱི་རྩ་བ་ཡིན་པ་དང༌། ༸རྒྱལ་བ་རིན་པོ་ཆེས་རང་གི་ཕྱག་ལེན་དུ་བསྟར་ཏེ་ཉམས་མྱོང་གི་ཐོག་ནས་ཕན་ཐོགས་ཡོད་པ་ཞིག་ཡིན་པར་ཡིད་ཆེས་བརྒྱ་ཆ་བརྒྱ་ཐོབ་སྟེ་གསུངས་པ་ཞིག་རེད་བསམ་པའི་ངོས་འཛིན་བྱས་ནས་ཉམས་ལེན་ཧུར་ཐག་བྱ་རྒྱུ་གལ་ཆེན་པོ་ཡིན།

ཇ༽ བསྟན་སྲིད་ཀྱི་ལས་འགན་དང་། རབ་བྱུང་གི་དམ་བཅའ།

ལྷག་པར་ད་ལྟའི་དུས་འདིར་ང་རང་ཚོ་བོད་མི་རིགས་རིག་གཞུང་དང་བཅས་པ་རྩ་བརླག་ཏུ་འགྲོ་རྒྱུའི་ཉེན་ཁ་དངོས་གནས་ཡོད། རྒྱ་མིའི་གདུག་རྩུབ་མནར་གཅོད་བྱེད་སྟངས་འདི་མུ་མཐུད་ནས་ལོ་མང་པོ་ཞིག་གཏན་ནས་གནས་མི་ཐུབ། རྒྱ་ནག་རང་གི་ནང་དུའང་གདུག་རྩུབ་ཀྱི་བྱེད་སྟངས་འདི་རྒྱ་མི་ཚོར་ཡང་འཚམ་གྱི་མེད་པས། བོད་པར་དེ་བས་འཚམ་པོ་གང་ནས་ཡོང༌། དེར་བརྟེན་རིམ་པས་བསྒྱུར་བཅོས་འགྲོ་རྒྱུ་ཡིན་པ་ང་ཚོས་བརྒྱ་ཆ་བརྒྱ་ཚོད་དཔག་བྱེད་ཐུབ། དེ་ལྟ་ནའང་ད་ལྟའི་གནས་སྟངས་འདི་བོད་ཡུལ་རྒྱ་ཡུལ་ངོ་མར་སྒྱུར་བའི་ཛ་དྲག་གི་གནས་སྐབས་ལ་སླེབས་ཡོད་པས། ང་རང་ཚོ་བོད་རིགས་ཡིན་ནོ་ཅོག་ཚང་མས་སོ་སོའི་མཇིང་པར་རྡོག་ཁྲེས་རེ་འཁྱེར་ཏེ་ལྷག་བསམ་རྒྱུན་བཅང་བྱ་རྒྱུ་ཤིན་ཏུ་གལ་ཆེན་པོ་ཡིན།

བོད་རང་དབང་གི་འཐབ་རྩོད་འདི་སངས་རྒྱས་ཀྱི་བསྟན་པ་དང་ཟུང་དུ་འབྲེལ་བའི་གནས་ཚུལ་ཞིག་ཡིན་ཞེས་ངོས་ནས་རྒྱུན་དུ་བརྗོད་ཀྱི་ཡོད། མ་འོངས་པར་སངས་རྒྱས་ཀྱི་བསྟན་པ་དང་ཟུང་དུ་འབྲེལ་བའི་བོད་རང་དབང་རང་ལག་ཏུ་སོན་མཚམས་ང་ཚོའི་བསྒྲུབ་བྱ་ནི་སྲིད་དོན་རྐྱང་པའི་རང་དབང་མིན་པར། དངོས་གནས་ཞི་བདེའི་བསྟི་གནས་མི་སྨོན་རང་སྐྱིད་ཅིག་དང་། མདོར་ན་བཅོམ་ལྡན་འདས་ཀྱི་འཚེ་བ་མེད་པའི་རྟེན་འབྱུང་ཆོས་ལུགས་ཀྱི་སྙིང་དོན་དང་མཚུངས་པའི་རང་དབང་གི་ལུང་པ་ཞིག་བསྐྲུན་རྒྱུ་དེ་ཡིན། དེ་ལྟར་སངས་རྒྱས་ཀྱི་བསྟན་པ་དང་ཟུང་དུ་འབྲེལ་བའི་གནས་ཚུལ་ཞིག་ཡིན་པར་བརྟེན། བོད་རང་དབང་གི་དོན་དུ་སོ་སོའི་ལུས་སྲོག་ལ་ཉམས་ཉེས་བྱུང་བ་དེ་དག་གིས་དཀའ་ངལ་ཁྱད་བསད་བྱས་པ་བྱེད་གོ་ཆོད་པ་ཡིན། སངས་རྒྱས་ཀྱི་བསྟན་པ་དང་ཟུང་དུ་འབྲེལ་བའི་རང་དབང་རྩོད་ལེན་བྱེད་པ་འདི་དངོས་གནས་སོ་སོའི་འདི་ཕྱིའི་བསོད་ནམས་གསོག་པའི་ཡུལ་ཡིན་པ་ཚང་མས་ཤེས་པ་བྱེད་དགོས།

སངས་རྒྱས་ཀྱི་བསྟན་པ་དང་ཟུང་དུ་འབྲེལ་བའི་རང་དབང་བསྒྲུབ་རྒྱུ་འདི་གཞན་ཕན་རྒྱ་ཆེན་པོ་དང་འབྲེལ་བ་ཡོད་པའི་ལས་བཟང་པོ་ཞིག་ཡིན་པས། ཕྱོགས་གཅིག་ནས་སངས་རྒྱས་ཀྱི་བསྟན་པ་ཞེས་པ་འདི་ངོ་ཤེས་དགོས་པ་དང༌། ཕྱོགས་གཞན་ནས་སངས་རྒྱས་ཀྱི་བསྟན་པའི་ཞབས་འདེགས་སྒྲུབ་སྟངས་ཡག་པོ་ཤེས་དགོས། དེ་ཡང་མིང་རྒྱབ་འཁུར་ཁྱིམ་ནས་ཁྱིམ་མེད་པར་རབ་ཏུ་བྱུང་སྟེ་དགེ་ཚུལ་སློང་གི་སྡོམ་པ་བླངས་པའི་གྲྭ་པ་དང༌། བཙུན་མ་དེ་དག་ནི་བསྟན་པའི་ཁུར་ལེན་མཁན་ཡིན། དཔེར་ན། དམག་ལ་མཚོན་ན་དངོས་སུ་དམག་རྒྱག་མཁན་གྱི་དམག་མི་ལྟ་བུ་ཡིན། ཡིད་ཐར་པར་ཕྱོགས་ནས་ཉོན་མོངས་ལ་ཁ་གཏད་བཅགས་ཏེ་ཉོན་མོངས་རྒྱལ་དུ་འཇུག་གི་མིན་ཞེས་པ་འདི་རྩ་བའི་དམ་བཅའ་ཡིན། ཁྱིམ་ནས་ཁྱིམ་མེད་པར་རབ་ཏུ་བྱུང་ཞིང༌། ལུས་ལ་ཆོས་གོས་རྣམ་གསུམ་གྱོན་མཁན་རྣམས་ལ་ལྷག་པར་དུ་ཡང་སངས་རྒྱས་ཀྱི་བསྟན་པའི་ལས་འགན་དམིགས་བསལ་ཅན་ཞིག་འཁྲི་ཡོད་པ་ཚང་མས་ཤེས་དགོས།

ཉ༽ སྒྲིག་ཁྲིམས་སྲུང་སྡོམ་དང་། འབྲེལ་ཡོད་ལ་བརྡ་སྦྱོར།

རྟགས་ཆ་ལུགས་བརྗེས་པ་ཙམ་ལ་གྲྭ་པ་ཞེས་བརྗོད་པ་མིན་ལ། འགྱེད་ཕོགས་ལེན་ཤེས་ཙམ་ལ་གྲྭ་པ་བརྗོད་པའང་མིན། གྲྭ་པ་རྣམས་ནས་དངོས་གནས་བསླབ་པ་གསུམ་གྱི་ཉམས་ལེན་བྱེད་མཁན་གྲྭ་པ་སྤུས་དག་པོ་བྱེད་རྒྱུ་འདི་ཤིན་ཏུ་གལ་ཆེན་པོ་ཡིན། དེ་སྐོར་ངོས་ནས་རྒྱུན་དུ་སྐད་རྒྱག་གི་ཡོད། གྲྭ་བཙུན་ལ་ཆ་བཞག་ན་རྒྱ་གར་ནང་བོད་པ་བཙན་བྱོལ་འབུམ་གཅིག་ཙམ་ཡོད་པའི་ནང་གྲྭ་བཙུན་ཕལ་ཆེར་ཆིག་ཁྲི་ཡས་མས་ཤིག་ཡོད་པ་དེས་མི་འབོར་ཁྱོན་ཡོངས་ཀྱི་བཅུ་ཟུར་ཙམ་ཡིན་པ་མང་དྲགས་པའི་སྐྱོན་ལས་ཉུང་དྲགས་པའི་སྐྱོན་མེད། དེ་དག་སྤུས་དག་པོ་མ་བྱུང་བར་ཞབས་འདྲེན་ཞུ་མཁན་སྣོན་མ་ལྟ་བུ་ཞིག་ཆགས་ན་ཤིན་ཏུ་ཐབས་སྡུག་ཡིན། དེར་བརྟེན་ངོས་ནས་རྒྱུན་དུ་གྲྭ་ས་གྲྭ་ཚང་གི་དགོན་སྡེ་ཚང་མར་འབོད་སྐུལ་བྱེད་ཀྱི་ཡོད། སྒྲིག་ཁྲིམས་སྲུང་སྡོམ་བྱ་རྒྱུའི་ཐད་ལ་ཕྱོགས་གཅིག་ནས་སངས་རྒྱས་ཀྱི་བསྟན་པ་རྩ་ཆེན་ཡིན་པ་དང༌། སོ་སོའི་འདི་ཕྱིའི་ལེགས་ཚོགས་ཀྱི་རྩ་བ་ཡིན་པ་ཤེས་པའི་ཐོག་ནས་མ་སྐུལ་དང་ལེན་གྱིས་སྒྲིག་ཁྲིམས་དེ་སོ་སོའི་ཁུར་དུ་མི་བརྩི་བར་རྒྱན་དུ་བརྩིས་ནས་རང་ཁྲིམས་རང་གིས་སྲུང་དགོས།

ཕྱོགས་གཉིས་ནས་མཁན་པོ་དང༌། སློབ་དཔོན། དགེ་བསྐོས་སོགས་ཆོས་ཁྲིམས་པ་ཚོས་འགན་ཁྱེར་ཏེ་སྐུལ་ལྕག་ལྟ་རྟོག་བྱ་རྒྱུ་ཤིན་ཏུ་གལ་ཆེན་པོ་ཡིན། དེ་ཙམ་དུ་མ་ཟད་དེང་གི་དུས་སུ་སྤྱི་ཚོགས་ཁྱོན་ཡོངས་ནས་ཀྱང་དོ་སྣང་བྱ་རྒྱུ་གལ་ཆེན་པོ་ཡིན། དཔེར་ན། དྷ་རམ་ས་ལར་ཆ་བཞག་ན་མེག་ལོར་གྷན་ཇི་དང༌། དྷ་ས་སྟེང་ཤོད་ལ་སྡོད་མཁན་བོད་མི་སྤྱི་བྱིངས་ཚང་མས་དོ་སྣང་བྱེད་དགོས། ལུས་ལ་གྲྭ་ཆས་གྱོན་ཏེ་སྤྱོད་པ་མ་རབས་བྱེད་མཁན་འདུག་ན་ཁྱེད་རང་ཚོས་སྤྱི་ཚོགས་ཀྱི་སྒྲིག་འཛུགས་སོ་སོར་སྐབས་འཕྲལ་བརྡ་ལན་སྤྲོད་དགོས། ལུས་ལ་གྲྭ་ཆས་གྱོན་ན་ཡང་དོན་སྙིང་གྲྭ་པ་ནི་མ་རེད། གྲྭ་པའི་རྟགས་ཙམ་འཛིན་ནས་བསྟན་པ་བཤིག་མཁན་ཡོད་ཚེ་སྐབས་འཕྲལ་སྒྲིག་འཛུགས་ཡས་མས་ལ་བརྡ་ལན་སྤྲད་དེ་ཚང་མས་ཁུར་མཉམ་ལེན་བྱ་རྒྱུ་གལ་ཆེན་པོ་ཡིན།

དགོན་པ་གྲྭ་ཚང་ནང་སྡོད་རིང་ཁུངས་སོ་སོར་སྒྲིག་ཁྲིམས་གནོན་སྡོམ་བྱེད་ཀྱི་ཡོད་ཀྱང༌། དགོན་པ་དང་བར་ཐག་འདོམ་ཁ་ཤས་ཆོད་མཚམས་ལམ་སེང་ཞབས་འདྲེན་མང་པོ་ཞུས་ན་ཡག་པོ་མིན། སྤྱིར་བཏང་སྤྱི་ཚོགས་ནང་གྲྭ་པ་ཐེབས་ཆག་ཁྱད་མཚར་པོ། ཕུ་ཐུང་གྱོན་མཁན་དེ་ལྟར་མང་པོ་ཞིག་འདུག་ཅེས་སྐད་བརྒྱབ་པ་ལས། ལམ་སེང་རྣག་ཐོག་གཙག་འཁེལ་གྱི་བཀའ་འགོག་བྱེད་མ་ཐུབ་པ་འདི་མུར་ལྷོད་ཡེངས་ཤོར་ན་མི་འགྲིགས། ཁྱེད་རང་ཚོ་ཚོང་ཁང་ནང་གི་ཚོང་པ་དང་། དེ་མིན་གཡས་གཡོན་ལ་སྡོད་མཁན་མི་མང་དང་བཅས་པ་ཚང་མས་སངས་རྒྱས་ཀྱི་བསྟན་པ་དང་ཟུང་དུ་འབྲེལ་བའི་བོད་རང་དབང་གི་དོན་དག་སྒྲུབ་ཀྱི་ཡོད་ན། སྤྱི་ཚོགས་སྟེང་བཙུན་མ་དང་དགེ་ཚུལ་སློང་གང་ཞིག་ཡིན་ནའང་། ལུས་ལ་སངས་རྒྱས་ཀྱི་ན་བཟའ་གྱོན་ཏེ་སྤྱོད་ངན་བྱེད་མཁན་འདུག་ན་ཚང་མས་ཁུར་མཉམ་ལེན་བྱས་ནས་སྐབས་འཕྲལ་འབྲེལ་ཡོད་ལ་བརྡ་སྦྱོར་བྱ་རྒྱུ་གལ་ཆེན་པོ་ཡིན།

ད་ལྟ་བར་དུ་ངོས་ནས་འབོད་སྐུལ་མང་པོ་བྱས་ཡོད་ཀྱང་དེ་དག་ཁ་ཤས་ཀྱིས་མ་གོ་བ་དང༌། མ་ཐོས་པ་ཡིན་སྲིད། ད་དུང་ཡང་ཁྱད་མཚར་དེ་ལྟར་རེ་ཟུང་ཡོད་པའི་གནས་ཚུལ་ཐོས་ཀྱི་འདུག ཚང་མས་ཁུར་མཉམ་ལེན་བྱས་ན་མ་གཏོགས་ངོས་རང་མི་གཅིག་གིས་སྐད་བརྒྱབ་སྟེ་ནུས་པ་ཐོན་གྱི་མི་འདུག གྲྭ་ས་གྲྭ་ཚང་གི་ལས་ཀྱི་སྣེ་མོ་བ་དང༌། དེ་མིན་གཞིས་ཆགས་ཁག་སོགས་བོད་མིའི་སྤྱི་ཚོགས་གང་དུ་ཡིན་ཡང་སྒྲིག་འཛུགས་ཡོད་པ་ཚང་མས་བོད་སྤྱི་པའི་དོན་དག་དང༌། སངས་རྒྱས་ཀྱི་བསྟན་པ་སྤྱི་བཅས་ལ་ཤ་ཚ་ཆེན་པོས་འགན་ཁུར་བླངས་ཏེ་ལས་ངན་བྱེད་མཁན་དེ་དག་སྐབས་འཕྲལ་བརྡ་སྦྱོར་གྱིས་རང་དགར་མི་འཇོག་པའི་ཁུར་མཉམ་ལེན་བྱེད་རྒྱུ་གལ་ཆེན་པོ་ཡིན།

ཏ༽ སྤུས་ཚད་ལ་དོན་གཉེར་དང་། བསྟན་པ་རང་བཤིག

དེ་ནས་བོད་ནང་དུའང་དེང་སང་ཆོས་སྒོ་ཕྲན་བུ་ཕྱེ་སྟེ་གྲྭ་བཙུན་གསར་པ་ཆོས་ཞུགས་བྱེད་པ་དེ་དག་ཀྱང་མང་གནད་མེད། ཞབས་འདྲེན་ཞུ་མཁན་གཅིག་བྱུང་ན་ཡང་མང་དྲགས་པ་དང༌། སྤུས་དག་པོ་བརྒྱ་སྟོང་བྱུང་ཡང་དགོས་རྒྱུ་ཡིན་རུང་དེ་ལྟར་ཡོང་རྒྱུ་ཁག་པོ་དང༌། ཞབས་འདྲེན་ཞུ་རྒྱུ་ནི་ཤིན་ཏུ་ལས་སླ་པོ་ཡིན། དགོན་པ་བསྐྱར་གསོ་བྱེད་སྐབས་དང་པོ་ནས་ལྷོད་གཡེང་མ་ཤོར་བ་བྱས་ཏེ་ཐོག་མར་གྲྭ་པ་བཞི་གྲྭ་དང༌། བརྒྱད་གྲྭ་ཙམ་ལས་མ་བྱུང་ཡང་དེ་དག་སྤུས་དག་པོ་ཡོང་བ་བྱེད་དགོས། རྨང་གཞི་དེའི་ཐོག་ཁ་སྣོན་རེ་གཉིས་བརྒྱབ་སྟེ་རིམ་པས་ཉི་ཤུ་སུམ་ཅུ་བར་གྲངས་འཕར་བྱུང་ཡང་སྤུས་དག་པོ་ཡོང་གི་རེད།

དང་པོ་བརྟག་དཔྱད་གང་ཡང་མེད་པར་གློ་བུར་དུ་གྲྭ་ཆས་གྱོན་མཁན་གང་འཚམ་ཞིག་རུབ་རུབ་བཟོས། མཇུག་ཏུ་དེའི་ནང་ནས་ཞབས་འདྲེན་ཞུ་མཁན་ཐོན་ཏེ་ནད་འབུ་ལྟ་བུ་མཆེད་ན་ཚང་མ་ཕྱིར་འབུད་བྱས་ཀྱང་མི་འགྲིགས། སྐད་ཆ་བཤད་ཀྱང་ཉན་འདོད་ལ་མ་འདོད་ཅིག་ཆགས་ཡོང་སྐབས་ཡག་པོ་རྩ་བ་ནས་མེད། དང་པོ་ནས་སྤུས་དག་པོ་ཡོང་བ་བྱ་རྒྱུ་འདི་བསྟན་པ་ཆགས་འཇིག་གི་གནད་ངོ་མར་ཐུག་ཡོད། ཤེས་སོང་ངམ། གཟབ་གཟབ་བྱེད་དགོས། ངོས་ནས་གོ་ཐོས་ལ་དེང་སང་ལྷ་སའི་ནང་ཞོགས་པ་གྲྭ་ཆས་གྱོན་ནས་འདོན་པ་བཏོན་ཏེ་ཞབས་བརྟན་བྱེད་ཀྱི་ཡོད་པའི་རྣམ་འགྱུར་ཞིག་བསྟན། ཕྱི་དྲོ་ར་བཟི་སྟེ་སྡོད་མཁན་དེ་ལྟར་འདུག་ཅེས་བརྗོད་ཀྱི་འདུག དེ་ནི་ཧ་ལས་པའི་བློ་ཕམ་གྱི་གནས་ཚུལ་རེད། མི་དེ་རིགས་རྒྱ་མི་ལས་སྡུག་གི་རེད། རྒྱ་མི་གུང་བྲན་ལ་ཆོས་ཞེས་པ་འདི་དུག་ལ་བལྟ་བའི་ལྟ་བ་ཞིག་ཡོད་ཅིང༌། ལྟ་བ་དེའི་འོག་ནས་ཆོས་ལ་སྣང་ཆུང་ཁྱད་གསོད་བྱེད་ཀྱི་ཡོད། དེ་ནི་ཁོ་རང་ཚོའི་ལྟ་གྲུབ་རང་ནས་བྱུང་བ་ཡིན། ལུས་ལ་གྲྭ་ཆས་གྱོན་ཏེ་བཅོམ་ལྡན་འདས་ཀྱི་རྗེས་འབྲང་ཡིན་ཁུལ་བྱས་ནས་ལག་ལེན་ཐོག་བསྟན་པ་བཤིག་མཁན་ཞིག་བྱུང་ན་དེ་ནི་གུང་བྲན་ལས་ཀྱང་སྡུག་པས་ཤིན་ཏུ་ཐབས་སྡུག་ཡིན། དེ་ལྟ་བུའི་གནས་ཚུལ་ཐོས་དུས་གང་དྲག་བསམས་ཏེ་སེམས་ནང་མ་སྐྱིད་པ་ཡོང་གི་འདུག ཚང་མས་བསམ་བློ་གཟབ་གཟབ་བཏང་སྟེ་དང་པོ་ནས་སྤུས་དག་པོ་ཡོང་བ་བྱ་རྒྱུ་ཤིན་ཏུ་གལ་ཆེན་པོ་ཡིན།

སྤུས་དག་པོ་ཞེས་པ་འདི་ཕུ་ཐུང་མ་གྱོན་པ་ཙམ་ལས་སྤུས་དག་པོ་བརྗོད་མི་ཐུབ། སྤུས་དག་པོ་ཞེས་པ་ནི་ནང་པ་སངས་རྒྱས་པའི་ཆོས་འདི་སེམས་ཀྱི་སྟེང་ནས་བྱེད་དགོས་པ་ད་ལྟ་གོང་དུ་བརྗོད་པ་ཡིན། སེམས་ཀྱི་སྟེང་ནས་བྱེད་དགོས་ན་སེམས་ནང་ནས་བྱེད་སྟངས་ཆ་ཚང་ཤེས་དགོས། དེ་ཤེས་པར་བྱེད་པ་ལ། ཐོས་བསམ་སྒོམ་གསུམ་ཡ་མ་བྲལ་བ་བྱས་ཏེ་སངས་རྒྱས་ཀྱི་བསྟན་པ་འཛིན་སྐྱོང་སྤེལ་གསུམ་བྱེད་དགོས། དེར་བརྟེན་དགོན་པ་བཞེངས་པ་ཙམ་ལ་ཆ་མ་བཞག་པར་དགོན་པའི་ནང་བསླབ་པ་སློབ་གཉེར་ཡོད་པ་ཞིག་དགོས། མདོར་ན་ངོས་ནས་རྒྱུན་དུ་འགྲེལ་བཤད་བརྒྱབ་པའི་ལུང་སྡེ་སྣོད་གསུམ་གྱི་འཆད་ཉན་དང༌། ལམ་བསླབ་པ་གསུམ་གྱི་ཉམས་ལེན་ཞེས་པ་འདི་སྙན་ངག་གི་ཚིག་བརྗོད་པ་ལྟ་བུ་མིན་པ་ཚང་མས་གང་ཐུབ་ལག་ལེན་དུ་བསྟར་ནས་དཔེ་ཁྲིད་དང༌། སློབ་སྦྱོང་བྱེད་རྒྱུ་ཡོད་པ་ཞིག་དགོས།

ཐ༽ གཞུང་ཆེན་ལ་སློབ་གཉེར་དང་། སྤྱི་ཚོགས་ལ་ཞབས་འདེགས།

དེང་སང་བོད་ནང་དགོན་པ་གསར་པ་ཚུགས་པ་ཁ་ཤས་ལ་སྔར་མེད་པའི་སྨན་པའི་སློབ་གྲྭའམ། སྨན་པ་གྲྭ་ཚང་ཚུགས་ཡོད་པ་དེ་རིགས་ཤིན་ཏུ་ཡག་པོ་རེད། ང་ཚོའི་རིག་གནས་ནི་ནང་དོན་རིག་པ་ཙམ་དུ་མ་ཟད། ད་དུང་བཟོ་རིག་པ་དང༌། གསོ་བ་རིག་པ། སྒྲ་རིག་པ། ཚད་མ་རིག་པ། དེ་མིན་སུམ་རྟགས་དག་གསུམ་སོགས་རྣམ་གྲངས་མང་པོ་ཞིག་ཡོད། དེ་མཚུངས་དེང་དུས་ཀྱི་ཤེས་ཡོན་དེ་དག་ལའང་དགོན་པ་སོ་སོས་དོ་ཁུར་བྱས་ཏེ་སྤྱི་ཚོགས་ཀྱི་ཞབས་འདེགས་བསྒྲུབ་ཐུབ་པ་བྱེདདགོས། ཕྱོགས་གཅིག་ནས་དགོན་པའི་ནང་གྲྭ་པ་སྤུས་དག་པོ་ཡོད་པ་ཞིག་དང༌། ཕྱོགས་གཉིས་ནས་དགོན་པས་སྣེ་འཁྲིད་བྱས་ཏེ་སྤྱི་ཚོགས་ཀྱི་ཤེས་ཡོན་ཡར་རྒྱས་དང༌། འཕྲོད་བསྟེན་ཡར་རྒྱས་འགྲོ་ཐབས་ལ་ཤུགས་སྣོན་བྱེད་ཐུབ་ན་ཧ་ཅང་ཡག་པོ་ཡོང་གི་རེད། དཔེ་ཆ་བལྟ་ཐུབ་མཁན་ཚོས་དཔེ་ཆ་བལྟས། དཔེ་ཆ་བལྟ་མི་ཐུབ་མཁན་ཚོས་རིག་གནས་གཞན་དག་སྦྱངས་ཏེ་སྤྱི་ཚོགས་ལ་ཕན་ཐོགས་ཡོད་པ་བྱེད་དགོས།

མདོར་ན། སངས་རྒྱས་ཀྱི་ན་བཟའ་གྱོན་པ་གྱོན་གོ་ཆོད་པ་ཞིག་དང༌། མི་གོ་ཆོད་པ་ཞིག་བྱ་རྒྱུ་གལ་ཆེན་པོ་ཡིན། དེ་མིན་དགོན་པའི་ནང་སྒྲིག་ཞུགས་ཐུབ་ཙམ་ཞིག་དང༌། གྲོང་ཆོག་ལ་འགྲོ་ཐུབ་ཙམ་ཞིག་ལས། སྟོན་པ་བཅོམ་ལྡན་འདས་ཀྱིས་བསྟན་པའི་ལྟ་བ་དང༌། སྤྱོད་པའི་ལམ་གྱི་འགྲོ་སྟངས་གང་ཡང་མི་ཤེས་ཤིང༌། བཤད་རྒྱུ་ཡང་མེད་པར་མགོ་མ་འཚོས་ཀྱི་ངང་ནས་འདོན་པ་ཚིག་སྐམ་པོ་ཞིག་བཏོན་ནས་བསྡད་ན་དེ་ནི་བཤུ་གཞོག་གི་འཚོ་བ་ཡིན། བཤུ་གཞོག་ཅེས་པའི་ཚིག་འདི་རྒྱ་མི་གུང་བྲན་གྱིས་གསར་པ་བཟོས་པ་ཞིག་མིན་པར་བཅོམ་ལྡན་འདས་ཀྱི་སྔོན་མ་ནས་ལོག་འཚོ་ཞེས་ཐག་བཅད་དེ་གསུངས་ཡོད། བཤུ་གཞོག་དང་ལོག་འཚོ་གཉིས་འདྲ་པོ་ཡོད། ལོག་པའི་འཚོ་བས་འཚོ་མི་བྱ། །ཞེས་སྔ་མོ་ནས་ཐག་བཅད་གནང་ཡོད།

རབ་ཏུ་བྱུང་བའི་ཆས་གོས་གྱོན་ནས་ཉམས་ལེན་འདི་ཡིན་མེད་ཅིང༌། ཆོས་ཀྱི་གནས་ཚུལ་ཡང་མི་ཤེས་པར་གྲོང་ཆོག་ཁོ་ན་རྒྱུགས་ནས་བསྡད་ན་དེ་ནི་ལོག་འཚོ་ཡིན་པས་ཡག་པོ་མེད། ཚེ་འདིར་ཡང་སོ་སོར་ཉམས་དང་རྟོགས་པ་མི་སྐྱེ་ལ། ཚེ་ཕྱི་མ་རྣམས་སུའང་ལན་ཆགས་ཀྱི་བུ་ལོན་དུ་གྱུར་ཏེ་མཐའ་མ་སོ་སོའི་ལུས་སྟེང་ནས་འཇལ་དགོས་པའི་ཉེན་ཁ་ཡོད། གྲོང་ཆོག་ལ་འདོན་རྒྱུའི་ཆོ་ག་ཙམ་ཤེས་པ་ལས། བསླབ་པ་སློབ་གཉེར་བྱེད་རྒྱུའི་ཐད་འཐུས་ཤོར་ཕྱིན་ན་རྩ་བ་ནས་ཡག་པོ་མེད། ཚང་མས་འདི་གལ་ཆེན་པོར་བརྩིས་ནས་དགོངས་པ་བཞེས་དགོས།

ད༽ བླ་སྤྲུལ་ངོས་འཛིན་དང་། ལུང་རྟོགས་ཀྱི་བསྟན་པ།

དེ་བཞིན་དུ་ང་རང་ཚོ་བོད་པའི་སྤྱི་ཚོགས་ནང་བླ་མ་དང༌། སྤྲུལ་སྐུ་ཞེས་པ་ཞིག་ཡོང་གི་ཡོད་ལ། དེང་སང་རྒྱ་གར་དང༌། བོད་ནང་བཅས་པར་སྤྲུལ་སྐུ་ངོས་འཛིན་བྱེད་མཁན་མང་པོ་ཡོད་པ་རྩ་བ་ཡག་པོ་རེད། དགོན་པ་སོ་སོར་སྔར་དགོན་པ་ཕྱག་འདེབས་མཁན་གྱི་བླ་མ་ཡིན་ནའང་འདྲ། བར་དུ་དགོན་པར་བསྟན་པའི་བྱ་བ་མཛད་དེ་མཛད་རྗེས་ཆེན་པོ་ཡོད་མཁན་གྱི་བླ་མ་ཡིན་ནའང་འདྲ། བླ་སྤྲུལ་ཡོད་དགོས། འོན་ཀྱང་ཧ་ཅང་མང་དྲགས་ན་དེ་ཡང་བསམ་བློ་གཏོང་དགོས་པ་ཞིག་ཡིན། ངོས་ནས་གནས་ཚུལ་གོ་ཐོས་ལྟར་ན་བླ་མ་སྤྲུལ་སྐུའི་མིང་ཡོད་པ་དེ་རིགས་ལ་མི་མང་ཚོས་དད་པ་བྱས་ཏེ་འབུལ་བ་ཕུལ། དེ་ལྟ་བུའི་ཐོག་ནས་བླ་བྲང་ལྟ་བུ་ཟུར་དུ་ཁང་པ་མཐོ་པོ་རྫིག་པོ་དེ་ལྟར་རྒྱག་གི་ཡོད་པ་འདིས་ལུང་གི་བསྟན་པ་ལ་ཕན་གྱི་མེད་ལ། སྒྲུབ་པའི་བསྟན་པ་ལ་ཡང་ཕན་གྱི་མེད། བླ་བྲང་དེ་ཡང་ཧ་ལམ་ཁྱིམ་ཚང་ཞིག་འཛུགས་སྐྲུན་བྱས་པ་ལྟ་བུ་ཆགས་ན་ཡག་པོ་གཏན་ནས་མེད། རིམ་པས་སྤྱི་ཚོགས་ནང་མི་མང་གི་ཤེས་ཚད་མཐོ་རུ་སོང་ནས་གནས་ཚུལ་ལ་བརྟག་དཔྱད་བྱེད་པའི་བློའི་ནུས་པ་ཆེ་རུ་འགྲོ་སྐབས་སྐྱོན་བརྗོད་ཆེན་པོ་བྱེད་ཡུལ་ཞིག་ཆགས་རྒྱུའི་ཉེན་ཁ་ཡོད། རྩ་བ་ནས་ཡག་པོ་མེད། འདི་ལ་ཡིད་གཟབ་བྱ་རྒྱུ་ཤིན་ཏུ་གལ་ཆེན་པོ་འདུག

ན༽ རི་དྭགས་རྔོན་རྒྱག་དང་། པགས་རུས་ཀྱི་ཉོ་ཚོང་།

དེ་ནས་མི་མང་སྤྱི་བྱིངས་ཡ་རབས་སྤྱོད་བཟང་དང༌། གཞན་ཕན་བྱམས་བརྩེ་ཞེས་པ་འདི་གལ་ཆེན་པོ་ཡིན། དེ་སྔ་བོད་ལ་རི་རྒྱ་ཀླུང་རྒྱ་བསྡམས་ཏེ་སྐམ་གཉེར་ལ་གནས་པའི་སྲོག་ཆགས་ཀུན་ལ་གནོད་པ་མི་བྱེད་པའི་ཁྲིམས་སྲོལ་བཟང་པོ་ཞིག་ཡོད། དེ་ནི་ཧ་ཅང་ཡག་པོ་ཡིན། བར་ལམ་བོད་ནང་མུ་གེ་བྱུང་སྐབས་སོ་སོའི་སྲོག་འཚོ་བའི་དོན་ལ་རི་དྭགས་རྒྱག་མཁན་ཕྲན་བུ་བྱུང་ཡོད་པ་དེ་དག་སྲོག་འཚོ་བའི་ཆེད་དུ་ཡིན་ན་ཐབས་ཤེས་བྲལ་བའི་གནས་ཚུལ་ཡིན། དེང་སང་དཔལ་འབྱོར་གྱི་གནས་སྟངས་ཕྲན་བུ་བཟང་དུ་ཕྱིན་ཏེ་དེ་ལྟ་བུའི་ཛ་དྲག་མེད་ཀྱང་དངུལ་ལ་རྔམས་ཏེ་གླ་རྩིར་ཆགས་ནས་གླ་བ་གསོད་པ་དང༌། ཁྲག་རྭ་ལ་ཆགས་ནས་ཤྭ་བ་གསོད་པ། གཞན་ཡང་ལྤགས་པ་དང༌། སྤུ་ལ་ཆགས་ནས་གཅན་གཟན་རི་དྭགས་གསོད་པ་དེ་རིགས་ཧ་ཅང་ཐབས་སྡུག་རེད།

ངོས་ནས་ཁོར་ཡུག་སྲུང་སྐྱོབ་ཀྱི་སྐོར་ལ་དོ་སྣང་བྱས་ཏེ་འཛམ་གླིང་ཐོག་སྐད་མང་པོ་རྒྱག་གི་ཡོད། དེ་ལྟ་བུའི་དུས་སྐབས་ལ་ང་རང་ཚོ་སོ་སོའི་ལུང་པའི་ནང་བོད་པ་ཞིག་གིས་རྒྱ་མིས་བསླབ་པའི་སྲོལ་ངན་དེ་སྤྱད་དེ་རི་དྭགས་གསོད་པ་དེ་རིགས་ཤིན་ཏུ་བློ་ཕམ་གྱི་གནས་ཚུལ་ཡིན། ཁྱེད་རང་ཚོའི་ནང་རི་དྭགས་རྒྱག་མཁན་ཡོད་མེད་མི་ཤེས། གལ་སྲིད་ཡོད་ན་སྔར་འགྱོད་ཕྱིས་སྡོམ་གྱི་ཐོག་ནས་ཕྱིན་ཆད་དེ་ལྟར་བྱེད་རྒྱུ་མེད། གཞན་ཡང་ཁྱེད་རང་ཚོས་ངོ་ཤེས་པ་གཅིག་ལ་གཉིས་བརྒྱུད་ཀྱི་ཐོག་ནས་རི་དྭགས་རྒྱག་རྒྱུ་མི་འདུག ༸རྒྱལ་བ་རིན་པོ་ཆེ་ཐུགས་ཕམ་ཆེན་པོ་གནང་གི་འདུག་ཅེས་ཤོད་དགོས།

དེ་བཞིན་རྒྱ་གར་ནང་དུའང་དེ་ལྟར་རེ་ཟུང་ཡོང་སྲིད། རྒྱ་གར་གྱི་ཚགས་པར་ནང་ཐོན་གསལ་བྱས་ན་བོད་པ་རེ་ཟུང་གིས་ཁྲིམས་འགལ་གྱི་ཐོག་ནས་སྟག་གི་རུས་པ་ཉོ་ཚོང་བྱེད་ཀྱི་ཡོད་པའི་གནས་ཚུལ་ཐོས་ཀྱི་འདུག ངའི་ངོ་ཤེས་གྲོགས་པོ་རྒྱ་གར་བ་ཁ་ཤས་ཀྱིས་དེ་སྐོར་འགན་ཆེན་པོ་བྱས་ཏེ་ངོས་ལ་བརྗོད་ཀྱི་འདུག ངོས་ནས་ཀྱང་ཁོང་ཚོར་གསལ་པོར་བརྗོད་པ་ཡིན། ལས་ཀ་དེ་རིགས་ལ་བོད་པ་མང་ཆེ་བ་ཐེ་གཏོགས་དང་འབྲེལ་བ་གང་ཡང་མེད། རེ་ཟུང་ནས་དེ་ལྟར་བྱས་ཡོད་སྲིད། དེ་རིགས་ལ་སྐབས་འཕྲལ་ཡུལ་ཁྲིམས་གཞིར་བཞག་གིས་ཁྲིམས་ཐོག་ནས་རྣག་ཐོག་གཙག་འཁེལ་གྱི་ཉེས་པ་གང་ཞིག་འགེལ་དགོས་ཀྱང་ལག་བསྟར་བྱེད་དགོས། ང་ཚོས་བཤད་པར་མང་ཆེ་བས་ཉན་གྱི་ཡོད་ཀྱང་རེ་ཟུང་ནས་ཉན་གྱི་མེད། དེ་དག་ལ་བྱ་ཐབས་གཞན་མེད། འབོད་སྐུལ་བྱས་ཀྱང་ཕན་གྱི་མི་འདུག ཁྲིམས་ལུགས་གཞིར་བཟུང་གི་ཉེས་ཆད་ཡན་པོར་མ་སོང་བ་བཅད་ན་ཡག་པོ་རེད་ཅེས་བརྗོད་པ་ཡིན།

ང་ཚོ་བོད་མིར་གཞུང་བཟང་གི་ཚད་འཛིན་སར་བརྩི་བའི་མིང་མཐོང་བཟང་པོ་ཡོད་པ་འདི་མི་ངན་རེ་ཟུང་གི་བྱེད་སྟངས་ཀྱི་རྐྱེན་པས་བརླག་རྒྱུའི་ཉེན་ཁ་འདུག དངོས་གནས་བོད་མི་ས་ཡ་དྲུག་ད་ལྟ་ཆགས་འཇིག་གི་མཚམས་ལ་སླེབས་པའི་སྐབས་འདིར་མི་རིགས་ཀྱི་མཚན་ཤས་བཟོས་ནས་ཐབས་སྡུག་མ་ཡིན་ནམ། ང་ཚོས་བོད་སྤྱི་དོན་ལ་འ་འུབ་མ་འདུས་བཞིན་དུ་དཀའ་ངལ་འདི་འདྲ་ཞིག་བརྒྱབ་སྟེ་ཕྱོགས་གང་སར་འགྱེལ་ས་ནས་ལངས་ཐུབ་པའི་ཐབས་ཤེས་བྱེད་ཀྱི་ཡོད། བོད་ནང་ནས་མི་མང་པོས་རང་སྲོག་འབེན་ལ་བཙུགས་ཏེ་ལུས་སྲོག་བློས་བཏང་གིས་སྤྱི་དོན་ལ་དཀའ་ངལ་བརྒྱབ་ནས་མི་མང་པོ་ཤི་རྨས་ཡོང་དང་ཡོང་བཞིན་པ་ཡིན། འདི་འདྲའི་དུས་སྐབས་ལ་མི་རེ་ཟུང་རྒྱུ་ལ་བརྔམས་ནས་གང་བྱུང་གིས་ལས་ཀ་བྱས་ན་ཤིན་ཏུ་ཐབས་སྡུག་ཡིན་པས་དེ་ལྟར་བྱེད་རྒྱུ་མེད། ལས་རྒྱུ་འབྲས་ལའང་འགྲོ་གི་མ་རེད། ང་རང་ཚོའི་སྤྱི་ཚོགས་ནང་དེ་ལྟར་བྱེད་མཁན་དངོས་སུ་ར་སྤྲོད་གསལ་པོ་ཡོད་ན་དེ་རིགས་ཐེར་འདོན་བྱེད་དགོས། ཐབས་ཤེས་གཞན་མེད་ཀྱང་སྤྱི་ཚོགས་ནང་འཕྱ་སྨོད་ཀྱིས་གདོང་པ་བསྟན་མ་ནུས་པ་བཟོ་རྒྱུ་གལ་ཆེན་པོ་ཡིན།

པ༽ རྟེན་རྙིང་ཉོ་ཚོང་དང་། རྐུན་མའི་སྒྲིག་འཛུགས།

དེ་བཞིན་སྐུ་ཚོང་རྒྱག་མཁན་དེ་དག་ཀྱང་ཐབས་སྡུག་ཡིན། བལ་ཡུལ་ནང་སྐུ་ཚོང་རྒྱག་མཁན་དེ་ལྟར་ཡོད་པ་གོ་ཐོས་ཡོང་གི་འདུག རྒྱ་ནག་ནང་དེ་ལྟར་ཡོད་མེད་མི་ཤེས། ལྷག་དོན་དེང་སང་བོད་ནང་སྐུ་ཚོང་རྒྱག་མཁན་ཡོད་པར་མ་ཟད། དགོན་སྡེ་རྙིང་ཁུངས་ཀྱི་སྐུ་རྟེན་རྙིང་པ་རྐུ་མ་རྐུ་བར་གཏོང་མཁན་གྱི་སྒྲིག་འཛུགས་ཀྱང་ཡོད་པའི་སྐད་ཆ་འདུག དེ་ནི་བོད་པའི་བསོད་ནམས་འཛད་ཀྱི་ཡོད་པའི་རྟགས་ཡིན། ཧ་ཅང་ཐབས་སྡུག་གི་ལས་ཀ་འདི་ལྟར་བྱས་ན་ཡག་པོ་རྩ་བ་ནས་མེད། ངས་བྱས་ཡུད་བཤད་པ་གང་ཡང་མིན་ནའང༌། ཕལ་ཆེར་བོད་མི་ས་ཡ་དྲུག་ཡོངས་རྫོགས་ཞེས་བརྗོད་ཆོག་པ་ཚང་མས་བོད་སྤྱི་པའི་དོན་ལ་རིག་པ་བསྒྲིམས་ཏེ་ཤུགས་རྒྱག་པའི་སྐབས་སུ་བསམ་བློ་མ་འཁོར་བ་རེ་ཟུང་གིས་བོད་པའི་ལ་རྒྱ་རྩ་བ་ནས་བློས་བཏང་གིས་མཚན་ཤས་བཟོ་བ་འདི་ཤིན་ཏུ་ཐབས་སྡུག་ཡིན།

ང་ཚོས་རྣམ་ཀུན་བདུད་ཅེས་བརྗོད་པ་ལྟར་མི་དེ་རིགས་ཕལ་ཆེར་དངོས་གནས་བདུད་ཆགས་ཀྱི་ཡོད། འོན་ཀྱང་ང་ཚོས་དེ་དག་སྙིང་རྗེས་བཏང་སྟེ་ཡལ་བར་དོར་ན་ག་ལ་འགྲིགས། ཁོང་ཚོ་ཡང་རང་ཉིད་སྐྱིད་པ་ཞིག་འདོད་ཀྱི་ཡོད། འོན་ཀྱང་ཚེ་འདིར་ལྟ་རྒྱུ་མེད་ལ། ཚེ་ཕྱི་མར་ཡང་ལྟ་རྒྱུ་མེད་པའི་ལས་ངན་གསོག་གི་ཡོད་པ་དེ་ནི་སྙིང་རྗེའི་ཡུལ་ཡིན། དེ་རིགས་ལ་གཟབ་གཟབ་བྱས་ན་མ་གཏོགས་དེང་སང་སྐད་ཆ་ངན་པ་དེ་རིགས་ཕྲན་བུ་མང་དུ་འགྲོ་གི་འདུག ཚང་མས་གཟབ་གཟབ་བྱེད་དགོས།

ཕ༽ དགོན་སྡེས་སློབ་གྲྭ་དང་། སྨན་ཁང་འཛུགས་ཐབས།

བོད་ནང་དགོན་པ་ཁག་གིས་ཁུར་བླངས་ནས་དགོན་པའི་ཉེ་འདབས་སམ། ཡང་ན་གྲོང་ཁུལ་ལ་སློབ་གྲྭ་དང༌། སྨན་ཁང་འཛུགས་ཐུབ་ན་དངོས་གནས་ཕན་ཐོགས་ཆེན་པོ་ཡོད། དཔེར་ན། ཉི་ཧོང་གི་དགོན་པ་མང་པོས་ཁུར་བླངས་ནས་དགོན་པ་དང་འབྲེལ་ནས་སློབ་གྲྭ་དང༌། སྨན་ཁང་བཙུགས་པ་མང་པོ་འདུག ལྷག་པར་ཡེ་ཤུའི་ཆོས་ལུགས་ལ་ཆ་བཞག་ན་ཡེ་ཤུའི་ཆོས་པ་ཚོས་སྤྱི་ཚོགས་ཀྱི་འཕྲོད་བསྟེན་དང༌། སློབ་སྦྱོང་ཐད་ལས་ཀ་རླབས་ཆེན་བྱེད་ཀྱི་འདུག དེ་ལ་ང་ཚོས་མིག་དཔེ་བལྟ་དགོས། དེ་སྔ་ངས་ལོ་སུམ་ཅུའི་གོང་ནས་འབོད་སྐུལ་བྱས་ཡོད་ལ་ཚང་མས་དེའི་ཐོག་དོ་སྣང་བྱེད་དགོས།

བོད་ནང་སྒེར་པ་རེ་ཟུང་གིས་སློབ་གྲྭ་དང༌། སྨན་ཁང་བཙུགས་པའི་གནས་ཚུལ་འདུག དེ་ལ་རྗེས་སུ་ཡི་རངས་དང་བསྔགས་བརྗོད་ཡོད། དེ་བཞིན་ཕྱི་རྒྱལ་དུ་ཡོད་པའི་བོད་པའི་ཁྱིམ་ཚང་གནས་སྟངས་ཅུང་བཟང་བ་དེ་རིགས་ཀྱིས་དང་དུ་བླངས་ནས་བོད་ནང་སློབ་གྲྭ་དང༌། སྨན་ཁང་འཛུགས་རྒྱུའི་ཐབས་ཤེས་བྱེད་ཀྱི་འདུག་ལ། ཁ་ཤས་ཀྱིས་ལྷ་སའི་ཉེ་སྐོར་དང༌། སྨད་ཕྱོགས་ཀྱི་ས་ཆ་ཁ་ཤས་ལ་དངོས་སུ་བཙུགས་འདུག དེ་དག་ལ་གོང་བཞིན་རྗེས་སུ་ཡི་རངས་དང་བསྔགས་བརྗོད་ཡོད། ད་དུང་བཙན་བྱོལ་ལ་ཡོད་པའི་བོད་པ་ཚོའི་ཐོག་ནས་བོད་རང་གི་ཤེས་ཡོན་སློབ་སྦྱོང་དང༌། འཕྲོད་བསྟེན་གྱི་ཐོག་ལ་ཕན་ཐོགས་བྱེད་ཐུབ་ན་དངོས་གནས་བོད་སྤྱི་པའི་དོན་ལ་ཁ་ཡོད་ལག་ཡོད་དང༌། ནད་ཐོག་སྨན་འཁེལ་གྱི་ཕན་ཐོགས་ཆེན་པོ་ཡོང་རྒྱུ་ཡིན་པས་ཚང་མས་མུ་མཐུད་ཁུར་མཉམ་ལེན་བྱ་རྒྱུ་གལ་ཆེན་པོ་ཡིན།

བ༽ སྒྲིག་འཛུགས་ཀྱི་དགེ་མཚན་དང་། ལས་དོན་གྱི་གྲུབ་འབྲས།

བོད་ནས་ཡོང་མཁན་ཁ་ཤས་ཀྱིས་རྒྱ་གར་ལ་༸རྒྱལ་བ་རིན་པོ་ཆེ་མ་གཏོགས་གཞན་གང་ཡང་མི་འདུག་ཅེས་བརྗོད་ཀྱི་ཡོད། མཐོང་ཚུལ་དེ་ནི་གཅིག་ནས་གནས་ཚུལ་ཆ་ཚང་མ་རྟོགས་པའི་དབང་གིས་བྱུང་བ་ཞིག་དང༌། གཉིས་ནས་ཉེན་ཁའི་གནས་ཚུལ་ཞིག་ཀྱང་ཡིན། ང་ཚོ་བཙན་བྱོལ་བ་ཆགས་ནས་འདིར་བཙན་བྱོལ་གྱི་སྲིད་གཞུང་ཞིག་ཚུགས་ཡོད། སྲིད་གཞུང་འདིས་འགོ་ཁྲིད་པའི་འོག་ནས་འདས་པའི་ལོ་སུམ་ཅུ་སོ་བཞི་ལྷག་ཙམ་རིང་ལས་ཀ་མང་པོ་ཞིག་བྱས་ཡོད། ཐོག་མར་ང་ཚོར་ཁ་ཕོར་ཙམ་ཡང་འཁྱེར་རྒྱུ་མེད་པའི་མི་མང་པོ་ཞིག་མི་ས་མ་རི་དང༌། སྦག་སར་བཙན་བྱོལ་དུ་འབྱོར་བའི་དུས་དེ་ནས་བཟུང་ད་ལྟ་བར་ལས་ཀ་མང་པོ་ཞིག་བྱས་ཡོད། གཙོ་ཆེ་ཤོས་རྒྱ་གར་གཞུང་གི་རོགས་རམ་དང༌། དེ་བཞིན་རྒྱལ་སྤྱིའི་ཚོགས་པ་འདྲ་མིན་གྱིས་རོགས་རམ་བྱས་ཡོད།

འོན་ཀྱང་སྒྲིག་འཛུགས་ཤིག་གི་འགོ་ཁྲིད་ནས་ལས་ཀ་ཧུར་ཐག་བྱེད་མཁན་ཞིག་མ་བྱུང་ན་དངུལ་བྱུང་བ་ཙམ་གྱིས་ནུས་པ་ཐོན་ཐུབ་ཀྱི་མེད། དཔེར་ན། འཛམ་གླིང་ཐོག་བྱུང་བའི་བཙན་བྱོལ་བ་མང་པོ་ཞིག་ཆུ་བྱེ་མའི་ནང་ཐིམ་པ་ལྟར་མཛུབ་མོ་འཛུགས་ས་མེད་པ་ཆགས་ཡོད། ང་རང་ཚོར་མཚོན་ན་དེ་སྔ་བོད་པར་རོགས་རམ་བྱེད་མཁན་གྱི་ཚོགས་པ་ཁག་གི་མི་བོད་པ་རྒྱུས་མངའ་ཡོད་པ་དེ་རིགས་དེང་སང་ལོ་ན་རྒས་ཏེ་རྒས་ཡོལ་དུ་ཕྱིན་པ་དེ་དག་ང་ཚོ་དང་ཐུག་ཡོང་སྐབས་བོད་པར་བསྟོད་བསྔགས་ཆེན་པོ་གཏོང་གི་འདུག ཁོང་ཚོས་བོད་པ་བཙན་བྱོལ་བར་རོགས་རམ་བྱས་པ་དེ་དག་བར་མ་དོར་ཆུད་ཟོས་སུ་མ་སོང་བར་བསྟན་རྒྱུ་ཡོད་པ་ཞིག་འདུག་ཅེས་དང༌། འཛམ་གླིང་ཐོག་བཙན་བྱོལ་བ་ས་ཡ་མང་པོ་ཡོད་པའི་ནང་ནས་བོད་པ་བཙན་བྱོལ་བ་ལས་ལྷག་པ་མི་འདུག་ཅེས་བསྟོད་བསྔགས་གཏོང་གི་འདུག

རྒྱ་གར་གཞུང་དང་རོགས་རམ་ཚོགས་པ་ཁག་གིས་ཐད་ཀར་བོད་པ་མི་རེ་ངོ་རེའི་ལག་པར་སྒོར་བརྒྱ་སྟོང་ཁྲི་ཕྲག་སྤྲད་ཀྱང་གཞིས་ཆགས་ཚུགས་ཐུབ་པ་ཞིག་མིན། ང་ཚོས་འདིར་གཞིས་ཆགས་ནས་བཙན་བྱོལ་བོད་གཞུང་གི་སྒྲིག་འཛུགས་ཤིག་བཙུགས་པ་འདིས་འཆར་གཞི་བཀོད་དེ་གཞིས་ཆགས་བྱེད་ཐུབ་པར་བྱུང་བ་མ་ཟད། སློབ་གྲྭ་ཁག་དང༌། དེ་བཞིན་བོད་ཀྱི་ཆོས་དང་རིག་གཞུང་ཉམས་པ་སོར་ཆུད་མི་ཉམས་གོང་འཕེལ་ཡོང་བའི་ལས་རིགས་མང་པོ་ཞིག་བསྒྲུབས་ཡོད། དེ་བཞིན་འཛམ་གླིང་གི་རྒྱལ་ཁབ་མང་པོ་ཞིག་ཏུ་བོད་པའི་གནས་ཚུལ་དྲིལ་བསྒྲགས་དང་འབོད་སྐུལ་བྱས་པ་དང༌། འཛམ་གླིང་མཉམ་སྦྲེལ་རྒྱལ་ཚོགས་ལ་བོད་དོན་ཞུ་གཏུགས་བྱེད་རྒྱུས་མཚོན་པའི་ལས་ཀ་མང་པོ་ཞིག་བསྒྲུབས་ཡོད།

གཞན་ཡང་མ་འོངས་པའི་བྱེད་ཕྱོགས་ལ་སྨན་པའི་རྩ་ཁྲིམས་ཀྱི་འཆར་ཟིན་འགོད་རྒྱུས་མཚོན་པའི་ལས་ཁུངས་ཁག་མང་པོ་ཞིག་བཙུགས་ཡོད་པ་དང༌། མང་གཙོའི་སྒྲིག་འཛུགས་ཀྱི་ངོ་བོ་མཚན་ཉིད་ཡོངས་སུ་ཚང་བ་ཡོང་ཆེད་ལས་ཀ་མང་པོ་ཞིག་བྱས་དང་བྱེད་བཞིན་ཡོད་པ་བཅས་དེ་དག་ཚང་མ་གཞུང་གི་སྒྲིག་འཛུགས་ཤིག་ཡོད་པ་འདི་ལ་བརྟེན་ནས་བྱུང་བ་ལས། ང་མི་གཅིག་གིས་མི་བརྒྱ་ཉིས་བརྒྱ་ལ་དངུལ་སྤྲད་ནས་ཁྱེད་རང་འདི་གྱིས། ཁྱེད་རང་དེར་རྒྱུགས་ཞེས་བཀོད་པ་བཏང་ནས་བྱུང་བ་ཞིག་མིན་ལ། ཡོང་ཡང་མི་ཐུབ། ད་ལྟ་བར་དུ་ལོ་སུམ་ཅུ་སོ་ལྔར་ཉེ་བའི་རིང་འདིར་བོད་མི་བཙན་བྱོལ་བ་རྣམས་གོང་བུ་གཅིག་སྒྲིལ་དུ་གནས་ཡོད།

དེ་ལ་བརྟེན་ནས་དཔེར་ན། བོད་པའི་ཁྱིམ་ཚང་སུད་སི་དང༌། ཨ་རི། ཁེ་ཎ་ཌ་སོགས་འཛམ་གླིང་གི་ས་ཆ་གང་ཞིག་ཏུ་གནས་ཡོད་ཀྱང་དུས་དུས་ལ་གུང་སེང་ཡོང་ས་ཞིག་དང༌། ཕྱག་དང་མཆོད་འབུལ་བྱེད་ས་ཞིག ཕྲུ་གུ་སློབ་གྲྭར་གཏོང་ས་ཞིག་བཅས་བྱུང་བ་དང༌། མ་ཟད་རང་གཞུང་ཞེས་ཁ་ནས་བརྗོད་རྒྱུ་ཡོད་པ་ཆགས་པ་འདི་རྒྱ་གར་ནང་བཙན་བྱོལ་སྲིད་གཞུང་གི་སྒྲིག་འཛུགས་འདི་ཡོད་པ་ལ་བརྟེན་ནས་བྱུང་བ་ཡིན། དོན་ངོ་མའི་ཐོག་བཙན་བྱོལ་གཞུང་གི་སྒྲིག་འཛུགས་ཤིག་ཡོད་པ་འདིས་ཕན་ཐོགས་ཆེན་པོ་བྱུང་ཡོད།

ཁྱེད་རང་ཚོས་བསམ་བློ་ཞིག་ཐོངས་དང༌། ཕར་ཕྱོགས་རྒྱ་མིས་༸རྒྱལ་བ་རིན་པོ་ཆེ་དང་འབྲེལ་བ་བྱེད་ཀྱི་ཡིན། བཙན་བྱོལ་གཞུང་ངོས་ལེན་མེད་ཅེས་ཟེར་བ་དེ་རྒྱ་མིས་གནད་འགག་གཅིག་ལ་བརྩིས་ནས་བཤད་པ་མ་ཡིན་ནམ། རྒྱ་མིས་གནད་འགག་བརྩི་ས་དེར་ང་རང་ཚོའི་ཁ་ནས་༸རྒྱལ་བ་རིན་པོ་ཆེ་མ་གཏོགས་བོད་གཞུང་ལ་ལྟ་ཁུངས་མི་འདུག་ཅེས་བརྗོད་ན་རྒྱ་མིར་དགོས་རྒྱུ་དེ་བྱུང་བ་ཡིན་པས། སྐད་ཆ་འདི་ལྟར་ཤོད་མཁན་དེ་ལྐུག་པ་རེད། དེང་སང་རྒྱ་གར་གྱི་གྲོགས་པོ་མང་པོས་བཙན་བྱོལ་གཞུང་ངོས་ལེན་བྱེད་དགོས་ཞེས་ཤོད་པའི་སྐབས་ལ་ང་རང་ཚོ་བོད་པ་ཞིག་གིས་བཙན་བྱོལ་གཞུང་ལ་ལྟ་ཁུངས་མི་འདུག་ཅེས་བརྗོད་ན་དེ་ནི་སོ་སོའི་མགོ་ལ་སོ་སོས་རྡོ་གཞུས་པ་ལྟར་ལྐུག་རྟགས་ཀྱི་ལས་ཀ་ཡིན། མི་རེ་ཟུང་གིས་རྣམ་དཔྱོད་ཡིན་ཁུལ་བྱས་ཏེ་དེ་ལྟར་བརྗོད་ཀྱི་ཡོད་ཀྱང་མདོ་དོན་ང་རྒྱལ་དང་ཕྲག་དོག ཡང་ན་སྲོག་རླུང་འཕར་བའི་དབང་དུ་སོང་བ་ཡིན་པས་སྐད་ཆ་ཡ་མཚན་འདི་འདྲ་བརྗོད་ན་རྩ་བ་ནས་ཡག་པོ་མི་འདུག

དཔེར་ན། ང་རང་ཚོས་རང་དབང་རྩོད་ཀྱི་ཡོད། ང་ཚོའི་རྒྱལ་ཁབ་རྒྱ་མིས་བཙན་ཟོས་བྱས་བྱུང་ཞེས་བརྗོད་ཀྱི་ཡོད། རྒྱ་མིས་བཙན་ཟོས་བྱས་པའི་འོག་ནས་རང་དབང་ལེན་དགོས་སྟབས་འདི་གར་ཡོད་པའི་བཙན་བྱོལ་བོད་གཞུང་འདི་ཤིན་ཏུ་གལ་ཆེན་པོ་ཆགས་ཡོད། བོད་ལ་རྒྱ་མིས་བཀོད་སྒྲིག་བྱས་པའི་རང་སྐྱོང་ལྗོངས་ཟེར་བ་དེས་བོད་གཞུང་གི་ཚབ་ནམ་ཡང་མི་ཐུབ། བོད་གཞུང་ངོ་མ་ནི་བཙན་བྱོལ་གཞུང་འདི་ཡིན། ༡༩༥༩ ལོར་རྒྱལ་སྲིད་སྤྱི་ཁྱབ་ཁང་ཟེར་བས་བོད་ས་གནས་སྲིད་གཞུང་མེད་པ་བཟོས་པ་ཡིན་ཞེས་གྲོས་ཆོད་བཞག་སྟེ་བཀའ་རྒྱ་བཀྲམས་ཡོད་ཀྱང༌། བོད་གཞུང་དགའ་ལྡན་ཕོ་བྲང་ནི་༸གོང་ས་ལྔ་པ་ཆེན་པོས་བཙུགས་པ་ཞིག་ཡིན་པ་ལས། རྒྱ་ནག་གཞུང་གིས་བཙུགས་པ་ཞིག་མིན། རྒྱ་ནག་གཞུང་གིས་བཙུགས་པ་ཞིག་མིན་སྟབས་རྒྱ་ནག་གཞུང་ལ་དེ་དག་མེད་པ་བཟོ་བའི་དབང་ཆ་རྩ་བ་ནས་མེད། དབང་ཆ་མེད་བཞིན་དུ་རྒྱལ་སྲིད་སྤྱི་ཁྱབ་ཁང་ཟེར་བས་གྲོས་ཆོད་བཞག་སྟེ་ཐག་གཅོད་གང་ཞིག་བྱས་ཀྱང་དེར་ནུས་པ་མེད། ༸རྒྱལ་བ་རིན་པོ་ཆེས་འགོ་འཁྲིད་པའི་བོད་གཞུང་ནི་རྒྱ་གར་འཕགས་པའི་ཡུལ་ལ་ཚུགས་ཏེ་ད་བར་ལོ་སུམ་ཅུ་སོ་བཞི་ལྷག་ཙམ་སོང་ཞིང༌། དེའི་རིང་གི་ལས་དོན་ལ་གྲུབ་འབྲས་ཇི་བྱུང་ཚང་མའི་མིག་གིས་མཐོང་རྒྱུ་ཡོད། དེ་ལྟར་ཡོད་བཞིན་པའི་སྐབས་ལ་༸རྒྱལ་བ་རིན་པོ་ཆེ་མ་གཏོགས་གཞན་མཛུབ་མོ་འཛུགས་ས་དང༌། རེ་བ་རྒྱག་ས་གང་ཡང་མི་འདུག་ཅེས་བརྗོད་ན་དེ་ནི་ཕྱོགས་གཅིག་ནས་མགོ་མ་འཚོས་པའི་སྐད་ཆ་རེད་ལ། ཕྱོགས་གཉིས་ནས་སྐྱོན་ཆེན་པོ་ཡོད་པའི་སྐད་ཆ་ཞིག་རེད། ཚང་མས་བསམ་བློ་གཟབ་གཟབ་གཏོང་དགོས།

མ༽ སྲི་ཞུ་བའི་བསམ་བློ་དང་། བསྒྲུབ་བྱའི་དམིགས་ཡུལ།

ང་ཚོའི་གཞུང་གིས་ལས་བྱེད་པར་ཆ་བཞག་ན་མང་ཆེ་བ་དངོས་གནས་ཧུར་ཐག་བྱེད་མཁན་ཡིན། འོན་ཀྱང་རེ་ཟུང་གིས་སྒྲིག་འཛུགས་འདི་ཉིད་ཚོང་ར་ལྟ་བུར་བརྩིས་ཏེ་འཁྱུག་ཙམ་སྡོད་རིང་སློབ་སྦྱོང་དང་ལས་ཀའི་ཉམས་མྱོང་བསགས། འཕུར་ས་ཞིག་བྱུང་ན་འཕུར་ཆོག་ཆོག་བྱས་ཏེ་སྡོད་མཁན་ཡོད། དེ་ནི་ནོར་འཁྲུལ་གྱི་བསམ་བློ་རེད། ལས་བྱེད་པ་ནི་མི་མང་ལ་ཞབས་འདེགས་ཞུ་མཁན་ཞིག་ཡིན། ང་ཚོས་མི་མང་ལ་ཞབས་འདེགས་ཞུ་གི་ཡོད་ཅེས་པ་འདི་རྒྱ་མི་གུང་བྲན་གྱིས་བཤད་པ་དང་མི་འདྲ། ང་ཚོའི་སྐད་ཆ་འདི་ཁ་ཞེ་གཉིས་མེད་ཡིན། བཙན་བཀའ་བཏང་སྟེ་སྐུལ་འདེད་བྱེད་མཁན་མེད། མང་གཙོ་དང༌། རང་དབང་ལ་ཡིད་ཆེས་བརྒྱ་ཆ་བརྒྱ་བྱས་ཏེ་ལས་ཀ་བྱེད་ཀྱི་ཡོད། ལྟ་བ་འདི་འཁྱེར་ནས་ལས་ཀ་བྱེད་མཁན་ཞིག་ཡིན་པ་ལས། རྒྱ་མི་གུང་བྲན་གྱི་གཅིག་སྡུད་ལམ་ལུགས་ལྟ་བུ་རྩ་བ་ནས་མིན།

དེར་བརྟེན་ང་ཚོའི་ལས་བྱེད་པའི་ངོས་ནས་ཞབས་འདེགས་ཞུ་ཡུལ་གྱི་མི་མང་དེ་དག་གཙུག་ཏུ་བཀུར་དགོས་པ་ལས། ལས་བྱེད་པ་ཡིན་ཞེས་གོང་དུ་བསྡད་ནས་འགྱིངས་ཉམས་བསྟན་པ་དང༌། ཀྲོག་ཀྲོག་བྱེད་པ་ནི་ནོར་འཁྲུལ་ཡིན། ལྷག་དོན་རྒྱུ་བརྔན་སྤྲོད་ལེན་བྱེད་མཁན་རེ་ཟུང་ཡོད་སྲིད་ཀྱང༌། སྒོར་མོ་སྟོང་ཕྲག་ཡས་མས་ཙམ་ལས་ཐལ་ཆ་ཆེན་པོ་སྤྲོད་ལེན་བྱེད་མཁན་ཕལ་ཆེར་མེད། ངོས་ནས་མི་མང་ཚོར་བོད་གཞུང་ལ་བརྩི་བཀུར་བྱེད་དགོས། སྤྱི་པའི་སྒྲིག་འཛུགས་གལ་གནད་ཆེན་པོ་རེད་ཅེས་བརྗོད་པ་དང་ཆབས་ཅིག་ལས་བྱེད་པ་རྣམས་ལ་བརྗོད་རྒྱུར་ང་ཚོས་བཙན་པོའི་ཐོག་ནས་བོད་གཞུང་ལ་བརྩི་དགོས་ཞེས་བརྗོད་མི་ཐུབ་ཅིང༌། མིའི་མདུན་ལ་རིན་ཐང་མཐོང་རྒྱུ་ཡོད་པ་ཞིག་ང་རང་ཚོས་བཟོ་དགོས། ད་ལྟ་བརྗོད་པ་བཞིན་གྲུབ་འབྲས་གང་འཚམ་ཐོན་ཡོད། དེ་དག་རྨང་གཞིར་བཞག་ནས་ད་དུང་ང་རང་ཚོས་འཛམ་གླིང་གི་མི་གྲལ་ལ་ཚུད་པའི་ཡར་རྒྱས་གཏོང་རྒྱུར་འབད་བརྩོན་མུ་མཐུད་བྱ་རྒྱུ་འདི་ཚང་མས་ལྷོད་གཡེང་དུ་མ་སོང་བ་བྱ་རྒྱུ་ཤིན་ཏུ་གལ་ཆེན་པོ་ཡིན།

ད་ལྟ་ཕན་ཡང་རྒྱུ་མཚན་མཐོང་ནས་ལོ་དེ་དག་རིང་བཙན་བྱོལ་གཞུང་གིས་དངོས་གནས་ལས་ཀ་བྱས་འདུག་ཅེས་ཕྱི་རྒྱལ་གྱི་མི་མང་པོ་ཞིག་གིས་བརྗོད་ཀྱི་འདུག ཁོང་ཚོ་དྷ་རམ་ས་ལར་ཡོང་ནས་འདི་གར་ཡོད་པའི་ལས་ཁུངས་ཁག་དང༌། སྤྱི་འཐུས་ལྷན་ཁང་སོགས་ཀྱི་སྒྲིག་འཛུགས་རྣམས་མིག་གིས་མཐོང་ནས་གནས་ཚུལ་ཆ་ཚང་ཐོས་སྐབས་ཚང་མས་ཁ་གཅིག་གྲགས་ཀྱིས་བོད་པས་ལས་ཀ་ཤིན་ཏུ་ཆེན་པོ་བྱས་འདུག་ཅེས་བརྗོད་ཀྱི་འདུག ང་རང་ཚོར་བྱས་རྗེས་མེད་པ་མིན་པར་བྱས་རྗེས་ཏན་ཏན་ཡོད། འོན་ཀྱང་བྱས་རྗེས་ཡོད་ཅེས་ལྷོད་གཡེང་སྒྱིད་ལུག་གི་ལམ་ལ་ཕྱིན་ན་ཉེན་ཁ་ཤིན་ཏུ་ཆེན་པོ་ཡིན། ང་རང་ཚོ་བཙན་བྱོལ་བོད་གཞུང་གི་ལས་ཀྱི་སྣེ་མོ་བ་ཚང་མའི་ངོས་ནས་མང་གཙོ་རང་དབང་དང༌། སངས་རྒྱས་ཀྱི་བསྟན་པ་དང་ཟུང་དུ་འབྲེལ་བའི་བོད་རང་དབང་སྒྲུབ་རྒྱུ་འདི་འཚེ་མེད་ཞི་བའི་བསྟི་གནས་རང་དབང་ལྡན་པའི་ལུང་པ་མི་སྨོན་རང་སྐྱིད་དང་། འདི་ཕྱི་གཉིས་ཡོད་ཅིག་ཡོང་བའི་དམིགས་ཡུལ་དང༌། ལྟ་བ་འདི་འཁྱེར་ནས་ཚང་མས་གཟབ་གཟབ་དང༌། ཧུར་ཐག་བྱེད་དགོས།

མི་མང་གི་ཁྲོད་ནས་ཀྱང་༸རྒྱལ་བ་རིན་པོ་ཆེ་མ་གཏོགས་གཞན་གང་ལའང་བལྟ་བཟོ་མི་འདུག་ཅེས་བརྗོད་པ་འདི་མི་དགོས་པ་ཞིག་དང༌། བྱབ་ཆུང་གི་སྐད་ཆ་སྟེ་རང་གིས་རང་ལ་བྱིན་གྱིས་བརླབས་ཞེས་པའི་དཔེ་ལྟར་ཡིན། སངས་རྒྱས་ཀྱི་བསྟན་པ་དང་ཟུང་དུ་འབྲེལ་བའི་བོད་རང་དབང་སྒྲུབ་ཕྱོགས་སྐོར་ད་ལྟ་བཤད་པ་འདི་དག་ཚང་མས་ལག་ལེན་ཐོག་བསྟར་ནས་བྱ་བ་ཕྱོགས་གང་སར་ཐི་གུ་སྣེ་ཤོར་དུ་མ་སོང་བའི་ཧུར་ཐག་བྱེད་དགོས་པ་ལས། སོ་སོའི་ངོས་ནས་འགན་ཁུར་གང་ཡང་ལེན་མི་དགོས་པར་བོད་རང་དབང་གི་བདེ་སྐྱིད་ཀྱི་ཉི་མ་འཆར་གྱི་རེད་ཅེས་སྒུག་ནས་བསྡད་ན་མི་འགྲིགས་པས་ཚང་མས་ཧུར་ཐག་བྱེད་དགོས།

ཙ༽ པཎ་ཆེན་ཆུང་སྲིད་དང་། ༸རྒྱལ་བའི་སྐུ་ཚེ།

དེ་ནས་སྔོན་བྱོན་སྟོན་པའི་རྣམ་ཐར། །རྗེས་འཇུག་གདུལ་བྱའི་ཉམས་ལེན། །ཞེས་གསུངས་པ་བཞིན་དེ་རིང་སྐྱེས་རབས་ཀྱི་གསུང་ཆོས་འཕྲོ་སྐྱོང་གནང་རྒྱུ་ཡིན། (ཞེས་ལྗགས་བཤད་གནང་མཇུག ) དེ་རིང་འཇམ་དཔལ་མཚན་བརྗོད་ཀྱི་ལུང་ཞིག་བཏོན་ན་སྙམ་བྱུང༌། གང་ཡིན་ཞེ་ན། པཎ་ཆེན་ཐམས་ཅད་མཁྱེན་པའི་ཡང་སྲིད་སྐུ་བལྟམས་ཟིན་པ་ངེས་ཅན་ཡིན། འོན་ཀྱང་ད་ལྟ་ཡང་སྲིད་ངོས་འཛིན་ཡོངས་བསྒྲགས་བྱེད་ཐུབ་པ་བྱུང་མེད། བར་ལམ་བཀྲ་ཤིས་ལྷུན་པོའི་བྱ་བྲལ་རིན་པོ་ཆེས་རྒྱ་ནག་གཞུང་བརྒྱུད་དེ་ངོས་ལ་ཚུར་ཡི་གེ་ཞིག་འབྱོར་བྱུང༌། དེ་འཕྲལ་རྒྱ་ནག་གི་གཞུང་ཚབ་བརྒྱུད་པཎ་ཆེན་རིན་པོ་ཆེའི་ཡང་སྲིད་སྐོར་གོ་བསྡུར་གནང་བར་བྱ་བྲལ་རིན་པོ་ཆེ་དང་འབྲེལ་ཡོད་མི་སྣ་བཅས་འདི་ཕྱོགས་འཁྱུག་ཙམ་ཕེབས་ཐུབ་ན་ཡག་པོ་འདུག་ཅེས་སྔ་ལོ་ཟླ་བ་བརྒྱད་པ་དགུ་པ་ཙམ་ཞིག་ལ་ཡིག་ལན་བཏང་བ་ཡིན། ད་ལྟ་ཚུར་ཡིག་ལན་གང་ཡང་འབྱོར་མ་བྱུང༌། ད་ནི་གང་འདྲ་ཞིག་བྱེད་གྲབས་ཡོད་དམ། ངོས་ཀྱི་རེ་བ་བྱས་པ་ཡིན་ན། པཎ་ཆེན་རིན་པོ་ཆེའི་ཡང་སྲིད་འདི་གལ་ཆེན་པོ་ཡིན། རྒྱ་མིས་དེ་སྲིད་དོན་རྐྱང་པར་མཐོང་གི་ཡོད་ཀྱང༌ང་ཚོའི་ངོས་ནས་དེ་ལྟར་མིན། དེ་ནི་བསྟན་པ་སྤྱི་དང༌། ཡང་སྒོས་བོད་ཁ་བ་གངས་ཅན་ལྗོངས་ཀྱི་བསྟན་པར་གནད་འགག་ཅིག་ཆགས་ཡོད།

དཔེར་ན། ངའི་ངོས་ནས་བཤད་ན། ད་ཆ་ལོ་དྲུག་ཅུའི་ནང་སླེབས་འགྲོ་གི་ཡོད། མ་གཞི་ད་དུང་ལོ་སུམ་ཅུ་བཞི་བཅུ་སྡོད་རྒྱུའི་སེམས་ཤུགས་བསྐྱེད་དེ་སྨོན་ལམ་རྒྱག་གི་ཡོད། ངོས་རང་ད་དུང་ལོ་སུམ་ཅུ་བཞི་བཅུ་ཞིག་བསྡད་ན་ལོ་དགུ་བཅུ་ནས་བརྒྱ་ཡས་མས་ཀྱི་མཚམས་ལ་སླེབས་ཀྱི་ཡོད། དེ་ནས་འཆི་རྒྱུ་ལས་སྡོད་ཐུབ་ཐབས་མེད། ལོ་བརྒྱད་ཅུ་དགུ་བཅུ་ཞིག་བསྡད་ན་ཤིན་ཏུ་ཡག་པོ་ཡིན། ཚེ་ཚད་བྱས་ན་ལོ་བརྒྱ་དང་བཅུ་གསུམ་ཙམ་མེད་དམ་སྙམ་པ་སྔོན་མ་རྨི་ལམ་ནང་མཚན་མ་བྱུང་ཡང་རྨི་ལམ་ལ་ཆ་བཞག་དེ་ཙམ་མེད། གང་ལྟར་ལོ་བརྒྱ་སྐོར་ཞིག་བསྡད་ཀྱང་ནམ་ཞིག་འཆི་རྒྱུ་ཡིན། ད་ལྟ་པཎ་རིན་པོ་ཆེའི་ཡང་སྲིད་ཕེབས་ཡོང་མཁན་འདི་ང་ལོ་བརྒྱད་ཅུ་དགུ་བཅུའི་ནང་སླེབས་སྐབས་འདི་དགུང་ལོ་སུམ་ཅུ་བཞི་བཅུའི་ནང་ཕེབས་ཀྱི་ཡོད་པས་གནད་འགག་ཤིན་ཏུ་ཆེན་པོ་ཆགས་ཀྱི་འདུག

མ་གཞི་ངོས་ནས་༸རྒྱལ་བ་རིན་པོ་ཆེ་ཞེས་༸རྒྱལ་བའི་མཚན་མཐོང་དང་འབྲེལ་བའི་འགྲོ་སྟངས་འདི་གལ་ཆེན་པོར་བརྩི་གི་མེད། དེ་ནི་གནས་དང་གནས་མིན་གང་ཞིག་ཡིན་རུང་དེ་ནི་གནས་ཚུལ་ཐ་དད་ཡིན། དེ་སྔོན་དུས་སྐབས་གཅིག་ལ་༸རྒྱལ་བ་རིན་པོ་ཆེའི་བླ་བྲང་དགའ་ལྡན་ཕོ་བྲང་ཞེས་པ་འདི་བྱུང་བ་རེད། ནམ་ཞིག་དེ་དགོས་མཁོ་མེད་པའི་མཚམས་ལ་འཇིག་རྒྱུ་ཡིན་པ་འདི་ཆོས་ཉིད་ཡིན། གང་ཞིག་གལ་གནད་ཆེན་པོ་ཡིན་ནམ་ཞེ་ན། བོད་ཀྱི་སངས་རྒྱས་ཀྱི་བསྟན་པ་དང་ཟུང་དུ་འབྲེལ་བའི་རང་དབང་འདི་གལ་ཆེན་པོ་ཡིན། དེ་ནི་ཇི་སྲིད་བོད་མི་རིགས་ནམ་གནས་བར་དེ་སྲིད་དུ་གནས་དགོས་ལ། གནས་ཀྱང་ཐུབ་པ་ཞིག་ཡིན། ༸རྒྱལ་བ་རིན་པོ་ཆེའི་བླ་བྲང་དགའ་ལྡན་ཕོ་བྲང་ཞེས་པ་འདི་བར་སྐབས་ཤིག་ནས་བྱུང་སྟེ་མི་ལོ་སུམ་བརྒྱ་ལྷག་ཙམ་རིང་གནས་ཡོད། མ་འོངས་པར་དེ་གནས་དང་མི་གནས་བོད་མི་མང་གིས་ཐག་གཅོད་བྱ་རྒྱུ་ལས་ངོས་ནས་དེ་ལ་འགན་བརྩི་དགོས་དོན་མེད།

སྤྱིར་བཏང་འགྲོ་སྟངས་ལྟར་ན། ད་ལྟའི་པཎ་ཆེན་རིན་པོ་ཆེའི་ཡང་སྲིད་ཕེབས་མཁན་འདི་དུས་ཚོད་གལ་གནད་ཆེན་པོ་ཞིག་གི་ཐོག་སླེབས་ཀྱི་ཡོད། ཕྲུ་གུ་གང་བྱུང་ཞིག་བདག་པོ་རྒྱག་རྒྱུ་ལས་སླ་པོ་ཡིན་ཀྱང༌། དེ་ལྟར་མིན་པ་དངོས་གནས་མ་ནོར་བ་ཞིག་འཚོལ་དགོས། དེ་ཡང་སྐུ་གསུང་ཐུགས་ཀྱི་སྤྲུལ་པ་ཡོང་སྲིད། སྐབས་རེ་སྐུ་གསུང་ཐུགས་ཀྱི་སྤྲུལ་པ་ཞེས་པ་འདི་ལག་པ་འཕྱིས་ས་ལྟ་བུ་ཆགས་གྲབས་བྱེད་ཀྱི་འདུག སྐུ་གསུང་ཐུགས་ཀྱི་སྤྲུལ་པ་ཡོང་སྲིད་ལ། དེའི་ནང་ནས་དངོས་གནས་༸རྒྱལ་བ་རིན་པོ་ཆེ་རྒས་དུས་རོགས་པ་བྱེད་མཁན་ཡག་པོ་ཞིག་དགོས་པ་ཡིན། ངོས་རང་སྒེར་གྱི་ལོ་རྒྱུས་ཐོག་ནས་བཤད་ན། སྐུ་མདུན་སྐུ་གོང་མ་སྐུ་མྱ་ངན་ལས་འདས་ནས་ཡང་སྲིད་རྩད་གཅོད་བྱེད་སྐབས་གཙོ་བོ་ལྷ་མོའི་བླ་མཚོ་དང༌། དེ་ལྟ་བུའི་ཐོག་ནས་མདོ་སྨད་ཤར་ཁུལ་ལ་ཡང་སྲིད་རྩད་གཅོད་བྱེད་པར་འགྲོ་མཁན་ཀེའུ་ཚང་རིན་པོ་ཆེས་གཙོས་པའི་གཞུང་ཞབས་ཁ་ཤས་གཏན་འཁེལ་ཏེ་ཁོང་ཚོས་པཎ་ཆེན་སྐུ་གོང་མའི་གོང་མ་ཐུབ་བསྟན་ཆོས་ཀྱི་ཉི་མ་མཇལ་བའི་སྐབས་པཎ་ཆེན་ཐུབ་བསྟན་ཆོས་ཀྱི་ཉི་མས་ཐུགས་ཁུར་ཧ་ཅང་ཆེན་པོ་བཞེས་ནས་སྐུ་འབུམ་གྱི་ཉེ་འཁྲིས་སྟག་འཚེར་ལ་ཡོད་པའི་ཕྲུ་གུ་དེར་ཕལ་ཆེར་དོགས་པ་བྱེད་དགོས་མེད། འོས་ཤོས་ཡིན་ཞེས་བཀའ་གནང་ཡོད། གང་ལྟར་ངོས་ནས་༸རྒྱལ་བ་རིན་པོ་ཆེའི་ཁྲི་འདིའི་སྟེང་ལ་བསྡད་ནས་འཇོན་ཡོད་རུང་མེད་རུང༌། ངོས་རང་ཁྲི་འདིའི་སྟེང་དུ་སླེབས་པ་འདི་པཎ་ཆེན་ཐུབ་བསྟན་ཆོས་ཀྱི་ཉི་མ་དང་འབྲེལ་བ་ཞིག་ཆགས་ཡོད།

ཚ༽ ཀུན་གཟིགས་ཀྱི་མཛད་རྗེས་དང་། ཡང་སྲིད་འཁྲུལ་བྲལ།

ཡང་སྒོས་ལྷག་པར་ཅན་དུ་པཎ་ཆེན་ཞིང་གཤེགས་ཆོས་ཀྱི་རྒྱལ་མཚན་ཁོང་ནི་དངོས་གནས་བོད་མི་རིགས་ཀྱི་དཔའ་བོ་ཞིག་ཡིན། པཎ་ཆེན་རིན་པོ་ཆེ་ཞལ་བཞུགས་སྐབས་བོད་རང་བཙན་གྱི་སྐོར་ལ་རྒྱ་མིའི་སྤུ་ཕྱོགས་དེད་ནས་བཀའ་མོལ་མ་གསུང་རང་གསུང་བྱུང་བའི་རྐྱེན་གྱིས་མི་ཁ་ཤས་ཀྱིས་པཎ་ཆེན་རིན་པོ་ཆེར་ཚོང་པ་རྒྱག་པ་ཞེས་ཞུ་མཁན་བྱུང་ཡོད། པཎ་ཆེན་རིན་པོ་ཆེ་བཞུགས་དུས་ངོས་ཀྱིས་ཕྱི་ལོག་ནས་སྐད་བརྒྱབ། པཎ་ཆེན་རིན་པོ་ཆེས་བོད་ནང་ནས་སྙིང་སྟོབས་ཆེན་པོས་སྐད་བསྐྱོན་གྱི་ཡོད། པཎ་ཆེན་རིན་པོ་ཆེ་དགོངས་པ་རྫོགས་པ་དེས་དེང་སང་ཚང་མར་ལག་རྡུགས་རྒྱག་གི་འདུག

དཔེར་ན། བོད་ཀྱི་སྐད་ཡིག་གི་དོན་དུ་ཐུགས་ཁུར་ཤིན་ཏུ་ཆེན་པོ་བཞེས་ཡོད་པ་དང༌། དེ་བཞིན་ཡར་འབྲོག་གཡུ་མཚོར་གློག་ཁང་བསྐྲུན་རྒྱུ་དེ་ཁོར་ཡུག་ལ་ཉེན་ཁ་ཡོད་པ་མི་མང་པོ་ཞིག་གིས་བརྗོད་ཀྱི་ཡོད། པཎ་ཆེན་རིན་པོ་ཆེ་ཞལ་བཞུགས་སྐབས་ཁོང་དང་ང་ཕོད་ཁོང་ཚོས་འགོག་ཐབས་གནང་ཡོད། པཎ་ཆེན་རིན་པོ་ཆེ་དགོངས་པ་རྫོགས་རྗེས་དེ་ལ་གདོང་ལེན་བྱེད་མཁན་བྱུང་མེད། དེ་དང་འདྲ་བ་མདོ་སྟོད་སྨད་ཀྱི་ས་ཁུལ་མང་པོ་བསྟན་དགོན་ཉམས་གསོ་བྱེད་རྒྱུ་དང༌། མི་རིགས་ཀྱི་སྐད་ཡིག་སློབ་སྦྱོང་དང༌། ལག་ལེན་བྱེད་རྒྱུས་མཚོན་པའི་གནད་དོན་གལ་ཆེ་མང་པོ་ཞིག་ལ་ཐུགས་ཁུར་བཞེས་ཏེ་སྐབས་གཅིག་རིང་ཡག་པོ་བྱུང་ཡོད།

གང་ལྟར་པཎ་ཆེན་རིན་པོ་ཆེའི་ཡང་སྲིད་དེ་འཁྲུལ་པ་མེད་པ། སྤྱིར་སངས་རྒྱས་ཀྱི་བསྟན་པ་དང༌། ཡང་སྒོས་བོད་ཁ་བ་གངས་ཅན་གྱི་རྒྱལ་བསྟན་ལ་དུས་དང་འཚམ་པའི་བསྟན་པའི་ཁུར་བཞེས་ཐུབ་པ་ཞིག་དགོས་པས། དེ་དག་བར་ཆད་ཀྱི་རྐྱེན་དབང་དུ་མི་འགྲོ་བ་དང༌། བསྟན་པར་ཕན་ཐོགས་ངེས་ཤིག་ཡོང་བར་ཚང་མས་ཐུགས་སྨོན་ཡག་པོ་གནང་དགོས། ངོས་ནས་ཀྱང་དེ་རིང་པཎ་ཆེན་པོ་ཆེའི་ཡང་སྲིད་ཀྱི་དོན་ལ་དམིགས་ཏེ་འཇམ་དཔལ་མཚན་བརྗོད་ཀྱི་ལུང་འདོན་གྱི་ཡིན། (ཞེས་གསུངས་ནས་ལྗགས་ལུང་བཀའ་དྲིན་སྩལ། མཇུག་ཏུ།)

པཎ་ཆེན་ཐམས་ཅད་མཁྱེན་པའི་ཡང་སྲིད་བར་ཆད་ཀྱི་དབང་དུ་མ་སོང་བར་འཁྲུལ་བྲལ་ངེས་རྙེད་ཡོང་བའི་ཆེད་མཚན་བརྗོད་ཀྱི་ལུང་ཕུལ་ཟིན་པ་ཡིན་ན་ཚང་མས་སྨོན་ལམ་ཡག་པོ་འདེབས་དགོས་ལ། རྣམ་ཀུན་འཆར་ཅན་བྱས་ནས་འཇམ་དཔལ་མཚན་བརྗོད་ཕྲན་བུ་གྲངས་གསོག་ཐུབ་ན་ཡག་པོ་ཡོད།

ཛ༽ ཛ་དྲག་གི་གནས་ཚུལ་དང་། གཉིས་སྨན་གྱི་ལམ་བུ།

དེ་རིང་ནས་ལོག་མཁན་ཁ་ཤས་ཡོད་ཅིང༌། ཉིན་ཤས་སྡོད་མཁན་ཚོར་གསུམ་བཅུའི་དུས་དྲན་སྐབས་གཞུང་འབྲེལ་གསུང་བཤད་ཐོག་ནས་འགྲེལ་བཤད་བྱ་རྒྱུ་ཡོང་གི་རེད། དེ་རིང་ལོག་མཁན་རྣམས་ལ་ངོས་ནས་གསལ་བཤད་ཕྲན་བུ་བྱས་ན་སྙམ་བྱུང༌། བར་ལམ་ང་ཚོ་དང་རྒྱ་ནག་གཞུང་དབར་ཐད་ཀར་འབྲེལ་བ་བྱུང་ནས་ལོ་བཅུ་བཞི་ལྷག་ཙམ་སོང༌ཞིང་། དེའི་རིང་ང་ཚོའི་ངོས་ནས་ཐབས་ཤེས་བྱེད་སྟངས་འདི་ལ་དབུ་མའི་ལམ་ཞེས་བརྗོད་ཀྱི་ཡོད། རྩ་བ་བོད་རྒྱ་གཉིས་ཐ་དད་རེད། དེ་ཡང་དེ་སྔ་བོད་ཀྱི་ཆོས་རྒྱལ་ཚོའི་སྐབས་སྨོས་ཅི། དེ་རྗེས་འགྲོ་མགོན་ཆོས་རྒྱལ་འཕགས་པའི་དུས་སོག་པོ་དང་འབྲེལ་བ་བྱུང་བ་ཡང་མཆོད་ཡོན་གྱི་འབྲེལ་བ་ཡིན་པ་ཤིན་ཏུ་གསལ་པོ་ཡོད། མན་ཇུའི་སྐབས་ཀྱང་མཆོད་ཡོན་གྱི་འབྲེལ་བ་ཡིན་པ་གསལ་ཐག་ཆོད་ཡོད།

བོད་འདི་རང་བཙན་གཙང་མ་ཡིན་པའི་རྒྱུ་མཚན་ང་ཚོས་ཧམ་བཤད་དང༌། བསམ་བཏང་དྲན་སྐྱེས་ཀྱི་སྐད་ཆ་མ་ཡིན་པར་དངོས་གནས་དྲང་པོ་དྲང་བཞག་གི་ཐོག་ནས་བཤད་རྒྱུ་ཡོད། རྒྱ་མིས་བཅིངས་བཀྲོལ་ཞེས་པའི་མིང་གི་འོག་ནས་བོད་བཙན་ཟོས་བྱས་ཏེ་ལམ་བཟོ་དང༌། འཛུགས་སྐྲུན་ཕྲན་བུ་བྱས་ཡོད་པ་དེ་དག་བོད་ལ་གཏོར་བཤིག་བཏང་བ་དང༌། ང་ཚོས་སྡུག་བསྔལ་མྱངས་པ་དེ་གཉིས་ལྕི་ཡང་བསྡུར་ན་དོ་ཐབས་མེད་པ་ཞིག་ཡིན་པ་པཎ་ཆེན་རིན་པོ་ཆེས་དགོངས་པ་རྫོགས་ཁར་གསལ་པོ་གསུངས་ཡོད།

ང་རང་ཚོར་ལོ་རྒྱུས་ཐོག་ནས་རང་བཙན་གཙང་མའི་ཐོབ་ཐང་ཡོད། དེ་ནི་དངོས་ཡོད་གནས་ཚུལ་བརྗོད་རྒྱུ་ཡོད་པ་ཞིག་ཡིན། འོན་ཀྱང་ད་ལྟའི་གནས་སྟངས་ནི་བོད་མི་རིགས་ཆགས་འཇིག་གི་མཚམས་ལ་སླེབས་པའི་ཛ་དྲག་གི་གནས་ཚུལ་ཞིག་ཡིན་སྟབས། སྔོན་ལ་རྒྱ་མི་རང་ལ་མེས་འཚིག་མེར་གཏུགས་ཀྱིས་བོད་སྐྱོབ་ཐབས་བྱ་རྒྱུ་འདི་ཛ་དྲག་གི་གནས་ཚུལ་ཞིག་ཏུ་མཐོང་སྟེ་ད་ལྟ་བར་དུ་ཐབས་ཤེས་བྱས་པ་ཡིན། རྒྱ་མི་རང་ལ་མེས་འཚིག་མེར་གཏུགས་ཀྱི་བོད་སྐྱོབ་ཐབས་བྱེད་དགོས་ན་ང་ཚོས་རྒྱ་མིའི་ཁེ་ཕན་ལའང་གུ་བཤངས་བྱེད་དགོས་པ་དང༌། རྒྱ་མིའི་ངོས་ནས་ཀྱང་ང་ཚོ་བོད་པའི་ཁེ་ཕན་ལ་བསམ་བློ་གཏོང་དགོས། ཕན་ཚུན་གཉིས་ཕྱོགས་ནས་ཁེ་ཕན་ལ་བསམ་བློ་བཏང་སྟེ་གཉིས་མོས་ཡོད་པ་ཞིག་གི་ཐོག་ནས་གྲོས་མོལ་དང༌། གྲོས་མཐུན་ཡག་པོ་ཡོང་བའི་དོན་དུ་ངོས་ནས་དབུ་མའི་ལམ་ཞེས་མཐའ་གཉིས་སུ་མ་ལྷུང་བའི་ཐབས་ཤེས་འདི་བྱས་པ་ཡིན།

རྒྱ་མིའི་ཁེ་ཕན་ལ་ང་ཚོའི་ངོས་ནས་གུ་བཤངས་བྱེད་རྒྱུ་མེད་ན་མ་གཏོགས་ཡོད་ཚད་བྱས་པ་ཡིན། གུ་བཤངས་བྱས་པའི་རྩ་དོན་ཁ་ཤས་ཀྱི་ཐོག་ལ་ང་ཚོ་བོད་པའི་ནང་ནས་དེར་བློ་ཕམ་དང༌། དེ་དག་ཐལ་དྲགས་འདུག་ཅེས་བརྗོད་མཁན་མང་པོ་བྱུང༌། ཡིན་ན་ཡང་སྔོན་ལ་ཛ་དྲག་གི་གནས་སྟངས་འདི་ནས་སྐྱོབ་ཐབས་བྱ་རྒྱུ་གལ་ཆེན་པོ་ཡིན་སྟབས་གོང་དུ་བརྗོད་པ་ལྟར་ཐབས་ཤེས་གང་ཡོང་བྱས་པ་ཡིན། ངོས་ཀྱི་ཐབས་ཤེས་དང་ལངས་ཕྱོགས་འདི་ལ་འཛམ་གླིང་ཐོག་ནས་དེ་ནི་དངོས་ཡོད་གནས་ཚུལ་དང་འཚམས་ཤིང༌། བསམ་བློ་གུ་ཡངས་བཏང་འདུག་ཅེས་བསྔགས་བརྗོད་དང་རྒྱབ་སྐྱོར་བྱེད་མཁན་མང་པོ་བྱུང༌། འོན་ཀྱང་ཐབས་སྐྱོ་བ་ཞིག་ལ། ང་ཚོའི་ངོས་ནས་གུ་བཤངས་ཀྱི་བསམ་བློ་ཇི་ཙམ་བཏང་ཡང་དེས་རྒྱ་ནག་གཞུང་བློ་ཁ་མ་ཚིམ་པར་ཆོག་ཤེས་མེད་པའི་ཐོག་ནས་ད་དུང་མུ་མཐུད་ཧམ་བཤད་བྱེད་པ་དང༌། གལ་ཆེ་ཤོས་བོད་ནང་གི་ཛ་དྲག་གནས་ཚུལ་རྣམས་ཇེ་སྡུག་ཏུ་འགྲོ་བ་ལས་འགྱུར་བ་བཟང་པོ་གང་ཡང་བྱུང་མེད།

མདོར་ན། བོད་ནང་ཁོར་ཡུག་ཉམས་ཉེས་དང༌། ཆོས་དང་རིག་གཞུང་ཉམས་ཉེས་གཏོང་བ། གྲོང་དང་གྲོང་ཁྱེར་ཆེ་ས་རྒྱ་མི་སྡོད་ཐུབ་པའི་ཆ་རྐྱེན་ལྡན་ཞིང་ས་བབ་ལེགས་པའི་ས་ཆ་གང་སར་རྒྱ་མིས་ཁེངས་ཏེ་བོད་ཀྱི་ས་ཁུལ་མང་པོ་ཞིག་རྒྱ་གྲོང་ཆགས་ནས་བོད་ཡུལ་རྒྱ་ཡུལ་ལ་སྒྱུར་བའི་ཉེན་ཁ་བདུན་ཕྲག་རེ་རེ་བཞིན་ཉེ་ཚབས་ཇེ་ཆེར་འགྲོ་བཞིན་པའི་གནས་ཚུལ་མུ་མཐུད་དེ་གནས་ཡོད་པ་འདི་ནི་ཛ་དྲག་ཅན་ཞིག་ཡིན།

ཝ༽ འབྲེལ་མོལ་གྱི་གྲུབ་འབྲས་དང་། མང་མོས་འོས་བསྡུ།

བར་ལམ་འཛམ་གླིང་གི་གནས་ཚུལ་ལ་འགྱུར་བ་མང་པོ་ཕྱིན་ཡོད་ཀྱང༌། ད་ཕན་ལོ་བཅུ་བཞིའི་རིང་ངོས་ནས་ལངས་ཕྱོགས་དེ་ལྟ་བུ་ཞིག་བཟུང་སྟེ་རྒྱ་མི་རང་ལ་གཏུགས་ཀྱང་དོན་ཕན་ལྡན་པའི་གོ་བསྡུར་ཞིག་བྱེད་ཐུབ་མེད་ལ། བོད་ནང་གནས་ཚུལ་བཟང་དུ་འགྲོ་རྒྱུར་ཡང་ཕན་ཐོགས་བྱུང་མེད་པ་བཅས་དོན་སྙིང་གྲུབ་འབྲས་གང་ཡང་ཐོན་མེད། འོན་ཀྱང་འཛམ་གླིང་སྤྱི་ཡོངས་ནས་ང་ཚོ་བོད་པར་ཤ་ཚ་དང༌། རྒྱབ་སྐྱོར་ཡོད་བཞིན་པའི་ཐོག་གྲོས་ཚོགས་ཁག་མང་པོ་ཞིག་དང༌། ལྷག་པར་གཞུང་མང་པོ་ཞིག་གིས་ཀྱང་ད་ལྟའི་ངོས་ཀྱི་ལངས་ཕྱོགས་འདིའི་ཐོག་ལ་རྒྱབ་སྐྱོར་བྱེད་བདེ་པོ་ཆགས་ཏེ་རྒྱབ་སྐྱོར་གང་འཚམ་ཐོབ་ཡོད། འཛམ་གླིང་ཐོག་ང་ཚོ་བོད་པའི་ངོས་ནས་ཐབས་ཤེས་མ་ལན་མ་འགྱོད་པ་སྒོ་གང་ས་ནས་བྱས་པའི་རྣམ་འགྱུར་གསལ་པོ་ཐོན་ཡོད།

འོན་ཀྱང་དེས་ད་ལྟ་རྒྱ་ནག་གཞུང་ལ་གཡོ་འགུལ་ཐེབས་མེད་པར་བརྟེན། ང་རང་ཚོའི་སྤྱི་འཐུས་གྲོས་ཚོགས་ནས་རྒྱ་མིས་ཚུར་འབྲེལ་བ་བྱས་ན་མ་གཏོགས་ཕར་འབྲེལ་བ་བྱེད་རྒྱུ་མེད་པའི་གྲོས་ཆོད་བཞག་ཡོད། ད་ཆ་གནས་ཚུལ་དེ་དག་ལ་གཞིགས་པའི་བསམ་བློ་གསར་པ་ཞིག་གཏོང་དགོས་པ་ཆགས་ཀྱི་འདུག བར་སྐབས་བོད་པའི་ཐོག་རྒྱལ་སྤྱིའི་ཚོགས་པ་ཁག་དང༌། སྲིད་གཞུང༌། དེ་བཞིན་མི་སྒེར་བཅས་དོ་སྣང་བྱེད་མཁན་མང་དུ་ཕྱིན་ཡོད། དེ་དག་གིས་རྒྱ་ནག་གཞུང་ལ་འབོད་སྐུལ་དང༌། གནོན་ཤུགས་སྤྲད་པའི་འོག་ནས་གོ་སྐབས་གསར་པ་ཞིག་འཆར་ན་བསམ་བློ་གཏོང་རྒྱུ་ཡོད། དེ་ལྟར་ཡོང་མིན་གནས་ཚུལ་གསལ་པོ་ཞིག་ད་ལྟ་ངོས་ནས་བརྗོད་མི་ཐུབ་ཀྱང་ད་དུང་གོ་སྐབས་ཤིག་ཡོད།

དེ་མིན་མཐའ་མའི་ཐབས་ཤེས་བྱེད་ཕྱོགས་ནི་འདས་པའི་ལོ་སུམ་ཅུ་སོ་གྲངས་རིང་ངོས་ནས་ཡང་ཡང་བརྗོད་ཟིན་པ་ལྟར་མཐའ་མའི་ཐག་གཅོད་གང་འདྲ་ཞིག་བྱེད་མིན་བོད་མི་མང་གི་ལག་ཏུ་ཡོད་པས་མི་མང་ལ་ཐག་གཅོད་བྱེད་དུ་འཇུག་རྒྱུ་འདི་ཡིན། མདོར་ན། ངོས་ནས་ཕྱི་ལོ་ ༡༩༨༨ ལོར་ཡོ་རོབ་གྲོས་ཚོགས་ལ་བཏོན་པའི་གྲོས་འཆར་ནང་དུའང་གནད་དོན་དེ་གསལ་ཐག་ཆོད་བཀོད་ཡོད། ད་ཆ་གང་འདྲ་བྱེད་དགོས་མིན་བོད་རྒྱ་ཆེའི་མི་མང་གི་བསམ་འཆར་བསྡུ་དགོས་པའི་དུས་ལ་སླེབས་པ་ལྟ་བུ་མཐོང་གི་འདུག བཙན་བྱོལ་བ་ཆིག་འབུམ་གསུམ་ཁྲི་ལྷག་ཙམ་ཡོད་པ་དང༌། བོད་ནང་ཡོངས་གྲགས་བྱས་ཏེ་བསམ་འཆར་བསྡུ་ཐབས་མེད་ཀྱང༌། བོད་རྒྱ་ཆེའི་མི་མང་གི་ངོ་བོ་མཚོན་ཐུབ་པའི་མི་སྣ་ཁག་གཅིག་གི་བསམ་འཆར་བསྡུ་ཐུབ། གལ་ཏེ་བསམ་འཆར་བསྡུ་ལེན་བྱེད་དགོས་པའི་དུས་ལ་སླེབས་ནས་མི་མང་ཚོའི་ངོས་ནས་ང་རང་ཚོའི་རྩ་བའི་ཐོབ་ཐང་དང་གཅིག ད་ལྟའི་དངོས་ཡོད་ཀྱི་ཛ་དྲག་གནས་ཚུལ་དང་གཉིས། འཛམ་གླིང་གི་འགྱུར་འགྲོས་དང་གསུམ། རྒྱ་ནག་ནང་གི་འགྱུར་བ་དང་བཞི་བཅས་ཚང་མར་བརྟག་ཞིབ་གཟབ་ནན་བྱས་ཏེ་ང་ཚོའི་བྱེད་ཕྱོགས་དང༌། ལངས་ཕྱོགས་ཇི་འགབ་བསམ་བློ་གཏོང་དགོས། དུས་ཚོད་ཟླ་བ་གཅིག་གཉིས་ནང་བྲེལ་འཚུབ་བྱེད་དགོས་དོན་མེད། དུས་ཡུན་ཟླ་བ་ཁ་ཤས་རིང་ཚང་མས་སྤྱི་དོན་ཐད་བྱེད་ཕྱོགས་གང་དགའ་ཅི་ལེགས་ཀྱི་བསམ་བློ་བཏང་ནས་བསམ་འཆར་འདོན་རྒྱུ་གལ་ཆེན་པོ་ཆགས་ཡོད།

མ་གཞི་འདི་སྐོར་གཞུང་འབྲེལ་གྱི་ཡོངས་བསྒྲགས་གསུམ་བཅུའི་དུས་དྲན་སྐབས་བརྗོད་རྒྱུ་ཡིན། ད་ལྟ་དུས་མཚམས་འདི་འདྲ་ཞིག་ལ་སླེབས་ཡོད། ད་ལྟ་བཤད་མ་ཐག་པ་བཞིན་རྒྱ་མིས་ང་ཚོར་ཐུབ་ཚོད་དང༌། དབང་ཤེད་འདི་ལྟ་བུ་བྱེད་སྟངས་ལ་བལྟས་ན་ད་ལྟ་རེ་བ་དེ་ཙམ་མེད་པ་ལྟ་བུ་ཡིན་ཡང༌། རྩ་བ་ང་ཚོ་བོད་པའི་གནས་ཚུལ་འདི་རེ་བ་མེད་པ་ཞིག་གཏན་ནས་མིན། གོང་དུ་བརྗོད་པ་བཞིན་རྒྱ་ནག་གི་ད་ལྟའི་གཅིག་སྡུད་དབང་ཤེད་ཀྱི་ལམ་ལུགས་འདི་ལ་རྒྱ་མི་རིགས་རང་ཁོངས་ནས་འདོད་མོས་བྱེད་ཀྱི་མེད་པའི་གནས་ཚུལ་གསལ་པོ་ཡོད། དེར་བརྟེན་ལོ་ཁ་ཤས་ནང་རྒྱ་ནག་ལ་འགྱུར་བ་འགྲོ་རྒྱུ་ཡིན་པའི་མཐོང་ཚུལ་བོད་ནས་ཡོང་མཁན་མང་པོ་ཞིག་གིས་བརྗོད་ཀྱི་འདུག

ལྷག་པར་རྒྱ་ནག་གི་གནས་ཚུལ་ཉམས་ཞིབ་བྱེད་མཁན་མཁས་པ་ཕལ་མོ་ཆེའི་ངོས་འཛིན་གོང་གསལ་དང་ལྟ་ཚུལ་གཅིག་གྱུར་འདུག ངའི་ངོས་ནས་བལྟས་ནའང་ལོ་ཁ་ཤས་ནང་འགྱུར་བ་ཞིག་ཕྱིན་མི་ཡོང་ངམ་སྙམ་པར་བརྟེན་ང་རང་ཚོ་སེམས་ཤུགས་ཆག་དགོས་པ་དང༌། རེ་ཐག་ཆད་དགོས་པའི་གནས་ཚུལ་ཞིག་རྩ་བ་ནས་མེད། འོན་ཀྱང་ད་བར་ང་ཚོ་ལོ་བཅུ་བཞི་ལྷག་ཙམ་རིང་ཐབས་ཤེས་བྱས་པ་འདི་ལ་ད་ལྟའི་རྒྱ་ནག་སྲིད་གཞུང་གི་ངོས་ནས་གྲུབ་འབྲས་སོན་དང་མ་སོན་བྱས་ན་ཕལ་ཆེར་གྲུབ་འབྲས་མི་སོན་རྒྱུ་ཐག་ཉེ་བ་ལྟ་བུ་ཡིན། ད་ཕན་ལོ་བཅུ་བཞི་ལྷག་ཙམ་རིང་ང་ཚོས་བསྒུགས་པ་ལྟར། ད་དུང་བསྒུགས་ནས་བསྡད་ན་དགོས་པ་ཆེ་བ་མེད་པ་དང༌། བོད་ནང་དུའང་མི་རེ་ཟུང་ཕྲན་བུའི་སེམས་ཤུགས་ཆག་པའི་རྐྱེན་ཆགས་ཀྱི་མེད་དམ་བསམ་པའི་མཐོང་ཚུལ་ཡོང་གི་འདུག

དེར་བརྟེན་ད་ཆ་ང་ཚོ་བྱེད་ཕྱོགས་གསར་པ་གང་འདྲ་ཞིག་བྱེད་འགབ་མང་ཚོགས་རང་གི་བསམ་འཆར་བསྡུས་ནས་ཐག་གཅོད་བྱས་ན་བསམ་པ་ཡོད། དེ་རིང་སང་ཉིན་ལོག་མཁན་ཡོད་ན་ཁྱེད་རང་ཚོས་ངོས་ནས་བཤད་པ་རྣམས་སེམས་ལ་ངེས་པར་བྱེད་དགོས། ཚང་མར་ཐུགས་རྗེ་ཆེ་ཞུ་གི་ཡིན། ཉིན་ཤས་སྡོད་མཁན་ཚོར་སང་ཉིན་ནས་བདུན་ཕྲག་གཉིས་ཙམ་རིང་ཆོས་འབྲེལ་ཡོད་པས་སྐད་ཆ་ཞིབ་ཕྲ་ཡོང་གི་རེད། ཁྱེད་རང་ཚོ་ལོག་མཁན་ཚོར་ངོས་ནས་གོང་དུ་ཆོས་ཕྱོགས་དང༌། བོད་མི་རིགས་སྤྱིའི་རང་དབང་གི་འཐབ་རྩོད་བྱེད་ཕྱོགས་སོགས་རྩ་དོན་འགའ་ཞིག་བཤད་པ་རྣམས་ཚང་མས་སེམས་ལ་བཅངས་ནས་མ་བརྗེད་པ་བྱས་ཏེ་ཁུར་བསྐྱེད་ཧུར་ཐག་བྱེད་དགོས།

ཞ༽ བོད་དོན་གྱི་གནས་ཚུལ་དང་། ཤ་ཚའི་རྒྱབ་སྐྱོར།

ང་ཚོ་བོད་པའི་གྲོགས་པོ་ཕྱི་རྒྱལ་གྱི་མི་གང་འཚམ་ད་ཉིན་འདིར་སླེབས་པ་རྣམས་ནས་ད་ལྟ་ངོས་ནས་གོང་དུ་འགྲེལ་བཤད་བརྒྱབ་པ་དེ་དག་ཐོས་ཡོད་ཅིང༌། ཁྱེད་རང་ཚོའི་ནང་རིགས་གཅིག་གིས་བོད་ཀྱི་ཆོས་དང་རིག་གཞུང་ལ་དོ་སྣང་དང༌། གཉིས་ནས་བོད་པས་རང་དབང་རྩོད་ལེན་བྱེད་པ་འདི་དངོས་ནས་བདེན་པ་ཡོད་པ་ཞིག་དང༌། རྒྱ་མིས་ཧམ་པ་བཤད་དེ་བོད་པར་ཐུབ་ཚོད་བཏང་བ་འདི་གསལ་པོ་མཐོང་ནས་མི་དང་མིའི་བརྩེ་བའི་ཐོག་ནས་རྒྱབ་སྐྱོར་བྱེད་མཁན་མང་པོ་ཡོད་ལ། ཡང་རིགས་གཅིག་ནི་བོད་པས་རང་དབང་རྩོད་ལེན་བྱེད་པ་འདི་འཚེ་མེད་ཞི་བའི་ལམ་གྱི་ཐོག་འགྲོ་གི་ཡོད་སྟབས་དེ་ལ་དམིགས་བསལ་གྱི་དོ་སྣང་བྱས་ནས་རྒྱབ་སྐྱོར་བྱེད་མཁན་དེ་ལྟར་ཡང་ཡོད།

ཁྱེད་རང་ཚོ་ཚང་མས་ད་བར་བོད་པར་རྒྱབ་སྐྱོར་བྱས་པ་དེས་རྒྱ་མིའི་མདུན་ལ་བོད་པའི་གནས་ཚུལ་འདི་འཛམ་གླིང་སྤྱི་ཡོངས་ཀྱི་དོ་སྣང་ཆེན་པོ་ཡོད་པ་ཞིག་ཆགས་པ་དང༌། དེ་བཞིན་འཛམ་གླིང་རྒྱལ་སྤྱིའི་ཐོག་རྒྱ་ནག་གིས་འདྲ་ཆགས་པོ་བྱེད་པའི་སྐབས་ལ་བོད་པའི་གནས་ཚུལ་གླེང་སློང་གིས་བསུན་པོ་བཟོས་ཏེ་ཁོང་ཚོས་དོགས་ཟོན་བྱེད་དགོས་པ་ཞིག་ཆགས་ཏེ་དངོས་གནས་ཕན་ཐོགས་ཆེན་པོ་བྱུང༌། ད་དུང་ཡང་སྔར་བཞིན་ཤ་ཚའི་རྒྱབ་སྐྱོར་དང༌། ཕྱོགས་གང་ས་ནས་རོགས་རམ་བྱ་རྒྱུ་གལ་ཆེན་པོ་ཡིན། ཚང་མར་ཐུགས་རྗེ་ཆེ་དང༌། བཀྲ་ཤིས་བདེ་ལེགས་ཞུ་རྒྱུ་ཡིན། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༤ ཟླ་ ༦ ཚེས་ ༡༠ ཉིན་སུད་སིར་བོད་མི་རྣམས་ལ་སྩལ་བའི་བཀའ་སློབ།

ཀ༽ བཞུགས་སྒར་དྷ་ས་དང་། ཡུལ་མི་དང་རྙོག་དྲ།

༼ཐོག་མར་འདི་ལོའི་གསུམ་བཅུའི་དུས་དྲན་གྱི་བཀའ་སློབ་གཞིར་བཟུང་མ་འོངས་བོད་ཀྱི་གནད་དོན་ཐག་གཅོད་མཛད་ཕྱོགས་སྐོར་མི་མང་ལ་བཀའ་འདྲི་བསྐྱང་རྒྱུའི་དགོངས་གཞི་ཡོད་ལུགས་ཞིབ་ཕྲ་བཀའ་སློབ་སྩལ་རྗེས་བར་སྐབས་ཐོན་པའི་གནས་ཚུལ་གཉིས་ཀྱི་སྐོར་ལ་གསལ་བཤད་བཀའ་སློབ་གནང་དོན།༽ གནས་ཚུལ་གཅིག་ལ། བར་ལམ་དྷ་རམ་ས་ལའི་བཞུགས་སྒར་ལ་རྒྱ་གར་ཡུལ་མི་དང༌། བོད་མིའི་དབར་རྙོག་དྲ་ཕྲན་བུ་ཞིག་བྱུང༌། ཡུལ་མི་དང་མ་མཐུན་པ་བྱུང་ན་ཡག་པོ་མིན། དྷ་རམ་སར་གྲོང་སྡེ་ཆུང་ཆུང་གི་ནང་བོད་མི་སྟོང་ཕྲག་འགའ་ཤས་ཡོད་པ་དེ་དག་མངོན་གསལ་དོད་པོ་ཆགས་སྐབས། དེ་སེལ་བའི་ཐབས་ཤེས་ནི་བོད་པ་ཉུང་དུ་གཏོང་རྒྱུ་འདི་ལས་གཞན་མེད། བོད་ཁྱིམ་གྱིས་མཚོན་པའི་སློབ་གྲྭ་རྣམས་ས་ཁུལ་གཞན་ལ་སྤོ་དགོས་བྱུང་ན་དཀའ་ངལ་ཡོད། དེ་སྔ་ལོ་རབས་བདུན་ཅུ་པའི་ནང་བཙན་བྱོལ་གཞུང་གི་ལས་ཁུངས་ཁ་ཤས་ལྡི་ལིར་སྤོ་རྒྱུའི་སྐད་ཆ་ཞིག་ཡོད་པ་ལྟར་ནང་སྲིད་ལྷན་ཁང་དང༌། ཤེས་རིག་ལྷན་ཁང༌། དྲིལ་བསྒྲགས་ལྷན་ཁང་འདི་རིགས་ལྡི་ལིར་སྤོ་རྒྱུའི་སྐད་ཆ་ཡང་ཡང་ཡོང་གི་ཡོད། ད་ཆ་གནས་ཚུལ་དང་བསྟུན་ནས་ལྡི་ལིར་སྤོ་ཐབས་དང༌། རིམ་པས་ངོས་རང་སྡོད་ས་རྒྱ་གར་གྱི་གྲོང་ཁྱེར་ཕྲན་བུ་ཆེ་ས་ཞིག་གི་ཉེ་སྐོར་དུ་སྤོས་ན། གྲོང་ཁྱེར་ཆེ་ཁག་གི་ནང་བོད་པ་སྟོང་ཕྲག་འགའ་ཤས་བསྡད་ཀྱང་མངོན་གསལ་གང་ཡང་ཡོང་གི་མ་རེད་སྙམ་པའི་བསམ་ཚུལ་བྱུང༌།

དྷ་སར་སླེབས་ནས་མི་ཁ་ཤས་ཐུག་སྟེ་གནས་ཚུལ་དེ་འགྲེལ་བཤད་བྱས་པ་ཡིན། ཡུལ་པ་ཚོ་དང་ང་ཚོ་འདས་པའི་ལོ་སུམ་ཅུ་སོ་བཞི་ལྷག་ཙམ་རིང་མཉམ་དུ་གཤིབས་ནས་སྡོད་སྐབས་ཚང་མ་ཡག་ཐག་ཆོད་ཡོད། ད་ཆ་བོད་པའི་དཔེ་ལ། དགའ་དབྱེ་འཛུམ་བྲལ་ཞེས་བརྗོད་པ་བཞིན་ང་ཚོ་ཕན་ཚུན་ཚང་མའི་བསམ་བློའི་ནང་ཐབས་སྡུག་གི་གནས་ཚུལ་ཆེན་པོ་མ་བྱུང་གོང་རིམ་པས་བཟང་གྱེས་བྱས་ན་ཡག་པོ་མིན་ནམ་ཞེས་བརྗོད་པ་ཡིན། དེ་ལྟ་བུའི་བསམ་ཚུལ་ཡུལ་པ་ཚོས་རིམ་པས་ཤེས་སྐབས་ཡུལ་མིའི་སྡེ་ཚོགས་འདྲ་མིན་ཚང་མའི་འཐུས་མི་ངོས་ཀྱི་སར་ཡོང་ནས་དངོས་གནས་ཁ་ཞེ་གཉིས་མེད་ཀྱི་བོད་པར་དགའ་པོའི་ཐོག་ནས་བོད་པ་དྷ་རམ་ས་ལར་བསྡད་ན་ཧ་ཅང་ཡག་པོ་འདུག འདི་ནས་སྤོ་རྒྱུའི་བསམ་བློ་རྩ་བ་ནས་མ་གཏོང་རོགས། འདས་པའི་ལོ་སུམ་ཅུ་སོ་བཞིའི་རིང་བོད་པ་དྷ་རམ་ས་ལར་སླེབས་ནས་ལུང་པ་ཡར་རྒྱས་འགྲོ་རྒྱུས་མཚོན་པའི་གང་ཅིར་ཤིན་ཏུ་ཡག་པོ་བྱུང༌། ཕྱིན་ཆད་༸རྒྱལ་བ་རིན་པོ་ཆེ་དྷ་རམ་ས་ལ་ནས་ལྷ་སར་ཐད་ཀར་ཕེབས་རྒྱུ་ལས། རྒྱ་གར་ནང་ཁུལ་གྱི་ས་ཆ་གཞན་ལ་སྤོ་རྒྱུའི་དགོངས་པ་མ་བཞེས་རོགས་ཞེས་ནན་པོ་བྱས་ཏེ་བརྗོད་ཀྱི་འདུག ཁ་ཤས་མིག་ཆུ་ཚིར་ཚིར་ངང་ལྷག་བསམ་རྣམ་དག་གི་ཐོག་ནས་འདི་འདྲའི་བསམ་བློ་གཏན་ནས་མ་གཏོང་རོགས། ད་རེས་དྷ་རམ་ས་ལར་གནས་ཚུལ་བྱུང་བ་འདི་དངོས་ཡོད་གནས་ཚུལ་ལ་མི་ཉུང་ཤས་ཀྱི་གནས་ཚུལ་ཡིན་པ་ལས། མི་མང་མང་ཆེ་བའི་བསམ་བློར་དེ་ལྟར་རྩ་བ་ནས་མེད། རྙོག་དྲ་བཟོ་མཁན་ནི་བརྒྱ་ཆ་གཅིག་གཉིས་ཀྱང་ལོན་གྱི་མ་རེད་ཅེས་གསལ་པོར་བརྗོད་ཀྱི་འདུག་ལ། དེ་ལྟར་ཡིན་བཟོ་འདུག

ས་གནས་ཧི་མ་ཅལ་མངའ་སྡེའི་གཞུང་དང༌། དེ་བཞིན་རྒྱ་གར་དབུས་གཞུང་ནས་ཀྱང་ཆེད་མངགས་མི་སྣ་བཏང་སྟེ་ཕྱི་སྲིད་ལས་ཁུངས་ནས་འགན་ཁུར་ཆེན་པོ་ལེན་གྱི་འདུག གཙོ་ཆེ་ཤོས་ཡུལ་པ་ཚོས་བསམ་པ་རྣམ་དག་གི་ཐོག་ནས་དྷ་རམ་ས་ལར་ད་ལྟ་བར་དུ་མཉམ་དུ་གཤིབས་ཏེ་ཡག་ཐག་ཆོད་ཡོད། མ་འོངས་པར་ཡང་བོད་རང་དབང་མ་ཐོབ་པར་དྷ་རམ་ས་ལར་སྡོད་རོགས་ཞེས་བརྗོད་ཀྱི་འདུག་པར་བརྟེན། ངོས་ནས་ཁོང་ཚོར་གནད་འགག་མེད་ལ། ད་ལྟ་ཐག་བཅད་མེད། བསམ་བློ་འདི་འདྲ་འཁོར་བྱུང་ཞེས་བཤད་པ་དང་ཆབས་ཅིག་གསལ་བཤད་བྱས་དོན།

ཁ༽ བཞུགས་སྒར་གནས་སྤོས་དང་། རྐྱེན་ངན་གྲོགས་ཤར།

ང་ཚོ་ཐོག་མར་དྷ་རམ་ས་ལར་ཡོང་བ་འདི་ང་ཚོས་དྷ་རམ་ས་ལའི་ས་ཆ་འདི་བདམས་ཏེ་ཡོང་བ་མིན། ང་ཚོ་མ་སུ་རིར་ལོ་གཅིག་སྡོད་སྐབས་རྒྱ་གར་ཕྱི་སྲིད་ལས་ཁུངས་ནས་མ་སུ་རི་འདི་འཕྲལ་སེལ་བཞུགས་ས་ཡིན། རྒྱུན་རིང་གི་བཞུགས་སྒར་ཆགས་ཡུལ་ས་ཆ་གཞན་ཞིག་ཡོད། དྷ་རམ་ས་ལའི་ས་ཆ་འདི་ས་ཁད་ཡངས་པོ་དང༌། གངས་རི་སོགས་ཁོར་ཡུག་གི་གནས་སྟངས་ཡག་པོ་ཡོད་ཅེས་རྒྱ་གར་གཞུང་གིས་གཏན་འབེབས་བྱས་པ་ཞིག་ཡིན་པ་ལས། ང་ཚོས་ས་ཆ་འདི་བདམས་པ་གང་ཡང་མིན།

གཉིས་ནས་ཐོག་མར་དྷ་རམ་ས་ལར་སླེབས་སྐབས་འགྲིམ་འགྲུལ་དང༌། ཁ་པར་སོགས་ཀྱི་མཐུན་རྐྱེན་འཛོམས་པོ་མེད་པས་དཀའ་ངལ་འཕྲད་སྟབས་ཕྱི་ལོ་དྲུག་ཅུ་རེ་ལྔ་རེ་དྲུག་ནང་བཞུགས་སྒར་དྷ་རམ་ས་ལ་ནས་སྤོས་ན་ཡག་པོ་འདུག་ཅེས་ན་ནི་ཏལ་ཁུལ་དང༌། མ་སུ་རི། ར་ཇེ་སྤུར་སོགས་ང་ཚོས་ས་ཁུལ་མང་པོ་ཞིག་ལ་ས་ཆ་བལྟས་པ་ཡིན། དེ་སྐབས་དྷ་སའི་ཡུལ་མིའི་འཐུས་མི་ངོས་ཀྱི་སར་ཡོང་སྟེ་འདི་ནས་སྤོ་རྒྱུའི་དགོངས་པ་མ་བཞེས་རོགས་ཞེས་ནན་པོ་བྱས་ཏེ་བརྗོད་བྱུང༌།

ཡང་དེ་མཇུག་ཕྱི་ལོ་བརྒྱད་ཅུ་གྱ་གྲངས་ནང་ས་འགུལ་ཤུགས་ཆེན་པོ་ཞིག་བརྒྱབ་པ་དེས་རྐྱེན་བྱས་ཏེ་བཞུགས་སྒར་སྤོ་དགོས་འདུག་ཅེས་བོད་རིགས་ནང་ཁུལ་ནས་བསམ་ཚུལ་བྱུང་ཡོད་ཀྱང༌། མཐའ་མ་འདི་ག་རང་དུ་སྡོད་རྒྱུའི་གཞིས་ཆགས་གཏན་འཁེལ་བ་རེད། སྔ་ཕྱིའི་ཡོང་རྐྱེན་འདི་ལྟར་ཡིན་ཞེས་ཁོང་ཚོར་འགྲེལ་བཤད་བརྒྱབ་པ་ཡིན། དང་པོ་ང་ཚོས་ས་ཆ་འདི་འདེམས་སྒྲུག་བྱས་པ་གང་ཡང་མིན་པའི་ཁར། མཐུན་རྐྱེན་མ་འཛོམས་པའི་དབང་གིས་ང་ཚོ་འདི་ནས་སྤོ་རྒྱུའི་བསམ་ཚུལ་སྔ་རྗེས་བྱུང་ཞིང༌། ད་ཆ་ལོ་མང་པོ་ཞིག་སོང་ནས་ས་མི་རྒྱུས་ཡོད་དང༌། ས་ཆ་རྒྱུས་ཡོད་ཆགས་ཡོད་ཀྱང༌། བར་ལམ་རྐྱེན་ངན་བྱུང་བར་བརྟེན་ད་ཆ་རྒྱང་རིང་ཙམ་སྡོད་རྒྱུའི་བསམ་ཚུལ་བྱུང་ཡང༌། ད་ཆ་ཁྱེད་རང་ཚོའི་བསམ་བློའི་ནང་ནས་གྲོགས་པོ་རྙིང་པའི་ལར་ཞེན་མ་བོར་བའི་ཐོག་ནས་བསམ་ཚུལ་ཤུགས་ཆེན་པོ་ཞིག་ཤོད་ཀྱི་ཡོད་སྟབས། དཀའ་ངལ་ཡོང་གི་མ་རེད་ཅེས་བརྗོད་རྒྱུ་བྱུང༌།

རྐྱེན་ངན་བྱུང་བ་འདི་རྐྱེན་ངན་གྲོགས་ལ་འཆར་བ་ལྟ་བུ་ཡུལ་པ་ཚོས་ཀྱང་བོད་པར་རིན་ཐང་ཆེ་རུ་ཕྱིན་པ་དང་། ཡུལ་པ་རྣམས་ཀྱི་སྣང་ངོར་བོད་པའི་རིན་ཐང་ལ་དཔྱད་སྒོམ་ཞིག་བྱུང་ནས་དོ་སྣང་གསར་པ་ཞིག་སླེབས་པ་དང༌། དེ་བཞིན་བོད་པ་ཚོའི་ངོས་ལའང་རང་ཉིད་ལུང་པ་བྲལ་བའི་མི་ཞིག་ཡིན་པ་དང༌། ཡུལ་པ་ཚོ་གནད་འགག་ཆེན་པོ་ཡིན་པའི་ཉམས་མྱོང་གསར་པ་ཞིག་ཐོབ་པ་བཅས་ཡག་པོ་བྱུང་སོང༌། ཐོག་མར་བློ་གཡེང་ཕྲན་བུ་བྱུང་ཡང་མཇུག་ཏུ་བཟོ་ལྟ་ཡག་པོ་ཞིག་ཆགས་པའི་གནས་ཚུལ་འདི་རྣམས་བརྗོད་ན་སྙམ་པ་བྱུང༌།

ག༽ གོ་མིན་སྲིད་གཞུང་དང་། ཆུ་སྒང་གི་ཡིག་ཆ།

དེ་ནས་དོན་ཚན་གཅིག་ལ། ཞིབ་ཆ་མཇུག་ཏུ་བཀྲ་ཤིས་དབང་འདུས་ཀྱིས་འགྲེལ་བཤད་རྒྱག་གི་རེད། དེ་ནི་དོན་དག་རྩ་བ་ནས་མེད་པའི་རྙོག་དྲ་ཚ་པོ་ཞིག་ཆགས་ཡོད། དེ་གང་ཡིན་ཟེར་ན་ད་རེས་ང་ཚུར་ཡོང་ཁར་ཆུ་བཞི་སྒང་དྲུག་གི་འགོ་ཁྲིད་མི་གསུམ་ངོས་ཀྱི་སར་ཡོང་ནས་ཉེ་ཆར་ལྡི་ལིར་ཆུ་བཞི་སྒང་དྲུག་གི་ཚོགས་འདུ་ཞིག་ཚོགས་པ་དེའི་གྲོས་ཆོད་ཡིན་ཞེས་ངོས་ལ་སྟོན་ཁུལ་གྱིས་སྤྲད་བྱུང༌། དེའི་མཇུག་ཏུ་གཟིམ་ཆུང་ནང་མི་གཞན་སུ་ཞིག་ཡོད་མེད་ཕར་ལྟ་ཚུར་ལྟ་གང་འཚམ་ཞིག་བྱས་ཏེ་གཞི་ནས་མི་གཅིག་གི་ཨམ་ཕྲག་ནས་ངོས་ལ་ཡིག་སྐོགས་ཤིག་སྤྲད་ནས། འདི་གོ་མིན་ཏང་སྲིད་གཞུང་དང་ཡིག་ཆ་བཞག་པ་ཞིག་ཡིན་ཞེས་བཤད་བྱུང༌།

ངོས་ནས་ཡི་གེ་དེ་རོབ་ཙམ་ཀློག་པ་ཡིན། དེའི་ནང་དོན་ཚན་གསུམ་འདུག འདི་གསང་བ་ཆེན་པོ་ཞིག་ཡིན་ཟེར་གྱི་འདུག ངོས་ནས་འདི་གསང་བ་བྱས་ཏེ་ངོས་ལ་བརྗོད་ན་ཕན་ཐོགས་མེད། འདི་གནད་འགག་ཆེན་པོ་ཆགས་ཡོད་པས་བཀའ་ཤག་དང༌། ཚོགས་གཙོ་གཉིས་ལ་བཤད་ན་མ་གཏོགས་ཡོང་གི་མ་རེད། ལར་ནས་འདི་འདྲའི་གསང་བའི་གནས་ཚུལ་ཞིག་ཡིན་ན་དང་པོ་ཡི་གེ་འདི་ཉིད་མ་བཞག་གོང་དུ་ང་ཚོར་སྐད་ཆ་བཤད་ན་ཡག་པོ་ཡོད། ད་ལྟ་ཁྱེད་རང་ཚོས་སྐད་ཆ་བྱས། ཡིག་ཆ་ཚུན་ཆད་བཞག་ཟིན་པ་རེད། འདི་ལྟར་བཞག་ཟིན་རྗེས་གཞི་ནས་ངོས་ཀྱི་སར་བཤད་པར་ཡོང་བ་འདི་དངོས་གནས་བྱས་ན་ག་ཕྱི་ལོག་པ་རེད། འདི་མ་བཞག་གོང་ང་ཚོར་སྐད་ཆ་དང་གོ་བསྡུར་མ་བྱས་པར་ལས་ཀ་ཚང་མ་ཚར་ཏེ་གཞི་ནས་བརྗོད་པ་འདི་སྔ་རྟིང་ལོག་པ་རེད། དེ་ངོས་ཀྱི་སྣང་བར་འགྲོ་པོ་ཞིག་མ་བྱུང༌།

ངོས་ནས་ཁྱེད་རང་ཚོ་ཆུ་བཞི་སྒང་དྲུག་ལ་ད་ལྟ་བར་དུ་དངོས་གནས་ཧ་ཅང་ཡག་པོ་བྱས་ཡོད། བསམ་པ་རྣམ་དག་གིས་སྒོ་གང་ས་ནས་མཐུན་འགྱུར་བྱས་ཡོད། ཡིན་ནའང་ད་ཆ་ངོས་ནས་ཁྱེད་རང་ཚོར་འདི་བྱེད་འདི་མ་བྱེད་ཅེས་བསླབ་བྱ་བརྒྱབ་ན་ཁྱེད་རང་ཚོས་ཉན་གྱི་མ་རེད། དེ་སྔ་ཕན་ཆད་ངོས་ནས་མང་པོ་ཞིག་བཤད་པ་ཉན་འཇོག་མ་བྱུང་བར་བློ་ཕམ་ཡོད། ད་ཆ་ཡིན་ན་ཡང་ངོས་ནས་འདིར་འགྲེལ་བཤད་བརྒྱབ་སྟེ་ཁྱེད་རང་ཚོས་ཉན་གྱི་རེད་བསམ་པ་མི་འདུག ཉན་རོགས་བྱེད་ཅེས་བརྗོད་རྒྱུ་གང་ཡང་མེད། ད་རྒྱུགས་ཤིག་ཅེས་བརྗོད་པ་ཡིན།

དེའི་སང་ཉིན་ཚོགས་གཙོ་དང༌། བཀའ་ཤག་ངོས་ཀྱི་སར་ཡོང་ནས་ང་ཚོ་མཉམ་དུ་གོ་བསྡུར་བྱུང༌། སྔོན་ལ་ངོས་ཀྱིས་བསམ་འཆར་མ་བཤང་གོང་ཚོགས་གཙོ་བགྲེས་གཞོན་གཉིས་དང༌། བཀའ་བློན་རྣམ་པ་བཅས་ལ་བསམ་འཆར་གང་ཞིག་ཡོད་ཅེས་སྐད་ཆ་དྲིས་པ་ཡིན། ཁོང་ཚོ་ཚང་མས་འདི་དོན་དག་གལ་འགངས་ཆེན་པོ་ཞིག་དང༌། སྐྱོན་གནད་ཡོད་པའི་གནས་ཚུལ་གསལ་པོ་ཡིན་པར་བསམ་ཚུལ་གཅིག་གྱུར་རེད་འདུག ངོས་ནས་ཀྱང་ད་ཆ་ཇི་ལེགས་བསམ་བློ་གཏོང་དགོས་པ་འདུག མདོ་སྟོད་ཆུ་སྒང་ལ་ཆ་བཞག་ན་དགོས་གནས་བྱས་པ་ཅན་གྱི་ཚོགས་པ་ཞིག་ཆགས་ཡོད། ལར་ནས་བོད་ཀྱི་ལོ་རྒྱུས་ནང་ཆ་བཞག་ན་བོད་ཀྱི་སངས་རྒྱས་ཀྱི་བསྟན་པ་ཐོས་བསམ་སྒོམ་གསུམ་གྱི་ཐོག་ནས་འཛིན་སྐྱོང་སྤེལ་གསུམ་བྱེད་མཁན་གྱི་སྐྱེས་བུ་དམ་པ་མང་པོ་ཞིག་མདོ་སྟོད་ཀྱི་ཕྱོགས་ནས་བྱུང་ཡོད། ད་ལྟའི་སྐབས་ལ་ཡང༌། དཔེར་ན། རྒྱ་གར་ནང་གི་ས་དགེ་བཀའ་རྙིང་བོན་དང་བཅས་པ་དེ་དག་གི་མཁན་པོ་ལས་ཟུར་མང་ཆེ་བ་མདོ་སྟོད་སྨད་ནས་ཡོང་བ་ཡིན། སངས་རྒྱས་ཀྱི་བསྟན་པ་གཙོ་བོར་གྱུར་པའི་བོད་ཀྱི་ཆོས་དང་རིག་གཞུང་གི་ཐོག་ཧ་ཅང་བྱས་རྗེས་ཡོད་པ་ཞིག་ཆགས་ཡོད།

ཆབ་སྲིད་ཐོག་ལའང་དེ་སྔ་བར་སྐབས་ཤིག་ནས་འབྲི་ཆུས་ས་མཚམས་བཅད་ནས་འབྲི་ཆུ་ཤར་རྒྱུད་དང༌། འབྲི་ཆུ་ནུབ་རྒྱུད་བྱས་ནས་རྒྱ་སྡེ་དང་བོད་སྡེ་ཟེར་བའི་སྐད་ཆ་ཞིག་ལྷགས་ཡོད། དེས་རྐྱེན་པས་འབྲི་ཆུ་ནུབ་རྒྱུད་ལ་ཡོད་པའི་ཁམས་པའི་ནང་ནས་དེ་སྔ་མི་རབས་ནས་མི་རབས་ཕ་ཚེ་བུ་རབས་ནས་དགའ་ལྡན་ཕོ་བྲང་གི་འོག་ལ་གནས་པའི་མི་མང་ཚོས་དགའ་ལྡན་ཕོ་བྲང་ལ་ལྟ་སྟངས་དེ་དང༌། ཡང་འབྲི་ཆུ་ཤར་རྒྱུད་བར་ལམ་རྒྱ་སྡེའི་ཁོངས་ལ་བསྡད་པའི་མི་རྣམས་ཀྱིས་དགའ་ལྡན་ཕོ་བྲང་ལ་ལྟ་སྟངས་གཉིས་ཕྲན་བུའི་ཁྱད་པར་ཡོང་སྲིད་པ་དེ་ནི་དངོས་ཡོད་ལོ་རྒྱུས་ཀྱི་ཐོག་ནས་ཆགས་པའི་གནས་ཚུལ་ཞིག་ཡིན་པ་ལས་ལྷག་བསམ་མ་དག་པ་དང༌། བསམ་བློ་གཏོང་སྟངས་ནོར་བ་མིན། དེ་ནི་གནས་ཚུལ་ཐ་དད་རེད་ཅེས་དེ་སྔ་ཕན་ཆད་འདས་པའི་ལོ་སུམ་ཅུ་སོ་ལྔ་ལྷག་ཙམ་རིང་ངོས་ནས་བསམ་ཚུལ་འདི་རང་བཅངས་ཏེ་བསྡད་ཡོད་ལ། གོ་སྐབས་མང་པོ་ཞིག་ལ་ངོས་ནས་འགྲེལ་བཤད་བརྒྱབ་ཡོད་པ་དང༌། ཕལ་ཆེར་ཡོངས་བསྒྲགས་བྱས་ནས་ཐེངས་ཁ་ཤས་བཤད་ཡོད།

མདོར་ན། མདོ་སྟོད་ཀྱི་མི་མང་དང༌། མདོ་སྟོད་ཀྱི་ས་ཁུལ་འདི་ཧ་ཅང་གལ་ཆེན་པོ་ཡིན་པ་དང༌། དེའི་མིང་གི་ཐོག་ནས་ཆགས་པའི་ཆུ་བཞི་སྒང་དྲུག་ལ་ཆ་བཞག་ན་ཡང་དད་པ་ཡོད་མཁན་གྱི་ཚོགས་པ་ཞིག་ཆགས་ཡོད། དེ་ལྟར་གལ་ཆེན་པོ་ཡིན་པའི་ཚོགས་པ་འདིའི་འགོ་ཁྲིད་མཁན་དོ་དོ་ཏན་ཏན་ཡག་པོ་ཞིག་མ་བྱུང་བའི་སྐབས་ལ་མིང་ཆེན་པོ་ཞིག་འཁྱེར། ལས་ཀ་ལག་ལེན་ཐོག་ལ་སྐབས་རེ་རན་པོ་མེད་པ་འདི་འདྲ་ཆགས་ན་ཉེན་ཁ་ཆེན་པོ་འདུག དེར་གཟབ་གཟབ་བྱེད་དགོས། ཕྱིན་ཆད་དེ་ལྟར་མི་ཡོང་བའི་ཐབས་ཤེས་ཡག་པོ་ཞིག་བྱེད་དགོས་ཞེས་བརྗོད་པ་ཡིན།

ང༽ ཐག་གཅོད་ཀྱི་དབང་ཚད་དང་། མི་མང་གི་བསམ་ཚུལ།

དེ་ནས་བཀའ་ཤག་དང་ཚོགས་གཙོ་ཁོང་ཚོ་གོ་བསྡུར་བྱས། དེ་བཞིན་ངོས་ལ་སྙན་ཞུ་སྤྲོད་མཁན་གྱི་ཆུ་བཞི་སྒང་དྲུག་གི་མི་སྣ་གསུམ་པོ་དེ་ཡང་བཀའ་ཤག་དང༌། སྤྱི་འཐུས་མཉམ་དུ་ཁོང་ཚོས་ཡར་འགྲེལ་བཤད་དང༌། མར་གསལ་བཤད་བྱེད་ཆེད་ཐེངས་ཁ་ཤས་ཐུག་འཕྲད་བྱས་ཡོད། མཐའ་མ་བཀའ་ཤག་དང་ཚོགས་གཙོའི་ཐོག་ནས་གནད་དོན་འདི་མི་མང་རང་ལ་སྐད་ཆ་དྲི་དགོས་ཀྱི་འདུག ཁོང་ཚོས་དེ་ལྟར་ཐག་གཅོད་བྱས་པ་འདི་ཐག་གཅོད་བྱེད་པའི་དབང་ཚད་ཡོད་པ་ཞིག་རེད་དམ། མེད་པ་ཞིག་རེད། ཁོང་ཚོའི་ཐག་གཅོད་དེར་མི་མང་གི་བསམ་ཚུལ་གང་འདྲ་ཡོད་ཅེས་མདོ་སྟོད་མི་མང་རང་ལ་སྐད་ཆ་དྲིས་ན་ཡག་པོ་མེད་དམ་ཞེས་བསམ་འཆར་བཏོན་པར་དེ་ཡག་པོ་འདུག་ཅེས་སྐད་ཆ་བྱུང༌།

ངོས་ནས་ད་ལྟ་ཁྱེད་རང་ཚོར་གོང་དུ་བརྗོད་པ་བཞིན་ང་ཚོས་ཐོག་མར་རྒྱ་གར་ལ་སླེབས་ཉིན་ནས་བཟུང་ཆོལ་ཁ་གསུམ་ཞེས་པ་འདི་ཤིན་ཏུ་གལ་ཆེན་པོར་བརྩིས་ཏེ་བསྡད་ཡོད། ལོ་སུམ་ཅུ་སོ་ལྔ་ལྷག་ཙམ་རིང་ག་དུས་ཡིན་ཡང་དབུས་གཙང་དང༌། མདོ་སྟོད་སྨད། མདོར་ན། བོད་རིགས་རྩམ་ཟན་མ་ཎི་བགྲང་མཁན་ཡིན་ཕྱིན་ཆད་བོད་ཅེས་པའི་མིང་ཚིག་གཅིག་པུ་འདིའི་འོག་ལ་ང་ཚོ་ཚང་མ་སྒྲིལ་གྱི་ཡོད། བོད་ནང་ནས་ཀྱང་འདི་གལ་ཆེན་པོ་ཞིག་ཏུ་བརྩིས་ཏེ་དེང་སང་བོད་ཆོལ་ཁ་གསུམ་ཡོངས་ལ་ཁྱབ་པའི་མིང་ཞིག་ལ་འབད་བརྩོན་བྱས་ནས་བོད་ནང་ཁུལ་གྱི་ཡིག་ཆ་མང་པོའི་ནང་གངས་ལྗོངས་དང་གངས་ལྗོངས་ཞེས་བྲིས་ཀྱི་འདུག བོད་ཅེས་པའི་ཚིག་འདི་བོད་དང་བོད་ཆེན་པོ་ཞེས་པའི་དབྱེ་བ་ཞིག་སྔར་ཡིག་ཆའི་ནང་ཡོད་པར་བརྟེན། བོད་ཀྱི་ས་ཁུལ་ཡོངས་ལ་ཁྱབ་ཆེད་དུ་གངས་ལྗོངས་དང༌། གངས་ཅན་པ་ཞེས་པ་འདི་བོད་ནང་ནས་ཀྱང་གནད་འགག་ཆེན་པོ་ཞིག་ཏུ་བརྩི་གི་ཡོད། ང་རང་ཚོ་འདིར་བཙན་བྱོལ་ལ་ཡོད་པ་ཚོ་ཡིན་ནའང་འདས་པའི་ལོ་སུམ་ཅུ་སོ་ལྔ་ཙམ་རིང་ག་དུས་ཡིན་ཡང་ཆོལ་ཁ་གསུམ་ཞེས་པ་འདི་ཧ་ཅང་གལ་ཆེན་པོར་བརྩིས་ཡོད། བདེན་ཚིག་སྨོན་ལམ་ནང་དུའང༌། ཡོངས་རྫོགས་བོད་ལྗོངས་རང་དབང་གཙང་མའི་དཔལ། །ཞེས་བྲིས་པ་འདི་བསམ་བློ་འདིའི་ཐོག་ནས་བྲིས་པ་རེད། དུས་ད་ལྟ་བར་དུ་ང་རང་ཚོའི་རྩ་བའི་དམིགས་ཡུལ་བོད་ཆོལ་ཁ་གསུམ་གཅིག་ཏུ་བསྒྲིལ་བ་འདི་ཡིན་ཞེས་དུས་རྟག་ཏུ་རྩ་དོན་འདི་དམ་པོར་བཟུང་སྟེ་སྡོད་ཀྱི་ཡོད། ཡིན་ན་ཡང་འགོ་ཁྲིད་མཁན་རེ་ཟུང་གིས་མི་མང་ཁ་ལ་འཁྱེར་ནས་ལས་ཀ་བྱེད་ཐལ་ཤོར་བ་མིན་ནམ། གལ་ཏེ་ལས་ཀ་འདིར་མི་མང་གི་རྒྱབ་སྐྱོར་ཡོད་པ་ཞིག་ཡིན་ན། གནས་ཚུལ་ཆེན་པོ་ཞིག་ཆགས་ཡོང་གི་ཡོད། ངོས་ཀྱི་བསམ་བློའི་ནང་གཙོ་ཆེ་ཤོས་བོད་ནང་ཡོད་པའི་ཁམས་པ་མི་མང་དེ་དག་དངོས་གནས་རང་སྲོག་འབེན་ལ་བཙུགས་ནས་བསྡད་ཡོད། སྡུག་པ་རེ་ཟུང་ནི་ཆོལ་ཁ་གསུམ་གའི་ནང་ཡོང་སྲིད་པ་ཡིན།

སྤྱི་ཡོངས་ཀྱི་ཆ་ནས་བོད་རྒྱ་ཆེའི་མི་མང་རྣམས་མ་བགྲོས་བསམ་པ་གཅིག་མཐུན་གྱི་ཐོག་ནས་སོ་སོའི་ལངས་ཕྱོགས་བརྟན་པོ་འཛིན་ཏེ་ཤེས་ཡོན་ཆེ་ཆུང་སོགས་ལ་མ་བལྟོས་པར་རྩ་བ་སོ་སོ་བོད་མི་རིགས་ཡིན་བསམ་པའི་ཐོག་ནས་ལྷག་བསམ་རྣམ་དག་ངང་འདས་པའི་ལོ་སུམ་ཅུ་སོ་ལྔའི་རིང་དང༌། ཡང་ན་དེ་ལས་ཀྱང་ཐག་རིང་དུ་བཏང་ན་ལོ་བཞི་བཅུ་ཞེ་གསུམ་ལྷག་ཙམ་རིང་བོད་མི་རིགས་ཡོངས་རྫོགས་ཀྱིས་རང་ཉིད་ཀྱི་རང་ཚུགས་བརྟན་པོ་བཟུང་ནས་བསྡད་ཡོད།

ད་ཆ་ང་རང་ཚོ་དངོས་གནས་བདེན་མཐའ་གསལ་རྒྱུའི་རེ་བ་ཇེ་ཆེར་འགྲོ་བའི་སྐབས་ལ། མི་རེ་ཟུང་གིས་བསམ་བློ་ཏན་ཏན་མ་བཏང་བར་ཞབས་འདྲེན་ཞུས་ན་ཧ་ཅང་ཕངས་པོ་ཡིན་པས་འདི་མི་མང་ཚོས་གསལ་པོ་ཤེས་པ་བྱ་རྒྱུ་གལ་ཆེན་པོ་ཡིན། ད་རེས་བཀའ་ཤག་དང་ཚོགས་གཙོའི་ཐོག་ནས་ཐག་གཅོད་བྱས་ཏེ་ཚང་མར་བསམ་ཚུལ་འདྲི་རྒྱུ་ཡིན་པས་ཕྱིན་ཆད་དེ་ལྟར་མི་ཡོང་བའི་ཐོག་བསམ་བློ་གཏོང་དགོས། དེའི་ཐད་གཟབ་གཟབ་མ་བྱས་ན་འདི་ལ་གནད་འགག་ཆེན་པོ་འདུག ཅེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༤ ཟླ་ ༧ ཚེས་ ༧ ཉིན་ལྡི་ལིའི་མགྲོན་ཁང་དུ་མཇལ་ཁར་བཅར་བའི་བོད་མི་མང་ཚོགས་ཀྱི་འཐུས་མི་ཁག་གཅིག་ལ་སྩལ་བའི་བཀའ་སློབ།

ཀ༽ ཆུ་སྒང་གི་བྱེད་བབ་དང་། ཛ་དྲག་གི་གནས་ཚུལ།

རྩ་བ་ང་ཚོའི་བོད་དོན་བདེན་མཐའ་གསལ་ལ་ཉེ་བ་ཞིག་དང༌། བོད་གཞིས་བྱེས་ཡོངས་ཀྱིས་རྩ་བའི་བོད་དོན་ཛ་དྲག་གི་གནས་ཚུལ་ཡོད་པ་འདིའི་སྒང་ལ་ཚང་མས་ཤུགས་བསྒྲིལ་ཏེ་ནུས་པ་འདོན་རྒྱུ་མེད་ན་མ་གཏོགས་ཡོད་ཚད་འདོན་རྒྱུའི་སྐབས་འདིར། བར་སྐབས་གནས་ཚུལ་གསར་པ་ཞིག་ཐོན་པ་དེས་ང་ཚོ་ནང་ཁུལ་ལ་དཀའ་ངལ་ཞིག་བྱུང་ཡོད། ཆོས་ཟབ་སར་བདུད་ཟབ་ཅེས་བརྗོད་པ་ལྟར་གྱི་གནས་ཚུལ་ཞིག་ཆགས་གྲབས་བྱེད་ཀྱི་འདུག ངོས་ནས་སྔོན་མ་བདེན་ཚིག་སྨོན་ལམ་འབྲི་སྐབས། རིང་ནས་སྙིང་དུ་བརྣག་པའི་འདོད་པའི་དོན། །ཡོངས་རྫོགས་བོད་ལྗོངས་རང་དབང་གཙང་མའི་དཔལ། །ལྷུན་གྲུབ་ཆོས་སྲིད་ཟུང་འབྲེལ་དགའ་སྟོན་ལ། །སྤྱོད་པའི་སྐལ་བཟང་མྱུར་བ་ཉིད་དུ་སྩོལ། །ཞེས་དེ་དུས་ནས་བྲིས་ཡོད་པ་ལྟར། མདོ་དོན་ཡང་སྙིང་ང་ཚོ་བཙན་བྱོལ་བ་ཆགས་པའི་ཉིན་མོ་དེ་ནས་བཟུང་ཆོལ་ཁ་གསུམ་གོང་བུ་གཅིག་གྱུར་གྱི་ཐོག་ལེགས་ཉེས་གང་ཞིག་བྱུང་ཡང་སྐྱིད་མཉམ་སྡུག་མཉམ་ཞིག་བྱ་རྒྱུ་འདི་ང་ཚོས་རྩ་དོན་ལ་བཟུང་ཡོད།

ང་ཚོ་ཆོལ་ཁ་གསུམ་གྱི་ནང་ནས་གལ་ཆེན་པོའི་ཆོལ་ཁ་འདིའི་མི་ཉུང་ཤས་ཀྱི་བྱེད་སྟབས་ཀྱི་རྐྱེན་པས་ཆོལ་ཁའི་བར་མི་མཐུན་པ་ལྟ་བུའི་གནས་ཚུལ་ཞིག་ཆགས་ཡོང་དུས། གནས་ཚུལ་འདི་ཧ་ཅང་ཛ་དྲག་པོ་ཞིག་དང༌། གལ་ཆེན་པོ་ཞིག་ཆགས་ཀྱི་ཡོད། ད་རེས་ཀྱི་གནས་ཚུལ་འདི་གཅིག་པུ་མིན། འདས་པའི་ལོ་སུམ་ཅུ་ལྷག་ཙམ་རིང་ཆུ་བཞི་སྒང་དྲུག་གི་ལས་ཀ་བྱེད་མཁན་རེ་ཟུང་གི་བྱེད་སྟངས་ཀྱིས་རྐྱེན་པས་གང་ལྟར་སྤྱི་པའི་ལས་ཀའི་ཐོག་ཁུར་མཉམ་ལེན་གྱི་ནུས་པ་འདོན་རྒྱུ་མེད་པ་དང༌། དོན་རྩ་ཆུང་ཆུང་ཞིག་གི་འོག་ནས་མདའ་དཀྲུག་ཕུ་དཀྲུག་བྱེད་རྒྱུའི་ཐོག་ཆེད་དུ་མངགས་པ་ལྟ་བུའི་གནས་ཚུལ་ཞིག་ཡོང་གི་འདུག

དངོས་གནས་བོད་ནང་ཆ་བཞག་ན། ད་ལྟའི་གནས་སྐབས་ལ་ཁམས་ཕྱོགས་ཀྱི་མི་མང་སེར་སྐྱ་ཡོངས་ཀྱིས་རྒྱ་མིར་གདོང་ལེན་བྱས་ཏེ་ལྷག་བསམ་རི་བཙུགས་པ་ལྟ་བུ་ཞིག་ཡོད་ཀྱང་། འདིར་མི་ཉུང་ཤས་ཤིག་གིས་མདོ་སྟོད་ཡོངས་ཀྱི་མིང་ཁྱེར་ནས་ཕར་ཕྱོགས་དཀའ་ངལ་རྒྱག་མཁན་དེ་དག་གི་སྔ་ཕྱི་བར་གསུམ་གྱི་བྱས་རྗེས་རྣམས་ནག་བསུབ་གཏོང་བ་ལྟ་བུ་ཆགས་ཡོང་བ་འདི་ཡག་པོ་རྩ་བ་ནས་མི་འདུག ད་རེས་ཀྱི་གནས་ཚུལ་འདི་ཛ་དྲག་གི་གོ་སྐབས་ཤིག་སླེབས་ཡོང་གི་ཡོད་སྟབས། ཕྱིན་ཆད་གནས་ཚུལ་གང་བྱུང་མང་བྱུང་འདི་རིགས་མི་ཡོང་བའི་ཆེད་དུ་ད་རེས་གཙང་མ་ཞིག་བྱེད་ཐུབ་ན་ཡག་པོ་ཡོང་བ་འདུག་ཅེས་བཀའ་ཤག་དང་ཚོགས་གཙོ་བགྲེས་གཞོན་གཉིས་བཅས་མཉམ་དུ་ཡོད་སར་བརྗོད་རྒྱུ་བྱུང༌།

དེའི་མཇུག་ཏུ་མདོ་སྟོད་མི་མང་ཚོར་བསམ་ཚུལ་གང་ཡོད་པ་རྣམས་བསྡུ་རྒྱུའི་ཡིག་ཆ་བཀྲམས་པ་རེད། ད་ལྟ་ས་ཁུལ་མང་ཆེ་བ་ཚང་མ་གནས་ཚུལ་འདིའི་ཐོག་བསམ་ཚུལ་གཅིག་གྱུར་ཞིག་ཡོང་དགོས་ཀྱི་རེད་ལ། ཡག་ཐག་ཆོད་ཡོད་བཟོ་འདུག ཡང་ས་ཁུལ་ཁ་ཤས་ལ་གནས་ཚུལ་གསལ་པོ་མ་རྟོགས་པ་དེ་ལྟར་ཡང་ཡོང་སྲིད། ཡང་སྤམ་འདོད་དང་འབྲེལ་བ་ལྟ་བུ་ཡང་ཡོང་སྲིད། ད་ལྟ་དེ་ལྟ་བུའི་གནས་ཚུལ་ཞིག་ཆགས་ཡོད། མདོ་དོན་གང་ཞིག་གལ་ཆེན་པོ་ཡིན་ནམ་ཞེ་ན། ང་ཚོ་ཆོལ་ཁ་གསུམ་གཅིག་སྒྲིལ་ཞེས་པ་འདི་ང་ཚོའི་སྲོག་རྩ་ཆགས་ཡོད།

ཁ༽ གཞུང་མང་གི་རྩ་དོན་དང་། ཆོལ་གསུམ་གཅིག་སྒྲིལ།

རྒྱ་མི་གུང་བྲན་ཡིན་ནའང་དེ་སྔ་ང་ཚོ་དང་ཏེང་ཞའོ་ཕིང་ཐོག་མར་ཐུག་སྐབས་ཏེང་ཞའོ་ཕིང་གིས་རང་བཙན་གྱི་སྐད་ཆ་མ་ཤོད། དེ་མིན་གང་གི་སྐོར་ལ་ཡང་གོ་བསྡུར་བྱས་ཆོག་གི་རེད་ཅེས་ ༡༩༧༩ ལོར་བཤད་ཡོད། དེ་ནས་དུས་ད་ལྟ་བར་ངོས་ནས་བོད་རྒྱ་ཞི་འགྲིགས་ཡོང་བའི་ཐབས་ཤེས་བསྟེན་ཕྱོགས་དང༌། གྲོས་འཆར་བཏོན་པ་རྣམས་ཏེང་ཞའོ་ཕིང་གི་བརྗོད་པ་འདི་གཞི་ལ་བཞག་ནས་དེའི་རྒྱ་ལས་མ་འདས་པའི་ཐོག་ནས་ད་ལྟའི་བསམ་ཚུལ་འདི་ཤོད་ཀྱི་ཡོད། ངོས་ནས་ཆོལ་གསུམ་ཆིག་སྒྲིལ་ཞེས་པ་འདི་སི་ཏྲས་སི་སྦག་གི་གསུང་བཤད་དེ་དག་ཚང་མའི་ནང་རྟག་ཏུ་བཤད་པར་བརྟེན་བར་ལམ་ནས་རྒྱ་མིས་ཆོལ་གསུམ་ཆིག་སྒྲིལ་ཞེས་པ་འདི་རྩ་བ་ནས་ཡོང་མ་རེད་ཅེས་དེའི་ཐད་ཧ་ཅང་ནན་པོ་ཤོད་ཀྱི་འདུག རྒྱ་མིས་ཀྱང་འདི་གལ་ཆེན་པོ་ཞིག་དང༌། གནད་འགག་ཆེན་པོ་ཞིག་མཐོང་གི་ཡོད་ལ། ང་ཚོའི་རྩ་དོན་ཡང་འདི་ཆགས་ཡོད།

ངས་བོད་ཆོལ་ཁ་གསུམ་གཅིག་སྒྲིལ་ཞེས་བརྗོད་པ་འདི་སྲིད་དོན་གྱི་རང་དབང་གཅིག་པུའི་སྐད་ཆ་མིན་པར། བོད་ད་ལྟའི་གནས་སྟངས་འདི་ལྟར་མིན་པའི་རང་སྐྱོང་ངམ། གང་ལྟར་ཕྱི་སྲིད་དང་རྒྱལ་སྲུང་མ་གཏོགས་པའི་ལས་དོན་ཚང་མ་བོད་པར་རང་ཉིད་ཀྱིས་ལས་འགན་གཙང་མ་འཁྱེར་ཏེ་བྱེད་རྒྱུ་ཡོད་པ་ཞིག་དགོས་ཀྱི་འདུག་ཅེས་བརྗོད་པའི་དམིགས་ཡུལ་གཙོ་བོ་བོད་ཀྱི་ཆོས་དང་རིག་གཞུང་ཐུན་མོང་མ་ཡིན་པ་ཞིག་ཡོད་པ་འདི་སྲུང་སྐྱོབ་བྱེད་རྒྱུ་ང་ཚོའི་ལས་འགན་གཙོ་བོ་ཆགས་ཡོད། འདི་ནི་རྒྱུ་མཚན་ཡང་དག་པ་ཞིག་ཏུ་མཐོང་གི་འདུག བོད་ཀྱི་ཆོས་དང་རིག་གཞུང་ཉམས་པ་སོར་ཆུད་མི་ཉམས་གོང་འཕེལ་ཡག་པོ་ཞིག་བྱུང་ན་ང་ཚོ་བོད་མི་ས་ཡ་དྲུག་ལ་ཕན་པར་ཙམ་དུ་མ་ཟད། རྒྱ་གར་གྱི་ས་མཚམས་ཁུལ་གྱི་ཧི་མ་ལ་ཡའི་རི་རྒྱུད་ཡོངས་རྫོགས་བོད་ཀྱི་ཆོས་དང་རིག་གཞུང་དང་གཅིག་གྱུར་ཆགས་ཡོད།

ཆོས་དང་རིག་གཞུང་ཉམས་པ་སོར་ཆུད་མི་ཉམས་གོང་འཕེལ་ཡག་པོ་ཞིག་ཡོང་བའི་དམིགས་ཡུལ་སྒྲུབ་ཐབས་ལ་བོད་ཆོལ་ཁ་གསུམ་གཅིག་གྱུར་བྱུང་ན་བོད་ཀྱི་སངས་རྒྱས་ཀྱི་བསྟན་པ་གཙོ་བོར་གྱུར་པའི་ཆོས་དང་རིག་གཞུང་འཛིན་རྒྱུར་དེ་ཙམ་གྱིས་ནུས་པ་ཆེ་བ་ཐོན་ཐུབ་ལ། གལ་ཏེ་ཆོལ་ཁ་དེ་དག་དུམ་བུར་ཕྱིན་ཏེ་ཁམས་ཕྱོགས་ཀྱི་དུམ་བུ་གཅིག་ཡུན་ནན་གྱི་ཁོངས་སུ་བསྡད། དུམ་བུ་གཅིག་ཟི་ཁྲོན་གྱི་ཁོངས་སུ་བསྡད། མདོ་སྨད་ཀྱང་མཚོ་སྔོན་ཞེས་ས་ཁུལ་གཅིག་དང༌། ཀན་སུའུ་བཅས་གང་ལྟར་རྒྱ་མིའི་ཞིང་ཆེན་འགའ་ཞིག་གི་ཁོངས་གཏོགས་བྱས་ཏེ་བསྡད་ན། གང་ནས་བལྟས་ཀྱང་ཧ་ཅང་གསལ་པོར་མཐོང་བ་ནི། རིམ་པས་རྒྱ་མིའི་ཞིང་ཆེན་གྱི་ཁོངས་ལ་ཡོད་པའི་བོད་རིགས་ཉུང་ཤས་ཡོད་པ་རྣམས་མིང་མེད་ཤུལ་མེད་ལ་འགྲོ་རྒྱུ་ཡིན་པ་གསལ་པོ་རེད།

ག༽ ཚོགས་པ་སྐྱིད་སྡུག་དང་། འགན་འཁུར་མཉམ་ལེན།

ད་ཆ་ཕྱིན་ཆད་དཀའ་ངལ་དེ་ལྟར་མི་ཡོང་བའི་ཆེད་དུ་བོད་ཆོལ་ཁ་གསུམ་གཅིག་སྒྲིལ་གྱི་དོན་དག་ལ་དཀའ་ལས་རྒྱག་མཁན་ད་ལྟ་བོད་གཞུང་གི་འགོ་ཁྲིད་པའི་འོག་ལ། ཆོལ་ཁ་སོ་སོའི་ཚོགས་པ་སྐྱིད་སྡུག་ཡོད་པ་ཚང་མས་ང་རང་ཚོ་ནང་ཁུལ་མ་འགྲིགས་མ་འཐུས་པའི་དགེ་སྐྱོན་བསམ་འཆར་གང་འདོན་རྒྱུ་ཡོད་ཀྱང་། ང་ཚོ་ད་ལྟ་མང་གཙོའི་ལམ་ལ་འགྲོ་གི་ཡོད་པས་ངེས་པར་དུ་བསམ་འཆར་འདོན་དགོས། ཡིན་ནའང་བསམ་འཆར་བཏོན་པའི་ཐོག་ལ་ཁུར་མཉམ་ལེན་གྱི་ལས་ཀ་བྱེད་མཁན་ཞིག་དགོས་པ་ལས། ཚོགས་པ་སྐྱིད་སྡུག་ཡོད་པ་འདི་དག་བོད་གཞུང་ལ་སྐྱོན་བརྗོད་བྱེད་མཁན་གྱི་ཚོགས་པ་ལྟ་བུ་ལས། ཁུར་མཉམ་ལེན་གྱི་ནུས་པ་དེ་ཡང་མ་ཐོན། མ་འགྲིགས་པ་མ་འཐུས་པ་ཤོད་མཁན་ཞིག་དང༌། ང་ཚོའི་སྤྱི་ཚོགས་ནང་ཕུ་དཀྲུག་མདའ་དཀྲུག་བྱེད་མཁན་ལྟ་བུ་ཆགས་ན། ཚོགས་པ་བཙུགས་པའི་དགོས་དོན་མ་ཚང་བ་རེད།

གང་ལྟར་ད་ལྟ་ཆུ་བཞི་སྒང་དྲུག་གི་སྒྲིག་འཛུགས་ཡོད་པ་འདི་མདོ་སྟོད་མི་མང་ཡོངས་རྫོགས་མང་མོས་དྲང་བདེན་གྱི་འོག་ནས་ཐག་གཅོད་བྱས་ཏེ་བཙུགས་པའི་ཚོགས་པའམ། ལས་ཀ་བྱེད་མཁན་ཞིག་ཆགས་ཀྱི་མེད། ད་རེས་གནས་ཚུལ་གྱི་རྐྱེན་ཞིག་ལངས་ནས་ཡོད་ཐོག་འདིར་མདོ་སྟོད་ཁོངས་ཀྱི་མི་མང་ཚང་མས་སོ་སོར་བསམ་ཚུལ་གང་ཡོད་པ་རྣམས་འདོན་ཐུབ་པ་ཞིག་དང༌། དེའི་ཐོག་ནས་མང་མོས་ཀྱི་མང་གཙོ་མིང་དོན་མཚུངས་པ་ཞིག་གི་འོག་ནས་འོས་འདེམས་བྱས་ཏེ་ཆུ་བཞི་སྒང་དྲུག་སྒྲིག་འཛུགས་ཀྱི་མིང་འཁྱེར་མཁན་དང་། ལས་ཀ་བྱེད་མཁན་དེ་ལྟར་དྲག་འདེམས་ཡག་པོ་ཞིག་བྱེད་ཐུབ་པ་བྱུང་ན། ད་རེས་དཀའ་ངལ་གྱི་གནས་ཚུལ་འཕྲད་པ་འདིའི་འོག་ནས་ཕྱིན་ཆད་ང་ཚོར་དཀའ་ངལ་འདི་འདྲ་མི་ཡོང་བའི་གནས་ཚུལ་བཟང་པོ་ཞིག་ལ་འགྱུར་ཐུབ་པའི་རྐྱེན་ངན་གྲོགས་ལ་འཆར་བའི་གནས་ཚུལ་ཡོང་རྒྱུའི་རེ་བ་ཡོད་ན། གཟབ་གཟབ་བྱས་ནས་བསམ་བློ་ཡག་པོ་ཞིག་གཏོང་དགོས། ང་ཚོ་ངར་ངར་ཕད་ཕད་བྱས་ནས་འཁྲུག་པ་རྒྱག་པ་ལྟ་བུ་བྱས་ན་དེ་ནི་ཞབས་འདྲེན་གྱི་བྱ་བ་རེད། ང་ཚོ་སྤྱི་ཡོངས་ནས་བོད་རང་དབང་བསྒྲུབ་རྒྱུ་འདི་ཡང་འཚེ་མེད་ཞི་བའི་ལམ་ལ་བརྟེན་ནས་འགྲོ་གི་ཡོད། དེར་བརྟེན་ནང་ཁུལ་གནས་ཚུལ་ཕྲན་བུ་མ་འགྲིགས་པ་བྱུང་སྐབས་ལམ་སེང་མགོ་ལ་རྡོ་གཞུ་རེས་བྱེད་པ་སོགས་བྱས་ན་དཔེ་མི་སྲིད་པའི་ཞབས་འདྲེན་ཡིན། རྒྱ་མིའི་མདུན་ལ་ངོ་ཚ་བ་འདུག

ད་རེས་རྐྱེན་ལངས་ཐོག་འདིར་ནད་ལ་འཕྲལ་སེལ་སྨན་བཅོས་རྨ་ཁ་སོ་ཐུབ་ཙམ་བྱས་པ་ལྟ་བུས་མི་འགྲིགས་པར། ཕྱིན་ཆད་ན་ཚ་འདི་མི་ལངས་པའི་ད་རེས་ལས་ཀ་ཤུགས་ཆེ་ཙམ་དང༌། འགུལ་བསྐྱོད་ཤུགས་ཆེ་ཙམ་བྱེད་དགོས་པ་ཆགས་ཡོད། ད་རེས་གནས་ཚུལ་གྱི་རྐྱེན་ལངས་ཐོག་འདི་ལ་བསྒྱུར་བཅོས་ཆེ་ཙམ་བཏང་སྟེ་སྨན་བཅོས་ལྟར་ན་གཤག་བཅོས་ལྟ་བུ་ཆེ་ཙམ་ཞིག་བྱེད་དགོས་པ་ཕལ་ཆེར་ཆགས་ཡོད། དེ་ལྟར་བྱས་ཏེ་ཕྱིན་ཆད་གཙང་མ་ཡག་པོ་ཞིག་བྱུང་ན། འདི་གནད་འགག་ཆེན་པོ་མིན་ནམ་སྙམ་པ་དྲན་གྱི་འདུག

ད་རེས་རྐྱེན་ཞིག་འཕྲད་ཐོག་འདིར་ཕྱིན་ཆད་གང་བྱུང་མི་ཡོང་བའི་གཙང་མ་ཞིག་ཡོང་བར་བོད་གཞུང་གི་ངོས་ནས་ཀྱང་ད་རེས་ཀྱི་ལས་ཀ་མཐའ་བཀར་ནས་མཇུག་སྐྱེལ་གྱི་ཡིན་ལ། ཁྱེད་རང་ཚོ་མི་མང་གི་ངོས་ནས་ཀྱང་དེ་ལུགས་ཀྱི་བསམ་བློ་བཏང་ནས་གང་ལྟར་གཙང་མ་ཞིག་དང༌། ཕྱིན་ཆད་དེ་ལྟར་གང་བྱུང་མང་བྱུང་མི་ཡོང་བ་ཚང་མས་བསམ་བློ་གཏོང་དགོས། ཤེས་སོང་ངམ། འདི་ཁྱེད་རང་ཚོའི་སེམས་ལ་ངེས་པར་བྱེད་དགོས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༤ ཟླ་ ༧ ཚེས་ ༡༩ ཉིན་ག་ཞ་ཁུལ་རིག་གཞུང་ཉམས་གསོའི་ཚོགས་འདུའི་སར་སྩལ་བའི་བཀའ་སློབ།

ཀ༽ ཧི་མ་ལ་ཡའི་རི་རྒྱུད་དང་། ཆོས་རིག་གི་འབྲེལ་བ།

ད་ལམ་འདིར་ཚོགས་འདུའི་དོན་དག་ལ་ཆེད་མངགས་ཕེབས་པའི་མཁས་དབང་རྣམ་པ་ཚོ་དང༌། ཕྱག་ལས་གནང་མཁན་རྣམ་པ། དེ་མིན་གྱི་སེར་སྐྱ་མི་མང་ལྷན་རྒྱས་བཅས་ལ་ཞུ་རྒྱུར། དེ་རིང་འདིར་ཁྱེད་རང་ཚོས་གཙོ་ཆེ་བ་སངས་རྒྱས་ཀྱི་བསྟན་པ་དང་འབྲེལ་བའི་རིག་གཞུང་ཉམས་པ་སོར་ཆུད་མི་ཉམས་གོང་འཕེལ་ཡོང་བའི་དོན་དག་ལ་དོ་ཁུར་ཆེན་པོ་བྱས་ནས་ཚོགས་འདུ་གནང་བ་འདིར་ཧ་ཅང་དགའ་པོ་བྱུང༌། ཚོགས་འདུ་གྲ་འགྲིགས་པོ་དང༌། ཡག་པོ་ཡོང་བའི་དོན་དུ་ངོས་ནས་བཀྲ་ཤིས་བདེ་ལེགས་ཀྱི་སྨོན་ཚིག་ཞུ་རྒྱུ་ཡིན། དེ་ནས་ང་བོད་པ་ཞིག་ཡིན་པའི་ཆ་ནས་དམིགས་བསལ་གྱི་དགའ་པོ་ཡོང་བའི་རྒྱུ་མཚན་གང་ཡོད་ཅེ་ན། ཧི་མ་ལ་ཡའི་རི་རྒྱུད་ས་ཁུལ་འདི་དག་གི་ཆོས་དང་རིག་གཞུང་ཕལ་མོ་ཆེ་བོད་གངས་ཅན་གྱི་ལྗོངས་ནས་ཚུར་ཡོང་བ་ཞིག་ཡིན་ཞིང་། དེ་སྔོན་བོད་གངས་ཅན་གྱི་ལྗོངས་སུ་རང་དབང་ཡོད་པའི་སྐབས་ལ་ས་ཁུལ་འདི་དག་ནས་དོན་གཉེར་ཆེན་པོ་ཡོད་མཁན་རྣམས་བོད་ལ་ཕྱིན་ཏེ་ལོ་མང་རིང་དུས་ཚོད་བཏང་ན་བསླབ་པ་སློབ་གཉེར་བྱེད་པ་དང་། དབང་ལུང་མན་ངག་གི་རྒྱུན་བཟང་པོ་ཞུས་པ་སོགས་བྱས་རྗེས་རང་གི་ལུང་པར་ཆོས་དང་རིག་གཞུང་སྤེལ་ཏེ་བསྟན་པ་དང་འགྲོ་བའི་དོན་བྱེད་ཀྱི་ཡོད།

བོད་རང་དབང་བརླགས་པའི་རྗེས་ལ་ས་ཁུལ་འདི་ནས་སྔར་བཞིན་བོད་ལ་འབྲེལ་བ་བྱེད་ས་མེད་སྟབས། བོད་མི་བཙན་བྱོལ་བ་ཉུང་ཤས་ཤིག་ཡོད་པ་རྣམས་ལ་འབྲེལ་བ་བྱས་ནས་བསྡད་པ་རེད། གང་ལྟར་བོད་གངས་ཅན་གྱི་ལྗོངས་ལ་ཆོས་དང་རིག་གཞུང་གཏོར་བཤིག་ཉམས་ཉེས་ཤིན་ཏུ་ཆེན་པོ་བྱུང་བའི་སྐབས་འདིར་ཧི་མ་ལ་ཡའི་རི་རྒྱུད་ཡོངས་རྫོགས་ལ་གཞི་ནས་རང་ཉིད་ཀྱི་ཆོས་དང་རིག་གཞུང་ཐོག་ལ་དོ་སྣང་གསར་པ་ཞིག་སླེབས་པ་རེད། ང་ཚོ་བཙན་བྱོལ་བ་ཆགས་ནས་ལོ་སུམ་ཅུ་སོ་ལྔ་ལྷག་ཙམ་དེའི་རིང་ལ་མངོན་གསལ་དོད་པོའི་དོ་སྣང་བྱུང་བ་ནི་ཧི་མ་ལ་ཡའི་རི་རྒྱུད་ས་ཁུལ་ཁག་ནས་སྔར་བོད་དང་ཐུན་མོང་མ་ཡིན་པའི་ཆོས་དང་རིག་གཞུང་གི་འབྲེལ་བ་ཡོད་པ་འདི་དག་ཉམས་པ་སོར་ཆུད་མི་ཉམས་གོང་འཕེལ་ཡོང་ཐབས་ལ་གང་དགའ་ཅི་ལེགས་ཀྱི་ཐབས་ཤེས་སྒོ་གང་ས་ནས་བྱེད་ཀྱི་ཡོད་པ་ཞིག་མཐོང་སོང༌། དེ་ལ་དམིགས་བསལ་གྱི་དགའ་པོ་ཡོད།

ཁ༽ ཆོས་རིག་གི་དགོས་མཁོ་དང་། འཛིན་སྤེལ་གྱི་སློབ་གཉེར།

ཚང་མས་མཁྱེན་གསལ་ལྟར། བོད་ཀྱི་ཆོས་དང་རིག་གཞུང་གི་རྩ་བའི་འབྱུང་ཁུངས་ནི་རྒྱ་གར་འཕགས་པའི་ཡུལ་ནས་བྱུང་བ་ཡིན། བོད་ཀྱི་ཆོས་དང་རིག་གཞུང་གི་གཙོ་བོ་ནང་པའི་ཆོས་དང་འབྲེལ་བ་ཡོད་པ་དང༌། ནང་པའི་ཆོས་འདི་རྒྱ་གར་གྱི་ཆོས་ཤིག་རེད། རྒྱ་གར་ནས་ནང་པའི་ཆོས་གཙོ་བོར་གྱུར་པའི་གསོ་བ་རིག་པ་དང༌། བཟོ་རིག་པ། སྒྲ་དང༌། མངོན་བརྗོད། ཟློས་གར། སྡེབ་སྦྱོར། རྩིས་ལ་སོགས་པ་རིག་གནས་ཆེ་ཆུང་བཅུ་གྲངས་ཤིག་བོད་ལ་རིམ་བཞིན་དར་ཡོད། བོད་ཀྱི་མཁས་པའི་དབང་པོ་དང༌། སྒྲུབ་པའི་རྒྱལ་མཚན་འཛིན་མཁན་གྱི་སྐྱེས་བུ་དམ་པ་མང་པོས་བཤད་པ་དང་སྒྲུབ་པའི་སྒོ་ནས་འཛིན་སྐྱོང་བྱས་པ་དང༌། རྒྱ་གར་འཕགས་པའི་ཡུལ་ནས་དར་བའི་སངས་རྒྱས་ཀྱི་བསྟན་པ་གཙོ་བོར་གྱུར་པའི་རིག་གནས་འདི་དག་ལག་ཏུ་བླང་བདེ་བ་དང༌། རྡོག་ལ་འགྲིལ་པོ་བཟོས་པའི་རིག་གཞུང་ཞིག་ཆགས་ཡོད།

དེ་ལྟ་བུའི་རིག་གཞུང་འདི་འཛམ་གླིང་འདིའི་སྟེང་གི་རིག་གཞུང་རྙིང་ཁུངས་ཤིག་ཡིན་པར་ཙམ་དུ་མ་ཟད། ད་ལྟ་དུས་རབས་ཉེར་གཅིག་པར་མངོན་དུ་ཕྱོགས་པའི་དུས་ཚོད་འདིའི་སྐབས་སུའང་རིག་གཞུང་འདི་དག་དགོས་མཁོ་ཡོད་པ་ཞིག་ཡིན་པས། རིག་གཞུང་འདི་དག་ཉམས་པ་སོར་ཆུད་དང་མི་ཉམས་གོང་འཕེལ་གྱི་རྒྱུན་འཛིན་ཐུབ་པ་ཞིག་བྱུང་ན་ཕན་ཐོགས་ཡོད་པ་ཞིག་ཏན་ཏན་རེད། འདི་ལྟ་བུའི་ཕན་ཐོགས་ཡོད་པའི་རིག་གཞུང་ཉམས་པ་སོར་ཆུད་མི་ཉམས་གོང་འཕེལ་བྱེད་འོས་པ་དང༌། བྱེད་པ་དེ་རྒྱུ་མཚན་ལྡན་པ་ཞིག་ཡིན་སྟབས་འདིའི་ཐོག་ལ་ཚང་མས་དོ་སྣང་དང་ཐུགས་ཁུར་བསྐྱེད་ཀྱི་ཡོད་པ་ལྟར། ད་དུང་ཡང་ཚང་མས་དོ་སྣང་གནང་རོགས་གནང་ཞུ་རྒྱུ་ཡིན།

གཙོ་ཆེ་ཤོས་མི་མང་མི་རེ་ངོ་རེའི་ངོས་ནས་སོ་སོའི་རིག་གཞུང་དེ་གང་འདྲ་ཡིན་པ་དེ་ངོས་འཛིན་ཐུབ་པ་ཞིག་དང༌། འདི་སོ་སོའི་ཕ་མེས་ཀྱི་རིག་གཞུང་ཡིན་བསམ་པའི་བདག་གཅེས་བྱེད་དགོས། བདག་གཅེས་བྱེད་རྒྱུའི་སེམས་ཁུར་བསྐྱེད་དགོས། དེ་ཡང་མི་མང་ཚོའི་ངོས་ནས་བྱེད་རྒྱུ་དེ་གལ་ཆེན་པོ་འདུག དེ་ལྟ་བུའི་ཆོས་དང་རིག་གཞུང་ཉམས་པ་སོར་ཆུད་མི་ཉམས་གོང་འཕེལ་ལག་ལེན་རིམ་པ་ཇི་ལྟར་བྱ་རྒྱུའི་སྐོར་ལ། དེ་རིང་འདིར་ཁྱེད་རང་ཚོ་མཁས་དབང་གཙོ་བོར་གྱུར་པའི་འབྲེལ་ཡོད་མི་སྣ་མང་པོ་ཞིག་ཕེབས་ཡོད། ཁྱེད་རང་ཚོས་ཞིབ་ཆའི་གོ་བསྡུར་གནང་དགོས།

ད་ལྟ་ཕན་ཆད་ལ་ཡང་ཚོགས་འདུ་སྔ་རྗེས་ཚོགས་ཡོད། ད་དུང་ཡང་ས་གནས་འདི་གའི་ཐོག་ལ་སྐབས་བབས་ཀྱི་བྱེད་སྒོ་གང་དང་གང་ཡོད་པ་རྣམས་ཁྱེད་རང་ཚོས་གོ་བསྡུར་བགྲོ་གླེང་གི་ཐོག་ནས་གསལ་པོ་ཆགས་ངེས་ཡིན་པས་ངོས་ལ་དམིགས་བསལ་ཞུ་རྒྱུ་མི་འདུག དེ་རིང་ཁྱེད་རང་ཚོའི་ཚོགས་འདུ་འདིར་དོན་སྙིང་གྲུབ་འབྲས་ཐོན་པ་ཡོང་རྒྱུར་ངོས་ནས་རེ་བ་ཞུ་གི་ཡོད། ངོས་ནས་ད་ལྟ་ཞུ་རྒྱུ་ཞིག་ལ། ཚོགས་འདུ་འདིའི་ཐོག་ལ་ངོས་ནས་དུས་ཚོད་རིང་ཙམ་བསྡད་ནས་མཁས་དབང་རྣམ་པ་ཚོའི་གསུང་བཤད་ཉན་འདོད་ཡོད་ཀྱང་ད་ལྟ་ས་ཆོག་གི་ཆོ་ག་འདོན་རྒྱུ་གང་འཚམ་ཞིག་ལྷག་བསྡད་ཡོད་པས། ངོས་ནས་དགོངས་པ་ཞུས། ཁྱེས་རང་ཚོ་མུ་མཐུད་ནས་ཚོགས་འདུ་གནང་རོགས་གནང་ཞུ་གི་ཡིན། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༤ ཟླ་ ༧ ཚེས་ ༢༠ ཉིན་ག་ཞ་ཁུལ་སེར་སྐྱ་མང་ཚོགས་ལ་སྩལ་བའི་བཀའ་སློབ།

ཀ༽ རྙིང་ཁུངས་ཀྱི་ཆོས་རིག་དང་། ཕན་ཐོགས་ཀྱི་དགེ་མཚན།

དེ་རིང་འདིར་ཧི་མ་ལ་ཡའི་རི་རྒྱུད་ཀྱི་ས་ཁུལ་ཕལ་མོ་ཆེ་ནས་མི་སྣ་འཛོམས་ཡོད། འཛོམས་པ་དེ་ཡང་ཁྲལ་བསྐུལ་བ་དང༌། རྔན་པ་སྤྲད་ནས་འདུས་པ་ལྟ་བུ་མིན་པར་བསམ་པ་རྣམ་དག་དང༌། དགའ་ཞེན་གྱི་ཐོག་ནས་འཛོམས་ཤིང་། འཛོམས་དོན་ནི་ང་རང་ཚོ་ཚང་མ་ཆོས་དང་རིག་གཞུང་གཅིག་གྱུར་ཡིན་པའི་རྒྱུ་མཚན་འདིའི་ཐོག་ནས་འཛོམས་པ་ཞིག་རེད། མི་ཁ་ཤས་ཀྱི་བསམ་བློའི་ནང་ཡར་རྒྱས་མ་ཕྱིན་པའི་ལུང་པའི་ནང་ལ་རྨོངས་དད་བྱེད་ཀྱི་ཡོད་པ་ལྟ་བུ་མཐོང་སྲིད། ཡིན་ན་ཡང༌དེང་སང་བོད་ཀྱི་ཆོས་དང་རིག་གཞུང་ཟེར་བ་འདི་འཛམ་གླིང་འདིའི་སྟེང་གི་རིག་གཞུང་རྙིང་ཤོས་ཀྱི་གྲས་ཤིག་ཡིན་པ་དང༌། རྒྱ་ཆེ་ཞིང་གཏིང་ཟབ་པོ་ཡོད་པ། ད་ལྟའི་དུས་ཚོད་འདིར་ཕན་ཐོགས་དང་དགོས་མཁོ་ཆེན་པོ་ཡོད་པ་ཞིག་ལ་ངོས་འཛིན་བྱེད་སྟངས་ལོ་རེ་ནས་ལོ་རེར་ཇེ་གསལ་དུ་འགྲོ་བཞིན་ཡོད།

ང་ཚོར་དེ་ལྟ་བུའི་རིག་གཞུང་ཞིག་གནའ་རབས་ནས་ཡོད་པ་འདིར་སོ་སོ་སྤོབས་པ་སྐྱེས་འོས་པ་ཞིག་དང༌། ང་རང་ཚོས་འཛམ་གླིང་འདིའི་སྟེང་དུ་ངོམ་ཆོག་པ་ལྟ་བུ་ཞིག་ཡོད། ང་ཚོ་བོད་མི་ཚོའི་ངོས་ནས་བོད་རང་དབང་རྩོད་ལེན་བྱེད་ཀྱི་ཡོད། བོད་རང་དབང་རྩོད་ལེན་བྱེད་པ་དེ་སྲིད་དོན་གྱི་རང་དབང་གཅིག་པུ་མིན་པར། ད་ལྟ་བཤད་མ་ཐག་པའི་ཆོས་དང་རིག་གཞུང་གཏིང་ཟབ་ཡོད་པ་འདི་འཛམ་གླིང་འདིའི་སྒང་ལ་དུས་ཡུན་རིང་པོ་ཞིག་གནས་ཐུབ་པའི་དོན་དུ་ང་ཚོས་རང་དབང་རྩོད་ལེན་བྱེད་ཀྱི་ཡོད། དེ་ནི་བོད་རང་ཉིད་ཁེ་ཕན་ཙམ་དུ་མ་ཟད། བོད་ཀྱི་ཆོས་དང་རིག་གཞུང་ཉམས་ལེན་བྱེད་མཁན་སྤྱི་དང༌། མ་འོངས་པར་རྒྱ་ནག་རང་དབང་བྱུང་བའི་སྐབས་སུ་རྒྱ་མི་ས་ཡ་མང་པོར་ཕན་ཐོགས་ཡོང་རྒྱུ་ཡིན་པ་གསལ་པོ་རེད།

གཞི་རྩ་འདིའི་ཐོག་ནས་ཧི་མ་ལ་ཡའི་ས་ཁུལ་མང་པོ་ཞིག་ལ་བོད་ནས་དར་བའི་སོ་སོ་རང་ཉིད་ཀྱི་རིག་གཞུང་འདི་དག་ཉམས་པ་སོར་ཆུད་མི་ཉམས་གོང་འཕེལ་ཡོང་ཐབས་ཕྱོགས་གང་ས་ནས་ཁྱེད་རང་ཚོས་འབད་རྩོལ་བྱས་པ་དེ་དངོས་གནས་རྒྱུ་མཚན་ལྡན་པ་ཞིག་རེད། རྗེས་སུ་ཡི་རངས་ཡོད། ང་རང་ཚོ་བོད་པ་བཙན་བྱོལ་བ་ཁ་སྟབས་ཞན་པོ་བྱས་ནས་བསྡད་ཡོད་ཀྱང༌། ང་ཚོ་བོད་པའི་ངོས་ནས་ཁྱེད་རང་ཚོར་ཕན་ཐོགས་གང་ཞིག་བྱེད་ཐུབ་པ་དེ་ང་ཚོའི་ལས་འགན་དུ་བརྩིས་ནས་གང་ཡོང་ཅི་ཡོང་བྱེད་ཀྱི་ཡོད་ལ། ད་དུང་ཡང་བྱེད་རྒྱུ་ཡིན།

མ་འོངས་པར་བོད་རང་དབང་ཐོབ་པའི་མཚམས་ལ་སྔར་བཞིན་དུ་ང་རང་ཚོ་ཕོར་པ་གཅིག་ལ་ཁ་བརྒྱབ་སྟེ་སྡོད་ཐུབ་ཀྱི་རེད། རང་ཉིད་ཀྱི་ཆོས་དང་རིག་གཞུང་ཉམས་པ་སོར་ཆུད་མི་ཉམས་གོང་འཕེལ་ཡོང་ཐབས་ཀྱི་བྱ་བ་འདི་དག་ལྷག་བསམ་དང༌། རྣམ་དཔྱོད་ཀྱི་ཤེས་བྱ་ཡོན་ཏན་ཐོག་ནས་འཛིན་སྐྱོང་སྤེལ་གསུམ་བྱེད་དགོས་པ་ལས། དགའ་མོས་དང་དད་པ་གཅིག་པུའི་ཐོག་ནས་ཟིན་ཐུབ་རྒྱུ་ཁག་པོ་རེད། དེ་ལྟར་ན་ཧི་མ་ལ་ཡའི་རི་ཁུལ་གྱི་སེར་སྐྱ་མང་ཚོགས་ཚང་མས་ཕྱོགས་གཅིག་ནས་སོ་སོའི་ཆོས་དང་རིག་གཞུང་ཁག་སློབ་སྦྱོང་ཡག་པོ་བྱེད་དགོས་པ་དང༌། གཉིས་ནས་འཛམ་བུ་གླིང་སྤྱིའི་ཤེས་ཡོན་གྱི་རྗེས་ཟིན་ཐུབ་པ་བྱས་ཏེ་མདོར་ན་ཕྱི་ནང་གཉིས་ཀའི་ཤེས་ཡོན་ལྡན་པ་བྱེད་རྒྱུ་གལ་ཆེན་པོ་རེད། ཤེས་ཡོན་གྱི་ནུས་པས་མ་འདང་ན། རང་གི་རིག་གཞུང་ཉམས་པ་སོར་ཆུད་མི་ཉམས་གོང་འཕེལ་བྱེད་བསམ་པའི་སེམས་ཤུགས་དང༌། འདོད་པ་ཡོད་ཀྱང༌ལག་རྡུམ་ཆགས་ཏེ་ནུས་པ་ཐོན་ཐུབ་ཀྱི་མ་རེད།

ཁ༽ དགེ་བཤེས་ཀྱི་གནས་ཚད་དང་། བོད་དོན་ལ་རྒྱབ་སྐྱོར།

གནས་ཚུལ་དེ་དང་འབྲེལ་ནས་དོན་ཚན་ཆུང་ཆུང་ཞིག་ཞུ་འདོད་བྱུང༌། དེ་གང་ཡིན་ཟེར་ན། ཧི་མ་ལ་ཡའི་རི་རྒྱུད་ཀྱི་ས་ཁུལ་མང་པོ་ཞིག་ནས་བོད་མི་བཙན་བྱོལ་བའི་ཆོས་སྒར་ཁག་ཚོའི་ནང་དུ་སློབ་གཉེར་བྱེད་མཁན་མང་པོ་ཕྱིན་ཡོད། ཁོང་ཚོ་ཧི་མ་ལ་ཡའི་རི་རྒྱུད་ཀྱི་ས་ཁུལ་གྲང་མོ་ཞིག་ནས་རྒྱ་གར་ལྷོ་ཕྱོགས་ཚ་བའི་ཁྲོད་དུ་སྡོད་དགོས་བྱུང་ཡོད་ཀྱང༌། ཁོང་ཚོས་དཀའ་ངལ་དང་དུ་བླངས་ནས་བསླབ་པ་སློབ་གཉེར་ཧུར་ཐག་བྱས་ཏེ་དེང་སང་ཧི་མ་ལ་ཡའི་རི་རྒྱུད་ནས་ཡོང་བའི་གྲྭ་པ་ཚོའི་ནང་ནས་དགེ་བཤེས་མིང་རྟགས་ཐོན་མཁན་རིམ་པས་ཡོང་གི་ཡོད་པ་ཧ་ཅང་ཡག་པོ་རེད། དངོས་གནས་དྲང་གནས་རྗེས་སུ་ཡི་རངས་ཡོད། ཁོང་ཚོས་ལོ་མང་རིང་གདན་སའི་ནང་བསྡད་ནས་སློབ་གཉེར་བྱས་པའི་ལག་རྗེས་ཀྱི་ཤེས་ཡོན་དེ་དག་སོ་སོའི་ཡུལ་ནང་ཆོས་དང་རིག་གཞུང་ཉམས་པ་སོར་ཆུད་མི་ཉམས་གོང་འཕེལ་བྱེད་རྒྱུའི་ཆ་རྐྱེན་ཐོག་ལ་བེད་སྤྱོད་བྱེད་ཐུབ་པའི་གོ་སྐབས་སྤྲོད་རྒྱུ་དེ་ཤིན་ཏུ་གལ་ཆེན་པོ་རེད།

ཕུགས་རྒྱང་རིང་པོའི་ངོས་ནས་བཤད་ན། བོད་ནང་སངས་རྒྱས་ཀྱི་བསྟན་པ་དང་འབྲེལ་བའི་རིག་གཞུང་ཐུན་མོང་མ་ཡིན་པ་ཡོད་པ་རྣམས་ཉམས་པ་སོར་ཆུད་མི་ཉམས་གོང་འཕེལ་ཡོང་ཐབས་བྱ་རྒྱུ་གནད་ཆེན་པོ་ཡིན། དེ་ནི་བོད་ཀྱི་རང་དབང་དང་འབྲེལ་བ་ཆེན་པོ་ཡོད། བོད་རང་དབང་མ་བྱུང་ན་བོད་ནང་ཆོས་དང་རིག་གཞུང་གནས་ཐུབ་རྒྱུ་ཁག་པོ་རེད། ངས་ཁྱེད་རང་ཚོར་མཐོང་ཆུང་བྱས་པ་མིན་ཡང་བོད་ཡུལ་རྒྱ་ཡུལ་ལ་འགྱུར། སངས་རྒྱས་ཀྱི་བསྟན་པ་དམིགས་མེད་ལ་ཕྱིན་ན། ཧི་མ་ལ་ཡའི་རི་རྒྱུད་ལ་ཟིན་ཐུབ་རྒྱུ་ཁག་པོ་རེད་བསམ་གྱི་འདུག ཁྱེད་རང་ཚོ་ཧི་མ་ལ་ཡའི་རི་རྒྱུད་ཀྱི་མི་མང་ཚོས་བོད་རང་དབང་གི་དོན་དག་ལ་སེམས་ཁུར་བླངས། ཤ་ཚ་བྱས། སྐབས་བབས་རྒྱ་གར་མི་མང་གི་ཁྲོད་ལ་བོད་ཀྱི་གནས་ཚུལ་འདི་གསལ་བཤད་དང་ངོ་སྤྲོད་བྱེད་རྒྱུ་སོགས་གང་ཐུབ་ཅི་ཐུབ་བྱས་པར་སྙིང་ཁོང་རུས་པའི་གཏིང་ནས་རྗེས་སུ་ཡི་རངས་ཡོད། བོད་རང་དབང་གི་ལས་འགན་ཡོད་པའི་མི་གཅིག་ཡིན་པའི་ཆ་ནས་ངོས་ནས་ཁྱེད་རང་ཚོ་ཚང་མར་ཐུགས་རྗེ་ཞུ་གི་ཡིན། ད་དུང་ཡང་ཁྱེད་རང་ཚོས་སྔར་བཞིན་དུ་ནུས་པ་ཆེ་བསྐྱེད་བྱས་ནས་བོད་རང་དབང་གི་དོན་དག་ལ་གང་ཡོང་ཅི་ཡོང་བྱེད་རོགས་ཞེས་འབོད་སྐུལ་བྱེད་རྒྱུ་ཡིན།

ག༽ བོད་ཀྱི་རང་དབང་དང་། སངས་རྒྱས་ཀྱི་བསྟན་པ།

ཕྱི་རྒྱལ་ཆོས་ཚོགས་ཀྱི་མི་ཁ་ཤས་ཀྱིས་བོད་ཀྱི་ཆོས་ལ་དགའ་མོས་དང༌ཉམས་ལེན་བྱེད་བཞིན་ཡོད་ཀྱང་། བོད་རང་དབང་གི་གནས་ཚུལ་དེ་སྲིད་དོན་རེད། ང་ཚོ་སྲིད་དོན་བྱེད་ཀྱི་མིན་ཟེར་མཁན་དེ་ལྟར་ཡོང་གི་འདུག ངོས་ནས་ཁོང་ཚོར་རྩེད་མོ་དང་སྦྲགས་ཤོད་ཀྱི་ཡོད། ཁྱེད་རང་ཚོས་སངས་རྒྱས་ཀྱི་བསྟན་པ་རྒྱས་པ་ཤོག་ཅེས་སྨོན་ལམ་རྒྱག་གི་ཡོད་དམ་མེད། སྨོན་ལམ་རྒྱག་གི་ཡོད་ན་བོད་ཀྱི་རང་དབང་འདི་སངས་རྒྱས་ཀྱི་བསྟན་པ་རྒྱས་པའི་དོན་དག་དང་འབྲེལ་བ་ཡོད། བོད་ལ་རང་དབང་མ་བྱུང་ན། ཕྱི་རྒྱལ་ལ་ནང་པའི་ཆོས་བྱེད་མཁན་འབུམ་ཁ་ཤས་ཡོད་པ་ཚོས་མི་ཐོག་འདི་དང༌། མ་འོངས་པའི་མི་ཐོག་གཅིག་གཉིས་ཙམ་ལས་བོད་ཀྱི་སངས་རྒྱས་ཀྱི་བསྟན་པ་ཡོངས་རྫོགས་འཛམ་གླིང་འདིའི་སྒང་ལ་འཛིན་སྐྱོང་སྲུང་སྐྱོབ་ཆ་ཚང་བྱེད་ཐུབ་ཀྱི་རེད་བསམ་པ་དྲན་གྱི་མི་འདུག མ་འོངས་པར་གཅིག་བྱས་ན་ཡོང་སྲིད་མདོག་ཁ་པོ་རེད།

ད་ལྟའི་གནས་སྐབས་ལ་བོད་རང་དབང་མ་བྱུང་བར་དུ་བོད་ཀྱི་སངས་རྒྱས་ཀྱི་བསྟན་པ་དང༌། བསྟན་པ་དང་འབྲེལ་བའི་རིག་གཞུང་བོད་མིས་ཟིན་པ་ནང་བཞིན་སུ་གཅིག་གིས་འཛིན་ཐུབ་མི་ཡོང༌། དེ་ལྟར་བོད་ཀྱི་རང་དབང་འདི་སངས་རྒྱས་ཀྱི་བསྟན་པ་དང་འབྲེལ་བ་ཆེན་པོ་ཡོད་པའི་རྒྱུ་མཚན་ལ་བརྟེན་ནས་ཧི་མ་ལ་ཡའི་རི་རྒྱུད་དང་། དེ་ཙམ་དུ་མ་ཟད་རྒྱ་གར་རྒྱལ་ཡོངས་ནང་ལ་འཕགས་བོད་མཛའ་འབྲེལ་ཚོགས་པ་ཆེ་ཆུང་སྣ་ཚོགས་ཚུགས་ཡོད།

ལྷག་པར་ཉེ་བའི་དུས་སུ་ཚང་མས་བོད་དོན་ལ་དོ་སྣང་ཆེན་པོ་བྱེད་ཀྱི་འདུག འཕགས་བོད་མཛའ་འབྲེལ་ཚོགས་པའི་ལས་ཀ་བྱེད་མཁན་ས་ཆ་གར་ཡོད་ཚང་མར་ངོས་ནས་དེ་རིང་གོ་སྐབས་འདི་བརྒྱུད་ནས་ཐུགས་རྗེ་ཆེ་ཞུ་གི་ཡིན། ད་ལམ་ས་གནས་འདི་གའི་རྫོང་དཔོན་དང༌། འབྲེལ་ཡོད་ལས་ཀ་བྱེད་མཁན་ཚང་མས་ཧུར་ཐག་བྱས་པ་དང༌། ས་ཆ་འདི་གའི་ཡུལ་མི་ཚོའི་ངོས་ནས་ཀྱང་མཐུན་འགྱུར་ཡག་པོ་བྱས་པར་ཐུགས་རྗེ་ཆེ་ཞུ་གི་ཡིན། རྒྱ་གར་དབུས་གཞུང་དང༌། ས་གནས་ཧི་མ་ཅལ་མངའ་སྡེའི་གཞུང་ནས་མཐུན་འགྱུར་གང་གཟབ་གནང་བར་དེ་རིང་གོ་སྐབས་འདི་དང་བསྟུན་ནས་ཐུགས་རྗེ་ཆེ་ཞུ་གི་ཡིན། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༤ ཟླ་ ༧ ཚེས་ ༢༣ ཉིན་ག་ཞར་གསུང་ཆོས་གྲུབ་རྗེས་མང་ཚོགས་ལ་སྩལ་བའི་བཀའ་སློབ།

ཀ༽ ཐེག་ཆེན་གྱི་བསླབ་བྱ་དང་། སེམས་པ་བཟང་པོ།

དུས་འཁོར་དབང་ཆེན་དེ་གྲུབ་པ་རེད། འདི་གའི་ས་གནས་སུ་སེམས་ཤུགས་དང༌། དད་པ་དམ་ཚིག་གཡོ་བ་མེད་པའི་སྒོ་ནས་གྲ་སྒྲིག་བྱེད་མཁན་ཚང་མས་ཧུར་ཐག་བྱས་པའི་མཐུ་ལ་བརྟེན་ནས། ང་རང་ཚོ་ཚང་མ་གྲ་འགྲིགས་པོ་ཡག་པོ་བྱུང༌། ཕལ་ཆེར་འདི་ཁུལ་ཡུལ་ལྷ་གཞི་བདག་ཚོས་ཀྱང་དགའ་བའི་མཚན་མ་བསྟན་པ་ལྟ་བུ་འདུག་པས་དགའ་པོ་བྱུང༌། འདི་ཁུལ་མཐུན་རྐྱེན་མ་འཛོམས་པའི་དཀའ་ངལ་ཆེན་པོ་ཡོད་ཀྱང༌། ཕྱོགས་མཐའ་མང་པོ་ཞིག་ནས་ཁྱེད་རང་ཚོས་དོན་གཉེར་ཆེན་པོ་བྱས་ཤིང་། སེམས་ཤུགས་བསྒྲིལ་ཏེ་ཡོང་བར་རྗེས་སུ་ཡི་རངས་ཀྱི་གནས་རེད། ཚང་མས་དོན་གཉེར་ཆེན་པོ་བྱས་ནས་ཉན་པ་དེར་ཐུགས་རྗེ་ཆེ་ཟེར་གྱི་ཡིན།

སོ་སོའི་ངོས་ནས་དད་པ་དང༌། དམིགས་པ་དེ་དག་ཡག་པོ་བྱུང་ཡོད་ན། གང་ལྟར་བག་ཆགས་ཁྱད་པར་ཅན་ཞིག་འཇོག་རྒྱུར་ཐེ་ཚོམ་མེད། བྱིན་རླབས་ཆེ་ཆུང་སེམས་རྒྱུད་ལ་ཐོབ་ཡོད་མེད་གང་ལྟར་གདོང་ལ་ནི་བྱིན་རླབས་ཆེན་པོ་ཐོབ་འདུག ཉི་མས་འཚིག་ནས་ནག་པོ་ཆགས་པ་དང༌། རླུང་གིས་པགས་པ་གས་ཏེ་མི་ཚང་མ་སྤུ་མདོག་ལོག་འདུག ང་རང་ཚོར་དབང་ཐོབ་པ་ཙམ་གྱིས་མི་ཆོག་པར། གཙོ་ཆེ་ཤོས་དབང་དུས་སུ་ཁས་བླངས་པའི་དམ་ཚིག་དང་སྡོམ་པ་རྣམས་ཤེས་པར་བྱས་ནས་ཆེ་ས་ནས་སྲུང་སྡོམ་བྱེད་རྒྱུ་དེ་གལ་ཆེན་པོ་རེད། ཕྲ་ཞིང་ཕྲ་བ་མཐའ་དག་ལམ་སེང་སྲུང་ཐུབ་པ་ཁག་པོ་རེད། འོན་ཀྱང་དུས་རྒྱུན་ལྡན་ནས་སོ་སོའི་བསམ་བློའི་ནང་ངས་ཐེག་པ་ཆེན་པོའི་ཆོས་ལ་སོ་སོས་མོས་པས་ཀུན་ནས་བླངས། སོ་སོས་དང་དོད་བྱས་ནས་ཐེག་པ་ཆེན་པོའི་ཆོས་ཉན་པ་ཡིན། ད་ཆ་སོ་སོའི་ཉིན་རེའི་སྒོ་གསུམ་གྱི་སྤྱོད་པ་དེ་དག་ཐེག་ཆེན་གྱི་ཆོས་དང་མ་འགལ་བ་ཞིག་མ་བྱས་ན་ཧ་ཅང་ཐབས་སྡུག་རེད་བསམ་པ་ཞིག་དུས་རྒྱུན་ལྡན་ནས་སེམས་ལ་དྲན་པ་བྱས་ཏེ་ཆེ་སའི་ཉེས་པས་མ་གོས་པ་བྱེད་དགོས།

ཐེག་པ་ཆེན་པོའི་ཆོས་ཀྱི་བསླབ་བྱ་གཙོ་བོ་དང༌། སྙིང་པོ་དེ་སེམས་བཟང་པོ་བྱེད་དགོས། སུ་ལ་ཡང་གནོད་པ་མ་སྐྱེལ་ཟེར་བ་དེ་ཡིན་པས། དུས་ནམ་གྱི་ཚེ་ན་ཡང་མི་ལྟ་ཅི་སྨོས། སྲོག་ཆགས་གང་འདྲ་ཞིག་ལ་ཡང་གནོད་པ་བྱེད་མི་རུང༌། ལྷག་པར་མི་ནང་ཚགས་གཅིག་གིས་གཅིག་ལ་མགོ་སྐོར་མི་གཏོང་བ་དང༌། ཐུབ་ཚོད་མ་བྱས་པར། གཅིག་གིས་གཅིག་ལ་ཕན་གྲོགས་ཡག་པོ་བྱེད་དགོས། གཅིག་གིས་གཅིག་ལ་བསམ་པ་བཟང་པོའི་ཐོག་ནས་མཉམ་དུ་འཚོ་གནས་བྱས་ན། འཕྲལ་དུ་ཁྱིམ་ཚང་ནང་ལ་སྐྱིད་པ། སྤྱི་ཚོགས་ནང་ལ་ཡང་སྐྱིད་པ། ཚང་མ་བག་ཕེབས་པ་ཡོང་གི་རེད། དེ་ལྟ་བུའི་ལས་བཟང་པོ་བསགས་ན་དེས་ཚེ་ཕྱི་མ་ལ་ཡང་ཤུགས་ཀྱིས་ཕན་གྱི་རེད། ཐེག་པ་ཆེན་པོའི་ཆོས་དང་མ་འགལ་བ་ཞིག་བྱེད་ཀྱི་ཡིན། བྱེད་དགོས་ཀྱི་ཡོད་བསམ་པ་དྲན་པའི་ཐོག་ནས་བསམ་པ་བཟང་པོ་ལ་ལག་ལེན་བསྟར་རྒྱུ་དེ་གཙོ་བོ་རེད།

ཁ༽ སེམས་ལ་བྱ་ར་དང་། ཆོས་ཞུའི་དགོས་དོན།

ད་ལམ་སྐབས་སུ་བབས་པའི་ཆོས་འབྲེལ་ཚང་མ་ལེགས་པར་ཟིན་པ་ཡིན། ཕྱི་དྲོ་བརྟན་བཞུགས་ཚར་བའི་རྗེས་ལ་དཀྱིལ་འཁོར་མཇལ་ཁ་གཏོང་གི་རེད། འཚང་ག་མ་བརྒྱབ་པར་ལྷོད་ལྷོད་བྱས་ནས་མཇལ། དབང་ཐོབ་པའི་རྗེས་འབྲེལ་གྱི་དཀྱིལ་འཁོར་མཇལ་བའི་སྐབས་ལ་བྱམས་སྙིང་རྗེ་བྱང་ཆུབ་ཀྱི་སེམས་དང༌། ཡང་དག་པའི་ལྟ་བ་མ་སྐྱེས་པ་སྐྱེས་པ་དང༌། གོང་ནས་གོང་དུ་འཕེལ་བའི་སྨོན་ལམ་ཡག་པོ་བརྒྱབ། བོད་བསྟན་སྲིད་ཀྱི་ཆེད་དུ་དམིགས་ནས་སྨོན་ལམ་བརྒྱབ་ན་ཡང་ཡག་པོ་ཡོང་གི་རེད། དེ་ནས་མི་ཚང་མ་ཕྱོགས་དང་མཚམས་ལ་ཕར་གྱེས་ནས་ཁ་འཐོར་འགྲོ་གི་ཡོད། གང་ལྟར་འདུས་པའི་མཐའ་བྲལ་བ་དེ་ཆོས་ཉིད་ཡིན་ཞིང་། གསོན་པའི་མཐའ་མར་འཆི་བ་ཟེར་བ་དེ་ཡོང་གི་རེད། ཁ་སང་སྔོན་འགྲོར་ལམ་རིམ་གྱི་ཁྲིད་མདོར་བསྡུས་ཤིག་བཤད་པ་བཞིན། དུས་རྒྱུན་ལྡན་ནས་སོ་སོ་སོ་སོའི་སེམས་ལ་བྱ་ར་ཡག་པོ་བྱས། ལག་ལེན་སོ་བདུན་མའི་མཇུག་ཏུ། རང་གི་འཁྲུལ་པ་རང་གིས་མ་བརྟགས་ན། །ཆོས་པའི་གཟུགས་ཀྱིས་ཆོས་མིན་བྱེད་སྲིད་པས། །ཞེས་གསུངས་པ་དེ་གལ་ཆེན་པོ་འདུག ང་ནང་པ་ཡིན། ང་གྲྭ་པ་ཡིན། ང་ཆོས་པ་ཡིན་བསམ་གྱི་ཡོད་ཀྱང་། ཞོགས་པ་ཡར་ལངས་པ་ནས་དགོང་མོ་མ་ཉལ་བར་དུ་དངོས་གནས་སོ་སོའི་བསམ་བློའི་འཁྱེར་སོ་དང༌། བྱེད་སྟངས་དེ་བཅོམ་ལྡན་འདས་ཀྱི་དགོངས་པ་དང་མཐུན་པ་ཞིག་དང༌། བཅོམ་ལྡན་འདས་ཀྱི་བཀའ་དང་མ་འགལ་བ་ཞིག་ངོ་ཐོག་བྱེད་ཀྱི་འདུག་གམ་མི་འདུག་བསམ་བློ་བཏང་ན། དངོས་གནས་སོ་སོའི་རང་མཚང་དེ་གཞི་ནས་རིག་ཐུབ་རྒྱུ་རེད། དེས་ན་རང་གིས་རང་ལ་བརྟག་དཔྱད་བྱེད་རྒྱུ་དེ་གལ་ཆེན་པོ་འདུག

གང་ལྟར་ང་རང་ཚོ་ཆོས་པའི་གྲལ་ལ་སྡོད་མཁན་ཞིག་ཡིན་ན། སྟོན་པ་བཀའ་དྲིན་ཅན་གྱིས་གསུངས་པའི་ཟབ་པ་དང་རྒྱ་ཆེ་བའི་ཆོས་ཚུལ་འདི་དག་ཉིན་མ་རེ་རེར་ཚིག་རེ་རེ་ལས་མ་བྱུང་རུང་ཤེས་ཐབས་བྱེད་རྒྱུ་དང༌། ཤེས་པའི་དོན་དག་དེ་ལག་ཏུ་བསྟར་ནས་ལོ་ཟླ་སྦྲེལ་ཏེ་སོ་སོའི་གཤིས་རྒྱུད་དེ་ག་ལེར་དུལ་དུ་འགྲོ་ཐུབ་པ་དང༌། བཟང་དུ་འགྲོ་ཐུབ་ཐབས་ལ་ཚང་མས་འབད་རྩོལ་བྱེད་དགོས། ཆོས་ཞུས་པའི་དགོས་དོན་མིའི་གཤིས་ཀ་བཟང་དུ་འགྲོ་ཐུབ་པ་དང༌། སོ་སོའི་སེམས་རྒྱུད་འཇམ་དུ་འགྲོ་བ་ཞིག་བྱུང་ན་ཆོས་ཞུས་པའི་ལག་རྗེས་དེ་རེད། དེ་ལྟར་བྱུང་ན་འདིར་ཉིན་མ་བསྟུད་དེ་བླ་མའི་ངོས་ནས་དཀའ་ལས་བརྒྱབ། ཁྱེད་རང་ཚོ་སློབ་མའི་ངོས་ནས་ཀྱང་དཀའ་ལས་བརྒྱབ་པའི་དགོས་དོན་ཚང་བ་རེད། སེམས་རྒྱུད་འདུལ་ཐབས་བྱེད་རྒྱུར་དོ་སྣང་དང༌། དང་དོད་མ་བྱས་པར་སེམས་རྒྱ་ཡན་ལ་ད་ལྟ་བར་དུ་བཏང་བ་རེད། ད་དུང་དེ་མུར་ཕྱིན་ན་ཧ་ཅང་ཕངས་པོ་རེད། ཆུད་ཟོས་རེད། འདིར་བོད་ནས་ཡོང་བ་ཁ་ཤས་ཡོད་བཟོ་འདུག ཁྱེད་རང་ཚོ་ཁ་ཤས་ནི་དུས་འཁོར་དབང་ཆེན་ཞུས་ནས་བོད་ལ་ལོག་མཁན་ཡོད་མདོག་ཁ་པོ་རེད། ཁྱེད་རང་ཚོ་བློ་བདེ་པོ་བྱེད་དགོས། དུས་ཀྱི་འགྱུར་བ་འགྲོ་དང་འགྲོ་བཞིན་པ་རེད། ང་རང་ཚོའི་བདེ་མཐའ་གསལ་བ་ལ་མངོན་དུ་ཕྱོགས་པ་ལྟ་བུ་རེད། ཚང་མས་སྔར་བཞིན་ལྷག་བསམ་བཅང་ནས་ཧུར་ཐག་བྱེད་རོགས་བྱེད།

ཡང་འདིར་ཕྱི་རྒྱལ་གྱི་མི་མང་པོ་ཞིག་སླེབས་ཡོད། ངོས་ནས་ངོ་ཤེས་པ་ཡང་མང་པོ་འདུག ཁྱེད་རང་ཚོས་བོད་ཀྱི་ནང་པ་སངས་རྒྱས་པའི་ཆོས་ལ་དོ་སྣང་དང༌། ཉམས་ལེན་བྱས་པ་ཧ་ཅང་ཡག་པོ་རེད། རྗེས་སུ་ཡི་རངས་ཡོད། མ་འོངས་པར་ཡང་ཆོས་པ་ཁ་ཡོད་ལག་ཡོད་བྱེད་ཐུབ་ན་ཡག་པོ་རེད། ཁྱེད་རང་ཚོས་བོད་ཀྱི་ནང་པའི་ཆོས་ལ་དོ་སྣང་བྱས་པ་དང་ཆབས་ཅིག་བོད་ཀྱི་རང་དབང་གི་དོན་དག་ལའང་སེམས་ཁུར་དང་དོ་སྣང་བྱས་ཏེ་འཛམ་གླིང་གང་སར་བོད་དོན་ལ་བདེན་རྒྱབ་ལས་འགུལ་སྤེལ་དང་སྤེལ་བཞིན་པར་ངོས་ནས་བོད་མི་མང་གི་ཚབ་བྱས་ནས་ཐུགས་རྗེ་ཆེ་ཞུ་རྒྱུ་ཡིན།

ད་ལྟ་བར་དུ་ཚང་མས་ཧུར་ཐག་བྱས་པ་ལྟར། ད་དུང་ཡང་ཧུར་ཐག་བྱེད་རོགས་ཟེར་རྒྱུ་ཡིན། ང་ཚོ་བོད་མི་རིགས་རིག་གཞུང་དང་བཅས་པ་འཇིག་ལ་ཉེ་བའི་དུས་མཚམས་ལ་སླེབས་པའི་སྐབས་འདིར་འཛམ་བུ་གླིང་སྤྱིའི་བདེན་པའི་བདེན་སྐྱབས་འཚོལ་རྒྱུར་དོ་གལ་ཆེན་པོ་བྱེད་ཀྱི་ཡོད་ལ། ཁྱེད་རང་ཚོས་བདེན་པ་བདེན་སར་འཁྱོལ་བའི་རྒྱབ་སྐྱོར་དང་རོགས་རམ་བྱེད་རྒྱུ་གལ་ཆེན་པོ་རེད། ཐུགས་རྗེ་ཆེ།

ག༽ དགེ་རྩའི་བསྔོ་སྨོན་དང་། འཛམ་གླིང་གི་སྤྱི་ནོར།

འདིར་ཉིན་ཤས་རིང་དུས་འཁོར་དབང་ཆེན་སྦྱོར་དངོས་རྗེས་གསུམ་གྱི་ཆོ་ག་བསམ་པ་རྣམ་པར་དག་པའི་སྒོ་ནས་གང་ཐུབ་བྱས་པ་རེད། ཁྱེད་རང་ཚོ་སློབ་མའི་ངོས་ནས་ཀྱང་གང་ཐུབ་ཀྱིས་ལྷག་བསམ་རྣམ་པར་དག་པའི་ཐོག་ནས་ཉན། སྨོན་ལམ་ཚིག་སྐམ་པོ་གཅིག་ལས་མ་བྱུང་རུང་ཚང་མས་ཧུར་ཐག་བྱས་ཡོད། དེ་ལུགས་ཀྱི་ང་རང་ཚོ་ཚང་མའི་རྒྱུད་ལ་དགེ་རྩ་གང་ལ་གང་འཚམ་བསགས་ཡོད། བསགས་པའི་དགེ་རྩ་རྣམས་ཕྱོགས་གཅིག་ནས་བླ་མེད་རྫོགས་བྱང་གི་རྒྱུར་བསྔོ་རྒྱུ་གལ་ཆེན་པོ་ཡིན་ལ། གཉིས་ནས་དེ་ལྟར་བསྔོ་ཡུལ་བླ་མེད་རྫོགས་བྱང་དང༌། བསྔོ་རྒྱུའི་དགེ་བ། བསྔོ་མཁན་རང་ཉིད་ཐམས་ཅད་མིང་གི་དབང་གིས་ཡོད་ཙམ་ཞིག་ལས། ངོ་བོ་ཉིད་ཀྱིས་གྲུབ་པ་ཞིག་མེད། དེ་ལྟར་མིང་ཙམ་བརྡ་ཙམ། སྒྱུ་མ་ལྟ་བུའི་ཆོས་ཚུལ་གྱི་གནས་ལུགས་ཤེས་པའི་ཐོག་ནས་བསྔོ་བ་བྱེད་ཀྱི་ཡོད་ན། དམིགས་མེད་ཀྱིས་རྒྱས་བཏབ་པ་ཡིན་སྟབས་ཟབ་ཁྱད་ཡོད།

ང་རང་ཚོ་འདིར་ཆོས་ཤོད་མཁན་བླ་མར་ཆ་བཞག་ན། ངོས་རང་སྐྱེས་ས་བོད་ལ་སྐྱེས་པའི་བོད་པ་གཅིག་རེད། ད་ལྟ་ལོ་དྲུག་ཅུ་ཐམ་པར་སླེབས་ཡོད། དེའི་རིང་ལ་བོད་བསྟན་སྲིད་ཀྱི་དོན་དག་ལ་གང་ཡོང་ཅི་ཡོང་བྱས་པ་ཡིན། ད་དུང་ཡང་ཚེ་ལྷག་གང་ཡོད་བོད་བསྟན་སྲིད་དོན་དག་ལ་སོ་སོ་ལས་དང་སྨོན་ལམ་གྱི་འབྲེལ་བ་ཡོད་པའི་ཆ་ནས་ཧུར་ཐག་མ་བྱས་པར་ཐབས་མེད། ཁྱེད་རང་ཚོ་ཆོས་ཉན་མཁན་ལ་ཆ་བཞག་ན་བོད་རིགས་རྣམས་ལྟ་ཅི་སྨོས། བོད་པ་མ་ཡིན་པའི་ཧི་མ་ལ་ཡའི་རི་རྒྱུད་ཀྱི་མི་མང་རྣམས་ཀྱང་ང་ཚོ་ཆོས་དང་རིག་གཞུང་གཅིག་གྱུར་ཆགས་ཡོད། བོད་ལ་བདེ་སྐྱིད་བྱུང་ན་ཁྱེད་རང་ཚོ་ལའང་སྐྱིད་པོ་ཡོང་གི་རེད། བོད་ལ་བདེ་སྐྱིད་མ་བྱུང་ན་ཁྱེད་རང་ཚོ་ལ་བདེ་སྐྱིད་ཡོང་རྒྱུ་ཁག་པོ་རེད། ང་ཚོ་བདེ་སྡུག་གི་མཇིང་པ་འབྲེལ་ནས་བསྡད་ཡོད།

དེ་བཞིན་ཕྱི་རྒྱལ་མི་སྣ་གང་འཚམ་ཡོད་པ་ཚོ་སྐྱེས་ས་འཚར་ས་ལུང་པ་གཞན་དག་ཡིན་ན་ཡང༌། བསམ་བློའི་ཐོག་ནས་བོད་པའི་ཆོས་དང་རིག་གཞུང་ལ་ཡིད་འཕྲོག མོས་པ་སྐྱེས། ཤ་ཞེན་སླེབས་ཏེ་བོད་པ་དང་གཅིག་གྱུར་ལྟ་བུ་ཆགས་ཡོད། ད་ལམ་ང་རང་ཚོར་དགེ་བའི་རྩ་བ་ཐོབ་པ་འདི་དག་ལ་བརྟེན་ནས་བོད་གངས་ཅན་ལྗོངས་ཀྱི་ཆོས་རྒྱལ་ཚོའི་སྐབས་ཐུགས་སྟོབས་མཁྱེན་རླབས་དང༌། བྱམས་པ་དང་བརྩེ་བ། ལྷག་པའི་བསམ་པ་གཞན་དང་མི་འདྲ་བའི་ཐོག་ནས་སངས་རྒྱས་ཀྱི་བསྟན་པ་གསར་དུ་གཏོད། གསར་དུ་གཏོད་པ་དེ་རིམ་པས་མི་ཐོག་ནས་མི་ཐོག་སྦྲེལ་ཏེ་ཡར་རྒྱས་གོང་འཕེལ་བཏང་ནས་འཛམ་བུ་གླིང་འདིའི་སྒང་ལ་ནང་པ་སངས་རྒྱས་པའི་ཆོས་ཞེས་བརྗོད་ན། བོད་ཀྱི་ནང་པ་སངས་རྒྱས་པའི་ཆོས་ལས་ལྷག་པ་མེད་མཁན་འདི་ལྟ་བུ་ཞིག་དུས་ད་ལྟ་བར་དུ་གནས་ཐུབ་པ་བྱུང་བ་རེད། འདི་ནི་དངོས་གནས་འཛམ་བུ་གླིང་གི་སྤྱི་ནོར་ཞེས་བརྗོད་ཐུབ་པ་ལྟ་བུ་ཆགས་ཡོད།

དེ་ལྟ་བུའི་ཆོས་འདི་དེང་སང་རྒྱ་མིའི་བཙན་དབང་གི་འོག་ལ་ཧ་ལས་པའི་ཉམས་ཉེས་ཕྱིན་པའི་དུས་སུ་སླེབས་ཡོད། འདིའི་རྩ་བ་སོ་སོའི་ཚེ་རབས་སྔོན་མར་བསོད་ནམས་མ་ཡིན་པའི་ལས་བསགས་པའི་འབྲས་བུ་རེད། ལས་ངན་ཡིན་ཡང་འཛད་རྒྱུ་ཡོད་པ་དང༌། འགྱུར་བ་འགྲོ་རྒྱུ་ཡོད་ལ། དེ་དང་ཆབས་ཅིག་ཚུར་ཕྱོགས་འདིར་བོད་རྒྱ་ཆེའི་མི་མང་གི་ལྷག་བསམ་དང༌། དད་པ་དང་དམ་ཚིག་གཡོ་བ་མེད་པར་ལོ་ནས་ལོ་སྦྲེལ་ནས་དགེ་བ་སྟོབས་ཆེན་པོ་བསགས་ཡོད། དེ་ལའང་ནུས་པ་ཤུགས་ཆེན་པོ་ཞིག་ཡོད་པ་ཐག་ཆོད་པ་རེད། ང་རང་ཚོས་ད་ཕན་བསོད་ནམས་ཆེན་པོ་བསགས་པ་འདི་དག་གི་མཐུ་ལ་བརྟེན་ནས་རིང་པོར་མི་ཐོགས་པར་བོད་གངས་ཅན་གྱི་ལྗོངས་ལ་རང་དབང་རང་ལག་ཏུ་སོན་པ་ཞིག་དང༌། སངས་རྒྱས་ཀྱི་བསྟན་པ་སྔར་བཞིན་དུ་རྒྱས་ཐུབ་པ། དེ་ལ་བརྟེན་ནས་བོད་མི་ས་ཡ་དྲུག་ལ་ཕན་པར་ཙམ་དུ་མ་ཟད། ཧི་མ་ལ་ཡའི་རི་རྒྱུད་ས་ཁུལ་ཡོངས་རྫོགས་ལ་ཕན་ཐུབ་པ། ང་ཚོར་སྡུག་པོ་གཏོང་མཁན་གྱི་རྒྱ་མི་དུང་ཕྱུར་མང་པོ་ཆོས་མེད་ཀླ་ཀློའི་མུན་ནག་གི་འོག་ལ་དཀའ་ངལ་དེ་ལྟ་བུ་མྱངས། མྱངས་པ་ཙམ་དུ་མ་ཟད་དངོས་གནས་མི་ལུས་ཀྱི་ཕྱེད་ཀ་ལྟ་བུའི་གནས་སྟངས་ཐོག་སྡོད་མཁན་ས་ཡ་མང་པོས་དམ་པའི་ཆོས་ཀྱི་སློབ་གཉེར་བྱེད་ཐུབ་པ། དེ་ལ་བརྟེན་ནས་བྱམས་སྙིང་རྗེ་བྱང་ཆུབ་ཀྱི་སེམས་རྒྱུད་ལ་སྐྱེས་ནས་ཞི་དུལ་ལྷག་བསམ་ཅན་གྱི་མི་ལ་འགྱུར་ཐུབ་པ་བཅས་ཀྱི་དོན་དུ་ཚང་མས་བསྔོ་བ་དང༌། སྨོན་ལམ་ཡག་པོ་ཞིག་བྱེད་ཐུབ་ན་ཡག་པོ་རེད། ཚང་མས་སྨོན་ལམ་སྐྱོན་ཤོག་ཨང་།

མདོར་ན་མགོན་པོ་སྤྱན་རས་གཟིགས་དབང་གིས། །

སྲས་བཅས་རྒྱལ་བའི་སྤྱན་སྔར་གངས་ཅན་ཞིང༌། །

ཡོངས་བཟུང་རྒྱ་ཆེན་སྨོན་ལམ་གང་མཛད་པའི། །

འབྲས་བཟང་དེང་འདིར་མྱུར་དུ་འཆར་བར་གསོལ། །

ཞེས་སོགས་དབུ་བསྐུལ་ཐུགས་སྨོན་རྒྱས་པར་བཀའ་དྲིན་བསྐྱངས།། །།

༄༅། །ཕྱི་ལོ་ ༡༩༩༤ ཟླ་ ༡༢ ཚེས་ ༡༤ ཉིན་སེ་ར་ཆོས་སྒར་དུ་སེར་སྐྱ་མང་ཚོགས་ལ་སྩལ་བའི་བཀའ་སློབ།

ཀ༽ དམ་ཆོས་འདུལ་བ་དང་། སྒྲིག་ལམ་ཀུན་སྤྱོད།

དེ་རིང་འདིར་དོན་ཚན་ས་བཅད་ལྟ་བུ་ཕྱེ་ནས་ཞུས་ན་ཕྲན་བུ་ངེས་བདེ་བ་མི་ཡོང་ངམ། ཚང་མས་མཁྱེན་གསལ་རེད། ང་རང་ཚོ་བོད་གངས་ཅན་པ་རྣམས་འཛམ་གླིང་འདིའི་སྒང་ལ་སངས་རྒྱས་ཀྱི་བསྟན་པ་འཛིན་སྐྱོང་འཛིན་སྤེལ་གསུམ་བྱེད་མཁན་ལེགས་ཤོས་དེ་ཡིན་པ་གསལ་པོ་རེད། ལོ་རྒྱུས་ཀྱི་ནང་ལ་སངས་རྒྱས་ཀྱི་བསྟན་པ་བོད་ལ་དར་ཏེ་ཁྱབ་གདལ་ཆེན་པོ་བྱུང་རྗེས་བོད་མིའི་གོམས་གཤིས་དེ་དག་སངས་རྒྱས་ཀྱི་ཆོས་དང་འབྲེལ་བའི་གོམས་གཤིས་ཤིག་ཆགས་ཡོད།

དོན་ཚན་དང་པོ། དེ་ཆོས་ཕྱོགས་ནས་ཞུས་ན། ད་ལྟ་ཕན་ཆད་ང་ཚོ་བཙན་བྱོལ་བོད་པ་ཚོས་ལོ་སུམ་ཅུ་སོ་ལྔ་ལྷག་ཙམ་གྱི་རིང་ལ་ཆོས་ཕྱོགས་ནས་བསྟན་པའི་མེ་རོ་གསོ་ཆེད་ཚང་མས་ཐབས་ཤེས་སྒོ་གང་ས་ནས་བྱས་པའི་འབྲས་བུར་གང་འཚམ་གྱི་བྱས་འབྲས་ཐོན་ཡོད། རྒྱ་གར་དང༌། བལ་ཡུལ། དེ་མིན་ཕྱི་རྒྱལ་ཡུལ་ཁག་ནང་ས་དགེ་བཀའ་རྙིང་བོན་དང་བཅས་པའི་རྟེན་གཞི་ཚུགས་ནས་བསྡད་ཡོད་པ་དེ་དག་བྱས་རྗེས་ཆེན་པོ་དང་ཡག་པོ་རེད། སྐབས་སུ་བབས་པ་གཞིས་ཆགས་འདི་གའི་ནང་ལ་མཚོན་ན་ཡང༌། སེ་ར་ཐེག་ཆེན་གླིང་གི་ཆོས་སྡེ་དབུས་གཙང་ཁུལ་གྱི་དགོན་པ་ཆེ་ཤོས་ཀྱི་གྲས་ཤིག་འདིར་ཚུགས་ཡོད་པ་དང༌། པད་ནོར་རིན་པོ་ཆེའི་རྣམ་གྲོལ་གླིང་དགོན་པར་ཆ་བཞག་ན། རིན་པོ་ཆེས་སྐུ་ལས་བསྐྱོན་ནས་ད་ཆ་སྔ་འགྱུར་རྙིང་མའི་དགོན་པ་བཤད་གྲྭ་ཡོད་པ་ཡག་ཤོས་དང་། འདུས་ཚོགས་ཆེ་ཤོས། འདུལ་ཁྲིམས་གཙང་མ་ཡག་ཤོས་ཤིག་ཆགས་ཡོད། དེ་དང་འབྲེལ་བའི་དགོན་པ་ཆུང་ཁག་དེ་ལྟར་ཡང་ཁ་ཤས་ཡོད།

སྤྱི་ཡོངས་ཀྱི་ཐོག་ནས་ཚང་མས་ཧུར་ཐག་གནང་བའི་འབྲས་བུ་མིག་མཐོང་ལག་ཟིན་ཡོད་པ་ཧ་ཅང་ཡག་པོ་རེད། ད་དུང་ཡང་སངས་རྒྱས་ཀྱི་ཆོས་འདི་ཤེས་བྱ་ཡོན་ཏན་གྱི་སྐད་ཆ་གཅིག་པུ་མིན་པར། ལག་ལེན་གྱི་ཐོག་ནས་བསྟན་པའི་ཞབས་འདེགས་སྒྲུབ་དགོས་པར་བརྟེན། དགོན་སྡེ་ཡས་མས་ཚང་མས་འདུལ་ཁྲིམས་དང་ཀུན་སྤྱོད་དང་བ་འདྲེན་པ་གནང་རྒྱུ་དེ་ཧ་ཅང་གལ་ཆེན་པོ་འདུག དེ་རིགས་ཡག་པོ་མ་བྱུང་ན་ནང་གི་རྟོགས་པའི་ཡོན་ཏན་གང་འདྲ་ཡོད་མེད་ཤེས་ཐུབ་པ་ཁག་པོ་རེད། ཕྱིའི་ཀུན་སྤྱོད་རྣམ་འགྱུར་གྱི་ཐོག་ནས་བསྟན་པའི་ཞབས་འདྲེན་རྒྱུའི་ཉེན་ཁ་ཡོད། བསྟན་པའི་མཚན་ཤས་བཟོ་མཁན་དེ་གྲྭ་གཟུགས་རེ་ཟུང་གིས་བཟོས། མཚན་ཤས་དེ་དགེ་འདུན་སྤྱི་ལ་ཡོང་གི་ཡོད་སྟབས། དགེ་འདུན་གྱི་སྒྲིག་ལམ་ཀུན་སྤྱོད་དེ་དག་དམ་པོས་དམ་བཅིངས་བྱེད་རྒྱུ་ཧ་ཅང་གལ་ཆེན་པོ་འདུག དགོན་པའི་མཁན་པོ་དང༌། ལས་ཀྱི་སྣེ་མོར་གཏོགས་པ་ཁག མདོར་ན་དཔེ་ཁྲིད་དགེ་རྒན་དང༌། ཆོས་གྲོགས་ཚུན་ཆད་ཚང་མས་ཁུར་མཉམ་ལེན་གྱིས་གཅིག་གིས་གཅིག་ལ་གཞེན་བསྐུལ་བྱས་ཏེ་དགེ་འདུན་སྤུས་དག་པོ་ཡོང་ཐབས་ལ་ཚང་མས་དོ་སྣང་བྱེད་དགོས་ཀྱི་འདུག

ཅི་སྟེ་ངེས་མེད་ཚང་མས་བསླབ་བྱ་ཇི་ཙམ་བྱས་ཀྱང་བཟོ་བཅོས་ཐེབས་རྒྱུ་མེད་མཁན་དེ་རིགས་སྒྲིག་ཁོངས་ནས་དབྱུང་དགོས་པ་ལས། ཨོ་ཚོད་བྱས་ནས་བཞག་ན་རྩ་བ་ནས་མི་འགྲིགས། དེ་ལྟ་བུའི་གནས་ཚུལ་གྱི་ཐོག་ལ་དགོན་པའི་ལས་སྣེ་ཙམ་དུ་མ་ཟད། ལོ་གཅིག་ཧོན་སུར་ལའང་སྐད་ཆ་བྱུང་བ་བཞིན་གཞིས་སྒར་རང་གི་འགོ་ཁྲིད་དང༌། ལས་བྱེད་པ་ཚོས་ཀྱང་ཁུར་མཉམ་ལེན་བྱེད་དགོས། དཔེར་ན། གྲྭ་ཆས་གྱོན་མཁན་གཅིག་གིས་མི་མང་ཁྲོད་གང་བྱུང་མ་བྱུང་བྱེད་པའི་གནས་ཚུལ་མཐོང་ན་དེ་རིགས་ཁུངས་གང་ཡིན་རྩད་གཅོད་བྱས་ཏེ་ཁུངས་སོ་སོར་རྩིས་སྤྲོད་བྱས་ཏེ་བསླབ་བྱ་བྱེད་དགོས། དེ་ལྟ་བུའི་ཁུངས་འདེད་ས་མེད་མཁན་གྲྭ་གཟུགས་སྤྲང་འཁྱམས་བྱེད་མཁན་དེ་ལྟར་ཡིན་ན། དེ་ལ་དེ་འཚམ་གྱི་བསླབ་བྱ་དང་ལམ་སྟོན་དང་། ལྟ་རྟོག་དོ་སྣང་བྱེད་དགོས།

ཁ༽ ཐུགས་མཐུན་ཁྲིམས་གཙང་དང་། རིས་མེད་ལ་དག་སྣང་།

སོ་ཐར་གྱི་མདོ་ལས། དགེ་འདུན་མཐུན་པ་བདེ་བ་སྟེ། །མཐུན་པ་རྣམས་ཀྱི་དཀའ་ཐུབ་བདེ། །ཞེས་གསུངས་པ་ལྟར་ཆོས་སྒར་ཕན་ཚུན་གྱི་དགེ་འདུན་ཚང་མ་ཐུགས་མཐུན་པོ་གནང་དགོས། དེ་སྔ་བོད་ལ་ཡིན་ན། སྐབས་རེ་གྲུབ་མཐའི་ཕྱོགས་ལྷུང་འཐེན་འཁྱེར་བྱེད་མཁན་ཕྲན་བུ་ཡོང་གི་ཡོད། བར་སྐབས་ང་ཚོ་རྒྱ་གར་ལ་སླེབས་ནས་དེ་ལྟ་བུའི་གླེང་གཞི་མི་འབྱུང་ཆེད། སྤྱི་ཡོངས་ནས་དོ་སྣང་བྱས་ཏེ་རིམ་པས་ས་དགེ་བཀའ་རྙིང་རིས་སུ་མ་ཆད་པ་ཚང་མ་དག་སྣང་ཕྱོགས་ལྷུང་མེད་པ་ཞིག་དང༌། དམ་ཚིག་གཙང་དུ་འགྲོ་བ་ཞིག་བྱུང་ཡོད། འདི་དངོས་གནས་ང་ཚོའི་བྱས་རྗེས་རེད།

ང་ཚོ་བཙན་བྱོལ་བ་ཆགས་ནས་དུས་ཚོད་ཁག་པོའི་ནང་ང་ཚོ་ས་གནས་གཅིག་ལ་མཉམ་དུ་བསྡད། ཕན་ཚུན་ནང་ཚགས་དང་སྐྱོ་གྲོགས་ལྟ་བུ་ཆགས། ཕན་ཚུན་གྱི་གནས་ཚུལ་ཤེས་རྟོགས་འོག་ནས་སེམས་ཐག་ཉེ་པོ་བྱས་ཏེ་སྡོད་ཐུབ་པ་འདི་གནས་ཚུལ་ཁག་པོ་འདིའི་འོག་ནས་ང་ཚོར་སློབ་སྦྱོང་དང༌། ཉམས་མྱོང་གསར་པ་ཞིག་བྱུང་བ་རེད། ད་ཧ་ཅང་ཡག་པོ་རེད། ང་ཚོ་ཚང་མ་སྟོན་པ་གཅིག་གི་རྗེས་འབྲང་། ཕན་ཚུན་གཅིག་གིས་གཅིག་ལ་ཕྱོགས་རིས་འཐེན་འཁྱེར་བྱས་ན་ཡག་པོ་གཏན་ནས་མེད་པས་གཙོ་ཆེན་མཁན་པོ་རྣམ་པ་ཚོ་དང༌། བླ་མ་རྣམ་པ་རྣམས་ནས་ཐུགས་ཁུར་ཆེན་པོ་བཞེས་དགོས། ཚང་མ་ཐུགས་མཐུན་པོ་དགོས་པ་གལ་ཆེན་པོ་རེད།

ག༽ ཤེས་ཡོན་གྱི་དགོས་མཁོ་དང་། ཤེས་ཡོན་ལ་དང་དོད།

དེ་ནས་སློབ་སྦྱོང་གི་ཐོག་ལ། སྤྱི་ཡོངས་ཀྱི་ཆ་ནས་བོད་མི་བཙན་བྱོལ་བའི་ཕྲུ་གུ་རྣམས་དེང་དུས་སློབ་སྦྱོང་གི་ཤེས་ཚད་དེ་བོད་ནང་ལ་ཡོད་པའི་བོད་ཕྲུག་ཚོ་ལས་ལེགས་པ་ཡོད། དེ་ང་ཚོ་སྤོབས་པ་སྐྱེས་འོས་པ་ཞིག་རེད། ཡིན་ན་ཡང་ད་དུང་ཕྲུ་གུའི་ཤེས་ཡོན་གྱི་ཐོག་ལ་ཚང་མས་དོ་ཁུར་བྱེད་དགོས། ཕྲུ་གུ་དོ་བདག་སོ་སོའི་ངོས་ནས་སློབ་སྦྱོང་གི་ཐོག་ལ་དོ་སྣང་བྱེད་དགོས་པ་སྨོས་མེད་ཐོག མིང་རྒྱབ་འཁུར་གྱི་དགེ་རྒན་རྣམས་དང༌། དེ་ཙམ་དུ་མ་ཟད་ཕ་མ་དང༌། ཁྱིམ་ཚང་གི་ནང་མི་ཚོའི་ཐོག་ནས་ཀྱང་ཕྲུ་གུའི་ཤེས་ཡོན་གྱི་ཐོག་ལ་རྒྱུན་དུ་དོ་ཁུར་བྱེད་རྒྱུ་ཤིན་ཏུ་གལ་ཆེན་པོ་རེད། དཔེར་ན། ཕ་མ་བོད་ནང་གི་འབྲོག་པ་དང༌། ཞིང་པའི་ས་ཁུལ་ནས་ཡོང་སྟེ་ཧ་ལམ་བོད་ཡིག་འབྲི་ཀློག་མ་ཤེས་མཁན་ཡིན་ན་ཡང༌། སོ་སོའི་ཕྲུ་གུ་སློབ་སྦྱོང་བྱེད་རྒྱུའི་གོ་སྐབས་ཡོད་པ་འདི་ཆུད་ཟོས་མ་བཏང་བར་ཕྲུ་གུར་ཤེས་ཡོན་འཇགས་ཐབས་ལ་དོ་ཁུར་ངེས་པར་དུ་བྱེད་དགོས། ཕ་མ་ཤེས་ཡོན་གྱི་ཐོག་ལ་དེ་ཙམ་གྱི་ཆ་རྒྱུས་མེད་པ་དང༌། དོ་སྣང་མེད་མཁན་ཚོས་ཕྲུ་གུས་ཡི་གེ་འབྲི་ཀློག་ཤེས་ཙམ་བྱུང་བ་དང་ཁོས་ཡི་གེ་ཤེས་ཀྱི་ཡོད་ཅེས་དེ་ཙམ་གྱི་ཆོག་ཤེས་བྱས་ཏེ་སློབ་སྦྱོང་བར་མཚམས་འཇོག་པ་དེ་ལྟར་བྱས་ན་མི་འགྲིགས།

ཕྲུ་གུ་སོ་སོའི་ངོས་ནས་སློབ་སྦྱོང་བྱེད་མ་ཐུབ་ན་གནས་ཚུལ་ཐ་དད་ལས། དེ་མིན་སློབ་སྦྱོང་སྙུགས་བསྲིང་ནས་བྱས་ཏེ་སློབ་སྦྱོང་མཇུག་སྐྱོང་ཐུབ་པ་བྱ་རྒྱུ་གལ་ཆེན་པོ་རེད། སློབ་སྦྱོང་མཇུག་སྐྱོང་མ་ཟིན་གོང་ནས་བུ་བུ་མོ་གཉེན་སྒྲིག་བྱེད་པ་དང༌། ནང་ལས་བསྐུལ་བ། བལ་གོས་ཚོང་ལས་བསྐུལ་རྒྱུའི་དོན་དུ་ཕྲུ་གུ་སློབ་གྲྭ་ནས་འཐེན་པ་སོགས་བྱས་ན་ཡག་པོ་གཏན་ནས་མིན། ཕྱོགས་གཅིག་ནས་སློབ་སྦྱོང་ལ་དོ་སྣང་བྱེད་པ་དང༌། གཉིས་ནས་སློབ་སྦྱོང་མཐའ་འཁྱོངས་པ་བྱེད་རྒྱུ་དེ་ཧ་ཅང་གལ་ཆེན་པོ་རེད།

ང་ཚོས་བོད་རང་དབང་སྒྲུབ་ཀྱི་ཡིན་ཟེར་གྱི་ཡོད། ང་ཚོར་བོད་རང་དབང་བསྒྲུབ་རྒྱུའི་ལས་འགན་ཡོད། བོད་རང་དབང་སྒྲུབ་སྟངས་དེ་འཛིང་རེས་བཏང་ནས་བསྒྲུབ་རྒྱུ་མ་ཡིན་པར་བདེན་པའི་སྟོབས་ཤུགས་འཁྱེར་ནས་བདེན་པའི་བརྡར་ཤ་བཅད་པའི་ཐོག་ནས་ང་ཚོས་རང་དབང་སྒྲུབ་ཐབས་བྱེད་ཀྱི་ཡོད། དེ་ལ་ཡང་ཤེས་ཡོན་དགོས་གལ་ཤིན་ཏུ་ཆེན་པོ་ཡོད། མ་འོངས་པར་བོད་གཞིས་བྱེས་མཉམ་འཛོམས་བྱུང་ནས་སྐལ་བཟང་གི་ཉི་མ་ཤར་བའི་སྐབས་ལ་རང་ཉིད་ཀྱི་ཤེས་བྱ་ཡོན་ཏན་གྱི་ཐོག་ནས་བསྟན་པ་དང་འགྲོ་བའི་ཞབས་འདེགས་བསྒྲུབ་ཐུབ་པ་ཞིག་དང༌། སོ་སོའི་ཡུལ་ལུང་ནང་ལ་འཛུགས་སྐྲུན་དང༌། འཛིན་སྐྱོང་གི་ཞབས་འདེགས་བསྒྲུབ་ཐུབ་པའི་བསམ་བློ་གཏོང་དགོས།

དེ་ལྟར་སྤྱི་སྒེར་གང་གི་ཆ་ནས་ཀྱང་ཤེས་བྱ་ཡོན་ཏན་དེ་ཧ་ཅང་དགོས་གལ་ཆེན་པོ་ཡིན་པས་ཁྱེད་རང་ཚང་མས་དོ་སྣང་ཆེན་པོ་བྱེད་དགོས། ཕྲུ་གུ་རང་གི་ངོས་ནས་སློབ་སྦྱོང་བྱེད་ཐུབ་མཁན་ཞིག་ལ་ནང་ཁྱིམ་གྱི་དཀའ་ངལ་ལ་བརྟེན་ནས་སློབ་སྦྱོང་མཚམས་འཇོག་བྱེད་དགོས་བྱུང་ན། ཐུབ་མ་ཐུབ་གནས་ཚུལ་ཐ་དད་ཡིན་པ་ལས། གཞིས་འགོ་བདེ་དོན་ཚོ་ལ་ཡང་འབོད་སྐུལ་འདྲ་བྱས། དེ་མིན་ཤེས་རིག་ལས་ཁུངས་དང༌། བོད་ཕྲུག་ཁྱིམ་སྡེ་ཡས་མས་དེ་དག་ལའང་འབོད་སྐུལ་འདྲ་བྱས་ཏེ་ཐབས་ཤེས་བྱས་ན་ཐབས་ཤེས་བྱེད་ཐུབ་པར་མ་ཟད། གཞིས་སྒར་སོ་སོའི་ནང་སྤྱི་པའི་སྒྲིག་འཛུགས་མཉམ་ལས་ཟེར་མཁན་དེ་ལྟར་ཡོད་པ་དེ་དག་གི་ཐོག་ནས་ཀྱང་ལྟ་རྟོག་རོགས་རམ་བྱེད་ཐུབ་ན་དེ་རིགས་བབས་འོས་རེད།

གཞིས་ཆགས་ནང་ལ་ཡོད་པའི་ཁྱིམ་ཚང་འབྱོར་ལྡན་ཚོའི་ནང་ནས་ཀྱང་རོགས་རམ་བྱེད་དགོས། དེང་སང་བལ་ཡུལ་ནང་ནས་བོད་པ་འབྱོར་ལྡན་ཁ་ཤས་ཀྱིས་བོད་པའི་ཕྲུ་གུ་བརྒྱ་ཕྲག་སྐོར་ལ་སློབ་སྦྱོང་གི་མཐུན་རྐྱེན་སྦྱར་གྱི་ཡོད་པ་དེ་དག་ཧ་ཅང་ཡག་པོ་རེད། དེ་ཚོའི་གྲས་ཁ་སང་ཕྲུ་གུ་རྣམས་ཟུར་དུ་ཐུག་པའི་སྐབས་ལ་སྐད་ཆ་བྱུང༌། འཛམ་གླིང་གི་ས་ཕྱོགས་གང་དུ་བལྟས་ཀྱང་ང་ཚོས་ཤེས་གསལ་རེད། མི་ལ་ཤེས་ཡོན་ཡག་པོ་ཡོད་ཀྱང༌། ལྷག་བསམ་ཡག་པོ་མ་བྱུང་ན་ཤེས་ཡོན་ཡོད་པ་དེས་ཕན་རྒྱུའི་ཚབ་ལ་གནོད་པའི་རང་བཞིན་ཅན་ཆགས་རྒྱུའི་ཉེན་ཁ་ཡོད།

ང༽ ཡ་རབས་བཟང་སྤྱོད་དང་། བོད་མིའི་གོམས་གཤིས།

དེ་ནས་ཕྲུ་གུར་ཤེས་ཡོན་ཡོད་པ་དང་ཆབས་ཅིག་ལྷག་བསམ་རྣམ་དག་གི་མི་བཟང་པོ་ཞིག་ཡོང་ཐབས་འབད་རྩོལ་ངེས་པར་དུ་བྱེད་དགོས། དེང་སང་ཕྱི་རྒྱལ་ལུང་པ་ཡར་རྒྱས་ཕྱིན་པ་དེ་དག་གི་ནང་དཀའ་ངལ་མང་པོ་འཕྲད་ཀྱི་ཡོད། དཀའ་ངལ་མང་པོ་འཕྲད་པ་དེ་ཚོའི་གྲས་སློབ་སྦྱོང་མ་འདང་བའི་དཀའ་ངལ་འཕྲད་པ་ཕལ་ཆེར་མིན། སྤྱི་ཚོགས་ནང་ལ་མི་གསོད་རེས་བྱེད་པ་དང༌། ཁྲམ་པ་ཁྲམ་ནག་གི་བྱེད་སྤྱོད་ཐབས་སྡུག་མང་པོ་ཡོང་གི་ཡོད་པ་དང་། འགའ་ཞིག་དཔལ་འབྱོར་སོགས་ཀྱི་དཀའ་ངལ་ཐོག་ནས་ཡོང་གི་ཡོད་ཀྱང༌། གཙོ་ཆེ་ཤོས་ཡ་རབས་སྤྱོད་བཟང་གི་བསླབ་བྱ་མ་འདང་བའི་སྐྱོན་ཡོང་གི་ཡོད།

ལུང་པ་ཡར་རྒྱས་ཕྱིན་པ་དེ་དག་གི་ནང་ལ་ཐོག་མར་ཡ་རབས་སྤྱོད་བཟང་དགོས་པའི་བསླབ་བྱ་དགོན་པ་ཚོས་བྱེད་པ་དང༌། ཤེས་བྱ་ཡོན་ཏན་སྤྲོད་རྒྱུ་དེ་སློབ་གྲྭ་ཁག་ཚོས་འགན་འཁྱེར་བ་ཡིན་པ་རེད། དེ་ནས་སློབ་གྲྭ་ཡར་རྒྱས་མཐའ་མེད་པ་ཕྱིན། སྤྱི་ཚོགས་ནང་ལ་ཆོས་དད་ཆུང་དུ་ཕྱིན། ཡ་རབས་སྤྱོད་བཟང་ཐོག་ལ་ལྟ་རྟོག་བྱེད་མཁན་དང༌། ཁུར་ལེན་མཁན་མེད་པ་ལྟ་བུར་གྱུར་ཏེ་སྤྱི་ཚོགས་ནང་ལ་དཀའ་ངལ་མང་པོ་ཞིག་འཕྲད་ཡོང་གི་ཡོད། ཉམས་མྱོང་དེ་དག་ལ་བལྟས་ཏེ་བོད་པའི་སྤྱི་ཚོགས་ནང་ཤེས་བྱ་ཡོན་ཏན་ཡོད་པ་དང་ཆབས་ཅིག་ཡ་རབས་སྤྱོད་བཟང་མཉམ་དུ་འགྲོ་ཐུབ་པ་ཞིག་ངེས་པར་དུ་བྱེད་དགོས།

ང་རང་ཚོ་བོད་པ་རང་ལ་གནའ་རབས་ནས་ནང་པ་སངས་རྒྱས་པའི་ཆོས་དང་འབྲེལ་བའི་རིག་གཞུང་བཟང་པོ་ཡོད་པ་འདིའི་ཐོག་ནས་ཡ་རབས་སྤྱོད་བཟང་ཉམས་པ་སོར་ཆུད་མི་ཉམས་གོང་འཕེལ་བྱེད་རྒྱུ་དེ་མ་གཏོགས། ཕྱི་རྒྱལ་ལ་དཔེ་བལྟ་ས་རྩ་བ་ཉིད་ནས་མེད། དེང་དུས་ཀྱི་ཤེས་ཡོན་ཡར་རྒྱས་གཏོང་སྟངས་སྐོར་ང་ཚོས་ཕྱི་རྒྱལ་ལ་དཔེ་བལྟ་གི་ཡོད་པ་ལྟར། ད་དུང་ཡང་བལྟ་དགོས། ཡ་རབས་སྤྱོད་བཟང་སྐོར་ཕྱི་རྒྱལ་ཚོས་ང་རང་ཚོ་བོད་པར་ཚུར་མིག་དཔེ་ལྟ་གི་ཡོད་པ་ལས་ང་ཚོས་ཕར་མིག་དཔེ་བལྟ་ས་མེད། ང་རང་ཚོ་བོད་པ་ལ་སངས་རྒྱས་ཀྱི་བསྟན་པ་སྤྱི་དང༌། ལྷག་པར་ཐེག་པ་ཆེན་པོའི་ཆོས་ཀྱི་ནང་ལ་བདག་པས་གཞན་གཅེས་པར་འཛིན་པའི་གནས་ཚུལ་འདི་དཔེ་མ་སྲིད་པའི་རྩ་བ་ཆེན་པོ་ཡིན།

ཕན་པའི་བསམ་པ་དེ་ལྷག་བསམ་གྱི་རྩ་བ། ཕན་སེམས་མེད་ན་ལྷག་བསམ་ཧ་ཅང་ཁག་པོ་རེད། དེ་ལྟ་བུའི་ཕན་པའི་བསམ་པ་ཞེས་པ་ནང་པ་སངས་རྒྱས་པའི་ཆོས་ཀྱི་བསླབ་བྱ་གཙོ་བོ་དེ་ང་ཚོའི་སྤྱི་ཚོགས་ནང་ལ་གོམས་གཤིས་སུ་འཇགས་ཐུབ་པ་ཞིག་ངེས་པར་དུ་བྱེད་དགོས་ཀྱི་འདུག ཕ་མ་ཚོ་དང༌། སློབ་གྲྭའི་དགེ་རྒན་ཚོ། སྤྱི་ཚོགས་སྤྱི་ཡོངས་ཀྱི་ནང་ལ་ཡ་རབས་སྤྱོད་བཟང་གི་གོམས་གཤིས་དང༌། ཚོར་སྣང་མངོན་གསལ་དོད་པོ་ཞིག་ཡོད་ན། སྤྱི་ཚོགས་དེའི་ནང་དུ་སྐྱེས་ཤིང་། དེའི་ནང་དུ་འཚར་ལོངས་བྱེད་མཁན་གྱི་ཕྲུ་གུ་དེ་དག་ལ་རང་ཤུགས་ཀྱི་གོམས་གཤིས་དེ་འཇགས་ཐུབ་ཀྱི་རེད། དཔེར་ན། བོད་པའི་ཕྲུ་གུ་ཞིག་གིས་ཆོས་ཤེས་ཀྱི་མེད་ཀྱང༌། ཆུང་ངུའི་སྐབས་ནས་འབུ་སྲིན་ལྟ་བུ་བསད་ན་ཨ་ཙི་སྡིག་པ་ཡོད་པ་རེད་ཟེར་མཁན་ཞིག་ཡོང་གི་ཡོད། ང་རང་ཚོའི་སྤྱི་ཚོགས་ནང་ལ་ཡ་རབས་སྤྱོད་བཟང་གི་གོམས་གཤིས་འཇགས་དགོས་པ་དེ་གལ་ཆེན་པོ་ཡིན་པར་ངོས་འཛིན་བྱས་ཏེ་དུས་རྒྱུན་དུ་དོ་ཁུར་བྱེད་དགོས་ཀྱི་འདུག དཔལ་འབྱོར་ཡར་རྒྱས་ཕྲན་བུ་ཕྱིན་པའི་སྐབས་ལ་དང་དོད་བྱེད་པ་དང༌། གཅིག་གིས་གཅིག་ལ་མིག་འགྲན་རྒྱུ་ངོམ་བྱས་ནས་སྤྱི་ཚོགས་ནང་ལ་མིག་ལྟོས་ངན་པ་དེ་ལྟར་ཡོང་མ་སྲིད་པ་མིན། ང་རང་ཚོ་བོད་མི་རིགས་ཡ་རབས་ཤིག་གི་འཚོ་དང་མ་འཚོའི་གནས་ཚུལ་ལ་འབྲེལ་བ་ཡོད་སྟབས་གཟབ་གཟབ་བྱེད་དགོས་ཀྱི་འདུག དོ་སྣང་ཡག་པོ་བྱེད་དགོས་ཀྱི་འདུག

མང་ཚོགས་ཀྱི་ནང་ལ་ཤེས་ཡོན་ཡར་རྒྱས་གཏོང་རྒྱུ་དང༌། ནང་པའི་ཆོས་ཀྱི་སྙིང་བསྡུས་ཤེས་ཐབས་བྱ་རྒྱུའི་ཆེད་དུ། མ་གཞི་དེ་སྔོན་ནས་ཤེས་ཡོན་ཚོགས་ཆུང་སོགས་བཙུགས་ཡོད་པ་སྟེ། དཔེར་ན། འདིར་བུད་མེད་ཚོགས་པ་དང༌། གཞོན་ནུ་ཚོགས་པ། དེ་མིན་ཚོགས་པ་ཁག་གི་ཐོག་ནས་མང་ཚོགས་ལ་དེང་དུས་ཀྱི་ཤེས་ཡོན་དང༌། ཆོས་དང་འབྲེལ་བའི་ཡ་རབས་སྤྱོད་བཟང་གི་བསླབ་བྱའི་སྐོར་བླ་མ་ཞིག་གི་བཀའ་ཆོས་སྐབས་མ་གཏོགས་གོ་རྒྱུ་མེད་པ་དེ་ལྟར་མིན་པར། དུས་རྒྱུན་ནས་ཚེས་བཟང་དུས་བཟང་དང༌། ལས་ཀི་བར་སེང་གི་རིགས་ལ་མང་ཚོགས་དང༌། ལྷག་དོན་གཞོན་ནུ་ཕོ་མོ་འཛོམས་ནས་བགྲོ་གླེང་གི་ཚོགས་འདུ་ལྟ་བུ་ཚོགས། ཡང་རྒན་གྲས་ཁག་ནས་སྔ་རྒྱུས་ད་རྒྱུས་ཀྱི་གཏམ་རྒྱུས་འདྲ་བཤད། དེ་ལྟ་བུའི་ཐོག་ནས་བོད་མིའི་ཡ་རབས་སྤྱོད་བཟང་དེ་རིགས་ཚང་མས་གོ་རྟོགས་ཐུབ་པ་དང༌། སོ་སོའི་གོམས་གཤིས་ལ་འཇགས་ཐུབ་པ་བྱེད་རྒྱུའི་ཐོག་ལ་ངེས་པར་དུ་བསམ་བློ་གཏོང་དགོས་ཀྱི་འདུག

ཅ༽ ཞིང་ལས་འཕྲུལ་ཆས་ཅན་དང་། གསར་གཏོད་ལ་འབད་བརྩོན།

གསུམ་པ་དཔལ་འབྱོར་གྱི་སྐོར་ལ། ཆོས་ཀྱི་ཐོག་ནས་བཤད་ཀྱང་ཆོས་ནོར་འདོད་དང་ཐར་པ། ཞེས་ནོར་དེ་འཕྲལ་གྱི་ཕུན་ཚོགས་བསྒྲུབ་པའི་ཡོ་བྱད་ཅིག་ཡིན་ཞིང་། སྤྱིར་བཏང་སྤྱི་ཚོགས་ནང་དཔལ་འབྱོར་འདུ་འགོད་བྱེད་དགོས་པ་དང༌། ང་ཚོ་འདིར་བཙན་བྱོལ་བ་རྣམས་སོ་སོའི་ལུས་པོ་སོ་སོ་རང་ཉིད་ཀྱི་རྐང་པའི་སྟེང་དུ་ལངས་ཐུབ་པ་བྱེད་དགོས་པ་སོ་སོའི་རང་འགན་ཡིན། ད་ཆ་ལས་བསྡོམས་ནང་བཤད་པ་བཞིན། མི་འབོར་མང་དུ་འགྲོ་གི་ཡོད་པ་དང༌། མཐུན་རྐྱེན་ས་ཆ་རྒྱ་ཆེ་རུ་འགྲོ་ཐབས་མེད་པར་བརྟེན་ས་ཆ་འདི་གའི་ཐོག་ནས་ཐོན་འབབ་ཆེ་རུ་འགྲོ་བའི་ཐབས་ཤེས་ཤིག་མ་བྱས་ན་འགྲིགས་ཐབས་མེད། ག་ལེར་རྒས་པོ་རྒན་མོ་མང་དུ་ཕྱིན་པ་དང་། གཞོན་སྐྱེས་ཚོར་ཡང་ཕྲུ་གུ་མང་དུ་ཕྱིན། རྒན་བྱིས་གསོ་སྐྱོང་བྱེད་རྒྱུའི་འགྲོ་སོང་གཏོང་ས་མང་དུ་འགྲོ་རྒྱུར་ཡོང་ཁུངས་ད་ཕན་གྱི་བྱེད་སྟངས་བལ་གོས་ཀྱི་ཚོང་ལས་གཅིག་པུ་མིན་པའི་ཐབས་ཤེས་གཞན་དག་བསམ་བློ་མ་བཏང་བར་བསྡད་ན་ཉེན་ཁ་རེད། ད་ལྟ་བཟང་པོའི་ལས་བསྡོམས་ནང་ལ་བཤད་པ་ལྟར་གསར་གཏོད་བྱེད་རྒྱུའི་འབད་རྩོལ་དང་ཚད་ཚད་བསྡུར་བསྡུར་མང་པོ་བྱེད་ཀྱི་ཡོད་པ་དེ་རྗེས་སུ་ཡི་རངས་ཀྱི་གནས་རེད། ཧ་ཅང་ཡག་པོ་འདུག ངེས་པར་དུ་བསམ་བློ་གཏོང་དགོས།

དེ་དང་ཆབས་ཅིག་དེང་སང་སོ་ནམ་གྱི་ལས་ཀའི་ཐོག་ལ་རིམ་པས་འཐུས་ཤོར་འགྲོ་བའི་བཟོ་བལྟ་ཐོན་གྱི་མེད་དམ་བསམ་གྱི་འདུག ང་ཚོར་ས་ཆ་ཆུང་ཆུང་ཞིག་མ་གཏོགས་མེད་ཀྱང༌། ཞིང་ལས་འཕྲུལ་ཆས་ཅན་ལ་བསྒྱུར་དགོས་ཀྱི་འདུག་ཅེས་སྔོན་མ་ནས་བཤད་ཡོད། དེར་ངེས་པར་དུ་ཤུགས་བརྒྱབ་ནས་ཞིང་ལས་འཐུས་མ་ཤོར་བ་ཞིག་མུ་མཐུད་ནས་བྱེད་དགོས། ཇི་ཙམ་འཕྲུལ་ལས་ཀྱི་ཐོག་ནས་བྱས་པ་དེ་ཙམ་མིའི་ལུས་པོའི་དཀའ་ངལ་ཆུང་བའི་ཁེ་ཕན་ཡོང་གི་རེད། དེ་སྔ་བོད་ཀྱི་འབྲོག་ས་ནས་ཡོང་བ་དེ་རིགས་ཞིང་ལས་མ་ཤེས་པར་དཀའ་ལས་ཁག་པོ་བྱུང་ཡོད་ཀྱང༌། དཀའ་ངལ་དང་ལེན་བྱས་ཡོད། མི་ཐོག་གཞོན་པ་ཚོས་སྐད་ཡིག་ཕྲན་བུ་ཤེས་ཤིང་། འགྲོ་སྟངས་ཕྲན་བུ་ཤེས་སྐབས་འཇོར་དང་སྦྱག་མར་ལག་པ་འཆང་ན་དེ་དམན་པ་ལྟ་བུ་བྱེད་པ་དེ་ཡག་རྟགས་དང་། དེ་རིགས་ཡར་རྒྱས་ཀྱི་རྣམ་པ་གང་ཡང་མིན། ཨ་མི་རི་ཀ་ལྟ་བུ་ཕྱི་རྒྱལ་ལུང་པ་དག་གི་ནང་ལ་ཞིང་ལས་བྱེད་པ་དང༌། དཔེར་ན་ཟ་ཁང་ནང་ལག་གཡོག་རྒྱུག་པ། དཀར་ཡོལ་དང་སྡེར་མ་འཁྲུ་བ། སློབ་གྲྭའི་གད་ཕྱིས་བྱེད་པ་སོགས་ལས་རིགས་གང་ཡིན་ཀྱང་ཐོན་སྐྱེད་ཡོད་པ་དང༌། ཡོང་འབབ་ཡོད་པའི་ལས་ཀ་ཞིག་ཡིན་ཕྱིན་ཆད་ལ་དེ་ལ་དགའ་པོ་བྱེད་པ་ལས། ལས་ཀ་ཡག་ཉེས་ཀྱིས་མི་ལ་མཐོང་ཆེ་ཆུང་བརྩི་གི་མི་འདུག སོ་སོའི་ཤེས་ཡོན་དང༌། ལས་ཀ་མང་ཉུང་དཔགས་པའི་གླ་ཕོགས་ཆེ་ཆུང་ནི་ཡོང་ངེས་ཡིན་ནའང་། ལས་རིགས་གང་ཡིན་ཀྱང་དེ་ལ་སྤམ་ཤོར་མཁན་སུ་ཡང་མེད།

ང་ཚོ་འདི་གར་སློབ་སྦྱོང་ཕྲན་བུ་ཡོད་པ་ཞིག་ཡིན་ན། སོ་ནམ་ཞིང་ལས་བྱེད་རྒྱུ་མ་འོས་པ་ལྟ་བུར་ལྟ་བ་འདི་ནོར་འཁྲུལ་རེད། དེ་ལྟར་བྱེད་རྒྱུ་མེད། སོ་ནམ་གྱི་ལས་ཀའི་ཐོག་འཐུས་མ་ཤོར་བ་ངེས་པར་དུ་བྱེད་དགོས། ཡང་སོ་ནམ་བྱེད་སྟངས་སྔར་བཞིན་ལྐུག་པ་ཨུ་ཚུགས་མིན་པར་ལས་སླ་བ་དང༌། ས་ཕྱོད་ཆེ་བའི་སོ་ནམ་འཕྲུལ་ལས་ཅན་ལ་བསྒྱུར་དགོས། དེ་མིན་གྱི་ཤིང་ཏོག་སྣ་ཚོགས་ཀྱི་ཐོན་སྐྱེད་སོགས་ལས་རིགས་སྣ་ཚོགས་ཀྱི་ཐབས་ཤེས་བྱེད་རྒྱུ་ཡོད་ལས་ཆེ། ངོས་ནས་གཅིག་དང་གཉིས་ཀྱིས་ཤོད་ཐུབ་ཀྱི་མི་འདུག་ལ། ཤེས་ཀྱི་ཡང་མེད། དེ་ལྟ་བུའི་གནས་ཚུལ་ཤེས་མཁན་ཚོར་སློབ་སྟོན་འདྲ་ཞུས། དོན་སྙིང་ཐོན་སྐྱེད་གང་མང་ཡོང་ཐབས་ལ་དོ་སྣང་བྱེད་དགོས། བར་སྐབས་ཧོན་སུར་ལ་ས་ཞིང་ཐོན་སྐྱེད་དེ་ཙམ་མེད་སྟབས་འོ་མའི་ཐོན་སྐྱེད་བྱས་ནས་ཕན་ཐོགས་བྱུང་སོང༌། གཞིས་སྒར་འདིའི་ནང་དུའང་བར་སྐབས་ཕྱུགས་ལས་ཀྱི་ཐོན་སྐྱེད་ཐབས་ཤེས་བྱས་ཡོད་པ་འདི་རིགས་འཐུས་མ་ཤོར་བ་བྱེད་དགོས། དེ་སྔ་ཕན་ཆད་ལོ་མང་རིང་ཉམས་མྱོང་བྱུང་བ་དེ་དག་གཞི་ལ་བཞག་ནས་ད་དུང་ཡར་རྒྱས་གང་ཞིག་གཏོང་དགོས་མིན་ལ་བསམ་བློ་གཏོང་དགོས་ལ། ཡར་རྒྱས་མཐོང་རྒྱུ་ཡོད་པ་ཞིག་དང༌། ཡར་རྒྱས་སྟོན་རྒྱུ་ཡོད་པ་ཞིག་དགོས་པ་ལས། དེ་སྔ་ཨའུ་ཙམ་ཡོད་དེ་དེང་སང་སྡུག་ཏུ་ཕྱིན་འདུག་ཟེར་ན་སྐད་ཆ་དེ་མི་སྙན་པ་རེད། ཚང་མས་དོ་སྣང་ཡག་པོ་བྱེད་དགོས།

དེ་ནས་གོང་དུ་སྐད་ཆ་བྱུང་བ་བཞིན་གསར་གཏོད་ཀྱི་རིགས་གང་དང་གང་བྱེད་རྒྱུ་ཡོད་དམ། གཞིས་ཆགས་ནང་ལ་ཁྱིམ་ཚང་སྒེར་སོ་སོ་འབྱོར་པའི་གནས་སྟངས་དྲག་ཏུ་ཕྱིན། ང་ཚོའི་མཉམ་ལས་ཁག་སྤྱི་རྟ་སྒལ་རལ་དུ་ལུས་ཏེ་འཐུས་ཤོར་ཡོང་གི་འདུག མི་ཚང་ཕྲན་བུའི་སྐྱིད་སྡུག་དྲག་པ་ཚོའི་ཐོག་ལ་མཉམ་ལས་ཀྱིས་ཕན་ཐོགས་དེ་ཙམ་མེད་ན་ཡང༌། གཞིས་ཆགས་འདིའི་ནང་གི་མི་སྐྱོ་བ་འདི་དག་དང༌། སྤྱི་པ་འདི་དག་ལ་མཉམ་ལས་ཀྱི་ཐོག་ནས་ད་ལྟ་ཕན་ཆད་ལ་ཕན་ཐོགས་བྱུང་ཡོད་པ་ལྟར། མ་འོངས་པར་ཡང་ངེས་པར་དུ་ཕན་ཐོགས་ཡོང་རྒྱུར་མཉམ་ལས་ཀྱི་ཐོག་ལ་ངེས་པར་དུ་དོ་སྣང་ཡག་པོ་བྱེད་དགོས། མཉམ་ལས་ཚགས་མ་ཚུད་པ་ཡོད་ན་ཚགས་ཚུད་པ་བཟོ་རྒྱུ་དང༌། ད་དུང་ཡར་རྒྱས་འགྲོ་ཐབས་ལ་ངེས་པར་དུ་ལས་འགན་འཁྲི་བ་ཚོས་བསམ་བློ་བཏང༌། འཆར་གཞི་བཀོད་དེ་སེམས་ཁུར་བསྐྱེད་དགོས། འཆར་ཅན་གྱི་ལས་ཀ་དེ་བྱས་ཏེ་འཆར་ཅན་གྱི་ཕོགས་དེ་བཟས། རང་ཉིད་ལས་གནས་འཁྱུར་སྐབས་མི་གསར་པ་དེར་རྩིས་སྤྲོད་ཐུབ་ཙམ་ཞིག་བྱས་པས་ལ་དག་གི་མེད། དེ་དག་ལོ་རེ་ནས་ལོ་རེ་ཡར་རྒྱས་ཀྱི་རྣམ་པ་གསལ་པོ་ཐོན་པ་ཞིག་ངེས་པར་དུ་དགོས་ཀྱི་འདུག

ཆ༽ སྒྲིག་འཛུགས་ཀྱི་གལ་གནད་དང་། སྒྲིག་འཛུགས་ཀྱི་ཕན་ནུས།

དེ་ནས་དོན་ཚན་གཅིག་སྒྲིལ་འཛུགས་སྐོར་ལ་ཡིན། སྒྲིག་འཛུགས་སྐོར་ཆེ་ས་ནས་ང་ཚོ་བཙན་བྱོལ་གཞུང་གི་སྒྲིག་འཛུགས་ཤིག་ཡོད་ཅིང་། དེ་བཞིན་བཙན་བྱོལ་གྲོས་ཚོགས་ཀྱི་སྒྲིག་འཛུགས་ཤིག་ཀྱང་ཡོད་པ་འདི་དག་བོད་རང་དབང་རྩོད་ལེན་བྱེད་རྒྱུའི་ཆབ་སྲིད་ཐོག་ལ་གནད་འགག་ཡོད་པར་ཙམ་དུ་མ་ཟད། བཙན་བྱོལ་བའི་སྤྱི་ཚོགས་འདིའི་ནང་ལ་ཤེས་ཡོན་དང༌། འཕྲོད་བསྟེན། དཔལ་འབྱོར་སོགས་གང་ཅིའི་ཐོག་ལ་གནད་འགག་ཆེན་པོ་དང༌། འབྲེལ་བ་ཆེན་པོ་ཡོད་པ་ཞིག་ཆགས་ཡོད། དཔེར་ན། གཞིས་ཆགས་འདིའི་ནང་ལ་ཆ་བཞག་ན། འདིར་སྒྲིག་འཛུགས་ཤིག་ཡོད་པའི་སྐབས་ལ་ཡས་འགྲིག་གི་མི་འདུག མས་འགྲིག་གི་མི་འདུག་ཅེས་ཁ་གཏོང་ས་དང༌། སྐྱོན་བརྗོད་བྱེད་ས་ལྟ་བུ་ཞིག་ལས་ཡོང་གི་མེད། གལ་སྲིད་གཞིས་ཆགས་འདིའི་ནང་ལ་སྤྱི་པའི་སྒྲིག་འཛུགས་འདི་མེད་པའི་དབང་དུ་བཏང་ན། ཁྱེད་རང་ཚོ་སྤྱི་བྱིངས་རྣམས་མགོ་འདོན་ལྟ་རྟོག་སུས་བྱེད་ཀྱི་རེད་དམ། དཔལ་འབྱོར་ཕྲན་བུ་ཡོད་མཁན་ཚོ་སོ་སོ་མགོ་ཐོན་འགྲོ་གི་རེད།

འོན་ཀྱང་སྤྱི་བྱིངས་འདི་དག་ལ་མགོ་འདོན་བྱེད་མཁན་མེད་ན་ཧ་ཅང་དཀའ་ལས་ཁག་པོ་རེད། འཕྲོད་བསྟེན་གྱི་སྐོར་དང༌། སློབ་སྦྱོང་། དཔལ་འབྱོར། འཚོ་བའི་གནས་སྟངས་སོགས་གང་ཅིའི་སྐོར་ལ་སོ་སོར་དཀའ་ངལ་ཞིག་འཕྲད་ན་སྤྱི་པའི་སྒྲིག་འཛུགས་ཤིག་ཡོད་པ་འདིར་སྔོན་ལ་རེ་བ་རྒྱག་ས་ཞིག་དང༌། སྐད་རྒྱག་ས་ཞིག་ཡོང་གི་ཡོད། སྤྱི་པའི་སྒྲིག་འཛུགས་གང་ཡང་མེད་ན་གང་འདྲ་ཞིག་ཡོང་བ་འདུག་གམ། དེ་དག་ལ་བསམ་བློ་གཏོང་དགོས་ཀྱི་འདུག ང་ཚོའི་སྒྲིག་འཛུགས་ཁག་གི་རྩ་བ་དེ་དྷ་རམ་ས་ལར་ཡོད་པའི་བཙན་བྱོལ་གཞུང་གི་སྒྲིག་འཛུགས་དེ་རེད། བཙན་བྱོལ་གཞུང་གི་སྒྲིག་འཛུགས་དེ་ཡོད་པའི་ཉེར་ལེན་གྱིས་འཛམ་གླིང་ཕྱི་རྒྱལ་ཁག་གང་ལ་འབྲེལ་བ་ཞིག་ཡོང་གི་ཡོད་ལ། སྒྲིག་འཛུགས་དེས་ང་རང་ཚོའི་གཞིས་ཆགས་ཁག་ཡོངས་རྫོགས་ལ་ཁྱབ་ཡོང་གི་ཡོད།

དེ་ནས་ཆབ་སྲིད་ཀྱི་གནས་ཚུལ་ལ་མཚོན་ན། ང་ཚོ་བོད་མི་བཙན་བྱོལ་བ་རྣམས་ཆབ་སྲིད་ཀྱི་གནས་ཚུལ་འོག་ནས་ང་ཚོ་མིའི་ལུང་པར་གྱར་བ་ལས། བོད་ལ་ཆུ་ལོག་ལྟ་བུ་འབྱུང་བའི་གནོད་འཚེ་བྱུང་སྟེ་ང་ཚོ་བཙན་བྱོལ་ལ་གྱར་བ་མིན། རྒྱ་མིས་བོད་ནང་བཙན་འཛུལ་ཐོག བོད་མིར་ཚད་ལས་བརྒལ་བའི་སྡུག་སྦྱོང་དང༌། བསམ་ངན་གྱི་འཆར་གཞི་བཏིང་བ་དེ་ལྟ་བུའི་གནས་ཚུལ་གྱི་འོག་ནས་ང་ཚོ་བཙན་བྱོལ་བ་ཆགས་པ་རེད། ད་ཆ་ང་ཚོ་འགྱེལ་ས་ནས་ལངས་ཐུབ་པའི་བསམ་བློ་བཏང་ནས་བསྡད་ཡོད།

བོད་ནང་ལ་ཡོད་པའི་རྒྱ་ཆེའི་མི་མང་ཚོས་ང་ཚོ་བཙན་བྱོལ་ལ་ཡོད་པའི་བོད་པ་ཚོར་རེ་བ་རྒྱག་གི་ཡོད་པ་དང༌། ང་ཚོས་ཀྱང་བོད་ནང་ལ་ཡོད་པའི་རྒྱ་ཆེའི་མི་མང་དེ་དག་གི་སེམས་ཤུགས་ལ་བརྟེན་ནས་བསྡད་ཡོད། དཔེར་ན་རྒྱ་མིའི་གཞུང་ནས་གང་འདྲ་བྱེད་ཀྱི་འདུག་གམ། བོད་པ་སྒེར་སོ་སོ་བོད་ལ་འགྲོ་མཁན་ཚོ་རྒྱ་མིའི་གཞུང་ཚབ་སར་ཕྱིན་པའི་སྐབས་ལ་མཁས་ཐག་ཆོད་བྱས་ཏེ་གཏོང་གི་ཡོད། བོད་བཙན་བྱོལ་གཞུང་གི་མིང་ཐོག་ནས་འབྲེལ་བ་བྱས་ནས་ཧ་ཅང་མཁྲེགས་པོ་བྱེད་ཀྱི་ཡོད། དཔེར་ན། བར་སྐབས་འདས་པའི་ལོ་བཅོ་ལྔ་ལྷག་ཙམ་གྱི་རིང་ལ་པེ་ཅིང་དང་ང་ཚོ་སྐད་ཆ་བཤད་རྒྱུའི་འབད་རྩོལ་རིམ་པར་བྱས་ཤིང་། དེ་དག་གི་སྐབས་སུ་ཏཱ་ལའི་བླ་མ་སྒེར་གྱི་མི་ཡོང་ན་དགའ་བསུ་ཡོད། ཏཱ་ལའི་བླ་མའི་སྤུན་མཆེད་ཡོང་ན་དགའ་བསུ་ཡོད། བཙན་བྱོལ་བོད་གཞུང་ཟེར་བའི་གཞུང་ཞབས་དེ་ལྟར་ཡོང་ན་ངོས་ལེན་མེད་ཅེས་རྒྱ་མིས་དབྱེ་འབྱེད་གཏོང་གི་འདུག རྒྱ་མིས་དབྱེ་འབྱེད་གཏོང་དགོས་པ་དེ་ཆབ་སྲིད་ཀྱི་གནད་དོན་གལ་ཆེན་པོ་ཞིག་ལ་ཐུག་ནས་བཏང་བ་རེད།

དེ་ལྟར་ང་ཚོའི་བཙན་བྱོལ་གཞུང་འདི་གལ་གནད་ཆེན་པོ་ཆགས་ཀྱི་ཡོད་པ་དེ་ཤེས་དགོས། ང་ཚོའི་སྤྱི་པའི་སྒྲིག་འཛུགས་འདི་སྤྱི་པའི་གཞུང་ཡིན་པར་ངོས་འཛིན་གྱི་ཐོག་ནས་འདི་ལ་ཚང་མས་རྒྱབ་སྐྱོར་དང༌། ཤ་ཞེན་ངེས་པར་དུ་བྱེད་དགོས། ཁ་གཏོང་ས་ཞིག་ཡོད་ན་ཡོད་པ་དེ་ལེགས། ཏཱ་ལའི་བླ་མ་གཅིག་པུ་མ་གཏོགས་དེ་ལས་ལྷག་པའི་བྱ་སྤུ་གནོན་གྱི་སྒྲིག་འཛུགས་ཤིག་མེད་ན་ཧ་ཅང་ཁག་པོ་རེད། ངོས་ནས་འགོ་འཁྲིད་པའི་བོད་བཙན་བྱོལ་གཞུང་གི་སྒྲིག་འཛུགས་ཤིག་ཡོད་པར་བརྟེན། དཔེར་ན། ངའི་སར་མི་གཅིག་གིས་ངའི་ཕྲུ་གུ་སློབ་གྲྭར་ཚུད་མ་སོང༌། ངའི་ཕྲུ་གུ་ནད་པ་ཡིན་ཞེས་ཟེར་ན། ངོས་ནས་འཕྲོད་བསྟེན་ལས་ཁུངས་སམ། ཡང་ན་ཤེས་རིག་དང་ཆོས་དོན། ནང་སྲིད་སོགས་འབྲེལ་ཡོད་ལས་ཁུངས་གཅིག་ལ་བརྗོད་ས་ཞིག་ཡོད། འདི་ལྟའི་བྱ་སྤུ་གནོན་གྱི་སྒྲིག་འཛུགས་ཤིག་མེད་ན། གལ་སྲིད་མི་འགའ་ཞིག་གིས་ངའི་ཕྲུ་གུ་སློབ་གྲྭར་ཚུད་མ་སོང༌། ངའི་ཕྲུ་གུ་གཅིག་ནད་པ་ཡིན་ཞེས་བརྗོད་ན་ངོས་རང་མི་གཅིག་གིས་གང་ཡང་བྱེད་མི་ཐུབ། ང་ཚོར་བཙན་བྱོལ་གཞུང་གི་སྒྲིག་འཛུགས་ཤིག་ཡོད་པ་འདི་གལ་ཆེན་པོ་རེད།

དངོས་ཡོད་གནས་ཚུལ་ལའང་བཙན་བྱོལ་གྱི་སྒྲིག་འཛུགས་འདིས་ཡ་གིའི་ཨ་རུ་ན་ཅལ་ནས། ལ་དྭགས་བར་གྱི་གཞིས་ཆགས་ཚང་མར་ལྟ་རྟོག་བྱེད་ཀྱི་ཡོད་པ་དང༌། ཆེ་ས་ནས་བཤད་ན་འཛམ་གླིང་གི་རྒྱལ་ཁབ་སུམ་ཅུ་སོ་གྲངས་ཤིག་གི་ནང་ལ་བོད་པ་ཁ་གྲམ་སྟེ་བསྡད་པ་ཚང་མར་སྒྲིག་འཛུགས་འདིས་འབྲེལ་བ་བྱས་ནས་ཕན་ཐོགས་ཡོང་གི་ཡོད། བོད་ནང་ལ་ཆ་བཞག་ནའང་ཕྱི་རྒྱལ་ལ་བོད་པ་འབུམ་གཅིག་ཙམ་ལས་མེད་ཀྱང་བཙན་བྱོལ་གཞུང་གི་སྒྲིག་འཛུགས་ཤིག་ཡོད་པ་འདིའི་ཆ་ནས་བོད་ནང་ལ་ཡོད་པའི་མི་མང་གི་བསམ་བློའི་ནང་རེ་བ་རྒྱག་ས་ཞིག་ཡོང་གི་ཡོད། སྒྲིག་འཛུགས་གལ་ཆེན་པོ་ཡིན་པར་བརྟེན་ནས་སངས་རྒྱས་བཅོམ་ལྡན་འདས་ཀྱིས་ཀྱང་དགེ་འདུན་གྱི་ལས་དགེ་འདུན་བཞི་གྲྭ་ཡན་གྱིས་བྱེད་དགོས་པའི་སྒྲིག་འཛུགས་བཟོས་གནང་ཡོད།

ཇ༽ མང་གཙོའི་སྒྲིག་འཛུགས་དང་། མི་མང་གི་འགན་འཁུར།

ང་ཚོར་སྒྲིག་འཛུགས་ཤིག་ཡོད་པ་འདི་ཡང་མང་གཙོའི་ལམ་ལ་འགྲོ་གི་ཡོད། འདས་པའི་ལོ་སུམ་ཅུ་སོ་ལྔ་ཙམ་དེའི་རིང་ལ་ང་ཚོས་མང་གཙོའི་ངོ་བོར་བསྒྱུར་རྒྱུའི་འབད་རྩོལ་རིམ་པར་བྱས་ཡོད། དེ་སྔ་དགའ་ལྡན་ཕོ་བྲང་ཟེར་བའི་ངོ་བོ་དེ་ད་ཆ་མང་གཙོའི་རང་བཞིན་ཅན་ལ་འགྱུར་ཡོད། ད་དུང་ཡང་ང་ཚོས་མང་གཙོའི་མཚན་ཉིད་ཡོངས་སུ་རྫོགས་པ་ཞིག་ཡོང་ཐབས་ལ་འབད་རྩོལ་བྱེད་ཀྱི་ཡོད། ད་ལྟ་བྱས་པར་ཙམ་དུ་མ་ཟད་མ་འོངས་པར་བོད་གཞིས་བྱེས་མཉམ་འཛོམས་བྱུང་བའི་མཚམས་ལའང་ང་ཚོའི་གཞུང་འདི་བརྒྱ་ཆ་བརྒྱ་ཐམ་པ་མང་གཙོའི་གཞུང་ཞིག་འཛུགས་རྒྱུ་དེ་དག་ཡིག་གཞི་དང་འབྲེལ་བའི་ཐོག་ནས་ཐག་གཅོད་གཏན་འབེབས་བྱས་ཟིན་པ་རེད། དེ་ལྟར་མང་གཙོའི་རང་བཞིན་ཅན་གྱི་གཞུང་རྣམ་པར་དག་པ་ཞིག་ཡོང་བར་མི་མང་མི་རེ་ངོ་རེས་སེམས་ཁུར་ལེན་དགོས་ལ། ལས་འགན་ཡང་འཁྱེར་དགོས།

དེ་སྔ་བོད་པའི་ཁ་རྒྱུན་ལ་སྡེ་པ་གཞུང་གི་བྱུས་གཏོགས་སྡེ་སྲིད་མགོ་ལེབ་པས་བྱེད་ཀྱི་རེད་ཟེར་བ་དེ་དག་སྤྱི་ཚོགས་རྙིང་པའི་སྐད་ཆ་རེད། མི་མང་གིས་སྤྱི་པའི་འགའ་ཁུར་ལེན་དགོས་ཟེར་བ་དེ་ལས་ཁུངས་མི་རེ་ངོ་རེའི་ནང་ལ་སོ་སོས་ཕྱིན་ཏེ་བྱུས་གཏོགས་བྱེད་རྒྱུའི་སྐད་ཆ་མིན། ལས་ཁུངས་དེ་དག་ཡོངས་ལ་ལྟ་རྟོག་བྱེད་མཁན་དང་འགན་འཁྱེར་མཁན་མང་མོས་ཀྱིས་བསྐོས་པའི་མི་དེས་འགན་ཁུར་ལེན་དགོས། དེང་སང་གཞིས་སྒར་སོ་སོའི་ནང་ལའང་ད་ལྟ་ལས་ཀ་བྱེད་མཁན་རིགས་གཅིག་འོས་བསྡུའི་ཐོག་ནས་འགྲོ་གི་ཡོད། དཔེར་ན། གཞིས་འགོར་ཆ་བཞག་ཀྱང་ས་ཁུལ་འདི་གའི་མི་མང་གི་འོས་བསྡུ་བྱས་ཏེ་བསྐོས་ན་འགྲིགས་པ་ང་ཚོས་གཏན་འབེབས་བྱས་ཡོད།

ཕྱོགས་གཅིག་ནས་སྤྱི་པའི་སྒྲིག་འཛུགས་གལ་ཆེན་པོ་ཡིན་པ་དང༌། གཉིས་ནས་ང་ཚོ་མང་གཙོའི་སྒང་ལ་འགྲོ་བཞིན་ཡོད་སྟབས་མི་མང་མི་རེ་ངོ་རེས་འདིའི་ཐོག་ལ་སེམས་ཁུར་བླངས། དོ་ཁུར་བྱེད་དགོས། རྒྱུན་དུ་དོ་སྣང་བྱས་ནས་གནས་ཚུལ་གང་ཅི་མགོ་འཚོས་པ་བྱེད་དགོས། སེར་བྱེས་སློབ་གྲྭའི་ནང་ལ་བོད་བཙན་བྱོལ་གཞུང་གི་སྒྲིག་འཛུགས་ཀྱི་འགྲོ་སྟངས་གང་འདྲ་ཡིན་པ་རི་མོ་བྲིས་འདུག ལས་ཁུངས་གོ་རིམ་གང་འདྲ་ཡོད་པ་རིས་མོ་བྲིས་པ་དེ་སྙིང་རྗེ་པོ་འདུག དེ་ལྟར་བྱས་ནས་ཚང་མས་ཤེས་པ་བྱེད་དགོས། ༸རྒྱལ་བ་རིན་པོ་ཆེ་དྷ་རམ་ས་ལར་བཞུགས་ཡོད་པ་དང༌། བཙན་བྱོལ་གཞུང་དྷ་རམ་ས་ལར་ཡོད་པས་ལ་དག་གི་མེད། སྤྱི་འཐུས་གྲོས་ཚོགས་ཀྱི་འགྲོ་སྟངས་གང་འདྲ་ཞིག་ཡོད་པ་དང༌། འཛིན་སྐྱོང་བཀའ་ཤག་གི་འགྲོ་སྟངས་གང་འདྲ་ཡོད་པ། ལས་ཁུངས་ཁག་གང་འདྲ་ཡོད་པ་དེ་དག་ཤེས་པ་བྱེད་དགོས། སྤྱི་པའི་སྒྲིག་འཛུགས་ལ་ཚང་མས་དོ་སྣང་དང༌། སེམས་ཁུར་ངེས་པར་ལེན་དགོས།

ས་གནས་སོ་སོའི་སྒྲིག་འཛུགས་ལ་ཡང་ཁྱེད་རང་ཚོས་བརྩི་བཀུར་ཡག་པོ་བྱེད་དགོས། ངོས་ནས་སྒྲིག་འཛུགས་ལ་བརྩི་བཀུར་བྱེད་དགོས་ཟེར་བ་འདི་སྒྲིག་འཛུགས་ཀྱི་བཙན་དབང་བཤད་ཀྱང་དེ་འཁྱེར་དགོས། མ་དྲང་མ་འོས་པ་ཞིག་བྱས་ཀྱང་དེ་དག་འཁྱེར་དགོས་ཟེར་བ་མིན། ང་ཚོ་མང་གཙོ་ཡིན་སྟབས་མང་གཙོའི་སྒྲིག་འཛུགས་དེར་བརྩི་བཀུར་བྱེད་དགོས། སྒྲིག་འཛུགས་དེའི་ནང་ལ་ལས་ཀ་བྱེད་མཁན་མི་ཞིག་གིས་གལ་སྲིད་རྒྱུ་རྔན་རྗེས་འབྲང་ངམ། ཉེ་དགའ་ཕྱོགས་ལྷུང་གིས་མ་འོས་མ་འཚམས་པའི་ལས་ཀ་ནོར་འཁྲུལ་ཅན་བྱེད་ཀྱི་འདུག་ན་དེར་སྐྱོན་བརྗོད་བྱས་ཆོག མི་འདིས་མ་འོས་མ་དྲང་བ་འདི་ལྟར་བྱས་སོང་ཞེས་གོང་རིམ་ལ་དག་འབུད་བྱས་ན་འགྲིགས། བདེན་པ་མཐའ་སྐྱེལ་གྱིས་ཐོག་ནས་ཁ་མཆུ་རྒྱག་ས་ཡོད་ལ། གྲོས་ཚོགས་དང་བཀའ་ཤག་ལ་ཞུ་ས་ཡོད། མ་འོངས་པར་མང་གཙོ་ཡག་པོ་ཞིག་ཡོང་རྒྱུའི་དོན་དུ་ཁྲིམས་ཁང་དང༌། གྲོས་ཚོགས། འཛིན་སྐྱོང་བཀའ་ཤག་བཅས་གསུམ་པོ་དེ་དབང་ཆ་བགོ་བཤའ་བྱས་ནས་ལས་དོན་སྒྲུབ་ཀྱི་ཡོད།

ད་ལྟའི་ཆར་ང་ཚོ་བཙན་བྱོལ་བ་བྱས་ནས་རྒྱ་གར་ནང་བསྡད་ཡོད་པས་སྤྱིར་བཏང་ཁྲིམས་ཀྱི་འགྲོ་སྟངས་རྒྱ་གར་གྱི་ཁྲིམས་ལ་བསྟུན་རྒྱུ་མ་གཏོགས་མེད་ཀྱང༌། མ་འོངས་པར་ང་རང་ཚོར་ཁྲིམས་ཁང་རང་བཙན་པ་ཞིག་དགོས་ཀྱི་ཡོད་པར་བརྟེན་དེའི་ས་བོན་ལྟ་བུ་ས་བཅད་མ་སྟོང་ཙམ་གྱི་ཁྲིམས་ཁང་ཞིག་ང་ཚོས་བཙུགས་ཡོད་པ་འདིའི་ནང་བོད་མི་ནང་ཁུལ་གྱི་གྱོད་ཞིབ་ལས་དོན་བྱེད་བཞིན་པ་རེད། དཔེར་ན། གཞིས་འགོ་གཅིག་གི་མ་འགྲིགས་པའམ། ཡང་ན། བཀའ་བློན་གཅིག་གིས་མ་འགྲིགས་པ་བྱས་ན། མ་འགྲིགས་མ་འཐུས་པའི་རྒྱུ་མཚན་ཁུངས་སྐྱེལ་འཕེར་བ་ཞིག་ཡོད་ཚེ་ཁྲིམས་ཁང་མཐོ་ཤོས་དེར་གཏུགས་བཤེར་བྱས་ན་འགྲིགས། དཔེར་ན། ཁྲིམས་ཀྱི་མདུན་སར་འགོ་༸རྒྱལ་བ་རིན་པོ་ཆེ་དང༌། གཞིས་ཆགས་ཤིག་གི་ནང་ལ་ཡོད་པའི་མི་ཉམ་ཐག་གཅིག་འདྲ་མཉམ་ཡིན་པ་ལས། ༸རྒྱལ་བ་རིན་པོ་ཆེར་ཐོབ་ཐང་ཆེ་བ་དང༌། མི་མང་ཉམ་ཐག་ཅིག་ལ་ཐོབ་ཐང་ཆུང་བ་རྩ་བ་ཉིད་ནས་མེད། དེ་ལྟར་མ་འགྲིགས་མ་འཐུས་པའི་གནས་ཚུལ་རྒྱུ་མཚན་ལྡན་པ་ཞིག་ཡོད་ན་ངེས་པར་དུ་བཤད་དགོས། བཤད་ས་སྒོ་མ་འགག་པར་སྒོ་ཕྱེ་ནས་བཞག་ཡོད། རྒྱུ་མཚན་ཁུངས་ལུང་གང་ཡང་མེད་པའི་སྒྲིག་ཁྲིམས་མ་འཁྱེར་ན་མི་འགྲིགས། སྤྱི་པའི་སྒྲིག་འཛུགས་ཀྱི་ནུས་པ་ཉམས་ཆགས་ཕྱིན་ན་མཐར་ཐུག་གྱོང་མང་ཚོགས་ལ་ཕོག་གི་ཡོད། རང་ཉིད་ཡོད་སའི་སྤྱི་ཚོགས་དེ་ཚགས་ཚུད་པ་དང༌། གྲ་འགྲིགས་པོ་ཡག་པོ་ཞིག་བྱུང་ན་དེས་མང་ཚོགས་ལ་ཕན་གྱི་རེད།

ཡང་ཚུར་ཕྱོགས་འདིར་སྤྱི་པའི་སྒྲིག་འཛུགས་ནང་ལས་ཀ་བྱེད་མཁན་ཚོས་ཀྱང་རང་ཉིད་ལ་འགན་ཆེན་པོ་ཞིག་ཡོད་བསམ་པའི་ཐོག་ནས་ཕོགས་ལེན་ཐུབ་ཙམ་དང༌། མིང་འཁྱེར་ནས་རྐུབ་སྟེགས་སྒང་ལ་བསྡད་ཐུབ་ཙམ་མིན་པར། སོ་སོའི་མིང་རྒྱབ་འཁུར་གྱི་ལས་འགན་དེ་ཆ་ཚང་སྒྲུབ་ཐུབ་པའི་སེམས་ཁུར་ལེན་དགོས། སོ་སོ་ལས་ཀ་བྱེད་སའི་སྡེ་ཚན་གང་ཡིན་ཀྱང་དེའི་ནང་ལ་གྲུབ་འབྲས་ཐོན་པ་ཞིག་དང༌། བྱས་རྗེས་ཐོན་པ་ཞིག་ངེས་པར་དུ་བྱེད་དགོས། དེ་བཞིན་དུ་གཞོན་ནུ་དང༌། བུད་མེད་ཚོགས་པ་སོགས་སྤྱི་པའི་སྒྲིག་འཛུགས་འདིའི་འོག་ནས་སོ་སོ་སོ་སོའི་སྡེ་ཚན་སྡེ་ཚན་ཡོད་པ་ཚང་མས་སེམས་ཁུར་བླངས་ཏེ་དེ་སྔ་ཕན་ཆད་ལ་ཧུར་ཐག་བྱེད་ཀྱི་ཡོད་ལ། ད་དུང་ཡང་ཚང་མས་ཁུར་བླངས་ནས་ཧུར་བསྐྱེད་བྱེད་དགོས། སྤྱི་ཚོགས་ནང་ལ་ཕན་ཐོགས་ཆེན་པོ་ཡོད།

ཉ༽ ཡུལ་མིར་མཐུན་ལམ་དང་། ཀུན་སྤྱོད་ལ་གཟབ་ནན།

དེ་ནས་གནས་ཚུལ་གཅིག་ལ། ཡུལ་པ་ཚོར་མཐུན་པོ་བྱེད་རྒྱུ་གལ་ཆེན་པོ་འདུག བར་ལམ་དྷ་རམ་ས་ལར་གནས་ཚུལ་ཞིག་བྱུང་བ་རེད། དེའི་རྩ་བ་རྒྱ་གར་བ་སྲིད་དོན་ལས་ཀ་བྱེད་མཁན་མི་རེ་ཟུང་གི་བྱེད་ལས་ནས་བྱུང་བ་ཞིག་རེད། སྤྱི་ཡོངས་ལ་གཞིགས་ན་བོད་པ་རྣམས་དཔལ་འབྱོར་གྱི་གནས་སྟངས་ཡར་རྒྱས་ཕྲན་བུ་ཕྱིན་པ་དང་། སྤྱོད་ལམ་བཟོ་མིན་གྱི་ཐོག་ནས་སྐབས་རེ་རྒྱ་གར་བ་ཡུལ་པ་ཚོར་མཐོང་ཚུལ་མི་བདེ་བ་ཕྲན་བུ་ཡོང་གི་མེད་དམ་སྙམ། གང་ལྟར་གཟབ་གཟབ་བྱེད་དགོས་ཀྱི་འདུག རྒྱ་གར་འཕགས་པའི་ཡུལ་ཞེས་ལོ་རྒྱུས་ཀྱི་ཐོག་ནས་གུས་བཀུར་བྱེད་ས་ཞིག་ཡིན་པ་ལྟར། ང་རང་ཚོའི་བསམ་བློའི་ནང་ལ་སྤྱིར་བཏང་རྒྱ་གར་བ་ཚོར་བརྩི་བཀུར་ཡོད་ཀྱང༌། རྒྱ་གར་བ་ཁ་ཤས་གྱོན་གོས་སྐྱོ་པོ་དང༌། འགའ་ཤས་རྣམ་འགྱུར་སྟོན་སྟངས་ཡག་པོ་དེ་ཙམ་མེད་པའི་རྐྱེན་བྱས། བོད་མི་བསམ་མེད་བློ་ཆུང་འགའ་ཞིག་གིས་ཁོང་ཚོར་མཐོང་ཆུང་བྱེད་མཁན་ཡོང་གི་མེད་དམ་བསམ་གྱི་འདུག དེ་ལྟར་ནམ་ཡང་བྱེད་མི་རུང༌།

ང་རང་ཚོ་བོད་པ་རྣམས་ལ་དེ་ལྟ་བུའི་དངུལ་མང་པོ་མེད་ཀྱང༌། སྦག་སྦག་ཉོས་པ་དང་། གསེར་གྱི་ཚིགས་ཁེབས་གྱོན་པ། གྱོན་ཆས་སྐྲག་ཆེན་པོ་དེ་ལྟར་གྱོན་པ་དེས་རྒྱ་གར་བའི་མིག་སྣང་ལ་མཐོང་ཚུལ་མི་བདེ་བ་ཡོང་གི་ཡོད་ཚོད་འདུག ལོ་གཅིག་ཧོན་སུར་ཁུལ་དུ་རྒྱ་གར་བ་བོད་པར་ཤ་ཚ་ཡོད་མཁན་ཞིག་གིས་དེ་ལྟ་བུའི་བསླབ་བྱ་བྱས་པ་ཞིག་གོ་ཐོས་བྱུང༌བ་སྟེ། ཀྲོག་ཀྲོག་དེ་ལྟར་མ་བྱེད། སྦག་སྦག་ཅིག་ཉོས་ཏེ་བཞོན་ནའང་གོང་ཆུང་ཙམ་བྱས་ན་ཡག་པོ་རེད། དཔེར་ན་རྒྱ་གར་ཡུལ་པ་ཞིང་པ་ཚོའི་ནང་ལ་སྒོར་འབུམ་ཕྲག་འདོན་རྒྱུ་ཡོད་མཁན་ཡོད་ཀྱང་གྱོན་གོས་སྐྱོ་པོ་ཞིག་གྱོན་ཏེ་སྡོད་པ་ལས། ཁྱེད་རང་ཚོ་བོད་པ་ནང་བཞིན་བྱེད་ཀྱི་མེད་ཅེས་བསླབ་བྱ་བྱས་ལུགས་ངོས་ནས་གོ་བྱུང༌། དེ་དངོས་གནས་ཤ་ཚའི་སྐད་ཆ་རེད། བོད་པས་ཀྲོག་ཀྲོག་བྱས་པ་དེ་རྒྱ་གར་བའི་མིག་སྣང་ལ་ཟན་པོ་ཆགས་ཀྱི་ཡོད་བཟོ་འདུག་པ་དེ་ཡག་པོ་མི་འདུག་པས་གཟབ་གཟབ་བྱེད་དགོས།

རྒྱ་གར་བའི་ཡུལ་པ་ཚོར་མཐུན་པོ་བྱེད་དགོས། སྤྱི་སྒོས་གང་གི་ཐོག་ནས་བཤད་ནའང༌། སྤྱིར་རྒྱ་གར་གཞུང་དྲིན་ཆེན་པོ་ཡིན་པ་དང་། ཡང་སྒོས་ས་གནས་སོ་སོའི་ཡུལ་པ་རྣམས་དྲིན་ཆེན་པོ་རེད། སྤྱི་ཡོངས་ནས་བཤད་ན། ངོས་རང་རྒྱ་གར་ནང་ཁུལ་ས་གནས་གང་སར་བསྐྱོད་སྐབས་ས་གནས་སོ་སོའི་རྫོང་དཔོན་གྱིས་མཚོན་པས་རྒྱ་གར་ལས་བྱེད་པ་རྣམས་ལ་སྐད་ཆ་འདྲི་སྐབས་བོད་པ་ཡོད་ས་ཚང་མར་བོད་པར་བསྔགས་བརྗོད་བྱེད་མཁན་ཤ་སྟག་མ་གཏོགས་བོད་པར་སྐྱོན་བརྗོད་བྱེད་མཁན་ཧ་ལམ་གོ་མ་མྱོང༌། དེ་བཞིན་ཡུལ་པའི་ནང་ནས་ཀྱང་སྤྱི་ཡོངས་ཀྱི་ཐོག་ནས་བོད་པར་དགའ་པོ་བྱེད་མཁན་མ་གཏོགས་མེད། ཡིན་ནའང་ཉེ་བའི་ཆར་ས་ཆ་གང་སར་ཀླན་ཀ་ཕྲན་བུ་ཡོང་གི་ཡོད་པ་དང༌། བར་སྐབས་རྒྱ་གར་གྱི་གསར་འགྱུར་ཚགས་པར་དེ་ལྟ་བུའི་ནང་ལའང་ཕྲན་བུ་ཐོན་སོང༌། འགའ་ཤས་བོད་པའི་སྐྱོན་གྱི་ཕྱོགས་འཚོལ་སྒྲུབ་བྱེད་མཁན་འདྲ་ཡང་མེད་དམ་སྙམ་པའི་དོགས་པ་འདུག གཅིག་བྱས་ན་རྒྱ་མིས་ཀྱང་དེ་འདྲར་འབྲེལ་བ་ཡོང་མི་སྲིད་པ་མིན། གང་ལྟར་ང་རང་ཚོས་དམིགས་བསལ་གྱི་གཟབ་གཟབ་དང་དོ་སྣང་མ་བྱས་ན་ཡག་པོ་མི་འདུག

ཏ༽ ཁོར་ཡུག་ལ་སྲུང་སྐྱོབ་དང་། ཤིང་སྣ་འདེབས་འཛུགས།

དེ་དང་ཆབས་ཅིག་ཁོར་ཡུག་གཙང་མ་དང༌། ཁོར་ཡུག་སྲུང་སྐྱོབ་ཐོག་ལ་ང་ཚོས་དམིགས་བསལ་གྱི་དོ་སྣང་བྱེད་དགོས། ངོས་ནས་དྷ་རམ་ས་ལར་རྟག་པར་ཤོད་ཀྱི་ཡོད། ངོས་ལ་ཕྱི་རྒྱལ་གྱི་མི་ངོ་ཤེས་པ་དེ་ལྟར་དང༌། ངོ་མ་ཤེས་པ་ཁ་ཤས་ཀྱིས་ཡི་གེ་བཏང་འབྱོར་བྱུང༌། ༸རྒྱལ་བ་རིན་པོ་ཆེས་ཁོར་ཡུག་སྐོར་ཤོད་ཀྱི་ཡོད་ཀྱང༌། ༸རྒྱལ་བ་རིན་པོ་ཆེ་ཡོད་ས་དྷ་རམ་ས་ལར་བཙོག་པ་འདུག་ཅེས་ཤོད་མཁན་བྱུང༌། ང་ཚོའི་གཞིས་ཆགས་ཁག་ལའང་ཁོར་ཡུག་གི་ཐོག་ལ་གཙང་སྦྲ་འཕྲོད་བསྟེན་དང་། ཤིང་སྣ་འདེབས་འཛུགས་བྱེད་རྒྱུ་སོགས་ལ་དོ་སྣང་བྱེད་དགོས། མ་གཞི་སྔོན་མ་ནས་བཤད་ཡོད། ཐོག་མར་གཞིས་ཆགས་འཛུགས་སྐབས་ཤིང་ཆ་གཅོད་ཐལ་ཤོར་བ་སོགས་གང་ལྟར་ཁོར་ཡུག་སྲུང་སྐྱོབ་དང༌། གཙང་སྦྲ་འཕྲོད་བསྟེན་ཐོག་ལ་ཁྱེད་རང་ཚོ་འདིར་མིང་རྒྱབ་འཁུར་གྱི་སྒྲིག་འཛུགས་ཡོད་པ་འདིའི་ཐོག་ནས་འབོད་སྐུལ་བྱེད་པ་དང་། མི་མང་ལ་སློབ་གསོ་གཏོང༌བ། དུས་དུས་ལ་དེ་ལྟ་བུའི་ཐོག་ལ་ཚོགས་འདུ་ཚོགས་ཏེ་གོ་བསྡུར་འདྲ་བྱས་ཏེ་སེམས་ཁུར་ལེན་རྒྱུ་གལ་ཆེན་པོ་འདུག

ཐ༽ རྒྱ་བོད་གཉིས་སྨན་དང་། མང་མོས་འོས་བསྡུ།

དེ་ནས་རྩ་བ་རྒྱ་བོད་གཉིས་ཀྱི་སྐོར་ལ་དེང་སང་གནས་སྟངས་གང་འདྲ་ཞིག་ཡོད་དམ་ཟེར་ན། ད་ཕན་འདས་པའི་ལོ་བཅོ་ལྔ་ལྷག་ཙམ་གྱི་རིང་ལ་རྒྱ་ནག་གཞུང་དང་ང་ཚོ་ཐད་ཀར་འབྲེལ་བ་ཞིག་བྱུང༌བ་ནས་བཟུང་ངོས་ཀྱིས་ནམ་རྒྱུན་དབུ་མའི་ལམ་ཟེར་བ་བཞིན། གང་ལྟར་རྒྱ་མིའི་ངོས་ལ་ཡང་བློ་བཞག་ས་ཡོད་པ་དང༌། བོད་པའི་ངོས་ལའང་བློ་བཞག་ས་ཡོད་པ་དེ་ལྟ་བུ་ཞིག་གི་ཐོག་ནས་ཐབས་ལམ་ཞིག་རྙེད་ཐུབ་ན་བསམ་སྟེ་འབད་རྩོལ་བྱས་པ་རེད། ཡིན་ནའང་ལོ་དེ་དག་གི་རིང་ལ་རྒྱ་བོད་གཉིས་སྐད་ཆ་ཤོད་རྒྱུ་དང༌། བོད་ནང་གནས་ཚུལ་ཕྲན་བུ་དྲག་ཏུ་འགྲོ་རྒྱུ་དེ་གཉིས་ཀའི་ཐོག་ལ་གྲུབ་འབྲས་གང་ཡང་མ་ཐོན་པ་རེད།

སྔ་ལོ་ཟླ་བ་བརྒྱད་པ་ནས་ལྡི་ལིར་ཡོད་པའི་རྒྱ་མིའི་གཞུང་ཚབ་དང་འབྲེལ་བ་བྱེད་མཚམས་ཆད་པ་རེད། དེང་སང་བོད་ནང་ལ་རྒྱ་ནག་གཞུང་གི་སྲིད་བྱུས་མཁྲེགས་སུ་འགྲོ་གི་ཡོད་པ་ལྟ་བུའི་རྣམ་འགྱུར་ཐོན་ཡོང་གི་འདུག ད་ལྟ་དེ་ལྟ་བུའི་གནས་ཚུལ་གྱི་ཐོག་ཏུ་བསྡད་ཡོད། ཡིན་ན་ཡང་འཛམ་བུ་གླིང་འདིའི་སྒང་ལ་བོད་པར་རྒྱབ་སྐྱོར་དང༌། དོ་སྣང་བྱེད་མཁན་ཇེ་མང་ནས་ཇེ་མང་དུ་འགྲོ་གི་ཡོད། རྒྱ་བོད་གཉིས་སྐད་ཆ་བཤད་པའི་ཐོག་ནས་དཀའ་ངལ་སེལ་ཐབས་ལ་རོགས་རམ་བྱེད་མཁན་ཨ་མི་རི་ཀས་མཚོན་པའི་རྒྱལ་ཁབ་འགའ་ཤས་ཡོད། དེ་དག་གིས་དངོས་དང་ཤུགས་ནས་རྒྱ་ནག་གི་ཐོག་ལ་འབྲེལ་བ་བྱས་དང་བྱེད་བཞིན་པ་རེད།

ད་ལྟ་གང་འདྲ་ཞིག་ཆགས་གྲབ་ཡོད་མེད་ཚོད་ཐིག་གི་མི་འདུག ཏེང་ཞའོ་ཕིང་བགྲེས་གོག་ཆགས་ཏེ་ཁོ་རང་གིས་ཐག་བཅད་ཐུབ་པའི་ནུས་པ་མེད་པ་ཆགས་པ་དང་། དཔོན་རིགས་གཞན་རྣམས་ཚོད་མ་ཐིག་གི་དུས་སྐབས་ཡིན་སྟབས་ཐག་གཅོད་ཆེན་པོ་བྱེད་པའི་སྤོབས་པ་སུ་ལའང་མེད་པའི་གནས་ཚུལ་ཐོག་བསྡད་ཡོད། ཡིན་ནའང་འཛམ་གླིང་སྤྱི་ཡོངས་ཀྱི་འགྱུར་བ་དང༌། རྒྱ་ནག་རང་གི་ནང་ལའང་མང་གཙོའི་ལས་འགུལ་བྱེད་མཁན་ཡོང་གི་ཡོད། གཙོ་ཆེ་ཤོས་བོད་མི་མང་གི་ལྷག་བསམ་དང་སྙིང་སྟོབས་ཞུམ་པ་མེད་པར་བསྡད་ཡོད་པར་བརྟེན། ལོ་གཉིས་གསུམ་ནང་ལ་འགྱུར་བ་འགྲོ་རྒྱུའི་རེ་བ་ཆེན་པོ་ཡོད།

ད་ལྟ་ཕན་ཆད་འདས་པའི་ལོ་བཅོ་ལྔ་ལྷག་ཙམ་རིང་ལ་མེས་འཚིགས་མེར་གཏུགས་ཀྱི་ཐོག་ནས་ཐབས་ཤེས་བྱས་པར་གྲུབ་འབྲས་ཐོན་མ་སོང་ཞེས་ང་ཚོ་སྒྱིད་ལུག་པ་དང༌། ཞུམ་དགོས་པ་རྩ་བ་ཉིད་ནས་མེད། དེང་སང་རྒྱ་མིའི་ནང་ནས་བོད་པའི་གནས་ཚུལ་དེ་བདེན་དོན་ཡིན་པ་དང༌། བོད་པར་ཁག་མེད་པ། བོད་པར་དངོས་གནས་ཤ་ཚ་དང༌། བོད་པའི་ཐོག་ལ་རྒྱབ་སྐྱོར་བྱེད་དགོས་པ་ཞིག་མཐོང་ནས་བོད་པར་དོ་སྣང་བྱེད་མཁན་དང༌། རྒྱབ་སྐྱོར་བྱེད་མཁན་ཇེ་མང་ནས་ཇེ་མང་དུ་འགྲོ་གི་ཡོད་པ་འདི་ཧ་ཅང་རྩ་བ་ཆེན་པོ་རེད། ད་ལྟ་ཕན་ལ་ངོས་ཀྱི་བསམ་ཚུལ་དེར་རྒྱ་ནག་གཞུང་ནས་བརྡ་ལན་དང༌། དོ་ཁུར་གང་ཡང་བྱེད་ཀྱི་མེད་ཀྱང་ང་ཚོའི་ངོས་ནས་རྒྱ་བོད་གཉིས་མོས་ཀྱི་ཐབས་ལམ་འཚོལ་རྒྱུའི་སྲིད་བྱུས་དེར་ད་ལྟའང་འགྱུར་བ་མེད།

ཡིན་ན་ཡང་ཁ་སེང་གསུམ་བཅུའི་དུས་དྲན་སྐབས་ཡོངས་ཁྱབ་གསལ་བསྒྲགས་བྱས་པའི་ནང་ལ་བཤད་ཡོད། ད་ཕན་ལོ་བཅུ་བཞི་ལྷག་ཙམ་གྱི་རིང་ལ་རྒྱ་བོད་གཉིས་མོས་ཀྱི་ཐབས་ལམ་ཞིག་རྙེད་ཐབས་བྱས་པ་ད་ལྟ་བར་དུ་མ་འགྲུབ་པ་རེད། ད་དུང་ཡུན་རིང་འདི་མུར་ལུས་ན་ངོས་ནས་རི་བོང་རྡོ་བརྫུས་སུ་བསྡད་པས་མི་འགྲིགས་པར་བརྟེན་མི་མང་གི་བསམ་ཚུལ་བསྡུ་གི་ཡིན་ཞེས་ཁྱབ་བསྒྲགས་བྱས་པ་ཡིན། བསམ་ཚུལ་བསྡུ་རྒྱུ་གཏན་འཁེལ་ན། མི་མང་གིས་དབུ་མའི་ལམ་བརྒྱུད་རྒྱ་བོད་གཉིས་མོས་ཀྱི་ཐབས་ཤེས་བྱས་པའི་སྲིད་བྱུས་དེའི་ཐོག་མུ་མཐུད་ནས་འགྲོ་དང་མི་འགྲོ་བསམ་བློ་གཏོང་དགོས་པ་དང༌། ཡང་ངོས་ནས་དབུ་མའི་ལམ་གྱི་ཐབས་ལམ་ཡོངས་གྲགས་བྱས་པའི་སྐབས་ལ་སྐྱོན་བརྗོད་བྱེད་མཁན་བོད་པའི་ནང་དང༌། ཕྱི་རྒྱལ་གྱི་གྲོགས་པོ་ཚོའི་ནང་དང༌། རྒྱ་གར་གྱི་གྲོགས་པོ་ཚོའི་ནང་ལའང་ཡོང་གི་འདུག

དེ་རྣམས་ཀྱི་སྐྱོན་བརྗོད་ལ་ངོས་ཀྱི་ལངས་ཕྱོགས་དེ་ནུས་པ་ཆུང་དྲགས་པ་རེད། རང་བཙན་གཙང་མའི་ཐོག་ལ་རྩོད་དགོས། རང་བཙན་གཙང་མའི་ལངས་ཕྱོགས་བརྟན་པོ་འཛིན་དགོས་ཞེས་ཤོད་ཀྱི་ཡོད། བསམ་ཚུལ་དེའི་ཐོག་ཏུ་ཡང་གོ་བསྡུར་བྱས་ཆོག་གི་རེད། དེ་མིན་གྱི་ཐབས་ཤེས་གཞན་དག་གང་ཡོད་བཅས་མི་མང་ལ་གསལ་པོ་བྱས་ཏེ་ངོ་སྤྲོད་བྱས། གནས་ཚུལ་དེ་དག་གི་ཐོག་ལ་ཁྱེད་རང་ཚོས་ཉམས་ཞིབ་བྱས། བསམ་བློ་བཏང༌། གོ་བསྡུར་བྱས། མཐའ་མའི་ཐོག་གཅོད་མི་མང་གི་འོས་བསྡུའི་ཐོག་ནས་བྱས་ན་སྙམ་པ་ངོས་ཀྱི་བསམ་ཚུལ་འདི་ཡིན།

དེ་ཡང་ང་ཚོ་བཙན་བྱོལ་བ་མི་འབུམ་གཅིག་དང་གསུམ་ཁྲི་ཙམ་ཡོད་པ་དེ་དག་གིས་ཐག་གཅོད་བྱ་ཐབས་མེད་པས། བོད་ནང་ལ་ཡོད་པའི་གཞིས་ལུས་རྒྱ་ཆེའི་མི་མང་གི་བསམ་ཚུལ་བསྡུ་དགོས། གཞིས་ལུས་མི་མང་གི་བསམ་ཚུལ་ཡོངས་གྲགས་བྱས་ནས་བསྡུ་ཐབས་མེད་ཀྱང༌། ཕར་ཚུར་འགྲུལ་མི་བརྒྱུད་ནས་བསམ་ཚུལ་ག་ལེར་བསྡུ་ཐུབ་ཀྱི་རེད། ཨ་མི་རི་ཀའི་བོད་སྐད་རྒྱང་སྲིང་གི་ཐོག་ནས་ཀྱང་བོད་ནང་གནས་ཚུལ་དེ་ཐོས་ཐུབ་ཀྱི་རེད། དེ་ལྟ་བུའི་ཐོག་ནས་གནས་ཚུལ་བསྡུ་ཐུབ་ཀྱི་རེད། མི་རེ་ངོ་རེའི་ཐོག་ནས་བསམ་ཚུལ་བསྡུ་མ་ཐུབ་ཀྱང༌། བོད་ཆོལ་ཁ་གསུམ་གྱི་ས་ཁུལ་ཡོངས་རྫོགས་ནས་གནད་ཡོད་མི་ཚོའི་བསམ་འཆར་བསྡུ་ཐུབ་ཀྱི་རེད། དེ་ལའང་ལོ་གཅིག་གཉིས་དུས་འགོར་ཡོང་སྲིད་པས་ང་ཚོས་གོ་སྒྲིག་བྱེད་ཀྱི་ཡོད། འཛམ་གླིང་རྒྱལ་ཁབ་ཁག་འགའ་ཤས་ནས་རྒྱ་བོད་གཉིས་སྐད་ཆ་བཤད་ན་ཡག་པོ་རེད་ཅེས་རྒྱ་ནག་ལ་བསམ་འཆར་བཤད་ནས་རེ་འདུན་བྱེད་ཀྱི་ཡོད། རྒྱ་ནག་ནང་ཁུལ་ལའང་ད་ལྟ་འགྱུར་བ་འགྲོ་དང་འགྲོ་བཞིན་པའི་དུས་ཚོད་རེད། དེས་ན་ཟླ་བ་ཁ་ཤས་སམ། གཅིག་བྱས་ན་ལོ་གཅིག་ཙམ་ང་ཚོས་བལྟ་ཞིབ་བྱེད་རྒྱུ་མེད་དམ་སྙམ། ད་ལྟའི་གནས་སྟངས་དེ་ལྟ་བུ་ཞིག་རེད།

དེ་ནས་གལ་ཆེ་ཤོས་མ་འོངས་པའི་བོད་དེ་བརྒྱ་ཆ་བརྒྱ་ཐམ་པ་མང་གཙོ་རང་དབང་ཅན་དེ་འདྲ་ཞིག་ལ་འགྲོ་རྒྱུ་གཏན་འཁེལ་ཟིན་པའི་རྒྱུ་མཚན་དེ་དག་སྔ་རྗེས་སྐད་ཆ་བྱུང་ཡོད་པ་ལྟར་ཚང་མས་ཤེས་གསལ་རེད། གནད་དོན་འདི་ཚང་མའི་བསམ་བློའི་ནང་ལ་ངེས་དགོས་པ་དང༌། ལྷག་དོན་བོད་ལ་ཕར་གཉེན་འཕྲད་ལ་འགྲོ་མཁན་དང༌། བོད་ནས་ཚུར་གཉེན་འཕྲད་ལ་ཡོང་མཁན་ཚོས་གསལ་པོ་རྟོགས་ཐུབ་པའི་གསལ་བཤད་བྱེད་རྒྱུ་དེ་གལ་ཆེན་པོ་འདུག

ད༽ ཆུ་སྒང་གི་སྒྲིག་འཛུགས་དང་། བར་སྐབས་ཀྱི་དཀའ་རྙོག

དེ་ནས་བར་སྐབས་འདིར་ཆུ་བཞི་སྒང་དྲུག་གི་ཐོག་ནས་གནས་ཚུལ་ལྷགས་པའི་སྐོར་གོང་དུ་བཀའ་བློན་གྱིས་གསལ་བཤད་བྱུང་སོང༌། ཆུ་བཞི་སྒང་དྲུག་སྒྲིག་འཛུགས་དེ་ང་ཚོ་བོད་ལ་ཡོད་པའི་སྐབས་ནས་ཡོད་པ་ཞིག་རེད། དེ་དུས་ཨ་འབྲུག་མགོན་པོ་བཀྲ་ཤིས་སོགས་ཁོང་ཚོའི་གྲས་ཀྱིས་རྒྱལ་བསྟན་ལ་བསམས་ནས་རང་སྲོག་བློས་བཏང་གི་ཐོག་ནས་སྒྲིག་འཛུགས་དེ་བཙུགས་ཤིང་། དཀའ་ལས་མང་པོ་བརྒྱབ་ཡོད། དེ་ནས་རིམ་པས་ལྔ་བཅུ་ང་བརྒྱད་ང་དགུའི་དུས་སྐབས་ལ་ཆུ་བཞི་སྒང་དྲུག་གི་སྒྲིག་འཛུགས་དེ་དབུས་གཙང༌། མདོ་སྟོད་སྨད་ཆོལ་ཁ་གསུམ་གའི་མི་ཡོད་པའི་སྒྲིག་འཛུགས་ཤིག་ཆགས་པ་རེད། དང་པོ་སྒྲིག་འཛུགས་དེ་ཚུགས་དུས་ཡང་དག་པ་ཞིག་ཚུགས་པ་རེད་ལ། སྒྲིག་འཛུགས་འདིའི་ཁུངས་ནས་མི་མང་པོས་ལུས་སྲོག་བློས་བཏང་གིས་འདས་གྲོངས་ཕྱིན་པ་སོགས་སྤྱི་དོན་ཐོག་དཀའ་ལས་མང་པོ་བརྒྱབ་ཡོད།

ལར་ནས་མདོ་སྟོད་ཆོལ་ཁ་གལ་ཆེན་པོ་ཡིན་པ་སྨོས་མེད་ཐོག ང་རང་ཚོ་བོད་ཆོལ་ཁ་གསུམ་ཟེར་བ་འདི་ད་ལྟའི་གནས་སྐབས་ཙམ་དུ་མ་ཟད་མ་འོངས་པར་ཡང་སྐྱིད་སྡུག་ལེགས་ཉེས་གང་འདྲ་ཞིག་བྱུང་ནའང༌། ཆོལ་ཁ་གསུམ་པོ་དེ་སྐྱིད་སྡུག་གཅིག་གྱུར་བྱེད་རྒྱུ་ང་ཚོ་དང་པོ་བཙན་བྱོལ་ལ་སླེབས་པ་ནས་བཟུང་ང་ཚོའི་རྩ་བའི་སྲིད་བྱུས་དེ་ཟིན་ཡོད། དཔེར་ན་ཚང་མས་རྒྱུན་དུ་འདོན་རྒྱུའི་བདེན་ཚིག་སྨོན་ལམ་ནང་དུ། རིང་ནས་སྙིང་དུ་བརྣགས་པའི་འདོད་པའི་དོན། །ཡོངས་རྫོགས་བོད་ལྗོངས་རང་དབང་གཙང་མའི་དཔལ། །ཞེས་པའི་ཡོངས་རྫོགས་ཟེར་བའི་ཚིག་འདིས་བོད་ཆོལ་ཁ་གསུམ་ཡོངས་སུ་རྫོགས་པ་གཅིག་ཏུ་བསྒྲིལ་བའི་དོན་བཤད་ཡོད། ང་ཚོས་སྨོན་ལམ་དེ་ལྟར་འདེབས་ཀྱི་ཡོད་ལ། ང་ཚོའི་རྩ་བའི་སྲིད་བྱུས་ཀྱང་དེ་རེད། བོད་ཀྱི་རིག་གཞུང་འཛིན་སྐྱོང་སྤེལ་གསུམ་བྱེད་རྒྱུའི་ཐོག་ལ་མདོ་སྟོད་ཆོལ་ཁའི་ཁུངས་ནས་མི་ཐོག་མང་པོས་བྱས་རྗེས་ཆེན་པོ་བཞག་ཡོད།

བར་སྐབས་ཀྱི་གནས་སྟངས་ལ་མཚོན་ན་ཡང༌། ས་དགེ་བཀའ་རྙིང་བོན་དང་བཅས་པ་འདི་དག་གི་མཁན་པོ་སློབ་དཔོན་མང་ཆེ་བ་མདོ་སྟོད་སྨད་ཀྱི་མི་སླེབས་ཡོད་པ་དང༌། ལྷག་དོན་མདོ་སྟོད་ཀྱི་མི་ཆགས་ཡོད། བར་སྐབས་ཤིག་ནས་སྒྲིག་འཛུགས་འདིའི་ནང་གི་ལས་ཀ་བྱེད་མཁན་འགའ་ཤས་ལྷག་བསམ་མ་དག་པ་རེད་ཅེས་བརྗོད་མི་ཐུབ། ངའི་ངོས་ནས་ལྷག་བསམ་མ་དག་པ་རེད་བསམ་གྱི་མེད། ང་རང་ཚོ་བོད་པ་སུ་འདྲ་ཞིག་ཡིན་ན་ཡང༌། བོད་པའི་ཤ་ཞེན་བརླགས་ཏེ་རྒྱ་མིར་དགའ་པོ་བྱེད་མཁན་དང༌། སངས་རྒྱས་ཀྱི་བསྟན་པར་གུས་ཞབས་བརླག་མཁན་དེ་ལྟར་ཧ་ལམ་མི་སྲིད་པ་ལྟ་བུ་རེད། ཡང་ལྷག་བསམ་མ་དག་པ་མ་རེད་བརྗོད་པ་དེ་གཅིག་པུས་ཀྱང་ལ་དག་གི་མེད། བར་སྐབས་ཤིག་ནས་མདོ་སྟོད་སྒྲིག་འཛུགས་ཀྱི་མིང་ཐོག་ནས་ལས་ཀ་བྱེད་སྟངས་མང་པོ་ཞིག་གི་ཐོག་ནས་དཀའ་ངལ་འཕྲད་ཡོང་གི་ཡོད། དཔེར་ན། ལོ་གཅིག་རྡོ་རྗེ་གདན་ལ་མདོ་སྟོད་ཀྱི་བརྟན་བཞུགས་ཤིག་ཕུལ་བ་རེད། སྐབས་དེར་ངོས་ནས་བརྗོད་རྒྱུ་བྱུང༌། མདོ་སྟོད་ཀྱི་ཁམས་པ་ཚོས་ཁམས་རིགས་ཀྱི་ཞེན་ཁོག་ལོས་བྱེད། དེ་ནི་རྒྱུ་མཚན་ལྡན་ཞིང་དགོས་པ་ཞིག་རེད། ཡིན་ནའང་ཞེན་ཁོག་དེ་རྣམ་དཔྱོད་ལྡན་པ་ཞིག་བྱེད་དགོས་པ་ལས། དེ་མིན་བུ་གླེན་པས་ཕ་ཡི་ཀླད་པ་བཅོམ་ཟེར་བའི་གཏམ་དཔེ་ཡོད་པ་དེ་འདྲར་མ་སོང་བ་དགོས་ཞེས་བརྗོད་མྱོང༌།

ན༽ བཀའ་སྤྱི་ལྷན་འཛོམས་དང་། ཡིག་ཆར་མཐོང་ཚུལ།

ཁ་སང་དྷ་རམ་ས་ལར་ཨ་དར་དང༌། བྲའུ་དཔོན། སྲས་དོན་ཡོད་ཁོང་གསུམ་ཆུ་བཞི་སྒང་དྲུག་གི་ཉེ་ཆར་ལྡི་ལིར་ཚོགས་འདུ་འཚོགས་པའི་ལས་བསྡོམས་༸སྙང་སེང་ཞུ་རྒྱུ་ཡོད་ཅེས་ངོས་རང་ཐུག་པར་སླེབས་བྱུང༌། ལས་བསྡོམས་སྤྲད་པའི་རྗེས་ལ་གསང་བའི་༸སྙན་སེང་ཞིག་ཞུ་རྒྱུ་ཡོད་ཅེས་ཨ་དར་གྱི་ཨམ་ཕྲག་ནས་ཡིག་སྐོགས་ཤིག་སྤྲད་བྱུང༌། ཡི་གེ་དེ་བཀླགས་པར་ཐའེ་ཝན་བོད་སོག་ལས་ཁུངས་ཀྱི་མི་སྣ་མཉམ་དུ་ཡི་གེ་ཞིག་བཞག་པ་དེ་རེད། རྙོག་དྲ་ཚ་པོ་ཞིག་འདུག ངོས་ནས་ཁོང་ཚོར་ལས་ཀ་དེ་རྙོག་དྲ་ཆེན་པོ་དང༌། འགངས་ཆེན་པོ་ཞིག་ཀྱང་རེད། ངོས་ལ་ནང་མའི་༸སྙན་སེང་ཡིན་ཞེས་བརྗོད་པས་ལ་དག་གི་མ་རེད། དེ་ནི་ཚོགས་གཙོ་དང༌། བཀའ་ཤག་ཚང་མས་ཤེས་པ་ཞིག་བྱས་ན་མ་གཏོགས་མི་འགྲིགས།

མ་གཞི་ནས་ཁྱེད་རང་ཚོས་ཆུ་བཞི་སྒང་དྲུག་གི་མིང་འཁྱེར་ནས་ལས་ཀ་བྱེད་སྟངས་མང་པོ་ཞིག་ལ་ངོས་རང་བློ་ཕམ་དགོས་པའི་གནས་ཚུལ་མང་པོ་བྱུང༌། ད་ཆ་ངོས་ནས་ཁྱེད་རང་ཚོར་མ་བྱེད་མ་དག་བརྗོད་དེ་བསླབ་བྱ་བྱེད་རྒྱུའི་འདོད་པ་ཡང་མེད་ལ། ངོས་ནས་བསླབ་བྱ་བྱས་ན་ཁྱེད་རང་ཚོས་ཉན་གྱི་རེད་བསམ་པ་ཡང་མེད། ཁྱེད་རང་ཚོ་རྒྱུགས་ཤིག་ཅེས་བརྗོད་པ་ཡིན། ཡི་གེ་དེའི་ངོ་བཤུས་བཟོས་ཏེ་བཀའ་ཤག་དང༌། ཚོགས་གཙོར་སྤྲད་པ་དང་། དེ་རྗེས་ཁོང་ཚོ་གསུམ་ཡང་བཀའ་ཤག་དང༌། ཚོགས་གཙོའི་སར་ཕྱིན་ཏེ་གོ་བསྡུར་བཤད་རེས་མང་པོ་བྱུང་ཡོད།

གང་ལྟར་དེའི་སང་ཉིན་བཀའ་ཤག་དང༌། ཚོགས་གཙོ་གཉིས་ཡར་ཕེབས་ཤོག་བྱས་ཏེ་སྔོན་ལ་ངོས་ཀྱི་བསམ་ཚུལ་གང་ཡང་མ་བཤད་པར། ཡི་གེ་གང་འདྲ་ཞིག་འདུག་གམ་ཞེས་དྲིས་པར། ཚང་མས་མཐོང་ཚུལ་གཅིག་གྱུར་ལ་དེ་ནི་ཧ་ཅང་རྩ་འགངས་ཆེན་པོ་རེད་ཅེས་གསུང་གི་འདུག ངོས་ཀྱི་བསམ་ཚུལ་ལའང་གནས་ཚུལ་འདི་ཧ་ཅང་ཁྱད་མཚར་པོ་ཞིག་འདུག ལར་ནས་ཆུ་བཞི་སྒང་དྲུག་གི་མིང་འཁྱེར་མཁན་ད་ལྟ་ལས་ཀ་བྱེད་མཁན་དེ་དག་སྒེར་ངོས་ནས་བཤད་ན་ངོས་ཀྱི་ངོ་ཤེས་པ་དང༌། གྲོགས་པོ་ཤ་སྟག་ཡིན། ཡིན་ནའང་བར་སྐབས་ཀྱི་ལས་ཀ་བྱེད་སྟངས་ཁྱད་འཚར་ཞིག་དང་། བོད་གཞུང་དང་དམ་ཚིག་འོ་ཆུ་གཅིག་འདྲེས་ཤིག་ཡོང་བ་ལས་མ་ཡོང་བ་དགའ་བ་བྱེད་ཀྱི་ཡོད་པ་ལྟ་བུ། བོད་གཞུང་གིས་ཆོལ་ཁ་གསུམ་གཅིག་བསྒྲིལ་གྱི་བསམ་བློ་བཏང་གི་མེད་ཟེར་བ་དེ་ལྟ་བུའི་སྐད་ཆ་བཤད་འདུག བློ་ཕམ་ཤིན་ཏུ་ཆེན་པོ་བྱུང༌།

པ༽ གཅིག་སྒྲིལ་གྱི་རྩ་དོན་དང་། ཡ་མཚན་གྱི་སྐད་ཆ།

ངོས་རང་བཅོམ་ལྡན་འདས་ཀྱི་རྗེས་འབྲང་དགེ་སློང་ཞིག་རེད། ངོས་ནས་རྫུན་རང་ལྟ་བཤད་ཤེས་ཀྱི་མ་རེད། དོན་དག་ཆུང་ཆུང་ཞིག་ཡིན་ཀྱང་ངོས་ནས་བསམ་པ་རྣམ་དག་བྱེད་ཀྱི་ཡོད་པ་ལས་རྫུན་ཤོད་ཀྱི་མེད། ངོས་ནས་མི་ལ་རྫུན་བཤད་བསམ་པ་དང༌། མགོ་སྐོར་བཏང་བསམ་པ་ཧ་ལམ་མེད། ཆོལ་ཁ་འདི་གལ་ཆེན་པོའི་ཐོག་ལ་ངོས་ནས་མགོ་སྐོར་གང་འདྲ་བྱས་ནས་གཏོང་གི་རེད་དམ། མི་མང་ལ་མགོ་སྐོར་གང་འདྲ་བྱས་ནས་ཤོད་ཀྱི་རེད་དམ། བཤད་ཤེས་ཐབས་མེད་ལ། ངོས་ཀྱི་བསམ་བློར། ཡོངས་རྫོགས་བོད་ལྗོངས་རང་དབང་གཙང་མའི་དཔལ། །ཟེར་བ་དེར་འགྱུར་བ་གང་ཡང་མེད། ངོས་ཀྱིས་འགོ་འཁྲིད་པའི་བཙན་བྱོལ་གཞུང་གིས་ངོས་ཀྱི་བསམ་བློ་དེ་གཞི་རྩར་བཞག་ནས་འགྲོ་གི་ཡོད། ངོས་ནས་འགོ་འཁྲིད་པའི་བཙན་བྱོལ་གཞུང་ལ་ཡིད་ཆེས་མེད་པར་ངོས་ནས་ཁ་ནས་བཤད་པ་ལས། ལག་ལེན་ངོ་མའི་ཐོག་ལ་ཆོལ་ཁ་གསུམ་ཆིག་སྒྲིལ་གྱི་བསམ་བློ་བཏང་གི་མེད་པ་འདྲ་ཟེར་བའི་སྐད་ཆ་དེ་ལྟ་བུ་ཤོད་ཕོད་པ་དེར་ངོས་རང་ཡ་མཚན་ཞིག་མཐོང་སོང༌། ཁྱད་མཚར་པོ་ཞིག ང་ལ་ཡིད་ཆེས་བརླགས་པ་རེད། མང་གཙོའི་འགྲོ་སྟངས་ལ་ཆ་བཞག་ན། མི་མང་གི་ཡིད་ཆེས་བརླགས་ན་ལས་ཀ་དེ་ཉིན་ནས་འཇོག་རྒྱུ་ལས་ལས་ཀ་བྱེད་ཐུབ་ཐབས་མེད། ཡིན་ནའང་ཆུ་བཞི་སྒང་དྲུག་གི་མིང་འཁྱེར་མཁན་མི་རེ་ཟུང་གིས་ཡིད་ཆེས་བརླགས་པ་ལས། རྒྱ་ཆེའི་མི་མང་གི་ཡིད་ཆེས་བརླག་མེད་བསམ་གྱི་ཡོད།

གཉིས་ནས་ཁམས་པའི་ནང་ཁུལ་ལ་མཚོན་ན་བོད་ནང་གི་ཁམས་པ་ཕར་བཞག རྒྱ་གར་ནང་ལ་ཡོད་པའི་ཁམས་པ་ཕལ་ཆེར་སྟོང་ཕྲག་ཁ་ཤས་ཡོད་པ་དེ་དག་གིས་ཀྱང་ཡིད་ཆེས་བརླག་ཡོད་པ་རེད་བསམ་གྱི་མེད། གང་ལྟར་ཁམས་པ་མི་མང་སྤྱི་བྱིངས་དེ་དག་གི་བསམ་ཚུལ་གང་ཞིག་ཡོད་མེད་དེ་དག་གཅིག་བསྡུར་ན་ཡག་པོ་འདུག གལ་ཏེ་ཁམས་པ་མི་མང་སྤྱི་བྱིངས་དེ་དག་གི་བསམ་བློའི་ནང་ལའང་ད་ལྟ་ཆུ་བཞི་སྒང་དྲུག་གི་མིང་འཁྱེར་མཁན་མི་དེ་ཚོའི་ཐག་གཅོད་བྱས་པར་བརྒྱ་ཆ་བརྒྱ་ཐམ་པ་མོས་མཐུན་ཡོད་ན། ཉིན་མ་དེ་ནས་བཟུང་བོད་ཆོལ་ཁ་གསུམ་ཆིག་སྒྲིལ་ཟེར་བའི་སྐད་ཆ་དེ་ངོས་ཀྱིས་ཚིག་གི་ཟུར་ནས་བཏོན་མི་ཡོང་ཞེས་བཀའ་ཤག་དང༌། ཚོགས་གཙོ་ཡོད་སར་བཤད་རྒྱུ་བྱུང༌། མཇུག་ལ་མང་མོས་ཀྱི་བསམ་ཚུལ་གང་ཞིག་ཡོད་མེད་བསྡུ་རྒྱུ་གཏན་འབེབས་བྱས་པ་རེད། རྒྱ་ཆེའི་ཁམས་པ་མང་ཆེ་བ་ཧ་ལམ་བརྒྱ་ཆ་དགུ་བཅུ་གོ་དགུས་དེ་ལ་མོས་མཐུན་མེད་ཅེས་བསམ་ཚུལ་བཏོན་པ་རེད། དེ་ལྟར་ཡིན་དགོས་པ་ཞིག་ཀྱང་རེད། བར་ལམ་གྱི་ཡོང་སྟངས་དེ་ལྟར་རེད།

ཚོགས་པ་དེ་དེབ་སྐྱེལ་བྱས་པ་ཞིག་ཡིན་སྟབས་བོད་གཞུང་གི་བསྒྱུར་བཅོས་གཏོང་ཐབས་མེད་ཀྱང༌། ང་ཚོ་བོད་གཞུང་གི་ངེས་ལེན་མ་བྱས་པ་རེད། དེའི་མཇུག་ལ་དྷ་རམ་ས་ལར་ཁམས་པ་མང་ཚོགས་ཀྱི་ཚོགས་འདུ་ཞིག་འཚོགས་པ་དེར་མི་གྲངས་སུམ་བརྒྱ་སུམ་ཅུ་སོ་གྲངས་ཤིག་སླེབས་འདུག ཡུལ་ཁག་སུམ་ཅུ་སོ་གྲངས་ཤིག་གི་མི་སྣ་འཛོམས་པ་རེད། ཁོ་རང་ཚོས་གོ་བསྡུར་བྱས་ཏེ་མཐའ་མ་ཡིག་ཆ་ཞིག་བཞག་པ་དེ་དག་ཡག་ཐག་ཆོད་བྱུང་འདུག དེ་ནས་གཙང་མ་ཆགས་པ་རེད།

དེ་རྗེས་ཆུ་བཞི་སྒང་དྲུག་གི་སྒྲིག་འཛུགས་གསར་པ་ཞིག་ཆགས་པ་རེད། དེ་ཕལ་ཆེར་ཡག་པོ་ཞིག་ཡོང་གི་རེད་བསམ་གྱི་འདུག གལ་ཆེའི་ཆོལ་ཁ་འདིའི་མིང་འཁྱེར་བའི་སྒྲིག་འཛུགས་འདིས་བོད་སྤྱི་པའི་དོན་དག་གི་ལས་ཀ་བྱེད་མཁན་བཙན་བྱོལ་གཞུང་དང༌། ཕན་ཚུན་དམ་ཚིག་འོ་ཆུ་གཅིག་འདྲེས་དང་། གཅིག་ཡིད་གཅིག་ལ་ཆེས་པ་ཞིག་བྱུང་ན་ང་རང་ཚོ་ཚང་མ་བློ་བདེ་པོ་དང་། སེམས་སྐྱིད་པོ། ལས་ཀ་ནུས་པ་ཐོན་ཐུབ་པ་ཡག་པོ་ཞིག་ཡོང་གི་རེད། རྩ་བའི་མི་མང་གི་བསམ་བློར་སྐྱོན་མེད་ཀྱང༌། སྒྲིག་འཛུགས་ནང་གི་མི་རེ་ཟུང་གི་བྱེད་སྟངས་ཀྱིས་རྐྱེན་པས་དོན་དག་མེད་པའི་དོགས་པ་དང༌། རྣམ་རྟོག་དེ་ལྟར་སྤྱི་ཚོགས་ནང་ལ་སླེབས། འགའ་ཞིག་གིས་ལམ་སེང་དེར་སྒྲོ་བཏགས་བྱེད་པ་དེ་རིགས་གཏན་ནས་མི་དགོས་པ་ཞིག་རེད།

ཕ༽ མི་རིགས་ཀྱི་ལར་ཞེན་དང་། མ་འོངས་པའི་རེ་བ།

ངོས་ནས་གོང་དུ་བརྗོད་པ་བཞིན་བོད་པ་ཞིག་ཡིན་ཕྱིན་ཆད་ལ་གུང་བྲན་ཏང་ཡོན་ཡིན་ཡང་རུང༌། རྒྱ་མིའི་ཕོགས་ཟན་ཡིན་ཡང་རུང༌། བོད་པའི་ཞེན་ཁོག་མེད་པ་ཡོང་མི་སྲིད་པ་རེད། བོད་ནང་ལ་ཆ་བཞག་ནའང་ཕྱི་རྟག་ཏུ་གུང་བྲན་ཏང་ཡོན་དང་། རྒྱ་མིའི་ལས་ཁུངས་ནང་ལ་མིང་གནས་མཐོ་པོ་ཡོད་པའི་བོད་པ་ཞིག་ཡིན་ཀྱང་། ནང་རྟག་ཏུ་བོད་པ་ཡིན་བསམ་པའི་བསམ་བློ་དེ་མ་ཤི་བར་དུ་བརྗེད་ཐབས་མེད་པ་ཞིག་ཚང་མར་ཡོད། དེ་སྔ་ངོས་རང་བོད་ལ་ཡོད་སྐབས་ངོ་ཤེས་པའི་བོད་པ་གུང་བྲན་ཏང་ཡོན་མང་པོ་ཡོད། ཁོང་ཚོའི་བསམ་བློའི་སྦུག་རྩ་དེར་བོད་མི་རིགས་ཀྱི་ལ་རྒྱ་ཞེན་ཁོག་གཏན་ནས་ཟུབ་རྒྱུ་མེད་པ་ཞིག་ཡོད།

དེང་སང་གི་གནས་སྟངས་ལ་མཚོན་ན། བོད་མི་ཆེས་རེ་ཟུང་ལྟ་བུ་ཡོང་སྲིད་པ་ལས། དེ་མིན་བོད་པ་ཞིག་ཡིན་ཕྱིན་ཆད་ལ་བོད་པའི་ལ་རྒྱ་དེ་བཙོངས་ཏེ་རྒྱ་མིའི་ཞེན་ཁོག་བྱེད་མཁན་མི་སྲིད་པ་རེད། ང་རང་ཚོ་བཙན་བྱོལ་བར་ཆ་བཞག་ན་དེ་བས་ཀྱང་སྨོས་མི་དགོས་པ་རེད། ང་རང་ཚོ་དངོས་གནས་ཆེ་ས་ནས་བསམ་བློ་གཏོང་དགོས། ཆུང་ཙག་གི་ཐོག་ལ་དོགས་པ་རྣམ་རྟོག་མང་པོ་བྱེད་མི་རུང༌། སོ་སོར་མཐོང་ཚུལ་ཕྲན་བུ་མ་བདེ་བ་དེ་ལྟར་ཡོང་བའི་སྐབས་ལ་ལམ་སེང་ཞྭ་མོ་ཆེན་པོ་གཡོགས་ཏེ་ཁོ་གུང་བྲན་གྱི་མི་རེད། ཁོ་ཡས་རེད་མས་རེད་ཅེས་ཤོད་རྒྱུ་དེ་དང༌། ཡང་སྐབས་རེ་ཁྱིམ་ཚང་ཕན་ཚུན་ལྟ་བུར་སྒེར་གྱི་ན་ཚ་ཡོད་པ་དེ་སྤྱི་ཚོགས་ཀྱི་ནང་ལ་ཞྭ་མོ་གཡོག་རེས་བྱེད་པ་དེ་རིགས་ཡག་པོ་གཏན་ནས་མི་འདུག དེ་ལྟར་གཏན་ནས་བྱེད་རྒྱུ་མི་འདུག

རྒྱུ་མཚན་ལྡན་པའི་གནས་ཚུལ་ཡོད་ན་དེ་དཀར་ས་ནག་འདེད་ཀྱིས་བརྡར་ཤ་གཅོད་དགོས། དེ་ཡང་ཤོད་ས་ཞིག་ལ་ཤོད་དགོས། དེ་མིན་རྒྱུ་མཚན་ཁུངས་སྐྱེལ་གང་ཡང་མེད་པར་འདི་ཡང་མིན་ནམ། དེ་ཡང་མིན་ནམ་བསམས་ནས་གང་སར་དོགས་པ་བྱེད་པ་དང་། སྲང་ལམ་གྱི་སྐད་ཆ་འདྲ་མིན་བཤད་དེ་གཞིས་སྒར་གཅིག་གི་ནང་ལ་ཡིན་ནའང་གཅིག་གིས་གཅིག་ལ་མཐོང་ཕྱོགས་ཆགས། ཤོག་འཐེན་བྱས་ན་ཡག་པོ་གཏན་ནས་མིན། མ་འོངས་པར་གཙོ་ཆེ་ཆུ་བཞི་སྒང་དྲུག་གི་སྒྲིག་འཛུགས་ཤིག་ཡོད་པ་འདིས་བོད་སྤྱི་པའི་དོན་དག་ལ་ཚང་མས་རྒྱག་གཅིག་མཆོང་གཅིག་ཕྱར་གྲུ་མཉམ་འདེགས་ཤིག་ཡོང་ཐུབ་ན་བསམ་པ་ངོས་ཀྱི་རེ་བ་དང་བསམ་ཚུལ་དེ་ལྟར་ཡིན། ཕལ་ཆེར་ཡག་པོ་ཡོང་གི་རེད་བསམ་གྱི་འདུག ཁྱེད་རང་ཚོ་མང་ཚོགས་ཀྱི་ཐོག་ནས་དཀྲོག་གཏམ་གང་བྱུང་ལ་མགོ་མ་འཁོར་བ་བྱེད་དགོས། བར་ལམ་ཆུ་བཞི་སྒང་དྲུག་གི་གནས་ཚུལ་དེ་ལྟ་བུ་ཞིག༌རེད།

བ༽ ཐའེ་བོད་ཀྱི་འབྲེལ་བ་དང་། དངུལ་གྱི་ཤུགས་རྐྱེན།

དེ་ལྟ་ཐའེ་ཝན་གྱི་གནས་ཚུལ་སྐོར་ལ་གོང་དུ་བཀའ་བློན་གྱིས་གསུངས་པ་དེ་ལྷག་ངོས་ལ་དམིགས་བསལ་ཤོད་རྒྱུ་གང་ཡང་མི་འདུག ཐའེ་ཝན་སྲིད་འཛིན་གྱི་ཐོག་ནས་ང་ཚོ་བོད་པ་མཉམ་དུ་འབྲེལ་བ་ཡག་པོ་ཞིག་ཡོང་ཐུབ་པའི་དགོངས་པ་བཞེས་ཀྱི་ཡོད་པ་ལྟ་བུ་ཞིག་འདུག ཐའེ་ཝན་ལུང་པའི་ནང་ལ་ནང་པ་ཡང་མང་པོ་ཡོད། དེ་ལྟ་བུའི་ཐོག་ནས་འབྲེལ་བ་ཡག་པོ་ཞིག་བྱུང་ཐུབ་ན་བསམ་གྱི་ཡོད། བར་ལམ་ལོ་མང་རིང་བོད་པའི་སྤྱི་ཚོགས་ནང་ལ་དངུལ་གྱི་ཤུགས་རྐྱེན་སླེབས་པའི་རྐྱེན་གྱིས་མཐོང་ཕྱོགས་དང༌། སྐད་ཆ་མང་པོ་ལྷགས་ཡོད་པ་དེ་དག་གཙང་མ་ཞིག་མ་བྱུང་ན་འབྲེལ་བ་བྱེད་རྒྱུ་ཁག་པོ་འདུག ང་རང་ཚོ་རྒྱ་ཆེའི་མང་ཚོགས་ཀྱི་ཐོག་ནས་རྒྱ་དམར་ནག་གཉིས་གདན་གྲལ་གཅིག་ལ་བཞག་སྟེ་ཚང་མས་ལངས་ཕྱོགས་བརྟན་པོ་ཟིན་ནས་བསྡད་པ་འདི་ཡག་པོ་རེད། ཐའེ་ཝན་དང་འབྲེལ་བ་ལྐོག་ལྐོག་སུད་སུད་མིན་པའི་འབྲེལ་ལམ་བཟང་པོ་ཞིག་གཏོད་ཐུབ་ན་བསམ་པའི་རེ་བ་ཡོད་ཀྱང༌། ད་ལྟ་ཡག་པོ་ཞིག་ཆགས་ཐུབ་ཀྱི་མི་འདུག དེ་འདྲ་ཞིག་གི་སྒང་ལ་བསྡད་ཡོད། གཞན་དག་ཞུ་རྒྱུ་མི་འདུག ཚང་མར་བཀྲ་ཤིས་བདེ་ལེགས་ཞུ་རྒྱུ་ཡིན།

མ༽ ཆོས་གཞིས་ཆགས་གསར་འཛུགས་དང་། ཉམ་ཐག་ལ་ལྟ་རྟོག

ད་རེས་གཞིས་སྒར་ཁུལ་གང་སར་ཕར་ཚུར་ལྟ་སྐོར་ལ་འགྲོ་རྒྱུ་བྱུང་མ་སོང་། ཡིན་ནའང་འདིར་བདུན་ཕྲག་གསུམ་ཙམ་བསྡད་པའི་རིང་ཁྱེད་རང་ཚོ་མང་ཚོགས་གང་ལ་གང་འཚམ་ཡོང་སྟེ་ངོ་ཤེས་པ་མང་པོ་ཐུག་སྟེ་དགའ་པོ་བྱུང༌། སྤྱིར་འདི་གའི་གཞིས་ཆགས་ཀྱི་མི་མང་ཡོངས་རྫོགས་དང༌། ཡང་སྒོས་ལྷག་པར་ཅན་དུ་སྔ་མོ་འདིར་ཐོག་མར་གཞིས་ཆགས་ཚུགས་ཏེ་ཤིང་རྩ་བཀོག་པ་དང༌། ཤིང་རྩ་བཀོག་ཟིན་རྗེས་ཚ་བའི་ཁྲོད་དུ་ཤིང་རྩ་མེར་བསྲེགས་བཏང་སྟེ་སྡོད་མཁན། དེ་དུས་དཀའ་ལས་རྒྱག་མཁན་ཁྱེད་རང་ཚོ་སྤོ་བོ་ལགས་རྨོ་ལགས་ཁ་ཤས་ད་ལྟ་བསྡད་ཡོད་པ་ཁྱེད་རང་ཚོར་དམིགས་བསལ་གྱི་འཚམས་འདྲི་དང་། ཁྱེད་རང་ཚོར་དམིགས་བསལ་གྱི་བཀྲ་ཤིས་བདེ་ལེགས་ཟེར་རྒྱུ་ཡིན།

དེ་དུས་ངོས་ནས་ཁྱེད་རང་ཚོར་དཀའ་ལས་རྒྱག་དགོས། མཇུག་ལ་ཡག་པོ་ཆགས་ཐུབ་ཅེས་ལྟོགས་ལ་དང་རེ་བ་བསྐུལ། ཁྱེད་རང་ཚོས་ཀྱང་༸རྒྱལ་བ་རིན་པོ་ཆེས་བཤད་པ་རྨོངས་དད་དང༌། མཉམ་འདྲེས་ཀྱི་ཐོག་ནས་ཧུར་ཐག་བྱས་ནས་ད་ཆ་གཞིས་ཆགས་དངོས་གནས་ཡག་ཐག་ཆོད་འདི་ཚུགས་པ་རེད། གཞིས་ཆགས་ཡག་པོ་ཆགས་ཡོད་དུས་སེ་ར་ཆོས་སྒར་ཡང་འདིར་སྤོས་ནས་གྲ་འགྲིགས་པོ་བྱུང་བ་རེད། འདི་ཁོ་རང་ཚོའི་འདོད་མོས་བྱས་པ་ཞིག་མིན། སྐབས་དེར་སྦག་ས་ཆོས་སྒར་ལ་རིས་མེད་དགེ་འདུན་ཆིག་སྟོང་སུམ་བརྒྱ་ཙམ་ཡོད་ལ། ས་གནས་དེར་ཚ་བ་ཆེ་བའི་ཁར། མཁའ་རླུང་ཡང་ཡག་པོ་མེད་པ་དེ་ལྟ་བུའི་གནས་སྟངས་འོག ཁོང་ཚོར་ལྟོ་ཆས་འབྲས་དང་འབྲུ་རིགས་རྙིང་པ་སྐབས་འཁེལ་ཏེ་ཧ་ལམ་ནད་པ་བརྒྱ་ཕྲག་མང་པོ་བྱུང་སྟེ་ཛ་དྲག་དང༌། ཐབས་སྐྱོ་པོའི་གནས་ཚུལ་ཞིག་ཆགས་པ་དེ་ལྟ་བུའི་ཐོག་ནས་སེ་ར་ཆོས་སྒར་གཞིས་སྒར་འདིའི་ནང་ལ་ཚུར་སྤོས་པ་རེད། ཐོག་མར་སྤོ་སྐབས་མཁན་པོ་རྣམ་པ་ཚོས་ཀྱང་གཞིས་ཆགས་ནང་དགོན་པ་ཚུགས་དགོས་བྱུང་ན་ཡག་པོ་ཨེ་ཡོང་ཞེས་ཐུགས་ཁྲལ་ཆེན་པོ་གནང་སོང༌། འོན་ཀྱང་ང་ཚོས་གོ་སྒྲིག་དེ་ལྟར་བྱས་པར་བརྟེན། ངོ་མ་ཆོག་པ་ལྟ་བུར་འདིར་སྤོས་པ་རེད། ད་ཆ་ཚང་མ་ལྷིང་འཇགས་ཏེ་ཡག་ཐག་ཆོད་བྱུང་ཡོད།

གང་ལྟར་གཞིས་ཆགས་འདི་རྙིང་ཤོས་དང༌། གཞི་རྒྱ་ཡང་ཆེ་ཤོས་ཡིན། ད་ཆ་སྤྱིར་བཏང་གི་དཔལ་འབྱོར་གནས་སྟངས་ཀྱང་ཕལ་ཆེར་དྲག་ཤོས་ཆགས་ཡོད་འདུག ཡང་དཔལ་འབྱོར་ཡར་རྒྱས་ཕྱིན་པའི་སྐབས་ལ་རང་མགོ་གང་ཐོན་གྱི་བསམ་བློ་གཏོང་བ་དང་གཅིག རྒྱུ་འབྲས་ལ་མ་བསམ་པར་སྙོམ་ཆུང་ལ་ཐུབ་ཚོད་མགོ་སྐོར་གཏོང་བ་དང་གཉིས། དེ་ལྟར་བྱས་ན་ཡག་པོ་མེད། དཔལ་འབྱོར་ཡར་རྒྱས་ངེས་པར་དུ་འགྲོ་དགོས། འོན་ཀྱང་སྤྱི་པའི་སྒྲིག་འཛུགས་འདིའི་ནང་ལ་བསྡད་ནས་སོ་སོའི་དཔལ་འབྱོར་དེས་སྤྱི་ལ་ཡང་ཕན་ཐོགས་ཡོད་པའི་ངང་ནས་སྡོད་ཐུབ་པ་བྱུང་ན་ཡག་པོ་རེད། རང་ཉིད་དཔལ་འབྱོར་ཡར་རྒྱས་ཕྱིན་པའི་སྐབས་གཞན་ལ་སྟབས་བསྟུན་བྱེད་དགོས་མེད་བསམ་སྟེ་ལས་འབྲས་ཁྱད་གསོད་བྱས་ན་ཡག་པོ་གཏན་ནས་མེད། ཡ་རབས་བྱེད་དགོས།

ལྷག་པར་དཔལ་འབྱོར་གྱི་ནུས་པ་ཡོད་མཁན་ཚོས་མི་མང་ཉམས་ཆུང་ཚོར་རོགས་རམ་དང༌། ལྟ་རྟོག་བྱེད་ཐུབ་ན་གལ་ཆེན་པོ་རེད། མ་གཞི་འདིར་དམིགས་བསལ་གྱི་མི་སྐྱོ་པོ་རྣམས་ཀྱི་ཐོག་ལ་ལྟ་རྟོག་བྱེད་མཁན་ཚོགས་པ་ཞིག་བཙུགས་ན་ཡག་པོ་འདུག་ཅེས་སྔོན་མ་ནས་འབོད་སྐུལ་བྱས་པ་ལྟར་དེ་ལྟར་ཡོད། མི་སྐྱོ་པོ་དེ་རིགས་ལ་དམིགས་བསལ་དོ་སྣང་དང་ལྟ་རྟོག་བྱེད་རྒྱུ་གཞིས་འགོ་ལའང་མངགས་རྒྱུ་བྱུང༌། སྐྱོ་པོ་དཀའ་ངལ་ཡོད་པ་དེ་རིགས་ལ་བརྗོད་ས་མ་རྙེད་པར་ལྷགས་ཡོད་ན། ཁྱེད་རང་ཚོས་གཞིས་འགོ་དོན་གཅོད་ལ་བརྗོད་ཤོག་ཨང་། སྙིང་རྗེ། སྐྱོ་པོ་ཉམ་ཐག་སོ་སོར་བདེ་སྡུག་ཤོད་རྒྱུ་ཡོད་ཀྱང་ཤོད་ས་དེར་མ་སླེབས་པར་ལྷགས་པ་དེ་ལྟར་ཡོད་ན། ཁྱེད་རང་ཚོ་སོ་སོའི་བཅུ་དཔོན་དང་། བརྒྱ་དཔོན་རྣམས་ཀྱིས་ཕན་ཚུན་ནང་ཚགས་རྒྱུས་ཡོད་བྱས་ཏེ་དངོས་གནས་དཀའ་ངལ་ཡོད་པ་དེ་དག་བདག་མེད་དུ་མ་ལུས་པའི་དོན་དུ་ཚང་མས་ཁུར་བླངས་ནས་ལྟ་རྟོག་བྱེད་དགོས། སོ་སོར་བསོད་ནམས་གསོག་པ་དང་། ཕན་ཐོགས་ཆེན་པོ་ཡོང་གི་རེད། དེ་དག་གལ་གནད་ཆེན་པོ་རེད། སྤྱི་ཡོངས་ཀྱི་གཞིས་སྒར་ཡར་རྒྱས་འགྲོ་གི་ཡོད་ཀྱང༌། ཁུག་ཀྱོག་ལ་སྐྱོ་པོ་ཉམ་ཐག་དེ་ལྟར་ལྷགས་བསྡད་དུས་གང་དྲག་བསམ་པ་དང༌། ཡ་ང་པོ་དེ་ལྟར་ཡོང་གི་འདུག་པས། དེ་ལྟར་མ་ལྷག་པར་ཚང་མས་ཁུར་མཉམ་ལེན་བྱས་ནས་སེམས་ཁུར་ལེན་དགོས། བཀྲ་ཤིས་བདེ་ལེགས། ཐུགས་རྗེ་ཆེ། ཡང་མཇུག་ལ་ཐུག་ཡོང༌། འདི་གའི་གཞིས་སྒར་གྱི་མི་མང་སྤྱི་བྱིངས་ཚོར་བདུད་རྩི་ཆོས་སྨན་དང༌། མ་ཎི་རིལ་བུ་རས་ཁུག་བཞི་ཡོད། མི་ཚང་ཚང་མར་ཁྱབ་པ་ཞིག་བྱེད་ཤོག་ཨང་། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༥ ཟླ་ ༡ ཚེས་ ༡༨ མོན་གོ་འདོད་རྒུ་གླིང་གཞིས་སྒར་མི་མང་ལ་སྩལ་བའི་བཀའ་སློབ།

ཀ༽ བོད་མིའི་སྤྱོད་བཟང་དང་། གོམས་གཤིས་ཀྱི་བསྟི་གནས།

དེ་རིང་ལས་བསྡོམས་སྐབས་འདིར་མི་མང་ཚོར་ཞུ་རྒྱུར། ང་རང་ཚོ་བོད་པ་འཛམ་བུ་གླིང་འདིའི་སྒང་ལ་ཆོས་དང་རིག་གཞུང་རྙིང་ཤོས་ཀྱི་གྲས་ཡོད་མཁན་ཞིག་རེད། མི་གྲངས་ཉུང་ཉུང་ཡིན་ན་ཡང༌། ཆོས་དང་རིག་གཞུང་གཏིང་ཟབ་ཡོད་པ་དང་། དེ་དང་འབྲེལ་བའི་ཐོག་ནས་ད་ལྟ་དངོས་ཡོད་གནས་ཚུལ་ལ། གཞན་དང་བསྡུར་ན་བོད་མིའི་བསམ་བློ་ཁོག་ཡངས་པ་དང༌། སེམས་ལྷོད་པ་ཡོད། ང་རང་ཚོ་བོད་པ་ནང་ཁུལ་ནས་ཤེས་ཀྱི་མེད། འོན་ཀྱང་བོད་པར་འབྲེལ་བ་ཡོད་མཁན་ཕྱི་རྒྱལ་གྱི་མི་མང་པོ་ཞིག་གིས་མངོན་གསལ་དོད་པོ་མཐོང་གི་ཡོད། མདོར་ན་རྒྱ་མིའི་ནང་ནས་ཀྱང་བློ་གཟུ་བོར་གནས་པ་མང་པོ་ཞིག་གིས་བོད་པར་ལྷན་སྐྱེས་ཀྱི་རང་བཞིན་བཟང་པོ་ཡོད་པ་ཞིག་དང༌། གཤིས་ཀ་ཡག་པོ་ཡོད་པ་ཞིག་མཐོང་གི་འདུག སེམས་བག་ཕེབས་པོ་དང༌། ལྷོད་པོ་ཡོད་པ་འདི་ཉིན་རེའི་འཚོ་བའི་ནང་ལ་ཕན་ཐོགས་ཆེན་པོ་ཡོད། དེ་ལྟར་ཡོང་བའི་རྩ་བ་ནི་བྱམས་བརྩེར་ཐུག་ཡོད་པས། ཁ་སང་ནས་ང་ཚོ་ཉིན་མ་མང་པོ་སྐད་ཆ་བཤད་པ་དེ་དག་དང་འབྲེལ་བ་ཡོད། ཆོས་ཀྱི་སྐད་ཆ་གཅིག་པུ་མིན་པར་མིའི་སྤྱི་ཚོགས་ནང་ལ་ཡ་རབས་སྤྱོད་བཟང་ཟེར་བ་འདི་བདེ་སྐྱིད་ཀྱི་རྩ་བ་ཡིན། ང་རང་ཚོར་ཕ་མེས་ནས་མིག་ལྟོས་རྒྱུན་འཇགས་ཡོད་པའི་བཟང་པོའི་ཡོན་ཏན་དེ་དག་གལ་ཆེན་པོར་བརྩིས། འདི་སོ་སོའི་གཅེས་ནོར་ཡིན་པ་ངོ་ཤེས་པའི་ཐོག་ནས་བདག་པོ་རྒྱག་རྒྱུ་ཧ་ཅང་གལ་ཆེན་པོ་ཡིན།

ངའི་ངོས་ནས་བོད་རང་དབང་རྩོད་ལེན་བྱེད་པ་འདི་ཆབ་སྲིད་ཀྱི་རང་བཙན་གཅིག་པུར་བལྟ་གི་མེད། ང་ཚོའི་ཆོས་དང་རིག་གཞུང་གལ་ཆེན་པོར་བརྩི་གི་ཡོད། དེས་ན་ཆོས་དང་རིག་གཞུང་གཅིག་གྱུར་ཡིན་པའི་ཆོལ་ཁ་གསུམ་གྱི་ས་ཁུལ་འདི་དག་ཚང་མར་དོ་ཁུར་བྱེད་དགོས་པའི་གནད་འགག་གཅིག་སླེབས་ཡོང་གི་ཡོད། ང་རང་ཚོར་ཡ་རབས་སྤྱོད་བཟང་དང༌། ཞི་དུལ་གྱི་མིག་ལྟོས་བཟང་པོ་ཞིག་ཡོད་པ་འདི་མ་འོངས་པར་འཛམ་བུ་གླིང་འདིའི་སྒང་ལ་སྤེལ་ཐུབ་པའི་ནུས་པ་དང་ཆ་རྐྱེན་ཡོད་པ་འདི་བསམ་བློ་འཁོར་ཐུབ་པ་ཞིག་དང༌། ངོས་འཛིན་ཐུབ་པ་ཞིག་བྱུང་ན། དེས་སོ་སོའི་སེམས་ནང་ལ་སྤོབས་པ་དང་ཡིད་ཆེས་བསྐྱེད་ཐུབ། བྱ་བ་གང་དང་གང་ཡིན་ན་ཡང་བསྒྲུབ་ཐུབ་བསམ་པའི་སྤོབས་པ་དང་ཡིད་ཆེས་དེ་གལ་ཆེན་པོ་ཡིན། བསྒྲུབ་ཐུབ་ཨེ་ཡོང་བསམ་པའི་ཐེ་ཚོམ་དང༌། སེམས་ལ་ཞུམ་པ་སྐྱེས་ན་ཕྱིར་བཤིག་རྒྱག་རྒྱུའི་ཉེན་ཁ་ཡོད། ང་རང་ཚོ་སེར་སྐྱ་ཚང་མའི་བསམ་བློའི་ནང་ལ་སོ་སོ་བོད་རིགས་ཡིན་པ་འདི་སྤོབས་པ་བྱེད་འོས་པ་ཞིག་ཡིན་བསམ་པ་དང༌། བྱ་བ་འདི་ངའི་ལས་འགན་ཡིན། བསྒྲུབ་ཐུབ་ཀྱི་རེད་བསམ་པ་བྱ་རྒྱུ་གལ་ཆེན་པོ་འདུག

དེ་རིང་འདིར་གཞིས་ཆགས་ཀྱི་ལས་བསྡོམས་ནང་ལ་བཤད་པ་འདི་དག་ཡར་རྒྱས་ཡག་པོ་བྱུང་བ་ལྟ་བུ་འདུག ཧུར་ཐག་འབད་ཐག་བྱས་འདུག ཡང་ལས་བསྡོམས་ནང་ལ་འདྲ་ཆགས་པོ་ཞིག་བཀོད་ཀྱང་། རྒྱབ་ངོས་སུ་དེ་ལྟར་མིན་པ་ཞིག་ཡོད་ན་མི་འགྲིགས་ཤིང་། ས་གནས་ས་ཐོག་ལ་གྲུབ་འབྲས་ཐོན་པར་ཟླ་བ་དང་ལོ་སྦྲེལ་ནས་འགོ་ཁྲིད་མཁན་གྱི་འགོ་འཁྲིད། དཀའ་ལས་རྒྱག་མཁན་གྱིས་དཀའ་ལས་བརྒྱབ། ཚང་མས་སྙུགས་བསྲིངས་ནས་ཧུར་ཐག་བྱས་པའི་གྲུབ་འབྲས་ཡིན་སྟབས་གཞིས་ཆགས་ཀྱི་འགོ་ཁྲིད་མཁན་རྣམས་དང༌། ལས་ཀ་བྱེད་མཁན། མི་མང་ཚང་མར་ཐུགས་རྗེ་ཆེ་ཟེར་གྱི་ཡིན།

ང་རང་ཚོའི་གཞིས་ཆགས་ཁག་འདི་དག་ཕྱོགས་གཅིག་ནས་བོད་པའི་བཟང་པོའི་གོམས་གཤིས་བཟུང་སའི་བསྟི་གནས་ལྟ་བུ་ཡིན་པ་དང༌། གཉིས་ནས་སྤྱིར་བཏང་བྱས་ན། ང་ཚོ་བཙན་བྱོལ་བའི་ནང་གི་མི་ཕྲན་བུའི་སྐྱོ་བ་རྣམས་སྡོད་ཀྱི་ཡོད། མི་ཕྲན་བུའི་ཕྱུག་པ་དང༌། ཐབས་ཤེས་ཐུབ་མཁན་རྣམས་རིམ་པས་རང་ཉིད་སྒེར་གྱི་འགྲོ་ལམ་བཙལ་ནས་འགྲོ་གི་ཡོད། དེ་ལྟ་བུའི་གནས་ཚུལ་གྱི་ཆ་ནས་གཞིས་ཆགས་ནང་ལ་ལས་ཀ་བྱེད་མཁན་ཚོ་གཞན་ལ་འགྲོ་མ་ཐུབ་མཁན་དང༌། ཡང་ན་བོད་གཞུང་གི་ལམ་སྟོན་བྱས་པ་འདིའི་སྒང་ལ་བརྒྱ་ཆ་བརྒྱ་ཐམ་པ་བློས་བསྟར་ནས་སྡོད་མཁན་ཚོ་ཡིན་ཞིང་། གཞིས་ཆགས་འདི་དག་བོད་ཀྱི་རིག་གཞུང་དང༌། མིག་ལྟོས་བཟང་པོའི་གོམས་གཤིས་བཟུང་སའི་བསྟི་གནས་གལ་ཆེན་པོ་ཡིན། འདིར་ལས་ཀ་བྱེད་མཁན་ཚོ་བསོད་ནམས་གསོག་པའི་ལས་ཀ་རླབས་ཆེན་པོ་ཞིག་ཡིན་པ་ལས། ལས་ཀ་འདི་རླབས་ཆུང་ཆུང་ཞིག་མིན། མི་ཚང་གཅིག་གཉིས་ཤིག་འགྲོ་སྟངས་བཟོས་པའི་གནས་ཚུལ་མིན་པར་མི་རིགས་ཤིག་གི་འཕྲལ་ཕུགས་ཀྱི་ཁེ་ཕན་དང་འབྲེལ་བ་ཡོད་པའི་གནས་ཚུལ་ཞིག་ཆགས་ཡོད།

ལྷག་པར་དུ་མི་ཕྲན་བུའི་འཁྱེར་འཁོས་ཞན་པ་རྣམས་དང་འབྲེལ་བ་ཡོད་སྟབས། དམན་པ་ལ་བརྩེ་བའི་བསམ་པ་སྦྱང་ས། བསམ་པ་སྦྱངས་པ་དེའི་སྦྱོར་བ་ལག་ལེན་ལ་འགེལ་ཡུལ་ཡིན་པས་ཆོས་ཕྱོགས་ནས་བཤད་ན་ཧ་ཅང་གི་གོ་སྐབས་བཟང་པོ་རེད། ད་ལྟ་ཕན་ཆད་ལ་ཧུར་ཐག་བྱས་པ་ཡག་པོ་རེད། ད་དུང་ཡང་ཚང་མས་ཧུར་ཐག་འབད་ཐག་བྱེད་རོགས་ཟེར་རྒྱུ་ཡིན། དེ་ནས་གཞིས་ཆགས་ནང་ལ་ཡོད་པའི་མི་མང་དང༌། རིས་མེད་ཆོས་སྡེ་ཁག་སོགས་ཚང་མས་གཞིས་ཆགས་སྤྱིའི་ལས་འགན་གྱི་ཐོག་ལའང་ཚང་མས་ཁུར་མཉམ་ལེན་བྱས་པ་དང༌། བྱེ་བྲག་ཏུ་རང་ཉིད་ཀྱི་སྐབས་བབས་ཀྱི་ལས་འགན་རེ་རེ་བསྒྲུབ་དགོས་ཀྱི་ཡོད་ལ། ཚང་མས་གང་ལྕོགས་ཅི་ལྕོགས་ཀྱིས་ཧུར་ཐག་བྱས་པ་ཡག་པོ་བྱུང་འདུག

ཁ༽ བོད་མིའི་ངོ་བོ་དང་། ཆོས་རིག་གི་བསྟི་གནས།

དེ་ནས་སྤྱི་ཡོངས་ཀྱི་ཐོག་ནས་བཤད་ན། ང་ཚོ་བཙན་བྱོལ་བ་ཆགས་ནས་ལོ་སུམ་ཅུ་སོ་དྲུག་ལ་ཉེ་བ་ཕྱིན་པའི་རིང་ལ་བཙན་བྱོལ་བ་འདྲ་འདྲའི་ནང་ནས་མི་འདྲ་ཙམ་གྱི་གྲ་འགྲིགས་པོ་དང༌། ཚགས་ཚུད་པོ་ཞིག་ཆགས་ཡོད། གཞིས་ཆགས་ཁག་འདི་དག་ནང་ང་ཚོ་མི་རབས་ནས་མི་རབས་སྡོད་དགོས་པ་བྱུང་ནའང་བོད་མི་རིགས་ཀྱི་བཟང་པོའི་གོམས་གཤིས་དང༌། བོད་པའི་རྣམ་པ་རྒྱུན་འཛིན་ཐུབ་པའི་དམིགས་ཡུལ་བཟུང་བ་ལྟར། གྲུབ་འབྲས་གང་ལ་གང་འཚམ་ཐོན་ཡོང་གི་ཡོད། མི་ཐོག་བརྗེས་འགྲོ་གི་ཡོད་ན་ཡང༌། བོད་པའི་རྣམ་འགྱུར་དང་དྲི་མ་མ་བརླགས་པར་བསྡད་ཐུབ་ཡོད། དཔེར་ན། ཁྱེད་རང་ཚོ་བོད་ནས་ད་ལྟ་གསར་པ་ཡོང་མཁན་ཚོས་ཤེས་གསལ་རེད། རྒྱ་གར་གྱི་གྲོང་གསེབ་ས་ཆ་འདིའི་སྒང་ལ་སླེབས་སྐབས་བོད་པའི་གྲོང་གསེབ་ཅིག་ལ་སླེབས་པ་ལྟ་བུའི་བོད་པའི་གྲོང་སྡེ་དང༌། དགོན་ཁག དར་ལྕོག་སོགས་ཡོད་པ་ཞིག་མཐོང་རྒྱུ་ཡོད། ཀ་སྦུག་དང༌། རྡོ་རྗེ་གླིང་དེ་དག་གི་ནང་དུ་ཕྱིན་ན། བོད་པ་མཐོང་རྒྱུ་ཡོད་པ་ཙམ་ལས། བོད་པའི་རྣམ་པ་གང་ཡང་མེད། གཞིས་ཆགས་ཁག་ལ་བོད་པའི་གྲོང་གསེབ་ཀྱི་རྣམ་པ་གསལ་པོ་ཡོད་པ་འདིའི་ནང་ལ་སྐྱེས་ནས་འཚར་ལོངས་བྱེད་མཁན་རྣམས་ཀྱང་རང་བཞིན་གྱི་བསམ་བློའི་ནང་ལ་བོད་པའི་བག་ཆགས་ཤུགས་ཆེ་བ་ཡོད་པའི་དགེ་མཚན་བྱུང་ཡོད།

དེ་ནས་གཞིས་ཆགས་ཁག་ཕལ་ཆེ་བའི་ནང་ལ་དགོན་པ་ཆོས་སྡེ་ཡོད། གང་ལྟར་མོན་གྷོ་འདོད་རྒུ་གླིང་ནང་ལ་བོད་ནང་སྐད་གྲགས་ཡོད་པའི་བཤད་གྲྭ་གལ་ཆེན་པོ་གཉིས་ཚུགས་ཡོད། འདི་དག་ནི་ང་ཚོ་བཙན་བྱོལ་བའི་ནང་ལ་སངས་རྒྱས་ཀྱི་བསྟན་པ་བཤད་སྒྲུབ་གཉིས་ཀྱིས་འཛིན་པའི་རྨང་གཞི་དང་རྩ་བ་ཚུགས་པ་ཞིག་རེད། དེང་སང་བོད་ནང་མདོ་སྨད་ས་ཁུལ་ཁ་ཤས་ཙམ་ལས། དེ་མིན་སྤྱི་བྱིངས་ཀྱི་ཐོག་ནས་བཤད་ན། བསླབ་པ་སློབ་གཉེར་བྱེད་ས་བོད་ལས་རྒྱ་གར་ནང་ལེགས་པ་ཆགས་ཡོད་པ་འདི་གྲུབ་འབྲས་ཆེན་པོ་ཡིན།

གཉིས་ནས་རྒྱ་གར་ནང་ལ་ཆོས་སྡེ་ཁག་ཚུགས་པ་འདི་དག་གཞི་རྩ་དང༌། མ་གདན་ལྟ་བུ་བྱས་ནས་འཛམ་གླིང་ས་ཁུལ་མང་པོར་དེང་སང་བོད་ཀྱི་ནང་པའི་ཆོས་ལ་དོ་སྣང་བྱེད་མཁན་མང་པོ་ཡོང་གི་ཡོད། ད་ལྟ་ཆོས་དོན་བཀའ་བློན་གྱིས་བཤད་པ་ལྟར་ཧ་ལམ་ཆོས་ཚོགས་ཆེ་ཆུང་ཉིས་སྟོང་ལྷག་ཙམ་ཞིག་ཡོད་པ་རྣམས་ནས་སངས་རྒྱས་ཀྱི་བསྟན་པའི་ཞབས་འདེགས་གང་ལ་གང་འཚམ་སྒྲུབ་ཀྱི་ཡོད།

ག༽ ཤེས་ཡོན་གྱི་གལ་གནད་དང་། སློབ་སྦྱོང་ལ་ཤུགས་སྣོན།

དེ་ནས་ཤེས་ཡོན་གྱི་སྐོར་ལ། ཐོག་མར་ནེ་རུ་བཞུགས་པའི་སྐབས་སུ་ང་ཚོ་བཙན་བྱོལ་བའི་ཕྲུ་གུ་འདི་དག་བོད་པ་རང་ཉིད་ཀྱི་རྣམ་འགྱུར་ཐོན་པའི་ཤེས་ཡོན་དགོས་ཀྱི་ཡོད་ལུགས་ཞུས་ཏེ། བོད་པའི་སློབ་གྲྭ་ཟུར་དུ་བཙུགས། གཙོ་བོའི་འགྲོ་སོང་རྒྱ་གར་གཞུང་ནས་བཏང་སྟེ་བོད་པའི་སློབ་ཕྲུག་ཁྲི་གཉིས་གསུམ་ཡས་མས་སློབ་གྲྭ་ཐོན་ནས་དེང་སང་འཛམ་གླིང་གང་སར་ཆེས་མཐོའི་སློབ་གྲྭ་འགྲིམས་མཁན་བརྒྱ་ཕྲག་ཁ་ཤས་ཡོད། སློབ་གྲྭ་ཐོན་ནས་ང་ཚོའི་ལས་བྱེད་ཁོངས་སུ་ཡང་གང་ལ་གང་འཚམ་སླེབས་ཡོད། གང་ལྟར་བོད་ནང་གི་ཤེས་ཡོན་དང༌། རྒྱ་གར་ནང་ང་ཚོ་བཙན་བྱོལ་བའི་བོད་ཕྲུག་གི་ཤེས་ཡོན་གྱི་ཆུ་ཚད་བསྡུར་ན་རྒྱ་གར་ནང་དྲག་པ་མ་གཏོགས། སྐྱོ་བ་མེད་པ་ལྟ་བུ་དེ་ལྟ་བུ་ཞིག་རེད།

ད་དུང་ཡང་ང་རང་ཚོས་མི་རིགས་ཤིག་འཛུགས་སྐྲུན་བྱེད་པ་དང༌། མི་རིགས་ཤིག་གི་རང་དབང་སྒྲུབ་པ། མི་རིགས་ཤིག་གི་ཆོས་དང་རིག་གཞུང་གི་ཁྱད་ཆོས་ལྡན་པ་འདི་དག་མུ་མཐུད་ནས་འཛིན་སྐྱོང་བྱེད་པ་ལ་ཤེས་བྱ་ཡོན་ཏན་ཤིན་ཏུ་གལ་ཆེན་པོ་ཡིན། དེང་དུས་ཀྱི་ཤེས་ཡོན་ཡོད་པའི་ཐོག་ནས་བོད་ཀྱི་ཆོས་དང་རིག་གཞུང་འདི་དག་ཤེས་པ་བྱས་ཏེ་འཛམ་གླིང་འདིའི་སྟེང་དུ་བོད་པའི་རིག་གཞུང་དེ་དག་རྒྱུན་འཛིན་ཐུབ་པ་ཞིག་བྱེད་དགོས། ང་རང་ཚོའི་གནའ་རབས་ཀྱི་ཤེས་ཡོན་ཡོད་པའི་ཐོག་ལ་དེང་དུས་ཤེས་ཡོན་གྱི་ཆ་རྐྱེན་འཛོམས་པ་དེ་གཉིས་ཟུང་དུ་སྦྲེལ་བའི་ཐོག་ནས་རང༌ཉིད་ཀྱི་སྤྱི་ཚོགས་ཡར་རྒྱས་གཏོང་རྒྱུ་དང༌། འཛམ་གླིང་སྤྱི་ལ་ཕན་ཐོགས་སྒྲུབ་ཐུབ་པ་བྱེད་དགོས། ང་ཚོས་རང་དབང་སྒྲུབ་པའི་སྐབས་ལའང་ཤེས་ཡོན་གྱི་ནུས་པ་འདོན་དགོས་ལ། རང་དབང་ལག་ཏུ་སོན་པའི་རྗེས་ལ་ཡང་ཤེས་ཡོན་གྱི་ཐོག་ནས་ནུས་པ་འདོན་རྒྱུ་གལ་ཆེན་པོ་ཡིན།

བོད་ནས་ཚུར་གཉེན་འཕྲད་ལ་ཡོང་མཁན་དེ་དག་ལ་རྟག་ཏུ་ཤོད་ཀྱི་ཡོད། དེ་རིང་འདིར་ཡང་བོད་ནས་ཡོང་བ་གང་འཚམ་ཡོད། བོད་ནང་ལ་ཡང་དེ་བཞིན་སློབ་སྦྱོང་ཐོག་ལ་ཚང་མས་དོ་སྣང་ཆེན་པོ་བྱེད་དགོས། འགའ་ཤས་སར་རྒྱ་སྐད་མ་གཏོགས་སློབ་ཀྱི་མེད་ཀྱང་གནས་སྐབས་ཐབས་ཤེས་མེད། གང་ལྟར་ཤེས་ཡོན་ཡོད་ན་ཡོད་པ་དེ་དྲིན་ཆེ་ཞིང་། ཕན་ཐོགས་ཡོང་གི་རེད། བོད་ཕྲུག་སློབ་ལོ་སོན་པ་དེ་དག་སློབ་གྲྭར་གཏོང་རྒྱུར་འབད་རྩོལ་ངེས་པར་དུ་བྱེད་དགོས། དེ་གལ་ཆེར་བརྩི་དགོས། གཞོན་སྐྱེས་ཕོ་མོ་རྣམས་ལ་རྩ་བའི་ལྷག་བསམ་དང༌། སོ་སོའི་མི་རིགས་ཀྱི་ཤ་ཞེན་ཧ་ལས་པ་ཡོད་ཀྱང༌། སྐབས་རེ་ཆང་འཐུང་བ་དང༌། རྩེད་མོར་མགོ་གཡེངས་ཏེ་ཉིན་མ་སྐྱེལ་མཁན་ཁ་ཤས་ཡོང་གི་ཡོད་ཚོད་དེ་དག་ཧ་ཅང་ཕངས་པོ་རེད། ལོ་ན་གཞོན་པའི་སྐབས་སློབ་སྦྱོང་ཐོག་ལ་དོ་སྣང་བྱེད་དགོས། སློབ་གྲྭར་འགྲོ་གི་ཡོད་མེད་ལ་མ་བལྟོས་པར་རྒྱུན་དུ་ཤེས་ཡོན་ལ་དང་དོད་དང༌། དོ་སྣང་བྱེད་རྒྱུ་དེ་ཤིན་ཏུ་གལ་ཆེན་པོ་འདུག

ང༽ ལག་རྩལ་ལ་དོ་སྣང་དང་། བཟང་སྤྱོད་རྒྱུན་འཁྱོངས།

དེ་བཞིན་གྱི་ལས་རིགས་ཁག་ནང་ཡོད་མཁན་ཚོས་ཀྱང་རང་ཉིད་ལས་རིགས་གང་འདྲ་ཞིག་ཏུ་ཡོད་ཀྱང༌། ལས་རིགས་དེའི་ལས་འགན་ཆ་ཚང་འཁྱེར་ཐུབ་པའི་བསམ་བློ་བཏང་ནས་ཉམས་མྱོང་གསོག་རྒྱུ་དང༌། སློབ་སྦྱོང་བྱེད་རྒྱུ་གལ་ཆེན་པོ་རེད། ཁ་ནས་རྒྱ་མི་ང་ཚོའི་ལུང་པར་བསྡད་ན་འགྲིག་གི་མི་འདུག་ཤོད་ཀྱི་ཡོད། ངོ་ཐོག་ཉིན་མ་གཅིག་རྒྱ་མི་ལོག་རྒྱུའི་དུས་ཚོད་བྱུང་ན། ལས་རིགས་འགའ་ཤས་ནང་རྒྱ་མིའི་ལག་རྩལ་བ་མེད་ན་ཁུངས་མ་འཁྱོལ་བར་ལས་རིགས་འགའ་ཞིག་སྒོ་རྒྱག་དགོས་པ་དེ་ལྟར་བྱུང་ན་ཤིན་ཏུ་ངོ་ཚ་པོ་རེད། རྒྱ་མིས་བོད་པ་ཚོས་འཇོན་གྱི་མི་འདུག་ཅེས་ཁག་འདོགས་བྱེད་ཀྱི་ཡོད། བོད་པས་མ་འཇོན་པ་དེ་བོད་པར་སློབ་སྦྱོང་དང༌། གོ་སྐབས་མ་སྤྲད་པའི་ཐོག་ནས་མ་འཇོན་པ་ཆགས་པ་ལས། བོད་པར་གོ་སྐབས་སྤྲད་ན་འཛམ་གླིང་རྒྱལ་ཁབ་སུམ་ཅུ་སོ་གྲངས་ཤིག་གི་ནང་ལ་བོད་ཁ་གྲམ་ནས་བསྡད་ཡོད་པ་ཚོར་སློབ་གྲྭ་འགྲིམས་པའི་ཤེས་ཡོན་མེད་ནའང་ལས་ཀའི་ཉམས་མྱོང་བསགས་ནས་བོད་པས་གྱོང་ཐག་ཆོད་དང༌། འཇོན་ཐག་ཆོད་བྱས་ནས་བསྡད་ཡོད།

སྤྱི་ཡོངས་ནས་བཤད་ན་བོད་པར་གོ་སྐབས་བྱུང་ན། རྒྱ་མི་ལས་ལྷག་པ་མ་གཏོགས། རྒྱ་མིའི་མཇུག་ལ་རྩ་བ་ནས་སྡོད་ཀྱི་མ་རེད། བོད་མིས་འཇོན་གྱི་མི་འདུག་ཟེར་མི་དགོས་པ་ཞིག་ལོ་གཞོན་པ་ཚོས་སློབ་སྦྱོང་གི་ཐོག་ལ་ཤུགས་བརྒྱབ། དེ་མིན་གྱི་ལས་རིགས་ནང་ལ་ཡོད་མཁན་ཚོས་གང་ཅིར་དོ་སྣང་བྱས་ཏེ་རང་མགོ་ཐོན་པ་བྱེད་དགོས། ང་ཚོས་བདེན་པའི་ངོས་ནས་འཐབ་རྩོད་བྱེད་པ་འདི་ལྷག་བསམ་གཅིག་པུས་ཨུ་བཙུགས་བྱས་པས་མི་འགྲིགས་པར། ཤེས་བྱ་ཡོན་ཏན་དང༌། འཇོན་ཐང་ནུས་པ་ལྡན་པའི་ཐོག་ནས་འགྲོ་དགོས།

དཔེར་ན། མཧཱ་དྷརྨ་གྷན་དྷིར་ཆ་བཞག་ན། དངོས་གནས་འཚེ་མེད་ཞི་བའི་ལམ་ལ་བརྟེན་ནས་རྒྱ་གར་གྱི་རང་དབང་རྩོད་ལེན་བྱས་པ་རེད། དེ་ཡང་ལྷག་བསམ་གཅིག་པུ་དང༌། རྒྱ་གར་གྱི་ཤེས་ཡོན་ཡོད་པ་གཅིག་པུ་མིན་པར་དེང་དུས་ཀྱི་ཤེས་ཡོན་ཡོད་པའི་སྒོ་ནས་རང་དབང་རྩོད་ལེན་བྱས་པ་རེད། ཡང་དེང་དུས་ཤེས་ཡོན་ཡོད་པ་དང་ཆབས་ཅིག་རྒྱ་གར་གྱི་དྲི་མ་བརླགས་པ་ཡང་མ་རེད། དེང་དུས་ཀྱི་ཤེས་ཡོན་ཡོད་པའི་ཐོག་རྒྱ་གར་གྱི་རིག་གཞུང་རྨང་གཞིར་བཞག་སྟེ་སོ་སོའི་གྱོན་ཆས་དང༌། ནམ་རྒྱུན་གྱི་འཚོ་བའི་སྤྱོད་ལམ་ཆ་ཚང་ལག་ལེན་བསྟར་ཡོད།

ང་རང་ཚོ་ཡང་ཤེས་ཡོན་གྱི་ཐོག་ནས་ནུས་པ་བཏོན་ཐུབ་པ་ཞིག་མ་བྱུང་ན་འཚེ་མེད་ཞི་བའི་ལམ་བདེན་པ་བདེན་སར་འཁྱོལ་བ་བྱེད་རྒྱུ་འདི་དཔུང་དང༌། ནུས་པའི་ཐོག་ནས་འགྲོ་རྒྱུའི་སྐད་ཆ་ཞིག་མིན། ང་ཚོ་བཙན་བྱོལ་བ་ཆགས་ནས་ཤེས་ཡོན་གྱི་ཐོག་ལ་དོ་སྣང་ཆེན་པོ་བྱས་ཡོད། བདུན་ཅུ་དོན་དགུའི་ལོར་ཏེང་ཞའོ་ཕིང་དང་ཐོག་མར་ང་ཚོའི་མི་སྣ་ཐུག་འཕྲད་སྐབས་ཏེང་གིས་ཁྱེད་རང་ཚོས་སློབ་སྦྱོང་ཐོག་ལ་དོ་སྣང་བྱས་པ་ཡག་པོ་རེད་ཅེས་བསྔགས་བརྗོད་བྱས་འདུག གང་ལྟར་ང་ཚོས་ད་ལྟ་བར་དུ་ཤེས་ཡོན་གྱི་ཐོག་ལ་དོ་ཁུར་བྱས་པར་གྲུབ་འབྲས་ཐོན་ཡོད་པ་ལྟར། ད་དུང་ཡང་ང་ཚོས་ཤེས་ཡོན་གྱི་ཐོག་ལ་ངེས་པར་དུ་ཤུགས་རྒྱག་དགོས།

ཁ་སང་སློབ་ཕྲུག་ཚོར་ཡང་བརྗོད་རྒྱུ་བྱུང༌། ཤེས་ཡོན་གྱི་ཐོག་ལ་ཤུགས་རྒྱག་དགོས་པ་དང༌། ཤེས་ཡོན་དེ་ཡང་གཞན་ཕན་ལྷག་བསམ་དང་ཟུང་དུ་སྦྲེལ་བ་ཞིག་མ་བྱུང་ན་ཤེས་ཡོན་རྐྱང་པས་ཕན་ཐོགས་དེ་ཙམ་མེད་པ་འཛམ་གླིང་འདིའི་ཐོག་ཏུ་དེང་སང་ཡོངས་གྲགས་གསལ་པོ་རེད། ཨ་མི་རི་ཀ་ཟེར་བ་སོགས་ལུང་པ་སྐད་གྲགས་ཆེན་པོ་དེ་དག་གཚོའི་ནང་ལ་ཡ་རབས་སྤྱོད་བཟང་གིས་ཕོངས་པའི་དཀའ་ངལ་ཆེན་པོ་ཡོད། བོད་པར་ང་ཚོའི་ཕ་མེས་ནས་དེ་ལྟ་བུའི་མིག་ལྟོས་བཟང་པོ་ཡོད་པ་འདི་དང་ཟུང་དུ་སྦྲེལ་བའི་ཤེས་ཡོན་ཡར་རྒྱས་འགྲོ་རྒྱུར་འབད་བརྩོན་བྱེད་དགོས་ཀྱི་འདུག

ཅ༽ སྒྲིག་འཛུགས་ཀྱི་ནུས་པ་དང་། མང་གཙོའི་ལམ་བུ།

དེ་ནས་གཞིས་ཆགས་ཁག་འདི་དག་ནང་ལ་སོ་ནམ་གཅིག་པུའི་ཐོག་ནས་ནུས་པ་འདང་ཐུབ་ཀྱི་མེད་སྟབས་ཐབས་ཤེས་གང་ཞིག་བྱེད་རྒྱུ་འདུག་གམ། གསར་གཏོད་བྱེད་རྒྱུ་གལ་ཆེན་པོ་རེད། ང་ཚོའི་དངོས་ཡོད་གནས་ཚུལ་ལ་རན་པའི་ཤིང་འབྲས་འདེབས་འཛུགས་དང༌། འོ་མ་ཐོན་སྐྱེད་ཐད་འབད་རྩོལ་བྱེད་ཀྱི་ཡོད་པ་འདི་དག་ཧ་ཅང་ཡག་པོ་འདུག ད་ལྟ་ཁང་བཟོའི་རྒྱུ་ཆ་སོགས་ལས་འགུལ་བྱེད་མུས་འདི་རིགས་འཆར་གཞི་ལྡན་པ་ཡག་པོ་བཟོས་ན་ནུས་པ་ཐོན་ཐུབ་པའི་ལམ་འགྲོ་ཡོང་ཐུབ་རྒྱུའི་རེ་བ་ཡོད། རྒྱ་གར་ཡུལ་པ་རྣམས་ལའང་ཞབས་འདེགས་སྒྲུབ་ཐུབ་ཀྱི་རེད།

འདིས་མཚོན་པས་གང་ལྟར་ང་ཚོའི་དཔལ་འབྱོར་གྱི་གནས་སྟངས་ཡར་རྒྱས་ཡོང་བའི་ཐབས་ཤེས་སྒོ་གང་ས་ནས་བྱེད་དགོས་ཀྱི་འདུག ང་ཚོ་བཙན་བྱོལ་བ་ཆགས་ནས་ལོ་སུམ་ཅུ་སོ་ལྔ་ལྷག་འགྲོ་གི་ཡོད། འོན་ཀྱང་གོང་བུའི་ནུས་པ་བསྡད་པ་འདི་བཙན་བྱོལ་གཞུང་ཟེར་བ་སྤྱི་པའི་སྒྲིག་འཛུགས་ཤིག་ཡོད་པ་འདིའི་ཐོག་ནས་བྱུང་བ་རེད། ལས་དོན་ཐོག་ནོར་འཁྲུལ་ཡོང་གི་རེད། འོན་ཀྱང་ཆེ་ས་ནས་བཤད་ན། ང་ཚོ་སྤྱིའི་སྒྲིག་འཛུགས་ཡོད་པ་འདིས་ཕན་ཐོགས་ཆེན་པོ་བྱུང་བ་ཡོད། སྤྱི་པའི་སྒྲིག་འཛུགས་འདིའི་ཐོག་ནས་རྒྱ་གར་ལ་ཡོད་པའི་བོད་པ་ཙམ་དུ་མ་ཟད། འཛམ་གླིང་ས་ཆ་གང་སར་ཡོད་པའི་བོད་པ་ཚོར་ཡན་ལག་དང་ཉིང་ལག་གི་འབྲེལ་བ་ཡོད་པ་འདིའི་ཐོག་ནས་ཁྱད་པར་ཆེན་པོ་བྱུང་ཡོད། རྒྱ་མིའི་ངོས་ནས་ཡིན་ན་ཡང་བཙན་བྱོལ་གཞུང་ཟེར་བ་འདིར་མི་དགའ་བ་དང༌། འདིར་དོགས་ཟོན་བྱེད་ཀྱི་འདུག ང་ཚོ་བཙན་བྱོལ་བ་ཆགས་པའི་འགོ་སྟོད་ནས་མང་གཙོའི་ལམ་ལ་བསྒྱུར་རྒྱུའི་འབད་རྩོལ་ལག་ལེན་རིམ་པར་བསྟར། ཉམས་མྱོང་གསོག་བཞིན་དང་འགྱུར་བ་གཏོང་བཞིན་བྱས། བར་སྐབས་ནས་ང་ཚོས་བཅའ་ཁྲིམས་བཟོས་ཏེ་དངོས་གནས་ཡར་རྒྱས་གང་ལེགས་བཏང་ཡོད། འཛམ་བུ་གླིང་འདིའི་སྒང་གི་ལུང་པ་གཞན་དག་གི་གནས་ཚུལ་དང༌། གཞན་དག་གི་བཙན་བྱོལ་བའི་གནས་སྟངས་དང་བསྡུར་ན། ང་ཚོ་མང་གཙོ་ཅན་དུ་བསྒྱུར་བའི་ཐོག་གྲུབ་འབྲས་གང་ལ་གང་འཚམ་གྱི་ཆེན་པོ་ཐོན་ཡོད།

ད་ལྟ་འདིར་གསར་འབྱོར་ཁྱེད་རང་ཚོའི་བསམ་བློའི་ནང་ལ་ལས་བསྡོམས་ནང་ང་ཚོའི་རྙོག་དྲའི་རིགས་བཤད་པ་དེར་བོད་པའི་ནང་བཀྲ་མི་ཤིས་པའི་སྐྱོན་འདུག་བསམ་པ་ཁ་ཤས་དྲན་མདོག་ཁ་པོ་རེད། དེར་ཧ་ལས་རྒྱུ་གང་ཡང་མེད། དེ་ནི་མིའི་སྤྱི་ཚོགས་གང་སར་ཡོད་པ་ཞིག་རེད། ང་ཚོ་བཙན་བྱོལ་བ་ཆགས་ནས་ལོ་སུམ་ཅུ་སོ་ལྔ་ལྷག་ཙམ་གྱི་རིང་ལ་རྙོག་གླེང་ལྷགས་པ་བྱུང་ཡོད། རྙོག་གླེང་ལྷག་གིན་ཕར་ཡལ་གྱིན་བྱས་ནས་ཕྱིན་པ་རེད། དེ་དག་ལ་གནད་འགག་གང་ཡང་མི་འདུག གནས་ཚུལ་ཕྲན་བུའི་གླེང་གཞི་ཆེ་བ་དེ་གང་ཡིན་ཟེར་ན། ཕྱིའི་རྒྱལ་ཁབ་དང་འབྲེལ་བ་སླེབས་པ་དང༌། དངུལ་དང་དངོས་པོས་བསླུ་རྒྱུའི་ཉེན་ཁ་ཞིག་སླེབས་ཀྱི་ཡོད། གང་ལྟར་ཡང་འཁྲུན་གཅོད་ཚར་བ་ཞིག་རེད། མི་མང་པོ་འདིའི་ནང་ལ་ཡོད་པ་ཡང་མིན་པར་མི་ཉུང་ཤས་ཤིག་རེད། ཡིན་ན་ཡང་གནས་ཚུལ་ཆགས་སྟངས་ཕྱི་རྒྱལ་གྱི་དངུལ་དང༌། དངོས་པོའི་འབྲེལ་བའི་ཐོག་ནས་ཆགས་པ་དང༌། དེ་ཡང་ཤེས་བཞིན་ཁྱད་གསོད་བྱས་པ་ལྟ་བུ་ཡིན་སྟབས། ཚང་མས་མ་ཤེས་མ་གོ་བ་མིན་པར་དོ་སྣང་དང་ཡིད་གཟབ་བྱེད་དགོས། སྤྱི་ཡོངས་ཀྱི་ཆ་ནས་སྤྱི་ཚོགས་ནང་གནས་ཚུལ་དེ་ལྟར་ཡོང་གི་རེད།

གཉིས་ནས་ང་ཚོ་མང་གཙོའི་ལུང་པའི་ནང་ལ་བསྡད་ཡོད། གཏམ་བརྗོད་རང་དབང་རེད། འདྲ་མིན་ཤོད་མཁན་ཡོང་གི་རེད། དེ་བཞིན་གསར་ཤོག་ཁག་ཏུ་འདྲ་མིན་ཤོད་ཀྱི་རེད། དེ་ཚོ་ཡག་པོ་རེད། རྩ་བ་བརྟན་པོ་ཡོད་པའི་རྟགས་རེད། ཕར་ཙམ་དེར་རྒྱ་མི་གུང་བྲན་གྱིས་མཚོན་པའི་གཅིག་སྡུད་ལམ་ལུགས་དེ་དག་གི་ནང་དུ་སྐད་ཆ་མང་པོ་ཡོད་ཀྱང་གདོང་ལེན་བྱེད་མ་ཐུབ་པར་བཀབ་ནས་སྡོད་ཀྱི་ཡོད། མང་གཙོའི་ཡུལ་ནང་སྐད་ཆ་འདྲ་མིན་ཡོད་པ་རྣམས་གསལ་པོ་བཟོས་ཏེ་གདོང་ལེན་བྱེད་ཀྱི་ཡོད། དེ་ནུས་པ་ཆེ་བ་ཡིན། རྩ་བ་བརྟན་པོ་ཡོད་པའི་རྟགས་རེད། དཔེར་ན། རྒྱ་གར་ནང་ལ་ཆ་བཞག་ན། རྙོག་དྲ་མང་པོ་ཡོད་ཀྱང་མི་གསོད་ཁྲག་སྦྱོར་དེ་ཙམ་ཡོང་གི་མེད། གང་ཡིན་ཟེར་ན། མང་གཙོ་ཡོད་པ་དང༌། རང་དབང་རང་བཙན་གྱི་ཁྲིམས་ཁང་ཡོད། རྙོག་གླེང་ཡོད་པ་རྣམས་བཀབ་ནས་དྲི་ངན་ས་གཡོག་མ་བྱས་པར་ཁ་གསལ་གཏིང་གསལ་བྱེད་པ་འདི་དངོས་གནས་མང་གཙོ་དང༌། རང་དབང་ལུང་པའི་ཁྱད་ཆོས་ཤིག་རེད་ལ། དེ་ཡོན་ཏན་རེད།

ཆ༽ ཆབ་སྲིད་ལ་དོ་སྣང་དང་། དངོས་ཡོད་ཀྱི་འགྲེལ་བཤད།

དེ་ནས་ངོས་ཀྱིས་རྟག་ཏུ་འབོད་སྐུལ་བྱེད་ཀྱི་ཡོད་པ་ལྟར། བོད་ཀྱི་ཆབ་སྲིད་གནད་དོན་ལ་ཚང་མས་དོ་སྣང་བྱེད་དགོས་ཀྱི་འདུག ལྷག་དོན་གདན་ས་ཁག་གིས་དོ་སྣང་བྱེད་དགོས། ནམ་རྒྱུན་ཁ་རྒྱུན་ལ་སྡེ་པ་གཞུང་གི་བྱུས་གཏོགས་སྡེ་སྲིད་མགོ་ལེབ་པས་བྱེད་ཀྱི་རེད་ཟེར་བ་ལྟར་བྱས་ན་མི་འགྲིགས། ང་ཚོ་དངོས་གནས་དྲང་གནས་མང་གཙོའི་སྒང་ལ་འགྲོ་གི་ཡོད། མང་གཙོའི་སྒང་ལ་འགྲོ་སྐབས་མང་ཚོགས་ཀྱི་ལས་འགན་མང་བ་འཁྱེར་དགོས། འགན་འཁྱེར་དགོས་པར་བརྟེན་གནས་ཚུལ་ཚང་མ་རྟོགས་ཐུབ་པ་བྱེད་དགོས། གནས་ཚུལ་མ་རྟོགས་པར་བསྡད་ན་གཏམ་འཆལ་ཞིག་ཡོང་བའི་སྐབས་ལ་གང་འདྲ་ཡིན་ནམ་བསམ་པ་དེ་ལྟར་ཡོང་གི་ཡོད། དུས་རྒྱུན་ནས་སོ་སོས་རྩ་བའི་བོད་གཞུང་གི་སྲིད་བྱུས་དང༌། ཆབ་སྲིད་ཀྱི་ལས་ཀ་བྱེད་སྟངས་ཐོག་ལ་དོ་སྣང་ཡོད་པ་ཞིག་ཡིན་ན། དཀྲོག་གཏམ་དང་གཏམ་འཆལ་ཡོང་སྐབས་བརྟག་དཔྱད་བྱེད་རྒྱུའི་ནུས་པ་ཞིག་དང་། བརྟག་དཔྱད་བྱེད་རྒྱུའི་ཆ་རྐྱེན་ཡོད། ནམ་རྒྱུན་ནས་དོ་སྣང་མ་བྱས་ན་གཏམ་འཆལ་ཞིག་སླེབས་དུས་དེ་ལྟར་མིན་ནམ་བསམས་ནས་སྡོད་རྒྱུ་ལས། སོ་སོས་དཔྱད་པ་བྱེད་རྒྱུའི་ཆ་རྐྱེན་མེད།

གདན་སའི་མཁན་པོ་དང༌། ལས་སྣེ་རྣམས་ཀྱིས་ནམ་རྒྱུན་ནས་འདིར་དོ་སྣང་བྱེད་དགོས། ང་རང་ཚོ་ཚང་མ་བོད་རང་དབང་འདོད་མཁན་ཤ་སྟག་རེད། མདོར་ན་རྒྱ་མིའི་ལས་ཁུངས་ནང་ལ་ཡོད་མཁན་གྱི་བོད་རིགས་ཏང་ཡོན་རྣམས་ཀྱང་སེམས་ཀྱི་གཏིང་དེར་ང་བོད་པ་ཡིན་བསམ་པ་ཞིག་ཟུབ་ཏུ་མེད་པ་ཞིག་ཡོད། ད་ལྟའི་དུས་འདིར་བོད་པའི་ཆབ་སྲིད་ཀྱི་གནས་སྟངས་གཉན་འཕྲང་ཞིག་གི་དུས་སྐབས་ལ་སླེབས་ཡོད་སྟབས་དེར་ཚང་མས་དོ་སྣང་བྱེད་རྒྱུ་གལ་ཆེན་པོ་རེད། ནམ་རྒྱུན་ནས་དོ་སྣང་ཡོད་ན་དཀྲོག་གཏམ་གྱི་རྗེས་འབྲང་མི་བྱེད་པའི་ཁྱད་པར་ཡོང་གི་རེད།

བོད་ནང་ལ་གཉེན་འཕྲད་དུ་འགྲོ་བ་དང༌། བོད་ནང་ནས་ཚུར་གཉེན་འཕྲད་ལ་ཡོང་མཁན་རྣམས་ལ་དངོས་ཡོད་བདེན་པའི་གནས་ཚུལ་འདི་དག་སྒྲོ་བཏགས་དང་། གཏམ་འཆལ་གྱི་གནས་ཚུལ་མིན་པར་དངོས་དངོས་བརྗེན་བརྗེན་འགྲེལ་བཤད་བྱེད་ཐུབ་པ་ཡོང་གི་རེད། དེ་ལྟར་བྱུང་ན་བོད་ནས་ཡོང་མཁན་རྣམས་ཀྱང་དགའ་པོ་ཡོང་གི་རེད། ང་ཚོར་མི་ལ་མ་དགའ་ཚིག་ཟ་བྱས་ནས་སྐད་ཆ་ཤོད་ཀྱི་མེད། ང་ཚོས་བདེན་པ་བདེན་གཏུགས་ཀྱི་སྐད་ཆ་ཤོད་ཀྱི་ཡོད། ང་ཚོས་རྒྱ་མི་སྡུག་པ་ཞིག་ཡོང་བ་ཤོག་ཟེར་གྱི་མེད་ལ། འབད་རྩོལ་དེ་བས་བྱེད་ཀྱི་མེད། བདེ་སྐྱིད་རྒྱ་མི་ལའང་དགོས་པ་རེད། བདེ་སྐྱིད་རྒྱ་མིར་དགོས་པ་ལྟར་ང་ཚོར་ཡང་དགོས་ཀྱི་ཡོད།

དེ་སྔ་སྤྱི་ཚོགས་རྙིང་པའི་སྐབས་ལ་ཞིང་བྲན་ལམ་ལུགས་སྡུག་ཐག་ཆོད་ཡོད་ན་ཡང༌། བཅིངས་བཀྲོལ་བཏང་རྗེས་བོད་མི་ཡོངས་རྫོགས་རྒྱ་མིའི་ཚེ་གཡོག་ཆགས་པ་ནི་དེ་ལས་ཀྱང་ཤིན་ཏུ་སྡུག་པ་རེད། དེས་འགྲིག་གི་མི་འདུག རྒྱ་མིའི་ངོས་ནས་ང་ཚོར་དྲང་པོ་དྲང་བཞག་གི་འདྲ་མཉམ་དང༌། བསམ་པ་རྣམ་དག་གི་ཐོག་ནས་གཉིས་ཕན་གྱི་བསམ་བློ་བཏང་ན། ང་ཚོའི་ངོས་ནས་བསམ་བློ་ལོས་གཏོང༌། ང་ཚོ་ནང་པ་རེད། སེམས་ཅན་ཐམས་ཅད་ཟེར་གྱི་ཡོད། ང་ཚོ་འདིར་མང་གཙོའི་ལམ་ལ་འགྲོ་གི་ཡོད་པ་ལས། སྤྱི་ཚོགས་རྙིང་པ་རོ་ལངས་རྒྱག་རྒྱུ་རྨི་ལམ་ལ་ཡང་གཏོང་གི་མེད། རྒྱ་མིས་བོད་ནང་ལ་ང་ཚོ་ཕྱི་རྒྱལ་ལ་ཡོད་པ་ཚོས་སྤྱི་ཚོགས་རྙིང་པ་རོ་ལངས་རྒྱག་རྒྱུའི་བསམ་བློ་གཏོང་གི་ཡོད་པ་དང༌། ཞིང་བྲན་ལམ་ལུགས་བསྐྱར་གསོ་བྱེད་ཀྱི་ཡོད་པ་རེད་ཅེས་ཧམ་བཤད་དེ་ལྟ་བུ་བྱེད་ཀྱི་འདུག འདི་ནས་བོད་ལ་གཉེན་འཕྲད་ལ་འགྲོ་མཁན་ཚོས་ནམ་རྒྱུན་ནས་ང་ཚོའི་བསམ་ཚུལ་གང་ཡོད་པ་དང༌། ཆབ་སྲིད་ཀྱི་ལྟ་བ་གང་འདྲ་ཡོད་པ་རྣམས་ཡག་པོ་ཤེས་ཀྱི་ཡོད་ན་ཤོད་ཐུབ་ཀྱི་རེད།

ཇ༽ དབུ་མའི་ལམ་དང་། ཐའེ་ཝན་གྱི་དཀའ་རྙོག

དེ་ནས་རྒྱ་དང་བོད་ཀྱི་འབྲེལ་བའི་སྐོར་དང༌། ཐའེ་ཝན་གྱི་གནས་ཚུལ་སྐོར་ཁོང་གཉིས་ཀྱི་ཐོག་ནས་འགྲེལ་བཤད་ཞིབ་ཕྲ་བྱུང་སོང་བས་དེ་ལྷག་དམིགས་བསལ་ཤོད་རྒྱུ་མེད། བར་སྐབས་རྒྱ་ནག་གཞུང་གི་བསམ་བློ་ཧ་ཅང་སྦུག་སྲུབ་དོག་པོ་དང༌། མཁྲེགས་པོ་ཞིག་གཏོང་གི་འདུག ཡིན་ན་ཡང་དེ་མུར་རྩ་བ་ནས་སྡོད་ཐུབ་ཀྱི་མ་རེད་བསམ་གྱི་འདུག འཛམ་གླིང་འདིའི་ཐོག་འགྱུར་བ་ཤིན་ཏུ་ཆེན་པོ་འགྲོ་བཞིན་ཡོད་པ་དང༌། རྒྱ་ནག་རང་གི་ནང་ལའང་འགྱུར་བ་ཆེན་པོ་འགྲོ་གི་ཡོད་པས་ང་ཚོ་ཞུམ་དགོས་དོན་མེད། རྒྱ་མི་ཁོ་རང་ཚོའི་ཁེ་ཕན་ལ་བལྟས་ནས་བསམ་བློ་མཁྲེགས་པོ་དེ་མུར་སྡོད་ཐབས་མེད། རྒྱ་མིའི་ངོས་ནས་ཕྲན་བུའི་བསམ་བློ་གུ་ཡངས་སུ་ཕྱིན་ན་ང་ཚོའི་ངོས་ནས་ཀྱང་དེ་ལུགས་གུ་བཤངས་དང་འབྲེལ་བའི་ཐོག་ནས་གཉིས་ཕན་གྱི་ལམ་ཞིག་བཙལ་རྒྱུ་རེད། ད་ལྟ་བར་དུ་ང་ཚོས་དབུ་མའི་ལམ་ལ་ཕྱིན་པ་ལྟར་ད་དུང་ཡང་ལམ་ཕྱོགས་འདིའི་སྟེང་ནས་གཉིས་ཕན་གྱི་དོན་འབྲས་ཤིག་སྨིན་པའི་ཡིད་ཆེས་ཡོད།

དེ་ནས་གོ་མིང་ཏང་གི་གནས་ཚུལ་དེ་རྙོག་དྲ་ཚ་པོ་རེད། ང་རང་ཚོ་བོད་མི་བཙན་བྱོལ་བ་མང་ཚོགས་རྣམས་ཧ་ལས་པའི་ལངས་ཕྱོགས་བརྟན་པོ་ཡག་པོ་རེད། འོན་ཀྱང་རྒྱུ་དངོས་པོར་དགའ་པོ་ཡོད་པའི་མི་དེ་རིགས་ཀྱིས་རང་ཚུགས་འཛིན་མ་ཐུབ་པའི་གནས་ཚུལ་བྱུང་བ་རེད། ཡིན་ན་ཡང་ག་ལེར་སྐྱོན་དེ་སེལ་ཡོང་བསམ་པ་དྲན་གྱི་འདུག རྩ་བ་ནི་ཐའེ་ཝན་ལ་འབྲེལ་བ་བྱེད་རྒྱུ་གལ་ཆེན་པོ་འདུག རྒྱ་མི་གཉེན་དུ་བཀུག་ནས་ང་ཚོས་ཐབས་ལམ་བཙལ་དགོས་པ་ལས། རྒྱ་མི་དགྲ་བཟོས་ཏེ་གདོང་མ་བསྟན་པར་བསྡད་ན་ཕན་ཐོགས་མེད། ང་ཚོར་ལག་ཆ་བདེན་པ་ཡོད་ལ། བདེན་པའི་ནུས་པ་འདོན་པར་གདོང་དང་གདོང་བསྟན་ནས་རྒྱུ་མཚན་བགྲངས་ཏེ་བདེན་པ་བདེན་ཐོག་ཏུ་འཁྱོལ་ཐབས་བྱེད་དགོས། རྒྱ་དམར་ནག་སུ་ལའང་གདོང་དང་གདོང་བསྟན་ནས་བདེན་པ་ར་སྤྲོད་བྱས། མི་དང་མིའི་འབྲེལ་བའི་ཐོག་ནས་དཀའ་ངལ་སེལ་ཐབས་དང༌། ང་ཚོའི་ནུས་པ་ཐོན་ཐབས་བྱེད་དགོས། ང་ཚོས་གཞི་རྩའི་བསམ་བློ་གཏོང་ཕྱོགས་དེ་ལྟ་བུ་ཞིག་རེད། དེ་ནས་རྒྱ་གར་ཡུལ་པ་རྣམས་དང་བོད་པ་འབྲེལ་བ་ཡག་ཐག་ཆོད་ཡོད། ད་དུང་ཡང་ཡུལ་པ་རྣམསདང་མཐུན་པོ་བྱེད་རྒྱུའི་ཐོག་དམིགས་བསལ་གྱི་གཟབ་གཟབ་དང༌། དོ་སྣང་བྱེད་དགོས།

ཉ༽ རབ་བྱུང་གི་ཀུན་སྤྱོད་དང་། བསྟན་པའི་ཞབས་འདྲེན།

དེ་བས་ང་ཚོའི་ཆོས་སྒར་ཁག་ལ་ད་ལྟ་བར་དུ་བསླབ་པ་སློབ་གཉེར་ཡག་ཐག་ཆོད་ཡོད། བསླབ་པ་སློབ་གཉེར་བཟང་པོ་ཡོད་པ་དེའི་ཚོད་ཀྱི་རྒྱུད་དུལ་བ་ཞིག་དགོས་པ་དེ་ཤིན་ཏུ་གལ་ཆེན་པོ་རེད། གྲྭ་པ་གཤིས་རྒྱུད་མ་དུལ་བ་དེ་ལྟར་བྱུང་ན་ཐབས་སྐྱོ་པོ་དང་། བསྟན་པའི་ཞབས་འདྲེན་རེད། དེ་རིང་སྔ་དྲོ་བཀའ་ཆོས་སྐབས་མཐའ་མཚམས་དེར་གྲྭ་པ་ཞིག་འདུག སྟོད་ཐུང་སེར་པོ་གཅིག་གྱོན། པར་ཆས་ཤིག་འཁྱེར་ནས་ཕར་ཚུར་འགྲོ་གི་འདུག གདན་སའི་གྲྭ་པ་ཡིན་བཟོ་མི་འདུག ཁོ་བལ་ཡུལ་ཁུལ་ནས་ཡོང་བ་གཅིག་མིན་ནམ། དད་པ་ཡོད་པའི་ཚོར་བ་ནི་གཏན་ནས་ཡོད་བཟོ་མི་འདུག མི་དེ་རིགས་ཡག་པོ་མིན།

བོད་ལའང་ལུས་ལ་གྲྭ་ཆས་གྱོན་ཏེ་ཉལ་ཐ་ཚོང་མཁན་འདུག་ཟེར་བ་དང༌། ལུས་ལ་གྲྭ་ཆས་གྱོན་ནས་དགོན་པ་ཁག་ནས་རྟེན་སྐུ་གསུང་ཐུགས་རྟེན་རྐུན་མ་རྒྱག་གི་འདུག་ཟེར་བ་དེ་རིགས་ཧ་ལས་པའི་ཐབས་སྡུག་རེད། དེ་དག་ཁ་ཤས་གྲྭ་བརྫུས་ཡིན་གྱི་རེད། སྤྱི་ཚོགས་ནང་མགོ་སྐོར་གཏོང་རྒྱུའི་དོན་དག་ལ་གྲྭ་ཆས་གྱོན་ནས་ཡོང་བ་དེ་ལྟར་ཡིན་སྲིད་ཀྱི་རེད། གང་ལྟར་ཡང་རབ་ཏུ་བྱུང་བ་རྣམས་ནས་སྤྱོད་ལམ་ཚུལ་མཐུན་བྱེད་དགོས་པ་ཤིན་ཏུ་གལ་ཆེན་པོ་ཡིན།

ཏ༽ དཀར་ཟས་ལ་དང་དོད་དང་། ཟས་བཅུད་ཀྱི་ཐབས་ཤེས།

ཁ་སང་ནས་སྐད་ཆ་ལྷང་ཙམ་བྱུང་བ་བཞིན། ང་རང་ཚོར་སྤྱིར་བཏང་བོད་པའི་སྤྱི་ཚོགས་ནང་ལ་ནམ་རྒྱུན་ནས་ཤ་སྤོང་མཁན་ཧ་ཅང་ཉུང་ཉུང་རེད། གོང་དུ་ལས་བསྡོམས་ནང་ལ་ཁྱེད་རང་ཚོས་ཉ་སྟོང་བརྒྱད་གསུམ་ལ་དམར་ཟས་སྤོང་གི་ཡིན་ཟེར་བ་ཞིག་འདུག་པ་དེ་ལ་རྗེས་སུ་ཡི་རངས་ཡོད། ཤིན་ཏུ་ཡག་པོ་རེད། ད་དུང་ཡང་དེའི་ཐོག་ལ་དམིགས་བསལ་དོ་སྣང་དང་ཤུགས་བསྐྱེད་བྱེད་དགོས། ལྷག་དོན་དུ་དགེ་འདུན་མང་པོ་ཡོད་ས་ཚོའི་ནང་ལ་ཤ་ཉུང་ཉུང་ཞིག་ཉོས་ན་ཡང་ཕོན་ཆེན་པོ་འགྲོ་རྒྱུར། དེ་དག་གི་ཐད་ལ་གཟབ་གཟབ་བྱེད་དགོས་ཀྱི་འདུག གྲོང་ཁྱེར་ཆེན་པོའི་ནང་དང་མི་འདྲ་བར་གྲོང་གསེབ་ཆུང་ཆུང་ནང་ལ་གཟབ་གཟབ་མ་བྱས་ན་དམིགས་ཤ་ཆགས་རྒྱུའི་ཉེན་ཁ་ཆེན་པོ་ཡོད།

དྷ་རམ་ས་ལར་ཡང་ནམ་རྒྱུན་ཤོད་ཀྱི་ཡོད། རྒྱ་གར་ཡུལ་པ་ཚོའི་ནང་དང༌། དེང་སང་འཛམ་བུ་གླིང་འདིའི་སྒང་ལ་དམར་ཟས་སྤོང་རྒྱུ་དར་སོ་ཇེ་ཆེར་འགྲོ་བཞིན་ཡོད། ཤ་མེད་དཀར་ཟས་ནང་དུ་གཟུགས་པོའི་སྟོབས་བཅུད་ལ་ཕན་པའི་སྔོ་ཚལ་རིགས་དང༌། ལྟོ་ཆས་བཟོ་སྟངས་ཀྱི་གནད་འགག་མང་པོ་ཤོད་རྒྱུ་འདུག དེ་དག་ལ་ང་རང་ཚོས་དོ་སྣང་དང༌། ཉམས་ཞིབ་བྱས་ན་འགྲོ་སོང་ཆེ་རུ་བཏང་མི་དགོས་པར་ལྟོ་ཆས་ཟས་བཅུད་ཡོད་པ་བཟོ་ཐབས་ལ་བསམ་བློ་གཏོང་རྒྱུ་ཡོད་ཀྱི་རེད་བསམ་གྱི་འདུག སྔོན་མ་ལོ་གཅིག་ང་ཚོས་དེ་ལྟ་བུའི་ཚོད་ལྟ་སློབ་སྦྱོང་ཚུགས་ཙམ་བྱས་པ་རེད། མཇུག་ལ་རྒྱ་བསྐྱེད་རྒྱུན་སྐྱོང་མ་བྱུང་བ་རེད། ད་ནི་དུས་ཚོད་རིང་པོ་འགོར་སོང༌། ཚང་མ་ཐང་ཆད་མེད་དམ། ཐུགས་རྗེ་ཆེ། བཀྲ་ཤིས་བདེ་ལེགས།

ཐ༽ དོན་གྱི་བདག་པོ་དང་། རང་དབང་གི་མགྲིན་ཚབ་པ།

ཁྱེད་རང་ཚོ་བོད་ནས་ཡོང་མཁན་ཚོར་དམིགས་བསལ་གྱི་འཚམས་འདྲི་ཡོད། བོད་ནང་ལ་ཡོད་པའི་རྒྱ་ཆེའི་མི་མང་རྣམས་བོད་ཀྱི་དོན་གྱི་བདག་པོ་ཡིན་ཞེས་ངོས་ནས་རྒྱུན་དུ་ཤོད་ཀྱི་ཡོད། ངོས་རང་ནི་བོད་རྒྱ་ཆེའི་མི་མང་གི་གཏམ་བརྗོད་པ་གཅིག་ཡིན་པས། བོད་རྒྱ་ཆེའི་མི་མང་གི་བསམ་ཚུལ་གང་ཡོད་པ་དེ་དག་ངོས་ནས་ཤོད་དགོས་ཀྱི་ཡོད། ཕྱི་རྒྱལ་གྱི་མི་སྣ་བོད་ནང་ལྟ་སྐོར་ལ་འགྲོ་རྒྱུའི་དུས་ཚོད་མ་ཤར་བར་དུ་ང་ཚོས་བཤད་པ་དེར་འཛམ་གླིང་གི་མི་མང་པོ་ཞིག་གིས་ཡིད་ཆེས་བྱེད་ཀྱི་མེད། འོན་ཀྱང་མི་མང་པོ་ཞིག་གིས་འདི་དག་སྤྱིར་བཏང་བཙན་བྱོལ་བ་ཚང་མས་རྒྱུན་དུ་ཤོད་སྲོལ་ཆོས་ཉིད་ལྟ་བུ་རེད་ཅེས་ཟེར་གྱི་ཡོད། ཕྱི་རྒྱལ་གྱི་མི་སྣ་བོད་ནང་ལྟ་སྐོར་ལ་འགྲོ་རྒྱུའི་དུས་ཤིག་ཤར་ཏེ་ལྟ་སྐོར་ལ་འགྲོ་མཁན་རྣམས་ཀྱིས་བོད་ནང་གི་དངོས་ཡོད་གནས་ཚུལ་མཐོང་བའི་རྗེས་ལ་ཏཱ་ལའི་བླ་མས་མཚོན་པའི་བཙན་བྱོལ་གཞུང་གི་དེ་སྔོན་བཤད་པའི་གནས་ཚུལ་དེ་དག་བདེན་པ་རེད་ཅེས་ང་ཚོས་བཤད་པའི་བདེན་པའི་བདེན་རྒྱབ་ཇེ་ཆེར་ཕྱིན་ཡོད།

དེའི་རྒྱུ་རྐྱེན་གཙོ་བོ་ནི་བོད་ནང་ལ་ཡོད་པའི་རྒྱ་ཆེའི་མི་མང་གི་སྙིང་སྟོབས་དང༌། ལྷག་བསམ་ཞུམ་པ་མེད་པར་བསྡད་པའི་འབྲས་བུ་རེད། མ་གཞི་བོད་རྒྱ་ཆེའི་མི་མང་ལྷག་བསམ་དང་སྙིང་སྟོབས་འགྱུར་བ་མེད་པར་གནས་པ་འདི་རྒྱ་མིའི་བཀའ་དྲིན་རེད། རྒྱ་མིས་དུས་རྟག་ཏུ་བོད་མིར་སྡུག་སྦྱོང་བཏང་སྟེ་བཟོ་ལྟ་ཁོ་རང་བཟོས་པར་བརྟེན་སེམས་ཤུགས་མ་བསྡད་རང་བསྡད་རེད། རྒྱ་མིས་ཧ་ཅང་བྱམས་པོ་བྱས་ན་སེམས་ཤུགས་གང་འདྲ་ཡོད་དམ་མི་ཤེས། སྔོན་མ་རྒྱ་མི་ཐོག་མར་བོད་ལ་ཡོང་སྐབས་སུ། རྒྱ་གུང་བྲན་དྲིན་ཅན་ཕ་མ་རེད། །དངུལ་ཏཱ་ཡང་ཆར་པ་འབབ་འབབ་རེད། །ཅེས་དེ་ལྟར་ཤོད་མཁན་བྱུང་ཡོད། གང་ལྟར་རྒྱ་མིའི་ངོས་ནས་ཐབས་ཤེས་འདྲ་མིན་གྱི་ཐོག་ནས་བོད་པ་མཐོང་ཆུང་བྱེད་ས་དང༌། ཁྱད་གསོད་བྱེད་ས་གཅིག་ཏུ་བལྟས། བོད་མི་རིགས་རིག་གཞུང་དང་བཅས་པ་རྩ་བརླག་ཏུ་འགྲོ་རྒྱུའི་གོ་རིམ་ཞིག་སྒྲིག་གི་ཡོད་པ་ལྟ་བུ་ཞིག་འདུག དེ་ལྟ་བུའི་འོག་ལ་བོད་མི་སུ་ཡིན་ནའང་ནད་ཐེག་ཐབས་མེད་པ་གསལ་པོ་རེད།

གང་ལྟར་ཡང་སྙིང་ཁྱེད་རང་ཚོས་དངོས་གནས་དྲང་གནས་ལྷག་བསམ་དང༌། སེམས་ཤུགས་རི་བཙུགས་པ་ནང་བཞིན་བརྟན་པོ་དང༌། འགྱུར་བ་མེད་པར་བསྡད་པ་ལ་རྗེས་སུ་ཡི་རངས་ཡོད། ང་ཚོས་བོད་ཀྱི་བདེན་པའི་འཐབ་རྩོད་བྱེད་རྒྱུའི་གཞི་རྩའི་མ་གདན་ལྟ་བུ་དེ་བོད་རྒྱ་ཆེའི་མི་མང་གི་སེམས་ཤུགས་དང༌། བོད་རྒྱ་ཆེའི་མི་མང་གི་སྙིང་སྟོབས། ཁྱེད་རང་ཚོའི་སྲོག་ལ་ཉེན་ཁ་ཡོད་ན་ཡང༌། སོ་སོའི་ལུས་སྲོག་འབེན་ལ་བཙུགས་ཤིང་། སྙིང་སྟོབས་ཞུམ་མེད་ངང་བསྡད་པ་དེ་དངོས་གནས་བཀའ་དྲིན་པོ་ཆེན་པོ་ཡིན། ད་དུང་ཡང་ཚང་མས་སྔར་བཞིན་གཟབ་གཟབ་དང་། ཧུར་ཐག་བྱེད་རྒྱུ་གལ་ཆེན་པོ་རེད། ང་ཚོ་བཙན་བྱོལ་ལ་ཡོད་མཁན་རྣམས་ཀྱང་ད་ལྟ་བར་དུ་གང་ཡོང་ཅི་ཡོང་བྱས་པ་རེད། ད་དུང་ཡང་ཚང་མས་ཧུར་ཐག་བྱེད་ཀྱི་རེད། མདོ་དོན་ཡང་སྙིང་གཞིས་བྱེས་བོད་མི་སྤྱི་བོ་གནམ་བསྟན་ཡོངས་སུ་རྫོགས་པའི་ལས་འགན་དེ་བོད་རང་དབང་བསྒྲུབ་རྒྱུ་འདི་ཡིན་པས་ཚང་མས་ཧུར་ཐག་འབད་ཐག་བྱེད་རོགས། ཐུགས་རྗེ་ཆེ། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༥ ཟླ་ ༢ ཚེས་ ༡༧ ཉིན་རྒྱ་གར་ནས་བོད་ཀྱི་རྒྱལ་ས་ལྷ་ལྡན་བར་ཞི་བའི་གོམ་བགྲོད་དུ་བསྐྱོད་མི་གྲངས་བརྒྱ་དང་བརྒྱད་ཅུ་སྐོར་ལ་སྩལ་བའི་བཀའ་སློབ།

ཀ༽ གཉིས་མོས་ཀྱི་ཐབས་ལམ་དང་། མི་མང་གི་སེམས་ཤུགས།

དེ་རིང་འདིར་ལྷག་བསམ་རྣམ་དག་དང་ཞུམ་པ་མེད་པའི་སྙིང་སྟོབས་ཀྱིས་ང་རང་ཚོའི་བོད་ཀྱི་རྒྱལ་ས་ལྷ་ལྡན་ལ་ཁ་ཕྱོགས་ཏེ་ཞི་བའི་གོམ་བགྲོད་བྱེད་ཀྱི་ཡིན་ཟེར་མཁན་ལྷག་བསམ་སྙིང་སྟོབས་ཅན་ཁྱེད་རང་ཚོ་འཁྱུག་ཙམ་ཐུག་ནས་སྐད་ཆ་ཞིག་ཤོད་དགོས་བསམ་པ་དྲན་བྱུང༌། གཅིག་བྱས་ན་ཁྱེད་རང་ཚོ་བློ་ཕམ་འདྲ་ཡོང་སྲིད་མདོག་ཁ་པོ་རེད། ཡིན་ན་ཡང་དེ་རིང་ངོས་ནས་ཐག་བཅད་དེ་ཟེར་རྒྱུ་གང་ཡང་མེད། ཁྱེད་རང་ཚོར་ངའི་བསམ་ཚུལ་ཞིག་བཤད་ན་བསམ་པ་ཡིན། ད་ལྟ་ཉིན་ཤས་ཡོད་པས་ཁྱེད་རང་ཚོས་བསམ་བློ་ཏན་ཏན་ཞིག་ཐོངས། གང་འདྲ་བྱས་ན་དགའ་བ་འདུག་གམ། ག་ལེར་གཏན་འཁེལ་ཆོག་གི་རེད།

དེ་རིང་ངོས་ནས་བརྗོད་རྒྱུའི་དོན་ཚན་དང་པོར། སྔ་ལོ་འགོ་སྟོད་ཁྱེད་རང་ཚོ་དབུས་གཙང་ཆོལ་ཁའི་གྲོས་ཆོད་ནང་ལ་འདི་འདྲ་ཞིག་བཀོད་ཡོད། སྐབས་དེར་ངོས་ཀྱི་བསམ་ཚུལ་ལ་ཧ་ཅང་ཡག་པོ་རེད། དུས་ཚོད་རན་པ་ཞིག་བྱུང་ན་ཏན་ཏན་ཡག་པོ་ཡོང་གི་རེད་བསམ་པ་ཞིག་དང༌། དངོས་གནས་རང་ལྷག་བསམ་འདི་ལྟ་བུ་འཁྱེར་བ་ཧ་ཅང་ཡག་པོ་རེད་བསམ་པ་ལས། མགྱོགས་མྱུར་ལག་ལེན་བསྟར་གྱི་རེད་བསམ་པའི་བསམ་ཚུལ་གང་ཡང་མ་བྱུང༌། ད་ཆ་ཁྱེད་རང་ཚོས་དངོས་སུ་ལག་ལེན་བསྟར་རྒྱུའི་སེམས་ཐག་གཙང་མ་བཅད་པ་རེད། དུས་ཚོད་དེ་རན་པོ་ཞིག་འཁེལ་གྱི་ཡོད་མེད་ཐད་ངོས་རང་བློ་གཡེང་ཕྲན་བུ་འདུག ཁྱེད་རང་ཚོ་བོད་སྤྱི་པའི་དོན་ལ་ཕྱོགས་གཅིག་ནས་བཤད་ན་འུ་ཐུག་པའི་ཐོག་ནས་བསམ་འཆར་འདི་ཡོང་གི་ཡོད། ཐབས་ཤེས་འདི་འདྲ་ཞིག་བྱ་རྒྱུའི་བསམ་ཚུལ་བྱུང་བ་རེད། དངོས་གནས་ཁག་མི་འདུག

༸རྒྱལ་བ་རིན་པོ་ཆེའི་ངོས་ནས་ད་ལྟ་ཕན་ཆད་ལོ་བཅོ་ལྔའི་རིང་ལ་རྒྱ་བོད་བར་སྐད་ཆ་བཤད་དེ་ཕན་ཚུན་གཅིག་གིས་གཅིག་ལ་ཡིད་ཆེས་དང༌། བསམ་བློ་གུ་ཡངས་ས་ནས་བཏང་སྟེ་གཉིས་མོས་ཀྱི་ཐབས་ལམ་ཞིག་རྙེད་ཐུབ་ན་བསམ་པའི་རེ་བ་བརྒྱབ་ནས་ལོ་ནས་ལོ་བསྟུད་འབད་བརྩོན་བྱས་པ་རེད། འོན་ཀྱང་གྲུབ་འབྲས་ཐོན་མེད། རྒྱ་བོད་གཉིས་དོན་དག་ཡོད་པའི་གོ་བསྡུར་བྱེད་རྒྱུའི་འགོ་འཛུགས་ཐུབ་མེད། བོད་ནང་ལ་གནས་ཚུལ་ཕྲན་བུའི་དྲག་ཏུ་འགྲོ་རྒྱུར་ཡང་ཕན་ཐོགས་མ་བྱུང་བའི་ཁར། ད་དུང་གནས་ཚུལ་ཇེ་ཞན་ཇེ་སྡུག་ཏུ་འགྲོ་གི་ཡོད་སྟབས་མི་མང་གི་ངོས་ནས་སྐབས་སུ་བབས་པའི་ལས་འགན་བསྒྲུབས་ཏེ། མདོར་ན་སྲོག་བློས་བཏང་གི་བོད་སྤྱི་པའི་དོན་ལ་ཕན་པ་ཞིག་བྱུང་ན་བསམ་པའི་ཁྱེད་རང་ཚོས་སེམས་ཤུགས་བསྐྱེད་དེ་མདོ་དོན་༸རྒྱལ་བ་རིན་པོ་ཆེས་ཐབས་ཤེས་བྱས་པ་དེའི་ཐོག་ལ་ཁྱེད་རང་ཚོས་དངོས་གནས་སོ་སོའི་རང་སྲོག་ཞལ་འདེབས་ལྟ་བུ་རྒྱག་གི་ཡིན་བསམ་པའི་སེམས་ཤུགས་སླེབས་ཀྱི་ཡོད། ཧ་ལས་པ་རེད། ཁྱེད་རང་ཚོ་དངོས་གནས་རྨད་དུ་བྱུང་བའི་ལྷག་བསམ་དང༌། ངོ་མཚར་སྐྱེ་དགོས་པ། ཞུམ་པ་མེད་པའི་སྙིང་སྟོབས་ལ་རྗེས་སུ་ཡི་རངས་ཡོད། ཁྱེད་རང་ཚོར་ཐུགས་རྗེ་ཆེ་ཟེར་གྱི་ཡིན། ཁྱེད་རང་ཚོའི་སྙིང་སྟོབས་དང༌། ལྷག་བསམ་གྱི་གནས་ལུགས་གཞིས་ལུས་རྒྱ་ཆེའི་མི་མང་གིས་གོ་ཐོས་ཡོང་སྐབས་དངོས་གནས་སེམས་ཀྱི་གཏིང་ལ་དགའ་སྣང་དང༌། སྙིང་སྟོབས་སྐྱེ་བ་ལ་ཏན་ཏན་ཕན་གྱི་རེད། འཛམ་གླིང་སྤྱི་ཡོངས་ཀྱི་ཐོག་ནས་ཀྱང་དོ་སྣང་ཡོང་བ་ཞིག་ཆགས་ཀྱི་ཡོད་རེད། ཧ་ཅང་ཡག་པོ་རེད།

ཁ༽ འཚེ་མེད་ཀྱི་ལམ་བུ་དང་། རྒྱ་བལ་ལ་མཛད་དཀའ།

ཡིན་ན་ཡང་དོན་ཚན་གཅིག་ལ། ང་ཚོས་འདི་ནས་མཐའ་གཅིག་ཏུ་འཚེ་མེད་ཞི་བའི་ཐབས་ལམ་ལ་བསྟེན་ནས་བོད་ཀྱི་བདེན་མཐའ་གསལ་བའི་ཐབས་ཤེས་བྱེད་ཀྱི་ཡོད་པ་དང༌། ཁྱེད་རང་ཚོས་ཀྱང་བསམ་པ་རྣམ་དག་གི་སྒོ་ནས་མཚོན་མེད་ཞི་བའི་གོམ་བགྲོད་ཀྱི་ཐབས་ལམ་བསྟེན་རྩིས་བྱེད་ཀྱི་ཡོད་ཀྱང༌། ཕར་ཕྱོགས་གདོང་བསྟན་ས་དེས་རྒྱུ་མཚན་ལ་བསམ་བློ་གཏོང་གི་མེད་པ་དང༌། ཞི་བདེ་ལ་རིན་ཐང་གཏན་ནས་བརྩི་གི་མེད། འཚེ་མེད་ཞི་བའི་ལམ་ལ་རིན་ཐང་གཏན་ནས་བརྩི་གི་མེད་སྟབས། མཐའ་མའི་དུས་སུ་གང་འདྲ་ཞིག་ཆགས་ཡོང་ངམ། ང་ཚོས་མཐའ་གཅིག་ཏུ་འཚེ་མེད་ཞི་བའི་ལམ་ལ་ཡིད་ཆེས་དང་འབྲེལ་བའི་ཐོག་ནས་ལག་ལེན་བསྟར་ཏེ་འགྲོ་གི་ཡོད་ཀྱང༌། ཕར་ཕྱོགས་ནས་དེ་ལ་རྡོག་རོལ་གཏོང་རྐྱང་དང༌། མེ་མདའ་རྒྱག་རྒྱུར་ཚམ་ཚོམ་མེད་པར་ཨང་གསར་བྱས་ཏེ་བསྡད་ཡོད་པར་བརྟེན། མཐའ་མའི་དུས་ལ་འཚེ་བའི་ངོ་བོའི་ཐོག་ལ་སླེབས་རྒྱུ་ཞིག་ཆགས་ཡོང་གི་འདུག

གཉིས་ནས། འདི་ནས་ལྷ་ས་བར་དུ་འགྲོ་དགོས་བྱུང་ན་རྒྱ་གར་ལྡི་ལི་ནས། ལྷ་སར་བར་ས་ཐག་རིང་པོ་གང་འཚམ་ཡོད། སྔོན་ལ་ཕྱོགས་གཅིག་ནས་རྒྱ་གར་གྱི་ས་ཆ་གང་འཚམ་ཞིག་བགྲོད་དགོས་ལ། དེ་ནས་བལ་ཡུལ་གྱི་ས་གང་འཚམ་ཞིག་ཀྱང་བགྲོད་དགོས་པས། རྒྱ་གར་དང༌བལ་པོའི་གཞུང་གི་ཐོག་ནས་མཛད་དཀའ་ཆེན་པོ་ཞིག་ཡོང་རྒྱུ་ཡིན་པ་གཞི་གྲུབ་པ་རེད། དེ་ལྟ་བུའི་གནས་ཚུལ་ལ་ང་ཚོས་བསམ་བློ་ཏན་ཏན་གཏོང་དགོས་ཀྱི་འདུག རྒྱ་གར་གཞུང་དང༌། བལ་པོའི་གཞུང་གསར་པའི་ངོས་ནས་རྩ་བ་བོད་པའི་ཐོག་ལ་ཤ་ཚ་མེད་པ་དང༌། བོད་པའི་འཐབ་རྩོད་དེ་བདེན་པའི་རང་བཞིན་ཡིན་པའི་ངོས་འཛིན་མེད་པ་མིན། བོད་པར་ཤ་ཚ་དང༌རྒྱབ་སྐྱོར་ཏན་ཏན་ཡོད།

ལྷག་པར་དུ་རྒྱ་གར་གཞུང་ལ་ཆ་བཞག་ན། ལོ་སུམ་ཅུ་སོ་དྲུག་ལ་ཉེ་བའི་དུས་ཡུན་དེའི་རིང་ལ་རྒྱ་གར་གཞུང་གིས་བོད་པའི་ཐོག་ལ་རྩ་བའི་སྲིད་བྱུས་འཛིན་སྟངས་དེ་ངོས་ནས་བལྟས་ན་ཡག་པོ་རེད་བསམ་པ་དྲན་གྱི་འདུག རིགས་ཁ་ཤས་དཔེར་ན། བོད་རྒྱ་ནག་ཁོངས་ཀྱི་རང་སྐྱོང་ཁུལ་ཞིག་རེད་ཅེས་ངོས་འཛིན་བྱེད་པ་ལྟ་བུ་ང་རང་ཚོ་བློ་ཕམ་དགོས་པའི་གནས་ཚུལ་ཡོང་གི་ཡོད་ན་ཡང༌། ཕྱོགས་ཡོངས་ཀྱི་ཐོག་ནས་རྒྱ་གར་གཞུང་གིས་བོད་པའི་ཐོག་ལ་ལྟ་སྟངས་དེ་ཡག་པོ་རེད། མ་འོངས་པར་ཡང་བོད་པའི་ཐོག་ལ་དུས་ཚོད་སྨིན་པ་དང༌། རྒྱ་གར་གཞུང་གིས་བྱེད་ཐུབ་པའི་དུས་ཚོད་སླེབས་སྐབས་རྒྱ་གར་གཞུང་གིས་ཏན་ཏན་བོད་པའི་ཐོག་ལ་རྒྱབ་སྐྱོར་དང༌། ཤ་ཚ་ཡོད་ཡོད་པ་རེད། དེ་ལྟ་བུའི་གནས་ཚུལ་ལ་གཞིག་ནས་རྒྱ་གར་གཞུང་མཛད་དཀའ་མི་ཡོང་བ་བྱེད་རྒྱུ་དེ་གལ་ཆེན་པོ་ཆགས་ཀྱི་ཡོད།

ག༽ བོད་མིའི་ན་ཚ་དང་། རྒྱ་གཞུང་གི་དྲག་གནོན།

གསུམ་ནས། འདི་ནས་ལྷ་ས་བར་རྐང་བགྲོད་ཀྱིས་འགྲོ་རྒྱུའི་ལམ་ཐག་རིང་པོ་ཡིན་པས་ལམ་ཐོག་རང་ལ་ནད་ཚས་མཚོན་པས་དཀའ་ངལ་སྣ་མང་འཕྲད་རྒྱུའི་ཉེན་ཁ་ཏན་ཏན་ཡོད་པ་དང༌། བོད་ཀྱི་ས་སྣེ་ཟིན་མཚམས་སུ་རྒྱ་མིས་ལམ་སེང་བསད་བཟུང་བྱེད་རྒྱུའི་ཉེན་ཁ་ཡོད། གལ་སྲིད་དེ་ལྟར་མ་བྱས་ནའང་བོད་ཀྱི་ས་མཚམས་ཟིན་པ་ནས་ལྷ་ས་བར་ད་དུང་ཟླ་ལམ་བཤར་ནས་འགྲོ་དགོས། རྒྱ་གར་ནས་སེམས་ཐག་བཅད་དེ་ལྷག་བསམ་རྣམ་དག་གི་ཡོང་མཁན་དེ་རྣམས་རང་གི་ས་ཆ་ཟིན་པའི་སྐབས་སུ་བོད་ནང་སྡོད་མཁན་ཚོས་རང་གི་སེམས་ཀྱི་གཏིང་དུ་ཡོད་པའི་ན་ཚ་དེ་བཏོན་མདོག་ཁ་པོ་རེད། དེ་བཏོན་ན་རྒྱ་མིས་དྲག་གནོན་ཤུགས་ཆེན་བྱེད་རྒྱུའི་ཉེན་ཁ་ཡོད།

ཡང་ན་བོད་ནང་གི་མི་ཚོས་རྒྱ་མིས་དྲག་གནོན་བྱ་རྒྱུའི་ཉེན་ཁ་དེའི་འོག་ཏུ་སེམས་ཀྱི་ནང་ལ་ཡོད་པའི་ན་ཚ་དེ་མ་བཏོན་པར་འཁུམས་ནས་བསྡད་ན། ཁྱེད་རང་ཚོས་ཟླ་ལམ་བཤར་ནས་འགྲོ་སྐབས་ལྷ་སར་མ་སླེབས་གོང་ལ་ག་ལེར་མུག་ཤི་ཐེབས་རྒྱུའི་ཉེན་ཁ་ཡང་ཡོད་པ་ལྟ་བུ་འདུག ཁྱེད་རང་ཚོས་དངོས་གནས་དྲང་གནས་རང་སྲོག་བློས་བཏང་གིས་དེ་ལྟ་བུའི་སྙིང་སྟོབས་བསྐྱེད་པ་དེ་ནི་ཤིན་ཏུ་གཟི་བརྗིད་ཆེན་པོ་ཡིན་ན་ཡང༌། སྤྱོད་འཇུག་ལས། ཆུང་ངུའི་ཆེད་དུ་ཆེ་མི་གཏོང༌། །ཞེས་གསུངས་པ་ལྟར་ཚུར་ཙམ་འདིར་དྲིལ་བསྒྲགས་ཆེན་པོ་ཡོང་རྒྱུ་དེ་དང༌། ཕར་ཙམ་དེར་བོད་པ་མང་པོ་ཞིག་གི་ལུས་སྲོག་ལ་ཉམས་ཉེས་ཆུད་ཟོས་འགྲོ་རྒྱུའི་ཁེ་ཉེན་གཉིས་པོ་དེ་ཡང་ལྕི་བཏེག་སྟེ་བསམ་བློ་ཏན་ཏན་གཏོང་དགོས་ཀྱི་འདུག ད་ལྟའི་ཆར་དུས་ཚོད་སྨིན་པོ་དང༌། རན་པོ་ཞིག་ཨེ་ཡོང་བསམ་སྟེ་ངོས་རང་ཐེ་ཚོམ་འདུག་ཅེས་བརྗོད་དགོས་དོན་ནི། རྒྱ་མིའི་ངོས་ནས་ཉེ་བའི་ཆར་མཐའ་གཅིག་ཏུ་སྡིག་པ་མིག་བཙུམས་ཀྱིས་དྲག་གནོན་བྱེད་རྒྱུའི་སེམས་ཐག་བཅད་དེ་བསྡད་ཡོད་པའི་དུས་ཤིག་འཁེལ་ཡོད། དུས་ཚོད་དེའི་སྒང་ལ་དུས་སྐབས་རན་པོ་མེད་པ་ལྟ་བུ་ཞིག་འདུག གལ་སྲིད་བོད་མི་མང་པོ་ཞིག་འཕྲོ་བརླག་འགྲོ་བའི་གནས་ཚུལ་བྱུང་ན། ངོས་ནས་དྷ་རམ་ས་ལར་ཚོར་བ་གང་ཡང་མེད་པ་ལྟ་བུར་སྡོད་ཐབས་མེད། ཉན་དང་མ་ཉན་ཁྱེད་རང་ཚོའི་བསམ་བློ་རེད། ཉེན་ཁ་ཡོད་པའི་གནས་ཚུལ་རྣམས་ངོས་ནས་མ་བརྗོད་ན་འགྲིག་གི་མི་འདུག་བསམ་དྲན་གྱི་འདུག

དཔེར་ན། ལོ་ཁ་ཤས་གོང་དུ་ལྡི་ལིར་ཟས་བཅད་ངོ་རྒོལ་བྱེད་མཁན་མི་བཅུ་སྐོར་ཞིག་བྱུང་ཡོད། དེ་རྣམས་ནས་མ་ཤི་བར་དུ་ངོ་རྒོལ་བྱེད་རྒྱུར་སེམས་ཐག་བཅད་ནས་བསྡད་པ་རེད། སྐབས་དེར་སེམས་ཐག་བཅད་པ་དངོས་གནས་དྲང་གནས་ངོ་མཚར་སྐྱེ་དགོས་པ་དང༌། ཧ་ལས་པ་རེད། འོན་ཀྱང་ངའི་ངོས་ནས་བཟོད་མི་ཐུབ་པ་ལྟ་བུ་ཞིག་བྱུང༌། ཉན་དང་མ་ཉན་དོ་བདག་སོ་སོའི་བསམ་ཚུལ་རེད། ངའི་ངོས་ནས་མ་བརྗོད་ན་འགྲིག་གི་མ་རེད་བསམ་སྟེ་མཐའ་མ་ངོས་ནས་བརྗོད་པ་རེད། རྗེས་སུ་ཁོང་ཚོས་མཚམས་བཞག་པ་རེད། ཕྱོགས་གཅིག་ནས་བསམ་བློ་བཏང་ན་ངོས་ནས་མི་བཅུ་སྐོར་ཞིག་ཚེ་ཐར་བཏང་བ་ཡིན་བསམ་གྱི་འདུག

དེ་ནས་ད་དུང་ཡར་དེད་ཕྱིན་ན། ཕྱི་ལོ་ ༡༩༥༩ ཕྱི་ཟླ་ ༣ ཚེས་ ༡༠ ཉིན་ལྷ་སར་གསུམ་བཅུའི་དུས་དྲན་གྱི་ངོ་རྒོལ་གྱེན་ལངས་བྱས་ཤིང་། ཚེས་ ༡༧ ཕྱི་དྲོ་ལྷ་སའི་ཆུ་ཚོད་ ༤ པའི་ཐོག་ལ་ནོར་བུ་གླིང་བྱང་སྒོའི་འགྲམ་དུ་མེ་སྒྱོགས་ཀྱི་མདེལ་གཉིས་བབས་པ་འདི་འདྲའི་ཛ་དྲག་གི་ཐོག་ནས་མཐའ་མའི་ཐག་གཅོད་བྱས་ཏེ་དེའི་དགོང་མོ་ངོས་རང་ནོར་བུ་གླིང་ཁ་ནས་བྲོས་ཡོང་བ་རེད། དེའི་ཐག་གཅོད་བྱས་པ་དང་ཆབས་ཅིག་སྐབས་དེར་མགྲོན་གཉེར་ཆེན་མོ་དང༌། དགའ་བྲང་ཁོང་གཉིས་ལ་ངོས་ནས་བསམ་ཚུལ་ཞིག་ལ། ང་ཚོ་ཕྱིན་ཟིན་རྗེས་ལ། ཡང་ན་དེ་རིང་དགོང་དྲོ་ནས་འགོ་འཛུགས་དང་། གལ་སྲིད་དོ་ནུབ་འགོ་འཛུགས་མ་ཐུབ་ན་ཡང་སང་དགོང་ནས་འགོ་བཙུགས་ཏེ་ནོར་གླིང་ཕྱི་ནང་དུ་མི་མང་པོ་གསོག་བསྡད་པ་དེ་རྣམས་གཙང་པོ་བརྒལ་ནས་གཙང་པོའི་ལྷོ་བརྒྱུད་མེ་སྒྱོགས་རི་ངོས་ལ་གང་ཐུབ་ཕྱིར་འཐེན་ཐུབ་ན་ཡག་པོ་རེད་ཅེས་དེ་དུས་བརྗོད་རྒྱུ་བྱུང༌། མགྲོན་ཆེ་ནས་དེ་ག་དེ་ག་གསུངས་པ་ལས་ལག་ལེན་བསྟར་མཁན་གང་ཡང་བྱུང་མེད། དེང་སང་ངའི་སེམས་ནང་ལ་འགྱོད་པ་སྐྱེས་ཡོང་གི་འདུག དེའི་དགོང་དྲོ་ནས་འགོ་བཙུགས་ཏེ་འཐེན་ཐུབ་ཡོད་ན་བོད་མི་སྟོང་ཕྲག་ཁ་ཤས་ཀྱི་ཚེ་སྲོག་ཕལ་ཆེར་ཚེ་ཐར་འགྲོ་གི་ཡོད། དེ་རྣམས་ནོར་བུ་གླིང་ཁའི་ནང་ལ་ལྷགས་བསྡད་སྟབས་ཉིན་གཉིས་གསུམ་ཞིག་གི་རྗེས་སུ་མེ་སྒྱོགས་བརྒྱབ་སྟེ་སྒོག་ཏིང་ནང་རྫོག་པ་ལྟ་བུ་ཞིག་ཆགས་པ་རེད། སྐྱིད་ཆུའི་གཙང་པོ་བརྒལ་ཏེ་མེ་སྒྱོགས་རི་ངོས་སུ་གང་ལ་གང་འཚམ་ཞིག་འཐེན་ཐུབ་ཡོད་ན་གང་ལྟར་མི་གང་ལ་གང་འཚམ་ཞིག་གི་སྲོག་ཚེ་ཐར་ཐུབ་པ་བྱུང་ཡོད་པ་རེད་བསམ་པ་ད་ལྟ་ཡང་དྲན་གྱི་འདུག དེ་དུས་མ་བྱུང་བ་རེད།

ང༽ དུས་ལ་བབ་མིན་དང་། འཆི་གསོན་མཉམ་མྱོང་།

དེ་བཞིན་དུ་ད་རེས་ཀྱི་ལས་འགུལ་འདི་ཡང་ཁྱེད་རང་ཚོའི་ངོས་ནས་ལྷག་བསམ་དང༌། སྙིང་སྟོབས་དངོས་གནས་དྲང་གནས་ཧ་ལས་པ་ཡིན་ན་ཡང་ག་ལེར་དངོས་སུ་ལག་ལེན་བསྟར་ཏེ་ཕྱིན་པའི་སྐབས་ལ་ཕྱོགས་མང་པོ་ཞིག་གི་ཐོག་ནས་མཐའ་མའི་དུས་འདིར། ལྷག་བསམ་དང༌། སྙིང་སྟོབས་ཞུམ་པ་མེད་པའི་མི་བརྒྱ་ཕྲག་ཁ་ཤས་ཤིག་མུག་ཟས་ཆུད་ཟོས་ཕྱིན་ན་ཧ་ཅང་ཕངས་པོ་རེད། མ་གཞི་བར་དེར་གོ་ཐོས་སུ། བོད་པ་གཞོན་སྐྱེས་ནང་ནས་ད་རེས་ཐོན་དང་པོ་ཕྱིན་པའི་རྗེས་སུ་ཐོན་གཉིས་པ་དང༌། གསུམ་པ་བྱས་ཏེ་མུ་མཐུད་ནས་འགྲོ་གི་ཡིན་ཟེར་མཁན་ཡོད་པ་གོ་ཐོས་ཡོང་གི་འདུག ལྷག་བསམ་རྣམ་དག་རེད། འོན་ཀྱང་རྒྱ་མིས་ང་ཚོ་བོད་པའི་མགོ་ལ་གནམ་གྱིས་ས་བརྡུང་བ་ནང་བཞིན་བྱུང་བ་དེ་དངོས་ཡོད་གནས་ཚུལ་རེད། ཐབས་མཁས་པོ་ཞིག་དང༌། དུས་ཚོད་རན་པོ་ཞིག་གི་འོག་ནས་ང་ཚོས་དོན་དག་སྒྲུབ་རྒྱུའི་བསམ་བློ་གཏོང་དགོས་པ་ལས། ལམ་སེང་ལམ་སེང་ང་ཚོས་ངར་པོ་དང་འཕེར་པོ་བྱས་ཏེ་དོན་དག་སོན་ཐུབ་པ་ཁག་པོ་རེད།

མ་གཞི་ང་ཚོ་བཙན་བྱོལ་བ་ཆགས་ནས་ལོ་སུམ་ཅུ་སོ་དྲུག་ཕྱིན་ཡོད། དུས་ཡུན་གང་ལ་གང་འཚམ་ཕྱིན་པ་དེའི་རིང་ང་ཚོས་སྒུག་པ་རེད། ལོ་གཉིས་གསུམ་རིང་བཟོད་བསྲན་དང་སྡུག་རུས་བརྒྱབ་སྟེ་བསྡད་ན་ཏན་ཏན་འགྱུར་བ་ཆེན་པོ་ཡོང་གི་རེད་བསམ་པའི་རེ་བ་ཆེན་པོ་ཡོད། ཡིད་ཆེས་ཀྱང་བྱེད་ཀྱི་ཡོད། ཁྱེད་རང་ཚོ་གྲ་འགྲིགས་པོ་དང༌། ཡག་པོ་ཞིག་བྱུང་ན་ངོས་ནས་བཟང་ཁ་བླངས། ཡག་པོ་ཞིག་མ་བྱུང་ན་ཤི་ན་ཡང་ཤི་རུ་བཅུག་བསམས་ནས་ངོས་རང་སྡོད་ཐུབ་ཐབས་གཏན་ནས་མེད། ངོས་རང་འགན་མི་བཟོད་པ་ལྟ་བུ་འདུག ངའི་སེམས་ཀྱི་ནང་ལ་དངངས་སྐྲག་ཡོད་པ་དེ་ཁྱེད་རང་ཚོར་བརྗོད་ན་བསམ་པ་དྲན་སོང༌། ཐག་གང་ཞིག་བཅད་མིན་ཁྱེད་རང་ཚོའི་ལག་པ་རེད། མི་མང་གི་ལས་འགུལ་རེད། ལྷག་བསམ་རྣམ་དག་གི་ཐོག་ནས་ལས་འགུལ་འདི་བརྩམས་པ་རེད། ལག་ལེན་བསྟར་གྱི་ཡིན་ཞེས་སེམས་ཤུགས་ཀྱི་མེ་འབར་ནས་བསྡད་ཡོད་པ་ཤིན་ཏུ་ཡག་པོ་རེད།

ཡིན་ན་ཡང་གང་འདྲ་ཞིག་དགའ་བ་འདུག་གམ། ཁྱེད་རང་ཚོ་བསམ་བློ་ཏན་ཏན་ཞིག་བཏང་ན་བསམ་པ་ངའི་བསམ་ཚུལ་ཡིན། གང་ལྟར་བོད་སྤྱི་པའི་དོན་དག་ཡིན་པ་ལས། མི་རེ་ཟུང་གི་ཁེ་ཕན་དོན་དག་མ་རེད། ང་ཚོ་ཚང་མ་སྤྱི་པའི་དོན་དག་རེད། ཁྱེད་རང་ཚོ་མི་མང་གིས་ལས་འགུལ་བརྩམས་པ་ལ་ང་རང་ཚོ་ཚང་མ་རྒྱག་གཅིག་མཆོངས་གཅིག་ཏུ་འགྲོ་རྒྱུ་མ་གཏོགས་གཉིས་པ་ཞིག་ཡོང་ཐབས་མེད། མ་འོངས་པར་དུས་ཚོད་རན་པོ་ཞིག་བྱུང་ན་ཞི་བདེའི་གོམ་བགྲོད་ལ་ང་རང་ཡང་མཉམ་དུ་འགྲོ་བསམ་པ་ཡིན། དངོས་གནས་ང་རང་ཚོ་ཚང་མ་ཤི་གསོན་གང་ཞིག་ཡོང་གི་ཡོད་ཀྱང་མཉམ་དུ་ཤི་ན་འགྱོད་པ་གཏན་ནས་མི་འདུག དེ་མིན་ལྷག་བསམ་ཅན་གྱི་མི་མང་པོ་ཞིག་ཆུད་ཟོས་སུ་ཕྱིན། ང་ཚོ་འདིར་གང་འཚམ་ཞིག་གིས་བལྟས་ནས་བསྡད་ན་དེ་ལ་དགའ་རྒྱུ་གཏན་ནས་མེད།

སྔོན་མ་ནས་དྲན་གྱི་ཡོད། ཟས་བཅད་ངོ་རྒོལ་བྱེད་རྒྱུ་ཡང་དུས་ཚོད་རན་པོ་དང༌། དོན་ཚན་བྱེ་བྲག་པ་ཞིག་གི་སྒང་ལ་ཏག་ཏག་བྱུང་ན་ང་རང་ཡང་ཟས་བཅད་ངོ་རྒོལ་ཞིག་བྱེད་བསམ་པ་སྔ་མོ་ནས་དྲན་མྱོང༌། ད་རེས་ཞི་བའི་གོམ་བགྲོད་ལ་ཆ་བཞག་ནའང་དུས་ཚོད་རན་པོ་ཞིག་གི་སྒང་ལ་ཚོད་ཐིག་པོ་བྱུང་ན་ང་རང་ཚོ་ཚང་མ་མཉམ་དུ་ཞི་བའི་གོམ་བགྲོད་བྱས་ན་བསམ་སྟེ་ངོས་རང་ཨང་གསར་ཡིན། ད་ལྟའི་གནས་སྟངས་འདིའི་འོག་ལ་བསམ་བློ་ཏན་ཏན་ཞིག་བཏང་ན་མ་གཏོགས། ཁྱེད་རང་ཚོ་ལྷག་བསམ་རྣམ་དག་གི་ཐོག་ནས་བྱས་རྗེས་ཆེན་པོ་བཞག་པ་རེད། ཡིན་ན་ཡང་བྱས་རྗེས་འདི་ཙམ་བཞག་པ་དེར་གྲུབ་འབྲས་ངོ་སོ་ཐོན་པ་ཞིག་མ་བྱུང་བར་མི་མང་པོ་ཆུད་ཟོས་ཕྱིན་ན་ཤིན་ཏུ་ཕངས་པོ་རེད། ཁྱེད་རང་ཚོ་བསམ་བློ་ཏན་ཏན་ཞིག་བཏང་ན་བསམ་པ་ངའི་བསམ་ཚུལ་ཡིན།

ཅ༽ བླ་མེད་ཀྱི་ལམ་སྟོན་དང་། མང་ཚོགས་ཀྱི་ཐག་གཅོད།

རང་ཁྱེད་རང་ཚོས་འདི་བྱས་ན་འགྲིག་གི་མ་རེད། འདི་ལྟར་བྱེད་དགོས་ཀྱི་རེད་ཅེས་ཐག་བཅད་དེ་ཤོད་ཀྱི་མེད། ངའི་བསམ་ཚུལ་ཡོད་པ་རྣམས་ཁྱེད་རང་ཚོར་བཤད་པ་ཡིན། ཉིན་གཅིག་གཉིས་ཁྱེད་རང་ཚོས་བསམ་བློ་ཐོངས། གོ་བསྡུར་གྱིས། འབྲེལ་ཡོད་ཚོགས་གཙོ་དང༌། བཀའ་ཤག་གི་བཀའ་བློན་ཚོ་དང༌། ཁྱེད་རང་ཚོ་གོ་བསྡུར་བྱས་ན་སྙམ། དེ་མིན་གྱི་ཐབས་ཤེས་བྱ་རྒྱུ་གང་ཞིག་འདུག་གམ། ད་ལྟའི་དུས་ཚོད་འདིར་མུག་ཟོས་ཐེབས་རྒྱུའི་ཉེན་ཁ་མེད་པ་ཞིག་དང༌། གཙོ་ཆེ་རྒྱ་གར་གཞུང་དང༌། འབྲེལ་ཡོད་བལ་པོའི་གཞུང་དེ་དག་ལའང་མཛད་དཀའ་མེད་པ། ང་རང་ཚོ་བོད་སྤྱི་པའི་དོན་དག་སྐོར་འཛམ་གླིང་འདིའི་སྒང་ལ་དྲན་གསོ་ཐེབས་ཐུབ་པའི་བྱེད་ཕྱོགས་གང་དང་གང་ཞིག་བྱེད་རྒྱུ་འདུག་གམ། གང་ལྟར་ཁྱེད་རང་ཚོས་སྙིང་སྟོབས་དང་། ལྷག་བསམ་བརྟན་པོའི་ཐོག་ནས་སེམས་ཐག་བཅད་པའི་བྱ་བ་དེ་ད་རེས་མ་འགྲུབ་ཀྱང༌། མ་འོངས་པར་བསྒྲུབ་རྒྱུའི་དུས་ཚོད་ཡོང་གི་རེད། ཁྱེད་རང་ཚོས་ད་རེས་འགྲུབ་མ་སོང༌། མ་འོངས་པར་བྱེད་ཐུབ་རྒྱུ་བྱུང་མ་སོང་བསམ་པའི་བསམ་བློ་གཏོང་དགོས་དོན་མེད། ད་དུང་འདི་རིགས་ཕྱི་ལོ་དང་། དེའི་ལོ་རྗེས་མ་བཅས་གནས་ཚུལ་གང་ཡོང་གི་འདུག་གམ། ཡང་དེའི་གནངས་ཕོད་ལ་གང་འདྲ་ཞིག་ཆགས་ཀྱི་འདུག་གམ། བྱེད་རྒྱུའི་དུས་ཚོད་ད་དུང་བསྡད་ཡོད། ད་རེས་བྱེད་ཐལ་ལ་ཕྱིན་ཏེ་ཕྱི་བཤིག་རྒྱག་མ་ཐུབ་པ་ཆགས་ན་ཡག་པོ་ཡོང་གི་མ་རེད། བྱེད་རྒྱུ་བསྡད་ན་ག་ལེར་བྱས་ཆོག་གི་རེད། བྱེད་ཐལ་ཤོར་ཏེ་རྗེས་སུ་ཕངས་པོ་བྱེད་དགོས་པ་བྱུང་ན་ཚང་མ་འགྱོད་པ་སྐྱེ་བའི་རྒྱུ་རེད། གནས་ཚུལ་འདི་ཁྱེད་རང་ཚོར་བརྗོད་ན་བསམ་པ་བྱུང༌། ཁྱེད་རང་ཚོ་ཚང་མས་ཤེས་སོང་ངམ། མདོ་དོན་སྙིང་པོ་ཁྱེད་རང་ཚོའི་ལྷག་བསམ་དང༌། སྙིང་སྟོབས་ལ་དངོས་གནས་ངོ་མཚར་སྐྱེ་བ་དང་། རྨད་དུ་བྱུང་བ་རེད། རྗེས་སུ་ཡི་རངས་ཡོད། ཡིན་ན་ཡང་ཐབས་ལ་མཁས་པ་ཞིག་དང༌། དུས་ལ་བབས་པ་ཞིག་དགོས་པས་དུས་ཤེས་དགོས། ད་ལྟའི་དུས་ཚོད་འདིར་ང་རང་ཡང་གང་དྲག་བསམ་པ་ཞིག་དང་། སེམས་ནང་དངངས་སྐྲག་དང༌། མི་བདེ་བ་ཞིག་གི་བསམ་བློ་གཏོང་རྒྱུ་མེད་དམ་སྙམ་པ་དེ་ཁྱེད་རང་ཚོའི་སེམས་ལ་ངེས་པ་བྱེད་དགོས། གཞན་དག་ཤོད་རྒྱུ་མི་འདུག

ཁྱེད་རང་ཚོ་ཁ་ཤས་ཀྱིས་༸རྒྱལ་བ་རིན་པོ་ཆེ་ནས་བྱབ་སྐྱེལ་གྱི་འདུག་བསམ་པ་གཅིག་བྱས་ན་དྲན་མདོག་ཁ་པོ་རེད། ང་རང་གི་བསམ་བློའི་ངོས་ནས་འགན་མ་བཟོད་པ་ཆགས་ཀྱི་ཡོད་སྟབས་འཕྲལ་ཕུགས་ཀྱི་ཁེ་ཉེན་གང་ཡོད་པ་དེ་རྣམས་ཁྱེད་རང་ཚོར་བརྗོད་ན། བརྗོད་ཟིན་རྗེས་ཁྱེད་རང་ཚོས་གང་ཐག་བཅད་ཀྱང་དངོས་གནས་འགྱོད་པ་གང་ཡང་མི་འདུག ད་རེས་ཐུག་སྟེ་བརྗོད་ན་བསམ་པ་དེ་ལྟར་ཡིན། གང་ལྟར་ཁྱེད་རང་ཚོ་ནས་དངོས་གནས་དྲང་གནས་ལྷག་བསམ་དང༌། སྙིང་སྟོབས་ཞུམ་པ་མེད་པ་བསྐྱེད་པ་དེར་ཤིན་ཏུ་དགའ་པོ་བྱུང༌། ང་རང་ཚོའི་བོད་མི་ཕ་སྤྲེལ་རྒན་བྱང་ཆུབ་སེམས་དཔའ་དང༌། མ་སྲིན་མོ་བྲག་སྲིན་མའི་རྒྱུད་ནས་མཆེད་པའི་མི་དེ་དག་དུས་ད་ལྟ་བར་དུ་འཛམ་བུ་གླིང་འདིའི་སྒང་ལ་ཉམས་དམའ་མི་དགོས་པ་ཞིག་བྱུང་ཡོད། ད་དུང་ཁྱེད་རང་ཚོ་ཡིན་ན་ཡང་ང་རང་ཚོ་ཕ་མེས་ནས་བོད་གངས་ཅན་པ། ཁ་བ་ཅན་པ་དངོས་གནས་སྲེག་བཏུབ་འཕེར་བ་ཡོད་པ་དེ་ཤུགས་བསྒྲིལ་གྱི་ཡིན་ཟེར་གྱི་ཡོད་པ་ཧ་ཅང་ཡག་པོ་རེད། རྗེས་སུ་ཡི་རངས་ཡོད། བྲེལ་བ་མེད་པས་ཁྱེད་རང་ཚོ་གོ་བསྡུར་ཡག་པོ་གྱིས། ཤེས་སོང་ངམ། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༥ ཟླ་ ༣ ཚེས་ ༢ ཉིན་དྷ་སར་བོད་མི་སེར་སྐྱ་མང་ཚོགས་ལ་ལོ་གསར་བཀྲ་ཤིས་བདེ་ལེགས་ཀྱི་འཚམས་འདྲིར་སྩལ་བའི་བཀའ་སློབ།

ཀ༽ དོན་ལྡན་གྱི་མི་ཚེ་དང་། མཐུན་ལམ་གཅིག་སྒྲིལ།

དེ་རིང་ལོ་གསར་ལ་བོད་མི་ཚང་མར་བཀྲ་ཤིས་བདེ་ལེགས་དང་འཚམས་འདྲི་བྱ་རྒྱུ་ཡིན། རང་རེའི་མི་རིགས་ཀྱི་གོམས་གཤིས་ལྟར་ཚང་མས་གཟབ་མཆོར་སྤྲས་ཏེ་ཁ་ཟས་ཀྱང་ཞིམ་པོ་བཟས་ནས་དགའ་དགའ་སྤྲོ་སྤྲོ་བྱེད་ཀྱི་ཡོད་པ་ལྟར། དེ་རིང་གནམ་གཤིས་ཀྱང་ཡག་པོ་འདུག་པས་ཁྱེད་རང་ཚོ་ཚང་མར་ལོ་གསར་སྐྱིད་པོ་གཏོང་རྒྱུའི་རེ་བ་ཡོད། སེམས་པ་སྐྱིད་པོ་བྱས་ཏེ་སྡོད་དགོས། རྣམ་ཀུན་ངོས་ནས་ཆང་འཐུང་མཁན་ལ་ངོ་རྒོལ་བྱེད་ཀྱི་ཡོད་ཀྱང༌། ད་རེས་ལོ་གསར་སྐབས་ཁྱིམ་ཚང་སོ་སོར་ཆང་གྲ་སྒྲིག་བྱས་ཡོད་པ་བཞིན་མི་སོ་སོས་འཐུང་སྐབས་ཚོད་འཛིན་བྱས་ནས་ར་བཟི་སྐྱུར་འགོང་ཤོད་མི་རུང༌།

ང་རང་ཚོ་ཕྱོགས་གཅིག་ནས་བསམ་བློ་བཏང་ན་ལོ་གསར་པ་ཞིག་འཆར་བ་དང༌། ཕྱོགས་གཉིས་ནས་བསམ་བློ་བཏང་ན་ཉི་མ་རེ་རེ་འགྲོ་སྐབས་མི་ཚེ་ཐུང་དུ་འགྲོ་གི་ཡོད། ཉིན་རེ་བཞིན་དོན་དང་ལྡན་པ་ཞིག་བྱ་རྒྱུ་ཤིན་ཏུ་གལ་ཆེན་པོ་ཡིན། དོན་དང་ལྡན་པ་ཞེས་པ་ནི། སོ་སོ་མི་སྒེར་ཞིག་འཕྲལ་གང་སེམས་པ་སྐྱིད་པོ་ཡོང་བའི་དོན་གཅིག་པུ་མིན་པར། གཙོ་ཆེ་ཤོས་མི་གཞན་ལ་ཕན་ཐོགས་བྱེད་པ་དང༌། མ་མཐར་ཡང་གཞན་ལ་འཚེ་བ་མི་བྱེད་པ་ཞིག་དགོས་པ་ཡིན། གཞན་ལ་འཚེ་བ་མི་བྱེད་པའི་བསམ་པ་དང་སྦྱོར་བའི་ཐོག་ནས་སེམས་ལྷོད་དལ་བྱེད་རྒྱུ་བྱུང་ན་ཡག་པོ་རེད། དེ་མིན་སེམས་པ་རང་ཤེད་ཆེ་བའི་ཐོག་སྐྱུར་ཕྲན་བུ་འཐུང་ནས་རོགས་པ་གཞན་རྣམས་བཟོད་མ་བདེ་ཆགས་ན་མི་ཚེའི་དགོས་དོན་མ་བྱུང་བ་རེད། ཉིན་རེ་བཞིན་དུ་ཉི་མ་གསར་པ་ཞིག་འཆར་ཡོང་གི་ཡོད་པ་ལྟར་དེ་བཞིན་སོ་སོའི་སེམས་ལ་ལྕག་བསྐུལ་གྱིས་ཉིན་རེ་དོན་དང་ལྡན་པ་བྱ་རྒྱུ་གལ་ཆེན་པོ་ཡིན།

དེ་ལྟར་དགེ་བའི་བསམ་པ་དང༌། ལྷག་བསམ་ལྡན་པ་ཞིག་བྱུང་ན་བོད་སྤྱི་དོན་གྱི་བསམ་པ་ཞིག་རང་ཤུགས་སུ་ཡོང་གི་རེད། གང་ཡིན་ཞེ་ན། ང་རང་ཚོ་བོད་ཀྱི་སྤྱི་དོན་འདི་རང་རྒྱལ་གཞན་ཕམ་གྱི་གནད་དོན་ཞིག་མིན་པར། ཀུན་ལ་ཕན་པའི་ཆེད་དུ་དམིགས་པའི་བྱ་བ་དང་འབྲེལ་བ་ཡོད་པ་ཞིག་ཆགས་ཡོད། ཕན་པའི་བསམ་བློ་ཡོད་ན་རང་ཤུགས་ཀྱིས་སེམས་ཅན་མང་པོ་ཞིག་ལ་དངོས་དང་བརྒྱུད་པའི་སྒོ་ནས་ཕན་ཐོགས་ཡོད་པའི་བྱ་བ་འདི་ངེས་པར་དུ་བསྒྲུབ་ཐུབ་པ་ཡིན།

དེར་བརྟེན་ང་རང་ཚོ་ཚང་མས་དོན་དང་ལྡན་པའི་མི་ཚེ་བསྐྱལ་བའི་ཐོག་ནས་བོད་སྤྱི་པའི་དོན་དག་ཐོག་བསམ་བློ་གཏོང་རྒྱུ་གལ་ཆེན་པོ་ཡིན། བོད་ཀྱི་སྤྱི་དོན་འདི་མི་རེ་གཉིས་ཀྱིས་སྒྲུབ་ཐུབ་པ་ཞིག་མིན་པས། ང་རང་ཚོ་ཚང་མ་ཐུན་མོང་གིས་བསྒྲུབ་དགོས་པ་ཞིག་ཡིན། ཐུན་མོང་གི་ནུས་པ་འདོན་པ་ལ་ང་རང་ཚོ་ཚང་མ་མཐུན་པོ་དགོས། དམ་ཚིག་མཐུན་པོ་ཞེས་པ་འདི་ཆོས་ཀྱི་ཐོག་ནས་ཀྱང་རྩ་བར་བཤད་ཡོད་ལ། འཇིག་རྟེན་ཚུལ་ལུགས་ནས་བཤད་ཀྱང་གོང་བུ་གཅིག་གྱུར་གྱི་ནུས་པ་ཡོད་ན་བྱ་བ་གང་ཡང་བསྒྲུབ་ཐུབ། ཆོས་དང་འཇིག་རྟེན་གང་ལའང་མཐུན་པོ་ཞེས་པ་འདི་གལ་ཆེན་པོ་ཡིན། བོད་སྤྱི་པའི་དོན་དག་སེམས་ལ་བཅངས་པའི་ཐོག་ནས་ཆེ་སར་བསམ་བློ་གཏོང་དགོས། ཆུང་སའི་ཐོག་ནས་སེམས་པ་མ་སྐྱིད་པ་བྱེད་དགོས་དོན་མེད། གལ་ཆེ་ཆུང་དང་གཙོ་ཆེ་ཆུང་ཞེས་པ་འདི་དངོས་པོའི་ཆོས་ཉིད་ཡིན། ཕྱོགས་གཅིག་ནས་བསམ་བློ་གཏོང་སྐབས་ང་རང་ཚོ་རང་ཡུལ་བྲལ་ཏེ་མི་ཡུལ་ལ་གྱར་བ་དང༌། སོ་སོའི་ལུང་པའི་གནས་སྟངས་ཧ་ཅང་ཐབས་སྐྱོ་པོ་ཞིག་ལ་གྱར་ཡོད་པས། དེ་རྩིས་ཚང་མས་ཧུར་ཐག་བྱེད་དགོས། འདི་ལོའི་ལོ་གསར་སྐབས་བོད་ནས་གཉེན་འཕྲད་དུ་འབྱོར་བ་ཡང་མང་པོ་ཡོད། ཁྱེད་རང་ཚོ་གློ་བུར་གྱི་སྐུ་མགྲོན་ལྟ་བུ་ཆགས་ཏེ་སོ་སོའི་ཁྱིམ་ལ་སྡོད་སྐབས་ལྟ་བུའི་གྲོ་སོ་ཕྱེ་མར་སོགས་གང་ཡང་ཡོད་ཀྱི་མ་རེད། དྷ་རམ་ས་ལར་ཕྱིའི་མཐུན་རྐྱེན་འཛོམས་པོ་མེད་ན་ཡང༌། ནང་སེམས་ལ་དགའ་སྤྲོའི་སྣང་བས་ཉིན་གཅིག་ཡིན་ནའང་ལྷོད་ལྷོད་བག་ཕེབས་ངང་སྡོད་རྒྱུ་ཡོད། ལོ་གསར་ཚར་རྗེས་ད་རེས་དྷ་རམ་ས་ལར་མཐུན་རྐྱེན་འཛོམས་པོ་མེད་ཀྱང་སེམས་སྐྱིད་པོ་བྱུང་ཞེས་བརྗོད་རྒྱུ་ཡོད་པ་བྱུང་ན་ཡག་པོ་རེད། ཚང་མར་བཀྲ་ཤིས་བདེ་ལེགས་ཞུ་རྒྱུ་ཡིན། སེམས་པ་ལྷོད་ལྷོད་བྱས་ནས་སྡོད།

ཁ༽ བོད་ཀྱི་ལོ་གསར་དང་། གོམས་གཤིས་རྒྱུན་འཛིན།

ང་རང་ཚོ་བོད་པ་ཞེས་པ་འདི་ལ་རང་བཞིན་གྱིས་སེམས་བག་ཕེབས་པོ་དང༌། གཤིས་ཀ་འཇམ་པོའི་གོམས་གཤིས་ཤིག་ཡོད་པ་འདི་རྩ་བ་ཆེན་པོ་ཡིན། ཕྱིའི་མཐུན་རྐྱེན་ཧ་ཅང་འཛོམས་པོ་ཡོད་ཀྱང་ནང་གི་སེམས་ལ་དངངས་སྐྲག་བྱས་ཏེ་གཅིག་གིས་གཅིག་ལ་དོགས་པ་རྣམ་རྟོག་དང༌། རེ་དོགས་ལུ་གུ་བརྒྱུད་དེ་སྡོད་དགོས་བྱུང་ན་སྐྱིད་པོ་གང་ཡང་མེད་པ་ཚང་མས་མཐོང་གསལ་རེད། ང་རང་ཚོ་བོད་པ་རྣམས་ལ་ཕྱིའི་མཐུན་རྐྱེན་འཛོམས་པོ་ཡོད་མིན་ལ་མ་བལྟོས་པར་ནང་བསམ་བློའི་ཐད་སྣང་བ་སྐྱིད་པོ་དང༌། བག་ཕེབས་པོ་ཞིག་ཡོད་པ་འདི་དག་ཉིན་རེའི་འཚོ་བའི་ནང་ཆ་ཚང་སྤྱོད་ཐུབ་ན། ཇི་ཙམ་སྣང་བ་སྐྱིད་པོ་དང༌། བག་ཕེབས་ཡོད་པ་དེ་ཙམ་གྱིས་དགེ་སྦྱོར་ཞིག་བྱས་ནའང་ཆ་རྐྱེན་ལེགས་པ་ཡོད། སེམས་ནང་རྣམ་རྟོག་གི་མུན་པ་འཐིབས་ཏེ་བསྡད་ཡོད་ན། དགེ་སྦྱོར་ཞིག་བྱས་ཀྱང་དེ་དགེ་སྦྱོར་ལ་འགྲོ་རྒྱུ་ཁག་པོ་རེད། གང་ཟག་དགེ་སྦྱོར་ལ་གོམས་འདྲིས་ཆེན་པོ་ཡོད་མཁན་ཞིག་ཡིན་ན་དེ་ནི་གནས་ཚུལ་ཐ་དད་ཡིན་ཞིང༌། ང་རང་ཚོ་ལས་དང་པོ་བ་རྣམས་སེམས་ལྷོད་ཞི་བདེ་ཡོད་མེད་ཀྱིས་ཁ་ཏོན་དགེ་སྦྱོར་གནད་སྨིན་པོ་ཞིག་ཡོང་དང་མི་ཡོང་ལ་ཁྱད་པར་ཆེན་པོ་ཡོང་གི་ཡོད། དེར་བརྟེན་ང་རང་ཚོའི་རང་བཞིན་གྱི་གཤིས་ཀ་དལ་པོ་དང༌། འཇམ་པོ། བཟོད་བསྲན་ཐུབ་པ་བཅས་འདི་དག་ཤིན་ཏུ་རྩ་བ་ཆེན་པོ་ཡིན།

ང་ཚོའི་ལོ་གསར་ཞེས་པ་འདི་བོད་ཀྱི་དུས་ཆེན་འདི་རིགས་དང༌། འབྲེལ་བ་ཡོད་པར་བརྟེན་ཕྱིའི་རྣམ་འགྱུར་ཆ་ལུགས་སོ་སོ་རང་ཉིད་ཀྱི་མི་རིགས་ཀྱི་གོམས་གཤིས་ཐུན་མོང་མ་ཡིན་པ་ཞིག་ཡོད་པ་འདི་དྲན་གསོ་གཏོང་བ་དང་ཆབས་ཅིག་གཙོ་ཆེ་ཤོས་གོམས་གཤིས་བཟང་པོ་འདི་ད་ལྟ་གསར་སྐྱེས་འཚར་ལོངས་ཡོང་བཞིན་པའི་མི་རབས་གསར་པ་རྣམས་ལ་འཇགས་པ་བྱེད་དགོས། ཁྱིམ་ཚང་ནང་བོད་པའི་བཟང་པོའི་གོམས་གཤིས་རྣམས་ང་ཚོས་དྲན་གསོ་བཏང་སྟེ་རང་གི་སྒོ་གསུམ་གྱི་སྤྱོད་པ་གོམས་གཤིས་བཟང་པོ་དེ་དང་མཐུན་པ་ཞིག་བྱེད་ཐུབ་ན་སོ་སོའི་འཁྲིས་ལ་ཡོད་པའི་ཕྲུ་གུ་ཚོ་དང༌། དེ་མིན་གཞན་ཚང་མར་ངག་ཐོག་ནས་འགྲེལ་བཤད་རྒྱག་མི་དགོས་པར། དོན་དངོས་སྒོ་གསུམ་གྱི་སྤྱོད་པའི་ཐོག་ནས་ངོ་སྤྲོད་བྱེད་དུས་ཕ་རོལ་པོའི་སེམས་ལ་འཇགས་པོ་ཞིག་ཡོང་གི་རེད། ང་རང་ཚོས་དུས་ཆེན་འདི་འདྲའི་སྐབས་སུ་གཙོ་ཆེན་སོ་སོའི་མི་རིགས་ཀྱི་གོམས་གཤིས་བཟང་པོ་རྣམས་དྲན་གསོ་དང༌། རྒྱུད་འཛིན་བྱེད་རྒྱུ་གལ་ཆེན་པོ་རེད་སྙམ་གྱི་འདུག ངོས་ནས་རྟག་ཏུ་བརྗོད་བཞིན་པ་ལྟར་ང་རང་ཚོ་བོད་པའི་གོམས་གཤིས་བཟང་པོ་འདི་དག་ང་ཚོ་བོད་པ་གཅིག་པུའི་ཁེ་ཕན་གྱི་དོན་ཙམ་མིན་པར་མིའི་རིགས་སྤྱི་ལ་ཁེ་ཕན་དང༌། ཕན་ཐོགས་ཡོད་པ་ཞིག་ཆགས་ཡོད། མི་ཙམ་དུ་མ་ཟད། ཕན་པའི་བསམ་པ་ཞེས་པ་འདི་སྲོག་ཆགས་ཚང་མར་ཡང་ཕན་ཐོགས་ཡོད་པ་ཞིག་ཡིན།

དེར་བརྟེན་ང་རང་ཚོ་བོད་པའི་གོམས་གཤིས་བཟང་པོ་འདི་ངོས་འཛིན་པའི་ཐོག་ནས་རྒྱུན་འཛིན་དང༌། ཉམས་པ་སོར་ཆུད་མི་ཉམས་གོང་འཕེལ་ཡོང་བ་བྱེད་དགོས། འདི་ནི་ང་རང་ཚོ་མི་གཅིག་པུ་དང༌། ཡང་ན་བོད་པ་གཅིག་པུའི་དོན་མ་ཡིན་པར། ཆེ་ས་ནས་བཤད་ན་ལྷ་དང་བཅས་པའི་སེམས་ཅན་ཐམས་ཅད་ཀྱི་དོན་ཆགས་ཡོད། ཐག་ཉེ་ས་ནས་བཤད་ན་ང་རང་ཚོའི་མཐོང་ཆོས་ལ་སོ་སོ་གང་དུ་གནས་ས་དེའི་ཉེ་སྐོར་དུ་ཡོད་པའི་མི་དང༌། དུད་འགྲོ་ཚུན་ཆད་ལ་ཕན་ཐོགས་ཡོད་པ་ཞིག་རང་བཞིན་ཆགས་ཀྱི་ཡོད་པས་འདི་གལ་ཆེན་པོ་ཡིན། ཕན་པའི་རང་བཞིན་ཅན་འདི་ཡོད་ན་སེམས་བག་ཕེབས་པོ་དང༌། ཡག་པོ་ཡོང་གི་རེད། གནོད་པའི་རང་བཞིན་ཅན་ཞིག་ཡོད་ན་དེ་ནི་ཐབས་སྡུག་དོར་འོས་པ་རེད། ཡག་ཉེས་བཟང་ངན་ཞེས་པ་འདི་ཕན་པའི་རང་བཞིན་ཅན་ཡིན་མིན་ལ་བརྟེན་ནས་དེའི་ཆོས་ཉིད་དང༌། ངོ་བོ་ཐག་གཅོད་ཀྱི་ཡོད། ཅེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༥ ཟླ་ ༣ ཚེས་ ༡༦ ཉིན་དྷ་སར་མི་མང་ལ་སྩལ་བའི་བཀའ་སློབ།

ཀ༽ འགྲོ་བའི་ཁམས་མོས་དང་། ཆོས་ལུགས་མཐུན་ལམ།

དེ་རིང་འདིར་ནུབ་ཕྱོགས་ཀྱི་ལུང་པ་ནས་ཡོང་བའི་མི་གང་ལ་གང་འཚམ་སླེབས་ཡོད། ཁྱེད་རང་ཚོ་ནང་པའི་ཆོས་ལ་དོ་སྣང་བྱེད་ཀྱི་ཡོད་པ་ཡག་པོ་རེད། འཛམ་བུ་གླིང་འདིའི་སྒང་ལ་ཆོས་ལུགས་འདྲ་མིན་ཡོད་པ་འདི་དག་ལྟ་བ་དང་གྲུབ་མཐའ་མི་འདྲ་བ་ཆེན་པོ་ཡོད་ན་ཡང༌། སྤྱིར་བཏང་མི་ཚེ་གཅིག་གི་ནང་ལ་ཕན་པ་བསྒྲུབ་རྒྱུའི་ཐོག་ལ་ཆོས་ལུགས་ཚང་མ་ཕན་ཐོགས་ཡོད་པ་ཤ་སྟག་ཡིན་པས། ཆོས་ལུགས་ཚང་མ་མཐུན་པོ་བྱེད་རྒྱུ་གལ་ཆེན་པོ་རེད། ཆོས་མི་མཐུན་པ་རྒྱུ་མཚན་དུ་བྱས་ཏེ་འཁྲུག་པ་བྱེད་པ་འདི་རིགས་ཧ་ལས་པའི་བློ་ཕམ་པོ་དང༌། ཐབས་སྐྱོ་པོ་རེད། མིའི་སྤྱི་ཚོགས་ནང་ལ་རྩོད་པ་རྒྱག་ས་དང༌། འཁྲུག་པ་རྒྱག་སའི་གཞི་ལྟོ་གོས་གཏམ་གསུམ་ལ་སོགས་པ་གནས་ཚུལ་མང་པོ་ཞིག་ཡོད། ཆོས་ཟེར་བ་འདི་མི་མཐུན་པ་མཐུན་པ་དང༌། མ་སྐྱིད་པ་སྐྱིད་པ་བཟོ་རྒྱུའི་ཐབས་ཤེས་ཤིག་ཡིན་པ་འདིས་ཀྱང་མི་མཐུན་པ་དང༌། མ་སྐྱིད་པ་བཟོ་རྒྱུའི་འཁྲུག་རྩོད་ཀྱི་རྒྱུའི་ཐོག་ཏུ་ཕྱིན་ན་ཤིན་ཏུ་ཐབས་སྐྱོ་པོ་དང༌། ག་ཕྱི་ལོག་པ་ཞིག་ཆགས་ཀྱི་ཡོད། དེས་ན་ཆོས་བརྒྱུད་ཚང་མ་མཐུན་པོ་བྱེད་དགོས། མཐུན་པོ་ཡོང་ཐབས་བྱེད་ལུགས་དེ་ཡང་སེམས་ཅན་རང་རང་སོ་སོའི་ཁམས་དང་མོས་པ་དང་འཚམས་པའི་ཐོག་ནས་འགྲོ་དགོས་པ་འདིར་གནད་འགག་ཆགས་ཀྱི་ཡོད། ང་རང་ཚོས་གཏམ་བརྗོད་རང་དབང༌དང་། འགྲོ་འདུག་རང་དབང༌། བསམ་བློ་གཏོང་སྟངས་རང་དབང༌། ཆོས་དད་རང་དབང་བཅས་ཡིན་པས། སོ་སོའི་ཁམས་དང་མོས་པ་དང་འཚམས་པ་བྱས་ནས་འགྲོ་དགོས་པ་འདི་གལ་ཆེན་པོ་ཡིན།

སྤྱིར་བཏང་ངའི་བསམ་ཚུལ་འདི་རྟག་པར་ཤོད་ཀྱི་ཡོད། ནུབ་ཕྱོགས་ལུང་པའི་ཡེ་ཤུའི་ཆོས་པ་དང༌། འཇིའུའི་ཆོས་པ། ཁ་ཆེའི་ཆོས་པ་སོགས་སོ་སོ་ཕ་མེས་ཀྱི་ཆོས་བརྒྱུད་གང་ཡིན་པ་དེའི་ཐོག་ལ་ཕྱིན་ན་རྙོག་དྲ་གསར་པ་དང༌། དཀའ་ངལ་མེད་པར་བབས་ལྷིང་བ་ཡོང་གི་རེད། སོ་སོས་བརྟག་དཔྱད་ཡག་པོ་མ་བྱས་པར་ཆོས་ལུགས་བརྗེས་ན་གང་འཚམ་ནས་སོ་སོར་དཀའ་ངལ་འཕྲད། སེམས་འཁྲུག་རྐྱེན་བྱེད་མཁན་དེ་ལྟར་ཡོང་གི་འདུག ཆོས་ལུགས་བརྗེས་རྒྱུ་དེ་ལས་སླ་པོ་རྩ་བ་ནས་མིན། སོ་སོར་སྔར་གྱི་གོམས་གཤིས་དང༌། ཕ་མེས་ཀྱི་ཆོས་བརྒྱུད་གང་ཡོད་པ་དེ་གའི་ཐོག་ནས་ཕྱིན་ན་ལེགས།

ཡིན་ན་ཡང༌། སོ་སོ་སྒེར་གྱི་ངོས་ནས་དུས་ཡུན་རིང་པོར་བསམ་བློ་ནན་ཏན་བཏང་ནས་གང་ལྟར་ནང་པ་སངས་རྒྱས་པའི་ཆོས་ཀྱི་འགྲོ་སྟངས་འདི་རྒྱུ་མཚན་མང་བ་དང༌། ཕན་ཐོགས་ཆེ་བ་མཐོང་ན་སོ་སོ་རང་དབང་རེད། ནང་པའི་ཆོས་ཉམས་ལེན་བྱེད་ཆོག་གི་རེད། ཡིན་ན་ཡང་སོ་སོ་ནང་པའི་ཆོས་ལ་ཞུགས་པའི་རྗེས་ལ་རང་ཉིད་ཀྱི་ཆོས་གསར་པ་དེ་ཡང་དག་པ་དང༌། རྒྱུ་མཚན་ལྡན་པ། སོ་སོའི་ཆོས་བརྒྱུད་རྙིང་པ་དེ་ལ་གཅིག་མ་འདང་བ་དང༌། མ་འགྲིགས་པ་ལྟ་བུའི་སྐྱོན་གྱི་ཆ་ནས་བརྗོད་པ་འདི་རིགས་ནམ་ཡང་བྱེད་མི་རུང༌། སོ་སོ་རང་ཉིད་ལ་ནང་པའི་ཆོས་དེས་སོ་སོའི་ཕ་མེས་ཀྱི་ཆོས་ལས་ཕན་ཐོགས་དང༌། ནུས་པ་ཆེ་བ་ཡོད་པ་ཡིན་ཡང༌། སོ་སོའི་ལུང་པའི་ནང་གི་མི་མང་ཆེ་བར་གནས་ཚུལ་དེ་ཆགས་ཀྱི་མེད། དེ་ལྟར་ན། ཁམས་དང་མོས་པ་སྣ་ཚོགས་ལ་བརྟེན་ནས་བྱུང་བའི་ཆོས་བརྒྱུད་སྣ་ཚོགས་པ་དེ་དག་ཚང་མར་མོས་གུས་བྱེད་རྒྱུ་དེ་གལ་ཆེན་པོ་འདུག ངོས་ནས་རྟག་པར་འདི་ཤོད་ཀྱི་ཡོད། དེ་རིང་སླར་ཡང་བཤད་པ་ཡིན། སོ་སོས་ནང་པའི་ཆོས་ལ་ཉམས་ཞིབ་ལྷོད་ལྷོད་བྱས་ནས་དེ་རང་ཉིད་ལ་རན་པོ་ཡོད་ན་ནང་པའི་ཆོས་བྱེད་ཆོག་པ་སོ་སོ་སྒེར་གྱི་ཐོབ་ཐང་རེད། ཁྱེད་རང་ཚོ་ནུབ་ཕྱོགས་པར་དངོས་པོ་ཡར་རྒྱས་ཕྱིན་ཏེ་དེང་སང་རང་འགུལ་གྱི་འཕྲུལ་ཆས་སྣ་མང་ཡོད་པ་ལྟར། སེམས་ཀྱི་ཉམས་ལེན་དེ་ཡང་བསད་སྤར་གཅིག་མནན་མ་ཐག་ལམ་སེང་སེམས་ལ་བཟོ་བཅོས་ཐེབས་ཀྱི་ཡོད་པ་ལྟ་བུའི་རེ་བ་དེ་ལྟར་བྱེད་མི་རུང༌། ལོ་ནས་ལོ་བསྟུད་འབད་བརྩོན་བྱེད་དགོས། དཔེར་ན་ངོས་རང་གི་ཉམས་མྱོང་ཐོག་ནས་བཤད་ན། ངོས་རང་ལོ་བཅོ་ལྔ་བཅུ་དྲུག་གི་མཚམས་ནས་ནང་པའི་ཆོས་ལ་སློབ་སྦྱོང་དང་ཉམས་ལེན། འབད་རྩོལ་བཅས་བྱས་པ་རེད། ད་ལྟ་ལོ་དྲུག་ཅུའི་ནང་ལ་སླེབས་ཡོད། ད་དུང་རིམ་པས་ཉམས་མྱོང་གསོག་བཞིན་ཡོད་པ་ལས། དུས་ཡུན་ཐུང་ངུའི་ནང་ཉམས་རྟོགས་སྐྱེས་ཐུབ་པ་ཡོང་ཐབས་མི་འདུག ཁྱེད་རང་ཚོ་ཡང་དེ་བཞིན་ཡིན་པས། འགོ་བཙུགས་མ་ཐག་ལམ་སེང་སེམས་ལ་འགྱུར་བ་ཡོང་གི་རེད་བསམ་པ་དྲན་རྒྱུ་མེད། གུང་ཐང་ཚང་གི་གསུང་ལས།

ཉིན་རེ་ཟས་ཀྱང་མི་དྲན་བརྩོན་འགྲུས་རྩོམ། །

ཞུགས་མ་ཐག་ནས་མཁས་པའི་གོ་འཕང་འདོད། །

ཞག་གསུམ་ལོན་ཚེ་རྗེས་མེད་གཡེང་བས་ཁྱེར། །

དེ་འདྲ་དེ་ལ་ཅི་ཡང་མི་ཡོང་བས། །

བརྩོན་འགྲུས་ཆུ་བོའི་རྒྱུན་བཞིན་བསྟེན་ཅིག་ཨང༌། །

ཞེས་གསུངས་པ་ལྟར་སྙུགས་བསྲིང་ནས་བསྒོམ་རྒྱུ་དེ་གལ་ཆེན་པོ་རེད།

ཁ༽ བསྟན་པའི་ཞབས་འདེགས་དང་། རང་སེམས་འདུལ་ཐབས།

དེ་ནས་དེ་རིང་འདིར་རྒྱ་མིའི་གྲོགས་པོ་མང་པོ་ཞིག་སླེབས་ཡོད། ཁྱེད་རང་ཚོ་ཐའེ་ཝན་ལ་སོགས་པ་རང་དབང་གི་ལུང་པའི་ནང་ནས་ཡོང་བ་རེད། ཁྱེད་རང་ཚོ་འགའ་ཤས་མི་འདྲ་བ་ཡོད་ཤས་ཆེ། མང་ཆེ་བ་ཕ་མེས་ནས་ནང་པའི་ཁྱིམ་ཚང་ནས་ཡོང་བ་ཕལ་ཆེར་ཡིན་གྱི་རེད། རྒྱ་མི་རིགས་ལ་མཚོན་ན་ཕ་མེས་ནས་ནང་པའི་ཆོས་དར་རྒྱས་ཆེན་པོ་ཡོད་པའི་ལུང་པ་ཞིག་རེད། ཁྱེད་རང་ཚོ་དོན་གཉེར་ཆེན་པོ་བྱས་ནས་ཡོང༌། ཉིན་ཤས་རིང་ཆོས་འཆད་ཉན་བྱེད་རྒྱུའི་གོ་སྐབས་བྱུང་བར་དགའ་པོ་བྱུང༌། བཤེས་གཉེན་བསྟན་འཛིན་བྱམས་ཆེན་ནས་ཧུར་ཐག་བྱེད་ཀྱི་ཡོད་པར་རྗེས་སུ་ཡི་རངས་ཡོད། ད་དུང་ཡང་བསྟན་པའི་ཞབས་འདེགས་ཡག་པོ་ཞིག་སྒྲུབ་དགོས། བསྟན་པའི་ཞབས་འདེགས་སྒྲུབ་ཟེར་བ་དེ་སེམས་ཅན་ལ་ཕན་པ་སྒྲུབ་རྒྱུ་ཡིན་པས། མི་གཙོ་བོར་གྱུར་པའི་སེམས་ཅན་ལ་ཕན་བདེ་སྒྲུབ་རྒྱུའི་དོན་དག་ལ་ཁྱེད་རང་ཚོ་ཚང་མས་ཧུར་ཐག་བྱེད་དགོས། མི་ལ་ཕན་པ་སྒྲུབ་སྟངས་དེ་མིའི་སེམས་རྒྱུད་འདུལ་ཐབས་བྱེད་རྒྱུ་དེ་ཡིན་ཞིང་། མིའི་སེམས་རྒྱུད་འདུལ་ཐབས་བྱེད་པ་ལ་སྔོན་ལ་སོ་སོའི་སེམས་རྒྱུད་འདུལ་དགོས། སོ་སོའི་སེམས་རྒྱུད་མ་དུལ་ན་མིའི་སེམས་རྒྱུད་འདུལ་ཐུབ་རྒྱུ་ཁག་པོ་རེད།

དཔེར་ན། དགེ་རྒན་གཅིག་གིས་དགེ་ཕྲུག་ལ་རིག་གནས་ལྟ་བུ་སྡེ་ཚན་གཅིག་གི་འགྲེལ་བཤད་བྱེད་པ་ལ་སྔོན་ལ་སོ་སོས་ཤེས་དགོས། སོ་སོས་མ་ཤེས་ན་མི་ལ་བཤད་མི་ཐུབ། གང་གི་སྒོ་ནས་གཞན་ལ་ཕན་པ་སྒྲུབ་རྒྱུའི་དོན་དེ་རང་ལ་ལྐོག་ཏུ་མ་གྱུར་པ་ཞིག་དང༌། དེ་ལ་ཆ་རྒྱུས་ཡོད་པ་ཞིག་དགོས་པ་རེད། སྔོན་ལ་ནང་པ་སངས་རྒྱས་པའི་ཆོས་ཀྱི་ལམ་ཡོངས་རྫོགས་ལ་གོ་བ་ཆགས་པ་ཞིག་དགོས་གལ་ཆེན་པོ་ཡོད། ཉམས་རྟོགས་སྐྱེས་རྒྱུ་ག་ལེར་རིས་པས་ཡོང་གི་རེད། བོད་གངས་ཅན་གྱི་ལྗོངས་སུ་སངས་རྒྱས་ཀྱི་བསྟན་པའི་ཐུན་མོང་མ་ཡིན་པའི་ཟབ་ཁྱད་དེ་དང་པོ་མི་དགེ་བཅུ་སྤོང་གི་ཚུལ་ཁྲིམས་ཉམས་སུ་ལེན་སྟངས་ནས་བཟུང་སྟེ་ཡ་གིའི་སངས་རྒྱས་ཀྱི་སྐུ་གསུམ་གྱི་གོ་འཕང་སྒྲུབ་རྒྱུའི་བར་གྱི་ལམ་ཆ་ཚང་ཞིག་གོ་རིམ་བསྒྲིགས་ནས་བཤད་ཡོང་བ་འདི་ལ་གནད་འགག་ཆེན་པོ་ཡོད། ལམ་ཡོངས་རྫོགས་ལ་གོ་བ་མ་ཆགས་པར་གཞུང་ཚན་འགའ་རེ་དཔྱིས་ཕྱིན་པ་ཤེས་ན་ཡང༌། དེ་གའི་གནས་ཚུལ་ཙམ་མ་ལས། ལམ་ཡོངས་རྫོགས་ལ་བློ་བསྐྱེད་ཐོན་པ་ཁག་པོ་རེད། ཁྱེད་ཚོས་ད་བར་ཧུར་ཐག་བྱས་པ་ལྟར། ད་དུང་ཡང་ཧུར་ཐག་བྱེད་རོགས།

རྒྱ་ནག་གི་རྒྱལ་ཁབ་ཆེན་པོ་དེར་མི་དུང་ཕྱུར་བཅུ་གཉིས་ཡོད་པའི་ལུང་པ་ཞིག་ཡིན། ལུང་པ་དེའི་ནང་ལ་བདེ་སྐྱིད་ཕྲན་བུ་ཞིག་བྱུང་ན་ཡང་མི་དུང་ཕྱུར་བཅུ་གཉིས་ལ་ཕན་གྱི་ཡོད་པ་དང༌། སྡུག་བསྔལ་ཆུང་ངུ་ཞིག་བྱུང་ན་ཡང་མི་དུང་ཕྱུར་བཅུ་གཉིས་ལ་གནོད་པ་བབས་ཡོང་གི་ཡོད། བདེ་སྡུག་གང་བྱུང་ཡང་མི་མང་པོ་དེ་ཙམ་ལ་ཕན་གནོད་འབྲེལ་མཁན་ཞིག་ཡིན་སྟབས་རྒྱ་ནག་ལུང་པའི་ནང་ལ་བདེ་སྐྱིད་དང༌། སེམས་ལ་ཞི་བདེ་ཡོང་ཐུབ་པ་ཞིག་བྱུང་ན་དེ་ཡག་པོ་རེད། ང་ཚོས་གུང་བྲན་རིང་ལུགས་བཙན་དབང་ཤོད་མཁན་དེ་སྡུག་པོ་ཡིན་པ་མཐོང་གི་ཡོད་ཀྱང༌། དེ་མགོ་རྟིང་སློག་སྟེ་རང་རྒྱལ་གཞན་ཕམ་གྱི་བསམ་བློ་གཏོང་གི་མེད། མིའི་རང་གཤིས་ལ་ཧ་ཅང་སྦུག་སྲུབ་དོག་པོ་དང༌། བཙན་དབང་ཟེར་བ་དེ་ལ་སུ་ཡང་དགའ་གི་མ་རེད། རྒྱ་ནག་རང་ཉིད་ཀྱི་མི་མང་གིས་ཀྱང་འདོད་ཀྱི་མེད་པར་བརྟེན། མི་ལ་རང་དབང་དགོས་ཀྱི་འདུག་ཟེར་གྱི་ཡོད།

བོད་རང་དབང་སྒྲུབ་སྟངས་དེ་ཡང་རྒྱ་མི་ལའང་བདེ་སྐྱིད་ཡོད་པ། བོད་མི་ལ་ཡང་བདེ་སྐྱིད་ཡོད་པ་གཅིག་རྩོད་ལེན་བྱེད་ཀྱི་ཡོད་པ་ལས། བོད་རྒྱལ་རྒྱ་ཕམ་ཟེར་བའི་སྐད་ཆ་ཤོད་ཀྱི་མེད། ང་རང་ཚོ་ཚང་མ་མི་ཡིན་པ་གཅིག་གྱུར་རེད། འཛམ་བུ་གླིང་འདིའི་སྒང་ལ་ལོ་རྒྱུས་ཐོག་ཁྱིམ་མཚེས་བྱས་ནས་སྡོད་མཁན་ཡིན་པས་གཉིས་ཀར་བདེ་སྐྱིད་ཡོད་པ་ཞིག་དང༌། ཕན་ཚུན་ལྷག་བསམ་རྣམ་དག་གིས་གཅིག་ཡིད་གཅིག་ལ་ཆེས་པ། གཅིག་གིས་གཅིག་ལ་བརྩེ་བ་དང་གུས་པ་ཡོད་པ། གཅིག་གིས་གཅིག་གི་ཁེ་ཕན་ཤེས་པའི་ཐོག་ནས་རོགས་རེས་དང་འཆམ་པོ་བྱེད་ཐུབ་ན་དེ་ཡག་པོ་རེད་བསམ་ནས། ངས་ད་ལྟ་བར་དུ་འབད་རྩོལ་དེ་བྱེད་ཀྱི་ཡོད།

གང་ལྟར་ཡང་སྙིང་རྒྱ་དང་བོད་ཀྱི་དཀའ་ངལ་དེ་རྒྱ་བོད་གཉིས་ཀྱིས་སེལ་དགོས། རང་དབང་ལུང་པའི་ནང་ལ་བསྡད་པའི་རྒྱ་མི་ཚོས་རང་དབང་མེད་པའི་རྒྱ་མི་གྲོགས་པོ་ཚོར་ཁྱེད་རང་ཚོས་ཡིན་ལུགས་མིན་ལུགས་ཀྱི་གནས་ཚུལ་གསལ་བཤད་བྱེད་རྒྱུ་དང༌། རྒྱུས་ཡོད་བྱེད་ཐུབ་ན་ཡག་པོ་རེད། ཆོས་ཀྱི་ངོས་ནས་བཤད་ན། སངས་རྒྱས་ཀྱི་བསྟན་པ་དང་ཟུང་དུ་འབྲེལ་བའི་འཚེ་བ་སྤངས། བྱམས་བརྩེའི་རང་བཞིན་ཅན་གྱི་བོད་ཀྱི་ཆོས་དང་རིག་གཞུང་འདིས་རྒྱ་མི་རིགས་ལ་ཕན་རྒྱུ་ལས། གནོད་པ་གང་ཡང་མེད།

ག༽ འཚེ་མེད་ཀྱི་ལྟ་བ་དང་། བོད་དོན་གྱི་གནས་ཚུལ།

དེ་ལྟ་བུའི་འཚེ་བ་མེད་པའི་ལྟ་བ་དང༌། སྤྱོད་པ་དེ་མི་དུང་ཕྱུར་བཅུ་གཉིས་ཡོད་སའི་ལུང་པའི་ནང་ལ་ཁྱབ་སྤེལ་ཐུབ་ན་མི་མང་པོར་ཕན་གྱི་རེད། མི་མང་ཙམ་དུ་མ་ཟད། རྒྱ་ཡུལ་ནང་ཡོད་པའི་སྲོག་ཆགས་འབུ་སྲིན་མང་པོ་ལའང་ཕན་གྱི་རེད། ཤ་སྤངས་པའི་རྒྱ་མི་མང་པོ་ཡོད། ཁོང་ཚོས་ཤ་མེད་པའི་ལྟོས་ཟས་ཞིམ་པོ་བཟོ་གི་ཡོད་པ་དེ་དག་ཡར་རྒྱས་ཡག་པོ་བཏང༌། རྒྱ་ནག་ནང་ལ་ཡོད་པའི་ངང་པ་དེ་དག་མང་ཙམ་ཚེ་ཐར་བཏང་ཐུབ་ན་ཡག་པོ་རེད། དེང་སང་གསར་ཤོག་ནང་ལ་རྒྱ་ནག་ལ་བྱ་དེ་དང༌། ཕག་པ་མཉམ་དུ་བཞག་ནས་ཤ་མི་འདྲ་བ་བཟོ་གི་ཡོད་པ་དེ་རིགས་མི་དགོས་པ་རེད། དེ་ཚོའི་ནང་འབུ་གསར་པ་དེ་ལྟར་ཡོང་གི་ཡོད་ལུགས་གསར་ཤོག་ནང་ཐོན་འདུག མིས་ཤ་ལ་བརྔམས། རྒྱུ་ལ་བརྔམས། ལྟོ་ལ་བརྔམས་པའི་ཐོག་བྱ་དེ་དང༌། ཕག་པ་གསོ་ཚགས་བྱེད་པ་འདི་རིགས་ཤིན་ཏུ་ཐབས་སྡུག་རེད། ནུབ་ཕྱོགས་རྒྱལ་ཁབ་ནང་ལའང་བྱ་དེ་དང༌། ཕག་པ། བ་གླང་སོགས་རྒྱག་པ་ཡོང་བའི་ཐབས་ཤེས་འདྲ་མིན་མང་པོ་བྱས། ཤ་དེ་དག་བཟས་པའི་རྗེས་ལ་སྔོན་མེད་ཀྱི་ནད་རིགས་འདྲ་མིན་བྱུང་ནས་དཀའ་ངལ་འཕྲད་ཀྱི་འདུག ལྷག་བསམ་གྱིས་ཟིན་པ་ཞིག་མ་བྱུང་ན། མི་ལས་བྱ་རྒྱུ་མང་བ་དང༌། མི་ལས་བསམ་རྒྱུ་མང་བ། མི་ལས་སྡུག་པ་ཧ་ལམ་མེད་པ་ལྟ་བུ་རེད།

གང་ལྟར་རྒྱ་ནག་ད་ལྟའི་གནས་སྟངས་དེ་ལྟར་གཅིག་གི་ཐོག་ལ་ཕྱིན་ན་མི་མ་སྐྱིད་པའི་ཞོར་ལ་སྣོད་བཅུད་ཡོངས་རྫོགས་ལ་གོད་ཆག་ཡོང་རྒྱུ་ཧ་ཅང་གསལ་པོ་རེད། དེས་ན་ཁྱེད་རང་ཚོ་རྒྱ་མིའི་གྲོགས་པོ་ཚོས་སོ་སོ་རང་ཉིད་ཆོས་རྣམ་དག་བྱེད་པ་དང་ཆབས་ཅིག་ཡུལ་ཁམས་ཆེན་པོ་དེའི་ནང་གི་མི་མང་པོ་ཞིག་གི་བདེ་བ་སྒྲུབ་པ་དང༌། སྡུག་བསྔལ་སེལ་ཐབས་ལ་ཁྱེད་རང་ཚོས་གང་ལ་གང་འཚམ་གྱི་ཞབས་འདེགས་སྒྲུབ་ཐུབ་ཀྱི་རེད་བསམ་པའི་རེ་བ་ཡོད། དེ་ཁྱེད་རང་ཚོའི་དགོངས་པར་བཅངས། གཞན་དག་ཕྱི་རྒྱལ་གྱི་མི་ཡིན་ཡང་རུང༌། ཕྱི་རྒྱལ་ལ་ཡོད་པའི་རྒྱ་མི་ཚོ་ཡིན་ཡང་རུང༌། ཁྱེད་རང་ཚོ་དེ་རིང་འདིར་ཡོང་སྟེ་བོད་པར་དགའ་པོ་བྱས། བོད་པའི་ཆོས་དང་རིག་གཞུང་ལ་དོ་སྣང་བྱས། ཤ་ཚ་བྱེད་ཀྱི་ཡོད། ང་བོད་པ་གཅིག་ཡིན་པའི་ཆ་ནས་ཁྱེད་རང་ཚོ་ཚང་མར་བཀའ་དྲིན་ཆེ་ཞུ་གི་ཡིན།

ང་ཚོ་བོད་པ་དེང་སང་གནས་སྟངས་ཧ་ཅང་ཐབས་སྐྱོ་པོ་གཅིག་གི་གནས་ཚུལ་འོག་ལ་བསྡད་ཡོད། བོད་ནས་རྒྱ་གར་ལ་ཡོང་མཁན་མི་དེ་དག་ག་དུས་ཐུག་ནའང་ངུ་མཁན་ཤ་སྟག་རེད། ཁོང་ཚོ་སྐྱིད་དྲགས་ནས་ངུས་པ་མ་རེད། ང་ཚོ་བོད་པ་དེ་ལྟ་བུའི་གནས་ཚུལ་གྱི་འོག་ལ་བསྡད་ཡོད། བོད་པ་ཚོས་ངོས་ལ་བློས་འགེལ་གྱི་ཡོད་པ་ལྟར། ངོས་ནས་གང་ཐུབ་བྱེད་ཀྱི་ཡོད་ན་ཡང༌། ངོས་རང་མི་གཅིག་རེད། དེང་སང་ང་ཚོ་བོད་པ་སྐྱབས་མེད་མགོན་མེད་དང་། བོད་ལུང་པ་ཉམ་ཐག་པོ། ཐབས་སྐྱོ་པོ་གཅིག་གི་འོག་ལ་བསྡད་ནས་བསམ་པ་རྣམ་དག་གིས་ང་ཚོའི་བདེན་དོན་སྒྲུབ་རྒྱུ་འདིའི་ཐོག་ལ་ཁྱེད་རང་ཚོས་ཤ་ཚ་དང༌། རྒྱབ་སྐྱོར་བྱེད་རྒྱུ་གལ་ཆེན་པོ་རེད། ད་ལྟའི་དུས་ཚོད་འདིར་ཁྱེད་རང་ཚོས་བོད་པའི་དོན་དག་ལ་གང་ཐུབ་ཀྱི་ཕན་ཐོགས་བྱེད་ཐུབ་པ་བྱུང་ན་དགའ་བསུ་ཡོད།

རང་རྒྱལ་གཞན་ཕམ་གྱི་བསམ་པ་མེད་པར་སྤྱི་སྒེར་ཚང་མར་ཕན་བདེ་ཡོང་བའི་ཀུན་སློང་དང་འབྲེལ་བའི་ཐོག་ནས་བོད་པའི་ཐོག་ལ་གང་ཐུབ་ཀྱི་རྒྱབ་སྐྱོར་བྱེད་ཐུབ་ན་སོ་སོ་བསོད་ནམས་གསོག་ཐུབ་རྒྱུ་རེད། བོད་ནང་ལ་ཡོད་པའི་རྒྱ་ཆེའི་མི་མང་དང་དངངས་སྐྲག་ཛ་དྲག་ཆེན་པོ། ཁོག་ནང་ནས་མེ་འབར་རུང་ཁ་ནས་དུ་བ་ཐོན་མི་ནུས་པར་སྡོད་མཁན་ཚོའི་ཚབ་བྱས་ནས་ངོས་ནས་ཁྱེད་རང་ཚོར་ཐུགས་རྗེ་ཆེ་ཟེར་གྱི་ཡོད། ཁྱེད་རང་ཚོ་བརྒྱུད་ནས་ད་དུང་བོད་པའི་གྲོགས་པོ་འཛམ་བུ་གླིང་ལྷོ་བྱང་ཤར་ནུབ་གང་སར་ཡོད་པ་རྣམས་ལ་ཡང་ངས་དེ་རིང་གོ་སྐབས་འདི་ཟིན་ནས་ཐུགས་རྗེ་ཆེ་ཞེས་ཞུ་འདོད་བྱུང༌།

ང་རང་ཚོ་བོད་པའི་ངོས་ནས་ཚང་མས་ད་ལྟ་བར་དུ་ཧུར་ཐག་འབད་ཐག་བྱས་པ་རེད། ད་དུང་ཡང་ཧུར་ཐག་བྱེད་དགོས། ཁྱེད་རང་ཚོ་བོད་ནས་ཡོང་མཁན་ཚོ་གནངས་གཞེས་ཙམ་ལ་ཕར་ལོག་འགྲོ་རྒྱུ་རེད། བློ་བདེ་པོ་བྱེད་དགོས། འདས་པའི་ལོ་སུམ་ཅུ་སོ་དྲུག་ཙམ་ཕྱིན་པའི་རིང་ལ་ང་ཚོར་དཀའ་ངལ་མང་པོ་འཕྲད་ཡོད་ཀྱང༌། བོད་ནང་གི་མི་མང་ཚོའི་སེམས་ཤུགས་ཆག་མེད་ལ། ང་ཚོ་ཕྱི་ལ་སྡོད་མཁན་ཚོའི་སེམས་ཤུགས་ཀྱང་ཆག་མེད། ང་ཚོ་བོད་པ་ཉུང་ཉུང་ཞིག་ལས་མེད་ཀྱང༌། ང་ཚོར་བདེན་པ་ཡོད་པ་དང༌། ལྷག་བསམ་རི་བཙུགས་པ་བཞིན་བརྟན་པོ་ཡོད་པ། འཛམ་གླིང་ནང་དོ་སྣང་བྱེད་མཁན་མང་པོ་ཡོད་པ་བཅས་རྐྱེན་མང་པོ་ཚོགས་པ་ལ་བརྟེན་ནས་བོད་དོན་གྱི་གནས་ཚུལ་འདི་རྒྱ་ནག་རྒྱལ་ཁབ་ཆེན་པོ་དེའི་ཕྱི་འབྲེལ་སྲིད་བྱུས་ནང་དཀའ་ངལ་ཆེ་ཤོས་ཤིག་ཆགས་ཡོད།

ད་ལྟའི་རྒྱ་ནག་གཞུང་གི་སྲིད་བྱུས་འདི་དག་གདུག་རྩུབ་ཁོ་ནས་མནན་ཐུབ་པའི་རེ་བ་རྒྱག་གི་ཡོད། འོན་ཀྱང་དེ་ལམ་ལ་འགྲོ་ཐུབ་ཀྱི་མ་རེད། དེ་ལམ་ལ་མ་འགྲོ་བ་ཞིག་ང་རང་ཚོས་བྱེད་དགོས། ལམ་སེང་གདོང་ནག་པོ་བསྟན་ནས་རྒྱག་རེས་བརྒྱབ་ཟེར་བ་མིན་ལ། མཚོན་ཆ་བེད་སྤྱོད་བྱེད་ཟེར་བ་ཡང་མིན། ང་རང་ཚོ་སོ་སོའི་བདེན་དོན་རང་ལུགས་དེ་ཡག་པོ་བྱས་ནས་ཟིན། སོ་སོའི་རང་ཚུགས་བརྟན་པོ་ཟིན་ཐུབ་པ་བྱེད་དགོས། རྩ་བའི་དོན་དག་ཆེ་ས་ནས་རིག་པ་བསྒྲིམ་རྒྱུ་གལ་ཆེན་པོ་རེད། རིགས་མང་པོ་ཞིག་གི་ནང་ལ་རྩ་བའི་ལྷག་བསམ་ཡོད་ན་ཡང་བྱེད་སྟངས་ཀྱི་ཐོག་ནས་མ་འགྲིགས་པ་དེ་ལྟར་ཡོང་གི་ཡོད། འདི་ཚོའི་གྲས་སོ་སོ་རང་ས་ནས་མ་འཆུག་པ་བྱེད་དགོས།

ང༽ རབ་བྱུང་གི་ཀུན་སྤྱོད་དང་། ཉམས་ལེན་ལ་ཤུགས་སྣོན།

ང་རང་ཚོར་རབ་ཏུ་བྱུང་བ་མང་པོ་ཡོད། ཚང་མས་གཟབ་གཟབ་མ་བྱས་ན་གྲྭ་པ་དང་བཙུན་མས་ཞབས་འདྲེན་ཞུ་བ་དེ་ལྟར་བྱས་ན་ཡག་པོ་གཏན་ནས་མ་རེད། གཟབ་གཟབ་བྱེད་དགོས། ལུས་ལ་གྲྭ་ཆས་གྱོན། སེམས་དེ་ཁྱིམ་པའི་བསམ་བློ་ཇི་བཞིན་བསྡད་ན་གྲྭ་ཆས་གྱོན་དང་མ་གྱོན་མེད། དཔེར་ན། ཉིན་ཤས་འདིའི་རིང་ལ་ཕྱོགས་མཐའ་ནས་མི་མང་པོ་ཡོང་སྟེ་དགེ་འདུན་པ་ཚོར་སྐུ་འགྱེད་འབུལ་གྱི་ཡོད། སྤྱིར་བཏང་ལྟོ་གོས་ཀྱི་གནས་སྟངས་གྲྭ་པ་ཚོ་ལས་ཁྱིམ་པ་ཕོ་མོ་ཚོ་དཀའ་རྙོག་ཆེ་བ་ཡོད། ཁོང་ཚོས་ཕྲུ་གུ་གསོ་དགོས་ལ། ཕྲུ་གུའི་སློབ་སྦྱོང་གི་དོན་དག་ལ་བསམ་བློ་གཏོང་དགོས། ཁྱིམ་ཚང་གི་གནས་ཚུལ་སོགས་མང་པོ་ཞིག་ལ་བསམ་བློ་གཏོང་དགོས་ཀྱང་། གྲྭ་པ་ཚོ་འགྲོ་བདེ་སྡོད་བདེ་རེད། དངོས་གནས་དགོས་མཁོའི་ཆ་ནས་བརྩིས་ན་དངུལ་དེ་ཁོང་ཚོར་སྤྲོད་འོས་པ་ལས། གྲྭ་པར་དགོས་མཁོ་དེ་ཙམ་མེད།

ཡིན་ན་ཡང་དགེ་འདུན་བསོད་ནམས་ཀྱི་ཞིང་དུ་བལྟས་ནས་བོད་པའི་སྤྱི་ཚོགས་ཀྱི་གོམས་གཤིས་ནང་དགེ་འདུན་པ་ཚོར་སྐུ་འགྱེད་དང༌། མང་ཇ་སོགས་བསྙེན་བཀུར་མང་པོ་ཞིག་ཞུ་གི་ཡོད། ང་རང་ཚོ་འགྱེད་ལེན་མཁན་ཚོའི་བསམ་བློའི་ནང་སྤྱི་ཚོགས་ནང་དཀའ་ངལ་ཡོད་པ་འདྲ་འདྲ་རེད། ལྷག་དོན་ཁྱིམ་པ་ཕོ་མོས་ཕྲུ་གུ་མང་པོ་གསོ་དགོས་པ་དང་། དཀའ་ཚེགས་ཆེན་པོས་བསགས་པའི་དངུལ་ང་ཚོར་སྤྲད་པ་འདི་དག་ང་ཚོས་གྱོན་ཆས་འདི་འདྲ་ཞིག་གྱོན་གྱི་ཡོད་པ་དང༌། བཅོམ་ལྡན་འདས་ཀྱི་རྗེས་འབྲང་གི་མིང་ཞིག་ཐོགས་པའི་རྒྱུ་མཚན་ལ་བརྟེན་ནས་སྤྲད་པ་རེད་བསམས་ནས་རང་རང་སོ་སོས་ཕྲན་བུའི་དྲན་ཤེས་བག་ཡོད་བསྟེན། ངོ་ཚ་ཁྲེལ་གཞུང་ཡོད་པ་ཞིག་མ་བྱས་ན་ཤིན་ཏུ་ཐབས་སྐྱོ་པོ་རེད། རྒྱ་མིས་ང་ཚོར་བཤུ་གཞོག་གཏོང་མཁན་ཞེས་བརྗོད་པ་དེ་དངོས་གནས་ཆགས་པ་རེད།

རབ་ཏུ་བྱུང་བ་ཚོའི་བསམ་བློ་དེ་ཁྱིམ་པ་ཕལ་པའི་བསམ་བློ་རང་ལ་བསྡད། རྟགས་ཆ་ལུགས་མི་འདྲ་བ་ཞིག་གྱོན་ནས་འགྱེད་དང༌། ཐོབ་ཐང་རྩོད་ན་དེ་ནི་བཤུ་གཞོག་རང་ཡིན་པ་ལས། ཡག་པོ་གཏན་ནས་མིན་པས་གཟབ་གཟབ་བྱེད་དགོས། རབ་ཏུ་བྱུང་བ་ཚོས་གལ་ཆེ་ཤོས་སློབ་སྦྱོང་བྱེད་དགོས་པ་དང༌། སློབ་སྦྱོང་བྱས་པ་ལག་ལེན་ལ་བསྟར་ནས་སྤུས་དག་ཏུ་འགྲོ་ཐབས་ལ་འབད་བརྩོན་བྱེད་རྒྱུ་ཤིན་ཏུ་གལ་ཆེན་པོ་རེད། ང་རང་ཚོས་དགེ་བའི་རྩ་བ་གང་བསགས་པ་འདི་དག་གིས་སྤྱིར་སངས་རྒྱས་ཀྱི་བསྟན་པ་རྒྱས་པ་དང་། ཡང་སྒོས་འགྲོ་བ་བདེ་བ། ལྷག་པར་བོད་གངས་ཅན་ལྗོངས་ཀྱི་བདེན་མཐའ་མྱུར་དུ་གསལ་ནས་རྒྱལ་བའི་བསྟན་པ་ཉི་མ་ལྟར་གསལ་ཐུབ་པ། དེས་རྐྱེན་པས་བོད་གངས་ཅན་ལྗོངས་ཀྱི་ཁྱིམ་མཚེས་ཉེ་སྐོར་ཚང་མར་ཕན་ཐོགས་ཡོང་ཐུབ་པ། དེ་བརྒྱུད་ནས་འཛམ་བུ་གླིང་སྤྱི་ལ་ཡང་གང་ལ་གང་འཚམ་གྱི་ཕན་ཐོགས་ཡོང་ཐུབ་པའི་བསྔོ་བ་སྨོན་ལམ་གནང་དགོས།

ས་དགེ་བཀའ་རྙིང་བོན་དང་བཅས་པའི་དགོན་ཁག་རྣམས་དང༌། གཞིས་ཆགས་ཁག ཁ་འཐོར་གནས་སྡོད་སེར་སྐྱ་མི་མང་བཅས་ཁྱེད་རང་ཚང་མར་ཐུགས་རྗེ་ཆེ་ཞུ་གི་ཡིན། བལ་ཡུལ་ནང་ལ་བོད་པ་ཁྲི་རེ་གཉིས་ཡོད་པ་དང༌། ས་གནས་ལུང་ཁུག་འགའ་ཤས་ལ་དཀའ་ངལ་ཅན་དེ་ལྟར་ཡང་ཡོད། འོན་ཀྱང་སྤྱི་ཡོངས་བོད་མི་ཚོའི་གནས་སྟངས་ཡག་ཐག་ཆོད་རེད། དཔལ་འབྱོར་གྱི་ཐོག་ནས་བལ་ཡུལ་རྒྱལ་ཁབ་ལ་ཕྱི་རྒྱལ་དངུལ་རྩིས་ཀྱི་འབབ་ཡོང་ཐོག་བོད་པས་ཞབས་འདེགས་གང་ལ་གང་འཚམ་བསྒྲུབས་ཡོད། ཕྱོགས་གཅིག་ནས་སོ་སོའི་དཔལ་འབྱོར་གྱི་གནས་སྟངས་ཚགས་ཚུད་པོ་བྱས། དེ་དང་ཆབས་ཅིག་མི་རིགས་ཀྱི་ལ་རྒྱ་མ་བརྗེད་པའི་ཐོག་ནས་སོ་སོའི་ཆོས་དང་རིག་གཞུང་ཉམས་པ་སོར་ཆུད་མི་ཉམས་གོང་འཕེལ་ཡོང་ཐབས་ལ་རང་རང་སོ་སོའི་རྟེན་གཞི་བཟུང་སྟེ་ཚང་མས་ཧུར་ཐག་གནང་བར་ཐུགས་རྗེ་ཆེ་ཞུ་གི་ཡིན།

ཅ༽ བྱམས་བརྩེའི་ཕན་ཡོན་དང་། བསྟན་པ་འཛིན་སྐྱོང་།

ང་རང་ཚོ་བོད་སྤྱི་པའི་དོན་དག་ཡིན་ན་ཡང་བདེན་མཐའ་གསལ་ལ་ཉེ་བ་ལྟ་བུ་རེད། བྱམས་བརྩེའི་རྩ་བར་གྱུར་པའི་བོད་ཀྱི་ཆོས་དང་རིག་གཞུང་གི་ཐོག་ལ་འཛམ་བུ་གླིང་འདིའི་སྒང་ལ་དོ་སྣང་ཆེན་པོ་བྱེད་ཀྱི་ཡོད། བྱམས་བརྩེ་ཟེར་བ་འདི་ཕྱི་པ་དང༌། ནང་པ། ཆོས་ཡོད་པ་དང་མེད་པ་ཚང་མར་ཕན་ཐོགས་ཡོད་པ་དང༌། དགོས་མཁོ་ཡོད་པ་ཞིག་ཡིན་སྟབས་དེས་འགྲོ་བ་མི་སྤྱི་ལ་ཕན་ཐོགས་ཡོད་པས་མ་ཚད། སྲོག་ཆགས་གྲོག་སྦུར་ཚུན་ཆད་ལའང་ཕན་ཐོགས་ཡོད་པ། ཁོར་ཡུག་སྲུང་སྐྱོབ་ལ་ཡང་ཕན་ཐོགས་ཡོད་པ་ཞིག་རེད། དེ་ལྟ་བུའི་ཐོག་ནས་འཛམ་བུ་གླིང་འདིའི་མི་ཚོས་དོ་སྣང་བྱེད་པའི་སྐབས་འདིར་ང་ཚོས་ལྷག་པར་དུ་ཡང་གཟབ་གཟབ་གནང་རྒྱུ་གལ་ཆེན་པོ་འདུག མིས་དོ་སྣང་མེད་པའི་སྐབས་ལ། ང་རང་ཚོ་ལྷོད་ཡངས་ཕྱིན་ན་ཐལ་ཆ་དེ་ཙམ་མེད་ཀྱང༌། མིས་དོ་སྣང་བྱེད་པའི་གནས་སྐབས་ལ་ང་རང་ཚོས་སྤུས་དག་པོ་བྱེད་རྒྱུ་དེ་ཤིན་ཏུ་གལ་ཆེན་པོ་འདུག མདོར་ན་ང་རང་ཚོ་བོད་པའི་སྤྱི་ཚོགས་གང་དུ་ཡིན་ན་ཡང་སོ་སོའི་ཕ་མེས་ནས་ཡོད་པའི་ཡ་རབས་བཟང་སྤྱོད་ཀྱི་གོམས་གཤིས་འདི་ང་ཚོའི་ཁྱད་ནོར་ཡིན། འཇིག་རྟེན་གྱི་དཔེ་ལ་ཡོད་པ་བཞིན།

ནོར་བུ་རང་ལ་ཡོད་དུས། །ནོར་བུའི་ནོར་ཉམས་མ་ཆོད། །

ནོར་བུ་གཞན་ལ་ཤོར་དུས། །སེམས་པ་གཏིང་ནས་སྐྱོ་བྱུང༌། །

ཟེར་བ་བཞིན་ང་རང་ཚོ་བོད་གངས་ཅན་གྱི་སྣོད་བཅུད་གཉིས་ཀར་ཉམས་ཉེས་ཧ་ལས་པ་བྱུང་ཡོད་ན་ཡང༌། བོད་པའི་བྱམས་བརྩེ་དང་འབྲེལ་བའི་ཡ་རབས་བཟང་པོའི་གོམས་གཤིས་འདི་ད་ལྟ་ང་ཚོས་ཟིན་ཐུབ་ཀྱི་ཡོད། སོ་སོར་བཟང་པོའི་ཁྱད་ཆོས་ཡོད་པ་འདི་སྣང་མེད་དུ་ལུས་ཤིང་། ལྷོད་ཡངས་སུ་ཤོར་ཏེ་ཕྱི་ལོགས་ཀྱི་ཁྲ་ཁྲ་ཟིང་ཟིང་ལ་དང་དོད་བྱས་པ་དང་། དེ་ལ་མངོན་པར་བསྟོད་ན་ནོར་འཁྲུལ་རེད། འཛམ་བུ་གླིང་གི་ཡར་རྒྱས་ལ་བལྟོས་ན། ང་ཚོ་བོད་པ་རྗེས་ལུས་རེད། རྗེས་ལུས་དེ་དག་ང་ཚོས་ངེས་པར་དུ་གསོ་དགོས་ཀྱང་། དེ་དང་ཆབས་ཅིག་སོ་སོ་རང་ཉིད་ལ་ཡོད་པའི་བཟང་པོའི་གོམས་གཤིས་རྣམས་རྩ་བརླག་ཏུ་ཕྱིན་ན། ནམ་ཞིག་ང་རང་ཚོ་འགྱོད་པའི་ནང་ལ་སླེབས་རྒྱུའི་ཉེན་ཁ་ཏན་ཏན་ཡོད། བོད་ཀྱི་ཆོས་དང་རིག་གཞུང་ཉམས་པ་སོར་ཆུད་མི་ཉམས་གོང་འཕེལ་བྱེད་རྒྱུ་དེ་ཡང་གཙོ་བོ་རང་གི་སེམས་རྒྱུད་ཀྱི་སྟེང་དུ་འཛུགས་སྐྲུན་བྱེད་རྒྱུ་ཡིན་པ་ལས། ཕྱི་ལོགས་ཀྱི་དགོན་པ་ཁྲ་ཁྲ་ཟིང་ཟིང་དང༌། མཆོས་རྫས་ཡག་པོ་བཤམས། སྐུ་གསུང་ཐུགས་རྟེན་རིན་ཐང་ཆེན་པོ་བསྒྲིགས་པ་དེ་ཙམ་ལ་ཆོག་ཤེས་བྱས་ནས་བསྡད་ན་མི་འགྲིགས། དགོན་པ་དང་ལྷ་ཁང་འདུ་འགོད་བྱས་ན་ཡང་དེ་འགྲེམས་སྟོན་ཁང་ལྟ་བུ་ཞིག་ཆགས་ན་ཡག་པོ་མིན། རྟེན་སྐུ་གསུང་ཐུགས་རྟེན་རྩ་བ་ཆེན་པོ་ཡིན་པའི་རྒྱུ་མཚན་མིའི་ཀླད་པའི་ནང་ལ་ཆ་ཚང་ཡོད་དགོས།

བོད་ཀྱི་ཆོས་དང་རིག་གཞུང་ལ་ཐོས་བསམ་སྒོམ་གསུམ་བྱས་པ་དེ་དག་མིའི་གཤིས་རྒྱུད་དང་འདྲེས་པའི་སྒོ་ནས་འཛིན་སྐྱོང་སྤེལ་གསུམ་བྱེད་དགོས་པ་ལས། ལྷ་ཁང་སྟོང་པ་ཞིག་ཡོད་པར་ཧ་ལས་རྒྱུ་གང་ཡང་མེད། ལྷ་ཁང་སྟོང་པ་བོད་ནང་རྒྱ་མིས་ཀྱང་བཟོ་གི་འདུག རྒྱལ་ཁབ་ཀྱི་གནའ་བོའི་དངོས་རྫས་རེད་ཅེས་དགོན་པ་རྙིང་པ་ཚོ་ཉམས་གསོ་བྱས་ཏེ་འགྲེམས་སྟོན་ཁང་བཟོ་གི་འདུག དེ་ཙམ་གྱིས་བསྟན་པ་འཛིན་སྐྱོང་སྤེལ་གསུམ་བྱེད་མི་ཐུབ། བསྟན་པ་འཛིན་སྐྱོང་སྤེལ་གསུམ་ཟེར་བ་དེ། ང་རང་ཚོའི་གཤིས་རྒྱུད་ལ་ཚང་བ་དང༌། རྒྱུད་ཐོག་ནས་བསྟན་རྒྱུ་ཡོད་པ་ཞིག་དགོས་པ་རེད། ང་རང་ཚོ་མིའི་རྒྱུད་ཐོག་ལ་མེད་ན་ཕྱིའི་ཁང་པ་འདྲ་ཆགས་པོ་ཡོད་པ་ཙམ་གྱི་འགྲིག་གི་མེད། ཚང་མས་ད་ལྟ་ཕན་ཐད་ཧུར་བསྐྱེད་གནང་བ་རེད། ད་དུང་ཡང་ཧུར་ཐག་གནང་རོགས་གནང་ཞུ་རྒྱུ་ཡིན།

ཆ༽ ཆོས་ཕྱོགས་ཀྱི་དམ་མཐུན་དང་། སྲིད་ཕྱོགས་ཀྱི་མཐུན་སྒྲིལ།

སྤྱིར་བཏང་འཛམ་བུ་གླིང་འདིའི་སྒང་གི་ཡུལ་ཁག་དང༌། ང་རང་ཚོའི་ཁྱིམ་མཚེས་ཡས་མས་ཕན་ཚུན་བསྡུར་ན་ང་རང་ཚོ་བོད་པའི་སྤྱི་ཚོགས་འདི་དམ་ཚིག་མཐུན་པོ་དང༌། རྡོག་ལ་འགྲིལ་པོ་ཡག་ཐག་ཆོད་རེད། གཞིས་ལུས་རྒྱ་ཆེའི་མི་མང་དང༌། བྱེས་འཁོད་མི་མང༌། ཆོས་བརྒྱུད་དང་ལུང་ཚན་འདྲ་མིན་སྤྱི་ཡོངས་ཀྱི་ཆ་ནས་ང་རང་ཚོ་ཚང་མ་གངས་ཅན་པ་གཅིག་གྱུར་གྱི་བསམ་བློ་ཤུགས་ཆེན་པོ་རེད། དམ་ཚིག་གོང་བུ་གཅིག་གྱུར་གྱི་ནུས་པ་ཏན་ཏན་ཡོད། འདིས་བོད་སྤྱི་པའི་དོན་དག་བསྒྲུབ་རྒྱུ་དང༌། སངས་རྒྱས་ཀྱི་བསྟན་པ་དང་འབྲེལ་བའི་ཐོག་ནས་འཛམ་བུ་གླིང་སྤྱི་ལ་ཕན་ཐོགས་བྱེད་རྒྱུ། མདོར་ན་རང་གཞན་ཚང་མར་འདི་ཕྱི་གཉིས་ཡོད། གནས་སྐབས་དང་མཐར་ཐུག་གི་འདོད་དོན་འགྲུབ་རྒྱུ་ཚང་མར་ཕན་ཐོགས་ཡོད།

སྤྱིར་བཏང་སྲིད་ཕྱོགས་ནས་མཐུན་སྒྲིལ་ཟེར་བ་དང༌། ཆོས་ཕྱོགས་ནས་དམ་ཚིག་མཐུན་པོ་བྱེད་རྒྱུ་འདི་གལ་ཆེན་པོ་རེད། ང་རང་ཚོའི་དོན་དག་འགྲུབ་དང་མ་འགྲུབ་དེ་ཡང་ཐུན་མོང་གི་ནུས་པ་ཡག་པོ་ཞིག་འདོན་ཐུབ་མིན་ལ་རག་ལུས་ཀྱི་ཡོད། དེ་རིང་འདིར་བརྟན་བཞུགས་འབུལ་གྱི་ཡོད། འདི་ཡང་བླ་མ་དང་སློབ་མའི་དམ་ཚིག་དང་འབྲེལ་བ་ཆེན་པོ་ཡོད། ངོས་རང་ལ་ཆ་བཞག་ན། སྐྱེ་འཆི་ལ་རང་དབང་ཡོད་པ་ལྟ་རྩ་བ་ནས་མིན་ན་ཡང་སེམས་བདེ་པོའི་ངང་ནས་སྨོན་ལམ་འདྲ་བརྒྱབ། འཕེན་པ་འདྲ་བཏང་ན་ཁྱད་པར་ཡོང་གི་རེད། ང་རང་ཚོ་མཐུན་པོ་བྱེད་རྒྱུ་འདི་ཆོས་དང་འཇིག་རྟེན་གང་གི་ཐོག་ནས་བཤད་ན་ཡང་གལ་ཆེན་པོ་རེད། ཚང་མས་ཧུར་བསྐྱེད་གནང་རོགས་ཞུ་རྒྱུ་ཡིན།

དེ་རིང་སྐབས་སུ་བབས་པ་བལ་ཡུལ་ནང་བསྡད་པའི་བོད་མི་སེར་སྐྱ་མཆོག་དམན་ཚང་མར་དམིགས་བསལ་ཐུགས་རྗེ་ཆེ་ཞུ་གི་ཡིན། ང་རང་ཚོ་ནང་པ་སངས་རྒྱས་པའི་སྟོན་པ་བཀའ་དྲིན་ཅན་གྱི་ཡོན་ཏན་ལ་དམན་ལ་ལྷག་པར་བརྩེ་བའི་ཁྱད་ཆོས་ཡོད། ང་རང་ཚོ་སྟོན་པ་བཀའ་དྲིན་ཅན་དེའི་རྗེས་འབྲང་ཞིག་ཡིན་སྟབས་ང་རང་ཚོའི་སྤྱི་ཚོགས་ནང་མི་སྐྱོ་བ་འདི་དག་ལ་ཕྲན་བུའི་སྐྱིད་སྡུག་འཁོས་ཀ་དྲག་པ་ཚོས་ལྟ་རྟོག་རོགས་རམ་བྱེད་རྒྱུ་གལ་ཆེན་པོ་རེད། བསོད་ནམས་གསོག་སྟངས་མ་ནོར་བ་བྱེད་སྟངས་ཤེས་ན་ཡག་པོ་རེད།

ཇ༽ གཞིས་ལུས་ལ་ཕན་གྲོགས་དང་། བླ་སྤྲུལ་གྱི་མཛད་སྤྱོད།

དེ་ནས་བར་སྐབས་བོད་ནང་ལ་སྲིད་བྱུས་འགྱུར་བ་ཕྲན་བུ་ཕྱིན་ཡོད། བོད་ནང་དཔལ་འབྱོར་འཛུགས་སྐྲུན་དང་། སློབ་གྲྭ་འཛུགས་རྒྱུ། འཕྲོད་བསྟེན་ལ་སོགས་པ་དེ་ལྟ་བུའི་ཐོག་ལ་བོད་ཀྱི་ཕྱི་ལོགས་ནས་རོགས་རམ་བྱེད་རྒྱུའི་གོ་སྐབས་གསར་པ་ཞིག་ཡོད། ད་ལྟ་ཕན་ཆད་ལ་ཕྱི་ལ་སྡོད་མཁན་བོད་རིགས་ཀྱི་ཁྲོད་ནས་བོད་ནང་སློབ་གྲྭ་དང༌། སྨན་ཁང་ཆུང་ཆུང་དེ་ལྟར་འཛུགས་རྒྱུ་སོགས་ལས་ཀ་ཕྲན་བུ་བྱེད་ཀྱི་ཡོད། དེ་རིགས་ཡག་པོ་འདུག གཙོ་ཆེ་ཤོས་བོད་ནང་ལ་ཡོད་པའི་གཞིས་ལུས་རྒྱ་ཆེའི་མི་མང་རྣམས་བོད་ཀྱི་རྩ་བའི་སྟོབས་ཤུགས་ཟེར་ཡང་རུང༌། བོད་དོན་བདེན་པ་ཡིན་པའི་ངོ་སྤྲོད་ཟེར་ཡང་རུང༌། གཙོ་བོ་གཞིས་ལུས་མི་མང་རྣམས་ཡིན། ཁོང་ཚོའི་གནས་སྟངས་ཧ་ཅང་སྐྱོ་པོ་དང༌། དཀའ་ངལ་ཆེན་པོའི་འོག་ལ་ཡོད་པ་དང༌། ཁོང་ཚོའི་བསམ་བློའི་ནང་ལ་རང་དབང་འདོད་པའི་བསམ་ཚུལ་དེ་ཡོད་སྟབས། ང་ཚོས་འདིར་སྐད་འབོད་བྱེད་པ་འདི་རྒྱུ་མཚན་ལྡན་པ་དང༌། བདེན་པ་ཆགས་པ་རེད། ང་ཚོ་བོད་མི་བཙན་བྱོལ་བ་རྣམས་ལ་དཀའ་ངལ་མེད་པ་མིན་ན་ཡང༌། ལྟོས་ས་ལྟོས་འཇོག་གི་ཕྲན་བུའི་དྲག་པར་བརྟེན་གཞིས་ལུས་རྒྱ་ཆེའི་མི་མང་གི་བདེ་བ་སྡུག་བསྔལ་གྱི་དོན་དག་ལ་ང་ཚོ་བཙན་བྱོལ་བ་ཚོས་བོད་ནང་མང་ཚོགས་ཀྱི་འཕྲོད་བསྟེན་དང༌། ལྷག་པར་དུ་སློབ་སྦྱོང་ཐོག་ལ་ང་ཚོས་ཞབས་འདེགས་ཕྲན་བུ་བསྒྲུབ་ཐུབ་པ་བྱུང་ན་དེ་གལ་ཆེན་པོ་དང༌། གནད་འགག་ཆེན་པོ་འདུག

དེ་བཞིན་ཕྱི་རྒྱལ་རོགས་རམ་ཚོགས་པ་དེ་ལྟར་ནས་བོད་ནའང་འཛུགས་སྐྲུན་ཐོག་ལ་དོ་སྣང་དང༌། རོགས་རམ་བྱེད་ཀྱི་ཡོད། ངོས་ནས་རྟག་ཏུ་ཤོད་ཀྱི་ཡོད། རོགས་ཚོགས་ཁག་ནས་བོད་ནང་འཛུགས་སྐྲུན་རོགས་རམ་བྱེད་ཐུབ་པ་བྱུང་ན་དགའ་བསུ་ཡོད། འོན་ཀྱང་བོད་ནང་རོགས་རམ་བྱས་པ་དེ་དག་བོད་མི་རང་ལ་གཏོར་མ་དམིགས་སར་འཁྱོལ་བ་ཞིག་དགོས་ཀྱི་འདུག དེ་མིན་མིང་ལ་བོད་པའི་རོགས་རམ་ཡིན་ཟེར་བཏགས། ངོ་ཐོག་དེ་ཕྱོགས་གཞན་དག་ལ་ཕྱིན་ན་འགྲིག་གི་མི་འདུག་ཅེས་དང༌། རོགས་རམ་བྱེད་ས་དེ་ཡང་གྲོང་ཁྱེར་ཚོའི་ནང་ལ་ག་ཚད་མིན་ཟེར་ཡང་མཐུན་རྐྱེན་དྲག་པ་ཡོད། གང་ཡིན་ཟེར་ན། གྲོང་ཁྱེར་ནང་རྒྱ་མི་ཕོན་ཆེན་པོ་ཡོད་སྟབས་སློབ་གྲྭའི་མཐུན་རྐྱེན་དང༌། སྨན་བཅོས་མཐུན་རྐྱེན་སོགས་དྲག་པ་ཡོད། དཔེར་ན། ལྷ་ས་གྲོང་ཁྱེར་གཅིག་གི་ནང་ལ་ཡང་རྒྱ་མི་ཡོད་སའི་ས་ཁུལ་ལ་གློག་སྐུད་སྦོམ་པ་དང༌། གློག་ཤུགས་ཆེ་བ་བེད་སྤྱོད་བྱེད་ཐུབ་ཀྱི་ཡོད། བོད་པ་ཡོད་ས་དེ་ཚོའི་གྲས་གློད་སྐུ་ཕྲ་བ་ཡོད། གྲོང་ཁྱེར་གཅིག་གི་ནང་ལ་ཡང་དེ་ལྟ་བུའི་དབྱེ་འབྱེད་གཏོང་གི་ཡོད།

ལྷག་པར་རྒྱ་མི་མེད་པའི་གྲོང་གསེང་ལུང་ཁུག་ས་ཁུལ་ཁག་ལ་གང་ཅིའི་ཐོག་ནས་མཐུན་རྐྱེན་སྐྱོ་བ་ཡོད་པས། དེ་དག་གི་ཐོག་ལ་རོགས་རམ་མང་ཙམ་བྱེད་ཐུབ་ན་བོད་པ་རང་ལ་ཤ་ཁུ་ཤ་ཐིམ་ཕན་ཐོགས་ཆེ་བ་ཡོང་བ་འདུག་ཅེས་ངོས་ནས་ཕྱི་རྒྱལ་དེ་དག་ལ་འབོད་སྐུལ་བྱེད་ཀྱི་ཡོད། གཅིག་བྱས་ན་དེ་རིང་འདིར་ཡོད་པའི་གྲོགས་པོ་ཚོའི་ནང་ལ་བོད་ནང་འཛུགས་སྐྲུན་གྱི་ལས་ཀར་འབྲེལ་བ་ཡོད་པ་ཁ་ཤས་ཡོད་ཤས་ཆེ། དེ་རིང་གོ་སྐབས་འདི་བཟུང་ནས་ཁྱེད་རང་ཚོ་ཚང་མར་ཐུགས་རྗེ་ཆེ་ཟེར་གྱི་ཡིན།

དེ་ནས་བལ་ཡུལ་ནང་ཡོད་པའི་བོད་མི་ཁྱིམ་ཚང་དཔལ་འབྱོར་གྱི་གནས་སྟངས་ལེགས་ཙམ་ཡོད་པ་ཁ་ཤས་ནས། བཙན་བྱོལ་བོད་པའི་སློབ་ཕྲུག་ཚོར་མཐུན་རྐྱེན་སྦྱར་ཏེ་རོགས་རམ་བྱེད་མཁན་ཁ་ཤས་ཡོད། དེ་རིང་གོ་སྐབས་འདི་བཟུང་ནས་ངོས་ནས་ཁྱེད་རང་ཚོའི་བྱ་བ་འདི་བསྔགས་པར་འོས་པ། བསྟོད་པའི་མེ་ཏོག་འཐོར་འོས་པ་ཡིན་པས་ཐུགས་རྗེ་ཆེ་ཟེར་གྱི་ཡིན།

ད་རེས་འདིར་བལ་ཡུལ་ནང་ལ་ཡོད་པའི་དགོན་སྡེ་རིས་སུ་མ་ཆད་པའི་བླ་སྤྲུལ་ཁག་མང་པོ་ཞིག་ཕེབས་ཡོད། ཁྱེད་རང་ཚོ་ཚང་མས་བསྟན་པའི་དོན་དག་ལ་ཐུགས་ཁུར་བསྐྱེད་ནས་ད་ལྟ་བར་དུ་ཧུར་ཐག་གནང་གི་ཡོད། ད་དུང་ཡང་ཧུར་བསྐྱེད་གནང་ནས་བསྟན་པའི་ཞབས་འདེགས་སྒྲུབ་པ་དང་ཆབས་ཅིག རང་གིས་རང་ལ་ཞུ་དག་གནང་རྒྱུ་དེ་གལ་ཆེན་པོ་འདུག ངོས་རང་ལ་ཆ་བཞག་ན། ༸རྒྱལ་བ་རིན་པོ་ཆེའི་མིང་ཡོད། འོན་ཀྱང་རང་ཉིད་སྟོན་པ་བཅོམ་ལྡན་འདས་བཀའ་དྲིན་ཅན་དེའི་རྗེས་འབྲང་དགེ་སློང་ཐེབས་ཆགས་ཤིག་ཡིན་བསམ་པའི་འདུ་ཤེས་དེ་རྟག་པར་སེམས་ནང་ལ་བཅངས་ཏེ་རང་གིས་རང་ལ་ཞིབ་འཇུག་བྱེད་ཀྱི་ཡོད། ཁྱོད་༸རྒྱལ་བ་རིན་པོ་ཆེའི་ཁྲི་འདིའི་སྒང་ལ་བསྡད་དེ་ང་རྒྱལ་བྱེད་ཀྱི་མི་འདུག་གམ། ཁྱོད་ཧམ་པ་བྱེད་ཀྱི་མི་འདུག་གམ། ཁྱོད་རྒྱུ་མཚན་མེད་པའི་ཁེངས་དྲེགས་བྱེད་ཀྱི་མི་འདུག་གམ་ཞེས་རང་གིས་རང་ལ་ཞིབ་འཇུག་རྟག་ཏུ་བྱེད་ཀྱི་ཡོད། བླ་མ་རྣམ་པ་ཚོས་ཀྱང་དེ་བཞིན་བྱས་ནས། ང་རང་ཚོ་བླ་མའི་མིང་ཡོད་པ་ཞིག་ཡིན་སྟབས་དེ་ལུགས་ཀྱི་རང་གིས་རང་ལ་ཞུ་དག་བཏང༌། རང་གིས་རང་ལ་སྐུལ་ལྕག་བྱས། རང་གིས་རང་ལ་གཅུན་འདོམས་བྱེད་རྒྱུ་དེ་གལ་ཆེན་པོ་འདུག དེ་ངོས་ནས་ཞོར་འཕྲོས་ཡིན།

བཅོ་བརྒྱད་རིན་པོ་ཆེ་དགུང་ལོ་བགྲེས་པོ་རེད། བསྟན་པའི་དོན་ལ་ཐུགས་ཁུར་བསྐྱེད་ནས་ངོས་རང་ལ་ལམ་འབྲས་སློབ་བཤད་ཀྱི་འཁྲིད་གནང་ནས་སློབ་བཤད་པའི་གྲལ་ལ་སླེབས་ཐུབ་པ་འདི་རིན་པོ་ཆེའི་བཀའ་དྲིན་ལ་བརྟེན་ནས་བྱུང་བ་རེད། ད་རེས་རིན་པོ་ཆེ་འདིར་ཉིན་མ་མང་པོ་ལྷོད་མཇལ་ཐུབ་པར་ཧ་ཅང་དགའ་པོ་བྱུང༌། རིན་པོ་ཆེ་དགུང་ལོ་ཡར་གཏུགས་ཡོང་གི་ཡོད། བསྟན་པ་དང་འགྲོ་བའི་དོན་དག་ལ་ཐུགས་ཁུར་བསྐྱེད་ནས་ཡུན་རིང་བཞུགས་པའི་འཕེན་པ་ཡག་པོ་གཏོང་རོགས་གནང༌། རིན་པོ་ཆེའི་ཨོག་ཚོམ་དེ་ཡང་སྔོན་མའི་རྩིས་ནས་རིང་དུ་ཕེབས་འདུག་པས། ད་དུང་ཨོག་ཚོམ་རིང་པོ་ས་ལ་ཐུག་ཐུག་བར་དུ་རིན་པོ་ཆེ་བཞུགས་དགོས། བཀའ་དྲིན་ཆེ།

ཉ༽ ཆུ་སྒང་གི་བརྟན་བཞུགས་དང་། ཆོལ་གསུམ་གཅིག་སྒྲིལ།

དེ་རིང་ཆུ་སྒང་ཁོངས་གཏོགས་གཞིས་བྱེས་སེར་སྐྱ་ཐུན་མོང་ནས་ཀྱང་དད་པ་དང་དམ་ཚིག་གཡོ་བ་མེད་པའི་ཐོག་ནས་བརྟན་བཞུགས་ཕུལ་བ་རེད། ཁྱེད་རང་ཚང་མས་སྨོན་ལམ་རྒྱག་གི་རེད་ལ། ངའི་ངོས་ནས་ཀྱང་སྨོན་ལམ་འདེབས་ཀྱི་ཡིན། བར་སྐབས་ང་རང་ཚོའི་སྤྱི་ཚོགས་ནང་སྐད་ཆ་ཕྲན་བུ་ལྷགས་པ་རེད། དེའི་སྐབས་ལ་མདོ་སྟོད་ཁོངས་གཏོགས་མི་མང་སྤྱི་བྱིངས་རྣམས་ནས་ལྷག་བསམ་བརྟན་པོ་དང༌། སོ་སོས་རང་ཚུགས་ཟིན་པོ་བྱས་པ་རེད། བྱེས་འཁོད་མི་མང་ཙམ་དུ་མ་ཟད་གཞིས་ལུས་བོད་ནང་ལ་གཏམ་འཆལ་དཀྲོག་གཏམ་སླེབས་པའི་སྐབས་ལ་མི་མང་སྤྱི་བྱིངས་ཀྱི་ལངས་ཕྱོགས་ཧ་ཅང་བརྟན་པོ་བྱུང་འདུག ང་རང་ཚོ་བོད་པ་སྤྱིའི་ཐོག་ནས་བཤད་ན། དམ་ཚིག་མཐུན་སྒྲིལ་གོང་བུ་གཅིག་གྱུར་ཤུགས་ཆེན་པོ་ཡོད་པ་ཧ་ཅང་གསལ་པོ་རེད། དེ་རིང་གི་གོ་སྐབས་འདི་ཟིན་ཏེ་མདོ་སྟོད་ཁོངས་གཏོགས་གཞིས་བྱེས་སྐྱ་སེར་མི་མང་སྤྱི་བྱིངས་ཀྱི་ཐོག་ནས་ལྷག་བསམ་རི་བཙུགས་པ་ནང་བཞིན་བརྟན་པོ་ཡོད་པར་ཧ་ཅང་དགའ་པོ་བྱུང༌། ཐུགས་རྗེ་ཆེ་ཟེར་གྱི་ཡིན།

ང་ཚོ་བོད་གངས་ཅན་པ་ཞེས་ཆོལ་ཁ་གསུམ་རིས་སུ་མ་ཆད་པ་རྣམས་སྔར་ཆོས་རྒྱལ་ཚོའི་སྐབས་ནས་བོད་གོང་བུ་གཅིག་གྱུར་དུ་བསྡད་པ་རེད། བར་སྐབས་སྲིད་དོན་གྱི་འཕོ་འགྱུར་མང་པོ་བྱུང་བ་དང༌། གཙོ་བོ་ལྷ་སར་ཡོད་པའི་བོད་གཞུང་གིས་མིག་རྒྱང་རིང་པོའི་ལྟ་རྟོག་ཡག་པོ་བྱེད་མ་ཐུབ་པར་མདོ་སྨད་དང༌། མདོ་སྟོད་ཀྱི་ས་ཁུལ་མང་པོ་ཞིག་སྐྱབས་མེད་མགོན་མེད་ལྟ་བུར་ལུས་ཏེ་འཐུས་ཤོར་ཆེན་པོ་ཕྱིན་པ་ཧ་ཅང་གསལ་པོ་རེད། ཡིན་ན་ཡང་ང་རང་ཚོ་ཚང་མ་མི་རིགས་དང༌། སྐད་ཡིག་གཅིག་གྱུར་ཐོག་ལྷ་ཆོས་དགེ་བ་བཅུ་དང༌། མི་ཆོས་གཙང་མ་བཅུ་དྲུག་ཟེར་བའི་ལྟ་སྤྱོད་གཅིག་གྱུར་ལ་བརྟེན་ནས་ཚང་མའི་བསམ་བློའི་ནང་ལ་ང་ཚོ་ཚང་མ་གངས་ཅན་པ་ཡིན་བསམ་པ་ཞིག་དང༌། འཕགས་པ་སྤྱན་རས་གཟིགས་ཀྱི་གདུལ་བྱར་གྱུར་པ་ཞིག་ཡིན་བསམ་པ་ཆོལ་ཁ་གསུམ་གྱི་ས་ཁུལ་ཡོངས་རྫོགས་ལ་ཡོད།

དེ་ལྟ་བུའི་གནས་ཚུལ་གྱི་འོག་ནས་བར་སྐབས་ཆབ་སྲིད་འཛིན་སྐྱོང་གི་གནས་ཚུལ་འཐུས་ཤོར་ཕྱིན་ཡོད་ན་ཡང༌། གང་ལྟར་ང་རང་ཚོ་མི་རིགས་གཅིག་གྱུར་གྱི་ལ་རྒྱ་མུ་མཐུད་ནས་བསྡད་ཐུབ་པ་བྱུང་ཡོད། དཔེར་ན་བར་སྐབས་བོད་ནང་རྒྱ་མི་གུང་བྲན་གྱིས་དབང་བསྒྱུར་ཛ་དྲག་བྱུང་བའི་སྐབས་ལ་ཆོལ་ཁ་གསུམ་གྱི་མི་མང་ཡོངས་སུ་རྫོགས་པ་རྣམས་གངས་ཅན་པ་གཅིག་གྱུར་ཡིན་པའི་འདུ་ཤེས་དང་། ངོས་འཛིན་ལྷག་པར་དུ་ཤུགས་ཆེར་ཕྱིན་ཡོད། ང་རང་ཚོ་ཆོལ་ཁ་གསུམ་གཅིག་སྒྲིལ་བྱ་རྒྱུ་ཧ་ཅང་གལ་ཆེན་པོ་ཡིན་པར་བརྟེན། སྔོན་མ་བདེན་ཚིག་སྨོན་ལམ་གྱི་ནང་དུའང༌། ཡོངས་རྫོགས་བོད་ལྗོངས་རང་དབང་གཙང་མའི་དཔལ། །ཞེས་བྲིས་དགོས་པའི་གནས་ཚུལ་དེར་ཐུག་པ་རེད། དོན་དངོས་པོའི་གནས་ཚོད་ལ་ཡིན་ན་ཡང་ང་རང་སྒེར་གྱི་ངོས་ནས་བོད་ཀྱི་རྩ་དོན་འཐབ་རྩོད་ཀྱི་དགོས་པའི་གཙོ་བོ་སངས་རྒྱས་ཀྱི་བསྟན་པ་དང་འབྲེལ་བའི་བོད་ཀྱི་རིག་གཞུང་འདིའི་དོན་དག་གཙོ་བོར་འཛིན་གྱི་ཡོད། ཆབ་སྲིད་ཀྱི་གནས་སྟངས་གཙོ་བོར་བརྩ་གི་མེད། གང་ཡིན་ཞེ་ན། སྲིད་དོན་གྱི་རང་དབང་གཙང་མ་ཞིག་ཡོད་ན་ཡང་སྤྱི་ཚོགས་དེའི་ནང་ལ་ཞི་བདེ་བག་ཕེབས་ཡག་པོ་ཞིག་མེད་ན་སྙིང་པོ་གང་ཡང་མེད། དེང་སང་འཛམ་བུ་གླིང་འདིའི་སྒང་ལ་ལུང་པ་མང་པོའི་ནང་ལ་ཆབ་སྲིད་ཀྱི་རང་དབང་ཐོབ་པའི་མཚམས་ལ་ནང་འཁྲུག་ལུང་གང་བརྒྱབ། ཨ་ཧྥི་རི་ཀའི་ཡུལ་ཁག་དང༌། ཨབ་གྷ་ནེ་སི་ཐན། ཀམ་བྷོ་ཌི་ཡ་སོགས་ཀྱི་གནས་ཚུལ་ལ་བལྟས་ན་ཤེས་གསལ་རེད།

གང་ལྟར་ང་རང་ཚོར་རང་དབང་ཐོབ་ནས་མི་སྨོན་རང་སྐྱིད་ཡག་པོ་ཞིག་ཡོང་ཐུབ་པའི་བསམ་བློ་གཏོང་དགོས། དེ་ཡོང་བ་ལ་སྤྱི་ཚོགས་ནང་ཡ་རབས་དྲང་བདེན་གྱི་སྤྱོད་བཟང་གནས་ཐུབ་པ་བྱུང་ན་སྤྱི་ཚོགས་བདེ་སྐྱིད་ལྡན་པ་ཡོང་གི་རེད། དེར་བརྟེན་སངས་རྒྱས་ཀྱི་བསྟན་པ་དང་ཟུང་དུ་འབྲེལ་བའི་བོད་མི་རིགས་ཀྱི་ཁྱད་ཆོས་སམ། བོད་མི་རིགས་ཀྱི་རིག་གཞུང་ཡ་རབས་སྤྱོད་བཟང་དེ་གལ་ཆེན་པོར་བརྩི་གི་ཡོད། ལོ་རྒྱུས་ཀྱི་ནང་ལ་མཚོན་ན། མདོ་སྟོད་སྨད་ཀྱི་མི་མང་པོ་ཞིག་གིས་བོད་གངས་ཅན་པའི་སངས་རྒྱས་ཀྱི་བསྟན་པ་དང་ཟུང་འབྲེལ་བའི་རིག་གཞུང་འདི་དག་བཤད་སྒྲུབ་གཉིས་ཀྱིས་འཛིན་སྐྱོང་སྤེལ་གསུམ་ཐོག་བྱས་རྗེས་ཆེན་པོ་བཞག་ཡོད། སྔོན་གྱི་གསུང་འབུམ་མང་པོ་ཡོད་པ་ཚོར་བལྟས་ན། གསུང་འབུམ་རྩོམ་མཁན་གྱི་མཁས་དབང་མང་པོ་ཞིག་ཨ་མདོའི་ཁུལ་དང༌། མདོ་སྟོད་ཀྱི་ས་ཁུལ་ནས་ཡིན་པ་གསལ་པོ་ཡོད།

དགོན་པ་ཁག་ལ་ཆ་བཞག་ན་ཡང༌། མདོ་སྟོད་ཁུལ་ལ་ས་དགེ་བཀའ་རྙིང་བོན་དང་བཅས་པའི་དགོན་སྡེ་ཧ་ཅང་མང་པོ་ཡོད་པས་ནང་པ་སངས་རྒྱས་པའི་ཆོས་དང་འབྲེལ་བའི་རིག་གཞུང་ཉམས་པ་སོར་ཆུད་མི་ཉམས་གོང་འཕེལ་ཡོང་ཐབས་ལའང་ཆོལ་ཁ་གསུམ་གཅིག་གྱུར་དགོས་པ་དེ་གལ་ཆེན་པོ་ཆགས་ཡོད། དེས་ན་བོད་ནང་དང༌། ང་ཚོ་བཙན་བྱོལ་བའི་ནང་ལ་ཆོལ་གསུམ་གོང་བུ་གཅིག་གྱུར་གྱི་བསམ་བློ་དེ་ཚང་མའི་སེམས་ལ་ངོས་འཛིན་གསལ་པོ་ཡོད་པ་ལྟར། ད་དུང་ཡང་ཚང་མས་དེ་ལ་དོ་སྣང་ཡག་པོ་བྱེད་དགོས། གནས་ཚུལ་ཆུང་ཙག་གིས་རྐྱེན་པས་ཆོལ་ཁའི་འཐེན་འཁྱེར་བྱས་ན་ཐབས་སྐྱོ་པོ་རེད། ཁུངས་མེད་རེད།

བར་ལམ་མི་རེ་ཟུང་གི་བྱེད་ལས་ཀྱིས་རྐྱེན་པས་སྐད་ཆ་མང་པོ་ལྷགས་པ་དེ་རིགས་རྐྱེན་ངན་གཡང་ལ་ཁུག་པ་ལྟ་བུ་ཆགས་ཏེ་ང་རང་ཚོ་ཚང་མར་དོ་སྣང་གསར་པ་སླེབས་ཐུབ་པ་བྱུང་བ་རེད། ཚང་མ་བློ་བདེ་པོ་བྱས། ཧུར་ཐག་འབད་ཐག་གནང་དགོས། མ་འོངས་པར་ཡང༌། མིའི་སྤྱི་ཚོགས་ནང་ལ་རེ་ཟུང་གྲ་མ་འགྲིགས་ཐོན་མཁན་ཡོང་སྲིད་པ་རེད། དེར་ཧ་ལས་རྒྱུ་གང་ཡང་མེད། དེ་ལྟར་ཡོང་བའི་སྐབས་ལ་རྒྱ་ཆེའི་མང་ཚོགས་ཀྱི་ཐོག་ནས་ད་ལྟ་ནང་བཞིན་རང་ཚུགས་བརྟན་པོ་ཟིན་ནས་སྡོད་རྒྱུ་གལ་ཆེན་པོ་འདུག ལུང་ཚན་དང༌། ཡུལ་ཚོ། ལྷ་སྡེ་མི་སྡེ་གང་དུ་ཡིན་ན་ཡང་ཕྲན་བུ་ཤོད་མཁན་ཡོང་བ་འདི་ཆོས་ཉིད་རེད། འོན་ཀྱང་རྒྱ་ཆེའི་མང་ཚོགས་ནས་ཆེ་སའི་གནད་དོན་ངོས་འཛིན་གསལ་པོ་བྱས་ཏེ་རི་བཙུགས་པ་བཞིན་བརྟན་པོ་བྱས་ནས་སྡོད་དགོས། ཚང་མར་ཐུགས་རྗེ་ཆེ་ཞུ་རྒྱུ་ཡིན། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༥ ཟླ་ ༤ ཚེས་ ༡༩ ཉིན། བོད་གཞུང་དང༌། བོད་ལྗོངས་ལྷ་སྡེ་མི་སྡེ་ཡོངས་ནས་བརྟན་བཞུགས་བསྟར་འབུལ་སྐབས་སུ་སྩལ་བའི་བཀའ་སློབ།

ཀ༽ སྐུ་ཚེ་ཡུན་བརྟན་དང་། བསྟན་འགྲོའི་དོན་ཆེན།

སྔོན་མ་ངོས་ཀྱི་ལོ་སྐེག་སྐབས་ཁྱེད་རྣམས་ཚང་མ་འཛོམས་ནས་བརྟན་བཞུགས་གནང་བ་དེ་སྐབས་སྐལ་བ་བཟང་པོ་བྱུང༌། དེ་རིང་ཡང་ལོ་དྲུག་ཅུ་རེ་གཅིག་ལ་སླེབས་པའི་སྐབས་འདིར་བོད་གངས་ཅན་ལྗོངས་ཀྱི་ཆོས་བརྒྱུད་ཚང་མའི་དབུ་ཁྲིད་རྣམ་པ་སོ་སོར་མཛད་བྲེལ་དང་སྐུ་ངལ་ཡོད་བཞིན་དུ་དམ་ཚིག་གཡོ་བ་མེད་པའི་ཐོག་ནས་དེ་རིང་འདིར་ཕེབས་ཏེ་ཚང་མས་དད་པ་དང་དམ་ཚིག་གཡོ་མེད་འདུན་པ་གཅིག་གྱུར་གྱི་ཐོག་ནས་ངོས་ཀྱི་ཚེ་བགེགས་བར་ཆད་ཞི་སྟེ། ཚེ་མཐར་ཕྱིན་པའི་ཐོག་ནས་བསྟན་དང་འགྲོ་བའི་དོན་ལ་ལོ་ན་གང་མཐོ་མཐོ་སྡོད་པའི་ཐུགས་སྨོན་གནང་ཡོད་པ་འདིས་ཏན་ཏན་ཕན་ཐོགས་ཡོང་གི་རེད་སྙམ་བྱུང༌། ཚང་མར་ཐུགས་རྗེ་ཆེ་ཞུ་རྒྱུ་ཡིན།

དེ་རིང་བོད་ལྗོངས་ལྷ་སྡེ་མི་སྡེ་ཡོངས་ནས་བརྟན་བཞུགས་ཕུལ་བ་བཞིན་བོད་འབངས་སྐྱེ་བོ་མཆོག་དམན་ཕལ་མོ་ཆེ་ཚང་མ་དད་འདུན་གཅིག་སྒྲིལ་གྱི་སྒོ་ནས་སྨོན་ལམ་རྒྱག་གི་ཡོད་པ་འདི་ལ་བདེན་མཐུ་ཞིག་ཏན་ཏན་ཡོད་པ་ལྟར། ཧ་ཅང་ཡག་པོ་བྱུང་བས་ཐུགས་རྗེ་ཆེ་ཞུ་རྒྱུ་ཡིན། ད་ལྟ་བཟླས་པ་གསོག་སྐབས་ངོས་རང་ཚེ་དང་བསོད་ནམས་འཕེལ་ནས་རིང་དུ་གནས་ཏེ་བསྟན་པ་སྤྱི་དང༌། ལྷག་པར་བོད་གངས་ཅན་ལྗོངས་ཀྱི་བསྟན་པ་དང་འགྲོ་བའི་དོན་མཐར་སོན་པ་དང༌། མཐའ་འཁྱོལ་བ་ཡོང་བའི་སྨོན་ལམ་བརྒྱབ་པ་དང་ཆབས་ཅིག བོད་གངས་ཅན་ལྗོངས་ཀྱི་ལྷག་བསམ་ཅན་གྱི་སྐྱེ་བོ་ཡོངས་རྫོགས་ཀྱི་ཚེ་བགེགས་བར་ཆད་ཞི་ནས། རང་རང་ནུས་པས་ལྕོགས་ཚོད་ཀྱི་བོད་བསྟན་པ་ཆབ་སྲིད་ལ་ཞབས་འདེགས་མཐར་ཕྱིན་པ་སྒྲུབ་ཐུབ་པའི་སྨོན་ལམ་བརྒྱབ་ཡོད།

དེ་རིང་བརྟན་བཞུགས་དང་སྨོན་ལམ་འདེབས་པ་འདི་ངོས་རང་གཅིག་པུའི་དོན་མིན། ངོས་རང་ཡང་བོད་གངས་ཅན་ལྗོངས་ཀྱི་ལྷག་བསམ་ཅན་ཞིག་ཡིན་པར་ཆ་བཞག་ནས། ངོས་རང་ཐེ་བའི་མདོར་ན་བོད་གཞིས་བྱེས་གང་དང་གང་དུ་གནས་པའི་ལྷག་བསམ་ཅན་དེ་དག་ཚེ་རིང་པོར་སྡོད་ཐུབ་པ་དང༌། རང་རང་སོ་སོས་ཐུགས་འདུན་བསྐྱེད་དེ་བསྟན་པ་ཆབ་སྲིད་ཀྱི་དོན་བསྒྲུབ་རྒྱུའི་འགན་ཁུར་དང་ནུས་པ་ཇི་ལྟར་ཡོད་པ་རྣམས་བགེགས་མེད་མཐར་སོན་པ་ཡོང་བའི་ངོས་ནས་སྨོན་ལམ་བརྒྱབ་པ་ཡིན་ལ། ལྷག་པར་བོད་ནང་དངངས་སྐྲག་གི་འོག་ཏུ་གནས་པ་དེས་རྐྱེན་པས་ལུས་ཁམས་མི་བདེ་བར་དཀའ་ངལ་ནང་ལྷུང་བ་དེ་དག་ནི་ང་ཚོའི་གཙོ་བོའི་དམིགས་བྱ་ཞིག་ཡིན་པས་ཁོང་ཚོའི་ཆེད་དུ་ཚང་མས་ཐུགས་སྨོན་གནང་རོགས་ཞུ་རྒྱུ་ཡིན།

ཚེ་རིང་དུ་གནས་ཐབས་ཡོངས་གྲགས་མཐོང་ཆོས་ལ་འཕྲོད་བསྟེན་ཡག་པོ་བྱ་རྒྱུ་འདི་རིགས་ཡིན་ལ། གཏིང་ཟབ་ས་ནས་བསོད་ནམས་འཕེལ་བ་ཞིག་དགོས། དེ་ལ་ང་རང་ཚོ་ཚང་མ་ལྷག་བསམ་འཆུག་པ་མེད་པ་ཞིག་དགོས་རྒྱུ་རྩ་བ་ཡིན། ཇི་ཙམ་ལྷག་བསམ་བཟང་པོ་ཡོད་པ་དེའི་ཚོད་ཀྱིས་རང་བཞིན་བསོད་ནམས་འཕེལ་བ་ཆོས་ཉིད་ཡིན། བོད་གཞིས་བྱེས་སེར་སྐྱ་ཚང་མ་ལྷག་བསམ་བཟང་པོ་དགོས་རྒྱུའི་ཤིན་ཏུ་གལ་ཆེན་པོ་ཡིན། གཞི་རྐང་ཚང་མ་ལྷག་བསམ་རྨ་མེད་པའི་བརྟན་པོ་ཞིག་ཡོད། ཡིན་ནའང་ཆོས་ཟབ་སར་བདུད་ཟབ་ཅེས་བརྗོད་པ་བཞིན། ང་རང་ཚོ་ལྷག་བསམ་བཟང་པོས་ཀུན་ནས་བསླངས་ཏེ་ཚང་མ་ཆིག་སྒྲིལ་ཡོད་པ་འདིའི་ཐོག་འགལ་རྐྱེན་གྱི་གཞན་དབང་དུ་མི་འགྲོ་བའི་བག་ཟོན་བྱ་རྒྱུའི་ཐད་ལྷོད་གཡེང་མི་འགྲོ་བ་བྱེད་དགོས།

ཁ༽ ཆོས་ལུགས་མཐུན་སྒྲིལ་དང་། འོ་ཆུ་གཅིག་འདྲེས།

ཆོས་བརྒྱུད་ཁག་ལ་མཚོན་ན་ས་དགེ་བཀའ་རྙིང་བཞི་ནི་སྟོན་པ་གཅིག་གི་རྗེས་འབྲང་ཡིན་པ་དང༌། གཡུང་དྲུང་བོན་ལ་ཆ་བཞག་ནའང་བོད་གངས་ཅན་ལྗོངས་ཀྱི་ཕ་མེས་དུས་ཀྱི་ཆོས་བརྒྱུད་ཅིག་ཡིན། བར་སྐབས་ཤིག་ནས་ནང་པ་སངས་རྒྱས་པའི་གཞུང་ནས་གསུངས་པ་མང་པོ་ཞིག་བོན་གྱི་ཆོས་བརྒྱུད་ནང་བླངས་ཏེ་ཉམས་ལེན་བྱེད་ཀྱི་ཡོད། རྩ་བའི་འབྱུང་ཁུངས་ཀྱི་གནས་ཚུལ་ཇི་ལྟར་ཡིན་མིན་ལ་མ་བལྟོས་པར་ད་ལྟའི་གནས་ཚུལ་ལ། ང་རང་ཚོ་ཚང་མ་ཐུན་མོང་ལ་བསླབ་པ་གསུམ་གྱི་ཉམས་ལེན་གྱིས་མཚོན་པའི་མདོར་ན་ཟབ་པ་དང་རྒྱ་ཆེ་བའི་ལམ་གྱི་ཉམས་ལེན་གཅིག་གྱུར་དུ་ཡོད་པ་ཞིག་ཆགས་ཡོད། དེ་ལྟར་རང་རེ་དམ་ཚིག་གཅིག་ཏུ་བསྒྲིལ་རྒྱུའི་ཆ་རྐྱེན་ཡོད་པ་འདི་གཞིར་བཟུང་ཚང་མས་དད་པ་དག་སྣང་ཕྱོགས་རིས་མེད་པའི་ཐོག་ནས་གཅིག་གྱུར་ལ་ཤུགས་སྣོན་བསྐྱོན་རྒྱུ་གལ་ཆེན་ཡིན།

ད་བར་ཡག་ཐག་ཆོད་ཡོད་ཀྱང༌། ད་དུང་ཚང་མས་ལྷོད་གཡེང་མ་སོང་བའི་དགོངས་བཞེས་གནང་རོགས་ཞུ་རྒྱུ་ཡིན། དེ་རིང་བསྟན་འཛིན་སྐྱེས་ཆེན་མང་པོ་ཞིག་དང༌། མཁན་རིན་པོ་ཆེ་ཀུན་དགའ་དབང་ཕྱུག་ཀྱང་ཕེབས་ཡོད། རྣམ་པ་ཚོས་མཚོན་པའི་རིས་མེད་༸རྒྱལ་བའི་བསྟན་པའི་ཞབས་འདེགས་སྒྲུབ་མཁན་བསྟན་འཛིན་གྱི་སྐྱེས་བུ་ཚང་མ་སྐུ་ཚེ་བརྟན་པ་དང༌། རྣམ་ཀུན་རང་རང་སོ་སོའི་ངོས་ནས་འཕྲོད་བསྟེན་དང་སྨན་བཅོས། ཚེ་སྒྲུབ་གནང་རྒྱུ་སོགས་ཞེ་ལྷོད་དུ་མ་སོང་བ་གནང་རོགས་ཞུ་རྒྱུ་ཡིན།

དེང་སང་འཛམ་གླིང་ཐོག་སྤྱིར་ནང་པའི་ཆོས་དང༌། ཡང་སྒོ་བོད་གངས་ཅན་ལྗོངས་ལ་ཡོད་པའི་ཐེག་པ་ཆེ་ཆུང་སྔགས་དང་བཅས་པའི་སངས་རྒྱས་ཀྱི་བསྟན་པ་འདི་ལ་དོ་སྣང་བྱེད་མཁན་མང་དུ་འགྲོ་གི་ཡོད། འདི་ལྟ་བུའི་དུས་སྐབས་ལ་ང་རང་ཚོ་ཕྱོགས་དང་རིས་སུ་མེད་པའི་བསྟན་པ་འཛིན་སྐྱོང་སྤེལ་གསུམ་གནང་མཁན་ཚང་མས། གཙོ་ཆེ་ཤོས་ས་དགེ་བཀའ་རྙིང་རིས་སུ་མ་མཆིས་པ་ཚང་མ་དད་པ་དག་སྣང་འོ་ཆུ་གཅིག་འདྲེས་སྔར་ལྷག་ཡོང་ཐབས་གནང་དགོས་པ་དང༌། དེ་ནས་རྗེ་རིན་པོ་ཆེས་གསུངས་པ་བཞིན། རང་མ་དུལ་བར་གཞན་འདུལ་བའི་གནས་མེད། ཅེས་གསུངས་པ་ལྟར། ཐོག་མར་རང་གི་སེམས་དུལ་བ་ཞིག་མ་བྱུང་ན། གཞན་གྱི་སེམས་རྒྱུད་འདུལ་གྱི་ཡིན་ཞེས་བཤད་པས་འགྲིགས་ཐབས་མེད། ཚང་མས་ཇི་ཙམ་གཞན་ལ་ཕན་བདེ་སྒྲུབ་པ་དེ་ཙམ་གྱི་སོ་སོ་རང་ཉིད་ཀྱིས་ལག་ཏུ་བླངས་ནས་བསྟན་པ་འཛིན་སྐྱོང་སྤེལ་གསུམ་གནང་རྒྱུ་ཤིན་ཏུ་གལ་ཆེན་པོ་ཡིན། དེ་རིང་ཆོས་བརྒྱུད་ཁག་གི་དབུ་ཁྲིད་ཚོ་འདིར་ཕེབས་ཡོད་དུས། ཡན་ལག་ཉིང་ལག་བཅས་པ་ཚང་མར་འབོད་སྐུལ་གནང་རྒྱུ་གལ་ཆེན་པོ་ཡིན།

ག༽ གཅིག་སྒྲིལ་གྱི་སྲིད་བྱུས་དང་། འཐེན་འཁྱེར་གྱི་དོགས་གཞི།

འདས་པའི་ལོ་སུམ་ཅུ་སོ་དྲུག་རིང་བཙན་བྱོལ་གཞུང་གི་སྲིད་བྱུས་རྩ་བ་གང་ཡིན་ཞེ་ན། བོད་ཆོལ་ཁ་གསུམ་སྐྱིད་ན་གཅིག་དང་། སྡུག་ན་གཅིག་བྱ་རྒྱུའི་བསམ་བློ་བཏང་བ་འདི་ཡིན། སྔར་ཆོས་རྒྱལ་ཡབ་མེས་ཚོའི་དུས་སྐབས་སུ་བོད་ཆོལ་ཁ་གསུམ་པོ་ཆོས་རྒྱལ་གཅིག་གི་དབུ་ཁྲིད་འོག་ཏུ་གནས་ཡོད། བར་སྐབས་བོད་སིལ་བུ་ཆགས་རྗེས་གཅིག་སྒྲིལ་གྱི་ནུས་པ་ཡག་པོ་མ་བྱུང་བར། རྩ་བ་དང་ཡན་ལག་དུམ་བུ་བྱས་ནས་མགོ་ལག་ཁ་བྲལ་ཏེ་གནས་པའི་དུས་ཤིག་བྱུང་ཡོད། དེ་ལ་ལྟ་སྐབས་ང་རང་ཚོ་ཚང་མར་གྱོང་རག་པ་དང༌། བོད་སིལ་བུར་སོང་བ་དེས་རྐྱེན་པས་ང་ཚོའི་སྤྱི་སྒོས་ཀྱི་གནས་ཚུལ་མང་པོ་ཞིག་འཐུས་ཤོར་ཕྱིན་པ་མཐོང་གསལ་ཡིན། དེ་ལྟར་མཐོང་སྐབས་མ་འོངས་པར་བོད་ཆོལ་ཁ་གསུམ་པོ་འདི་སྐྱིད་སྡུག་གང་བྱུང་རུང་གཅིག་གྱུར་བྱ་རྒྱུ་འདི་སྔོན་གྱི་ཉམས་མྱོང་ནས་བསླབ་བྱ་བླངས་ཏེ་དགོས་པ་དང་རྒྱུ་མཚན་མཐོང་ནས་བཤད་པ་ཞིག་ཡིན་པ་ལས། དགོས་པ་རྒྱུ་མཚན་མེད་བཞིན་དུ་ཁ་ནས་འདྲ་ཆགས་པོ་བཤད་པ་ཞིག་མིན། དེར་བརྟེན་བོད་ཆོལ་ཁ་གསུམ་དམ་ཚིག་ལ་རྒྱ་གཅིག་ཏུ་བསྒྲིལ་རྒྱུའི་རྩ་བའི་གཞི་རྩ་ཡོད་ལ། གཞི་རྩ་ཡོད་པ་གཞིར་བཟུང་ཚང་མས་ཧུར་ཐག་བྱེད་ཀྱི་ཡོདལ་། ད་དུང་ཡང་ཚང་མས་ཧུར་ཐག་བྱེད་དགོས། སྐབས་རེ་རྒྱུ་མཚན་མེད་པའི་དཀྲོག་རྐྱེན་ཡོང་བའི་སྐབས་ལ་ང་ཚོར་གཞི་རྩ་ཞིག་མེད་ན་དཀྲོག་རྐྱེན་དེ་ལ་གསལ་བཤད་བྱ་རྒྱུ་མེད་པར་ཟབ་ཟོབ་ཏུ་བཞག་རྒྱུ་ལས་མེད། འོན་ཀྱང་ང་ཚོས། ཡོངས་རྫོགས་བོད་ལྗོངས་རང་དབང་གཙང་མའི་དཔལ། །ཞེས་བརྗོད་པ་འདི་རྩ་བའིདམ་བཅའ་ལ་བརྩི་གི་ཡོད་སྟབས། དཀྲོག་རྐྱེན་ལྷགས་པ་འདི་ལ་ང་ཚོས་གསལ་བཤད་དང༌། དག་འབུད་བྱ་རྒྱུ་ཡོད་པ་ཞིག་ཡིན་པ་ལས་ཟབ་ཟོབ་ཏུ་འཇོག་དགོས་དོན་མེད། རྒྱུ་མ་ཕུ་འདེད་ཀྱིས་གཅིག་ནས་གཉིས་སུ་བགྲངས་ཏེ། གནས་ཚུལ་འདི་ཡོང་བའི་རྒྱུ་རྐྱེན་གང་ཆགས་འདུག་རྩད་གཅོད་བྱས་ནས་དག་སེལ་བྱེད་ཐུབ་པ་ཡིན། ཆོལ་ཁའི་འཐེན་འཁྱེར་གྱི་དོགས་པ་རྣམ་རྟོག་ལྷགས་པའི་སྐབས་ང་རང་ཚོ་ཚང་མ་འཛོམས་ཏེ་སེམས་ནང་གི་དོགས་པ་རྣམས་མདུན་ལ་སྤུངས་ནས་སྐད་ཆ་བཤད་ན་བཤད་རྒྱུ་ཡོད་པ་ཞིག་ཡིན། རྩ་བའི་སྲིད་བྱུས་གོང་དུ་བརྗོད་པ་འདི་ཡིན་སྟབས་མགོ་འཚོས་ལ་མ་འཚོས་ཀྱི་དཀྲོག་གཏམ་ཡོང་བ་དེ་དག་དངོས་གནས་བྱས་ན་གཞི་རྩ་གཏན་ནས་མེད། གཞི་རྩ་མེད་པའི་གཏམ་འཆལ་ཞིག་ལྷགས་སྐབས་ཇི་ཙམ་གསལ་པོ་བཟོས་པ་དེའི་ཚོད་ཀྱིས་བདེན་པའི་གནས་ཚུལ་གསལ་དུ་འགྲོ་གི་ཡོད། དེར་བརྟེན་ང་ཚོས་སྤྱི་མ་སྤོམ་དུ་འཇོག་དགོས་པའི་རྒྱུ་མཚན་མེད། བཞག་ན་དགོས་པའང་མེད་པས་དེ་དག་ཚང་མའི་སེམས་ལ་བཅངས་ནས་ཧུར་ཐག་བྱེད་དགོས།

ཡང་དོན་དག་མེད་པ་ཞིག་ལ་རྒྱ་གར་ནང་སྔོན་ལ་སླེབས་པ་དང༌། གསར་དུ་འབྱོར་བ་གཉིས་ལ་སྐབས་རེ་རྙིང་འབྱོར་དང༌། གསར་འབྱོར་ཟེར་བའི་སྐད་ཆ་ཞིག་ལྷགས་ཀྱི་འདུག རྩ་བའི་རྣམ་རྟོག་ལ་ཟད་མཐའ་མེད་སྟབས་གནས་ཚུན་ཕྲན་བུ་ཡོང་ངེས་ཀྱང༌། མི་འདྲ་བ་ཕྲན་བུ་རྒྱུ་མཚན་དུ་བྱས་ཏེ་ཆེ་སའི་ཐོག་འཐུས་མ་ཤོར་བ་བྱ་རྒྱུ་གལ་ཆེར་བརྩིས་ནས་གཟབ་གཟབ་བྱེད་དགོས། གནད་འགག་དེ་ཙམ་མེད་པའི་རྒྱུ་རྐྱེན་ཆུང་ངུ་ཞིག་ལ་རྣམ་རྟོག་གི་སྒྲོ་བཏགས་པ་འདི་རིགས་མི་དགོས་པའི་བྱ་བ་ཡིན། དེས་སྤྱི་པའི་དོན་ལ་གནོད་པར་མ་ཟད། འདྲ་ཆགས་པོ་ཡང་མེད། འཛམ་གླིང་གི་མཐོང་སྣང་ལའང་ཡག་པོ་མེད། དེ་ལྟར་སྤྱི་བྱེ་བྲག་གི་གནས་ཚུལ་ཚང་མའི་ཐོག་ཚང་མས་དམ་ཚིག་གོང་བུ་གཅིག་གྱུར་ཡོང་ཐབས་བྱེད་དགོས། གཞི་རྩ་ཡག་པོ་ཡོད་པ་འདས་པའི་ལོ་རྒྱུས་ནང་གསལ་པོ་ཡོད། དེ་ལྟར་ཡོད་བཞིན་དུ་སྐབས་རེ་སྐབས་བབས་ཀྱི་ཐབས་ཤེས་འཕྲལ་འཕྲལ་ཚགས་ཚུད་ལག་ལེན་རྗེས་ལུས་མ་ཐེབས་པ་བྱ་རྒྱུའི་ཐད་ལྷོད་གཡེང་མ་ཤོར་བ་ཚང་མས་དོ་ཁུར་བསྐྱེད་དེ་ཧུར་ཐག་གནང་རོགས།

ང༽ སེམས་ཅན་གྱི་འགྲོ་དོན་དང་། མཉམ་འཛོམས་ཀྱི་ཉི་མ།

ངོས་ནས་སྒྲུང་ཐུང་ཐུང་ཞིག་ཞུས་ན། ངོས་རང་ཆུང་ཆུང་སྐབས་ལྷ་སར་འགྲོ་གི་ཡིན། ཞེས་ཡང་ཡང་བཤད་ཡོད། ངོས་ཀྱི་དྲན་པར་ང་ཚོའི་ནང་གི་སྒེའུ་ཁུང་གི་ཁྲ་མའི་ཕྱི་ལ་སྒྲོམ་སྐྱོར་ཞིག་ཡོད་པ་དེར་ངོས་ནས་ཡང་ཡང་བཞོན་ཏེ་ལྷ་སར་འགྲོ་གི་ཡིན་ཞེས་ཤོད་ཀྱི་ཡོད། བྱིས་པ་ལོ་གཉིས་གསུམ་བསམ་བློ་གང་ཡང་མ་འཁོར་བའི་དུས་ནས་རང་བཞིན་བག་ཆགས་ལྟ་བུས་ལྷ་སར་འགྲོ་གི་ཡིན། ལྷ་སར་སྡོད་ས་ཡོད་ཅེས་བཤད་ཡོད་སྟབས། ད་ཆ་ལོ་ནས་སོན་ནས་རྣམ་དཔྱོད་ཀྱིས་རྒྱུ་མཚན་མཐོང་བའི་སྐབས་ལ་དེ་བས་ཀྱང་བོད་དང་ལྷ་སར་འགྲོ་བསམ་པ་ཞིག་ལོས་ཡོང༌། སྤྱིར་ཉམ་ཐག་པའི་སེམས་ཅན་སུ་ལའང་ཕན་ཐོགས་བྱ་རྒྱུ་རང་ཉིད་ཐེག་ཆེན་གྱི་ཆོས་ལ་མོས་པ་ཡོད་པའི་མི་ཡིན་སྟབས་དེ་ལྟར་བྱེད་དགོས་པ་ཡིན། ཡང་སྒོས་རང་ལ་ཡིད་ཆེས་དང་རེ་བ། དགའ་མོས་བཅས་བྱས་ནས་ངོས་ཀྱི་གདོང་ལ་རེ་བའི་མིག་འབུར་བལྟས་ཏེ་སྡོད་མཁན་དེ་དག་གི་རེ་བ་བསྐང་རྒྱུ་ངོས་རང་གི་ལས་འགན་ཡིན་པས། བོད་སྤྱི་པའི་དོན་དག་རྩ་བ་ནས་བརྗེད་ཐབས་མེད། མ་གཞི་ཁྱིམ་ནས་ཁྱིམ་མེད་པར་རབ་ཏུ་བྱུང་བའི་རྗེས་ལ་ངའི་ལུང་པ་དང༌། ངའི་ཕ་ཡུལ་ཡིན་ཞེས་ཞེན་ཆགས་བྱེད་དགོས་དོན་མེད་ན་ཡང༌། དཀའ་ངལ་ཡོད་ས་དང༌། གཞན་ལ་ཕན་ཐོགས་བྱ་ཡུལ་མེད་པར་འདི་ངའི་ལུང་པ་དང༌། སྐྱེས་ཡུལ་ཡིན་ཞེས་བཤད་ན་དེ་ནི་ཞེན་ཆགས་ཀྱི་བསམ་བློ་ལས། རྒྱུ་མཚན་ལྡན་པ་ཞིག་མིན།

ཡིན་ནའང་དངོས་ཡོད་གནས་ཚུལ་ལ། བོད་གངས་ཅན་ལྗོངས་ཀྱི་མི་མང་དེ་དག་གིས་ངོས་ལ་རེ་བ་དང་ཡིད་ཆེས་བྱེད་ཀྱི་ཡོད་སྟབས། ཐོག་མར་སྐྱེས་ཡུལ་འདི་ལ་སྐྱེས་པ་རེད་ལ། གསོན་པའི་རིང་ལའང་བོད་གངས་ཅན་ལྗོངས་ཀྱི་ཆོས་སྲིད་གཉིས་ཀྱི་དོན་ལ་དཀའ་ལས་བརྒྱབ་པ་ཡིན། མི་ཚེའི་མཇུག་འདི་བོད་གངས་ཅན་ལྗོངས་ལ་འཁོད་དེ་གཞིས་བྱེས་མཉམ་འཛོམས་ཀྱི་ཐོག་ནས་ད་བར་དཀའ་ལས་གང་ལ་གང་འཚམ་བརྒྱབ་པ་འདིའི་འབྲས་བུར་ལོངས་སྤྱོད་ཐུབ་པ་ཞིག་མ་བྱུང་ན། རྒྱུ་ངོས་ནས་བསགས། འབྲས་བུ་གཞན་གྱིས་ལོངས་སྤྱད་ན་ག་ལ་འགྲིགས། རང་གིས་བསགས་པའི་རྒྱུ་འདིའི་འབྲས་བུ་ཅུང་ཟད་ལོངས་སྤྱོད་མ་ཐུབ་ཚེ་ལས་འབྲས་འཆོལ་འགྲོ་བ་ཡིན། ཏན་ཏན་ང་ཚོའི་བདེན་མཐའ་གསལ་ཏེ་གཞིས་བྱེས་མཉམ་འཛོམས་ཀྱི་བཀྲ་ཤིས་ཀྱི་ཉི་མ་ཞིག་འཆར་རྒྱུར་ངོས་ནས་ཡིད་ཆེས་བརྟན་པོ་བྱེད་ཀྱི་ཡོད། ཚང་མས་ཧུར་ཐག་གནང་རོགས། ཞེས་བཀའ་བཀའ་སློབ་སྩལ།། །།

༄༅། །ཕྱི་ལོ་ ༡༩༩༥ ཟླ་ ༧ ཚེས་ ༡༢ ཉིན་དྷ་ས་བཞུགས་སྒར་དུ་སྐུའི་འཁྲུངས་སྐར་ཉིན་སྩལ་བའི་བཀའ་སློབ།

ཀ༽ འཁྲུངས་སྐར་གྱི་མཛད་སྒོ་དང་། ཉིན་རེ་དོན་ལྡན།

དེ་རིང་འདིར་གྲོགས་པོ་ལྷན་རྒྱས་ཚང་མར་ཞུ་རྒྱུར། ངའི་སྐྱེས་སྐར་གྱི་རྟེན་འབྲེལ་མཛད་སྒོར་ཁྱེད་རང་ཚོ་ཚང་མ་དགའ་བཞིན་སྤྲོ་བཞིན་དུ་ཕེབས་འཛོམས་བྱུང་བར་ཧ་ཅང་དགའ་པོ་བྱུང༌། ཁྱེད་རང་ཚོ་ཚང་མར་ཐུགས་རྗེ་ཆེ་ཞུ་གི་ཡིན། འདིར་ང་ཚོའི་གྲོས་ཚོགས་ཀྱི་ཚོགས་གཙོ་གཞོན་པ་དང༌། བཀའ་བློན་ཁྲི་པ་གཉིས་ཀྱི་གསུང་བཤད་ནང་ངོས་ནས་ད་ལྟ་བར་དུ་ཧུར་ཐག་བྱས་པར་ངོས་འཛིན་དང་འབྲེལ་བའི་ཐོག་ནས་སྨོན་ལམ་དང༌། འཚམས་འདྲི་བཟང་པོ་གནང་བ་དེར་ཐུགས་རྗེ་ཆེ་ཞུ་གི་ཡིན། སྔོན་མ་ནས་ངོ་ཤེས་ཡིན་པའི་སྐུ་ཞབས་ཤར་མ་ནས་འཕགས་བོད་གཉིས་ཆོས་ཕྱོགས་ནས་འབྲེལ་བ་བཟང་པོ་ཡོད་པའི་ལོ་རྒྱུས་དང་འབྲེལ་བའི་ཐོག་ནས་བསྔགས་བརྗོད་གནང་བར་ཡང་ཐུགས་རྗེ་ཆེ་ཞུ་གི་ཡིན།

ཁྱེད་རང་ཚོ་ཚང་མས་ཤེས་གསལ་རེད། ནམ་རྒྱུན་ངོས་ཀྱི་སྐྱེས་སྐར་གྱི་ཉིན་མོ་འདིར་རང་ངོས་ནས་གལ་ཆེན་པོ་ཞིག་ལ་བརྩི་གི་མེད། ཚོགས་འདུའི་སར་ཡང་སླེབས་ཀྱི་མེད། ནང་པའི་དགེ་སློང་ཞིག་དང༌། ཉམས་ལེན་གང་ཐུབ་བྱེད་མཁན་གི་ངོས་ནས་སྐྱེས་སྐར་དུས་ཚེས་དང༌། ལོ་གསར་འདི་རིགས་ལ་དོ་སྣང་གང་ཡང་མེད། ངོས་ནམ་རྒྱུན་གྲོགས་པོ་ཚོ་ལའང་ཤོད་ཀྱི་ཡོད། སོ་སོ་ཞོགས་པ་སྔ་པོ་ལངས་ཏེ་ཁ་འདོན་འདྲ་བྱེད་སྐབས་ཉིན་རེ་བཞིན་དུ་ཉིན་མ་གསར་པ་རེ་དང༌། མི་ཚེ་གསར་པ་རེ་ཤར་ཡོང་བ་ལྟ་བུ་འདུག ཉིན་རེ་དོན་དང་ལྡན་པ་ཞིག་བྱེད་རྒྱུ་དེ་གལ་ཆེན་པོ་མཐོང་གི་འདུག དེ་གལ་ཆེན་པོ་ཞིག་ལ་བརྩི་གི་ཡོད།

དེ་མིན་སྐྱེས་སྐར་ལ་ཚོགས་འཛོམས་བྱེད་རྒྱུར་ནམ་རྒྱུན་དོ་སྣང་གང་ཡང་བྱེད་ཀྱི་མེད། ད་ལོའི་དུས་ཚོད་འདིར་ཁ་སང་སུད་ཛ་ལན་ཊིར་བོད་མི་སྟོང་ཕྲག་གཉིས་ཙམ་འཛོམས་ནས་སྐྱེས་སྐར་དུས་ཆེན་གཅིག་བྱས་པ་རེད། ད་རེས་ལྡི་ལིར་ཡང་རྒྱ་གར་བའི་གྲོགས་པ་ཚོས་རྐང་ཁུར་བླངས་ཏེ་སྐྱེས་སྐར་དུས་ཆེན་གཅིག་བྱས་པ་རེད། དེ་རིང་འདིར་སྐྱེས་སྐར་དུས་ཆེན་འདི་གསུམ་པ་ཆགས་པ་རེད། དྷ་རམ་ས་ལར་ང་རང་ཚོ་བོད་པའི་གནས་སྐབས་ཀྱི་བསྟི་གནས་གཙོ་བོ་ཡིན་པ་དང༌། འདིར་སེར་སྐྱ་མི་མང་རྒན་གཞོན་མང་པོ་ཞིག་འཛོམས་ནས་ཡོད་པ་འདིར་སྣང་ཆུང་མིན་པར་ད་རེས་དམིགས་བསལ་བྱས་ན་བསམ་སྟེ། དེ་རིང་ངོས་རང་འཛམ་གླིང་སྤྱི་བསང་གི་དུས་ཆེན་དང་བསྟུན་ཏེ་མཛད་སྒོ་འདིར་སླེབས་པ་རེད། གང་ལྟར་དེ་རིང་འདིར་ང་རང་ཚོའི་མི་མང་པོ་ཞིག་དགའ་ཚོར་ལྡན་པའི་ངང་ནས་འཛོམས་པར་ཐུགས་རྗེ་ཆེ་ཞུ་རྒྱུ་ཡིན།

ཁ༽ འགྱོད་མེད་ཀྱི་མི་ཚེ་དང་། ཆོས་ལུགས་མཐུན་ལམ།

དེ་རིང་དུས་ཚོད་འདིར་ངོས་ནས་དམིགས་བསལ་ཞུ་རྒྱུ་གཞན་དག་གང་ཡང་མི་འདུག ངོས་རང་ད་ཆ་ལོ་དྲུག་ཅུ་རེ་གཅིག་སླེབས་པའི་དུས་ཡིན། དེའི་རིང་ལ་མི་ཚེ་གང་འདྲ་བྱས་ནས་བསྐྱལ་བར་བསམ་བློ་ཞིག་བཏང་ན། ཧ་ལམ་འགྱོད་པ་མེད་པ་ལྟ་བུ་ཞིག་ཆགས་ཡོད། རང་ཉིད་འཛམ་གླིང་མི་མཇེད་འཇིག་རྟེན་གྱི་ཁམས་འདིར་དུས་ཚོད་སྙིགས་མར་སྐྱེས་པའི་མི་ཞིག་ཡིན་ཞིང་། ངོས་ནས་མི་སུ་དང་སུ་ཡིན་ནའང་རིགས་དང་རུས། ལམ་དང་ལུགས་སྲོལ། ཆོས་དང་མི་རིགས། གོ་ས་མཐོ་དམན་སོགས་ཀྱི་དབྱེ་བ་མེད་པར། མི་ཀུན་ལ་ཕན་པའི་བསམ་པའི་སྒོ་ནས་ཕན་བདེ་སྒྲུབ་གང་ཐུབ་འགྱོད་པ་མེད་པ་བྱས་ཡོད། དེ་དང་འབྲེལ་ནས་སྲོག་ཆགས་གྲོག་སྦུར་ཚུན་ཆད་ལ་ཡང་གནོད་འཚེ་མིན་པར་ཕན་སེམས་བྱེད་ཀྱི་ཡོད། དེ་རིང་འདིར་ཕུག་རོན་ཁ་ཤས་ཞི་བདེའི་མཚོན་རྟགས་ལ་གློད་གཏོང་བྱེད་རྩིས་དེ་དག་ལ་གཟབ་གཟབ་བྱས་ན་མ་གཏོགས་འཕུར་ཐུབ་ལ་མ་ཐུབ་བྱས་ནས་བསྡད་པའི་སྐབས་ལ་པིང་ཀྱུར་མ་དང༌། བྱ་རོག་གིས་གནོད་པ་སྐྱེལ་རྒྱུའི་ཉེན་ཁ་ཡོད། ཡག་པོ་བྱས་ནས་བལྟས་ན་མ་གཏོགས། ཕུག་རོན་ལ་གནོད་པ་འཁྱོལ་ན་མི་འགྲིགས།

ངོས་ནས་ནམ་རྒྱུན་མིང་རྟགས་དེ་ལྟར་བཀོད་པའི་སྐབས་ལ་ཤཱཀྱའི་དགེ་སློང་ཞེས་རྟག་ཏུ་འབྲི་བཞིན་ཡོད། ང་རང་གི་བསམ་བློའི་ནང་ལ་སེམས་ཐག་ཉེ་ཤོས་དེ་དགེ་སློང་ཡིན་བསམ་པ་དེ་ཡོང་གི་ཡོད། ངའི་རྨི་ལམ་ནང་ལ་༸རྒྱལ་བ་རིན་པོ་ཆེ་ཡིན་བསམ་པ་ཧ་ལམ་ཡོང་མ་མྱོང༌། གང་ལྟར་སྟོན་པ་བཀའ་དྲིན་ཅན་གྱི་རྗེས་འབྲང་ཤཱཀྱའི་དགེ་སློང་ཡིན་པ་དེ་ང་རང་གི་ངོས་ནས་སྐལ་བ་བཟང་པོ་ཡིན་བསམ་པའི་སྤོབས་པ་སྐྱེ་གི་འདུག རང་ངོས་ནས་སྟོན་པ་བཀའ་དྲིན་ཅན་དེའི་བཀའ་དྲིན་གསབ་ཐུབ་པ་ཞིག་ཁག་པོ་ཡིན་ན་ཡང༌། སྟོན་པ་བཀའ་དྲིན་ཅན་དེར་ཤེས་ནས་དད་པ་ཐོབ་པའི་ཐོག་ནས་སྟོན་པའི་བསྟན་པ་བསླབ་པ་གསུམ་གྱི་ཉམས་ལེན་གང་ཐུབ་འབད་བརྩོན་བྱེད་ཀྱི་ཡོད། འོན་ཀྱང་༸རྒྱལ་བ་རིན་པོ་ཆེའི་མིང་གི་ཆ་ནས་མི་ཁོམ་པ་དགུ་པ་ཞིག་གིས་ཟིན་ཡོད་པ་དེ་དངོས་ཡོད་གནས་ཚུལ་རེད།

འཛམ་གླིང་འདིའི་ཐོག་ཏུ་སྤྱིར་བཏང་རིས་སུ་མ་ཆད་པའི་ཆོས་བརྒྱུད་འདྲ་མིན་ཧ་ཅང་མང་པོ་ཡོད། དེ་དག་ཚང་མས་མི་ལ་ཕན་ཐོགས་ཡོད་པ་ཤ་སྟག་ཡིན། འོན་ཀྱང་ཆོས་བརྒྱུད་མི་འདྲ་བ་རྒྱུ་མཚན་དུ་བྱས་ཏེ་ཕན་ཚུན་མི་མཐུན་པ་དང༌། སྐབས་རེ་འཁྲུག་པ་རྒྱག་རེས་བྱེད་པ་འདི་དག་བློ་ཕམ་གྱི་རང་བཞིན་ཡིན་པས། ཕྱིད་ཆད་འདི་རིགས་མི་ཡོང་བའི་ཐབས་ཤེས་བྱེད་དགོས་པར་བརྟེན། རང་ཉིད་བཅོམ་ལྡན་འདས་ཀྱི་རྗེས་འབྲང་དགེ་སློང་ཞིག་ཡིན་པའི་ཆ་ནས་ཆོས་བརྒྱུད་ཕན་ཚུན་དམ་ཚིག་གཙང་མ་ཡོང་བ་དང༌། ཆོས་བརྒྱུད་ཕན་ཚུན་གཅིག་གིས་གཅིག་ལ་ངོས་འཛིན་དང༌། བརྩི་བཀུར་ཡོད་པའི་ཐོག་ནས་ཐུན་མོང་གི་ནུས་ཤུགས་བཏོན་ནས་ནང་པ་སངས་རྒྱས་པའི་ཆོས་ཀྱི་ཐོག་ནས་བཤད་ན་ནམ་མཁའི་མཐས་གཏུགས་པའི་སེམས་ཅན་ཐམས་ཅད། སྤྱིར་བཏང་ཆོས་ལུགས་ཁག་ཚོའི་ཐོག་ནས་བཤད་ན་འགྲོ་བ་མིའི་རིགས་ལ་ཕན་ཐོགས་བསྒྲུབ་ཐུབ་པ་ཞིག་ཡོང་ཐབས་ལ་འབད་རྩོལ་གང་ལ་གང་འཚམ་བྱེད་ཀྱི་ཡོད། གྲུབ་འབྲས་ཀྱང་ཕྲན་བུ་རེ་ཐོན་གྱི་འདུག

དཔེར་ན་ངོས་རང་ས་ཁུལ་འདྲ་མིན་དུ་སླེབས་སྐབས་ས་ཁུལ་དེ་དང་དེའི་ནང་ཡོད་པའི་ཡེ་ཤུའི་ཆོས་ལུགས་གཅིག་གྱུར་ཡིན་ན་ཡང༌། ནང་གསེས་གྲུབ་མཐའ་ཕྲན་བུ་མི་འདྲ་བ་རྒྱུ་མཚན་དུ་བྱས་ཏེ་རྣམ་ཀུན་འབྲེལ་བ་གང་ཡང་མེད་པ་དེ་ལྟར་ལ་ངོས་རང་སླེབས་པ་རྒྱུ་མཚན་དུ་བྱས་ཏེ་ཁོང་ཚོ་ནང་ཁུལ་མཉམ་དུ་ཐུག་འཕྲད་ཐུབ་པའི་གོ་སྐབས་གསར་པ་དེ་ལྟར་ཐེངས་ཁ་ཤས་བྱུང་སོང༌། རང་ཉིད་ནང་པའི་དགེ་སློང་ཞིག་དང༌། ཏཱ་ལའི་བླ་མའི་མིང་གི་ཐོག་ནས་ཆོས་བརྒྱུད་ཕན་ཚུན་མཛའ་མཐུན་ཡོད་པ་དང༌། ཕན་ཚུན་ཉམས་ལེན་གྱི་ཉམས་མྱོང་སྤེལ་རེས་བྱེད་རྒྱུའི་ཐོག་ལ་ཞབས་འདེགས་ཕྲན་བུ་བསྒྲུབས་ཡོད། ངའི་གྲོགས་པོ་མང་པོ་ཞིག་གིས་ཀྱང་༸རྒྱལ་བ་རིན་པོ་ཆེས་རིས་སུ་མ་ཆད་པའི་ཆོས་ཚང་མར་ལྷག་བསམ་རྣམ་དག་གིས་བརྩི་བཀུར་བྱེད་སྟངས་འདིས་ང་ཚོར་ཕན་ཐོགས་ཆེན་པོ་འདུག་ཅེས་ངོས་ལ་བསྔགས་བརྗོད་དམ། སྤོབས་པ་སྤྲོད་མཁན་དེ་ལྟར་གང་ལ་གང་འཚམ་ཡོང་གི་འདུག དེ་དག་ནི་མི་རིགས་གཞན་ལ་ཕན་བདེ་བསྒྲུབས་པའི་བྱ་བའི་རིགས་གཅིག་རེད།

ག༽ ཐུགས་བསྐྱེད་དམ་བཅའ་དང་། རླབས་ཆེན་གྱི་གྲུབ་འབྲས།

དེ་ནས་ནང་གསེས་རང་ཉིད་ནི། འཕགས་པ་སྤྱན་རས་གཟིགས་ཀྱི་གདུལ་ཞིང༌། བོད་ཁ་བ་གངས་ཅན་གྱི་ལྗོངས་ལ་སྐྱེས་པའི་མི་ཞིག་ཡིན་ཞིང་། དེ་ལ་བརྟེན་ནས་སོ་སོའི་མི་རིགས་ཀྱི་ལ་རྒྱ་ཞེན་ཁོག་གཅིག་རང་བཞིན་གྱིས་ཡོང་གི་ཡོད། ལ་རྒྱ་ཞེན་ཁོག་བྱེད་པ་དེ་རྨོངས་ཞེན་དང༌། ཆགས་སྡང་དབང་གིས་བྱས་ན་ནོར་འཁྲུལ་རེད། དེ་ལྟར་མིན་བསམ་གྱི་འདུག སྤྱི་ཡོངས་ཀྱི་ཆ་ནས་མི་ལ་དབྱེ་བ་འབྱེད་ཀྱི་མེད། མི་སུ་དང་སུ་ཞིག་ཐུག་པ་ཡིན་ནའང་ཚང་མ་བདེ་བ་འདོད་པ་དང༌། སྡུག་བསྔལ་མི་འདོད་པ་གཅིག་གྱུར་རེད་བསམ་པའི་འདུ་ཤེས་དྲན་གྱི་ཡོད།

བོད་པའི་ངོས་ནས་ང་ལ་ཡིད་ཆེས་དང་རེ་བ་བྱེད་ཀྱི་ཡོད་པ་དང༌། ལོ་རྒྱུས་ཀྱི་ཐོག་ནས་དམིགས་བསལ་གྱི་ལས་འགན་ཞིག་འཁྲི་ཡོད་པས། བོད་པའི་ཐོག་ལ་སེམས་ཁུར་ལེན་དགོས་པ་ཞིག་ལས་ཀྱིས་བསྐོས་ཡོད། གང་ལྟར་བོད་བསྟན་སྲིད་ཉག་ཕྲ་འདི་ལྟ་བུའི་སྐབས་ལ་ལས་དང་སྨོན་ལམ་དབང་གིས་བོད་པའི་སྐྱེ་བ་ཞིག་བླངས་པའི་བླངས་གོ་ཆོད་པ་བྱེད་དགོས་པ་ལྟར། ཕལ་ཆེར་ལོ་བཅུ་དྲུག་སྐོར་ནས་བོད་བསྟན་སྲིད་ཀྱི་ཁུར་བླངས་ཏེ་ད་ཆ་ལོ་དྲུག་ཅུ་བརྒལ་ནས་འགྲོ་གི་ཡོད། དེའི་བར་དུ་སོ་སོར་འཇོན་ཐང་དང༌། ནུས་པ་མེད་ན་ཡང་ལྷག་བསམ་བརྟན་པོའི་ཐོག་ནས་འབད་བརྩོན་བྱས་པ་རེད། བོད་བསྟན་སྲིད་སྐྱེ་འགྲོའི་བདེ་སྐྱིད་དང་བཅས་པའི་བདེ་དོན་ཐོག་རླབས་ཆེན་པོ་ཞིག་གི་གྲུབ་འབྲས་ད་ལྟ་སོན་མེད་ན་ཡང༌། བོད་ཁ་བ་གངས་ཅན་པ་རྣམས་འགྱེལ་ས་ནས་ཡར་ལངས་ཐུབ་པའི་ཐོག་ལ་གང་ལ་གང་འཚམ་གྱི་ཞབས་འདེགས་བསྒྲུབས་ཡོད་བསམ་གྱི་འདུག

འགྲོ་བ་མི་ཞིག་ཡིན་པའི་ཆ་ནས་དང༌། དེའི་ནང་ཚན་ནས་ཆོས་པ་ཞིག་ཡིན་པ། དེའི་ནང་ཚན་ནས་ཤཱཀྱའི་དགེ་སློང་ཞིག་ཡིན་པ། ཏཱ་ལའི་བླ་མའི་མིང་འཛིན་གྱི་ཆ་ནས་བསམ་བློ་བཏང་ན། ངའི་མི་ཚེ་སྟོང་ཟད་རང་ཕྱིན་མི་འདུག་བསམ་པ་ཞིག་དྲན་གྱི་འདུག ད་དུང་ཡང་ང་རང་ཚོའི་སྤྱིར་བཏང་གི་མི་ཚེའི་ཐོག་ནས་བཤད་ན་ད་ཆ་ལོ་དྲུག་ཅུ་ཙམ་སླེབས་དུས་རྒས་པའི་འགོ་ཚུགས་ཡོང་གི་ཡོད། ཁ་སང་རྒྱ་གར་བ་ངོ་ཤེས་པ་ཞིག་གིས་རྒྱ་གར་བ་རྣམས་ལོ་དྲུག་ཅུའི་སྐྱེས་སྐར་དེ་གལ་ཆེན་པོ་བརྩི་གི་རེད། གང་ཡིན་ཟེར་ན། ལོ་དྲུག་ཅུ་ནས་མི་ཚེའི་མདུན་ལམ་གསར་པ་ཞིག་འགོ་ཚུགས་ཀྱི་ཡོད། ལོ་དྲུག་ཅུ་བར་དུ་ཚེ་འདིའི་དོན་དག་གཙོ་བོར་བྱེད་པ་དང༌། དྲུག་ཅུ་བརྒལ་ནས་ཆོས་ཕྱོགས་ཀྱི་ཉམས་ལེན་གཙོ་བོར་བྱེད་པའི་མིག་ལྟོས་ཤིག་ཡོད་པ་རེད་ཅེས་བཤད་བྱུང༌།

སྤྱིར་བཏང་མིའི་འགྲོ་སྟངས་བྱས་ན་ལོ་དྲུག་ཅུ་ཟེར་དུས་རྒས་གསོ་ཁང་དང༌། རྒས་ཡོལ་ལ་འགྲོ་རྒྱུའི་ཚོད་ཡིན་པ་རེད། འོན་ཀྱང་ང་ཚོ་བོད་སྤྱི་པའི་དོན་དག་གཉན་འཕྲང་གི་གནས་སྟངས་འདིའི་ཐོག་ནས་བསམ་བློ་གཏོང་སྐབས་ད་ལྟ་ལས་ཀ་བྱས་པ་ལས་བྱེད་རྒྱུ་མང་བ་བསྡད་ཡོད་པར་བརྟེན། ང་རང་གི་གཟུགས་པོའི་གནས་སྟངས་དང༌། བསམ་བློ་གཏོང་ཕྱོགས་གང་གི་ཆ་ནས་ཀྱང་རིག་པ་བསྒྲིམས་ནས་མུ་མཐུད་འབད་རྩོལ་དང་སྙིང་སྟོབས་བསྐྱེད་དེ་ཧུར་ཐག་བྱས་བསམས་ནས་བསྡད་ཡོད། ཁྱེད་རང་ཚོ་བོད་མི་སྤྱི་བོ་གནམ་བསྟན་མཆོག་དམན་ཡོངས་སུ་རྫོགས་པས་ཀྱང་དེ་ལུགས་ད་ལྟ་ང་ཚོ་ལས་དོན་བསྒྲུབས་པ་ལས་བསྒྲུབ་རྒྱུ་མང་བ་བསྡད་ཡོད་བསམ་པའི་སེམས་ཁུར་དང་། སྙིང་སྟོབས་རྨི་ལམ་ཚུན་ཆད་ལ་མ་བརྗེད་པར་སྙིང་དུ་བཅངས་ནས་ཧུར་ཐག་འབད་བརྩོན་བྱེད་དགོས།

ང༽ རྗེ་འབངས་མཉམ་རུབ་དང་། སྤྱི་མཐུན་གྱི་བསོད་ནམས།

ང་རང་ཚོ་བོད་སྤྱི་པའི་དོན་དག་བསྒྲུབ་རྒྱུ་འདི་མི་སྒེར་པ་གཅིག་གི་བསོད་ནམས་ཀྱི་ཐོག་ནས་བསྒྲུབ་མི་ཐུབ་པས་མང་ཚོགས་ཐུན་མོང་གི་བསོད་ནམས་ཀྱི་ཐོག་ནས་སྒྲུབ་དགོས། ང་རང་ཚོ་ཚང་མས་ཐུན་མོང་གི་སེམས་ཁུར་བསྐྱེད་ནས་འབད་རྩོལ་བྱེད་རྒྱུ་དེ་ཧ་ཅང་གལ་ཆེན་པོ་རེད། ༸རྒྱལ་བ་རིན་པོ་ཆེ་མི་གཅིག་ལ་འཁྲི་བ་ལྟ་བུ་དང༌། དེ་ལ་རོགས་པ་བྱེད་པའི་རྣམ་པ་ཙམ་ལས། སོ་སོའི་མཇིང་པའི་སྒང་ལ་རྡོག་ཁྲེས་འཁྱེར་མི་དགོས་པ་ལྟ་བུའི་བསམ་ཚུལ་དེ་ལྟར་གལ་སྲིད་ཡོད་ན། ང་ཚོའི་ལས་ཀ་འཐུས་ཤོར་གྱི་རེད། ལས་དོན་སྒྲུབ་ཐུབ་ཀྱི་མ་རེད། ང་རང་ཚོ་ཚང་མ་ཐུན་མོང་གིས་འབད་རྩོལ་བྱེད་དགོས། བསོད་ནམས་གསོག་ཐབས་ལྷ་བླ་ཁག་ཚོའི་ལུང་སྟོན་གྱི་ནང་ལ་ཡོད་པ་ལྟར། སློབ་དཔོན་ཐུགས་རྗེ་ཅན་གྱི་མཚན་སྔགས་དང༌། མ་ཎི་ཡིག་དྲུག་འགྲོ་གང་ཆེ་གསོག་རྒྱུ། དུས་རྒྱུན་གཏན་ནས་རང་ཉིད་ནང་པ་ཡིན་ན་སྐྱབས་འགྲོ་སེམས་བསྐྱེད་དེ་རིགས་ཉམས་ལེན་ཡག་པོ་བྱེད་ཐུབ་ན་དུས་ཡུན་ཐུང་ཐུང་སྟན་ཐོག་གཅིག་ལ་བསོད་ནམས་དཔག་ཏུ་མེད་པ་གསོག་ཐུབ་པ་ཡོང་གི་ཡོད། མཆོག་དམན་ཚང་མས་བསོད་ནམས་གསོག་རྒྱུར་འབད་རྩོལ་ལྷོད་པ་མེད་པའི་ཐོག་ནས། བོད་སྤྱི་པའི་དོན་དག་བསྒྲུབ་རྒྱུར་ཚང་མས་ཞུམ་པ་མེད་པའི་སྙིང་སྟོབས་དང༌། འགྱུར་བ་མེད་པའི་ལྷག་བསམ་བརྟན་པོ་མུ་མཐུད་ནས་བསྐྱེད་དེ་འབད་རྩོལ་བྱེད་རྒྱུ་གལ་ཆེན་པོ་རེད། ཚང་མས་ཧུར་ཐག་གནང་རོགས་ཞུ་རྒྱུ་ཡིན། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༥ ཟླ་ ༨ ཚེས་ ༢༥ ཉིན་དྷ་སར་ཧི་མ་ལ་ཡའི་ནང་པའི་ཚོགས་པ་དང༌། བལ་ཡུལ་གྱི་ནང་པ་རྣམས་ནས་བརྟན་བཞུགས་འབུལ་བཅར་སྐབས་སྩལ་བའི་བཀའ་སློབ།

ཀ༽ ཆོས་རིག་ལ་དོ་སྣང་དང་། ནང་སྟོན་གྱི་ཁྱད་འཕགས།

དེ་རིང་ཁྱེད་རང་ཚོ་འདིར་ཆེད་མངགས་ཡོང་ནས་བརྟན་བཞུགས་བཏོན་པ་རེད། ཧི་མ་ལ་ཡའི་རི་རྒྱུད་ཀྱི་ནང་པའི་ཆོས་ཚོགས་དང༌། བལ་ཡུལ་གྱི་ཆོས་ཚོགས་ཁྱེད་རང་ཚོས་ལྷག་བསམ་རྣམ་དག ཆོས་ཕྱོགས་ནས་བཤད་ན་དད་པ་དམ་ཚིག་གཡོ་ལྷད་མེད་པར་ཁྱེད་རང་ཚོ་ཆེད་མངགས་ཡོང་བར་ཐུགས་རྗེ་ཆེ་ཞུ་རྒྱུ་ཡིན།

ང་ཚོ་བོད་ལུང་པའི་རང་དབང་ཤོར་ནས་ཉམས་ཆག་ཤིན་ཏུ་ཆེན་པོ་བྱུང་བ་རེད། འོན་ཀྱང་ཧི་མ་ལ་ཡའི་རི་རྒྱུད་ས་ཁུལ་རྣམས་དང༌། དེ་བཞིན་བལ་ཡུལ། འབྲུག་ཡུལ་བཅས་ལ་རང་དབང་ཡོད། རང་དབང་ཡོད་པའི་དུས་ཚོད་དེའི་ཐོག་ནས་ཁྱེད་རང་ཚོས་ནང་པའི་ཆོས་ལ་དོ་སྣང་བྱེད་རྒྱུ་དང༌། ནང་པའི་ཆོས་དང་འབྲེལ་བའི་སོ་སོའི་རིག་གཞུང་དེ་ཉམས་པ་སོར་ཆུད་དང༌། མི་ཉམས་གོང་འཕེལ་བྱ་རྒྱུ་གལ་ཆེན་པོ་ཡོད་པའི་ངོས་འཛིན་ཤུགས་ཆེ་རུ་འགྲོ་གི་ཡོད་པ་ལྟ་བུ་འདུག དེ་ཧ་ཅང་ཡག་པོ་དང་རྩ་བ་ཆེན་པོ་རེད། རང་དབང་ཡོད་ན་ཡང་སོ་སོའི་རིག་གཞུང་ལ་ལྷོད་གཡེང་སྣང་མེད་དུ་ཕྱིན་ན་ཕངས་པོ་རེད།

བར་སྐབས་ངའི་མཐོང་ཚུལ་ལྟར་ན། ཁྱེད་རང་ཚོའི་ས་ཁུལ་རྣམས་ལ་གཞི་ནས་སོ་སོའི་ཆོས་དང་རིག་གཞུང་ཐོག་ལ་དོ་སྣང་གསར་པ་ཤུགས་ཆེ་རུ་འགྲོ་གི་ཡོད་པ་ལྟ་བུ་འདུག དེའི་དོན་དག་ལ་བར་སྐབས་ཚོགས་འདུ་མང་པོ་ཞིག་འཚོགས་པ་རེད། དེ་ཡག་པོ་རེད། དངོས་གནས་རྟགས་མཚན་བཟང་པོ་རེད། ཁྱེད་རང་ཚོའི་ས་ཁུལ་ཁག་ནས་སོ་སོའི་ཆོས་དང་རིག་གཞུང་ཐོག་ལ་དོ་སྣང་བྱས་ཏེ་ནང་པ་སངས་རྒྱས་པའི་ཆོས་དང་རིག་གཞུང་ཉམས་པ་སོར་ཆུད་དང༌། མི་ཉམས་གོང་འཕེལ་ཡོང་ཐབས་འབད་l བརྩོན་བྱེད་པ་དེར་ངོས་ནས་བསྔགས་བརྗོད་དང་རྗེས་སུ་ཡི་རངས་ཞུ་གི་ཡོད།

ནང་པ་སངས་རྒྱས་པའི་ཆོས་དང་འབྲེལ་བའི་རིག་གཞུང་གི་ཆ་ནས་བཤད་ན། ནང་པ་སངས་རྒྱས་པའི་ཆོས་སྤྱི་དང༌། ཡང་སྒོས་ཐེག་པ་ཆེན་པོའི་ཆོས་ཀྱི་ཐོག་ནས་རང་བཞིན་གྱིས་ཁ་ནས་མ་གྱུར་སེམས་ཅན་ཐམས་ཅད་དང༌། འགྲོ་བ་རིགས་དྲུག་སེམས་ཅན་ཐམས་ཅད་ཅེས་ཤོད་ཀྱི་ཡོད། དེ་ལྟ་བུའི་བསམ་ཚུལ་དེ་བྱམས་པ་དང་སྙིང་རྗེའི་ཐོག་ནས་ཡོང་གི་ཡོད། ཆོས་ལུགས་གཞན་དག་ཚོས་མི་ལ་ཕན་ཐོགས་ཡོད་པ་ཧ་ཅང་ཡག་པོ་རེད། འོན་ཀྱང་སེམས་ཅན་ཐམས་ཅད་ཟེར་གྱི་མེད། མ་གཞི་ཆོས་ལུགས་གཞན་དག་ནང་ལ་སྲོག་ཆགས་གཞན་དག་ལ་བརྩེ་བ་བྱེད་མཁན་ཡོད། དཔེར་ན། ཆོས་ལུགས་ཀྱི་ཉང་ནས་འཇེན་གཅེར་བུ་བ་ལྟ་བུ་ཧ་ལམ་ནང་པ་ལས་ལྷག་པ་ལྟ་བུ་ཡོད། ཡིན་ན་ཡང་ལྟ་བ་དང༌། གྲུབ་མཐའ་གཏིང་རིང་པོ་ཞིག་གི་ཐོག་ནས་གཞན་ཕན་སྒྲུབ་པའི་ལྷག་བསམ་བསྐྱེད་ལུགས་ཀྱི་བསླབ་བྱ་དེ་ནང་པ་སངས་རྒྱས་པའི་ཆོས་དང༌། ལྷག་པར་ཐེག་པ་ཆེན་པོའི་ཆོས་ལས་ལྷག་པ་མེད་པ་གསལ་པོ་རེད།

ཁ༽ ཆོས་ཚན་བགྲོ་གླེང་དང་། མི་རིགས་ཀྱི་མཚོན་བྱེད།

དེ་ལྟ་བུའི་ལྟ་བ་དང་འབྲེལ་བའི་འཚེ་བ་མེད་པའི་སྤྱོད་པ་དེ་ནང་པ་ཙམ་མ་ཟད། འཛམ་གླིང་སྤྱི་ཡོངས་ལ་ཕན་ཐོགས་ཡོད་པ་ཞིག་རེད་ལ། དེང་སང་འཛམ་གླིང་ནང་ནང་པའི་ཆོས་ལ་དོ་སྣང་གསར་དུ་བྱེད་ཀྱི་ཡོད། དཔེར་ན། བར་སྐབས་ཚན་རིག་པ་དེ་རིགས་དང་མཉམ་དུ་ངོས་ནས་བགྲོ་གླེང་ཚོགས་འདུ་སྔ་རྗེས་མང་པོ་བྱས་པ་ཡིན། སེམས་ཀྱི་རྣམ་གཞག་སྐོར་དང༌། དེ་བཞིན་སེམས་དང་ཀླད་པའི་འབྲེལ་བའི་སྐོར་སོགས་ལ་གོ་བསྡུར་མང་པོ་བྱུང༌། ཚན་རིག་པ་ནང་པའི་ཆོས་ལ་དོ་སྣང་ཡོད་མཁན་རྣམས་ཀྱིས་མ་འོངས་པའི་དུས་རབས་ལ་ཚན་རིག་ཡར་རྒྱས་མུ་མཐུད་འགྲོ་གི་རེད། ཚན་རིག་ཡར་རྒྱས་ཕྱིན་པའི་སྐབས་ལ་མཉམ་དུ་འགྲོ་ཐུབ་མཁན་དེ་ནང་པའི་ཆོས་ཁོ་ན་རེད་ཅེས་མང་པོས་ཤོད་ཀྱི་འདུག

དུས་རབས་ཉི་ཤུ་རྩ་གཅིག་པའི་ནང་ལ་དད་པ་གཅིག་པུར་བསྟེན་མཁན་དེ་ཉུང་དུ་འགྲོ་རྒྱུ་དང༌། ནང་པའི་ཆོས་ལ་དགའ་ཞེན་བྱེད་མཁན་ཕལ་ཆེར་ཤུགས་ཆེ་རུ་འགྲོ་རྒྱུའི་གནས་ཚུལ་ཆགས་སྲིད་པ་ཞིག་རེད། ང་རང་ཚོའི་ས་ཁུལ་ལ་ནང་པའི་ཆོས་ཕ་མེས་ནས་ཡོད་པ་ཞིག་རེད། བོད་ལ་ཡོད་པའི་ནང་པའི་ཆོས་ཐེག་པ་ཆེ་ཆུང་སྔགས་དང་བཅས་པ་ཆ་ཚང་ཡོད་པ་དེས་འཛམ་གླིང་སྤྱི་ལ་ཕན་ཐོགས་ཡོད་པའི་ཆ་ནས་ང་ཚོས་ནང་པའི་ཆོས་ཉམས་པ་སོར་ཆུད་དང༌། མི་ཉམས་གོང་འཕེལ་བྱེད་རྒྱུ་གལ་ཆེན་པོ་ཆགས་ཀྱི་འདུག

དེ་དང་འབྲེལ་བའི་རིག་གཞུང་ངོས་ནས་བཤད་ན། ནང་པའི་ཆོས་དང་འབྲེལ་བའི་རིག་གཞུང་དེ་མི་རིགས་ཀྱི་མཚོན་བྱེད་ལྟ་བུ་ཆགས་ཀྱི་ཡོད། ཧི་མ་ལ་ཡའི་རི་རྒྱུད་ས་ཁུལ་དུ་ཡོད་པའི་ནང་པའི་རིག་གཞུང་དང་འབྲེལ་ནས་ཡོད་པ་འདི་དག་མ་གཞི་རྒྱ་གར་རྒྱལ་ཁབ་ཆེན་པོ་འདིའི་ཁོངས་ཡིན་ན་ཡང༌། སོ་སོའི་རིག་གཞུང་དེ་ཧིན་དཱུའི་རིག་གཞུང་དང་མི་འདྲ་བ་ཞིག་ཆགས་ཡོད། དེ་ལ་འཛམ་གླིང་སྤྱི་ཡོངས་ཀྱི་ཆ་ནས་དམིགས་བསལ་དོ་སྣང་ཞིག་ཡོང་གི་ཡོད། དེ་སོ་སོའི་མི་རིགས་ཀྱི་རྣམ་པ་མཚོན་བྱེད་ཅིག་ཡིན། དེ་བཞིན་བལ་ཡུལ་ནང་ལ་ཆ་བཞག་ན་ཡང་ཧིན་དཱུ་མང་པོ་ཡོད་ཀྱང༌། གྲངས་ཀ་མང་ཉུང་ལ་མ་བལྟོས་པར་ནང་ཆོས་ཡོད་སའི་ས་ཁུལ་ལ་ནང་ཆོས་དང་འབྲེལ་བའི་གོམས་གཤིས་དང༌། རིག་གཞུང་ཞིག་ཡོད་པའི་ཆ་ནས་སོ་སོའི་རྣམ་པ་མི་འདྲ་བ་མཚོན་བྱེད་ཅིག་ཆགས་ཡོད། ཆོས་དད་ཡོད་མིན་ལ་མ་ལྟོས་པར་སོ་སོའི་མི་རིགས་ཤིག་གི་ངོས་ནས་བཤད་ཡོང་སྐབས་སོ་སོའི་རིག་གཞུང་དེ་རྩ་འགངས་ཆེན་པོ་ཞིག་ལ་སླེབས་ཡོང་གི་ཡོད།

ངོས་རང་ཉེ་ཆར་སོག་ཡུལ་ལ་ཕྱིན་པ་ཡིན། སྔོན་མ་ཡང་ཐེངས་ཁ་ཤས་སླེབས་པ་རེད། ངོས་ནས་སོག་པོ་ཚོར་ཤོད་རྒྱུ་བྱུང༌། བོད་པ་དང་སོག་པོར་རང་རང་གི་ཕ་མེས་དུས་ནས་ནང་པའི་ཆོས་དེ་འཇགས་པ་ཞིག་རེད། སོ་སོའི་མི་རིགས་ཀྱི་གོམས་གཤིས་ལ་ནང་པའི་ཆོས་དང་འབྲེལ་བའི་བསམ་བློ་གཏོང་སྟངས་དང༌། ནང་པའི་ཆོས་དང་འབྲེལ་བའི་མི་ཚེ་སྐྱེལ་སྟངས་ཤིག་ཆགས་ཡོད་སྟབས་སོ་སོའི་མི་རིགས་ཀྱི་རྣམ་པ་མཚོན་བྱེད་དུ་ནང་པའི་ཆོས་དེ་རྩ་འགངས་ཆེན་པོ་རེད་ཅེས་སྐད་ཆ་བྱུང༌། སོ་སོ་སྒེར་གྱི་ངོས་ནས་གལ་སྲིད་ཆོས་དད་མེད་ཀྱང་སོ་སོའི་མི་རིགས་གཅིག་གི་སྐད་ཆ་བཤད་ཡོང་སྐབས་ནང་པའི་ཆོས་དེ་གནད་འགག་ཆེན་པོ་ཞིག་རེད།

ག༽ རིག་གཞུང་སྲུང་སྐྱོབ་དང་། ཤེས་ཚད་གོང་སྤེལ།

དེ་བཞིན་དུ་ཧི་མ་ལ་ཡའི་རི་རྒྱུད་དང༌། བལ་ཡུལ། འབྲུག་ཡུལ་སོགས་ལ་ནང་ཆོས་དང་འབྲེལ་བའི་རིག་གཞུང་དེ་རྩ་འགངས་ཆེན་པོ་རེད། ནང་ཆོས་ལ་ཐོས་བསམ་སྒོམ་གསུམ་ཡ་མ་བྲལ་བའི་ཐོག་ནས་ཇི་ཙམ་གྱི་ནང་ཆོས་ཀྱི་ལྟ་བ་དང༌། གྲུབ་མཐའ་ཤེས་མཁན་མང་བ་དང༌། ནང་ཆོས་ཉམས་ལེན་བྱེད་མཁན་སྤུས་དག་པ་ཡོད་ཀྱང་། དེ་དང་འབྲེལ་བའི་ནང་ཆོས་ཀྱི་རིག་གཞུང་མི་ཉམས་ཡུན་གནས་ཡོང་གི་རེད། ནང་ཆོས་ཀྱི་སློབ་སྦྱོང་འཐུས་ཤོར་ཕྱིན་ཏེ་སྤྱིར་བཏང་མིའི་གོམས་སྲོལ་ལྟ་བུ་ཆགས་ན་དེ་ཙམ་གྱིས་འགྲེལ་བཤད་རྒྱག་རྒྱུ་མེད་པ་ཆགས་ཀྱི་རེད། རྩ་བ་ནང་ཆོས་དང༌རིག་གཞུང་གཉིས་ཐ་དད་ཡིན། དཔེར་ན། དེ་སྔ་ལྷ་སར་སྡོད་མཁན་ཀ་ཤི་སྨིར་ནས་ཡོང་བའི་ཁ་ཆེ་དེ་རིགས་ཆོས་ལུགས་ཁ་ཆེ་རེད། འོན་ཀྱང་བསམ་བློ་གཏོང་སྟངས་དང༌། གོམས་གཤིས་དེ་བོད་ཀྱི་རིག་གཞུང་དང་འབྲེལ་ནས་བསྡད་ཡོད་པར་ངོས་རང་དོ་སྣང་བྱུང༌། སྒེར་སོ་སོའི་ངོས་ནས་ནང་པའི་ཆོས་མ་བྱས་ཀྱང་ནང་ཆོས་དང་འབྲེལ་བའི་རིག་གཞུང་དེའི་ནང་ལ་ཡོང་སྲིད་པ་རེད།

སྤྱི་ཡོངས་ཀྱི་ཆ་ནས་ནང་ཆོས་དང་འབྲེལ་བའི་རིག་གཞུང་སྲུང་སྐྱོབ་བྱེད་པ་ལ་ནང་ཆོས་ངེས་པར་དུ་རྩ་བ་བརྟན་པོ་ཞིག་ཆགས་དགོས་ཀྱི་འདུག ང་རང་ཚོས་ས་ཁུལ་འདི་དག་ནང་ཆོས་ལ་བསྒྱུར་བའི་སྐད་ཆ་མིན་ལ། སྐད་ཡིག་གསར་པར་བསྒྱུར་དགོས་པ་གང་ཡང་མེད། སོ་སོའི་སྐད་ཡིག་གི་ཐོག་ལ་ཕ་མེས་དུས་ནས་ཡོད་པའི་ནང་པའི་ཆོས་ཡོད་མུས་འདི་དག་ཉམས་པ་སོར་ཆུད་མི་ཉམས་ཡོང་འཕེལ་བྱེད་དགོས། དེ་ལྟར་བྱེད་པ་ཡང་རྩ་བ་སློབ་སྦྱོང་ལ་ཐུག་ཡོད། དགོན་པ་དང༌། ལྷ་ཁང་རྒྱག་རྒྱུ་དེ་གལ་ཆེན་པོ་རེད། འོན་ཀྱང་ནང་པའི་ཆོས་དེ་ཕྱི་རོལ་ཁང་པའི་ནང་ལ་ཡོད་པ་ཞིག་མིན་སྟབས་རྩ་བ་ཀླད་པའི་ནང་ལ་ཡོད་དགོས་པས། སློབ་སྦྱོང་བྱེད་རྒྱུ་དེ་གལ་ཆེན་པོར་སླེབས་ཀྱི་འདུག ནང་ཆོས་སློབ་སྦྱོང་བྱེད་ཡུལ་དེ་ཕྱོགས་གཅིག་ནས་མིང་རྒྱབ་འཁུར་བཙུན་པའི་དགོན་པ་ཁག་དང༌། བཙུན་མའི་དགོན་ཁག དེ་བཞིན་སྔགས་འཆང་གོས་དཀར་ཅན་གྱི་དགོན་སྡེ་ཁག་ལ་ནང་ཆོས་ཀྱི་སློབ་སྦྱོང་བྱ་རྒྱུར་དོ་སྣང་བྱེད་དགོས། དུས་དུས་ལ་བླ་མ་ཚད་ལྡན་དེ་ལྟར་གདན་ཞུས་ཀྱིས་གསུང་ཆོས་ཞུ་རྒྱུ་དང༌། རྒྱུན་དུ་འཛིན་གྲྭ་བཙུགས་ནས་ནང་ཆོས་ཀྱི་ཤེས་ཚད་མཐོ་རུ་གཏོང་རྒྱུའི་ཐབས་ཤེས་བྱེད་རྒྱུ་གནད་འགག་ཆེན་པོ་འདུག

ཕྱོགས་གཞན་ནས་ལུང་པ་སྤྱི་ཡོངས་ནང་ནང་ཆོས་དང་འབྲེལ་བའི་རིག་གཞུང་ཉམས་པ་སོར་ཆུད་མི་ཉམས་གོང་འཕེལ་བྱེད་དགོས་པ་དང༌། དེའི་རྩ་བ་མང་ཚོགས་ཀྱི་གོ་རྟོགས་ལ་རག་ལུས་པས་མང་ཚོགས་ཀྱི་ནང་དུ་ནང་ཆོས་ཀྱི་གནས་ཚུལ་ཤེས་ཚད་ཇི་ཙམ་རྒྱ་ཆེར་ཕྱིན་པ་དེ་ཙམ་གྱིས་ལུང་པ་དེའི་ནང་དུ་རིག་གཞུང་སྲུང་སྐྱོབ་ཐུབ་ཀྱི་རེད། གལ་སྲིད་ཡུལ་སྤྱིའི་ནང་ལ་ནང་ཆོས་ཀྱི་གོ་རྟོགས་ཇེ་ཞན་ཇེ་སྐྱོར་ཕྱིན་ནས་བརླགས་ན། ཚུར་ཙམ་དེར་དགོན་པ་ཉུང་ཤས་གཅིག་གི་ནང་ལ་བསླབ་པ་གསུམ་གྱི་ཉམས་ལེན་གང་ལ་གང་འཚམ་ཡོད་ན་ཡང་ཁག་པོ་རེད་བསམ་གྱི་འདུག

སྔར་ཡུལ་སོ་སོར་ཡོད་པའི་ཆོས་ལུགས་འདྲ་མིན་གྱི་དགོན་པ་དེ་དག་ཤེས་ཡོན་འཛིན་མཁན་ལྟ་བུ་ཆགས་ཡོད་ཀྱང་། དེང་སང་ཤེས་ཡོན་འཛིན་མཁན་སློབ་གྲྭ་ཁག་ཆགས་ཡོད་སྟབས། སྐྱ་སེར་ཕོ་མོ་ཚང་མ་སློབ་གྲྭ་དེ་དག་འགྲིམས་ནས་འགྲོ་གི་ཡོད་པ་ལས། དགོན་པའི་ནང་ལ་ཡུལ་མི་ཉུང་ཤས་ལས་འགྲོ་གི་མེད། དགོན་སྡེ་ཁག་གི་ནང་དུ་ནང་ཆོས་ཀྱི་ཤེས་ཚད་ཇེ་མཐོར་གཏོང་བ་དང་ཆབས་ཅིག སྤྱི་ཚོགས་ཀྱི་ནང་དུ་ཤེས་ཚད་ཇེ་མཐོར་གཏོང་རྒྱུའི་ཐད་ང་ཚོས་ངེས་པར་དུ་འབད་བརྩོན་བྱེད་དགོས། དེ་ལྟར་བྱ་རྒྱུ་གལ་གནད་ཧ་ཅང་ཆེན་པོ་འདུག བྱེད་ཐུབ་མིན་མི་ཤེས། འོན་ཀྱང་ཁ་སང་ངོས་རང་སོག་ཡུལ་སྦོ་རས་ཐུ་དང༌། ཁལ་མུག་སོགས་སུ་ནང་ཆོས་དང་འབྲེལ་བའི་རིག་གཞུང་སྲུང་སྐྱོབ་བྱེད་རྒྱུ་དེ་རྩ་བ་ཤེས་ཡོན་ལ་བརྟེན་ནས་ཡོང་དགོས་པ་དང༌། མང་ཚོགས་ཀྱི་ཤེས་ཡོན་ཇི་ཙམ་གྱི་མཐོ་རུ་ཕྱིན་པའི་ཚོད་ཀྱིས་ལུང་པ་དེ་དག་ནང་སོ་སོའི་རིག་གཞུང་རྒྱུན་འཛིན་ཐུབ་རྒྱུ་ལས། མང་ཚོགས་ཀྱི་ཤེས་ཚད་གོང་མཐོར་སྤེལ་མ་ཐུབ་ན་དགོན་པ་དང་། ལྷ་ཁང་འགའ་ཞིག་ཡོད་པས་འཛིན་ཐུབ་རྒྱུ་ཁག་པོ་རེད་ཅེས་ཤོད་རྒྱུ་བྱུང༌།

སློབ་གྲྭའི་ནང་ནང་ཆོས་དང་འབྲེལ་བའི་སློབ་ཚན་དེ་ལྟར་གོ་སྒྲིག་བྱེད་ཀྱི་འདུག ཧི་མ་ལ་ཡའི་རི་རྒྱུད་དུ་ཡོད་པའི་ས་ཁུལ་དེ་དག་ལ་ག་ལེར་ཐབས་ཤེས་ཐུབ་ན། སློབ་གྲྭའི་ནང་ལ་ཆོས་ཀྱི་མིང་བཏགས་མི་བདེ་བ་ཡོད་ན་རིག་གཞུང་གི་མིང་བཏགས་ཏེ་སྟོན་པ་བཅོམ་ལྡན་འདས་ཀྱི་འཁྲུངས་རབས་དང༌། ལྷ་ཆོས་དགེ་བ་བཅུ་དང༌། མི་ཆོས་གཙང་མ་བཅུ་དྲུག་ལྟ་བུ་ཆོས་ཀྱི་སྙིང་པོ་དེ་རིགས་སློབ་ཚན་ནང་ལ་སླེབས་ཐུབ་ན་ཕན་ཐོགས་ཡོང་གི་རེད། གང་ལྟར་ཡུལ་དེའི་ནང་གི་མང་ཚོགས་ཀྱི་ཁྲོད་ལ་གོ་རྟོགས་ཆེ་རུ་གཏོང་ཐུབ་པ་མ་བྱུང་ན་རིམ་པས་རིམ་པས་བསྟན་པ་ཉམས་བརླག་འགྲོ་བའི་ཉེན་ཁ་ཡོང་གི་རེད།

ང༽ ནང་པའི་རྒྱལ་ཁབ་དང་། མེས་པོའི་ཆོས་ལུགས།

ངོས་ཀྱིས་ཞོར་འཕྲོས་སུ་ཞུ་རྒྱུར། ང་རང་ཚོའི་ནང་པ་སངས་རྒྱས་པའི་ཆོས་རྒྱ་གར་ནང་འཕེལ་རྒྱས་བྱུང་བ་དང༌། ཐེག་པ་ཆེ་ཆུང་སྔགས་དང་བཅས་པ་དུས་གཅིག་ཏུ་ཉམས་ལེན་བྱེད་པའི་སྲོལ་རྒྱུན་ཞིག་བོད་ཡུལ་དུ་དར་ཁྱབ་བྱུང་ཡོད། དེ་ལྟ་བུའི་ཐེག་པ་ཆེ་ཆུང་སྔགས་དང་བཅས་པ་ཆ་ཚང་བ་ཡོད་པའི་ཆོས་འདི་དང༌། ཆོས་འདི་དང་འབྲེལ་བའི་སྤྱི་ཚོགས་ནང་རིག་གཞུང་གི་གོམས་གཤིས་ཡོད་པ་བོད་མི་ས་ཡ་དྲུག་ཙམ་དང༌། དེ་ནས་ནང་སོག་ས་ཡ་གསུམ་ཙམ། ཕྱི་སོག་རང་བཙན་ཡིན་པ་དེར་ས་ཡ་གཉིས་ཙམ། ཨུ་རུ་སུའི་ཁོངས་སུ་ཡོད་པའི་ཁལ་མུག་དང༌། ཐུ་ཝ། སྦོ་རད་ཐུ། དེ་མིན་ས་ཁུལ་རེ་ཟུང་བསྡོམས་པས་ཁྱོན་ས་ཡ་གཅིག་ལྷག་ཙམ། དེ་ནས་ཧི་མ་ལ་ཡའི་རི་རྒྱུད་དུ་ས་ཡ་གཅིག་ལྷག་ཙམ་མེད་དམ། ཁྱོན་བསྡོམས་ས་ཡ་བཅུ་གསུམ་བཅུ་བཞི་ཙམ་ཞིག་ཡོད་བཟོ་འདུག ས་ཁུལ་དེ་རྣམས་ཀྱི་ནང་ལ་མི་གྲངས་ས་ཡ་བཅུ་གསུམ་བཅུ་བཞི་དེ་དག་ཧ་ཅང་ཉུང་ཉུང་རེད། དཔེར་ན། ཧིན་དཱུ་ལྟ་བུ་དང༌། ཡེ་ཤུ། ཁ་ཆེ་སོགས་ཡོད།

ཡང་ནང་པ་སངས་རྒྱས་པ་སྤྱི་ནས་བཤད་ན། འབར་མ་དང༌། ཐའེ་ལན། ཤྲི་ལངྐ་སོགས་མང་པོ་ཡོད་ཀྱང༌། ཐེག་པ་ཆེ་ཆུང་སྔགས་དང་བཅས་པ་ཤོད་སྐབས་ས་ཡ་བཅུ་གསུམ་བཅུ་བཞི་ཙམ་ལས་མེད། རྩ་བའི་འཛམ་གླིང་འདིའི་སྒང་ལ་མི་གྲངས་དུང་ཕྱུར་ལྔ་བཅུ་ལྷག་ཙམ་ཡོད་པའི་ནང་དུ་ཐེག་པ་ཆེ་ཆུང་སྔགས་དང་བཅས་པ་ཡོད་མཁན་ས་ཡ་བཅུ་གསུམ་བཅུ་བཞི་ཙམ་ལས་མེད་པ་དེ་གནས་སྟངས་སྐྱོ་པོ་ཞིག་གི་སྒང་ལ་བསྡད་འདུག ས་ཁུལ་དེ་དག་གི་དཔལ་འབྱོར་གནས་སྟངས་སྐྱོ་པོ་དང༌། མི་རྣམས་ཀྱང་ཁ་འཐོར་དུ་སྡོད་མཁན་ཞིག་ཆགས་ཡོད། དེ་ལྟ་བུའི་གནས་ཚུལ་འོག་ཏུ། དཔེར་ན། སོག་པོ་ལྟ་བུར་ཆ་བཞག་ན་དེང་སང་ཡེ་ཤུའི་ཆོས་མང་པོ་སྤེལ་ཡོང་གི་འདུག སྔོན་མ་ལོ་འགའ་ཤས་གོང་སོག་ཡུལ་དུ་འགྲོ་སྐབས་ཡེ་ཤུའི་ཆོས་བྱེད་མཁན་བརྒྱ་ཕྲག་འགའ་ཤས་ཤིག་ཡོད་པ་རེད་ཟེར་གྱི་འདུག དེང་སང་སྟོང་ཕྲག་གསུམ་ཙམ་ཡོད་ལུགས་ཤོད་ཀྱི་འདུག རིགས་གཅིག་གིས་དངུལ་གྱི་དོན་དུ་འཁྱུག་ཙམ་ཡེ་ཤུ་བྱས་ཤིང་། དངུལ་བླངས་ནས་ག་ལེར་ནང་པ་བྱེད་མཁན་དེ་ལྟར་ཡང་ཡོད་བཟོ་འདུག ངོས་ནས་སོག་པོ་ཚོར་བརྗོད་རྒྱུ་བྱུང༌། ཡེ་ཤུའི་ལུང་པའི་ནང་ལ་སོ་སོའི་ཕ་མེས་ཀྱི་ཆོས་ཡེ་ཤུ་བྱས་ན་ལེགས་པ་དང་། ཡེ་ཤུའི་ལུང་པ་གཅིག་གི་ནང་ནང་པའི་ཆོས་བྱེད་རྒྱུ་དེར་བསམ་བློ་ཏན་ཏན་གཏོང་དགོས། ལུང་པ་སྤྱི་བྱིངས་ཡེ་ཤུའི་གོམས་སྲོལ་ཆ་ཚང་ཕ་མེས་ནས་ཡོད་མཁན་གཅིག་གི་ནང་ལ་ཁྱིམ་ཚང་གཅིག་ནང་པའི་གོམས་གཤིས་བྱེད་དགོས་བྱུང་ན་དཀའ་ངལ་འཕྲད་ཀྱི་རེད་ཅེས་བརྗོད་རྒྱུ་བྱུང༌།

ཡང་ང་རང་ཚོ་ཕ་མེས་ནས་ནང་པ་ཡིན་ཞིང་། ནང་པའི་གོམས་སྲོལ་ཡོད་པའི་ལུང་པའི་ནང་ལ་ཁྱིམ་ཚང་གཅིག་གིས་ཡེ་ཤུའི་ཆོས་བྱས་ན་རྙོག་དྲ་བྱེད་ཀྱི་རེད། སོག་པོའི་ནང་ལ་འགའ་ཤས་ཕ་མ་ནང་པ་བྱས། ཕྲུ་གུ་བུ་དང་བུ་མོ་དབྱིན་ཇིའི་སློབ་གྲྭར་བསྐྱོད་དེ་ཨ་གསར་བྱས་ནས་ཡེ་ཤུ་བྱས། ཕ་མ་འདས་གྲོངས་ཕྱིན་པའི་སྐབས་སུ་ནང་པའི་ལུགས་ཀྱི་དགེ་སྒྲུབ་མ་བྱས་པར་ཡེ་ཤུའི་ལུགས་ཀྱི་འདས་མཆོད་དེ་ལྟར་བྱས། དེ་ཕ་མའི་གཉེན་འབྲེལ་དེ་དག་གི་སྣང་བར་མི་འགྲོ་བའི་ཐོག་ནས་དཀའ་ངལ་ཞིག་ཡོང་གི་ཡོད་ཚོད་འདུག གང་ལྟར་རང་རང་སོ་སོའི་ཕ་མེས་ཀྱི་ཆོས་བརྒྱུད་དེ་གའི་ཐོག་ནས་ཕྱིན་ན་ལེགས།

ཧི་མ་ལ་ཡའི་རི་རྒྱུད་ལ་མཚོན་ན་རྩ་བ་ཆོས་དད་རང་མོས་རེད། ཆོས་བྱས་པ་ཡིན་ནའང་ཆོས་གང་བྱེད་དང་མི་བྱེད་རང་མོས་རེད། འོན་ཀྱང་རང་གི་ཕ་མེས་ནས་ནང་པ་ཡིན་པའི་ས་ཁུལ་ལ་ནང་པ་རང་གི་ཐོག་ལ་ཕྱིན་ན་ལེགས། ཡང་མི་སྒེར་པ་སོ་སོས་སྒོ་གང་ས་ནས་བསམ་བློ་བཏང༌སྟེ་དཔྱད་པ་བྱས། དཔེར་ན། ནང་པའི་ཆོས་དང༌། ཁ་ཆེའི་ཆོས། ཧིན་དཱུའི་ཆོས། ཡེ་ཤུའི་ཆོས་བཅས་ལ་དཔྱད་བསྡུར་བྱས་ནས་མཐའ་མ་སོ་སོའི་སེམས་ནང་ཆོས་གང་ལ་མོས་པ་དང༌། གང་འཕྲོད་ཆེ་བ་ཡོད་པ་དེ་བྱས་ན་ཁྱད་པར་མེད། སོ་སོས་ནང་ཆོས་མ་ཤེས་ཤིང་། ཆོས་ལུགས་གསར་པ་ཞིག་ལ་ཨ་གསར་བྱས་ཏེ་བསྒྱུར་བཅོས་བྱས་ན་རྗེས་སུ་དཀའ་ངལ་འཕྲད་ཀྱི་རེད། རང་གི་ཕ་མེས་ནས་ཡོད་པའི་ནང་ཆོས་དེ་ཁྱིམ་ཚང་སོ་སོའི་ནང་སློབ་སྦྱོང་བྱ་རྒྱུ་དེར་གནད་འགག་ཅིག་འདུག བར་སྐབས་ངོས་རང་ནས་མཐོང་བ་དང༌། ཉམས་མྱོང་བྱུང་བའི་གནས་ཚུལ་དེ་དག་ཁྱེད་རང་ཚོར་བརྗོད་ན་བསམ་པ་བྱུང༌།

ཅ༽ དཔལ་འབྱོར་ཡར་རྒྱས་དང་། སེམས་ཀྱི་སྡུག་བསྔལ།

སོ་སོ་འཛམ་གླིང་འདིའི་ནང་ཡོད་པའི་ཆ་ནས་འཛམ་གླིང་སྤྱིའི་ཐོག་ལ་ཡིན་ཡང་རུང༌། བྱེ་བྲག་ཏུ་མི་སོ་སོའི་ཁེ་ཕན་ཐོག་ལ་ཡིན་ཡང་རུང༌། ནང་ཆོས་དང་འབྲེལ་བའི་རིག་གཞུང་ཉམས་པ་སོར་ཆུད་མི་ཉམས་གོང་འཕེལ་བྱ་རྒྱུ་དེ་ང་ཚོའི་ལས་འགན་ཆེན་པོ་ཞིག་རེད། ལུང་པ་སོ་སོའི་ནང་ལ་དངོས་པོ་ཡར་རྒྱས་གཏོང་རྒྱུ་དང༌། དེང་དུས་ཀྱི་ཤེས་ཡོན་སློབ་སྦྱོང་སྤྲོད་རྒྱུའི་ཐོག་ལ་གཞུང་སོ་སོས་འགན་ལེན་གྱི་ཡོད་པ་དང༌། མི་མང་རྣམས་ནས་ཀྱང་དོ་སྣང་ངེས་པར་དུ་བྱེད་ཀྱི་རེད། དེ་རྣམས་ལ་དོ་སྣང་བྱས་པ་དང་ཆབས་ཅིག་ང་རང་ཚོའི་ཕ་མེས་ནས་ཡོད་པའི་ཆོས་དང་རིག་གཞུང་དེ་དག་ལའང་དམིགས་བསལ་གྱི་དོ་སྣང་བྱེད་དགོས།

ཕྱིའི་འཛུགས་སྐྲུན་དང༌། དངོས་པོ། རླུང་འཕྲིན། གཟུགས་མཐོང་བརྙན་འཕྲིན་སོགས་ག་ལེར་ཡར་རྒྱས་ཕྱིན། མི་རྣམས་འབྲེལ་བ་ཚ་རུ་ཚ་རུ་དང༌། དངུལ་ལ་དགའ་རུ་དགའ་རུ་ཕྱིན། ནུབ་ཕྱོགས་པའི་གཞས་གཏོང་རྒྱུ་དང༌། ཡང་ན་རྒྱ་གར་གྱི་གཞས་གཏོང་རྒྱུར་དགའ་རུ་དགའ་རུ་ཕྱིན། ཚུར་ཕྱོགས་དེར་ནང་ཆོས་དང་འབྲེལ་བའི་རིག་གཞུང་སྐོར་ལ་དམིགས་བསལ་གྱི་ངོ་སྤྲོད་དང༌། སློབ་གསོ་སོགས་མ་འདང་བར་མང་ཚོགས་རྣམས་དོ་སྣང་མེད་པར་ལུས་ན། དཔེར་ན། སྤི་ཏི་ཁུལ་ལ་བུད་མེད་ཚོའི་ནང་ལ་ཆོས་ལ་དོ་སྣང་བྱེད་མཁན་ཇོ་མོ་དེ་ལྟར་མང་པོ་ཡོད་པ་ལྟ་བུ་མཐོང་ཚུལ་བྱུང༌། སྐྱེས་པ་མང་ཆེ་བ་རྒྱ་གར་གྱི་སློབ་གྲྭ་འགྲིམས། དེ་ནས་ལས་ཀར་ཚུད་ནས་ཆོས་ལ་དོ་སྣང་དེ་ཙམ་མེད་པ་ལྟ་བུ་འདུག དེ་ལྟ་བུའི་ངང་ལ་མི་ཐོག་གཅིག་གཉིས་ཕྱིན། གང་འཚམ་སོང་ནས་མང་ཚོགས་ནང་ཆོས་ལ་དོ་སྣང་མེད་པ་ཆགས་ན་ཧ་ཅང་ཕངས་པོ་རེད།

སྤྱིར་བཏང་སྤྱི་ཚོགས་ཡར་རྒྱས་དང༌། དངོས་པོ་ཡར་རྒྱས་དང་འབྲེལ་བའི་དེང་དུས་ཀྱི་ཤེས་ཡོན་ངེས་པར་དགོས་པ་རེད། དེ་དག་ཡར་རྒྱས་འགྲོ་བའི་སྐབས་ལ་ཚུར་ཙམ་དེར་མང་ཚོགས་ནང་ཆོས་དང་རིག་གཞུང་གི་ཤེས་ཡོན་ཐོག་དོ་སྣང་ཡག་པོ་བྱེད་མ་ཐུབ་པར་འཐུས་ཤོར་ཕྱིན་ན་ཏན་ཏན་ཉེན་ཁ་རེད། སྔོན་མ་ངོས་རང་འབྲས་ལྗོངས་ལ་འགྲོ་སྐབས་ཤོད་རྒྱུ་བྱུང༌། འབྲས་ལྗོངས་ཀྱི་ཁྱིམ་ཚང་རེར་ཐད་འཕུར་གནམ་གྲུ་རེ་རེ་ཡོད་པའི་དཔལ་འབྱོར་གྱི་གནས་ཚད་མཐོན་པོར་སླེབས་ཀྱང༌། སེམས་སྐྱིད་པ་དང༌། ཞི་བདེ་ཡོང་བར་ཕན་གྱི་མ་རེད། སེམས་ནང་བག་མ་ཕེབས་པ་དང༌། སྡུག་བསྔལ་བྱུང་ན་ཡང་དེ་ཙམ་གྱི་སེམས་ནང་དངངས་སྐྲག་མི་ཡོང་བ་དེ་ནང་པའི་ཆོས་ཀྱི་ཐོག་ནས་ཡོང་དགོས་པ་ལས། དངུལ་གྱི་ཐོག་ནས་ཡོང་ཐུབ་ཐབས་མེད། ནམ་ཞིག་ཁྱིམ་ཚང་མི་རེ་ངོ་རེར་ཐད་འཕུར་གནམ་གྲུ་རེ་རེ་ཡོད་པའི་དུས་ཚོད་ལ་སླེབས་ཀྱང་ནང་ཆོས་རྩ་བརླག་ཕྱིན་ན་དེ་དུས་གཞི་ནས་འགྱོད་པ་སྐྱེ་རྒྱུ་རེད། ང་ཚོའི་སྤོ་རྨོ་དུས་ལ་དངོས་པོ་ཡར་རྒྱས་མེད་ནའང་མི་ཚང་མ་སེམས་སྐྱིད་པོ་བྱས་ནས་སྡོད་ཀྱི་ཡོད། ད་ཆ་ང་ཚོ་གང་ཞིག་བྱས་པ་རེད་དམ་ཟེར་རྒྱུ་ཞིག་ཆགས་ཀྱི་རེད་ཅེས་ངོས་ནས་ཤོད་རྒྱུ་བྱུང་ལ། ངོས་རང་དེ་ལྟར་དྲན་གྱི་འདུག

དཔེར་ན་དེང་སང་ནུབ་ཕྱོགས་ལུང་པའི་ནང་ལ་ཁྱིམ་ཚང་གི་གནས་སྟངས་དང༌། སློབ་སྦྱོང་གི་གནས་སྟངས་སོགས་མཐུན་རྐྱེན་ཡག་པོ་འཛོམས་ཡོད་ན་ཡང༌། སེམས་མ་སྐྱིད་པ་ཆགས་ནས་ཐ་མག་འཐེན་པ་དང་། ཉལ་ཐག་འཐེན་པ། མྱོས་རྫས་ཀྱི་སྨན་ཁབ་བརྒྱབ་པ་སོགས་གང་བྱུང་བྱེད་མཁན་ཁྱིམ་ཚང་དྲག་པའི་ཕྲུ་གུ་མང་པོ་ཡོང་གི་འདུག་པ་ཁྱེད་རང་ཚོས་མཁྱེན་གསལ་རེད། དེ་དག་གིས་ཤར་ཕྱོགས་ལུང་པའི་ནང་སེམས་ལ་ཞི་བདེ་ཡོང་ཐབས་གང་བྱེད་རྒྱུ་ཡོད་དམ་བསམས་ནས་བླ་མ་འདྲ་མིན་དེ་ལྟར་ཐུག ཧིན་དཱུའི་བླ་མ་འདྲ་མིན་དང༌། ང་ཚོ་བོད་པའི་བླ་མ་འདྲ་མིན་ཡོང་སྲིད་ཀྱི་རེད། དེ་ལྟ་བུའི་དཀའ་ངལ་འཕྲད་ཀྱི་འདུག

མདོར་ན་སོ་སོའི་ལུང་པའི་ནང་ལ་ལྟོ་གོས་ཀྱི་སེམས་ཁྲལ་དང༌། གཏམ་གྱི་སེམས་ཁྲལ་བྱེད་མི་དགོས་པར་གྲ་འགྲིགས་པོ་ཡོད་མཁན་དེ་གྲས་འདི་ཁུལ་སྤྲང་འཁྱམས་བརྒྱབ་ནས་ཡོང་མཁན་དེ་དག་གིས་དངོས་པོ་ཡར་རྒྱས་གཅིག་པུའི་ཐོག་ནས་སེམས་ལ་བདེ་སྐྱིད་ཡོང་གི་མེད་པའི་རྟགས་གསལ་པོ་སྟོན་གྱི་ཡོད། ད་ལྟ་ང་རང་ཚོའི་ཤར་ཕྱོགས་ལུང་པའི་ནང་ལ་དངོས་པོ་ཡར་རྒྱས་མ་ཕྱིན་པའི་སྐབས་སུ་ང་རང་ཚོའི་བསམ་བློའི་ནང་དངོས་པོ་ཡར་རྒྱས་ཕྱིན་ནས་ཁྲ་ཁྲ་ཟིང་ཟིང་ཞིག་བྱུང་ན་མིའི་དཀའ་ངལ་སེལ་ཐུབ་ཀྱི་རེད་བསམ་གྱི་ཡོད་ཀྱང༌། དངོས་སུ་ཡར་རྒྱས་ཕྱིན་ཟིན་པའི་ལུང་པ་དེ་དག་གི་ནང་དུ་དཔལ་འབྱོར་ཡོད་པས་མ་འགྲིགས་པར་སེམས་ནང་ཆོག་ཤེས་དང༌། བྱམས་པ། སྙིང་རྗེ། བཟོད་བསྲན་སོགས་མེད་སྟབས། སེམས་ནང་སྐྱིད་པ་གཏན་ནས་མེད་པ་ཤིན་ཏུ་གསལ་པོ་མཐོང་ཆོས་སུ་ཡོད། སེམས་ནང་ཡ་རབས་སྤྱོད་བཟང༌དང་། བྱམས་དང༌སྙིང་རྗེ་རྩ་བར་གྱུར་པའི་སྤྱོད་བཟང་མེད་མི་རུང་བ་ཡིན།

ཆ༽ བཟང་སྤྱོད་ཉམས་དམས་དང་། ཡུལ་ལུང་ལ་དཀའ་ངལ།

རྒྱ་གར་ལ་ཆ་བཞག་ན་སྔ་མོ་གྷན་དྷི་སོགས་རྒྱ་གར་རང་དབང་རང་བཙན་སྒྲུབ་པའི་སྐབས་ཀྱི་མི་དེ་དག་ཕྱོགས་གཅིག་ནས་ལུང་པའི་སྲིད་དོན་མི་འདྲ་བའི་གནས་ཚུལ་ཡིན་ཤས་ཆེ། ཕྱོགས་གཅིག་ནས་རྒྱ་གར་གྱི་གནའ་རབས་ལོ་ངོ་སྟོང་ཕྲག་ལྷག་གི་རིག་གཞུང་གཏིང་ཟབ་ཡོད་པ་དང༌། དེར་ཡིད་ཆེས་ཡོད་པའི་ཐོག་ནས་ཤུགས་རྐྱེན་ནུས་པ་ཞིག་ཡོད།

དཔེར་ན། རྒྱ་གར་རང་དབང་བྱུང་བའི་སྐབས་ལ་སོ་སོས་རང་ཁྲིམས་རང་སྲུང་བྱས་ཏེ་ལྐོག་རྔན་ཟ་ལེན་ཟེར་བ་དེ་རིགས་གོ་རྒྱུ་མེད། དེང་སང་རྒྱ་གར་བ་ཚོར་ནུབ་ཕྱོགས་པའི་ཤེས་ཡོན་གང་ལ་གང་འཚམ་ཡོད་པ་ཆགས་ཤིང་། སོ་སོའི་ཕ་མེས་དུས་ཀྱི་ཧིན་དཱུའི་ལྟ་བ་དེ་རིགས་ལ་དོ་སྣང་ཆུང་དུ་ཕྱིན་ཏེ་རང་ཁྲིམས་རང་སྲུང་བྱེད་རྒྱུ་དེ་རིགས་རྒྱ་གར་ནང་གི་སྔ་མོའི་མི་དེ་དག་དང༌མི་འདྲ་བའི་དེང་སང་ཧ་ཅང་སྐྱོ་པོ་ཆགས་ཡོད། བསམ་བློའི་ཡ་རབས་སྤྱོད་བཟང་དེ་དག་ཉམས་ཆག་འགྲོ་དུས་ལུང་པའི་ནང་ལ་དཀའ་ངལ་མང་པོ་འཕྲད་ཀྱི་འདུག གལ་སྲིད་ནང་པ་སངས་རྒྱས་པའི་ཆོས་དང་རིག་གཞུང་དེ་ཉམས་ཆག་ཕྱིན་ན། དངོས་པོ་ཡར་རྒྱས་ཇི་ཙམ་ཕྱིན་རུང་དེས་དཀའ་ངལ་རིགས་གཅིག་སེལ་ཐུབ་ཀྱང་། རིགས་གཅིག་སྡུག་ཏུ་འགྲོ་རྒྱུ་ཡིན་པ་གསལ་པོ་རེད། དེས་ན་དངོས་པོ་ཡར་རྒྱས་ཤུགས་ཆེན་པོ་འགྲོ་བའི་སྐབས་དེར་དམིགས་བསལ་གྱིས་སོ་སོའི་ཆོས་དང་རིག་གཞུང་ལ་དོ་སྣང་བྱེད་མ་ཐུབ་ན་གང་འཚམ་སོང་ནས་དཀའ་ངལ་འཕྲད་རྒྱུ་རེད།

ངོས་རང་སྔོན་མ་ཟངས་དཀར་ལ་འགྲོ་སྐབས་དཀར་དཀྱིལ་ལ་ཁ་ཆེའི་བླ་མ་ཡག་པོ་ཞིག་ཡོད། བླ་མ་དེས་ངོས་རང་ཇ་འཐུང་བར་མགྲོན་བོས་བྱས་པ་ལྟར་ཕྱིན་པ་ཡིན། ཁ་ཆེའི་བླ་མ་དེས་མོ་ཊའི་ལམ་དེ་ཡག་པོ་གཏན་ནས་མི་འདུག མོ་ཊའི་ལམ་དེ་བཟོས་རྗེས་ཡུལ་པ་ཚོ་དངུལ་ལ་མགོ་འཁོར་ནས་ལྷ་ཁང་ནང་དུ་ཕྱག་འཚལ་རྒྱག་པར་ཡོང་མཁན་ཉུང་དུ་འགྲོ་གི་འདུག་ཅེས་བཤད་བྱུང༌། ཕྱོགས་གཅིག་ནས་བདེན་པ་རེད། ངོ་སྤྲོད་མཁན་གྱིས་ངོ་སྤྲད། ངོ་འཕྲོད་མཁན་གྱིས་ངོ་འཕྲོད་དེ་སོ་སོའི་ཆོས་གཏིང་རིང་པོ་ཤེས་ན་པད་ཤག་ཡར་རྒྱས་ཕྱིན་པ་དང་ཆབས་ཅིག་སོ་སོའི་ཆོས་དང་རིག་གཞུང་དེ་མེད་ན་འགྲིག་གི་མི་འདུག་བསམ་པ་ཞིག་བསམ་བློའི་ནང་སླེབས་ཐུབ་ཀྱི་རེད།

ང་རང་ཚོའི་མང་ཚོགས་ནང་ལ་ནང་པའི་ཆོས་སློབ་སྦྱོང་སྤྲོད་རྒྱུ་དང༌། ནང་པའི་ཆོས་ལ་གོ་བ་སླེབས་ཐབས་བྱེད་ཕྱོགས་གང་ལེགས་ཁྱེད་རང་ཚོས་བསམ་བློ་གཏོང་དགོས། དེ་སྐོར་ང་རང་ཚོར་ལས་འགན་ཆེན་པོ་ཞིག་ཡོད། ངའི་ངོས་ནས་འབོད་སྐུལ་བྱེད་རྒྱུ་ཙམ་ལས་རྒྱ་ཆེན་པོ་བྱེད་ཐུབ་རྒྱུ་མེད། ༸རྒྱལ་བ་རིན་པོ་ཆེའི་མིང་ཡོད་པའི་ཆ་ནས་ས་ཁུལ་ཚོར་དུས་དུས་ལ་སླེབས་ཀྱི་ཡོད་པ་དང༌། མ་འོངས་པར་ཡང་དུས་དུས་ལ་སླེབས་ཐུབ་ཀྱི་རེད། ངའི་ངོས་ནས་གང་བྱེད་རྒྱུ་ཡོད་པ་རྣམས་ཞབས་འདེགས་ཞུ་དང་ཞུ། དེ་དང་ཆབས་ཅིག་བོད་པ་བཙན་བྱོལ་བའི་ཐོག་ནས་གང་ཐུབ་བྱེད་རྒྱུ་དེ་ཡང་འོས་འགན་རེད།

ཇ༽ གོ་བསྡུར་ཞིབ་ལྷུག་དང་། མཉམ་འབྲེལ་གྱི་ལས་འགུལ།

འོན་ཀྱང་གཙོ་བོ་ས་གནས་སོ་སོའི་ཡུལ་མི་རང་ནས་ཤུགས་རྒྱག་རྒྱུ་དེ་གལ་ཆེན་པོ་རེད། ས་གནས་ཁ་ཤས་ལ་ཚོགས་འདུ་འདྲ་འཚོགས་ཡོད། འགའ་ཤས་ལ་ངོས་རང་ཡང་སླེབས་ཡོད། ངའི་མཐོང་ཚུལ་ལ་སེམས་ཤུགས་ཡོད་པ་དང༌། འདོད་པ་ཡོད་པ་གང་ཞིག་ལ་ནུས་པ་ཐོན་མི་ཐུབ་པ་ལྟ་བུ་འདུག ས་ཁུལ་ཡོངས་རྫོགས་རེ་འདོད་གཅིག་གྱུར་ཡིན་སྟབས་ནུབ་ལ་དྭགས་ནས་ཤར་ཨ་རུ་ན་ཅལ་བར་ཚང་མ་རྡོག་ལ་བསྒྲིལ་ཏེ་ནུས་ཤུགས་གཅིག་ཏུ་སྤུངས་ནས་ག་ལེར་ཐབས་ཤེས་བྱས་ན་ནུས་པ་ཐོན་ཆེ་བ་ཡོང་གི་རེད། འདོད་པ་དང་གནས་སྟངས་གཅིག་གྱུར་ཡིན་ན་ཡང་ས་ཁུལ་སོ་སོ་ནས་སྒུལ་ཙམ་སྒུལ་ཙམ་བྱས་པ་ལས་ཡོངས་རྫོགས་གཅིག་གྱུར་འབྲེལ་བ་དམ་ཟབ་ནུས་པ་ཆིག་སྒྲིལ་མ་བྱུང་བའི་ཐོག་ནས་ནུས་པ་མ་ཐོན་པ་མིན་ནམ་བསམ་པ་དྲན་གྱི་འདུག

ཁྱེད་རང་ཚོ་ས་ཁུལ་ཡོངས་རྫོགས་ཕན་ཚུན་འབྲེལ་བ་བྱེད་རྒྱུ་དེ་གལ་ཆེན་པོ་འདུག ཁྱེད་རང་ཚོ་འབྲེལ་བ་ལྷུག་པོའི་ཐོག་ནས་ཡིག་འབྲེལ་བྱས། ཕན་ཚུན་ཉམས་མྱོང་སྤེལ་རེས་དང༌། ཕན་ཚུན་གནས་ཚུལ་ཤེས་རྟོགས་ཡོང་བ་བྱས་ནས་ཐུན་མོང་གི་ནུས་པ་འདོན་རྒྱུ་དེ་གལ་ཆེན་པོ་རེད། ཐུན་མོང་གི་ནུས་པ་འདོན་པའི་མཚམས་ལ་སླེབས་སྐབས་ཚང་མ་མི་རང་ཡིན་སྟབས་སྐབས་རེ་ཕྲན་བུ་འགྲིགས་མ་འགྲིགས་ཡོང་སྲིད་ཀྱི་རེད། དཔེར་ན། བོད་ལ་ཆ་བཞག་ན་ཡང་ས་དགེ་བཀའ་རྙིང་ཟེར་བ་དང༌། ཡང་ས་དགེ་བཀའ་རྙིང་གཅིག་གྱུར་ཡིན་ནའང་ངའི་དགོན་པ་དང༌། ཁོའི་དགོན་པ་ཟེར་བ་ལྟ་བུ་ཆུང་ཙག་ལ་མགོ་འཁོར་ནས་ཆེ་སའི་ཐོག་ལ་ལྷོད་གཡེང་དང༌། འཐུས་ཤོར་འགྲོ་བ་ཡོང་གི་ཡོད།

ཁྱེད་རང་ཚོ་ཡང་ནས་ཡང་དུ་ཐུག་ནས་ཕན་ཚུན་ངོ་ཤེས་པ་བྱས་ན་གཅིག་གིས་གཅིག་ལ་དོགས་པ་དང་རྣམ་རྟོག་གིས་རྐྱེན་པས་ཕན་ཚུན་མཉམ་རུབ་ཀྱི་ནུས་པ་མ་ཐོན་པ་དེ་ཚོར་ཕན་ཐོགས་ཡོང་གི་རེད། དུས་དུས་ལ་ཕན་ཚུན་ཐུག་འཕྲད་བྱས། ཕན་ཚུན་སྐད་ཆ་གསང་པོ་དང༌། འཁྲོལ་པོ་བྱུང་ན་དོན་དག་མེད་པའི་དོགས་པ་རྣམ་རྟོག་གི་དཀའ་ངལ་འཕྲད་པ་དེ་དག་སེལ་ཐུབ་ཀྱི་རེད། བདེན་པའི་དོན་དག་ཅིག་ཡིན་ཕྱིན་ཇི་ཙམ་ངོ་ཤེས་འདྲིས་གཤིབ་བྱུང་བ་དེ་ཙམ་གྱིས་ནང་གཙང་དུ་འགྲོ་ཐུབ་པ་ཞིག་རེད། མཐུན་པོ་བྱེད་དགོས་ཞེས་བརྗོད་པ་ཙམ་གྱིས་མི་འགྲིགས། མཐུན་པོ་མི་ཡོང་བའི་རྐྱེན་རྩ་འབྲེལ་བ་ཉུང་དྲགས་པའི་དབང་གིས་གཅིག་གིས་གཅིག་ལ་གསལ་པོ་མེད་པར་ལུས། ཕྱོགས་གཞན་དག་ནས་ཡས་རེད་མས་རེད་ཟེར་དུས་དེ་ཡང་མིན་ནམ། དེ་ཡང་མིན་ནམ་བསམས་ནས་ཕན་ཚུན་དབར་དོགས་པ་རྣམ་རྟོག་སེལ་མ་ཐུབ་པའི་སྐྱོན་ཆ་ལྷག་གི་ཡོད།

ཉ༽ བོད་པའི་ཉམས་མྱོང་དང་། གལ་ཆེའི་ལས་འགན།

བར་སྐབས་བོད་པའི་ནང་ལ་ཉམས་མྱོང་བྱུང༌། དཔེར་ན། ཆོལ་ཁ་དང༌། ཚོགས་པ་དེ་དག་གི་དབར་སྔོན་མ་ནས་མཐོང་ཚུལ་བྱུང་ཡོད། ཁྱོད་རང་ཚོ་ཚོགས་འདུ་འཚོགས་པའི་སྐབས་ལ་ཆོལ་ཁ་གཞན་གྱི་མི་སྐད་བཏང་ནས་མཉམ་དུ་འཚོགས། ཚང་མས་གསལ་པོ་ཤེས་པ་བྱུང་ན་རྒྱབ་ཏུ་དོན་མེད་ཀྱི་དཀྲོག་གཏམ་དཀྲུག་ཤིང་དེ་རིགས་ཡོང་གི་མ་རེད། ཚོགས་འདུའི་ནང་རང་ཉིད་དངོས་སུ་ཡོད་པ་དང༌། དངོས་དུ་མཐོང་བ། གང་བཤད་པ་ཐག་གཅོད་གང་བྱས་པ་ཚང་མ་སོ་སོས་མཐོང་བར་བརྟེན་དཀྲོག་གཏམ་དཀྲུག་ཤིང་གིས་གནོད་ཐུབ་ཀྱི་མ་རེད་ཅེས་བཤད་པ་ཡིན།

སྔོན་མ་དྷ་སར་ཆོས་ཚོགས་དང་པོ་ཚོགས་པའི་སྐབས་ལ་ཡིན་པ་ཡོད། བདུད་འཇོམས་རིན་པོ་ཆེ་ཆོས་ཚོགས་གྲོལ་ནས་ཀ་སྦུག་ཏུ་ཕེབས་སྐབས་རིན་པོ་ཆེའི་ཐུགས་ངོ་མཁྱེན་པ་འགའ་ཤས་ཀྱིས་དྷ་སར་ཆོས་ཚོགས་འཚོགས་ནས་ཆོས་ལུགས་ཡོངས་རྫོགས་དགེ་ལུགས་པར་བསྒྱུར་རྒྱུ་གཏན་འཁེལ་བ་རེད་ཟེར་གྱི་འདུག དེ་ལྟར་ཡིན་ནམ་ཞེས་རིན་པོ་ཆེར་ཞུས་བྱུང་ཞེས་གསུང་གི་འདུག རིན་པོ་ཆེ་དྷ་སར་ཆོས་ཚོགས་ཀྱི་འཚོགས་མིའི་གྲས་ལ་དངོས་སུ་ཕེབས་ཡོད་སྟབས་ཆོས་ལུགས་ཚང་མ་དགེ་ལུགས་པར་བསྒྱུར་གྱི་ཡོད་མེད་རིན་པོ་ཆེས་མཁྱེན་གསལ་རེད། ངོས་ནས་ཆོས་ལུགས་ཚང་མ་ཡར་རྒྱས་གཏོང་དགོས་ཞེས་ཤོད་ཀྱི་ཡོད། རིན་པོ་ཆེས་དེ་ལྟར་མ་རེད། ང་དྷ་ས་ནས་ཡོང་བ་ཡིན། ཆོས་ཚོགས་ཀྱི་ཚོགས་འདུར་ང་རང་ཡོད། ཚོགས་འདུར་ཐག་གཅོད་བྱས་པ་འདི་དང་འདི་རེད་ཅེས་བཀའ་སློབ་གནང་བ་ཡིན་ཞེས་གསུང་གི་འདུག

དེས་ན་ས་གནས་ཡས་མས་ཀྱི་མི་རྣམས་དུས་དུས་ལ་འཚོགས། ས་ཁུལ་གཅིག་ལ་ཚོགས་འདུ་འཚོགས་ཀྱི་ཡོད་ན་ས་ཁུལ་གཞན་དག་ནས་འཐུས་མི་སྐད་བཏང་སྟེ་མཉམ་དུ་འཚོགས་ན་དོན་མེད་ཀྱི་སྐད་ཆ་འདྲ་མིན་དེ་ལྟར་མི་ཡོང་བར་ཕན་གྱི་འདུག གང་ལྟར་ང་ཚོར་ལས་འགན་ཆེན་པོ་ཡོད། ལས་འགན་དེ་བསྒྲུབ་རྒྱུར་ཉིན་འགྱངས་ཞག་ཕུད་དུ་མ་སོང་བའི་གཟབ་གཟབ་བྱེད་མ་ཐུབ་ན། ཉིན་གཅིག་ད་ནི་ཕྱིས་དྲགས་པ་ཟེར་བ་ཞིག་ཡོང་རྒྱུའི་ཉེན་ཁ་ཡོད། དེ་ལྟར་ཡིན་སྟབས་ཛ་དྲག་གི་ཐོག་ནས་ནུས་པ་ཐོན་པ་ཞིག་བྱེད་དགོས། འདོད་པ་ཡོད་པ་དང༌། བསམ་ཚུལ་གཅིག་པ་ཡིན་རུང་ལག་ལེན་གྱི་ཐོག་ནས་ནུས་པ་མ་ཐོན་པ་ཞིག་ཡོང་གི་ཡོད་དུས་ཐུན་མོང་གི་ནུས་པ་འདོན་རྒྱུ་དེ་གལ་ཆེན་པོ་རེད། ཐུན་མོང་གི་ནུས་པ་འདོན་པ་ལ་ཚང་མ་གཅིག་ཡིད་གཅིག་ལ་ཆེས་པ་བྱས་ནས་ཚང་མས་ཕྱར་བ་གྲུ་འདེགས་བྱེད་མཁན་ཡིན་བསམ་པའི་བསམ་བློ་ཞིག་སྐྱེས་དགོས་པ་ལས་གཅིག་གིས་གཅིག་ལ་དོགས་པ་རྣམ་རྟོག་གི་ཐོག་ནས་རྒྱང་སོ་བརྒྱབ་པ་ལྟ་བུ་བྱས་ན་ཡོང་ཐབས་མེད།

ང་ཚོ་བོད་པའི་ནང་ལ་ཡང་ལུང་ཚན་མི་འདྲ་བ་ལ་བརྟེན་ནས་འཐེན་འཁྱེར་བྱེད་པ་ལྟ་བུ་དང་། ཡང་ན་གསར་འབྱོར་དང༌རྙིང་འབྱོར་ཟེར་བ་ལྟ་བུ་སྙིང་པོ་གཏན་ནས་མེད་པ་དེ་ལྟར་ཤོད་ཀྱི་ཡོད། ཁྱེད་རང་ཚོའི་ནང་ལ་ཡང་དེ་ལྟར་ཡོད་ཤས་ཆེ། བལ་ཡུལ་ནང་ལ་ཡང་ཡོད་སྲིད། མིའི་རྣམ་རྟོག་ལ་ཟད་མཐའ་མེད་སྟབས་མིང་རེ་རེ་བཏགས་ས་ག་དུས་ཡིན་ན་ཡང་ཡོང་གི་རེད། དོན་དག་ཆུང་ས་གཅིག་ལ་འགན་ཆེན་པོ་བརྩིས། དོན་དག་ཆེ་སའི་ཐོག་ལ་འཐུས་ཤོར་ཕྱིན་ན་ཤིན་ཏུ་ཕངས་པོ་རེད། ཚང་མས་ནུས་པ་བཏོན་ནས་ཤུགས་རྒྱག་རྒྱུ་དེ་གལ་ཆེན་པོ་རེད། དེ་ཞུ་འདོད་བྱུང༌། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༥ ཟླ་ ༡༠ ཚེས་ ༨ ཉིན༌དྷ་རམ་ས་ལར་བལ་ཡུལ་ནས་འབྱོར་བ་དང༌། དྷ་སའི་མི་མང་ལ་སྩལ་བའི་བཀའ་སློབ།

ཀ༽ གཉིས་མོས་ཀྱི་ཐབས་ལམ་དང་། བཟང་ཕྱོགས་ཀྱི་འགྱུར་བ།

ཁྱེད་རང་ཚོ་ཆེད་མངགས་འདིར་བརྟན་བཞུགས་ལ་གལ་ཆེན་པོ་བརྩིས་ཏེ་ཡོང་བ་རེད། མཇལ་ཁའི་དུས་ཚོད་མི་འདུག་ཀྱང༌། འཁྱུག་ཙམ་ཐུག་ནས་སྐད་ཆ་བཤད་ན། ཁྱེད་རང་ཚོ་ཡང་དགའ་པོ་ཡོང་གི་རེད་ལ། ང་རང་ཡང་ཐུག་འདོད་བྱུང༌། ཁྱེད་རང་ཚོ་བལ་ཡུལ་ནས་དོ་གལ་ཆེན་པོ་བྱས་ཏེ་ཆེད་མངགས་ཡོང་བར་དགའ་པོ་བྱུང༌། ཚང་མར་ཐུགས་རྗེ་ཆེ་ཟེར་རྒྱུ་ཡིན། དེ་བཞིན་འདི་ག་དྷ་རམ་ས་ལའི་བོད་མི་ཚོའི་ཐོག་ནས་ཀྱང་དད་པ་དམ་ཚིག་གཡོ་བ་མེད་པའི་ཐོག་ནས་བརྟན་བཞུགས་ལ་དམིགས་བསལ་འབད་བརྩོན་བྱས་པ་ལ་དགའ་པོ་བྱུང༌། ཚང་མར་ཐུགས་རྗེ་ཆེ་ཟེར་རྒྱུ་ཡིན།

ང་ཚོ་བོད་པའི་གནས་སྟངས་ཚང་མས་ཤེས་གསལ་རེད། ང་ཚོ་དཀའ་ངལ་ཆེན་པོ་ཞིག་གི་འོག་ལ་བསྡད་ཡོད། ཡིན་ན་ཡང་རྩ་དོན་བོད་ཀྱི་བདེན་མཐའ་གསལ་ལ་ཉེ་བ་ཞིག་ཆགས་ཡོད། གང་ཡིན་ཞེ་ན། འཛམ་བུ་གླིང་འདིའི་སྒང་ལ་བོད་པའི་ཐོག་ལ་དོ་སྣང་བྱེད་མཁན་ཇེ་མང་ནས་ཇེ་མང་དུ་འགྲོ་གི་ཡོད་པ་དང༌། གལ་གནད་ཆེ་ཤོས་རྒྱ་མིའི་ནང་ནས་ཀྱང་བོད་པའི་ཐོག་ལ་དོ་སྣང་བྱེད་མཁན་ཇེ་མང་ནས་ཇེ་མང་དུ་འགྲོ་གི་ཡོད། བོད་པའི་གནས་ཚུལ་ལ་དོ་སྣང་བྱེད་པའི་སྐབས་སུ་རང་བཞིན་གྱིས་བོད་པའི་གནས་ཚུལ་འདི་བདེན་པའི་གནས་ཚུལ་ཡིན་པ་དང༌། ང་ཚོ་བོད་པའི་ངོས་ནས་རྒྱ་མི་རིགས་ལ་འཁོན་འཛིན་བྱེད་ཀྱི་མེད་པ། རྒྱ་ནག་རྒྱལ་ཁབ་ལ་ངོ་རྒོལ་བྱེད་ཀྱི་མེད་པ། དེ་ལས་ལྷག་པ་ངོས་ནས་བོད་དོན་འཐབ་རྩོད་བྱེད་སྟངས་ཏེ། རྒྱ་བོད་ཐ་དད་སོ་སོ་ཡིན་ཀྱང༌། འཛམ་བུ་གླིང་འགྱུར་བ་ཆེན་པོ་འགྲོ་བཞིན་ཡོད་པའི་དངོས་ཡོད་གནས་ཚུལ་འོག་ནས་རྒྱ་བོད་གཉིས་མོས་ཤིག་གི་ཐབས་ལམ་འཚོལ་རྒྱུར་འབད་བརྩོན་བྱེད་ཀྱི་ཡོད་པ་དེ་རྣམས་མཐོང་ཡོང་སྐབས། འཛམ་གླིང་ཕྱི་མི་ཙམ་དུ་མ་ཟད། རྒྱ་ནག་རང་གི་ནང་ལ་ཡོད་མཁན་གྱི་རྒྱ་མིའི་ནང་ནས་ཀྱང༌། བོད་དོན་གྱི་ཐོག་ལ་དོ་སྣང་ཤ་ཚ་དང་རྒྱབ་སྐྱོར་བྱེད་མཁན་ཇེ་མང་ནས་ཇེ་མང་དུ་འགྲོ་བཞིན་ཡོད་པ་དེ་གསལ་པོ་འདུག དེར་བརྟེན་བཟང་ཕྱོགས་ནས་འགྱུར་བ་ཏན་ཏན་ཡོང་གི་རེད།

ད་ལྟ་འཕྲལ་སེལ་བོད་ནང་ལ་ལས་ཀ་བྱེད་མཁན་ཚོས་སྲིད་བྱུས་མཁྲེགས་པོ་ཞིག་དང༌། རྩུབ་པོ་བྱེད་ཀྱི་ཡོད་ཀྱང༌། འདས་པའི་ལོ་བཞི་བཅུ་ལྷག་ཙམ་ཞིག་གི་རིང་ལ་ཉམས་མྱོང་བྱུང་བར་གཞིགས་ན། རྒྱ་མིས་བོད་པའི་ཐོག་ལ་གདུག་རྩུབ་དང༌། མནར་གཅོད་ཇི་ཙམ་བཏང་བ་དེ་ཙམ་དུ་བོད་པའི་བསམ་བློའི་ནང་ལ་མཁྲེགས་སུ་འགྲོ་རྒྱུ་ཞིག་ལས། དེས་དཀའ་ངལ་སེལ་རྒྱུར་ཕན་ཐོགས་ཡོང་རྒྱུ་ཧ་ཅང་ཁག་པོ་རེད། ད་ལྟའི་རྒྱ་ནག་གཞུང་གི་ལས་ཀ་བྱེད་མཁན་ཚོས་བོད་པའི་གནས་ཚུལ་འདི་གློད་བཞག་ནའང་འགན་མི་བཟོད་པ་ཞིག་ཆགས་ཏེ། མཐའ་གཅིག་ཏུ་མནན་རྒྱུ་ལས་ཐབས་ལམ་གཞན་མེད་པ་ལྟ་བུར་མཐོང་སྟེ་སྲིད་བྱུས་དེ་ལྟ་བུ་ཞིག་འཛིན་གྱི་ཡོད། སྲིད་བྱུས་དེ་ནི་འཕྲལ་སེལ་འུ་ཐུག་གི་སྲིད་བྱུས་ཤིག་ཡིན་པ་ལས། དེས་བོད་དོན་གྱི་རྙོག་དྲ་རྩ་བའི་ཐག་གཅོད་བྱེད་ཐབས་ཀྱི་སྲིད་བྱུས་ཤིག་རྩ་བ་ཉིད་ནས་མིན། ཛ་དྲག་གི་གནས་ཚུལ་དེ་ཕྲན་བུ་གྲང་སང་ལྟ་བུ་ཐེབས་ན། རྒྱ་ནག་གཞུང་གིས་བོད་པའི་དཀའ་རྙོག་འདི་རྒྱུ་མཚན་ལྡན་པའི་ཐོག་ནས་སེལ་རྒྱུའི་བསམ་བློ་ཞིག་མི་གཏོང་བར་བྱ་ཐབས་གཏན་ནས་མེད།

གཉིས་ནས་རྒྱ་ནག་འཛམ་བུ་གླིང་འདིའི་སྒང་གི་རྒྱལ་ཁབ་གལ་ཆེ་ཤོས་ཀྱི་གྲས་ཤིག་རེད། འཛམ་གླིང་ནང་གལ་གནད་ཆེན་པོའི་རྒྱལ་ཁབ་གཅིག་གིས་དེ་ལ་དཔགས་པའི་སྲིད་བྱུས་རྒྱུ་མཚན་ལྡན་པ་ཞིག་དང༌། མི་ཚོས་བལྟས་ཀྱང་རེད་བསམ་པའི་སྲིད་བྱུས་ཤིག་འཛིན་དགོས་པ་ལས། སྲིད་བྱུས་སྨྱོན་པ་འཁྲབ་པ་ལྟ་བུས་འཛམ་གླིང་འདིའི་སྒང་ལ་ཁུངས་འཁྱོལ་རྒྱུ་ཁག་པོ་རེད། དེར་བརྟེན་རྒྱ་ནག་རང་ཉིད་ཀྱི་མཐོང་དང༌། རྒྱ་ནག་རང་ཉིད་ཀྱི་ཁེ་ཕན། ཕུགས་རྒྱང་རིང་པོའི་གནས་ཚུལ་གྱི་འོག་ནས་བོད་དོན་གྱི་གནས་ཚུལ་ཐོག་ལ་རྒྱུ་མཚན་ལྡན་པའི་སྲིད་བྱུས་ཤིག་དུས་ཚོད་སྔ་ཕྱི་ཙམ་ལས་ཏན་ཏན་ཡོང་གི་རེད་བསམ་པའི་ངོས་ལ་ཡིད་ཆེས་ཡོད།

རྩ་བའི་བོད་དོན་བདེན་མཐའ་གསལ་ལ་ཉེ་བ་ཞིག་གི་མཚམས་ལ་སླེབས་ཡོད། ད་ལྟ་ཕན་ཆད་ལ་ཚང་མས་སེམས་ཤུགས་མ་ཆག་པར་བསྡད་པ་ལྟར། ལས་སླ་པོ་ཡིན་པས་སེམས་ཤུགས་མ་ཆག་ཟེར་གྱི་མེད། གནས་ཚུལ་དངོས་གནས་ཧ་ཅང་མགོ་ན་པོ་དང༌། ཛ་དྲག་ཅིག་ཡིན་ན་ཡང་ང་ཚོས་རེ་བ་རྒྱག་རྒྱུའི་རྒྱུ་མཚན་དང༌། གཞི་རྩ་ཡོད་པ་ཞིག་ཡིན་སྟབས། སེམས་ཤུགས་མ་ཆག་པར་རིག་པ་སྒྲིམ་དགོས་ཟེར་གྱི་ཡོད། དཀའ་ལས་ག་ཚོད་བརྒྱབ་རུང་དོན་འབྲས་སོན་རྒྱུ་མེད་པ་ཞིག་ཡིན་ན། གནས་ཚུལ་ཐ་དད་རེད། ཚང་མས་སེམས་ཤུགས་བསྐྱེད་དགོས་ཟེར་རྒྱུ་དོན་ཚན་གཅིག་ཡིན།

ཁ༽ བོད་ཀྱི་རང་དབང་དང་། ཨེ་ཤ་ཡའི་འབྲེལ་བ།

ད་ལྟ་བར་ང་ཚོས་དཀའ་ལས་རྒྱག་བཞིན་པའི་བདེན་དོན་དེ་གནས་ཚུལ་གང་འདྲ་ཞིག་ཡིན་པ་དང༌། ང་ཚོའི་བདེན་དོན་དེ་རྩ་བ་ཆེན་པོ་དང༌། གལ་ཆེན་པོ་ཡིན་པའི་རྒྱུ་མཚན་གང་འདྲ་ཞིག་ལ་བརྟེན་ནས་ཡོང་གི་ཡོད་དམ་ཟེར་ན། དེ་རྟོགས་དགོས་རྒྱུ་གལ་ཆེན་པོ་རེད། ངོས་ཀྱིས་ངོས་འཛིན་འདི་འདྲ་ཞིག་བྱེད་ཀྱི་ཡོད། ང་ཚོར་མི་རིགས་རང་བཙན་དགོས་ཀྱི་ཡོད་ཅེས་ཟེར་བ་དེ་གཅིག་པུའི་སྐད་ཆ་མ་རེད། དཔེར་ན། ཨཧྥི་རི་ཀའི་ནང་ལ་རྒྱལ་ཁབ་མང་པོ་ཡོད། འཛམ་བུ་གླིང་གི་ས་ཕྱོགས་གང་སར་ལུང་པ་རེ་རེས་སོ་སོའི་ཐོབ་ཐང་རེ་རྩོད་ཀྱི་ཡོད། ང་ཚོ་བོད་པའི་གནས་ཚུལ་དེ་གཅིག་པུ་མ་རེད་བསམ་གྱི་འདུག ང་རང་ཚོ་བོད་པའི་གནས་ཚུལ་འདི་བོད་ཀྱི་ས་ཆའི་གནས་བབས། དེ་བཞིན་བོད་ཀྱི་ཆོས་དང་རིག་གཞུང་གི་གནས་སྟངས། བོད་ཀྱི་ཁོར་ཡུག་གི་གནས་སྟངས་འདི་དག་གི་འོག་ནས། བོད་ཀྱི་གནས་སྟངས་ཡག་པོ་ཞིག་ཏུ་གནས་ན། ཁྱིམ་མཚེས་ལུང་པ་མང་པོར་ཕན་ཐོགས་ཡོད། དཔེར་ན། པ་ཀི་སི་ཐན་དང༌། རྒྱ་གར། སྦང་ལ་སྡེ་ཤེ། ཝི་ཏི་ནམ། དེ་ནས་རྒྱ་ནག་དང་བཅས་པའི་ས་ཁུལ་དེ་དག་གི་གཙང་པོ་གལ་ཆེ་བ་ཕལ་མོ་ཆེ་བོད་ནས་ཡོང་བ་ཤ་སྟག་ཡིན་པ་རེད།

ཚན་རིག་མཁས་པ་རིགས་གཅིག་རྐང་འཛིན་བྱེད་མཁན་དེ་དག་གིས་ནམ་རྒྱུན་བཤད་དོན་ལ། བོད་ཀྱི་ས་མཐོའི་སྒང་ལ་གལ་སྲིད་གནམ་གཤིས་ཀྱི་འགྱུར་བ་ཤུགས་ཆེན་པོ་བྱུང་ན། དེས་བོད་ཀྱི་ཉེ་སྐོར་དུ་ཡོད་པའི་ས་ཁུལ་དེ་དག་གི་གནམ་གཤིས་ལ་འགྱུར་ལྡོག་ཡོང་གི་ཡོད་པ་དང༌། བོད་ཀྱི་ས་མཐོའི་སྒང་ལ་ཤིང་ནགས་གཅོད་འབྲེག་ཚད་ལས་བརྒལ་བ་བྱས་པ་དེ་དག་གིས་རྐྱེན་པས་ཆར་པ་དུས་ཐོག་མ་བབས་པའམ། ཡང་ན་ཆུ་ལོག་ཡོང་བ་སོགས་པ་བོད་གཅིག་པུའི་གནས་ཚུལ་མིན་པར། ཨེ་ཤ་ཡའི་ཤར་གླིང་གི་ས་ཁུལ་མང་པོ་ཞིག་ལ་འབྲེལ་བ་ཡོད་ལུགས་ཤོད་ཀྱི་ཡོད། འདི་གནས་ཚུལ་གཅིག་རེད།

ག༽ བོད་ཀྱི་རང་དབང་དང་། ཆོས་རིག་གི་འབྲེལ་བ།

དེ་ནས་བོད་ཀྱི་ཆོས་དང་རིག་གཞུང་གི་གནས་སྟངས་ལ་མཚོན་ན། ད་ནང་སྔ་དྲོ་སྐད་ཆ་བྱུང་བ་བཞིན། བོད་ཀྱི་ཆོས་དང་རིག་གཞུང་འདིས་མིའི་སྤྱི་ཚོགས་ནང་ལ་བདེ་སྐྱིད་བསྐྲུན་ཐུབ་པ་ཞིག་དང༌། མིའི་སེམས་ཞི་འཇམ་ལྷོད་ལྷོད་བཟོ་རྒྱུའི་ནུས་པ་ཡོད། མི་སྤྱི་ལ་ཕན་ཐོགས་ཡོད་པ་ཞིག་རེད། དཔེར་ན། རྒྱ་གར་ནང་ནུབ་ལ་དྭགས་ནས། ཤར་ཨ་རུ་ན་ཅལ་བར་གྱི་ས་ཁུལ་དང༌། འབྲུག་ཡུལ་བཅས་པར་སྔར་ལོ་བརྒྱ་ཕྲག་མང་པོའི་གོང་ནས་བོད་ཀྱི་ཆོས་དང་རིག་གཞུང་གཅིག་གྱུར་ཆགས་ཡོད།

དེ་ནས་བོད་བྱང་ཕྱོགས་ལ་བརྩིས་ན་སོག་པོ་ཕྱི་ནང་གཉིས་དང༌། དེ་བཞིན་ཤིན་ཅང་ནང་ལའང་ཐོར་རྒོད་ཟེར་མཁན་དེ་རིགས་ཁ་ཤས་བོད་ཀྱི་ནང་པ་རེད། དེ་ནས་ཨུ་རུ་སུའི་ཁོངས་ཀྱི་བྷོ་རད་ཐུ་དང༌། ཁལ་མུག་ལ་སོགས་པ་དེ་དག་གི་ཁུལ་དེ་དག་ཀྱང་ལོ་བརྒྱ་ཕྲག་མང་པོ་ཞིག་གི་རིང་ལ་བོད་ཀྱི་ཆོས་བརྒྱུད་གཅིག་གྱུར་ཡིན་ཞིང་། ས་ཁུལ་དེ་དག་གི་མི་གྲངས་རོབ་རྩིས་བྱས་ན། ཕལ་ཆེར་ས་ཡ་བཅུ་བཞི་ཙམ་ཡོད་འདུག ས་ཁུལ་དེ་དག་ལ་དུས་ད་ལྟའང་སོ་སོའི་ཡུལ་སྐད་མི་འདྲ་ཡང༌བཀའ་འགྱུར་བསྟན་འགྱུར་དང༌། བོད་ཀྱི་ས་དགེ་བཀའ་རྙིང་གི་ཆོས་བརྒྱུད་སོ་སོའི་བླ་མ་རྣམས་ཀྱི་གསུང་འབུམ་དེ་རིགས་ཡོངས་རྫོགས་བོད་ཡིག་ཐོག་ཡོད་པ་ད་ལྟའང་བེད་སྤྱོད་བྱེད་བཞིན་པ་རེད།

དེ་སྔ་ལོ་བརྒྱ་ཕྲག་མང་པོའི་རིང་ལ་བོད་ཀྱི་ནང་པའི་ཤུགས་རྐྱེན་རྒྱ་ནག་གི་ནང་ལ་སླེབས་ཡོད། རྒྱ་ནག་གི་རྒྱལ་རབས་ལོ་རྒྱུས་ཀྱི་ནང་ལ་བོད་ལ་ནང་ཆོས་མ་དར་གོང་ཕལ་ཆེར་ལོ་སུམ་བརྒྱ་བཞི་བརྒྱ་ཙམ་གྱི་སྔོན་ནས་རྒྱ་ནག་ལ་ནང་ཆོས་དར་བ་རེད། དེ་ལྟ་བུའི་ཐོག་ནས་རྒྱ་ནག་གི་ནང་ལ་སྔ་དུས་ནས་ནང་པའི་ཆོས་དར་མྱོང་བའི་ལུང་པ་ཞིག་ཡིན་པ་དང༌། ཕྱིས་སུ་བོད་ནས་སངས་རྒྱས་པའི་ཆོས་ཐེག་པ་ཆེ་ཆུང་སྔགས་དང་བཅས་པ་ཆ་ཚང་བ་དེ་ཡང་རྒྱ་ནག་ནང་ལ་དར་རྒྱས་གང་ལ་གང་འཚམ་བྱུང་བ་ཞིག་རེད།

ང༽ རྒྱ་ནག་དམར་གཞུང་དང་། མ་རྩའི་ལམ་ལུགས།

དེར་བརྟེན་ས་ཁུལ་དེ་དག་ལ་བོད་ཀྱི་ཆོས་དང་རིག་གཞུང་འབྲེལ་བ་ཆེན་པོ་ཡོད་པ་ཞིག་ལོ་རྒྱུས་ཀྱི་ཐོག་ནས་གསལ་པོ་མཐོང་ཐུབ་ཀྱི་ཡོད། འོན་ཀྱང་དེང་སང་རྒྱ་ནག་གི་བྱེད་སྟངས་ལ་ཆ་བཞག་ན། ཆོས་དད་རིས་སུ་མ་ཆད་པ་ཚང་མར་མགོ་གནོན་བྱེད་པ་དང༌། དེའི་ནང་ཚན་ནས་ནང་ཆོས་ཀྱི་ཐོག་ལ་མགོ་གནོན་བྱེད་ཀྱི་ཡོད། དེ་དང་ཆབས་ཅིག་ཆོས་རྨོངས་དད་རེད། རྨོངས་དད་དེ་མེད་པ་བཟོ་དགོས་ཟེར་གྱི་ཡོད། ཁོང་ཚོས་རྨོངས་དད་ལ་བརྩིས་པའི་ཆོས་དེས་འགྲུབ་ཚོད་ཀྱི་བདེ་སྐྱིད་ཅིག་ཁོ་རང་ཚོས་ཕྱོགས་གཞན་དག་ཅིག་ནས་སྒྲུབ་ཐུབ་ཡོད་ན་གནས་ཚུལ་ཐ་དད་རེད། དེ་ནི་བྱུང་མེད། རྒྱ་ནག་ནང་གི་ཆོས་དང་རིག་གཞུང་སྔར་ནས་ཡོད་པ་དེ་དག་མེད་པ་བཟོས་ནས། གུང་བྲན་རིང་ལུགས་ཀྱི་ལྟ་བ་དང་སྤྱོད་པའི་ཐོག་ནས་དཀའ་ལས་ཆེན་པོ་བརྒྱབ་པ་རེད། ཕྱི་བྱུག་ནང་བླུག་བྱས་ཏེ་སློབ་གསོ་དེ་ལྟ་བུ་སྤྲད་ཀྱང་སྤྲད་པའི་འབྲས་བུར་རྒྱ་ནག་ནང་ལ་མིའི་སྤྱི་ཚོགས་དོན་སྙིང་ལྡན་པའི་སྤྱི་ཚོགས་ཤིག་དང༌། བདེ་སྐྱིད་ལྡན་པའི་སྤྱི་ཚོགས་ཤིག་ཆགས་ཐུབ་མེད་པ་མཐོང་གསལ་རེད།

གང་ལྟར་རྒྱ་ནག་ནང་ལ་གུང་བྲན་རིང་ལུགས་ཕམ་ཉེས་ཕྱིན་ཚར་བ་རེད། གུང་བྲན་རིང་ལུགས་ལ་མཐའ་གཅིག་ཏུ་ཡིད་ཆེས་ཡོད་ན། སྤྱི་ཚོགས་རིང་ལུགས་ལ་མཐའ་གཅིག་ཏུ་ཤུགས་བརྒྱབ་སྟེ་འགྲོ་དགོས་པ་ལས། སྤྱི་ཚོགས་རིང་ལུགས་ལ་འགྲོ་གི་མེད། ད་རེས་ཉེ་ཆར་ཏང་གི་ཚོགས་འདུའི་སར་རྒྱ་ནག་ནང་གི་གཞུང་འཛིན་བཟོ་གྲྭ་འབུམ་ཕྲག་བརྒལ་བ་དེ་ཚོའི་གྲས། སྒེར་གཉེར་གྱི་བཟོ་གྲྭར་བསྒྱུར་རྒྱུའི་ཐག་གཅོད་བྱས་ཡོད། ངོས་ནས་ད་རེས་ཉེ་ཆར་གོ་འཕྲལ་ཡིན།

རྒྱ་ནག་གི་མི་མང་ཚོའི་ནང་ལ་བཞད་བགད་སློང་བའི་སྐད་ཆ་ཞིག་ཤོད་ཀྱི་ཡོད་ཚོད་འདུག གང་ཞིག་ཤོད་ཀྱི་ཡོད་ཅེ་ན། ཨ་མི་རི་ཀའི་སྲིད་འཛིན་ཁེ་ལིན་ཀྲོན་དང༌། ཨུ་རུ་སུའི་སྲིད་འཛིན་ཡ་སིན་དང༌། རྒྱ་ནག་གི་སྲིད་འཛིན་ཅང་ཙེ་མིན་བཅས་ཁོ་ཚོ་གསུམ་པོ་རང་ཉིད་ཀྱི་མོ་ཊའི་ནང་ཡོང་གི་ཡོད། ལམ་གྱི་མཐའ་དེར་གཅིག་ལ་སྤྱི་ཚོགས་རིང་ལུགས་ཟེར་བའི་ལམ་གཅིག་དང༌། གཅིག་ལ་མ་རྩའི་རིང་ལུགས་ཟེར་བའི་ལམ་གཅིག་བཅས་ལམ་ཁག་གཉིས་ཡོད། སྲིད་འཛིན་གསུམ་གྱི་མོ་ཊ་གསུམ་ཡོང་སྟེ་ཁེ་ལིན་ཀྲོན་མོ་ཊ་དེ་ཐད་ཀར་མ་རྩའི་རིང་ལུགས་ཟེར་བའི་ལམ་དེའི་ཐོག་ཏུ་ཤར་བསྐྱོད་བྱས་པ་དང་། དེ་རྗེས་ཡ་སིན་གྱི་མོ་ཊ་དེ་ཡང་མ་རྩའི་རིང་ལུགས་ཟེར་བའི་ལམ་དེའི་ཐོག་ཏུ་ཕྱིན། དེའི་མཇུག་ཏུ་ཅང་ཙེ་མིན་གྱི་མོ་ཊ་ལམ་གཉིས་མདོ་ཁར་སླེབས་སྐབས་ལམ་གཉིས་ལས་གང་དུ་འགྲོ་དགོས་མིན་ཚོད་མ་ཐིག་པར་མོ་ཊ་བཀག་སྟེ་བསྡད་པའི་སྐབས་དེར་རྒྱབ་ནས་ཏེང་ཞའོ་ཕིང་གིས་བཀའ་ཞིག་བཀའ་བཏང་སྟེ། མོ་ཊའི་མདུན་གྱི་བཞུ་མར་གཉིས་པོ་དེ་སྤྱི་ཚོགས་རིང་ལུགས་ཀྱི་ངོས་ཕྱོགས་སུ་སྤོར། མོ་ཊ་མ་རྩའི་རིང་ལུགས་ཀྱི་ལམ་ལ་རྒྱུགས་ཞེས་བཤད་པ་རེད་ཅེས་རྒྱ་ནག་མི་མང་ནང་ལ་དེ་ལྟ་བུའི་སྒྲུང་ཞིག་བཟོས་ཡོད་པ་རེད་ཅེས་བརྗོད་ཀྱི་འདུག དེ་ངོ་མ་ཆགས་འདུག

ཁ་ནས་ཤོད་སྐབས། རྒྱ་ནག་གི་གནས་སྟངས་དང་མཐུན་པའི་སྤྱི་ཚོགས་རིང་ལུགས་དང་གུང་བྲན་རིང་ལུགས་ཞེས་ཤོད་ཀྱི་ཡོད་ཀྱང༌། དོན་དག་ངོ་མ་དེ་མ་རྩའི་རིང་ལུགས་ལ་འགྲོ་གི་ཡོད། དངོས་གནས་དོན་དམ་གྱི་གུང་བྲན་རིང་ལུགས་ཀྱི་ལྟ་བར་ཡིད་ཆེས་ཡོད་པ་དང༌། ཡིད་ཆེས་དེ་དང་འབྲེལ་བའི་ཐོག་ནས་གཞུང་གིས་སྲིད་བྱུས་ཟིན། ལམ་སྟོན་བྱེད་ཀྱི་ཡོད་ན་དཀའ་ངལ་ཡོད་ཀྱང་མུ་མཐུད་སྤྱི་ཚོགས་རིང་ལུགས་ཀྱི་ལྟ་སྤྱོད་འདོར་ཐབས་མེད་ཀྱང༌། ཐེ་ཚོམ་མེད་པར་འགྱུར་བ་གཏོང་གི་འདུག དེས་གུང་བྲན་རིང་ལུགས་ཕམ་ཉེས་ཕྱིན་པའི་རྟགས་ཧ་ཅང་གསལ་པོ་རེད།

ཅ༽ གུང་བྲན་གྱི་ཕམ་ཉེས་དང་། ཆོས་ཕྱོགས་ཀྱི་ཞབས་འདེགས།

དེ་བཞིན་བོད་ཀྱི་ནང་ནས་བླ་མ་མཁན་པོ་དེ་ལྟར་རྒྱ་ནག་ལ་གདན་འདྲེན་ཞུས་ནས་འགྲོ་མཁན་འགའ་ཤས་ཡོད་བཟོ་འདུག ས་ཆ་ཁ་ཤས་ལ་རྒྱ་མིའི་ན་གཞོན་ཤེས་བྱ་ཡོན་ཏན་ཡག་པོ་ཡོད་ལ། སྤྱིར་ནང་པའི་ཆོས་ལ་དོ་སྣང་ཡོད་མཁན། ཡང་སྒོས་ལྷག་པར་ཅན་དུ་བོད་ཀྱི་ནང་ཆོས་ལ་དོ་སྣང་བྱས་ཏེ། བོད་ཀྱི་མཁས་པ་དེ་རིགས་ཀྱི་ཞབས་ལ་གཏུགས་མཁན་མང་པོ་ཡོད་པ་དང༌། རྒྱ་མིའི་དགེ་སློང་ཡང་ཧ་ལམ་དྲུག་བརྒྱ་བདུན་བརྒྱ་ཙམ་ཞིག་ཡོད་པའི་སྐད་ཆ་འདུག དེས་ན་གུང་བྲན་རིང་ལུགས་ཀྱིས་འགྲུབ་མ་ཐུབ་པ་དང་། གུང་བྲན་རིང་ལུགས་ཕམ་ཉེས་ཕྱིན་པའི་ལུང་པའི་ནང་ལ་ནང་པའི་ཆོས་ཀྱིས་ཕན་ཐོགས་བྱེད་ཐུབ་པ་ཞིག་ཏན་ཏན་ཡོད།

གང་ལྟར་ངོས་ནས་ད་ལྟ་བཤད་པ་འདི་ཚེ་ཕྱི་མའི་སྐད་ཆ་མིན་པར་ཚེ་འདི་གའི་མིའི་སྤྱི་ཚོགས་ནང་ལ་མི་གསོད་དང༌། མ་བྱིན་ལེན། ལོག་གཡེམ། རྫུན་དང་ཕྲ་མ་ལ་སོགས་པ་འདི་དག་ཆོས་མེད་མཁན་གྱི་ལུང་པ་ཞིག་ཡིན་ན་ཡང་དེ་རིགས་ཁྲིམས་ཀྱི་ཐོག་ནས་དམ་བསྒྲགས་བྱེད་དགོས་ཀྱི་ཡོད། དེ་རིགས་མི་ཡོང་བར་མི་རང་རང་སོ་སོའི་ངོས་ནས་དེ་དག་སྐྱོན་ཡིན་པ་ཞིག་བསམ་བློ་འཁོར་ན། ཕྱི་ནས་ཉེན་རྟོག་པ་ལྟ་བུས་ལྟ་མཁན་ཡོད་མིན་ལ་མ་བལྟོས་པར་སྒྲིག་རང་འཁུར་བྱེད་ཀྱི་རེད། མ་རབས་ཐ་ཤལ་དེ་རིགས་ལ་སེམས་ཀྱི་ནང་ནས་ཉེས་དམིགས་སུ་བལྟ་བ་ཞིག་མེད་ན། ཕྱི་ནས་ཉེན་རྟོག་པས་མེ་མདའ་འཁྱེར་ཏེ་བསྲུང་ན་ཡང་ཧ་ཅང་ཁག་པོ་རེད།

བར་སྐབས་ཨུ་རུ་སུའི་ནང་ལ་གནས་ཚུལ་གང་བྱུང་བ་ལྟར། གུང་བྲན་རིང་ལུགས་ཀྱི་སློབ་གསོ་ལོ་ནས་ལོ་བསྟུད་བཏང་སྟེ་མིའི་སེམས་ལ་བསྒྱུར་བཅོས་བཏང་མ་ཐུབ་པ་དེ་ཧ་ཅང་གསལ་པོ་རེད། ང་ཚོ་བོད་པའི་སྤྱི་ཚོགས་ཀྱི་གནས་སྟངས་སྤྱིར་བཏང་བཤད་ན། དཔེར་ན། དེ་སྔ་བོད་ལ་མི་གཅིག་བསད་འདུག་ཟེར་ན་ཧ་ལས་པ་དང༌། ཧོན་འཐོར་འཐོར་དེ་ལྟར་བྱེད་ཀྱི་ཡོད། གཞན་དག་འབུ་སྲིན་གཅིག་བསད་ནའང་སྡིག་པ་ཡོད་ཅེས། བོད་པའི་ཁ་རྒྱུན་ལ་རང་ཤུགས་ཀྱིས་འཇགས་བསྡད་ཡོད། ལས་རྒྱུ་འབྲས་ཀྱི་བསམ་བློ་མེད་མཁན་ཚོས་སེམས་ཅན་གཞན་དག་སྲོག་གཅོད་བྱེད་པ་ལ་ཐེ་ཚོམ་ཅི་ཡང་མེད། ཆེ་ཆུང་ལ་མ་བལྟོས་པས་སྲོག་ཆགས་གང་འདྲ་ཞིག་ཡིན་རུང་དེ་ལ་སྲོག་ཡོད། དེ་སྙིང་རྗེ། དེ་ལ་སྡུག་བསྔལ་ཡོང་གི་རེད་བསམ་པའི་བློ་དེ་མེད་ན། ག་ལེར་མི་ནང་ཚགས་གསོད་རྒྱུར་ཡང་ཡ་ང་བག་ཚ་མེད་པ་རང་ཤུགས་ཀྱིས་ཡོང་གི་ཡོད།

ཆ༽ བོད་མིའི་གོམས་གཤིས་དང་། གུང་ཁྲན་གྱི་ལྟ་སྤྱོད།

ངོས་ནས་སྒྲུང་ཞིག་བཤད་ན། ལྔ་བཅུ་ང་དྲུག་གི་ལོར་ལྷ་སར་བོད་རང་སྐྱོང་ལྗོངས་གྲ་སྒྲིག་ལྷན་ཁང་བཙུགས་པ་རེད། དེར་ལས་ཁུངས་ཁག་ཁ་ཤས་ཤིག་ཡོད། སྐབས་དེར་ངའི་སྤུན་མཆེད་བློ་བཟང་བསམ་གཏན་སྤྱི་ཁྱབ་མཁན་པོ་རེད། རང་སྐྱོང་ལྗོངས་བདེ་འཇགས་ལས་ཁུངས་ཀྱི་གཙོ་འཛིན་རྒྱ་མི་ཞིག་ཡོད་པ་དེའི་རོགས་པ་དེ་བློ་བཟང་བསམ་བཏན་ལ་འཁེལ་འདུག ཚོགས་འདུར་ཉིན་མ་རྟག་པར་འགྲོ་དགོས། ཉིན་ཞིག་བློ་བཟང་བསམ་གཏན་ཧོན་འཐོར་འཐོར་འདྲ་བྱེད་ཀྱི་འདུག གང་འདུག་ཅེས་དྲིས་པ་ཡིན། བདེ་འཇགས་ལས་ཁུངས་ཀྱི་གཙོ་འཛིན་རྒྱ་མི་ཞིག་ཡོད་པ་དེ་སྤྱིར་བཏང་མི་ཡག་པོ་ཞིག་ཡོད། ངོས་ཀྱང་རྗེས་ལ་ངོ་ཤེས་བྱུང་བས་མི་ཡག་པོ་ཞིག་འདུག ཁོ་རང་ཚོ་རྟེན་འབྲེལ་མཛད་སྒོ་ཞིག་ཚོགས་པའི་སྐབས་བློ་བཟང་བསམ་གཏན་ལ་ཁོ་གསོད་ཟེར་ན་བོད་སྐད་ལ་གང་འདྲ་ཟེར་དགོས་ཞེས་སྐད་ཆ་འདྲི་གི་འདུག་ཟེར་བྱུང༌། ང་རང་ཚོ་བོད་པའི་སེམས་ནང་གལ་ཏེ་གསོད་འདོད་ཡོད་ཀྱང་ཉི་མ་དང་པོའི་མཛད་སྒོའི་སར་སྐད་ཆ་དེ་ལྟར་དྲིས་ཤེས་སྟངས་མེད། དེ་དཔེ་སྟོན་ལྟ་བུ་ཞིག་རེད།

མི་ལ་བརྩེ་བ་མེད་ན་སྤྱི་ཚོགས་རིང་ལུགས་དང་གུང་བྲན་རིང་ལུགས་འགྲུབ་ཐབས་མེད། སྤྱི་ཚོགས་རིང་ལུགས་མིང་དོན་མཚུངས་པ་ཞིག་ཡོང་དགོས་ན། གཞན་ཕན་གྱི་བསམ་བློ་ཡོད་པ། སྙིང་རྗེའི་བསམ་བློ་ཡོད་པ། རང་ལས་གཞན་གཙོ་ཆེ་བ་བྱེད་མ་ཐུབ་ཀྱང༌། གཞན་ལ་རང་དང་འདྲ་བར་བལྟ་བའི་བསམ་བློ་ཞིག་ངེས་པར་དུ་ཡོད་དགོས། དེ་ལྟར་མེད་ན་སྤྱི་ཚོགས་རིང་ལུགས་ཟེར་བ་དེ་ཧ་ཅང་ཁག་པོ་རེད། གུང་བྲན་རིང་ལུགས་ནས་བཤད་པའི་ཚང་མར་ལྟོ་གོས་དང༌། ཤེས་ཡོན་གང་ཅིའི་ཆ་ནས་འཁོས་སྙོམས་པོ། ཐོབ་ཐང་འདྲ་མཉམ་ངོ་མ་ཞིག་ཡོང་དགོས་ན་ནང་པའི་ཆོས་སྤྱི་དང༌། ལྷག་པར་ཐེག་པ་ཆེན་པོའི་ཆོས་དང་ཟུང་དུ་འབྲེལ་ནས་འབད་བརྩོན་བྱས་ན། ཐེག་པ་ཆེན་པོའི་ཆོས་ཀྱིས་རོགས་རམ་བྱེད་ཐུབ་ཀྱི་རེད་ཅེས་ངོས་ནས་རྟག་པར་ཤོད་ཀྱི་ཡོད།

གྲལ་རིམ་འཐབ་རྩོད་བྱེད་པ་དང༌། མ་དགའ་ཞེ་འཛིན་བྱེད་རྒྱུ་ཞིག་རྩ་བ་ལ་བཞག་ནས། གུང་བྲན་རིང་ལུགས་གང་འདྲ་བྱས་ནས་འཛུགས་སྐྲུན་བྱེད་ཐུབ་ཀྱི་རེད་དམ། ལྐོག་ཟ་རུལ་སུངས་ཀྱི་གནས་ཚུལ་རྫོགས་རྒྱུ་མེད་པ་ཞིག་ཡོང་རྒྱུ་རེད། དེང་སང་རྒྱ་ནག་ནང་ལ་ལྐོག་ཟ་རུལ་སུངས་བྱེད་མཁན་ལ་ཁྲིམས་གཅོད་བྱས་ཏེ། ལོ་ལྟར་མི་སྟོང་ཕྲག་དང་སྟོང་ཕྲག་གསོད་ཀྱི་ཡོད་ཀྱང༌དེས་ཕན་གྱི་མེད། ནང་སེམས་ནས་གཡོ་འགུལ་ཐེབས་ཐུབ་པ་ཞིག་དང༌། སེམས་ལ་བསྒྱུར་བཅོས་ཐེབས་ཐུབ་པ་ཞིག་མ་བྱུང་ན། ཕྱི་ནས་མནན་རྒྱུ་དེ་ཧ་ཅང་ཁག་པོ་རེད། བོད་ཀྱི་ཆོས་དང་རིག་གཞུང་གིས་བསླབ་བྱ་གང་ཞིག་བྱེད་ཀྱི་ཡོད་དམ་ཟེར་ན། བཟང་པོ་བྱེད་དགོས། གཞན་ཕན་སྒྲུབ་དགོས་ཞེས་ཤོད་ཀྱི་ཡོད། ང་རང་ཚོ་བོད་པའི་ཁ་རྒྱུན་ལ་མ་གྱུར་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་ཅེས་དུས་རྟག་ཏུ་ཤོད་ཀྱི་ཡོད། སྨོན་ལམ་ག་དུས་བརྒྱབ་ཀྱང་ཚིག་དེ་ཐོན་གྱི་ཡོད། དེ་ལྟ་བུའི་ལྟ་བ་དེས་མི་སྤྱི་ཚོགས་ནང་ལ་ཏན་ཏན་ཕན་ཐོགས་ཡོད་པ་ཞིག་རེད།

ལྷག་པར་རྒྱ་ནག་སོགས་ས་ཁུལ་མང་པོར་སྔར་ནས་ནང་པ་དར་མྱོང་བ་ཡིན་སྟབས་མ་འོངས་པར་བོད་ཀྱི་ཆོས་དང་རིག་གཞུང་གིས་འགྲོ་བ་མང་པོ་ཞིག་ལ་ཕན་ཐོགས་བྱེད་ཐུབ་རྒྱུ་ཞིག་ཏན་ཏན་ཡོང་གི་རེད་བསམ་གྱི་འདུག དེང་སང་ནུབ་ཕྱོགས་ཀྱི་ལུང་པ་དེ་སྔ་ནང་པའི་ཆོས་རྩ་བ་ནས་དར་མ་མྱོང་བ། སྐད་ཡིག་ཐ་དད། གོམས་གཤིས་ཐ་དད། འཚོ་བ་སྐྱེལ་སྟངས་ཐ་དད་དེ་ལྟ་བུའི་ལུང་པའི་ནང་ནས་སྐད་ཀྱི་དཀའ་ངལ་དང༌། གོམས་གཤིས་ཀྱི་དཀའ་ངལ། རིག་གཞུང་མི་འདྲ་བའི་དཀའ་ངལ་ཡོད་ན་ཡང༌། བོད་ཀྱི་ནང་ཆོས་ལ་དོ་སྣང་ཆེན་པོ་བྱེད་པའི་སྐབས་ལ། རྒྱ་ནག་གིས་མཚོན་པས་ས་ཁུལ་དེ་དག་ལ་ནང་ཆོས་ཀྱི་ཕན་ཐོགས་བྱེད་ཐུབ་རྒྱུ་ཡིན་པ་ངོས་ནས་རྟག་པར་དྲན་གྱི་འདུག

དེར་བརྟེན་བོད་ཀྱི་ཆོས་དང་རིག་གཞུང་ཉམས་པ་སོར་ཆུད་མི་ཉམས་གོང་འཕེལ་གཅེས་འཛིན་བྱེད་པ་འདི་བོད་མི་གཅིག་པུའི་ཁེ་ཕན་མིན་པར། རྒྱ་ནག་གཙོ་བོར་གྱུར་པའི་ས་ཁུལ་དེའི་རྒྱུད་ཀྱི་མི་ས་ཡ་མང་པོ་ཞིག་གི་བདེ་སྡུག་དང་འབྲེལ་བ་ཡོད་པ་ཞིག་ཆགས་ཡོད། ད་ལྟའི་ཆར་རྒྱ་ནག་གི་འགོ་ཁྲིད་ཚོས་མ་ཤེས་པའི་དབང་གིས་བོད་ཀྱི་ཆོས་དེ་རྨོངས་དད་རེད་ཅེས་ཤོད་ཀྱི་ཡོད་ཀྱང༌། ལོ་ནས་ལོ་བསྟུད་དུས་ཚོད་གང་འཚམ་ཕྱིན་པ་དང༌། གཏམ་བརྗོད་རང་དབང་གི་ཐོབ་ཐང་མང་དུ་ཕྱིན་ན། བོད་ཀྱི་ཆོས་དེ་རྒྱ་མི་རང་གིས་སྲུང་སྐྱོབ་བྱེད་དགོས་པ་ཞིག་དང༌། རྒྱ་མི་རང་གིས་བོད་ཀྱི་ཆོས་ལ་དོ་སྣང་བྱེད་པ་ཞིག་ཡོང་སྲིད། ད་ལྟ་སྒེར་པའི་ཐོག་ནས་ཁ་ཤས་ཁ་ཤས་ཡོང་གི་ཡོད། མ་འོངས་པར་མིའི་སྤྱི་ཚོགས་ཀྱི་བདེ་སྡུག་སྐོར་ལ་ཉམས་ཞིབ་བྱེད་པ་དང༌། བསམ་བློ་གཏོང་མཁན་ཚོས་བོད་ཀྱི་ཆོས་དེས་སྤྱི་ཚོགས་ཡར་རྒྱས་འགྲོ་རྒྱུ་དང༌། སྤྱི་ཚོགས་ཞི་བདེ་ཡོང་རྒྱུར་འབྲེལ་བ་འདུག ངོས་ནས་ད་ལྟ་རྒྱུ་མཚན་གཙོ་བོ་འདིའི་ཐོག་ལ་བསམ་བློ་གཏོང་གི་ཡོད།

ཇ༽ བོད་ཀྱི་རང་དབང་དང་། འཛམ་གླིང་གི་བདེ་སྡུག

བོད་ཀྱི་ཆོས་དང་རིག་གཞུང་འདི་བོད་མི་གཅིག་པུའི་ཁེ་ཕན་མིན་པར་འགྲོ་བ་མི་སྤྱི་དང༌། ཡང་སྒོས་ལྷག་པར་ཅན་དུ་ཨེ་ཤ་ཡའི་ས་ཁུལ། དེའི་ནང་ཚན་ནས་རྒྱ་ནག་གི་ཁེ་ཕན་ལ་ཐུག་གི་ཡོད། ཡང་ཕྱོགས་གཅིག་ནས་བཤད་ན། རྒྱ་ནག་སྟོབས་ཆེན་རྒྱལ་ཁབ་ཀྱི་ལུང་པའི་ནང་ལ་བརྩེ་བ་ཡོད་པ་དང༌། བཟོད་པའི་ཉམས་ལེན་ཡོད་པ། ཡ་རབས་ཀྱི་ཉམས་ལེན་ཡོད་པའི་སྟོབས་ཆེན་རྒྱལ་ཁབ་ཅིག་ཆགས་ན། ཁྱིམ་མཚེས་རྒྱལ་ཁབ་ཚང་མར་ཉེན་ཁ་ཆུང་དུ་འགྲོ་གི་རེད། དེང་སང་ནུབ་ཕྱོགས་རྒྱལ་ཁབ་ནང་ལ་དེབ་དེ་ལྟར་ཐོན་པའི་ནང༌། དེང་སང་རྒྱ་ནག་གི་ནང་ཁུལ་དུ་གུང་བྲན་རིང་ལུགས་ཀྱི་ལྟ་བ་ཕམ་ཉེས་ཕྱིན་པའི་ཚབ་ལ། མི་རིགས་རིང་ལུགས་ཀྱི་ལྟ་བ་ཁྱབ་སྤེལ་ཤུགས་བསྐྱེད་བྱེད་ཀྱི་ཡོད་པ་དང༌། རྒྱ་མི་སྒེར་པ་དེ་རིགས་ཀྱིས་ཀྱང་དེབ་འབྲི་རྩོམ་བྱེད་མཁན་ཡོང་གི་ཡོད།

དེང་སང་རྒྱ་ནག་ནང་ལ་དཔལ་འབྱོར་ཡར་རྒྱས་ཤུགས་ཆེ་འགྲོ་གི་ཡོད་པ་དང༌། དེ་དང་ཆབས་ཅིག་མི་རིགས་རིང་ལུགས་ཀྱི་ལྟ་བ་ཤུགས་ཇེ་ཆེར་འགྲོ་བཞིན་ཡོད། མ་འོངས་པར་རྒྱ་ནག་གི་དཔལ་འབྱོར་ཡར་རྒྱས་དང༌། གོ་མཚོན་ཡར་རྒྱས་ཕྱིན་ན། མི་རིགས་རིང་ལུགས་ཀྱི་ལྟ་བའི་ཤུགས་རྐྱེན་གྱིས་འཛམ་གླིང་ནུབ་ཕྱོགས་དང་དམག་འཁྲུག་ཡོང་རྒྱུའི་ཉེན་ཁ་ཡོད་ལུགས་ཤོད་ཀྱི་ཡོད། རྒྱ་ནག་དཔལ་འབྱོར་དང༌། དམག་ཤུགས་ཡར་རྒྱས་ཕྱིན་ན། མི་རིགས་རིང་ལུགས་ཀྱི་ལྟ་བའི་ཐོག་ནས་ཁྱིམ་མཚེས་རྒྱལ་ཁབ་ཁག་ལ་ཉེན་ཁ་ཏན་ཏན་ཡོད། དེར་བརྟེན་འཛམ་གླིང་སྤྱིའི་ཐོག་ནས་བཤད་ན་ཡང༌། རྒྱ་ནང་གི་མིའི་སེམས་ལ་ཇི་ཙམ་གྱི་ཞི་བདེ་བག་ཕེབས་དང༌། བཟོད་བསྲན། བྱམས་སྙིང་རྗེའི་ལྟ་བ་དེ་ལྟར་སླེབས་ཐུབ་ན། འཛམ་བུ་གླིང་སྤྱི་ལ་ཡང་ཕན་ཐོགས་ཡོང་གི་རེད།

ང་ཚོའི་བོད་ཀྱི་བདེན་དོན་གཙོ་བོ་དེ་བོད་ཀྱི་ཆོས་དང་རིག་གཞུང་ཉམས་པ་སོར་ཆུད་དང་མི་ཉམས་གོང་འཕེལ་གཅེས་འཛིན་བྱེད་ཐུབ་པ་ཞིག་དང༌། བོད་ཀྱི་ལུང་པར་ཁོར་ཡུག་ཉམས་ཉེས་ཆེན་པོ་མི་འགྲོ་བར་ཞི་བདེའི་བསྟི་གནས་ཤིག་བཟོ་ཐུབ་ན། བོད་མིའི་ཁེ་ཕན་ཙམ་དུ་མ་ཟད། འཛམ་གླིང་སྤྱི་ལ་ཕན་ཐོགས་ཡོང་གི་རེད་བསམ་པ་ངོས་ལ་ཡིད་ཆེས་ཡོད་ལ། ཡིད་ཆེས་ཡོད་པ་བཞིན་མི་ལ་ཡང་འགྲེལ་བཤད་རྒྱག་གི་ཡོད། ཆབ་སྲིད་ཀྱི་ཐོག་ནས་བོད་རང་བཙན་གཙང་མ་ཞིག་བྱུང་ན་ཡང་ང་ཚོའི་དཔལ་འབྱོར་གྱི་ཐོག་ནས་བསམ་བློ་ཞིག་བཏང་ན། བོད་ཀྱི་ལུང་པ་ལུང་ཁུག་རེད། མི་ཉུང་ཉུང་རེད། དངོས་པོ་ཡར་རྒྱས་ཀྱི་ཐོག་ནས་ང་ཚོ་བོད་པ་ཧ་ཅང་རྗེས་ལུས་རེད། རྗེས་ལུས་ཡིན་པའི་ལུང་པའི་ནང་ལ་ཡར་རྒྱས་གཏོང་དགོས་ན་རོགས་བྱེད་མཁན་ཞིག་ལ་བརྟེན་དགོས། དེ་རྒྱ་མིར་བརྟེན་ན། ཁོ་རང་ཚོར་དཔལ་འབྱོར་ཡར་རྒྱས་གཏོང་རྒྱུའི་ནུས་པ་ཡོད་ལ། གང་ལ་གང་འཚམ་གྱི་ཉམས་མྱོང་ཡང་ཡོད། དེས་ང་ཚོར་ཡང་ཕན་པ་དང༌། རྒྱ་ནག་ལ་ཡང་ཕན་གྱི་རེད།

ཚུར་ཕྱོགས་འདིར་ཆོས་དང་རིག་གཞུང༌། དེ་དང་འབྲེལ་བའི་ཤེས་ཡོན་གྱི་གནས་ཚུལ་བོད་པས་ལེགས་པ་ཤེས་ཀྱི་རེད། རྒྱ་མིས་ཤེས་ཀྱི་མ་རེད། དེ་བདག་པོ་རྒྱག་སྟངས་བོད་པས་ཤེས་ཀྱི་རེད། བོད་པར་རྒྱུས་མངའ་དང༌། ཉམས་མྱོང་མང་བ་ཡོད། ངོས་ནས་མི་རིགས་ཀྱི་འཐབ་རྩོད་བྱེད་ཀྱི་མེད། གང་ཞིག་གལ་གནད་ཆེའམ་ཟེར་ན། བོད་ཀྱི་ཆོས་དང་རིག་གཞུང་ཉམས་པ་གསོར་ཆུད་མི་ཉམས་གོང་འཕེལ་བྱེད་དགོས་པ་དེ་བོད་པའི་ཁེ་ཕན་རེད་ལ། རྒྱ་མིའི་ཁེ་ཕན་ཡང་རེད། འཛམ་གླིང་སྤྱིའི་ཁེ་ཕན་དང་ཡང་འབྲེལ་བ་ཡོད། དམིགས་ཡུལ་འདི་འགྲུབ་ཐུབ་པ་ཞིག་བྱེད་དགོས།

ཉ༽ བོད་རྒྱ་གཉིས་སྨན་དང་། གཅིག་སྒྲིལ་གྱི་རང་སྐྱོང་།

དངོས་ཡོད་གནས་ཚུལ་ལ་བོད་ཀྱི་ཆོས་དང་རིག་གཞུང་གི་ལས་དོན་བོད་པས་བྱེད་དགོས་པ་དེ་འོས་བབས་རེད། ཆོས་དང་རིག་གཞུང་གཙོ་བོར་གྱུར་པའི་བོད་པ་རང་ཉིད་ཀྱིས་བྱེད་ཐུབ་པའི་ལས་རིགས་རྣམས་བོད་པས་འགན་གཙང་མ་ཞིག་འཁྱེར། ཚན་རིག་དང་འཕྲུལ་ཆས་སོགས་དངོས་པོ་ཡར་རྒྱས་གཏོང་རྒྱུའི་ལས་རིགས་མང་པོ་ཞིག་ལ་རྒྱ་མིས་ང་ཚོར་སློབ་སྦྱོང་སྤྲད་མེད་པས། ཉམས་མྱོང་གསོག་རྒྱུའི་གོ་སྐབས་ཀྱང་སྤྲད་མེད་པས་ང་ཚོ་རྗེས་ལུས་ཐེབས་ནས་བསྡད་ཡོད། དེ་དག་གི་ནང་ལ་རྒྱ་མིས་ལག་ལེན་བྱས། ཕྱི་འབྲེལ་གྱི་ལས་ཀ་དང༌། རྒྱལ་སྲུང་གི་ལས་ཀ་རྣམས་རྒྱ་ནག་གིས་འགན་འཁྱེར། ང་ཚོས་རང་བཙན་རྩོད་པའི་སྐད་ཆ་དེ་རྒྱ་མིའི་རྣ་བར་ཤིན་ཏུ་གནོད་པོ་ཞིག་ཡོང་གི་ཡོད་པས་ང་ཚོས་ཤོད་ཀྱི་མིན། རང་བཙན་ཡང་བདེ་སྐྱིད་ཀྱི་རྩ་བ་རེད། རང་སྐྱོང་ཡང་བདེ་སྐྱིད་ཀྱི་རྩ་བ་རེད། གཙོ་ཆེ་ཤོས་བོད་ཀྱི་ཆོས་དང་རིག་གཞུང་འཛམ་བུ་གླིང་འདིའི་སྒང་ལ་ངོམ་ཆོག་པ། རྒྱ་ནག་ཐེ་བས་མི་མང་པོ་ཞིག་གི་ཁེ་ཕན་ལ་ཐུག་གི་ཡོད་པ་འདི་དག་ཉམས་པ་གསོར་ཆུད་མི་ཉམས་གོང་འཕེལ་འཛིན་སྐྱོང་ཡག་པོ་བྱེད་ཐུབ་པ་བྱུང་ན། གཞན་དག་ཆབ་སྲིད་ཀྱི་གནས་སྟངས་ང་ཚོར་དེ་ཙམ་གྱི་གནད་འགག་མི་འདུག

འཛམ་གླིང་ཡོངས་རྫོགས་གཅིག་གིས་གཅིག་ལ་ལྟོས་དགོས་པ་དང༌། གཅིག་གིས་གཅིག་ལ་བརྟེན་དགོས་པའི་གནས་ཚུལ་འདི་འཛམ གླིང་གང་སར་ཡོང་གི་ཡོད། དཔེར་ན། བར་སྐབས་ངོས་ནས་སི་པན་ལ་ཕྱིན་པ་ཡིན། སྦག་སེ་ཟེར་བའི་ས་ཁུལ་དེ་ལ་སླེབས་སོང༌། དེའི་དཔོན་རིགས་འགའ་ཞིག་དང་ང་ཚོ་ངོ་ཤེས་ནང་ཚགས་ཆགས་སོང༌། ངོས་ནས་ཉིན་ཞིག་ཁོང་ཚོར་ཁྱེད་རང་ཚོ་རང་བཙན་འདོད་ཀྱི་འདུག་གམ་ཞེས་དྲིས་པ་ཡིན། ཁོང་ཚོས་དེའི་ལན་དུ། རང་བཙན་འདོད་ཀྱི་ཡོད་མེད་ཀྱི་དྲི་བ་འདི་ལོ་བརྒྱ་ཐམ་པའི་གོང་ལ་དྲིས་ན། ཐེ་ཚོམ་མེད་པར་རང་བཙན་འདོད་ཀྱི་འདུག་ཟེར་གྱི་རེད། ད་ཆ་སི་པན་གྱི་ནང་ལ་སྦག་སེ་རང་སྐྱོང་འདི་སི་པན་གྱི་ལུང་པ་སྤྱི་བྱིངས་ཀྱི་དཔལ་འབྱོར་གནས་སྟངས་དང་བསྡུར་ན། སྦག་སེའི་དཔལ་འབྱོར་གྱི་གནས་སྟངས་ལེགས་པ་ཡོད། སྦག་སིའི་སྐད་ཡིག་དང༌། རིག་གཞུང་ཐུན་མོང་མ་ཡིན་པ་ཡོད་པ་འདི་དག་ཉམས་པ་གསོར་ཆུད་མི་ཉམས་གོང་འཕེལ་ཆ་ཚང་བྱེད་ཐུབ་ཀྱི་ཡོད། སྦག་སི་རང་སྐྱོང་གི་ས་ཁུལ་འདི་རང་བཙན་བྱས་ཏེ་ཟུར་དུ་ཐོན་ན་ང་ཚོར་ཁེ་ཕན་དམིགས་བསལ་གང་ཡང་ཡོང་རྒྱུ་མེད་ཅེས་བཤད་བྱུང༌།

དེ་བཞིན་ཨི་ཊ་ལིའི་བྱང་རྒྱུད་ལ་འཇར་མན་གྱི་སྐད་ཡིག་སྤྱོད་མཁན་གྱི་རང་སྐྱོང་ཞིག་འདུག དེའི་ནང་ལ་ཡང་ཁོང་ཚོའི་དཔལ་འབྱོར་གྱི་གནས་སྟངས་དེ་ཨོ་སི་ཊོ་རི་ཡ་དང༌། ཨི་ཊ་ལི་སྤྱི་བྱིངས་ལས་ལེགས་པ་ཡོད་ཟེར། ཁོང་ཚོའི་རང་སྐྱོང་ཚད་མཐོན་པོ་ཞིག་ཡིན་པ་དང༌། འཆར་གཞི་བཀོད་སྟངས་དང༌། འཛིན་སྐྱོང་བྱེད་སྟངས་དེ་དག་གི་ཐོག་ནས། ཨི་ཊ་ལི་རྒྱལ་ཡོངས་ནང་ལས་ཀ་མེད་པའི་མི་འབོར་ཤིན་ཏུ་ཆེན་པོ་ཡོད་ཀྱང༌། ཁོང་ཚོའི་རང་སྐྱོང་གི་ནང་ལ་ལས་མེད་མི་གྲངས་ཉུང་ཉུང་ལས་མེད། དེར་བརྟེན་ཁོང་ཚོར་རང་སྐྱོང་གི་གནས་སྟངས་འདིའི་ཐོག་ནས་ཁེ་ཕན་ཆེ་བ་ཡོད་ལུགས་ཟེར་གྱི་འདུག

དཔེ་དེ་བཞིན་དུ། ང་ཚོ་བོད་པ་ལ་ཆ་བཞག་ནའང༌། རྒྱ་ནག་རྒྱལ་ཁབ་ཆེན་པོ་དེའི་ཁུངས་ལ་བསྡད། ང་ཚོར་དགོས་རྒྱུའི་ཆོས་དང་རིག་གཞུང་ཉམས་པ་གསོར་ཆུད་མི་ཉམས་གོང་འཕེལ་བྱ་རྒྱུ་དེ་བོད་པ་རང་ཉིད་ཀྱི་འགན་ཆ་ཚང་འཁྱེར་རྒྱུའི་གནས་ཚུལ་གཙང་མ་བྱུང་ན། ལུང་པ་ཡར་རྒྱས་གཏོང་རྒྱུའི་ཐོག་ལ་རྒྱ་མིས་ང་ཚོ་ལས་ལྷག་པ་བྱེད་ཐུབ་ཀྱི་རེད། དེ་ཁོ་རང་ཚོས་བྱས་ན་འགྲིགས། ངོས་ནས་ད་ལྟ་བསམ་བློ་འདི་གཏོང་གི་ཡོད། དེ་འགྲུབ་དང་མ་འགྲུབ་ཟེར་བ་དེ་རྒྱ་མིར་རག་ལུས་ཡོད། ང་ཚོས་རང་བཙན་རྩོད་ཀྱི་མེད། ང་ཚོར་མིང་དོན་མཚུངས་པའི་རང་སྐྱོང་ངོ་མ་ཞིག་དང༌། དེ་ཡང་བོད་ཆོལ་ཁ་གསུམ་ཡོངས་སུ་རྫོགས་པ་དེ་རྣམས་ལུས་གཅིག་གི་མགོ་དང་ཡན་ལག་ཉིང་ལག་ལྟ་བུ་ཡིན་པས་དེ་དག་ཁ་བྲལ་ན་འགྲིག་གི་མི་འདུག་ཅེས་ངོས་ནས་འདི་ཤོད་ཀྱི་ཡོད།

ཏ༽ ཆོལ་གསུམ་གཅིག་སྒྲིལ་དང་། གཉིས་སྨན་དབུ་མའི་ལམ།

དཔེར་ན། ད་ལྟ་ང་ཚོ་བོད་པ་བཙན་བྱོལ་བའི་ནང་ཆ་མཚོན་ན། མཁན་པོ་དགེ་བཤེས་དཔེ་ཆ་ལེགས་པ་མང་ཆེ་བ་དེ་དག་མདོ་སྟོད་སྨད་ཁུལ་ནས་རེད། དབུས་གཙང་མངའ་རིས་ཁུལ་ནས་ཤིན་ཏུ་ཉུང་ཉུང་རེད། ང་ཚོ་རྒྱ་གར་ལ་སླེབས་ནས་ལོ་སུམ་ཅུ་སོ་བརྒྱད་ལྷག་འགྲོ་གི་ཡོད་པ་དང༌། དེའི་རིང་ལ་མི་ཐོག་བརྗེས་འགྲོ་གི་ཡོད་ཀྱང༌། ད་དུང་ཡང་སྐྱེས་སའི་སྐྱེ་ཁུངས་ཞིབ་འཇུག་བྱས་ན་མང་ཆེ་བ་ཁམས་པ་རེད། ཁམས་པའི་ནང་ནས་ཀྱང་འབྲི་ཆུ་ཤར་རྒྱུད་ཀྱི་ཁམས་པ་རེད། དེ་སྔ་བོད་ལ་ནང་པ་སངས་རྒྱས་པའི་ཆོས་དར། ཆོས་རྒྱལ་བཀའ་དྲིན་ཅན་ཚོས་བོད་རྒྱལ་ཁབ་ཡོངས་སུ་རྫོགས་པ་གཅིག་གྱུར་དུ་བསྐྱངས། སྐད་ཀྱི་སྒྲ་གདངས་མི་འདྲ་བ་ཡོད་ཀྱང༌། རྩ་བའི་ཡི་གེ་ང་ཚོ་བོད་རིགས་ཡོངས་རྫོགས་གཅིག་གྱུར་བྱས་ཏེ་ཕྱིན་པ་རེད། དུས་ད་ལྟ་ཡང༌བོད་ཀྱི་ཆོས་དང་རིག་གཞུང་འཛིན་སྐྱོང་སྤེལ་གསུམ་ཆོལ་ཁ་གསུམ་ཐུན་མོང་གིས་བྱས་ནས་བསྡད་ཡོད།

མ་འོངས་པར་ཡང་བོད་ཀྱི་ཆོས་དང་རིག་གཞུང་ཉམས་པ་གསོར་ཆུད་མི་ཉམས་གོང་འཕེལ། ཆོལ་ཁ་གསུམ་གཅིག་ཏུ་སྒྲིལ་ཏེ་བྱེད་རྒྱུ་ལས། དུམ་བུར་ཕྱིན་པའི་ཆོལ་ཁ་གཅིག་གིས་བྱེད་རྒྱུ་ཧ་ཅང་ཁག་པོ་རེད། དེར་བརྟེན་ཆོལ་ཁ་གསུམ་གཅིག་གྱུར་བྱེད་རྒྱུ་དེ་རྩ་དོན་ཞིག་རེད། དཔེར་ན། རྒྱ་ནག་གཞུང་རང་ངོས་ནས་ཆ་བཞག་ན་ཡང༌། བོད་རིགས་ཡོད་སའི་ས་ཁུལ་ཡོངས་རྫོགས་ལ་རང་སྐྱོང་ཁུལ་དང༌། རང་སྐྱོང་རྫོང་གི་མིང་བཏགས་པ་མཚོ་སྔོན་དང༌། ཀན་སུའུ། ཟི་ཁྲོན་གང་སར་ཡོད་མུས་རེད། རྒྱ་ནག་གཞུང་འདྲོག་མགོ་བྱེད་དགོས་དོན་མི་འདུག ང་ཚོས་འདིར་ཆོལ་ཁ་གསུམ་གཅིག་ཏུ་སྒྲིལ་ཟེར་བ་འདིར་རང་བཙན་ཁ་བྲལ་བྱེད་རྒྱུའི་བསམ་བློ་གཏོང་གི་འདུག་བསམ་སྟེ་རྒྱ་མིས་ཞེད་སྣང་བྱེད་ཀྱི་འདུག་ཀྱང༌། ཞེད་སྣང་བྱེད་མི་དགོས།

བོད་པ་རྒྱ་མི་མཉམ་དུ་མཐུན་པོ་དང་ཡག་པོ་བྱས་ཏེ་སྡོད་རྒྱུ་ཡོང་བར་རྒྱ་མིའི་ངོས་ནས་བོད་པ་བློ་བཞག་ས་ཞིག་བཟོས་ན་ང་ཚོས་བསམ་བློ་གཏོང་གི་རེད། བོད་པ་ལྐུག་པ་མ་རེད། བོད་པར་རྒྱུག་རྡུང་ཁོ་ན་བྱས་ཏེ་ཁ་བྲལ་ཕྱིན་ཆོག་གི་མ་རེད་ཅེས་བརྗོད་ན། དུད་འགྲོ་ཡིན་ན་ཡང་རྒྱུག་རྡུང་བྱེད་སར་སྡོད་ཀྱི་མ་རེད། རང་ཡང་སྐྱིད་པ། གཞན་ཡང་བདེ་བ་ཞིག་བྱུང་ན་དགོས་རྒྱུ་དེ་ཡིན་པས་དེ་འདེམས་ཀྱི་རེད། བོད་དོན་འཐབ་རྩོད་བྱེད་པ་འདིར་བོད་པ་བརྒྱ་ཆ་བརྒྱ་ཐམ་པའི་རྒྱལ་ཁ་ཐོབ་རྒྱུ་ཞིག་དང༌། རྒྱ་མི་བརྒྱ་ཆ་བརྒྱ་ཐམ་པ་ཕམ་རྒྱུའི་བསམ་བློ་གཏོང་གི་མེད། ང་ཚོས་སྨོན་ལམ་འདེབས་སྐབས་སེམས་ཐམས་ཅད་ཟེར་བ་ལས། ང་སྐྱིད་པ་ཤོག གཞན་ཕམ་པར་ཤོག་ཟེར་གྱི་མེད། ང་ཚོས་ཆབ་སྲིད་ཀྱི་འཐབ་རྩོད་བྱེད་སྐབས་ཀྱང༌རྒྱ་མིར་བདེ་སྐྱིད་ཡོད་པ་དང་། བོད་པར་ཡང་བློ་བཞག་ས་ཡོད་པ་དང་བདེ་སྐྱིད་ཡོད་པ་དེ་འདྲ་ཞིག་ང་ཚོས་དམིགས་ཡུལ་འཛིན་གྱི་ཡོད།

དེ་ལྟར་ཡིན་སྟབས་མ་འགྲུབ་པ་ཡོང་གི་མ་རེད། རིམ་བཞིན་ཡོང་ཐུབ་ཀྱི་རེད། ཆོལ་ཁ་གསུམ་གཅིག་ཏུ་སྒྲིལ་བའི་རང་སྐྱོང་ཞིག་བྱུང་ན། ང་ཚོ་བོད་པར་ཡང་བློ་བཞག་ས་ཞིག་ཡོང་གི་རེད། རྒྱ་ནག་གཞུང་ལའང་བོད་ཁ་བྲལ་འགྲོ་གི་མ་རེད། རྒྱལ་སྲུང་དང༌། ཕྱི་འབྲེལ་རྒྱ་ནག་གིས་འགན་འཁྱེར་བར་བརྟེན་རྒྱ་ནག་གཞུང་གི་འདོད་པ་གཅིག་གྱུར་གྱི་དམིགས་ཡུལ་དེ་འགྲུབ་ཀྱི་ཡོད། གཅིག་གྱུར་གྱི་དམིགས་ཡུལ་འགྲུབ་པར་ཙམ་དུ་ཟད། རྟག་ཏུ་དམག་མིས་གཅིག་སྒྲིལ་སྲུང་སྐྱོབ་བྱེད་མི་དགོས་པ་ཞིག་ཡོང་གི་རེད། གང་ལྟར་ངོས་ནས་རྒྱ་ནག་ཐོག་ལ་ལྟ་སྟངས་དེ་རྒྱ་མིར་དགྲ་ཁ་གཏད་བྱས་པ་མིན་པར། དངོས་གནས་གྲོགས་པོ་དང་གྲོགས་པོའི་འདུ་ཤེས་ཀྱི་ཐོག་ནས་རྒྱ་ལའང་ཁེ་ཕན་ཡོད་པ་དང༌། ང་ཚོར་ཡང་དོན་དག་སོན་ཐུབ་པ་དེ་ལྟ་བུའི་གཉིས་མོས་ཀྱི་ལམ་ཞིག་རྙེད་ན་བསམ་སྟེ་ངོས་ནས་ད་ལྟ་བར་དུ་འབད་བརྩོན་བྱས་པ་ཡིན།

ཐ༽ དབུ་མའི་ལམ་བཟང་དང་། གཞིས་བྱེས་ཀྱི་བསམ་འཆར།

བར་སྐབས་རིགས་ཁ་ཤས་ཀྱིས་ངོས་ནས་དབུ་མའི་ལམ་ཟེར་བ་འདིས་མི་འགྲིགས། ལོ་རྒྱུས་ཐོག་ལ་བོད་རང་བཙན་གཙང་མ་ཡིན་པས། ང་ཚོས་རང་བཙན་བཙང་མ་རྩོད་དགོས་ཟེར་བའི་བསམ་འཆར་ཞིག་ཡོང་གི་འདུག ད་ལྟ་བར་དུ་ངའི་ལམ་ཕྱོགས་འདིར་ཕྱོགས་གཅིག་ནས་འཛམ་གླིང་འདིའི་སྟེང་ནས་རྒྱབ་སྐྱོར་བྱེད་མཁན་ཧ་ཅང་མང་པོ་བྱུང་ཡོད། ཕྱོགས་གཞན་གཅིག་ནས་ངོས་ནས་གུ་བཤངས་གང་ཡོང་ཅི་ཡོང་བྱས་པ་འདིར་རྒྱ་མིའི་ངོས་ནས་མུ་མཐུད་འགྲོ་ཚོད་ལྟ་བུ་བརྩིས་ཏེ་བརྡ་ལན་མ་བྱས་པས་རྒྱ་མི་མཉམ་དུ་སྐད་ཆ་བཤད་རྒྱུར་གྲུབ་འབྲས་བྱུང་མེད།

དེར་བརྟེན་མ་ལན་མ་འགྱོད་པའི་ཆེད་དུ་མི་མང་ནས་བསམ་ཚུལ་བསྡུ་ལེན་བྱས་ན་ལེགས་ཞེས་ལོ་གཅིག་གཉིས་དེའི་ནང་ལ་མི་མང་གི་ནང་ནས་བསམ་ཚུལ་གང་ལ་གང་འཚམ་བསྡུས་ཡོད། བོད་ནང་ལ་དངོས་སུ་ཡོངས་བསྒྲགས་བྱས་ནས་བསམ་འཆར་བསྡུ་ཐབས་མེད་ཀྱང༌། བོད་ཀྱི་ས་ཁུལ་གང་ས་གང་ནས་ཕར་ཚུར་གཉེན་འཕྲད་འགྲོ་འོང་བྱེད་མཁན་དེ་དག་བརྒྱུད་ནས་ང་ཚོས་གནས་ཚུལ་གང་ལ་གང་འཚམ་ཉམས་ཞིབ་བྱེད་ཐུབ་ཡོད། བསམ་འཆར་ཁག་ཕྱོགས་བསྡོམས་བྱས་པའི་སྙིང་པོར། ང་ཚོ་བཙན་བྱོལ་ལ་ཡོད་པའི་བོད་མི་མང་བ་དེ་དག་གི་བསམ་འཆར་ལ། ད་ལྟ་ངའི་སྲིད་བྱུས་འདི་གའི་ཐོག་ནས་འབད་རྩོལ་བྱ་རྒྱུ་དང༌། མི་མང་གི་བསམ་ཚུལ་བསྡུ་ལེན་བྱེད་མི་དགོས་པ་བྱས་ན་ལེགས་ཞེས་མང་ཆེ་བས་བསམ་ཚུལ་དེ་བཤད་འདུག

དེ་བཞིན་བོད་ནང་ནས་ལོ་གཅིག་གཉིས་དེའི་ནང་ལ་བསམ་འཆར་བྱུང་བ་ཁག་ཕྱོགས་བསྡོམས་སྐབས། བསམ་ཚུལ་མང་ཆེ་བས་༸རྒྱལ་བ་རིན་པོ་ཆེའི་དབུ་མའི་ལམ་ཟེར་བ་དེ་ཁ་ཡོད་ལག་ཡོད་ལག་ལེན་བསྟར་ཐུབ་པ་ཞིག་དང༌། འགྲུབ་ཐུབ་པ་ཞིག་རེད། ཛ་དྲག་གི་གནས་ཚུལ་སྐྱོབ་རྒྱུའི་ཐབས་ཤེས་ཡག་ཤོས་རེད་ཅེས་མདོ་སྟོད་སྨད་དང༌། དབུས་གཙང་ས་ཁུལ་མང་པོ་ཞིག་ནས་བསམ་ཚུལ་འདི་ཡོང་གི་འདུག ཉེ་ཆར་ང་ཚོའི་གྲོས་ཚོགས་ཐོག་ནས་དེའི་སྐོར་ལ་ཐག་གཅོད་གནང་རྒྱུའི་དགོངས་པ་བཞེས་འདུག་པར། ངོས་ནས་ལམ་སེང་ཐག་གཅོད་མ་བྱས་པར་ཟླ་བ་ཁ་ཤས་ཤིག་སྒུག་ན་ད་དུང༌། བོད་ནང་ནས་གནས་ཚུལ་ཕྲན་བུ་ཡོང་བཟོ་ཡོད། ལོ་རྗེས་མའི་གསུམ་བཅུའི་དུས་དྲན་སྐབས་ལ་ཐག་གཅོད་གསལ་བསྒྲགས་བྱས་ན་ཞེས་ཞུ་རྒྱུ་བྱུང༌། གང་ལྟར་རྒྱ་བོད་གཉིས་ཀྱི་གནས་སྟངས་དེ་ལྟ་བུ་ཞིག༌གི་སྒང་ལ་བསྡད་ཡོད། དེའི་རྒྱུ་མཚན་དང༌། འགྲོ་སྟངས། ང་ཚོས་བསམ་བློ་གཏོང་སྟངས་དང༌། བྱེད་སྟངས་དེ་ལྟར་ཡིན། ཤེས་སོང་ངམ། བར་སྐབས་ཁྱེད་རང་ཚོ་བལ་ཡུལ་ལ་ཡང་དེའི་སྐོར་ཚོགས་འདུ་འཚོགས་པ་རེད། མི་མང་གིས་དོ་སྣང་གང་འདྲ་བྱེད་ཀྱི་འདུག་གམ།

ད༽ བཟང་སྤྱོད་ཉམས་དམས་དང་། སྤྱོད་བཟང་རྒྱུན་འཛིན།

དེ་ནས་གནས་ཚུལ་གཅིག་ཞུས་ན་བསམ་པ་དྲན་སོང༌། ངོས་ནས་ནམ་རྒྱུན་བོད་པ་སུ་ཞིག་ཐུག་ཀྱང་རྣ་བ་ཚ་ཚ་རྟག་པར་བཤད་མུས་བཞིན། བོད་ཀྱི་ཆོས་དང་རིག་གཞུང་གི་རྩ་དོན་སྙིང་པོ་མིའི་བདེ་སྐྱིད་དང་འབྲེལ་བ་ཡོད་པ། མི་སྒེར་གྱི་བདེ་སྐྱིད་དང་འབྲེལ་བ་ཡོད་པ། སྤྱི་ཚོགས་ཀྱི་བདེ་སྐྱིད་དང་འབྲེལ་བ་ཡོད་པའི་ཡ་རབས་སྤྱོད་བཟང་ཟེར་བའི་བསྒྲུབ་བྱ་དེ་སྒྲུབ་པའི་གནས་སྐབས་ལ། ང་རང་ཚོའི་ཆོས་དང་རིག་གཞུང་འདི་ངོ་ཤེས་པ་བྱས་ཏེ་བདག་པོ་རྒྱག་རྒྱུ་ཤིན་ཏུ་གལ་ཆེན་པོ་འདུག་ཅེས་ངོས་ནས་རྟག་ཏུ་བརྗོད་ཀྱི་ཡོད། བར་ལམ་ཞིག་ནས་བོད་པ་ཚོར་མཐོང་ཚུལ་གང་ཞིག་ཡོང་གི་ཡོད་ཅེ་ན། ང་ཚོའི་སློབ་གྲྭའི་ནང་དང༌། སྤྱིར་བཏང་སྤྱི་ཚོགས་ཀྱི་ནང་ལ་བོད་མིའི་ཡ་རབས་སྤྱོད་བཟང་གི་ཚད་དེ་ག་ལེར་དམའ་རུ་འགྲོ་གི་ཡོད་པ་དང༌། དངུལ་ལས་བསམ་རྒྱུ་མེད་མཁན་ལྟ་བུ། ཁྲམ་པའི་བྱེད་སྟངས་མང་བ། གང་ལྟར་བོད་མིའི་སྤུས་ཀ་ཞན་དུ་འགྲོ་བ་ཞིག་ཤོད་ཀྱི་འདུག འདི་ལ་ང་ཚོ་ཚང་མས་གལ་ཆེ་དོན་ཆེར་བརྩིས་ཏེ་དོ་སྣང་ཆེན་པོ་བྱེད་དགོས་ཀྱི་འདུག

ཡ་རབས་སྤྱོད་བཟང་ཟེར་བ་དེ་འཛིན་གྲྭ་ཚོགས་ཏེ་བསླབ་རྒྱུ་གཅིག་པུ་མ་རེད། དེ་ཁྱིམ་ཚང་སོ་སོའི་ནང་གི་བཟའ་ཚང་དང༌། ཕ་མ་བུ་ཕྲུག་ཚོའི་དབར་ལ་འབྲེལ་བ་བྱེད་ཕྱོགས། ཁྱིམ་ཚང་དེའི་ནང་གི་རྒྱུན་ལྡན་གྱི་སྤྱོད་ལམ་ཡ་རབས་གུས་ཞབས་ལྡན་པ། སྐད་ཆ་ཤོད་སྟངས། རྣམ་འགྱུར་སྟོན་སྟངས་སོགས་བཟང་པོའི་མིག་ལྟོས་རྣམས་ཕྲུ་གུར་འཇགས་ཐབས་ལ་ཁྱིམ་ཚང་སོ་སོའི་ནང་ནས་དོ་སྣང་བྱེད་རྒྱུ་ཧ་ཅང་གལ་ཆེན་པོ་རེད། ཡ་རབས་སྤྱོད་བཟང་འདི་དག་སྲོག་རྩ་ལྟ་བུ་ཡིན་བསམ་པ་བྱེད་དགོས། འཛམ་བུ་གླིང་འདིའི་སྒང་ལ་བོད་མི་བསྔགས་བརྗོད་བྱེད་ཡུལ་དུ་བསྡད་ཡོད། དེ་ཡོང་བ་བོད་པ་ཕྱུག་པོ་རེད་བསྔགས་བརྗོད་ཐོབ་པ་མིན་ལ། བོད་པ་ཤེས་ཡོན་ཅན་རེད་ཅེས་བསྔགས་བརྗོད་ཐོབ་པ་ཡང་མིན། བོད་པ་ཡ་རབས་རེད། བོད་པའི་གདོང་ལ་འཛུམ་མདངས་འདུག བོད་མིར་དཀའ་ངལ་འཕྲད་ཀྱང་སེམས་ལ་ཞི་བདེ་འདུག་ཅེས་བསྔགས་བརྗོད་དེ་དག་གི་ཐོག་ནས་ཐོབ་ཡོང་གི་ཡོད་པས། དེ་དག་ང་ཚོའི་ནོར་བུ་ལྟ་བུ་ཆགས་ཡོད། ནོར་བུ་ལག་པར་ཡོད་དུས་བདག་པོ་རྒྱག་ཤེས་པ་བྱེད་རྒྱུ་གལ་ཆེན་པོ་ཡིན།

དེ་དག་གི་གྲས་མངོན་གསལ་མེད་པའི་ཐོག་ནས་ག་ལེར་འཐུས་ཤོར་ཕྱིན། གང་འཚམ་མངོན་གསལ་དོད་པོ་ཆགས་ཚར་དུས་ཕྱིས་དྲགས་ཏེ་བཟོ་བཅོས་རྒྱག་རྒྱུ་ཁག་པོ་བྱེད་རྒྱུའི་ཉེན་ཁ་ཡོད། དེ་ལ་ང་རང་ཚོ་ཚང་མས་དོ་སྣང་བྱེད་དགོས་ཀྱི་འདུག ཆོས་དང་རིག་གཞུང་ཉམས་པ་གསོར་ཆུད་མི་ཉམས་གོང་འཕེལ་བྱེད་རྒྱུ་དེ། དགོན་པ་གྲྭ་ཚང་གཅིག་པུ་མིན་པར་ང་རང་ཚོ་མང་ཚོགས་ཚང་མས་དོ་སྣང་བྱེད་དགོས་པ་ཞིག་རེད། ལྷག་དོན་ཁྱིམ་ཚང་ནང་ལ་དོ་སྣང་བྱེད་རྒྱུ་གནད་འགག་ཆེན་པོ་འདུག

ན༽ བུ་ཕྲུག་ལ་སློབ་སྟོན་དང་། བླ་མའི་དང་པོ།

ཆོས་དད་སྐོར་ལ་ཡང་དེ་བཞིན་ཡིན། ངོས་ཀྱིས་ནམ་རྒྱུན་རྟག་པར་བཤད་མུས་ལྟར། བླ་མ་དང་པོ་དེ་པ་ཕ་དང༌། ཨ་མས་བྱེད་དགོས་ཀྱི་འདུག ཁྱིམ་ཚང་ནང་ལ་སོ་སོའི་ཕྲུ་གུ་ཆུང་ཆུང་སྐབས་སུ་ང་ཚོ་ནང་པ་རེད། སྐྱབས་འགྲོ་བྱེད་དགོས་ཞེས་བརྗོད་པ་ཙམ་མིན་པར་སངས་རྒྱས་ཟེར་ན་གང་འདྲ་ཞིག་ལ་ཟེར་གྱི་ཡོད་པ། ཆོས་དང༌། དགེ་འདུན་ཟེར་ན་གང་འདྲ་ཞིག་ཡིན་པ། དེའི་ནང་ཚན་ནས་གཙོ་བོ་ཆོས་ཡིན་པས། ཆོས་ཟེར་ན་གང་འདྲ་ཡིན་པ། དཔེ་ཆ་པུ་ཏི་བརྩིགས་པ་དེ་དག་རྗོད་བྱེད་ཀྱི་ཚིག་དང་ལུང་གི་ཆོས་ཡིན་ཞིང་། གཙོ་བོ་བརྗོད་བྱའི་དོན་རྟོགས་པའི་བསྟན་པ་ཡིན། མཐར་གཏུགས་ན་འགོག་པའི་བདེན་པ་དང༌། ལམ་གྱི་བདེན་པ་ཞེས་པ་འདི་ཡིན་པས་ཆོས་ངོ་ཤེས་དགོས། འགོག་པའི་བདེན་པ་དང་ལམ་གྱི་བདེན་པའི་སྟེང་ནས་ཆོས་ངོ་ཤེས་པ་ཞིག་བྱུང་ན། ཆོས་ཟེར་བ་དེར་བསམ་བློ་གཏོང་རྒྱུ་ཞིག་འདུག དེ་ལ་དངོས་གནས་དྲང་གནས་མིའི་སེམས་ལ་བཟོ་བཅོས་བྱ་རྒྱུའི་ནུས་པ་ཞིག་འདུག་སྙམ་པའི་བསམ་བློ་འཁོར་ཐུབ་པ་ཡོང་གི་རེད།

དེ་མིན་ཆོས་ཞེས་བརྗོད་སྐབས་གྲོང་ཆོག་རྒྱུག་རྒྱུ་དང༌། ཡང་ན་སྐུ་གསུང་ཐུགས་རྟེན་སྒྲིག་གཤོམ་བྱ་རྒྱུ་ལྟ་བུར་ངོས་འཛིན་བྱས་ན་ཡག་པོ་གཏན་ནས་མེད། ཁྱིམ་ཚང་ནང་ཕྲུ་གུ་ཆུང་ཆུང་ལ་ཆོས་དང་པོ་ངོ་སྤྲོད་བྱེད་མཁན་དང༌། ཆོས་སློབ་མཁན་དེ་ཕ་མ་སོ་སོས་བྱེད་དགོས་ཀྱི་འདུག་བསམ་པ་དྲན་གྱི་འདུག ཕ་མས་སོ་སོའི་ཕྲུ་གུར་སྐྱོ་མ་སྟེར་གྱིན་དང་། འོ་མ་སྟེར་གྱིན་དུ་མ་ཎི་བགྲང་ན་ཕན་ཡོན་ཡོད་ཚུལ་དང་། ལས་རྒྱུ་འབྲས། ཚེ་སྔ་ཕྱི་སོགས་སློབ་དགོས། ཕྲུ་གུ་ཆུང་ཆུང་ཡིན་ན་ཡང་ཆགས་སྡང་དྲག་པོའི་གཞན་དབང་དུ་ཕྱིན་ན་ཕྲུ་གུ་སྐྱིད་པོ་མེད། གང་ལྟར་ཉོན་མོངས་ཟེར་བ་འདི་སེམས་ཀྱི་སྐྱོན་ཡིན་པ་ངོ་སྤྲོད་བྱེད་དགོས། སེམས་ཀྱི་སྐྱོན་མེད་པ་བཟོ་ཐབས་ལ་ནང་པའི་ཆོས་བཤད་པ་ལས། སྐྱབས་སུ་མཆི་ཟེར་རྒྱུ་གཅིག་པུའི་དོན་ལ་བཤད་པ་ཞིག་མིན། དེ་ལྟར་ཕ་མ་ཚོས་ཕྲུ་གུར་ཆོས་ཀྱི་ངོ་སྤྲོད་བྱེད་དགོས་པ་དང༌། དེ་བྱེད་པ་ལ་ཕ་མ་སོ་སོའི་ཆོས་ཀྱི་ཤེས་ཚད་ཡར་རྒྱས་གཏོང་རྒྱུ་ཤིན་ཏུ་གལ་ཆེན་པོ་ཡིན།

དེ་སྔ་བོད་ལ་ཆོས་སློབ་རྒྱུ་དེ་གྲྭ་པའི་ལས་འགན་དང༌། དེའི་ནང་ཚན་ནས་མཚན་ཉིད་པ་དང༌། བཤད་གྲྭ་དེ་དག་གི་ལས་འགན་ཡིན་པ་ལྟ་བུ་ཞིག་ལས། སྤྱིར་བཏང་མང་ཚོགས་ཀྱིས་ཆོས་སློབ་དགོས་པའི་ངོས་འཛིན་ཧ་ལམ་མེད་པ་ལྟ་བུ་ཞིག་རེད། དེ་ནི་ཐབས་སྐྱོ་པོ་དང་ནོར་འཁྲུལ་ཆེན་པོ་ཞིག་རེད། འདི་ལ་ང་ཚོ་ཚང་མས་དོ་སྣང་བྱེད་དགོས་ཀྱི་འདུག དེ་སྔོན་གཞིས་ཆགས་ཁག་ནང་ཤེས་ཡོན་ཚོགས་ཆུང་ཟེར་བ་ཞིག་བཙུགས་ཏེ་ལས་འགུལ་ཞིག་སྤེལ་བ་རེད། མཇུག་ལ་ཁུངས་འཁྱོལ་པོ་བྱུང་ཡོད་མེད་མི་ཤེས་ཀྱང༌། གཞོན་ནུ་དང༌། བུད་མེད་ཚོགས་པས་ཤེས་ཡོན་ཡར་རྒྱས་དང་འཕྲོད་བསྟེན་སྐོར་སློབ་སྦྱོང་འབོད་སྐུལ་བྱེད་མུས་རེད།

བླ་མས་ཆོས་ཁྲིའི་སྒང་ལ་བསྡད་དེ་ཆོས་བཤད་པ་ལྟ་བུ་བྱེད་མི་དགོས། ཁྱེད་རང་ཚོ་ཚོགས་པ་སྐྱིད་སྡུག་ཁག་ནས་དུས་དུས་ལ་གླིང་ག་འདྲ་བཏང་བའི་སྐབས་ལ། ནང་པའི་བདེན་པ་བཞི་ཟེར་བའི་དོན་དག་གང་དང་གང་ཡིན་པའི་སྐོར་ལ་བགྲོ་གླེང་འདྲ་བྱས། གོ་བསྡུར་འདྲ་བྱས་ན། ཤེས་པ་ཕྱེད་ཀ་དང༌། མ་ཤེས་པ་ཕྱེད་ཀ་ཡོང་མདོག་ཁ་པོ་རེད། ཐལ་ཆ་གང་ཡང་མི་འདུག གང་ལྟར་དེ་ཚོའི་སྐོར་ལ་ཤོད་རེས་གཏོང་རྒྱུ་དང༌། དོ་སྣང་འདྲ་ཡར་བསླངས་ན། འདི་ལ་སློབ་སྦྱོང་བྱེད་འདོད་སླེབས་ཡོང་གི་རེད། ཧ་ཅང་གལ་ཆེན་པོ་མིན་ནམ་བསམ་གྱི་འདུག ཁྱེད་རང་ཚོ་ཆ་རྐྱེན་འཛོམས་པ་དང་། མོས་པ་འདྲ་བྱུང་ན་དུས་ཆེན་དང༌། གུང་སེང་དེ་ལྟ་བུའི་སྐབས་ལ་མཉམ་དུ་འཛོམས་ཏེ་ནང་པའི་ཆོས་དང༌། ཕྱི་པའི་ཆོས་ལ་ཁྱད་པར་གང་ཡོད་པ། ནང་པའི་ཆོས་ལ་ཐེག་པ་ཆེན་པོ་དང༌། ཐེག་པ་ཆུང་ངུ་ལ་ཁྱད་པར་གང་ཡོད་པ། བཅོམ་ལྡན་འདས་ཀྱིས་ཆོས་འཁོར་དང་པོ་བསྐོར་བའི་སྐབས་ལ་བདེན་པ་བཞི་གསུངས་པ་དེ་དག་གི་དོན་གང་ཡིན་པ་སོགས་སྦྱངས་བཤད་སློབ་སྦྱོང་བྱ་རྒྱུ་དེ་གལ་ཆེན་པོ་འདུག

སྔགས་བགྲང་རྒྱུ་དང༌། ཆོ་ག་འདོན་རྒྱུ་དེ་དག་ཡག་པོ་ཡིན་ཀྱང༌། དེ་ཙམ་གྱིས་ཧ་ལས་རྒྱུ་གང་ཡང་མེད། དེ་ཙམ་གྱིས་ཆོས་ངོ་མ་བྱེད་ཀྱི་ཡོད་མེད་ཐེ་ཚོམ་རེད། དེ་གནད་འགག་ཆེན་པོ་རེད་བསམ་གྱི་འདུག དེ་སྐོར་གཞེན་སྐུལ་ཞུ་འདོད་བྱུང༌། དེ་ཁྱེད་རང་ཚོས་སེམས་ལ་བཅངས། དེ་ནས་བླ་མ་ཚད་ལྡན་དང༌། དགེ་བཤེས་ཚད་ལྡན་དེ་རིགས་ཀྱིས་དུས་དུས་ལ་ཆོས་ཀྱི་ངོ་སྤྲོད་བྱས་ན་ཡག་པོ་རེད། ཚེ་དབང་བྱབས་ཁྲུས་ཟེར་བ་དེ་རིགས་གནད་འགག་ཆེ་བ་མིན་པར་ཆོས་ངོ་སྤྲོད་བྱེད་རྒྱུ་དེ་གནད་འགག་ཆེན་པོ་རེད། དཔེར་ན། ངོས་རང་ཤི་ན་འཕྲལ་སེལ་གཞིས་བྱེས་གཉིས་ཀའི་ནང་ལ་སེམས་མི་སྐྱིད་པ་ཡོང་རྒྱུ་དང༌། ལས་ཀར་གནས་སྐབས་འགལ་རྐྱེན་ཆེན་པོ་ཆགས་ཀྱི་རེད། འོན་ཀྱང་བོད་དོན་འདི་མི་རིགས་ཤིག་གི་འཐབ་རྩོད་ཡིན་སྟབས་མུ་མཐུད་དེ་བྱེད་རྒྱུ་ལས། མཚམས་འཇོག་རྩ་བ་ནས་བྱེད་ཀྱི་མ་རེད། ཇི་སྲིད་བོད་མི་རིགས་གནས་ཕྱིན་ཆད་ལ་དེ་སྲིད་དུ་བོད་རང་དབང་གི་འཐབ་རྩོད་མུ་མཐུད་སྡོད་ཀྱི་རེད། ང་ཚོ་མི་ཐོག་ནས་མི་ཐོག་སྦྲེལ་ཏེ་ལས་ཀ་མུ་མཐུད་བྱེད་དགོས་པ་དང༌། མི་ཐོག་རྗེས་མ་རྣམས་ཤེས་ཡོན་ཡོད་པ་ཞིག་དགོས་པར་བརྟེན། རྒྱ་གར་ལ་སླེབས་ནས་རིམ་པ་དང་པོ་དེ་ང་ཚོས་སློབ་གྲྭ་བཙུགས་པ་རེད། སྐབས་དེར་སྟབས་ལེགས་པ་ཞིག་ལ་རྒྱ་གར་གྱི་སྲིད་བློན་འཇོ་ཧ་ལ་ནེ་རུ་ནས་ཐུགས་ཁུར་ཆེན་པོ་བཞེས་ཏེ་བོད་དོན་མུ་མཐུད་སྒྲུབ་རྒྱུ་དང༌། མ་བརླག་པའི་རྩ་བའི་འགག་རྩ་བོད་མིའི་ཤེས་ཡོན་ལ་རག་ལུས་ཡོད་པས། བོད་ཕྲུག་ན་གཞོན་མི་རབས་གསར་པ་དེ་དག་ལ་ཤེས་ཡོན་སྤྲོད་དགོས་ཞེས་ནེ་རུ་རང་གིས་ངོས་ལ་བཀའ་སློབ་གནང་བྱུང༌།

ཕྱི་ལོ་ ༡༩༥༩ ལོའི་ནང་མ་སུ་རིར་བོད་མི་ན་གཞོན་ལྔ་བཅུ་སྐོར་ཡོད་པའི་སློབ་གྲྭ་ཞིག་བཙུགས་ཤིང་། དེ་ནས་བཟུང་དུས་ད་ལྟའི་བར་དུ་ཧ་ལམ་བོད་ཕྲུག་ཁྲི་ལྔ་དྲུག་ཙམ་སློབ་གྲྭ་འགྲིམས་ནས་ཐོན་པ་འདི་དག་ང་ཚོ་མི་རིགས་ཤིག་གི་རྩ་དོན་གྱི་ཆེད་དུ་ཡིན་པ་ལས། མི་གཅིག་བསྡད་པའི་རིང་ལ་བོད་དོན་འཐབ་རྩོད་བྱེད་དགོས་པ་དང༌། ངོས་རང་མི་གཅིག་འཆི་བའི་ཉིན་ནས་བོད་དོན་ཡལ་རྒྱུ་རྩ་བ་ཉིད་ནས་མ་རེད།

པ༽ ༸རྒྱལ་བའི་ཡང་སྲིད་དང་། མཛད་བཟང་གི་འཕྲོ་སྐྱོང་།

ངོས་ནས་ཡང་སྲིད་སྐོར་བཤད་པ་དེར་བློ་གཡེང་བྱེད་དགོས་དོན་མེད། ཡང་བར་སྐབས་པཎ་ཆེན་རིན་པོ་ཆེའི་ཡང་སྲིད་སྐོར་གནས་ཚུལ་ཡོང་སྟངས་ལ་མཚོན་ན་མ་འོངས་པར་ཏཱ་ལའི་བླ་མའི་ཡང་སྲིད་ངོས་འཛིན་བྱེད་རྒྱུའི་གནས་ཚུལ་བྱུང་ན། རྒྱ་མིས་ཡང་སྲིད་ངོས་འཛིན་བྱས་ཏེ་ཏཱ་ལའི་བླ་མ་དང༌། པཎ་ཆེན་བླ་མ་གཉིས་ཀ་རྒྱ་མི་ཁོ་རང་ཚོས་བསྐོས་པ་ཞིག་བཟོས། དེའི་ཐོག་ནས་བོད་ལ་དབང་བསྒྱུར་བྱ་རྒྱུའི་བསམ་བློ་གཏོང་གི་ཡོད་ཚུལ་ཤོད་མཁན་འདུག གལ་སྲིད་དེ་ལྟར་ཡིན་ན། ང་ཚོ་བཙན་བྱོལ་བ་བྱས་ཏེ་བསྡད་པའི་རིང་ལ་ངོས་རང་འདས་གྲོངས་ཕྱིན་པའི་དབང་དུ་བཏང་ན། ཡང་སྲིད་གལ་ཏེ་དགོས་གལ་བྱུང་ན། བརྒྱ་ཆ་བརྒྱ་ཐམ་པ་རྒྱ་མིའི་ལག་འོག་ཏུ་ཡོང་གི་མ་རེད་ཅེས་ཤོད་ཀྱི་ཡོད། གང་ཡིན་ཟེར་ན། དེ་ལ་རྒྱུ་མཚན་ཡོད། ཡང་སྲིད་ཡོང་བའི་དགོས་དོན་ནམ། དམིགས་ཡུལ་ནི་སྔ་མ་དེས་ལས་ཀ་འགོ་བཙུགས་ནས་འཕྲོ་ཅན་ལ་བསྡད་པ་དེ་མཇུག་སྐྱོང་བྱེད་པའི་དོན་དུ་ཡོང་དགོས།

དཔེར་ན། ངོས་ལྷ་མོ་དོན་གྲུབ་ཀྱིས་ལས་ཀ་འགོ་བཙུགས་ཏེ་ད་ལྟ་མ་འགྲུབ་པར་བསྡད་པ་ཞིག ངོས་ཀྱི་ཡང་སྲིད་ཡིན་ཟེར་མཁན་ཕྲུ་གུ་གཅིག་གིས་ལྷ་མོ་དོན་གྲུབ་ཀྱིས་འགོ་བཙུགས་པའི་ལས་ཀ་དེ་གཏོར་བཤིག་གཏོང་མཁན་ཞིག་བྱུང་ན། དེ་ནི་ཡང་སྲིད་མིན་པའི་རྟགས་ཡིན་པ་ལས། ཡང་སྲིད་ཡིན་ན་དེ་ལྟར་ཡོང་ཤེས་ཐབས་མེད། ང་ཚོ་བཙན་བྱོལ་བ་བྱས་ཏེ་སྡོད་པའི་རིང་ལ་ངོས་རང་མེད་པ་ཆགས་པ་དང༌། དེའི་ཡང་སྲིད་ཅིག་རྒྱ་ཆེའི་མི་མང་གིས་གལ་སྲིད་འདོད་པ་ཡོད་ན། ངོས་ཀྱི་ཡང་སྲིད་དེ་རང་དབང་ལུང་པའི་ནང་ལ་ཡོང་གི་རེད། དེ་དངོས་ཡོད་གནས་ཚུལ་རེད།

དེའི་རྒྱུ་མཚན་ལ་བསམ་བློ་ཐོངས་དང༌། དེས་ཀྱང་ཚད་ཀྱི་མ་རེད། ཕྱི་རྒྱལ་མི་དེ་དག་སྐད་ཆ་འདྲ་མིན་འདྲི་རྒྱུར་དགའ་པོ་ཡོད། ཏཱ་ལའི་བླ་མའི་ཡང་སྲིད་བུད་མེད་ཡོང་གི་རེད་དམ། དེ་སྔ་བོད་ཀྱི་བླ་མའི་ནང་ལ་བུད་མེད་ཡོད་དམ་མེད་ཅེས་འདྲི་མཁན་ཡང་ཡང་ཡོང་གི་འདུག ངོས་ནས་ནམ་རྒྱུན་འཆར་ཅན་འདི་ལྟར་བརྗོད་ཀྱི་ཡོད། བླ་མའི་ནང་ལ་བུད་མེད་ཡོད། དཔེར་ན། བསམ་སྡིང་རྡོ་རྗེ་ཕག་མོ་ལྟ་བུ་ཡོད། བསམ་སྡིང་རྡོ་རྗེ་ཕག་མོར་ཆ་བཞག་ན་བླ་མ་ཆེན་པོ་རེད། རྟེན་བུད་མེད་རེད་ཅེས་ཤོད་ཀྱི་ཡོད།

༸རྒྱལ་བ་རིན་པོ་ཆེ་ད་ཕན་སྐུ་ཕྲེང་བཅུ་བཞིའི་བར་དུ་བུད་མེད་བྱུང་མེད། མ་འོངས་པར་དེའི་ཚེ་དེའི་དུས་ལ་རྟེན་བུད་མེད་ཅིག་གིས་བསྟན་པ་དང་འགྲོ་བར་ཕན་ཐོགས་ཆེ་བ་ཡོང་རྒྱུའི་གནས་ཚུལ་ཞིག་ཆགས་ན། བུད་མེད་རྟེན་ཅན་གྱི་༸རྒྱལ་བ་རིན་པོ་ཆེ་ཡོང་གི་རེད། ཡོང་བ་ཙམ་དུ་མ་ཟད་རྣམ་པ་ཡག་པོ་ཞིག་ཡོང་གི་རེད་ཅེས་བརྗོད་ཀྱི་ཡོད། རྣམ་མཁྱེན་སྒྲུབ་པའི་རྟེན་ཕུན་སུམ་ཚོགས་པ་ཞིག་ཡོང་བ་ལ་གཟུགས་བཟང་བ་ལ་སོགས་པ་དགོས་ཀྱི་ཡོད། ཏཱ་ལའི་བླ་མ་བུད་མེད་ཅིག་བྱུང་ན་ཕལ་ཆེར་རྟེན་རབ་བྱུང་མ་ཞིག་ཡོང་གི་རེད། རབ་བྱུང་མ་ཡིན་ན་རང་བཞིན་གྱི་རྣམ་པ་ཡག་པོ་ཞིག་ཡོད་ན་མ་གཏོགས། གདོང་པར་ཚོས་བྱུག་སྟེ་མཛེས་པོ་བཟོས་ཆོག་གི་མ་རེད། ཁ་སྔོན་དྷ་རམ་ས་ལར་བརྟན་བཞུགས་སྐོར་ལས་ཀ་བྱེད་མཁན་ཚོར་ངོས་ནས་འགྲེལ་བཤད་བརྒྱབ་པ་ཡིན་ལ། དེ་རིང་ཡང་ཁྱེད་རང་ཚོར་ཞོར་ལ་འདིའི་སྐོར་བརྗོད་ན་བསམ་བྱུང་།

དེས་ན་ཁྱེད་རང་ཚོ་བློ་བདེ་པོ་བྱས་ནས་སྡོད། ངོས་རང་གཟུགས་པོ་ནི་བདེ་ཐག་ཆོད་ཡོད། ལོ་ལྟ་དྲུག་ཅུ་རེ་གྲངས་ལ་སླེབས་པ་རེད། སྐུ་མདུན་སྐུ་གོང་མ་ལས་ང་རྒན་པ་ཆགས་ཟིན་པ་རེད། སྐུ་ཕྲེང་གོང་མ་བཅུ་གསུམ་བྱུང་བའི་ནང་ནས། ངོས་ལས་དགུང་ལོ་བགྲེས་པ་༸གོང་ས་ལྔ་པ་ཆེན་པོ་དང༌། དེ་ནས་དགེ་འདུན་རྒྱ་མཚོ། དེ་ནས་དགེ་འདུན་གྲུབ་པ་བཅས་སྐུ་ཕྲེང་གསུམ་བྱུང་ཡོད། ལོ་དྲུག་ཅུ་རེ་བདུན་ལ་སླེབས་ན་༸རྒྱལ་དབང་ལྔ་པ་ཆེན་པོ་ལས་བརྒལ་ཡོང་གི་རེད། དེ་ནས་དྲུག་ཅུ་རེ་བརྒྱད་ལ་སླེབས་ན་དགེ་འདུན་རྒྱ་མཚོ་ལས་བརྒལ་ཡོང་གི་རེད། དགེ་འདུན་གྲུབ་པ་དགུང་ལོ་བརྒྱད་ཅུ་གྱ་བཞི་བཞུགས་པ་རེད། རིག་པ་བསྒྲིམས་དགོས་ཀྱི་རེད། དགེ་འདུན་གྲུབ་པ་བཞག་ཚར་སོང་ན། ང་ལོ་བརྒྱད་ཅུ་གྱ་ལྔ་གྱ་དྲུག་ལ་སླེབས་འགྲོ་གི་རེད།

ད་ལྟའི་གཟུགས་པོའི་གནས་སྟངས་ལ་བལྟས་ན་ཚེ་རིང་ཙམ་བསྡད་ཡོང་བསམ་གྱི་འདུག ཡིན་ན་ཡང་རྐྱེན་མང་པོ་ཞིག་ལ་ལྟོས་ཀྱི་ཡོད་པས། ཁྱེད་རང་ཚོས་ཀྱང་དད་པ་དམ་ཚིག་མཐུན་པོ་ཡག་པོ་བྱེད་དགོས། ད་ལྟ་ནང་བཞིན་ཧུར་ཐག་གྱིས། ང་རང་གི་ངོས་ནས་ཧུར་ཐག་བྱེད་ཀྱི་ཡིན་ལ། ཚེ་སྒྲུབ་འདྲ་ཡང་བྱེད་ཀྱི་ཡོད། རྒྱུན་དུ་བསམ་བློ་ལྷོད་ལྷོད་བྱས་ནས་སྡོད་ཀྱི་ཡོད་པ་ལས། སེམས་མི་སྐྱིད་པ་གང་ཡང་མེད། བོད་སྤྱི་པའི་དོན་ལ་སེམས་ཁུར་བླངས་དགོས་ཀྱང་འཁོར་བའི་ཆོས་ཉིད་དེ་ལྟར་རེད་བསམ་གྱི་འདུག

སྙིང་རྗེ། བོད་ནང་ལ་ཡོད་པའི་རྒྱ་ཆེའི་མི་མང་དེ་རྣམས་དངངས་སྐྲག་ཆེན་པོ་ཡོད་པ་འདི་གང་འདྲ་བསམ་པ་དྲན་པ་ལས་དེ་མིན་དེ་འདྲ་དེ་འདྲ་རེད། གལ་ཆེ་ཤོས་སོ་སོའི་མི་ཚེ་འདི་དོན་དང་ལྡན་པ་ཞིག་དང༌། མི་ལ་ཕྲན་བུའི་སེམས་སྐྱིད་པ་ལས་མ་བྱུང་ན་ཡང་དེ་ཙམ་ཞིག་གིས་བློ་བག་སྤྲོད་རྒྱུའི་ཕན་ཐོགས་བྱུང་ན་མི་ཚེ་གཅིག་གི་དགོས་དོན་འགྲུབ་ཀྱི་རེད། དེ་གལ་ཆེན་པོ་ཡིན་པ་ལས། གཞན་གནད་འགག་དེ་ཙམ་མི་འདུག དེར་བརྟེན་ཁྱེད་རང་ཚོ་བློ་བདེ་པོ་བྱས་ཏེ་སྡོད། བཀྲ་ཤིས་བདེ་ལེགས། ཐུགས་རྗེ་ཆེ། ཞེས་བཀའ་སློབ་སྩལ།། །།

༼སྐབས་འདིར་དོལ་རྒྱལ་སྐོར་བཀའ་སློབ་སྩལ་བ་བཀའ་སློབ་འདི་གྲས་བྱིངས་ཁོངས་སུ་ཕྱོགས་བསྡེབས་ཞུས་ཞེས་བཀོད་གནང་འདུག་ཀྱང་། ད་བར་གྱི་དོལ་རྒྱལ་སྐོར་གྱི་ལམ་སྟོན་བཀའ་སློབ་ཁག་ཏུ་མ་འཁོད་པས་དཔྱད་པར་འཚལ།༽

༄༅། །ཕྱི་ལོ་ ༡༩༩༦ ཟླ་ ༢ ཚེས་ ༡༡ མེ་བྱའི་གནམ་ལོ་གསར་ཚེས་ཉིན་གངས་ལྗོངས་གཞིས་བྱེས་མི་མང་ཡོངས་ལ་བཀྲ་ཤིས་བདེ་ལེགས་ཀྱི་གསུང་བཤད་བཀའ་དྲིན་སྩལ་བ།

ཀ༽ བཀྲ་ཤིས་བདེ་ལེགས་དང་། ཆོས་ཀྱི་ཚིག་དོན།

དེ་རིང་འདིར་དྷ་རམ་ས་ལར་རྒྱུན་དུ་གཉུག་མར་གནས་པའི་བོད་མི་སེར་སྐྱ་རྒན་གཞོན་རྣམས་དང༌། ཕྱོགས་མཐའ་ནས་ཡོང་མཁན་རྣམ་པ། ལྷག་དོན་བོད་ནས་གཉེན་འཕྲད་དང་གནས་མཇལ་ལ་ཡོང་བ་རྣམ་པ། དེ་བཞིན་བོད་པའི་གྲོགས་པོ་ཕྱི་རྒྱལ་གྱི་མི་སྣ་ཡང་མང་པོ་ཞིག་སླེབས་འདུག འདིར་དངོས་སུ་ཡོད་པའི་ཁྱེད་རང་ཚོ་བརྒྱུད་ནས་བོད་གངས་ཅན་ལྗོངས་ཀྱི་བོད་མི་སེར་སྐྱ་ཚང་མར་ངོས་ནས་ལོ་གསར་པའི་བཀྲ་ཤིས་བདེ་ལེགས་ཞུ་བཞིན་ཡོད། ང་རང་ཚོའི་ཁ་ལ་རྣམ་ཀུན་ནས་བཀྲ་ཤིས་བདེ་ལེགས་ཞེས་པ་འདི་འཇགས་ཡོད། བཀྲ་ཤིས་ཞེས་པ་འདིའི་དོན་འཕྲལ་སྒང་སྣང་བ་སྐྱིད་པོ་བྱེད་པ་ཞིག་མིན་པར། བདེ་སྐྱིད་ཀྱི་རྩ་བ་དགེ་བ་ཡིན་སྟབས་དགེ་བའི་དོན་ལ་གོ་བ་ཡིན། རང་རེས་རྣམ་ཀུན་འདོན་བཞིན་པའི་འཇམ་དཔལ་མཚན་བརྗོད་ལས།

བཀྲ་ཤིས་ཀུན་གྱི་བཀྲ་ཤིས་པ། །

གྲགས་པའི་བཀྲ་ཤིས་སྙན་གྲགས་དགེ །

ཞེས་སོགས་གསུངས་པ་ལྟར་དགེ་བ་རིམ་པ་གཉིས་པས་ཚེ་ཕྱི་མ་ཕན་ཆད་མངོན་མཐོའི་ལུས་རྟེན་ཐོབ་པར་བྱེད་པའི་རྒྱུ་རྐྱེན་བྱས་ཏེ་དེ་ལྟ་བུའི་སྒོ་ནས་བདེ་ཞིང་སྐྱིད་པའི་བཀྲ་ཤིས་པར་བྱེད་པ། དགེ་བ་དེ་ལས་རིམ་པ་མཐོ་བ་བསླབ་པ་གསུམ་གྱི་ཉམས་ལེན་གྱི་དགེ་བས་སྲིད་པ་འཁོར་བ་ལས་ཐར་བའི་ཐར་པའི་གོ་འཕང་ཐོབ་པའི་རྒྱུ་རྐྱེན་བྱས་ཏེ་ཐར་པའི་བདེ་སྐྱིད་ཐོབ་པའི་སྒོ་ནས་བཀྲ་ཤིས་པར་བྱེད་པ། བདག་པས་གཞན་གཅེས་པའི་བྱང་ཆུབ་ཀྱི་སེམས་དང༌། ཡང་དག་པའི་ལྟ་བ། མདོར་ན་ཕ་རོལ་ཏུ་ཕྱིན་པ་དྲུག་ཉམས་སུ་བླངས་ཏེ་ལམ་ཡོངས་སུ་རྫོགས་པའི་སྒོ་ནས་འབྲས་བུ་རྣམ་མཁྱེན་༸རྒྱལ་བའི་གོ་འཕང་ཐོབ་ནས་རང་གཞན་གྱི་དོན་གཉིས་མཐར་ཕྱིན་པའི་བདེ་སྐྱིད་མཐར་ཐུག་སྒྲུབ་པར་བྱེད་པའི་རྒྱུ་རྐྱེན་གྱི་ཐོག་ནས་གཏན་དུ་སྐྱིད་པའི་བཀྲ་ཤིས་པར་བྱེད་པ་བཅས་ཀྱི་དོན་ཡིན།

དེར་བརྟེན་རྣམ་ཀུན་ང་རང་ཚོ་བོད་པའི་ཁ་ནས་བཀྲ་ཤིས་བདེ་ལེགས་ཞེས་བརྗོད་པ་འདིའི་དོན་ལ་བསམ་བློ་བཏང་ན་རྒྱ་ཤིན་ཏུ་ཆེན་པོ་ཡོད། མདོ་དོན་སྙིང་པོ། བཀྲ་ཤིས་པར་བྱེད་པ་ཞེས་པ་འདི་རྒྱུད་ལ་དགེ་བ་ཞིག་བསྒྲུབས་ནས་དགེ་བ་དེའི་མཐུས་རང་འབྲས་བདེ་སྐྱིད་ཐོབ་པའི་སྒོ་ནས་བཀྲ་ཤིས་པར་བྱེད་པ་ཞིག་ཡིན་པས། ང་རང་ཚོས་ཁ་ནས་བཀྲ་ཤིས་བདེ་ལེགས་ཞེས་བརྗོད་པ་དང་ཆབས་ཅིག་སོ་སོའི་བསམ་བློའི་ནང་དགེ་བའི་བློ་ཞིག་སྐྱེ་དགོས། དགེ་བའི་བློ་མེད་པར་བསམ་རྒྱུ་སྡིག་པ་དང༌། བྱ་རྒྱུ་གནོད་པའི་རང་བཞིན་ཅན་ཞིག་གི་ཐོག་ཏུ་ཕྱིན་ན། བཀྲ་ཤིས་པ་ཡོང་རྒྱུ་མེད།

ཁ༽ དོན་ལྡན་གྱི་མི་ཚེ་དང་། གཞན་ཕན་སེམས་བཟང་།

ངོས་ནས་རྒྱུན་དུ་བརྗོད་པ་བཞིན། ང་རང་ཚོ་བོད་ཁ་བ་གངས་ཅན་ལྗོངས་ཀྱི་རིག་གཞུང་གི་རྩ་བ་ནང་པའི་ཆོས་དང་འབྲེལ་བ་ཡོད། བོད་ཁ་བ་གངས་ཅན་ལྗོངས་ཀྱི་རིག་གཞུང་ཞེས་པ་འདི་ད་ལྟ་ད་ལྟའི་ང་རང་ཚོའི་རིག་གཞུང་འདི་ལ་བསམ་བློ་གཏོང་དགོས། འཛམ་གླིང་ཐོག་ནས་བོད་པའི་རིག་གཞུང་ཞེས་དམིགས་བསལ་དོ་སྣང་བྱེད་ཡུལ་ཡང༌། བར་སྐབས་བོད་ནང་དར་ཞིང་རྒྱས་པའི་རིག་གཞུང་འདི་ཡིན། རིག་གཞུང་འདིའི་ཐོག་ནས་ཉིན་ཞག་ཕྲུགས་གཅིག་གི་འཚོ་བ་སྐྱེལ་སྟངས་དང༌། བསམ་བློ་གཏོང་སྟངས་སོགས་མང་པོ་ཞིག་ནང་པའི་ཆོས་ཀྱི་བསླབ་བྱ་དང་འབྲེལ་ནས་ཡོང་གི་ཡོད། དེར་བརྟེན་ངོས་ནས་བཀྲ་ཤིས་བདེ་ལེགས་ཀྱི་གོ་དོན་འགྲེལ་བཤད་བྱེད་པའི་རྒྱུ་མཚན་ཡང་འདི་ཡིན།

མདོ་དོན་ང་རང་ཚོ་ཚང་མས་སེམས་པ་སྐྱིད་པོ་བྱེད་དགོས་པ་ལས། སེམས་སྦུབ་དོག་པོ་བྱེད་མི་རུང་ལ། སེམས་ཤུགས་ཀྱང་ཆག་མི་རུང༌། ང་རང་ཚོ་བོད་སྤྱི་པའི་དོན་དག་བསྒྲུབ་རྒྱུ་དང༌། སོ་སོ་མི་སྒེར་པ་ཞིག་འཚོ་ཞིང་གནས་པར་བྱེད་པའི་མི་ཚེ་འདི་དགེ་བ་བསྒྲུབ་རྒྱུ་དང༌། ཕན་པ་བསྒྲུབ་རྒྱུའི་ཐོག་གཏོང་དགོས། ཉིན་རེའི་མི་ཚེ་འདི་སྡིག་པ་གསོག་པ་དང༌། གཞན་ལ་གནོད་པ་བྱེད་པའི་ཐོག་ཏུ་བཏང་ན། གསོན་པ་ལས་མ་གསོན་ན་ལེགས། ཕན་པའི་རང་བཞིན་ཅན་གྱི་མི་ཚེ་ཞིག་སྐྱེལ་ཐུབ་ན། གསོན་ནས་ཉི་མ་གཅིག་གམ། ཟླ་བ་གཅིག ལོ་གཅིག་སྡོད་ཐུབ་ཀྱང་ཁེ་བཟང་ཡིན་ལ། ད་དུང་ལོ་བརྒྱ་དང༌། ཡང་ན་ལོ་སྟོང་ཕྲག་གཅིག་སྡོད་ཐུབ་ཀྱང་། དེ་ནི་དངོས་གནས་རང་གཞན་གཉིས་ཕན་ཡོང་རྒྱུ་དང༌། རང་ཉིད་སྐྱིད་ལ་གཞན་ལ་ཕན་པ། དེ་ཡང་འགྲོ་བ་མི་ཙམ་དུ་མ་ཟད། སྲོག་ཆགས་གྲོག་སྦུར་ཚུན་ལ་ཕན་ཐོགས་བྱེད་ཐུབ་པ་ཡིན་པས། དེ་ལུགས་ཚང་མས་སེམས་པ་བཟང་པོ་བྱ་རྒྱུ་གལ་ཆེན་པོ་ཡིན།

ང་རང་ཚོ་གཅིག་གིས་གཅིག་ལ་ཕན་པའི་བསམ་པ་བཟང་པོ་བཅངས་ནས་ཕན་ཚུན་མཛའ་གཅུགས་ཀྱི་དམ་ཚིག་ལ་རྒྱ་འོ་ཆུ་གཅིག་འདྲེས་ཀྱི་ཐོག་སོ་སོ་སྒེར་གྱི་དོན་ནམ། སྤྱི་པའི་དོན། སངས་རྒྱས་བསྟན་པའི་དོན། མི་རིགས་ཀྱི་དོན་བཅས་བསྒྲུབས་ན་འབད་མེད་ལྷུན་གྱིས་འགྲུབ་ཐུབ་པ་ཞིག་ཡོང་རྒྱུ་ཡིན། ཞེས་ངོས་ནས་དེ་རིང་གི་གོ་སྐབས་འདི་བརྒྱུད་རིང་མིན་འདི་ནས་ཐོན་མཁན་ཚོ་དང་བཅས་པ་ཚང་མར་ཞུས་ན་སྙམ་པ་དྲན་བྱུང༌། སྔ་ལོ་མཇལ་ཁ་བྱུང་མེད་ལ། ཕལ་ཆེར་ཁྱེད་རང་ཚོ་མང་པོས་དོ་སྣང་བྱུང་ཡོད། བར་ལམ་ཟླ་བ་བཞི་ལྷག་ཙམ་ཞིག་སོང་བ་དེའི་རིང་ངོས་རང་གློ་བརྒྱབ་ནས་མིད་པ་མ་བདེ་བ་བྱུང༌། དེར་བརྟེན་མཇལ་ཁ་མ་དགོས་པར་མང་ཚོགས་འཁྱུག་ཙམ་ཐུག་ནས་བཀྲ་ཤིས་བདེ་ལེགས་ཞུས་ན་དེས་འགྲིག་གི་རེད་སྙམ་བྱུང༌། བཀྲ་ཤིས་བདེ་ལེགས། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༦ ཟླ་ ༦ ཚེས་ ༡༧ ཉིན་ཁུ་ནུ་རེ་ཀོང་པི་འུར་མི་མང་ལ་སྩལ་བའི་བཀའ་སློབ།

ཀ༽ ཤེས་ཡོན་གྱི་ཆ་རྐྱེན་དང་། ལྷག་བསམ་གྱི་རྒྱབ་རྟེན།

དེ་རིང་འདིར་སྐུ་མགྲོན་དགེ་བཤེས་རྣམ་པ་དང༌། ས་གནས་འདིར་ཕྱག་ལས་ཀྱི་ཐུགས་འགན་བཞེས་མཁན། མི་མང་བཅས་ཚང་མར་ཞུ་རྒྱུར། འདིར་རིན་པོ་ཆེས་ཐུགས་ཁུར་རྐང་བཞེས་ཀྱིས་སློབ་གྲྭ་ཆེན་པོ་ཞིག་གསར་སྐྲུན་གྱི་འཆར་གཞི་དང༌། སྔོན་འགྲོའི་རྟེན་འབྲེལ་སྐབས་ངོས་རང་བཅར་ཐུབ་པར་དགའ་པོ་བྱུང༌། ཐུགས་རྗེ་ཆེ་ཞུ་རྒྱུ་ཡིན།

ང་རང་ཚོ་ཚང་མས་ཤེས་གསལ་རེད། འགྲོ་བ་མི་ཞེས་པ་འདི་སྡུག་བསྔལ་མི་འདོད་པ་དང༌། བདེ་བ་འདོད་པའི་ཆ་ནས་སེམས་ཅན་གཞན་དང་མི་འདྲ་བའི་ཁྱད་པར་མེད། སེམས་ཅན་ཚང་མ་གཅིག་མཚུངས་རེད། གཟུགས་སྟོབས་ཆེ་ཆུང་ལ་མཚོན་ན། མི་གཟུགས་སྟོབས་ཆེ་བའི་གྲས་ལ་ཚུད་ཀྱི་མེད། ཡིན་ན་ཡང་འགྲོ་བ་མི་ལ་རྣམ་དཔྱོད་ཀྱི་ནུས་པ་གཞན་དང་མི་འདྲ་བའི་ཁྱད་ཆོས་ཤིག་ཡོད། རང་བཞིན་གྱི་རྣམ་དཔྱད་ཡོད་པ་ཙམ་གྱིས་མི་ཆོག་པར་རྣམ་དཔྱོད་ཀྱི་ནུས་པ་གོང་མཐོར་སྤེལ་ཐུབ་པ་བྱེད་དགོས།

སློབ་སྦྱོང་ཟེར་བ་དེ་ནི། མིའི་རྣམ་དཔྱོད་ཀྱི་ནུས་པ་གོང་ནས་གོང་དུ་གཏོང་རྒྱུའི་ཆ་རྐྱེན་གཙོ་བོར་འཛིན་གྱི་ཡོད། ཤེས་ཡོན་ཡག་པོ་ཡོད་ཀྱང༌། བེད་སྤྱོད་ཡག་པོ་གཏོང་མ་ཐུབ་ན་ཤེས་ཡོན་གྱིས་ཕན་པའི་རང་བཞིན་ལ་འགྲོ་གི་ཡོད་དམ། ཡང་ན་གནོད་པའི་རྐྱེན་ལ་འགྲོ་མིན་ངེས་པ་མེད། ཤེས་ཡོན་གྱི་རྣམ་དཔྱོད་དེ་ཕན་པའི་དོན་ཆེན་ཞིག་ལ་སྤྱོད་པའི་ཆེད་ལྷག་བསམ་བཟང་པོ་དང་ཟུང་དུ་འབྲེལ་བའི་ཐོག་ནས་འགྲོ་དགོས། དེང་སང་འཛམ་གླིང་འདིར་དཔེར་ན་ནུབ་ཕྱོགས་རྒྱལ་ཁབ་དེ་དག་ཕྱི་དངོས་པོའི་ཡར་རྒྱས་ཧ་ཅང་ཆེན་པོ་ཕྱིན་ཡོད་སྟབས། ཡར་རྒྱས་མ་ཕྱིན་པའི་ལུང་པ་རྣམས་ཀྱིས་དཔེ་ལྟ་ས་ཆགས་ཡོད།

ཡིན་ནའང་ཕྱི་དངོས་པོ་ཡར་རྒྱས་ཡོད་པ་དེའི་ནང་གི་མིའི་སེམས་ཀྱི་དཀའ་ངལ་ལ་བལྟས་ན། ནུབ་ཕྱོགས་རྒྱལ་ཁབ་དངོས་པོ་ཡར་རྒྱས་ཕྱིན་པ་ཚོའི་ནང་ལ་སེམས་ཀྱི་དཀའ་ངལ་དམིགས་བསལ་ཅན་རྣམ་གྲངས་མང་པོ་ཞིག་ཡོང་གི་འདུག དེས་རྟགས་གང་ཞིག་སྟོན་གྱི་ཡོད་དམ་ཟེར་ན། ཤེས་ཡོན་ཡོད་པ་གཅིག་པུས་མི་འགྲིགས་པར་ཤེས་ཡོན་དང་ལྷག་བསམ་ཟུང་དུ་འབྲེལ་བའི་ཐོག་ནས་ལྷག་བསམ་བཟང་པོའི་རྒྱབ་འཁྱོགས་པ་ཞིག་དགོས་པ་ང་རང་ཚོར་ངོ་སྤྲོད་ཡོང་གི་ཡོད། ངོས་ནས་རྣམ་ཀུན་རྒྱ་གར་གྱི་གྲོགས་པོ་ཚོར་རྟག་པར་ཤོད་ཀྱི་ཡོད། ནུབ་ཕྱོགས་རྒྱལ་ཁབ་ཀྱི་ཚན་རིག་དང༌། འཕྲུལ་ཆས་ཐོག་ནས་དངོས་པོ་ཡར་རྒྱས་ཕྱིན་པ་མིག་དཔེར་བལྟས་ནས་རང་གི་ལུང་པའི་ནང་ལ་འཛུགས་སྐྲུན་ངེས་པར་དུ་བྱེད་དགོས་ལ། དེ་དང་ཆབས་ཅིག་རྒྱ་གར་རང་ཉིད་ལ་གནའ་རབས་ནས་བསམ་བློའི་གནས་ཚད་མཐོན་པོའི་བསམ་བློ་གཏོང་སྟངས་དང༌། བསླབ་བྱ་བཟང་པོ། ལྟ་བའི་རྣམ་གཞག་གཏིང་ཟབ་ཡོད་པ་དེ་དག་ངེས་པར་དུ་ཟུང་སྦྲེལ་གྱི་ཐོག་ནས་འཛིན་སྐྱོང་བྱེད་དགོས་པ་གནད་ཆེན་པོ་རེད་ཅེས་ཤོད་ཀྱི་ཡོད།

ཁ༽ ཕ་མེས་ཀྱི་ཆོས་ལུགས་དང་། མཐུན་ལམ་གྱི་གཞི་རྩ།

སྔ་དུས་ལུང་པ་མང་པོའི་ནང་ལ་རྣམ་དཔྱོད་དང་འབྲེལ་བའི་ཤེས་ཡོན་གོང་འཕེལ་གཏོང་རྒྱུའི་རྩ་བའི་འགན་འཁྱེར་མཁན་སློབ་གྲྭ་ཁག་དང༌། ལྷག་བསམ་བཟང་པོའི་ཡོན་ཏན་ཡག་པོ་ཞིག་ཡོང་ཐབས་སུ་ཆོས་སྡེ་ཚོས་འགན་ཁུར་བྱེད་ཀྱི་ཡོད། དེང་སང་ཆོས་སྡེ་ཚོར་སྤྱི་ཚོགས་ནང་ལ་ནུས་པ་དེ་ཙམ་མེད་པ་ལྟ་བུ་ཞིག་ཆགས་སྐབས་གང་ལྟར་མིའི་ལྷག་བསམ་བཟང་པོའི་ཡོན་ཏན་རྒྱུད་སྟེང་དུ་འཇགས་ཐུབ་པའི་འགན་ཁུར་བྱེད་མཁན་དམིགས་བསལ་མེད་པ་ལྟ་བུར་གྱུར་ཏེ་འཐུས་ཤོར་ཆེན་པོ་འགྲོ་གི་ཡོད། ངོས་ཀྱི་རེ་བར་ད་ལྟ་འཛུགས་སྐྲུན་འགོ་འཛུགས་བྱེད་བཞིན་པའི་སློབ་གྲྭ་འདི་བཞིན་ཕྱིན་ཆད་རྣམ་དཔྱོད་གོང་འཕེལ་གཏོང་རྒྱུའི་ཆ་རྐྱེན་ཚང་བ་དང༌། ཆབས་ཅིག་ལྷག་བསམ་ལྡན་པའི་མི་བཟང་པོ་ཞིག་ཡོང་བའི་རེ་བ་བྱེད་ཀྱི་ཡོད་ལ། ཁྱེད་ཚོས་ཀྱང་དམིགས་ཡུལ་དེ་བསྒྲུབ་ཐུབ་པར་ཚང་མས་ཐུགས་ཁུར་བཞེས་རོགས་གནང་ཞུ་རྒྱུ་ཡིན།

འཛམ་བུ་གླིང་འདིའི་སྒང་ལ་ནང་པ་སངས་རྒྱས་ཀྱིས་མཚོན་པའི་ཆོས་ལུགས་འདྲ་མིན་མང་དུ་ཡོད་པའི་ནང་ཚན་ནས་གཙོ་ཆེ་བའི་ཆོས་ལུགས་འདི་དག་གིས་སྔར་གྱི་དུས་དང༌། ད་ལྟ། མ་འོངས་པ་བཅས་པར་མི་ས་ཡ་མང་པོར་ཕན་ཐོགས་ཡོད་པ་ཞིག་རེད། ང་རང་ཚོ་གནའ་རབས་ཕ་མེས་ཀྱི་དུས་ནས་སངས་རྒྱས་བཅོམ་ལྡན་འདས་ཀྱི་རྗེས་སུ་འབྲང་མཁན་ཤ་སྟག་ཡིན། ངོས་རང་གི་མི་ཐོག་ལ་ཆ་བཞག་ན་ཁུ་ནུའི་ཡུལ་འདིར་མཁས་གྲུབ་གཉིས་ལྡན་གྱི་སྐྱེས་བུ་དམ་པ་ཁུ་ནུ་བ་རྒན་བསྟན་འཛིན་རྒྱལ་མཚན་དང༌། རྒན་རིག་འཛིན་བསྟན་པ་ཁོང་རྣམ་གཉིས་ནས་ངོས་ནས་ཆོས་འབྲེལ་ཞུ་མྱོང་བ་ལྟར་སྐྱེས་བུ་དམ་པ། ང་ཚོའི་མི་ཐོག་ཏུ་ཡང་ཡོད་མུས་རེད།

ང་རང་ཚོ་ཕ་མེས་ནས་ནང་པའི་ཆོས་དར་སའི་ས་ཆར་སྐྱེས་པ་མ་ཟད་ཆོས་བརྒྱུད་ཕན་ཚུན་མཐུན་པོ་ཡོང་རྒྱུའི་གཞི་རྩ་ཡང་ཡོད་པ་ཞིག་རེད། ལྟ་བ་དང་གྲུབ་མཐའ་མི་འདྲ་བ་ཡོད་ནའང་བཟང་པོའི་བསླབ་བྱ་གཅིག་གྱུར་ཡིན་པ་དང༌། གཞན་ཕན་གྱི་བསམ་བློའི་ཐོག་ནས་ཆོས་བརྒྱུད་ཕན་ཚུན་དམ་ཚིག་མཐུན་པོ་ཡོང་ཐུབ་པའི་ཆ་རྐྱེན་ཡོད། ཡིན་ནའང་ཆོས་བརྒྱུད་སོ་སོའི་རྗེས་འབྲང་པ་འགའ་ཞིག་གིས་ལྷག་བསམ་ཡིན་ཁུལ་གྱིས་ཆོས་ལུགས་སྤེལ་རེས་དང༌། ཕར་སྒྱུར་ཚུར་སྒྱུར་བྱེད་པ། ཧ་ལམ་ཆབ་སྲིད་ཚོགས་པ་ལྟ་བུར་མི་མང་ཁྲོད་དུ་ཧབ་ཐོབ་རྒྱག་གི་ཡོད་པ་ལྟ་བུ་བྱེད་པ་འདི་ནི་ཆོས་བརྒྱུད་ཕན་ཚུན་དམ་ཚིག་མི་མཐུན་པའི་རྐྱེན་རྩ་ཞིག་རེད།

ངོས་ནས་རྒྱུན་དུ་ཤོད་བཞིན་པ་ལྟར་ནུབ་ཕྱོགས་རྒྱལ་ཁབ་ཀྱི་ཡུལ་གྲུའི་ནང་ལ་ཕ་མེས་ནས་ཡེ་ཤུའི་ཆོས་ལུགས་ཡིན། རང་རང་སོ་སོའི་ཕ་མེས་ཀྱི་ཆོས་ལུགས་ཀྱི་ཐོག་ཏུ་ཕྱིན་ན་ལེགས་པའི་རང་བཞིན་རེད། རྩ་བའི་ཆོས་བྱེད་མི་བྱེད་དང༌། གང་བྱེད་དང་མི་བྱེད་སོ་སོའི་རང་དབང་ཡིན་ཡང༌། ང་རང་ཚོ་ཕ་མེས་ནས་ནང་པ་ཡིན་སྟབས་ནང་པ་རང་གི་ཐོག་ལ་ཕྱིན་ན་ལེགས། དེ་ནི་ངོས་རང་གི་ཉམས་མྱོང་གི་ཐོག་ནས་དོ་སྣང་བྱུང༌། ང་རང་ཚོ་ཕ་མེས་ནས་ནང་པའི་ཆོས་ལ་དད་མོས་ཡོད་པ་གཅིག་པུས་འདང་གི་མ་རེད། དད་པ་བྱེད་སའི་ཆོས་དེ་ཇི་འདྲ་ཞིག་ཡིན་པ་དང༌། དེའི་འགྲོ་སྟངས་ལ་དོ་སྣང་གིས་ཤེས་ཐབས་བྱེད་རྒྱུར་ཚང་མས་སེམས་ཁུར་ཆེ་བསྐྱེད་བྱ་དགོས།

ག༽ གཙང་སྦྲ་འཕྲོད་བསྟེན་དང་། ཁོར་ཡུག་སྲུང་སྐྱོབ།

ད་ལྟ་བཤད་པའི་གནད་དོན་དེ་ནི། ང་རང་ཚོའི་ནང་གི་སེམས་རྒྱུད་གཙང་མ་བཟོ་རྒྱུའི་བྱ་ཐབས་ཤིག་རེད། རང་སེམས་གཙང་མ་བཟོ་བ་དང་ཆབས་ཅིག་རང་ཉིད་གང་དུ་གནས་པའི་ས་ཕྱོགས་དེ་ཡང་གཙང་མ་བཟོ་རྒྱུ་གལ་ཆེན་པོ་རེད། སྤྱོད་འཇུག་ལས།

ཐམས་ཅད་དུ་ནི་ས་གཞི་དག །

གསེག་མ་ལ་སོགས་མེད་པ་དང༌། །

ལག་མཐིལ་ལྟར་མཉམ་བཻཌཱུརྱའི། །

རང་བཞིན་འཇམ་པོར་གནས་གྱུར་ཅིག །

ཅེས་གསུངས་པ་ལྟར་ང་རང་ཚོས་དངོས་སུ་ལམ་སེང་འགྲུབ་ཀྱི་མེད་ན་ཡང༌། མོས་པ་ཚུན་ཆད་ཀྱིས་ས་ཕྱོགས་ཡིད་དུ་འོང་བ་དང་། བཀོད་པ་མཛེས་པ་དེ་ལྟར་བསྒོམ་དགོས་ཀྱི་ཡོད་པ་ལྟར། རང་ཉིད་ཡོད་སའི་ས་ཆ་དང༌། ཁོར་ཡུག་ཚང་མ་གཙང་སྦྲ་བྱས་ན་བསྒོམས་པ་གཅིག་པུ་མིན་པར་དངོས་སུ་ལག་བསྟར་ཐུབ་ཆེད་དོ་སྣང་ངེས་པར་བྱེད་དགོས། རྒྱ་གར་ནང་བཟོ་གྲྭ་མང་པོ་དང༌། མི་འབོར། འཁོར་ལོ་བཅས་མང་པོ་ཡོད་པར་བརྟེན་ནས་ཁ་རླུང་བཙོག་པ་ཆགས་པའི་རྐྱེན་གྱིས་མིག་ཚ་བ་སོགས་ཀྱི་མིག་ནད་དང༌། དེ་བཞིན་གློ་བུར་གྱི་སྐྱོན་ཆ་ཡང་ཡོང་ཉེན་ཡོད། དེ་དག་འགོག་ཐབས་སུ་འགྲོ་སོང་ཁྱོན་ཆེ་ཞིག་ཐབས་འཚོལ་བྱེད་དགོས་པ་ཆགས་ཀྱི་འདུག འདི་ཁུལ་ས་ཆ་རང་བཞིན་ཁ་རླུང་གཙང་མ་ཡོད་པ་སྡུག་ཏུ་མི་འགྲོ་བའི་དོ་སྣང་ངེས་པར་བྱེད་དགོས།

ས་ཆ་འདིའི་རི་རྩེར་གངས་ཀྱིས་བརྒྱན་ཅིང༌། བར་དུ་རང་བྱུང་མཛེས་སྡུག་ཕུན་སུམ་ཚོགས་པ། གཤམ་དུ་ནགས་ཀྱི་བཀོད་པ་ལྡན་པའི་ས་གཞི་གཙང་མ་སྨོན་པའི་རང་བཞིན་ལྟ་བུ་ཡོད། དཔེར་ན། ངོས་རང་ལ་ཆ་བཞག་ན་རྒྱ་ཐང་ནས་འདིར་སླེབས་སྐབས་ས་ཆ་གཙང་ལ་བསིལ་ངད་ལྡན་པའི་ཚོར་བ་ཡོང་གི་འདུག འདི་ཁུལ་དུ་གནས་པའི་ཁྱིམ་ཚང་ངམ། མི་རེ་ངོ་རེའི་ཐོག་ནས་ས་དངོས་གཙང་མ་ཡོང་ཆེད་ཤོག་སྙིགས་དང༌། ཤེལ་དམ་སོགས་གང་བྱུང་དུ་མ་གཡུག་པར་ལམ་སེང་མེར་བསྲེགས་གཏོང་དགོས་ཀྱི་ཨེ་ཡོད། དོན་དུ་གང་ཞིག་བྱེད་དགོས་ཀྱི་ཡོད་ཀྱང་མེད་པ་བཟོས་ཏེ། གང་ལྟར་ས་ཆ་གཙང་མ་བཟོ་རྒྱུ་གལ་ཆེར་འཛིན་དགོས། དང་པོ་ནས་འཐུས་ཤོར་མ་སོང་བ་བྱེད་ཐུབ་ན་རྗེས་སུ་འགྲོ་སོང་གི་དཀའ་ངལ་མ་འཕྲད་པ་ཡོང་གི་རེད། ཁོར་ཡུག་གི་གཙང་སྦྲ་འཕྲོད་བསྟེན་ཐོག་ལ་ཁྱེད་རང་ཚོས་དོ་སྣང་བྱེད་ཀྱི་ཡོད་ཤག་རེད། ཡིན་ན་ཡང་དམིགས་བསལ་དོ་སྣང་བྱེད་རོགས་ཞེས་ཤོད་འདོད་བྱུང༌། བོད་པ་ཚོར་སོ་སོའི་ལུང་པ་རྒྱ་ཆེ་ལ་མི་ཉུང་ཉུང་ཡིན་སྟབས་ཁོར་ཡུག་ཐོག་དམིགས་བསལ་དོ་སྣང་དང༌། གོམས་གཤིས་འཇགས་མ་ཐུབ་པའི་གནས་ཚུལ་འདིར་ངོ་སྤྲོད་བྱེད་དགོས་པའི་གནད་འགག་ཅིག་མཐོང་སྟེ་བརྗོད་ན་བསམ་པ་དྲན་བྱུང༌།

ང༽ གསུང་གི་འཕྲིན་ལས་དང་། བླང་དོར་གྱི་བསླབ་བྱ།

སློབ་གྲྭའི་སློབ་ཕྲུག་རྣམས་ལྷག་བསམ་དག་ལ་རྣམ་དཔྱོད་ལྡན་པ་ཞིག་དང༌། གཉིས་ནས་ང་རང་ཚོའི་ཕ་མེས་ནས་ཡོད་པའི་ཆོས་བརྒྱུད་ཟབ་མོ་ཡོད་པ་འདི་ཉམས་པ་སོར་ཆུད་མི་ཉམས་གོང་འཕེལ་ཡོང་ཐབས་ཤེས་པ་བྱེད་རྒྱུ། གསུམ་པ་ཁོར་ཡུག་གི་གཙང་སྦྲ་འཕྲོད་བསྟེན་ཐོག་ལ་དོ་སྣང་བྱེད་རྒྱུ་བཅས་གསུམ་པོ་འདི་བཤད་འདོད་བྱུང༌། ཁྱེད་རང་ཚོས་ང་ལ་དགའ་མོས་དང་ཡིད་ཆེས་བྱེད་ཀྱི་ཡོད། ངོས་ནས་ཁྱེད་རང་ཚོར་བྱིན་རླབས་ཤིག་སྤྲད། སྨོན་ལམ་ཞིག་བཏོན་པ་གཅིག་པུས་ཕན་གྱི་མ་རེད། སྟོན་པ་བཅོམ་ལྡན་འདས་སྐུ་ངོ་མ་འཚོ་བཞུགས་སྐབས་སུའང་གསུང་གི་འཕྲིན་ལས་ཀྱི་ཐོག་ནས་གདུལ་བྱའི་གནས་སྐབས་དང༌། མཐར་ཐུག་གི་འདོད་དོན་སྒྲུབ་པ་ལས། བྱིན་རླབས་གཅིག་པུས་གདུལ་བྱའི་སྡུག་བསྔལ་སེལ་བ་གནང་གི་མེད། བཅོམ་ལྡན་འདས་ཀྱི་རྗེས་འབྲང་དགེ་སློང་ཕལ་པ་ང་ལྟ་བུ་ཞིག་ལ་བྱིན་རླབས་ཀྱི་ནུས་པ་གང་ཡང་མེད། འོ་ན་ཕན་པ་གང་བྱ་རྒྱུ་ཡོད་ཅེ་ན། ཁྱེད་རང་ཚོས་ངོས་ལ་ཡིད་ཆེས་དང༌། རེ་བ་བྱས་པར་བརྟེན་ངོས་ནས་ཡིན་ལུགས་མིན་ལུགས་བླང་དོར་གྱི་བསླབ་བྱ་རྒྱག་རྒྱུ་ངོས་ཀྱི་ལས་འགན་རེད། འདི་དག་ཁྱེད་རང་ཚོའི་སེམས་ལ་ངེས་པ་གྱིས། ཡང་རྗེས་སུ་ཐུག་ཡོང༌། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༦ ཟླ་ ༧ ཚེས་ ༢ ཉིན་སྤི་ཏི་རྟ་ཕོ་དགོན་པར་མང་ཚོགས་ལ་ཚེ་དབང་གནང་སྐབས་སྩལ་བའི་བཀའ་སློབ།

ཀ༽ བཟང་སྤྱོད་ཀྱི་གོམས་གཤིས་དང་། མི་ཚེའི་རིན་ཐང་།

དེ་རིང་འདིར་མཇུག་ཏུ་དགེ་བ་ཚེ་དབང་དང༌། དེ་དང་འབྲེལ་བའི་བརྟན་བཞུགས་བྱས་ཏེ་དུས་སྐབས་འདིའི་ཆོས་འབྲེལ་སྦྱོར་དངོས་རྗེས་གསུམ་ཆ་ཚང་ཟིན་པ་རེད། དེ་ཡང་ང་རང་ཚོ་ཚང་མ་ད་རེས་ཉིན་ཤས་འདིར་འཛོམས་པའི་རིང་ལ། མ་གཞི་ང་ཚོར་ཉོན་མོངས་ལྷན་སྐྱེས་སུ་ཡོད་པ་གོམས་པའི་དབང་གིས་ཆགས་སྡང་སྐྱེས་ངེས་རེད། ཡིན་ན་ཡང་ནམ་རྒྱུན་དང་མི་འདྲ་བར་དགེ་བའི་བློ་གང་ལ་གང་འཚམ་གསར་དུ་སྐྱེས་ཐུབ་པ་བྱུང་ཡོད། དེས་ས་བོན་ལྟ་བུ་བྱས་ཏེ་མུ་མཐུད་ནས་དགེ་བའི་བློ་ཇེ་བཟང་དུ་འགྲོ་ཨེ་ཐུབ་བལྟ་དགོས་པ་གལ་ཆེན་པོ་རེད། བློ་དགེ་བའི་ནང་ནས་མཆོག་ཏུ་གྱུར་པ་ཟབ་ཤོས་དང༌། ནུས་པ་ཆེ་ཤོས་ནི་བདེན་པ་བཞི་དང༌། བདེན་པ་གཉིས་སྤྱིའི་གོ་བ་གང་ལ་གང་འཚམ་ཡོད་པའི་སྒོ་ནས་མཐའ་ཡས་པའི་སེམས་ཅན་ཐམས་ཅད་ཀྱི་དོན་དུ་བླ་མེད་རྫོགས་བྱང་གི་གོ་འཕང་དོན་གཉེར་གྱི་བསམ་པ་འདུན་པ་གཉིས་ལྡན་གྱི་བྱང་ཆུབ་ཀྱི་སེམས་དང༌། དེ་བཞིན་ཆོས་ཐམས་ཅད་ང་རང་ཚོར་ཕྱི་རོལ་ཡུལ་སྟེང་ནས་གྲུབ་པའི་སྣང་ཚུལ་ཞིག་འཆར་ཡང༌། དེ་ཐམས་ཅད་ཀྱི་སྡོད་ལུགས་ངོ་མ་རང་བཞིན་གྱིས་གདོད་མ་ཉིད་ནས་མ་གྲུབ་པར་རྐྱེན་གྱི་དབང་གིས་ཡོད་པ་ཙམ་ཞིག་ཡིན་པའི་བློ་དང་བཅས་དེ་ལྟ་བུའི་ཐབས་ཤེས་ལ་བསླབ་རྒྱུ་དེ་ཆོས་ཀྱི་སྙིང་པོ་གལ་ཆེ་ཤོས་ཡིན།

གཞི་རྩ་དེ་འདྲ་ཞིག་ཡོད་པའི་ཐོག་ལ་ང་རང་ཚོའི་ཡུལ་འདིར་སྔར་ནས་ཐེག་པ་ཆེན་པོའི་ཆོས་ཀྱི་གོམས་གཤིས་ཡོད་སྟབས་སྤྱིར་བཏང་ས་གནས་ཀྱི་ལས་བྱེད་པ་ཚོས་ཀྱང་རྒྱ་གཏིང་ལ་མི་ཚོགས་ཆེན་པོ་ཡོད་སའི་ས་ཁུལ་ལ་བལྟོས་ན་ས་ཁུལ་འདི་ཕྱོགས་ལ་ཁྲིམས་འགལ་བྱེད་མཁན་ཡང་ཉུང་ཉུང་རེད་ཅེས་ཤོད་ཀྱི་ཡོད། སྔོན་མ་ངོས་རང་ཐོག་མར་འདི་ཕྱོགས་སུ་ཡོང་སྐབས་ས་གནས་ཀྱི་རྫོང་དཔོན་དང༌། སྐོར་སྲུང་འགོ་བྱེད་དེ་རིགས་ཀྱིས་བརྗོད་གསལ་ལ། འདི་ཁུལ་ཡུལ་པ་ཚོ་རྩ་བ་གྱོང་པོ་ཡིན་ན་ཡང༌། ཡ་རབས་སྤྱོད་བཟང་གི་བག་ཆགས་ཡག་པོ་འདུག་ཅེས་བཤད་མྱོང༌ཡོད། ང་ཚོར་བཟང་པོའི་གོམས་གཤིས་ཡོད་པ་འདི་རིགས་དངོས་གནས་དྲང་གནས་ཀྱི་མི་ཚེའི་ནང་གི་རིན་ཐང་རེད། ཕྱིའི་དངོས་པོ་ཡར་རྒྱས་ངེས་པར་དུ་འགྲོ་དགོས་ཀྱང༌། ཕྱིའི་དངོས་པོ་ཁོ་ནར་ཞེན་ཆགས་བྱས་ཏེ་ནང་གི་ཡ་རབས་སྤྱོད་བཟང་གི་རིན་ཐང་བརླགས་ན་ནམ་ཞིག་སྐྱིད་པོ་གང་ཡང་ཡོང་གི་མ་རེད།

ད་ལྟ་འཛམ་གླིང་ཐོག་དངོས་པོ་ཡར་རྒྱས་ཧ་ཅང་ཚད་མཐོན་པོ་ལོན་པའི་ནང་ལའང་རང་ཤི་རྒྱག་མཁན་དང༌། གཉིད་མ་ཁུག་པའི་སེམས་ཁྲལ་གྱིས་གཉིད་སྨན་རྟག་པར་ཟས་ནས་སྡོད་དགོས་པ་དེ་འདྲའི་གནས་ཚུལ་ཡོང་དང་ཡོང་བཞིན་པར་བརྟེན། ཕྱི་དངོས་པོ་ཡར་རྒྱས་ཕྱིན་པ་དང་ཆབས་ཅིག་ནང་གི་ང་རང་ཚོའི་གོམས་གཤིས་བཟང་པོ་ཡོད་པ་འདི་དག་མཉམ་དུ་འགྲོ་ཐུབ་པ་ཞིག་ངེས་པར་བྱེད་དགོས། དེ་ལྟ་བུའི་གོམས་གཤིས་བཟང་པོ་འདི་ལ་རྒྱུ་མཚན་ཤེས་པ་དང་རིན་ཐང་མཐོང་ནས་རྒྱུན་འཛིན་བྱེད་དགོས། ཡ་རབས་སྤྱོད་བཟང་གི་གོམས་གཤིས་སོ་སོའི་ཡུལ་སྲོལ་ལ་ཡོད་པ་འདིའི་དགེ་མཚན་མཐོང་བའི་སྒོ་ནས་མུ་མཐུད་རྒྱུན་འཛིན་ཐུབ་པ་བྱུང་ན་གང་བྱུང་གི་རྐྱེན་གྱིས་འགྱུར་ཏུ་མེད་པའི་བློའི་འགྲོ་སྟངས་བརྟན་པོ་ཞིག་ཆགས་ཡོང་གི་རེད། དེ་གལ་ཆེན་པོ་རེད།

ཁ༽ ལུང་རྟོགས་ཀྱི་བསྟན་པ་དང་། དམར་མཆོད་མཚམས་འཇོག

དེ་བཞིན་ང་རང་ཚོའི་ནང་ཆོས་ཀྱི་རིག་གཞུང་དེ་སྤྱི་ཚོགས་ནང་རྒྱུན་འཛིན་ཐུབ་པ་ཞིག་ཡོང་བ་ལ། ནང་ཆོས་ཀྱི་ཤེས་ཚད་དེ་ཧ་ཅང་གལ་ཆེན་པོ་ཡིན་སྟབས་ཁ་སང་བཤད་པ་བཞིན་སྤྱི་ཚོགས་ནང་མང་ཚོགས་ཀྱིས་ནང་ཆོས་ཀྱི་ཤེས་ཡོན་གོ་རྟོགས་མཐོ་རུ་འགྲོ་བའི་འབད་རྩོལ་བྱེད་དགོས་པ་དང༌། སློབ་གྲྭ་ཁག་གི་ནང་ལ་དེ་ལུགས་ཀྱི་དོ་གལ་ཆེན་པོ་བྱེད་དགོས། ལྷག་པར་དགོན་སྡེ་ཁག་ཆུང་ཆུང་ཞིག་ཡིན་ནའང་དེའི་ནང་གི་དགེ་འདུན་ཚོས་སངས་རྒྱས་ཀྱི་བསྟན་པ་ལུང་དང་རྟོགས་པའི་བདག་ཉིད་ཅན་ཡིན་པ་ངོ་ཤེས་པ་བྱས་ནས་སངས་རྒྱས་ཀྱི་བསྟན་པ་ངོ་མ་དེ་འཛིན་སྐྱོང་སྤེལ་གསུམ་བྱེད་ཐུབ་པ་ཞིག་དགོས་རྒྱུར་ཚང་མས་དོ་གལ་ཆེན་པོ་གནང་རྒྱུ་གལ་ཆེན་པོ་རེད་ཅེས་ཞུ་སྙིང་འདོད་བྱུང་། གཞན་ཡང་ང་རང་ཚོས་སྤྱིར་སངས་རྒྱས་ཀྱི་བསྟན་པ་ཟེར་བ་ངོ་མ་དེ་ལུང་དང་རྟོགས་པའི་བདག་ཉིད་ཅན་དེ་ལ་ངོས་འཛིན་མ་ཐུབ་པར། ལྷ་ཁང་དང་གཙུག་ལག་ཁང་ལྟ་བུ་ཕྱིའི་རྟགས་ཐོན་ཙམ་ཡོད་པ་དེ་གས་ཆོག་ཤེས་པ་ལྟ་བུ་བྱས་ན་ཡག་པོ་མེད།

དེ་ནས་སྐམ་དང༌། གཤེར་ལ་གནས་པའི་སྲོག་ཆགས་ལ་འཚེ་བ་བྱེད་མི་རུང༌། ང་རང་ཚོའི་བོད་ལ་དེ་སྔ་ནས་གོམས་གཤིས་བཟང་པོ་རི་རྒྱ་ཀླུང་རྒྱ་བསྡམ་རྒྱུའི་མིག་ལྟོས་ཡག་པོ་ཡོད་པ་འདི་དངོས་གནས་ཆོས་དང་མཐུན་པ་རེད་ལ། ཁོར་ཡུག་གི་གནས་སྟངས་ཐོག་ལ་ཡིན་ནའང་གལ་གནད་ཆེན་པོ་ཡིན་པའི་སྐོར་ཁ་སང་ཚོགས་འདུའི་སར་བཀའ་མོལ་བྱུང༌། དུས་རྒྱུན་ལྡན་ནས་ཁོར་ཡུག་གི་ཐོག་ལ་དོ་སྣང་བྱེད་དགོས། དེ་དང་འབྲེལ་ནས་སྐམ་གཤེར་ལ་གནས་པའི་སྲོག་ཆགས་ལ་འཚེ་བ་མི་བྱེད་པ་སོ་སོས་ཉམས་ལེན་བྱེད་པ་དང་ཆགས་ཅིག་ང་རང་ཚོ་ནང་པའི་ཡུལ་སྡེ་ཚོའི་ནང་ལ་དེ་སྔོན་ས་མཚམས་ཁག་ལ་དམར་མཆོད་འབུལ་སྲོལ་ཡོང་གི་འདུག་པ་དེ་དག་དེང་སྐབས་ཧ་ཅང་ཉུང་དུ་ཕྱིན་པར་རྗེས་སུ་ཡི་རངས་ཡོད། ད་དུང་ཡང་དེ་འདྲ་གལ་སྲིད་ཡོད་ན་ང་རང་ཚོ་ནང་པའི་ཡུལ་སྡེའི་ནང་ལ་དམར་མཆོད་འབུལ་བའི་རིགས་འདི་རྩ་བ་ནས་བྱེད་རྒྱུ་མེད།

ག༽ ཡུལ་ལྷ་གཞི་བདག་དང་། དེ་དག་ལ་ལམ་སྟོན།

དེ་མཚུངས་ས་ཁུལ་ཡས་མས་ཀྱི་ཡུལ་ལྷ་གཞི་བདག་ཚོ་ལ་ཡིན་ནའང་ད་རེས་གོ་སྐབས་འདིའི་ཐོག་ནས་ངོས་ཀྱིས་འཚམས་འདྲི་དང༌། སྨོན་ལམ་རྒྱག་འདོད་བྱུང༌། ཡུལ་ལྷ་གཞི་བདག་ཚོས་ས་གནས་སོ་སོའི་ཡུལ་པ་ཚོར་ཕན་ཐོགས་བྱེད་ཐུབ་པ་གང་ཡོད་བྱེད་ཀྱི་ཡིན་ན་དངོས་གནས་ཡག་པོ་ཡོང་གི་རེད། ལྷ་ཀླུ་གཞི་བདག་ཚོ་ཡང་གང་ལྟར་ལས་དང་ཉོན་མོངས་ཀྱི་གཞན་དབང་ཅན་ང་རང་ཚོ་འཁོར་བ་པ་གཅིག་པ་ཡིན་པ་དང༌། ང་རང་ཚོ་ཚང་མ་སྡུག་བསྔལ་མི་འདོད་པ་དང༌། བདེ་བ་འདོད་པའང་གཅིག་མཚུངས་ཡིན། བདེ་བ་དང་སྡུག་བསྔལ་ནི་རང་རང་གི་སེམས་རྒྱུད་དུལ་མ་དུལ་གྱི་ལས་དགེ་སྡིག་བསགས་པའི་ཐོག་ནས་ཡོང་གི་ཡོད་སྟབས། སོ་སོའི་ལས་ཀྱི་དབང་གིས་གང་ལྟར་གཟུགས་མེད་ཀྱི་སྤྲུལ་པ་བཟུང་ནས་ཡོད་པའི་སྐབས་འདིར་གང་ཐུབ་ཀྱིས་ཕན་སེམས་བསྐྱེད་པའི་ཐོག་ནས་ཡུལ་ཚོར་ཕན་ཐོགས་བྱེད་དགོས། དེ་མིན་མི་མང་ལ་ཐུབ་ཚོད་བྱས་ན་དམ་ཚིག་དང་འགལ་འགྲོ་གི་རེད།

ང་རང་ཚོ་ལྷ་མི་ཀུན་སྤྱོད་གཅིག་ཡིན་པ་ལྟར། གཟུགས་ཅན་མི་ལ་ཆ་བཞག་ནའང་སྤྱི་སེམས་ཀྱི་ཁུར་འཁྱེར་ཏེ་ཕན་ཐོགས་བྱེད་མཁན་གྱི་འགོ་ཁྲིད་ཅིག་བྱུང་ན་དེ་ལ་མི་ཚང་མས་དགའ་པོ་བྱེད་པ་དང༌། མི་ལ་བརྡབ་གསིག་དང༌། ལྐོག་རྔན་བཟས་པ་སོགས་བྱེད་མཁན་བྱུང་ན་སྤྱིར་བཏང་མིའི་ནང་ལ་སྡུག་པ་ཞིག་ལ་བརྩི་བ་ལྟར། ཁྱེད་རང་ཚོ་ལྷ་ཀླུ་གཞི་བདག་ཚོས་ཀྱང་ལྐོག་རྔན་ཟ་རྒྱུའི་དོན་དུ་ཡས་ཡས་བྱེད་དགོས། མས་མས་བྱེད་དགོས་ཞེས་ཧམ་པ་བཤད་ནས་ཟས་ན་སོ་སོས་ལས་ངན་བསགས་པའི་རྣམ་སྨིན་ངན་པ་ཡོང་རྒྱུར་དེ་འདྲ་བྱེད་རྒྱུ་མེད། ཁྱེད་རང་ཚོས་དངོས་གནས་སྤྱི་ལ་ཕན་པའི་སེམས་བསྐྱེད་ཡག་པོ་བྱས་ན་ད་ལྟ་རྟེན་གཟུགས་མེད་ཡིན་ནའང་རིམ་པས་ཁྱེད་རང་ཚོའི་རྒྱུད་ལ་ཁམས་བདེ་གཤེགས་སྙིང་པོ་ཡོད་པས། མངོན་པར་རྫོགས་པ་བྱང་ཆུབ་ཀྱི་རྒྱུ་མ་ཚང་བ་མིན། ཚང་མས་ཡུལ་སྡེ་སོ་སོའི་ནང་ལ་དགེ་བ་སྒྲུབ་མཁན་ཞིག་དང༌། དགེ་བ་སྐྱོང་མཁན་ཞིག་བྱེད་རྒྱུ་དེ་གལ་ཆེན་པོ་རེད། ཅེས་བཅོམ་ལྡན་འདས་ཀྱི་རྗེས་འབྲང་པ་དགེ་སློང་ཐེབ་ཆགས་གཅིག་གིས་ཁྱེད་རང་ཚོར་རེ་འདུན་དང༌། འབོད་སྐུལ་བྱེད་ཀྱི་ཡོད་པ་འདི་བློ་ལ་བཅངས་ནས་ཧུར་ཐག་གྱིས། ངོས་ནས་སྨོན་ལམ་རྒྱག་གི་ཡིན།

ང༽ ཡུལ་ལྷ་གསོལ་མཆོད་དང་། སྐྱབས་འགྲོའི་བསླབ་བྱ།

དེ་དང་ཕྱོགས་མཚུངས་ཡུལ་མི་ཚོའི་ངོས་ནས་ཀྱང་ཡུལ་ལྷ་གཞི་བདག་ཚོར་སྐྱབས་སུ་འཛིན་མི་ཆོག་པ་སྟེ། དེ་ཡང༌། རང་ཉིད་འཁོར་བའི་བཙོན་རར་བཅིང་བ་ཡི། །འཇིག་རྟེན་ལྷ་ཡིས་སུ་ཞིག་སྐྱོབ་པར་ནུས། །ཞེས་གསུངས་པ་བཞིན་ཡུལ་ལྷ་གཞི་བདག་འདི་རིགས་ད་ལྟ་ངོས་ནས་བཤད་མ་ཐག་པ་བཞིན། ཁོ་རང་ཚོ་ཉོན་མོངས་པའི་གཞན་དབང་དུ་སོང་བ་ང་རང་ཚོ་དང་གཅིག་པ་ཡིན་སྟབས། དེ་ལ་ཁྱེད་རང་ཚོས་ཡུལ་ལྷ་གཞི་བདག་གིས་འཕྲལ་སེལ་ཕན་གནོད་ཕྲན་བུ་ཡོང་གི་ཡོད་པ་རྒྱུ་མཚན་དུ་བྱས་ཏེ་སྐྱབས་སུ་མཆི་ནས་དེ་ལ་གློ་སྙིང་བྲང་གསུམ་གཏད་ན། རང་རྒྱུད་ཀྱི་སྐྱབས་འགྲོ་སྟོང་ནས་ནང་པ་མིན་པ་ཆགས་ཀྱི་རེད། དེས་ན་ཁྱེད་རང་ཚོས་འཕྲལ་སེལ་ཡུལ་སྲོལ་གྱི་དུས་མཆོད་སྐབས་ཡུལ་ལྷ་གསོལ་མཆོད་བྱེད་པ་ལྟ་བུ་འགྲིགས་པ་རེད། མི་ཆོག་པ་གང་ཡང་མེད། དེ་མིན་གྱི་དུས་རྒྱུན་ལྡན་ནས་ཡུལ་ལྷ་དེ་མཁྱེན་ཞེས་བསམ་བློ་བཏང་ན་ནང་པའི་གྲལ་ནས་བུད་ཀྱི་རེད། དེ་བྱས་མི་ཆོག་པ་རེད། ང་རང་ཚོ་ནང་པས་སྟོན་པ་མཉམ་མེད་རྣམ་འདྲེན་ཤཱཀྱ་སེང་གེར་གློ་སྙིང་བྲང་གསུམ་གཏད་ནས་སྐྱབས་སུ་མཆི་དགོས་པ་དང༌། དེ་དང་འབྲེལ་བའི་ཆོས་དཀོན་མཆོག་ལ་སྐྱབས་སུ་མཆི་དགོས། དེ་དང་འབྲེལ་བའི་དགེ་འདུན་དཀོན་མཆོག་ལ་སྐྱབས་སུ་མཆི་དགོས་པ་ལས། གཞན་སུ་གཅིག་ལ་སྐྱབས་འགྲོ་བྱས་ན་ནོར་བ་རེད། ང་རང་ཚོ་དངོས་གནས་སྟོན་པ་བཅོམ་ལྡན་འདས་ཀྱི་རྗེས་འབྲང་རྣམ་པར་དག་པའི་མི་བཟང་པོ་ཞིག་བྱས་ན་མི་ཚེ་ཇི་ཙམ་རིང་པོ་བསྡད་པ་དེའི་ཚོད་ཀྱིས་མི་ཚེ་དོན་དང་ལྡན་པ་ཞིག་ཡོང་ངེས་ཡིན། མི་ཚེའི་རིང་སྡིག་པ་གསོག་མཁན་ཞིག་བྱས་ན་ཚེ་ཐུང་བ་ཡག་གི་རེད། ང་རང་ཚོ་མི་ཚེ་བཟང་པོ་ཞིག་སྐྱེལ་རྒྱུ་དེ་གཞི་མར་བཞག་པའི་ཐོག་ནས་དེ་རིང་ཚེ་དབང་ཞུ་རྒྱུ་ཡིན་བསམ་པ་དང༌། དེ་ཡང་མཐའ་ཡས་པའི་ནམ་མཁའི་ཁམས་དང་མཉམ་པའི་སེམས་ཅན་ཐམས་ཅད་ཀྱི་ཆེད་དུ་བླ་མེད་རྫོགས་བྱང་གི་གོ་འཕང་སྒྲུབ་པའི་ཆེད་དུ་དབང་དང་བྱིན་རླབས་ཞུ་གི་ཡིན་བསམ་པ་ཞིག་བྱེད་དགོས་པ་རེད། ཅེས་བཀའ་སྩལ་རྗེས་དངོས་གཞི་ཚེ་དབང་གི་རིམ་པ་རྣམས་བཀའ་དྲིན་བསྐྱངས་པ་བཅས་སོ།། །།

༄༅། །ཕྱི་ལོ་ ༡༩༩༦ ཟླ་ ༡༢ ཚེས་ ༢༠ ཉིན་ས་ལུ་སྒར་དུ་སེར་སྐྱ་མང་ཚོགས་ལ་སྩལ་བའི་བཀའ་སློབ།

ཀ༽ རིག་གཞུང་གི་གོམས་གཤིས་དང་། མི་ཚེའི་ཕན་ཐོགས།

ངོས་རང་འདིར་སླེབས་མ་ཐག་ས་གནས་འདིར་འགྲོ་སོང་ཇི་ཙམ་ཕྱིན་ཡོད་མེད་སྐད་ཆ་དྲིས་ཏེ་འགྲོ་སོང་འདི་ཙམ་བཏང་བ་རྣམས་རྗེས་སུ་བེད་སྤྱོད་ཡོད་པ་ཞིག་བྱུང་ན་ཡག་པོ་རེད་ཅེས་བརྗོད་པ་ཡིན། འདིར་རྗེས་སུ་སློབ་སྦྱོང་བྱེད་ས་ཞིག་བཟོ་རྩིས་ཡོད་ཅེས་བརྗོད་ཀྱི་འདུག་པ་དེ་ནི་ཧ་ཅང་ཡག་པོ་རེད། དེང་སང་འཛམ་གླིང་ཐོག་སློབ་སྦྱོང་མཐའ་མེད་པའི་ཡར་རྒྱས་འགྲོ་གི་ཡོད། ཡིན་ནའང་དངོས་པོ་ཡར་རྒྱས་གཅིག་པུས་འགྲིག་གི་མེད་པ་དེང་སང་འཛམ་གླིང་ནང་གསལ་པོ་མཐོང་གི་འདུག བོད་དང་འབྲེལ་བ་ཡོད་པའི་ཧི་མ་ལ་ཡའི་རི་རྒྱུད་ལ་ནང་པ་སངས་རྒྱས་པའི་ཆོས་དང་འབྲེལ་བའི་གོམས་གཤིས་ཀྱི་བསམ་བློའི་འཁྱེར་སོ་ཞིག་ཡོད། ལུང་པ་མང་པོའི་གནས་ཚུལ་མཐོང་བའི་ཚེ་ང་རང་ཚོར་དེ་སྔ་ནས་གོམས་གཤིས་བཟང་པོ་ཡོད་པ་འདི་དག་རིན་ཐང་ཆེན་པོ་ཡིན་པ་གཞི་ནས་གསལ་པོ་མཐོང་ཡོང་གི་འདུག

འཛམ་གླིང་ནང་རིགས་གཅིག་གིས་བོད་པའི་ཐོག་ལ་དོ་སྣང་བྱས་ཏེ་བོད་པ་ཚོ་དཀའ་ངལ་དེ་ལྟ་བུ་ཞིག་གི་འོག་ལ་བསྡད་ཡོད་ནའང་བསམ་བློའི་ནང་ཞི་བདེ་དང༌། བཟོད་བསྲན་ཆེན་པོ་ཡོད་པ། བསམ་བློའི་ནང་དངངས་སྐྲག་དང༌། རང་དབང་བརླགས་པ་ལྟ་བུ་མིན་པར་མི་འདྲ་བ་ཞིག་འདུག་ཅེས་མང་པོས་ཤོད་ཀྱི་འདུག དཔེར་ན། བར་སྐབས་ཚན་རིག་པ་དེ་ལྟར་དང་མཉམ་དུ་ཚོགས་འདུ་མང་པོ་འཚོགས་པ་རེད། དེའི་ཞོར་འཕྲོས་ལ་སྐད་ཆ་ཤོད་སྐབས། དཀའ་ངལ་མང་པོ་མྱངས་པའི་མི་སྤྱིར་བཏང་ཕལ་མོ་ཆེ་བསམ་བློར་སྐྱོན་ཤོར་གྱི་ཡོད། བོད་པའི་ཤེས་ཡོན་ཅན་མང་ཆེ་བ་ལྔ་བཅུ་ང་གྲངས་ནས་བཟུང་རྡུང་རྡེག་ཕོག་ནས་བཙོན་ནང་ལོ་མང་སྡོད་མྱོང་བ་དང༌། མང་ཆེ་བ་བཙོན་ནང་འདས་གྲོངས་ཕྱིན་པ་རེད། ལྷག་ལུས་ཚོས་དཀའ་ངལ་མང་པོ་ཞིག་མྱངས་ཡོད་ཀྱང༌། བསམ་བློའི་ནང་རེ་ཐག་ཆད་ནས་བསམ་བློ་རྣལ་དུ་མི་གནས་པ་ཉུང་ཤས་ཡོད་ན་ལས། མང་ཆེ་བ་དེ་ལྟར་མི་འདུག

སྤྱིར་བཏང་དཀའ་ངལ་ཆེན་པོ་མྱངས་པའི་མི་དེ་གྲས་བསམ་བློ་གྲུང་པོ་དང༌། བསམ་བློ་ནན་པོ་གཏོང་ཐུབ་མཁན་དཀོན་པོ་རེད་ཅེས་ཟེར་གྱི་འདུག ང་རང་ཚོར་ཕ་མེས་ནས་ཡོད་པའི་གོམས་གཤིས་བཟང་པོ་འདི་དག་མི་ཚེའི་ནང་ལ་ཕན་ཐོགས་ཡོད་པ་དང༌། གནད་འགག་ཡོད་པ་ཞིག་ཏན་ཏན་ཆགས་ཀྱི་འདུག ང་ཚོ་བོད་པ་རྣམས་སྐྱེས་པའི་སྐབས་ལ་ཀླད་པ་དང༌། བསམ་བློ་མི་འདྲ་བ་གང་ཡང་མེད་པ་མི་གཞན་དག་དང་གཅིག་གྱུར་ཡིན་ན་ཡང༌། མི་འདྲ་བ་ཞིག་ཡོང་བ་དེ་རིག་གཞུང་གོམས་གཤིས་ཀྱི་ཐོག་ནས་བྱུང་བ་རེད། འཛམ་གླིང་ནང་དངོས་པོ་ཡར་རྒྱས་མུ་མཐུད་འགྲོ་གི་རེད། དངོས་པོ་ཡར་རྒྱས་ཕྱིན་པ་དང་ཆབས་ཅིག་དཀའ་ངལ་གསར་པ་ཐོན་ཡོང་ངེས་རེད། དེ་དག་ལ་གདོང་ལེན་བྱ་རྒྱུའི་ཐབས་ཤེས་གཅིག་ང་རང་ཚོར་དེ་སྔ་ནས་ཡོད་པའི་གོམས་གཤིས་བཟང་པོ་འདི་དག་སྲུང་སྐྱོབ་བྱ་རྒྱུ་གལ་ཆེན་པོ་འདུག འདིས་ང་ཚོ་བོད་པ་ཙམ་དུ་མ་ཟད། འཛམ་གླིང་ཐོག་ལམ་སྟོན་བྱེད་ཐུབ་པའི་དགེ་མཚན་ཏན་ཏན་ཡོད།

བོད་ལ་ཐེག་པ་ཆེན་པོའི་ཆོས་གཞན་གཅེས་འཛིན་གྱི་བསླབ་བྱ་བཟང་པོ་ཡོད་པ་འདི་དག་ཤིན་ཏུ་རྩ་བ་ཆེན་པོ་ཡིན། བོད་དང་འབྲེལ་བ་ཡོད་པའི་ཧི་མ་ལ་ཡའི་རི་རྒྱུད་ཆོས་དང་རིག་གཞུང་གཅིག་གྱུར་ཡིན་པ་དེ་རྣམས་རྒྱ་གར་རང་དབང་ལུང་པའི་ནང་བསྡད་ཡོད་པ་དང༌། དེ་བཞིན་འབྲུག་དང༌། བལ་ཡུལ་ནང་ལ་ཡང་རང་དབང་བྱས་ནས་བསྡད་ཡོད། དེ་རྣམས་ནས་རང་གི་ཕ་མེས་དུས་ནས་ཡོད་པའི་གོམས་གཤིས་བཟང་པོའི་ནོར་བུ་ཞིག་སོ་སོའི་ལག་པར་ཡོད་པ་དེ་ངོས་ཟིན་ནས་བདག་པོ་རྒྱག་དགོས། གནད་དོན་དེ་དག་གི་དོན་དུ་སློབ་སྦྱོང་སྤྲོད་རྒྱུ་གལ་ཆེན་པོ་རེད།

ཁ༽ ནང་ཆོས་ཀྱི་སློབ་ཁྲིད་དང་། བོད་ཡིག་ལ་སློབ་སྦྱོང་།

དགོན་པའི་ནང་ལ་ཆོས་ཀྱི་སློབ་སྦྱོང་སྤྲོད་རྒྱུ་གལ་ཆེན་པོ་ཡིན་ན་ཡང༌། མང་ཚོགས་ནང་སློབ་སྦྱོང་མེད་ན་རིམ་པས་ལྟག་ཆུ་ཆད་པའི་རྫིང་བུ་ལྟར་རིམ་པས་རྫོགས་པའི་ཉེན་ཁ་ཡོད། མི་རབས་གསར་པ་རྣམས་ཆོས་ལ་དོ་སྣང་ཡོད་མཁན་ཞིག་བཟོ་དགོས་བྱུང་ན། ཁྱིམ་ཚང་རེ་རེའི་ནང་ལ་ཆོས་ཀྱི་ཚོར་བ་ཡོད་དགོས། དེ་ལྟར་བྱུང་ན་ཁྱིམ་ཚང་དེའི་ནང་འཚར་ལོངས་བྱེད་མཁན་ཕྲུ་གུ་ཚོར་རང་བཞིན་གྱིས་ནང་ཆོས་ཀྱི་ཚོར་བ་སླེབས་ཀྱི་རེད།

དེས་ན་སློབ་གྲྭའི་ནང་དང༌། མང་ཚོགས་བཅས་པ་ཚང་མར་ཆོས་ཀྱི་གནས་ལུགས་ཤེས་པ་བཟོ་རྒྱུ་དེ་གལ་ཆེན་པོ་འདུག དུས་དུས་སུ་བཀའ་ཆོས་ཀྱི་སྐབས་བཤད་པ་དེ་གཅིག་པུས་འགྲིག་ཐབས་མེད། སློབ་གྲྭའི་ནང་སློབ་སྦྱོང་སྤྲོད་རྒྱུ་དེ་གལ་ཆེན་པོ་འདུག ནང་ཆོས་དང་འབྲེལ་བ་ཡོད་པའི་སློབ་ཚན་འཁྲིད་སྐབས་བོད་ཡིག་གི་གནད་དོན་རྟོགས་ཐུབ་པ་དང༌། བེད་སྤྱོད་བྱེད་ཐུབ་པ་དགོས་ཀྱི་འདུག སྐད་ཀྱི་གདངས་འདྲ་མིན་དང༌། འབྲི་སྟངས་ཕྲན་བུ་འདྲ་མིན་ཡོང་གི་ཡོད་ཀྱང༌། ནུབ་ལ་དྭགས་ནས་ཤར་དར་རྩེ་མདོ་བར་ཡི་གེ་གཅིག་རེད། དེ་བཞིན་ཧི་མ་ལ་ཡའི་རི་རྒྱུད་ལ་ཆ་བཞག་ན་ཤར་ཨ་རུ་ན་ཅལ་ནས། ནུབ་ལ་དྭགས་བར་ས་ཁུལ་དེ་དག་ལ་བོད་ཡིག་གཅིག་གྱུར་ལས་ཡི་གེ་མི་འདྲ་བ་མེད། ཡུལ་སྐད་སོ་སོའི་ནང་ནས་ཆོས་ཆ་ཚང་ཤེས་པ་དང༌། རྟོགས་ཐུབ་པ་ཞིག་བྱེད་དགོས་བྱུང་ན། འབྲུག་པའི་སྐད་ཀྱི་ནང་བཀའ་འགྱུར་བསྟན་འགྱུར་ཆ་ཚང་གཅིག་བཟོ་དགོས་པ་དང༌། མོན་པའི་སྐད་ནང་ཆ་ཚང་བཟོ་དགོས་པ། དེ་བཞིན་ལ་དྭགས། ག་ཤ སྤི་ཏི། འབྲས་ལྗོངས་སོགས་ཚང་མར་བཀའ་འགྱུར་བསྟན་འགྱུར་ཆ་ཚང་རེ་བཟོ་དགོས་བྱུང་ན་ལོ་བརྒྱ་ཕྲག་འགོར་བར་མ་ཟད། ཁུངས་དག་ཡོང་རྒྱུ་ཤིན་ཏུ་ཁག་པོ་ཡིན། དེ་ནི་ལས་ཀ་མེད་པའི་ལས་ཀ་རེད།

སྔར་ཐོན་མི་སམ་བྷོ་ཊས་གཏན་ལ་ཕབ་སྟེ་དུས་ད་ལྟའང་བེད་སྤྱོད་བྱེད་བཞིན་པའི་ཡི་གེ་འདིར་མིང་གང་ཞིག་བཏགས་ཀྱང་ཁྱད་པར་མེད། དགོས་དོན་སྙིང་པོ་ཡི་གེ་འདི་སློབ་སྦྱོང་བྱས་ནས་ཤེས་ཐུབ་པ་ཞིག་བྱུང་ན་བརྒྱ་གོ་གཅིག་ཆོད་ཀྱི་ཁེ་ཕན་ཆེན་པོ་ཡོད། ང་ཚོ་རྒྱ་གར་ལ་སླེབས་ནས་ལོ་སོ་བདུན་ལྷག་ཙམ་ཕྱིན་པ་རེད། དེའི་རིང་ཧི་མ་ལ་ཡའི་རི་རྒྱུད་ས་ཁུལ་དེ་རྣམས་ནས་ནང་ཆོས་དང་འབྲེལ་བའི་རིག་གཞུང་ལ་དོ་སྣང་བྱེད་དགོས་པ་དང༌། དེའི་རྩ་བ་བོད་ཡིག་ཤེས་དགོས་པ་དེ་མཐོང་ནས་བར་སྐབས་ས་ཁུལ་མང་པོ་ཞིག་ནང་སློབ་གྲྭ་ཡོད་དང་ཡོད་བཞིན་པའི་ནང་བོད་ཡིག་སློབ་རྒྱུའི་འབད་བརྩོན་བྱེད་ཀྱི་ཡོད། དེ་རྣམས་བསྔགས་པར་འོས་པ་དང༌། རྗེས་སུ་ཡི་རངས་ཡོད།

ག༽ སློབ་གཉེར་གྱི་བསྟི་གནས་དང་། མ་འོངས་པའི་འཆར་སྣང་།

ད་ཆ་ས་གནས་འདིར་དུས་འཁོར་དབང་ཆེན་ལ་དམིགས་ནས་ས་ཆ་དང༌། ཁང་པ་གང་ཙམ་ཞིག་ལ་འགྲོ་སོང་བཏང་བ་འདི་དག་བེད་མེད་ལ་བསྡད་ན་ཆུད་ཟོས་རེད། ད་ལྟ་ས་བོན་གྱི་གཞི་རྩ་ཞིག་ཡོད་པ་འདི་གའི་ཐོག་ནས་སློབ་སྦྱོང་བྱེད་རྒྱུའི་འགོ་བཙུགས། མཐུན་རྐྱེན་འཛོམས་པའི་མཚམས་རིམ་པས་རྒྱ་བསྐྱེད་ཐུབ་པ་བྱུང་ན་ཡག་པོ་ཡོང་གི་རེད། ད་ལྟ་ཁྱོད་རང་ཚོས་བསམ་བློ་བཏང་ནས་འཆར་གཞི་བཏིང་བ་དེ་ཡག་པོ་བྱུང་འདུག རྗེས་སུ་ཡི་རངས་ཡོད། ང་ཚོ་བཙན་བྱོལ་བ་བྱས་ནས་བསྡད་ཡོད་ཀྱང་མ་འོངས་པར་ང་ཚོས་རོགས་རམ་རྒྱབ་སྐྱོར་གང་ཞིག་བྱེད་ཐུབ་པ་རྣམས་དགའ་ཞིང་སྤྲོ་བཞིན་དུ་ཞུ་གི་རེད།

མ་འོངས་པར་གཞིས་བྱེས་གཉིས་མཉམ་འཛོམས་སྐྱིད་པའི་ཉི་མ་ཤར་བའི་རྗེས་ལའང་ས་གནས་འདིར་རྣ་ཐོས་ལ་ནས་ཀ་སྦུག་དང༌། འབྲས་ལྗོངས་སོགས་བརྒྱུད། ལྷ་ས་དང་འགྲིམ་འགྲུལ་བྱེད་བདེའི་ལམ་ཆེན་ལྟ་བུ་འཁེལ་བར་བརྟེན་ས་ལུ་སྒར་ས་ཆ་འདི་དབྱར་དུས་ཚ་བ་ཆེ་ཙམ་ཡོད་ཀྱང༌། མ་འོངས་པར་འདིར་སློབ་སྦྱོང་གི་བསྟི་གནས་ཡག་པོ་ཞིག་བཟོ་ཐུབ་ན་ཕན་ཐོགས་ཆེན་པོ་ཡོང་རྒྱུ་དང༌། གཅིག་བྱས་ན་བོད་པའི་ཕྲུ་གུར་ཡང་འདིར་སློབ་སྦྱོང་སྤྲོད་ཐུབ་པ་ཡོང་སྲིད་པ་མ་ཟད། འདི་ས་ཆའི་བབ་དང༌། གྲོང་ཚོའི་མཐུན་རྐྱེན་ཆ་ནས་ཕལ་ཆེར་ཡག་པོ་ཡོང་ཐུབ་ཀྱི་རེད། ད་ལྟ་ཨ་གསར་ལྟ་བུ་བྱས་ཤིང་། གང་འཚམ་ནས་ཡལ་བ་ལྟ་བུ་མ་ཡིན་པར་འབྲེལ་ཡོད་ཚང་མས་ཐུགས་ཁུར་བསྐྱེད་དགོས། ཉི་ཆོས་བཟང་པོའི་ནོར་བུའི་འོད་ཇེ་ཆུང་དུ་འགྲོ་བ་དེ་ལྟར་མིན་པར་ཁྱེད་ཚོས་ལས་ཀ་འདི་མཇུག་སྐྱེལ་བྱེད་ཐུབ་ན་ཡག་པོ་རེད། ཐུགས་རྗེ་ཆེ། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༼སྐབས་འདིར་དོལ་རྒྱལ་སྐོར་བཀའ་སློབ་སྩལ་བ་བཀའ་སློབ་འདི་གྲས་བྱིངས་ཁོངས་སུ་ཕྱོགས་བསྡེབས་ཞུས།༽

༄༅། །ཕྱི་ལོ་ ༡༩༩༧ ཟླ་ ༢ ཚེས་ ༡༩ ཉིན། ཧི་མ་ལ་ཡའི་རི་རྒྱུད་ཀྱི་ཞི་བའི་གོམ་བགྲོད་པར་སྩལ་བའི་བཀའ་སློབ།

ཀ༽ ཞི་བདེའི་གོམ་བགྲོད་དང་། རྒྱ་བོད་ཀྱི་ས་མཚམས།

དེ་རིང་ཁྱེད་རང་ཚོ་ཐུག་པར་ཧ་ཅང་དགའ་པོ་བྱུང༌། ཐུགས་རྗེ་ཆེ། ཚང་མས་བོད་སྤྱི་པའི་དོན་དག་ལ་བསམ་བློ་བཏང་སྟེ`དཀའ་ལས་བརྒྱབ་པ་རེད། ཞི་བདེའི་གོམ་བགྲོད་ཟེར་དུས་འཚེ་བ་མེད་པའི་རང་བཞིན་ཡིན་པ་དང༌། བསྒྲུབ་བྱ་དེ་ཡང་སྙིང་རྗེ་རྩ་བར་ཡོད་པའི་ཆོས་དང༌། རིག་གཞུང་དེ་ལྟ་བུ་ཞིག༌རྩ་བརླག་ཏུ་འགྲོ་བའི་དུས་ཚོད་ཅིག་ལ་སླེབས། དེ་ལྟ་བུའི་རིག་གཞུང་ལྡན་པའི་མི་རིགས་ཤིག་སྲུང་སྐྱོབ་བྱེད་རྒྱུའི་དོན་དག་དང༌། མི་རིགས་དེ་ལ་རང་དབང་ཐོབ་པའི་དོན་དག་ལ་ཁྱེད་རང་ཚོས་ཞི་བའི་གོམ་བགྲོད་ཀྱིས་འཚེ་མེད་ཞི་བའི་ཐབས་ལམ་ཞིག་བསྟེན་པ་རེད། མདོར་ན་བསྒྲུབ་བྱའི་ངོས་ནས་བཤད་ནའང་ཆོས་དང་འབྲེལ་བ་ཞིག་ཆགས་ཡོད། སྒྲུབ་བྱེད་ཐབས་ལམ་ངོས་ནས་བཤད་ཡང་ཆོས་དང་འབྲེལ་བ་ཞིག་ཆགས་པ་རེད། ཁྱེད་རང་ཚང་མར་ཐུགས་རྗེ་ཆེ་ཟེར་གྱི་ཡིན།

ངོས་རང་ནང་པའི་ཆོས་པ་ཞིག་དང༌། སྟོན་པ་བཀའ་དྲིན་ཅན་གྱི་རྗེས་འབྲང་དགེ་སློང་ཞིག་གི་ངོས་ནས་ཁྱེད་རང་ཚོས་བྱ་བ་བཟང་པོ་བསྒྲུབས་པ་དེར་རྗེས་སུ་ཡི་རངས་དང་བསྔོ་བ་ཡོད། ཐུགས་རྗེ་ཆེ་ཟེར་གྱི་ཡིན། དེ་ནས་ངོས་རང་བོད་པ་ཞིག་ཡིན་པ་དང༌། དེའི་ནང་ཚན་ནས་བོད་ཀྱི་ཆོས་སྲིད་གཉིས་ཀྱི་འགན་ཡོད་མཁན་ཏཱ་ལའི་བླ་མའི་མིང་ཞིག་ཐོགས་ཡོད། དེའི་ངོས་ནས་བཤད་ན། བོད་པ་རྣམས་ནི་སོ་སོའི་རང་དོན་རང་གཅེས་ཀྱི་དཀའ་ལས་བརྒྱབ་པར་བརྟེན་ཡག་པོ་རེད། དེ་ང་རང་ཚོ་བོད་སྤྱི་བོ་གནམ་བསྟན་ཡོངས་ཀྱི་ལས་འགན་རེད། ཁྱེད་རང་ཚོ་ཧི་མ་ལ་ཡའི་རི་རྒྱུད་ནས་ཡོང་བ་རྣམས་ཁྱབ་ཁོངས་རྒྱ་གར་ཁོངས་གཏོགས་ཡིན་ན་ཡང་ལོ་སྟོང་ཕྲག་རིང་ལ་བོད་དང༌། ཆོས་དང་རིག་གཞུང་ཐོག་ནས་འབྲེལ་བ་ཆེན་པོ་ཡོད་པའི་དོན་དག་ཅིག་དང༌། གཉིས་ནས་རྒྱ་གར་གྱི་ཁེ་ཕན་ལ་ཆ་བཞག་རུང་སྔར་བོད་དུ་རྒྱ་དམར་མ་སླེབས་བར་རྒྱ་གར་བྱང་རྒྱུད་ཧི་མ་ལ་ཡའི་རི་རྒྱུད་དེ་རྣམས་དངོས་གནས་དྲང་གནས་ཀྱི་ཞི་བདེའི་ས་མཚམས་རེད། ཕར་ཕྱིན་རུང་རང་དབང་རེད། ཚུར་ཡོང་རུང་རང་དབང་ཡིན་པས་ཉེན་ཁ་གང་ཡང་མེད། རྒྱ་གར་གྱི་ངོས་ནས་དོགས་ཟོན་བྱེད་དགོས་པ་གང་ཡང་མེད། འོན་ཀྱང་བོད་རྒྱ་ནག་གིས་དབང་བསྒྱུར་བྱས་ཏེ་བོད་ཀྱི་ལུང་པའི་ནང་ལ་རྒྱ་དམག་ཕོན་ཆེན་པོ་ཞིག་སླེབས་རྗེས་ས་མཚམས་དེ་རྣམས་རྒྱ་གར་གྱི་དཔལ་འབྱོར་དཀའ་ངལ་ལ་ལྟོས་པ་མེད་པར་སྲུང་དགོས་པ་ཞིག་དང༌། དེ་བཞིན་ཧི་མ་ལ་ཡའི་ས་མཐོའི་རི་རྒྱུད་དེ་རྣམས་སུ་རྒྱ་ཐང་ནས་ཡོང་བའི་རྒྱ་གར་གྱི་དམག་མི་སྡོད་པ་ལ་དངོས་གནས་དུས་མ་ཡིན་པའི་འཆི་རྐྱེན་ཡོང་རྒྱུའི་ཉེན་ཁ་ཡོད་པའི་གནས་སྟངས་འོག་ནས་དཀའ་ལས་བརྒྱབ་སྟེ་སྡོད་དགོས་པ་ཆགས་པ་རེད།

ད་དུང་ཧི་མ་ལ་ཡའི་བྱང་ངོས་སུ་རྡུལ་ཕྲན་གྱི་མཚོན་ཆ་ཡོད་པའི་སྐད་ཆ་ཤོད་ཀྱི་ཡོད། སྔར་ཡིན་ན་བོད་ཡུལ་དངོས་གནས་དྲང་གནས་ཀྱི་ཞི་བདེ། ཁོར་ཡུག་གཙང་མ། ཧི་མ་ལ་ཡའི་རི་རྒྱུད་ནས་འབབ་པའི་ཆུ་ཞིག་ཡིན་ན་ཡང་ཆུ་བཟང་པོ་ཡོད། ཆུ་མོ་གངྒཱའི་ཆུས་སྡིག་པ་དང༌། སྒྲིབ་པ་སྦྱང་ཐུབ་མིན་མི་ཤེས་ཀྱང་། གང་ལྟར་དངོས་གནས་དྲང་གནས་ཆུ་གཙང་མ་རེད། ག་ལེར་བོད་ཀྱི་ས་ཆར་རྡུལ་ཕྲན་གྱི་སྙིགས་རོ་སྦས་པ་དང༌། དེ་བཞིན་བཟོ་གྲྭ་འདྲ་མིན་ཇེ་མང་དུ་ཕྱིན་ན་མཐར་ཐུག་རིམ་བཞིན་ཧི་མ་ལ་ཡའི་རི་རྒྱུད་ནས་ཡོང་བའི་ཆུ་རྒྱུན་རྣམས་བཙོག་པ་ཆགས་རྒྱུའི་ཉེན་ཁ་ཡོད།

དེ་ལྟར་ཡིན་སྟབས་ཁྱེད་རང་ཚོ་ཧི་མ་ལ་ཡའི་རི་རྒྱུད་ས་ཁུལ་མི་མང་རྣམས་ནས་ཕྱོགས་གཅིག་ནས་དངོས་གནས་བོད་དང་ཐུན་མོང་མ་ཡིན་པའི་ཆོས་དང༌། རིག་གཞུང་གི་ཐོག་ནས་འབྲེལ་བ་ཡོད་པའི་ལར་རྒྱ། དམ་ཚིག དེ་བཞིན་རྒྱ་གར་གྱི་ཁེ་ཕན་གནས་སྟངས་ལ་མཚོན་ནའང་རྒྱ་གར་གྱི་བདེ་འཇགས་དང་། རྒྱ་གར་གྱི་སྲུང་སྐྱོབ་དོན་གནད་དང་འབྲེལ་བ་ཡོད། དེ་ལྟ་བུའི་ཐོག་ནས་ཁྱེད་རང་ཚོ་སྔ་མོ་ནས་བོད་པའི་དོན་ལ་སེམས་ཁུར་ཆེན་པོ་བླངས་ཡོད། ད་ལྟའི་གནས་སྐབས་སུའང་ཁྱེད་རང་ཚོས་ཟླ་ངོ་གཉིས་ཙམ་རིང་གོམ་བགྲོད་བྱས་ཏེ་སེམས་ཀྱི་ནང་ལ་ན་ཚ་དང༌། སེམས་ཁུར་བླངས། ལྷག་བསམ་གྱིས་ཕན་པའི་ཆེད་དུ་འབད་བརྩོན་བྱས་པ་རེད། ཤིན་ཏུ་དགའ་པོ་བྱུང༌། ཐུགས་རྗེ་ཆེ་ཟེར་གྱི་ཡིན།

ཁ༽ གཅིག་གྱུར་གྱི་ཆོས་རིག་དང་། བོད་དོན་གྱི་གནས་ཚུལ།

ཧི་མ་ལ་ཡའི་རི་རྒྱུད་གང་སར་ངོས་རང་སླེབས་མྱོང༌། དངོས་གནས་དྲང་གནས་ཧི་མ་ལ་ཡའི་རི་རྒྱུད་ཀྱི་མི་མང་དེ་རྣམས་དད་པ་དང་དམ་ཚིག་ཧ་ལས་པ་རེད། ཧ་ཅང་ཡག་པོ་རེད། ངོས་རང་གི་ངོས་ནས་ཆ་བཞག་ན་སྤྱིར་ངོས་རང་ནང་པའི་ཆོས་བྱེད་མཁན་ཞིག་དང༌། ཡང་སྒོས་ཐེག་པ་ཆེན་པོའི་ཆོས་ཉམས་ལེན་བྱེད་མཁན་ཞིག་གིས་སེམས་ཅན་ཐམས་ཅད་བསམ་པ་ལས་དབྱེ་བ་ཕྱེ་ཐབས་མེད། ཡང་སྒོས་ལྷག་པར་ཅན་དུ་ཧི་མ་ལ་ཡའི་རི་རྒྱུད་ཀྱི་མི་མང་རྣམས་ངོས་རང་གི་ངོས་ནས་བོད་པ་གཅིག་གྱུར་ཡིན་པའི་འདུ་ཤེས་འཇོག་གི་ཡོད། ང་ཚོ་ཆོས་དང་རིག་གཞུང་གཅིག་པ་རེད། ཁྱེད་རང་ཚོར་ངའི་ངོས་ནས་ཕན་ཐོགས་གང་བྱེད་རྒྱུ་ཡོད་པ་རྣམས་ངོས་རང་མ་ཤི་བར་དུ་བསམ་པ་རྣམ་དག་གིས་ཕན་ཐོགས་སྒྲུབ་བསམ་པ་ཞིག་རྟག་ཏུ་སེམས་ལ་བཅངས་ཏེ་བསྡད་ཡོད།

ང་རང་ཚོའི་ལས་འགུལ་འདི་ད་ལྟ་ཞུས་པ་བཞིན། བསྒྲུབ་བྱ་སྙིང་རྗེ་རྩ་བར་གྱུར་པའི་འཚེ་བ་མེད་པའི་ལྟ་བ་དང༌། སྤྱོད་པ་བཟང་པོ་འདི་འདྲ་ཞིག་དེང་སང་ཉམས་དམས་རྩ་བརླག་ཏུ་འགྲོ་རྒྱུའི་ཉེན་ཁ་སླེབས་པ་འདི་ཉམས་པ་སོར་ཆུད་མི་ཉམས་གོང་འཕེལ་ཡོང་བའི་དོན་དག་ལ་བྱས་པ་རེད། བོད་ནང་གི་གནས་ཚུལ་ད་ལྟ་འགྱུར་བ་འགྲོ་གི་མེད་ཀྱང༌། འགྱུར་བ་འགྲོ་རྒྱུའི་རེ་བ་ཆེན་པོ་ཡོད། རྒྱ་ནག་ནང་ལ་འགྱུར་བ་འགྲོ་དང་འགྲོ་བཞིན་པ་རེད། བོད་ནང་གི་གནས་ཚུལ་སྔ་ཕྱི་ཙམ་ལས། གཅིག་བྱས་ན་ལོ་གཅིག་གཉིས་ནང་ལ་འགྱུར་བ་འགྲོ་སྲིད་ལ། གཅིག་བྱས་ན་ལོ་ཁ་ཤས་འགོར་ཡང་སྲིད།

གང་ལྟར་ད་ལྟ་ང་ཚོའི་དཀའ་ངལ་སེལ་མེད་སྟབས་ཁྱེད་རང་ཚོས་ཀྱང་ལས་འགུལ་མུ་མཐུད་དེ་བྱེད་དགོས་པ་ཆགས་ཡོད། ཁྱེད་རང་ཚོས་ད་ལྟ་ནང་བཞིན་སེམས་ཤུགས་སྐྱེད་རོགས་ཟེར་རྒྱུ་ཡིན། ད་རེས་འགྲོ་སའི་ལམ་ཕྱོགས་ཡག་པོ་བྱུང་བ་རེད། ལོ་རྗེས་མར་སྐབས་དང་དུས་ཀྱི་གནམ་གཤིས་དང་བསྟུན་མུ་མཐུད་དེ་བྱེད་ཐུབ་པ་བྱུང་ན་ཡག་པོ་རེད། གོམ་བགྲོད་བྱེད་པའི་སྐབས་སུ་ཨ་མི་རི་ཀའི་རླུང་འཕྲིན་ཁག་གཉིས་པོའི་ཐོག་ནས་ཁྱེད་རང་ཚོ་ཕན་ཚུན་དྲི་བ་དྲིས་ལན་བྱེད་ཀྱི་ཡོད་པ་ངོས་ནས་རྟག་ཏུ་གོ་ཐོས་ཡོང་གི་འདུག ས་གནས་མང་པོ་ཞིག་འགྲིམས་ཏེ་འགྲོ་སྐབས་རྒྱ་གར་བ་ཧ་ཅང་མང་པོ་ཞིག་ལ་རང་ཤུགས་ཀྱིས་འབྲེལ་ལམ་དང༌། ཁྱབ་བསྒྲགས་བྱེད་ཐུབ་པ་དང༌། རྒྱ་གར་གྱི་མི་མང་མང་པོ་ཞིག་གི་བསམ་བློའི་ནང་དུ་བོད་དོན་ལ་དོ་སྣང་དང༌། བོད་པར་ཤ་ཚ་སླེབས་པ་ཞིག་བྱུང་བ་དེ་ཕན་ཐོགས་ཆེན་པོ་རེད། རྒྱ་གར་མི་མང་གིས་བོད་པའི་གནས་ཚུལ་མང་ཙམ་ཤེས་པའི་རྐྱེན་གྱིས་ལམ་སེང་འགྱུར་བ་འགྲོ་གི་རེད་ཟེར་བ་མིན་ན་ཡང་རིམ་པས་ཤུགས་རྐྱེན་ཐེབས་ཐུབ་པ་ཞིག་ཡོང་གི་རེད། དེ་ལྟར་ཡིན་སྟབས་གོམ་བགྲོད་ཀྱི་ལས་འགུལ་འདི་ལྟ་བུ་མུ་མཐུད་དེ་བྱེད་དགོས་པ་ཞིག་ཆགས་ཡོད། ཁྱེད་རང་ཚོས་བྱེད་ཀྱི་རེད་ལ། ཁྱེད་རང་ཚོའི་སེམས་ལ་ངེས་པ་བྱེད་རོགས་ཟེར་རྒྱུ་ཡིན།

ག༽ ཐལ་ཆེའི་སྲིད་བྱུས་དང་། རྒྱ་ནག་གི་འགྱུར་འགྲོས།

དེ་རིང་འདིར་ང་ཚོ་ཐུག་པའི་ཞོར་རེད། བོད་པའི་གནས་ཚུལ་ད་ལྟ་བཤད་མ་ཐག་པ་བཞིན་བོད་ནང་གི་གནས་ཚུལ་དྲག་ཏུ་གང་ཡང་འགྲོ་གི་མེད། རྒྱ་མིའི་ངོས་ནས་གདུག་རྩུབ་ཆེ་ཐག་ཆོད་ཀྱི་མུར་བསྡད་ཡོད་ཀྱང་། དཔེར་ན། བར་སྐབས་རྒྱ་མིའི་དཔོན་རིགས་ཤིག་གི་གཏམ་བཤད་སྐད་ཆའི་ཞོར་འཕྲོས་སུ། དེང་སང་བོད་ཀྱི་ནང་ལྷ་ཁང་ཁག་ཏུ་བོད་མི་འགྲོ་མཁན་ཚོར་བཀག་སྡོམ་བྱེད་པ་དེ་དག་ཕྲན་བུ་ཐལ་དྲགས་པ་རེད། བོད་པ་ཚོར་ཆ་བཞག་ན་ཀྲུང་གོའི་མི་མང་གཅིག་གྱུར་རེད། དད་པ་ཡོད་མཁན་ཚོ་དགོན་པའི་ནང་ལ་འགྲོ་བ་དང༌། སྨོན་ལམ་རྒྱག་པ་དེ་རིགས་ཐོབ་ཐང་ཡོད་དགོས་ཞེས་བཤད་འདུག དེ་དག་གིས་གང་ལྟར་རྟགས་ཤིག་སྟོན་གྱི་ཡོད།

ད་ལྟའི་རྒྱ་ནག་གཞུང་གིས་བོད་དོན་ཐོག་ལ་སྲིད་བྱུས་འཛིན་སྟངས་འདི་བཞིན་ཐལ་དྲགས་པའི་དོགས་པ་དང༌། བསམ་བློ་ཞིག་འཁོར་གྱི་ཡོད། གང་ལྟར་བོད་གཅིག་པུའི་གནས་ཚུལ་མིན་པར་ཧོང་ཀོང་གི་གནས་ཚུལ་དང༌། ཐའེ་ཝན་གྱི་གནས་ཚུལ་ཚང་མར་རྒྱ་ནག་གཞུང་གི་སྲིད་བྱུས་མཁྲེགས་པོ་འཛིན་པ་འདིར་ད་ལྟའི་རྒྱ་ནག་དཔོན་རིགས་མཐོ་རིམ་ཚང་མའི་བསམ་པ་གཅིག་གྱུར་དང༌། གཅིག་མཐུན་ཞིག་ཕལ་ཆེར་མེད་པ་ལྟ་བུ་མཐོང་གི་འདུག དངོས་ཡོད་གནས་ཚུལ་ལ་ད་ལྟའི་རྒྱ་མིའི་བྱེད་སྟངས་འདི་ཕུགས་རྒྱང་རིང་པོའི་ཆ་ནས་བརྩིས་ན་རྒྱ་མི་རང་ཉིད་ལ་གནོད་པའི་ལས་ཀ་ཞིག་རེད།

འཛམ་གླིང་ཕྱི་ལ་ཆ་བཞག་ནའང་། རྒྱ་མིའི་མིང་ཤས་ཡོང་རྒྱུའི་ལས་ཀ་ཞིག་རེད། ས་ཁུལ་དེ་དང་དེའི་སྒང་ལ་བརྩིས་ན་ཡང་གང་ལྟར་བོད་པ་དང་། ཤིན་ཅང་སུ་ཞིག་ཡིན་རུང༌བསམ་བློའི་ནང་ལ་ན་ཚ་ཇེ་ཆེར་འགྲོ་གཞི་ཞིག་ཆགས་ཀྱི་ཡོད་པ་ལས། དེས་རྒྱ་བོད་ཀྱི་མཐུན་སྒྲིལ་བཟང་དུ་འགྲོ་རྒྱུར་ཕན་གྱི་མེད་པ་དེ་ཧ་ཅང་གསལ་པོ་རེད། ཇི་ཙམ་གྱི་གདུག་ཀྱི་རྩུབ་སྲིད་བྱུས་འཛིན་པ་དེའི་ཚོད་ཀྱིས་གདུག་རྩུབ་མྱོང་མཁན་གྱི་མི་རྣམས་ཀྱི་སེམས་ནང་ལ་འཁོན་འཛིན་དང༌། མ་དགའ་བ་ཆེ་རུ་འགྲོ་རྒྱུ་ལས་ཕན་ཐོགས་མེད་པ་ཧ་ཅང་གསལ་པོ་ཡིན།

བོད་ནང་ལ་དེང་སང་སྲིད་བྱུས་ལག་ལེན་བསྟར་ཡོད་པ་དེ་དག་དེ་སྔ་ཕན་ཆད་བྱེད་མ་མྱོང་བ་མིན་པར་ཐེངས་མང་བྱེད་མྱོང་ཡོད། ཡིན་ན་ཡང་དེ་རྣམས་ཀྱི་ལག་རྗེས་གང་ཞིག་བཞག་ཡོད་དམ། འབྲས་བུ་གང་བྱུང་ཡོད་དམ་ཟེར་ན། དེ་སྔ་ས་ཞིང་བཅོས་བསྒྱུར་གྱིས་གྲལ་རིམ་མཐའ་སྐྱོ་ཚོར་ཐོབ་ཐང་ཡོད་ལུགས་ཟེར་སྐབས་དོན་ངོ་མའི་ཐོག་ལ་ཕུགས་རྒྱང་རིང་པོར་གནས་ཡོད་མེད་མི་ཤེས་ཀྱང༌། འཕྲལ་སེལ་གྱི་འགྱུར་བ་ཞིག་ཡོང་སྐབས་དབུལ་ཕོངས་སྐྱོ་པོའི་རིགས་ཁ་ཤས་བཅོས་སྒྱུར་ལ་དགའ་པོ་བྱེད་མཁན་བྱུང་ཡོད་ན་ཡང༌། ད་ཆ་རྒྱ་མི་རང་ཉིད་ཀྱི་སྲིད་བྱུས་གདུག་རྩུབ་ཆེ་དྲགས་ཏེ་ཐོག་མར་སེམས་ལ་གསར་བརྗེ་ཡག་པོ་རེད། རྒྱ་མི་གུང་བྲན་ཏང་ཡོང་བ་ཡག་པོ་བྱུང་བསམ་མཁན་ཉུང་ཤས་ཡོད་པ་དེ་དག་ཀྱང་མེད་པ་ཆགས་པ་རེད།

རྒྱ་མི་ཁོ་རང་ཚོའི་བྱེད་སྟངས་ཀྱི་ཐོག་ནས་རྒྱ་མིར་ཕྲན་བུའི་ཤ་ཚ་ཡོད་མཁན་དེ་དག་གིས་ཀྱང་ཤ་ཚ་བརླགས་པ་ཞིག་བྱེད་ཀྱི་ཡོད། དེར་བརྟེན་ད་ལྟའི་རྒྱ་མིའི་སྲིད་བྱུས་འདི་གནས་སྐབས་ཙམ་ལས་རྩ་བ་ནས་རྒྱ་མི་རང་ཉིད་ཀྱི་ཁེ་ཕན་ཐོག་ལ་བསམ་བློ་བཏང་ན་ཡང་གནས་ཐབས་མེད་པ་ཧ་ཅང་གསལ་པོ་རེད། འགྱུར་བ་ཏན་ཏན་འགྲོ་གི་རེད་བསམ་གྱི་འདུག ད་ལྟ་ངོས་ནས་དབུ་མའི་ལམ་ཟེར་བ་དེ་དག་མུ་མཐུད་ནས་དེ་ག་རང་གི་ཐོག་ལ་ཨུ་ཚུགས་བརྒྱབ་སྟེ་བསྡད་ཡོད། ང་ཚོའི་སྲིད་བྱུས་འཛིན་སྟངས་ཀྱི་གནས་ཚུལ་འདི་འདྲ་ཞིག་ཡིན། འདི་དོན་ཚན་གཅིག་ཡིན།

ང༽ མི་རིགས་ཀྱི་ཐོབ་ཐང་དང་། ཐུན་མོང་གི་ཁེ་ཕན།

ངོས་ནས་དབུ་མའི་ལམ་ཟེར་བ་འདི་ཆེ་ས་ཞིག་ནས་བསམ་བློ་གཏོང་སྐབས་འཛམ་གླིང་འདིར་སོ་སོའི་རྒྱལ་ཁབ་དང༌། སོ་སོའི་མི་རིགས་ཟེར་བ་དེ་དེང་སྐབས་དེ་ཙམ་གྱི་གལ་ཆེན་པོ་ཆགས་ཀྱི་མེད། གང་ཞིག་གལ་གནད་ཆེན་པོ་རེད་དམ་ཟེར་ན། མི་སྡེའི་སྤྱི་ཚོགས་དེ་དང་དེ་ལ་ཁེ་ཕན་མང་ཤོས་ཐོབ་དགོས་པ་དེ་རྩ་བ་ཡིན། དཔེར་ན། ཡུ་རོབ་ནང་ལ་ཆ་བཞག་ན་རྒྱལ་ཁབ་ཐ་དད་དང༌། སྐད་ཡིག་ཐ་དད། ལོ་རྒྱུས་མི་འདྲ་བ་ཡོད་པ། དེ་སྔ་སོ་སོའི་རང་དབང་དང༌། རང་བཙན། སོ་སོའི་རྒྱལ་ཁབ་རྩ་ཆེར་འཛིན་ཏེ་དམག་འཁྲུག་མང་པོ་རྒྱག་མྱོང་མཁན་གྱི་རྒྱལ་ཁབ་དེ་རིགས་ཀྱང་སྤྱི་པའི་ཁེ་ཕན་དུ་བསམ་བློ་གཏོང་དགོས་པ་ཆགས་ཡོད།

དཔེར་ན། ཕ་རན་སི་དང༌། འཇར་མན་གཉིས་ལ་ཆ་བཞག་ན། སྔར་དམག་འཁྲུག་མང་པོ་རྒྱག་མྱོང་ཡོད་ཀྱང༌། དེང་སང་གི་དངོས་ཡོད་གནས་ཚུལ་ལ་གང་ལྟར་ཡུ་རོབ་ཡར་རྒྱས་གཏོང་རྒྱུར་སེམས་ཁུར་གཅིག་པ་ཡོད་པའི་བསམ་བློའི་འོག་ནས་འགྲོ་བ་ལས། ཕ་རན་སི་དང༌། འཇར་མན་གཉིས་སྔར་ནས་དམག་འཁྲུག་མང་པོ་རྒྱག་མྱོང་ཡོད་པ་དེ་དག་དུས་ནམ་ཡང་མ་བརྗེད་པར་ཕ་རན་སིའི་ཕྱོགས་ནས་རང་གི་ཁེ་ཕན་ལ་བརྩི་སྲུང་དང༌། འཇར་མན་གྱི་ཁེ་ཕན་བློས་གཏོང་བྱ་རྒྱུ། འཇར་མན་གྱི་ངོས་ནས་རང་ཉིད་ཀྱི་ཁེ་ཕན་ལས། ཕ་རན་སིའི་ཁེ་ཕན་བློས་གཏོང་བྱ་རྒྱུའི་བསམ་བློ་གཏོང་གི་མེད། འཇར་མན་ཡར་རྒྱས་མི་ཕྱིན་ན་ཕ་རན་སིར་གནོད་པ་དང༌། ཕ་རན་སི་ཡར་རྒྱས་མ་ཕྱིན་ན་འཇར་མན་ལ་གནོད་ཀྱི་ཡོད།

དེ་ལྟ་བུའི་གནས་ཚུལ་གྱི་འོག་ནས་ལོ་རྒྱུས་སོ་སོར་ཡོད་ལ། རང་བཙན་རྒྱལ་ཁབ་ཐ་དད་ཡིན་ནའང་ཐུན་མོང་གི་ཁེ་ཕན་དེ་ཛ་དྲག་དང༌། གལ་གནད་ཆེ་བ་ཆགས་སྐབས་མཉམ་སྦྲེལ་བྱེད་ཀྱི་ཡོད། རྒྱ་རྒྱ་རེད། རྒྱ་གར་རྒྱ་གར་རེད། ཡིན་ན་ཡང་ཐུན་མོང་ཁེ་ཕན་དེ་དེང་སང་ཤིན་ཏུ་འདྲེས་ནས་བསྡད་ཡོད། དེ་འདྲའི་གནས་ཚུལ་གྱི་འོག་ནས་བོད་ལུང་པར་མཚོན་ན་རྒྱ་མཚོ་དང་འབྲེལ་བའི་མཚོ་ལམ་མེད་པའི་ས་ཆ་ཁུག་ཀྱོག་ཡིན་ཁར་དངོས་པོ་ཡར་རྒྱས་མ་ཕྱིན་པ། རང་བྱུང་གི་ཐོན་ཁུངས་ཆེན་པོ་ཡོད་པའི་ལུང་པ་ཞིག་ཡིན་སྟབས་གཅིག་བྱས་ན་ང་ཚོ་རྒྱ་མི་དང་མཉམ་དུ་ཟླ་བསྒྲིལ་ཏེ་བསྡད་ན། ང་ཚོར་ཁེ་ཕན་ཆེ་བ་ཡོང་མི་སྲིད་པ་མིན། ངོས་ནས་བསམ་བློ་འདི་འདྲ་ཞིག་བཏང་སྟེ་གང་ལྟར་རྒྱ་དང༌། བོད་ཀྱི་རྙོག་དྲ་དེ་ཐུན་མོང་ལ་ཁེ་ཕན་ཡོད་པ་ཞིག་དང༌། ཐུན་མོང་གི་མོས་མཐུན་ཡོད་པའི་ཐོག་ནས་སེལ་ཐུབ་ཐབས་ཀྱི་རེ་བ་དེ་ལྟར་བྱེད་ཀྱི་ཡོད།

ཅ༽ རང་བཙན་གྱི་ཐོབ་ཐང་དང་། གཉིས་ཕན་གྱི་ཐབས་ལམ།

ང་རང་ཚོ་ཧི་མ་ལ་ཡའི་གྲོགས་པོ་ཚོ་ཡིན་ན་ཡང༌། བོད་ཀྱི་བདེན་པའི་བདེན་རྒྱབ་གནང་མཁན་རྣམས་ཀྱི་ངོས་ནས་བོད་ཀྱི་ལོ་རྒྱུས་རང་བཙན་ཡིན་པ་དང་། ཆོས་དང་རིག་གཞུང་ཐོག་ནས་ཀྱང་རྒྱ་ནག་དང་ཐ་དད་ཡིན་པ་དེ་དག་གསལ་པོ་བཟོ་རྒྱུ་ཤིན་ཏུ་གལ་ཆེན་པོ་ཡིན། ངའི་ངོས་ནས་བོད་ཀྱི་ལོ་རྒྱུས་ཐོག་ནས་རང་བཙན་རེད། ཡིན་ན་ཡང་འདས་པ་འདས་པ་རེད། མ་འོངས་པ་གལ་ཆེན་པོ་ཡིན་སྟབས་རྒྱ་བོད་གཉིས་མོས་ཀྱི་ཐབས་ལམ་འོག་ནས་ང་ཚོ་ཐབས་ཤེས་ཤིག་བྱས་ན་བསམས་ནས་ངོས་ནས་དབུ་མའི་ལམ་དེའི་སྒང་ལ་འགྲོ་གི་ཡོད། ངོས་ནས་བོད་རང་བཙན་མ་རེད་ཅེས་བརྗོད་ཀྱི་མེད། བོད་རང་བཙན་ཡིན་ཡིན་པ་རེད། ལོ་རྒྱུས་ཐོག་ལ་ཤིན་ཏུ་གསལ་པོ་ཡོད། ལོ་རྒྱུས་ཐོག་ལ་རང་བཙན་ཡིན་པ་རྒྱུ་མཚན་དུ་བྱས་ཏེ་ངེས་པར་དུ་མ་འོངས་པར་རང་བཙན་དགོས་ཀྱི་ཡོད་ཅེས་ཨུ་ཚུགས་རྒྱག་གི་མེད།

རྒྱ་གཞུང་གི་ངོས་ནས་བསམ་བློ་ལྷུག་ལྷུག་ཅིག་བཏང་ན་ང་ཚོའི་ངོས་ནས་ཀྱང་བསམ་ཞིབ་ལྷུག་པོ་གཏོང་གི་ཡིན་ཟེར་གྱི་ཡོད། ང་ཚོའི་ངོས་ནས་རྒྱ་བོད་གཉིས་མོས་ཀྱི་སྐད་ཆ་བྱེད་ཀྱི་ཡིན་ཟེར་གྱི་ཡོད་སྟབས་སྐད་ཆ་བྱ་རྒྱུའི་གོ་སྐབས་དང༌། ཐོབ་ཐང་ཞིག་ང་ཚོར་ཏན་ཏན་ཡོད། རྒྱ་མི་ཐོག་མར་བོད་ལ་ཡོང་སྐབས་ལོ་རྒྱུས་ཀྱི་ཐོག་ནས་བོད་རྒྱ་ཁོངས་རེད། བོད་བཤུ་གཞོག་གྲལ་རིམ་རྗེས་ལུས་ཡིན་སྟབས་བཅིངས་བཀྲོལ་གཏོང་བར་ཡོང་བ་ཡིན་ཟེར་བཤད་ཡོད། ཤིན་ཅང་ཟེར་བ་ཤར་ཏུར་ཀི་སི་ཐན་དང༌སོག་པོ་བཅས་གང་ལྟར་ས་ཁུལ་གང་དུ་ཡིན་ནའང་བཅིངས་བཀྲོལ་ཟེར་བའི་མིང་ཚིག་དེའི་འོག་ནས་རྒྱ་མིའི་དམག་མི་རྣམས་ཡོང་བ་རེད། བོད་ལའང་བཅིངས་བཀྲོལ་ཟེར་བའི་མིང་ཚིག་དེ་གཅིག་གྱུར་བྱས་ཏེ་ཡོང་བ་རེད།

ཡིན་ན་ཡང་བོད་ཀྱི་དངོས་ཡོད་གནས་ཚུལ་གཞན་དང་མི་འདྲ་བ་ཞིག་ཡོད་པའི་ཆ་ནས་བོད་རྒྱའི་དབར་དོན་ཚན་བཅུ་བདུན་ཟེར་བའི་ཡིག་ཆ་ཞིག་བཞག་དགོས་པ་བྱུང་བ་རེད། རྒྱ་དམག་ཤིན་ཅང་ནང་བསྐྱོད་སྐབས་གྲོས་མཐུན་བཞག་མེད་ལ། རྒྱ་མིའི་དམག་མི་ནང་སོག་ལ་ཕྱིན་པའི་སྐབས་སུའང་གྲོས་མཐུན་བཞག་མེད། བོད་ཀྱི་ས་ཁོངས་འབྲི་ཆུ་ཤར་བརྒྱུད་དུ་རྒྱ་དམག་ཡོང་སྐབས་དང༌། ཨ་མདོ་ས་ཁུལ་དུ་རྒྱ་དམག་ཡོང་སྐབས་གྲོས་མཐུན་གྱི་སྐད་ཆ་བྱུང་མེད། འབྲི་ཆུ་ནུབ་བརྒྱུད་བོད་ཀྱི་ས་ཁུལ་དུ་རྒྱ་དམག་ཡོང་སྐབས་གྲོས་མཐུན་ཟེར་བ་དེ་འཇོག་དགོས་པ་བྱུང་ཡོད། དེའི་རྒྱུ་མཚན་གང་ཡིན་ཟེར་ན། འབྲི་ཆུ་ནུབ་རྒྱུད་ཀྱི་ས་ཁུལ་དེ་རྣམས་དགའ་ལྡན་ཕོ་བྲང་གི་ཁྱབ་ཁོངས་སུ་ཡོད་པར་མ་ཟད། རྒྱལ་ཁབ་ཀྱི་ངོ་བོ་མཚོན་པའི་སོ་སོའི་དངུལ་ཊམ་དང༌། དངུལ་ལོར་སོགས་ཀྱང་ཡོད།

གང་ལྟར་རྒྱལ་ཁབ་ཐ་དད་ཅིག་ཡིན་པའི་གནས་ཚུལ་གསལ་པོ་ཡོད་སྟབས་རྒྱུ་མཚན་དེའི་འོག་ནས་བཅིངས་བཀྲོལ་དམག་མི་ ༡༩༥༡ ལོར་ཆབ་མདོ་བར་སླེབས་རྗེས། མཐའ་མ་ལྔ་བཅུ་ང་གཅིག་གི་ཟླ་བ་ལྔ་པའི་ནང་གྲོས་མཐུན་དོན་ཚན་བཅུ་བདུན་ཟེར་བ་དེ་བཞག་ཡོད། དེ་གཉིས་མོས་ཐོག་ནས་བཞག་པ་མིན་པར། རྒྱ་མིའི་བཙན་དབང་འོག་ནས་བཞག་ན་ཡང༌། གང་ལྟར་གྲོས་མཐུན་ཟེར་བ་ཞིག་བཞག་སྟེ། དེ་ལྟ་བུའི་འོག་ནས་བོད་ཞི་བའི་བཅིངས་བཀྲོལ་བཏང་བ་ཡིན་ཟེར་བཤད་པ་རེད་ལ། ཤོད་རྒྱུ་ཡང་འཁེལ་བ་རེད། དེའི་ཚེ་དེའི་དུས་ཀྱི་དངོས་ཡོད་གནས་ཚུལ་ཐོག་ནས་རྒྱ་མིས་གྲོས་མཐུན་འདི་འདྲ་ཞིག་མ་བཞག་རང་བཞག་ཆགས་ཏེ། གྲོས་མཐུན་བཞག་ནས་བོད་ཞི་བའི་བཅིངས་བཀྲོལ་བཏང་བ་ཡིན་ཟེར་གྱི་ཡོད། མ་འོངས་པར་ཡང་ང་ཚོ་བོད་ཅེས་པ་དེ་སླ་པོ་ཞིག་མིན་པས། གང་ལྟར་རྒྱ་དང་བོད་གཉིས་ཕན་ཚུན་སྐད་ཆ་བཤད་དེ། བོད་པའི་བློ་ངོར་གང་ལ་གང་འཚམ་གྱི་འཇོག་བཟོ་ཡོད་པའི་གནས་ཚུལ་འོག་ནས་ང་ཚོའི་དཀའ་ངལ་སེལ་དགོས་པ་ལས། བོད་པའི་བསམ་ཚུལ་སྡུག་གྱོང་བཏང་སྟེ། རྒྱ་མིའི་འདོད་དབང་ཁོ་ནའི་ཐོག་ནས་ཐག་གཅོད་ཐུབ་ཐབས་མེད་པ་ཞིག་ལོ་རྒྱུས་དང༌། དངོས་ཡོད་གནས་ཚུལ་སྟེང་ནས་གསལ་པོ་ཆགས་ཡོད།

དེ་ལྟར་ཡིན་སྟབས་ང་ཚོའི་གྲོགས་པོ་ཁྱེད་རང་ཚོས་བོད་ཀྱི་ལོ་རྒྱུས་དང་འབྲེལ་བའི་བདེན་པའི་གནས་ཚུལ་སྐོར། དཔེར་ན་རྒྱ་གར་གྱི་ནང་སྲིད་བློན་ཆེན་ས་རྡར་སྤ་ཊལ་གྱིས་བོད་ལ་རྒྱ་མི་ཐོག་མར་ཡོང་སྐབས་ཁོང་གི་བསམ་ཚུལ་གང་འདྲ་བྱུང་ཡོད་པ་དང༌། རྒྱལ་རབས་ལོ་རྒྱུས་ཐོག་ནས་འདོད་ཚུལ་དང་བསམ་ཚུལ་གང་འདྲ་ཡོད་པ། ངོས་འཛིན་གང་འདྲ་བྱེད་ཀྱི་ཡོད་པ་དེ་རིགས་རྒྱ་གར་ནང་ལ་གསལ་པོ་བཟོ་རྒྱུ་དང་གཅིག གཉིས་ནས་བོད་པའི་གནས་ཚུལ་འགྲེལ་བཤད་རྒྱག་སྐབས་དེ་བས་ཀྱང་གསལ་པོ་བཟོ་རྒྱུ་གལ་ཆེན་པོ་འདུག

ཡུ་རོབ་ནང་དང༌། ཨ་མི་རི་ཀའི་ནང་ལ་བོད་པར་རྒྱབ་སྐྱོར་བྱེད་མཁན་ཚོར་ཤོད་ཀྱི་ཡོད། ངའི་ངོས་ནས་དབུ་མའི་ལམ་ལ་འགྲོ་གི་ཡོད། ཡིན་ན་ཡང་ང་ཚོར་རྒྱབ་སྐྱོར་བྱེད་མཁན་ཚོས་བོད་ཀྱི་ལོ་རྒྱུས་ཐོག་ལ་གནས་སྟངས་གང་འདྲ་ཡིན་མིན་གསལ་པོ་བཟོ་རྒྱུ་གལ་ཆེན་པོ་འདུག ཇི་ཙམ་གྱི་གསལ་པོ་བྱུང་བའི་ཚོད་ཀྱི་ངོས་ནས་རྒྱ་བོད་མཉམ་དུ་གཉིས་མོས་ཀྱི་སྐད་ཤོད་རྒྱུ་འདི་དག་ནུས་ཤུགས་ཆེ་རུ་འགྲོ་གི་ཡོད། བོད་རྒྱ་ནག་གིས་གང་དུ་བཞག་བཞག་ཅིག་ཡིན་ན། སྐད་ཆ་ཤོད་ཤུགས་མེད་པ་ཆགས་ཀྱི་ཡོད། དེ་ལྟར་ཡིན་སྟབས་ཧི་མ་ལ་ཡའི་གྲོགས་པོ་ཚོས་མུ་མཐུད་དེ་བོད་ཀྱི་ལོ་རྒྱུས་ཐོག་གནས་སྟངས་ཇི་ཡིན་གསལ་པོ་བཟོ་དགོས་ཀྱི་འདུག

ཆ༽ ཆོས་རིག་གི་ངོ་བོ་དང་། རང་ཐག་རང་གཅོད།

དོན་ཚན་གཉིས་པ། རང་ཐག་རང་གཅོད་ཟེར་བ་དེ། ལོ་རྒྱུས་ཐོག་ནས་བོད་རང་དབང་བོད་རང་བཙན་རེད། དེང་སང་འཛམ་གླིང་ཡོངས་གྲགས་ཀྱི་ས་ཁུལ་གང་དུ་ཡིན་ནའང་རང་ཐག་རང་གཅོད་ཀྱི་སྐད་ཆ་ཤོད་ཀྱི་ཡོད། བོད་ཀྱི་ཐོག་ལ་ཆོས་དང༌རིག་གཞུང་གི་ངོ་བོའམ། རྣམ་པ་རང་བཞིན་གྱི་ཟུར་གསལ་མི་འདྲ་བ་ཞིག་ཡོད་པ་དང༌། དེ་ཡང་ཆོས་དང་རིག་གཞུང་མི་འདྲ་བ་ཡོད་མཁན་གྱི་མི་རིགས་འདུས་སྡོད་ཡོད་སའི་ས་ཆ་ཞིག་ལ་རང་ཐག་རང་གཅོད་ཀྱི་ཐོབ་ཐང་ཡོད་པ་དང༌། ཐོབ་ཐང་དེ་ཡང་ཏན་ཏན་དགོས་ཀྱི་ཡོད་པ་ཞིག་དེང་སང་འཛམ་བུ་གླིང་འདིའི་སྒང་ལ་བཤད་དང་ཤོད་བཞིན་པ་རེད། འཛམ་གླིང་གི་ཁྲིམས་དོན་མཁས་པ་མང་པོ་ཞིག་གིས་གཅིག་གྱུར་ཐོག་ནས་བོད་ལ་རང་ཐག་རང་གཅོད་ཀྱི་ཐོབ་ཐང་ངེས་པར་དུ་ཡོད་དགོས་ཀྱི་འདུག་ཅེས་ཤོད་ཀྱི་ཡོད། སྐད་ཆ་དེ་ཡང་གླེང་སློང་བྱེད་དགོས་པ་ཞིག་རེད། ལོ་རྒྱུས་ཐོག་ནས་གཅིག་བཤད། དེ་བཞིན་རང་ཐག་རང་གཅོད་ཀྱི་ཐོབ་ཐང་འཛམ་གླིང་འདིའི་སྒང་ལ་ལུང་པ་གང་དུ་ཡིན་ནའང་ཡོང་གི་ཡོད། འོན་ཀྱང་རང་ཐག་རང་གཅོད་ཀྱི་ཐོབ་ཐང་སྐོར་ཤོད་དགོས་པ་བྱུང་ན་ཀ་ཤི་སྨིར་ལ་རྙོག་དྲ་ཕྲན་བུ་ཡོད་པས། ཁྱེད་རང་ཚོ་སྦི་གསང་བྱེད་དགོས། སྤྱི་ཡོངས་ཀྱི་ཐོག་ནས་རང་ཐག་རང་གཅོད་ཀྱི་ཐོབ་ཐང་རྩོད་དགོས་པ་ཡིན། དེ་ཡང་གནད་འགག་ཅིག་འདུག

གང་ལྟར་དེང་སང་འཛམ་གླིང་འདིའི་སྒང་དུ་ཀུན་ལ་གྲགས་བཞིན་པའི་རང་ཐག་རང་གཅོད་ཀྱི་ཐོབ་ཐང་ཟེར་བ་འདིའི་ཐོག་ལ་ཕྱིན་ན་བོད་རིགས་ས་ཡ་དྲུག་ཡོངས་སུ་རྫོགས་པར་ཁྱབ་ཐུབ་ཀྱི་ཡོད། དངོས་ཡོད་གནས་ཚུལ་ལ་འཛམ་གླིང་འདིའི་སྒང་ལ་ལོ་རྒྱུས་ཟེར་བ་གཅིག་བྱས་ན་གལ་ཆེན་པོ་དང༌། གཅིག་བྱས་ན་དེ་ཙམ་གལ་ཆེན་པོ་མིན། གང་ཞིག་གལ་གནད་ཆེན་པོ་རེད་ཅེ་ན། ད་ལྟ་དངོས་ཡོད་གནས་ཚུལ་ལ་མིའི་འདོད་པ་དང༌། མིའི་རེ་འདུན་གལ་ཆེ་ཤོས་རེད། དེའི་ཐོག་ནས་ཤོད་སྐབས་རང་ཐག་རང་གཅོད་ཀྱི་ཐོབ་ཐང་ཤུགས་ཆེན་པོ་ཞིག་སླེབས་ཡོང་གི་འདུག ང་ཚོ་བོད་ལ་སྤྱི་ཡོངས་ཆ་ནས་ལོ་རྒྱུས་ཀྱི་རྒྱུ་མཚན་བགྲངས་རྒྱུ་ཡོད་ཅིང༌། ལྷག་པར་དུ་དེང་སང་འཛམ་གླིང་འདིའི་སྒང་ལ་གལ་ཆེན་པོར་བརྩི་ཞིང༌། འཛམ་གླིང་ཡོངས་སུ་གྲགས་པའི་རང་ཐག་རང་གཅོད་ཀྱི་ཐོབ་ཐང་དེ་གཉིས་ཐོག་ནས་བོད་པའི་གནས་ཚུལ་རྩོད་ལེན་བྱ་རྒྱུ་གལ་ཆེན་པོ་འདུག དེ་དག་གྲོགས་པོ་ཚོའི་སེམས་ལ་བཅངས་དགོས།

ཇ༽ ཞི་བའི་ལྟ་སྤྱོད་དང་། གོང་འཕེལ་གྱི་དཔེ་མཚོན།

ཞི་བའི་གོམ་བགྲོད་བྱེད་དུས་ཁ་སེང་འགོ་སྟོད་ཁ་ཤས་ལ་ངོས་ནས་བརྗོད་རྒྱུ་བྱུང༌། ཞི་བའི་གོམ་བགྲོད་བྱེད་མཁན་ཚོས་བོད་རང་དབང་ཟེར་བ་གཅིག་པུ་བཤད་པ་མིན་པར། འཚེ་མེད་ཞི་བའི་ལྟ་བ་དང༌། སྤྱོད་པ་དེ་དག་མཧཱ་དྷརྨ་གྷན་དྷིའི་བཞེད་དགོངས་ཡིན་པ་དང༌། དེ་ནི་འཛམ་གླིང་སྤྱི་ལའང་དགོས་མཁོ་ཡོད་པ། འཚེ་མེད་ཞི་བའི་ལྟ་བ་དང༌། སྤྱོད་པ་མཧཱ་དྷརྨ་གྷན་དྷིས་རྒྱ་གར་ནང་ཉམས་པ་སོར་ཆུད་གནང་ཡོད་པ་ལྟར་ང་ཚོས་ཤུགས་བསྐྱེད་དེ་ལྟ་བུའི་འཚེ་མེད་ཞི་བའི་ལྟ་བ་དང༌། སྤྱོད་པ་གོང་མཐོར་སྤེལ་རྒྱུ་ང་ཚོའི་དམིགས་ཡུལ་གཙོ་བོ་ཡིན་ཞིང༌། འཚེ་མེད་ཞི་བའི་ལྟ་བ་དང༌། སྤྱོད་པ་ཉམས་པ་སོར་ཆུད་མི་ཉམས་གོང་འཕེལ་གཏོང་རྒྱུའི་གནད་དོན་དང་འབྲེལ་བའི་ཐོག་ནས་བོད་ཀྱི་རང་དབང་འཐབ་རྩོད་གྲུབ་འབྲས་ཐོན་པ་དགོས་ཀྱི་འདུག དེ་ལ་རྒྱབ་སྐྱོར་ཡང་བྱེད་དགོས་ཀྱི་འདུག་ཅེས་བརྗོད་ན་ཡག་པོ་འདུག

བོད་རང་བཙན་ཟེར་བའི་སྐད་ཆ་གཅིག་པུའི་ཐོག་ལ་ཕྱིན་ན་གནས་ཚུལ་འདི་ཆུང་ཆུང་ཆགས་ཀྱི་འདུག འཚེ་མེད་ཞི་བའི་ལྟ་བ་དང༌སྤྱོད་པ་འཛམ་གླིང་ཡོངས་དང༌། མི་ཐམས་ཅད་ལ་དགོས་པ་ཞིག་རེད། འཛམ་གླིང་འདིའི་སྒང་ལ་རང་དབང་འཐབ་རྩོད་བྱེད་མཁན་ལུང་པ་དང༌། ས་ཁུལ་ཧ་ལམ་བརྒྱ་ཕྲག་ཡོད་མདོག་ཁ་པོ་རེད། དེ་ལྟར་ཡོད་པའི་ནང་ལ་མཐའ་གཅིག་ཏུ་འཚེ་མེད་ཞི་བའི་ལམ་དུ་འགྲོ་མཁན་བོད་པ་ལས་མེད་པ་འདི་རྩ་བའི་ལྟ་སྤྱོད་བཟང་པོ་ཁྱབ་སྤེལ་གཏོང་རྒྱུ་དང༌། དེ་ཡང་གསལ་པོ་བཟོ་རྒྱུ། དྲན་གསོ་གཏོང་རྒྱུའི་ཆེད་དུ་ཡིན་ཞེས་བརྗོད་ན་ཡག་པོ་མི་འདུག་གམ། མ་འོངས་པར་ཁྱེད་རང་ཚོས་བསམ་བློ་གཏོང་དགོས་ཀྱི་མེད་དམ་དྲན་སོང༌། རྒྱ་གར་མི་མང་ལ་ཕྲན་བུའི་ཤུགས་ནུས་ཆེ་བ་ཡོང་གི་མེད་དམ་སྙམ། ཧི་མ་ལ་ཡའི་རི་རྒྱུད་ཀྱི་བོད་པའི་གྲོགས་པོ་ཚོས་འཚེ་མེད་ཞི་བའི་ལྟ་བ་དང༌། སྤྱོད་པ་གོང་མཐོར་སྤེལ་རྒྱུའི་དཔེ་མཚོན་ཞིག་གི་སྒང་ནས་བོད་པའི་དོན་དུ་རྒྱབ་སྐྱོར་བྱས་ན་འཚེ་མེད་ཞི་བའི་ལྟ་སྤྱོད་གོང་འཕེལ་གཏོང་རྒྱུའི་ལས་ཀ་ཆགས་ཀྱི་ཡོད། དེ་ལྟའི་གནད་འགག་མ་གཞི་ཁྱེད་རང་ཚོས་ཤེས་གསལ་རེད།

ཉ༽ ཐའེ་བོད་ཀྱི་འབྲེལ་བ་དང་། བར་སྐབས་ཀྱི་དཀའ་ངལ།

ཞོར་འཕྲོས་ཤིག་ལ། དེ་སྔ་ང་ཚོ་རྒྱ་གར་དུ་སླེབས་པ་ནས་བཟུང་རྒྱ་དམར་ནག་གཉིས་གདན་གྲལ་གཅིག་ལ་བཞག་སྟེ་གཉིས་ཀར་གདོང་ལེན་བྱས་ཏེ་བསྡད་ཡོད། བར་སྐབས་རྒྱ་ནག་པོའི་ལུང་པའི་ནང་ལ་ཕྱོགས་གཅིག་ནས་མང་གཙོའི་རང་དབང་ཆེ་བ་ཡོང་གི་ཡོད་པ་དང༌། ད་ལྟའི་སྲིད་འཛིན་ལིས་ཏང་ཧུའི་ཁོང་རང་ཡེ་ཤུའི་ཆོས་པ་ཞིག་ཡིན་འདུག མང་གཙོའི་ལྟ་བ་སོགས་ཀྱི་ཐོག་ལ་ལྷག་བསམ་རྣམ་དག་ཡིན་པའི་ཆ་ནས་ད་ལྟ་ཐའེ་ཝན་ནང་ལ་མང་གཙོའི་འགྱུར་བ་ཤུགས་ཆེན་པོ་འགྲོ་བཞིན་ཡོད། གཏམ་བརྗོད་བརྒྱུད་ལམ་རང་དབང་ཡོད་པ་ཞིག་ཆགས་ཀྱི་ཡོད། ད་ལྟ་བར་དུ་ཐའེ་ཝན་གཞུང་གིས་རྒྱ་ནག་དམར་པོའི་སྲིད་བྱུས་ལྟར་བོད་རྒྱ་ཁོངས་ཡིན་ཞེས་གཅིག་གྱུར་གྱི་སྲིད་བྱུས་ཟིན་པ་དང༌། བྱེ་བྲག་ཏུ་ཐའེ་ཝན་བོད་སོག་ལས་ཁུངས་གཙོ་བོར་གྱུར་པའི་ལས་ཁུངས་ཁ་ཤས་ནས་བོད་པར་འབྲེལ་བ་བྱེད་འདོད་ཡོད་ཀྱང༌། ང་ཚོ་བཙན་བྱོལ་གཞུང་གི་སྒྲིག་འཛུགས་ཚད་དང༌མཚན་ཉིད་ལྡན་པ་འདི་ལ་ཐད་ཀར་འབྲེལ་བ་བྱེད་མ་ཐུབ་པ་དང༌། ང་ཚོས་ཀྱང་ང་ཚོའི་གནད་དོན་ཞིག་ལ་བརྟེན་ནས་འབྲེལ་བ་བྱེད་ཀྱི་མེད།

ཕྱི་ལོ་ ༡༩༥༩ ཟླ་ ༤ པའི་ནང་ངོས་རང་འབུམ་སྡེ་ལར་སླེབས་སྐབས་ཅང་ཀེ་ཤིས་ངོས་ལ་ཏར་ཞིག་བཏང་འབྱོར་བྱུང༌། དེའི་ནང་གོ་མིང་ཏང་དང༌། བོད་པ་མཉམ་རུབ་ཐོག་ནས་གུང་བྲན་ལ་ངོ་རྒོལ་བྱེད་དགོས་ཞེས་དང༌། བོད་ལ་རང་ཐག་རང་གཅོད་ཀྱི་ཐོབ་ཐང་ཡོད་པ་ལྟར། གོ་མིང་ཏང་ལ་རྒྱ་ནག་སྐམ་ས་ཆེན་པོར་སླེབས་རྗེས་ཐོབ་ཐང་དེ་སྤྲོད་ཀྱི་ཡིན་ཞེས་བཤད་ཡོད། དེ་དུས་ནས་ང་ཚོ་འབྲེལ་བ་བྱུང་བ་རེད། སྐབས་དེར་ང་ཚོས་དམར་པོའི་ལྟ་བར་ངོ་རྒོལ་མཐའ་གཅིག་ཏུ་བྱེད་ཀྱི་མེད། བོད་ལུང་པའི་ནང་ལ་རྒྱ་མི་དམར་པོས་ཚད་ལས་བརྒལ་བའི་སྡུག་སྦྱོང་དང༌། སྲིད་བྱུས་གདུབ་རྩུབ་བྱས་པ་དེར་ངོ་རྒོལ་བྱས་པ་རེད། ངོ་རྒོལ་བྱེད་མཁན་ནང་ལ་བོད་པ་གུང་བྲན་ཡང་མང་པོ་ཡོད།

གོ་མིང་ཏང་རྒྱ་མི་གཅིག་པ་རེད། སྐད་ཡིག་རིག་གཞུང་གཅིག་གྱུར་ཡིན་ན་ཡང༌། ཁོང་ཚོས་དམར་པོའི་ལྟ་བར་ངོ་རྒོལ་བྱེད་ཀྱི་ཡོད་པའི་ཆ་ནས་ཁོང་ཚོ་དགྲ་ཟླ་ཆགས་པ་རེད། ང་ཚོ་བོད་པས་གུང་བྲན་ལ་ཁ་གཏད་གཅོག་རྒྱུ་འདི་བོད་པའི་ཐོག་ལ་གུང་བྲན་སྲིད་གཞུང་གི་སྲིད་བྱུས་འཛིན་སྟངས་དེ་དག་རྒྱུ་མཚན་མེད་པ་ཞིག་དང༌། གདུག་རྩུབ་ཆེ་བ། ཁོ་རང་ཚོ་དམར་པོའི་ལྟ་བ་དང་ཡང་འགལ་ཟླ་ཡོད་པའི་སྲིད་བྱུས་འཛིན་གྱི་ཡོད་པ་དེ་ལ་ང་ཚོས་ངོ་རྒོལ་བྱེད་ཀྱི་ཡོད། བོད་མི་གུང་བྲན་མང་པོ་ཞིག་གིས་ཀྱང་རྒྱ་ནག་གུང་བྲན་སྲིད་གཞུང་གིས་སྲིད་བྱུས་འཛིན་སྟངས་དེ་མར་ཁེ་སི་ལེ་ཉིན་རིང་ལུགས་དང༌། ལྷག་དོན་ལེ་ཉིན་གྱི་མི་རིགས་རིང་ལུགས་དང་མ་མཐུན་པ་དང༌། དེ་དང་འགལ་ཟླ་ཡང་ཡོང་གི་འདུག་ཅེས་ངོ་རྒོལ་བྱེད་ཀྱི་ཡོད།

ང་ཚོ་བོད་པ་དང་རྒྱ་མི་གཉིས་མི་རིགས་ཐ་དད། ཆོས། རིག་གཞུང༌། སྐད་ཡིག གོམས་གཤིས་བཅས་ཐ་དད་རེད། ཐའེ་ཝན་དང༌རྒྱ་མི་གཉིས་ལ་མཚོན་ན། སྤྱིར་བཏང་སོ་སོའི་ཡུལ་སྐད་ཕྲན་བུ་མི་འདྲ་བ་ཡོང་གི་ཡོད་པ་ལས། སྤྱི་ཡོངས་ཐོག་ནས་སྐད་ཡིག་གཅིག་གྱུར། རྒྱ་མིའི་རིག་གཞུང་གཅིག་གྱུར། མི་རིགས་གཅིག་གྱུར་རེད། ང་ཚོས་རྒྱ་མི་གུང་བྲན་ལ་ཁ་གཏད་གཅོག་རྒྱུ་དེ་དང༌། ཐའེ་ཝན་ནས་རྒྱ་མི་གུང་བྲན་ལ་ཁ་གཏད་གཅོག་རྒྱུ་གཉིས་ངོ་བོ་མི་འདྲ་བ་རེད་འདུག་གམ།

ལྔ་བཅུ་ང་དགུའི་ལོར་གོ་མིང་ཏང་གིས་ང་ཚོར་ཚུར་ལག་པ་བརྐྱངས་ཡོང་སྐབས་ང་ཚོས་རང་ཉིད་ཀྱི་ལྟ་བ་ཞིག་འཛིན་ཏེ་བསྡད་པ་རེད། གོ་མིང་ཏང་གིས་བོད་པའི་ནང་ལ་གང་བྱུང་བྱེད་མཁན་དེ་རིགས་ལ་ལག་པ་བརྐྱངས་ཏེ་དངུལ་མང་པོ་གཏོང་གི་ཡོད། དཔེར་ན་གཞན་དག་ཕར་བཞག ཀ་ཤི་སྨིར་ལ་ཡོད་པའི་ལྷ་སའི་ཁ་ཆེ་ཚོའི་ནང་ལའང་གོ་མིང་ཏང་གིས་དངུལ་གཏོང་གི་ཡོད་པའི་སྐོར་དེང་སང་གོ་ཐོས་ཡོང་གི་འདུག ས་གནས་གང་སར་གོ་སྐབས་འཚོལ་གྱི་འདུག དེ་རྣམས་རྒྱུ་མཚན་ལྡན་པ་དང༌། ཆ་འཇོག་འཕེར་བའི་བྱ་བ་གང་ཡང་མིན། དངུལ་གང་བྱུང་དུ་སྤྲད་དེ་གང་ལྟར་སོ་པའི་ལས་ཀ་ལྟ་བུ་དང་། དཀྲུག་ཤིང་རྒྱག་རྒྱུའི་བསམ་བློ་ཡོད་མེད་ཇི་ལྟར་ཡང༌ལག་ལེན་གྱི་འབྲས་བུ་དཀྲུག་ཤིང་གི་ལས་ཀ་ཆགས་ཀྱི་ཡོད།

བོད་པ་གོ་མིང་ཏང་གི་དངུལ་ཟ་མཁན་ཞིག་ཡིན་ན། ཁོ་ལ་བོད་པའི་སྤྱི་ཚོགས་ནང་ཕྲན་བུ་དོགས་པ་བྱེད་དགོས་པ་ལྟ་བུ་དང་། གོ་མིང་ཏང་གི་ཕོགས་ཟ་མཁན་རེད་ཟེར་བ་དེ་རྣམས་ཀྱི་ཁང་པ་ཡང་ལེགས་པ་ཡོད་པ་ལྟ་བུ་འདི་འདྲ་ཡོང་གི་འདུག བོད་མི་འགའ་ཞིག་གིས་དངུལ་བྱུང་ན་དེའི་འབྱུང་ཁུངས་ལ་བསམ་བློ་མ་བཏང་བ་དེས་ནང་ཁུལ་ལ་འགལ་རྐྱེན་མང་པོ་ཡོང་གི་འདུག ད་ལྟ་བར་དུ་གོ་མིང་ཏང་གི་གནས་སྟངས་ཐོག་ལ་བོད་གཞུང་གིས་འཛིན་ནས་བསྡད་པའི་སྲིད་བྱུས་ཐོག་བོད་ཆོལ་ཁ་གསུམ་གྱི་སེར་སྐྱ་ཡོངས་རྫོགས་ཀྱིས་རིག་པ་བསྒྲིམས་ཏེ་བསྡད་ན་ད་ཚོད་གནས་ཚུལ་མི་འདྲ་བ་ཞིག་ཡོང་ངེས་རེད། འོན་ཀྱང་དེ་ལྟར་བྱུང་མེད། མང་པོ་དེ་ཙམ་མིན་པར་ཉུང་ཉུང་རེད། འོན་ཀྱང་སེར་མོ་བའི་ནང་ནས་བླ་མ་སྤྲུལ་སྐུ་འགའ་ཞིག་དང༌། སྐྱ་བོའི་ནང་ནས་ཀྱང་དེ་བཞིན་འབྲེལ་བ་བྱེད་མཁན་མུ་མཐུད་དེ་བྱུང་ཡོད། བར་སྐབས་ཕལ་ཆེར་ལོ་བཅུ་དང་བཅོ་ལྔ་ཙམ་གྱི་སྔོན་དུ་ང་ཚོས་ཐའེ་ཝན་ལ་འབྲེལ་བ་བྱེད་སྟངས་འདིས་ནུས་པ་ཐོན་པ་དང༌། རན་པ་ཞིག་ཡོང་གི་མི་འདུག་པས་ད་ཆ་ང་ཚོས་བསམ་བློ་གསར་པ་ཞིག་གཏོང་དགོས་ཀྱི་འདུག་ཅེས་སྐད་ཆ་བྱུང༌། འོན་ཀྱང་ཕར་ཕྱོགས་ནས་ཆ་རྐྱེན་ཡག་པོ་ཞིག་མ་འཛོམས་པས་དེ་མུར་བསྡད་པ་རེད།

ཏ༽ ལངས་ཕྱོགས་ཀྱི་སྲིད་བྱུས་དང་། ལྐོག་དངུལ་གྱི་གནད་དོན།

ཉེ་དུས་ཀྱི་འགྱུར་བ་གཙོ་བོ་ཐའེ་ཝན་ནང་ལ་མང་གཙོ་ཡག་པོ་ཞིག་ཆགས་པ་དང་། གཏམ་བརྗོད་ཀྱི་རང་དབང་ཞིག་སླེབས། ལིས་ཏང་ཧུའི་ཁོང་རང་སྒེར་གྱི་ངོས་ནས་བསམ་བློ་གཏོང་སྟངས་གུ་ཡངས་པོ་ཞིག་ཆགས་ཡོང་སྐབས་ང་ཚོས་དེའི་གོང་ནས་བསམ་བློ་བཏང་བ་དེ་དག་སྒྲུབ་རྒྱུའི་ཐབས་ཤེས་བྱེད་ས་ཡོད་པ་ལྟ་བུ་ཆགས་ཡོང་གི་འདུག ལིས་ཏང་ཧུའི་སྲིད་འཛིན་བྱས་ཟིན་པའི་རྗེས་ལ་ལིས་ཏང་ཧུའི་ལ་འབྲེལ་བའི་འགོ་བཙུགས་ཏེ་ཡིག་འབྲེལ་ཡང་བྱུང༌། འབྲེལ་བ་བྱུང་བའི་ཉེར་ལེན་གྱིས་ལིས་ཏང་ཧུའི་ཁོང་རང་གིས་ཏཱ་ལའི་བླ་མས་ཞི་བདེའི་དོན་ཚན་ལྔ་བཀོད་པ་དེ་རྒྱུ་མཚན་ལྡན་པ་ཡང་དག་པ་རེད། དེ་ལ་རྒྱབ་སྐྱོར་གཙང་མ་ཡོད་ཅེས་ཁོང་གིས་འཛམ་གླིང་ཡོངས་གྲགས་ཐོག་གཏམ་བཤད་བྱས་ཡོད།

བོད་རྒྱ་ཁོངས་ཡིན་ཟེར་མཁན་གཅིག་གྱུར་གྱི་ཁོངས་ནས་ཏཱ་ལའི་བླ་མའི་དབུ་མའི་ལམ་ལ་ཡོངས་གྲགས་རྒྱབ་སྐྱོར་བྱས་པ་དེ་ལ་གནད་འགག་ཅིག་འདུག དེ་ལྟར་འགྱུར་བ་ཞིག་ཕྱིན་པ་རེད། དེ་ནས་གོ་མིང་ཏང་སྲིད་གཞུང་རང་གི་ངོས་ནས་ང་ཚོ་བོད་གཞུང་དང་འབྲེལ་བ་གཡོ་ཟོལ་ངོ་ལྐོག་མེད་པར་ཚད་ལོངས་པའི་འབྲེལ་བ་བྱེད་འདོད་ཡོད་པ་དང༌། ཐའེ་ཝན་བོད་སོག་ལས་ཁུངས་རང་གི་ལས་ཀ་བྱེད་མཁན་ཚོས་ཀྱང་རེ་འདུན་དེ་བཞིན་ཡོད་པ་ལྟ་བུ་འདུག

དཔེར་ན། ཁོ་རང་ཚོས་ཁ་སངས་ཏེ་བཤད་དོན་ལ། ཐའེ་ཝན་བོད་སོག་ལས་ཁུངས་ནས་ནམ་རྒྱུན་བོད་པ་ཐའེ་ཝན་དུ་ཡོང་མཁན་ཚང་མ་བོད་སོག་ལས་ཁུངས་ལ་ཡོང་གི་ཡོད་པ་དང༌། བོད་སོག་ལས་ཁུངས་ནས་ཁོང་ཚོར་རོགས་རམ་རྒྱབ་སྐྱོར་བྱེད་ཀྱི་ཡོད། འོན་ཀྱང་ཡོང་མཁན་བླ་མ་སྤྲུལ་སྐུ་དེ་རིགས་འགའ་ཤས་ཀྱིས་ཐའེ་ཝན་དུ་སླེབས་རྗེས་དངུལ་ལ་དོ་སྣང་བྱེད་པ་དང༌། སྤྱོད་པ་ཡང་གང་བྱུང་བྱེད་མཁན་ཡོང་གི་འདུག ད་ཆ་ཐའེ་ཝན་ལ་ཕེབས་མཁན་གྱི་བླ་མ་དེ་དག་གི་སྐོར་བོད་བཙན་བྱོལ་གཞུང་གི་ཆོས་དོན་ལས་ཁུངས་ནས་བླ་མ་ཚད་ལྡན་དེ་ལྟར་ཐའེ་ཝན་དུ་གཏོང་ཐུབ་པ་བྱུང་ན་ཡག་པོ་ཡོང་བ་འདུག་ཅེས་ཤོད་ཀྱི་འདུག

དེ་བཞིན་བོད་སོག་ལས་ཁུངས་ནས་བོད་པའི་སློབ་ཕྲུག་ཐོག་ལ་དངུལ་གྱི་རོགས་རམ་བྱེད་ཀྱི་ཡོད་ཀྱང༌། རྒྱ་གར་དང༌བལ་ཡུལ་ནས་ཐའེ་ཝན་དུ་སློབ་ཕྲུག་ཡང་མཁན་རིགས་གཅིག་སློབ་སྦྱོང་མི་བྱེད་པ་དང་། སྤྱོད་པ་ཡང་སྡུག་ཆགས་དེ་ལྟར་འདུག རོགས་རམ་བྱ་རྒྱུའི་དངུལ་གྱི་དམིགས་སྒོ་ཡོད་པ་དེ་དག་གཏོང་ཡུལ་བོད་པའི་སློབ་ཕྲུག་སློབ་སྦྱོང་དངོས་གནས་དྲང་གནས་ཧུར་ཐག་བྱེད་མཁན་དང༌། མ་འོངས་པར་སློབ་སྦྱོང་གི་ཐོག་ནས་ཕན་ཐོགས་ཡོང་ཐུབ་མཁན་གྱི་སློབ་ཕྲུག་བྱུང་ན་ཡག་པོ་ཡོང་བ་འདུག དེ་ཡང་བོད་བཙན་བྱོལ་གཞུང་གི་ཤེས་རིགས་ལས་ཁུངས་ནས་སློབ་ཕྲུག་བདམས་རྒྱུ་ཡོད་པ་ཞིག་བྱུང་ན་ཡག་པོ་ཡོང་བ་འདུག་ཅེས་བོད་སོག་ལས་ཁུངས་ནས་ཤོད་ཀྱི་འདུག ལོ་གཉིས་གསུམ་གོང་ནས་འགྱུར་བ་དེ་ལྟར་བྱུང་བ་རེད།

ཐ༽ ཐའེ་ཝན་དུ་ཆིབས་སྒྱུར་དང་། དཀའ་རྙོག་གཙང་སེལ།

དེར་བརྟེན་ངོས་རང་ཐའེ་ཝན་དུ་འགྲོ་འཆར་གྱི་སྐད་ཆ་ཞིག་བྱུང༌ཞིང་། མཐའ་མ་ཐའེ་ཝན་སྲིད་གཞུང་ནས་ཡོངས་གྲགས་བྱས་ཏེ་གཏན་འབེབས་གཙང་མ་བྱས་དོན་དུ། ༸རྒྱལ་བ་རིན་པོ་ཆེ་ཐའེ་ཝན་དུ་ཕེབས་ན་བོད་སོག་ལས་ཁུངས་དང་འབྲེལ་བ་རྩ་བ་ནས་མེད་པར་ཐའེ་ཝན་དུ་ཡོད་པའི་ནང་པའི་ཆོས་ཚོགས་ཚོའི་ཐོག་ནས་༸རྒྱལ་བ་རིན་པོ་ཆེ་གདན་འདྲེན་ཞུ་རྒྱུ་དང༌། ༸རྒྱལ་བ་རིན་པོ་ཆེ་༸ཞབས་སོར་འཁོད་ཐུབ་པའི་འགན་ཁུར་ཆོས་ཚོགས་རང་ནས་ཞུ་རྒྱུ་ཡིན་ཞེས་བཤད་པ་རེད། འདི་ནས་མི་བཏང་སྟེ་ཞིབ་རྩད་བྱེད་སྐབས་ཁོང་རང་ཚོའི་ཁ་ནས་བཤད་པ་བཞིན་དོན་དག་ངོ་མའི་ཐོག་བོད་སོག་ལས་ཁུངས་ནས་འབྲེལ་བ་རྩ་བ་ནས་མེད་པར་ཆོས་ཚོགས་རང་གི་ཐོག་ནས་གདན་ཞུ་བྱ་རྒྱུ་དང༌། ༸ཞབས་སོར་འཁོད་པའི་སྐབས་ལ་བདེ་འཇགས་ཀྱིས་མཚོན་གང་ཅིའི་ཞུ་སྒོ་ནང་དོན་སྲིད་གཞུང་རང་ནས་འགན་ཁུར་གཙང་མ་ལེན་རྒྱུ། མ་འོངས་པར་འབྲེལ་བ་ཡག་པོ་ཡོང་ཐུབ་པའི་རེ་འདུན་དང་བསམ་ཚུལ་ཤུགས་ཆེན་པོ་ཞིག་ཐའེ་ཝན་གྱི་སྲིད་གཞུང་རང་གི་ནང་ལ་ཡོད་པའི་གནས་ཚུལ་གསལ་པོ་འདུག ད་ཆ་དུས་ཚོད་སྨིན་པ་མིན་ནམ་བསམ་གྱི་འདུག་པས་ངོས་རང་ཐའེ་ཝན་དུ་འགྲོ་རྒྱུའི་རྩིས་གཞི་བྱེད་ཀྱི་ཡོད། འདི་སྐོར་ཁྱེད་རང་ཚོར་བརྗོད་ན་བསམ་བྱུང༌།

ད་ལྟ་བར་དུ་བོད་གཞུང་གིས་རྒྱ་དམར་ནག་གཉིས་ལ་ལྟ་སྟངས་གཅིག་གྱུར་ཡིན་ཡང༌། ད་ཆ་༸རྒྱལ་བ་རིན་པོ་ཆེ་ཐའེ་ཝན་དུ་ཕེབས་ཀྱི་ཡོད་པ་གང་འདྲ་ཡིན་ནམ་དྲན་སྲིད། ཁྱེད་རང་ཚོ་ང་ཚོའི་གྲོགས་པོ་རེད། ང་ཚོར་རྒྱབ་སྐྱོར་བྱེད་ཀྱི་ཡོད་པར་བརྟེན་གྲོགས་པོ་རྣམ་པར་གནས་ཚུལ་ངོ་མ་གསལ་པོ་ཞུས་ན་བསམ་པ་དྲན་སོང༌། གཅིག་བྱས་ན་ཕྱི་ཟླ་ ༣ པའི་ཟླ་མཇུག་ལ་ཐའེ་ཝན་དུ་འགྲོ་རྩིས་བྱེད་ཀྱི་ཡོད། དངོས་ཡོད་གནས་ཚུལ་ལ་གཞིགས་པའི་ང་ཚོ་ཐའེ་ཝན་སྲིད་གཞུང་ངོ་མ་འབྲེལ་བ་ཡག་པོ་ཞིག་བྱུང་ན། ཐའེ་ཝན་གཞུང་གིས་བོད་པའི་སློབ་ཕྲུག་གི་སློབ་སྦྱོང་ཐོག་ལ་རོགས་རམ་བྱེད་འདོད་ཡོད་པ་རྣམས་ལྐོག་ལྐོག་སུད་སུད་མིན་པར་ཀུན་གྱི་ཡོངས་གྲགས་བྱས་ཏེ་རོགས་རམ་བྱས་ན་ང་ཚོས་ཀྱང་ལེན་བདེ་པོ་ཡོང་རྒྱུ་དང༌། བོད་པའི་སྤྱི་ཚོགས་ནང་ལ་ཡང་གོ་མིང་ཏང་གི་ཕོགས་ཟན་རེད། ཡས་རེད། མས་རེད་ཤོད་མི་དགོས་པ་ཡོང་རྒྱུ།

དེ་བཞིན་བླ་མ་ཆོས་པ་འགྲོ་མཁན་རྣམས་ཀྱང་ཚད་ལོངས་པ་ཡག་པོ་དེ་ལྟར་དགོས་ཀྱི་འདུག བོད་གཞུང་གི་བཀའ་ལ་བརྩི་མཁན་དང༌། སྒྲིག་ཁྲིམས་འཁྱེར་མཁན་གྱི་མི་དེ་རིགས་འགྲོ་ཐུབ་པ་དང༌། ཆབ་སྲིད་ཀྱི་ལྟ་བ་དང༌། ཆོས་ཕྱོགས་ཀྱི་ཡོན་ཏན་ཐོག་ནས་ཕྲན་བུ་ལེགས་པའི་གྲས་འགྲོ་ཐུབ་ན་དགེ་མཚན་ཡོད། རིན་ཐང་མེད་མཁན་རང་དགར་འཁྱམས་ནས་འགྲོ་མཁན་ལྟ་བུ་བྱུང་ན། ཕྱིའི་མཐོང་ཚུལ་ལ་ཡང་ཡག་པོ་མི་འདུག

མ་འོངས་པར་ང་ཚོ་བཙན་བྱོལ་བོད་གཞུང་དང༌། ཐའེ་ཝན་གྱི་འབྲེལ་བ་གཙང་མ་ཡག་པོ་ཞིག་ཆགས་ན་ཐའེ་ཝན་ལ་སླེབས་མཁན་དེ་རྣམས་བོད་པའི་སྤུས་ཚད་ཡོད་མཁན་གྱི་གྲས་སླེབས་ཐུབ་ཀྱི་རེད། སློབ་ཕྲུག་ཀྱང་འགྲོ་ཐུབ་ཀྱི་རེད། ང་ཚོའི་གཞོན་ནུ་དང༌། བུད་མེད་ཚོགས་པ་འདི་ཚོའི་གྲས་ཀྱི་མི་སྣ་ལེགས་སྦྱར་ཤོད་པར་འགྲོ་རྒྱུ་དང༌། དེ་བཞིན་སློབ་ཕྲུག་བརྗེ་རེས་བྱེད་རྒྱུ་ལ་སོགས་པ་གང་ཅིར་ལྟ་བ་ཡོད་པ། རང་ལུགས་ཡོད་པ་དེ་རིགས་སླེབས་ཐུབ་རྒྱུ་དང༌། ཆོས་ཕྱོགས་ནས་ཀྱང་དེ་བཞིན་བྱུང་ན་རིམ་བཞིན་གང་བྱུང་བྱེད་མཁན་དེ་རྣམས་ལྟག་ཆུ་ཆད་པའི་རྫིང་བུ་ལྟར་དུ་འགྲོ་གི་རེད། བོད་པའི་སྤྱི་ཚོགས་ནང་ལ་ཐའེ་ཝན་གྱི་ཕོགས་ཟན་ཡག་པོ་རེད་ཟེར་མཁན་སུ་ཡང་མེད། དེ་དག་བརྒྱུད་ནས་ཐའེ་ཝན་གྱིས་བོད་པའི་ནང་ལ་དཀྲུག་ཤིང་དང༌། གཏོར་བཤིག་གཏོང་གི་འདུག་ཅེས་ཤོད་ཀྱི་ཡོད་པ་དེས་ཐའེ་ཝན་གཞུང་དང༌། ཐའེ་ཝན་མི་མང་ལ་མིང་ཤས་བཟོ་གི་ཡོད་པ་ལས་ཕན་ཐོགས་གང་ཡང་མེད། ང་ཚོ་དོ་བདག་གདོང་ཐུག སྐད་ཆ་བཤད། ནང་ཚགས་ཆགས་ན་གཙང་མ་བཟོ་ཐུབ་ཀྱི་རེད་བསམ་གྱི་འདུག གནས་ཚུལ་དེ་དག་ཤེས་ན་ཁྱེད་རང་ཚོ་བློ་བདེ་པོ་ཡོང་གི་རེད་བསམ་སྟེ་བཤད་པ་ཡིན། ཞུ་རྒྱུ་གཞན་དག་མི་འདུག ཚང་མར་བཀྲ་ཤིས་བདེ་ལེགས། ཐུགས་རྗེ་ཆེ། རྗེས་སུ་ཐུག་ཡོང༌། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༧ ཟླ་ ༧ ཚེས་ ༢༩ ཉིན་བཞུགས་སྒར་མི་མང་བརྟན་བཞུགས་གྲ་སྒྲིག་ཚོགས་ཆུང་གི་འཐུས་མི་རྣམས་ལ་སྩལ་བའི་བཀའ་སློབ།

ཀ༽ ༸རྒྱལ་བའི་ཡང་སྲིད་དང་། འཚེ་མེད་ཀྱི་ལམ་བུ།

ཉེ་དུས་བརྟན་བཞུགས་ཤིག་ཕུལ་ཆོག་པ་ཟེར་བ་དང༌། དེའི་རྒྱུ་མཚན་ནི་ཉེ་ཆར་ཨ་མི་རི་ཀར་༸རྒྱལ་བ་རིན་པོ་ཆེའི་ཡང་སྲིད་ཕེབས་ཕྱོགས་སྐོར་བཤད་པ་དེས་ཁྱེད་རང་ཚོ་བློ་གཡེང་བྱུང་ཡོད་བཟོ་འདུག དེ་སྐོར་དངོས་ཡོད་གནས་ཚུལ་གང་ཡིན་པ་དེ་གསལ་བཤད་བྱས་ན་བསམ་བྱུང༌། ཁྱེད་རང་ཚོ་བློ་གཡེང་དགོས་དོན་གཏན་ནས་མེད། དེ་ནི་ངོས་རང་སེམས་ཤུགས་ཆག་པ་གང་ཡང་མིན། ཁྱེད་རང་ཚོ་ཚང་མས་ཤེས་གསལ་རེད། ཆེ་ས་ནས་བཤད་ན་བོད་སྤྱི་པའི་དོན་དག་ལ་འགལ་རྐྱེན་ཧ་ཅང་ཆེན་པོ་ཡོད་ན་ཡང༌། ང་ཚོ་བདེན་པ་ལ་བརྟེན་ནས་འགྲོ་གི་ཡོད། ང་ཚོ་བདེན་པ་དང་འབྲེལ་བའི་ཐོག་ནས་འཚེ་མེད་ཞི་བའི་ལམ་ལ་འགྲོ་བཞིན་ཡོད་སྟབས་འཚེ་མེད་ཞི་བའི་ལམ་ལ་དཔུང་སྟོབས་ཆེ་ཆུང་གི་སྐད་ཆ་གང་ཡང་མེད། འཚེ་བའི་ལམ་ལ་བརྟེན་ནས་འཁྲུག་པ་བརྒྱབ་སྟེ་རྒྱལ་ཁ་ལོན་ཐབས་བྱེད་རྒྱུ་ཞིག་ཡིན་ན་དཔུང་སྟོབས་ཆེ་ཆུང་ལ་རག་ལས་ཡོད། ང་རང་ཚོ་དང་པོ་ཉིད་ནས་མཐའ་གཅིག་ཏུ་བདེན་པར་ཡིད་ཆེས་བྱས་ནས་བདེན་པ་བདེན་སར་འཁྱོལ་བའི་དམིགས་ཡུལ་བཟུང་ཞིང་། དེ་དང་མཐུན་པའི་ཐབས་ལམ་ལག་ལེན་བསྟར་ནས་དུས་ད་ལྟ་བར་དུ་ཕྱིན་པ་རེད།

བོད་པས་རྒྱ་མིའི་དཔུང་ཡ་ལོན་ཐབས་མེད་ཀྱང༌། ང་ཚོར་བདེན་པ་ཡོད་པ་དང་བདེན་པའི་ལམ་ལ་བརྟེན་སྐབས་རྒྱ་ནག་གཞུང་སྟོབས་ཆེན་རྒྱལ་ཁབ་དེ་བོད་པའི་གནས་ཚུལ་གྱི་ཐོག་ནས་ཧ་ཅང་གི་བསུན་པོ་དང༌། ཁ་སྐྱེངས་པོ་ཞིག་ཆགས་ཡོང་གི་ཡོད། ང་ཚོ་བཙན་བྱོལ་བ་ཆགས་ནས་ལོ་སུམ་ཅུ་སོ་བརྒྱད་ལྷག་ཙམ་འགྲོ་གི་ཡོད། ད་ལྟ་བར་དུ་ང་ཚོ་ཚང་མས་བདེན་པར་ཡིད་ཆེས་བྱས། སེམས་ཤུགས་མ་ཆག་པར་བསྡད་པའི་ཉེར་ལེན་གྱིས་བོད་པའི་བདེན་དོན་ཚད་གཞི་མཐོ་པོར་སླེབས་པ་སོགས་གང་ལྟར་རེ་བ་ཡོད་པ་ཞིག་ཡིན་པ་ལས། རེ་བ་མེད་པ་རྩ་བ་ཉིད་ནས་མིན། ནམ་རྒྱུན་ངོས་ནས་རྟག་པར་བཤད་པ་ལྟར་བདེན་མཐའ་གསལ་ལ་ཉེ་བ་ཞིག་ཡིན་པའི་ཡིད་ཆེས་ལ་འགྱུར་བ་གང་ཡང་མེད།

རྒྱ་ནག་གི་བྱེད་སྟངས་ལ་འགྱུར་བ་རྩ་བ་ནས་མ་ཕྱིན་པར་བོད་ཀྱི་བདེན་མཐའ་གསལ་རྒྱུ་ཁག་པོ་རེད། རྒྱ་ནག་གི་འགྱུར་བར་བལྟོས་ནས་བོད་ཀྱི་བདེན་དོན་ལ་འགྱུར་བ་འགྲོ་རྒྱུ་དེ་དངོས་ཡོད་གནས་ཚུལ་རེད། རྒྱ་ནག་ལ་ཆ་བཞག་ན། རྩ་བ་གུང་བྲན་ཏང་གིས་འགོ་འཁྲིད་པའི་སྲིད་གཞུང་གི་ཕྱི་སྒྲོམ་ལ་འགྱུར་བ་ཕྱིན་མེད་ཀྱང་གུང་བྲན་ཏང་གི་འགོ་འཁྲིད་པའི་སྒྲིག་འཛུགས་འདིའི་འོག་ནས་ནང་རྟག་ཏུ་དཔལ་འབྱོར་ལ་འགྱུར་བ་ཆེན་པོ་ཕྱིན་ཡོད། འཛམ་གླིང་ཕྱི་འབྲེལ་བྱེད་སྟངས་ལ་འགྱུར་བ་ཆེན་པོ་ཕྱིན་ཡོད། ཕྱི་ནང་གི་གནས་ཚུལ་རྟོགས་པའི་ཆ་རྐྱེན་མང་དུ་ཕྱིན་པའི་གནས་ཚུལ་གྱི་འོག་ནས་རྒྱ་ནག་གི་ཕྱི་སྒྲོམ་སྔོན་ཡོད་རང་འཇགས་ཡིན་ན་ཡང༌། ནང་དོན་འགྱུར་བ་ཆེན་པོ་ཕྱིན་པ་ཚང་མས་མཐོང་གསལ་རེད།

ཁ༽ རྒྱ་ནག་གི་འགྱུར་འགྲོས་དང་། བོད་དོན་གྱི་མཐུན་རྐྱེན།

ད་ལྟའི་རྒྱ་ནག་དང༌། ལོ་ཉི་ཤུའི་གོང་གི་རྒྱ་ནག་གཉིས་དབར་འགྱུར་བ་ཧ་ཅང་ཆེན་པོ་ཕྱིན་ཡོད། རྒྱ་ནག་སྟོབས་ཆེན་རྒྱལ་ཁབ་དེ་ལོ་རེ་ནས་ལོ་རེར་འགྱུར་བ་འགྲོ་དང་འགྲོ་བཞིན་པ་ཡིན་པ་ལས། འགྱུར་བ་མ་ཕྱིན་པར་བསྡད་ཐབས་མེད། དཔེར་ན། ལྔ་བཅུ་ང་གྲངས་དང༌། དྲུག་ཅུ་རེ་གྲངས་ཀྱི་ནང་ལ་ཡིན་ན་མར་ཁེ་སི་ལེ་ཉིན་རིང་ལུགས་ཟེར་བའི་གཅིག་སྡུད་ཀྱི་ལམ་ཕྱོགས་ནས་སྤྱི་ཚོགས་རིང་ལུགས་བརྒྱུད་གུང་བྲན་རིང་ལུགས་ཀྱི་རྒྱལ་ཁབ་ཆེན་པོར་འགྱུར་རྒྱུའི་དམིགས་ཡུལ་དེ་ལྟ་བུ་ཞིག་འཛིན་གྱི་ཡོད་པ་དང༌། གང་ལྟར་མ་འོངས་པར་འགྲོ་སའི་མདུན་ལམ་ཆ་ཚང་གི་རྣམ་པ་ཞིག་བློ་ལ་ཤར། དེ་དང་འབྲེལ་བའི་ལམ་ལུགས་ཀྱི་ལྟ་བ་གཅིག་ལ་ཡིད་ཆེས་བྱས་ནས་འགྲོ་གི་ཡོད། ད་ཆ་གནས་ཚུལ་དེ་འགྱུར་བ་ཚར་བ་རེད། ད་ཆ་རྒྱ་ནག་མི་མང་ནང་གུང་བྲན་རིང་ལུགས་ལ་ཡིད་ཆེས་ངོས་འཛིན་བྱེད་མཁན་ཤིན་ཏུ་ཉུང་ཉུང་ཆགས་པའམ། ཧ་ལམ་མེད་པ་ལྟ་བུར་གྱུར་ཡོད། མང་ཆེ་བས་གུང་བྲན་རིང་ལུགས་ཟེར་བ་ལག་ལེན་འཁེལ་ཐབས་མེད་པའི་ལྟ་གྲུབ་ལྟ་བུར་ངོས་འཛིན་བྱེད་ཀྱི་ཡོད། ལྟ་བ་དང༌། དམིགས་ཡུལ་ངེས་ཅན་ཞིག་བཟུང༌། དེ་ལ་ཡིད་ཆེས་དང་རྒྱབ་སྐྱོར་ངེས་ཅན་ཡོད་པའི་འོག་ནས་གཅིག་སྡུད་ལམ་ལུགས་ལ་འགྲོ་རྒྱུའི་ཕྱི་ནང་གི་ཆ་རྐྱེན་དེ་དག་མེད་པ་ཆགས་ཚར་དུས་གཅིག་ལམ་ལུགས་གནས་རྒྱུ་ཧ་ཅང་ཁག་པོ་རེད། ད་ལྟ་གང་འདྲ་ཞིག་གི་ཐོག་ཡོད་དམ་ཟེར་ན། གཅིག་སྡུད་ཀྱི་ལམ་ལུགས་ལ་འགྲོ་རྒྱུའི་རྒྱབ་རྟེན་བརླགས་ཟིན་པ་དང༌། དེས་ཁུངས་འཁྱོལ་ཐབས་མེད་པ་རྒྱ་མིའི་འགོ་ཁྲིད་ཚོས་ཤེས་ཀྱི་ཡོད་ཀྱང༌། ལམ་སེང་འགྱུར་བ་ཆེན་པོ་ཞིག་བཏང་ན་དེ་སྔ་ཨུ་རུ་སུའི་ནང་ལ་བྱུང་བ་ལྟར་སྒྲིག་འཛུགས་རྩ་བ་ནས་ཞིག་རྐྱེན་དང༌། དཔལ་འབྱོར་གྱི་དཀའ་ངལ། ལུང་པའི་ནང་ལ་ཁྲིམས་འགལ་བྱེད་མཁན་མང་དུ་འགྲོ་ཉེན། སྤྱི་ཚོགས་ཡོངས་རྫོགས་བག་མ་ཕེབས་པ་འགྱུར་ཉེན་སོགས་དཀའ་ངལ་མང་དག་འཕྲད་རྒྱུ་གསལ་པོ་རེད།

ང་ཚོས་བོད་དོན་གྱི་དཀའ་ངལ་སེལ་ཆེད་དབུ་མའི་ལམ་བཙལ་བ་བཞིན། རྒྱ་ནག་གིས་ཀྱང་ནང་དོན་དབུ་མའི་ལམ་ཞིག་འཚོལ་གྱི་ཡོད། དེ་སྔའི་གཅིག་སྡུག་ལམ་ལུགས་ལ་ད་ལྟ་བར་དུ་ཡིད་ཆེས་རྩེ་གཅིག་ཏུ་བྱས་ནས་ཕྱིན་ན་ཡང་ད་ཆ་དེས་ཁུངས་འཁྱོལ་ཐབས་མེད་པ་གསལ་པོ་ཆགས་ཟིན་པར་བརྟེན་ག་ལེར་འགྱུར་བ་གཏོང་རྒྱུའི་འབད་བརྩོན་བྱེད་ཀྱི་ཡོད་པ་དང༌། ཐབས་ཤེས་འཚོལ་གྱི་ཡོད། ད་ལྟའི་རྒྱ་ནག་གཞུང་གི་འགོ་ཁྲིད་ཚོས་དེ་སྔ་ཕན་ཆད་ཀྱི་སྲིད་བྱུས་ནོར་འཁྲུལ་བྱུང་བ་དང༌། ཕམ་ཉེས་ཕྱིན་ལུགས་དངོས་སུ་ཁས་ལེན་བྱེད་མི་དགོས་པའི་ཐོག་ནས་ག་ལེར་འགྱུར་བ་གཏོང་ཐབས་བྱེད་ཀྱི་ཡོད། དེ་ནི་བོད་པའི་ངོ་ལ་བལྟས་ནས་འགྱུར་བ་བཏང་བ་དང༌། འཛམ་གླིང་ཕྱི་ལོགས་ཀྱི་གནོན་ཤུགས་ལ་བརྟེན་ནས་འགྱུར་བ་བཏང་བ་རེད་ཅེས་བརྗོད་མི་ཐུབ་ཀྱང་། འཛམ་གླིང་ཕྱི་ཕྱོགས་ནས་རྒྱ་ནག་ལ་དགའ་མོས་ཡོད་པ་དང༌། ཡིད་ཆེས་ཡོད་པ། སྙན་གྲགས་ཡོད་པ་ཞིག་འདོད་ཀྱི་ཡོད་པའི་ཆ་ནས་ཕྱི་རོལ་གྱི་གནས་ཚུལ་ལ་བསྟུན་གྱི་ཡོད། གཙོ་བོ་རྒྱ་ནག་རང་ཉིད་ཀྱི་ཁེ་ཕན་ལ་བལྟས་ནས་འགྱུར་བ་མ་བཏང་ཐབས་མེད་ཆགས་པ་ཧ་ཅང་གསལ་པོ་ཡིན།

ང་ཚོས་ད་བར་ལོ་སུམ་ཅུ་སོ་བརྒྱད་ལྷག་ཙམ་གྱི་རིང་ལ་ཚང་མས་རིག་པ་བསྒྲིམས་པའི་ཉེར་ལེན་ལ་བརྟེན་ནས་གཟུགས་མེད་སར་གཟུགས་གསར་པ་ཆགས། གཟུགས་དེ་རིམ་བཞིན་འཕེལ་རྒྱས་སུ་འགྲོ་བཞིན་ཡོད། འོན་ཀྱང་དཀའ་ངལ་དང་འགལ་རྐྱེན་ཡང་ཤིན་ཏུ་མང་པོ་ཡོད། ང་ཚོས་འགལ་རྐྱེན་གཅིག་པུར་བལྟས་ན། དངོས་གནས་གང་འདྲ་ཡིན་ནམ་བསམ་པ་ལྟ་བུ་ཡོད་ན་ཡང༌། འགལ་རྐྱེན་གཅིག་པུ་མིན་པར་མཐུན་པའི་རྒྱུ་རྐྱེན་མང་པོ་ཞིག་ཡོད་པ་དེ་དག་ཀྱང་མཐོང་བ་བྱེད་དགོས། ཕྱོགས་གཉིས་ཀའི་གནས་ཚུལ་ལ་བརྟག་ཞིབ་དང༌། ཁོང་དུ་ཆུབ་པའི་ཐོག་ནས་ཕྱོགས་བསྡོམས་ཞིབ་འཇུག་བྱས་ན། ང་ཚོར་རེ་བ་ཡོད་པ་ལས་རེ་བ་མེད་པ་རྩ་བ་ནས་མ་རེད།

ག༽ རྒྱ་གཞུང་གི་བསྙོན་འཛུགས་དང་། ༸རྒྱལ་བའི་ཐུགས་སྟོབས།

དེ་ལྟ་བུའི་ནང་ངོས་རང་སེམས་ཤུགས་ཆག་དགོས་པའི་རྒྱུ་མཚན་མེད། ངོས་རང་སྒེར་གྱི་ངོས་ནས་ཆ་མཚོན་ན། རྒྱ་མིས་ཏཱ་ལའི་ལོག་སྤྱོད་པ་ཞེས་མང་པོ་ཞིག་ཟེར་བ་དེར་ཧ་ལས་དགོས་པ་གང་ཡང་མི་འདུག དེ་ནི་རྒྱ་མི་ཁོ་རང་ཚོས་ཁུངས་མེད་རང་འདོད་ཀྱིས་བརྗོད་པ་ཙམ་ཞིག་རེད། ཏཱ་ལའི་བླ་མ་ཞེས་མིང་སྨོས་ཀྱི་ཐོག་ནས་འཕྱ་སྨོད་ཤུགས་ཆེ་ཙམ་བྱས་ན་བོད་པའི་བསམ་བློའི་ནང་འགྱུར་བ་འགྲོ་གི་རེད་བསམ་གྱི་ཡོད་ན་ཡང༌། དོན་ལ་འགྱུར་བ་འགྲོ་རྒྱུའི་ཚབ་ཏུ་ཏཱ་ལའི་བླ་མར་དགའ་ཞེན་ཆེ་རུ་འགྲོ་བ་དང༌། རྒྱ་མིར་མ་དགའ་བ་སྡུག་ཏུ་འགྲོ་གི་ཡོད་པ་གསལ་པོ་རེད།

དེ་སྔ་སྤྱི་ལོ་ཆིག་སྟོང་དགུ་བརྒྱ་དྲུག་ཅུའི་ནང་ལ་རྒྱ་མིས་སྲིད་བྱུས་དེ་ལག་ལེན་བསྟར་མྱོང་ཡོད། སྔོན་མ་རྒྱ་མིས་ཏཱ་ལའི་བླ་མ་ཆོས་གོས་གྱོན་པའི་སྤྱང་ཀི་རེད་ཟེར་བ་དང༌། ཏཱ་ལའི་བླ་མས་མི་བསད་པ། བཙན་གཡེམ་བྱས་ལུགས་སོགས་འདྲ་མིན་བཤད་ཡོད་ཀྱང༌། རང་ངོས་ལ་སེམས་ནང་ལ་མི་བདེ་བ་གང་ཡང་མི་འདུག སྲིད་བྱུས་དེ་ཕམ་ཉེས་ཕྱིན་ཚར་བ་རེད། ད་ལྟའི་སྲིད་བྱུས་གསར་པ་འདི་ཡང་ཕམ་ཉེས་སུ་འགྲོ་རྒྱུ་རེད། མདོ་དོན་ཡང་སྙིང་རྒྱ་མིས་ངན་སྨྲས་གང་འདྲ་ཞིག་བྱས་ཀྱང་དེ་དག་ལ་གནད་འགག་གང་ཡང་མཐོང་གི་མི་འདུག དེང་སང་བོད་ནང་ཆོས་སྡེ་ཁག་གི་ནང་དུ་སྒྲིག་ལམ་དམ་དུ་གཏོང་བ་དང༌། དམིགས་བསལ་གྱི་ལྟ་བ་བསླབ་རྒྱུའི་ལས་འགུལ་སྤེལ་གྱི་ཡོད་པ་དེས་བོད་མིའི་སེམས་ལ་འགྱུར་བ་འགྲོ་མི་སྲིད། གང་ལྟར་ང་རང་ཚོའི་ཕྱོགས་ཡོངས་ཀྱི་གནས་ཚུལ་ལ་བལྟས་ན་རེ་བའི་སྒང་ལ་བསྡད་ཡོད་པ་ལས་ངོས་རང་སེམས་ཤུགས་ཆག་དགོས་པའི་རྒྱུ་མཚན་མི་འདུག

ང་ཚོ་རྒྱ་གར་ནང་ལ་ཆ་བཞག་ན། བསམ་འཆར་མི་མཐུན་པ་ཕྲན་བུ་ཡོང་གི་ཡོད། དེ་ནི་དེང་སང་གི་གནས་ཚུལ་གཅིག་པུ་མིན་པར སྔོན་མ་ཆིག་སྟོང་དགུ་བརྒྱ་དྲུག་ཅུའི་ནང་ནས་ཕྲན་བུ་ཡོང་གི་ཡོད། དེ་ནི་མིའི་ཆོས་ཉིད་རེད། གང་ལྟར་ང་རང་ཚོ་ཕྱོགས་གཅིག་ནས་མང་གཙོའི་ལམ་ལ་འགྲོ་གི་ཡོད་སྟབས་གཏམ་བརྗོད་རང་དབང་ཡོད་ལ། ང་ཚོ་རྒྱ་གར་རང་དབང་ལུང་པའི་ནང་ལ་བསྡད་ཡོད། དེ་ལྟ་བུའི་གནས་ཚུལ་གྱི་འོག་ནས་བློ་མཐུན་མིན་ཡོད་པ་ཚང་མས་གསལ་པོ་བྱས་ནས་འདོན་རྒྱུའི་སྤོབས་པ་དང༌། བཏོན་ཆོག་པའི་གོ་སྐབས་ཡོད། དེ་ཚོར་དགའ་བསུ་ཞུ་རྒྱུ་རེད། དེ་ལ་སྐྱོན་གང་ཡང་མི་འདུག

ང༽ དོལ་རྒྱལ་བསྟེན་གསོལ་དང་། ༸རྒྱལ་དབང་གི་ཐུགས་སྟོབས།

བར་སྐབས་དོལ་རྒྱལ་བསྟེན་སྟངས་སྐོར་གནས་ཚུལ་མང་པོ་བྱུང་ཡོད། རིགས་གཅིག་གིས་ངའི་མིང་སྨོས་ཏེ་འདྲ་མིན་ཤོད་ཀྱི་ཡོད། དེ་ལ་ཐལ་ཆ་གང་ཡང་མི་འདུག གཏམ་བརྗོད་རང་དབང་རེད། ངའི་བསམ་ཚུལ་དང༌ལམ་སྟོན་བྱས་པར་ཡིད་ཆེས་མེད་པའི་མི་ཏན་ཏན་ཡོང་གི་རེད། ཡིད་ཆེས་མེད་མཁན་གྱི་མི་དེས་སོ་སོའི་སེམས་ནང་ཡིད་ཆེས་མེད་པ་ལྟར་ཁ་ནས་ཡིད་ཆེས་མེད་ཅེས་བརྗོད་པ་དེ་ཡག་པོ་རེད། ཁ་ནས་༸རྒྱལ་བ་རིན་པོ་ཆེར་ཡིད་ཆེས་ཡོད་མདོག་མདོག སེམས་ནང་ནས་ཡིད་ཆེས་མེད་ན་དེ་ཡག་པོ་མ་རེད། ཆོས་ཀྱི་ཐོག་ནས་བཤད་ན་ངོ་ལྐོག་མི་མཚུངས་པ་ཆགས་པ་རེད། དམ་ཚིག་མི་གཙང་བ་ཡོང་རྒྱུའི་ཉེན་ཁ་ཡོད། བློ་མི་མཐུན་པ་རྣམས་ཀྱིས་དངོས་སུ་ངོ་རྒོལ་བྱས་པར་དགའ་བསུ་ཞུ་རྒྱུ་རེད།

གནད་འགག་གང་ཡོད་ཟེར་ན། མང་ཚོགས་རྣམས་ནས་ད་བར་རང་ཚུགས་ཟིན་ནས་བསྡད་པ་རེད། ད་དུང་ཡང་མགོ་སྐོར་མ་ཐེབས་པ་བྱེད་དགོས། ངོས་ནས་བརྗོད་པ་འདི་ལ་རྒྱུ་མཚན་གང་འདུག ཕར་ཕྱོགས་ནས་བཤད་པ་དེར་རྒྱུ་མཚན་གང་འདུག་བརྟག་ཞིབ་བྱས། བསམ་བློ་ཡག་པོ་ཞིག་བཏང༌། ངོས་ནས་བརྗོད་པ་འདིར་རྒྱུ་མཚན་མང་བ་དང༌། ཡིད་ཆེས་འདུག་ན་དེའི་སྒང་ལ་སོ་སོའི་ལངས་ཕྱོགས་བརྟན་པོ་ཟིན་ནས་ད་ལྟ་ནང་བཞིན་ཧུར་ཐག་བྱས་ནས་བསྡད། མགོ་འཚོས་ལ་མ་འཚོས་ཀྱི་ཡིག་ཆ་མང་པོའི་ནང་བསྙོན་འཛུགས་དང་། ཧམ་བཤད་གང་བྱུང་བྲིས་པ་དེ་དག་ལ་མགོ་སྐོར་མ་ཐེབས་པའི་གསལ་བཤད་བྱེད་རྒྱུ་ལས། དེ་མིན་གནད་འགག་གང་ཡང་མཐོང་གི་མི་འདུག

ངོས་ནས་རྟག་ཏུ་ཤོད་ཀྱི་ཡོད་པ་ལྟར། གང་ལྟར་ངོས་ནས་ཕྱོགས་ཚང་མའི་གནས་ཚུལ་བལྟས་ཏེ་དགེ་སྐྱོན་ཞིག་མཐོང༌བ་དང་། རང་ངོས་ནས་ཉམས་མྱོང་མང་པོ་ཞིག་བསགས། དེ་ལྟ་བུའི་གནས་ཚུལ་གྱི་འོག་ནས་གསལ་བཤད་བྱས་པ་རེད། དེ་གསལ་བཤད་མ་བྱས་ན་ངོས་རང་ནོར་བ་རེད། གསལ་བཤད་བྱས་ནས་ཉན་དང་མི་ཉན་དེ་སོ་སོའི་བསམ་བློ་རེད། མང་ཆེ་བས་ཉན་འཇོག་བྱེད་ཀྱི་ཡོད། ཉུང་ཤས་ཤིག་གིས་ཉན་གྱི་མེད། དེ་གནས་ཚུལ་ཐ་དད་རེད།

དེ་ལྟར་ཡོང་གི་རེད། དེ་སྔ་སྐུ་གོང་མའི་སྐབས་སུའང་སྐུ་གོང་མར་ཁ་གཏོང་མཁན་བྱུང་ཡོད། ༸གོང་ས་ལྔ་པ་ཆེན་པོའི་སྐབས་ལའང་དེ་ལྟར་རེད། ད་དུང་རྒྱང་རིང་ཙམ་བཤད་ན་སྟོན་པ་བཅོམ་ལྡན་འདས་ཞལ་བཞུགས་པའི་སྐབས་ལའང་ཁོང་ལ་སྐུར་བ་འདེབས་མཁན་བྱུང་ཡོད། གང་ལྟར་རང་ངོས་ནས་དྲང་པོས་གཞུངས་བསྲངས་ནས་ཕྱིན་པའི་སྐབས་བློ་མ་རངས་པ་འགའ་ཤས་ནས་སྒྲོ་འདོགས་དང་སྐུར་འདེབས་འདྲ་མིན་ཡོང་སྲིད་ཀྱི་རེད། དེར་ཡ་མཚན་རྒྱུ་གང་ཡང་མེད། དེ་ལྟ་བུའི་གནས་ཚུལ་གྱིས་རྐྱེན་པས་ངོས་རང་སེམས་ཤུགས་ཆག་དགོས་དོན་རྩ་བ་ཉིད་ནས་མེད།

ཅ༽ ༸རྒྱལ་དབང་གི་སྒྲིག་འཛུགས་དང་། བོད་རིགས་ཀྱི་ཐག་གཅོད།

༸རྒྱལ་བ་རིན་པོ་ཆེའི་ཡང་སྲིད་སྐོར་ལ་ཕལ་ཆེར་ལོ་བཅོ་ལྔ་ལྷག་ཙམ་དང༌། གཅིག་བྱས་ན་ཧ་ལམ་ལོ་ཉི་ཤུ་ཙམ་ཕྱིན་མེད་དམ། ངོས་ནས་༸རྒྱལ་བ་རིན་པོ་ཆེ་སྐུ་ཕྲེང་བཅུ་བཞི་པ་འདི་སྐུ་ཕྲེང་མཐའ་མ་དེ་ཡིན་སྲིད་ཀྱི་རེད་ཅེས་བཤད་ཡོད། དེ་ལྟར་བཤད་པའི་རྒྱུ་མཚན་གང་ཡིན་ཞེ་ན། ང་ཚོས་བོད་ཀྱི་རང་དབང་རྩོད་ལེན་བྱེད་པའི་ལས་འགུལ་འདིར་རྒྱ་མིའི་ཕྱོགས་ནས་༸རྒྱལ་བ་རིན་པོ་ཆེའི་ཁེ་ཕན་གྱི་དོན་དག་རེད་ཟེར་བ་དང༌། སྤྱི་ཚོགས་རྙིང་པ་རོ་ལངས་རྒྱག་ཆེད་རེད་ཅེས་ཤོད་ཀྱི་ཡོད། དེར་ལན་རྒྱག་རྒྱུའི་སྙིང་པོ་དེ་གང་ཡིན་ཟེར་ན། ཕྱི་ལོ་ ༡༩༦༢ ལོར་ང་ཚོས་མ་འོངས་པའི་རྩ་ཁྲིམས་ཀྱི་ཐོག་མའི་ཟིན་བྲིས་དེ་བཟོས་པ་དང་། དེ་རྗེས་ཕྱི་ལོ་ ༡༩༦༣ ལོར་རྩ་ཁྲིམས་སྙིང་བསྡུས་ཤིག་གསལ་བསྒྲགས་བྱས་པ་དེའི་ནང་དུ་གལ་ཏེ་དགག་བྱ་དང༌། དགོས་པའི་གནད་འགག་བྱུང་ན། ༸རྒྱལ་བ་རིན་པོའི་ཆེའི་དབང་ཆ་དོར་རྒྱུ་ཟེར་བ་ཞིག་བཀོད་ཡོད། སྐབས་དེར་ཁྱེད་རང་ཚོ་རྒན་པ་ཁ་ཤས་ཡོད་ན་དྲན་ངེས་རེད། མང་ཚོགས་ཀྱི་ཁྲོད་ནས་༸རྒྱལ་བ་རིན་པོ་ཆེས་འགན་མ་འཁྱེར་ན་འགྲིག་གི་མི་འདུག་ཅེས་བསམ་ཚུལ་མང་པོ་ཞིག་བྱུང་མྱོང་བ་རེད།

གང་ལྟར་ང་རང་ཚོ་མ་འོངས་པར་མང་གཙོའི་ལམ་ལ་འགྲོ་དགོས། བོད་མི་རིགས་དང་རྒྱལ་ཁབ་ཀྱི་ཁེ་ཕན་ཆེད་དུ་༸རྒྱལ་བ་རིན་པོ་ཆེའི་དབང་ཆ་འཇོག་དགོས་པའི་གནས་ཚུལ་ཆགས་ན་གྲོས་ཚོགས་ཀྱི་འཐུས་མི་གསུམ་ཆ་གཉིས་ཀྱི་མང་མོས་ཀྱི་ཐོག་ནས་༸རྒྱལ་བ་རིན་པོ་ཆེའི་དབང་ཆ་དོར་རྒྱུ་ཞེས་རྩ་ཁྲིམས་ཟིན་བྲིས་ནང་བཀོད་ཡོད། དེ་ནས་ཚུར་ཕྱི་ལོ་ ༡༩༦༩ ལོའི་གསུམ་བཅུའི་གསུང་བཤད་ནང་དགའ་ལྡན་ཕོ་བྲང་ཞེས་པ་འདི་བཞིན་བླ་བྲང་གི་འགྲོ་སྟངས་ལྟ་བུ་ཡོད་པས་མ་འོངས་པར་གནས་དང་མི་གནས་བོད་རྒྱ་ཆེའི་མི་མང་གིས་ཐག་གཅོད་རྒྱུ་རེད་ཅེས་བཤད་ཡོད། ང་ཚོས་བོད་ཀྱི་བདེན་དོན་འཐབ་རྩོད་བྱེད་པ་འདི་བོད་མི་མང་གི་དོན་དག་དང༌། བོད་མི་རིགས་ཀྱི་དོན་དག་ཡིན་པ་ལས་སྤྱི་ཚོགས་རྙིང་པ་རོ་ལངས་རྒྱག་རྒྱུའི་དོན་དག་མིན། ༸རྒྱལ་བ་རིན་པོ་ཆེའི་ཁེ་ཕན་གྱི་དོན་དག་དེ་བས་ཀྱང་མིན།

མདོར་ན་ཏཱ་ལའི་བླ་མའི་སྒྲིག་འཛུགས་ལྟ་བུ་ཡོད་པ་འདི་མ་འོངས་པར་གནས་དང་མི་གནས་དེ་བོད་མི་མང་གིས་ཐག་གཅོད་རྒྱུ་དང་། བོད་མི་མང་གི་ལག་པར་ཡོད། དེ་གནས་རྒྱུར་ཨུ་ཚུགས་རྒྱག་དགོས་པ་དང༌། དེ་གནས་པའི་ཐབས་ཤེས་བྱེད་དགོས་པ་གང་ཡང་མེད་ཅེས་བཤད་ཡོད། འཛམ་བུ་གླིང་འདིའི་སྒང་ལ་མི་མང་པོ་ཞིག་གིས་ཧ་ལམ་ཏཱ་ལའི་བླ་མའི་སྒྲིག་འཛུགས་མེད་པ་ཆགས་ན་སངས་རྒྱས་ཀྱི་བསྟན་པར་འགྱུར་བ་ཡོང་གི་ཡོད་པ་ལྟ་བུ་དང༌། བོད་མི་རིགས་ལ་འགྱུར་བ་ཡོང་གི་ཡོད་པ་ལྟ་བུར་མཐོང་ནས་དྲི་བ་བྱེད་མཁན་ཡོང་གི་འདུག དེ་དག་ལ་ངོས་ནས་གསལ་པོར་ཤོད་ཀྱི་ཡོད། བསམ་བློ་ཐོངས་དང༌། བོད་མི་རིགས་ཟེར་བ་འདི་བོན་པོའི་རིག་གཞུང་གི་ལོ་རྒྱུས་དང་སྦྲགས་ནས་བཤད་ན་ཉུང་ཤོས་ལ་ལོ་བཞི་སྟོང་ལྔ་སྟོང་ཕྱིན་པའི་མི་རིགས་ཤིག་རེད། རྒྱལ་རབས་ལོ་རྒྱུས་ནས་བཤད་ན་གཉའ་ཁྲི་བཙན་པོ་ནས་ལོ་ངོ་ཉིས་སྟོང་ལྷག་ཙམ་ཕྱིན་པའི་མི་རིགས་ཤིག་རེད། སངས་རྒྱས་ཀྱི་བསྟན་པ་ཆ་བཞག་ན་གང་ལྟར་ལོ་ངོ་ཉིས་སྟོང་མ་ཟིན་ཙམ་ཞིག་གི་ནང་བོད་ལ་ཐོག་མར་བསྟན་པ་དར། བར་དུ་ཡར་རྒྱས་ཕྱིན་པའི་ལོ་རྒྱུས་ཡོད་པ་ཞིག་དང་། ཏཱ་ལའི་བླ་མ་ནི་དགེ་འདུན་གྲུབ་པ་ནས་བརྩིས་ན་ལོ་དྲུག་བརྒྱ་ཙམ་ཞིག་དང༌། བོད་ཀྱི་ཆོས་སྲིད་གཉིས་ཀྱི་དབུ་ཁྲིད་༸གོང་ས་ལྔ་པའི་སྐབས་ནས་བཟུང་ན་ལོ་སུམ་བརྒྱ་ལྷག་ཙམ་ཞིག་ཕྱིན་ཡོད། གང་ལྟར་བོད་མི་རིགས་ནི་ལོ་བཞི་སྟོང་ལྔ་སྟོང་གི་གོང་ནས་ཡོད་པ་དང༌། བོད་ལ་ནང་པའི་ཆོས་དར་ནས་ལོ་སྟོང་ཕྲག་གཉིས་མ་ཟིན་ཙམ་ཕྱིན་པ་ཞིག་རེད།

ཆ༽ ༸རྒྱལ་དབང་འཚོ་གཞེས་དང་། བསྟན་སྲིད་མི་རིགས།

དེ་ལྟར་ན་ཏཱ་ལའི་བླ་མ་ཡོད་ན་བོད་མི་རིགས་ཡོད་པ་དང༌། བོད་ཀྱི་སངས་རྒྱས་ཀྱི་བསྟན་པ་ཡོད་པ། དེ་མེད་ན་བོད་མི་རིགས་བརླག་འགྲོ་གི་ཡོད་པ་དང༌། བོད་ཀྱི་སངས་རྒྱས་ཀྱི་བསྟན་པ་བརླག་གི་ཡོད་པ་དེ་ལྟར་རྩ་བ་ནས་མིན། འདས་པའི་ལོ་རྒྱུས་དེ་ལྟར་རེད། མ་འོངས་པར་ཡང་བོད་མི་རིགས་སྡོད་རྒྱུ་རེད། བོད་མི་རིགས་ཀྱི་རིག་གཞུང་ཡང་སྡོད་ཀྱི་རེད། བོད་ཀྱི་སངས་རྒྱས་ཀྱི་བསྟན་པ་ཡང་སྡོད་ཀྱི་རེད། ཏཱ་ལའི་བླ་མའི་འགྲོ་སྟངས་འདི་ནམ་ཞིག་དགོས་མཁོ་མེད་ན་ཡལ་འགྲོ་གི་རེད། དེ་ནི་མུ་མཐུད་ནས་གནས་དགོས་རྒྱུར་འབད་བརྩོན་བྱེད་དགོས་དོན་མེད། དེར་སེམས་ཁུར་ལེན་དགོས་དོན་རྩ་བ་ནས་མེད་ཅེས་ངོས་ནས་འདི་ལྟར་བརྗོད་ཀྱི་ཡོད། གལ་ཏེ་མ་འོངས་པར་ལོ་ཉི་ཤུ་སུམ་ཅུ་ཕྱིན། ང་རང་ཚོ་བོད་གཞིས་བྱེས་མཉམ་འཛོམས་བྱུང༌། དེ་ལྟ་བུའི་གནས་ཚུལ་འོག་ནས་དངོས་གནས་ང་རང་ཚོ་ཚང་མའི་འདོད་པ་ཚིམས་པ་ཞིག་དང༌། བོད་ཀྱི་མི་རིགས་དང་། བོད་ཀྱི་རིག་གཞུང༌། བོད་ཀྱི་སངས་རྒྱས་ཀྱི་བསྟན་པ་ཚང་མ་དངོས་གནས་ཧྲ་ཏག་ཏག་ཆགས་པའི་སྐབས་སུ་གཅིག་བྱས་ན་ང་རང་ཚོའི་མི་མང་པོ་ཞིག་གི་བསམ་བློའི་ནང་ལ་ད་ཆ་ཏཱ་ལའི་བླ་མའི་སྒྲིག་འཛུགས་དེ་མཐའ་གཅིག་ཏུ་དགོས་གལ་མི་འདུག་བསམ་པ་ཞིག་ཡོང་མི་སྲིད་པ་མིན། དེ་ལྟར་བྱུང་ན་རང་བཞིན་གྱིས་ཏཱ་ལའི་བླ་མའི་སྒྲིག་འཛུགས་འདི་འགགས་པ་རེད། མེད་པ་ཆགས་འགྲོ་གི་རེད།

གལ་སྲིད་ངའི་མི་ཐོག་འདིར་དེ་ལྟར་ཆགས་ན་ཏཱ་ལའི་བླ་མ་སྐུ་ཕྲེང་བཅུ་བཞི་པ་འདི་ཏཱ་ལའི་བླ་མ་མཐའ་མ་དེ་ཆགས་པ་རེད། ཏཱ་ལའི་བླ་མ་མཐའ་མ་དེ་ཆགས་ན་ངོས་ནས་དགའ་བསུ་ཡོད་ལ། ངོས་རང་དགའ་པོ་ཡོད། ངོས་ནས་རྩེད་མོ་དང་སྦྲགས་ད་ལྟ་བར་དུ་ཏཱ་ལའི་བླ་མ་སྐུ་ཕྲེང་བཅུ་བཞི་བྱུང་བའི་ནང་ནས་ང་ལ་ཆ་བཞག་ན་ཏཱ་ལའི་བླ་མ་ཡག་ཤོས་དང༌། སྙན་གྲགས་ཆེ་ཤོས་དེ་མིན་ན་ཡང༌། ཞབས་འདྲེན་ཞུ་མཁན་ཞིག་ཆགས་མེད་ཅེས་ཤོད་ཀྱི་ཡོད། ཏཱ་ལའི་བླ་མ་ཞབས་འདྲེན་མ་ཞུ་མཁན་གཅིག་གིས་སྐབས་སུ་དེའི་སྒྲིག་འཛུགས་མཇུག་བསྡོགས་ན་དེ་ཡག་པོ་རེད། གཟི་བརྗིད་ངང་ནས་མཇུག་བསྡོགས་པ་རེད། ལོ་རྒྱུས་ནང་ཏཱ་ལའི་བླ་མས་ཞབས་འདྲེན་ལུང་པ་གང་ཞུས་ནས་མཇུག་བསྡོགས་པ་རེད་ཅེས་བརྗོད་ན་ངོ་ཚ་པོ་དང༌ཐབས་སྐྱོ་པོ་རེད། ཏཱ་ལའི་བླ་མ་གཟི་བརྗིད་དང་རྒྱལ་ཁའི་ངང་ནས་ཏཱ་ལའི་བླ་མའི་བླ་བྲང་གི་མཇུག་བསྡོགས་ན་འགྲིག་གི་འདུག་ཅེས་ཤོད་ཀྱི་ཡོད།

ཇ༽ ༸རྒྱལ་དབང་གི་སྒྲིག་འཛུགས་དང་། བསྟན་པའི་བདག་པོ།

ཡང་ཕྱོགས་གཅིག་ནས་དེ་ཏཱ་ལའི་བླ་མའི་ཡང་སྲིད་དང་། དེའི་སྒྲིག་འཛུགས་མུ་མཐུད་ནས་བསྡད་ཚེ་དགེ་མཚན་ཡོད་ན། དེ་ཡང་དེ་སྔ་༸རྒྱལ་བ་རིན་པོ་ཆེའི་སྒྲིག་འཛུགས་དང༌། སོག་པོའི་བར་འབྲེལ་བ་ཕྲན་བུ་ཡོད་པ་དང༌། དེ་བཞིན་ཧི་མ་ལ་ཡའི་རི་རྒྱུད་ལ་འབྲེལ་བ་ཕྲན་བུ་ཡོད་པ་ལས། དེ་མིན་འབྲེལ་བ་དེ་ཙམ་བྱུང་མེད། བར་སྐབས་ང་ཚོ་བཙན་བྱོལ་བ་ཆགས་པ་ནས་བཟུང་འཛམ་གླིང་འདིའི་སྒང་ལ་ནང་པའི་ཆོས་ལ་དོ་སྣང་བྱེད་མཁན་མང་དུ་ཕྱིན་པའི་འགྱུར་བ་གསར་པ་ཞིག་གི་ཐོག་ནས་ནང་པ་ཡོངས་རྫོགས་བཤད་ཐུབ་མིན་ཇི་ལྟར་ཡང༌། འཛམ་གླིང་ནང་ཐེག་ཆེན་གྱི་ཆོས་བརྒྱུད་ཚོའི་ནང་ལ་ཏཱ་ལའི་བླ་མ་ཞེས་ཡོངས་གྲགས་ཀྱིས་ངོས་འཛིན་དང་ཆ་འཇོག་ཡོད་པའི་ནང་པའི་འགོ་ཁྲིད་གཅིག་ཆགས་ཡོད།

དེར་བརྟེན་ཏཱ་ལའི་བླ་མའི་སྒྲིག་འཛུགས་འདི་བོད་གཅིག་པུའི་གནས་ཚུལ་ཙམ་མིན་པར་འཛམ་གླིང་འདིའི་སྒང་གི་སྤྱིར་ནང་པ། དེའི་ནང་ཚན་ནས་ཐེག་ཆེན་གྱི་ནང་པ་ཡོངས་རྫོགས་ཀྱི་འགོ་ཁྲིད་གཅིག་ཏུ་ཡོངས་གྲགས་ཀྱིས་ཆ་འཇོག་བྱེད་ཀྱི་ཡོད་སྟབས། དེ་ལྟ་བུའི་ཆ་ནས་སྒྲིག་འཛུགས་ཀྱི་རྣམ་པ་གསར་པ་ཆགས་ཡོད། རྒྱ་གར་བ་ངོ་ཤེས་དེ་ལྟར་ཁ་ཤས་ཀྱིས་སྔོན་མ་ནས་བསམ་ཚུལ་དང༌། གོ་བསྡུར་དེ་ལྟར་བྱུང་མྱོང༌། དཔེར་ན་ཡེ་ཤུའི་བླ་ཆེན་པོབ་བཞུགས་ས་ཨི་ཊ་ལི་རོམ་ལ་ཡོད་ན་ཡང༌། དེ་འཛམ་གླིང་ཡོངས་རྫོགས་ཀྱི་ཡེ་ཤུ་ཁེ་ཏ་ལིག་ཚོགས་མི་སྤྱིའི་དབུས་ཀྱི་བསྟི་གནས་ལྟ་བུ་ཞིག་ཆགས་ཡོད་པ་ལྟར། ཏཱ་ལའི་བླ་མའི་སྒྲིག་འཛུགས་དེ་ལྷ་སར་ཡོད་ཀྱང༌། དེའི་ངོ་བོ་དེ་འཛམ་བུ་གླིང་འདིའི་སྒང་ལ་ཡོད་པའི་ནང་པ་ཡོངས་རྫོགས་སམ། ཡང་ན་ཐེག་ཆེན་པ་ཡོངས་རྫོགས་ཀྱི་བསྟི་གནས་ལྟ་བུ་ཆགས་ཀྱི་རེད་ཅེས་ཤོད་མཁན་ཡོང་མྱོང༌།

ཉ༽ ༸རྒྱལ་བའི་ཡང་སྲིད་དང་། བསྐོ་གཞག་གི་ཐབས་ལམ།

གལ་སྲིད་ཏཱ་ལའི་བླ་མའི་སྒྲིག་འཛུགས་འདི་མུ་མཐུད་མཁན་དེ་གང་འདྲ་ཞིག་བྱེད་རྒྱུ་ཡིན་ནམ། དེ་ཡང་བསམ་བློ་གཏོང་དགོས་པ་ཞིག་རེད། དཔེར་ན་དགའ་ལྡན་ཁྲི་པ་ཇི་བཞིན་བསླབ་པ་བགྲེས་གཞོན་གྱི་ཐོག་ནས་ཏཱ་ལའི་བླ་མའི་ཁྲི་འཛིན་མཁན་ཞིག་ཡོང་མི་ཆོག་པ་མིན་ལ། དེ་ཡང་ཐབས་ཤེས་ཤིག་རེད། ཡང་ན་ཡེ་ཤུའི་བླ་ཆེན་གཤེགས་པའི་སྐབས་སུ་ཁེ་ཏ་ལིག་གི་བླ་ཆེན་དྲག་པ་འགན་འཁྱེར་མཁན་གཙོ་ཆེ་བ་དེ་དག་གི་ཁྲོད་ནས་འོས་བསྡུ་བྱས་ཏེ་བླ་ཆེན་བསྐོ་སྲོལ་ཡོད་པ་དེ་ལྟ་བུའི་གནས་ཚུལ་ཡང་ཡོང་མི་སྲིད་པ་མིན་པར་དེ་ཡང་ཡོང་ཆོག་པ་ཞིག་རེད།

ཡང་ང་རང་ཚོའི་དེ་སྔའི་ལོ་རྒྱུས་ནང་ལ་བླ་མ་གོང་མ་དེ་མ་འདས་གོང་དེའི་ཡང་སྲིད་འདི་ཡིན་ཞེས་ངོས་འཛིན་བྱེད་སྲོལ་ཡོང་གི་ཡོད། དཔེར་ན། ཏི་ཛུར་བླ་མ་ཞིག་བྱུང་བ་དེས་ཁོ་རང་མ་གཤེགས་གོང་ཁོང་རང་གི་སྤུན་མཆེད་ཡིན་ནམ་ཕྲུ་གུ་ཞིག་ལ་འདི་ངའི་ཡང་སྲིད་ཡིན་ཞེས་ཐག་བཅད་པ་དང༌། རྗེས་སུ་ཕྲུ་གུ་དེ་ཡང་བླ་མ་གཤེགས་མཁན་དེའི་ཀུན་སྤྱོད་ནང་བཞིན་བྱེད་མཁན་ཞིག་ཆགས་འདུག ཉེ་བའི་ལོ་རྒྱུས་ནང་ལ་ཡང་མ་འདས་སྤྲུལ་སྐུ་ཟེར་བ་ཞིག་ཡོང་གི་ཡོད་པ་དང༌། སྔར་ནས་ཀྱང་མ་འདས་སྤྲུལ་སྐུ་ཟེར་བ་དེ་ལྟར་བྱུང་མྱོང་བ་རེད། དེ་ཡང་ཡོང་ཆོག་པ་རེད། ངོས་རང་མ་ཤི་གོང་དུ་ངའི་ངོས་ནས་ལས་དང་སྨོན་ལམ། བསོད་ནམས་དང་གང་སྤྱིའི་ཆ་ནས་ཆ་རྐྱེན་འཛོམས་ཤིང་། རེ་བ་ཡོད་པ་ཞིག་ལ་ངའི་ལས་མཇུག་སྐྱེལ་མཁན་འདི་ཡིན་ཞེས་བརྗོད་རྒྱུ་དེ་ལྟར་ཡང་ཡོང་ཆོག་གི་རེད།

གཞན་ཡང་དེ་སྔ་ནང་བཞིན་བྱས་ནས་གོང་མ་དེ་འདས་ཚར་བའི་མཇུག་ཏུ་ཡང་སྲིད་འཚོལ་ཞིབ་བྱས་ནས་ཡོང་བ་དེ་ཡང་དེ་སྔ་ཕན་གྱི་འགྲོ་སྟངས་ཐབས་ཤེས་ཤིག་རེད། གང་ལྟར་རྩ་བ་༸རྒྱལ་བ་རིན་པོ་ཆེའི་སྒྲིག་འཛུགས་འདི་མུ་མཐུད་བསྡད་མིན་དེ་མི་མང་གིས་ཐག་གཅོད་ཀྱི་རེད། གལ་སྲིད་དེ་མུ་མཐུད་ནས་བསྡད་ན་ཏཱ་ལའི་བླ་མའི་མཇུག་མཐུད་མཁན་གྱི་ཡོང་སྟངས་ཇི་ལྟར་བྱེད་དགོས་མིན་ཐོག་བསམ་བློ་མང་པོ་གཏོང་དགོས་ཀྱི་འདུག་ཅེས་ལོ་ཉི་ཤུའི་གོང་ནས་དེ་ལྟར་ཤོད་ཀྱི་ཡོད།

ཏ༽ ༸རྒྱལ་བའི་ཡང་སྲིད་དང་། བུད་མེད་ཀྱི་སྐུ་སྐྱེ།

བར་ལམ་ཕྱི་རྒྱལ་མི་ཁ་ཤས་ཀྱིས་བུད་མེད་ཀྱི་ཐོབ་ཐང་སྐོར་ལ་ཤོད་མཁན་མང་པོ་བྱུང༌། དེ་ཡང་བོད་ཀྱི་བླ་མའི་ནང་བུད་མེད་མི་འདུག མ་འོངས་པར་ཏཱ་ལའི་བླ་མའི་ཡང་སྲིད་བུད་མེད་ཡོང་གི་རེད་དམ་ཞེས་འདྲི་མཁན་བྱུང༌། དེ་སྔ་བོད་ཀྱི་ལོ་རྒྱུས་ནང་བུད་མེད་ཀྱི་བླ་སྤྲུལ་མེད་པ་མིན། དཔེར་ན། བསམ་སྡིང་རྡོ་རྗེ་ཕག་མོ་བོད་ཀྱི་བླ་ཆེན་གྲས་ཡིན་ལ། བསམ་སྡིང་རྡོ་རྗེ་ཕག་མོ་མཇལ་ཁར་ཕེབས་སྐབས་བཞུགས་ཁྲི་ཡོད་པ་དང༌། རྡོ་རྗེ་ཕག་མོའི་སྐུ་འཁོར་གསོལ་གཟིམ་མཆོད་གསུམ་ཟེར་བ་སོགས་ཆ་ཚང་ཡོད། ཁོང་བླ་ཆེན་གྱི་གྲས་སུ་བཞུགས་ཀྱི་ཡོད། ངོས་ནས་མཐོང་མ་མྱོང་ཡང་བསམ་སྡིང་རྡོ་རྗེ་ཕག་མོའི་ཡང་སྲིད་ངོ་མ་ཡིན་ན་སྒལ་གཞུང་དུ་ཕག་པའི་ཟེ་ལྟ་བུ་ཡོད་ལུགས་ཟེར་སྲོལ་འདུག

ལྔ་བཅུ་ང་གཅིག་ལོར་ངོས་རང་གྲོ་མོར་ཡོད་སྐབས་བསམ་སྡིང་རྡོ་རྗེ་ཕག་མོ་མཇལ་མྱོང༌ཡོད། ཕྱི་ལོ་ ༡༩༥༩ ལོར་རྡོ་རྗེ་ཕག་མོ་ཁོ་རང་ཐེངས་གཅིག་རྒྱ་གར་ལ་ཕེབས་ནས་སྤོམ་མདའ་དང་འབྲེལ་བ་བྱུང༌བ་དང་། དེ་རྗེས་ཁོང་རང་བོད་ལ་ཕར་ལོག་ཕེབས་པ་རེད། གང་ལྟར་བོད་ཀྱི་བླ་ཆེན་ནང་ལ་བུད་མེད་མེད་པ་མིན། དེས་མཚོན་པས་སྟོད་ཁུལ་ལའང་བུད་མེད་ཀྱི་བླ་མ་སྐུ་ཕྲེང་དེ་ལྟར་གསུམ་བཞི་ཞིག་ཡོད་ལུགས་གོ་མྱོང༌ཡོད། དེ་དག་ང་ཚོས་ཞིབ་འཇུག་བྱེད་དགོས་པ་ཞིག་རེད། རྡོ་རྗེ་ཕག་མོའི་ཡང་སྲིད་ངོས་འཛིན་ཞུ་སྲོལ་ཡང་ཕལ་ཆེར་ཀརྨ་པ་དུས་གསུམ་མཁྱེན་པ་དང༌། རང་བྱུང་རྡོ་རྗེའི་ཡས་མས་སུ་ཡིན་པས་རྙིང་ཤོས་ཀྱི་གྲས་རེད་ཅེས་ངོས་ནས་འགྲེལ་བཤད་བྱེད་ཀྱི་ཡོད།

མ་འོངས་པར་ཏཱ་ལའི་བླ་མའི་ཡང་སྲིད་མུ་མཐུད་ནས་ཕེབས་རྒྱུ་དང༌། མཇུག་མཐུད་མཁན་དེ་ཡང་དེ་སྔ་ཕན་ཆད་ཀྱི་འགྲོ་སྟངས་ནང་བཞིན་བྱས་ནས་ཡང་སྲིད་ངོས་འཛིན་གྱི་ཐོག་ནས་ཡོང་རྒྱུ་ཡིན་ན། མ་འོངས་པའི་ཡང་སྲིད་དེ་ཡང་དེའི་ཚེ་དེའི་དུས་ཀྱི་དངོས་ཡོད་གནས་ཚུལ་ལ་བསྟུན་པ་དང་། འགྲོ་བར་ཕན་ཐོགས་ཆེ་བ་ཡོད་ན་བུད་མེད་ཀྱི་རྟེན་ལ་ཏཱ་ལའི་བླ་མ་ཡོང་གི་རེད་ལ། ཡོང་ཆོག་པ་ཞིག་ཀྱང་རེད། དེའི་རྒྱུ་མཚན་གཙོ་བོ་གང་ཡིན་ཟེར་ན། ཡང་སྲིད་ཕེབས་པའི་དགོས་པ་དེ་སྐུ་གོང་མས་འགོ་བཙུགས་པའི་ལས་མཇུག་སྐྱོང་མཁན་ཞིག་དང༌། བསྟན་པ་དང་འགྲོ་བའི་དོན་ལ་ཕན་ཐོགས་གང་ཆེ་བ་ཞིག་གི་ཆེད་དུ་ཡང་སྲིད་ཕེབས་ཀྱི་རེད།

དཔེར་ན། སྟོན་པ་བཅོམ་ལྡན་འདས་རྒྱལ་རིགས་ལས་འཁྲུངས་པ་རེད། གང་ཡིན་ཟེར་ན་དེའི་ཚེ་དེའི་དུས་རྒྱ་གར་གྱི་རིགས་བརྒྱུད་ནང་ལ་རྒྱལ་རིགས་གཙོ་ཆེ་བར་འཛིན་གྱི་ཡོད། ཡང་འབྱུང་འགྱུར་གྱི་སངས་རྒྱས་བྱམས་པ་དེ་བྲམ་ཟེའི་རིགས་ལ་ཕེབས་ཀྱི་རེད་ཅེས་བསྟན་ཡོད། དེའི་རྒྱུ་མཚན་ནི་དེའི་ཚེ་དེའི་དུས་བྲམ་ཟེའི་རིགས་ལ་མཐོང་ཆེ་བ་ཡོང་གི་ཡོད། དོན་སྙིང་སྤྱི་ཚོགས་ཀྱི་ནང་ལ་ཕན་ཐོགས་གང་ཆེ་བ་དང༌། བསྟན་པ་དང་འགྲོ་བའི་དོན་ལ་ནུས་པ་གང་ཆེ་བ་ཡོང་གི་ཡོད་པ་དེའི་གནས་ཚུལ་གྱི་འོག་ནས་སྐབས་རེ་རྒྱལ་རིགས་དང༌། སྐབས་རེ་བྲམ་ཟེའི་རིགས་ལ་ཕེབས་ཀྱི་ཡོད།

དཔེ་དེ་བཞིན་མ་འོངས་པར་སྤྱི་ཚོགས་ཀྱི་གནས་སྟངས་གང་ཞིག་ཡོད་པ་དེ་དང་འབྲེལ་བའི་གནས་ཚུལ་དང་བསྟུན་ཏེ་ཡང་སྲིད་ཕེབས་པ་ཞིག་ཡོང་གི་རེད། དཔེར་ན་༸རྒྱལ་བ་སྐུ་ཕྲེང་ནང་ལ་ཆ་བཞག་ན། དེའི་ཚེ་དེའི་དུས་བོད་སོག་གི་འབྲེལ་བ་གལ་ཆེན་པོ་ཆགས་པ་ཡིན་སྟབས་༸རྒྱལ་བ་ཡོན་ཏན་རྒྱ་མཚོ་སོག་པོའི་དཔོན་ཁག་གཅིག་ལ་ཕེབས་ཡོད། དེ་སྐབས་ཁོང་སོག་པོ་ཡིན་པས་༸རྒྱལ་བའི་ཡང་སྲིད་མ་རེད་ཅེས་ཤོད་མཁན་བྱུང་མེད། འགྲོ་སྟངས་འདྲ་མིན་སྣ་ཚོགས་ཆགས་ཀྱི་ཡོད།

མ་འོངས་པར་གལ་སྲིད་བུད་མེད་ཀྱི་རྟེན་ཞིག་བྱུང་ན་དེས་བསྟན་པ་དང་འགྲོ་བར་ཕན་ཐོགས་ཆེ་བ་ཡོད་ན་བུད་མེད་ཀྱི་རྟེན་ལ་ཡོང་གི་རེད་ཅེས་དང་། ད་དུང་ངོས་ནས་རྩེད་མོ་དང་སྦྲགས་བུད་མེད་ཀྱི་རྟེན་ལ་ཕེབས་པ་ཙམ་དུ་མ་ཟད། རྣམ་པ་ཡག་པོ་ཞིག་ལ་ཕེབས་ཀྱི་རེད་ཅེས་ཤོད་ཀྱི་ཡོད། དེ་ལ་རྒྱུ་མཚན་ཡོད། མདོག་ཉེས་པོ་ཞིག་བྱུང་ན་གཞན་ཡིད་འགུགས་མི་ཐུབ། དཔེ་ཆའི་ནང་ལ་རྣམ་སྨིན་ཡོན་ཏན་བརྒྱད་ལྡན་ཞེས་གཟུགས་བཟང་བ་དང་། དབང་ཆེ་བ། ཚིག་བཙུན་པ་སོགས་བཤད་པ་དེ་དག་ཁོ་རང་དབང་ཐང་ཆེ་བའི་སྐད་ཆ་མིན་པར། གཞན་ཕན་བསྒྲུབ་པའི་དོན་དུ་གཞན་གྱི་ཡིད་འཕྲོག་པ་ཞིག་དགོས་ཀྱི་ཡོད་སྟབས་གཟུགས་བཟང་བ་ལ་སོགས་པ་བཤད་པ་རེད། དཔེར་ན་མཚན་དང་དཔེ་བྱད་ཀྱི་ཡོན་ཏན་ཤོད་སྐབས་མཐོང་ན་མི་མཐུན་པ་མེད་པ། བལྟ་བས་ཆོག་མི་ཤེས་པ་ཟེར་བ་དེ་དག་ཀྱང་དགོས་པ་གཞན་གྱི་དོན་དུ་ཐུག་ཡོད།

ཉེ་སྔོན་ཕ་རན་སིར་བུད་མེད་གཅིག་གིས་དེའི་སྐོར་སྐད་ཆ་མང་པོ་དྲིས་བྱུང༌། ངོས་ནས་ཡང་སྲིད་དེ་བུད་མེད་ཕེབས་རྒྱུའི་དགོས་པ་ཡོད་ན་བུད་མེད་ལ་ཕེབས་ཀྱི་རེད། ཡོང་ཆོག་གི་རེད། བུད་མེད་དེ་ཡང་མཛེས་པོ་ཞིག་ཡོང་གི་རེད། མཛེས་པོ་ཡོང་དགོས་པར་རྒྱུ་མཚན་གཉིས་པ་ཞིག་ཀྱང་ཡོད་ཅེས་བརྗོད་པ་ཡིན། ཕལ་ཆེར་ཏཱ་ལའི་བླ་མའི་ཡང་སྲིད་བུད་མེད་ལ་ཕེབས་ན་དེ་བཙུན་མ་བྱེད་དགོས་པ་ལས། སྤྱིར་བཏང་བུད་མེད་ཁྱིམ་པ་ནི་བྱེད་ཐུབ་ཀྱི་མ་རེད། ཕྱི་རྒྱལ་གྱི་མིའི་ནང་ནས་དེ་ལྟ་བུའི་སྐད་ཆ་འདྲི་མཁན་འདས་པའི་ལོ་བཅོ་ལྔ་ཉི་ཤུའི་ནང་ལ་ཡང་ཡང་ཡོང་གི་འདུག་པར། འགྲེལ་བཤད་དེ་ལྟར་རྒྱག་གི་ཡོད། བོད་པའི་ནང་ལ་དེ་སྐོར་དམིགས་བསལ་གྱི་འབྲེལ་བ་གང་ཡང་མེད་སྟབས་བཤད་དགོས་དོན་མི་འདུག

ཐ༽ རྒྱ་གཞུང་གི་རྩིས་ངན་དང་། ༸རྒྱལ་བའི་ཡང་སྲིད།

གལ་སྲིད་༸རྒྱལ་བ་རིན་པོ་ཆེའི་ཡང་སྲིད་བཙན་བྱོལ་གྱི་གནས་སྟངས་འོག་ནས་ཕེབས་པའི་གནས་ཚུལ་བྱུང་ན་དེ་རྒྱ་མིའི་དབང་སྒྱུར་འོག་སྐྱེ་གི་མ་རེད་ཅེས་ཕལ་ཆེར་ལོ་བཅུ་གྲངས་གོང་ནས་བཤད་ཡོད། དེང་སང་ཕྱི་མིའི་ནང་ནས་བོད་པའི་གནས་ཚུལ་དེ་མི་གཅིག་ལ་རག་ལས་ཡོད། མི་དེ་ནི་རྒས་འགྲོ་གི་ཡོད་པས་མགྱོགས་པོ་ཤི་འགྲོ་རེད། དེ་ཤི་བའི་རྗེས་སུ་ཁྱེད་རང་ཚོ་བོད་པའི་གནས་ཚུལ་རེ་བ་རྒྱག་ས་མེད་ཅེས་ཤོད་ཀྱི་འདུག སྔོན་མ་པེ་ཅིང་དུ་ལྟ་སྐོར་ལ་འགྲོ་མཁན་ཁོང་ཚོར་ཡང་རྒྱ་མི་ཁ་ཤས་ཀྱིས་དེ་ལྟར་བཤད་འདུག རྗེས་སུ་སྤྱིར་བཏང་སྐད་ཆ་ཤོད་མཁན་དེ་འདྲས་ཀྱང་རྒྱ་མིའི་ནང་ལ་དེ་ལྟར་ཤོད་མཁན་ཁ་ཤས་འདུག་ཅེས་བརྗོད་ཀྱི་འདུག རྒྱ་མིས་དེ་ལྟ་བུའི་རྩིས་ངན་རྒྱག་གི་ཡོད།

པཎ་ཆེན་རིན་པོ་ཆེའི་ཡང་སྲིད་ངོས་འཛིན་བྱེད་སྟངས་དེ་རིགས་ཀྱང་དེ་དང་འབྲེལ་བ་ཡོད་ཚུལ་ཤོད་ཀྱི་འདུག དེ་བཞིན་རྒྱ་གར་ནང་ལ་དེང་སང་བོད་པའི་བླ་ཆེན་ནང་ཚགས་ཞུ་ཡུལ་ཁ་ཤས་ཀྱིས་འདི་ལྟར་གསུང་མཁན་བྱུང༌། ༸རྒྱལ་བ་རིན་པོ་ཆེ་སྡུག་པ་ལྟ་རྩ་བ་ནས་ཡོང་གི་མ་རེད། གལ་སྲིད་སྡུག་པའི་གནས་ཚུལ་བྱུང་བའི་དབང་དུ་བཏང་ན། ༸རྒྱལ་བ་རིན་པོ་ཆེའི་ཡང་སྲིད་ཕེབས་ཕྱོགས་འདི་ལྟར་ཡིན་ཞེས་གསུངས་པའི་ཕྱག་བྲིས་དེ་ལྟར་བཞག་གནང་བའམ། གང་ལྟར་ངེས་བརྟན་ཞིག་དགོས་ཀྱི་འདུག་ཅེས་གསུང་མཁན་ཡོང་མྱོང༌ཡོད། དེ་དག་ཡག་པོ་རེད། སེམས་ཁུར་བླངས་པའི་རྟགས་རེད། ཁོང་ཚོར་ངོས་ནས་དངོས་ཡོད་གནས་ཚུལ་འདི་ལྟར་ཤོད་ཀྱི་ཡོད་ཅེས་ཞུ་རྒྱུ་བྱུང༌། གང་ལྟར་ངོས་ནས་ཁ་ཆེམས་ལྟ་བུའི་ཡིག་ཆ་འཇོག་དགོས་དོན་མི་འདུག

ངོས་ནས་ཡོངས་གྲགས་བྱས་ནས་གནས་ཚུལ་ཤོད་ཀྱི་ཡོད། གལ་ཏེ་ང་ཚོ་བཙན་བྱོལ་བ་བྱས་ནས་བསྡད་པའི་རིང་ལ་ངོས་རང་ཤི་བ་དང༌། བོད་མི་མང་ལ་ཡང་སྲིད་གཅིག་མུ་མཐུད་དགོས་ཀྱི་ཡོད་ན། ཡང་སྲིད་དེ་གང་ལྟར་སྐྱེ་བ་སྔོན་མ་དེས་ལས་ཀ་འགོ་བརྩམས་ནས་འཕྲོ་བསྐྱང་རྒྱུ་བསྡད་པ་དེའི་མཇུག་སྐྱེལ་རྒྱུའི་ཆེད་དུ་ཡང་སྲིད་ཡོང་བ་ལས། དེ་གཏོར་བཤིག་གཏོང་མཁན་ལ་ཡང་སྲིད་ཅིག་ཡོང་ཤེས་ཀྱི་མ་རེད། རྒྱུ་མཚན་དེའི་ཐོག་ནས་ཕྱོགས་བསྡོམས་བྱས་ན། གལ་སྲིད་༸རྒྱལ་བ་རིན་པོ་ཆེ་བཙན་བྱོལ་ལ་ཡོད་པའི་རིང་ལ་འདས་གྲོངས་ཕྱིན་པ་དང༌། མུ་མཐུད་ནས་ཡང་སྲིད་གཅིག་དགོས་པའི་དབང་དུ་བཏང་ན། ཡང་སྲིད་ཡོང་ས་དེ་རྒྱ་མིའི་ལག་འོག་ཏུ་ཡོང་གི་མ་རེད། དེ་རང་དབང་ལུང་པར་ཡོང་གི་རེད་ཅེས་ངོས་ནས་ཚིག་ཐག་བཅད་ནས་བཤད་དགོས་པའི་གནས་ཚུལ་དེར་ཐུག་པ་རེད། དེ་སྤྱི་ཡོངས་ཀྱི་འགྲེལ་བཤད་ཅིག་དང༌། གནད་འགག་ཅིག་ཆགས་ཀྱི་ཡོད་སྟབས་ངོས་ནས་གསལ་བཤད་བྱས་པ་ལས། ངོས་རང་སེམས་ཤུགས་ཆག་ནས་ད་༸རྒྱལ་བ་རིན་པོ་ཆེ་དག་ཞིང་ལ་ཕེབས་ཀྱི་ཡིན་ཟེར་གྱི་མེད།

ད༽ བོད་འབངས་ཀྱི་དད་དམ་དང་། ༸རྒྱལ་བའི་ཐུགས་བསྐྱེད།

སྔོན་མ་བླ་མ་གཅིག་གིས་བརྗོད་པ་རེད་ཟེར་གྱི་འདུག ནམ་རྒྱུན་ནས་བླ་མ་དེས་ཁྱེད་རང་ཚོ་སྡུག་པ་མ་གཏོགས། ང་དག་ཞིང་ལ་འགྲོ་ཆོག་ཆོག་ཡིན་ཞེས་ཤོད་ཀྱི་ཡོད་ཅིང་། རྗེས་སུ་བླ་མ་ཕྲན་བུ་ན་བའི་སྐབས་སུ་སློབ་མ་དེ་དག་གིས་ཁྱེད་རང་ནི་དག་ཞིང་ལ་ཕེབས་ཆོག་ཆོག་རེད། ང་ཚོར་༸སྐྱབས་འཇུག་གནང་རོགས་གནང་ཞུས་པར། བླ་མ་དེས་ང་མ་ཤི་ན་མ་ཤི་བ་རང་དགའ་བ་འདུག་ཅེས་བརྗོད་པའི་སྐད་ཆ་འདུག བག་གྲོ་པོའི་སྐབས་སུ་དག་ཞིང་ལ་འགྲོ་ཆོག་ཆོག་ཡོད་ཅེས་ཟེར་བ་དང༌། བླ་མ་ངོ་ཐོག་ན་བའི་སྐབས་མ་ཤི་བར་བསྡད་རོགས་བྱས་ན་བསམ་པ་དྲན་གྱི་ཡོད།

དངོས་གནས་བོད་ཕྱི་ནང་གི་མི་མང་ཚོའི་སེམས་ཤུགས་འདི་ལྟ་བུ་ཡོད་པ་དང༌། དམ་ཚིག་ལ་རྒྱ་གཅིག་གྱུར་གྱི་ནུས་པ་འདི་ལྟ་བུ་ཡོད། ད་ལྟ་ལམ་སེང་ཁ་ཡོད་ལག་ཡོད་ཀྱི་གྲུབ་འབྲས་ཤིག་མ་སོན་ན་ཡང་བོད་རྒྱ་ཆེའི་མི་མང་གི་བློ་བཞག་ས་ཞིག་དང༌། བསམ་བློའི་ནང་ལ་སེམས་གསོ་གཏོང་མཁན་ཞིག་ལས་མ་བྱུང་ཡང༌། ང་འཚོ་ཞིང་བསྡད་པའི་རིང་ལ་ཕན་གྱི་ཡོད། དེ་ལྟ་བུའི་གནས་ཚུལ་འོག་ལ་ད་ལྟ་ནད་ན་ཚ་ཞིག་གིས་གདུངས་ནས་ཤི་བའི་ཉེན་ཁ་བྱུང་ན་ཡང་དབུགས་འགྲོ་ས་མ་རེད་ཅེས་ཤོད་ཀྱི་ཡོད། ངོས་རང་སེམས་ཤུགས་བསྐྱེད་ནས་བསྡད་ཡོད། གཟུགས་པོ་ནི་བདེ་ཐག་ཆོད་ཡོད། བསམ་བློ་ནི་སྐྱིད་ཐག་ཆོད་ཡོད། གཉིད་ནི་སྐྱིད་ཐག་ཆོད་འདུག ལྟོ་ཆས་ཀྱི་བྲོ་བ་ནི་ཆེ་ཐག་ཆོད་འདུག ཁྱེད་རང་ཚོས་བརྟན་བཞུགས་འབུལ་དགོས་པ་དང༌། དེ་ལྟ་བུའི་བློ་གཡེང་བྱེད་དགོས་དོན་རྩ་བ་ཉིད་ནས་མེད།

བལ་ཡུལ་ནས་བོད་རིགས་སྐྱིད་སྡུག་ཐུན་མོང་ནས་བརྟན་བཞུགས་ཤིག་འབུལ་དགོས་ཡོད་ཅེས་ཤོད་ཀྱི་འདུག དེ་ཟླ་བ་བཅུ་པའི་ནང་རེད། དེ་དུས་མཉམ་དུ་བརྟན་བཞུགས་ཕུལ་ན་འགྲིག་གི་རེད། ཆོ་ག་ཞིག་དང་སྦྲགས་སྨོན་ལམ་བརྒྱབ། རྟེན་འབྲེལ་སྒྲིག་རྒྱུ་ཡོད་པ་དེ་ག་ཙམ་བྱས་ན་འགྲིགས། ཁྱེད་རང་ཚོ་ཛ་དྲག་དང༌། དངངས་སྐྲག་བྱེད་མི་དགོས། བློ་བདེ་པོ་བྱས་ནས་སྡོད་ཨང་།

མ་འོངས་པར་༸རྒྱལ་བ་རིན་པོ་ཆེའི་ཡང་སྲིད་གཉིས་པ་ཞིག་ཡོང་རྒྱུ་བསྡད་ཡོད། སྔོན་མ་ངོས་རང་ལྷ་སར་ཡོད་པའི་སྐབས་སུ། སྙིང་རྗེ་ལྷ་ཀླུའི་ཨ་མ་ལགས་ཀྱིས་ནོར་བུ་གླིང་ཁར་ཕོ་བྲང་གསར་པ་བརྒྱབ་ཚར་རྗེས་ཉིན་ཞིག་མཇལ་ཁར་སླེབས་བྱུང༌། སྙིང་རྗེ། ཨ་མ་ལགས་ནས་༸རྒྱལ་བ་རིན་པོ་ཆེ་སྐུ་ཚེ་བརྟན་པའི་དགོངས་པ་བཞེས་དགོས། སྐུ་ཚེ་མ་བརྟན་ན་ཡང་སྲིད་གཅིག་ནི་མ་ཕེབས་ཐབས་མེད་རེད། ཡང་སྲིད་ཕེབས་ནས་ཕྱག་དཔེ་དེ་ལྟ་བུ་བསླབ་དགོས། སྐུ་ལས་འདི་ག་ཙམ་བསྐྱོན་དགོས། དེ་ལས་ད་ལྟ་ཕྱག་དཔེ་གཟིགས་གྲུབ་པ་དང་། སྐུ་ལས་ཚང་མ་བསྐྱོན་ཟིན་པ་ཞིག་སྐུ་ཚེ་རིང་པོ་བཞུགས་ན་དེ་ལེགས་པ་ཡོད་པ་ལས། ཡང་སྲིད་གཉིས་པ་ཞིག་ཕེབས་ནས་ཀ་ཁ་ནས་བཟུང་སྟེ་གཞི་ནས་སློབ་སྦྱོང་གནང་དགོས་བྱུང་ན་སྐུ་མཉེལ་རོགས་རེད་ཅེས་ཟེར་གྱི་འདུག ཨ་མ་ལགས་ཀྱིས་དེ་ལྟར་བཤད་མྱོང༌། ཁྱེད་རང་ཚོ་བློ་བདེ་པོ་བྱས་སྡོད་ཨང་། ཤེས་སོང་ངམ། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༧ ཟླ་ ༡༠ ཚེས་ ༨ ཉིན་གསུང་ཆོས་ར་བར་བརྟན་བཞུགས་འབུལ་བཅར་བལ་ཡུལ་མི་མང་དང༌། བཞུགས་སྒར་མི་མང་བཅས་ལ་སྩལ་བའི་བཀའ་སློབ།

ཀ༽ རྒྱ་གཞུང་གི་སྲིད་བྱུས་དང་། བོད་མིའི་སེམས་ཤུགས།

ད་རེས་ཁྱེད་རང་ཚོ་ཆེད་མངགས་གལ་ཆེན་པོ་བྱས་ཏེ་བརྟན་བཞུགས་ལ་ཡོང་བ་རེད། འཁྱུག་ཙམ་ཐུག་ནས་སྐད་ཆ་ཕྲན་བུ་བཤད་ན་ཁྱེད་རང་ཚོ་འདོད་པ་ཚིམས་ནས་དགའ་པོ་ཡོང་གི་རེད་སྙམ་བྱུང༌། ང་ཚོ་བོད་པ་དང་བལ་པོ་གཉིས་སྔར་ནས་གཞུང་གཉིས་དབར་འབྲེལ་བ་ཡོད་པ་ཞིག་ཡིན། ངོས་ནས་འདིར་གཙོ་བོ་བོད་པའི་གནས་ཚུལ་སྐོར་བརྗོད་རྒྱུ་ཡིན་པས་དེ་དག་གཅིག་དང་གཉིས་སྐད་བསྒྱུར་མ་ཐུབ་ཀྱང་སྙིང་བསྡུས་ཤིག་བསྒྱུར་རྒྱུ་དང༌། དེ་དང་དུས་ཚོད་དབང་གིས་ཞིབ་ཕྲ་རྗེས་སུ་བསྒྱུར་ན་འགྲིག་གི་རེད། ཐོག་མར་ཁྱེད་རང་ཚོ་བལ་ཡུལ་ནས་དོ་གལ་ཆེན་པོས་ཆེད་མངགས་ཡོང་བར་ཧ་ཅང་དགའ་པོ་བྱུང༌། དེ་བཞིན་དྷ་རམ་ས་ལར་གཏན་སྡོད་བོད་མི་ཁྱེད་རང་ཚོས་དད་པ་དམ་ཚིག་གཡོ་བ་མེད་པའི་ཐོག་ནས་བརྟན་བཞུགས་འབུལ་རྒྱུར་དམིགས་བསལ་འབད་བརྩོན་བྱས་པར་ཧ་ཅང་དགའ་པོ་བྱུང༌། བལ་ཡུལ་མི་མང་སོགས་ཚང་མས་དེ་ལྟར་བྱས་པར་ཐུགས་རྗེ་ཆེ་ཞེས་བརྗོད་ཀྱི་ཡིན།

ང་རང་ཚོ་བོད་པའི་གནས་སྟངས་ཚང་མས་ཤེས་གསལ་ལྟར་དཀའ་ངལ་ཆེན་པོ་ཞིག་གི་འོག་ཏུ་གནས་ཡོད། ཡིན་ན་ཡང་རྩ་བའི་ཐོག་བོད་ཀྱི་བདེན་མཐའ་གསལ་ལ་ཉེ་བ་ཞིག་ཆགས་ཡོད། གང་ཡིན་ཞེ་ན། འཛམ་གླིང་འདིའི་སྟེང་བོད་པའི་ཐོག་དོ་སྣང་བྱེད་མཁན་ཇེ་མང་དུ་འགྲོ་བ་དང༌། གལ་ཆེ་ཤོས་རྒྱ་མིའི་ནང་ནས་བོད་པའི་ཐོག་དོ་སྣང་བྱེད་མཁན་ཇེ་མང་དུ་ནས་ཇེ་མང་དུ་འགྲོ་གི་ཡོད། བོད་པའི་གནས་ཚུལ་ལ་དོ་སྣང་བྱེད་དུས་རང་བཞིན་བོད་པའི་གནས་ཚུལ་འདི་བདེན་པ་ཡིན་པ་མཐོང་བ་དང༌། ང་ཚོ་བོད་པའི་ངོས་ནས་རྒྱ་མི་རིགས་ལ་མཐོང་ཆུང་དང༌། རྒྱ་ནག་རྒྱལ་ཁབ་ལའང་ངོ་རྒོལ་བྱེད་ཀྱི་མེད། དེས་མ་ཚད་ངོས་ནས་བོད་དོན་ཐག་གཅོད་བྱེད་ཕྱོགས་འདི་སྔོན་ཆད་བོད་རྒྱ་ཐ་དད་སོ་སོ་ཡིན་ཡང༌། དེང་སང་འཛམ་གླིང་ཧ་ཅང་འགྱུར་བ་འགྲོ་བའི་དངོས་ཡོད་གནས་ཚུལ་ལ་བསྟུན་ནས་བོད་རྒྱ་གཉིས་མོས་ཡོང་བའི་ཐབས་ལམ་ཞིག་འཚོལ་རྒྱུར་འབད་བརྩོན་བྱས་པ་འདི་མཐོང་ཡོང་དུས། རྒྱ་ནག་གི་ཕྱི་ལ་ཡོད་པའི་རྒྱ་མི་ཙམ་དུ་མ་ཟད། རྒྱ་ནག་གི་ནང་ལ་ཡོད་པའི་རྒྱ་མིའི་ཁྲོད་བོད་དོན་ལ་དོ་སྣང་དང་ཤ་ཚའི་རྒྱབ་སྐྱོར་བྱེད་མཁན་མང་དུ་འགྲོ་གི་ཡོད། ད་ལྟ་འཕྲལ་སྒང་བོད་ནང་ལས་ཀ་བྱེད་མཁན་ཚོས་སྲིད་བྱུས་ཧ་ཅང་མཁྲེགས་པོ་དང༌། རྩུབ་པོ་ཞིག་འཛིན་གྱི་ཡོད་ཀྱང་། དེས་ཁོང་ཚོར་ཕན་ཐོགས་ཡོང་རྒྱུ་ཁག་པོ་ཡིན། ད་ལྟའི་ཆར་རྒྱ་ནག་གཞུང་གི་ལས་ཀ་བྱེད་མཁན་ཚོས་བོད་ཀྱི་གནས་ཚུལ་འདི་བློས་འགན་མི་བཟོད་པ་དང༌། གནས་སྐབས་ཐབས་ཤེས་གཞན་མེད་པའི་འོག་མཐའ་གཅིག་ཏུ་གནོན་པའི་སྲིད་བྱུས་ཤིག་འཛིན་གྱི་ཡོད།

ཕྱོགས་གཅིག་ནས་བསམ་བློ་བཏང་ན་དེ་ནི་ཕལ་ཆེར་འཕྲལ་སེལ་གྱི་སྲིད་བྱུས་ཤིག་ལས་བོད་དོན་གྱི་རྩ་བའི་རྙོག་དྲ་ཐག་གཅོད་བྱེད་པའི་སྲིད་བྱུས་ཤིག་གཏན་ནས་མིན། ད་ལྟ་ཁོང་ཚོས་བློ་དོགས་ཆེན་པོ་བྱེད་པའི་ཛ་དྲག་གི་གནས་ཚུལ་འདི་ཕྲན་བུ་གྲང་སངས་ཐེབས་ན་ཏན་ཏན་རྒྱ་ནག་གཞུང་གིས་བོད་པའི་དཀའ་རྙོག་འདི་རྒྱུ་མཚན་ལྡན་པའི་ཐོག་ནས་སེལ་རྒྱུའི་བསམ་བློ་མ་བཏང་ཐབས་མེད་ཡིན། ཕྱོགས་གཉིས་ནས་རྒྱ་ནག་ནི་རྒྱལ་ཁབ་ཧ་ཅང་ཆེན་པོ་འཛམ་གླིང་ཐོག་གི་རྒྱལ་ཁབ་གལ་ཆེ་ཤོས་ཀྱི་གྲས་ཆགས་ཡོད། དེ་ལྟར་འཛམ་གླིང་ཐོག་གི་གལ་གནད་ཆེན་པོའི་རྒྱལ་ཁབ་གཅིག་གིས་རང་གི་གནས་སྟངས་ལ་དཔགས་པའི་སྲིད་བྱུས་རྒྱུ་མཚན་ལྡན་པ་དང་། གཞན་གྱིས་ཡིད་མོས་ཐོབ་པ་ཞིག་འཛིན་དགོས་པ་ལས། སྨྱོན་པའི་བྱེད་སྟངས་ལྟ་བུའི་སྲིད་བྱུས་ཤིག་འཛིན་ན་འཛམ་གླིང་འདིའི་ཐོག་ཁུངས་འཁྱོལ་ཁག་པོ་རེད།

དེར་བརྟེན་རྒྱ་ནག་རང་ཉིད་ཀྱི་འཕྲལ་ཕུགས་ཁེ་ཕན་ལ་བསམ་བློ་བཏང་ནས་བོད་དོན་ཐོག་དུས་ཚོད་སྔ་ཕྱི་ཙམ་ལས་རྒྱ་ནག་གཞུང་གིས་རྒྱུ་མཚན་ལྡན་པའི་སྲིད་བྱུས་ཤིག་འཛིན་རྒྱུ་ཡིན་པར་ཡིད་ཆེས་བྱེད་ཀྱི་ཡོད་ལ། དེ་ལྟར་འགྱུར་བའང་ཡོང་གི་རེད། རྩ་བ་བོད་དོན་བདེན་མཐའ་གསལ་ལ་ཉེ་བའི་མཚམས་ལ་སླེབས་ཡོད་སྟབས་ཚང་མས་ད་ཕན་སེམས་ཤུགས་མ་ཆག་པར་གནས་པ་ལྟར་ད་དུང་ཡང་སེམས་ཤུགས་མ་ཆག་པ་བྱ་རྒྱུ་གལ་ཆེན་པོ་ཡིན། སེམས་ཤུགས་མ་ཆག་པ་བྱ་རྒྱུ་ནི་ལས་སླ་པོ་ཞིག་མིན་ཞིང༌། ང་ཚོར་དཀའ་ངལ་གྱི་གནས་ཚུལ་དངོས་གནས་མགོ་ན་པོ་དང༌། ཛ་དྲག་པོ་ཞིག་ཡོད། ཡིན་ནའང་རེ་བ་རྒྱག་སའི་གཞི་རྩ་ཞིག་ཡོད་པའི་འོག་ནས་ངོས་ནས་ཚང་མར་སེམས་ཤུགས་མ་ཆག་པར་རིག་པ་བསྒྲིམ་དགོས་ཞེས་བརྗོད་ཀྱི་ཡོད། རིག་པ་བསྒྲིམས་ནས་དཀའ་ལས་ཇི་ཙམ་བརྒྱབ་ཀྱང་དོན་འབྲས་སོན་རྒྱུ་མེད་པ་ཞིག་ཡིན་ན། དེ་ནི་གནས་ཚུལ་ཐ་དད་ཡིན། ང་ཚོའི་གནས་ཚུལ་ནི་དེ་ལྟར་གཏན་ནས་མིན་པས་ཚང་མར་སེམས་ཤུགས་མ་ཆག་པ་བྱེད་དགོས་ཞེས་བརྗོད་རྒྱུ་འདི་དོན་ཚན་གཅིག་ཡིན།

ཁ༽ བོད་དོན་གྱི་གལ་གནད་དང་། འཛམ་གླིང་གི་ཞི་བདེ།

བོད་དོན་ཐོག་དཀའ་ལས་རྒྱག་དགོས་དོན་ནི་བདེན་དོན་འདི་རྩ་ཆེ་དང༌། གལ་གནད་ཆེན་པོ་ཡིན་པའི་རྒྱུ་མཚན་ང་ཚོས་ཤེས་པ་བྱ་རྒྱུ་གལ་ཆེན་པོ་ཆགས་ཡོད། དེ་ནི་ང་ཚོའི་མི་རིགས་རང་བཙན་དང༌། མི་རིགས་གཅིག་གི་དོན་དག་གཅིག་པུ་མིན་པར་ངོས་ནས་ངོས་འཛིན་བྱེད་ཀྱི་ཡོད། དཔེར་ན། ཨ་ཧྥི་རི་ཀའི་ནང་རྒྱལ་ཁབ་མང་པོ་དང༌། འཛམ་གླིང་ས་གནས་གང་སའི་ལུང་པ་ཚོས་སོ་སོའི་ཐོབ་ཐང་དང་། ཆབ་སྲིད་རང་བཙན་རྩོད་ཀྱི་ཡོད། ང་ཚོ་བོད་པའི་གནས་ཚུལ་ནི་དེ་ལྟར་གཅིག་པུ་མིན་སྙམ་གྱི་ཡོད། ངོས་ཀྱི་ངོས་འཛིན་ལ་བོད་པའི་གནས་ཚུལ་འདི་བོད་ཀྱི་ས་ཆའི་ཆགས་ཚུལ། བོད་ཀྱི་ཆོས་དང་རིག་གཞུང་གི་གནས་སྟངས་འདི་གཉིས་ཀྱི་འོག་ནས་བོད་འདི་གནས་སྟངས་ཡག་པོ་ཞིག་བྱུང་ན། བོད་ཀྱི་ཁོར་ཡུག་གི་གནས་སྟངས་ཀྱི་འོག་ནས་རྒྱ་གར་དང༌། པ་ཀི་སི་ཐན། བྷང་ལ་སྡེ་ཤི། ཝི་ཏི་ནམ། ཀམ་པོ་ཊི་ཡ། ལའོ་སི། ལྷག་པར་རྒྱ་ནག་བཅས་པའི་ས་ཁུལ་དེ་དག་གི་གཙང་པོ་གལ་ཆེ་བ་ཕལ་མོ་ཆེའི་ཆུ་འགོ་བོད་ལ་ཐུག་ཡོད།

དེར་བརྟེན་ཚན་རིག་ཐོག་རིགས་གཅིག་རྐང་འཛིན་གྱི་མཁས་པ་དེ་ལྟར་ནས་རྣམ་ཀུན་བརྗོད་གསལ་ལ། གལ་སྲིད་བོད་ས་མཐོའི་ཐོག་གི་གནམ་གཤིས་ལ་འགྱུར་བ་ཆེན་པོ་ཞིག་བྱུང་ན། དེ་ནི་བོད་ཀྱི་ཉེ་སྐོར་ལ་ཡོད་པའི་གོང་གསལ་ས་ཁུལ་དེ་དག་གི་གནམ་གཤིས་ལ་ཕན་གནོད་ཀྱི་འགྱུར་བ་འགྲོ་རྒྱུའི་རྐྱེན་ཆེན་པོ་ཞིག་ཆགས་ཡོད་པ་དང༌། གཉིས་ནས་བོད་ས་མཐོའི་གནམ་གཤིས་འགྱུར་བ་ཕྱིན་ནས་ཆར་པ་དུས་སུ་མ་བབས་པ་དང༌། ཤིང་ནགས་གཅོང་འབྲེག་ཚད་ལས་བརྒལ་བ་བྱེད་པ་དེ་དག་གིས་རྐྱེན་བྱས་ཏེ་ཆུ་ལོག་གིས་མཚོན་པའི་རང་བྱུང་གནོད་འཚེ་ཡོང་རྒྱུ་ནི་བོད་གཅིག་པུ་མིན་པར་ཨེ་ཤ་ཡ་ཤར་གླིང་གི་ས་ཁུལ་མང་པོ་ཞིག་དང་འབྲེལ་བ་ཡོད་པ་གསལ་པོ་ཆགས་ཡོད། འདི་ནི་གནས་ཚུལ་གཅིག་ཡིན།

ག༽ ཕ་མེས་ཀྱི་ཆོས་རིག་དང་། སྤྱི་ཚོགས་ཀྱི་བདེ་སྐྱིད།

གཉིས་པ། བོད་ཀྱི་ཆོས་དང་རིག་གཞུང་འདིས་མིའི་སྤྱི་ཚོགས་ལ་བདེ་སྐྱིད་བསྐྲུན་རྒྱུ་དང༌། མིའི་སེམས་ཞི་ལྷོད་བཟོ་རྒྱུར་ནུས་པ་ལྡན་པ་བཅས་ཀྱི་སྤྱི་ལ་ཕན་ཐོགས་ཡོད་པ་ཞིག་ཡིན། བྱེ་བྲག་ཨེ་ཤ་ཡའི་ས་ཁུལ་འདིར་བོད་ཀྱི་ཆོས་དང་རིག་གཞུང་གཅིག་གྱུར་ཡིན་པའི་ས་ཆ་དཔེར་ན། ཧི་མ་ལ་ཡའི་རི་རྒྱུད་བལ་ཡུལ་གྱི་བྱང་ཕྱོགས་དང༌། རྒྱ་གར་གྱི་ནུབ་ལ་དྭགས་ནས་ཤར་ཨ་རུ་ན་ཅལ་བར་དང༌། འབྲུལ་ཡུལ་བཅས་ཀྱི་ས་ཁུལ་དེ་དག་ལོ་བརྒྱ་ཕྲག་མང་པོའི་གོང་ནས་བོད་ཀྱི་ཆོས་དང་རིག་གཞུང་གཅིག་གྱུར་ཡིན། བོད་ཀྱི་བྱང་རྒྱུད་ནས་བརྩིས་ནས་སོག་པོ་ཕྱི་ནང་གཉིས་དང༌། དེ་བཞིན་ཤར་ཀྲར་སི་ཏན་ཁུལ་དུ་ཡོད་པའི་ཐོར་རྒོད་མི་རིགས། ཨུ་རུ་སུའི་ཁོངས་སུ་ཡོད་པའི་སྦོ་རས་ཐུ་དང༌། ཁལ་མུག ཐུ་ཝ་བཅས་དེ་དག་ཚང་མ་ལོ་བརྒྱ་ཕྲག་མང་པོའི་རིང་བོད་ཀྱི་ནང་ཆོས་ཀྱི་ཆོས་བརྒྱུད་གཅིག་པ་ཆགས་ཡོད། ས་ཁུལ་དེ་དག་གི་ནང་ཆོས་དད་ཅན་མི་གྲངས་རོབ་རྩིས་བྱས་ན་ཕལ་ཆེར་ས་ཡ་བཅུ་བཞི་ནས་བཅོ་ལྔའི་བར་ཡོད། ས་ཁུལ་དེ་དག་ལ་སོ་སོའི་ཡུལ་སྐད་མི་འདྲ་བ་ཡོད་ཀྱང༌། བཀའ་འགྱུར་བསྟན་འགྱུར་གྱིས་མཚོན་པའི་བོད་ཀྱི་ས་དགེ་བཀའ་རྙིང་གི་ཆོས་བརྒྱུད་སོ་སོའི་བླ་མ་མཁས་པ་དག་གི་གསུང་འབུམ་བཅས་པ་དུས་ད་ལྟའང་བོད་ཡིག་གི་ཐོག་ནས་ཀློག་འདོན་ཉམས་ལེན་བྱེད་ཀྱི་ཡོད། དེར་བརྟེན་བོད་ཀྱི་ཆོས་དང་རིག་གཞུང་དེ་དག་དང་ཐད་ཀར་འབྲེལ་བ་ཡོད་པ་ཧ་ཅང་གསལ་པོ་ཡིན།

དེ་ཙམ་དུ་མ་ཟད་རྒྱ་ནག་ལ་ཆ་བཞག་ན། ལོ་རྒྱུས་ཐོག་བོད་ལ་ནང་ཆོས་མ་དར་བའི་གོང་གི་ཕལ་ཆེར་ལོ་སུམ་བརྒྱ་བཞི་བརྒྱ་ཙམ་ལ་རྒྱ་ནག་ལ་ནང་ཆོས་དར་ཡོད་པ་དང༌། དེ་རྗེས་ལོ་བརྒྱ་ཕྲག་མང་པོའི་རིང་བོད་ཀྱི་ནང་ཆོས་ཀྱི་ཤུགས་རྐྱེན་ཧ་ཅང་ཆེན་པོ་ཞིག་སླེབས་ཡོད། དེ་ལྟར་རྒྱ་ནག་གི་ལོ་རྒྱུས་ཐོག་ནས་ཆོས་དར་མྱོང་བའི་ལུང་པ་ཞིག་ཡིན་པ་དང༌། ལྷག་པར་བོད་ཀྱི་ནང་པ་སངས་རྒྱས་པའི་ཐེག་པ་ཆེ་ཆུང་སྔགས་དང་བཅས་པ་ཆ་ཚང་བའི་སངས་རྒྱས་ཀྱི་ཆོས་འདི་རྒྱ་ནག་ནང་གང་འཚམ་དར་རྒྱས་ཆེན་པོ་བྱུང་ཡོད་པ་ལྟར། བོད་ཀྱི་ཆོས་དང་རིག་གཞུང་དང་འབྲེལ་བ་ཆེན་པོ་ཡོད།

ད་ལྟའི་རྒྱ་ནག་ལ་ཆ་བཞག་ན། ཆོས་ལུགས་ཚང་མར་མགོ་གནོན་བྱེད་པ་དང༌། དེའི་ནང་ཚན་ནས་ནང་ཆོས་ཐོག་མགོ་གནོན་ཆེན་པོ་བྱས་ཡོད། དེ་ཡང་ཆོས་རྨོངས་དད་ལ་བརྩིས་ནས་མེད་པ་བཟོས་པ་རེད། རྨོངས་དད་ལ་བརྩི་བའི་ཆོས་འདིས་མིའི་སྤྱི་ཚོགས་ནང་བསྒྲུབ་མི་ཐུབ་པའི་བྱ་བ་ཞིག་གམ། ཡང་ན་འདིས་བསྒྲུབ་པའི་བྱ་བ་ཙམ་ཞིག་ཁོང་ཚོས་ཕྱོགས་གཞན་ཞིག་ནས་སྒྲུབ་ཐུབ་ཡོད་ན་དེ་ནི་གནས་ཚུལ་ཐ་དད་ཡིན་ཡང༌། དེ་ལྟར་བྱེད་ཐུབ་མེད། རྒྱ་ནག་གིས་སྔར་ནས་ཡོད་པའི་ཆོས་དང་རིག་གཞུང་མེད་པར་བཟོས་ཏེ་གུང་བྲན་རིང་ལུགས་ཀྱི་ལྟ་བ་དང་། སྤྱོད་པར་བརྟེན་ནས་དཀའ་ལས་ཆེན་པོ་བརྒྱབ་པར་མ་ཟད། ཕྱི་བྱུག་ནང་བླུགས་ཀྱི་སློབ་གསོ་ཡང་ཧ་ཅང་མང་པོ་བརྒྱབ་ཡོད། དེ་ལྟར་བྱས་ཀྱང་རྒྱ་ནག་གི་སྤྱི་ཚོགས་དེ་དོན་སྙིང་ལྡན་པའི་མིའི་སྤྱི་ཚོགས་ཤིག་དང༌། བདེ་སྐྱིད་ལྡན་པའི་སྤྱི་ཚོགས་ཤིག་ཆགས་ཐུབ་མེད་པ་ཧ་ཅང་གསལ་པོ་རེད།

ང༽ གུང་བྲན་ལ་ཕམ་ཉེས་དང་། མ་རྩའི་སྒྲུང་གཏམ།

རྒྱ་ནག་ནང་གུང་བྲན་རིང་ལུགས་ཕམ་ཉེས་སུ་སོང་ཟིན་པས། གུང་བྲན་རིང་ལུགས་ལ་ཡིད་ཆེས་བྱེད་མཁན་མེད། ཐ་ན་འགོ་ཁྲིད་ཚོ་ལ་ཡང་ཡིད་ཆེས་ཡོད་མེད་ཐེ་ཚོམ་གྱི་རང་བཞིན་རེད། གུང་བྲན་རིང་ལུགས་ལ་མཐའ་གཅིག་ཏུ་ཡིད་ཆེས་ཡོད་ན། སྤྱི་ཚོགས་རིང་ལུགས་ལ་ཤུགས་བརྒྱབ་སྟེ་མཐའ་འཁྱོངས་བྱེད་དགོས་པ་ཡིན། འོན་ཀྱང་དོན་དངོས་ཐོག་ཁ་ནས་སྤྱི་ཚོགས་རིང་ལུགས་བཤད་དེ་ལག་ལེན་མ་རྩའི་རིང་ལུགས་ཐོག་འགྲོ་གི་ཡོད།

ད་རེས་ཉེ་ཆར་གུང་བྲན་ཏང་གི་ཚོགས་ཆེན་ཐོག་ནས་ཐག་གཅོད་བྱས་པར་རྒྱལ་གཉེར་གྱི་བཟོ་གྲྭ་འབུམ་ཕྲག་མང་པོ་ཞིག་སྒེར་གཉེར་གྱི་བཟོ་གྲྭར་སྒྱུར་རྒྱུའི་ཐག་བཅད་འདུག ངོས་ནས་ཉེ་ཆར་གནས་ཚུལ་ཐོས་པར། རྒྱ་ནག་གི་མི་མང་ནང་དེང་སང་རྒོད་བྲོའི་ཤོད་སྲོལ་ཞིག་ཡོད་འདུག ཨ་རིའི་སྲིད་འཛིན་ཁི་ལིན་ཊོན་དང༌། ཨུ་རུ་སུའི་སྲིད་འཛིན་ཡ་སིང༌། རྒྱ་ནག་གི་སྲིད་འཛིན་ཅང་ཙེ་མིན་བཅས་ཁོང་ཚོ་སོ་སོས་རླངས་འཁོར་ཆུང་ཆུང་རེ་ཁ་ལོ་བསྒྱུར་ཏེ་གཞུང་ལམ་ཐོག་བཏང་ནས་སྤྱི་ཚོགས་རིང་ལུགས་ཀྱི་ལམ་དང༌། མ་རྩ་རིང་ལུགས་ཀྱི་ལམ་ལ་འགྲོ་བའི་ལམ་ཉིས་མདོ་ཞིག་ཏུ་སླེབས་སྐབས། ཁི་ལིན་ཊོན་གྱིས་ཐད་ཀར་མ་རྩའི་རིང་ལུགས་ཀྱི་ལམ་ལ་ཤར་བསྐྱོད་བྱས་པ་དང༌། དེའི་རྗེས་ལ་ཡ་སིང་གིས་ཀྱང་ལམ་དེའི་ཐོག་ཤར་རེར་ཕྱིན་པ་རེད། ཅང་ཙེ་མིན་གྱིས་ལམ་ཉིས་མདོ་དེར་རླངས་འཁོར་ཁ་བཀག་ནས་གང་དུ་འགྲོ་ཚོད་མ་ཐིག་པར་བསམ་བློ་གཏོང་སྐབས། རང་གི་རྒྱབ་ནས་ཏེང་ཞའོ་ཕིང་གི་རྣམ་ཤེས་ཀྱིས་རླངས་འཁོར་གྱི་གློག་བརྡ་གཡོན་ཕྱོགས་སྤྱི་ཚོགས་རིང་ལུགས་ལ་འགྲོ་རྒྱུ་སྤར་ནས། རླངས་འཁོར་གཡས་ཕྱོགས་མ་རྩའི་རིང་ལུགས་ལ་ཐོངས་ཞེས་བཀའ་བཏང་བ་བཞིན། དེ་ལྟར་བྱས་པ་རེད་ཅེས་ཤོད་ཀྱི་འདུག དོན་ངོ་མ་དེ་རང་ཆགས་ཡོད། མ་ཁེ་སི། ལེ་ཉིན་རིང་ལུགས་ཀྱི་ལྟ་བར་ཡིད་ཆེས་ཡོད་ན་དེ་དང་འབྲེལ་བའི་གཞུང་གི་སྲིད་བྱུས་ཤིག་འཛིན་ནས་ལམ་སྟོན་བྱེད་དགོས་པ་ཞིག་ཡིན་ན་ཡང༌། དོན་དུ་སྤྱི་ཚོགས་རིང་ལུགས་ལྟ་སྤྱོད་ཀྱི་མིང་མུ་མཐུད་འཛིན་པའི་འོག་ནས་ཐེ་ཚོམ་མེད་པར་ལག་ལེན་འགྱུར་བ་གཏོང་གི་ཡོད། དེ་ནི་གུང་བྲན་རིང་ལུགས་ཕམ་ཉེས་ཕྱིན་པའི་རྟགས་མཚན་ཧ་ཅང་གསལ་པོ་རེད།

ཅ༽ སྤྱི་ཚོགས་ཀྱི་དཀའ་ངལ་དང་། ནང་ཆོས་ཀྱི་ཕན་ཐོགས།

དེང་སང་བོད་ནང་གི་བླ་མ་དྲག་པ་དེ་དག་རྒྱ་ནག་ནང་གདན་འདྲེན་ཞུ་མཁན་ཤས་ཡོང་གི་ཡོད་འདུག ས་ཆ་ཁ་ཤས་ལ་རྒྱ་མི་ན་གཞོན་ཤེས་བྱ་ཡོན་ཏན་ཡག་པོ་ཡོད་པའི་ཁར་སྤྱིར་ནང་པའི་ཆོས་ལ་དོ་སྣང་ཡོད་པ་དང༌། ཡང་སྒོས་བོད་ཀྱི་ནང་ཆོས་ལ་དོ་སྣང་ཡོད་པ་དེ་ལྟར་བོད་ཀྱི་མཁས་པའི་ཞབས་ལ་གཏུགས་ནས་རྒྱ་མིའི་དགེ་སློང་ཕལ་ཆེར་དྲུག་བརྒྱ་བདུན་བརྒྱ་ཞིག་ཡོད་པའི་སྐད་ཆ་འདུག དེ་རིགས་ཀྱིས་རྟགས་མཚན་གང་ཞིག་བསྟན་ཡོད་ཅེ་ན། གུང་བྲན་རིང་ལུགས་ཀྱི་ལྟ་བས་གང་ཡང་སྒྲུབ་མི་ཐུབ་པར་ཕམ་ཉེས་སོང་བ་དང༌། ཡུལ་དེའི་ནང་ལ་ནང་པའི་ཆོས་ཀྱིས་ཕན་ཐོགས་བྱེད་ཐུབ་ཀྱི་ཡོད་པ་གསལ་པོར་བསྟན་ཡོད།

དེ་ནི་ངོས་ནས་ཚེ་ཕྱི་མའི་སྐད་ཆ་ཤོད་ཀྱི་མེད། ཚེ་འདི་རང་ལ་མིའི་སྤྱི་ཚོགས་ནང་མི་གསོད་པ་དང༌། རྐུ་མ་བརྐུ་བ། བཙན་གཡེམ་བྱེད་པ། རྫུན་ཤོད་པ། ཁྲམ་པ་བྱེད་པ་དེ་དག་ཆོས་མེད་པའི་ལུང་པའི་ནང་དུའང་མ་འགྲིགས་པར་བརྩིས་ཏེ་ཁྲིམས་ཐོག་ནས་དམ་དྲག་བྱེད་ཀྱི་ཡོད། དེ་དག་མི་ཡོང་བའི་ཐབས་ཤེས་གཙོ་བོ་ནི་མི་སོ་སོའི་བསམ་བློའི་ནང་ནས་སྲོག་གཅོད་དང༌། མ་བྱིན་ལེན། ལོག་གཡེམ། རྫུན་དང་ཕྲ་མ། ཚིག་རྩུབ་བཅས་སྐྱོན་ཡིན་པར་ངོས་འཛིན་ནས་ཨ་ཙི་ངས་འདི་ལྟར་བྱས་ན་མི་རུང་བསམ་པའི་བསམ་བློ་ཞིག་ཡོད་ན། དེ་ནི་ཕྱི་ལ་སྐོར་སྲུང་བ་ལྟ་བུའི་སྲུང་བྱ་ཡོད་མེད་ལ་མ་བལྟོས་པར། ནང་ནས་སྒྲིག་རང་འཁུར་བྱེད་པ་ཡིན། བསམ་བློའི་ནང་མ་རབས་ཐ་ཤལ་གྱི་བྱ་སྤྱོད་ལ་ཉེས་དམིགས་སུ་བལྟ་བའི་བསམ་བློ་ཞིག་མེད་ན། ཕྱི་ལ་སྐོར་སྲུང་བས་མེ་མདའ་འཁྱེར་ནས་བསྲུངས་ཏེ་སྡོད་སྐབས་བྱ་ཐབས་མེད་ཀྱང༌། དེ་དག་མེད་པའི་དུས་སྐབས་སུ་བྱ་ངན་བྱེད་ཀྱི་ཡོད། དཔེར་ན། བར་སྐབས་ཨུ་རུ་སུའི་ནང་གནས་ཚུལ་མང་པོ་ཞིག་བྱུང་བ་དེ་དག་ནས་གསལ་པོ་ཡོད་ཅིང༌། གང་ལྟར་གུང་བྲན་རིང་ལུགས་ཀྱི་བསམ་བློའི་སློབ་གསོ་བརྒྱབ་སྟེ་ལོ་ནས་ལོ་བསྟུད་འབད་བརྩོན་བྱས་ཀྱང་དེས་མིའི་སེམས་ལ་འགྱུར་བ་གཏོང་ཐུབ་ཀྱི་མེད་པ་གསལ་པོ་ཡིན།

ཆ༽ ཚེ་སྲོག་གི་རིན་ཐང་དང་། བོད་མིའི་གོམས་གཤིས།

ཚུར་ཕྱོགས་ནང་ཆོས་ལ་བསྟེན་པའི་སྤྱིར་བཏང་བོད་ཀྱི་སྤྱི་ཚོགས་ཀྱི་གནས་ཚུལ་ནས་བཤད་ན། ང་རང་ཚོ་དེ་སྔ་བོད་ལ་ཡོད་པའི་སྐབས་མི་བསད་འདུག་ཟེར་ན་གསར་འགྱུར་ཧ་ཅང་ཆེན་པོ་ཞིག་ཡིན། ཨ་ཙི་མི་བསད་འདུག་ཅེས་ཧ་ལས་ཧོན་འཐོར་བྱེད་པའི་གནས་ཚུལ་ཡོད། གཞན་དག་འབུ་སྲིན་གཅིག་བསད་ནའང་སྡིག་པ་ཡོད་ཅེས་བརྗོད་པ་འདི་བོད་པའི་ཁ་རྒྱུན་ལ་རང་བཞིན་དུ་འཇགས་ཡོད། ནང་ཆོས་ཀྱི་བསམ་བློ་མེད་མཁན་ཞིག་གིས་འབུ་སྲིན་དང༌། སེམས་གཞན་དག་གི་སྲོག་གཅོད་པ་ལ་ཡ་ང་བག་ཚ་བྱེད་ཀྱི་མེད། འགུལ་བསྐྱོད་བྱེད་མཁན་གྱི་སྲོག་ཆགས་འདི་བསད་ན་སྡིག་པ་ཡོད་པས་མི་འགྲིགས་བསམ་པའི་བསམ་བློ་ཞིག་མེད་སྟབས་སྲོག་ཆགས་དེ་དག་གིས་ཞེད་སྣང་དང་། དངངས་སྐྲག་བྱེད་པ་མཐོང་བཞིན་དུ་གསོད་རྒྱུར་ཡ་ང་བག་ཚ་མི་བྱེད་པ་དང༌། རིམ་པས་ཁྱི་དང༌། ཞི་མི། ར་ལུག་ལྟ་བུ་གསོད་པ་ལའང་ཡ་ང་བག་ཚ་མེད། མི་དེ་རིགས་ཀྱིས་རིམ་པས་སོ་སོ་ནད་ན་ཚ་སོགས་ཀྱིས་གཞན་ལ་རེ་དགོས་པའི་གནས་ཚུལ་ཞིག་ཡོད་ན་ལས། དེ་མིན་མི་གཞན་བསད་པ་ལ་སྙིང་རྗེ་སྙམ་པའི་བསམ་བློ་སྐྱེས་ཀྱི་མེད། རང་བཞིན་བསམ་བློའི་འདུ་ཤེས་འཛིན་སྟངས་ལ་སྲོག་ཆགས་གང་ལའང་འདི་ལ་སྲོག་ཡོད་པས་སྙིང་རྗེ་བསམ་པ་དང༌། འདི་ལ་སྡུག་བསྔལ་ཡོང་གི་རེད་སྙམ་པའི་བསམ་བློ་དེ་མེད་ན་རིམ་པས་མི་ནང་ཁུལ་གསོད་རྒྱུར་ཡ་ང་བག་ཚ་མེད་པ་ཞིག་རང་ཤུགས་སུ་ཡོང་གི་ཡོད།

འདི་སྐོར་ངོས་ནས་སྒྲུང་ཞིག་བཤད་ན་ ༡༩༥༦ ལོར་ལྷ་སར་བོད་རང་སྐྱོང་ལྗོངས་གྲ་སྒྲིག་ཨུ་ཡོན་ལྷན་ཁང་བཙུགས་པ་རེད། ལས་ཁུངས་ཁག་ཁ་ཤས་ནས་ཡོད་པའི་ནང་རྒྱ་རིགས་དང་བོད་རིགས་ལས་ཀ་བྱེད་མཁན་ཡོད། ངོས་ཀྱི་སྤུན་མཆེད་སྤྱི་ཁྱབ་མཁན་པོ་བློ་བཟང་བསམ་གཏན་བདེ་འཇགས་ལྷན་ཁང་གི་གཙོ་འཛིན་གཞོན་པར་བསྐོས་འདུག གཙོ་འཛིན་རྒན་པ་རྒྱ་མི་ཞིག་ཡོད། རྒྱ་མི་དེ་སྤྱིར་བཏང་ཡག་པོ་ཡོད་ཅིང༌། ངོས་ནས་ཀྱང་ངོ་ཤེས་ཀྱི་ཡོད་ལ། ཁ་རི་ཁ་ཐུག་ཡག་པོ་ཞིག་ཡོད། ཡིན་ནའང་ཁོང་ཚོ་ལས་ཁུངས་བཙུགས་ཏེ་ཐོག་མའི་རྟེན་འབྲེལ་མཛད་སྒོ་ཚོགས་སྐབས་བློ་བཟང་བསམ་གཏན་ལ་རྒྱ་སྐད་བརྒྱབ་སྟེ་མི་དེ་གསོད་ཅེས་བོད་སྐད་ནང་གང་འདྲ་བརྗོད་དགོས་སམ་ཞེས་སྐད་ཆ་དྲིས་འདུག བློ་བཟང་བསམ་གཏན་ཧོན་འཐོར་ཏེ་ང་ལ་ཉི་མ་དང་པོ་དེ་རང་ལ་ཁོས་སྐད་ཆ་འདི་ལྟར་དྲིས་བྱུང་ཞེས་བརྗོད་བྱུང༌། ང་ཚོ་བོད་པ་ཡིན་ན་སེམས་ཀྱི་ནང་གསོད་རྒྱུའི་བསམ་བློ་ཡོད་ནའང་ཉིན་དང་པོའི་མཛད་སྒོའི་ནང་ཁོ་གསོད་ཟེར་བ་འདི་འདྲའི་ཚིག་ཙམ་ཡང་ཁ་ནས་བརྗོད་ཀྱི་མ་རེད། དེ་ལྟར་བསམ་བློ་གཏོང་སྟངས་དང་། ཆོས་ཀྱི་བག་ཆགས་ཀྱི་ཐོག་ནས་ཁྱད་པར་ཞིག་ཏན་ཏན་ཡོང་གི་འདུག

ཇ༽ བོད་ཀྱི་ཆོས་རིག་དང་། སྤྱི་ཚོགས་ཀྱི་ཞབས་འདེགས།

མི་ལ་བརྩེ་བའི་བསམ་བློ་མེད་ན་གུང་བྲན་རིང་ལུགས་ཀྱི་ལྟ་བས་སྤྱི་ཚོགས་རིང་ལུགས་སྐྲུན་ཐུབ་ཐབས་མེད། སྤྱི་ཚོགས་རིང་ལུགས་མིང་དོན་མཚུངས་པ་ཞིག་བསྐྲུན་བསམ་ན་གཞན་ཕན་དང༌། སྙིང་རྗེའི་བསམ་བློ་ཡོད་དགོས། བསམ་བློ་འདི་ཡོད་ན་རང་ལས་གཞན་གཙོ་ཆེ་བར་འཛིན་མ་ཐུབ་ནའང༌། མི་གཞན་དག་རྣམས་རང་དང་གཅིག་གྱུར་ཡིན་པའི་ལྟ་ཚུལ་གྱི་བསམ་བློ་ཞིག་ཡོང་གི་རེད། དེ་ལྟར་མེད་ན་སྤྱི་ཚོགས་རིང་ལུགས་ཟེར་བ་བསྐྲུན་རྒྱུ་ཧ་ཅང་ཁག་པོ་ཡིན། རྣམ་ཀུན་ངོས་ནས་གུང་བྲན་རིང་ལུགས་ཀྱིས་བཤད་པ་ལྟར་མི་ཚང་མ་ལྟོ་གོས་ཁོད་སྙོམས་པོ་དང༌། ཤེས་ཡོན་སོགས་གང་ཅི་ཁོད་སྙོམས་པོའི་ཐོབ་ཐང་འདྲ་མཉམ་ངོ་མ་ཞིག་ཡོང་བ་བྱེད་དགོས་ན། ནང་པའི་ཆོས་སྤྱི་དང༌། ལྷག་པར་ཐེག་པ་ཆེན་པོའི་ཆོས་དང་ཟུང་དུ་འབྲེལ་ནས་ཕྱིན་ན་འདིས་རོགས་རམ་བྱེད་ཐུབ་རྒྱུ་རེད་ཅེས་ཤོད་ཀྱི་ཡོད།

གུང་བྲན་རིང་ལུགས་པས་གྲལ་རིམ་གྱི་འཐད་རྩོད་བྱེད་པ་དང༌། མ་དགའ་ཞེ་འཛིན་བྱེད་པ་འདི་གཙོ་བོར་བཟུང་ན་གུང་བྲན་རིང་ལུགས་འཛུགས་སྐྲུན་ཇི་ལྟར་བྱེད་ཐུབ་ཀྱི་རེད་དམ། ལྐོག་ཟ་རུལ་སུངས་ཀྱི་གནས་ཚུལ་རྫོགས་རྒྱུ་མེད་པ་ཞིག་ཡོང་གི་ཡོད། དེང་སྐབས་རྒྱ་ནག་ནང་ལྐོག་ཟ་རུལ་སུངས་བར་ཁྲིམས་གཅོད་བྱས་ཏེ་ལོ་རེ་མི་སྟོང་ཕྲག་མང་པོ་གསོད་ཀྱི་ཡོད་ཀྱང༌། ད་དུང་གནོན་མ་ཐུབ་པར་དེ་རིགས་མུ་མཐུད་ནས་ཡོང་གི་ཡོད། རྩ་བ་ནས་སེམས་ལ་འགུལ་བསྐྱོད་ཐེབས་ཐུབ་པ་ཞིག་དང༌། བསམ་བློར་བསྒྱུར་བཅོས་མ་བྱུང་ན། ཕྱི་ནས་ནག་ཉེས་འགོག་ཐུབ་རྒྱུ་ཧ་ཅང་ཁག་པོ་ཡིན།

བོད་ཀྱི་ཆོས་དང་རིག་གཞུང་གིས་བསླབ་བྱ་གང་ཞིག་རྒྱག་གི་ཡོད་དམ་ཞེ་ན། བཟང་པོ་བྱེད་དགོས་པའི་བསླབ་བྱ་རྒྱག་གི་ཡོད། མ་གྱུར་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་ཅེས་ངག་ལ་འཇགས་ཡོད་པ་ལྟར་ང་ཚོས་ག་དུས་སྨོན་ལམ་བརྒྱབ་ཀྱང་ཚིག་འདི་བརྗོད་ཀྱི་ཡོད། ལྟ་བ་འདི་ནི་མིའི་སྤྱི་ཚོགས་ལ་ཕན་ཐོགས་ཡོད་པ་ཞིག་ཡིན་ཞིང༌། ལྷག་པར་རྒྱ་ནག་གིས་མཚོན་པའི་སྔར་ནང་ཆོས་དར་བའི་ལུང་པ་རྣམས་ཀྱི་འགྲོ་བ་མང་པོ་ཞིག་ལ་མ་འོངས་པར་བོད་ཀྱི་ཆོས་དང་རིག་གཞུང་འདིས་ཕན་ཐོགས་བྱེད་ཐུབ་པ་ཡོང་གི་རེད་བསམ་གྱི་འདུག

གང་ཡིན་ཞེ་ན། སྔོན་ཆད་ནང་པའི་ཆོས་རྩ་བ་ནས་དར་མ་མྱོང་བའི་ནུབ་ཕྱོགས་ཀྱི་ལུང་པ་སྟེ། སྐད་ཡིག་དང༌། གོམས་གཤིས། འཚོ་བ་སྐྱེལ་སྟངས་བཅས་ང་ཚོ་དང་ཐ་དད་ཡིན་པ་དེ་དག་གི་ནང་ནས་སྐད་ཡིག་གོམས་གཤིས་སོགས་ཀྱི་དཀའ་ངལ་ཡོད་བཞིན་དུ་དེང་སྐབས་བོད་ཀྱི་ནང་ཆོས་ལ་དོ་སྣང་ཆེན་བྱེད་བཞིན་ཡོད། རྒྱ་ནག་གིས་མཚོན་པའི་ས་ཁུལ་དེ་དག་ལ་ནང་ཆོས་ཀྱིས་ཏན་ཏན་ཕན་ཐོགས་བྱེད་ཐུབ་ཀྱི་རེད་སྙམ་པ་རྒྱུན་དུ་དྲན་གྱི་འདུག དེར་བརྟེན་བོད་ཀྱི་ཆོས་དང་རིག་གཞུང་ཉམས་པ་སོར་ཆུད་དང་མི་ཉམས་གོང་འཕེལ་གྱི་གཅེས་འཛིན་བྱ་རྒྱུ་འདི་བོད་གཅིག་པུའི་ཁེ་ཕན་མ་ཡིན་པར་རྒྱ་ནག་གཙོ་བོར་གྱུར་པའི་ས་ཁུལ་དེ་དག་གི་མི་ས་ཡ་མང་པོའི་བདེ་སྡུག་དང་འབྲེལ་བ་ཡོད་པ་ཞིག་ཆགས་ཡོད།

ད་ལྟ་རྒྱ་ནག་གི་འགོ་ཁྲིད་ཚོས་བོད་ཀྱི་ཆོས་འདི་རྨོངས་དད་ལ་བརྩིས་ནས་ཁོང་ཚོས་འདིའི་དོན་ཤེས་ཀྱི་མེད་ཀྱང༌། རིམ་པས་ལོ་ནས་ལོ་བསྟུད་ཡུལ་གྱི་ནང་གཏམ་བརྗོད་རང་དབང་གི་ཐོབ་ཐང་གང་འཚམ་བྱུང་བའི་མཚམས་ལ་རྒྱ་ནག་གིས་བོད་ཀྱི་ཆོས་ལ་དོ་སྣང་དང༌། སྲུང་སྐྱོབ་བྱེད་དགོས་པ་ཞིག་ཡོང་རྒྱུ་རེད། ད་ལྟ་ནས་རྒྱ་མི་སྒེར་པ་ཁ་ཤས་ཀྱིས་དེ་ལྟར་བྱེད་ཀྱི་ཡོད། བསམ་བློ་གཏོང་མཁན་ཚོས་བོད་ཀྱི་ཆོས་འདི་སྤྱི་ཚོགས་ཡར་རྒྱས་གཏོང་རྒྱུ་དང༌། སྤྱི་ཚོགས་ཞི་བདེ་ཡོང་བ་བྱ་རྒྱུ་དང་འབྲེལ་བ་ཡོད་པའི་ཕན་ཡོན་གྱི་ཆོས་གཅིག་རེད་ཅེས་བརྗོད་པའི་དུས་ཤིག་ཡོང་གི་རེད་བསམ་གྱི་འདུག དེར་བརྟེན་ངོས་ནས་གཙོ་བོ་རྒྱུ་མཚན་དེ་དག་གི་ཐོག་བསམ་བློ་བཏང་སྟེ། བོད་ཀྱི་ཆོས་དང་རིག་གཞུང་འདི་ང་ཚོ་བོད་མིའི་ཁེ་ཕན་གཅིག་པུ་མིན་པར་འགྲོ་བ་མི་སྤྱི་དང༌། ཡང་སྒོས་ཨེ་ཤ་ཡའི་ས་ཁུལ། དེའི་ནང་ནས་ཀྱང་རྒྱ་ནག་གི་ཁེ་ཕན་ལ་ཐུག་པ་ཞིག་ཡིན་བསམ་གྱི་ཡོད།

ཉ༽ མི་རིགས་རིང་ལུགས་དང་། དམག་འཁྲུག་གི་ཉེན་ཁ།

ཡང་ཆེ་ས་ནས་བཤད་ན། བཙན་དབང་ལྡན་པའི་རྒྱ་ནག་སྟོབས་ཆེན་རྒྱལ་ཁབ་དེ་བཟོད་པའི་ཉམས་ལེན་དང༌། ཡ་རབས་ཀྱི་སྤྱོད་པ་ལྡན་པའི་སྟོབས་ཆེན་རྒྱལ་ཁབ་གཅིག་ཆགས་ན་དེའི་ཁྱིམ་མཚེས་རྒྱལ་ཁབ་ཁག་ལ་ཉེན་ཁ་ཆུང་དུ་འགྲོ་གི་རེད། དེ་ཡང་ནུབ་ཕྱོགས་རྒྱལ་ཁབ་ནས་ཐོན་པའི་དཔེ་དེབ་ཀྱི་ནང་ལ་དེང་སྐབས་རྒྱ་ནག་ནང་མི་རིགས་རིང་ལུགས་ཀྱི་ལྟ་བ་ཤུགས་ཆེ་རུ་འགྲོ་གི་འདུག་ཅེས་བྲིས་འདུག དེ་ཡང་གུང་བྲན་རིང་ལུགས་ཀྱི་ལྟ་བ་ཕམ་ཉེས་ཕྱིན་པའི་ཚབ་ལ་མི་རིགས་རིང་ལུགས་ཀྱི་ལྟ་བས་རྒྱ་མི་ཚོའི་བློ་ཟིན་ཐབས་དང༌། སེམས་ཤུགས་མ་ཆག་པའི་ཐབས་བྱེད་ཀྱི་ཡོད་པ་དང༌། ད་ལྟ་དཔལ་འབྱོར་ཡར་རྒྱས་ཆེན་པོ་འགྲོ་བ་དང་ཆགས་ཅིག་མི་རིགས་རིང་ལུགས་ཀྱི་ལྟ་བ་ཤུགས་ཆེ་རུ་འགྲོ་གི་ཡོད་པ་དང༌། མ་འོངས་པར་དེ་མཚུངས་གོ་མཚོན་ཡར་རྒྱས་ཕྱིན་པའི་མཚམས་ལ་འཛམ་གླིང་ནུབ་ཕྱོགས་དང་དམག་འཁྲུག་ཡོང་རྒྱུའི་ཉེན་ཁ་ཡོད་པ་རེད་ཅེས་བྲིས་འདུག དངོས་པོ་དང་དཔལ་འབྱོར་ཡར་རྒྱས་ཕྱིན་ན། དམག་གི་གོ་མཚོན་ཤུགས་མ་ཐུབ་ཀྱི་ཡར་རྒྱས་འགྲོ་གི་རེད། དེ་དང་ཆབས་ཅིག་རྩ་བའི་བསམ་བློའི་ཁྱེར་སྟངས་མི་རིགས་རིང་ལུགས་ཀྱི་ལྟ་བ་ཤུགས་ཆེན་པོ་ཞིག་གི་ཐོག་ཕྱིན་ན། ཁྱིམ་མཚེས་རྒྱལ་ཁབ་ཁག་ལ་ཉེན་ཁ་ཏན་ཏན་ཡོད། དེར་བརྟེན་འཛམ་གླིང་སྤྱིའི་ཐོག་ནས་བཤད་ནའང་རྒྱ་ནག་ནང་ཇི་ཙམ་མིའི་སེམས་ཞི་བདེ་བག་ཕེབས་དང༌། བཟོད་བསྲན། བྱམས་སྙིང་རྗེའི་ལྟ་བ་བཅས་སླེབས་ཐུབ་པ་བྱུང་ན་དེ་ཙམ་གྱིས་འཛམ་གླིང་སྤྱི་ལ་ཕན་ཐོགས་ཡོང་རྒྱུ་ཡིན།

ཏ༽ བོད་རྒྱ་གཉིས་ཕན་དང་། བདེ་སྐྱིད་ཀྱི་རྩ་བ།

ང་ཚོས་བོད་དོན་ལ་དཀའ་ལས་བརྒྱབ་ནས་བོད་ཀྱི་བདེན་དོན་ཞེས་བརྗོད་པའི་རྒྱུ་མཚན་གཙོ་བོ་ནི། བོད་ཀྱི་ཆོས་དང་རིག་གཞུང་ཉམས་པ་སོར་ཆུད་དང་། མི་ཉམས་གོང་འཕེལ་གྱི་གཅེས་འཛིན་བྱེད་ཐུབ་པ་ཞིག་དང༌། བོད་ལུང་པའི་ཁོར་ཡུག་ཉམས་ཉེས་ཆེན་པོ་མི་འགྲོ་བ། བོད་འདི་ཞི་བའི་བསྟི་གནས་ཤིག་ལ་བསྒྱུར་རྒྱུ་བཅས་ཡིན། དེ་ལྟར་བྱུང་ན་ང་ཚོ་བོད་མི་ཙམ་མིན་པར་འཛམ་གླིང་སྤྱི་ལ་ཕན་ཐོགས་ཡོང་རྒྱུ་ཡིན་པར་ངོས་རང་ཡིད་ཆེས་ཡོད་ལ། དེ་དོན་འགྲེལ་བཤད་ཀྱང་བྱེད་ཀྱི་ཡོད། ཆབ་སྲིད་ཀྱི་ཐོག་ནས་བོད་རང་བཙན་གཙང་མ་ཞིག་མ་བྱུང་ཡང༌། ང་རང་ཚོས་དཔལ་འབྱོར་གྱི་ཁེ་ཕན་ཐོག་བསམ་བློ་བཏང་ན་བོད་ལུང་པ་ས་རྒྱ་ཆེ་ཡང༌མི་གྲངས་ཉུང་ཉུང་ཡིན། ཕྱིའི་དངོས་པོ་ཡར་རྒྱས་ཕྱིན་མེད་པར་ང་ཚོ་རྗེས་ལུས་ཐེབས་ཡོད། རྗེས་ལུས་ཀྱི་ལུང་པའི་ནང་དངོས་པོ་ཡར་རྒྱས་གཏོང་བར་གང་ལྟར་ང་ཚོར་རོགས་བྱེད་མཁན་ཞིག་དགོས་པ་ཡིན། དེ་རྒྱ་མི་ཚོ་བྱེད་དུ་བཅུག་ན་ཁོང་ཚོར་དཔལ་འབྱོར་ཡར་རྒྱས་གཏོང་རྒྱུའི་ནུས་པ་ཡོད་ལ། ཉམས་མྱོང་ཡང་གང་འཚམ་ཡོད། ཁོང་ཚོས་དཔལ་འབྱོར་ཡར་རྒྱས་གཏོང་རོགས་བྱས་ན་དེས་ང་ཚོར་ཕན་ཐོགས་ཡོང་རྒྱུ་དང༌། རྒྱ་ནག་རྒྱལ་ཁབ་ལའང་ཕན་ཐོགས་ཡོང་རྒྱུ་ཡིན་པས་འགྲིགས་པ་རེད།

ཡང་ཆོས་དང་རིག་གཞུང་ནང་བསམ་བློ་ཡར་རྒྱས་དང་འབྲེལ་བའི་བོད་ཀྱི་ཤེས་ཡོན་རིག་གཞུང་སྐོར་བོད་པར་རྒྱུས་མངའ་ཡོད་ཅིང་། དེ་དག་རྒྱུན་འཛིན་བདག་སྐྱོང་ཇི་ལྟར་བྱེད་དགོས་མིན་དེ་བོད་པས་ཤེས་པ་ལས་རྒྱ་མི་ཚོས་ཤེས་ཀྱི་མ་རེད། ངོས་ནས་མི་རིགས་ཀྱི་འཐབ་རྩོད་བྱེད་ཀྱི་མེད། གང་ཞིག་གལ་གནད་ཆེན་པོ་ཡིན་ཟེར་ན། བོད་ཀྱི་ཆོས་དང་རིག་གཞུང་ཉམས་པ་སོར་ཆུད། མི་ཉམས་གོང་འཕེལ་ཡོང་བ་བྱ་རྒྱུ་འདི་གལ་ཆེན་པོ་ཡིན། དེ་ནི་བོད་མིའི་ཁེ་ཕན་ཡིན་ལ། རྒྱ་མིའི་ཁེ་ཕན་ཡང་རེད། འཛམ་གླིང་སྤྱིའི་ཁེ་ཕན་དང་ཡང་འབྲེལ་བ་ཡོད་པ་ཡིན། དངོས་ཡོད་གནས་ཚུལ་ལ་བོད་ཀྱི་ཆོས་དང་རིག་གཞུང་འདིའི་ཐད་བོད་པ་རང་རྒྱུས་མངའ་ཆེ་བ་ཡོད།

དེར་བརྟེན་ཆོས་དང་རིག་གཞུང་གཙོ་བོར་གྱུར་པའི་བོད་པ་རང་ཉིད་ཀྱིས་བྱེད་ཐུབ་པའི་ལས་རིགས་ཀྱི་འགན་བོད་པས་གཙང་མ་བླང་རྒྱུ་དང༌། ཐོན་སྐྱེད་ཀྱི་འཕྲུལ་ཆས་དང༌། དངོས་པོ་ཡར་རྒྱས་གཏོང་བའི་ལས་རིགས་མང་པོ་ཞིག་ད་ཕན་རྒྱ་མིས་ང་ཚོ་བོད་པར་སློབ་སྦྱོང་དང་ཉམས་མྱོང་གསོག་རྒྱུའི་གོ་སྐབས་སྤྲད་མེད་པར་བརྟེན་ད་ལྟའང་ང་ཚོ་རྗེས་ལུས་ཐེབས་ཏེ་བསྡད་ཡོད་པས་དེ་རིགས་རྒྱ་མི་རིགས་གཅིག་མཁས་པ་ཚོས་འགན་བླངས་ནས་རོགས་རམ་བྱ་རྒྱུ། ཕྱི་འབྲེལ་དང་རྒྱལ་སྲུང་གི་ལས་ཀ་འདི་ཁོ་རང་ཚོས་འགན་ཁྱེར་ན་རྒྱ་ནག་སྟོབས་ཆེན་རྒྱལ་ཁབ་རེད། བོད་རང་བཙན་ཞེས་པའི་སྐད་ཆ་འདི་རྒྱ་ནག་ཕྱོགས་ལ་ཧ་ཅང་གནོད་པོ་ཞིག་ལ་བརྩི་གི་འདུག་པས་ངོས་ནས་ཀྱང་དེ་ཤོད་ཀྱི་མེད། ང་ཚོས་རང་བཙན་ཞེས་བརྗོད་པའང་བདེ་སྐྱིད་ཀྱི་རྩ་བ་རེད། རང་སྲིང་རང་སྐྱོང་ཞེས་བརྗོད་པའང་བདེ་སྐྱིད་རྩ་བ་ཡིན། གཙོ་ཆེ་ཤོས་བོད་ཀྱི་ཆོས་དང་རིག་གཞུང་ཞེས་འཛམ་གླིང་འདིའི་ཐོག་ངོམས་སུ་ཆོག་པ་ཞིག་ཡོད་པ་འདི་རྒྱ་ནག་ཐེ་བའི་མི་མང་པོའི་ཁེ་ཕན་ལ་ཐུག་གི་ཡོད་སྟབས་འདི་ཉམས་པ་སོར་ཆུད་དང༌། མི་ཉམས་གོང་འཕེལ་རྒྱུན་འཁྱོངས་ཡག་པོ་ཞིག་བྱེད་ཐུབ་ན། དེ་མིན་ཆབ་སྲིད་ཀྱི་གནས་སྟངས་ལ་གནད་འགག་དེ་ཙམ་མི་འདུག དེང་སང་འཛམ་གླིང་གི་ཡུལ་ལུང་ཡོངས་རྫོགས་ཕན་ཚུན་གཅིག་ལ་གཅིག་བརྟེན་གྱི་གནས་སྟངས་ཤུགས་ཆེ་རུ་འགྲོ་གི་ཡོད།

ཐ༽ རང་སྐྱོང་གི་དཔེ་མཚོན་དང་། རང་སྐྱོང་གི་དགེ་མཚན།

བར་ལམ་ངོས་རང་སི་པན་དུ་བསྐྱོད་པ་ཡིན། དེའི་ཁོངས་སུ་བ་ས་ཀ་ཞེས་པའི་རང་སྐྱོང་ཚད་མཐོ་པོའི་ལུང་པ་ཞིག་འདུག ངོས་རང་དེར་སླེབས་ནས་དཔོན་རིགས་རྣམས་དང་ཕན་ཚུན་ངོ་ཤེས་ཀྱི་ཉེ་པོ་ཆགས་སོང༌། ཉིན་ཞིག་ངོས་ནས་ཁོང་ཚོར་ཁྱེད་རང་ཚོ་རང་བཙན་འདོད་ཀྱི་འདུག་གམ། གང་ཞིག་འདོད་ཀྱི་འདུག་ཅེས་སྐད་ཆ་དྲིས་པ་ཡིན། ཁོང་ཚོས་དེའི་ལན་དུ་རང་བཙན་འདོད་ཀྱི་འདུག་དང་མི་འདུག་ཅེས་པའི་དྲི་བ་འདི་འདས་པའི་ལོ་བརྒྱའི་གོང་ལ་བྱུང་ན་ཐེ་ཚོམ་མེད་པར་རང་བཙན་དགོས་ཞེས་བརྗོད་ཀྱི་རེད། ད་ཆ་ང་ཚོ་བ་ས་ཀ་རང་སྐྱོང་གནས་སྟངས་འོག་དཔལ་འབྱོར་སི་པན་གྱི་ལུང་པ་སྤྱི་དང་བསྡུར་ན་ང་ཚོ་ལེགས་པ་ཡོད། ང་རང་ཚོར་རང་གི་སྐད་ཡིག་དང༌། རིག་གཞུང་སོགས་དམིགས་བསལ་ཐུན་མོང་མ་ཡིན་པ་ཞིག་ཡོད་པ་དེ་དག་ཉམས་པ་སོར་ཆུད་དང༌། མི་ཉམས་གོང་འཕེལ་ཆ་ཚང་བྱེད་ཐུབ་ཀྱི་ཡོད། དེར་བརྟེན་ང་ཚོ་རང་བཙན་བྱས་ཏེ་ཟུར་དུ་ཐོན་ནའང་དམིགས་བསལ་གྱི་ཁེ་ཕན་ཞིག་ཡོང་རྒྱུ་མེད། སི་པན་ཁོངས་ཀྱི་རང་སྐྱོང་ཞིག་བྱས་ཏེ་སོ་སོའི་ཐུན་མོང་མ་ཡིན་པའི་སྐད་དང་རིག་གཞུང་ཆ་ཚང་སྲུང་སྐྱོབ་བྱ་རྒྱུ་དང༌། དཔལ་འབྱོར་གནས་སྟངས་ཐད་ཁེ་ཕན་ཆེ་བ་ཡོད་ཅེས་བཤད་བྱུང༌།

ཡང་དེ་བཞིན་ཁ་སྔོན་ཨི་ཊ་ལིར་སླེབས་སྐབས་དེའི་བྱང་རྒྱུད་ལ་འཇར་མན་གྱི་སྐད་ཡིག་བེད་སྤྱོད་བྱེད་མཁན་གྱི་རང་སྐྱོང་ཚད་མཐོ་པོའི་ལུང་པ་ཞིག་འདུག ཁོང་ཚོའི་དཔལ་འབྱོར་གནས་སྟངས་ཨོ་སི་ཊི་རི་ཡ་ལས་ལེགས་པ་ཡོད་པ་དང༌། ཨི་ཊ་ལི་སྤྱི་དང་བསྡུར་ནའང་ཁོང་ཚོ་ལེགས་པ་འདུག ཁོང་ཚོས་རང་སྐྱོང་ཚད་མཐོ་པོ་ཞིག་གི་འོག་རང་ཉིད་ཀྱིས་འཆར་གཞི་བཀོད་དེ་སྟངས་འཛིན་བྱས་པར་བརྟེན་ལས་ཀ་མ་ཐོབ་པའི་མི་གྲངས་ཨི་ཊ་ལི་རྒྱལ་ཡོངས་ལས་ཉུང་བ་འདུག དེར་བརྟེན་ཁོང་ཚོར་རང་སྐྱོང་གི་གནས་སྟངས་འདིའི་ཐོག་ནས་ཁེ་ཕན་ཆེ་བ་ཡོད། དཔེ་འདི་བཞིན་ང་ཚོ་བོད་པར་ཆ་བཞག་ན་རྒྱ་ནག་རྒྱལ་ཁབ་ཆེན་པོ་དེའི་ཁོངས་སུ་བསྡད་དེ་ང་རང་ཚོར་དགོས་པའི་བོད་ཀྱི་ཆོས་དང་རིག་གཞུང་ཉམས་པ་སོར་ཆུད་དང༌། མི་ཉམས་གོང་འཕེལ་ཡོང་བ་བྱ་རྒྱུ་འདིའི་འགན་ཆ་ཚང་བོད་པ་རང་གིས་འཁྱེར་ཐུབ་པ་ཞིག་དང༌། ཆ་ཚང་འཁྱེར་ཆོག་པའི་གནས་སྟངས་གསལ་པོ་ཞིག་བྱུང་ན། ལུང་པ་ཡར་རྒྱས་གཏོང་རྒྱུའི་ཐོག་རྒྱ་མི་ཚོས་ང་ཚོ་ལས་ལྷག་པ་བྱེད་ཐུབ་ཀྱི་ཡོད་པས་དེའི་ཐད་ཁོང་ཚོས་བྱེད་རོགས་བྱས་ན་ཡག་པོ་རེད་སྙམ་པ་བཅས་ངོས་ནས་བསམ་བློ་འདི་ལྟར་གཏོང་གི་ཡོད། ཡིན་ནའང་དེ་ལྟར་འགྲུབ་ཐུབ་དང་མི་ཐུབ་རྒྱ་ནག་ཕྱོགས་ལ་རག་ལུས་ཡོད།

ད༽ རྩ་བའི་དམིགས་ཡུལ་དང་། ཆོལ་གསུམ་ཆིག་སྒྲིལ།

ང་ཚོས་རང་བཙན་རྩོད་ཀྱི་མེད། ང་ཚོས་རྒྱ་ནག་དང་མཉམ་དུ་སྐད་ཆ་བཤད་དེ་ང་ཚོར་མིང་དོན་མཚུངས་པའི་རང་སྐྱོང་ཞིག་དགོས་པ་དང༌། དེ་ཡང་བོད་ཆོལ་ཁ་གསུམ་ཡོངས་སུ་རྫོགས་པ་སྟེ། མི་ཞིག་ལ་མཚོན་ན་མགོ་ལུས་ཆ་ལག་ཡོངས་སུ་ཚང་དགོས་པ་ལྟར་ཁམས་དང༌། ཨ་མདོ། དབུས་གཙང་མངའ་རིས་དང་བཅས་པ་ཡང་མིའི་མགོ་ལུས་དང༌། ཡན་ལག་ཉིང་ལག་ལྟ་བུ་ཆགས་ཡོད་པས་དེ་དག་ཁ་བྲལ་ན་མི་འགྲིགས་ཞེས་ངོས་ནས་ཤོད་ཀྱི་ཡོད།

དཔེར་ན། དེང་སྐབས་ང་ཚོ་བཙན་བྱོལ་བར་ཆ་བཞག་ན། མཁན་པོ་དགེ་བཤེས་དཔེ་ཆ་ལེགས་པ་མང་ཆེ་བ་ཁམས་པ་དང༌། ཨ་མདོ་ཡིན། དབུས་གཙང་མངའ་རིས་ཁུངས་ནས་ཧ་ཅང་ཉུང་ཉུང་རེད། ང་ཚོ་རྒྱ་གར་ལ་སླེབས་ནས་ལོ་སུམ་ཅུ་སོ་བརྒྱད་བརྒལ་ཡོད། དེའི་རིང་མི་ཐོག་བརྗེས་འགྲོ་གི་ཡོད་ཀྱང༌། ད་དུང་མཁན་པོ་བགྲེས་པ་ཚོའི་སྐྱེ་སའི་སྐྱེས་ཡུལ་ཞིབ་འཇུག་བྱས་ན་མང་ཆེ་བ་ཁམས་པ་དང༌། དེའི་ནང་ནས་འབྲི་ཆུ་ཤར་རྒྱུད་ཀྱི་ཁམས་པ་ཆགས་ཡོད། ཏྲེ་ཧོར་ཁམས་པ་མང་པོ་ཡོད།

དེ་བཞིན་ཆོས་བརྒྱུད་རིས་མེད་ནས་བཤད་ན། ཉག་རོང་ཁུལ་ནས་ཡོང་བ་མང་པོ་ཡོད་པ་གསལ་པོ་རེད། ང་དག་དེ་སྔ་བོད་ཀྱི་ནང་པ་སངས་རྒྱས་པའི་ཆོས་འདི་ཆོས་རྒྱལ་བཀའ་དྲིན་ཅན་ཚོའི་ཐུགས་རྗེ་བཀའ་དྲིན་ལ་བརྟེན་ནས་བོད་རྒྱ་ཁྱབ་ཁོངས་སུ་སྐད་ཡིག་གཅིག་གྱུར་གྱི་ཐོག་ནས་དར་སྤེལ་གནང་ཡོད། ཡུལ་སྐད་ཕྲན་བུ་མི་འདྲ་བ་ཡོད་པ་ནི་སྐད་གདངས་མི་འདྲ་བ་ཙམ་ལས་ཡི་གེའི་ཐོག་བོད་རིགས་ཡོངས་རྫོགས་གཅིག་གྱུར་བྱས་ཏེ་འགྲོ་གི་ཡོད། དེར་བརྟེན་བོད་ཀྱི་གསོ་བ་རིག་པ་དང༌། བཟོ་རིག་པ། ནང་དོན་རིག་པ་སོགས་གང་ཅི་ཆོལ་ཁ་གསུམ་རིས་སུ་མ་ཆད་པས་ད་བར་བོད་ཀྱི་ཆོས་དང་རིག་གཞུང་མི་ཉམས་གོང་འཕེལ་གྱི་འཛིན་སྐྱོང་སྤེལ་གསུམ་བྱ་རྒྱུར་ཆོལ་ཁ་གསུམ་གཅིག་ཏུ་བསྒྲིལ་ནས་འགྲོ་དགོས་པ་ལས། ཆོལ་ཁ་གཅིག་དུམ་བུར་ཕྱིན་ན་ཡང་ཉམས་པ་སོར་ཆུད་དང་མི་ཉམས་གོང་འཕེལ་ཡོང་བ་བྱ་རྒྱུ་ཧ་ཅང་ཁག་པོ་ཡིན། དེར་བརྟེན་བོད་ཆོལ་ཁ་གསུམ་གཅིག་ཏུ་གནས་རྒྱུ་འདི་རྩ་བའི་དམིགས་ཡུལ་ལ་བརྩི་གི་ཡོད།

ན༽ ཚད་ལྡན་གྱི་རང་སྐྱོང་དང་། བོད་རྒྱའི་དམིགས་ཡུལ།

རྒྱ་ནག་གཞུང་གི་ངོས་ནས་ད་ལྟ་བོད་རིགས་ཡོད་སའི་ས་ཁུལ་ཁག་ལ་རང་སྐྱོང་ཟེར་བའི་མིང་ཞིག་བཏགས་ཏེ་རང་སྐྱོང་ལྗོངས་དང༌། རང་སྐྱོང་ཁུལ། རང་སྐྱོང་རྫོང་ཟེར་བ་སོགས་ཚང་མར་རང་སྐྱོང་གི་མིང་རེ་བཏགས་ཡོད། དཔེར་ན་མཚོ་སྔོན་དང༌། ཀན་སུའུ། ཡུན་ནན། ཟི་ཁྲོན་བཅས་པའི་བོད་རིགས་ས་ཁུལ་དང༌། གང་ལྟར་བོད་རིགས་ཡོད་སའི་ས་ཁུལ་ཁག་རང་སྐྱོང་ཟེར་བའི་མིང་བཏགས་པ་དེ་དག་རྩ་ཁྲིམས་ནང་དུ་བཀོད་ཡོད། དེར་བརྟེན་རྒྱ་ནག་གཞུང་འདྲོག་འགོ་བྱེད་དགོས་དོན་མེད། ང་ཚོ་ཆོལ་ཁ་གསུམ་གཅིག་ཏུ་བསྒྲིལ་བ་ཞེས་བརྗོད་པ་འདི་བོད་པས་རང་བཙན་དང་ཁ་བྲལ་བྱེད་ཀྱི་འདུག་བསམ་པའི་རྒྱ་ཕྱོགས་ནས་ཞེད་སྣང་བྱེད་ཀྱི་ཡོད་ཀྱང༌། ཞེད་སྣང་བྱེད་དགོས་དོན་མེད།

དངོས་གནས་བོད་པ་རྒྱ་མི་མཉམ་དུ་འཆམ་མཐུན་ཡག་པོ་བྱས་ནས་སྡོད་དགོས་ན་རྒྱ་མིའི་ངོས་ནས་བོད་པར་བློ་བཞག་ས་ཞིག་བཟོས་ན་ང་ཚོ་བོད་པས་བསམ་བློ་གཏོང་གི་རེད། བོད་པར་རྟག་པར་རྒྱུག་རྡུང་བཏང་ནས་ཁ་བྲལ་བྱེད་མི་ཆོག་ཅེས་བརྗོད་ན། དུད་འགྲོ་ཞིག་ཡིན་ནའང་རྒྱུག་རྡུང་བཏང་ནས་ཉར་ཐུབ་ཐབས་མེད་པས། འགྲོ་བ་མི་ནི་དེ་བས་ཀྱང་ལོས་ཡིན། ང་ཚོར་རྒྱུག་རྡུང་བཏང་ནས་ཁ་བྲལ་རྒྱུ་མེད་ཅེས་བརྗོད་ན་སུས་ཉན་གྱི་རེད་དམ། བྱམས་པོ་བྱས་ཏེ་ང་ཚོར་བློ་འཇོག་ས་ཞིག་སྤྲད་ན་ང་ཚོའི་ངོས་ནས་ཀྱང་བསམ་བློ་གཏོང་གི་རེད། ང་ཚོ་བོད་པ་ལྐུག་པ་མིན་པས་རང་ཉིད་སྐྱིད་པ་ཞིག་དང༌། གཞན་དག་བདེ་བ་ཞིག་བྱུང་ན་ང་ཚོས་འདི་འདེམས་ངེས་རེད།

ང་ཚོ་བོད་པས་འཐབ་རྩོད་བྱེད་པ་འདི་བོད་པར་བརྒྱ་ཆ་བརྒྱ་རྒྱལ་ཁ་ཐོབ་པ་དང༌། ཕ་རོལ་རྒྱ་ཕྱོགས་བརྒྱ་ཆ་བརྒྱ་ཕམ་ཉེས་ཡོང་བའི་བསམ་བློ་ང་ཚོས་གཏོང་གི་མེད། ང་རང་ཚོ་རྣམ་ཀུན་སྨོན་ལམ་རྒྱག་སྐབས་འགྲོ་བ་སེམས་ཅན་ཐམས་ཅད་ལ་བདེ་བ་ཡོང་བ་ཤོག་ཅེས་བརྗོད་པ་ལས། ང་སྐྱིད་པོ་ཡོང་བ་དང༌། གཞན་དག་ཕུང་བར་ཤོག་ཅེས་རང་རྒྱལ་གཞན་ཕམ་གྱི་སྨོན་ལམ་རྒྱག་གི་མེད། ཐམས་ཅད་ལ་བདེ་བ་ཡོང་བ་དང༌། ཐམས་ཅད་ལ་སྐྱིད་པོ་ཡོང་བར་ཤོག་ཅེས་སྨོན་ལམ་རྒྱག་གི་ཡོད། དེ་ལྟར་སྨོན་ལམ་བརྒྱབ་པ་བཞིན་ང་ཚོ་ཆབ་སྲིད་ཀྱི་འཐབ་རྩོད་བྱེད་སྐབས་ཀྱང་རྒྱ་མི་ཚོར་བློ་བཞག་ས་ཡོད་པ་དང༌། བདེ་སྐྱིད་ཡོད་པ་ཞིག་ཡོང་བའི་དམིགས་ཡུལ་བཟུང་ཡོད་པ་ལྟར་དེ་ལྟར་རིམ་པས་འགྲུབ་ཐུབ་ཀྱི་རེད་བསམ་གྱི་ཡོད། དེར་བརྟེན་ཆོལ་ཁ་གསུམ་གཅིག་ཏུ་བསྒྲིལ་བའི་རང་སྐྱོང་ཞིག་བྱུང་ན་དངོས་གནས་ང་ཚོ་བོད་པ་ཚོར་བསམ་བློ་གཏོང་ས་དང༌། བློ་བཞག་ས་ཞིག་ཡོང་གི་རེད།

རྒྱ་ནག་གཞུང་གི་ངོས་ནས་ཆ་བཞག་ཀྱང་བོད་ཁ་བྲལ་ལ་འགྲོ་གི་མེད་ལ། རྒྱལ་སྲུང་དང་ཕྱི་སྲིད་ལས་དོན་གཉིས་ཀྱི་འགན་རྒྱ་ནག་གཞུང་ནས་འཁྱེར་རྒྱུ་དང༌། དེས་རྒྱ་ནག་གཞུང་གི་གཅིག་གྱུར་གྱི་དམིགས་ཡུལ་འགྲུབ་ཡོད། གཅིག་གྱུར་གྱི་དམིགས་ཡུལ་འགྲུབ་པར་ཙམ་དུ་མ་ཟད། རྒྱུན་དུ་དམག་མིས་སོ་བལྟ་བྱས་ཏེ་ཆིག་སྒྲིལ་སྲུང་སྐྱོབ་བྱེད་དགོས་པ་འདི་མི་དགོས་པ་ཡོང་རྒྱུ་ཡིན། ངའི་ངོས་ནས་རྒྱ་ནག་གི་གནས་སྟངས་དེའི་འོག་ནས་རྩ་དོན་བོད་ཀྱི་ཆོས་དང་རིག་གཞུང་འཛམ་གླིང་སྤྱི་ལ་ཕན་ཐོགས་བྱེད་ཐུབ་པའི་ནུས་པ་ཡོད་པ་འདི་གནས་ཐུབ་པ་ཞིག་ཡོང་བ་དང༌། དེ་ལྟར་ཡོང་བ་ལ་རྒྱ་མི་དང་མཉམ་དུ་དགྲ་ཁ་གཏད་བྱས་ནས་ཏེ་སྐད་ཆ་བཤད་རྒྱུ་མིན་པར། ཕན་ཚུན་གྲོགས་པོའི་འདུ་ཤེས་ཀྱི་ཐོག་ནས་རྒྱ་མི་ལ་ཡང་ཁེ་ཕན་དང་དོན་དག་ལག་ཏུ་སོན་རྒྱུ་ཡོད་པའི་གཉིས་མོས་ཀྱི་ལམ་ཞིག་རྙེད་ན་བསམ་སྟེ་ད་བར་ངོས་ནས་འབད་བརྩོན་བྱེད་སྟངས་འདི་འདྲ་ཡིན།

པ༽ གཉིས་སྨན་གྱི་བགྲོད་ལམ་དང་། མང་ཚོགས་ཀྱི་བསམ་འཆར།

བར་སྐབས་ངོས་ཀྱི་དབུ་མའི་ལམ་འདིར་མི་ཁ་ཤས་ཀྱིས་བྱབ་ཆེན་པོ་བསྐྱལ་འདུག་ཟེར་བ་དང༌། ཐོག་མ་ནས་ཧར་གོང་ཚེ་ཙམ་བརྒྱབ་སྟེ་ཚོང་སྒྲིག་པ་ལྟར་བྱེད་དགོས་ཟེར་བ། བོད་འདི་ལོ་རྒྱུས་ཐོག་ནས་རང་བཙན་གཙང་མ་ཡིན་པས་རང་བཙན་རྩོད་དགོས་པ་ལས། དེ་ནས་བབས་ན་འགྲིག་གི་མི་འདུག་ཅེས་བརྗོད་མཁན་བྱུང་ཡོད། ངོས་ནས་དབུ་མའི་ལམ་འདིར་ཕྱོགས་གཅིག་ནས་འཛམ་གླིང་ཐོག་ནས་རྒྱབ་སྐྱོར་བྱེད་མཁན་མང་པོ་བྱུང་སྟེ་རྒྱལ་ཁ་ཐོབ་ཡོད། ཡང་ཕྱོགས་གཅིག་ནས་ངོས་ཀྱིས་གུ་བཤངས་གང་ཡོང་ཅི་ཡོང་བྱས་པ་འདིར་རྒྱ་མིའི་ངོས་ནས་མུ་མཐུད་འགྲོ་ཚོད་བརྩིས་ཏེ་བརྡ་ལན་མ་བྱས་པར་བརྟེན་ངོས་ཀྱི་དབུ་མའི་ལམ་ཕྱོགས་སྐོར་རྒྱ་མི་དང་མཉམ་དུ་སྐད་ཆ་ཤོད་ཐུབ་པ་བྱུང་མེད།

སྔོན་ལ་མ་ལན་མ་འགྱོད་པ་ཡོང་ཆེད་མི་མང་གི་ནང་ལ་བསམ་ཚུལ་གང་ཡོད་དེ་དག་བསྡུ་ལེན་བྱེད་ཐུབ་ན་ཡག་པོ་འདུག་ཅེས་ང་ཚོས་ལོ་གཅིག་གཉིས་ནས་མི་མང་གི་བསམ་ཚུལ་གང་འཚམ་བསྡུས་ཡོད། བོད་ནང་གི་མི་མང་ལ་དངོས་སུ་ཡོངས་བསྒྲགས་བྱས་ཏེ་བསམ་ཚུལ་བསྡུ་ཐབས་མེད་ཀྱང༌། བོད་ཀྱི་ས་ཁུལ་གང་སར་གཉེན་འཕྲད་འགྲོ་འོང་བྱེད་མི་ཚོ་བརྒྱུད་ང་ཚོས་གནས་ཚུལ་གང་ཙམ་ཉམས་ཞིབ་བྱེད་ཐུབ་པ་བྱུང་ཡོད། བཙན་བྱོལ་ལ་ཡོད་པའི་བོད་མི་མང་ཆེ་བའི་བསམ་འཆར་ཕྱོགས་བསྡོམས་བྱེད་སྐབས། ད་ལྟ་བར་ངས་ཐག་གཅོད་བྱས་པའི་སྲིད་བྱུས་འདི་རང་བྱས་ན་ཡག་པོ་འདུག་པས། འཕྲལ་དུ་མི་མང་གི་བསམ་ཚུལ་བསྡུ་ལེན་བྱེད་མི་དགོས་ན་ཡག་པོ་འདུག་ཅེས་དེ་ལྟར་ཐོན་འདུག

དེ་བཞིན་བོད་ནས་ལོ་གཅིག་གཉིས་ནང་བསམ་འཆར་འབྱོར་བ་ཁག་ལ་ཕྱོགས་བསྡོམས་བྱེད་སྐབས་མང་ཆེ་བས་ད་ལྟ་༸རྒྱལ་བ་རིན་པོ་ཆེའི་དབུ་མའི་ལམ་ཞེས་པ་འདི་དངོས་གནས་ཁ་ཡོད་ལག་ཡོད་ཀྱི་ལག་ལེན་བསྟར་ཐུབ་པ་ཞིག་དང༌། ད་ལྟའི་ཛ་དྲག་གི་གནས་སྟངས་སྐྱོབ་ཐུབ་པའི་ཐབས་ཤེས་ཡག་ཤོས་ཤིག་འདུག་ཅེས་ཁམས་དང༌། ཨ་མདོ། དབུས་གཙང་བཅས་པའི་ས་ཁུལ་མང་པོའི་བསམ་འཆར་ནང་གཅིག་གྱུར་རེད་འདུག ཉེ་ཆར་གྲོས་ཚོགས་ཐོག་ངོས་ནས་ད་ལྟ་ལམ་སང་ཐག་གཅོད་མ་བྱས་པར་ད་དུང་ཟླ་བ་ཁ་ཤས་སྒུག་ན་དེའི་བར་བོད་ནང་ནས་གནས་ཚུལ་ཕྲན་བུ་འབྱོར་རྒྱུ་དང༌། དེ་ནས་ལོ་རྗེས་མའི་གསུམ་བཅུའི་དུས་དྲན་སྐབས་ལ་ངའི་ངོས་ནས་ཐག་གཅོད་ཀྱི་གསལ་བསྒྲགས་ཤིག་བྱས་ན་ཞེས་ཞུས་པ་ཡིན། ད་ལྟ་བོད་རྒྱ་གཉིས་ཀྱི་འབྲེལ་བའི་གནས་སྟངས་དང༌། དེ་དག་གི་རྒྱུ་མཚན་ང་ཚོའི་བསམ་བློ་གཏོང་སྟངས་དང་བྱེད་སྟངས་བཅས་འདི་ལྟར་ཡིན་པས་ཁྱེད་རང་ཚོས་ཤེས་སོང་ངམ།

ཕ༽ བོད་མིའི་ནོར་བུ་དང་། བཟང་སྤྱོད་ཉམས་དམས།

ངོས་ནས་རྣམ་ཀུན་བོད་པ་སུ་དང་ཐུག་ཀྱང་སྐད་ཆ་རྣ་བ་ཚ་ཚ་ཤོད་མུས་ལྟར། ཡ་རབས་སྤྱོད་བཟང་བྱེད་དགོས་པ་ལྟར་བསྒྲུབ་བྱ་དེ་སྒྲུབ་པའི་གནས་སྐབས་ལ་ང་རང་ཚོ་སོ་སོའི་ཆོས་དང་རིག་གཞུང་ངོ་ཤེས་པ་བྱས་ཏེ་བདག་པོ་རྒྱག་རྒྱུ་ཧ་ཅང་གལ་ཆེན་པོ་རེད་ཅེས་དེ་རིང་ཙམ་མིན་པར་རྒྱུན་དུ་ཤོད་ཀྱི་ཡོད། དེང་སང་བོད་པའི་སྤྱི་ཚོགས་ཀྱི་མཐོང་ཚུལ་ཕྱོགས་བསྡོམས་ནས་བཤད་ན། སློབ་གྲྭ་ཁག་གི་ནང་དང་། སྤྱིར་བཏང་སྤྱི་ཚོགས་ནང་གང་སར་ཡ་རབས་སྤྱོད་བཟང་རིམ་པས་ཉམས་ཞན་དུ་འགྲོ་གི་ཡོད་པའི་མཐོང་ཚུལ་ཞིག་ཡོང་གི་ཡོད་པ་དང༌། དངུལ་ལས་གཞན་བསམ་རྒྱུ་མེད་པ་དང༌། རྫུན་ཤོད་པ་སོགས་མ་རབས་ཀྱི་སྤྱོད་པ་ཕྲན་བུ་མང་དུ་སོང་ནས་མིའི་སྤུས་ཀ་ཞན་དུ་འགྲོ་གི་འདུག་ཅེས་བརྗོད་མཁན་ཡོད། འདིའི་ཐད་ང་ཚོ་ཚང་མས་གལ་ཆེ་དོན་ཆེར་བརྩིས་ནས་དོ་སྣང་བྱེད་དགོས། ཡ་རབས་སྤྱོད་བཟང་ཞེས་པ་འདི་ནི་འཛིན་གྲྭའི་ནང་སློབ་ཚན་འཁྲིད་པ་ལྟ་བུ་བྱས་ནས་སློབ་རྒྱུ་ཡོད་པ་ཞིག་མིན་པར། དེ་ནི་ཁྱིམ་ཚང་སོ་སོའི་ནང་དུ་བཟའ་ཚང་བར་གྱི་འབྲེལ་བ་དང༌། ཕ་མ་བུ་ཕྲུག་བར་གྱི་འབྲེལ་བ་བྱེད་སྟངས། དེ་བཞིན་ཁྱིམ་ཚང་གི་རྣམ་ཀུན་རྒྱུན་གྱི་གཤིས་ཀ་དང༌། སྤྱོད་ལམ་འཁྱེར་སྟངས་ནས་རྒྱུན་འཇགས་ཡོང་བ་ཞིག་ཡིན་པས། སྐད་ཆ་ཤོད་སྟངས་ཚུན་མ་རབས་དང༌། ངོ་ཚ་ཁྲེལ་མེད་འདི་ལྟར་མིན་པར། ཡ་རབས་གུས་ཞབས་ལྡན་པའི་མིག་ལྟོས་བཟང་པོ་ཞིག་འཛུགས་རྒྱུ་ཧ་ཅང་གལ་ཆེན་པོ་ཡིན། དེ་ལུགས་ཁྱིམ་ཚང་སོ་སོས་དོ་སྣང་བྱས་ཏེ་ཕྲུ་གུ་ཚོར་ལྟ་རྟོག་བྱེད་སྟངས་དང༌། བསྐྱེད་སྲིང་བྱེད་སྟངས། སྤྱིར་བཏང་སྤྱི་ཚོགས་ནང་རྣམ་འགྱུར་སྟོན་སྟངས་དང༌། སྐད་ཆ་ཤོད་སྟངས་གང་ཅིའི་ཐོག་ཡ་རབས་བྱ་རྒྱུ་བོད་པའི་སྲོག་རྩ་ཡིན་བསམ་པ་བྱེད་དགོས།

ད་བར་འཛམ་གླིང་འདིའི་ཐོག་བོད་པ་ཞེས་བརྗོད་སྐབས་བསྔགས་བརྗོད་བྱེད་ཡུལ་ཞིག་ལ་གནས་ཡོད། དེ་ནི་བོད་པ་ཕྱུག་པོ་ཡིན་པའི་ཆ་ནས་བསྔགས་བརྗོད་ཐོབ་པ་ཞིག་མིན་ལ། ཡང་བོད་པ་ཤེས་ཡོན་ཆེན་པོ་ཡོད་ནས་བསྔགས་བརྗོད་ཐོབ་པ་ཡང་མིན། དེ་ནི་བོད་པར་ཡ་རབས་ཀྱི་སྤྱོད་པ་ཞིག་ཡོད་པ་དང༌། བོད་པའི་གདོང་ལ་རང་བཞིན་གྱི་འཛུམ་མདངས་ཤིག་ཤིག་ཡོད་པ་འདི་ལ་བརྟེན་ནས་བྱུང་བ་ཡིན། དཀའ་ངལ་འདི་ཙམ་འཕྲད་ཀྱང་སེམས་ཞི་བདེར་གནས་པའི་གཤིས་ཀ་འདུག་ཅེས་མི་མང་པོས་བསྔགས་བརྗོད་བྱེད་ཀྱི་ཡོད་པས་འདི་ནི་ང་རང་ཚོའི་ནོར་བུ་ལྟ་བུ་ཡིན། ནོར་བུ་རང་གི་ལག་པར་ཡོད་པ་འདི་བདག་པོ་ཡག་པོ་རྒྱག་ཤེས་པ་བྱ་རྒྱུ་འདི་ཧ་ཅང་གལ་ཆེན་པོ་ཡིན། དེའི་ཐད་མངོན་མེད་འཐུས་ཤོར་གྱིས་རིམ་པས་ཇེ་སྡུག་ཏུ་སོང་སྟེ་མངོན་གསལ་དོད་པོ་ཆགས་དུས་ཕྱིས་དྲགས་པས་འཕྲལ་དུ་ལེགས་བཅོས་བྱེད་མི་ཐུབ་པའི་ཉེན་ཁ་ཏན་ཏན་ཡོད། ང་རང་ཚོ་ཚང་མས་དེ་ལ་དོ་སྣང་བྱེད་དགོས།

བ༽ ཆོས་རིག་སློབ་སྦྱོང་དང་། བདེ་སྐྱིད་ཀྱི་རྩ་བ།

ང་ཚོའི་རྩ་དོན་བོད་ཀྱི་ཆོས་དང་རིག་གཞུང་ཞེས་པ་འདི་མིའི་བདེ་སྐྱིད་དང་འབྲེལ་བ་ཡོད་པ་ཞིག་ཡིན་པ་དང༌། དེ་ཡང་མི་སྒེར་གྱི་བདེ་སྐྱིད་དང་འབྲེལ་བ་ཡོད་པར་མ་ཟད། སྤྱི་ཚོགས་ཧྲིལ་པོའི་བདེ་སྐྱིད་དང་ཡང་འབྲེལ་བ་ཡོད། ཆོས་དང་རིག་གཞུང་ཉམས་པ་སོར་ཆུད་དང་། མི་ཉམས་གོང་འཕེལ་ཡོང་བ་བྱ་རྒྱུ་འདི་དགོན་པ་གྲྭ་ཚང་དང༌། རིག་གནས་ཀྱི་བསྟི་གནས་ཁག་གཅིག་པུའི་ལས་འགན་མིན་པར་ང་རང་ཚོ་མང་ཚོགས་ཚང་མས་དོ་སྣང་བྱེད་དགོས། ལྷག་དོན་ཁྱིམ་ཚང་སོ་སོའི་ནང་ནས་དོ་སྣང་བྱ་རྒྱུ་ཤིན་ཏུ་གལ་ཆེན་པོ་ཡིན།

དེ་བཞིན་ཆོས་དད་སྐོར་ཡང་ངོས་ནས་རྣམ་ཀུན་བཤད་མུས་ལྟར། ཕྲུ་གུ་ཚོའི་བླ་མ་དང་པོ་ཕ་མ་གཉིས་ཀྱིས་བྱས་ནས་ཕྲུ་གུ་ཆུང་ཆུང་སྐབས་ནས་ང་རང་ཚོ་ནང་པ་ཡིན་པས་སྐྱབས་འགྲོ་བྱེད་དགོས་ཞེས་བཤད་པ་གཅིག་པུ་མིན་པར་སངས་རྒྱས་དང༌། ཆོས་དང་། དགེ་འདུན་ཞེས་པ་དེ་དག་གང་འདྲ་ཞིག་ཡིན་པ་དང༌། དེའི་ནང་ཚན་ནས་གཙོ་བོ་ཆོས་ཡིན་པ། ཆོས་དེ་ཡང་པོ་ཏི་བརྩིགས་པ་འདི་དག་རྗོད་བྱེད་ཀྱི་ཚིག་ཡིན་ཞིང༌། གཙོ་བོ་ལུང་གི་ཆོས་སྡེ་སྣོད་གསུམ་དང༌། རྟོགས་པའི་བསྟན་པ་བསླབ་གསུམ་གྱི་ཉམས་ལེན་རྣམས་ཡིན། དེ་ཡང་མཐར་གཏུགས་ན་འགོག་བདེན་དང་ལམ་བདེན་འདི་གཉིས་ཀྱི་སྟེང་ནས་ཆོས་ངོ་སྤྲོད་བྱེད་དགོས་པ་ཡིན། དེ་གཉིས་ཀྱི་སྟེང་ནས་ཆོས་ངོ་འཕྲོད་པ་ཞིག་བྱུང་ན། ཆོས་ཞེས་པ་འདི་བསམ་བློ་གཏོང་རྒྱུ་ཡོད་པ་ཞིག་དང༌། དེ་དངོས་གནས་ཁ་ཡོད་ལག་ཡོད་མིའི་སེམས་ལ་བཟོ་བཅོས་བྱེད་ཐུབ་པ་ཞིག་ཡིན་པ་ཤེས་ཐུབ།

ཆོས་ཞེས་པ་འདི་གྲོང་ཆོག་རྒྱུག་པ་ལྟ་བུ་དང༌། ཡང་ན་སྐུ་གསུང་ཐུགས་རྟེན་སྒྲིག་གཤོམ་བྱེད་པ་དེ་ལྟ་བུར་ངོས་འཛིན་བྱས་ན་ཡག་པོ་མི་འདུག ཕ་མ་ཚོས་ཕྲུ་གུར་ནང་ཆོས་ངོ་སྤྲོད་བྱེད་སྐབས་ཆོས་ཁྲིའི་སྟེང་སྡོད་མི་དགོས་ལ། ཕྲུ་གུ་ཚོས་ཀྱང་མཎྜལ་འབུལ་མི་དགོས་པར་ནུ་ཞོ་དང་སྐྱོ་མ་སྟེར་བའི་དུས་ནས་འགོ་བཙུགས་ཏེ་མ་ཎི་བགྲང་པའི་ཕན་ཡོན་དང༌། ལས་རྒྱུ་འབྲས། ཚེ་སྔ་ཕྱི། འགོག་བདེན་དང༌། ལམ་བདེན་སོགས་ཆོས་ཀྱི་གནས་ལུགས་བཤད་དེ་ཁོང་ཚོ་ཆུང་དུས་ནས་ཆགས་སྡང་དྲག་པོའི་གཞན་དབང་དུ་མི་འགྲོ་བ་བྱེད་དགོས། ཕྲུ་གུ་ཡིན་ཀྱང་ཆགས་སྡང་དྲག་པོའི་གཞན་དབང་དུ་སོང་ན་རང་བཞིན་གྱིས་མ་སྐྱིད་པ་ཆགས་ཏེ་ངུས་ནས་འོ་མ་འཐུང་འཕྲོ་ཡང་བཞག་གི་ཡོད་པ་ཧ་ཅང་གསལ་པོ་ཡིན། ཆོས་ཞེས་པ་ནི་སེམས་ཀྱི་སྐྱོན་ཉོན་མོངས་ངོ་སྤྲད་ནས་དེ་མེད་པ་བཟོ་བའི་ཐབས་བསྟན་པ་ཞིག་ལ་བརྗོད་པ་ལས་སྐྱབས་སུ་མཆི་བརྗོད་པ་དེ་ཙམ་མིན། དེར་བརྟེན་ཕ་མ་ཚོས་རང་ངོས་ཀྱི་ཆོས་ཀྱི་ཤེས་ཚད་ཡར་རྒྱས་གཏོང་རྒྱུ་ཧ་ཅང་གལ་ཆེན་པོ་ཡིན། དེ་སྔ་བོད་ལ་ཆོས་དང་དཔེ་ཆ་བསླབ་རྒྱུ་འདི་གྲྭ་པའི་ལས་ཀ་ལྟ་བུ་དང༌། དེའི་ནང་ནས་མཚན་ཉིད་ཀྱི་བཤད་གྲྭ་ཚོའི་ལས་འགན་ཡིན་པ་ལྟ་བུ་ལས། སྤྱིར་བཏང་གི་མིས་ཆོས་སློབ་སྦྱོང་བྱེད་དགོས་པའི་ངོས་འཛིན་ཕལ་ཆེར་མེད། འདི་ནི་ཐབས་སྐྱོ་པོ་དང༌། ནོར་འཁྲུལ་ཧ་ཅང་ཆེན་པོ་ཡིན་པས་དེའི་ཐད་ཚང་མས་དོ་སྣང་བྱེད་དགོས།

ང་རང་ཚོས་དེ་སྔོན་ཤེས་ཡོན་ཚོགས་ཆུང་ཞེས་པ་ཞིག་བཙུགས་ཡོད་པ་འདིས་གཞིས་ཆགས་ཁག་ནང་ལས་འགུལ་སྤེལ་ཡོད། དེ་ཁུངས་འཁྱོལ་ཡོད་མེད་དང༌། ནུས་པ་ཐོན་ཡོད་མེད་མི་ཤེས་ཀྱང༌། གཞོན་ནུ་དང་བུད་མེད་ཀྱི་ཐོག་ནས་ཤེས་བྱ་ཡར་རྒྱས་དང༌། འཕྲོད་བསྟེན་སྐོར་སློབ་སྦྱོང་སྤྲོད་རྒྱུ་མཇུག་བསྐྱལ་ནས་བྱེད་ཀྱི་ཡོད། དེ་ཡང་སྔོན་མའི་ལམ་བཞིན་བླ་མས་ཆོས་ཁྲིའི་སྟེང་ནས་ཆོས་བཤད་ལྟ་བུ་བྱེད་མི་དགོས་པར་རྣམ་ཀུན་གུང་སེང་དང༌། ཚོགས་པ་སྐྱིད་སྡུག་ཁག་འཛོམས་ནས་གླིང་ཁ་གཏོང་བ་སོགས་ཀྱི་སྐབས་སུ་ཆོས་ཀྱི་སྐོར་ཤོད་རེས་བྱས་ན་རིམ་པས་དོ་སྣང་སླེབས་རྒྱུ་དང༌། དེ་ཡང་ནང་པའི་ཆོས་དང་ཕྱི་པའི་ཆོས་བར་ལ་ཁྱད་པར་གང་ཡོད་པ་དང༌། ནང་པའི་ཆོས་ལའང་ཐེག་པ་ཆེ་ཆུང་གཉིས་ཀྱི་བར་ཁྱད་པར་གང་ཡོད་པ། སངས་རྒྱས་བཅོམ་ལྡན་འདས་ཀྱིས་ཆོས་འཁོར་དང་པོ་བསྐོར་བའི་སྐབས་སུ་བདེན་པ་བཞི་གསུངས་ཡོད་པ་དེ་དག་གང་དང་གང་ཡིན་པ་དེ་ཚོར་སློབ་སྦྱོང་བྱ་རྒྱུ་ཧ་ཅང་གལ་ཆེན་པོ་ཡིན།

གཟུངས་སྔགས་བགྲངས་པ་དང༌། བླ་མའི་རྣལ་འབྱོར་དང༌། སྦྱོར་ཆོས་སོགས་ཆོ་ག་འདོན་པ་དེ་དག་ཡག་པོ་ཡིན་ཡང་དེ་ཙམ་གྱིས་ཧ་ལས་རྒྱུ་མེད། དངོས་གནས་ཆོས་ལ་འགྲོ་མིན་ཡང་ཐེ་ཚོམ་གྱི་རང་བཞིན་ཡིན། དེ་ལྟར་ཆོས་ཀྱི་གནད་འགག་འདི་ཤེས་དགོས་རྒྱུ་གལ་ཆེན་པོ་ཡིན་པས་དེ་རིང་ངོས་ནས་གཞེན་སྐུལ་ཞུས་པ་ཡིན། དེ་ལུགས་ཁྱེད་རང་ཚོས་སེམས་ལ་བཞག་ནས་གོ་སྐབས་ཡོད་དུས་བླ་མ་དང༌། དགེ་བཤེས་ཚད་ལྡན་དེ་ལྟ་བུའི་དྲུང་ནས་དུས་དུས་ལ་ཆོས་ཀྱི་ངོ་སྤྲོད་སྐོར་ཞུས་ན་དེ་ནི་ཚེ་དབང་དང་བྱབས་ཁྲུས་ཞུས་པ་ལས་ལྷག་གི་རེད། ༼མཚམས་འདིར་ལྷ་སྲུང་བསྟེན་ཕྱོགས་སྐོར་བཀའ་སློབ་གནང་བ་རྣམས་ལྷ་སྲུང་བསྟེན་ཕྱོགས་ཀྱི་བཀའ་སློབ་བྱིངས་ཁོངས་ཟླ་བསྒྲིལ་ཞུས།༽

མ༽ མ་འོངས་པའི་སོན་རྩ་དང་། བཙན་བྱོལ་གྱི་ཤེས་ཡོན།

བོད་དོན་གྱི་འཐབ་རྩོད་འདི་མི་རབས་ནས་མི་རབས་སྦྲེལ་ཏེ་ལས་ཀ་བྱེད་དགོས་པ་ཞིག་ཡིན། ང་ཚོ་རྒྱ་གར་ལ་སླེབས་ནས་ལས་ཀའི་རིམ་པ་དང་པོར་སློབ་གྲྭ་བཙུགས་པ་ཡིན། སྐབས་དེར་དྷ་རམ་ས་ལར་འཕྲལ་སེལ་གསོག་སྒར་བཙུགས་ཏེ་བཟའ་བཅའ་དང་སྨན་བཅོས་སོགས་འཚོ་བའི་མཐུན་རྐྱེན་མ་འཛོམས་པའི་དཀའ་ངལ་ཡོད་ནའང་ཕྲུ་གུ་ཚོ་བདག་པོ་བརྒྱབ་པ་ཡིན། དེ་ལྟར་བདག་པོ་རྒྱག་དགོས་དོན་ང་ཚོའི་འཐབ་རྩོད་འདི་མི་རིགས་གཅིག་གི་དོན་དག་ཡིན་པས་གལ་སྲིད་མི་རབས་ནས་མི་རབས་སྦྲེལ་ཏེ་འཐབ་རྩོད་བྱེད་དགོས་བྱུང་ན། མི་རབས་རྗེས་མ་རྣམས་ཤེས་ཡོན་ཡོད་པའི་མི་རབས་ཤིག་བཟོ་དགོས་སྟབས། ང་ཚོས་ལས་ཀའི་ཐོག་མ་སློབ་གྲྭ་བཙུགས་པ་ཡིན།

སྐབས་དེར་སྟབས་ལེགས་པ་ཞིག་ལ་རྒྱ་གར་གྱི་སྲིད་བློན་དམ་པ་ནེ་ཧ་རུ་ཞལ་བཞུགས་ཡོད་པས་ཁོང་གིས་ཐུགས་ཁུར་ཆེན་པོ་བཞེས་ཏེ་ངོས་ལ་གསལ་པོར་གསུངས་དོན། བོད་དོན་མུ་མཐུད་མ་བརླགས་པ་བྱེད་པའི་རྩ་བའི་འགག་རྩ་ཤེས་ཡོན་སློབ་སྦྱོང་སྤྲོད་རྒྱུར་ཐུག་ཡོད་པས་བོད་ཕྲུག་ན་གཞོན་མི་རབས་གསར་པ་དེ་དག་ལ་ཤེས་ཡོན་སློབ་སྦྱོང་སྤྲོད་དགོས། འཛམ་གླིང་མཉམ་སྦྲེལ་རྒྱལ་ཚོགས་ལ་བོད་དོན་སྐོར་ཐེངས་གཅིག་སྙན་ཞུ་ཕུལ་བ་དེས་བོད་དོན་མ་བརླགས་པ་བྱེད་མི་ཐུབ། བོད་དོན་མ་བརླགས་པ་བྱ་རྒྱུ་ནི་རྩ་བ་བོད་མིའི་ཤེས་ཡོན་ལ་རག་ལུས་ཡོད། དེར་བརྟེན་གཞོན་སྐྱེས་ཚོར་ཤེས་ཡོན་སློབ་སྦྱོང་སྤྲོད་རྒྱུ་གལ་ཆེན་པོ་ཡིན་ཞེས་བཀའ་སློབ་གནང་བྱུང༌།

ཕྱི་ལོ་ ༡༩༥༩ ལོའི་ཟླ་ ༤ པའི་ནང་ང་ཚོ་རྒྱ་གར་ལ་འབྱོར་ཏེ་མ་སུ་རིར་བསྡད་པ་ཡིན། ལོ་རྗེས་མའི་དཔྱིད་མཚམས་ལ་ང་ཚོས་ཆུ་བཞི་སྒང་དྲུག་གི་ཚོ་ཁག་དང༌། ལས་བྱེད་པའི་ནང་ཁུལ་ནས་གཞོན་སྐྱེས་ལོ་ཉི་ཤུ་རྩ་གྲངས་སུམ་ཅུ་ཟིན་མ་ཟིན་གྱི་ཕོ་གསར་ལྔ་བཅུ་ཐམ་པ་བསྡུས་ནས་མ་སུ་རིར་སློབ་གྲྭ་ཐེངས་དང་པོ་བཙུགས་པ་ཡིན། དེ་ནས་བཟུང་ད་བར་ཕལ་ཆེར་ན་གཞོན་ཁྲི་ལྔ་དྲུག་ཅིག་སློབ་གྲྭ་འགྲིམས་ནས་ཐོན་ཡོད་ཅིང༌། དེ་དག་ལ་ལེགས་ཉེས་ལ་མ་བལྟོས་པར་སློབ་སྦྱོང་གི་གོ་སྐབས་ཐོབ་ཡོད། ང་ཚོའི་བོད་དོན་འདི་མི་རིགས་གཅིག་གི་འཐབ་རྩོད་ཡིན་སྟབས་མི་རབས་ནས་མི་རབས་བར་གཉའ་རུས་མ་ཆག་པར་འཐབ་རྩོད་རྒྱུན་བསྲིངས་ནས་བྱེད་དགོས་པ་ལས། ངོས་རང་མི་གཅིག་བསྡད་པའི་རིང་བོད་དོན་འཐབ་རྩོད་འདི་གནས་པ་དང༌། ངོས་རང་མི་གཅིག་ཤི་བའི་ཉིན་མོར་བོད་དོན་མེད་པ་ཆགས་རྒྱུ་འདི་འདྲ་རྩ་བ་ནས་མིན།

ཙ༽ ༸རྒྱལ་བའི་ཡང་སྲིད་དང་། མཛད་འཕྲིན་གྱི་འཕྲོ་སྐྱོང་།

ངོས་ནས་ཡང་སྲིད་སྐོར་བཤད་པ་འདི་ཡང་གཅིག་ནས་མ་འོངས་པར་ཏཱ་ལའི་བླ་མའི་ཡང་སྲིད་ངོས་འཛིན་བྱ་རྒྱུའི་གནས་ཚུལ་ཞིག་བྱུང་ན། རྒྱ་ཕྱོགས་ནས་ཡང་སྲིད་ངོས་འཛིན་བྱས་ཏེ་ཏཱ་ལའི་བླ་མ་དང༌། པཎ་ཆེན་བླ་མ་གཉིས་ཀའི་ཡང་སྲིད་ཁོ་རང་ཚོས་བསྐོས། དེ་བརྒྱུད་ནས་བོད་དང་བོད་མི་མང་དབང་བསྒྱུར་བྱེད་རྒྱུའི་བསམ་བློ་གཏོང་གི་ཡོད་པ་རེད་ཅེས་ཟེར་མཁན་ཁ་ཤས་འདུག དེ་ལྟ་བུའི་བསམ་བློ་གཏོང་གི་ཡོད་ན། གལ་ཏེ་ང་ཚོ་བཙན་བྱོལ་ལ་སྡོད་རིང་ངོས་རང་འདས་གྲོངས་ཕྱིན་པའི་དབང་དུ་བཏང་ཡང་། བོད་ནང་ངའི་ཡང་སྲིད་སྐྱེ་གི་མ་རེད་ཅེས་ངོས་ནས་བཤད་ཡོད། ཡང་སྲིད་དེ་བརྒྱ་ཆ་བརྒྱ་ཐམ་པ་རྒྱ་མིའི་འོག་སྐྱེ་གི་མ་རེད་ཅེས་ངོསས་བཤད་ཡོད།

འདི་ལ་རྒྱུ་མཚན་ཡོད། ཡང་སྲིད་ཡོང་བའི་དགོས་དོན་དམིགས་ཡུལ་ནི་ཚེ་སྔ་མས་ལས་ཀ་འགོ་བཙུགས་པའི་གྲུབ་འབྲས་སོན་རྒྱུར་བསྡད་པ་དེ་དག་གི་འཕྲོ་སྐྱོང་བྱེད་པར་ཡོང་བ་ལས། དེ་གཏོར་བཤིག་གཏོང་མཁན་ཞིག་ཡོང་ཤེས་ཐབས་མེད། དཔེར་ན། ངོས་ལྷ་མོ་དོན་གྲུབ་ཀྱིས་ལས་ཀ་འགོ་བཙུགས་པ་དེ་འཕྲོ་ཅན་དུ་ལུས་ན་ངའི་ཡང་སྲིད་ཡིན་ཞེས་བརྗོད་མཁན་གྱི་ཕྲུ་གུ་ཞིག་གིས་ངོས་ལྷ་མོ་དོན་གྲུབ་ཀྱིས་འགོ་བཙུགས་པའི་ལས་ཀ་འདི་གཏོར་བཤིག་བཏང་ན་དེ་ནི་ངོས་ཀྱི་ཡང་སྲིད་མིན་པའི་རྟགས་ཡིན་ཞིང༌། ངའི་ཡང་སྲིད་ཡིན་ན་དེ་ལྟར་ཡོང་ཤེས་ཀྱི་མ་རེད།

དེར་བརྟེན་གལ་ཏེ་བཙན་བྱོལ་ལ་སྡོད་སྐབས་ངོས་རང་ཤི་བ་དང༌། བོད་རྒྱ་ཆེའི་མི་མང་ལ་ངའི་ཡང་སྲིད་གཅིག་དགོས་འདོད་ཡོད་ན། ངའི་ཡང་སྲིད་རང་དབང་ལུང་པའི་ནང་སྐྱེ་གི་རེད་ཅེས་ངོས་ནས་བཤད་ཡོད། འདི་ནི་དངོས་ཡོད་གནས་ཚུལ་ཡིན། རྒྱུ་མཚན་ལ་བསམ་བློ་ཞིག་ཐོངས་དང༌། ང་ཚོའི་ཆོས་འདི་ཡང་རྒྱུ་མཚན་ལྡན་པའི་ཆོས་ཤིག་ཡིན་ལ། ཡང་སྲིད་ཕེབས་རྒྱུ་འདི་ཡང་རྒྱུ་མཚན་ལྡན་པ་དང༌། ཕན་ཐོགས་ཡོད་པ་ཞིག་ཕེབས་དགོས་པ་ལས། ཐུག་པ་བསྐོལ་མཁན་ཞིག་གི་ཡང་སྲིད་ཅིག་ཡོང་ཤེས་ཀྱི་མ་རེད་ཅེས་ངོས་ནས་འགྲེལ་བཤད་བྱེད་ཀྱི་ཡོད།

ཚ༽ ༸རྒྱལ་བའི་ཡང་སྤྲུལ་དང་། བུད་མེད་ཀྱི་རྟེན་ཅན།

གཞན་ཡང་ཕྱི་རྒྱལ་ཁུལ་ནས་སྐད་ཆ་འདྲ་མིན་ཤོད་མཁན་ཡོང་གི་འདུག ཁོང་ཚོ་ཁ་ཤས་ནི་སྐད་ཆ་འདྲི་རྒྱུར་དགའ་པོ་ཡོད་ཅིང་། ཏཱ་ལའི་བླ་མའི་ཡང་སྲིད་བུད་མེད་ཀྱི་རྟེན་ལ་ཕེབས་ཀྱི་རེད་དམ། དེ་སྔ་བོད་ཀྱི་བླ་མའི་ནང་བུད་མེད་ཡོད་དམ་མེད་ཅེས་སྐད་ཆ་འདྲི་མཁན་ཡོང་གི་འདུག ངོས་ནས་དཔེར་ན་བསམ་སྡིང་རྡོ་རྗེ་ཕག་མོར་ཆ་བཞག་ན་བླ་མ་ཆེན་པོ་རེད། ཁོང་གི་རྟེན་བུད་མེད་རེད་ཅེས་ཤོད་ཀྱི་ཡོད། ༸རྒྱལ་བ་སྐུ་ཕྲེང་རིམ་བྱོན་གྱི་ནང་ལ་ད་བར་བུད་མེད་ཀྱི་རྟེན་ལ་ཕེབས་པ་བྱུང་མེད། མ་འོངས་པ་དེ་ཚེ་དེའི་དུས་བུད་མེད་ཀྱི་རྟེན་ལ་ཕེབས་ན་བསྟན་པ་དང་འགྲོ་བར་ཕན་ཐོགས་ཆེ་བ་ཞིག་ཡོང་གི་རེད་ཅེས་ཤོད་ཀྱི་ཡོད། དེ་ལྟར་ཡོང་བ་ཙམ་དུ་མ་ཟད་རྣམ་པ་ཡང་ཡག་པོ་ཞིག་ཡོང་གི་རེད་ཅེས་ཤོད་ཀྱི་ཡོད། སྐད་ཆ་འདི་ཕྱེད་ཀ་རྩེད་མོ་ལྟ་བུར་གོ་སྲིད་ཀྱང་དེ་ལྟར་མིན། རྣམ་མཁྱེན་སྒྲུབ་པའི་རྟེན་སྒོ་ཐམས་ཅད་ནས་ཕུན་སུམ་ཚོགས་པ་ཞིག་ཡོང་བ་ལ་རྣམ་སྨིན་གྱི་ཡོན་ཏན་བརྒྱད་དང་ལྡན་པ་ཞིག་དགོས་ཞེས་གསུངས་ཡོད་པ་ལྟར་གཟུགས་བཟང་བ་ལ་སོགས་པ་དེ་དག་གཞན་དོན་སྒྲུབ་པའི་ཆ་རྐྱེན་ལ་དགོས་པ་ཡིན། ཏཱ་ལའི་བླ་མ་མདོག་ཉེས་ཤིག་བྱུང་ན་སྐྱབས་སུ་མཆི། ཞལ་རས་འདི་དེ་ལྟ་བུའི་ཉེས་པ་ལ་ཨང་ཟེར་གྱི་རེད།

རྣམ་པ་ཡག་པོ་ཡོང་དགོས་པའི་རྒྱུ་མཚན་གཅིག་ནི་དེ་ལྟ་བུའི་ཏཱ་ལའི་བླ་མ་དེ་རྟེན་རབ་བྱུང་བྱེད་དགོས་པ་ལས་ཁྱིམ་པའི་རྟེན་ཡོང་གི་མ་རེད། རབ་བྱུང་བྱས་ན་རང་བཞིན་གྱི་རྣམ་པ་ཡག་པོ་མེད་ཚེ་གདོང་ལ་ཚོས་བྱུག་པ་དང༌། མཐུ་ཏོ་དམར་པོ་བཟོ་བ། མིག་སྤུ་རྫུས་མ་བསྒར་བ་དེ་ལྟར་བྱེད་ཆོག་གི་མ་རེད། ༸རྒྱལ་བ་རིན་པོ་ཆེའི་རྟེན་བཙུན་མར་ཡོང་ན་རང་བཞིན་གྱི་རྣམ་པ་ཡག་པོ་ཞིག་ཡོང་གི་རེད་ཅེས་བཤད་ཡོད། དེ་ནི་རྩེད་མོ་དང་ངོ་མ་གཉིས་ཀ་ཡིན།

ཛ༽ ༸རྒྱལ་མཆོག་རིམ་བྱོན་དང་། ༸རྒྱལ་བའི་སྐུ་ཚེ།

ངོས་ནས་ཡང་སྲིད་སྐོར་བརྗོད་པ་འདི་རང་བཞིན་གྱི་གནས་ཚུལ་ཞིག་འགྲེལ་བཤད་བྱས་པ་ལས།

རིག་འཛིན་བླ་མ་ཐུགས་བསུན་ནས། །

མཁའ་སྤྱོད་ཞིང་ལ་དགོངས་པ་གཏད། །

ཅེས་བརྟན་བཞུགས་ནང་ཡོད་པ་ལྟར། ངོས་རང་མཁའ་སྤྱོད་ཞིང་ལ་འགྲོ་ཐུབ་མིན་མི་ཤེས་ཀྱང་། བློ་སྣ་ཐུང་ཐུང་བྱས་པ་རྩ་བ་ནས་མིན། དེ་སྐོར་ཁ་སྔོན་སྐབས་དེ་རང་ལ་དྷ་རམ་ས་ལར་བརྟན་བཞུགས་སྐོར་ལས་ཀ་བྱེད་མཁན་ཚོར་འགྲེལ་བཤད་བརྒྱབ་པ་ཡིན་ལ། དེ་རིང་འདིར་ཞོར་ལ་བཤད་ན་སྙམ་པ་བྱུང༌། ཁྱེད་རང་ཚོ་བློ་བདེ་པོ་བྱས་ཏེ་སྡོད་རོགས། ངོས་རང་གཟུགས་པོ་བདེ་ཐག་ཆོད་ཡིན། ལོ་དྲུག་ཅུ་རེ་གསུམ་ལ་སླེབས་ནས་སྐུ་མདུན་སྐུ་གོང་མ་ལས་ངོས་རང་རྒན་པ་ཆགས་ཟིན་པ་དང༌། ༸རྒྱལ་བ་སྐུ་ཕྲེང་བཅུ་གསུམ་བྱུང་བའི་ནང་ནས་ངོས་ལས་དགུང་ལོ་བགྲེས་པ་ད་དུང་༸གོང་ས་ལྔ་པ་ཆེན་པོ་དང༌། དགེ་འདུན་རྒྱ་མཚོ། དགེ་འདུན་གྲུབ་པ་བཅས་གསུམ་ལྷག་ཡོད། ལོ་དྲུག་ཅུ་རེ་དྲུག་ལ་སླེབས་ན་༸རྒྱལ་དབང་ལྔ་པའི་དགུང་ལོ་ལས་བརྒལ་རྒྱུ་དང༌། དེ་ནས་དྲུག་ཅུ་རེ་བརྒྱད་ལ་སླེབས་ན་དགེ་འདུན་རྒྱ་མཚོ་ལས་བརྒལ་རྒྱུ། དགེ་འདུན་གྲུབ་པ་དགུང་ལོ་བརྒྱད་ཅུ་གྱ་བཞི་བཞུགས་ཡོད་པས་ལོ་བརྒྱད་ཅུ་གྱ་ལྔ་གྱ་དྲུག་ལ་སླེབས་ན་དེ་ལས་བརྒལ་རྒྱུ་རེད།

ད་ལྟ་གཟུགས་པོའི་གནས་སྟངས་ནས་བཤད་ན་ཚེ་རིང་ཙམ་སྡོད་ཐུབ་ཀྱི་རེད་བསམ་གྱི་འདུག ཡིན་ནའང་ངོས་རང་གི་ཚེ་འདི་རྐྱེན་མང་པོ་ཞིག་ལ་ལྟོས་དགོས་པ་ཡིན་པས། ཁྱེད་རང་ཚོའི་ངོས་ནས་དད་པ་དམ་ཚིག་མཐུན་པོ་དང༌། ད་ལྟ་ནང་བཞིན་ཧུར་ཐག་བྱེད་དགོས་པ་དང༌། ང་རང་གི་ངོས་ནས་ཀྱང་ཧུར་ཐག་བྱེད་ཀྱི་ཡིན། ཚེ་སྒྲུབ་བྱེད་ཀྱི་ཡོད་ལ། བསམ་བློ་ག་དུས་ཡིན་ཀྱང་ཞི་ལྷོད་དུ་གནས་པ་ལས་སེམས་པ་མ་སྐྱིད་པ་གང་ཡང་མེད།

བོད་སྤྱི་པའི་དོན་དག་གི་སེམས་ཁུར་ལེན་གྱི་ཡོད། འོན་ཀྱང་འཁོར་བའི་ཆོས་ཉིད་རེད་སྙམ་པ་རྟག་པར་དྲན་གྱི་འདུག སྙིང་རྗེ། བོད་ནང་ཡོད་པའི་མི་མང་དེ་དག་དངངས་སྐྲག་ཆེན་པོ་ཡོད་པས་གང་དྲག་བསམ་པ་ལས། གཞན་གནས་ཚུལ་དེ་ལྟ་བུ་ཞིག༌རེད། གལ་ཆེ་ཤོས་སོ་སོའི་མི་ཚེ་འདི་དོན་དང་ལྡན་པ་ཞིག་དང༌། མི་གཞན་སེམས་པ་སྐྱིད་པོ་ཡོང་བ་དང༌། ཁོང་ཚོར་བློ་བག་ལྷོད་རོགས་ཤིག་ལས་བྱེད་མ་ཐུབ་ཀྱང་། དེས་རང་གི་མི་ཚེ་གཅིག་གི་དགོས་དོན་འགྲུབ་པ་ཡིན་པས་གལ་ཆེན་པོ་རེད། གཞན་དག་གནད་འགག་མི་འདུག ཁྱེད་རང་ཚོ་བློ་བདེ་པོ་བྱས་ནས་སྡོད། བཀྲ་ཤིས་བདེ་ལེགས། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༧ ཟླ་ ༡༡ ཚེས་ ༢༡ ཉིན་དོན་གྲུབ་གླིང་གཞིས་ཆགས་ཀྱི་སེར་སྐྱ་མི་མང་དང༌། སློབ་ཕྲུག་བཅས་ལ་སྩལ་བའི་བཀའ་སློབ།

ཀ༽ གཤིས་བཟང་གི་བློ་སྟོབས་དང་། བོད་མིའི་ཁྱད་ནོར།

དེ་རིང་འདིར་ཞུ་རྒྱུ་ལ། འདིར་ལས་བསྡོམས་རྒྱས་པ་ཞིག་ཡིག་ཐོག་ཏུ་ཡོད་པ་དང༌། ད་ལྟ་སྙིང་བསྡུས་ཤིག་གསུངས་པར་གཞིགས་ན། ད་ལྟ་བར་དུ་ཡར་རྒྱས་ཀྱི་རྣམ་པ་གསལ་པོ་མཚོན་ཐུབ་པ་བྱུང་བ་དེ་ཡག་པོ་རེད། ས་གནས་ས་ཐོག་ཏུ་ལས་ཀ་བྱེད་མཁན་ཚོས་ལོ་ནས་ལོ་བསྟུད་དེ་དཀའ་ལས་བརྒྱབ་པའི་གྲུབ་འབྲས་རེད། ཁྱེད་རང་ཚོ་ཚང་མར་ཐུགས་རྗེ་ཆེ་ཞུ་གི་ཡིན། དེ་ནས་ཁྱེད་རང་ཚོ་སློབ་ཕྲུག་གཞས་སྣ་འཁྲབ་མཁན་དང༌། དེ་བཞིན་ན་གཞོན་འཁྲབ་སྟོན་བྱེད་མཁན་ཚང་མས་དང་དང་དོད་དོད་ཀྱིས་ཧུར་ཐག་བྱས་པར་དགའ་པོ་བྱུང༌། ཐུགས་རྗེ་ཆེ་ཞུ་གི་ཡིན།

ང་ཚོ་བོད་པ་གཞིས་བྱེས་གང་དུ་ཡིན་ན་ཡང་བོད་པར་དམིགས་བསལ་གྱི་ཁྱད་ཆོས་གང་ཡོད་དམ་ཟེར་ན། དེང་སང་འཛམ་གླིང་འདིའི་སྒང་ནས་བོད་པའི་གནས་ཚུལ་ཤེས་མཁན་ཚང་མས་ཧ་ལམ་གཅིག་གྱུར་གྱི་ཐོག་ནས་བོད་པར་དགའ་པོ་བྱེད་སའི་གཞི་གཙོ་བོ་དེ་བོད་པ་ཚོའི་གཤིས་རྒྱུད་འཇམ་པོ་དང༌། ག་དུས་ཡིན་ན་ཡང་འཛུམ་ཤིག་ཤིག་ཡོད་མཁན་གྱི་མི་གཤིས་བཟང་པོ་ཞིག་མཐོང་གི་ཡོད། ཕྱི་རྒྱལ་བ་བོད་ལ་ལྟ་སྐོར་དུ་འགྲོ་མཁན་ཚོས་བོད་པ་ཚོ་བཙན་གནོན་མྱོང་མཁན་དང༌། རྒྱ་མི་བཙན་གནོན་གཏོང་མཁན་ཡིན་ན་ཡང་བོད་ནང་ལ་རྒྱ་མི་དེ་དག་ག་དུས་ཡིན་ན་ཡང་གདོང་ནག་པོ་སྟོན་མཁན། བོད་པ་བཙན་གནོན་མྱོང་མཁན་དེ་དག་ག་དུས་ཡིན་ན་ཡང་འཛུམ་ཤིག་ཤིག་འདུག ཁྱད་མཚར་མི་འདྲ་བ་ཞིག་འདུག་ཅེས་ཟེར་མཁན་མང་པོ་ཡོང་གི་འདུག

ཡང་བོད་ལ་ལྟ་སྐོར་མཁན་སྐོར་གཅིག་བལ་ཡུལ་བརྒྱུད་དྷ་སར་ཡོང་སྟེ་ངོས་ལ་ཁོང་རང་གི་མཐོང་ཚུལ་བྱུང་བ་དེ་རྣམས་བཤད་བྱུང༌། མི་དེ་སེམས་ཤུགས་ཆེན་པོ་དང༌། བོད་པར་དགའ་ཞེན་དང་ཤ་ཚ་ཆེན་པོ་འདུག བོད་ནང་ལ་གནས་ཚུལ་ཧ་ཅང་ཐབས་སྐྱོ་པོ་འདུག འོན་ཀྱང་བོད་པར་བདེན་མཐའ་གསལ་ཐུབ་པའི་རེ་བ་ཆེན་པོ་འདུག་ཟེར། དེའི་རྒྱུ་མཚན་ལ་བོད་ནང་བོད་པ་ཐུག་འཕྲད་སྐབས་གཅིག་གིས་གཅིག་ལ་གདོང་བསྟན་ཏེ་མིག་ཐད་ཀར་བལྟས་ནས་འདྲ་མཉམ་དང༌། སྤོབས་པ་ལྡན་པའི་ཐོག་ནས་སྐད་ཆ་ཤོད་ཀྱི་འདུག རྒྱ་མི་ཐུག་སྐབས་ལམ་སེང་གདོང་པ་གཡོལ་ཏེ་འགྲོ་གི་འདུག དེས་མིའི་རང་བཞིན་གྱི་བསམ་བློའི་གཏིང་གི་སྤོབས་པ་དང༌། སྙིང་སྟོབས་ཆེ་ཆུང་དེ་གསལ་པོ་མངོན་གྱི་འདུག དེ་ལྟར་ན་བོད་པར་ཏན་ཏན་བདེན་པའི་མཐའ་གསལ་གྱི་རེད། དེ་ལ་ང་ཡིད་ཆེས་གཙང་མ་ཡོད་ཅེས་བཤད་བྱུང༌།

གང་ལྟར་ཡང་སྙིང་བོད་ནང་གནས་ཚུལ་ཐབས་སྐྱོ་པོ་དང༌། ཛ་དྲག་དེ་ལྟ་བུ་ཞིག་གི་འོག་ཏུ་ཡང་རང་བཞིན་གྱི་བོད་པའི་བཟང་པོའི་རྣམ་འགྱུར་དེ་འགོག་ཏུ་མེད་པ་ཞིག་ཡོད་པ་དང༌། བོད་པ་བཙན་བྱོལ་བ་ཚོ་ཡང་དེ་བཞིན་དུ་ཡོད། ང་ཚོ་བོད་པར་འབྲེལ་བ་ཡོད་པ། དཔེར་ན། ཕྱི་ལོ་དྲུག་ཅུ་བདུན་ཅུའི་ནང་བོད་པར་རོགས་རམ་བྱེད་མཁན་ཚོགས་པ་དེ་ལྟ་བུའི་མི་ད་ཆ་རྒན་ཡོལ་ལ་ཕྱིན་ཏེ་སྤོ་པོ་ལགས་དང་རྨོ་བོ་ལགས་ཆགས་ནས་སྡོད་མཁན་དེ་རིགས་ཀྱིས་བོད་པར་རོགས་བྱས་པ་དེར་དངོས་གནས་གྲུབ་འབྲས་མཐོང་རྒྱུ་ཡོད་པ་ཧ་ཅང་ཡག་པོ་རེད། བོད་པར་རོགས་བྱས་པ་དེ་བྱེད་རིན་ཆོག་པ་བྱུང་ཞེས་དགའ་པོ་བྱེད་མཁན་མང་པོ་ཡོད།

དེ་བཞིན་དུ་དྷ་རམ་ས་ལ་དང༌། ང་ཚོ་བོད་པ་ཡོད་སའི་ས་ཆ་ཁག་ལ་ཕྱི་རྒྱལ་ནས་ཡུལ་སྐོར་སྤྲོ་འཆམ་པ་མང་པོ་ཞིག་གིས་བོད་པའི་དཀྱིལ་ལ་སླེབས་དུས་སྐྱིད་པོ་དང་དགའ་པོ་བྱུང་ཞེས་ཤོད་ཀྱི་འདུག ང་ཚོ་བོད་པར་ཁྱད་ཆོས་གཅིག་ཡོད་པ་ནི་ཐུན་མོང་མ་ཡིན་པའི་གཤིས་ཀ་བཟང་པོ་ཡོད་པ་འདི་རེད། ཡང་སྡུག་ཆག་འདྲ་མིན་བྱེད་མཁན་རེ་ཟུང་ཡོད་ཀྱང༌། སྤྱི་ཡོངས་ཀྱི་ཆ་ནས་བཤད་ན་ལྟོས་ས་ལྟོས་འཇོག་གི་བོད་པའི་གཤིས་ཀ་དེ་མི་ཚོས་རང་བཞིན་གྱིས་དགའ་པོ་བྱེད་ཡུལ་ཞིག་ཡོད་པ་དེ་གསལ་པོ་རེད། དེ་ང་ཚོའི་ཁྱད་ནོར་རེད།

མ་གཞི་ང་ཚོ་སོ་སོའི་ལུང་པ་ཤོར་ཏེ་ཡུལ་གྱར་བ་རེད། གནས་དུས་གསར་པ་ཞིག་གི་འོག་ལ་ངོ་ཤེས་མང་པོ་ཆགས། གང་དུ་ཕྱིན་ན་ཡང་གྲོགས་པོ་གྲོགས་མཆེད་ཀྱི་འདུ་ཤེས་ཐོག་ནས་ང་ཚོར་སྐྱོ་རོགས་ལྟ་བུ་བྱེད་མཁན་མང་པོ་བྱུང་ན་སོ་སོ་རང་ཉིད་ལ་ཕན་གྱི་འདུག བཟང་པོའི་ཡོན་ཏན་ཟེར་མཁན་འདི་ཤིན་ཏུ་རྩ་བ་ཆེན་པོ་རེད། ང་རང་ཚོ་བོད་པའི་གོམས་གཤིས་མ་བརླགས་པ་བྱེད་དགོས་ཀྱི་འདུག་ཟེར་བའི་དགོས་པ་འདི་རེད། གོམས་གཤིས་འགའ་ཤས་བྱབ་སྐྱེལ་མཁན་དེ་ལྟར་ཡོད་པ་དེ་རིགས་གནས་ཚུལ་ཐ་དད་རེད། དཔེར་ན་གོས་གྱོན་སྟངས། སྐྲ་འཇོག་སྟངས། སོ་སོའི་བསམ་བློའི་འཁྱེར་སོ་ཐུན་མོང་མ་ཡིན་པ་ཡོད། གལ་ཆེ་ཤོས་རྩ་བའི་མིའི་བསམ་བློའི་འཁྱེར་སོ་དང༌། གཤིས་ཀ་བཟང་པོ་ཡོད་པ་དེ་ང་ཚོའི་ཁྱད་ནོར་ཡིན་པ་འདི་ང་ཚོས་ངོས་འཛིན་གསལ་པོ་བྱེད་དགོས་ཀྱི་འདུག

ཁ༽ འཐབ་རྩོད་ཀྱི་དམིགས་ཡུལ་དང་། ཆོས་རིག་བཟང་སྤྱོད།

ད་ལྟ་ཆོས་དོན་བཀའ་བློན་གྱིས་གསུངས་པ་བཞིན་ག་ལེར་མངོན་གསལ་མེད་པའི་ཐོག་ནས་ཤོག་བུ་སྣུམ་ཟོས་ལྟ་བུར་རིམ་པས་བཟང་པོའི་གཤིས་ཀ་དེ་རྣམས་ཇེ་ཉུང་དུ་ཕྱིན། མ་རབས་ཁྲེལ་མེད་ཀྱི་གཤིས་ཀ་རྣམས་འཆར་ཅན་རྒྱུན་གཤིས་ལྟ་བུར་འཇགས་ན་ཤིན་ཏུ་ཉེན་ཁ་ཆེན་པོ་རེད། ང་ཚོས་བོད་ཀྱི་བདེན་པའི་འཐབ་རྩོད་བྱེད་པའི་རྒྱུ་མཚན་གཙོ་བོ་དེ། ང་ཚོའི་ལུང་པ་རྒྱ་མིས་འཕྲོག་སོང༌། ང་ཚོ་ནད་ཐེག་གི་མི་འདུག་ཟེར་བ་འདི་གཅིག་པུ་མིན་པར། ང་ཚོའི་འཐབ་རྩོད་བྱེད་པའི་རྒྱུ་མཚན་གཙོ་བོ་དེ་བོད་ལ་ཐུན་མོང་མ་ཡིན་པའི་ནང་པ་སངས་རྒྱས་ཀྱི་ཆོས་དང༌། དེ་དང་འབྲེལ་བའི་རིག་གཞུང་མི་ལ་ཁ་ཡོད་ལག་ཡོད་ཀྱི་ཕན་ཐོགས་ཡོད་པ། མི་ལ་བདེ་སྐྱིད་ཡོང་བའི་ནུས་པ་དང༌། གོམས་གཤིས་བཟང་པོ་ཞིག་ཡོད་པ་འདིས་བོད་མི་རིགས་རང་ཉིད་ལ་ཕན་པར་ཙམ་དུ་མ་ཟད། ཧི་མ་ལ་ཡའི་རི་རྒྱུད་ཡོངས་རྫོགས། བྱང་ལ་ཕར་བརྩིས་ན་སོག་པོ་ཕྱི་ནང་གི་མཚོན་པས་ཧོར་གྱི་ཡུལ་ཁག ཡང་སྒོས་ལྷག་པར་ཅན་དུ་རྒྱ་མིའི་ནང་ལ་བོད་ཀྱི་ཆོས་དང་རིག་གཞུང་གི་ཐོག་ནས་ཕན་ཐོགས་བྱེད་ཐུབ་པའི་ནུས་པ་དང་ཆ་རྐྱེན་ཏན་ཏན་ཡོད། བོད་མི་ས་ཡ་དྲུག་ཐེ་བས་མི་ས་ཡ་མང་པོ་ཞིག་དང༌། ལྷག་པར་དུ་རྒྱ་མི་ས་ཡ་མང་པོ་ཞིག་ལ་ཕན་ཐོགས་བྱེད་ཐུབ་པའི་ནུས་པ་ཡོད་པའི་བཟང་པོའི་གོམས་གཤིས་དང༌། རྒྱུན་སྲོལ་འདི་དག་རྩ་མེད་ཤུལ་མེད་འགྲོ་བ་ཤིན་ཏུ་ཕངས་པོ་དང༌། མཐར་ཐུག་མི་མང་པོ་ཞིག་ལ་གྱོང་གུན་ཆེན་པོ་ཕོག་རྒྱུའི་གནས་ཚུལ་འདི་ལ་བརྟེན་ནས་རྒྱ་མིའི་བྱ་སྤྱོད་འདི་འགྲིག་གི་མི་འདུག་ཅེས་ང་ཚོས་རྩོད་པ་རྒྱག་གི་ཡོད། སྲིད་དོན་གཅིག་པུའི་རང་རྒྱལ་གཞན་ཕམ་གྱི་བསམ་བློའི་ཐོག་ནས་རྩོད་པ་ཞིག་དང༌། འཐབ་རྩོད་བྱེད་པ་ཞིག་རྩ་བ་ནས་མིན།

ང་ཚོས་འཐབ་རྩོད་བྱེད་པའི་དམིགས་ཡུལ་དེ་བོད་ཀྱི་ཆོས་དང་རིག་གཞུང་གི་ཆེད་ཡིན་སྟབས། བོད་མི་རང་ཉིད་ཀྱི་ཉིན་རེ་ཉིན་རེའི་བསམ་བློའི་འཁྱེར་སོ་རྣམས་ང་ཚོའི་རྩ་དོན་དམིགས་ཡུལ་དེ་དང་མཐུན་པའི་ཡ་རབས་བཟང་པོའི་སྤྱོད་པ་ཞིག་དགོས་པ་ལས། ང་རང་ཚོས་ཉིན་རེ་ཉིན་རེའི་སྤྱོད་ལམ་དང༌། བསམ་བློའི་འཁྱེར་སོ་མ་རབས་ཐ་ཤལ་གྱི་བྱེད་སྟངས་སྒང་ལ་ཕྱིན་ན། ང་ཚོས་རང་དབང་རྩོད་ལེན་བྱེད་པའི་དམིགས་ཡུལ་དང་འགལ་བ་རེད། གལ་ཏེ་ང་རང་ཚོ་འཐབ་རྩོད་བྱེད་མཁན་གྱི་ངོས་ནས་སྒོ་གསུམ་བཟང་པོའི་སྤྱོད་པ་ལ་དོ་སྣང་གང་ཡང་མ་བྱས་པར་སྤྲང་ལྟོ་ཁྲེལ་མེད་མ་རབས་ཐ་ཤལ་གྱི་བྱེད་སྟངས་ཐོག་ལ་ལྷོད་གཡེང་ཕྱིན་ན། དངོས་གནས་ང་ཚོའི་བསྒྲུབ་བྱའི་དམིགས་ཡུལ་དང་མ་མཐུན་པ་དང༌། ཕྱིན་ཆད་ང་རང་ཚོ་གཞིས་བྱེས་མཉམ་འཛོམས་བྱུང་སྟེ་སོ་སོའི་ལུང་པར་སླེབས་སྐབས་ལུང་པ་དེའི་ནང་ལ་མ་རབས་ཐ་ཤལ་གྱི་སྤྱོད་པ་ཞིག་མཉམ་དུ་སླེབས་ན། རང་དབང་སོན་དང་མ་སོན་དེ་ཙམ་གྱི་ཁྱད་མེད་པ་ལྟ་བུ་ཆགས་པ་རེད།

དེས་ན་ཡ་རབས་སྤྱོད་བཟང་ཟེར་བ་འདི་ང་ཚོའི་ཁྱད་ནོར་ཡིན་པར་ངོས་འཛིན་བྱས་ཏེ། འདི་ལ་བདག་པོ་རྒྱག་ཐུབ་པ་བྱེད་རྒྱུ་འདི་ཤིན་ཏུ་གལ་ཆེན་པོ་རེད། འདི་ལ་བདག་པོ་རྒྱག་སྟངས་དེ་ཡང་ཁ་ནས་ང་ཚོའི་ཆོས་དང་རིག་གཞུང་བཟང་པོ་ཡིན་ཞེས་བརྗོད་པ་ཙམ་མིན་པར་རང་ཉིད་ཀྱི་གཤིས་ཀར་འཇགས་ཐུབ་པའི་སྒོ་ནས་བདག་པོ་རྒྱག་དགོས། དེ་ཡང་གཙོ་ཆེ་ཤོས་ཁྱིམ་ཚང་སོ་སོའི་ནང་ལ་གཤིས་ཀར་འཇགས་ཐུབ་པ་དགོས་ཀྱི་འདུག བོད་ཀྱི་ཆོས་དང་རིག་གཞུང་འཛིན་གྱི་ཡོད་ཅེས་དགོན་པའི་ནང་ལ་དགེ་འདུན་པ་གང་ཙམ་ཞིག་གིས་འདོན་པ་བཏོན་པ་གཅིག་པུ་མིན། མང་ཚོགས་རང་གི་ནང་ལ་བཟང་པོའི་ཡ་རབས་སྤྱོད་པའི་མིག་ལྟོས་སྤེལ་ཐུབ་པ་ཞིག་དགོས་ཀྱི་འདུག སྒེར་སོ་སོའི་ངོས་ནས་ཆོས་ལ་དད་པ་ཡོད་མེད་དང༌། ནང་པ་ཡིན་མིན་ལ་མ་ལྟོས་པར་རང་ཉིད་གང་དུ་གཏོགས་སའི་སྤྱི་ཚོགས་དེའི་ནང་ཡ་རབས་བཟང་སྤྱོད་ཀྱི་གོམས་གཤིས་འཇགས་པ་ཞིག་དགོས་ཀྱི་འདུག

ག༽ ནང་ཆོས་ལ་སློབ་སྦྱོང་དང་། བུ་ཕྲུག་ལ་ངོ་སྤྲོད།

བཟང་པོའི་གོམས་གཤིས་དེའི་རྩ་བ་ཐུག་ས་ནང་པའི་ཆོས་དང་འབྲེལ་བ་ཡོད་པ་གསལ་པོ་རེད། དཔེར་ན། ཡ་རབས་ཟེར་བ་འདིས་མི་ལ་བརྩི་བཀུར་བྱེད་པས་མ་ཚད། སྲོག་ཆགས་གྲོག་སྦུར་ཚུན་ཚད་ལ་བརྩེ་བ་བྱེད་ཀྱི་ཡོད། གཞན་ལ་བརྩེ་བ་དང༌། གུས་པའི་བསམ་པ་ཡོད་ན་དེ་ལ་གནོད་པ་བྱེད་པའི་བསམ་བློ་དང་། བྱ་སྤྱོད་རང་ཤུགས་ཀྱི་འགག་ཡོང་གི་རེད། དེའི་རྩ་བ་ཐུག་ས་ནང་པའི་ཆོས་དང༌། དེའི་ནང་ནས་ཐེག་པ་ཆེན་པོའི་བདག་པས་གཞན་གཅེས་པའི་བྱང་ཆུབ་ཀྱི་སེམས་ཟེར་མཁན་དེ་ལ་ཐུག་གི་ཡོད། ང་རང་ཚོའི་སྤྱི་ཚོགས་ཀྱི་ནང་ལ་ནང་པའི་ཆོས་ལ་དད་པ་མེད་མཁན་ཚོ་གནས་ཚུལ་ཐ་དད་རེད། ནང་པའི་ཆོས་ལ་དོ་སྣང་ཡོད་པ་དང༌། དད་པ་ཡོད་མཁན་ཚོས་ནང་པའི་ཆོས་ཤེས་པ་བྱེད་དགོས། ཆོས་སློབ་སྦྱོང་བྱེད་རྒྱུ་འདི་ཤིན་ཏུ་གལ་ཆེན་པོ་མཐོང་གི་འདུག

ད་ལྟ་ང་རང་ཚོར་ཕ་མེས་ནས་མིག་ལྟོས་གོམས་གཤིས་སུ་ཡ་རབས་སྤྱོད་བཟང་འཇགས་པ་ཙམ་ལས་དམིགས་བསལ་གྱི་དཔྱད་པ་བྱས་ཏེ་དགེ་མཚན་མཐོང་བའི་ཐོག་ནས་སོ་སོས་ཉམས་ལེན་བྱས་པ་གང་ཡང་མ་རེད། མིག་ལྟོས་གོམས་གཤིས་ཀྱི་ཐོག་ནས་འཇགས་པ་དེ་རིམ་པས་དུས་ཚོད་བསྲིངས་སྐབས་འགྱུར་བ་འགྲོ་རྒྱུ་ལས་སླ་པོ་རེད། གང་ལྟར་ང་ཚོས་ཡ་རབས་སྤྱོད་བཟང་ཟེར་མཁན་འདི་ལ་དགོས་པ་རྒྱུ་མཚན་གང་ཡོད་པ་དང༌། ཕན་ཐོགས་གང་ཡོད་པའི་རྒྱུ་མཚན་ལ་བསམ་བློ་བཏང་ནས་རྒྱུ་མཚན་མཐོང༌། ཡིད་ཆེས་རྙེད་པའི་ཐོག་ནས་དེ་ལ་དགོས་པ་འདུག ལག་ལེན་བྱེད་དགོས་ཀྱི་འདུག་བསམ་པའི་སེམས་ཤུགས་ཤིག་སླེབས་ན། དེ་གོམས་གཤིས་ཐོག་ནས་འཇགས་པ་ཙམ་མིན་པར། རྒྱུ་མཚན་མཐོང་བའི་ཐོག་ནས་གཅེས་སྤྲས་བདག་པོ་བརྒྱབ་པ་ཞིག་ཡིན་སྟབས་དེ་འགྱུར་བ་འགྲོ་རྒྱུ་ཧ་ཅང་ཁག་པོ་རེད།

དཔེར་ན། སྤྱི་ལོ་དྲུག་ཅུའི་ནང་ལ་ང་རང་ཚོ་བོད་པ་གཞོན་སྐྱེས་འགའ་ཤས་ཀྱིས་ཆོས་ཟེར་བ་འདི་དེ་ཙམ་གལ་ཆེན་པོ་མ་རེད་བསམ་པ་དང༌། ཁ་ཤས་ཀྱི་བསམ་ཚུལ་ལ། ང་ཚོས་ནང་པ་སངས་རྒྱས་པའི་ཆོས་ལ་མགོ་འཁོར་བའི་རྐྱེན་གྱིས་སོ་སོའི་ལུང་པ་ཤོར་སོང་ཟེར་མཁན་བྱུང་ཡོད། དཔེར་ན། ཕྱི་ལོ་ཆིག་སྟོང་དགུ་བརྒྱ་སུམ་ཅུ། བཞི་བཅུའི་ཡས་མས་ལ་བོད་ཀྱི་ཆོས་ལ་བླ་མའི་ཆོས་ལུགས་ཞེས་མིང་བཏགས། དེ་ལ་རྩེད་མོ་རྩེད་ས་དང༌། ལྟད་མོ་ལྟ་ས་ལྟ་བུར་ངོས་འཛིན་བྱེད་ཀྱི་ཡོད། ཕྱི་ལོ་ཆིག་སྟོང་བདུན་ཅུ་དང༌། བརྒྱད་ཅུའི་ནང་ལ་བོད་ཀྱི་ཆོས་ལ་རྒྱུ་མཚན་གང་འདྲ་ཡོད་མེད་དང༌། བསམ་བློ་གཏོང་ས་གང་འདྲ་ཡོད་པ་རྣམས་རིམ་པས་ཤེས་མཁན་མང་དུ་ཕྱིན་པའི་སྐབས་ལ་གཞི་ནས་བོད་ཀྱི་ཆོས་འདི་ལྟད་མོ་ལྟ་ཡུལ་དང༌། ལག་རྩེད་བྱེད་ཡུལ་མིན་པར་འདི་ལ་རྒྱུ་མཚན་ཡོད་པ་དང༌། འདིས་ཕན་ཐོགས་ཡོད་པའི་ངོས་འཛིན་གསར་པ་ཞིག་འཛམ་གླིང་ས་ཁུལ་མང་པོ་ནས་བྱེད་ཀྱི་ཡོད།

ལྷག་པར་ཚན་རིག་པའི་ནང་ནས་སྤྱིར་ནང་པའི་ཆོས། དེའི་ནང་ནས་བོད་ཀྱི་སངས་རྒྱས་ཀྱི་ཆོས་འདི་རྨོངས་དད་ཀྱི་སྐད་ཆ་མིན་པར་དེར་བསམ་བློ་གཏོང་ས་ཡོད་པ་དང༌། རྒྱུ་མཚན་ཡོད་པ་ཞིག་ཏུ་གཞི་ནས་མཐོང་བ་དང༌། དོ་སྣང་གསར་དུ་བྱེད་ཀྱི་འདུག དེ་ལྟར་ན་ང་རང་ཚོ་བོད་མིའི་སྤྱི་ཚོགས་ནང་ལ་བོད་ཀྱི་ཆོས་སློབ་སྦྱོང་ངེས་ཅན་ཞིག་བྱེད་དགོས་པ་ཧ་ཅང་གལ་ཆེན་པོ་འདུག སློབ་སྦྱོང་བྱས་ནས་དགེ་བཤེས་བྱེད་རྒྱུའི་དོན་མིན་ལ། རྒྱུགས་སྤྲོད་བྱེད་རྒྱུའི་དོན་ཡང་མིན། སོ་སོ་ཆོས་དེར་དད་པ་ནི་ཡོད། དད་པ་བྱེད་སའི་ཆོས་དེ་ཇི་ཙམ་མང་བ་ཤེས་པའི་ཚོད་ཀྱིས་སོ་སོ་སེམས་སྐྱིད་པ་དང༌། འདོན་པ་ཞིག་བཏོན་ན་ཡང་དེའི་དོན་བསམ་བློའི་ནང་ལ་འཁོར་ཐུབ་པའི་ཁེ་ཕན་ཆེན་པོ་ཡོད། དོན་དག་མ་ཤེས་ན་སྒྲ་འཛིན་འཁོར་ལོ་བཏང་བ་ལྟ་བུ་ཞིག་རེད། དོན་དག་དང་གནད་འགག་ཤེས་ན་སོ་སོ་ཁ་འདོན་དགེ་སྦྱོར་ཞིག་བྱས་ཀྱང་སྤུས་དག་པོ་དང༌། དོན་སྙིང་ལྡན་པ། སོ་སོའི་བློ་ཡིད་ཚིམ་པ་ཞིག་ཡོང་རྒྱུར་བརྟེན་ང་ཚོའི་སྤྱི་ཚོགས་ནང་ལ་ཆོས་སློབ་སྦྱོང་བྱེད་རྒྱུ་གལ་ཆེན་པོ་ཡིན།

ངོས་ནས་ཆོས་སློབ་སྦྱོང་བྱེད་དགོས་ཟེར་བ་འདི་བླ་མས་གསུང་ཆོས་མང་པོ་གནང་དགོས་ཀྱི་འདུག་ཅེས་བརྗོད་ཀྱི་མེད། ང་རང་ཚོ་འཛིན་གྲྭ་ཚོགས་པ་ལྟ་བུ་བྱས། སློབ་གྲྭ་བ་ཚོར་སློབ་གྲྭའི་ནང་གི་ཆོས་དགེ་ཚོ་དང༌། དགེ་རྒན་ཚོས་ཕྲན་བུ་སློབ་ཀྱི་ཡོད། དེ་མིན་གཞོན་ནུ་ཕོ་མོ་ཚོ་དང༌། སྤྱིར་བཏང་ཁྱིམ་ཚང་ནང་ནས་དོ་སྣང་ཡོད་མཁན་ཚོས་ལས་ཀའི་དུས་ཚོད་དང་བསྟུན། འཛིན་གྲྭ་ལྟ་བུ་ཚོགས་དེའི་ནང་ལ་ཆོས་སྐོར་འགྲེལ་བཤད་རྒྱག་མཁན་ཞིག་གི་འགྲེལ་བཤད་རྒྱབ། དཔེར་ན་གོང་དུ་ངས་འགྲེལ་བཤད་བརྒྱབ་པ་ནང་བཞིན་རེད། དེ་ཡང་བྱང་ཆུབ་ཀྱི་སེམས་ཟེར་བ་འདིའི་བྱང་ཟེར་བ་འདི་གང་འདྲ་ཡིན་པ་དང་། འཁོར་བ་ཟེར་བ་འདི་གང་འདྲ་ལ་ཟེར་གྱི་ཡོད་པ། དེ་བཞིན་བདེན་པ་བཞི་དང༌། སངས་རྒྱས་དཀོན་མཆོག ཆོས་དཀོན་མཆོག དགེ་འདུན་དཀོན་མཆོག་ཟེར་བ་འདི་དག་གང་འདྲ་ཡིན་པ། འདི་རིགས་ལ་དྲི་བ་དྲིས་ལན་བྱས། འགྲེལ་བཤད་ཀྱི་ཐོག་ནས་ཤེས་པ་བཟོ་རྒྱུ་གལ་ཆེན་པོ་འདུག དེ་བཞིན་སྐྱེ་བ་སྔ་ཕྱི་དང༌། ལས་རྒྱུ་འབྲས་ཟེར་བ་འདི་ཚོ་དད་མོས་ཀྱི་སྐད་ཆ་མིན་པར་རྒྱུ་མཚན་གྱི་ཐོག་ནས་ཤོད་ཀྱི་ཡོད་པ་འདི་ཚོའི་སྐོར་རྩད་གཅོད་བྱས་ཏེ་ཤེས་པ་བྱེད་དགོས།

ང༽ གྲུབ་མཐའི་སློབ་ཁྲིད་དང་། གསར་གཏོད་ཀྱི་དགོངས་གཞི།

ཁྱེད་རང་ཚོ་དོན་གླིང་གཞིས་ཆགས་པའི་བསོད་ནམས་ཀྱི་བགོ་སྐལ་ལ་འདིར་ཆོས་སྒར་འགའ་ཤས་ཡོད། ཆོས་སྒར་ཕན་ཚུན་གྱི་ནང་ནས་མཁན་པོ་རྣམ་པ་ཚོས་ཡིན་ཡང་རུང༌། བླ་མ་རྣམ་པ་ཚོས་ཡིན་ཡང་རུང༌། འགྲེལ་བཤད་བསྐྱོན་ཏེ་ནང་ཆོས་ཀྱི་གནད་དོན་ཤེས་པ་བཟོ་དགོས། ཆོ་ག་འདོན་རྒྱུའི་སྐད་ཆ་མིན་ལ། དབང་བསྐུར་དང༌། ཚེ་དབང༌། བྱབས་ཁྲུས་བྱེད་དགོས་ཟེར་བ་ཡང་མིན། ནང་ཆོས་ཀྱི་རྨང་གཞི་ཡག་པོ་ཤེས་པའི་ཆེད་དུ་དུས་དུས་ལ་འགྲེལ་བཤད་བརྒྱབ། ཁྱེད་རང་ཚོས་དེའི་ཐོག་ལ་གོ་བསྡུར་བྱས། བགྲོ་གླེང་བྱས་ཏེ་ཁྱིམ་ཚང་སོ་སོའི་ནང་གི་ཕ་མ་ཚོ་ནང་ཆོས་ཤེས་མཁན་ཞིག་ཆགས་ན་སོ་སོའི་ཁྱིམ་ཚང་དེའི་ནང་གི་ཕྲུ་གུ་ཚོར་ནང་ཆོས་དང་པོ་ངོ་སྤྲོད་བྱེད་མཁན་ཕ་མ་ཚོ་ཆགས་ཡོང་གི་རེད། ཕ་མ་ཚོས་བླ་མ་དང་པོ་བྱེད་དགོས་ཞེས་ངོས་ནས་བརྗོད་ཀྱི་ཡོད། ཕ་མ་ཚོ་ནང་ཆོས་ཤེས་མཁན་ཞིག་ཡིན་ན་ཕྲུ་གུར་བསླབ་བྱ་བརྒྱབ་ནས་ཆོས་དཀོན་མཆོག་འདི་འདྲ་ཞིག་ལ་ཟེར་གྱི་ཡོད། སངས་རྒྱས་དཀོན་མཆོག་འདི་འདྲ་ཞིག་ལ་ཟེར་གྱི་ཡོད། ང་ཚོའི་ཆོས་འདི་ཡེ་ཤུའི་ཆོས་དང་མི་འདྲ་བའི་ཁྱད་པར་འདི་དང་འདི་ཡོད། ཧིན་དཱུའི་ཆོས་དང་མི་འདྲ་བའི་ཁྱད་པར་འདི་ཡོད། ཁ་ཆེའི་ཆོས་དང་མི་འདྲ་བའི་ཁྱད་པར་འདི་ཡོད། སྤྱིར་བཏང་ཁ་ཆེའི་ཆོས་དང་། ཧིན་དཱུའི་ཆོས། ཡེ་ཤུའི་ཆོས་ཚང་མ་ཡག་པོ་རེད། མི་མང་པོར་ཕན་གྱི་ཡོད།

ང་རང་ཚོ་ནང་པ་རེད། ནང་པའི་ཆོས་ཀྱི་ཁྱད་པར་འདི་དང༌། འདི་འདྲའི་ཐོག་ནས་ཤོད་ཀྱི་ཡོད་ཅེས། གང་ལྟར་ཁྱིམ་ཚང་ཚོའི་ནང་ནས་ཕྲུ་གུ་ཆུང་ཆུང་སྐབས་སློབ་ཐུབ་མཁན་དེ་ལྟ་བུ་ཞིག༌ང་ཚོས་ངེས་པར་དུ་བཟོ་དགོས་ཀྱི་འདུག དེ་ཁྱེད་ཚོའི་དགོངས་པར་བཅངས་དགོས། ངོས་ནས་འདིའི་སྐོར་འབོད་སྐུལ་བྱེད་ཀྱི་ཡོད། གཞིས་ཆགས་འདི་ཆུང་ཆུང་རེད། ཁྱེད་རང་ཚོ་ཁ་ཤས་ཀྱིས་ཕལ་ཆེར་ལག་ལེན་བསྟར་ཐུབ་མི་ཡོང་ངམ། ཁ་ས་བཀྲ་ཤིས་འཁྱིལ་དགོན་པ་ལའང་འབོད་སྐུལ་བྱས་པ་ཡིན།

སྔར་ཀུན་མཁྱེན་བླ་མ་འཇམ་དབྱངས་བཞད་པ་སྐུ་ཕྲེང་དང་པོའི་གསུང་གི་ནང་ལ་གྲུབ་མཐའི་དཔེ་ཆ་འདུས་ཆེན་པོ་ཡག་པོ་ཞིག་ཡོད། ངོས་ནས་ཐེངས་མང་ལྟ་མྱོང༌། འཇམ་དབྱངས་བཞད་པའི་གྲུབ་མཐའ་ལྟ་བུའི་ཐོག་ནས་འཁྲིད་ན་ཡག་པོ་ཡོང་གི་རེད། གནའ་རབས་རྒྱ་གར་ནང་མུ་སྟེགས་པ་གང་དང་གང་འདྲ་ཡོད་པ། ཁོང་ཚོའི་བསམ་བློ་གཏོང་སྟངས་གང་འདྲ་ཡིན་པ། ནང་གསེས་ཀྱི་ཁྱད་པར་གང་འདྲ་ཡོད་པ། དེ་ནས་ནང་པའི་གྲུབ་མཐའི་ནང་ལ་བྱེ་བྲག་སྨྲ་བ་དང་། མདོ་སྡེ་པ། སེམས་ཙམ་པ། དབུ་མ་པ་དེ་རིགས་རིམ་པ་བཞིན་བཤད་ཡོད། ནང་པ་རང་གི་ནང་ལའང་གྲུབ་མཐའ་གོང་འོག་གི་ལྟ་བ་དང་སྤྱོད་པ་ལ་ཁྱད་པར་གང་ཡོད་མེད་འདི་དག་ཤེས་པ་ཞིག་བྱུང་ན། སོ་སོ་མཎི་ཞིག་བཏོན་ན་ཡང་གཞི་ནས་བསམ་བློ་གཏིང་རིང་པོ་འཁོར་བའི་ཐོག་ནས་མཎི་འདོན་རྒྱུ་ཡོད་པ། སངས་རྒྱས་ལ་སྐྱབས་སུ་མཆིའོ་ཞེས་བརྗོད་སྐབས་ཀྱང་སེམས་ཀྱི་གཏིང་ནས་འགུལ་བསྐྱོད་ཐེབས་རྒྱུ་ཡོད་པ་ཞིག་ཡོང་གི་རེད། འདི་ཤིན་ཏུ་གལ་ཆེན་པོ་མཐོང་གི་འདུག

གལ་ཏེ་ང་རང་ཚོའི་གཞོན་ནུ་ཕོ་མོའི་ནང་ལ་དམིགས་བསལ་ཆོས་དད་མེད་མཁན་ཡིན་ན་ཡང་གྲུབ་མཐའ་བསླབ་དགོས། སྤྱིར་བཏང་རྒྱ་གར་འཕགས་པའི་ཡུལ་ལ་གནའ་བོའི་དུས་ནས་མིའི་སེམས་ཡར་རྒྱས་ཇི་ལྟར་ཕྱིན་པ་དང༌། མིའི་རྣམ་དཔྱོད་ཡར་རྒྱས་ཕྱིན་པ་ལ་བརྟེན་ནས་ལྟ་བ་དང༌། གྲུབ་མཐའི་རྣམ་གཞག་འདྲ་མིན་གང་དག་བྱུང་བ། མི་རེ་ངོ་རེའི་བསམ་བློ་གཏོང་སྟངས་གང་འདྲ་ཡོད་པ་འདི་དག་ཤེས་ཡོན་གྱི་འདུ་ཤེས་ཀྱི་ཐོག་ནས་སློབ་སྦྱོང་བྱས་ན་ཕན་ཐོགས་ཆེན་པོ་ཡོང་གི་རེད། དཔེར་ན། འཛམ་གླིང་འདིའི་སྒང་གི་སློབ་གྲྭ་ཆེ་ཁག་ཕལ་མོ་ཆེའི་ནང་ལ་འཛམ་གླིང་གི་ཆོས་ལུགས་འདྲ་མིན་འདི་རིགས་སློབ་སྦྱོང་བྱེད་པ་འཛམ་གླིང་ས་ཕྱོགས་གང་སར་འདུག ཁོང་ཚོས་ཆོས་ཉམས་ལེན་བྱེད་པའི་ཆེད་དུ་མིན།

དཔེར་ན། ནང་ཆོས་དང་འབྲེལ་བ་མེད་མཁན་ཡེ་ཤུའི་ཆོས་པའམ། ཡང་ན་ཧིན་དཱུ་དང་ཁ་ཆེའི་ཆོས་པ་གང་ཞིག་ཡིན་ན་ཡང༌། རང་ལུགས་དང་ནང་པའི་ཆོས་ལ་ཁྱད་པར་གང་འདྲ་ཡོད་མེད་ཤེས་ན་ཕུན་སུམ་ཚོགས་པའི་ཡན་ལག་ཡིན་པ་ལས། གནོད་པ་གང་ཡང་མེད། ཕན་ཐོགས་ཡོང་གི་རེད། སློབ་སྦྱོང་བྱེད་སྟངས་འདི་ལྟ་བུའི་ཐོག་ནས་ང་ཚོས་གསར་གཏོད་བྱས་ན་བསམ་པ་དྲན་བྱུང༌། འཇམ་དབྱངས་བཞད་པས་མཛད་པའི་གྲུབ་མཐའ་དེ་ཧ་ཅང་ཡག་པོ་ཡོད། སྔོན་ལ་གྲུབ་མཐའ་མདོར་བསྡུས་ཤིག་གི་ཐོག་ནས་གོ་བརྡ་ཞིག་སྤྲད། དེ་ནས་ཇེ་རྒྱས་སུ་བཏང་ན་འཇམ་དབྱངས་བཞད་པ་རང་གིས་མཛད་པའི་གྲུབ་མཐའ་ཆེན་མོ་དང༌། ད་དུང་ཞིབ་ཕྲ་བཙལ་འཚོལ་བྱས་ན་དཔལ་ལྡན་ཆོས་རྗེས་མཛད་པའི་གྲུབ་མཐའ་ཧ་ཅང་ཡག་པོ་ཡོད། དེ་དག་གི་ཐོག་ནས་སློབ་སྦྱོང་རྒྱ་ཆེ་ཆུང་གང་ཡང་བྱེད་རྒྱུ་ཡོད།

དེ་བཞིན་ཀློང་ཆེན་རབ་འབྱམས་པའི་གསུང་གི་ནང་དུའང་གྲུབ་མཐའ་ཡོད། དེ་དང་དེ་ལྟ་བུའི་རིགས་ལ་སློབ་སྦྱོང་བྱེད་རྒྱུ་བྱུང་ན་ཡག་པོ་འདུག ཉམས་ལེན་བྱེད་མཁན་ཞིག་གི་ངོས་ནས་བཤད་ན་ཇི་ཙམ་ནང་ཆོས་ཀྱི་རྩ་བ་དང༌། གྲུབ་མཐའི་འགྲོ་སྟངས་ཤེས་པ་དེའི་ཚོད་ཀྱི་སེམས་ལ་ཡིད་ཆེས་དང༌། ཤེས་ནས་དད་པ་ཐོབ་རྒྱུར་ཁྱད་པར་ཆེན་པོ་ཡོད། དམིགས་བསལ་ཆོས་དད་མེད་པ་དང༌། ཉམས་ལེན་བྱེད་རྒྱུའི་འདུ་ཤེས་མེད་ན་ཡང༌། འདི་དག་ཤེས་བྱའི་རྣམ་གྲངས་སུ་ཤེས་ཐུབ་ན་ཡག་པོ་རེད།

ཅ༽ དབང་པོ་རྣོ་རྟུལ་དང་། ཆོས་ཀྱི་རྗེས་འབྲང་།

སྤྱིར་འཛམ་གླིང་འདིའི་སྒང་ལ་ནང་པའི་ཆོས་ལ་དོ་སྣང་ཡོད་མཁན་རིགས་གཉིས་ཡོད་པ་ལས་རིགས་གཅིག་ནི་བོད་པ་དང༌། རྒྱ་མི། ཀོ་རི་ཡ། རྒྱ་གར་བ་ཁག་ཅིག བལ་ཡུལ་ལྟ་བུ་ཕ་མེས་ནས་ནང་པ་ཡིན་བསམས་ནས་སངས་རྒྱས་ལ་སྐྱབས་སུ་འགྲོ་མཁན་རིགས་གཅིག་དང་། ཡང་རིགས་གཞན་དེ་ཆོས་ལུགས་འདྲ་མིན་མང་པོར་ཞིབ་འཇུག་བྱེད་སྐབས་ནང་པའི་བཤད་ལུགས་འདི་ཚན་རིག་དང་མཐུན་པ། རྒྱུ་མཚན་ལ་བསམ་བློ་གཏོང་ས་ཡོད་པ། དཔྱད་པ་བྱེད་ས་ཡོད་པ། དཔྱད་པ་བྱེད་སྟངས་ལའང་རང་དབང་ཡོད་པ་ཞིག་དང༌། ཆོས་ལུགས་གཞན་དག་ཕལ་མོ་ཆེའི་ནང་ལ་སོ་སོས་དད་པ་བྱེད་སའི་ཆོས་དེ་ལ་དོགས་པ་བྱས་ཏེ་དྲི་བ་དྲིས་མི་ཆོག་པར་དེ་དཀོན་མཆོག་གི་བཀའ་རེད་ཅེས་ཡིད་ཆེས་བྱས་ནས་སྡོད་དགོས་པ།

ནང་པའི་ཆོས་སྤྱི་དང༌། དེའི་ནང་ནས་ཐེག་ཆེན་གྱི་ཆོས་ནང་ལ་རྒྱལ་བའི་བཀའ་རང་ལ་དཔྱད་པ་བྱེད་ཆོག་པ་དང༌། ཞིབ་འཇུག་བྱེད་ཆོག་པ་སོགས་ཆོས་ལུགས་གཞན་དང་མི་འདྲ་བའི་ཁྱད་པར་དེ་དག་ལ་ངོ་མཚར་སྐྱེས་ཏེ་གཞི་ནས་ནང་པའི་ཆོས་བྱེད་མཁན་ཡོང་གི་འདུག དེ་ནི་ཧ་ཅང་བརྟན་པོ་ཡོད། སྤྱིར་ང་རང་ཚོ་ནང་པ་བྱེད་མཁན་ཡོད་ཚད་རིམ་པ་དེའི་ཐོག་ནས་འགྲོ་དགོས་ཟེར་བ་མིན་ན་ཡང༌། ནང་པའི་ཆོས་ཀྱི་ཁྱད་ཆོས་རྩ་བ་ངོས་འཛིན་བྱེད་སྟངས་རིམ་པ་དེའི་ཐོག་ནས་འགྲོ་དགོས་ཀྱི་འདུག དཔེར་ན་ང་རང་ཚོའི་མངོན་རྟོགས་རྒྱན་གྱི་ནང་ལ་དབང་རྟུལ་དད་པའི་རྗེས་འབྲང་དང༌། དབང་རྣོན་ཆོས་ཀྱི་རྗེས་འབྲང་ཞེས་རིགས་གཉིས་བཤད་གསུངས་ཡོད་པ་ལྟར། རིགས་གཅིག་དད་པ་ཁོ་ནའི་ཐོག་ནས་འགྲོ་མཁན་ཡོང་གི་རེད། སྤྱིར་བཏང་འཁྲིད་སྟངས་དང༌། གོ་རིམ་སྟོན་སྟངས་དེ་ཆོས་ཀྱི་རྗེས་འབྲང་གཞིར་བཞག་པའི་ཐོག་ནས་འཁྲིད་དགོས་པ་དེ་གལ་ཆེན་པོ་མིན་ནམ་བསམ་གྱི་འདུག དེ་རིན་པོ་ཆེ་རྣམ་པ་ཚོའི་ཐུགས་ལ་བཅངས་དགོས། ཁ་སང་བཀྲ་ཤིས་འཁྱིལ་ལའང་བཀའ་མོལ་ཞུ་རྒྱུ་བྱུང༌།

ཆ༽ ཤེས་ཡོན་སློབ་སྦྱོང་དང་། མི་གཤིས་བཟང་པོ།

དེ་ནས་ཕྲུ་གུའི་ཤེས་ཡོན་སློབ་སྦྱོང་གི་ཐོག་ལ་ང་རང་ཚོ་བོད་པའི་གཞིས་ཆགས་ཆེ་ཆུང་ཚང་མས་གཞི་ནས་དོ་སྣང་བྱས་ཏེ་ཤུགས་རྒྱག་གི་ཡོད། ད་ལྟ་ས་ཆ་འདིར་ཆ་བཞག་ན། ཁྱེད་རང་ཚོ་མཐུན་རྐྱེན་འཛོམས་མིན་གྱི་དཀའ་ངལ་མང་པོ་ཞིག་ཡོད་ཀྱང༌། ཚང་མས་དེ་གལ་ཆེན་པོར་བརྩིས་ནས་འབད་བརྩོན་མུ་མཐུད་གནང་བཞིན་པ་དང༌། གྲུབ་འབྲས་ཀྱང་གང་ལ་གང་འཚམ་ཐོན་པར་ཐུགས་རྗེ་ཆེ་ཞུ་གི་ཡིན། ཕྲུ་གུ་ཚོས་ཤེས་ཡོན་སྦྱངས་པ་དང་ཆབས་ཅིག་རྩ་བའི་མིའི་གཤིས་ཀ་བཟང་པོ་དགོས་པ་དེར་ཁྱེད་རང་ཚོས་ངེས་པར་དུ་དོ་སྣང་བྱེད་དགོས་ལ། དེ་མ་བརྗེད་པ་བྱེད་དགོས།

ཕྲུ་གུ་སོ་སོའི་ངོས་ནས་གཤིས་ཀ་བཟང་པོ་ཟེར་མཁན་འདི་གལ་ཆེན་པོ་ཡིན་པའི་ངོས་འཛིན་བྱེད་རྒྱུ་གལ་ཆེན་པོ་རེད། གཤིས་ཀ་བཟང་པོ་ཡོང་བའི་འགན་ཁུར་གཙོ་བོ་ཕ་མ་དང༌། དགེ་རྒན་ཚོས་ལེན་དགོས། འཛིན་གྲྭའི་ནང་ལ་དགེ་རྒན་ཚོས་ཕྲུ་གུར་སློབ་ཚན་འཁྲིད་པ་ཙམ་མིན་པར། ཕྲུ་གུའི་མི་ཚེའི་མདུན་ལམ་ལ་ཡང་སེམས་ཁུར་མཉམ་དུ་བླངས་ནས་ཕྲུ་གུ་ཚོར་ཤ་ཚ་དང་སེམས་ཁུར་ཡོད་པའི་ཐོག་ནས་སློབ་འཁྲིད་བྱེད་ཐུབ་པ་བྱུང་ན། ཕྲུ་གུའི་ངོས་ནས་ཀྱང་དགེ་རྒན་ལ་གུས་བརྩི་དང༌། དགའ་ཞེན། སྙིང་ཉེ་པོ་ཡོང་གི་རེད། ཁྱིམ་ཚང་ནང་ལའང་ཕ་མ་ཚོས་ཀྱང་དེ་བཞིན་བྱས་ནས་ཕྲུ་གུ་ཚོའི་སྐད་ཆ་ཤོད་སྟངས་ཚུན་ཆད་ཡ་རབས་དང༌། བཟང་པོའི་གོམས་གཤིས་འཇགས་ཐུབ་ཐབས་ཕ་མའི་ངོས་ནས་རྒྱུན་དུ་དོ་སྣང་དང༌། སློབ་སྟོན་བྱེད་དགོས། འཛིན་གྲྭའི་ནང་ནས་དགེ་རྒན་ཚོས་ཕྲུ་གུར་སློབ་སྦྱོང་སྤྲད་པ་དང་ཆབས་ཅིག་བཟང་པོའི་གོམས་གཤིས་དགེ་རྒན་རང་གི་སྒོ་གསུམ་གྱི་སྤྱོད་པའི་ཐོག་ནས་ཕྲུ་གུར་ངོ་སྤྲོད་ལྟ་བུ་བྱས། སོ་སོའི་ཁྱིམ་ཚང་ནང་དུ་ཕ་མས་ཞར་ཞོར་ལ་བཟང་པོའི་ཡ་རབས་ཀྱི་གོམས་གཤིས་ངོ་སྤྲོད་དང༌། དེ་དག་གལ་འགངས་ཆེན་པོ་ཡིན་པའི་གཞེན་སྐུལ་ཟུང་འབྲེལ་དུ་བྱས་ཏེ་ལོ་བཅུ་གྲངས་མུ་མཐུད་ན། དེ་ལྟ་བུའི་འོག་ནས་ཐོན་པའི་ཕྲུ་གུ་ད་ནས་ཕྱིན་ཆད་འཚར་ལོངས་ཡོང་སྐབས་འདྲ་འདྲའི་ནང་ནས་མི་འདྲ་བའི་ཡ་རབས་བཟང་པོའི་སྤྱོད་པ་ཡོད་པ་ཞིག་ཡོང་གི་རེད། དེ་ཤིན་ཏུ་གལ་ཆེན་པོ་རེད། ཕྲུ་གུ་ཚོས་ཤེས་དགོས་པ་རེད། ཤེས་ཡོན་གཅིག་པུར་ངོ་མཚར་ཆེ་རྒྱུ་དེ་ཙམ་མི་འདུག

དེང་སང་འཛམ་གླིང་འདིའི་སྒང་གི་ནུབ་ཕྱོགས་རྒྱལ་ཁབ་ཚོ་དངོས་པོ་ཡར་རྒྱས་ཤིན་ཏུ་ཆེན་པོ་ཡོད་ལ། ཤེས་ཡོན་ཧ་ལས་པའི་ཡག་པོ་ཡོད་ན་ཡང༌། ཤེས་ཡོན་གྱིས་ཕྱུག་པའི་སྤྱི་ཚོགས་ཚོའི་ནང་ལ་དཀའ་ངལ་མང་པོ་ཞིག་ཡོང་གི་འདུག ཤེས་ཡོན་དང༌། དངོས་པོ་ཡར་རྒྱས་ཀྱི་ཆ་ནས་ཕོངས་པ་མེད་པ་ཞིག་ལ་ད་དུང་དཀའ་ངལ་འཕྲད་པ་དེའི་རྒྱུ་རྐྱེན་ལ་ཉམས་ཞིབ་བྱེད་མཁན་མང་པོས་གཅིག་གྱུར་གྱི་ངོས་འཛིན་ལ་སྤྱི་ཚོགས་ནང་དང༌། ལྷག་པར་ཁྱིམ་ཚང་གི་ནང་ལ་ཡ་རབས་དང༌། བྱམས་སྙིང་རྗེའི་འཚོ་བས་མ་འདང་བའི་རྐྱེན་གྱིས་སྤྱི་ཚོགས་ནང་ལ་དཀའ་ངལ་འཕྲད་ཀྱི་འདུག་ཅེས་ཤོད་ཀྱི་འདུག དེར་བརྟེན་འདིར་ཤེས་ཡོན་གྱི་ཐོག་ལ་འབྲེལ་བ་ཡོད་པ་དང༌། འགན་ཁུར་ཡོད་པ་ཚང་མས་གནད་དོན་འདི་ལ་ལྷོད་གཡེང་མ་སོང་བ་དགོངས་པ་བཞེས་རོགས་གནང་ཞེས་ཞུ་རྒྱུ་ཡིན།

ཇ༽ དབུ་མའི་ལམ་བཟང་དང་། མང་མོས་འོས་བསྡུ།

དེ་ནས་བོད་སྤྱི་པའི་གནས་ཚུལ་སྤྱི་ཡོངས་ཀྱི་ཐོག་ནས་ཁྱེད་རང་ཚོ་ཚང་མས་མཁྱེན་གསལ་རེད། རྒྱ་བོད་གཉིས་ཀྱི་དཀའ་ངལ་སེལ་ཐབས་ལ་ངོས་ནས་དབུ་མའི་ལམ་ཞེས་ཟེར་གྱི་ཡོད། ལོ་རྒྱུས་ཀྱི་ཐོག་ནས་ང་རང་ཚོ་བོད་རང་བཙན་རྒྱལ་ཁབ་ཐ་དད་པ་ཅིག་རེད། སྔར་ཆོས་རྒྱལ་ཚོའི་སྐབས་ནས་རྡོ་རིང་ལ་ཡི་གེ་བཀོད་དེ་རྒྱ་རྒྱ་ཡུལ་ན་སྐྱིད། བོད་བོད་ཡུལ་ན་སྐྱིད། ཅེས་རྒྱ་དང་བོད་ཐ་དད་སོ་སོ་ཡིན་པའི་གནས་ཚུལ་གསལ་པོ་ཡོད། སྔར་ཡུལ་ཚན་ལུང་ཚན་སོ་སོ་བྱས་ཏེ་ཕན་ཚུན་གཅིག་གིས་གཅིག་ལ་ལྟོས་མི་དགོས་པ་དང༌། རེ་མི་དགོས་པར་གནས་པའི་སྐབས་ལ་ཡིན་ན་རང་དབང་རང་བཙན་ཟེར་བ་འདི་གནད་ཆེན་པོ་ཆགས་ཀྱི་ཡོད། དེང་སང་འཛམ་གླིང་ལ་འགྱུར་བ་ཆེན་པོ་འགྲོ་གི་ཡོད་པས་རང་དབང་རང་བཙན་ཟེར་བ་དེར་དེ་ཙམ་གྱི་གལ་ཆེན་པོ་མཐོང་གི་མི་འདུག དེང་སྐབས་ཀྱི་དུས་ཚོད་ལ་དཔེར་ན་རྒྱ་གར་དང་། བྷང་ལ་སྡེ་ཤི བལ་ཡུལ། འབྲུག རྒྱ་མི། དེ་བཞིན་ལུང་པ་ཚང་མར་དཔལ་འབྱོར་ལ་སོགས་ཀྱི་གནས་ཚུལ་མང་པོར་བརྟེན་ནས་རང་བཞིན་གྱིས་འབྲེལ་བ་བྱེད་དགོས་པ་དང༌། ཕན་ཚུན་ལྟོས་རེས་ཡོད་མཁན་ཞིག་ཆགས་ཡོད།

ང་རང་ཚོ་བོད་པར་ཆ་བཞག་ན་དེ་བས་ཀྱང་བོད་ལ་རྒྱ་མཚོའི་ཐོག་ནས་མཚོ་ལམ་མེད་ལ། འགྲིམ་འགྲུལ་ཁག་པོ། མི་ཚོགས་ཉུང་ཉུང༌ཞིང་ས་རྒྱ་ཆེན་པོ། རང་བཞིན་གྱི་ཐོན་ཁུངས་ཡག་པོ་ཡོད་མཁན། དངོས་པོ་རྗེས་ལུས་ཡིན་མཁན་དེ་ལྟ་བུ་ཞིག་གི་གནས་ཚུལ་གྱི་འོག་ལ། ང་ཚོའི་ལུང་པ་མགྱོགས་མྱུར་དངོས་པོ་ཡར་རྒྱས་ཡོང་བར་ང་ཚོ་བོད་པ་གཅིག་པུས་ཕལ་ཆེར་ཁག་པོ་རེད། གང་ལྟར་དངོས་ཡོད་ཡར་རྒྱས་ཀྱི་ཉམས་མྱོང་མཁན་ཞིག་ལ་མ་བརྟེན་པར་ང་ཚོ་གཅིག་པུས་བྱེད་ཐུབ་པ་ཁག་པོ་རེད། དེ་ལྟ་བུའི་གནས་ཚུལ་ལ་བསམ་བློ་བཏང་ན་རྒྱ་མི་དང་མཉམ་དུ་བསྡད་ནས་དངོས་པོ་ཡར་རྒྱས་གཏོང་རྒྱུའི་ཐོག་ལ་རྒྱ་མིའི་ས་ནས་རོགས་རམ་ལེན་རྒྱུ་བྱས་ན། དེས་ང་ཚོར་ཁེ་ཕན་ཡོང་གི་རེད་བསམ་གྱི་འདུག

བོད་ཀྱི་ཆོས་དང་རིག་གཞུང་སངས་རྒྱས་ཀྱི་བསྟན་པ་དང་འབྲེལ་བ། མིའི་བསམ་བློ་གཏོང་སྟངས་དང༌། སྒོ་གསུམ་གྱི་སྤྱོད་པ་སྤུས་དག་ཅིག་ཡོད་པ་འདིས་རྒྱ་མིར་ཏན་ཏན་ཕན་ཐོགས་ཐུབ་པ་ཞིག་ཡོང་གི་རེད། སྔར་ལོ་རྒྱུས་ཀྱི་ནང་ལ་ཆ་བཞག་ན། བོད་ལ་ནང་པ་མ་དར་གོང་རྒྱ་ནག་ལ་ནང་པ་དར་ནས་ཧ་ལམ་ལོ་སུམ་བརྒྱ་བཞི་བརྒྱ་ཕྱིན་ཟིན་པ་རེད། སྔར་རྒྱ་ནག་ནང་ནང་པའི་ཆོས་དར་རྒྱས་བྱུང་ཡོད། ཡང་སྒོས་ལྷག་པར་ཅན་དུ་བོད་གངས་ཅན་ལྗོངས་ཀྱི་སངས་རྒྱས་ཀྱི་བསྟན་པ་དེའང་རྒྱ་ནག་ནང་ལ་དར་ཁྱབ་ཆེན་པོ་བྱུང་ཡོད་པ་གསལ་པོ་ཡོད། དཔེར་ན། པེ་ཅིང་གིས་མཚོན་པའི་རྒྱ་ནག་གི་ས་ཁུལ་མང་པོ་ཞིག་ལ་བོད་པའི་ལག་ཤེས་པས་བཟོས་པའི་ལྷ་ཁང་དང༌། སྐུ་འདྲ་སྣ་ཚོགས་མཐོང་རྒྱུ་འདུག ནང་པ་སངས་རྒྱས་པའི་ཆོས་དང༌། དེ་དང་འབྲེལ་བའི་རིག་གཞུང་རྩ་ཆེ་བོད་ལ་ཡོད་པ་འདི་དག་ང་ཚོས་བདག་པོ་རྒྱག་ཐུབ་པ་ལས། རྒྱ་མིས་བདག་པོ་རྩ་བ་ཉིད་ནས་རྒྱག་མི་ཐུབ།

དེས་ན་ང་ཚོས་བྱེད་ཐུབ་ས་འདིའི་ནང་ལ་ང་ཚོས་འགན་གཙང་མ་འཁྱེར་དགོས་པ་དང༌། ང་ཚོས་བྱེད་མི་ཐུབ་པའི་སར་རྒྱ་མིས་འགན་གཙང་མ་འཁྱེར་དགོས་པ་དེ་ལྟ་བུ་ཞིག་བྱས་ན་རྒྱ་གཞུང་ལ་ཡང་བློ་བཞག་ས་ཞིག་ཡོད་པ་དང་། ང་ཚོ་བོད་ལ་ཡང་བློ་བཞག་ས་ཡོད་པ་ཞིག་ཡོང་གི་རེད། ད་ལྟའི་དུས་འདིར་བོད་ཆགས་འཇིག་གི་གནས་སུ་སླེབས་པའི་ཛ་དྲག་གི་དཀའ་ངལ་འདི་སེལ་ཐབས་མ་བྱས་པར་སྒུག་ནས་བསྡད་པས་མི་འགྲིགས་པར་བརྟེན། ངོས་ནས་དབུ་མའི་ལམ་གྱི་ཐབས་ཤེས་འཚོལ་དགོས་པའི་རྒྱུ་མཚན་དང་དགོས་པ་དེ་ཡིན། བར་སྐབས་ངོས་ནས་དབུ་མའི་ལམ་གྱི་བསམ་འཆར་བཏོན་པ་འདིར་འཛམ་གླིང་རྒྱལ་ཁབ་མང་པོ་ཞིག་གིས་རྒྱབ་སྐྱོར་བྱེད་ཀྱི་ཡོད་པ་དང༌། རྒྱ་བོད་གཉིས་དབུ་མའི་ལམ་གྱི་ཐོག་ནས་ཞི་འགྲིགས་ཡོང་ཐབས་ལ་འབད་བརྩོན་རྒྱལ་ཁབ་མང་པོ་ཞིག་གིས་ཡོངས་གྲགས་བྱས་ནས་བྱེད་ཀྱི་ཡོད་ལ། ཡོངས་གྲགས་མ་ཡིན་པའི་ཐོག་ནས་ཀྱང་ཐབས་ཤེས་བྱེད་ཀྱི་ཡོད། དཔེར་ན། ཉེ་བའི་ཆར་ཨ་རིའི་སྲིད་གཞུང་ནས་རྒྱ་བོད་དབར་འབྲེལ་བ་བྱེད་མཁན་དམིགས་བསལ་གྱི་འགན་ཁུར་ཡོད་པའི་ལས་བྱེད་པ་ཞིག་བསྐོ་གཞག་བྱས་ཡོད། ཕྱོགས་གཅིག་གི་གནས་སྟངས་དེ་ལྟར་རེད།

ཡང་ཕྱོགས་གཅིག་ནས་ངོས་ནས་དབུ་མའི་ལམ་གྱི་བྱེད་སྟངས་འདིས་འགྲིག་གི་མི་འདུག་ཅེས་སྐྱོན་བརྗོད་བྱེད་མཁན་ང་ཚོ་བོད་པའི་ནང་ནས་ཀྱང་ཡོང་གི་ཡོད། བོད་ནང་ནས་ཀྱང་བློ་ཕམ་བྱེད་མཁན་རིགས་ཁ་ཤས་ཡོང་གི་ཡོད་བཟོ་འདུག ང་ཚོར་རྒྱབ་སྐྱོར་བྱེད་མཁན་ཁ་ཤས་ལ་ཡང་བསམ་ཚུལ་དེ་ཡོང་གི་འདུག གནད་དོན་འདི་གལ་ཆེན་པོ་ཡིན་སྟབས། སྔོན་ལ་མི་མང་གི་བསམ་ཚུལ་བསྡུ་ལེན་ཞིག་བྱེད་ཐུབ་ན་བསམ་སྟེ་ལོ་ཁ་ཤས་གོང་ལ་མ་འོངས་པའི་བྱེད་ཕྱོགས་སྐོར་ལ་གང་དགའ་ཅི་ལེགས་མི་མང་གི་བསམ་ཚུལ་བསྡུས་པའི་མཐའ་བསྡོམས་སུ། ཕྱོགས་གཅིག་ནས་གནད་དོན་འདི་ཤིན་ཏུ་གལ་ཆེན་པོ་ཡིན་པ་དང༌། གཉིས་ནས་ཕྱོགས་མང་པོ་ཞིག་གི་གནས་ཚུལ་ལ་བསྟུན་དགོས་ཀྱི་ཡོད་སྟབས། གནས་སྐབས་མང་མོས་ཐག་གཅོད་མི་དགོས་པ་བྱས་ཏེ་ངོས་ནས་ད་ལྟ་བར་དུ་དངོས་ཡོད་གནས་ཚུལ་གྱི་ཆོ་བཟོ་ལ་གཞིགས་པས་ཐབས་ཤེས་བྱེད་ཕྱོགས་འདི་གའི་ཐོག་ནས་མུ་མཐུད་བསམ་བློ་བཏང་ན་ལེགས་གནས་ཞེས་མང་མོས་བྱུང་བ་རེད། གང་ལྟར་རྒྱ་བོད་ཀྱི་དཀའ་ངལ་སེལ་ཕྱོགས་སྐོར་ལ་ངའི་བསམ་ཚུལ་དང་ལངས་ཕྱོགས་འདི་ལྟར་ཡིན།

ཉ༽ ཉམ་ཐག་ལ་རོགས་མགོན་དང་། སྨན་བཅོས་འཕྲོད་བསྟེན།

དེ་ནས་ང་ཚོ་བོད་པའི་སྤྱི་ཚོགས་དང༌། ལྷག་དོན་གཞོན་སྐྱེས་ནང་ལ་དེང་སང་ཐ་མག་ཉལ་ཐ་འཐེན་མཁན་ཁ་ཤས་ཡོང་གི་ཡོད་པ་གོ་རྒྱུ་འདུག དེ་ནི་དཔེ་མི་སྲིད་པའི་ཐབས་རྡུགས་རེད། དེ་ལྟར་ནམ་ཡང་བྱེད་མི་རུང༌། དེ་བཞིན་ཆང་རག་ཚོད་མེད་འཐུང་བ་དང༌། རྒྱན་བཙུགས་ནས་རྩེད་མོ་རྩེས་པ་དེ་རིགས་ས་ཡག་པོ་གཏན་ནས་མི་འདུག གཟབ་གཟབ་བྱེད་དགོས།

ད་ལྟ་ཆོས་དོན་བཀའ་བློན་གྱིས་གསུངས་པ་དེ་དག་ངོས་ནས་བསྐྱར་དུ་བརྗོད་དགོས་དོན་མི་འདུག ཚང་མ་མཐུན་པོ་བྱེད་དགོས། ང་རང་ཚོ་གཞིས་ཆགས་ནང་ལ་སྤྱི་ཡོངས་ཡག་ཐག་ཆོད་ཡོད་ཀྱང་རེ་ཟུང་སོ་སོའི་བསོད་ནམས་ཀྱི་རྒྱབ་མ་འཁྱོགས་པ་ལྟ་བུས་གནས་སྟངས་སྐྱོ་པོའི་ངང་སྡོད་མཁན་ཡོད། དཔེར་ན། འབྱོར་ལྡན་ཚོས་ཕྱག་མཆོད་བྱས་ནས་འགྲོ་སོང་གཏོང་བ་དེ་རིགས་ནས་དམིགས་བསལ་སྐྱོ་པོ་དེ་དག་ལ་ལྟ་རྟོག་བྱེད་རྒྱུ་དང༌། སྨན་བཅོས་མཐུན་རྐྱེན་ལ་སོགས་ཀྱི་ཐོག་ཏུ་བཏང་ནའང་དགེ་རྩ་གཅིག་པ་རེད། སོ་སོ་ནང་ཁུལ་ལའང་བསམ་བློ་གཏོང་དགོས།

ཡང་ནང་སྲིད་དང༌། འཕྲོད་བསྟེན་དེ་དག་ལ་འབྲེལ་བ་བྱས་ན་ཐབས་ཤེས་ཕྲན་བུ་ཡོང་སྲིད་ཀྱི་རེད། དམིགས་བསལ་སྐྱོ་པོ་རྣམས་ལ་ལྟ་རྟོག་བྱེད་རྒྱུ་འདི་འཐུས་མ་ཤོར་བ་དང༌། ལྷོད་གཡེང་མ་སོང་བ་བྱེད་དགོས། འདི་དག་ལ་ངེས་པར་དུ་དགོངས་པ་བཞེས་དགོས། སྙིང་རྗེ། ཁ་ཤས་ཧ་ཅང་སྐྱོ་པོ། རེ་ས་ལྟོས་ས་མེད་པ་འདི་དག་བདག་པོ་མེད་པར་སྡུག་བསྔལ་གྱིས་ཟིན་ཏེ་ཕར་གཞི་ནས་སྐད་ཆ་འདྲི་སྐབས་ཟ་རྒྱུ་མེད། འཐུང་རྒྱུ་མེད། བུ་ལོན་ཡོད་ཅེས་གཞི་ནས་བརྗོད་མཁན་འདི་དག་གིས་ཧམ་པ་བྱས་ཏེ་བཤད་མ་ནུས་པར་ཁུག་ཀྱོག་ལ་ལུས་ནས་སྡོད་ཀྱི་འདུག འདི་ཁུལ་ལའང་དེ་ལྟར་ཡོང་མི་སྲིད་པ་མིན། དེ་དག་ལ་དམིགས་བསལ་གྱི་དགོངས་པ་བཞེས་དགོས་ཀྱི་འདུག

དེ་ནས་ང་ཚོས་རྒྱུན་དུ་འཕྲོད་བསྟེན་བྱེད་རྒྱུ་དེ་གལ་ཆེན་པོ་རེད། བོད་པའི་གཤིས་ཀར་རྒྱུན་དུ་འཕྲོད་བསྟེན་བྱེད་རྒྱུར་དོ་གལ་ཆེན་པོ་མ་བྱས་པར་འཇོག་པ་དང་། ནད་ན་ཚས་ཟིན་ནས་ནད་ཀྱིས་མནར་ཏེ་ཟུག་གཟེར་རྒྱག་པ་སོགས་མངོན་གསལ་དོད་པོ་ཆགས་སྐབས་སྨན་ཁང་ལ་ཕྱིན་ཏེ་སྨན་བཅོས་བྱེད་རྒྱུ་གཞི་ནས་དྲན་གྱི་ཡོད། དེ་དུས་ན་ཚ་རྙིང་པ་ཆགས་ཏེ་ཕྱིས་དྲགས་པ་རེད། འགྲོ་སོང་ཆེན་པོ་ཕྱིན། ན་ཚའང་མ་དྲག་པ་ཡོང་གི་འདུག རྒྱུན་གྱི་སྤྱོད་ལམ་ཐད་དོ་སྣང་བྱས་ཏེ་སྔོན་འགོག་བྱེད་དགོས། འདིར་བོད་པའི་སྨན་ཁང་ཡོད་སྟབས་སོ་སོའི་གཟུགས་པོའི་ཁམས་དང་བསྟུན་ནས་རྒྱུན་བཅོས་བོད་སྨན་བསྟེན་ན་འབྱུང་བ་ཆ་སྙོམས་བཟོས་ཏེ་ནད་མི་ཡོང་བར་ཕན་ཐོགས་ཆེན་པོ་ཡོད། ལྷག་དོན་བོད་སྨན་གྱིས་ཕོ་བར་དམིགས་བསལ་གྱི་ཕན་ནུས་ཆེན་པོ་ཡོད། ཕོ་བ་ཡག་པོ་བྱུང་ན་ལྟོ་ཟས་བཞུ་སྨིན་བདེ་བ་དང༌། ནད་མི་ཕོག་པ། ཕོ་སྐྲན་མི་ཡོང་བར་ཕན་ཐོགས་ཡོད། ལྷོད་གཡེང་ཤོར་ན་ཡག་པོ་མེད། དེ་མིན་ཞུ་རྒྱུ་མེད། ཚང་མས་ཧུར་ཐག་གནང་ཤོག་ཨང་། ཐུགས་རྗེ་ཆེ། ཞེས་བཀའ་སློབ་སྩལ།། །།

༼སྐབས་འདིར། དོལ་རྒྱལ་སྐོར་བཀའ་སློབ་གནང་བ་རྣམས་བཀའ་སློབ་འདི་གྲས་བྱིངས་ཁོངས་ཕྱོགས་བསྡེབས་ཞུས།༽

༄༅། །ཕྱི་ལོ་ ༡༩༩༧ ཟླ་ ༡༢ ཚེས་ ༩ ཉིན་སེ་ར་ཆོས་སྒར་དུ་སེར་སྐྱ་མང་ཚོགས་ལ་སྩལ་བའི་བཀའ་སློབ།

ཀ༽ སློབ་གཉེར་གྱི་དགོས་དམིགས་དང་། རང་སེམས་འདུལ་ཐབས།

དེ་རིང་འདིར་འཇམ་མགོན་༸རྒྱལ་བའི་རྒྱལ་ཚབ་མཚུངས་མེད་ཆོས་ཀྱི་རྗེ་དགའ་ལྡན་ཁྲི་རིན་པོ་ཆེ་བློ་བཟང་ཉི་མ་ལགས་དང༌། བྱང་རྩེ་ཆོས་རྗེ། དེ་མིན་མཁན་པོ་ལས་ཟུར། དགེ་བཤེས་ལ་སོགས་པ་དགེ་འདུན་གྱི་སྡེ་གང་ལ་གང་འཚམ་འདུས་པ་རྣམ་པ་ཚོ་དང༌། དེ་ནས་འདིར་གཞིས་ཆགས་ཀྱི་ལས་བྱེད་པ་དང༌། མི་མང་སྤྱི་བྱིངས་བཅས་རྣམ་པ་ཚོ་ལྷན་རྒྱས་ལ་ཞུ་རྒྱུར། བྱེས་པ་གྲྭ་ཚང་བར་སྐབས་གྲྭ་ཚོགས་ཆེན་པོར་གྱུར་ཏེ་ཆོས་ར་དང་སྟབས་བསྟུན་འདུ་ཁང་གསར་པ་རྒྱག་དགོས་བྱུང་བ་དེ་རིང་སྒོ་འབྱེད་རྟེན་འབྲེལ་སར་ང་ཚོ་མཉམ་འཛོམས་བྱེད་རྒྱུའི་གོ་སྐབས་བྱུང་བ་རེད། ཁྱེད་རང་ཚང་མ་དོན་གཉེར་ཆེན་པོ་བྱས་ཏེ་ཕེབས་པར་ཐུགས་རྗེ་ཆེ་ཞུ་རྒྱུ་ཡིན།

སྔོན་ལ་ད་ལྟ་ལག་འཁྱེར་ཐོབ་མཁན་དགེ་བཤེས་ཁྱེད་རང་ཚོ་ཚང་མར་བཀྲ་ཤིས་བདེ་ལེགས་ཡོད། ཁྱེད་རང་ཚོ་འདིར་སློབ་གཉེར་བྱས་པའི་གྲུབ་འབྲས་ལ་དེ་རིང་ལག་འཁྱེར་ཐོབ་པ་རེད། ངོས་ནས་ནམ་རྒྱུན་རྟག་པར་ཞུ་བཞིན་པ་ལྟར། ང་ཚོས་དཔེ་ཆ་སློབ་གཉེར་བྱེད་པ་འདི་ཐར་པ་དང༌། ཐམས་ཅད་མཁྱེན་པའི་གོ་འཕང་བསྒྲུབ་རྒྱུའི་དོན་དུ་ཡིན་པ་ལས། དགེ་བཤེས་ཀྱི་ལག་འཁྱེར་ཐོབ་ཚར་བའི་རྗེས་ལ་དཔེ་ཆ་དཔེ་རས་ནང་ལ་བསྒྲིལ་ཏེ་འཇོག་རྒྱུ་མིན་པས། དཔེ་ཆ་མུ་མཐུད་ནས་གཟིགས་རོགས་གནང་ཞེས་ཞུ་རྒྱུ་ཡིན། དགེ་བཤེས་བཞག་ཚར་ནས་དཔེ་ཆ་བལྟ་དུས་གོ་བ་ཡག་ཏུ་འགྲོ་ཚུལ་ཟེར་མཁན་དེ་ལྟར་ཁ་ཤས་ཡོང་གི་འདུག དཔེ་ཆའི་གོ་བ་ཟབ་ཏུ་འགྲོ་རྒྱུ་ཡོང་སྲིད་པ་ལྟར། མུ་མཐུད་ནས་ཕྱག་དཔེ་གཟིགས་རྒྱུ་དང༌། སོ་སོས་ཤེས་པ་རྣམས་བསམ་པ་རྣམ་དག་གི་ཐོག་ནས་དགེ་ཕྲུག་ཚོར་སློབ་ཁྲིད་བྱ་རྒྱུ། སོ་སོས་ཀྱང་གང་ཤེས་པ་རྣམས་བརྒྱ་ཆ་བརྒྱ་ཐམ་པ་ལག་ལེན་བསྟར་ཐུབ་པ་ལམ་སེང་མ་བྱུང་ན་ཡང༌། གང་ཐུབ་ཅི་ཐུབ་ལག་ལེན་བསྟར་དགོས་པ་དེ་ཤིན་ཏུ་གལ་ཆེན་པོ་འདུག་ཅེས་ཞུ་རྒྱུ་ཡིན།

དཔེ་ཁྲིད་དགེ་རྒན་རྣམས་ཀྱིས་དགེ་ཕྲུག་ལ་དཔེ་ཆ་ཁྲིད་སྐབས། ངོས་ནས་རྟག་ཏུ་ཞུ་བཞིན་པ་ལྟར། ཐོག་མར་ཁ་དོག་དཀར་དམར་ཁྲིད་སའི་སློབ་གཉེར་བ་ནས་བཟུང་སྟེ། གང་ལྟར་དམིགས་ཡུལ་ལམ་སྟོན་གསལ་པོ་བྱེད་རྒྱུ་གལ་ཆེན་པོ་འདུག འཕྲལ་སེལ་རིག་པའི་རྩལ་འདོན་རྒྱུ་གཅིག་པུ་མིན་པར། གཙོ་བོ་སེམས་རྒྱུད་འདུལ་རྒྱུའི་དོན་དག་ལ་སློབ་སྦྱོང་བྱེད་ཀྱི་ཡོད་སྟབས། དང་པོ་ནས་སློབ་སྦྱོང་བྱེད་པའི་དམིགས་ཡུལ་དང་། དགོས་པ། ཉིང་དགོས་ཞེས་བཤད་པ་བཞིན་ཐར་པ་དང་ཐམས་ཅད་མཁྱེན་པའི་རྒྱུ་དང༌། དེའི་ཆ་རྐྱེན་ལ་སྨིན་ཐུབ་པ་ཞིག་དགོས་པ་ལས། ང་རྒྱལ་དང༌། ཕྲག་དོག འགྲན་སེམས་འཕེལ་བའི་དོན་དུ་ཕྱིན་ན་ཤིན་ཏུ་ཐབས་སྐྱོ་པོ་རེད། དེ་ནི་སྨན་དུག་ཏུ་ཕྱིན་པ་དང་། ལྷ་བདུད་དུ་བབས་ཟེར་བ་ལྟ་བུ་ཡིན། དཔེ་ཆ་བལྟས་པ་ཉོན་མོངས་ཀྱི་གཉེན་པོར་མ་སོང་བར་ཉོན་མོངས་ཀྱི་གྲོགས་ལ་ཕྱིན་ན་ཤིན་ཏུ་ཐབས་སྐྱོ་པོ་རེད། དེ་དག་གི་ཐོག་ལ་ཁྱེད་རང་ཚོ་ཚང་མས་ཡག་པོ་ཞིག་གནང་རོགས་གནང་ཞུ་རྒྱུ་ཡིན།

ཁ༽ གཞིས་ཆགས་ཀྱི་ཡར་རྒྱས་དང་། བྱས་ཅན་གྱི་མི་ཐོག

ད་ལྟ་ལས་བསྡོམས་གཉིས་དེ་རིང་དུས་ཚོད་མ་འདང་བས་ཀློག་ཁོམ་མ་བྱུང་བ་ཡང་། དེ་རིང་འདིར་ཀློག་ལོང་བྱུང་མིན་ལ་མ་བལྟོས་པར་སྤྱིར་བཏང་དུས་དུས་ལ་མི་མང་ཚོར་ང་ཚོས་ལས་ཀ་གང་འདྲ་བྱེད་ཀྱི་ཡོད་པ་དེ་རིགས་གསལ་བཤད་བྱེད་རྒྱུ་གལ་ཆེན་པོ་འདུག འདི་གའི་ས་གནས་ཀྱི་མི་མང་ཚོས་གནས་ཚུལ་གང་འདྲ་ཡིན་པ་དང༌། གང་འདྲ་བྱེད་ཀྱི་ཡོད་པ་དེ་དག་རྟོགས་པ་བྱེད་དགོས། ལྷག་དོན་དངུལ་གྱི་རྩིས་ཁྲའི་སྐོར་དེ་རིགས་ནམ་རྒྱུན་ནས་གསལ་པོ་ཞིག་བྱུང་ན། འདིར་ལས་ཀ་བྱེད་མཁན་ཚོས་ཧུར་ཐག་བྱས་པ་དེ་མི་མང་གིས་ཀྱང་ཤེས་པ་ཞིག་དང༌། མི་མང་གིས་ཀྱང་འདིར་མོས་མཐུན་དང༌། རྒྱབ་སྐྱོར་ཡོད་པ་བྱུང་ན་ཚང་མ་བློ་བདེ་པོ་ཡོང་གི་རེད། མི་མང་གིས་གནས་ཚུལ་ཚང་མ་ཤེས་པ་བྱེད་རྒྱུ་དེ་གལ་ཆེན་པོ་འདུག

གང་ལྟར་འདིར་གཞིས་ཆགས་ནང་ལོ་ནས་ལོ་བསྟུད་ཚང་མས་ཧུར་ཐག་བྱས། དཀའ་ལས་རྒྱག་གི་ཡོད་པས་ཚང་མར་ཐུགས་རྗེ་ཆེ་ཞུ་གི་ཡིན། གཞིས་ཆགས་འདི་རྙིང་ཤོས་ཆགས་ཡོད། ཐོག་མར་ཚ་བའི་དཀྱིལ་ལ་ཤིང་ནགས་གཅོད་འབྲེག་དང༌། མེར་བསྲེགས་བྱེད་པའི་སྐབས་ལ་ངོས་རང་འདིར་སླེབས་ཡོད། ད་ལྟ་བར་དུ་གཞིས་ཆགས་འདིར་ཚར་མང་ཤོས་སླེབས་ཡོད། གང་ལྟར་གཞིས་ཆགས་འདི་རྙིང་ཁུངས་ཡིན་པར་མ་ཟད། ད་ཆ་གང་ཅིའི་ཐོག་ནས་གྲ་འགྲིགས་པོ་ཡག་ཐག་ཆོད་ཆགས་ཡོད། འདིར་མི་མང་དང༌། ལྷག་དོན་གཞོན་སྐྱེས་ཚོའི་གདོང་གི་རྣམ་འགྱུར་དང༌། གདོང་གི་ཚོས་གཞིའི་ཐོག་ནས་ཤེས་ཐུབ་ཀྱི་འདུག འཚོ་བའི་གནས་སྟངས་ཇི་ཙམ་མི་འདུག་ཟེར་བཞིན་དུ་ལོ་རེ་ནས་ལོ་རེ་མི་སྡོད་པ་དྲག་ཏུ་ཕྱིན་ཡོད།

ང་ཚོ་བཙན་བྱོལ་བ་ཆགས་པའི་རིང་ལ་འདིར་སོ་སོའི་ཕ་གཞིས་ཆུང་ཆུང་ཞིག་ཆགས་ཡོད་པ་འདིའི་ཐོག་ལ་ཚང་མས་སེམས་ཁུར་བླངས་ནས་ཧུར་ཐག་བྱས་པ་དངོས་གནས་ཡག་པོ་རེད། འཛམ་གླིང་ནང་བཙན་བྱོལ་བ་འདྲ་འདྲའི་ནང་ནས་ང་ཚོ་བོད་པ་གྲ་འགྲིགས་ཤོས་ཤིག་དང༌། ཚགས་ཚུད་ཤོས་ཡིན་པ། བཙན་བྱོལ་བའི་ཐོག་ལ་ལས་ཀ་བྱེད་མྱོང་མཁན་དང༌། ཉམས་མྱོང་ཡོད་མཁན་ཚང་མ་མཐོང་ཚུལ་གཅིག་གྱུར་གྱིས་ཤོད་ཀྱི་འདུག གང་ལྟར་གྲ་འགྲིགས་པོ་དང༌། ཚགས་ཚུད་པོ་ཡོང་བའི་རྐྱེན་རྩ་གཙོ་བོ་ས་གནས་ས་ཐོག་གི་ལས་ཀ་བྱེད་མཁན་རྣམས་དང༌། རྒྱ་ཆེའི་མི་མང་ཚ་གྲང་ངལ་དུབ་ལ་ལྟོས་པ་མེད་པར་སྡོད་མཁན་རྣམས་ནས་དཀའ་ལས་བརྒྱབ་པའི་འབྲས་བུ་རེད།

ལྷག་པར་དུ་ཡང་ཐོག་མར་གཞིས་ཆགས་ཚུགས་པའི་སྐབས་ཀྱི་མི་དེ་དག་གིས་དཀའ་ལས་ཆེན་པོ་བརྒྱབ་ཡོད། དེའི་སྐབས་ཀྱི་ལས་ཀ་བྱེད་མཁན་མཁན་ཆུང་རྒྱལ་མཚན་ལགས་དང༌། ཕ་ལྷའི་རིམ་བཞི་ཁོང་གཉིས་ཡིན་པ་ཡོད། སྐབས་དེར་གཞིས་ཆགས་ལ་ཐོག་མར་ཡོང་མཁན་གྱི་མི་མང་པོ་ཞིག་ད་ཆ་རྒས་ཤིང་འཁོགས་པའི་ན་ཚོད་ལ་སླེབས་པ་དང༌། མང་པོ་ཞིག་ནི་འཇིག་རྟེན་ཕ་རོལ་ལ་ཕྱིན་ཟིན་པ་རེད། གང་ལྟར་བྱས་རྗེས་འཇོག་མཁན་དང༌། དཀའ་ལས་མི་ཐོག་རྒན་པ་ཁོང་ཚོས་བརྒྱབ། དེའི་བྱས་རྗེས་ཀྱི་གྲུབ་འབྲས་དེ་མི་ཐོག་གསར་པ་གཅིག་གིས་ལོངས་སྤྱོད་པ་ལྟ་བུ་ཆགས་ཡོད། ཁྱེད་རང་རྒན་པ་རྣམས་ནས་དཀའ་ལས་བརྒྱབ་པ་འདི་དག་ནམ་ཡང་ཡལ་ཐབས་མེད་པ་ཞིག་རེད། ཕྱེད་ཀ་སོ་སོའི་སྒེར་གྱི་ལྟོ་གོས་ཀྱི་དོན་དག་རེད། འོན་ཀྱང་ཕྱེད་ཀ་ང་ཚོ་བོད་སྤྱི་པའི་སྒྲིག་འཛུགས་ཤིག་དང༌། བོད་གཞུང་གིས་ལམ་སྟོན་འཆར་འགོད་འོག་ནས་གང་ཡོང་ཅི་ཡོང་བྱས་པ་དེ་དངོས་དང་བརྒྱུད་པའི་ཐོག་ནས་སངས་རྒྱས་ཀྱི་བསྟན་པ་དང་འབྲེལ་བ་ཡོད་པར་བརྟེན་དགེ་བའི་ལས་བསགས་ཡོད་པས། ཁྱེད་རང་ཚོས་རྗེས་སུ་ཡི་རངས་བྱེད་དགོས། ངོས་ནས་ཀྱང་ཁྱེད་རང་ཚོ་རྒས་པོ་རྒན་མོ་ཚོ་ཐུག་དུས་སྔོན་མ་དཀའ་ལས་རྒྱག་མཁན་གྱི་མི་ཡིན་བསམས་ནས་སེམས་ནང་དམིགས་བསལ་གྱི་ཚོར་བ་ཞིག་ཡོང་གི་འདུག ངོས་ནས་སྨོན་ལམ་བརྒྱབ་ཆོག ཁྱེད་རང་ཚོ་ཚང་མ་སེམས་སྐྱིད་པོ་དང་བག་ཕེབས་པོ་བྱས་ནས་སྡོད་རོགས་བྱེད།

ག༽ ན་གཞོན་གྱི་ཤེས་ཡོན་དང་། གཞན་ཕན་གྱི་གོམས་གཤིས།

ད་ཆ་མི་ཐོག་བརྗེས་ཏེ་གཞོན་སྐྱེས་གསར་པ་རྣམས་སླེབས་ཡོང་གི་ཡོད། དེང་སང་གཞིས་ཆགས་ཚང་མར་གཞོན་སྐྱེས་ཕོ་གསར་མོ་གསར་མང་པོ་ཞིག་འཚར་ལོངས་ཡོང་གི་ཡོད། ཉེ་ཆར་ལམ་ཞོར་དུ་ཧད་རྡར་བྷ་ཐར་འཁྱུག་ཙམ་བསྡད་པ་ཡིན། དེ་ཁུལ་བོད་པ་བལ་གོས་ཚོང་མཁན་སུམ་བརྒྱ་སྐོར་ཞིག་འདུག་པ་དེ་དག་གི་ནང་དུའང་གཞོན་སྐྱེས་མང་པོ་སླེབས་འདུག དེ་དུས་ངོས་ནས་གཞོན་སྐྱེས་ཚོའི་ནང་ནས་སློབ་གྲྭ་འགྲིམས་མྱོང་བ་ཇི་ཙམ་ཡོད་མེད་དང༌། སློབ་གྲྭ་འགྲིམས་མ་མྱོང་བ་ཇི་ཙམ་ཡོད་མེད་སྐད་ཆ་དྲིས་པ་ཡིན། མང་ཆེ་བ་སློབ་གྲྭ་འགྲིམས་མྱོང་བ་ཆགས་འདུག ང་ཚོ་བཙན་བྱོལ་དུ་གྱར་ཏེ་ཐབས་སྐྱོ་པོ་ཡིན་ན་ཡང༌། སྤྱི་ཡོངས་ཀྱི་ཤེས་ཡོན་གནས་སྟངས་ལ་བལྟས་ན། གཞིས་ལུས་རྒྱ་ཆེའི་མི་མང་གི་བུ་ཕྲུག་ཚོའི་ཤེས་ཡོན་ལས། ང་ཚོ་བཙན་བྱོལ་བའི་བུ་ཕྲུག་གི་ཤེས་ཡོན་དྲག་པ་ཆགས་ཡོད། ཨ་རི་དང༌། ཡོ་རོབ་ལ་སོགས་པ་འཛམ་གླིང་འདིའི་སྒང་གི་ཆེས་མཐོའི་གཙུག་ལག་སློབ་གྲྭ་ཁག་གི་ནང་ལ་ང་ཚོ་བཙན་བྱོལ་བའི་སློབ་ཕྲུག་བརྒྱ་ཕྲག་ཁ་ཤས་ཡོད་པ་དང༌། བོད་ནས་ཉུང་ཤས་ལས་མེད།

ད་ཆ་ཤེས་ཡོན་གྱི་ཆ་ནས་བོད་པ་བཙན་བྱོལ་བའི་སྤྱི་ཚོགས་ནང་གཞོན་སྐྱེས་རྣམས་ཡིག་རྨོངས་ཀྱི་གནས་ཚུལ་ཧ་ལམ་སེལ་ཏེ་ཡི་གེ་ཤེས་པའི་སྒོ་ནས་གང་ཅིའི་མཐོང་རྒྱ་ཐོས་རྒྱ་ཆེན་པོ་ཞིག་ཆགས་ཡོང་གི་ཡོད། འདི་ང་ཚོའི་ཡར་རྒྱས་རེད། ཧ་ཅང་ཡག་པོ་རེད། ཡིན་ན་ཡང་ང་ཚོར་མཐོང་རྒྱ་ཐོས་རྒྱའི་ཤེས་ཡོན་ཡོད་པ་གཅིག་པུས་མི་འགྲིགས། ང་ཚོའི་མི་ཐོག་རྒན་པ་འདི་དག་ལ་དེང་དུས་ཀྱི་ཤེས་ཡོན་དང༌། མཐོང་རྒྱ་ཐོས་རྒྱ་དེ་ཙམ་མེད་ན་ཡང༌། དེ་སྔ་བོད་ནང་ཕ་མེས་ནས་བརྒྱུད་པའི་གོམས་གཤིས་འབུ་སྲིན་ཞིག་མཐོང་ནའང་སྙིང་རྗེ་ཟེར་བ་དང༌། ཉམ་ཐག་པའི་སྲོག་ཆགས་གང་འདྲ་ཞིག་མཐོང་ན་ཡང་དེ་ལ་རོགས་ཕན་བྱེད་རྒྱུ་དང༌། ཕན་གདགས་རྒྱུའི་བསམ་བློ་ཞིག་རང་བཞིན་གྱིས་བོད་པའི་སྤྱི་ཚོགས་ནང་ལ་ཡོད།

མ་གཞི་བོད་པའི་ནང་མི་གསོད་མཁན་སོགས་གང་བྱུང་བྱེད་མཁན་ཡོང་གི་རེད། སྤྱི་ཡོངས་ཀྱི་ཆ་ནས་བོད་པའི་སྤྱི་ཚོགས་འདི་གཞན་དག་དང་མི་འདྲ་བར་བྱམས་སྙིང་ལྡན་པའི་སྤྱི་ཚོགས་ཤིག་ཡིན། འདི་འདྲའི་བཟང་པོའི་ཡོན་ཏན་འདི་དག་མི་ལ་དགོས་མཁོ་ཡོད་པ་དང༌། མི་ལ་ཕན་ཐོགས་ཡོད་པ་ཞིག་རེད། དེང་སང་འཛམ་བུ་གླིང་འདིའི་སྒང་ལ་བྱམས་བརྩེ་ལྡན་པའི་སྤྱི་ཚོགས་ཀྱིས་ཕོངས་ནས་བསྡད་པའི་སྐབས་འདིར། ང་རང་ཚོར་དེ་ལྟ་བུའི་གོམས་གཤིས་བཟང་པོ་ཞིག་སྔར་མེད་གསར་འཛུགས་ཀྱི་འབད་རྩོལ་བྱེད་མི་དགོས་པར། སྔར་ཕ་མེས་ཀྱི་དུས་ནས་རང་ཆས་སུ་ཡོད་པ་འདི་ངོ་ཤེས་པ་བྱས་ནས་བདག་པོ་རྒྱག་རྒྱུ་ཤིན་ཏུ་གལ་ཆེན་པོ་རེད། དེས་ན་རྒན་པ་ཚོས་སྤྱིར་བཏང་ཕན་སེམས་བྱེད་སྟངས་དང༌། ངོ་ཚ་ཁྲེལ་ཡོད་བྱེད་སྟངས། རྒན་གཞོན་བརྩི་བཀུར་བྱེད་སྟངས། བག་མེད་ཀྱི་སྤྱོད་ངན་སྤོང་ཐབས་དེ་རིགས་རྒན་པ་ཚོ་རང་ཉིད་ཀྱིས་མིག་དཔེ་མཚོན་ཐུབ་པ་ཞིག་བྱས་པའི་ཐོག་ནས་གཞོན་སྐྱེས་ཚོར་ལམ་སྟོན་དང་ངོ་སྤྲོད་བྱེད་དགོས་པ་དང༌། གཞོན་པ་ཚོས་ཀྱང་ང་ཚོའི་ཕ་མེས་དུས་ནས་ཡ་རབས་སྤྱོད་བཟང་གི་ལྟ་སྤྱོད་ཡོད་པ་འདི་དག་ཁྱད་དུ་འཕགས་པའི་ཁྱད་ནོར་ཡིན་པ་ངོ་ཤེས་པ་དང༌། སེམས་ལ་ངེས་པ་བྱས་ཏེ་འདི་ཚོར་དང་དོད་བྱེད་དགོས། འཕྲལ་སེལ་གྱི་ཁེ་ཕན་ཕྲན་བུའི་དོན་དུ་མ་རབས་ཧམ་རྫུན་བྱས་ན་ཡག་པོ་རྩ་བ་ནས་མེད། དུས་རྒྱུན་དུ་ཡ་རབས་དང༌། ངོ་ཚ་ཁྲེལ་ཡོད། དྲང་པོ་དྲང་བཞག་བྱེད་རྒྱུ་འདི་དག་རང་གི་སྲོག་ནང་བཞིན་གལ་ཆེན་པོ་ལ་བརྩིས་ཏེ་ཚང་མས་དོ་སྣང་བྱེད་རོགས་བྱེད།

ང༽ ཡར་ཐོན་གྱི་རྒྱལ་ཁབ་དང་། བཟང་སྤྱོད་ཀྱི་དཀའ་ངལ།

ངོས་ནས་རྒྱུན་དུ་འདི་ལྟར་ཤོད་ཀྱི་ཡོད་ལ། འཛམ་གླིང་ཕྱི་ལོགས་ལའང་འདི་རང་ཤོད་ཀྱི་ཡོད། གང་ཡིན་ཟེར་ན། དེང་སང་དངོས་ཡོད་གནས་ཚུལ་ལ་དངོས་པོ་ཡར་རྒྱས་དང༌། ཤེས་ཡོན་ཡར་རྒྱས་ཆེན་པོ་ཕྱིན་པའི་ལུང་པའི་ནང་ལ་ཡ་རབས་བཟང་སྤྱོད་ཀྱིས་ཕོངས་པའི་དཀའ་ངལ་འཕྲད་ཀྱི་ཡོད། མིས་མི་ལ་བསམ་བློའི་ནང་ནས་སྙིང་ཉེ་བའི་བརྩེ་བ་དང༌། ཡིད་ཆེས་བརླགས་ཏེ་གཅིག་གིས་གཅིག་ལ་དོགས་པ་བྱས་ནས་སྡོད་དགོས་པ་དང༌། རང་བཞིན་གྱི་བསམ་བློའི་ནང་ལ་རང་ཉིད་གྲོགས་མེད་གཅིག་པུའི་འདུ་ཤེས་ལྟ་བུ་སླེབས་ཤིང་། དེ་ལྟ་བུའི་ཐོག་ནས་འབྱོར་ལྡན་ཕྱུག་པོ་རྣམས་ཀྱང་བསམ་བློ་བག་མི་ཕེབས། མ་སྐྱིད་པ། དབུགས་རིང་བཏང་ནས་སྡོད་མཁན་མང་པོ་ཞིག་ཡོང་གི་འདུག མི་གཞན་དག་ལ་དེ་ལྟ་བུའི་དཀའ་ངལ་འཕྲད་ཀྱི་ཡོད་པ་ང་ཚོས་མཐོང་སྐབས། ང་རང་ཚོར་ཕ་མེས་ཀྱི་དུས་ནས་བཟང་པོའི་ཡོན་ཏན་ཞིག་ཡོད་པ་འདི་དག་དངོས་གནས་རིན་ཐང་ཆེན་པོ་ཡིན་པ་སླར་ཡང་ཡིད་ཆེས་རྙེད་པ་ཞིག་ཡོང་གི་འདུག འདི་ཧ་ཅང་རྩ་བ་ཆེན་པོ་ཡིན། བོད་པའི་གཤིས་ཀ་བཟང་པོ་དང༌། ཡ་རབས་ཡོང་བའི་རྩ་བ་ང་རང་ཚོའི་ཤ་ཁྲག་གི་ནང་ལ་དམིགས་བསལ་གྱི་ཆ་རྐྱེན་ཞིག་ཡོད་པའི་ཐོག་ནས་བྱུང་བ་མིན་པར་སོ་སོའི་གོམས་གཤིས་དང༌། རིག་གཞུང་གི་ཐོག་ནས་བྱུང་བ་གསལ་པོ་ཡིན།

རྒྱ་གར་འཕགས་པའི་ཡུལ་ནས་བོད་གངས་ཅན་གྱི་ལྗོངས་ལ་ནང་པ་སངས་རྒྱས་པའི་ཆོས་རིམ་པས་དར་ཁྱབ་བྱུང་ཞིང་། བོད་རང་ཉིད་ཀྱི་མཁས་པ་དང༌། གྲུབ་པའི་དབང་ཕྱུག་མང་པོ་ཞིག་གིས་བརྟག་དཔྱད་དང་། ཉམས་ཞིབ་མང་དུ་བྱས་ཏེ་ཉམས་སུ་བླངས། རྒྱུད་ཐོག་ལ་སྦྱར། དེ་ལྟ་བུའི་ཐོག་ནས་གཏན་ལ་ཕབ་པའི་ལེགས་བཤད། ཐེག་པ་ཆེ་ཆུང་སྔགས་དང་བཅས་པ་ཆ་ཚང་བའི་ཆོས་ཚུལ་འདི་དག་ཧ་ལས་པའི་རྩ་བ་ཆེན་པོ་ཡིན། དཔེར་ན། ལྔ་བཅུ་ང་དགུའི་གོང་ལ་རྒྱ་མི་ལྷ་སར་འབྱོར་བ་ཁ་ཤས་ཀྱིས་ལུག་དང༌། གཡག་དེ་ལྟར་གསོད་པའི་སྐབས་སེམས་ཅན་འགའ་ཤས་ཀྱིས་འཕག་ཚགས་རྒྱག་པ་སོགས་བྱེད་སྐབས་གད་མོ་བགད་པ་དང་། ལྟད་མོ་བལྟས་པ་སོགས་བྱེད་ཀྱི་ཡོད་པ་ངོས་རང་ལྷ་སར་ཡོད་སྐབས་གོ་མྱོང༌།

དེང་སང་འཛམ་གླིང་ས་གནས་མང་པོར་སྲོག་ཆགས་སེམས་ཅན་གཞན་དག་ལ་བརྩེ་བ་བྱེད་རྒྱུ་དེ་ནམ་ཡང་ཤེས་ཀྱི་མེད་པ་ལྟ་བུ་ཞིག་འདུག བདེ་སྡུག་གི་ཚོར་བ་ཡོད་པའི་སེམས་ཅན་གཞན་དག་ལ་གནོད་འཚེ་བྱེད་རྒྱུར་ཡ་ང་བག་ཚ་མེད་པའི་གོམས་གཤིས་འཇགས་པའི་མི་དེ་དག་གིས་ག་ལེར་མི་ནང་ཚགས་ལ་གནོད་འཚེ་བྱེད་རྒྱུ་དང༌། མི་ནང་ཚགས་གསོད་རེས་གཏོང་རྒྱུར་ཐེ་ཚོམ་མེད་པ་དེ་ཤུགས་མ་ཐུབ་ཀྱི་ཆགས་ཡོང་གི་འདུག གཞན་ལ་ལྟ་སྟངས་གཅིག་གྱུར་ཆགས་པ་རེད། ཇི་སྲིད་སོ་སོའི་ལུས་ལ་སྡུག་བསྔལ་བཟོད་དཀའ་བ་ཞིག་མ་བྱུང་བར་དུ་གཞན་དག་གི་སྡུག་བསྔལ་ལ་སེམས་ཁུར་ཡོང་བ་ཁག་པོ་རེད། དེ་ལྟ་བུའི་སྤྱི་ཚོགས་ནང་ལ་བདེ་སྐྱིད་གང་འདྲ་བྱས་ནས་ཡོང་གི་རེད་དམ། ཡོང་རྒྱུ་ཁག་པོ་རེད།

ང་རང་ཚོ་བོད་པའི་གོམས་གཤིས་གཅིག་གིས་གཅིག་ལ་བརྩེ་བ་བྱེད་པ་འདིའི་རྩ་བ་ནི་སྤྱིར་ནང་པའི་ཆོས་དང༌། ལྷག་པར་དུ་ཐེག་པ་ཆེན་པོའི་ཆོས་ཀྱི་བསླབ་བྱའི་ཐོག་ནས་བྱུང་བ་ཧ་ཅང་གསལ་པོ་ཡིན། དེ་སྔ་ཡིན་ན་ང་རང་ཚོ་བོད་ལ་སོ་སོ་ཁེ་གཙང་བྱས་ནས་བསྡད་པ་རེད། དེང་སང་འཛམ་བུ་གླིང་འདིའི་སྒང་ལ་ལྟ་བ་དང་སྤྱོད་པ་འདྲ་མིན་མང་པོའི་དཀྱིལ་ལ་ང་རང་ཚོ་འདྲེས་ནས་སྡོད་དགོས་པའི་གནས་ཚུལ་ཞིག་ཆགས་ཡོད། མ་འོངས་པར་ཡང༌། འཛམ་གླིང་འདིའི་སྒང་ལ་དེང་སང་བརྙན་འཕྲིན་སོགས་འཕྲུལ་ཆས་འདྲ་མིན་མང་པོ་ཞིག་གི་ཐོག་ནས་གནས་ཚུལ་ཚང་མ་ལམ་སེང་ཤེས་ཐུབ་པའི་ཕན་ཚུལ་འབྲེལ་ཐག་ཉེ་པོ་ཆགས་པའི་གནས་ཚུལ་འདི་ལྟ་བུའི་འོག་ལ་ང་ཚོའི་བཟང་པོའི་ཁྱད་ཆོས་འདི་དག་མཐོང་བ་བརྒྱུད་པའི་གོམས་གཤིས་ཁོ་ནའི་ཐོག་ནས་འཇགས་པ་ལྟ་བུ་བྱས་ན་རྒྱུན་འཁྱོངས་ཡོང་རྒྱུ་ཁག་པོ་རེད།

ཅ༽ བཟང་སྤྱོད་ལ་བདག་གཅེས་དང་། ནང་ཆོས་ལ་སློབ་གཉེར།

ང་རང་ཚོའི་གོམས་གཤིས་བཟང་པོ་འདི་དག་བཟང་པོ་ཡིན་པའི་རྒྱུ་མཚན་ངོ་འཕྲོད། དགེ་མཚན་མཐོང༌། དགོས་པ་ཤེས། ཡོན་ཏན་མཐོང་ཐུབ་པ་ཞིག་བྱུང་ན། དེ་ལ་བདག་པོ་རྒྱག་འདོད་དང༌། གཅེས་སྤྲས་བྱེད་འདོད་ཀྱི་སེམས་ཤུགས་ཤིག་སྐྱེས་ཡོང་གི་རེད། དེ་ལྟར་བྱུང་ན་ཕྱི་ནང་གི་རྐྱེན་མང་པོ་ཞིག་འཕྲད་ན་ཡང་། ང་ཚོའི་གོམས་གཤིས་འདི་ཁ་ཡོད་ལག་ཡོད་ཀྱི་ཕན་ཐོགས་ཡོད་པ་ཞིག་ཡིན་བསམ་པ་དྲན་ཡོང་གི་རེད། དགོས་པ་དགེ་མཚན་མ་མཐོང་བར་གོམས་གཤིས་འཇགས་པ་ཙམ་དུ་བསྡད་ན། ང་ཚོ་སྤྱི་ཚོགས་གསར་པའི་ནང་ལ་འཚོ་སྡོད་བྱེད་དགོས་སྟབས། གོམས་གཤིས་གསར་པའི་ཤུགས་རྐྱེན་གྱིས་ང་ཚོའི་གོམས་གཤིས་རྙིང་པ་དེ་རིམ་པས་ཡལ་འགྲོ་གི་རེད།

སྤྱིར་བཏང་ས་ཕྱོགས་གང་སར་ཡུལ་དུས་ཀྱི་གནས་ཚུལ་དང༌། སྤྱི་ཚོགས་ཀྱི་གོམས་གཤིས་ཚང་མ་རང་བཞིན་གྱིས་འགྱུར་བ་འགྲོ་གི་ཡོད། དཔེར་ན། ང་རང་ཚོའི་བོད་པའི་གྱོན་ཆས་ལ་སོགས་པ་ཡང་འགྱུར་འགྲོ་གི་ཡོད། དེ་དག་ལ་འགལ་བ་དེ་ཙམ་མི་འདུག་ཀྱང༌། རྩ་བའི་མིའི་གཤིས་ཀ་བཟང་པོ་དེ་འགྱུར་ན་ཧ་ཅང་ཕངས་པོ་ཡིན། དེ་གལ་ཆེན་པོ་ཞིག་ལ་བརྩིས་ནས་བདག་པོ་རྒྱག་དགོས། ང་ཚོའི་ཡ་རབས་བཟང་སྤྱོད་ཀྱི་འབྱུང་ཁུངས་རྩ་བ་གང་འདྲ་ཡིན་པ་དེ་ཤེས་དགོས། ང་ཚོའི་སྤྱི་ཚོགས་ནང་ལ་ཆོས་ལ་དད་པ་ནི་བག་རེ་ཡོད། གཟུགས་སྔགས་འདྲ་བགྲང༌། ཕྱག་འཚལ་དཀོར་སྦྱོང་འདྲ་བྱས་པ་དེ་ཙམ་གྱི་ཐོག་ལ་བསྡད་ན་ནོར་འཁྲུལ་རེད། མང་ཚོགས་ཀྱི་ཐོག་ནས་ནང་པའི་ཆོས་ཀྱི་རྩ་བ་དེ་ཤེས་པ་བྱེད་རྒྱུ་ཧ་ཅང་གལ་ཆེན་པོ་རེད།

ནང་ཆོས་ཤེས་ཐབས་བྱེད་སྟངས་ཀྱང་སྐབས་རེ་ང་ཚོ་ཐུག་འཕྲད་བྱས་པ་ཙམ་དང༌། བླ་མ་ཞིག་གིས་ཁྲིའི་སྒང་ལ་བསྡད་ནས་ཆོས་བཤད་ཕྲན་བུ་བྱས་པ་ཙམ་གྱིས་ཕན་ཐོགས་ཆེན་པོ་ཡོང་མི་ཐུབ། དུས་དུས་ལ་འཛིན་གྲྭ་ལྟ་བུ་འཚོགས། ལྷག་དོན་ཁྱེད་རང་ཚོ་གཞོན་ནུ་དང༌། བུད་མེད་ཚོགས་པ་ཁྱེད་རང་ཚོས་ཁུར་བླངས། ལས་ཀའི་བར་སེང་དུས་ཚོད་དང་བསྟུན་ཏེ་གཟའ་འཁོར་གཅིག་ནང་ཐེངས་མ་གཅིག་ཙམ་གཉིས་ཙམ་འཚོགས། དེའི་སར་ཤེས་མཁན་ཞིག་གིས་འགྲེལ་བཤད་བརྒྱབ། འགྲེལ་བཤད་བྱེད་རྒྱུའི་རྩ་དོན་དེ་ཡང་བདེན་པ་བཞི་དང༌། བདེན་པ་གཉིས། བྱམས་པ་དང་སྙིང་རྗེ། དེའི་ངོ་བོ་གང་འདྲ་ཡིན་པ། དེ་དག་སྐྱེས་སྟངས་གང་འདྲ་ཡིན་པ། སངས་རྒྱས་ཀྱི་ཆོས་འདི་ཆོས་ལུགས་གཞན་དག་ལས་ཁྱད་པར་འཕགས་ཆོས་གང་དང་གང་ཡོད་པ་དེ་ཚོའི་གྲས་འགྲེལ་བཤད་བརྒྱབ། ཁྱེད་རང་ཚོ་ནང་ཚགས་བགྲོ་གླེང་བྱས། གོ་བསྡུར་བྱས། དམིགས་བསལ་གྱི་དོགས་གཅོད་དང༌། དྲི་བ་དྲིས་ལན་འདྲ་བྱས་ཏེ་ཟླ་བ་ནས་ཟླ་བ་དང་། ལོ་ནས་ལོ་བསྲིངས་ན་ཏན་ཏན་གྲུབ་འབྲས་ངེས་ཅན་ཞིག་ཐོན་གྱི་རེད།

བོད་ཡིག་གི་སློབ་དེབ་དང༌། དབྱིན་ཡིག་དེབ་ནང་ཆོས་ཀྱི་གནད་དོན་གོ་བདེ་དེ་ལྟར་ཡོད་པས། དེ་དག་ལ་བལྟས་ཏེ་ཁྱེད་རང་ཚོ་གཞོན་ནུ་ཕོ་མོའི་ནང་ནས་ནང་ཆོས་ཀྱི་འགྲོ་སྟངས་ཤེས་པ་བྱེད་རྒྱུ་ཧ་ཅང་གལ་ཆེན་པོ་རེད། ཉམས་ལེན་བྱེད་དང་མི་བྱེད་སོ་སོའི་ལག་པ་རེད། བྱུང་ན་ཉམས་ལེན་བྱེད་དགོས། ནང་ཆོས་ཤེས་ནས་དད་པ་ཐོབ་པ་ཞིག་བྱུང་ན་ལག་ལེན་མ་བྱས་པར་སྡོད་ཐབས་མེད་པ་རང་ཤུགས་ཀྱིས་ཡོང་གི་རེད། སྔོན་ལ་ཚེ་ཕྱི་མ་བསམ་བློ་མ་འཁོར་ནའང་ཚེ་འདི་ག་རང་ལའང་སེམས་འཁྲུག་པའི་སྐབས་ལ་ཕན་ཐོགས་ཡོད་པ་དེ་རིགས་ངོ་ཆ་ཡག་པོ་འཕྲོད་ན། དེ་ལ་བདག་པོ་རྒྱག་པ་དང་། དོན་གཉེར་བྱེད་ཀྱི་རེད། དེ་དག་ལ་ཚང་མས་དོ་སྣང་ཞིག་བྱས་ན་ཡག་པོ་མིན་ནམ་དྲན་སོང༌།

ཆ༽ འཁྲིད་བྱ་ཁྲིད་ཐབས་དང་། ཁ་འདོན་གྱི་དམིགས་རྣམ།

ཁྱེད་རང་ཚོའི་ངོས་ནས་འདུན་པ་བྱུང་ན་ས་གནས་འདིར་གདན་ས་ཆེན་པོ་ཞིག་ཡོད་སྟབས་འགྲེལ་བཤད་རྒྱག་མཁན་ལག་ཐོགས་ཀྱི་མ་རེད། འགྲེལ་བཤད་རྒྱག་མཁན་ཚོས་ཀྱང་ལྟ་བ་དང་གྲུབ་མཐའི་རྣམ་གཞག་འདྲ་མིན་ཁག་ངོ་སྤྲོད་བྱེད་རྒྱུ་དང༌། ཕྱི་ནང་གི་ཁྱད་པར། མདོ་སྔགས་ཀྱི་ཁྱད་པར་ལ་སོགས་པ་འདི་རིགས་ཤེས་ཐབས་དང༌། གཙོ་ཆེ་ཤོས་བདེན་གཉིས་དང༌། བདེན་པ་བཞི་ལ་སོགས་པའི་ཐོག་ནས་འགྲེལ་བཤད་བྱེད་དགོས། དེ་དང་ཆབས་ཅིག་ཉམས་ལེན་གྱི་ཐོག་ལ་ཚུར་རྡོག་ལ་བསྒྲིལ་བའི་སྐབས་སུ་བློ་སྦྱོང་གི་རིགས་དང༌། ལམ་རིམ་ལྟ་བུ། ཀུན་བཟང་བླ་མའི་ཞལ་ལུང༌། དྭགས་པོའི་ཐར་རྒྱན་སོགས་བོད་གངས་ཅན་ལྗོངས་ཀྱི་ས་དགེ་བཀའ་རྙིང་རིས་སུ་མ་ཆད་པའི་བླ་མ་སྐྱེས་བུ་དམ་པ་མང་པོས་མཛད་པའི་སེམས་འདུལ་བའི་རིམ་པ་གཙོ་བོར་སྟོན་པའི་གཞུང་མང་པོ་ཡོད་པ་དེ་དག་དང་ཟུང་སྦྲེལ་བྱས་ན་ཡག་པོ་རེད། དེ་མིན་དམྱལ་བའི་ལོ་རྒྱུས་ལྟ་བུ་ཞིག་ཐད་ཀར་བཤད་ན་ཕྲན་བུ་མ་བདེ་བ་ལྟ་བུ་རེད།

སྔར་ཁམས་ལ་མི་གཅིག་གིས་དགོན་པའི་མཁན་པོ་ཞིག་མཇལ་དུ་ཕྱིན་པར། མཁན་པོ་དེ་མ་བཞུགས་པའི་སྐབས་དང་འཁེལ། མི་དེས་མཁན་པོའི་དགེ་ཕྲུག་ལ། མཁན་པོ་གང་དུ་ཕེབས་མིན་སྐད་ཆ་དྲིས་པར། དགེ་ཕྲུག་གིས་མཁན་པོ་སྤོ་བོ་རྨོ་བོ་རྣམས་ལ་ཞེད་སྣང་བསྐུལ་བར་ཕེབས་སོང་བརྗོད་པའི་ལོ་རྒྱུས་ཡོད། དེ་ལྟར་མིན་པར་སྡིག་སྤོང་དགེ་སྒྲུབ་བྱེད་དགོས་པའི་རྒྱུ་མཚན་གང་དང་གང་ཡིན་པ་དེ་དག་ངོ་སྤྲོད་བྱེད་དགོས། ཤོད་སྟངས་འདི་རིགས་ལ་གནད་འགག་ཕྲན་བུ་མེད་དམ་དྲན་སོང༌།

དེ་ནས་སྤྱིར་བཏང་ང་རང་ཚོའི་སྤྱི་ཚོགས་ནང་སྐྱ་སེར་ཕོ་མོ་དང༌། སློབ་གཉེར་ཡོད་མིན་ལ་མ་ལྟོས་པར་མ་ཎི་དང༌། སྒྲོལ་མ་འདོན་མཁན་མང་པོ་ཡོད། ཧ་ཅང་ཡག་པོ་རེད། སྔར་བོད་ནང་མ་ཎི་དང༌། སྒྲོལ་མ་བསགས་ཏེ་ཉམས་ལེན་གནང་མཁན་མཁས་གྲུབ་སྐྱེས་བུ་དམ་པ་མང་པོ་བྱུང་ཡོད། གཟུངས་སྔགས་ཡིག་དྲུག སྒྲོལ་བསྟོད་འདི་དག་བྱིན་རླབས་ཅན་ཡིན་པས། ཚིག་ཙམ་བཏོན་པ་ཙམ་གྱིས་བྱིན་རླབས་དང་ཕན་ཐོགས་ཆེན་པོ་ཡོད། གལ་ཆེ་ཤོས་དཔེར་ན། སྒྲོལ་མ་ལྟ་བུ་གསོག་པའི་སྐབས་སུ་མདུན་ལ་རྗེ་བཙུན་སྒྲོལ་མ་སྐད་ཅིག་གིས་གསལ་བཏབ། དེ་སྐུ་བཞིའི་བདག་ཉིད་སངས་རྒྱས་བཅོམ་ལྡན་འདས་ཀྱི་འཕྲིན་ལས་ཀྱི་རང་གཟུགས་ཡིན་བསམ་པ་དང༌། སྐྱབས་གནས་ཀུན་འདུས་ལ་མོས་ཏེ་ཚེ་གེགས་བར་ཆད་ཞི་བ་དང༌། རྒྱུ་ནོར་ལོངས་སྤྱོད་ལ་སོགས་པ་གང་ལྟར་སོ་སོའི་འཕྲལ་དང་ཡུན་གྱི་འདོད་དོན་ལ་གསོལ་བ་བཏབ་ན་ཡག་པོ་ཡོང་གི་རེད། གཙོ་ཆེ་ཤོས་ང་རང་ཚོས་འདོན་པ་གང་བཏོན་ནའང་དེ་འདོན་པའི་སྐབས་ལ་སྙིང་རྗེ་སྒོམ་དགོས། ནང་ཆོས་ལ་གོ་བ་གང་འཚམ་ཡོད་ན་བདེན་པ་བཞི་དང༌། དེ་ལྟ་བུའི་ཐོག་ནས་ཆོས་དཀོན་མཆོག་ལ་དད་པ་སྦྱངས། དེ་ལྟ་བུའི་ཆོས་སྟོན་མཁན་གྱི་སངས་རྒྱས། དེ་ལྟ་བུའི་ཆོས་ཚུལ་བཞིན་བསྒྲུབ་མཁན་གྱི་དགེ་འདུན་ལ་སྙིང་ཁོང་རུས་པའི་གཏིང་ནས་ཁ་ཙམ་ཚིག་ཙམ་མིན་པའི་དད་པ་སྐྱེས་པ་ཞིག་བྱས། དེ་ལྟ་བུའི་དད་པས་ཀུན་ནས་བླངས་པའི་སྒོ་ནས་སྐྱབས་སུ་འགྲོ་བ་དང༌། གཟུངས་སྔགས་བགྲང༌། དེའི་ཐོག་ལ་ད་དུང་ནམ་མཁའི་མཐས་གཏུགས་པའི་སེམས་ཅན་ཐམས་ཅད་ཀྱང་རང་དང་འདྲ་བར་སྡུག་བསྔལ་མི་འདོད་པ་དང༌། བདེ་བ་འདོད་མཁན་ཡིན་པ་བསམ་པའི་ཐོག་ནས་དགེ་སྦྱོར་བྱས་ན་དངོས་གནས་དྲང་གནས་ཆོས་རླབས་ཆེན་པོ་ཡོང་ཐུབ་ཀྱི་རེད།

ཇ༽ ཐོན་སྐྱེད་ཡར་རྒྱས་དང་། རོགས་རམ་གྱི་ལས་འཆར།

དེ་ནས་ང་ཚོའི་གཞིས་ཆགས་ནང་ཐོན་སྐྱེད་ཡར་རྒྱས་གཏོང་རྒྱུའི་སྐོར་ལ་སྔོན་མ་ནས་རྟག་པར་བཤད་ཡོད། བར་སྐབས་ཞིང་ལས་ཡར་རྒྱས་གཏོང་ཐབས་སྐོར་ལ་ནང་སྲིད་ལས་ཁུངས་ནས་སྡེ་ཚན་ཟུར་དུ་ཕྱེ་སྟེ་ལྟ་རྟོག་བྱེད་དགོས་ཞེས་ད་ལྟ་ལས་འགུལ་བྱས་དང་བྱེད་བཞིན་པ་རེད། དེང་སང་ཤུགས་སྣོན་བསྒྲིལ་ས་དེ་ཨོ་རི་ས་གཞིས་ཆགས་ནང་བསྒྲིལ་གྱི་ཡོད། རིམ་པས་ས་ཞིང་ཡོད་པ་འདི་དག་གི་ཐོག་ནས་ཐོན་སྐྱེད་གང་འདྲ་བྱས་ནས་ཡག་ཏུ་གཏོང་དགོས་ཀྱི་འདུག་བསམ་བློ་གཏོང་དགོས།

དེ་དང་ཆབས་ཅིག་སོ་སོར་ས་ཆ་ཡོད་པ་དེའི་སྒང་ལ་བཟོ་ལས་ཙག་ཙིག་དེ་ལྟར་འཛུགས་ཐུབ་པའི་ཐབས་ཤེས་འཚོལ་དགོས། སྔོན་མ་ནས་བརྗོད་ཟིན་ནའང་། སྔོན་མ་ཚར་གཅིག་འབད་རྩོལ་བྱས་ནས་མ་འགྲུབ་པ་རྒྱུ་མཚན་དུ་བྱས་ནས་གཡུགས་མ་བཞག་པར། ད་དུང་ཚད་ཚད་བསྡུར་བསྡུར་རིམ་པར་བྱས་ན་ཐབས་ཤེས་རྙེད་སྲིད་ཀྱི་རེད། དེང་སང་སྔོན་མ་དང་མི་འདྲ་བར་ཡོ་རོབ་གྲོས་ཚོགས་ཁོངས་དང༌། ཨ་མི་རི་ཀའི་གྲོས་ཚོགས་ཁོངས་ནས་རོགས་རམ་འདྲ་ཡོང་གི་ཡོད། ང་ཚོའི་ངོས་ནས་འཆར་གཞི་ཡག་པོ་བྱུང་ན། རོགས་རམ་འབོད་སྐུལ་བྱེད་ས་ཚོགས་པ་བྱེ་བྲག་པ་དེ་ལྟར་མིན་པར་དེང་སང་གཞུང་དེ་ལྟ་བུའི་ཐོག་ནས་རོགས་རམ་དང་དོ་སྣང་ཞིག་ཡོང་གི་ཡོད། ང་ཚོར་སྔོན་མ་ལས་མཐུན་རྐྱེན་དང་གོ་སྐབས་ཡག་ཏུ་འགྲོ་གི་ཡོད། དེ་ལྟར་ཡིན་སྟབས་ཐོན་སྐྱེད་ཡར་རྒྱས་གཏོང་ཐབས་ལ་ངེས་པར་དུ་བསམ་བློ་གཏོང་དགོས།

ཉ༽ གདན་སའི་སློབ་གཉེར་དང་། གཞིས་ལུས་ཀྱི་རེ་བཅོལ།

དེ་ནས་དེ་རིང་འདིར་ཁྲི་རིན་པོ་ཆེ་ནས་དངོས་གནས་ཐུགས་ཁུར་བསྐྱེད་དེ་གསུང་བཤད་གནང་བར་ཧ་ཅང་དགའ་པོ་བྱུང༌། ཐུགས་རྗེ་ཆེ། ང་རང་ཚོ་འདིར་དགེ་འདུན་མང་པོ་ཞིག་འདུས་ཡོད། ངོས་ཀྱིས་སྔར་ནས་ཡང་ནས་ཡང་དུ་བཤད་པ་ལྟར། ལོ་ངོ་སྟོང་ཕྲག་གི་རིང་ལ་ང་ཚོས་བདག་པོ་བརྒྱབ་པའི་ཁྱད་ནོར་དེ་ནང་པའི་ཆོས་འདི་ཆགས་ཡོད། ནང་པའི་ཆོས་ངོ་ཐོག་བདག་པོ་རྒྱག་མཁན་བཏགས་དོན་བཙལ་ན། ང་ཚོའི་སློབ་གཉེར་ཁང་བཤད་གྲྭ་ཁག་འདི་དག་ཆགས་ཡོད། འདོན་ཁ་ཁྲལ་ཙམ་མ་ཡིན་པར་དངོས་གནས་ཚིག་འབྲུ་རེ་རེར་འགྲེལ་བཤད་བྱས་ནས་དོན་དག་གཏན་ལ་ཕབ། དོན་དག་ཁོང་དུ་ཆུད་མཁན་བསླབ་པ་སློབ་གཉེར་ཡོད་པའི་གདན་ས་ཁག་འདི་དག་གཙོ་བོ་ཆགས་ཡོད།

ང་ཚོ་བཙན་བྱོལ་བ་ཆགས་ནས་ལོ་སུམ་ཅུ་སོ་བརྒྱད་ལྷག་ཙམ་ཕྱིན་པའི་རིང་ལ་སྡུག་པ་ལ་དཔགས་པའི་གང་ལ་གང་འཚམ་ཡར་རྒྱས་ཕྱིན་ཡོད། དེང་སང་དངོས་ཡོད་གནས་ཚུལ་ལ་བོད་ནང་ལ་སློབ་གཉེར་རྒྱག་འདོད་ཡོད་མཁན་ཚོ་བོད་ནང་ལ་སློབ་སྦྱོང་བྱེད་ས་དང༌། མཐུན་རྐྱེན་མ་འཛོམས་པར་བརྟེན་ང་ཚོ་བཙན་བྱོལ་བའི་བོད་པའི་སྒྲིག་འཛུགས་ནང་ལ་ཚུར་རེ་བ་བརྒྱབ་ནས་ཡོང་དགོས་པ་ཞིག་ཆགས་ཡོད། བར་སྐབས་རྒྱ་གར་ནང་གདན་ས་གསུམ་གྱི་ནང་ལ་བོད་ནས་གསར་འབྱོར་བསླབ་པ་སློབ་གཉེར་བྱེད་མཁན་དེང་སང་སྟོང་ཕྲག་ཁ་ཤས་ཡོད་པ་ཚང་མས་སློབ་གཉེར་ཧུར་ཐག་བྱེད་ཀྱི་ཡོད་པར་ཐུགས་རྗེ་ཆེ་ཟེར་གྱི་ཡོད། དེ་བཞིན་ཧི་མ་ལ་ཡའི་རི་རྒྱུད་ས་ཁུལ་མང་པོ་ཞིག་ནས་ཀྱང་འདིར་བསླབ་པ་སློབ་གཉེར་བྱེད་པར་ཡོང་མཁན་མང་པོ་ཡོད་པ་ཧ་ཅང་ཡག་པོ་རེད། ད་དུང་ཚང་མས་ལྷོད་ཡངས་མ་སོང་བ་ཐུགས་ཁུར་བསྐྱེད་ནས་གཟབ་གཟབ་གནང་རོགས་ཞེས་ཞུ་འདོད་བྱུང༌།

ཏ༽ རྟེན་འབྲེལ་གྱི་གནས་ལུགས་དང་། གཉིས་མོས་ཀྱི་ཐབས་ལམ།

དེ་ནས་ང་ཚོ་བོད་དོན་གྱི་གནས་ཚུལ་སྐོར་ལ། ད་ལྟ་ཁ་ཡོད་ལག་ཡོད་ཀྱི་འགྱུར་བ་འདི་འདྲ་བྱུང་ཞེས་བརྗོད་རྒྱུ་གང་ཡང་མི་འདུག གནས་སྟངས་དེ་ལྟ་བུ་ཞིག༌ལ་བསྡད་ཡོད། ང་ཚོའི་ལངས་ཕྱོགས་ནི་ཚང་མས་ཤེས་གསལ་རེད། དབུ་མའི་ལམ་ཞེས། གང་ལྟར་རྒྱ་བོད་གཉིས་མོས་ཀྱི་ཐབས་ཤེས་འོག་ནས་དཀའ་ངལ་སེལ་ཐུབ་པའི་དམིགས་ཡུལ་དེ་འདྲ་ཞིག་བཟུང་ཡོད། རྒྱ་མིའི་ངོས་ནས་བོད་པ་ཁ་བྲལ་ལ་འགྲོ་གི་འདུག་ཅེས་དངངས་སྐྲག་ཆེན་པོ་བྱས། འདིའི་དོན་དག་ལ་དྲག་གནོན་བྱེད་དགོས་ཀྱི་ཨེ་ཡོད། གང་ཞིག་བྱེད་དགོས་ཀྱི་ཡོད་ཀྱང་ཐེ་ཚོམ་མེད་པ་བྱས་ནས་བསྡད་ཡོད།

ང་རང་ཚོས་བསམ་བློ་རྒྱ་ཆེ་ས་ཞིག་ནས་བཏང་ན། རྒྱལ་ཁབ་ཕན་ཚུན་གྱི་ས་མཚམས་ཟེར་བ་དང༌། རྒྱལ་ཁབ་ཕན་ཚུན་གཅིག་གྱི་གནས་སྟངས་ཟེར་བ་དེ་དུས་ཀྱི་འགྱུར་བའི་ནང་ནས་འགྱུར་བ་འགྲོ་བཞིན་ཡོད། མི་རིགས་ཐ་དད་དང༌། ལོ་རྒྱུས་ཐ་དད་ཡོད་པ་གཉིས་ཐུན་མོང་གི་ཁེ་ཕན་གྱི་འོག་ནས་གཅིག་ཏུ་བསྒྲིལ་བ་ཡོང་གི་ཡོད་ལ། ཡང་མི་རིགས་གཅིག་གྱུར་ཡིན་པ་ཞིག་ཐུན་མོང་གི་ཁེ་ཕན་མེད་པའི་སྐབས་ལ་དུམ་བུར་འགྲོ་བ་ཞིག་ཀྱང་ཡོང་གི་ཡོད།

གང་ལྟར་ཡང་སྙིང་དེང་སང་འཛམ་གླིང་གི་དངོས་ཡོད་གནས་ཚུལ་ལ་ལུང་པ་གཅིག་གི་དཔལ་འབྱོར་དང༌། འཛུགས་སྐྲུན་གྱི་གནས་སྟངས་དེ་དག་ལུང་པ་གཞན་རྣམས་ལ་ཕན་ཚུན་ལྟོས་ཚབས་ཧ་ཅང་ཆེན་པོ་ཡོད་པའི་གནས་ཚུལ་འདིའི་འོག་ནས་དཔེར་ན། བོད་ཀྱི་མ་འོངས་པའི་དངོས་པོ་ཡར་རྒྱས་འགྲོ་རྒྱུའི་ཐོག་ལ་བོད་ས་རྒྱ་ཆེན་པོ་རེད། རང་བྱུང་གི་ཐོན་ཁུངས་ཡག་པོ་ཡོད་ཀྱང་འགྲིམ་འགྲུལ་ཁག་པོ་དང༌། མི་འབོར་ཉུང་ཉུང་རེད། དངོས་པོ་ཡར་རྒྱས་ཐད་རྗེས་ལུས་ཆེན་པོ་ཐེབས་ནས་བསྡད་ཡོད། གང་ལྟར་དངོས་པོ་ཡར་རྒྱས་འགྲོ་དགོས་ལ། དངོས་པ་ཡར་རྒྱས་ཡག་པོ་གཏོང་བར་ཡར་རྒྱས་གཏོང་ཤེས་མཁན་གྱི་ལག་རྩལ་པ་དང༌། མ་རྩ་དགོས་ཀྱི་ཡོད། དེ་ལྟ་བུའི་གནས་ཚུལ་ཐོག་ནས་བསམ་བློ་བཏང་ན། ད་ལྟ་ང་ཚོའི་བསམ་བློའི་ནང་ལ་རྒྱ་དང་བོད་རྒྱང་ཐག་རིང་པོ་ཡོད་པའི་བསམ་ཚུལ་དེ་ག་ལེར་འགྱུར་བ་ཞིག་ཕྱིན། རྒྱ་མིའི་ངོས་ནས་བོད་པར་ཆ་འཇོག་དང་ཡིད་ཆེས་བྱས་པ་སོགས་ཀྱི་གནས་ཚུལ་བྱུང་ན། བོད་ཀྱི་དངོས་པོ་ཡར་རྒྱས་གཏོང་རྒྱུ་དེ་དག་གི་ཐོག་ལ་རྒྱ་མིས་འགྲོ་སོང་མང་ཙམ་བཏང༌། མ་རྩ་རྒྱ་མིས་བཏོན། ལག་རྩལ་པ་དེ་རིགས་བོད་པ་རང་ཉིད་ཀྱིས་ཇི་ཙམ་ཐུབ་པ་དེ་བོད་པ་རང་ཉིད་ཀྱིས་བྱས། བོད་པ་རང་ཉིད་ཀྱིས་མ་ཐུབ་པ་དེ་རིགས་རྒྱ་མིའི་ངོས་ནས་རོགས་རམ་བྱས་ན། ང་ཚོའི་བོད་ཀྱི་དངོས་པོ་ཡར་རྒྱས་འགྲོ་རྒྱུའི་ཐོག་ལ་ཁེ་ཕན་ཡོང་མ་སྲིད་པ་མ་རེད།

ཚུར་ཕྱོགས་ང་ཚོའི་ངོས་ནས་གང་ཞིག་གལ་གནད་ཆེན་པོ་ཡིན་ཟེར་ན། བོད་མི་རིགས་ཀྱི་ཆོས་དང་རིག་གཞུང་བཅས་པ་འདི་དག་ཉམས་མེད་ང་ཚོས་འཛིན་དགོས་པ་ཞིག་རེད། འདི་ནི་བོད་པ་ས་ཡ་དྲུག་གི་ཁེ་ཕན་ཙམ་དུ་མ་ཟད། ཧི་མ་ལ་ཡའི་རི་རྒྱུད་ཡོངས་རྫོགས། ཆེན་པོ་ཧོར་གྱི་ཡུལ་ཁག་སོག་པོ་ཕྱི་ནང་གཉིས། ཨུ་རུ་སུའི་ཁོངས་ཀྱི་བྷོ་རད་ཐུ། ཁལ་མུག ཐུ་ཝ་སོགས་ཀྱི་ས་ཁུལ་ཁག་ལ་ཕན་ཐོགས་ཡོད་པ་སྨོས་མི་དགོས་ཤིང་། དེ་བཞིན་གལ་ཆེ་ཤོས་གཅིག་ནི་རྒྱ་ནག་ནང་ལ་མཚོན་ན། སྔར་སངས་རྒྱས་ཀྱི་བསྟན་པ་བོད་ལ་མ་དར་གོང་ལ་རྒྱ་ནག་ནང་ལ་དར་མྱོང་བ་ཞིག་རེད། གཉིས་ནས་བོད་གངས་ཅན་ལྗོངས་ཀྱི་རིས་སུ་མ་ཆད་པའི་བླ་ཆེན་སོགས་སྔར་རྒྱ་ནག་ལ་ཕེབས་ཏེ་བོད་པའི་བླ་མས་ཕྱག་བཏབ་པའི་དགོན་པ་དང༌། ལྷ་ཁང་དེ་ལྟར་དེང་སང་ཡང་རྒྱ་ནག་ནང་ཁུལ་ལ་མཐོང་རྒྱུ་ཡོད། བར་སྐབས་རྒྱ་མིའི་ནང་ནས་བོད་ཀྱི་ནང་ཆོས་ལ་དོ་སྣང་བྱེད་མཁན་ཇེ་མང་ནས་ཇེ་མང་འགྲོ་གི་ཡོད་པ་གསལ་པོ་འདུག

དེང་སང་རྒྱ་གཞུང་གི་སྲིད་བྱུས་ལ་ཞེད་སྣང་དང་དངངས་སྐྲག་བྱེད་དགོས་པའི་གནས་ཚུལ་འདིའི་འོག་ནས་བོད་ཀྱི་ནང་ཆོས་ལ་དོ་སྣང་བྱེད་མཁན་རྒྱ་མི་གང་ལ་གང་འཚམ་ཡོང་གི་ཡོད་པར་གཞིགས་ན། མ་འོངས་པར་རང་དབང་ཆེ་རུ་ཕྱིན་པའི་མཚམས་ལ་ང་ཚོ་བོད་པའི་སངས་རྒྱས་ཀྱི་ཆོས་ཀྱི་ཐོག་ནས་རྒྱ་མི་མང་པོ་ཞིག་ལ་ཕན་ཐོགས་བྱེད་ཐུབ་པ་ཏན་ཏན་ཡོང་གི་རེད་བསམ་གྱི་འདུག གང་ལྟར་ཆོས་དང་རིག་གཞུང་གི་ཐོག་ང་རང་ཚོ་བོད་མིར་རང་དབང་གཙང་མ་ཡོད་པ་དང༌། དེ་དང་འབྲེལ་བའི་སློབ་སྦྱོང་སྤྲོད་རྒྱུ། གཞན་ཡང་བོད་པ་རང་ཉིད་ཀྱི་ཐོག་ནས་སོ་སོའི་ལུང་པའི་རྩྭ་ཆུ། གནམ་གཤིས། ནགས་ཚལ་དེ་དག་ལ་མི་གནོད་པའི་ཐོག་ནས་དངོས་པོ་ཡར་རྒྱས་འགྲོ་ཐབས་ཀྱི་འཆར་འགོད་ལམ་སྟོན་རོགས་རམ་བྱེད་རྒྱུ་དང༌། ལག་རྩལ་བ་རྣམས་རྒྱ་མིའི་ངོས་ནས་མཐུན་འགྱུར་བྱེད་རྒྱུ། དེ་མིན་བོད་ཀྱི་ནང་སྲིད་དང་འབྲེལ་བའི་ལས་ཀ་ཚང་མ་བོད་པ་རང་གིས་འགན་ཆ་ཚང་འཁྱེར་ཐུབ་པ་ཞིག་བྱེད་དགོས།

ཐ༽ རྩ་དོན་གྱི་ཆིག་སྒྲིལ་དང་། གཉིས་མོས་ཀྱི་གུ་བཤངས།

དེ་ཡང་ཆོས་དང་རིག་གཞུང་གི་སྐད་ཆ་ཤོད་སྐབས་བོད་ཆོལ་ཁ་གསུམ་གྱི་ས་ཁུལ་ཡོངས་རྫོགས་གཅིག་གྱུར་ཆགས་ཡོད། སྐད་ཀྱི་སྒྲ་གདངས་ཕྲན་བུ་མི་འདྲ་བ་ནི་བོད་ནང་གི་ལུང་ཚན་གཞན་ལའང་ཡོད། དེ་མིན་ཀ་མད་སུམ་ཅུའི་ཡི་གེ་གཅིག་གྱུར་ཡིན། གང་ལྟར་སྐད་དང་ཡི་གེས་ཤན་ཕྱེ་བའི་བོད་མི་རིགས་གཅིག་གྱུར་བྱས་ནས་བསྡད་ཡོད། དཔེར་ན། འཇང་མི་རིགས་ལ་ཆ་བཞག་ནའང་བོད་ཀྱི་ནང་ཆོས་རེད་འདུག ཁོང་ཚོའི་ཕ་མེས་ཀྱི་དུས་ནས་བོད་ཀྱི་ཆོས་རྒྱལ་བཀའ་དྲིན་ཅན་ཚོའི་ཁྱབ་ཁོངས་ལ་བསྡད་པ་ཡིན་བཟོ་འདུག དེའི་རྒྱུ་མཚན་གཅིག་ལ། བར་སྐབས་བོད་ཀྱི་ཁྲིམས་ཡིག་རྙིང་པ་དེ་ལྟར་ལ་ཞིབ་འཇུག་བྱེད་མཁན་ཕྱི་རྒྱལ་གྱི་མི་དེ་འདྲས་ཟེར་ན། བོད་ཀྱི་ཁྲིམས་ཡིག་ཐོག་གི་བརྡ་ཆད་དེ་དག་བོད་ཆོལ་ཁ་གསུམ་ཡོངས་རྫོགས་ལ་གཅིག་གྱུར་རེད། སྔར་ཆོས་རྒྱལ་ཚོས་བོད་ཀྱི་ཁྲིམས་ལུགས་གཏན་འབེབས་གནང་བའི་སྐབས་ལ་བོད་ཀྱི་ས་ཁུལ་ཡོངས་རྫོགས་ཁྲིམས་ལུགས་གཅིག་གི་འོག་ལ་གནས་པའི་གནས་ཚུལ་གསལ་པོ་འདུག་ཅེས་ཤོད་ཀྱི་འདུག

ང་ཚོ་ཆོལ་ཁ་གསུམ་ཡོངས་སུ་རྫོགས་པ་གཅིག་ཏུ་བསྒྲིལ་བ་དེ་ལྟ་བུ་ཞིག༌བྱུང་ན། ང་རང་ཚོའི་ཆོས་དང་རིག་གཞུང་ཉམས་པ་སོར་ཆུད་མི་ཉམས་གོང་འཕེལ་ཡོང་རྒྱུའི་ལས་ཀ་བྱེད་བདེ་བ་དང༌། འགྲུབ་ཆེ་བ། རླབས་ཆེ་བ་ཡོང་གི་རེད། རྒྱ་ནག་གཞུང་ནས་བོད་ཁ་བྲལ་ཕྱིན་དོགས་སེམས་ཁྲལ་ཆེན་པོ་བྱེད་ཀྱི་ཡོད་ཀྱང་བོད་པ་འདོད་པ་ཁེངས་ན་ང་ཚོ་ཁ་བྲལ་བྱེད་དགོས་དོན་མེད། འདོད་པ་མ་ཁེངས་ན་ཁ་བྲལ་མ་བྱེད་ཅེས་བརྗོད་ཀྱང་ཉན་གྱི་མ་རེད། ཁ་བྲལ་འགྲོ་དང་མི་འགྲོ་ཟེར་བ་དེ་རྒྱ་མི་རང་གི་ལག་པར་རག་ལས་ཡོད། ང་ཚོའི་ངོས་ནས་རྒྱ་མིར་ཡང་བློ་བཞག་ས་ཡོད་པ་ཞིག་དང༌། བོད་པར་ཡང་བློ་བཞག་ས་ཡོད་པ་དེ་ལྟ་བུ་ཞིག༌གི་ཐོག་ནས་འགྲིགས་ཐབས་དང༌། ང་ཚོའི་དཀའ་ངལ་སེལ་ཐབས་འབད་རྩོལ་བྱེད་ཀྱི་ཡོད། དེང་སང་འཛམ་གླིང་འདིའི་སྒང་ལ་རང་རྒྱལ་གཞན་ཕམ་ཐོག་ནས་ཐག་གཅོད་ཡོང་རྒྱུ་ཁག་པོ་རེད།

གཉིས་ཕྱོགས་ནས་གང་ལ་གང་འཚམ་གྱི་གུ་བཤངས་བྱས་ཏེ་གཉིས་མོས་ཀྱི་ཐབས་ལམ་ཞིག་གི་འོག་ནས་དཀའ་ངལ་སེལ་ཐབས་བྱེད་དགོས། དཔེར་ན། བར་སྐབས་ལྷོ་ཨ་ཕེ་རི་ཀའི་གནས་ཚུལ་ལོ་ཁ་ཤས་ནང་འགྱུར་བ་བྱུང་བ་དེ་རིགས་གཞི་རྩ་འདིའི་ཐོག་ནས་ཡོང་གི་ཡོད། སྔ་མོ་ཡིན་ན་མི་རིགས་དཀར་ནག་གཉིས་ཀྱི་དབར་ལ་འགལ་བ་ཤིན་ཏུ་ཆེན་པོ་ཡོད། མི་རིགས་དཀར་ནག་གཉིས་གཅིག་ཕམ། གཅིག་རྒྱལ་ཟེར་བ་དེ་ཡོང་ཐབས་མེད། གལ་སྲིད་འཁྲུག་པ་བརྒྱབ་ན་གཉིས་ཀ་ཕམ་རྒྱུ་རེད།

དེ་བཞིན་དུ་ང་ཚོ་བོད་པས་རྒྱ་མིར་འཛིང་མི་ཐུབ་ལ། འཛིངས་པའི་དབང་དུ་བཏང་ན་ཡང་མཐར་ཐུག་ཚང་མར་གྱོང་ཕོག་རྒྱུ་རེད། རྒྱ་མི་ནི་སྟོབས་དང་ལྡན་པ་ཞིག་ཡིན་པ་དང༌། མི་གྲངས་ས་ཡ་སྟོང་ཕྲག་ལྷག་ཙམ་ཡོད། ང་ཚོ་བོད་མི་ས་ཡ་དྲུག་ཙམ་ལས་མེད་པས་ཧ་ཅང་ཁག་པོ་ཡིན། རྩ་བ་འཚེ་བའི་ལས་ཟེར་བ་འདི་ང་ཚོ་མི་ལ་རན་པའི་བྱ་བ་ཞིག་ནམ་ཡང་མིན། ལྷག་པར་དུ་ཡང་དུས་རབས་ཉི་ཤུ་པ་འདིའི་ནང་ལ་གནས་ཚུལ་ཤིན་ཏུ་གསལ་པོ་བསྟན་ཡོད། འཛམ་གླིང་འདིའི་སྟེང་དུ་འཚེ་བ་བྱས་ནས་དཀའ་ངལ་ཇི་ཙམ་སེལ་ཐུབ་པ་དང་། ཐག་ཆོད་ཇི་ཙམ་བྱུང་འདུག་ང་ཚོས་བལྟས་ན་ཤེས་རྒྱུ་རེད།

འཛམ་གླིང་དམག་ཆེན་དང་པོ་དང༌། དམག་ཆེན་གཉིས་པའི་སྐབས་སུ་མི་དེ་ལྟ་བུ་བསད་པ་རེད། འཚེ་བའི་ལས་ལ་བརྟེན་ནས་མི་ལ་དཀའ་སྡུག་སྣོན་མ་ཡོང་རྒྱུ་དང༌། འགལ་ཟླ་ཆེ་རུ་འགྲོ་རྒྱུ་ལས་མེད་པ་ཧ་ཅང་གསལ་པོ་རེད། འཛམ་གླིང་འདིའི་སྒང་ལ་སྔར་འཚེ་བར་དང་བསྟོད་བྱེད་མཁན་ཚོས་ཀྱང་དེང་སང་འཚེ་བ་སྤངས་པའི་ཐབས་ཤེས་འཚོལ་དགོས་ལུགས་ཤོད་ཀྱི་ཡོད། གནས་སྟངས་དེ་ལྟ་བུ་ཞིག་གི་འོག་ལ་ང་རང་ཚོ་བོད་པ་དེ་བས་ཀྱང་མཐའ་གཅིག་ཏུ་འཚེ་མེད་ཞི་བའི་ལམ་ལ་བརྟེན་ནས་འཛམ་བུ་གླིང་འདིའི་སྒང་ལ་མིག་དཔེ་སྟོན་ཐུབ་པ་ཞིག་དང༌། ལམ་སྲོལ་གསར་གཏོད་ཐུབ་པ་ཞིག་བྱེད་དགོས། ང་ཚོས་ད་ལྟ་བར་དུ་འབད་རྩོལ་བྱེད་སྟངས་གནས་ཚུལ་དེ་ལྟར་རེད།

ད༽ རྒྱ་གཞུང་གི་གདུག་རྩུབ་དང་། བོད་མིའི་ན་ཚ།

ད་ལྟ་རྒྱ་ནག་གཞུང་གིས་ངོས་ནས་རང་བཙན་ཐབས་ཤེས་བྱེད་ཀྱི་འདུག་ཅེས་སྐྱོན་བརྗོད་བྱེད་པ་ལས་གནས་ཚུལ་འདི་དག་ཆ་ཚང་མཐོང་གི་མེད། འཛམ་བུ་གླིང་འདིའི་སྒང་ལ་གཟུ་བོར་གནས་པའི་མི་དང༌། མདོར་ན་རྒྱ་མིའི་ནང་ནས་ཀྱང་བློ་གཟུ་བོར་གནས་པ་ཕལ་མོ་ཆེས་ངོས་ནས་དབུ་མའི་ལམ་ཟེར་བ་འདིར་མཐོང་ཚུལ་གཅིག་གྱུར་གྱི་ཐོག་ནས་རྒྱབ་སྐྱོར་བྱེད་ཀྱི་འདུག ཁོང་ཚོས་ཁ་ཞེ་གཉིས་མེད་ཀྱི་རྒྱབ་སྐྱོར་བྱས་པས་མ་ཚད། ད་དུང་༸རྒྱལ་བ་རིན་པོ་ཆེ་ནས་དབུ་མའི་ལམ་ཞེས་པའི་བོད་ཀྱི་དཀའ་ངལ་སེལ་རྒྱུའི་ཐབས་ལམ་འདི་རྒྱ་ནག་མི་མང་གིས་ཤེས་ཐུབ་པའི་གོ་སྐབས་བྱུང་ན་རྒྱ་ནག་མི་མང་ཡོངས་རྫོགས་ཀྱིས་རྒྱབ་སྐྱོར་བྱེད་ཀྱི་རེད་ཅེས་ཕྱི་གྲགས་བྱས་ནས་ཤོད་ཀྱི་འདུག ད་ལྟ་བར་དུ་ང་ཚོའི་གནས་སྟངས་དེ་ལྟར་རེད།

ཧོབ་སྟེ་བལྟས་ན་དེང་སང་བོད་ནང་ལ་རྒྱ་མིའི་སྲིད་བྱུས་གདུག་རྩུབ་ཆེ་རུ་ཕྱིན་པ་ལྟ་བུ་དང༌། ཏཱ་ལའི་བླ་མའི་པར་ཉར་ཆོག་གི་མ་རེད་ཟེར་བ་དེ་དག་ལ་འགལ་བ་དེ་ཙམ་མཐོང་གི་མི་འདུག བྱེད་སྟངས་དེ་དག་གིས་ཕུགས་རྒྱང་རིང་པོའི་ཆ་ནས་བོད་པའི་བསམ་བློའི་ནང་ལ་ན་ཚ་ཇེ་ཆེར་འགྲོ་རྒྱུ་ལས་ཆུང་དུ་འགྲོ་གི་མ་རེད། ད་ལྟ་རྒྱ་ནག་གཞུང་གིས་བོད་ནང་ལ་སྲིད་བྱུས་འཛིན་སྟངས་དེ་འུ་ཐུག་ཐབས་ཟད་ཀྱི་སྲིད་བྱུས་ཤིག་རེད། ཡོང་བབས་ལ་བལྟས་ན། དེ་ཡང་བོད་ས་གནས་ས་ཐོག་གི་ལས་ཀ་བྱེད་མཁན་རྒྱ་རིགས་ལས་བྱེད་པ་དེ་རིགས་དང༌། རྒྱ་ནག་དབུས་གཞུང་གི་བར་ལའང་བསམ་ཚུལ་མི་མཐུན་པ་མེད་དམ་བསམ་གྱི་འདུག དབུས་གཞུང་གི་དཔོན་རིགས་གུང་བྲན་ཏང་གི་འགོ་ཁྲིད་ཚོའི་ནང་ལའང་མཐོང་ཚུལ་གཉིས་སྔོན་མ་ནས་ཡོད་པ་ལྟར། དེང་སང་ཡང་ཕལ་ཆེར་ཡོད་བཟོ་འདུག ད་ལྟ་རྒྱ་ནག་རང་གི་ནང་ལའང་སྲིད་བྱུས་ཐག་གཅོད་བྱེད་རྒྱུར་དཀའ་ངལ་མང་པོ་ཡོད། འདི་ལྟ་བུ་ཞིག་ཡོད་པའི་སྐབས་ལ་བོད་ཀྱི་དཀའ་ངལ་སེལ་ཐབས་ཡང་དག་པ་ཞིག་བྱས་ན། བོད་པས་རྐྱེན་བྱས་ནས་ཤིང་ཅང༌དང་། ཤིང་ཅང་གིས་རྐྱེན་བྱས་ནས་ནང་སོག ནང་སོག་གིས་རྐྱེན་བྱས་ནས་རྒྱ་ནག་ནང་ལ་གྲངས་ཉུང་མི་རིགས་ལྔ་བཅུ་སྐོར་ཡོད་པ་ཚང་མར་གཡོ་འགུལ་ཐེབས་ཀྱི་རེད་ཅེས་སེམས་ཁྲལ་བྱེད་ཀྱི་ཡོད་པའི་གནས་ཚུལ་ཤོད་ཀྱི་འདུག

རྒྱ་ནག་ནང་ལ་རང་བཞིན་གྱི་མང་གཙོའི་འགྱུར་བ་འགྲོ་དང་འགྲོ་བཞིན་པ་རེད། དཔེར་ན། དེང་སང་རྒྱ་ནག་ནང་ལ་རྒྱ་ནག་གཞུང་ལ་ངོ་རྒོལ་བྱེད་མཁན་དང༌། སྐྱོན་བརྗོད་བྱེད་མཁན་གྱི་མི་དེ་དག་འཛིན་བཟུང་བྱས་ན་ལམ་སེང་འཛམ་གླིང་ཕྱི་ལོགས་ནས་ཤེས་ཐུབ་ཀྱི་ཡོད་པ་དང༌། དེས་མ་ཚད་འཛིན་བཟུང་བྱས་པ་དེ་དག་གི་ནང་མི་ཚོས་འཛམ་གླིང་གི་ཕྱི་ལ་འབྲེལ་བ་བྱེད་ཐུབ་ཀྱི་ཡོད། ལོ་བཅོ་ལྔ། ཉི་ཤུའི་གོང་ལ་དེ་ལྟར་བྱེད་ཐུབ་ཐབས་རྩ་བ་ནས་མེད། བར་སྐབས་པེ་ཅིང་ལ་སློབ་གྲྭ་ཆེན་མོ་ཞིག་གི་དགེ་རྒན་ཞིག་གིས་གུང་བྲན་ཏང་གི་ཚོགས་འདུ་འཚོགས་པའི་སྐབས་ལ་རེ་འདུན་གསར་པ་ཁ་ཤས་བཏོན་སོང་ཡང༌། དགེ་རྒན་དེ་ད་ཕན་འཛིན་བཟུང་བྱས་མ་སོང༌། མངོན་གསལ་དོད་པོ་མིན་ཡང༌། རང་བཞིན་གྱིས་འགྱུར་བ་ཅ་འགྲོས་ཀྱི་འགྲོ་བཞིན་པ་དེ་གསལ་པོ་རེད།

དེ་ལྟ་བུའི་གནས་ཚུལ་འོག་ནས་ད་ལྟ་རྒྱ་ནག་གཞུང་གིས་བོད་ཀྱི་ཐོག་ལ་སྲིད་བྱུས་ཟིན་པ་འདི་མུར་འཇོག་ཐབས་མེད། གཉིས་ནས་བོད་མི་ཚོའི་རྩ་བའི་ལྷག་བསམ་གཡོ་བ་མེད་པ་ཡོད་པ། གསུམ་ནས་ཚོང་འབྲེལ་གྱི་ཁེ་ཕན་ཆེད་རྒྱ་ནག་ལ་འབྲེལ་བ་བྱེད་རྒྱུ་གལ་ཆེན་པོ་ལ་བརྩི་མཁན་གཞུང་རྣམས་ནས་ཀྱང་དབུ་མའི་ལམ་འདིའི་ཐོག་ལ་ཡོངས་གྲགས་བྱས་ནས་མོས་མཐུན་དང་རྒྱབ་སྐྱོར་ཡོད། རྒྱ་ནག་གཞུང་གིས་འདིའི་ཐོག་ལ་དགོངས་པ་བཞེས་དགོས་ཀྱི་འདུག་ཅེས་རྒྱ་ནག་གཞུང་ལ་འབོད་སྐུལ་བྱས་དང་བྱེད་བཞིན་པ་རེད། ཨ་མི་རི་ཀས་མཚོན་གཞུང་ཁ་ཤས་ཤིག་གིས་བོད་ཀྱི་རྩ་དོན་ཐོག་ལ་ཤ་ཚ་དང་རྒྱབ་སྐྱོར་ཡོད་ཅེས་ཁ་ཙམ་ཚིག་ཙམ་མ་ཡིན་པར་ངོ་ཐོག་ལག་ལེན་ངོ་མའི་ཐོག་ནས་རྒྱ་བོད་གཉིས་གདོང་དང་གདོང་བསྟན་ནས་སྐད་ཆ་ཤོད་ཐུབ་ཐབས་ལ་དངོས་ཤུགས་བརྒྱུད་གསུམ་ནས་ཐབས་ཤེས་བྱས་དང་བྱེད་མུས་རེད།

བར་སྐབས་ཨ་མི་རི་ཀའི་རྒྱལ་དོན་ཁང་ནས་བོད་པའི་དོན་དག་ལ་དམིགས་བསལ་གྱི་ལས་བྱེད་པ་གཅིག་ཀྱང་བསྐོ་གཞག་བྱས་ཡོད་ལ། ལས་བྱེད་པ་བསྐོས་པ་དེ་ཡང་གནད་ཡོད་ཀྱི་མི་ཞིག་བཙུགས་པ་དེ་དག་རྟགས་མཚན་གསལ་པོ་རེད། ཡོ་རོབ་ཤར་ཕྱོགས་ཀྱི་ལུང་པའི་ནང་ལའང༌། དེང་སང་བོད་པའི་གནས་ཚུལ་ཤེས་མཁན་མང་དུ་ཕྱིན་པ་དང་། བོད་དོན་ལ་དོ་སྣང་བྱེད་མཁན་དང༌། བོད་པའི་ཐོག་ལ་རྒྱབ་སྐྱོར་བྱེད་མཁན་ཇེ་མང་ནས་ཇེ་མང་དུ་འགྲོ་གི་འདུག དེ་ལྟར་ཕྱོགས་མང་པོའི་གནས་ཚུལ་ལ་གཞིགས་ན་འགྱུར་བ་ཏན་ཏན་འགྲོ་གི་རེད། ཁྱེད་རང་ཚོ་མི་མང་ཚང་མ་སྔར་བཞིན་དུ་སེམས་ཤུགས་མ་ཆག་པར་ཚང་མས་རིག་པ་བསྒྲིམས། སོ་སོར་སྐབས་སུ་བབས་པའི་ཁུར་འཁྲིའི་ལས་འགན་གང་ཡོད་པ་དེ་དག་རྒྱབ་མདུན་མེད་པར་ཧུར་ཐག་བྱེད་རྒྱུ་གལ་ཆེན་པོ་རེད།

ན༽ ཐའེ་བོད་ཀྱི་འབྲེལ་བ་དང་། ཆབ་སྲིད་ཀྱི་ལངས་ཕྱོགས།

བར་སྐབས་ངོས་རང་ཐའེ་ཝན་ལ་གཅིག་ཕྱིན་པ་རེད། འདི་སྐོར་རོབ་ཙམ་མ་ཞུས་ན། བར་ལམ་མི་ཁ་ཤས་ཀྱིས་ང་ཚོ་སྔོན་མ་ནས་ཐའེ་ཝན་ལ་འབྲེལ་བ་བྱས་པ་དེ་དག་ཡང་དག་པ་ཆགས་པ་རེད། གང་ཡིན་ཟེར་ན་༸རྒྱལ་བ་རིན་པོ་ཆེ་ཡང་ལམ་ཁ་དེའི་སྒང་ལ་འགྲོ་རྒྱུ་འཁེལ་བ་རེད་ཟེར་མཁན་དེ་ལྟར་མེད་དམ་བསམ་གྱི་འདུག སྤྱི་ལོ་ཆིག་སྟོང་དགུ་བརྒྱ་ལྔ་བཅུ་ང་དགུ་ཟླ་བ་བཞི་པའི་ནང་ལ་ངོས་རང་རྒྱ་གར་ཤར་ཕྱོགས་ས་ཁུལ་ལ་འབྱོར་བ་རེད། དེ་དུས་ཅང་གིས་ངོས་ལ་ཏར་ཞིག་འབྱོར་བྱུང༌། དེའི་ནང་དོན་ཚན་གཅིག་ལ་༸རྒྱལ་བ་རིན་པོ་ཆེ་བོད་ཀྱི་ཕྱི་ལོགས་ལ་སླེབས་པ་རེད། ཐའེ་ཝན་དང་བོད་པ་གཉིས་གཅིག་བསྒྲིལ་གྱི་ཐོག་ནས་གུང་རྒོལ་བྱེད་དགོས་ཞེས་འཁོད་འདུག

དེའི་སྐབས་ང་ཚོའི་བསམ་བློའི་ནང་ལ་ང་ཚོ་གུང་རྒོལ་མིན། ང་ཚོས་རྒྱ་མི་རིགས་ལ་ངོ་རྒོལ་བྱེད་ཀྱི་མེད། གུང་བྲན་རིང་ལུགས་ཀྱི་གསར་བརྗེར་ངོ་རྒོལ་བྱེད་ཀྱི་མེད། ང་ཚོས་གང་ལ་ངོ་རྒོལ་བྱེད་ཀྱི་ཡོད་དམ་ཟེར་ན། རྒྱ་མི་གུང་བྲན་བོད་ནང་བཙན་འཛུལ་ཐོག་མ་འོས་མ་དྲང་པའི་གདུག་རྩུབ་དབང་ཡོད་བཤད་པ་དེར་ང་ཚོས་ངོ་རྒོལ་བྱེད་ཀྱི་ཡོད། གསར་བརྗེའི་ལས་ཀ་བྱེད་མཁན་ནང་བོད་པའི་གུང་བྲན་ཏང་མི་མང་པོ་ཡོད། དཔེར་ན། ངོས་ནས་ངོ་ཤེས་པ་ཕུན་ཚོགས་དབང་རྒྱལ་སོགས་འབའ་པ་གང་འཚམ་དང༌། དེ་བཞིན་ཨ་མདོ་གང་འཚམ་ཡོད། དེ་དག་གུང་བྲན་ཏང་ཡོན་ཡིན་ལ། ཆོས་ལ་དད་པ་མེད། ཡིན་ན་ཡང་ཁོང་ཚོར་མི་རིགས་ཀྱི་ལྟ་བ་ཧ་ཅང་ཤུགས་ཆེན་པོ་ཡོད། དེ་རིགས་མང་པོ་ཞིག་ཆིག་སྟོང་དགུ་བརྒྱ་ལྔ་བཅུ་ང་བདུན་དང་། ང་བརྒྱད་ཀྱི་མཚམས་ནས་རྒྱ་མིའི་ཞི་དྲག་གི་ལས་བྱེད་པའི་ནང་ནས་ཕྱིར་ཕུད་བྱས་ཤིང་། ཕུན་ཚོགས་དབང་རྒྱལ་ལ་ཆ་བཞག་ན་ལོ་མང་པོ་ཞིག་བཙོན་ལ་བཅུག་པ་རེད། བོད་ནང་མཐའ་གཅིག་ཏུ་གསར་བརྗེར་ཡིད་ཆེས་བྱས། གསར་བརྗེའི་ལས་འགུལ་ནང་དངོས་སུ་ཞུགས་ནས་དཀའ་ལས་རྒྱག་མཁན་མང་པོ་ཞིག་རྒྱ་མིས་བོད་པའི་ཐོག་ལ་མ་དྲང་མ་འོས་པའི་བཙན་དབང་བཤད་པ་འདིར་ངོ་རྒོལ་བྱེད་ཀྱི་ཡོད་སྟབས། ང་ཚོས་ཐའེ་ཝན་དང་གུང་རྒོལ་གཅིག་གྱུར་ཡིན་པའི་རྣམ་འགྱུར་བསྟན་ན་འགྲིག་གི་མི་འདུག ཐའེ་ཝན་གུང་བྲན་ལ་ངོ་རྒོལ་རེད། ང་ཚོ་གུང་བྲན་ལ་ངོ་རྒོལ་མ་རེད། ཐའེ་ཝན་དང༌། རྒྱ་ནག་སྐམ་ས་ཆེན་པོ་གཉིས་ཀྱི་དབར་ལ་ལྟ་བའི་ཐོག་ནས་འགལ་ཟླ་ཡིན་པ་ལས། སྐད་ཡིག་རིག་གཞུང་གི་འགལ་ཟླ་མེད།

དེང་སང་ཐའེ་ཝན་རང་ལ་ས་སྐྱེས་རྡོ་སྐྱེས་ཀྱི་མི་ཚོའི་ཐོག་ནས་ང་ཚོ་ཐའེ་ཝན་གྱི་མི་ཡིན། རྒྱ་མི་མིན་ཞེས་དབྱེ་འབྱེད་བཏང་ནས་སྐད་ཆ་ཤོད་ཀྱི་འདུག སྤྱིར་བཏང་བྱས་ན་ཐའེ་ཝན་དང་རྒྱ་ནག་སྐམ་ས་ཆེན་པོ་གཉིས་ཀྱི་འགལ་ཟླ་དང༌། ང་ཚོ་དང་རྒྱ་ནག་གི་འགལ་ཟླ་གཉིས་པོ་དེ་རྩ་བ་ནས་ཐ་དད་ཆགས་ཡོད། མཐུན་པའི་ཆ་ཡོད་ན་ཡང༌། རྩ་བ་མི་འདྲ་བ་ཡིན། ཐའེ་ཝན་ནས་ང་ཚོ་བོད་པའི་ནང་ལ་ཚུར་འབྲེལ་བ་བྱེད་སྟངས་ལ་མཚོན་ན། ཁག་གཅིག་བོད་སོག་ལས་ཁུངས་བརྒྱུད་ནས་འབྲེལ་བ་བྱེད་ཀྱི་ཡོད་པ་དང༌། ཁག་གཅིག་ཐའེ་ཝན་གྱི་དམག་དོན་ལས་ཁུངས། ཁག་གཅིག་ཐའེ་ཝན་གསང་བའི་ལས་ཁུངས་ནས་འབྲེལ་བ་བྱེད་ཀྱི་ཡོད། ཐའེ་ཝན་ནས་བོད་པའི་ནང་ལག་པ་བརྐྱོང་འདོད་ཡོད་པ་དེ་ཚུལ་དང་མཐུན་པ་ཞིག་ཆགས་མ་ཐུབ། ང་ཚོའི་ངོས་ནས་འབྲེལ་བ་ཡག་པོ་ཞིག་ཆགས་ཐུབ་ན་བསམ་པ་ཞིག་ཡོད་ཀྱང༌། ང་ཚོས་རང་ལུགས་དམ་བཅའ་ཞིག་ཟིན་པ་དེ་དང་མ་རན་པ་ལྟ་བུ་ཆགས་ནས་བསྡད་པ་རེད། དེ་ལྟ་བུའི་གནས་ཚུལ་གྱི་འོག་ནས་བོད་པའི་སྤྱི་ཚོགས་ནང་ལ་ཐའེ་ཝན་གྱི་དངུལ་དང་དངོས་པོས་བསླུ་བྲིད་ཀྱི་བྱ་སྤྱོད་དེ་རྒྱ་གར་ནང་དང༌། བལ་ཡུལ་གང་སར་སྤེལ་ཡོད། དེ་དག་གི་སྐོར་ཕར་ཚུར་མི་སྣའི་འགྲོ་འོང་ཐོག་ཐབས་ཤེས་འཕྲོས་མོལ་བྱས་ཡོད་ཀྱང༌། དོན་དག་ཐག་ཆོད་པ་ཞིག་དང༌། བྱེད་བདེ་པོ་གཙང་མ་ཞིག་ཆགས་མ་ཐུབ་པར་བརྟེན། ང་ཚོས་ཐའེ་ཝན་ལ་འབྲེལ་བ་བྱེད་རྒྱུ་མཚམས་འཇོག་བྱེད་དགོས་པའི་གསལ་བསྒྲགས་བྱས་པ་རེད། བོད་གཞུང་གིས་ཐག་གཅོད་བྱས་པ་འདིའི་ཐོག་ལ་བོད་མི་སེར་སྐྱ་མི་མང་ཡོངས་རྫོགས་ནས་གཅིག་གྱུར་རང་ཚུགས་ཟིན་པོ་བྱས་ཡོད་ན་དེས་ནུས་པ་ཞིག་ཐོན་ཐུབ་རྒྱུ་ཡང༌དེ་ནི་བྱུང་མེད། ཐའེ་ཝན་བོད་སོག་ལས་ཁུངས་བརྒྱུད་ནས་དངུལ་གྱིས་འབྲེལ་བ་དེ་མུ་མཐུད་ནས་གང་ས་གང་དུ་ཡོང་གི་ཡོད།

འདི་ག་མའེ་སོར་ནང་ལ་ཡང་ཡོང་གི་ཡོད་པ་དང༌། དེ་མིན་ས་ཆ་གཞན་དག་མང་པོ་ཞིག་ལ་ཡང་ཡོང་གི་ཡོད། ང་ཚོ་དང་ཐའེ་ཝན་བར་གྱི་འབྲེལ་བ་འདི་གཙང་མ་ཡག་པོ་ཞིག་མ་བྱུང་ན། ད་ལྟའི་བྱེད་སྟངས་འདིས་བོད་པ་ནང་ཁུལ་ལ་དོགས་པ་རྣམ་རྟོག་བྱེད་དགོས་པ་ལྟ་བུ། གང་ལྟར་མི་དགོས་པའི་དཀའ་ངལ་ཞིག་འཕྲད་ཡོང་གི་ཡོད། འདི་སེལ་ཐབས་ལ་ང་ཚོས་བསམ་བློ་གཏོང་དགོས་ཀྱི་འདུག་ཅེས་ཡང་ཡང་སྐད་ཆ་དང་བསམ་ཚུལ་ཞིག་ཡོད་པའི་སྐབས་འདིར། བར་ལམ་ཐའེ་ཝན་རང་ལ་མང་གཙོའི་འགྱུར་བ་ཤུགས་ཆེན་པོ་ཞིག་བྱུང༌། མཐའ་མ་འོས་བསྡུ་བྱས་པར་མང་མོས་ཀྱི་ཐོག་ནས་ལི་ཏང་ཧུས་ཁོང་རང་སྲིད་འཛིན་ལ་སླེབས། ཁོང་རང་མ་གཞི་ཡེ་ཤུའི་ཆོས་པ་ཞིག་ཀྱང་ཡིན་ཚོད་འདུག ཁོང་རང་སྒེར་གྱི་བསམ་བློ་གུ་ཡངས་པོའི་ཐོག་ནས་ངོས་ནས་ཞི་བདེའི་གྲོས་འཆར་དོན་ཚན་ལྔ་བཤད་པ་འདིའི་ཐོག་ལ་ཁོ་རང་གིས་ཡོངས་གྲགས་བྱས་ནས་རྒྱབ་སྐྱོར་ཡོད་ཅེས་གསལ་བསྒྲགས་བྱས་ཡོད།

པ༽ ཐའེ་ཝན་དུ་ཆིབས་སྒྱུར་དང་། སྲིད་འཛིན་མཇལ་འཕྲད།

དེ་ནས་ང་ཚོ་ཕར་ཚུར་ཡིག་འགྲུལ་བྱུང༌། དེ་ལྟ་བུའི་གནས་ཚུལ་ལ་གཞིགས་ནས་བར་སྐབས་ཐའེ་ཝན་གྱི་ཆོས་ཚོགས་འགའ་ཞིག་དང༌། སྒེར་པ་དེ་ལྟར་དང༌། ཚོགས་པ་དེ་ལྟ་བུའི་ཐོག་ནས་ངོས་རང་ཐའེ་ཝན་ལ་ཡོང་ཐུབ་ན་བརྗོད་མཁན་མང་པོ་བྱུང༌ཞིང་། ཁ་ཤས་ཀྱིས་ངུས་ཏེ་ང་ཚོ་ཐའེ་ཝན་ལ་ཡོད་པའི་ནང་པ་འདི་དག་༸རྒྱལ་བ་རིན་པོ་ཆེས་བློས་གཏོང་གི་ཡོད་དམ་ཟེར་མཁན་ཡང་བྱུང༌། ཡིན་ན་ཡང་ངོས་རང་ཐའེ་ཝན་ལ་འགྲོ་རྒྱུར་རྙོག་དྲ་མང་པོ་ཡོད། རྙོག་དྲ་དེ་དག་གཙང་སེལ་མ་ཐུབ་བར་དུ་ངོས་རང་ཐའེ་ཝན་ལ་འགྲོ་རྒྱུ་ཁག་པོ་རེད་ཅེས་ཤོད་ཀྱི་ཡོད།

དེ་ནས་མཐའ་མའི་གནས་ཚུལ་འཕེལ་རིམ་གྱི་བབས་ལ་བསྟུན་ནས་སྔོན་ལ་གཅིག་ཕྱིན་ཏེ་སྲིད་འཛིན་རང་དང་ཐུག་འཕྲད་བྱས། ཆོས་ཚོགས་ཁག་གི་མི་སྣ་རྣམས་ཀྱི་འདོད་པ་དེ་ཡང་བསྐང༌། ཐའེ་ཝན་གྱི་མི་མང་ཚོར་ངོས་རང་རྒྱ་མི་རིགས་ལ་ངོ་རྒོལ་མིན་ལ། རྒྱ་ནག་ལ་ངོ་རྒོལ་མིན། རང་བཙན་ཡང་རྩོད་ཀྱི་མེད་པར་རྒྱ་བོད་གཉིས་མོས་ཤིག་གི་ཐབས་ལམ་འཚོལ་གྱི་ཡོད་ཅེས་གསལ་པོ་བྱས་ནས་བཤད་ཐུབ་ན། རྒྱ་མིའི་རྣ་བར་རྒྱ་མི་གཅིག་བརྒྱུད་ནས་སྐད་ཆ་བཤད་ན་ཡིད་ཆེས་མང་བ་དང༌། ཤུགས་རྐྱེན་མང་བ་ཏན་ཏན་ཐེབས་ཐུབ་ཀྱི་རེད། དེང་སང་ཐའེ་ཝན་ནས་རྒྱ་ནག་སྐམ་ས་ཆེན་པོའི་ནང་ལ་དཔལ་འབྱོར་གྱི་འཛུགས་སྐྲུན་ཐོག་མཉམ་འབྲེལ་རོགས་རམ་བྱེད་ཀྱི་ཡོད་པ་དང༌། མ་རྩ་འཛུགས་མཁན་ཡང་མང་པོ་ཡོད་པས་ཐའེ་ཝན་ནས་རྒྱ་ནག་སྐམ་ས་ཆེན་པོའི་ནང་ལ་འགྲོ་མཁན་ཧ་ཅང་མང་པོ་ཡོད། དེ་ལྟ་བུའི་གནས་ཚུལ་གྱི་རྒྱུ་མཚན་ལ་བརྟེན་ནས་མཐའ་མ་ཐའེ་ཝན་གཞུང་ལ་གསལ་པོ་བྱས་ནས་བརྗོད་རྒྱུ་བྱུང༌། ངོས་རང་ཐའེ་ཝན་ལ་ཡོང་རྒྱུའི་འདོད་པ་ཡོད། ཡིན་ན་ཡང་བོད་སོག་ལས་ཁུངས་དང་དངོས་ཤུགས་བརྒྱུད་གསུམ་ནས་འབྲེལ་བ་མེད་པ་གཙང་མ་ཞིག་དགོས་ཞེས་བཤད་པར་ཐའེ་ཝན་སྲིད་འཛིན་ལས་ཁུངས་ནས་ཀྱང་མོས་མཐུན་གཙང་མ་བྱས་ཏེ་བོད་སོག་ལས་ཁུངས་ལ་བཀའ་ནན་པོ་བཏང་འདུག དེ་ལྟར་བྱས་ནས་གནས་ཚུལ་གསལ་པོ་ཆགས་པར་བརྟེན། ཕྱི་རྒྱར་ཆོས་ཚོགས་ཁག་གིས་མགྲོན་འབོད་བྱས་པ་ལྟར། ངོས་རང་ཐའེ་ཝན་དུ་སླེབས་རྗེས་གཙོ་ཆེ་ཤོས་ཆོས་བཤད་ཕྲན་བུ་བྱེད་རྒྱུ་བྱུང༌།

ངོས་ནས་གང་ཡང་ཤེས་ཀྱི་མེད། ཡིན་ན་ཡང་བོད་གངས་ཅན་གྱི་ལྗོངས་ལ་སངས་རྒྱས་ཀྱི་བསྟན་པ་ཧ་ཅང་དར་རྒྱས་ཆེན་པོ་ཡོད་པ་དེའི་ཆ་ཤས་ཙམ་གོ་མྱོང་ཐོས་མྱོང་ཡོད་པ་ལ་བརྟེན་ནས། ཡུལ་དེའི་ནང་པ་ཚོར་ཐེག་པ་ཆེ་ཆུང་སྔགས་དང་བཅས་པའི་འགྲོ་སྟངས་སྐོར་འགྲེལ་བཤད་བྱས་པ་ཚགས་པར་ཁག་གི་ནང་ལ་ཡག་པོ་ཐོན་པ་དང༌། ནང་པ་ཚོས་ཁ་ཞེ་གཉིས་མེད་ཀྱི་དགའ་པོ་བྱེད་ཀྱི་འདུག དེ་དགོས་པ་ཆེན་པོ་ཞིག་འགྲུབ་སོང་བསམ་པ་བྱུང༌། ཐའེ་ཝན་གྱི་ནང་པ་ཚོས་ཤེས་རབ་སྙིང་པོ་དང༌། ཆོས་སྤྱོད་དེ་ལྟར་འདོན་པའི་སྐབས་ལ་དངོས་གནས་ང་རང་སེམས་སྐྱོ་པོ་ཡོང་གི་འདུག

ཕ༽ དཀའ་རྙོག་གཙང་སེལ་དང་། ཐའེ་ཝན་དོན་གཅོད།

དེ་གོང་ངོས་རང་སིངྒ་སྤུར་ལ་ཕྱིན་པའི་སྐབས་ལ་ཉམས་མྱོང་དེ་ཐོག་མ་བྱུང༌། ཁོང་ཚོས་རྒྱ་སྐད་ཀྱི་ནང་ལ་ཤེས་རབ་སྙིང་པོ་བཏོན་པའི་སྐབས་ལ་སེམས་འབྱོངས་པོ་ཞིག་ཡོང་གི་འདུག སྔར་འདོན་པ་འདི་འདོན་མཁན་གྱི་མི་བྱེ་བ་མང་པོ་ཡོད་པའི་ལུང་པ་ཞིག་དེང་སང་ཁ་ཐབས་སྐྱོ་པོ་འདི་འདྲ་ཆགས་པ་རེད་བསམས་ནས་ངོས་རང་སེམས་སྐྱོ་པོ་དེ་ལྟར་བྱུང་མྱོང༌། གང་ལྟར་གཙོ་ཆེ་ཤོས་ཆོས་ཚོགས་ཁག་དེ་དག་དང༌། ནང་ཆོས་ལ་དད་པ་ཡོད་མཁན་དེ་རིགས་ལ་འབྲེལ་བ་ཡག་པོ་བྱུང༌། ཚགས་པར་ཁག་བརྒྱུད་ནས་བོད་པའི་གནས་ཚུལ་དང༌། ངོས་ཀྱི་ལངས་ཕྱོགས་རང་བཞིན་གྱིས་གསལ་པོ་ཆགས་ཏེ་ཡག་པོ་བྱུང༌། སྲིད་འཛིན་དང༌། སྲིད་འཛིན་གཞོན་པ་མཇལ་འཕྲད་ཐོག ང་ཚོའི་དཀའ་ངལ་དེ་རིགས་བཀའ་མོལ་རོབ་ཙམ་རོབ་ཙམ་བྱུང༌། ཆོས་དང་རིག་གཞུང་གི་ལས་འགན་གཙོ་བོ་འཁྱེར་མཁན་མི་ཞིག་ཐའེ་ཝན་དུ་གཏན་འཇགས་སྡོད་རྒྱུ་བྱུང་ན་བོད་པ་དང་མཉམ་དུ་ཕར་ཚུར་འབྲེལ་བ་གསལ་པོ་དང༌། གཙང་མ་ཡག་པོ་ཡོང་རྒྱུར་ཕན་ཚུན་གཉིས་མོས་བྱུང་སྟེ་ཐའེ་ཝན་དུ་ང་ཚོའི་རིག་གཞུང་གི་ལས་ཁུངས་ཤིག་འཛུགས་རྒྱུ་གཏན་གཙང་མ་འཁེལ་ཏེ་བསྡད་ཡོད།

རིམ་པས་ཐའེ་ཝན་གཞུང་དང་སྒེར་པ། ཚོགས་པ་ཁག་ནས་བོད་པའི་སློབ་སྦྱོང་དང༌། འཕྲོད་བསྟེན། ཆོས་སྡེ་ཁག་སོགས་ལ་རོགས་རམ་བྱེད་འདོད་ཡོད་ན། ངོ་ལྐོག་བྱེད་མི་དགོས་པར་ཡོངས་བསྒྲགས་ཕྱི་གསལ་ནང་གསལ་བྱས་ནས་བཏང་ན་རོགས་རམ་ཚོགས་པ་གཞན་དག་སྤྱི་མཚུངས་སྤྲོད་བདེ་ལེན་བདེ་ཡོང་གི་རེད། དེ་ལྟ་བུའི་ལམ་གསར་པ་ཞིག་ཆགས་ཐུབ་མི་ཡོང་ངམ་བསམ་གྱི་འདུག ཐའེ་ཝན་ནང་བོད་པ་ཧ་ལམ་སྟོང་ཕྲག་གཅིག་ཙམ་ཡོད། ངོས་རང་ཐུག་འཕྲད་དུ་ཡོང་མཁན་བརྒྱད་བརྒྱ་སྐོར་འདུག དེའི་ནང་ལ་སྡོམ་པ་ཡོད་མེད་ནི་མི་ཤེས། གང་ལྟར་གྲྭ་ཆས་དམར་པོ་གྱོན་མཁན་ཧ་ལམ་བཞི་བརྒྱ་ལྔ་བརྒྱ་ཙམ་ཡོད་ས་རེད། ཁོང་རང་ཚོ་ཚང་མས་བོད་པའི་ལ་རྒྱ་གཅིག་གྱུར་ཟིན་ཏེ་ཧ་ཅང་དགའ་པོ་བྱེད་ཀྱི་འདུག ཁོང་ཚོ་ཐུན་མོང་གི་ཐོག་ནས་ཚོགས་ཆུང་ཞིག་བཟོས། དེའི་ནང་སྡེ་དགེ་བ་རིག་འཛིན་གྱི་འཐུས་མི་ལྟ་བུ་བྱས་ཏེ་ཁོང་ཚོས་ཡིག་ཆ་དོན་ཚན་གསུམ་ཡོད་པ་ཞིག་བྲིས་འདུག དེའི་ནང་ད་ཕན་ང་ཚོ་ཐའེ་ཝན་ལ་སླེབས་པ་རྣམས་རང་རང་རྒྱུ་མཚན་སྣ་ཚོགས་ཀྱི་ཐོག་ནས་སླེབས་པ་ལས། བོད་གཞུང་ལ་རྒྱབ་ལྟོས་བློ་ལོག་སེམས་ལོག་བྱས་ནས་ཕྱིན་པ་མིན། འདི་ཁུལ་སླེབས་ནས་ཀྱང་སོ་སོའི་མི་རིགས་དང༌། སོ་སོའི་རིག་གཞུང་དེ་ལྟ་བུའི་ཐོག་ལ་རང་ལུགས་བརྟན་པོ་ཟིན་ཏེ་བསྡད་ཡོད། མ་འོངས་པར་ཡང་༸རྒྱལ་བ་རིན་པོ་ཆེ་དང༌། བོད་ཀྱི་སྤྱི་པའི་སྒྲིག་འཛུགས་འོག་བཤར་བསྐྱོད་བྱེད་རྒྱུ་ཡིན་ཞེས་བྲིས་འདུག

ང་ཚོ་ཚང་མ་སྒོར་སྒོར་ཡོད་ས་དེར་ཁོ་རང་ཚོས་ཡི་གེ་ཀློག་པ་སོགས་བྱས་སོང༌། དེ་དུས་བརྗོད་རྒྱུ་བྱུང༌། ཁྱེད་རང་ཚོ་རྒྱུ་མཚན་སྣ་ཚོགས་ཀྱི་ཐོག་ནས་ཐའེ་ཝན་ལ་སླེབས་ཡོད། འོན་ཀྱང་བོད་མི་བཙན་བྱོལ་བ་སྤྱི་ཡོངས་ཀྱི་ནང་ལ་མཐོང་ཚུལ་ཡག་པོ་མེད་པ་ཤེས་གསལ་རེད། ཡིན་ན་ཡང་འདས་པ་འདས་པ་རེད། དེ་རིང་འདིར་ང་ཚོ་དངོས་སུ་ཐུག་པའི་སྐབས་ལ་ཁྱེད་རང་ཚོས་དོན་ཚན་གསུམ་ཁས་ལེན་བྱས་ཏེ་དེ་སྔ་ཡིན་ཀྱང་ཧུར་ཐག་བྱས་པ་ཡིན། མ་འོངས་པར་ཡང་ཧུར་ཐག་བྱེད་ཀྱི་ཡིན་ཞེས་བརྗོད་པ་ཡིན་སྟབས། ད་ཆ་མ་འོངས་པ་གལ་ཆེ་གི་རེད། མ་འོངས་པར་དེ་ཁྱེད་རང་ཚོ་ཚང་མས་དངོས་གནས་ད་ལྟ་འདིར་བཤད་པ་བཞིན། བོད་སྤྱི་པའི་དོན་དག་མ་བརྗེད་པ་དང༌། སོ་སོའི་མི་རིགས་ཀྱི་རང་ཚུགས་བརྟན་པོ་ཟིན་ནས་བསྡད་ན་ཡག་པོ་རེད་ཅེས་བརྗོད་རྒྱུ་བྱུང༌། གང་ལྟར་ངོས་རང་ཐའེ་ཝན་ལ་འགྲོ་སྟངས་དེ་ལྟར་བྱས་ནས་ཕྱིན་པ་རེད། རྒྱུ་རྐྱེན་ཡོང་སྟངས་དེ་ལྟར་ཡིན། གནས་ཚུལ་འདི་རྣམས་གསལ་བཤད་ཞུས་ན་བསམ་བྱུང༌།

༼མཇུག་ཏུ་ལྷ་སྲུང་བསྟེན་ཕྱོགས་སྐོར་བཀའ་སློབ་སྩལ་བ་རྣམས་ལྷ་སྲུང་བསྟེན་ཕྱོགས་བཀའ་སློབ་སྤྱི་བྱིངས་ཁོངས་སུ་ཟླ་བསྒྲིལ་ཕྱོགས་བསྡེབས་ཞུས།༽

༄༅། །ཕྱི་ལོ་ ༡༩༩༨ ཟླ་ ༦ ཚེས་ ༡༣ ཉིན་སུད་སི་བོད་མི་ཚོར་སྩལ་བའི་བཀའ་སློབ།

ཀ༽ གཉིས་མོས་ཀྱི་ཐབས་ལམ་དང་། དེ་དག་གི་དགོས་དམིགས།

ད་ལྟ་འདིར་དོན་གཅོད་ཀྱིས་བརྗོད་པ་བཞིན་ད་ལམ་སུད་སིར་ཆེད་མངགས་ཡོང་བ་ཡིན། ཧོ་ལན་དང༌། འབེལ་འཇམ། ཨི་ཊ་ལི་བཅས་ལ་འགྲོ་རྒྱུ་བྱུང་བར་ཉིན་གཅིག་གཉིས་བར་གསེང་ཞིག་འདུག་པས་དེའི་རིང་སུད་སིར་སྔོན་མ་བདུན་ཅུ་དོན་གསུམ་ལོ་ནས་ངོ་ཤེས་པའི་ཨམ་རྗེ་ཞིག་ཡོད་པ་ཁོང་སར་སྐབས་རེ་བརྟག་དཔྱད་བྱེད་ཀྱི་ཡོད་པ་ལྟར། ཁ་སང་བརྟག་དཔྱད་འཁྱུག་ཙམ་བྱས་པ་ཡིན། ད་ལྟ་བཀྲ་ཤིས་དབང་འདུས་ཀྱིས་འགྲེལ་བཤད་རྒྱག་གི་རེད། དེའི་གོང་ལ་བར་ལམ་གྱི་གནས་ཚུལ་གཅིག་གཉིས་ངོས་ནས་གསལ་བཤད་བྱས་ན། ད་ལན་ལམ་ཞོར་ཡིན་སྟབས་ཡག་པོ་མི་ཡོང་ངམ་བསམ་བྱུང༌།

དོན་ཚན་གཅིག་ལ། ཁ་སང་གསུམ་བཅུའི་དུས་དྲན་གྱི་གསུང་བཤད་ནང་ལ་བཀོད་པ་ལྟར། ད་ཕན་ལོ་བཞི་བཅུ་ལྷག་ཙམ་གྱི་རིང་ལ་རྒྱ་ནག་གཞུང་དང་ཐད་ཀར་འབྲེལ་བ་བྱས་ཏེ་ངོས་ནས་དབུ་མའི་ལམ་གྱི་ཐབས་ལམ་འདི་འདྲ་ཞིག་བརྒྱུད་དེ་རྒྱ་ནག་དང་གྲོས་མོལ་འགོ་འཛུགས་ཐུབ་པ་དང༌། དེ་བརྒྱུད་ནས་རིམ་བཞིན་དཀའ་ངལ་སེལ་རྒྱུའི་ཐབས་ཤེས་རིམ་པ་བྱས་པར་རྒྱ་ནག་གཞུང་དང་གྲོས་མོལ་འགོ་འཛུགས་མ་ཐུབ་པས་གྲུབ་འབྲས་གང་ཡང་མ་ཐོན་པ་རེད།

ངོས་ནས་དབུ་མའི་ལམ་གྱི་གྲོས་འཆར་བཏོན་པའི་དམིགས་ཡུལ་གཅིག་བོད་ནང་ཛ་དྲག་གི་གནས་ཚུལ་ཡོད་པ་དེ་རྣམས་ཕྲན་བུ་དྲག་ཏུ་འགྲོ་ཐུབ་ན་བསམ་པ་དེ་ལའང་གྲུབ་འབྲས་མ་སོན་པ་རེད། གལ་སྲིད་གནས་ཚུལ་དྲག་ཏུ་མི་འགྲོ་བ་དང༌། རྒྱ་བོད་གཉིས་སྐད་ཆ་བཤད་རྒྱུའི་བཟོ་ལྟ་མ་ཆགས་ན། མི་མང་ལ་སྐད་ཆ་འདྲི་རྒྱུ་ཡིན་ཟེར་བའི་བསམ་ཚུལ་དེ་རེད། ལས་དོན་གང་ཞིག་ཡིན་ན་ཡང་དམིགས་ཡུལ་རིགས་གཅིག་ལ། འཕྲལ་སེལ་གྱི་གནས་ཚུལ་ལ་གཙོ་བོར་མ་དམིགས་པར་ཕུགས་རྒྱང་རིང་པོ་ཞིག་གི་ཐོབ་ཐང་དང༌། དེ་ལྟ་བུའི་ཐོག་ནས་སྐད་ཆ་བཤད་ཕྱོགས་ལྟ་བུ་ཡོང་རྒྱུ་དང༌། ཡང་ཐབས་ཤེས་གཅིག་ཤོས་ནི་དམིགས་ཡུལ་གཙོ་བོ་སྔོན་ལ་འཕྲལ་དུ་ཛ་དྲག་གི་དཀའ་ངལ་ཡོད་པ་དེ་སེལ་རྒྱུའི་ཐབས་ཤེས་གཅིག་བཅས་གཉིས་ཡོང་གི་ཡོད། དཔེར་ན། ང་རང་ཚོའི་ནད་ལ་ཡང༌། འཕྲལ་སེལ་སྨན་བཅོས་བྱེད་སྟངས་གཅིག་དང༌། རིམ་པས་ཕུགས་རྒྱང་རིང་པོའི་སྨན་བཅོས་བྱེད་སྟངས་གཅིག་བཅས་གཉིས་ཡོང་གི་ཡོད་པ་བཞིན་ང་རང་ཚོའི་ལས་དོན་གང་ལ་ཡང་དེ་ལྟར་ཡོང་རྒྱུ་ཡིན་སྟབས། ད་ཕན་འདས་པའི་ལོ་བཅུ་བཞིའི་རིང་ལ་ཛ་དྲག་གི་གནས་ཚུལ་ཡོད་པ་དེ་སེལ་ཐབས་གཙོ་བོར་དམིགས་ཏེ་ཐབས་ཤེས་དེ་དག་བྱས་པ་རེད།

དམིགས་ཡུལ་བཟུང་ས་གཙོ་བོ་ནི་བོད་ནང་ལ་ཛ་དྲག་གི་གནས་ཚུལ་རྒྱ་མི་ཕོན་ཆེ་ཡོང་གི་ཡོད་པ་ཉུང་དུ་འགྲོ་ཐབས་དང༌། ཁོར་ཡུག་གི་གནས་ཚུལ་ཉམས་ཉེས་འགྲོ་བ་འདི་དག་འཕྲལ་དུ་མཚམས་འཇོག་ཡོང་བའི་རེ་བ་བྱས་པ་རེད། དེའང་གྲུབ་འབྲས་མ་ཐོན་པ་རེད་ལ། རྒྱ་ནག་གཞུང་དང་ཐད་ཀར་གྲོས་མོལ་འགོ་འཛུགས་ཀྱང་མ་ཐུབ་པ་རེད། ཡང་ཚུར་ཕྱོགས་འདིར་ངོས་ནས་དབུ་མའི་ལམ་ཕྱོགས་ཀྱི་གྲོས་འཆར་སྔ་རྗེས་བཏོན་པ་དེར་ཕྱོགས་གཞན་ཞིག་ནས་རྒྱལ་ཁ་ཆེན་པོ་ཐོབ་ཡོད། ཇི་ལྟར་ཞེ་ན། ངོས་ཀྱི་གྲོས་འཆར་གྱི་བསམ་བློའི་འཁྱེར་སོའི་ཐོག་ལ་འཛམ་གླིང་འདིའི་སྟེང་གཞུང་ཁག་མང་པོས་རྒྱབ་སྐྱོར་བྱེད་བདེ་བྱུང་ནས་རྒྱབ་སྐྱོར་བྱེད་མཁན་མང་པོ་ཡོང་གི་ཡོད། གང་ལྟར་འཛམ་གླིང་སྤྱི་ཡོངས་ནས་བོད་པའི་ཐོག་ལ་རྒྱབ་སྐྱོར་དང་ཤ་ཚ་སེམས་ཁུར་སླེབས་རྒྱུའི་ཐོག་ལ་ཕན་ཐོགས་ཆེན་པོ་བྱུང་ཡོད།

ཁ༽ འབྲེལ་མོལ་གྱི་གྲུབ་འབྲས་དང་། ཛ་དྲག་གི་གནས་ཚུལ།

འོན་ཀྱང་ངའི་ད་ལྟའི་གྲོས་འཆར་འདི་ཐོག་བོད་ཕྱི་ནང་གཉིས་ཀས་ཐོག་མ་ནས་གྲོས་འཆར་འདི་ནུས་པ་ཆུང་དྲགས་འདུག བོད་རང་བཙན་གྱི་རྒྱལ་ཁབ་ཡིན་པས་རང་བཙན་རང་གི་ལངས་ཕྱོགས་འཛིན་དགོས་པ་ལས། རྒྱ་བོད་གཉིས་ཕན་གྱི་ཞི་འགྲིགས་ཡོང་རྒྱུའི་བསམ་བློ་འདི་ཁག་པོ་རེད་ཅེས་བསམ་ཚུལ་ཤུགས་ཆེན་པོ་ཞིག་ཐོག་མ་ནས་ཡོང་གི་ཡོད། འགོ་སྟོད་ཡིན་ན་ངོས་ཀྱི་ལངས་ཕྱོགས་འདིའི་ཐོག་ལ་ངོས་རང་གི་བསམ་བློའི་ནང་རྒྱུ་མཚན་དང་ཡིད་ཆེས་ཡོད་ལ། གཞན་ལ་ཡང་རྒྱུ་མཚན་འགྲེལ་བཤད་རྒྱག་ཐུབ་པ་ཞིག་ཡོད། ད་ཆ་ལོ་བཅུ་བཞི་ལྷག་འབད་བརྩོན་བྱས་ཀྱང་རྒྱ་བོད་གཉིས་སྐད་ཆ་བྱེད་རྒྱུ་འགོ་ཡང་ཚུགས་མ་ཐུབ། བོད་ནང་གི་གནས་ཚུལ་ཡང་ལོ་རེ་ནས་ཛ་དྲག་ཅིང་ཇེ་སྡུག་ནས་ཇེ་སྡུག་ཏུ་འགྲོ་སྐབས་ངོས་ནས་འགྲེལ་བཤད་རྒྱག་རྒྱུའི་རྒྱུ་མཚན་གྱིས་མ་འདང་བ་ལྟ་བུ་ཆགས་ཡོང་གི་འདུག

གཉིས་ནས་བོད་ནང་གི་གནས་ཚུལ་དང༌། ལྷག་དོན་གྲོང་ཁྱེར་ཆེ་ཁག་ཚོའི་ནང་ལ་ཧ་ཅང་ཛ་དྲག་དང༌། འུ་ཐུག་གི་གནས་ཚུལ་ཆགས་ཏེ་ང་ཚོ་ཕྱི་ལ་ཡོད་པ་༸རྒྱལ་བ་རིན་པོ་ཆེ་ནས་འགོ་འཁྲིད་པའི་ལམ་ཕྱོགས་དེ་རྒྱ་མིར་བསྟུན་མཁན་ཤུགས་ཆེས་དྲགས་པ་ལྟ་བུར་མཐོང་བའི་གནས་ཚུལ་གྱི་འོག་ནས་མི་རེ་ཟུང་ཕྲན་བུ་སེམས་ཤུགས་ཆག་གི་ཡོད་པའི་གནས་ཚུལ་ཞིག་སྔ་ལོའི་ལོ་མཇུག་ཏུ་གོ་ཐོས་བྱུང༌། མི་མང་པོ་ཡིན་བཟོ་མི་འདུག་ཀྱང་ས་ཁུལ་རེ་ཟུང་ལ་དེ་ལྟར་བྱུང་བ་གོ་དུས་ངོས་ནས་གནས་ཚུལ་དེ་ཛ་དྲག་ཅིག་ཏུ་མཐོང་བྱུང༌། དེ་ཤིན་ཏུ་གལ་ཆེན་པོ་རེད།

ང་ཚོས་འཕྲལ་ཕུགས་གང་དུ་ཡིན་ན་ཡང་རེ་བ་རྒྱག་ས་དང༌། ང་ཚོའི་བསྒྲུབ་བྱའི་ལས་དོན་འདི་བདེན་པ་ཡིན་བསམ་པའི་ཡིད་ཆེས་དང༌། སེམས་ཤུགས་སླེབས་རྒྱུའི་རྩ་བ་དེ་བོད་ནང་ལ་ཡོད་པའི་རྒྱ་ཆེའི་མི་མང་གི་འགྱུར་བ་མེད་པའི་སེམས་ཤུགས་དང་སྙིང་སྟོབས་དེ་དག་ལ་ཐུག་ཡོད། དེ་ང་ཚོའི་ཚོང་གི་མ་རྩ་ལྟ་བུ་དེ་ཡིན། ད་ལྟ་ཕན་ལ་བོད་ནང་ལ་སེམས་ཤུགས་རི་བཙུགས་པ་ནང་བཞིན་ཡོད་པ་དེའི་ཐོག་ལ་གལ་ཏེ་དོ་ཕོག་འགྲོ་བའི་གནས་ཚུལ་ཞིག་ཡོང་གི་ཡོད་ན་ཧ་ཅང་འགན་ལྗིད་པོ་ཆགས་ཡོད།

ག༽ དབུ་མའི་ལམ་བཟང་དང་། རྒྱ་རིགས་ཀྱི་བདེན་རྒྱབ།

ད་ཕན་ལོ་བཅུ་བཞི་ལྷག་ཙམ་རིང་ལ་ངའི་ངོས་ནས་མ་ལན་མ་འགྱོད་པ་བྱས་པ་ཡིན། དེའི་གྲུབ་འབྲས་འཛམ་གླིང་ཕྱི་ཕྱོགས་ནས་རྒྱབ་སྐྱོར་མང་པོ་ཡོང་གི་ཡོད་པ་དང༌། ལྷག་པར་དུ་རྒྱ་མིའི་ནང་ནས་ངོས་ཀྱི་ལངས་ཕྱོགས་འདིའི་ཐོག་ཡོངས་གྲགས་བྱས་ཏེ་རྒྱབ་སྐྱོར་བྱེད་མཁན་ཇེ་མང་ནས་ཇེ་མང་དུ་འགྲོ་གི་ཡོད། དཔེར་ན། ཉེ་བའི་ཆར་ཝེའེ་ཅིང་ཧྲན་ཟེར་མཁན་དེང་སང་རྒྱ་ནག་ནང་ལ་ཡོངས་གྲགས་ཀྱི་ངོ་རྒོལ་བྱེད་མཁན་མིང་གྲགས་ཆེ་ཤོས་དོན་དགུ་ལོ་ནས་བཙོན་འཇུག་བྱས་པ་དེས་ཏེང་ཞའོ་ཕིང་ལ་ཡི་གེ་ཞིག་བྲིས་པའི་ནང་བོད་རང་དབང་གི་ལུང་པ་ཡིན་པ་དང༌། རྒྱ་གཞུང་གི་སྲིད་བྱུས་ནོར་འཁྲུལ་ཡོང་གི་ཡོད་སྐོར་གསལ་པོ་བཀོད་འདུག

ཡང་ད་རེས་ཉེ་ཆར་ཕྱི་ཟླ་གསུམ་པའི་ཚེས་ཉི་ཤུ་གསུམ་ཉིན་ཧྲང་ཧད་ལ་ཡོད་པའི་རྒྱ་མིའི་ཤེས་ཡོན་ཅན་དང༌། བཟོ་པ་བཅས་ཁྱོན་རྒྱ་མི་གྲངས་ལྔ་བཅུ་ང་བཞི་ཙམ་ཐུན་མོང་གི་ཐོག་ནས་ས་ཡིག་སྦྱར་མའི་ཡི་གེ་དོན་ཚན་བཅུ་དགུ་ཡོད་པ་ཞིག་རྒྱ་ནག་རྒྱལ་ཡོངས་མི་མང་འཐུས་མིའི་ཚོགས་ཆེན་གྱི་ཚོགས་གཙོ་ཇའོ་ཧྲིའི་མིང་ཐོག་བཏང་བའི་དོན་ཚན་བཅོ་ལྔའི་ནང་ལ། རྒྱ་ནག་ནང་ལ་ཡོད་པའི་མི་རིགས་ཁག་གི་ས་ཁུལ་དེ་དག་ལ་མིང་དོན་མཚུངས་པའི་རང་སྐྱོང་ཞིག་དགོས་པ་དང༌། ལྷག་དོན་བོད་ཐོག་ལ་ཁ་ཡོད་ལག་ཡོད་ཀྱི་རང་སྐྱོང་མིང་དོན་མཚུངས་པ་ཞིག་དང༌། དེའི་སྐོར་ལ་ཏཱ་ལའི་བླ་མར་ཐད་ཀར་རྒྱ་ནག་གཞུང་གིས་བཀའ་མོལ་གནང་དགོས་ཀྱི་འདུག་ཅེས་བཀོད་འདུག རྗེས་སུ་ཡིག་ཆ་བཟོ་མིའི་ནང་ནས་མི་གཙོ་བོ་གཅིག་གཉིས་འཛིན་བཟུང་བྱས་པའི་སྐད་ཆ་འདུག

དེ་བཞིན་འཛམ་གླིང་ཕྱི་ལོགས་ནས་རྒྱ་ནག་གི་ནང་ལ་མང་གཙོའི་ལས་འགུལ་བྱེད་མཁན་རྒྱ་མི་སློབ་ཕྲུག་དང༌། དགེ་རྒན། ཤེས་ཡོན་ཅན་དེ་དག་གི་ནང་ནས་སེམས་ཤུགས་ཆེ་བསྐྱེད་ཀྱིས་༸རྒྱལ་བ་རིན་པོ་ཆེ་དང༌། བོད་པར་ཁག་མེད་ལུགས་བཤད་དེ་ང་ཚོར་རྒྱབ་སྐྱོར་བྱེད་མཁན་ཇེ་མང་ནས་ཇེ་མང་དུ་འགྲོ་གི་འདུག ད་ལམ་ཉེ་བའི་ཆར་འཛམ་གླིང་ཕྱི་ལོགས་ལ་ཡོད་པའི་རྒྱ་མི་མང་གཙོའི་ལས་འགུལ་བྱེད་མཁན་གྱི་ནང་ནས་རྒྱ་ནག་སྐམ་ས་ཆེན་པོ་ནས་བྲོས་བྱོལ་ཡོང་མཁན། དེ་བཞིན་ཧོང་ཀོང་དང༌། ཐའེ་ཝན་གྱི་མི། ཨ་རིའི་མི་སེར་ཡིན་པའི་རྒྱ་མི་ཁྲིམས་དོན་མཁས་པ་ཡིན་མཁན་མིང་གྲགས་ཡོད་པ་གང་འཚམ་ཞིག་གིས་སྔ་རྗེས་ཚོགས་འདུ་འཚོགས་ཏེ་མཐར་མ་འོངས་པའི་རྒྱ་ནག་རང་དབང་ལྡན་པ་ཞིག་འཛུགས་རྒྱུའི་རྩ་ཁྲིམས་གསར་པའི་ཟིན་བྲིས་ཤིག་བཟོས་པ་དེའི་ནང་དུ་བོད་ཀྱི་གནས་ཚུལ་དེ་ཡག་པོ་བཀོད་ཡོད་ཚོད་འདུག

གང་ལྟར་ད་ཕན་ངོས་ཀྱི་ལངས་ཕྱོགས་དེའི་ཐོག་ལ་འཛམ་གླིང་ཕྱི་ནང་གང་ས་ནས་རྒྱབ་སྐྱོར་བྱེད་མཁན་ཡག་ཐག་ཆོད་བྱུང་བ་རེད། ད་དུང་རིམ་བཞིན་བསྐྱར་དུ་འཛམ་གླིང་གི་རྒྱལ་ཁབ་ཁག་དང༌། དེ་བཞིན་སྒེར་པའི་མི་སྣ་ཁག ཚོགས་པ་ཁག་བཅས་པར་འབོད་སྐུལ་ཤུགས་སྣོན་བརྒྱབ་སྟེ་རྒྱ་ནག་གཞུང་ལ་གནོན་ཤུགས་སྤྲོད་རྒྱུ་དང་གཅིག དེ་བཞིན་འཛམ་གླིང་ཕྱི་ལ་ཡོད་པའི་རྒྱ་ནག་མང་གཙོའི་ལས་འགུལ་བྱེད་མཁན་ཚོའི་ཐོག་ལ་འབྲེལ་བ་བྱས་ཏེ་དེའི་ཐོག་ནས་རྒྱ་ནག་གཞུང་ལ་གནོན་ཤུགས་ཡོང་ཐབས་བྱས་ཏེ། དེ་ལྟ་བུའི་འོག་ནས་གཅིག་བྱས་ན་རྒྱ་ནག་གཞུང་ནས་བསྐྱར་དུ་བསམ་བློ་གུ་ཡངས་གཏོང་རྒྱུའི་རེ་བ་བྱེད་རྒྱུ་དང༌། མ་གཞི་རེ་བ་ཉུང་ཉུང་རེད། ཡིན་ན་ཡང་ཡོང་མི་སྲིད་པ་མ་རེད་བསམ་གྱི་འདུག

ང༽ གཉིས་མོས་ལ་ངང་སྒུག་དང་། བསམ་འཆར་བསྡུ་བཞེས།

སྔ་ལོ་སྤྱི་འཐུས་ནས་གྲོས་ཆོད་བཞག་པ་ཁྱེད་རང་ཚོས་ཤེས་གསལ་རེད། ད་དུང་ངོས་ཀྱི་ལངས་ཕྱོགས་དེ་རང་གི་ཐོག་དུས་ཡུན་ཕྲན་བུ་ངང་སྒུག་བྱས་ཏེ་སྡོད་རྒྱུ་དང༌། ལོ་གཅིག་གཉིས་ཀྱི་མཚམས་ནས་གནས་ཚུལ་གྱི་བབས་ལ་བལྟས་ཏེ་ད་དུང་བཟོ་ལྟ་གང་ཡང་མ་ཐོན་ན། སླར་ཡང་མི་མང་སྐད་ཆ་འདྲི་རྒྱུ་ཡིན། མི་མང་ལ་སྐད་ཆ་འདྲི་སྟངས་རྒྱ་གར་དང༌། ཕྱི་རྒྱལ་ལ་ཡོད་པའི་བོད་པ་ཚོར་ཡོངས་གྲགས་བྱས་ནས་བསམ་ཚུལ་བསྡུ་ཐུབ་ཀྱི་རེད། བོད་ནང་དུ་ཡོངས་གྲགས་བྱས་ཏེ་བསམ་ཚུལ་བསྡུ་ཐུབ་ཀྱི་མ་རེད། འོན་ཀྱང་ད་ཕན་བོད་ནང་དུ་མི་སྒེར་པ་དེ་ལྟར་ཕར་ཚུར་འགྲོ་འོང་བྱེད་མཁན་ཡོང་གི་ཡོད་པ་དེ་ལྟར་བརྒྱུད་དེ་ཐབས་ཤེས་ཐུབ་ཀྱི་རེད་ལ། དེ་མིན་ཨ་རིའི་རྒྱང་བསྲིང་རླུང་འཕྲིན་དེ་ལྟ་བུའི་ཐོག་ནས་ཐབས་ཤེས་བྱེད་ཐུབ་ཀྱི་རེད། དེ་ལྟར་བྱས་ཏེ་གང་ལྟར་ང་ཚོའི་བསམ་ཚུལ་གང་ཡོད་གསལ་བཤད་དང་འབྲེལ་བའི་ཐོག་ནས་བོད་ས་ཁུལ་ཡོངས་རྫོགས་ནས་བསམ་ཚུལ་བསྡུ་མ་ཐུབ་ན་ཡང་ས་ཁུལ་གནད་ཆེ་ས་ནས་བསམ་ཡོད་ཚོའི་བསམ་ཚུལ་བསྡུ་ཐུབ་ཀྱི་རེད། དེ་ལྟར་བྱས་ཏེ་གཞིས་བྱེས་ཚང་མའི་བསམ་ཚུལ་ཞིག་བསྡུས་ན་བསམ་པ་ཡིན།

བསམ་ཚུལ་བསྡུ་རྒྱུའི་གཞི་རྩ་ནི། དང་པོ། ད་ལྟ་ཕན་ངོས་ནས་དབུ་མའི་ལམ་ཕྱོགས་བཟུང་བ་འདི་ཡིན། གང་ལྟར་སྔར་ཕན་ནི་རྩོད་མེད་ཀྱིས་རྒྱ་དང་བོད་ཟེར་ཐ་དད་སོ་སོ་རེད། བོད་རང་བཙན་གྱི་རྒྱལ་ཁབ་མ་ཡིན་ཡིན་ཁུལ་གྱི་སྐད་ཆ་མིན་པར་དངོས་ཡོད་ལོ་རྒྱུས་དང༌། ཁྲིམས། རིག་གཞུང༌། གོམས་གཤིས། ཟ་སྟངས་འཐུང་སྟངས་ཚུན་ནས་རྒྱ་བོད་ཐ་དད་སོ་སོ་ཡིན་པ་ཡོངས་གྲགས་རེད། ཡིན་ན་ཡང་མ་འོངས་པར་འཛམ་གླིང་འགྱུར་བ་གང་ཡང་ཡོང་རྒྱུ་ཡིན་སྟབས་རྒྱ་མིའི་ངོས་ནས་བོད་པའི་ཁེ་ཕན་གྱི་ཐོག་ལ་བསམ་བློ་བཏང་སྟེ་གཉིས་མོས་ཀྱི་ཐོག་ནས་ཐབས་ལམ་ཞིག་བཙལ་ན་སྙམ་པའི་དབུ་མའི་ལམ་ཕྱོགས་དེ་ལ་མུ་མཐུད་འགྲོ་དང་མི་འགྲོ་དང༌། དེའི་ཐོག་ཕྱིན་ན་དགེ་སྐྱོན་གང་ཡོད་གསལ་བཤད་བྱེད་རྒྱུ་ཡོད་པ་གཅིག་དང༌།

གཉིས་པ། ངོས་ནས་གཉིས་ཕན་དབུ་མའི་ལམ་ཕྱོགས་ཀྱི་གྲོས་འཆར་བཏོན་པ་དེས་འགྲིག་གི་མི་འདུག བོད་རང་དབང་གཙང་མ་ཞིག་དགོས་ཀྱི་རེད་ཟེར་བའི་བསམ་ཚུལ་དེ་གདམ་ག་བྱེད་དང་མི་བྱེད། དེ་འདྲ་ཞིག་གི་ལམ་ཕྱོགས་ཟིན་ན་དགེ་སྐྱོན་གང་འདུག དེ་དག་ཀྱང་ཆ་ཚང་གསལ་བཤད་བྱ་རྒྱུ་ཡོད་པ་གཅིག དེ་ནས་ད་དུང་དེ་གཉིས་ཀ་མིན་པའི་ཐབས་ལམ་གསུམ་པ་དང་བཞི་པ་དེ་ལྟར་ཡོང་སྲིད་ཀྱི་རེད་བསམ་གྱི་འདུག དེའི་སྐོར་ལ་ཁྱེད་རང་འདིར་ཡོད་ཆབ་སྲིད་ཀྱི་ཐོག་ལ་དོ་སྣང་དང༌། སེམས་ཁུར་ཡོང་མཁན་ཚོས་བསམ་བློ་བཏང༌། གོ་བསྡུར་བྱས་ནས་ཕྱིན་ཆད་རྒྱ་བོད་གཉིས་འགྲིགས་པའི་ཐབས་ལམ་ད་ལྟ་འདིར་བཤད་པ་འདི་གཉིས་མ་ཡིན་པའི་དེང་སང་འཛམ་གླིང་གང་སར་འགྱུར་བ་འགྲོ་གི་ཡོད་སྟབས་དེ་ལྟ་བུའི་ཐོག་ནས་ང་ཚོས་དཔེ་མཚོན་ལེན་རྒྱུ་ཡོད་མདོག་ཁ་པོ་རེད། དེ་ལྟ་བུའི་ཐོག་ནས་བསམ་བློ་བཏང་སྟེ་དེ་རིང་སང་ཉིན་ལྟ་བུའི་བྲེལ་བ་གང་ཡང་མེད། རིམ་པས་ཞར་དང་ཞོར་ལ་བསམ་བློ་བཏང༌། གོ་བསྡུར་བྱས་ན་བློ་གྲོས་གསར་པ་དེ་ལྟར་འདོན་རྒྱུ་ཡོད་ན་བཀའ་ཤག་ལ་ཐད་ཀར་ཡི་གེ་བཏང་ན་ཡང་འགྲིག་གི་རེད། སྐུ་ཡིག་ཏུ་ངོས་ཀྱི་མིང་ཐོག་ལ་ཡི་གེ་བྲིས་ཀྱང་འགྲིགས། ཁྱེད་རང་ཚོས་བསམ་ཚུལ་དང༌། གོ་བསྡུར་བྱས་ནས་བློ་རོགས་གྲོས་རོགས་བྱེད་ཐུབ་ན་ཧ་ཅང་ཡག་པོ་ཡོང་བ་འདུག

ཐབས་ལམ་གསུམ་པ་བཞི་པ་དེ་ལྟར་ཏན་ཏན་ཡོང་གི་རེད་བསམ་གྱི་འདུག གང་ལྟར་རྒྱ་དང་བོད་ཀྱི་བར་གྱི་དཀའ་ངལ་སེལ་རྒྱུའི་ཐབས་ལམ་ད་བར་བྱས་དང་བྱེད་བཞིན་པ་དེའམ། དེ་མིན་ཐབས་ལམ་གང་དང་གང་ཡོད་པ་དེ་རྣམས་གསལ་པོ་བྱས་ཏེ་མི་མང་ལ་ཁྱབ་བསྒྲགས་བྱས། དེ་ནས་བོད་ནང་གི་བསམ་ཚུལ་བསྡུ་རྒྱུར་དུས་ཡུན་གང་ཙམ་འགོར་གྱི་རེད། ང་ཚོ་ཕྱི་ལ་ཡོད་པའི་མི་མང་ཚང་མས་གནས་ཚུལ་ཆ་ཚང་གི་གོ་དོན་སེམས་ལ་རྟོགས་ཐུབ་པའི་ཐོག་ནས་ཚང་མ་གོ་བསྡུར་བྱས། བསམ་བློ་བཏང༌། དེ་ལྟར་བྱས་ཏེ་ཟླ་དྲུག་ཡིན་ཡང་རུང༌། ལོ་གཅིག་ཡིན་ཡང་རུང༌། དེ་ལྟ་བུའི་མཚམས་ནས་འོས་འཕེན་བྱས་ཏེབསམ་འཆར་བསྡུས། མང་མོས་ཀྱི་བསམ་ཚུལ་གང་ཡོད་གཞིར་བཞག་གིས་ང་ཚོའི་སྲིད་བྱུས་བསྒྱུར་བཅོས་བཏང་སྟེ་སྲིད་བྱུས་གསར་པ་ཞིག་བཟུང་ན་བསམ་པ་ངོས་ནས་ད་ལྟ་གོ་རིམ་འདི་འདྲ་ཞིག་སྒྲིག་གི་ཡོད། འདི་དེ་རིང་ཁྱེད་རང་ཚོར་བརྗོད་ན་བསམ་བྱུང༌། དེ་ནི་གལ་ཆེ་བའི་དོན་ཚན་གཅིག་ཡིན།

ཅ༽ བོད་ཀྱི་རང་སྐྱོང་དང་། འཛམ་གླིང་གི་ཞི་བདེ།

དེ་ནས་བར་ལམ་ཕྱི་རྒྱལ་ལ་བོད་དོན་རྒྱབ་སྐྱོར་བྱེད་མཁན་དེ་ལྟར་ཐུག་སྐབས་ངོས་ནས་འགྲེལ་བཤད་ནན་པོ་རྒྱག་གི་ཡོད། ནུབ་ཕྱོགས་པའི་མི་ཁ་ཤས་ཀྱི་བསམ་བློའི་ནང་བོད་ཟེར་དུས་ཤར་ཕྱོགས་ཀྱི་ལུང་པ་ནུབ་ཕྱོགས་ནས་ཧ་ཅང་ཐག་རིང་པོ། ཕྱི་དངོས་པོའི་ཐོག་ནས་ཡར་རྒྱས་གང་ཡང་མེད་པའི་ལུང་པ་ཆུང་ཆུང་ཞིག་རེད། བདེན་དོན་ཞིག་རེད། ཡིན་ཡང་དེང་སང་འཛམ་གླིང་གི་དངོས་ཡོད་གནས་ཚུལ་ལ་གཞིགས་ན། ལས་ཀ་འདི་འདྲ་ཞིག་བྱས་ཏེ་ང་ཚོར་ཁེ་ཕན་གང་ཡོང་རྒྱུ་འདུག་གམ། ཞེས་བསམ་བློ་གཏོང་གི་ཡོད། མི་ཁ་ཤས་ཀྱི་བསམ་བློའི་ནང་བོད་ཟེར་དུས་ས་ཐག་རིང་པོ་དང༌། ལུང་པ་ཆུང་ཆུང་དངོས་པོའི་ཐོག་ནས་རྗེས་ལུས་ཐེབས་པ་ཞིག་ཡིན་པ་དང་། རྩ་བའི་བདེན་པ་ཡོད་ཀྱང་བདེན་པ་བདར་ས་རྒྱ་མིར་ཐུག་གི་ཡོད་པ་དང༌། རྒྱ་ནག་ནི་སྟོབས་ཆེན་དང༌། གནད་འགག་ཆེན་པོ་ཡིན་པས་བོད་པའི་གནས་ཚུལ་གྱི་ཐོག་ནས་རྒྱ་མིའི་ཐོག་ལ་ཕོག་ཐུག་འགྲོ་གཞི་བྱུང་ན་ཕན་ཐོགས་གང་ཡང་མི་འདུག་བསམ་པ་དྲན་གྱི་ཡོད། བསམ་ཚུལ་དེ་ནི་ཡོང་སྲིད་པ་ཞིག་རེད། དེ་ལྟ་བུའི་ཐོག་ལ་ངོས་ནས་འགྲེལ་བཤད་གང་ཞིག་རྒྱག་གི་ཡོད་དམ་ཟེར་ན། ང་ཚོ་བོད་མི་ས་ཡ་དྲུག་དང༌། དེའི་ཆོས་དང་རིག་གཞུང་སྐྱོབ་ཐབས་བྱེད་རྒྱུ་ད་ལྟ་ཛ་དྲག་གི་གནས་ཚུལ་ལ་བརྟེན། དེའི་ཐོག་རོགས་རམ་བྱེད་དགོས་ཟེར་བ་འདི་སྙིང་རྗེའི་རྩ་བ་ལྟ་བུ་ཞིག་མིན། བོད་ཀྱི་ས་ཆའི་བབས་ནས་མ་འོངས་པར་སྤྱིར་འཛམ་གླིང་ཞི་བདེ་དང༌། ཡང་སྒོས་ཨེ་ཤ་ཡའི་ས་ཁུལ་གྱི་ཞི་བདེར་གནད་འགག་ཤིན་ཏུ་ཆེན་པོ་ཆགས་ཡོད།

གཉིས་ནས་བོད་ཀྱི་རིག་གཞུང་འདི་དག་གིས་མ་འོངས་པར་ས་ཁུལ་འདིའི་ནང་ལ་ཕན་ཐོགས་བྱེད་ཐུབ་པའི་ཆ་རྐྱེན་ཡོད། རྒྱུ་མཚན་དེ་གཉིས་ཀྱི་ཐོག་ནས་ད་ལྟ་འཇིག་ལ་ཉེ་བའི་དུས་ཚོད་འདིར་བོད་སྐྱོབ་རྒྱུ་དེ་གལ་ཆེན་པོ་རེད་ཅེས་ཤོད་ཀྱི་ཡོད། རྒྱུ་མཚན་དང་པོ་ས་བབས་ནས་བོད་ཀྱི་གནས་ཚུལ་གལ་ཆེན་པོ་ཆགས་སྟངས་གང་ཡིན་ཟེར་ན། རྒྱ་དཀར་ནག་གཉིས་ཀྱི་བར་ལ་བོད་ཆགས་ཡོད་པ་དང༌། འཇིག་རྟེན་ཁ་དཔེར་བླ་མའི་བྱིན་རླབས་རྒྱང་ནས་ཆེ་ཟེར་བ་བཞིན། རྒྱ་དཀར་ནག་གཉིས་ས་འདྲེས་མིན་པར་ཕྲན་བུའི་རྒྱང་ཐག་རིང་བ་ཡོད་ན་ཡུལ་གཉིས་པོ་དེ་ཕན་ཚུན་འབྲེལ་བ་བཟང་པོ་དང༌། དོན་དམ་གྱི་གྲོགས་པོ་ཡོང་སྲིད་པ་རེད། འཁྲུག་པ་རྒྱག་རྒྱུའི་ཉེན་ཁ་མེད།

བོད་ཡུལ་ནང་ལ་རྒྱ་མིའི་དམག་དཔུང་མ་སླེབས་བར་རྒྱ་གར་བྱང་རྒྱུད་ཀྱི་ས་ཆ་འདི་དག་ཉེན་ཁ་རྩ་བ་ནས་མེད་པའི་ས་མཚམས་ཤིག་ཡིན་ན་ཡང༌། བོད་ནང་ལ་རྒྱ་མིས་དབང་བསྒྱུར་བྱས། བོད་ནང་རྒྱ་དམག་སླེབས་པའི་ཉིན་མོ་དེ་ནས་རྒྱ་གར་བྱང་རྒྱུད་ཀྱི་ས་ཆའི་གནས་སྟངས་ཡོངས་སུ་འགྱུར་བ་རེད། མ་འོངས་པ་ན་བོད་ཀྱི་ཆབ་སྲིད་རང་སྐྱོང་ངམ། རང་བཙན་གང་ཡིན་རུང་ས་ཁུལ་འདིའི་སྒང་ལ་དམག་མི་མེད་པའི་ཞི་བདེའི་བསྟི་གནས་ཤིག་བཟོ་ཐུབ་ན། ཨེ་ཤ་ཡའི་ས་ཁུལ་ལ་བོད་པས་དངོས་གནས་ཕན་ཐོགས་ཆེན་པོ་བྱེད་ཐུབ་པ་ཏན་ཏན་ཡོང་གི་རེད། གཉིས་ནས་རྒྱ་ནག་གི་ཁྱིམ་མཚེས་ཡིན་པའི་ཨེ་ཤ་ཡའི་རྒྱལ་ཁབ་མང་པོ་ཞིག་གི་ལོ་རྒྱུས་ཐོག་སྔར་ས་ཁུལ་དེ་དག་གི་ནང་རྒྱ་ནག་གི་མི་རིགས་འཕེལ་རྒྱས་ཆེན་པོ་ཕྱིན་ཡོད། དེ་ལྟ་བུའི་ཐོག་ནས་སེམས་ཀྱི་གཏིང་ནས་མ་བདེ་བ་ཞིག་དང༌། དངངས་སྐྲག་ཡོད་བཟོ་འདུག སྔོན་མ་ངོས་རང་ཨེ་ཤ་ཡའི་ས་ཁུལ་ཁག་འགའ་ཞིག་ལ་སླེབས་ཡོད་པས། མི་སྣ་ཐུག་འཕྲད་ཡོང་སྐབས་ཁོང་ཚོའི་བསམ་ཚུལ་གསལ་པོ་མཐོང་གི་འདུག བོད་ཡུལ་ཞི་བདེའི་བསྟི་གནས་ཤིག་ལ་འགྱུར་ཐུབ་པ་དང༌། རྒྱ་དཀར་ནག་གཉིས་པོ་དེ་མཛའ་འབྲེལ་ཞི་མཐུན་ཡག་པོ་ཞིག་དང༌། གཉིས་ཀའི་སྟོབས་ཤུགས་ཆ་སྙོམས་དང༌། གཉིས་ཀ་མཐུན་པོ་དང་འཆམ་པོ། དེ་དང་ཆབས་ཅིག་ནུས་པ་དེ་ཡང་ཆ་སྙོམས་ཤིག་བྱུང་ན་ས་ཁུལ་འདི་དག་གི་ཞི་བདེར་ཕན་ཐོགས་ཏན་ཏན་ཡོང་གི་རེད།

གསུམ་ནས་རྒྱ་དཀར་ནག་གཉིས་ཀར་མི་འབོར་ཆེ་བས་དཔལ་འབྱོར་གྱི་དཀའ་ངལ་ཡོད། ད་ལྟའི་བོད་ཀྱི་གནས་ཚུལ་འདི་ལ་བརྟེན་ནས་རྒྱ་དཀར་ནག་གཉིས་ཀས་དམག་མི་མང་པོ་ས་མཚམས་སུ་བཞག་སྟེ་འགྲོ་སོང་ཤིན་ཏུ་ཆེན་པོ་གཏོང་དགོས་སྟབས། བོད་ཞི་བདེའི་བསྟི་གནས་བསྒྲུབ་ན་རྒྱ་དཀར་ནག་གཉིས་ཀའི་དཔལ་འབྱོར་ལ་ཁེ་ཕན་ཡོད་པ་དང༌། རྒྱ་དཀར་ནག་གཉིས་ཀྱི་འབྲེལ་བ་བཟང་པོ་བྱུང་ན། དེ་ལ་བརྟེན་ནས་ཨེ་ཤ་ཡའི་ས་ཁུལ་ལ་ཞི་བདེ་ཡོང་ཐུབ་པ་དང༌། དེ་ལ་བརྟེན་འཛམ་གླིང་སྤྱི་ལ་ཕན་ཐོགས་ཡོང་ཐུབ་ཀྱི་རེད་ཅེས་ངས་འགྲེལ་བཤད་རྒྱག་གི་ཡོད། འགྲེལ་བཤད་དེ་ལྟར་བྱེད་དུས་མི་མང་པོར་དོ་སྣང་གསར་པ་སླེབས་ཡོང་གི་འདུག དེ་གནད་འགག་ཅིག་ཡིན།

ཆ༽ བོད་ཀྱི་ཆོས་རིག་དང་། འཛམ་གླིང་ལ་ཕན་ཐོགས།

དེ་ནས་ཆོས་དང་རིག་གཞུང་གི་ཐོག་ནས་བོད་པས་མ་འོངས་པར་ཕན་ཐོགས་ཐུབ་པའི་ཆ་རྐྱེན་གང་ཡོད་དམ་ཟེར་ན། འདས་པའི་ལོ་རྒྱུས་ནང་རྒྱ་གར་ནས་སངས་རྒྱས་ཀྱི་བསྟན་པ་ཐེག་པ་ཆེ་ཆུང་སྔགས་དང་བཅས་པ་ཆ་ཚང་བ་འདི་འདྲ་ཞིག་བོད་ལ་དར་ཡོད། དེས་རིམ་བཞིན་བོད་ཀྱི་མཐའ་མཚམས་བརྒལ་ཏེ་ལྷོ་ལ་ཆ་བཞག་ན་ཤར་མོན་ནས། འབྲུག འབྲས་ལྗོངས། ག་ཞ། ཁུ་ནུ། སྤི་ཏི། ལ་དྭགས་བར་གྱི་ས་ཁུལ་དེ་དག་ཡོངས་རྫོགས་གང་ལྟར་ཧི་མ་ལ་ཡའི་རི་རྒྱུད་ཡོངས་རྫོགས་ལ་ཁྱབ་པ་དང༌། བྱང་ངོས་ལ་ཆ་བཞག་ན། སོག་པོ་ཕྱི་ནང་གཉིས་དང༌། ཤིན་ཅང་གི་ནང་ལའང་ནང་པ་གང་ལ་གང་འཚམ་ཡོད།

དེ་བཞིན་ཨུ་རུ་སུའི་ཁོངས་གཏོགས་མང་གཙོའི་ཡུལ་སྡེ་གསུམ་དང༌། དེ་མིན་རྫོང་ཁག་གི་རང་སྐྱོང་ཁག་ཁ་ཤས་བཅས་ཁྱོན་ཨུ་རུ་སུའི་ནང་ལ་བོད་ཀྱི་ནང་པའི་ཆོས་ཀྱི་རྗེས་སུ་སློབ་མཁན་མི་ཧ་ལམ་ས་ཡ་གཉིས་ཙམ་ཡོད་པའི་གནས་ཚུལ་འདུག དེ་ལྟར་བོད་མི་ས་ཡ་དྲུག་དང༌། དེ་ནས་ཧི་མ་ལ་ཡའི་རི་རྒྱུད་ལ་ས་གཅིག་ལྷག་ཙམ། ཨུ་རུ་སུའི་ནང་ལ་ས་ཡ་གཉིས། སོག་པོ་ཕྱི་ནང་གཉིས་བསྡོམས་ན་ཕལ་ཆེར་ས་ཡ་ལྔ་ཙམ་བཅས་ཁྱོན་མི་གྲངས་ས་ཡ་བཅོ་ལྔ་བརྒལ་བས་ཐེག་པ་ཆེ་ཆུང་སྔགས་དང་བཅས་པ་ཆ་ཚང་བའི་སངས་རྒྱས་ཀྱི་བསྟན་པ་འདི་ཉམས་ལེན་བྱེད་ཀྱི་ཡོད།

བོད་ཀྱི་རིག་གཞུང་སྤྱི་ཡོངས་ཀྱི་ཆ་ནས་བཤད་ན། རང་བཞིན་གྱིས་མིའི་སྤྱི་ཚོགས་ནང་ལ་ཞི་བདེའི་སྤྱི་ཚོགས་ཤིག་འཛུགས་སྐྲུན་བྱེད་རྒྱུར་ཕན་ཐོགས་ཡོད་པ་དང༌། བོད་པའི་རིག་གཞུང་གི་ཐོག་ནས་སེམས་ཅན་ཅི་འདྲ་ཞིག་ཡིན་ནའང་དེ་ལ་སྙིང་རྗེ་བྱེད་པ། མདོར་ན་བཤན་པས་སོ་སོའི་འཚོ་བའི་དོན་ལ་སེམས་ཅན་གསོད་པའི་སྐབས་སུ་ཡང་ཁ་ནས་མ་ཎི་བགྲངས་བཞིན་སྡིག་ལས་ཡིན་པར་ངོས་འཛིན་བྱེད་ཀྱི་ཡོད། བོད་པའི་རིག་གཞུང་གི་ཐོག་ནས་རང་བཞིན་གྱི་མི་ཕན་ཚུན་བརྩེ་བ་དང༌། དེ་བཞིན་མི་དང་སྲོག་ཆགས་གཞན་བར་གྱི་འབྲེལ་བ། ཁོར་ཡུག་གི་འབྲེལ་བ་བཅས་གང་ཅིར་མིའི་བསམ་བློ་གུ་ཡངས་དང༌། ཞི་བདེར་ཕན་གྱི་ཡོད་པ་གསལ་པོ་རེད།

མདོར་ན་བོད་ཀྱི་རིག་གཞུང་འདིས་བོད་མི་ས་ཡ་དྲུག་ཙམ་མ་ཟད། ཧི་མ་ལ་ཡའི་རི་རྒྱུད་ནས། ཨུ་རུ་སུའི་ཁོངས་ནང་ཡོད་པའི་ནང་པ་བཅས་པར་ཕན་ཐོགས་ཡོད་པ་དང༌། དེང་སང་འཛམ་གླིང་ནུབ་ཕྱོགས་རྒྱལ་ཁབ་དེ་སྔ་ནང་ཆོས་ལ་དོ་སྣང་མེད་མཁན་དང༌། ཡེ་ཤུའི་ཆོས་པའི་ནང་ནས་ཀྱང་དེང་སང་དོ་སྣང་བྱེད་མཁན་གང་ཙམ་ཡོང་གི་ཡོད་པས། འཛམ་གླིང་སྤྱི་ཡོངས་ལའང་གང་ལ་གང་འཚམ་གྱི་ཕན་ཐོགས་བྱེད་ཐུབ་པ་ཡོང་གི་རེད། ལྷག་པར་རྒྱ་ནག་གི་ནང་ལ་མ་འོངས་པར་གཏམ་བརྗོད་རང་དབང་དང༌། ཆོས་དད་རང་མོས་ཡག་པོ་ཞིག་བྱུང་བའི་མཚམས་སུ་རྒྱ་མི་ན་གཞོན་ས་ཡ་མང་པོ་ཞིག་ལ་སངས་རྒྱས་ཀྱི་ཆོས་ཀྱི་ཐོག་ནས་ཕན་ཐོགས་བྱེད་ཐུབ་པ་ཏན་ཏན་མཐོང་གི་འདུག དཔེར་ན། དེང་སང་པེ་ཅིང་ལ་སྔོན་མ་པཎ་ཆེན་རིན་པོ་ཆེས་ནང་ཆོས་ཀྱི་སློབ་གྲྭ་བཙུགས་གནང་བ་དེའི་གྲས་དང༌། དེ་མིན་བོད་ཀྱི་ནང་ཆོས་ཕྲན་བུའི་ཆ་རྒྱུས་ཡོད་མཁན་དེ་ཚོའི་ནང་ནས་གནས་ཚུལ་ཕྲན་བུ་གོ་ཐོས་ཡོང་བབས་ལ་གཞིགས་ན། རྒྱ་མིའི་ནང་ནས་སྤྱིར་ནང་པ། དེའི་ནང་ནས་བོད་ཀྱི་ཆོས་ལ་དོ་སྣང་བྱེད་མཁན་མང་པོ་ཏན་ཏན་ཡོད་པའི་བཟོ་འདུག

ལྷག་པར་ཤེས་ཡོན་ཏན་ཅན་གྱི་ནང་དུ་དོ་སྣང་བྱེད་མཁན་ཡོད་པའི་གནས་ཚུལ་གསལ་པོ་མཐོང་གི་འདུག མ་འོངས་པར་རང་དབང་གི་གོ་སྐབས་བྱུང་ན། བོད་ཀྱི་ནང་པ་སངས་རྒྱས་ཀྱི་རིག་གཞུང་གི་ཐོག་ནས་རྒྱ་མི་མང་པོ་ཞིག་ལ་ཕན་ཐོགས་ཡོང་རྒྱུ་ཚོད་ཐིག་ནས་བཤད་ཐུབ་ཀྱི་འདུག ད་ལྟ་བོད་མི་རིགས་རིག་གཞུང་དང་བཅས་པ་འཇིག་ལ་ཉེ་བའི་མཚམས་སུ་སླེབས་པ་འདིར་སྲུང་སྐྱོབ་ཐུབ་པ་བྱུང་ན། མ་འོངས་པར་བོད་མི་རིགས་རིག་གཞུང་དང་བཅས་པ་འདིས་ཨེ་ཤ་ཡའི་ས་ཁུལ་གཙོ་བོར་གྱུར་པའི་འཛམ་གླིང་འདིའི་སྒང་ལ་ཕན་ཐོགས་སྒྲུབ་ཐུབ་པའི་ཆ་རྐྱེན་ཡོད་པ་ཞིག་རེད། དེ་ཡོད་པ་འདི་དག་ང་ཚོས་འཛམ་གླིང་ཐོག་གསལ་པོ་སྟོན་རྒྱུ་གལ་ཆེན་པོ་འདུག

ང་ཚོའི་ངོས་ནས་བོད་དོན་འདི་བདེན་པའི་གནས་ཚུལ་ཡིན། ང་ཚོར་འབུ་ཆེས་ཆུང་ཟོས་ཀྱི་ཐུབ་ཚོད་བཤད་བྱུང༌། སྐུ་མཁྱེན་གསུང་མཁྱེན་ཟེར་བ་གཅིག་པུ་མིན་པར། ང་ཚོ་འཚོ་ཐུབ་ན་འཛམ་གླིང་ནང་ཕན་ཐོགས་དེ་ལྟར་བྱེད་ཐུབ་ཀྱི་ཡོད་པ་དང༌། འཛམ་གླིང་འདིའི་སྒང་ལ་བྱས་རྗེས་འཇོག་ཐུབ་པའི་ང་ཚོར་ཆ་རྐྱེན་དང༌གདེང་ཚོད་ཡོད་པས། བོད་མི་རིགས་རིག་གཞུང་དང་བཅས་པ་སྐྱོབ་རྒྱུ་འདི་འཛམ་གླིང་སྤྱིའི་ཁེ་ཕན་ལ་ཐུག་གི་ཡོད་ཅེས་ང་ཚོས་འགྲེལ་བཤད་རྒྱག་རྒྱུ་གལ་ཆེན་པོ་འདུག གནད་འགག་དེ་ཁྱེད་ཚོར་བརྗོད་འདོད་བྱུང༌།

ཇ༽ བཞུགས་སྒར་དྷ་ས་དང་། ཡུལ་མིའི་གནས་ཚུལ།

དེ་ནས་དོན་ཚན་གཅིག་ལ། ཆུང་ཙག་རེད། འོན་ཀྱང་བར་ལམ་བཞུགས་སྒར་དྷ་རམ་ས་ལར་རྒྱ་གར་ཡུལ་པ་དང་བརྗོད་རྩོད་ཕྲན་བུ་བྱུང་བ་རེད། ང་ཨ་རིར་ཡོད་སྐབས་གནས་ཚུལ་གོ་ཐོས་བྱུང་སྐབས་བློ་གཡེང་ཕྲན་བུ་བྱུང༌། དེ་ནས་དྷ་སར་སླེབས་རྗེས་ངའི་བསམ་བློར་ཡུལ་པ་རྣམས་དང་ཕྲན་བུའི་བསམ་བློའི་ནང་ནས་མ་བདེ་བ་བྱུང་ན་དེ་ཡག་པོ་མ་རེད། དྷ་རམ་ས་ལ་གྲོང་སྡེ་ཆུང་ཆུང་ཞིག་ནང་བོད་པ་སྟོང་ཕྲག་ཁ་ཤས་ཡོད་པ་དེ་མངོན་གསལ་དོད་པོ་ཆགས་ཡོད། དེ་སེལ་བའི་ཐབས་ཤེས་ལ་བོད་པ་ཉུང་དུ་གཏོང་རྒྱུ་ལས་གཞན་ཐབས་ཤེས་མེད། ཉུང་དུ་གཏོང་སར་སླེབས་དུས་བོད་ཁྱིམ་དང༌། སློབ་གྲྭ་འདི་ཚོའི་གྲས་ལམ་སེང་དྷ་ས་ནས་ས་ཆ་གཞན་ཞིག་ལ་སྤོ་དགོས་བྱུང་ན་དེའང་དཀའ་ལས་ཁག་པོ་རེད། བར་སྐབས་ཤིག་ནས་བཙན་བྱོལ་གཞུང་གི་ལས་ཁུངས་ཁ་ཤས་ལྡི་ལིར་སྤོ་དགོས་ཀྱི་འདུག་ཅེས་སྔོན་མ་ནས་ང་ཚོ་སྐད་ཆ་ཡོད་མུས་རེད། དེ་ཡང་ནང་སྲིད་དང་། ཤེས་རིག དྲིལ་བསྒྲགས་ལྷན་ཁང་འདི་ཚོ་ལྡི་ལིར་སྤོས་ན་ཡག་པོ་འདུག་ཅེས་བདུན་ཅུ་བརྒྱད་ཅུའི་ནང་ནས་རྟག་པར་སྐད་ཆ་ཡོང་མུས་རེད། སྔོན་མ་ནས་བསམ་ཚུལ་དེ་ལྟར་ཡོད་བཞིན་པའི་ཐོག་ད་ཆ་ལས་ཁུངས་ཁག་གང་འཚམ་ལྡི་ལིར་སྤོ་རྒྱུ་དང༌། དེ་ནས་ག་ལེར་ངོས་རང་སྡོད་ས་ཡང་རྒྱ་གར་གྲོང་ཁྱེར་ཆེ་ཁག་ཅིག་གི་ཉེ་འགྲམ་ཞིག་ལ་བསྡད་ན། གྲོང་ཁྱེར་ཆེ་ཁག་ཅིག་གི་འཁྲིས་ལ་བོད་པ་སྟོང་ཕྲག་ཁ་ཤས་ཡོད་ནའང་མངོན་གསལ་གང་ཡང་ཡོང་གི་མ་རེད་བསམ་པའི་བསམ་ཚུལ་བྱུང༌།

དྷ་སར་སླེབས་སྐབས་མི་ཁ་ཤས་ལ་ངོས་ནས་གནས་ཚུལ་དེ་འགྲེལ་བཤད་བརྒྱབ་པ་ཡིན། ཡུལ་པ་ཚོ་དང་ང་ཚོ་ལོ་སུམ་ཅུ་སོ་བཞི་རིང་གཤིབས་ནས་བསྡད་པ་རེད། ཚང་མ་ཡག་ཐག་ཆོད་ཡིན། ད་ཆ་བོད་པའི་དཔེ་ལ་ཡོད་པ་བཞིན། དགའ་དབྱེ་འཛུམ་བྲལ་བྱ་རྒྱུ་གལ་ཆེན་པོ་རེད། ང་ཚོ་ཕན་ཚུན་ཚང་མའི་བསམ་བློའི་ནང་ལ་ཧ་ཅང་ཐབས་སྡུག་མ་བྱུང་གོང་ལ་ག་ལེར་བཟང་གྱེས་བྱས་ན་ཡག་པོ་མེད་དམ་ཞེས་བརྗོད་པ་ཡིན། དེ་རྗེས་ཡུལ་པ་ཚོས་བསམ་ཚུལ་དེ་རིམ་པས་ཤེས་སྐབས་སྡེ་ཚོགས་འདྲ་མིན་ཚང་མའི་ནང་ནས་ཡུལ་པའི་མི་འཐུས་འགའ་ཤས་ངོས་ཀྱི་སར་ཡོང་སྟེ། ཁ་ཞེ་གཉིས་མེད་ཀྱི་བོད་པར་དགའ་པོའི་ཐོག་ནས་བོད་མི་རྣམས་སྔར་བཞིན་དྷ་སར་བསྡད་ན་ཧ་ཅང་ཡག་པོ་འདུག འདི་ནས་གཞན་ལ་སྤོ་རྒྱུའི་བསམ་བློ་རྩ་བ་ནས་མ་གཏོང་རོགས་བྱེད། འདས་པའི་ལོ་སོ་བཞིའི་རིང་ལ་དྷ་རམ་ས་ལར་བོད་པ་སླེབས་ནས་ཡུལ་ལུང་ཡར་རྒྱས་འགྲོ་རྒྱུ་སོགས་ཧ་ཅང་ཡག་པོ་བྱུང༌། ཕྱིན་ཆད་༸རྒྱལ་བ་རིན་པོ་ཆེ་དྷ་རམ་ས་ལ་ནས་ཐད་ཀར་ལྷ་སར་ཕེབས་རྒྱུ་ལས། རྒྱ་གར་ནང་ཁུལ་གྱི་ས་ཆ་གཞན་ལ་སྤོ་རྒྱུའི་དགོངས་བཞེས་མ་གནང་རོགས་ཞེས་ངོས་ལ་ནན་པོ་བྱས་ཏེ་ཟེར་གྱི་འདུག འགའ་ཤས་མིག་ལ་ཆུ་ཞག་འཁོར་ཏེ་བསམ་པ་རྣམ་དག་གི་རྣམ་འགྱུར་ཐོན་གྱི་འདུག ད་རེས་དྷ་སར་གནས་ཚུལ་དེ་ལྟར་བྱུང་བ་ནི་དངོས་ཡོད་ལ་མི་ཉུང་ཤས་ཀྱི་གནས་ཚུལ་ཡིན་པ་ལས། མི་མང་ཕལ་མོ་ཆེའི་བསམ་བློར་དེ་ལྟར་གཏན་ནས་མེད། དེ་ལྟ་བུའི་རྙོག་དྲ་བཟོ་མཁན་དེ་བརྒྱ་ཆ་གཅིག་ཀྱང་ལོང་གི་མ་རེད་ཟེར་གྱི་འདུག

དེ་དང་ཆབས་ཅིག་ས་གནས་ཧི་མ་ཅལ་མངའ་སྡེའི་གཞུང་དང༌། དེ་བཞིན་རྒྱ་གར་དབུས་གཞུང་ནས་ཆེད་མངགས་མི་སྣ་བཏང་བྱུང༌། བོད་པའི་ཚོང་ཁང་འགའ་ཞིག་ལ་སྐྱོན་ཤོར་བྱུང་བའི་གྲས་ལ་རྒྱ་གར་ཕྱི་སྲིད་ལས་ཁུངས་ནས་གུན་གསབ་སྤྲད་དེ་གང་ལྟར་དོ་ཁུར་ཆེན་པོ་གནང་གི་འདུག གཙོ་ཆེ་ཤོས་ཡུལ་པ་དེ་དག་གིས་བསམ་པ་རྣམ་དག་གི་ཐོག་ནས་དྷ་སར་དེ་སྔ་ཕན་ཆད་མཉམ་དུ་གཤིབས་ཏེ་ཡག་ཐག་ཆོད་ཡིན། མ་འོངས་པར་བོད་རང་དབང་མ་ཐོབ་པར་དྷ་ས་རང་ལ་བསྡད་རོགས་ཞེས་ཁ་ཞེ་གཉིས་མེད་ཀྱི་ཐོག་ནས་བཤད་པར་བརྟེན། དེ་ལྟར་ཡིན་ན་ངོས་ནས་ད་ལྟ་ཐག་བཅད་པ་མེད། བསམ་ཚུལ་འདི་འདྲ་ཡིན་ཞེས་དང༌། ང་ཚོ་དང་པོ་དྷ་སར་སྤོ་རྒྱུ་འདི་ང་རང་ཚོ་རང་གིས་དྷ་རམ་ས་ལའི་ས་ཆ་འདི་བདམས་ཏེ་ཡོང་བ་མིན། སྔོན་མ་ང་ཚོ་མ་སུར་རིར་ལོ་གཅིག་བསྡད་པ་རེད། མ་སུ་རིར་ཡོད་དུས་རྒྱ་གར་ཕྱི་སྲིད་ལས་ཁུངས་ནས་མ་སུ་རིར་ང་ཚོ་སྡོད་ས་གྲ་སྒྲིག་བྱེད་པ་འདི་འཕྲལ་སེལ་གྱི་སྡོད་ས་ཡིན། ཡུན་རིང་གི་བཞུགས་སྒར་ཆགས་ས་ས་ཆ་གཞན་ཞིག་རྒྱ་གར་གཞུང་གིས་འཚོལ་ཞིབ་བྱས་ཡོད། དྷ་རམ་ས་ལའི་ས་ཆ་འདི་ས་ཁད་ཡངས་པོ་དང༌། གངས་རིའི་གནས་ཚུལ་སོགས་ཡག་པོ་ཡོད་ཅེས་བཤད་དེ་རྒྱ་གར་གཞུང་གིས་གཏན་འཁེལ་བྱས་པ་ལས། ང་ཚོས་ས་ཆ་འདི་འདེམས་སྒྲུག་བྱས་པ་མིན།

གཉིས་ནས་ང་ཚོ་ཐོག་མར་དྷ་སར་སྤོས་ཚར་མཚམས་དེར་འགྲིམ་འགྲུལ་དང༌། ལྡི་ལིར་འབྲེལ་བ་བྱེད་ཁག་པོ། མཐུན་རྐྱེན་འཛོམས་པོ་མེད་སྟབས་དྲུག་ཅུ་རེ་ལྔ་རེ་དྲུག་ནང་ང་ཚོ་དྷ་ས་ནས་སྤོ་རྒྱུའི་བསམ་བློ་བཏང་བ་ཡིན། ཁྱེད་ཚོ་འགའ་ཞིག་གིས་ཤེས་གསལ་རེད། ང་ཚོས་ན་ནི་ཏལ་དང༌། དེ་བཞིན་མ་སུ་རིའི་རྒྱུད་དང༌། ར་ཇེ་པུར་གྱི་རྒྱུད་སོགས་ས་ཁུལ་མང་པོ་ཞིག་ལ་ང་ཚོས་ལྟ་སྐོར་བྱས་པ་ཡིན། དེ་དུས་ཀྱང་དྷ་རམ་ས་ལའི་ཡུལ་པའི་འཐུས་མི་ཁག་གཅིག་ངོས་ཀྱི་སར་ཡོང་སྟེ་འདི་ནས་སྤོ་རྒྱུའི་བསམ་བློ་མ་གཏོང་རོགས་ཞེས་ནན་པོ་བརྗོད་དེ་འདི་གར་རང་འཇགས་བསྡད་པ་རེད།

ཡང་དེ་རྗེས་བརྒྱད་ཅུ་གྲངས་ནང་ལ་ས་འགུལ་ཤུགས་ཆེན་པོ་བྱུང༌། དེས་རྐྱེན་པས་བཞུགས་སྒར་སྤོ་དགོས་ཀྱི་འདུག་ཅེས་བོད་རིགས་ནང་ཁུལ་ལ་བསམ་ཚུལ་ཤུགས་ཆེ་བྱུང་ཡང༌། ད་ཆ་འདི་ནས་སྤོས་ཀྱང་བརྡབ་གསིག་གི་རྒྱུ་རེད་བསམས་ནས་འདི་ག་རང་ལ་སྡོད་རྒྱུ་གཏན་འཁེལ་བ་རེད། ང་ཚོས་ས་ཆ་བསྒྲུགས་ཏེ་ཡོང་བ་མིན་ན་ཡང་མཐུན་རྐྱེན་མ་འཛོམས་པའི་དབང་གིས་སྤོ་རྒྱུའི་བསམ་ཚུལ་སྔ་རྗེས་བྱུང་བ་རེད། འོན་ཀྱང་ལོ་མང་ཕྱིན་ཚར་བ་རེད། མི་རྒྱུས་ཡོད་དང༌། ས་རྒྱུས་ཡོད་ཆགས་པ་ཡིན་སྟབས་དེ་མུར་བསྡད་པ་རེད། ད་རེས་རྐྱེན་ངན་བྱུང་བར་བརྟེན་རིམ་པས་རྒྱང་རིང་ཙམ་བསྡད་ན་སྙམ་པའི་བསམ་ཚུལ་བྱུང་བ་རེད། སྔ་ཕྱིའི་ཡོང་རྐྱེན་དེ་ལྟར་རེད་ཅེས་ངོས་ནས་ཁོང་ཚོར་འགྲེལ་བཤད་རྒྱག་རྒྱུ་བྱུང༌།

ད་ཆ་ཁྱེད་རང་ཚོའི་བསམ་བློའི་ནང་དུ་མཐའ་གཅིག་ཏུ་གྲོགས་པོ་རྙིང་པའི་ལ་ཞེན་མ་བོར་བའི་ཐོག་ནས་ང་ཚོ་འདི་གར་སྡོད་དགོས་པའི་བསམ་ཚུལ་ཤུགས་ཆེན་ཤོད་ཀྱི་ཡོད་ན་དཀའ་ངལ་ཡོང་གི་མ་རེད་ཅེས་བརྗོད་རྒྱུ་བྱུང༌། གང་ལྟར་ད་རེས་རྐྱེན་ངན་བྱུང་བ་འདིས་རྐྱེན་ངན་གྲོགས་ཤར་ལྟ་བུ་བྱུང༌། ཡུལ་པ་ཚོས་དཔྱད་སྒོམ་བྱས་པར་བརྟེན་ནས་ཡུལ་པའི་སྣང་ངོར་བོད་པའི་རིན་ཐང་གཞི་ནས་ཆེ་རུ་ཕྱིན། བོད་པར་དོ་སྣང་གསར་པ་ཞིག་སླེབས། དེ་བཞིན་བོད་པ་ཚོའི་ངོས་ནས་ཀྱང་རང་ཉིད་ལུང་པ་བྲལ་བའི་མི་ཡིན་པ་དང༌། ཡུལ་པ་ཚོ་གནད་འགག་ཆེན་པོ་ཡིན་པའི་ཉམས་མྱོང་གསར་པ་ཞིག་བྱུང་བ་བཅས་ཡག་པོ་བྱུང་སོང༌།

ཉ༽ ཆུ་བཞི་སྒང་དྲུག་དང་། ཐའེ་ཝན་གྱི་གནས་ཚུལ།

དེ་ནས་དོན་ཚན་གཞན་ཞིག་ལ། ཞིབ་ཆ་བཀྲ་ཤིས་དབང་འདུས་ཀྱིས་འགྲེལ་བཤད་རྒྱག་གི་རེད། དོན་དག་གཏན་ནས་མེད་པའི་རྙོག་དྲ་ཞིག་བྱུང༌། དེ་ཡང་ཉེ་ཆར་ཆུ་བཞི་སྒང་དྲུག་གི་འགོ་ཁྲིད་མི་གསུམ་ངོས་ཀྱི་སར་ཡོང་སྟེ། ལྡི་ལིར་ཆུ་བཞི་སྒང་དྲུག་གི་ཚོགས་འདུ་འཚོགས་པའི་གྲོས་ཆོད་འདི་ཡིན་ཞེས་ངོས་ལ་བསྟན་པར་སླེབས་བྱུང༌། གྲོས་ཆོད་དེ་ངོས་ལ་སྤྲད་རྗེས་གཟིམ་ཆུང་ནང་མི་གཞན་ཡོད་མེད་ཕར་ལྟ་ཚུར་ལྟ་གང་འཚམ་བྱས་ཏེ་གཞི་ནས་མི་གཅིག་གི་ཨམ་ཕྲག་ནང་ནས་ཡིག་སྐོག་ཅིག་བཏོན་ནས་སྤྲད་བྱུང༌། ཡི་གེ་དེ་གོ་མིན་ཏང་དང་མཉམ་དུ་ཡིག་ཆ་བཞག་པ་ཞིག་ཡིན། ཤིན་ཏུ་གསང་བ་ཡིན་ཟེར་གྱི་འདུག ཡི་གེ་དེ་རོབ་ཙམ་བལྟས་པར་དོན་ཚན་གསུམ་འདུག ངོས་ནས་འདི་གསང་བ་བྱས་ནས་ངོས་ལ་བརྗོད་པས་ཕན་ཐོགས་མེད། འདི་གནད་འགག་ཆེན་པོ་ཆགས་ཡོད། བཀའ་ཤག་དང༌། ཚོགས་གཙོར་བརྗོད་ན་མ་གཏོགས་ཡོང་གི་མ་རེད།

ལར་ནས་དང་པོ་ཡི་གེ་མ་བཞག་གོང་ནས་ང་ཚོར་སྐད་ཆ་བཤད་དགོས་པ་ཡིན་ན་ཡང༌། ཁྱེད་རང་ཚོས་ཡི་གེ་བཞག་ཟིན་པ་རེད། བཞག་ཟིན་རྗེས་ངོས་ལ་བརྗོད་པར་ཡོང་བ་འདི་དངོས་གནས་བྱས་ན་ག་ཕྱི་ལོག་པ་རེད། མ་བཞག་གོང་ལ་ང་ཚོར་སྐད་ཆ་བཤད། གོ་བསྡུར་བྱས་ན་འགྲིགས་པ་རེད། འོན་ཀྱང་ལས་ཀ་ཚང་མ་ཚར་རྗེས་གཞི་ནས་ང་ཚོར་བརྗོད་པ་འདི་སྔ་རྟིང་ལོག་པ་རེད། ངོས་ཀྱི་སྣང་བར་འགྲོ་པོ་མ་བྱུང༌། ངོས་ནས་ཁྱེད་ཚོ་ཆུ་བཞི་སྒང་དྲུག་ལ་དུས་ད་ལྟ་བར་དུ་དངོས་གནས་ཡག་པོ་བྱས་ཡོད། བསམ་པ་རྣམ་དག་གི་སྒོ་གང་ས་ནས་མཐུན་འགྱུར་བྱས་ཡོད། ད་ཆ་ངོས་ནས་ཁྱེད་ཚོར་འདི་བྱེད་འདི་མ་བྱེད་བསླབ་བྱ་བརྒྱབ་པར་ཁྱེད་ཚོས་ཉན་གྱི་མ་རེད། དེ་སྔ་ཕན་ཆད་ལ་ངོས་ནས་བརྗོད་པ་རྣམས་ཇི་བཞིན་མ་བྱས་པ་དེ་ལྟར་བྱུང་བར་བློ་ཕམ་ཡོད། ད་ཆ་ངོས་ནས་འགྲེལ་བཤད་བརྒྱབ་པར་ཁྱེད་ཚོས་ཉན་གྱི་རེད་བསམ་པའང་མི་འདུག་ལ། ཉན་རོགས་བྱེད་ཟེར་རྒྱུ་གང་ཡང་མེད། མར་རྒྱུགས་ཤིག་ཅེས་བརྗོད་པ་ཡིན།

དེ་ནས་ཡི་གེ་དེའི་ངོ་བཤུས་བཀའ་ཤག་དང༌། ཚོགས་གཙོ་གཉིས་ལ་སྤྲད་པ་ཡིན། དེའི་སང་ཉིན་ཞོགས་པ་ཚོགས་གཙོ་དང༌། བཀའ་ཤག་ངོས་ཀྱི་སར་ཡོང་སྟེ་ང་ཚོ་གོ་བསྡུར་བྱུང༌། དེ་ནས་སྔོན་ལ་ངོས་ཀྱིས་སྐད་ཆ་མ་བཤད་གོང་ལ་ཚོགས་གཙོ་རྒན་གཞོན་གཉིས་དང༌། བཀའ་བློན་ཚོར་བསམ་ཚུལ་གང་ཡོད་སྐད་ཆ་དྲིས་པ་ཡིན། ཁོང་ཚོ་ཚང་མས་གནད་དོན་དེ་གལ་འགངས་ཆེན་པོ་དང༌། གང་ལྟར་སྐྱོན་གནད་ཡོད་པའི་གནས་ཚུལ་གསལ་པོ་ཡིན་པ་བསམ་ཚུལ་གཅིག་གྱུར་རེད་འདུག དེ་ནས་ངོས་ཀྱིས་གང་འདྲ་བྱས་ན་ལེགས། བསམ་བློ་གཏོང་དགོས་པ་འདུག

མདོ་སྟོད་ཆུ་བཞི་སྒང་དྲུག་ལ་ཆ་བཞག་ན་དངོས་གནས་བྱས་པ་ཅན་གྱི་ཚོགས་པ་ཞིག་རེད། ལར་ནས་བོད་ཀྱི་ལོ་རྒྱུས་ཀྱི་ནང་ལ་ཆ་བཞག་ན། བོད་ཀྱི་སངས་རྒྱས་ཀྱི་བསྟན་པ་ཐོས་བསམ་སྒོམ་གསུམ་གྱི་ཐོག་ནས་འཛིན་སྐྱོང་སྤེལ་གསུམ་བྱེད་མཁན་གྱི་སྐྱེས་བུ་དམ་པ་མང་པོ་ཞིག་མདོ་སྟོད་ཀྱི་ཕྱོགས་ནས་བྱུང་ཡོད། ད་ལྟ་རྒྱ་གར་ནང་ཡོད་པའི་ས་དགེ་བཀའ་རྙིང་བོན་དང་བཅས་པའི་མཁན་པོ་ལས་ཟུར་དེ་དག་ཕལ་ཆེ་བ་མདོ་སྟོད་སྨད་ནས་ཡོང་བ་རེད། སངས་རྒྱས་ཀྱི་བསྟན་པ་གཙོ་བོར་གྱུར་པའི་བོད་ཀྱི་ཆོས་དང་རིག་གཞུང་ཐོག་ལ་བྱས་རྗེས་བཞག་ཡོད། ཁམས་རིགས་ནང་ལ་བར་སྐབས་འབྲི་ཆུ་ཤར་རྒྱུད་དང༌། འབྲི་ཆུ་ནུབ་རྒྱུད་ཟེར་བའི་སྐད་ཆ་ཞིག་ལྷགས་པ་རེད། དེས་རྐྱེན་པས་འབྲི་ཆུ་ནུབ་རྒྱུད་ལ་ཡོད་པའི་ཁམས་རིགས་དེ་སྔ་མི་རབས་ནས་མི་རབས་ཕ་ཚེ་བུ་རབས་ནས་དགའ་ལྡན་ཕོ་བྲང་གི་འོག་ལ་སྡོད་མཁན་གྱི་མི་མང་ཚོས་དགའ་ལྡན་ཕོ་བྲང་ལ་ལྟ་སྟངས་དེ་དང༌། ཡང་བར་ལམ་རྒྱ་སྡེའི་ཁོངས་ལ་སྡོད་མཁན་གྱི་མི་ཚོས་དགའ་ལྡན་ཕོ་བྲང་ལ་ལྟ་སྟངས་དེ་དག་ལ་ཕྲན་བུའི་ཁྱད་པར་ཡོད་མདོག་ཁ་པོ་རེད། འདི་ཚོ་དངོས་ཡོད་རྒྱུ་རྐྱེན་ཞིག་གི་ཐོག་ནས་བྱུང་བ་ལས། ལྷག་བསམ་མ་དག་པའི་ཆ་ནས་བྱུང་བ་མིན་པས། དེ་དག་གནས་ཚུལ་ཐ་དད་རེད། དེ་སྔ་ཕན་ཆད་ལོ་སུམ་ཅུ་སོ་ལྔའི་རིང་ལ་ངོས་ནས་བསམ་ཚུལ་འདི་རང་བཅངས་ཀྱི་ཡོད་ལ། གོ་སྐབས་མང་པོ་ཞིག་ལ་འགྲེལ་བཤད་འདི་རང་རྒྱག་གི་ཡོད། ཡོངས་གྲགས་བྱས་ནས་འགྲེལ་བཤད་འདི་ཚར་ཁ་ཤས་བརྒྱབ་ཡོད། མདོ་སྟོད་ས་ཁུལ་འདི་དག་ཧ་ཅང་གལ་ཆེན་ཡིན་པ་དང༌། དེའི་མིང་གི་ཐོག་ནས་བྱུང་བའི་ཆུ་སྒང་དྲུག་ལ་ཆ་བཞག་ནའང་བྱས་རྗེས་ཡོད་པའི་ཚོགས་པ་ཞིག་རེད། གལ་ཆེན་པོ་ཡིན་པའི་ཚོགས་པ་འདིའི་འགོ་ཁྲིད་མཁན་དོ་བརྟན་མ་བྱུང་བའི་སྐབས་ལ། མིང་ཆེན་པོ་དེ་འཁྱེར། ལས་ཀ་ལག་ལེན་གྱི་ཐོག་ལ་རན་པོ་མེད་པ་ཆགས་ན་ཉེན་ཁ་ཆེན་པོ་འདུག གཟབ་གཟབ་བྱེད་དགོས་ཀྱི་འདུག ཕྱིན་ཆད་དེ་ལྟར་མི་ཡོང་བའི་ཐབས་ཤེས་བྱེད་དགོས་ཀྱི་འདུག་ཅེས་ང་ཚོ་གོ་བསྡུར་བྱས།

དེ་ནས་བཀའ་ཤག་དང་ཚོགས་གཙོ་གོ་བསྡུར་བྱས་ཏེ་ངོས་ལ་སྙན་ཞུ་སྤྲོད་མཁན་ཆུ་བཞི་སྒང་དྲུག་གི་མི་སྣ་གསུམ་པོ་དེ་ལ་བཀའ་ཤག་དང་སྤྱི་འཐུས་ཐུན་མོང་ནས་འགྲེལ་བཤད་བྱེད་རྒྱུར་ཐེངས་ཁ་ཤས་ཐུག་འཕྲད་བྱས་པ་རེད། མཐའ་མའི་དུས་སུ་བཀའ་ཤག་དང་ཚོགས་གཙོའི་ཐོག་ནས། གནད་དོན་དེ་སྐོར་མི་མང་རང་ལ་སྐད་ཆ་དྲིས་ན་ཡག་པོ་ཡོང་བ་འདུག ཁོང་ཚོས་དེ་ལྟར་ཐག་གཅོད་བྱེད་པའི་དབང་ཚད་ཡོད་པ་ཞིག་ཡིན་ནམ་མིན། ཐག་གཅོད་བྱས་པ་དེར་མི་མང་གི་བསམ་ཚུལ་གང་འདྲ་འདུག སྐད་ཆ་དྲིས་ན་ཡག་པོ་མེད་དམ་ཞེས་བསམ་འཆར་བྱུང་བར་དེ་ལྟར་བྱས་ན་འགྲིག་གི་འདུག་ཅེས་ཐག་གཅོད་བྱས་པ་རེད།

འགོ་སྟོད་ང་ཚོ་རྒྱ་གར་དུ་སླེབས་པའི་ཉིན་མོ་དེ་ནས་བཟུང་སྟེ་ཆོལ་ཁ་གསུམ་ཟེར་བ་འདི་ཧ་ཅང་གལ་ཆེན་པོར་བརྩིས་ཡོད། བོད་ནང་ལའང་འདི་གལ་ཆེན་པོར་བརྩིས་ཏེ་དེང་སང་བོད་ཆོལ་ཁ་གསུམ་ཡོངས་རྫོགས་ལ་ཁྱབ་པའི་མིང་ཞིག་འབད་རྩོལ་བྱས་ནས་དཔེར་ན་བོད་ནང་ཁུལ་གྱི་ཡིག་ཆ་མང་པོ་ཞིག་གི་ནང་ལ་གངས་ལྗོངས་དང་། གངས་ཅན་པ་ཟེར་བ་འདི་བྲིས་ཏེ་བོད་ནང་ཁུལ་ལ་ཡང་གནད་འགག་ཆེན་པོར་བརྩི་གི་འདུག ང་ཚོ་བཙན་བྱོལ་ལ་ཡོད་མཁན་ཚོས་ཀྱང་ཆོལ་ཁ་གསུམ་གལ་ཆེན་པོར་བརྩིས་ཡོད། དཔེར་ན། བདེན་ཚིག་སྨོན་ལམ་གྱི་ནང་དུའང༌། ཡོངས་རྫོགས་བོད་ལྗོངས་རང་དབང་གཙང་མའི་དཔལ། །ཞེས་འཁོད་པ་དེ་ཡང་བསམ་བློ་དེ་ལྟར་བཏང་ནས་བཀོད་པ་རེད། དུས་ད་ལྟ་བར་ང་རང་ཚོའི་རྩ་བའི་དམིགས་ཡུལ་ཡང་བོད་ཆོལ་ཁ་གསུམ་གཅིག་ཏུ་བསྒྲིལ་བ་འདི་ང་ཚོའི་རྩ་དོན་ཞིག་ཏུ་བཟུང་ནས་བསྡད་ཡོད། འོན་ཀྱང་འགོ་ཁྲིད་མཁན་རེ་ཟུང་གིས་མི་མང་ཁ་ལ་འཁྱེར་ནས་ལས་ཀ་བྱེད་ཐལ་ཤོར་བ་དང༌། གལ་ཏེ་འདི་འདྲའི་ལས་ཀ་བྱས་པ་མི་མང་གི་དངོས་གནས་རྒྱབ་སྐྱོར་ཡོད་པ་ཞིག་ཡིན་ན་གནས་ཚུལ་དེ་གཞི་ལྗིད་པོ་ཆགས་ཀྱི་ཡོད།

ངོས་ཀྱི་བསམ་བློའི་ནང་ལ་གཙོ་ཆེ་ཤོས་བོད་ནང་ཡོད་པའི་ཁམས་རིགས་མི་མང་དེ་དག་གིས་རང་སྲོག་འབེན་ལ་བཙུགས་ནས་བསྡད་ཡོད། སྡུག་པ་རེ་ཟུང་ནི་ཆོལ་ཁ་གསུམ་ས་ཆ་གང་དུ་ཡང་ཡོང་གི་རེད། འོན་ཀྱང་སྤྱི་ཡོངས་ཀྱི་ཆ་ནས་བོད་རྒྱ་ཆེའི་མི་མང་རྣམས་དངོས་གནས་མ་བགྲོས་བསམ་པ་གཅིག་མཐུན་གྱི་འོག་ནས་སོ་སོའི་ལངས་ཕྱོགས་བརྟན་པོ་ཟིན་ཏེ་བསྡད་ཡོད། ཤེས་ཡོན་ཆེ་ཆུང་གི་གནས་ཚུལ་ཐ་དད་རེད། རྩ་བའི་བོད་མི་རིགས་ཀྱི་བསམ་བློའི་ཐོག་ནས་ལྷག་བསམ་རྣམ་དག་གིས་ལོ་སུམ་ཅུ་སོ་ལྔ་རིང་བསྡད་པ་དང༌། དེ་ནས་ཡར་ཐག་རིང་དུ་བཏང་ན་ལོ་བཞི་བཅུ་ཞེ་གསུམ་ལྷག་ཙམ་རིང་ལ་བོད་མི་རིགས་ཡོངས་རྫོགས་སོ་སོའི་རང་ཚུགས་བརྟན་པོ་ཟིན་ཏེ་བསྡད་པ་རེད། ད་ཆ་ང་ཚོའི་བདེན་མཐའ་གསལ་བའི་རེ་བ་ཇེ་ཆེ་ནས་ཇེ་ཆེར་ཕྱིན་པའི་སྐབས་ལ་མི་རེ་ཟུང་གིས་བསམ་བློ་ཏན་ཏན་མ་བཏང་བར་ཞབས་འདྲེན་ཞུ་མཁན་ལྟ་བུ་ཆགས་ན་དེ་ཤིན་ཏུ་ཕངས་པོ་རེད། དེ་མི་མང་ཚོས་མགོ་འཚོས་པ་བྱེད་རྒྱུ་གལ་ཆེན་པོ་འདུག བཀའ་ཤག་དང་ཚོགས་གཙོའི་ཐོག་ནས་ཐག་གཅོད་བྱས་ཏེ་མི་མང་ཚང་མར་བསམ་ཚུལ་འདྲི་རྒྱུ་གཏན་འཁེལ་བ་བཞིན། མི་མང་ཚོས་བསམ་བློ་ཏན་ཏན་བཏང་ནས་ཕྱིན་ཆད་དེ་ལྟར་མི་ཡོང་བའི་བསམ་བློ་གཏོང་དགོས་ཀྱི་འདུག གཟབ་གཟབ་བྱས་ན་མ་གཏོགས་དེ་གནད་འགག་ཆེན་པོ་མཐོང་གི་འདུག བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༨ ཟླ་ ༦ ཚེས་ ༢༩ ཉིན་ལ་དྭགས་ཞི་བའི་ཚལ་དུ་རྒྱལ་སྲས་ལག་ལེན་སོ་བདུན་མའི་བཀའ་ཁྲིད་སྐབས་རིགས་རུས་དབྱེ་འབྱེད་སྐོར་སྩལ་བའི་བཀའ་སློབ།

ཀ༽ རིགས་རུས་ཀྱི་དབྱེ་འབྱེད་དང་། ཕོ་མོའི་ཐོབ་ཐང་།

སངས་རྒྱས་ཀྱི་ཆོས་བྱེད་མཁན་རྣམས་ལ་རིགས་རུས་ཀྱི་དབྱེ་བ་མེད་པ་བཅོམ་ལྡན་འདས་ཀྱིས་བཀའ་ནན་པོ་གནང་ཡོད། ཕྱི་ལོ་ ༡༩༥༤ ལོར་ངོས་རང་རྒྱ་ནག་པེ་ཅིང་དུ་ཟླ་བ་བཞི་ཙམ་བསྡད་པ་ཡིན། དེའི་རིང་མའོ་ཙེ་ཏུང་དང་ཐེངས་མང་པོ་གླེང་མོལ་བྱུང༌། ཐེངས་གཅིག་མའོ་ཙེ་ཏུང་གིས་རྒྱ་གར་ནང་རིགས་རུས་ཀྱི་དབྱེ་འབྱེད་ཆེན་པོ་ཡོད་པ་དེར་ངོ་རྒོལ་བྱེད་ཆེད་བཅོམ་ལྡན་འདས་ཀྱིས་ནང་པའི་ཆོས་དེ་གསུངས་པ་རེད། བཅོམ་ལྡན་འདས་ནི་གསར་བརྗེ་བ་ཆེན་པོ་ཞིག་རེད་ཅེས་བརྗོད་བྱུང༌། རྒྱ་གར་ནང་བྲམ་ཟེའི་ཆོས་ལུགས་ཀྱི་ཐོག་ནས་རིགས་རུས་དབྱེ་བ་མང་པོ་ཞིག་ཕྱེ་སྟེ། རིགས་དམན་པ་དེ་དག་གིས་ལྟོ་ཆས་སོགས་ལ་ལག་པ་འཆང་ན་ལྟོ་ཆས་མི་ཟ་བ་སོགས་སྤྱི་ཚོགས་ནང་དྲང་བདེན་མིན་པའི་ཐོག་ནས་དཀའ་ངལ་འཕྲད་ཀྱི་ཡོད་སྟབས། བཅོམ་ལྡན་འདས་ཀྱིས་ཆོས་སྤེལ་བའི་ཚེ་རིགས་ཀྱི་ཐོག་ལ་དམིགས་བསལ་ཐུགས་སྣང་གནང་འདུག ངའི་ཆོས་ལ་རིགས་མི་གཙོ། རུས་མི་གཙོ། སྒྲུབ་པ་གཙོ་བོ་ཡིན་ཞེས་གསུངས་ཡོད།

དེའི་དཔེ་མཚོན་དུ། རྒྱ་གར་དུ་སྐྲ་དང༌། སེན་མོ་འབྲེག་མཁན་རྣམས་རིགས་དམན་པར་བརྩི་གི་ཡོད་ནའང་འབྲེག་མཁན་གནས་བརྟན་ཉེ་བར་འཁོར་གྱི་ཞབས་ལ་རྒྱལ་པོའི་མགོ་བོ་བཏུད་དགོས་ཞེས་བཅོམ་ལྡན་འདས་ཀྱིས་གསུངས་འདུག དེར་བརྟེན་ཌོག་ཊར་ཨམ་བེ་ཀར་ཡང་ནང་པའི་ཆོས་ལ་རིགས་རུས་ཀྱི་དབྱེ་བ་མེད་པར་གཟིགས་ནས་ནང་ཆོས་ལ་ཐུགས་ཡིད་འཕྲོག་ཡོད།

ང་ཚོ་བོད་པའི་ནང་ལ་མགར་བ་དང༌། བཤན་པ་ཞེས་རིགས་དམན་པར་བརྩི་མཁན་ཡོད། ཁྱེད་རང་ཚོ་ལ་དྭགས་ཁུལ་དུ་འདར་མ་བརྡུང་མཁན་དང༌། བསུར་གླིང་གཏོང་མཁན་རྣམས་རིགས་དམན་པར་བརྩི་གི་ཡོད་འདུག ཁྱེད་རང་ཚོ་སངས་རྒྱས་དང༌། ཆོས། དགེ་འདུན་བཅས་ལ་སྐྱབས་སུ་མཆི་ཟེར་མཁན་ཞིག་ཡིན་ན་རིགས་རུས་དབྱེ་བ་གཏན་ནས་ཕྱེ་མི་རུང༌བས་གཟབ་གཟབ་བྱེད་དགོས། འདར་མ་རྡུང་མཁན་སོགས་རིགས་དམན་པར་བརྩིས་ནས་གྲལ་མཐར་བཞག་པ་འདི་མེད་པ་བཟོ་སླད་ཆེད་དུ་གཉེར་ནས་རིགས་དམན་པ་རྣམས་གྲལ་མགོར་འཇོག་པ་དང༌། ཟས་གོས་ཀྱི་ཕུད་ཁོང་ཚོར་སྤྲད་ན་ཡག་པོ་ཡོད། རིགས་དམན་པ་ཚོར་མཐོང་ཆུང་མ་བྱེད་ཅེས་ངོས་ཀྱིས་སྔར་ནས་མང་པོ་བརྗོད་པ་ཡིན། རིགས་འགའ་ཤས་ལ་ཕན་ཐོགས་བྱུང་ཡོད་འདུག འོན་ཀྱང་འགའ་ཤས་ལ་ཕན་ཐོགས་བྱུང་མེད་པའི་གནས་ཚུལ་ཞིག་ཐོས་ཀྱི་འདུག བདེན་པ་ཡིན་མིན་མི་ཤེས། གལ་ཏེ་བདེན་པ་ཡིན་ན་ད་དུང་ནན་དུ་གཏོང་དགོས་པས། རིགས་དམན་པ་རྣམས་མགྲོན་གྱི་གཙོ་བོར་བརྩིས་ནས་གོང་དུ་བཞག མཉེས་པའི་ཐོག་མ་ཡང་དེ་ལ་ཕུལ་ནས་རིགས་དམན་ལ་མཐོང་ཆུང་བྱེད་པའི་སྲོལ་ངན་ཆེད་གཉེར་གྱིས་མེད་པ་བཟོ་ཐབས་བྱས་ན། སྤྱི་ཚོགས་ནང་ཕན་ཐོགས་ཆེན་པོ་ཡོང་ངེས་རེད།

གོ་ཐོས་ལ་བྲམ་ཟེའི་རིགས་ཀྱི་དབྱེ་འབྱེད་བྱེད་སྟངས་ལྟར་བྱས་ན་རིགས་དམན་ཟམ་པའི་སྒང་ལའང་འགྲོ་ཆོག་གི་མེད་པའི་སྐད་ཆ་འདུག བདེན་པ་ཡིན་མིན་མི་ཤེས། དེ་བཞིན་ཐུགས་སྤྲོ་གཏོང་སྐབས་འདར་མ་རྡུང་མཁན་རྣམས་ཡོང་དགོས་ཀྱི་ཡོད་ཀྱང་། གྲལ་མཐར་ཕུད་ནས་འཇོག་གི་ཡོད་པ་གོ་ཐོས་བྱུང༌། དེ་ལྟར་གཏན་ནས་བྱ་རྒྱུ་མེད། དགོན་པའི་དགེ་འདུན་པ་ཚོས་རིགས་བཟང་བའི་སར་ཞབས་བརྟན་ལ་འགྲོ་བ་ལས། རིགས་དམན་པའི་སར་མི་འགྲོ་བ་དེ་ལྟར་བྱ་རྒྱུ་མེད། དགེ་འདུན་པ་ཚོས་རོགས་བཟང་ངན་དབྱེ་འབྱེད་བྱས་ན་རྩ་བ་ནས་ནོར་བ་རེད། བཅོམ་ལྡན་འདས་ཀྱི་རྗེས་སུ་འབྲང་མཁན་ཞིག་གིས་རིགས་རུས་ཀྱི་དབྱེ་བ་ཕྱེ་ན་བཅོམ་ལྡན་འདས་ཐུགས་ཕམ་རྒྱུ་ཡིན། བཅོམ་ལྡན་འདས་ཀྱིས་རིགས་མི་གཙོ། རུས་མི་གཙོ། སྒྲུབ་པ་གཙོ་ཞེས་གསུངས་པ་འདི་ང་ཚོས་ཤེས་པ་བྱེད་དགོས་པ་དང༌། འབྲེག་མཁན་ཉེ་བར་འཁོར་གྱི་རྐང་པར་རྒྱལ་པོས་ཀྱང་མགོ་བོ་བཏུད་དགོས་ཞེས་གསུངས་ཡོད་པས། ང་རང་ཚོས་དེ་དག་རིགས་དམན་པར་བརྩིས་ན་ནོར་འཁྲུལ་ཡིན་ལ། སྤྱི་ཚོགས་ཀྱི་ཐོག་ནས་བཤད་ཀྱང་དྲང་བདེན་ཞིག་མིན།

དེང་སང་ཕོ་མོ་འདྲ་མཉམ་མེད་སར་འདྲ་མཉམ་དགོས་ཞེས་རྩོད་པ་བྱེད་པ་དང༌། རིགས་རུས་ཀྱི་དབྱེ་བ་ཡོད་སར་རིགས་རུས་ཀྱི་ཐོབ་ཐང་རྩོད་པ། ཤ་མདོག་དཀར་ནག་གི་དབྱེ་བ་ཡོད་སར་འདྲ་མཉམ་དགོས་པའི་འཐབ་རྩོད་བྱས་ཏེ་ཨ་རི་དང༌། ཨ་ཧྥི་རི་ཀའི་ནང་འགྱུར་བ་མང་པོ་འགྲོ་དང་འགྲོ་བཞིན་ཡོད། ང་རང་ཚོ་སངས་རྒྱས་ཀྱི་ཆོས་ཉམས་ལེན་བྱེད་མཁན་གྱི་སྤྱི་ཚོགས་ཤིག་ནང་རིགས་རུས་ཀྱི་དབྱེ་བ་ཕྱེ་ན་དེ་ནི་ངོ་ཚའི་གནས་དང༌། བཅོམ་ལྡན་འདས་ཀྱི་ཆོས་ཀྱི་ཞབས་འདྲེན་ཡིན་པས་དེ་ལྟར་གཏན་ནས་བྱ་རྒྱུ་མེད། ཅེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༨ ཟླ་ ༡༠ ཚེས་ ༣༡ ཉིན་འཇར་མན་དུ་བོད་རིགས་མི་མང་སྩལ་བའི་བཀའ་སློབ།

ཀ༽ རྒྱ་ནག་གི་འགྱུར་འགྲོས་དང་། བོད་མིའི་གོམས་གཤིས།

ལོ་བཅུ་གྲངས་གོང་གི་རྒྱ་ནག་གཞུང་གིས་འགྲོ་བ་མིའི་ཐོབ་ཐང་གི་སྐོར་ལ་འབྲེལ་བ་གནང་སྟངས་དང༌། དེང་སང་འབྲེལ་བ་གནང་སྟངས་གཉིས་འགྱུར་བ་ཕྱིན་ཟིན་པ་རེད། སྟོབས་ཆེན་རྒྱལ་ཁབ་ཀྱི་མདུན་དུ་དངོས་ཡོད་གནས་ཚུལ་ལ་རྒྱ་ནག་གཞུང་ནས་གདོང་ལེན་བྱེད་དགོས་པ་ཞིག་དང༌། དགོངས་པ་བཞེས་དགོས་པ་ཞིག་ཆགས་ཀྱི་ཡོད་སྟབས། གཞི་རྩ་དེའི་ཐོག་ནས་རྒྱ་ནག་གཞུང་གིས་དགོངས་པ་མ་བཞེས་ཐབས་མེད་ཅིག་བྱུང་བ་རེད།

གཉིས་ནས་རྒྱ་ནག་གི་དཔོན་རིགས་ཚོ་མི་ཐོག་བརྗེས་འགྲོ་གི་ཡོད། མི་ཐོག་གསར་པ་དེ་རྣམས་ཀྱི་ཐོས་རྒྱ་མཐོང་རྒྱ་མི་ཐོག་རྙོང་པ་རྣམས་དང་མི་འདྲ་ཞིང་། འཛམ་གླིང་སྤྱི་ཡོངས་ཀྱང་འགྱུར་བ་ཆེན་པོ་འགྲོ་བཞིན་པ་རེད། དེར་བརྟེན་རྒྱ་ནག་ལ་འགྱུར་བ་འགྲོ་བཞིན་པ་མ་ཟད། ད་དུང་འགྱུར་བ་ཏན་ཏན་འགྲོ་ངེས་ཡིན། ཡིན་ནའང་བོད་ལ་རྒྱ་མི་ཁྱོན་ཆེ་ཡོང་བ་དེ་སྐོར། སངས་རྒྱས་མ་བྱོན་སྔོན་ལ་བྲམ་ཟེ་རྒས་ཟེར་བའི་དཔེ་ལྟར་ཡོང་རྒྱུའི་ཉེན་ཁ་ཡོད་པས་དེ་ཛ་དྲག་གི་གནས་ཚུལ་ཞིག་ཆགས་ཡོད། ངོས་ནས་རྟག་ཏུ་བདེན་མཐའ་གསལ་ལ་ཉེ་བ་ཡིན་ཞེས་ཤོད་ཀྱི་ཡོད། གཞིས་ལུས་རྒྱ་ཆེའི་མི་མང་རྣམས་ད་ལྟ་བར་དུ་སེམས་ཤུགས་ཨང་ཀི་དང་པོ་ཡོད།

ང་ཚོ་བཙན་བྱོལ་བར་ཆ་བཞག་ནའང་མཐའ་དབུས་གང་དུ་ཡོད་པ་ཚང་མས་ཧུར་སྐྱེད་གནང་གི་ཡོད་པས་ཐུགས་རྗེ་ཆེ་ཞུ་གི་ཡིན། ད་དུང་གལ་གནད་ཆེ་ཤོས་བོད་ནང་ཡོད་པའི་རྒྱ་ཆེའི་མི་མང་རྣམས་ལ་སེམས་ཤུགས་དང༌། ལྷག་བསམ་ཡོད་ཀྱང༌། ཤེས་ཡོན་གྱི་ཐོག་ནས་ལུང་ཁུག་དེ་རིགས་སྔ་མོའི་འགྲོ་སྟངས་དེ་ཙམ་བྱུང་ན་འགྲིགས་པའི་བསམ་ཚུལ་རྒྱ་ཆུང་ཆུང་ཆགས་ཀྱི་མེད་དམ་བསམ་གྱི་འདུག དུས་ཀྱི་འགྱུར་བ་ཆེན་པོ་འགྲོ་གི་ཡོད། རང་བཞིན་གྱི་བོད་པའི་དེ་སྔའི་འགྲོ་སྟངས་དེ་ཙམ་ལ་ཆོག་ཤེས་བྱས་ནས་བསྡད་ན་ང་ཚོ་རྗེས་ལུས་ཐེབས་ཀྱི་རེད། དེས་ཕུགས་རྒྱང་རིང་པོའི་ཐོག་ལ་ཕན་གྱི་མ་རེད། དེང་དུས་དང་མཐུན་པའི་ཡར་རྒྱས་ཡོད་པ་དང་ཆབས་ཅིག ང་རང་ཚོར་གནའ་རབས་ནས་ཡོད་པའི་བཟང་པོའི་ལྟ་སྤྱོད། ཡ་རབས་ཀྱི་སྤྱོད་བཟང་འཛམ་གླིང་ནང་མིག་དཔེ་འོས་པ་ཞིག་དང༌། གཞན་ལ་འགྲམ་ཆུ་ལྡང་མི་དགོས་པའི་སོ་སོའི་རིག་གཞུང་ཕྱུག་པོ་ཡོད་པ་དེ་དག་མཉམ་དུ་རྒྱུན་འཛིན་བྱེད་ཐུབ་པ་ཞིག་ང་ཚོས་ཤུགས་རྒྱག་དགོས།

ང་ཚོ་བོད་རིགས་ནང་ནས་ཕྱི་ལ་འབྲེལ་བ་མ་བྱུང་བ་དང༌། སོ་སོ་ཁུག་ཀྱོག་ནང་སྔ་མོའི་བག་ཆགས་ཁོ་ན་བཟུང་ནས་བསྡད་པའི་སྐབས་སུ་ལག་པར་ཕྲེང་བ་ཞིག་འཁྱེར་ཏེ་མ་ཎི་བགྲངས་ནས་ཆོས་དད་ཆེན་པོ་ཡོད་པ་ལྟ་བུ་ཡོད་ནའང༌། འཛམ་གླིང་ཕྱི་ལ་འབྲེལ་བ་བྱུང་བའི་སྐབས་ལ་ག་ལེར་ཕྲེང་བ་དང༌། མ་ཎི་བགྲངས་རྒྱུ་དེའང་བཞག དེ་སྔའི་བོད་པའི་གོམས་གཤིས་བཟང་པོ་དེ་དག་རྗེས་ལུས་རེད་མདོག་མདོག་བྱེད་མཁན་དེ་རིགས་མི་ཡོང་བའི་ངེས་པ་མེད། ཡང་ན་ཡར་རྒྱས་མེད་པར་སྐྱོ་པོ་བྱས་ནས་བསྡད། ཡང་ན་ཡར་རྒྱས་ཕྱིན་པ་དང་ཆབས་ཅིག་བཟང་པོའི་གོམས་གཤིས་ཀྱང་ཕྱི་ནང་སློག་ན་སྙིང་པོ་གང་ཡང་མེད། རྒྱལ་ཁབ་དང༌། དཔལ་འབྱོར་སོགས་ཀྱི་འགྲོ་སྟངས་དེང་དུས་དང་མཐུན་པའི་ཡར་རྒྱས་ཆ་ཚང་ཡོད་པའི་ཐོག་ལ། ང་ཚོའི་ཁྱད་ཆོས་བཟང་པོ་ཡོད་པ་རྣམས་ལ་རྒྱུ་མཚན་དང༌། དགོས་པ་མཐོང་བའི་ཐོག་ནས་འཛིན་ཐུབ་ན་ཡག་པོ་ཡོད།

ཁ༽ ཆོས་རིག་ལ་སློབ་སྦྱོང་དང་། རང་མི་རང་ལས།

བོད་ནང་གཞིས་ལུས་མི་མང་རྣམས་ལྷག་བསམ་རྣམ་པར་དཀར་བ་དང༌། སེམས་ཤུགས་འགྱུར་བ་མེད་པ་ཡོད། ད་དུང་དེའི་ཐོག་ལ་དེང་དུས་ཀྱི་ཤེས་ཡོན་སྦྱོང་རྒྱུ་དང༌། ཆོས་ལ་དད་པ་བྱེད་སྟངས་ཀྱང་ང་ཚོའི་ཕ་མེས་ཀྱིས་དད་པ་བྱེད་ཀྱི་ཡོད། ངས་ཀྱང་དད་པ་བྱས་པ་ཡིན་ཞེས་བཤད་པས་མི་འགྲིགས། ཆོས་ཞེས་པ་དེའི་དོན་ཤེས་པ་བྱེད་དགོས། བཀའ་ཆོས་ཐོག་ལ་སྐད་ཆ་བྱུང་བ་ལྟར་ཤེས་ན་བྲོ་བ་ཞིག་ཁ་རྒྱུ་ཡོད། མ་ཤེས་ན་སྤྱི་འགྲེ་སྤྱི་མཚུངས་རེད། ཡེ་ཤུ་དང༌། ཁ་ཆེ། ཧིན་དཱུ་སོགས་ཆོས་འདྲ་མིན་མང་པོ་ཡོད་པ་ཚང་མར་ལྷ་ཁང་ཡོད་པ་དང༌། སྨོན་ལམ་རྒྱག་རྒྱུ་སོགས་བྱེད་སྟངས་ལྟ་བུ་ཡོད།

མ་གཞི་སེམས་ཅན་ཁམས་དང་མོས་པ་སྣ་ཚོགས་ཡོད་དུས་ཆོས་ལུགས་འདྲ་མིན་ཡོད་པ་དེས་ད་ལྟ་འཛམ་གླིང་ནང་ཕན་ཐོགས་ཡོད་པ་དང༌། མ་འོངས་པ་ལའང་ཕན་ཐོགས་ཏན་ཏན་ཡོང་གི་རེད། ཡིན་ན་ཡང་ནང་པའི་ཆོས་ཀྱི་འགྲོ་སྟངས་གསལ་པོ་ཤེས་ན་རྒྱུ་མཚན་མཐོང་སྟེ་ངེས་པ་རྙེད་རྒྱུ་ཞིག་ཡོད། ལྷ་ཁང་བཞེངས་རྒྱུ་དང༌། གཙུག་ལག་ཁང་བཞེངས་རྒྱུ་དེ་ཡག་པོ་ཡིན་ཀྱང༌། དེ་གཅིག་པུས་ཕན་ཐོགས་མེད། ནང་གི་ལུང་རྟོགས་ཀྱི་ཡོན་ཏན་ཞེས་པ་དེ་རང་གི་རྒྱུད་ལ་ཡོད་དགོས། གཞིས་ལུས་རྒྱ་ཆེའི་མི་མང་ནས་སངས་རྒྱས་ཀྱི་བསྟན་པ་དེ་གང་འདྲ་ཡིན་པ་སློབ་སྦྱོང་ཡག་པོ་བྱས། དེང་དུས་ཤེས་ཡོན་ལ་དོ་སྣང་ཡག་པོ་བྱེད་དགོས། གཞོན་སྐྱེས་རྣམས་ཁག་ནི་ཁག་མི་འདུག བསམ་བློའི་ནང་མ་སྐྱིད་པ་ཆགས། དེ་ལྟ་བུའི་འོག་ནས་ཆང་རག་འཐུང་བ་དང་། ཤོ་སྦག་རྩེས་ནས་ཉིན་མ་གང་འཁྱོལ་གྱིས་སྤྲང་འཁྱམས་བརྒྱབ། འཆལ་སྤྱོད་སྣ་ཚོགས་སྤྱད་ནས་སྡོད་མཁན་དེ་དག་དངོས་འབྲེལ་སོ་སོ་སོ་སོས་དྲིན་ཆུང་གཏོང་གི་ཡོད། གཟབ་གཟབ་བྱེད་དགོས།

རྒྱུན་དུ་སློབ་སྦྱོང་ལ་དོ་སྣང་དང༌། སོ་སོའི་ལས་རིགས་གང་ཡིན་པ་དེའི་ནང་ཉམས་མྱོང་ཡག་པོ་བསགས་ནས་འགན་ཆ་ཚང་ཐེག་པ་ཞིག་བྱེད་དགོས། བོད་ས་ཁུལ་གྱི་ཁོར་ཡུག་ཚང་མ་རང་བཞིན་གྱིས་གཙང་མ་ཞིག་ཡོད་པ་དེར་དོ་སྣང་བྱ་རྒྱུ་གལ་ཆེན་པོ་རེད། བར་ལམ་རྒྱ་ནག་ལ་ཆུ་ལོག་ཆེན་པོ་བྱུང་བ་དེ་རྐྱེན་ངན་གྲོགས་ཤར་བ་ལྟར་རྒྱ་ནག་དབུས་གཞུང་གི་འབྲེལ་ཡོད་ཚོས་ཤིང་སྣ་རྒྱ་ཆེ་གཅོད་འབྲེག་བྱེད་པ་དེ་ཆུ་ལོག་ཡོང་བའི་རྐྱེན་རྩ་གཅིག་ཆགས་འདུག་ན། ཤིང་གཅོད་འབྲེག་བྱེད་རྒྱུ་མཚམས་འཇོག་བྱེད་དགོས་པ་དང༌། འགའ་ཤས་ཉུང་དུ་གཏོང་དགོས་ཟེར་བའི་སྐད་ཆ་བཤད་པ་དེ་ཡག་པོ་བྱུང་འདུག ད་ཆ་སྐྱེ་ཤིང་གསར་འཛུགས་བྱ་རྒྱུ་དང༌། བཙུགས་པ་དེ་དག་འཚར་ལོངས་ཡག་པོ་ཡོང་རྒྱུར་བདག་གཅེས་བྱ་རྒྱུ་གལ་ཆེན་པོ་རེད། ཁོར་ཡུག་ཉག་ཕྲ་པོ་ཡོད་པ་དེར་བོད་པ་ཚོས་དོ་སྣང་བྱ་རྒྱུ་དེ་གལ་ཆེན་པོ་དང་གནད་འགག་ཆེན་པོ་ཆགས་ཀྱི་འདུག གཞིས་བྱེས་མཉམ་འཛོམས་ཡོང་རྒྱུའི་རེ་བ་ཆེན་པོ་ཡོད། བྱེས་འཁོད་མཐའ་དབུས་གང་དང་གང་དུ་བཞུགས་པ་ཚང་མས་སྔར་བཞིན་ཧུར་ཐག་གནང་རོགས་ཞུ་རྒྱུ་ཡིན།

ག༽ གཉིས་སྨན་གྱི་ལམ་བུ་དང་། དངོས་ཐོག་བདེན་འཚོལ།

ང་རང་གི་ངོས་ནས་ཞུས་ན། ལོ་རྒས་ཡོང་གི་ཡོད་ནའང་ལུས་པོ་བདེ་ཐག་ཆོད་ཡོད། བོད་བསྟན་སྲིད་ཀྱི་དོན་ང་རང་གིས་མ་ཤེས་པ་དང༌། མ་ཐུབ་པ་རྣམས་དེ་ག་ཡིན་པ་ལས། གཞན་ཧུར་ཐག་ཞུ་བསམ་པ་ཡོད། ཡིན་ནའང་ངོས་རང་མི་གཅིག་གིས་སྤོ་འཕེར་ཐབས་མེད། ཚང་མས་མཉམ་རུབ་ཧུར་ཐག་གནང་གི་ཡོད་པ་རེད་ལ་གནང་རོགས་གནང་ཞུ་རྒྱུ་ཡིན། གཞན་དམིགས་བསལ་ཞུ་རྒྱུ་མེད། ཚང་མར་བཀྲ་ཤིས་བདེ་ལེགས་ཞུ་རྒྱུ་ཡིན། ཞེས་བཀའ་སློབ་སྩལ།།

ཡང༌། རྒྱ་བོད་གཉིས་ཀྱི་འབྲེལ་བའི་སྐོར་ཚགས་པར་རྒྱག་མཁན་ཚོས་སྐད་ཆ་དྲིས་ནས་གནས་ཚུལ་གསར་པ་དེ་ལྟར་བཙལ་གྱི་ཡོད་སྟབས། དེ་ལྟ་བུའི་གནས་ཚུལ་ཐོན་པ་ལས། ད་ལྟ་རྩ་བའི་དམིགས་བསལ་འགྱུར་བ་འགྲོ་གི་མི་འདུག གཞུང་འབྲེལ་བྱེད་རྒྱུ་དེ་དགུ་བཅུ་གོ་གསུམ་ལོ་ནས་མཚམས་ཆད་པ་རེད། གཞུང་འབྲེལ་མ་ཡིན་པའི་ཚོགས་པ་དེ་ལྟར་དང༌། ཡང་ཚོང་པ་དེ་ལྟར་ཡོད། ཡང་ཕྱེད་གཞུང་འབྲེལ་གྱི་འབྲེལ་བ་དེ་ལྟར་ཡང་ཡོད། བར་སྐབས་ཟླ་ཤས་ནང་གཞུང་འབྲེལ་མ་ཡིན་པའི་འབྲེལ་བ་བྱེད་པའི་ངོ་བོ་དེ་ཕྲན་བུ་ཟབ་ཏུ་འགྲོ་གི་ཡོད་པ་ལྟ་བུ་འདུག གནས་ཚུལ་དེ་ཙམ་ཞིག་རེད།

གང་ལྟར་འགྱུར་བ་ནི་འགྲོ་གི་འདུག ཡིན་ན་ཡང་ད་ལྟ་གཏན་འཁེལ་བའི་འདི་འདྲ་ཞིག་བྱེད་ཀྱི་ཡིན་ཟེར་བ་ཤོད་རྒྱུ་གང་ཡང་མེད། བཤད་རྒྱུ་ཡོད་ནས་མ་བཤད་པ་མ་རེད། རྩ་བའི་ང་ཚོའི་ལམ་ཕྱོགས་ནི་ཚང་མས་མཁྱེན་གསལ་རེད། དབུ་མའི་ལམ་ཟེར་བ་དེ་རེད། ངོས་ཀྱིས་སྔོན་མ་ནས་བཤད་ཟིན་པ་ལྟར་མཐའ་མའི་ཐག་གཅོད་ངོས་རང་མི་གཅིག་གིས་བྱེད་ཐུབ་པ་ཁག་པོ་རེད། གཙོ་ཆེ་ཤོས་གཞིས་ལུས་རྒྱ་ཆེའི་མི་མང་གི་བསམ་ཚུལ་གང་འདྲ་ཡོད་མེད་རོབ་ཙམ་ཚོད་ཐིག་པའི་ཐོག་ནས་ཐག་གཅོད་བྱེད་རྒྱུ་ཡིན་པ་ལས་ངོས་ནས་བརྒྱ་ཁ་གཅིག་གཅོད་བྱས་ནས་ཐག་གཅོད་ཐུབ་ཐབས་མེད། ངོས་ནས་གཞིས་བྱེས་གཉིས་ཀའི་མི་མང་གི་ཚབ་བྱེད་རྒྱུའི་འོས་འགན་ཡོད་སྟབས་གྲོས་འགོ་བཏོན་པ་རེད། གྲོས་འགོ་བཏོན་པ་དེའི་མཐའ་མའི་ཐག་གཅོད་གཞིས་ལུས་རྒྱ་ཆེའི་མི་མང་གི་བསམ་ཚུལ་གང་ཡོད་མེད་ཀྱི་ཐོག་ནས་བྱེད་རྒྱུ་རེད། ད་ལྟ་བར་དུ་བོད་ནང་ཡས་མས་མང་པོ་ཞིག་གི་གནས་ཚུལ་སྒྲུབ་བཞིན་པ་རེད།

རྒྱ་ནག་གཞུང་ནས་བོད་ནང་ལ་གནས་ཚུལ་ཡག་པོ་ཡོད་གསུངས་པ་ལྟར་ཡག་པོ་ཡོད་ན་སྟོན་དགོས། བོད་ནས་མི་མཆོག་དམན་འབྲིང་གསུམ་མང་པོ་ཞིག་ཡོང་གི་ཡོད་པ་ཚང་མས་ཁ་གཅིག་གྲགས་ཀྱིས་དཀའ་ངལ་ཆེན་པོ་འདུག་ཅེས་བརྗོད་ཀྱི་ཡོད། སྔོན་མ་ཏིང་ཤའོ་ཕིང་གིས་དངོས་ཐོག་བདེན་འཚོལ་བྱེད་དགོས་ཞེས་བརྗོད་པ་ལྟར། ང་ཚོས་མཐའ་མའི་ཐག་གཅོད་མ་བྱས་གོང་གཞིས་ལུས་རྒྱ་ཆེའི་མི་མང་གི་བསམ་ཚུལ་གང་འདྲ་ཡོད་མེད་ཤེས་ཐབས་བྱེད་དགོས། འོས་ཤོག་འཕེན་རྒྱུ་སོགས་ཁག་པོ་ཡིན་ན་ཡང་ང་ཚོས་ཕར་ཚུར་འབྲེལ་བ་བྱས་ཏེ་བོད་ནང་གི་བསམ་ཚུལ་རོབ་ཙམ་ཤེས་པའི་ཐོག དེའང་གསང་བ་མ་ཡིན་པར་རྒྱ་མིའི་ལས་བྱེད་པ་དང༌། རྒྱ་མིའི་དཔོན་རིགས་དང་མཉམ་དུ་བསམ་ཚུལ་གང་དག་ཡོད་མེད་ཞིབ་བསྡུར་བྱས་ནས་ཐག་གཅོད་བྱས་ན་བསམ་པ་དེ་ལྟར་ཡིན། ད་ལྟ་ལམ་སེང་ཐག་གཅོད་བྱེད་ཤེས་ཀྱི་མ་རེད་ལ། ཐག་གཅོད་བྱས་པས་ལ་དག་གི་མ་རེད། གཞན་དག་ཞུ་རྒྱུ་གང་ཡང་མི་འདུག ཅེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༩ ཟླ་ ༡ ཚེས་ ༨ ཉིན་འཇའ་ཡེ་པུར་དུ་བོད་མི་བལ་གོས་ཚོང་པར་སྩལ་བའི་བཀའ་སློབ།

ཀ༽ བོད་མིའི་སེམས་ཤུགས་དང་། བཙན་བྱོལ་བའི་གནས་སྟངས།

ཁྱེད་རང་ཚོ་ཚང་མར་འཚམས་འདྲི་ཡོད། འདིར་ཆེད་མངགས་ཐུག་པར་ཡོང་བ་རེད། ཐུགས་རྗེ་ཆེ། ད་ལྟ་འདིར་ཁྱེད་རང་ཚོའི་ལས་བསྡོམས་ནང་གི་དོན་ཚན་གཅིག་ལ། ཁྱེད་རང་ཚོ་ས་གནས་འདིར་བལ་གོས་ཚོང་བར་ཡོང་སྟེ་སྡོད་ཡུན་རིང་འདིར་སྒྲིག་འཛུགས་ཤིག་བཟོས་ཏེ་དེའི་ཐོག་ནས་ཚོང་ལ་ལྟ་རྟོག་དང་འགན་ཁུར་བྱ་རྒྱུ་དང༌། དཀའ་ངལ་འདྲ་བྱུང་ན་སེལ་ཐབས་བྱ་རྒྱུ། འདི་གའི་ཡུལ་མི་རྣམས་དང་མཐུན་པོ་ཡོད་པ། འབྲེལ་ཡོད་རྒྱ་གར་ཞི་དྲག་ལས་བྱེད་རྣམས་ལའང་འབྲེལ་བ་ཡག་པོ་ཡོད་ལུགས་འཁོད་པར་ཧ་ཅང་དགའ་པོ་བྱུང༌། གཙོ་ཆེ་ཤོས་ས་གནས་འབྲེལ་ཡོད་ཀྱི་ལས་བྱེད་པ་རྣམས་དང༌། དེ་བཞིན་རྒྱ་གར་མི་མང་རྣམས་དང་འབྲེལ་བ་ཡག་པོ་དགོས་རྒྱུ་དེ་ཤིན་ཏུ་གལ་ཆེན་པོ་རེད།

ང་རང་ཚོ་རྒྱ་གར་ལ་བཙན་བྱོལ་བ་ཆགས་པའི་ཉིན་མོ་དེ་ནས་བཟུང་ཡུལ་ཆུ་འཐུང་ནས་ཡུལ་ཁྲིམས་འཁུར། ཞེས་པ་ང་རང་ཚོའི་ཁ་རྒྱུན་ལ་ཡོད་པ་བཞིན། ས་གནས་དེ་དང་དེའི་ཡུལ་ཁྲིམས་ལ་བརྩི་བཀུར་དང༌། ཡུལ་མི་དང་མཐུན་སྒྲིལ་བྱེད་རྒྱུ་འདི་དག་ང་རང་ཚོས་གལ་ཆེན་པོ་ཞིག་ལ་བརྩིས་ཡོད། ང་རང་ཚོ་བོད་པ་གཞིས་ཆགས་ཡོད་སའི་ས་ཆ་ཚང་མར་སྤྱིར་བཏང་བྱས་ན་ཡུལ་མི་རྣམས་དང་འབྲེལ་བ་ཡག་པོ་ཡོད། ཕྱོགས་གཅིག་ནས་ཡུལ་མི་རྣམས་ཀྱང་སྤྱི་ཡོངས་ཀྱི་ཆད་ནས་གཉོམ་ཆུང་ཡག་པོ་རེད་ལ། ང་རང་ཚོ་བོད་པའི་ངོས་ནས་ཡིན་ན་ཡང་ང་ཚོའི་ཕ་མེས་དུས་ནས་ཡ་རབས་སྤྱོད་བཟང་གིས་གོམས་གཤིས་ཤིག་ང་རང་ཚོར་ཡོད་པ་ལ་བརྟེན་ནས་ཕན་ཚུན་འབྲེལ་བ་ཡག་པོ་ཡོད། བལ་གོས་ཀྱི་ཚོང་དང༌། དེ་མིན་གྱི་ཙག་ཙིག་ཚོང་འཁོས་ཀྱི་ལས་ཀ་བྱེད་སྐབས་ཁེ་ཕན་ཕྲན་བུ་ཞིག་ནི་ཡོང་ཐབས་མི་བྱེད་ཀ་མེད་རེད།

ང་ཚོ་བཙན་བྱོལ་བ་ཆགས་ནས་ལོ་བཞི་བཅུ་ཙམ་འགྲོ་གི་ཡོད། ཁྱེད་རང་ཚོ་འདིར་ཡོད་པའི་གཞོན་སྐྱེས་མང་པོ་ཞིག་ང་ཚོ་བཙན་བྱོལ་བ་ཆགས་པའི་རྗེས་ལ་སྐྱེས་པའི་མི་རབས་ཆགས་ཡོད། རྒྱ་གར་ལ་སྐྱེས་ཏེ་འཚར་ལོངས་བྱས་པ་ཁྱེད་རང་ཚོ་མང་ཆེ་བས་སོ་སོའི་ལུང་པ་དེ་མཐོང་མྱོང་མེད་ཀྱང་། ཚང་མ་བོད་པ་ཡིན་བསམ་པའི་འདུ་ཤེས་རྟག་ཏུ་སེམས་ལ་བཅངས་ཏེ་ང་རང་ཚོ་བོད་པའི་བདེན་དོན་གྱི་སེམས་ཁུར་བླངས་རྒྱུ་དང༌། དེ་བཞིན་སྐབས་སུ་བབས་པའི་བོད་རང་དབང་གི་དོན་དག་ལ་ལས་འགུལ་ཅི་རིགས་ལག་ལེན་བསྟར་རྒྱུ། གཙོ་ཆེ་ཤོས་བོད་པའི་རིག་གཞུང་དང༌། གོམས་གཤིས་ཀྱི་ཐོག་ལ་སྤྱིར་བཏང་ཚང་མས་འཛམ་གླིང་འདིའི་སྒང་ལ་ཡོད་པའི་བཙན་བྱོལ་བ་འདྲ་འདྲའི་ནང་ནས་ང་ཚོ་བོད་པ་བཙན་བྱོལ་བ་རྣམས་ཚགས་ཚུད་ཤོས་དང༌། གྲ་འགྲིགས་ཤོས་ཤིག་ལ་འཛམ་བུ་གླིང་སྤྱི་ཡོངས་ཀྱིས་ཐོག་ནས་བརྩི་གི་ཡོད། དེ་ཐམས་ཅད་གཙོ་ཆེ་ཤོས་ང་རང་ཚོའི་སེར་སྐྱ་མི་མང་ཡོངས་རྫོགས་ཀྱིས་ལྷག་བསམ་རྣམ་དག་དང༌། དད་པ་དང་དམ་ཚིག་འགྱུར་བ་མེད་པ་བྱས་པའི་འབྲས་བུ་རེད། ཚང་མར་ཐུགས་རྗེ་ཆེ་ཞེས་བརྗོད་ཀྱི་ཡིན། ང་རང་ཚོ་དངོས་གནས་སྤོབས་པ་སྐྱེས་འོས་པ་ཞིག་ཆགས་ཡོད།

ཁ༽ གཏེར་ཁའི་ཐོན་ཁུངས་དང་། ཁོར་ཡུག་ལ་གཏོར་བཤིག

ད་ལྟ་ང་ཚོ་བོད་ཀྱི་ནང་གནས་སྟངས་གང་འདྲ་ཞིག་ཡོད་དམ་ཟེར་ན། བོད་ནང་རིགས་འགའ་ཞིག་ལ་དཔལ་འབྱོར་གྱི་འདུ་འགོད་བྱེད་རྒྱུའི་གོ་སྐབས་སྔོན་མ་ལས་ཡག་ཏུ་ཕྱིན་ཏེ་ཁང་པ་གསར་རྒྱག་དང༌། རྒྱས་སྤྲོས་བྱེད་པ་གང་ལ་གང་འཚམ་མཐོང་རྒྱུ་ཡོད། ཡང་ཕྱོགས་གཅིག་ནས་ཞིང་འབྲོག་ས་ཁུལ་ལ་ཁྲལ་ལྕི་པོ་བཀལ་ཏེ་སྐྱིད་སྡུག་གནས་སྟངས་ཧ་ཅང་སྐྱོ་པོ་ཆགས་ཡོད། གྲོང་ཁྱེར་ཆེ་ཁག་ཚོའི་ནང་ལ་རྒྱ་མི་ཕོན་ཆེ་སླེབས་ནས། ང་ཚོ་བོད་མི་རང་ཉིད་ལ་ངན་ལས་རྒྱུག་རྒྱུའི་གོ་སྐབས་ཀྱང་རག་རྒྱུ་ཁག་པོ་ཆགས་ཡོད།

དཔལ་འབྱོར་གྱི་ཐོག་ནས་སེམས་སྐྱོ་བ་ཞིག་ལ། བོད་ཀྱི་ས་ཁུལ་ནས་གསེར་དངུལ་ཟངས་ལྕགས་དང༌། དེ་མིན་གྱི་དངོས་རྫས་དཀོན་པོ་དེ་རིགས་ཀྱི་ཐོན་ཁུངས་གཏེར་ཁ་རྙེད། གཏེར་ཁ་དེ་བཟང་པོ་ཡོད་པའི་གནས་ཚུལ་ཆགས་ན། ལམ་སེང་ས་ཆ་དེ་སྲུང་སྐྱོབ་བྱེད་སའི་དམིགས་བསལ་གྱི་ས་ཆ་ཞིག་ཆགས་ཤིང་། ས་ཆ་དེ་ནས་ཐོན་པའི་གཏེར་ཁའི་ཐོག་ནས་ཡུལ་མི་ཚོར་ཕན་ཐོགས་ཡོང་རྒྱུ་དང༌། བེད་སྤྱོད་བྱེད་རྒྱུ་ཕར་བཞག ཡུལ་པ་བོད་མི་རྣམས་ས་དེར་འགྲོ་བསྐྱོད་ཀྱང་མི་ཆོག་ཅིང་། གཏེར་ཁ་གང་ཡོད་པ་རྣམས་བདག་པོ་ཆ་ཚང་རྒྱ་ནག་གིས་བརྒྱབ། རྒྱ་ནག་གཞུང་ཙམ་དུ་མ་ཟད་པའི་རྒྱ་མི་སྒེར་པ་དེ་གྲས་ཀྱང་ཡོང་གི་ཡོད་ས་རེད། དེའི་ཐོན་འབབ་གང་ཡོད་པ་དེ་དག་རྒྱ་ནག་ལ་ཕན་པ་ལས། བོད་པར་ཕན་གྱི་མེད། དེ་དག་ཐབས་སྐྱོ་པོ་ཞིག་རེད། དེ་ལྟ་བུའི་གཏེར་ཁ་བསྔོགས་འདོན་བྱེད་པའི་སྐབས་ལ་དངུལ་ཡོང་རྒྱུའི་དངངས་སྐྲག་ལས། གཏེར་ཁ་བསྔོགས་འདོན་བྱས་པ་དེས་ཁོར་ཡུག་གི་ཐོག་ལ་སྐྱོན་གང་འདྲ་ཡོང་གི་ཡོད་མེད་ལ་དོ་སྣང་དང༌། སེམས་ཁུར་མེད་པ་ཆགས། དེ་ལྟ་བུའི་ཐོག་ནས་ཁོར་ཡུག་ལ་སྐྱོན་གནོད་ཆེན་པོ་ཡོང་གི་ཡོད།

ཤིང་གཅོད་བྱེད་སྟངས་ལ་མཚོན་ན། གྲོ་མོ་ཁུལ་དང༌། དེ་ནས་ཁམས་ཁུལ། ཨ་མདོའི་ཁུལ་ཁ་ཤས་ལ་གནའ་དུས་ཀྱི་ནགས་ཚལ་ཧ་ཅང་སྟུག་པོ་ཡོད་པ་མང་པོ་ཞིག་དེང་སང་ཧ་ལམ་མགོའི་སྐྲ་བཞར་བ་ནང་བཞིན་བཟོས་འདུག་ཅེས་མི་མང་པོས་ཤོད་ཀྱི་འདུག སྔ་ལོ་དབྱར་ཐོག་ཆར་ཞོད་ཆེན་པོ་བྱུང་སྟེ་རྒྱ་ནག་ནང་ལ་ཆུ་ལོག་བྱུང་བར་བརྟེན། རྒྱ་ནག་ནང་ཁུངས་ཀྱི་ས་ཆ་འགའ་ཤས་ལ་ཤིང་ནགས་གཅོད་འབྲེག་བྱེད་རྒྱུ་ཁ་ཤས་བཀག་འགོག་བྱས་ཡོད་འདུག ད་རེས་ཉེ་ཆར་བོད་ནས་ཡོང་མཁན་གྱི་མི་ཞིག་ཐུག་བྱུང་བ་དེས་བོད་ཀྱི་ས་ཁུལ་ལ་ཤིང་ནགས་ད་དུང་མུ་མཐུད་གཅོད་ཀྱི་འདུག་ཅེས་དང༌། གཙང་པོ་གཞུང་ཆུ་རྒྱུག་སའི་གཡས་གཡོན་གྱི་ཤིང་ནགས་ད་དུང་དེ་ག་རང་གཅོད་ཀྱི་འདུག་ཅེས་བརྗོད་ཀྱི་འདུག གང་ལྟར་བོད་ཀྱི་ཁོར་ཡུག་གི་ཐོག་ལ་སྣང་མེད་གཏོང་རྐྱང་བྱེད་ཀྱི་ཡོད།

ག༽ རྒྱ་རིགས་སྨད་ཚོང་དང་། དཔལ་འབྱོར་གྱི་བར་ཁྱད།

མདོ་དོན་ཡང་སྙིང་ང་རང་ཚོ་བོད་ཀྱི་དཔལ་འབྱོར་གྱི་ཁེ་ཕན་ཡོངས་རྫོགས་རྒྱ་མིའི་ལག་པར་བཟུང་ནས་བསྡད་ཡོད། གཞན་དག་ཕར་བཞག ད་རེས་ཉེ་ཆར་བོད་ནང་ཡོང་མཁན་མི་མགོ་འཚོས་པོ་གཅིག་ངོས་དང་ཐུག་ནས་སྐད་ཆ་བྱུང༌། དེང་སང་ལྷ་ས་ཁུལ་ལ་སྨད་ཚོང་མ་ཧ་ཅང་མང་པོ་འདུག བསྡོམས་རྩིས་བརྒྱབ་ན་ཁྲི་གཅིག་ཙམ་འདུག་ཟེར། དེ་ཚོར་ཉམས་ཞིབ་བྱས་ན། དེ་རིགས་མང་པོ་ཞིག་རྒྱ་ནག་ནང་སྤྱིར་བཏང་སློབ་གྲྭའི་སློབ་སྦྱོང་གང་ལ་གང་འཚམ་ཡོད་མཁན་དེ་གྲས་རེད་ཅེས་དང༌། གཉིས་ནས་ས་ཁུལ་ཁག་ལ་དམག་སྒར་ཡོད་པ་དེ་དག་དང༌། སྨད་ཚོང་མ་དེ་དག་བར་འབྲེལ་བ་ཆེན་པོ་འདུག་ཟེར། འདི་དག་བུད་མེད་སྒེར་པ་སོ་སོའི་འཕྲལ་སེལ་དངུལ་གྱི་དོན་དུ་མིན་པར། གང་ལྟར་ཡང་སྙིང་བོད་པའི་ལག་པ་ནས་དངུལ་འཕྲོག་རྒྱུའི་དམིགས་བསལ་གྱི་འཆར་གཞི་ལྡན་པའི་ཐོག་ནས་གཞང་ཁང་མང་པོ་ཆེད་མངགས་བཙུགས་པ་ཡིན་ཚོད་འདུག་ཅེས་ངོས་ལ་བཤད་བྱུང༌། དེ་ཚོའི་གྲས་གང་འཚམ་གྱི་གཏིང་རིང་པོའི་ཐབས་ཤེས་སྒོ་མང་པོའི་ཐོག་ནས་བོད་པར་དཔལ་འབྱོར་གྱི་ཐོག་ནས་ཤུགས་སྐྱེས་མི་ཐུབ་པའི་ཐབས་ཤེས་བྱེད་ཀྱི་ཡོད་པའི་གནས་ཚུལ་འདུག

དཔལ་འབྱོར་གྱི་ཐོག་ལ་ཁྱད་པར་གཏོང་སྟངས་ནས་བཤད་ན། བོད་པ་ཁེ་གཙང་སྡོད་སའི་ཁང་པ་དེ་དག་གི་ནང་ལ་གློག་ཤུགས་ཆེན་པོ་གཏོང་མི་ཐུབ་པའི་གློག་གི་ཆུ་ཚོད་ཆུང་བའི་གྲས་བཙུགས། གློད་སྐུད་མཐུད་སྦྱོར་བྱེད་རྒྱུའི་ཡོ་ཆས་དེ་ཚོའི་གྲས་ཀྱང་ཆུང་བ་བྱས། ཁང་པའི་ནང་ལ་ཡང་ཤེལ་ཏོག་ཆུང་ཆུང་ཤ་སྟག་བཙུགས། ཆེ་གྲས་བཙུགས་མི་ཆོག་པའི་སྟངས་འཛིན་བྱེད་ཀྱི་ཡོད་པ་དང༌། རྒྱ་མི་ཡོད་པའི་ས་ཁུལ་ཚོར་གློག་ཤུགས་ཆེ་བའི་གློག་སྐུད་མི་འདྲ་བ་བཟོས་ཏེ་ཧེ་བག་ཆེན་པོ་གཏོང་གི་ཡོད། སྡུག་ཤོས་ཤིག་ལ་ཤེས་ཡོན་གྱི་ཐོག་བོད་ཡིག་ལ་དེ་ཙམ་དོ་སྣང་མི་བྱེད་པར་རྒྱ་ཡིག་རང་གི་ཐོག་ལ་ཤུགས་རྒྱག་གི་ཡོད།

ང༽ ཕྱི་ཡི་རྒྱ་གོས་དང་། ནང་གི་བོད་སེམས།

ཉེ་བའི་ཆར་ཆོས་སྡེ་དགོན་ཁག་དང༌། བཙུན་དགོན་དེ་དག་གི་ནང་དུ་ལས་དོན་རུ་ཁག་ཅེས་པ་བཏང་ནས་ཆབ་སྲིད་ཀྱི་སློབ་གསོའི་ལས་འགུལ་ཤུགས་ཆེན་པོ་བྱེད་ཀྱི་འདུག ཉེ་ཆར་རྒྱ་ནག་དབུས་གཞུང་ནས་དྲིལ་བསྒྲགས་བྱས་དོན་ལ་གཞིགས་ན། ལོ་འདིའི་ནང་ཆོས་ལ་སྟངས་འཛིན་བྱ་རྒྱུ་དང༌། ཆོས་ལ་ངོ་རྒོལ་བྱེད་དགོས་ལུགས་བཤད་ཡོད། བོད་གཅིག་པུ་མ་ཡིན་པར་རྒྱ་ནག་ནང་དུའང་ཆོས་ཕྱོགས་ཀྱི་ཐོག་ལ་དམ་དྲག་ཤུགས་ཆེ་རུ་གཏོང་རྒྱུའི་ལས་འགུལ་སྤེལ་གྱི་ཡོད་བཟོ་འདུག དེ་ལྟ་བུའི་ཐོག་ནས་རང་བཞིན་གྱིས་བོད་པའི་བསམ་བློའི་ནང་ལ་ནད་མ་ཐེག་པ་ཡོང་ངེས་ཡིན། བོད་མིའི་ཕྱོགས་ནས་དེ་ལྟ་བུའི་རྣམ་འགྱུར་ཕྲན་བུ་ཐོན་ན་ཡང་ལམ་སེང་འཛིན་བཟུང་གིས་ཉེས་ཆད་གཏོང་བ་དང་། བཙོན་ཁང་ནང་ལ་ཡང་སྡུག་སྦྱོང་སྣ་ཚོགས་གཏོང་གི་ཡོད། བོད་ནས་ཡོང་མཁན་ཁ་ཤས་ཀྱིས་གནས་ཚུལ་ཁ་ཤས་དེ་སྔའི་རིག་གནས་གསར་བརྗེའི་སྐབས་ཀྱི་བྱེད་སྟངས་ལྟ་བུ་ཡོང་གི་འདུག་ཅེས་ཟེར་གྱི་འདུག ཡིན་ན་ཡང་ང་རང་ཚོ་བོད་པའི་སེམས་ཤུགས་ཧ་ཅང་ཆེན་པོ་འདུག དབུས་གཙང་ཁུལ་དང༌། ཁམས་ཁུལ། མདོ་སྨད་ཨ་མདོ་ཁུལ་གང་སར་སྤྱིར་བཏང་བོད་མི་རྣམས་ཧ་ཅང་སེམས་ཤུགས་ཆེན་པོ་དང༌། དད་པ་དམ་ཚིག་གཡོ་བ་མེད་པ་ཧ་ཅང་ཡག་པོ་འདུག

རྒྱ་མིའི་ཞི་དྲག་ལས་བྱེད་ཁོངས་སུ་ཡོད་པའི་བོད་རིགས་རྒྱ་མིའི་ཕོགས་ཟན། རྒྱ་མིའི་ལས་ཁུངས་ནང་ལས་ཀ་བྱེད་མཁན་ཚོ་ཡང་ནང་དོན་བོད་མི་རིགས་ཀྱི་སེམས་ཤུགས་ཧ་ཅང་ཡག་པོ་ཡོད་འདུག དཔེར་ན་ལོ་གཉིས་ཙམ་གྱི་གོང་ལ་ལྷ་སའི་རྒྱ་མིའི་དཔོན་པོ་གཅིག་གིས་ཁོ་རང་ཚོའི་ཏང་གི་ཚོགས་འདུ་ཞིག་གི་སར་ཁ་སངས་ཏེ། བོད་རིགས་ཏང་ཡོན་དང༌། ལས་བྱེད་པ་ཁྲི་ཁ་ཤས་ཡོད་པའི་ནང་བློས་འཁེལ་བའི་མི་གཉིས་མ་གཏོགས་མི་འདུག་ཅེས་བཤད་འདུག མི་གཉིས་པོ་དེ་ལ་ཆ་བཞག་ན་ཡང༌། གཅིག་རྒྱལ་མཚན་ནོར་བུ་དང༌། གཅིག་རག་སྡིས་ཟེར་མཁན་དེ་རེད། རྒྱལ་མཚན་ནོར་བུ་ལས་ཀ་འཕོས་པ་རེད། རག་སྡིས་ད་ལྟའང་བསྡད་ཡོད། དེ་དག་གིས་ད་ལྟ་རྒྱ་མི་ཤུགས་ཆེན་པོ་ཡོད་དུས་རྒྱ་མིའི་བཀའ་གསུང་ཅི་སྒྲུབ་བྱེད་ཀྱི་ཡོད་ཀྱང༌། འགྱུར་བ་བྱུང་ན་མི་དེ་དག་གི་བསམ་བློའི་ནང་ལའང་བོད་རིགས་ཡིན་པའི་འདུ་ཤེས་ཤིག་ཕལ་ཆེར་ཡོད།

གང་ལྟར་བོད་རིགས་ཤིག་ཡིན་ཕྱིན་ཆད་ལ་སོ་སོའི་ཤ་ཁྲག་གི་རུས་ཞེན་རང་བཞིན་གྱིས་ཡོང་གི་རེད། རྒྱ་མིའི་ངོས་ནས་སློབ་གསོ་གཏོང་རྒྱུར་ཐབས་ཤེས་འཇམ་རྩུབ་སྣ་ཚོགས་བྱེད་ཀྱི་ཡོད་ན་ཡང༌། ནང་གི་བསམ་བློ་འགྱུར་བ་གཏོང་ཐུབ་རྒྱུ་ཁག་པོ་རེད། ཉེ་ཆར་བོད་ནས་འབྱོར་མ་ཐག་པའི་ཕྱི་རྒྱལ་གྱི་མི་ཁ་ཤས་ཐུག་བྱུང༌། ཉིན་ཞིག་ཁོང་ཚོའི་སར་རྒྱ་མིའི་བདེ་འཇགས་ཀྱི་ལས་ཀ་བྱེད་མཁན་བོད་པ་ཁ་ཤས་ཡོང་ནས་རྒྱ་མིའི་ཆས་གོས་གྱོན་པ་དང༌། རྒྱ་མིའི་ཕོགས་ཟ་གི་ཡོད་ཀྱང༌། ང་ཚོའི་བསམ་བློ་བོད་པ་རང་ལ་བསྡད་ཡོད། གལ་སྲིད་ཁྱེད་ཚོ་༸རྒྱལ་བ་རིན་པོ་ཆེ་ཐུག་བྱུང་ན་དེ་ལྟར་བརྗོད་རོགས་ཞེས་མངགས་བྱུང་ཟེར།

དེ་བཞིན་ཡང་རྒྱ་མིའི་ལས་བྱེད་བོད་པ་གཅིག་ཡོང་སྟེ་ང་གུང་བྲན་ཏང་ཡོན་ཡིན། ཏང་ཡོན་བྱས་ཏེ་ལོ་མང་པོ་ཕྱིན་སོང༌། འགོ་སྟོད་ལ་གུང་བྲན་ཏང་ལ་ཡིད་ཆེས་དང༌། མར་ཁེ་སི་དང༌། ལེ་ཉིན་རིང་ལུགས་ལ་སོ་སོས་ཡིད་ཆེས་བྱས་ནས་བསམ་པ་རྣམ་དག་བྱས་པ་ཡིན། ད་ཆ་ལོ་མང་པོ་ཕྱིན་པའི་སྐབས་ལ་དངོས་ཡོད་གནས་ཚུལ་གྱི་ཐོག་ནས་ཡིད་ཆེས་གཙང་མ་བརླགས་སོང༌། ད་ཆ་ཡིད་ཆེས་རྩ་བ་ནས་མེད་ཅེས་དང༌། ད་དུང་ཁོས་བརྗོད་དོན། ང་དང་ང་འདྲ་བའི་བོད་མི་ཏང་ཡོན་མང་ཆེ་བ་དེ་དག་གུང་བྲན་ཏང་དང༌། རྒྱ་ནག་ལ་ཡིད་ཆེས་རྩ་བ་ནས་བརླགས་པ་ཤ་སྟག་ཡིན་ཞེས་དེ་ལྟར་བཤད་འདུག གང་ལྟར་མི་རང་ཡིན་སྟབས་ལོ་ནས་ལོ་སྦྲེལ་ཏེ་གཤིབས་པའི་དངོས་ཡོད་གནས་ཚུལ་ཐོག་ནས་སོ་སོར་དངོས་སུ་ཉམས་མྱོང་གི་ཚོར་བ་ཡོང་བའི་སྐབས་ལ། སྐྱག་རྫུན་སུས་ཤོད་ཀྱི་ཡོད་པ་དང༌། ཁ་གཏིང་མི་མཚུངས་པ་འདྲ་མིན་སུས་བྱེད་ཀྱི་ཡོད་པ་དེ་ཤེས་ཀྱི་རེད། གང་ལྟར་བོད་ནང་ལ་ཡོད་པའི་ང་རང་ཚོའི་རྒྱ་ཆེའི་མི་མང་དེ་དག་རང་བཞིན་གྱི་ཉམས་མྱོང་རང་གི་ཐོག་ནས་བསམ་བློ་ཧ་ཅང་བརྟན་པོར་བསྡད་ཡོད་འདུག སློབ་སྦྱོང་ཐོབ་མ་ཐག་དངོས་སུ་ལས་ཀའི་ནང་ཞུགས་ཏེ་ཨ་གསར་ཡོད་པ་དེ་ལྟར་ཕྲན་བུ་ཡོང་གི་ཡོད་པ་ལས། དེ་མིན་གཞིས་ལུས་རྒྱ་ཆེའི་མི་མང་དེ་དག་ཧ་ལས་པའི་སེམས་ཤུགས་དང་སྙིང་སྟོབས་ཆེན་པོ་འདུག

ཅ༽ གནས་ཚུལ་ལ་རྒྱུས་ལོན་དང་། ཤེས་ཡོན་ལ་ཤུགས་སྣོན།

ང་རང་ཚོ་བོད་མི་བཙན་བྱོལ་བར་ཆ་བཞག་ན་ཡང༌། ཕལ་ཆེར་རྒྱ་གར་ནང་ལ་འབུམ་གཅིག་ཙམ་དང༌། དེ་ནས་བལ་ཡུལ་དང༌། འབྲུག ལྷག་དོན་ཨ་མི་རི་ཀ་དང༌། ཡོ་རོབ་དེ་དག་ཚང་མ་བསྡོམས་ན་ཁྲི་བཞི་སྐོར་ཞིག་ཡོད། དེས་ན་བོད་མི་བཙན་བྱོལ་བའི་གྲངས་འབོར་ཆིག་འབུམ་བཞི་ཁྲི་སྐོར་ཞིག་ཡོད། མ་གཞི་གཞིས་ཆགས་ཁག་རེ་ཟུང་དང༌། གཡས་གཡོན་དེ་ལྟར་ལ་སྡོད་མཁན་བོད་པ་འཚོ་བའི་གནས་སྟངས་སྐྱོ་པོ་འགའ་ཞིག་ཡོད་ན་ཡང༌། སྤྱི་ཡོངས་ཀྱི་ཐོག་ནས་བཤད་ན་གནས་སྟངས་ཡག་ཐག་ཆོད་དང༌། རྡོག་ལ་འགྲིལ་པོ་ཡག་པོ་རེད། འཛམ་བུ་གླིང་འདིའི་སྒང་ལ་བོད་པ་རྣམས་མཐུན་སྒྲིལ་གོང་བུ་གཅིག་གྱུར་བྱས་ཏེ་ཡག་པོ་རེད་ཅེས་མང་པོས་ཤོད་ཀྱི་ཡོད།

ང་རང་ཚོ་རང་དབང་ལུང་པའི་ནང་ལ་བསྡད་ཡོད་པ་ལྟར། རང་བཞིན་གྱིས་བསམ་ཚུལ་འདྲ་མིན་ཡོང་གི་ཡོད་པ་དེ་དག་གནས་ཚུལ་ཐ་དད་རེད། སྤྱི་ཡོངས་ཀྱི་ཐོག་ནས་བོད་པ་ཡག་པོ་རེད། དེར་བརྟེན་ང་ཚོ་བོད་མི་སྤྱི་བོ་གནམ་བསྟན་ཡོངས་སུ་རྫོགས་པ་དུས་ཚོད་དཀའ་ལས་ཁག་པོ་གཉན་འཕྲང་འདི་ལྟ་བུའི་དུས་སྐབས་འདིར། ཚང་མས་ད་ལྟ་བར་ཧུར་ཐག་བྱས་པ་རེད་ལ། ད་དུང་ཡང་ཚང་མས་སེམས་ཤུགས་བསྐྱེད་དེ་ཧུར་ཐག་བྱེད་དགོས། མ་འོངས་པར་ང་རང་ཚོ་བོད་ཀྱི་བདེ་སྐྱིད་གང་འདྲ་ཡོང་མིན་དེ་བོད་པ་རང་ཉིད་ལ་འཁྲི་བའི་འགན་ཁུར་ཞིག་རེད། འཛམ་བུ་གླིང་གི་གང་ནས་བོད་པར་རྒྱབ་སྐྱོར་བྱེད་མཁན་ལོ་རེ་ལས་ལོ་རེ་ཤུགས་ཇེ་ཆེར་འགྲོ་བཞིན་ཡོད་ཀྱང༌། རྩ་བ་ང་རང་ཚོ་བོད་པ་རང་ཉིད་ཀྱི་ལས་འགན་ཆགས་ཡོད། དེར་བརྟེན་ཚང་མས་གལ་ཆེ་ཤོས་ཤེས་ཡོན་གྱི་ཐོག་ལ་དོ་སྣང་བྱེད་དགོས།

བོད་ནང་ལ་ཡང་ཤེས་ཡོན་གྱི་ཐོག་ལ་དོ་སྣང་བྱེད་དགོས། ལྷོད་གཡེང་གཏོང་རྒྱུ་མི་འདུག་ཅེས་རྟག་ཏུ་བཤད་ཡོད་ལ། ང་ཚོ་བཙན་བྱོལ་བ་རྣམས་ནས་ཀྱང་ཤེས་ཡོན་ཐོག་ལ་ད་དུང་ཤུགས་རྒྱག་དགོས། ཁྱེད་རང་ཚོ་ཉིན་རེ་ཉིན་རེའི་བལ་གོས་ཀྱི་ཚོང་བརྒྱབ་པ་སོགས་བྱས་ཏེ་བསྡད་པའི་སྐབས་སུའང་ཞར་དང་ཞོར་ལ་གསར་འགྱུར་ཉན་རྒྱུ་དང༌། ཚགས་པར་བལྟ་རྒྱུ། ང་རང་ཚོའི་ཤེས་བྱས་མཚོན་པའི་བོད་ཡིག་གི་གསར་ཤོག་ལ་ལྟ་རྒྱུ་སོགས་བོད་མི་རྒན་གཞོན་ཚང་མས་དོ་སྣང་བྱེད་དགོས་པ་དང༌། དེའི་ནང་ཚན་ནས་གཞོན་སྐྱེས་ཚོས་དོ་སྣང་ཤུགས་ཆེ་ཙམ་བྱེད་དགོས། ཞར་དང་ཞོར་ལ་བོད་ཀྱི་གནས་སྟངས་ཐོག་ལ་དོ་སྣང་བྱས། འཛམ་བུ་གླིང་ཕྱི་ནས་བོད་པའི་ཐོག་ལ་རྒྱབ་སྐྱོར་བྱེད་མཁན་གང་འདྲ་ཡོད་མེད། བསམ་ཚུལ་གང་འདྲ་ཡོད་མེད་དེ་ཚོའི་གྲས་ལ་དོ་སྣང་བྱེད་དགོས།

ཆ༽ བུ་ཕྲུག་ལ་སློབ་གསོ་དང་། མི་རིགས་ཀྱི་ལར་ཞེན།

གཉིས་ནས་བོད་སྤྱི་པའི་དོན་དག་ལ་སྐྱོན་ཤོར་ས་གང་དང་གང་ནས་ཡོང་གི་འདུག་གམ། དེ་སེལ་ཐབས་གང་ཞིག་དགོས་ཀྱི་འདུག་གམ། འདི་དག་ཞར་དང་ཞོར་ལ་དོ་སྣང་བྱས་ཏེ་སྐད་ཆ་གླེང་མོལ་བྱེད་དགོས། བོད་མི་ཁྱིམ་ཚང་སོ་སོའི་ནང་ལ་དུས་རྒྱུན་ལྡན་ནས་བོད་ཀྱི་བསྟན་པ་ཆབ་སྲིད་ཀྱི་སྐོར་ལ་སྐད་ཆ་རྟག་ཏུ་ཤོད་རྒྱུ་བྱུང་ན། ཁྱིམ་ཚང་དེའི་ནང་ལ་ཡོད་པའི་ཕྲུ་གུ་ཚོས་ཀྱང་ཆུང་ཆུང་སྐབས་ནས་བོད་བསྟན་སྲིད་སྐོར་རྣ་བར་རྟག་པར་གོ་ཐུབ་པ་དང༌། ཁོང་ཚོ་ན་ཚོད་ལོངས་པའི་སྐབས་ལ་བོད་ཀྱི་བསྟན་སྲིད་སྐོར་ལ་སྐད་ཆ་ཤོད་ཐུབ་མཁན་ཞིག་ཡོང་གི་རེད། ཁྱིམ་ཚང་སོ་སོའི་ནང་ལ་བོད་ཀྱི་བསྟན་སྲིད་སྐོར་ལ་སྐད་ཆ་མ་བཤད་པར་དེ་སྡེ་པ་གཞུང་གི་བྱུས་གཏོགས་རེད་ཅེས་གཡུག་བཞག་ན། གསུམ་བཅུའི་དུས་དྲན་ལྟ་བུ་དུས་དུས་ལ་བོད་ཀྱི་སྐོར་ཕྲན་བུ་གོ་བ་ལས། ནམ་རྒྱུན་གླེང་མོལ་གང་ཡང་མེད་པར་བརྟེན་ད་ལྟ་ང་ཚོའི་མི་ཐོག་འདི་ལས་མི་ཐོག་རྗེས་མ་དེ་དག་བོད་ཀྱི་ཤེས་ཚད་དང་སྤྱི་སེམས་ཆུང་དུ་ཕྱིན། དེའི་ཕྲུ་གུ་བུ་བརྒྱུད་ཚོ་དེ་ལས་ཀྱང་ཤུགས་ཆུང་དུ་ཕྱིན་ན་ཡག་པོ་མེད། སོ་ནམ་གྲོང་པར་ལྟོས་ཞེས་བརྗོད་པ་ལྟར། འཛམ་གླིང་འདིའི་སྒང་ལ་འཇིའུ་ཟེར་བའི་མི་རིགས་དེ་ལོ་སྟོང་ཕྲག་གི་རིང་ལ་ལུང་པ་འདྲ་མིན་ནང་ལ་ཁ་འཐོར་ཏེ་སྡོད་དགོས་བྱུང༌། སྡོད་སའི་ལུང་པ་དེ་གའི་ཡུལ་མི་ཚོས་ཀྱང་སྐབས་རེ་སྡང་པོ་བྱེད་མཁན་བྱུང་ཡོད་ན་ཡང༌། འཇིའུ་མི་རིགས་ཟེར་བ་དེའི་ལྷག་བསམ་ལ་རྒྱ་ཞེན་ཁོག་མི་ཐོག་ནས་མི་ཐོག་ཟིན་ནས་བསྡད་དེ་མཐའ་མ་དུས་རབས་ཉི་ཤུ་པ་འདིའི་ནང་ལ་ཨི་སི་རལ་ཞེས་པའི་རྒྱལ་ཁབ་དེ་གཞི་ནས་གསར་པ་ཆགས་ཐུབ་པ་བྱུང་བ་རེད། ཁོང་ཚོའི་མི་རིགས་ཀྱི་ལ་རྒྱ་ཞེན་ཁོག་དེ་ཤིན་ཏུ་ཤུགས་ཆེན་པོ་འདུག ང་རང་ཚོ་བོད་པ་ཡང་དེ་བཞིན་བྱས་ཏེ་མི་རབས་བརྗེས་འགྲོ་གི་ཡོད་ཀྱང་མི་རིགས་ཀྱི་ལ་རྒྱ་དང༌། སེམས་ཤུགས་མུ་མཐུད་དེ་འཛིན་དགོས་པ་ཧ་ཅང་གནད་འགག་ཆེན་པོ་རེད།

དཔེར་ན་ ༡༩༤༩། ༥༠། ༥༡ དེ་ཚོའི་སྐབས་ལ་རྒྱ་དམག་ཐོག་མར་བོད་ལ་ཡོང་སྐབས་གདོང་ལེན་བྱེད་མཁན་གྱི་མི་ཐོག་དེ་ཧ་ལམ་རྫོགས་འགྲོ་གི་ཡོད། ཉུང་ཤས་ལྷག་བསྡད་པ་དེ་དག་ཀྱང་རྒས་འཁོགས་དང་། ནད་པ། རྒྱ་མིའི་བཙོན་ཁང་ནང་ལོ་ཉི་ཤུ་སུམ་ཅུ་བསྡད་དེ་མི་ཚེ་དཀའ་སྡུག་གི་འོག་ལ་ཟད་མཁན་དེ་རིགས་ཉུང་ཉུང་རེད། དེ་ནས་ ༡༩༥༩། ༦༠། ༦༡། ༦༢ དེ་ཚོའི་སྐབས་རྒྱ་མིར་གདོང་ལེན་བྱེད་མཁན་དེ་ཚོའི་གྲས་ཀྱང་ཇེ་ཉུང་ནས་ཇེ་ཉུང་དུ་འགྲོ་གི་ཡོད། དེ་ལྟར་མི་ཐོག་བརྗེས་འགྲོ་གི་ཡོད་ན་ཡང་། དེང་སང་བོད་ནང་ལ་བོད་རང་དབང་གི་དོན་དག་ལ་ཤུགས་རྒྱག་མཁན་དང༌། གདོང་ལེན་བྱེད་མཁན་མི་ཐོག་གསར་པ་འདི་དག་ཆགས་ཡོད། གང་ལྟར་བོད་ནང་ལ་མི་ཐོག་བརྗེས་ཀྱིན་བརྗེས་ཀྱིན་ལ། མི་རིགས་ཀྱི་འཐབ་རྩོད་མུ་མཐུད་དེ་བྱེད་ཀྱི་ཡོད།

ང་རང་ཚོ་བཙན་བྱོལ་ལ་ཡོད་མཁན་རྣམས་ཀྱང་དེ་བཞིན་བྱས་ཏེ་ང་ཚོས་གཟབ་གཟབ་བྱེད་དགོས་ཀྱི་འདུག མི་འདྲ་བའི་ཁྱད་པར་གཅིག་ནི་བོད་ནང་ལ་ཡིན་ན་རྟག་ཏུ་རྒྱ་མིས་བོད་པར་ཐུབ་ཚོད་དང༌། དབང་ཡོད་བཤད་པ་དེ་རྟག་པར་མཐོང་གི་ཡོད། ང་ཚོ་རང་དབང་ལུང་པའི་ནང་ལ་སྡོད་མཁན་ལ་དེ་ལྟ་བུའི་གནས་ཚུལ་མཐོང་རྒྱུ་མེད་སྟབས། བསམ་བློ་ནང་ལ་བཏང་ན་མ་གཏོགས་འཆར་ཅན་བྱས་ཏེ་ལྷོད་ཡངས་བཏང་ན་མི་འགྲིགས། ང་ཚོ་རྒྱ་གར་ནང་སྐྱེས་པ་ཡིན། རྒྱ་གར་ནང་ལ་མི་ཚེ་སྐྱེལ་སྟངས་འདི་འདྲ་ཡིན་བསམ་པའི་ངང་ནས། བོད་མི་རིགས་ཀྱི་བདེ་སྡུག་བརྗེད་པའི་འགལ་རྐྱེན་ཡོང་ཉེན་ཡོད། དེར་བརྟེན་ང་རང་ཚོ་རྒན་པ་ཚོས་དེ་སྔའི་ལོ་རྒྱུས་ཀྱི་ཉམས་མྱོང་གང་འདྲ་བྱུང་བ་དེ་དག་བཤད། གཞོན་སྐྱེས་ཚོས་ཀྱང་དེ་ཚོའི་ཐོག་ལ་དོ་སྣང་བྱས་ཏེ་ཉན། ང་རང་ཚོའི་བོད་སྤྱི་པའི་དོན་དག་གང་འདྲ་ཆགས་ཀྱི་འདུག་གམ། གང་འདྲ་དགའ་བ་འདུག་གམ། བོད་བཙན་བྱོལ་གཞུང་ལ་ཡང་མ་འགྲིགས་པའི་སྐྱོན་ཆ་གང་འདུག་གམ། སེལ་ཐབས་གང་འདྲ་བྱེད་དགོས་ཀྱི་འདུག་གམ། དེ་ཚོར་སེམས་ཁུར་བླངས་ཏེ་སྐྱོན་འདོན་བྱ་རྒྱུ་གལ་ཆེན་པོ་རེད། སེམས་ཁུར་བླངས་པ་མ་ཡིན་པའི་གང་བྱུང་བཤད་ན་དགོས་པ་གང་ཡང་མེད། སེམས་ཁུར་བླངས་ཏེ་མ་འགྲིགས་མ་འཐུས་པ་དེ་དག་སྐད་ཆ་བཤད། བསམ་འཆར་སྟོན། འབོད་སྐུལ་བྱས། དེ་ཚོ་ངེས་པར་དུ་བྱེད་དགོས་པ་རེད། བོད་སྤྱི་པའི་དོན་དག་དེ་ལྟ་བུ་ཞིག༌རེད།

ཇ༽ མཁྲེགས་འཛིན་གྱི་སྲིད་བྱུས་དང་། གདུག་རྩུབ་ཀྱི་བྱ་སྤྱོད།

རྒྱ་བོད་གཉིས་ཀྱི་འབྲེལ་བའི་སྐོར་ལ་གང་འདྲ་ཆགས་ཡོད་དམ་ཟེར་ན། དགུ་བཅུ་གོ་བརྒྱད་ཀྱི་འགོ་ལ་གནས་ཚུལ་ཕྲན་བུའི་རེ་བ་ཡོད་པ་ལྟ་བུ་ཞིག་བྱུང༌། གཙོ་ཆེ་ཤོས་ད་ལྟའི་སྲིད་འཛིན་ཅང་ཙེ་མིན་གྱིས་བོད་པའི་ཐོག་ལ་བསམ་བློ་གསར་པ་ཞིག་གཏོང་གི་ཡོད་པའི་རྣམ་པ་ཞིག་ཐོན་ཡོང་གི་འདུག ལོ་དེའི་སྟོན་མཚམས་ནས་གནས་ཚུལ་དེ་འགྱུར་ཏེ་རྒྱ་ནག་གཞུང་གིས་ལྟ་སྟངས་མཁྲེགས་སུ་ཕྱིན་སོང༌། དེ་ལ་རྐྱེན་མང་པོ་ཞིག་ཡོད་ས་རེད། བོད་པ་གཅིག་པུ་མ་ཡིན་པར་རྒྱ་ནག་རྒྱལ་ཡོངས་རང་གི་ནང་ལ་བྱུང་བའི་གནས་ཚུལ་དེ་ལྟ་བུའི་ཐོག་ནས་བར་སྐབས་སྲིད་བྱུས་མཁྲེགས་སུ་ཕྱིན་ཏེ། རྒྱ་ནག་ནང་ལ་མང་གཙོའི་ལས་འགུལ་བྱེད་མཁན་མི་གྲགས་ཅན་དེ་རིགས་མང་པོ་ཞིག་འཛིན་བཟུང་བྱས། ལོ་བཅུ་གཉིས་བཅུ་གསུམ་དེ་ལྟར་བཙོན་འཇུག་བྱ་རྒྱུའི་ཁྲིམས་ཐག་བཅད་དེ་ནན་པོ་བྱེད་ཀྱི་འདུག

དགུ་བཅུ་གོ་དགུ་ལོ་འདི་རྒྱ་ནག་མི་མང་སྤྱི་མཐུན་རྒྱལ་ཁབ་ཟེར་བ་གུང་བྲན་ཏང་གིས་འགོ་འཁྲིད་པའི་གཞུང་འདི་བཙུགས་ནས་ལོ་ལྔ་བཅུ་ཐམ་པ་ཕྱིན་པ་དང༌། གནམ་བདེ་སྒོ་མོ་ཆེའི་གནས་ཚུལ་བྱུང་ནས་ལོ་བཅུ་འགྲོ་བ་དེ་ལྟ་བུའི་གནས་ཚུལ་དང༌། ལྷག་པར་གཞུང་གི་བཟོ་གྲྭ་ཁག་གི་ནང་ནས་ལས་ཤོར་གྱི་མི་མང་པོ་ཆགས་ཏེ་དཔལ་འབྱོར་གྱི་དཀའ་ངལ་འཕྲད་པ། དེང་སང་ཞིང་པའི་ས་ཁུལ་ནས་ཀྱང་རྒྱ་ནག་གཞུང་ལ་ངོ་རྒོལ་བྱེད་མཁན་དེ་ལྟར་ཟམ་མི་ཆད་པ་ཡོང་གི་ཡོད། སློབ་གྲྭ་ཆེ་ཁག་གི་ནང་ནས་ཀྱང་མང་གཙོ་དང༌། རང་དབང་དགོས་ཟེར་མཁན་ཡང་ཤུགས་ཆེ་རུ་ཕྱིན། ཡིག་ཆ་འགྲེམ་སྤེལ་བྱེད་མཁན་ཡང་མང་དུ་ཕྱིན་པར་བརྟེན། ལོ་འདིའི་ནང་ལ་རྙོག་ཟིང་ཆེན་པོ་དེ་ལྟར་བྱུང་དོགས་ཀྱིས་ཁོང་ཚོ་སེམས་ཁྲལ་དང་དངངས་སྐྲག་བྱེད་ཀྱི་ཡོད་བཟོ་འདུག

དེ་ལྟ་བུའི་གནས་ཚུལ་གྱི་ཐོག་ནས་རྒྱ་ནག་སྤྱི་ཡོངས་ཀྱི་རྩ་བའི་སྲིད་བྱུས་ཕྲན་བུའི་མཁྲེགས་སུ་ཕྱིན་པ་དང༌། བོད་དོན་གྱི་ཐོག་ལ་ཡང་རྣམ་འགྱུར་སྟོན་སྟངས་མཁྲེགས་སུ་ཕྱིན་འདུག ཡིན་ན་ཡང་འཕྲལ་སེལ་གྱི་གནས་ཚུལ་ཙམ་མ་ཡིན་པའི་ཡུན་རིང་པོའི་ཐོག་ལ་བསམ་བློ་གཏོང་དགོས་པ་ཞིག་ཆགས་ངེས་རེད། བོད་ཀྱི་ས་གནས་ལ་ཡོད་པའི་རྒྱ་མིའི་དཔོན་རིགས་ཚོའི་ལས་འགན་གཙོ་བོ་དེ། ཉིན་རེའི་ནང་ངོ་རྒོལ་བྱེད་མཁན་མེད་པ་ལྷིང་འཇགས་བྱུང་ན། དེ་ཙམ་གྱིས་ཁོ་རང་ཚོའི་དམིགས་ཡུལ་འགྲུབ་པ་ལས། ཉིན་རེ་ངོ་རྒོལ་བྱེད་མཁན་མི་ཡོང་བའི་ཆེད་དྲག་གནོན་བྱས་ཏེ་བསྡད་པ་འདིས་ཕུགས་རྒྱང་རིང་པོར་ཕན་གནོད་གང་ཞིག་བྱེད་མིན་ལ་ཁོང་ཚོར་འགན་ཁུར་མེད། འོན་ཀྱང་རྒྱ་ནག་དབུས་གཞུང་ནས་བསམ་བློ་འདི་ལྟ་བུ་གཏོང་ཐབས་མེད། གང་ཡིན་ཟེར་ན། མིས་ངོ་རྒོལ་བྱེད་པ་དེ་སེམས་ནང་ཡིད་མི་རང་བའམ། སེམས་ནང་མི་དགའ་བ་བྱུང་སྟེ་ངོ་རྒོལ་བྱེད་པའི་སེམས་ཤུགས་ཇེ་ཆེར་འགྲོ་རྒྱུ་ལས་ཆུང་དུ་འགྲོ་ཐབས་མེད། ད་ལྟ་ས་གནས་ས་ཐོག་ལ་རྒྱ་ནག་གཞུང་གིས་ལས་ཀ་བྱེད་སྟངས་འདི་དངོས་གནས་བྱས་ན་མི་ཐོག་ནས་མི་ཐོག་དང་། མི་རབས་ནས་མི་རབས་རྒྱ་མིར་ངོ་རྒོལ་བྱེད་མཁན་ཤུགས་ཇེ་ཆེ་ནས་ཇེ་ཆེར་འགྲོ་རྒྱུའི་ལས་ཀ་ཆགས་ཡོད། བོད་མི་རྩ་མེད་ཕྱིན་ན་དེ་ག་ཡིན་པ་ལས། བོད་མི་ཞིག་ལྷགས་ཕྱིན་ཆད་ལ་ནམ་ཡང་འཁོན་འཛིན་སངས་ཐབས་མེད་པའི་གནས་ཚུལ་ཞིག་ཆགས་ཡོང་གི་ཡོད། རྒྱ་ནག་དབུས་གཞུང་ནས་རྩ་བའི་བརྟན་ལྷིང་དང༌། མཐུན་སྒྲིལ་དགོས་ཚུལ་ཤོད་ཀྱི་ཡོད། དོན་དམ་པའི་བརྟན་ལྷིང་དང་མཐུན་སྒྲིལ་ཡག་པོ་ཞིག་ཡོང་བ་ལ། མིའི་སེམས་མགུ་བ་ཞིག་བྱུང་ན་བརྟན་ལྷིང་དང༌། མཐུན་སྒྲིལ་དེའི་ཐོག་ནས་ཡོང་གི་རེད།

ཉ༽ སྟོབས་ཆེན་རྒྱལ་ཁབ་དང་། གལ་ཆེའི་ཆ་རྐྱེན།

ངོས་ནས་དབུ་མའི་ལམ་བརྗོད་པ་འདི་རྒྱ་བོད་ཁ་བྲལ་དུ་མ་ཕྱིན་པར་བོད་རྒྱ་ནག་གི་ཁུངས་ལ་སྡོད་རྒྱུ་དང༌། ང་ཚོ་བོད་པར་རང་སྲིད་རང་སྐྱོང་མིང་དོན་མཚུངས་པ་ཞིག་གི་ཐོག་ནས་ང་ཚོའི་ཆོས་དང་རིག་གཞུང༌། སློབ་སྦྱོང་གི་སྐོར། དཔལ་འབྱོར་གྱི་འདུ་འགོད་བྱེད་རྒྱུ། དེ་རིགས་ང་ཚོ་བོད་པ་རང་ཉིད་ཀྱི་ལག་པར་དབང་ཆ་ཚང་ཡོང་བ་ཞིག་དང༌། འགན་ཡོངས་རྫོགས་བོད་པ་རང་གིས་འཁྱེར་ཐུབ་པ་ཞིག་བྱུང་ན། རྒྱ་ནག་གཞུང་ལ་ཡང་བློ་བཞག་ས་ཡོད་པ། བོད་པར་ཡང་བློ་བཞག་ས་ཡོད་པ་ཞིག་ཡོང་གི་རེད་བསམ་སྟེ་ངོས་ནས་རེ་བ་དང་འབད་བརྩོན་དེ་ལྟར་བྱེད་ཀྱི་ཡོད།

དེ་ལ་ཨ་མི་རི་ཀའི་སྲིད་གཞུང་གིས་མཚོན་པའི་འཛམ་བུ་གླིང་འདིའི་སྒང་གི་རྒྱལ་ཁབ་བོད་པའི་ཐོག་ལ་དོ་སྣང་ཡོད་མཁན་དང༌། གནད་འགག་ཡོད་མཁན་ཚང་མས་ངོས་ནས་དབུ་མའི་ལམ་བརྗོད་པ་འདིར་གཞུང་འབྲེལ་ཡོངས་བསྒྲགས་ཀྱི་ཐོག་ནས་རྒྱབ་སྐྱོར་བྱེད་ཀྱི་ཡོད། དེ་ལྟ་བུའི་ཐོག་ནས་ཕྲན་བུ་ཚོད་མ་ཐིག་པ་ཡོང་གི་ཡོད་བཟོ་འདུག གང་ལྟར་མཁྲེགས་པོའི་ལམ་ཕྱོགས་འཛིན་མཁན་རིགས་གཅིག་ཡོད། རྒྱ་ནག་གཞུང་ལ་འབྲེལ་བ་ཡག་པོ་ཡོད་མཁན་དང༌། རྒྱ་ནག་གཞུང་ཀྱི་རྩ་བའི་དམིགས་ཡུལ་གང་ཡིན་ཟེར་ན། དུས་རབས་ཉི་ཤུ་རྩ་གཅིག་པའི་ནང་ལ་རྒྱ་ནག་རྒྱལ་ཁབ་སྟོབས་ཤུགས་ལྡན་པའི་རྒྱལ་ཁབ་ཨང་དང་པོར་སླེབས་རྒྱུའི་དམིགས་ཡུལ་དེ་རེད། དེ་འགྲུབ་པ་ལ། དང་པོ་ཕྱོགས་གཅིག་ནས་མི་འབོར་ཆེ་བའི་རྒྱལ་ཁབ་ཆེན་པོ་ཞིག་ཡིན་པའི་ཆ་རྐྱེན་ཚང་དགོས་པ་དེ་ནི་རྒྱ་ནག་ལ་ཚང་ཡོད།

གཉིས་ནས་དམག་གི་ནུས་ཤུགས་དགོས་པ་ཡང་རྒྱ་ནག་ལ་ཡོད། དེའི་ཐོག་ལ་རྡུལ་ཕྲན་གྱི་མཚོན་ཆ་ཡང་ཡོད། གསུམ་པར་དཔལ་འབྱོར་གྱི་ནུས་པ་ཞིག་ཡོད་དགོས། ད་ཕན་ལོ་བཅོ་ལྔ་ཙམ་ཞིག་ནང་ལ་དཔལ་འབྱོར་གྱི་ཡར་རྒྱས་ཧ་ལས་པ་ཕྱིན་ཡོད། ཉེ་ཆར་ལོ་གཅིག་གཉིས་ཤིག་ནང་ཕྲན་བུའི་དཀའ་ངལ་འཕྲད་པ་ལས། དེ་མིན་འདས་པའི་ལོ་བཅོ་ལྔ་ཙམ་དེའི་ནང་ལ་ཡར་རྒྱས་འགྲོ་རྒྱུའི་མྱུར་ཚད་རྒྱ་གར་ལས་མྱུར་བ་ཕྱིན་ཡོད། བཞི་པ་སྟོབས་ཆེན་རྒྱལ་ཁབ་ནུས་པ་ལྡན་པ་ཞིག་ཡོང་རྒྱུའི་ཆ་རྐྱེན་གལ་ཆེ་ཤོས་དེ་འཛམ་བུ་གླིང་འདིའི་སྒང་ལ་ཆེ་མཐོང་ཡོད་པ་ཞིག་དང་བརྩི་བཀུར་ཡོད་པ་ཞིག ཆ་འཇོག་ཡོད་པ་ཞིག་དགོས་ཀྱི་ཡོད། དེ་རྒྱ་ནག་ལ་གཏན་ནས་མེད། གང་ཡིན་ཟེར་ན་རྒྱ་ནག་གིས་འགྲོ་བ་མིའི་ཀུན་སྤྱོད་ཐོབ་ཐང་བདལ་བཤིག་གཏོང་བ་དང༌། ལྷག་པར་བོད་ཀྱི་ཐོག་ནས་རྒྱ་ནག་རྒྱལ་ཁབ་ལ་མཚན་ཤས་རྒྱུན་དུ་ཡོང་གི་ཡོད།

རྒྱ་ནག་གཞུང་ལ་འཛམ་གླིང་འདིའི་སྟེང་ནས་རང་བཞིན་གྱིས་བརྩི་བཀུར་དང༌། ཆེ་མཐོང་ཡོང་བའི་ཆ་རྐྱེན་བསྒྲུབ་རྒྱུའི་གཞི་རྩ་གཙོ་བོ་གཅིག་བོད་ཀྱི་གནས་ཚུལ་འདི་རེད། བོད་ཀྱི་གནས་ཚུལ་ཐོག་ལ་རྒྱ་ནག་གཞུང་གིས་སྲིད་བྱུས་ཡག་པོ་ཞིག་ལག་ལེན་བསྟར་ཏེ། བོད་པའི་དཀའ་ངལ་སེལ་ཐུབ་པ་ཞིག་འཛམ་བུ་གླིང་འདིའི་སྒང་ལ་སྟོན་ཐུབ་པའི་ཉིན་མོ་དེ་ནས་རྒྱ་ནག་ལ་མཐོང་ཆེ་རུ་འགྲོ་གི་རེད། དེར་བརྟེན་དུས་རབས་ཉི་ཤུ་རྩ་གཅིག་པའི་ནང་ལ་རྒྱ་ནག་རྒྱལ་ཁབ་སྟོབས་ཆེན་ལ་ཆ་འཇོག་འཕེར་བ་དང་བརྩི་བཀུར་ཡོད་པ་ཞིག་ཡོང་རྒྱུར་བོད་པའི་གནས་ཚུལ་འདི་གནད་འགག་ཆེན་པོ་ཆགས་ཡོད་ཅེས་རྒྱ་ནག་ལ་ཞེན་ཁོག་ཡོད་པའི་མི་དེ་ལྟར་ནས་ཤོད་མཁན་ཡོང་གི་འདུག དེ་དག་རྒྱུ་མཚན་ཡོད་པ་ལྟ་བུའི་སྐད་ཆ་ཞིག་རེད།

ད་ལྟ་ཛ་དྲག་གི་གནས་ཚུལ་འོག་ནས་མཁྲེགས་བཟུང་བྱེད་ཀྱི་ཡོད་པའི་སྲིད་བྱུས་འདིས་མཐུན་སྒྲིལ་ཡག་ཏུ་འགྲོ་རྒྱུར་ཡང་ཕན་གྱི་མ་རེད། འཛམ་བུ་གླིང་འདིའི་སྒང་ལ་མཐོང་དང་ཆ་འཇོག་ཡོང་རྒྱུར་ཡང་ཕན་ཐོགས་མེད། འདི་ནི་འཕྲལ་སེལ་འུ་ཐུག་ཐབས་ཟད་དང་། སྡིག་པ་མིག་བཙུམས་ལྟ་བུའི་སྲིད་བྱུས་ཤིག་ཡིན་པ་ལས། ཕུགས་རྒྱང་རིང་པོའི་རྣམ་དཔྱོད་ལྡན་པའི་སྲིད་བྱུས་ཤིག་ནམ་ཡང་མིན། དེར་བརྟེན་འགྱུར་བ་ཏན་ཏན་འགྲོ་གི་རེད་བསམ་གྱི་འདུག ངའི་གནས་སྟངས་ནི་དབུ་མའི་ལམ་དེ་རང་གི་ཐོག་ཏུ་བསྡད་དེ་མུ་མཐུད་འབད་བརྩོན་དང་། ཐབས་ཤེས་བྱེད་ཀྱི་ཡོད། ད་ལྟའི་རྒྱ་བོད་གཉིས་ཀྱི་གནས་སྟངས་འདི་ལྟ་བུའི་སྒང་ལ་བསྡད་ཡོད། འདི་ཁྱེད་རང་ཚོར་སྒྲུང་ལྟ་བུར་བཤད་ན་བསམ་པ་དྲན་བྱུང༌།

ཏ༽ ནང་ཆོས་ཀྱི་རིན་ཐང་དང་། འཛམ་གླིང་ཐོག་དོ་སྣང་།

བར་སྐབས་འདས་པའི་ལོ་ཤས་ནང་ལ་ངོས་རང་ཨ་རིར་ཐེངས་གཅིག་གཉིས་ཤིག་ཕྱིན་པ་དང༌། ཡོ་རོབ་ནང་ལའང་ཐེངས་ཁ་ཤས་ཕྱིན་པ་རེད། ངོས་རང་ལ་མཐོང་ཚུལ་ཤུགས་ཆེ་ཤོས་གང་ཞིག་བྱུང་ངམ་ཞེ་ན། སྔོན་མ་འགོ་སྟོད་ཉི་ཧོང་ལ་ཐེངས་ཁ་ཤས་ཕྱིན་པ་དང་མི་འདྲ་བར་ཉེ་དུས་ཉི་ཧོང་ལ་སླེབས་དུས་ཀྱི་གནས་ཚུལ་ལ་བལྟས་ན། ཆོས་ལ་དོ་སྣང་བྱེད་རྒྱུ་ཤུགས་ཆེ་རུ་ཕྱིན་འདུག་ལ། གཞོན་སྐྱེས་ཚོའི་ནང་ནས་སྤྱིར་སངས་རྒྱས་ཀྱི་ཆོས། དེའི་ནང་ཚན་ནས་བོད་ཀྱི་སངས་རྒྱས་ཀྱི་ཆོས་ལ་དོ་སྣང་བྱེད་མཁན་ཧ་ཅང་ཤུགས་ཆེ་རུ་ཕྱིན་འདུག ང་ལ་མཐོང་ཚུལ་གསར་པ་དེ་ལྟར་བྱུང༌།

དེ་ནས་ཨ་རིར་བྱུང་བའི་མཐོང་ཚུལ་ནི། འདས་པའི་ལོ་གཉིས་གསུམ་ནང་ལ་ཨ་རིའིསློབ་གྲྭ་མང་པོའི་སློབ་ཕྲུག་ཚོའི་ནང་ལ་བོད་དོན་རྒྱབ་སྐྱོར་གྱི་ཚོགས་པ་དེ་ལྟར་བཙུགས་ཏེ་ལོ་གཉིས་གསུམ་ནང་ལ་ཚོགས་པ་ཧ་ཅང་མང་པོ་ཆགས་འདུག སློབ་ཕྲུག་དེ་དག་ལ་དངོས་གནས་དྲང་གནས་བོད་དང་བོད་ཀྱི་བདེན་དོན་གྱི་ཐོག་ལ་སེམས་ཤུགས་དང༌། དགའ་ཞེན་ཡོད་པ། བོད་པའི་བདེན་དོན་གྱི་ཐོག་ལ་རྒྱབ་སྐྱོར་ཐབས་ཤེས་གང་ཡོང་ཅི་ཡོང་བྱེད་འདོད་ཡོད་པ་དང༌། དེ་དང་ཆབས་ཅིག་བོད་དོན་ཐོག་ལ་རྒྱབ་སྐྱོར་བྱེད་མཁན་སློབ་ཕྲུག་གཞོན་སྐྱེས་མང་པོ་ཞིག་གིས་ལག་པར་ཕྲེང་བ་འཁྱེར་ཏེ་བོད་ཀྱི་ཆོས་ལ་ཧ་ཅང་དགའ་པོ་དང་དོ་སྣང་བྱེད་ཀྱི་འདུག ཨ་རིར་ཡང་དོ་སྣང་དེ་ལྟར་བྱུང༌།

ལྷག་པར་ཁ་སྔོན་འཇར་མན་ལ་ཉིན་བརྒྱད་ཙམ་རིང་ལམ་རིམ་བསྡུས་དོན་ལ་འགྲེལ་བཤད་བརྒྱབ་སྟེ་བཤད་པ་རེད། དེའི་རིང་གཙོ་ཆེ་ཤོས་འཇར་མན་གྱི་མི་ཕལ་ཆེར་སྟོང་ཕྲག་བདུན་བརྒྱད་ཙམ་ཡོད་ཅིང་། དེ་ནས་ཡོ་རོབ་ཀྱི་ལུང་པ་གཞན་ནས་ཆེད་མངགས་ཡོང་སྟེ་ཁྱོན་མི་ཁྲི་གཅིག་ཙམ་ཞིག་ཉིན་མང་པོའི་རིང་ལ་བཀའ་ཆོས་ལ་ཧ་ཅང་དོན་གཉེར་ཆེན་པོ་བྱས་སོང༌། ཡོ་རོབ་ཁུལ་ནང་ཆོས་ཀྱི་འགྲེལ་བཤད་བྱས་པར་ཉིན་རེའི་ཆུ་ཚོད་ལྔ་ཙམ་ཉིན་བསྟུད་དེ་དོན་གཉེར་ཆེན་པོས་ཉན་རྒྱུ་དེ་ལས་སླ་པོ་ཞིག་མིན། གང་ལྟར་ཁོང་ཚོས་བོད་ཀྱི་ནང་ཆོས་དེ་དམིགས་བསལ་གྱི་ཆོས་ཤིག་ཡིན་པ་དང༌། རྒྱུ་མཚན་འགྲེལ་བཤད་རྒྱག་རྒྱུ་ཡོད་པ། ལག་ལེན་བསྟར་ན་ཉིན་རེའི་སོ་སོའི་སེམས་ཀྱི་ཞི་བདེ་ཡོང་རྒྱུར་ཕན་ཐོགས་པ་ཞིག་གི་ངོས་འཛིན་དང་དོ་སྣང་ཤུགས་ཆེན་པོ་བྱེད་ཀྱི་འདུག དེས་ན་ང་ཚོ་བོད་ཀྱི་ནང་ཆོས་དང་འབྲེལ་བའི་རིག་གཞུང་ཐོག་ལ་འཛམ་བུ་གླིང་འདིའི་ཐོག་ནས་དོ་སྣང་བྱེད་མཁན་ཚོས་ཨ་གསར་ལྟ་བུ་མིན་པར། དོན་དམ་པའི་ཐོག་ནས་དེར་དོ་སྣང་བྱེད་ཤུགས་ཇེ་ཆེར་འགྲོ་གི་ཡོད་པ་གསལ་པོ་འདུག

དེ་བཞིན་ལོ་གཉིས་ཙམ་གོང་ལ་ངོས་རང་ཐའེ་ཝན་ལ་ཕྱིན་པ་རེད། དེའི་རྗེས་ལ་མི་འགའ་ཞིག་གིས་ཟེར་དོན་༸རྒྱལ་བ་རིན་པོ་ཆེ་ཐའེ་ཝན་ལ་མ་སླེབས་གོང་ལ། ཐའེ་ཝན་ནང་གི་ནང་པ་མང་པོ་ཞིག་གིས་བོད་ཀྱི་ཆོས་སྤྱི་དང༌། ལྷག་པར་བོད་ཀྱི་གསང་སྔགས་ཆོས་དེ་གང་འདྲ་ཡིན་ནམ་བསམ་པའི་ཐེ་ཚོམ་ཡོད་མཁན་མང་པོ་ཡོད། ༸རྒྱལ་བ་རིན་པོ་ཆེ་ཐའེ་ཝན་ལ་སླེབས་ནས་བོད་ཀྱི་ནང་ཆོས་སྐོར་ལ་འགྲེལ་བཤད་བརྒྱབ་པ་ལ་བརྟེན་ནས་བོད་ཀྱི་སངས་རྒྱས་ཀྱི་ཆོས་སྤྱི་དང༌། ལྷག་པར་གསང་སྔགས་ཀྱི་ཆོས་དེ་རྒྱུ་མཚན་ཡོད་པ་ཞིག་དང༌། ཚད་ཐུབ་ཡིན་པའི་ངོས་འཛིན་གསལ་པོ་ཆགས་སོང་ཞེས་ཟེར་མཁན་བྱུང༌།

གང་ལྟར་རྒྱ་རིགས་ཀྱི་ནང་ནས་བོད་ཀྱི་ནང་ཆོས་ལ་དོ་སྣང་བྱེད་མཁན་ཤུགས་ཆེན་པོ་འདུག བར་སྐབས་ལོ་བཅུ་ཕྲག་རེ་ཟུང་ནང་རྒྱ་ནག་ནས་མི་མང་པོ་འཛམ་བུ་གླིང་ཕྱི་ལ་སླེབས་པའི་རྐྱེན་གྱིས་དེང་སང་ཡེ་ཤུའི་ཆོས་དང༌། ལྷག་པར་ནང་ཆོས་ལ་དོ་སྣང་བྱེད་མཁན་ཧ་ཅང་ཕོན་ཆེ་འཕེལ་རྒྱས་ཡོང་གི་འདུག་ཅེས་ཟེར་གྱི་འདུག དེར་བརྟེན་ང་རང་ཚོའི་བོད་ཀྱི་སངས་རྒྱས་ཀྱི་ཆོས་དང༌། དེ་དང་འབྲེལ་བའི་བོད་ཀྱི་རིག་གཞུང་འདི་དག་འཛམ་བུ་གླིང་འདིའི་སྒང་ལ་དངོས་གནས་དྲང་གནས་ཆ་འཇོག་འཕེར་བ་ཞིག་ཏན་ཏན་རེད།

ཐ༽ ནང་ཆོས་ཀྱི་སློབ་གཉེར་དང་། ནང་པའི་ཞབས་འདྲེན།

དེས་ན་ང་རང་ཚོ་བོད་པ་རང་ཉིད་ཀྱིས་སོ་སོའི་ཆོས་དང་རིག་གཞུང་ལ་དོ་སྣང་བདག་གཅེས་བྱེད་རྒྱུ་དེ་གནད་འགག་ཆེན་པོ་འདུག གདན་ས་ཚོའི་ནང་ལ་སློབ་སྦྱོང་ཤུགས་ཆེན་པོ་བྱེད་ཀྱི་ཡོད་པ་ལས། བོད་མི་སྤྱི་ཡོངས་ནས་སློབ་སྦྱོང་ལ་དོ་སྣང་མ་བྱས་པར་མུ་མཐུད་ཕྱིན་ན། སྡུག་ཉེས་ན་གང་ཙམ་སོང་ནས་བོད་ཀྱི་སངས་རྒྱས་ཀྱི་ཆོས་དེ་བོད་པས་མ་ཤེས་པར། ཕྱི་རྒྱལ་གྱི་མིས་ཚུར་འགྲེལ་བཤད་རྒྱག་རྒྱུའི་ཉེན་ཁ་ཡོད་པས་གཟབ་གཟབ་བྱེད་དགོས། ཕྱི་རྒྱལ་གྱི་མི་ཚོས་སྐད་ཡིག་གསར་པ་ཞིག་སློབ་དགོས་པ་སོགས་ཧ་ཅང་དཀའ་ལས་ཁག་པོ་ཡོད་ཀྱང༌། བོད་ཀྱི་ནང་ཆོས་ལ་འདི་འདྲའི་ཨུ་ཚུགས་བརྒྱབ་ནས་སློབ་སྦྱོང་དང་དོན་གཉེར་བྱེད་ཀྱི་ཡོད། ང་རང་ཚོ་བོད་པ་རྣམས་སོ་སོའི་སྐད་ཡིག་ཡིན་པས། སྐད་ཡིག་གཞན་དག་བརྒྱུད་དགོས་དོན་མེད་ཀྱང་ལག་ཏུ་ཕྲེང་བ་གཅིག་འཁྱེར། ཁ་ནས་མ་ཎི་བགྲངས། སྐབས་རེ་དངུལ་གྱི་རྩིས་འདྲ་བརྒྱབ། འཁྲུག་པ་རྒྱག་སར་འཁྲུག་པ་བརྒྱབ། ཁ་གཏོང་སར་ཁ་བཏང༌། སེར་སྣ་བྱེད་སར་སེར་སྣ་བྱས། ཕྲག་དོག་བྱེད་སར་ཕྲག་དོག་བྱས་ཏེ་བསྡད་ན་སྙིང་པོ་གང་ཡང་མེད།

ང་རང་ཚོའི་བོད་ཀྱི་ཆོས་འདི་ངོ་ཐོག་གང་འདྲ་ཞིག་ཡིན་པ་སོ་སོས་དོ་སྣང་བྱས། སློབ་སྦྱོང་བྱས། སངས་རྒྱས་དཀོན་མཆོག་དང༌། ཆོས་དཀོན་མཆོག དགེ་འདུན་དཀོན་མཆོག་གང་འདྲ་ཞིག་ཡིན་པ་རྩད་དཔྱོད་བྱས། དེ་ཤེས་པའི་ཐོག་ནས་སངས་རྒྱས་ཀྱི་ཆོས་ལ་དད་པ་བྱས་ཏེ་ང་ནང་པ་ཡིན་ཞེས་བརྗོད་ན་འགྲིགས་པ་རེད། གཞན་མི་ཞིག་གིས་གློ་བུར་དུ་ཁྱོད་ཀྱི་ཆོས་གང་ཡིན་ཟེར་ན། ང་ནང་པ་ཡིན་ཟེར་བརྗོད། ནང་པའི་ཆོས་གང་འདྲ་རེད་ཟེར་ན། གང་ཤེས་ཟེར་རྒྱུ་ལས་བཤད་རྒྱུ་མེད་ན་ཐབས་སྐྱོ་པོ་ཡིན། ཁྱེད་རང་ནང་པའི་ཆོས་ལ་དད་པ་བྱེད་པའི་རྒྱུ་མཚན་གང་ཡིན་ནམ་ཟེར་ན། ངའི་ཕ་མེས་ནང་ཆོས་བྱེད་ཀྱི་ཡོད་སྟབས། ངས་ནང་ཆོས་བྱས་པ་ཡིན་ཞེས་བཤད་ན། རྒྱུ་མཚན་དེ་ཁུངས་དག་མིན་ལ། རྒྱུ་མཚན་དེ་བརྟན་པོ་ཞིག་ཀྱང་མིན། ཆོས་ཚང་མར་དད་པ་དང་དགའ་པོ་ཡོད་ཀྱང༌། ནང་པའི་ཆོས་ལ་ཁྱད་ཆོས་འདི་འདྲ་ཞིག་འདུག ནང་པའི་ཆོས་ལ་ཟབ་ཁྱད་འདི་ལྟ་བུ་ཞིག་འདུག དེའི་ཐོག་ལ་ང་རང་གི་ཕ་མེས་ནས་ནང་པ་ཡིན། དེ་ལ་བརྟེན་ནས་ངས་ནང་པ་བྱེད་ཀྱི་ཡོད་ཅེས་བརྗོད་ན། དངོས་གནས་དྲང་གནས་ཀྱི་རྒྱུ་མཚན་ལྡན་པ་ཆགས་པ་རེད།

ང་རང་ཚོ་བོད་པ་ནང་ཆོས་བྱེད་དང་མི་བྱེད་སོ་སོའི་ལག་པ་རེད། ནང་ཆོས་བྱས་ན་ནང་ཆོས་ཤེས་པ་བྱ་རྒྱུ་དེ་གནད་འགག་ཆེན་པོ་ཡོད། སྔོན་མ་ལོ་ཉི་ཤུ་ཙམ་གྱི་གོང་ལ་ངའི་ངོ་ཤེས་ཉི་ཧོང་གི་མི་གཅིག་ཡོད། ཁོང་ནང་ཆོས་ཕྲན་བུ་ཤེས་ཀྱི་རེད་ལ། དབུ་མ་པ་དང༌། སེམས་ཙམ་པའི་ལྟ་བ་འདྲ་མིན་སྐོར་ལ་སློབ་སྦྱོང་བྱས་པ་ཞིག་རེད། ཉིན་གཅིག་ཁོང་དྷ་རམ་ས་ལའི་ཤོད་ལ་བོད་པའི་གྲྭ་པ་ཞིག་ཐུག་བྱུང་བས་གྲྭ་པ་དེར་བོད་སྐད་ཁྱར་ཁྱོར་དེའི་ཐོག་ནས་ཁྱེད་རང་དབུ་མ་པ་ཡིན་ནམ། སེམས་ཙམ་པ་ཡིན། དབུ་མ་པ་ཡིན་ན་དབུ་མ་རང་རྒྱུད་པ་ཡིན་ནམ། ཐལ་འགྱུར་བ་ཡིན། ཞེས་སྐད་ཆ་དྲིས་པར་གྲྭ་པ་དེས་ལན་གང་ཡང་རྒྱག་གི་མི་འདུག་ཅེས་ཟེར། དེའི་བཟོ་ལྟ་བུ་རེད། ཁ་ནས་འདོན་པ་ལྟ་བུ་བཏོན་པ་ཙམ་གྱིས་མི་འགྲིགས། སངས་རྒྱས་ཀྱི་ཆོས་ནི་སེམས་ཀྱི་ནང་ལ་སྐྱོན་གང་དང་གང་ཡོད་པ་དང༌། སེམས་ཀྱི་ནང་ལ་ཡོན་ཏན་གང་དང་གང་ཡོད་པ་འདི་དག་ཤེས་པ་བྱས། སྐྱོན་གྱི་རིགས་དེ་ཉུང་དུ་བཏང༌། ཡོན་ཏན་གྱི་རིགས་དེ་ཤུགས་ཆེ་རུ་གཏོང་རྒྱུ་དེ་འདྲ་ཞིག་ལ་སངས་རྒྱས་ཀྱི་ཆོས་བྱེད་པ་ཟེར་བ་ལས། ཕྲེང་བ་ལག་ཏུ་འཁྱེར་ཞིང་། ངག་ནས་སྔགས་བགྲངས་པ་ཙམ་སངས་རྒྱས་ཀྱི་ཆོས་བྱས་པར་འགྲོ་གི་མ་རེད། དེ་ཚོར་ང་རང་ཚོ་ཚང་མས་དོ་སྣང་བྱེད་དགོས། ཁྱེད་རང་ཚོས་སེམས་ལ་ངེས་པ་བྱེད་དགོས།

ད༽ ཉམ་ཐག་ལ་རོགས་མགོན་དང་། དམན་ལ་བརྩེ་སེམས།

ཁྱེད་རང་ཚོ་ཚང་མ་འཆམ་པོ་བྱས། གཅིག་ལ་དཀའ་ངལ་འཕྲད་ན་གཅིག་གིས་གཅིག་ལ་རོགས་རམ་ཡག་པོ་བྱས། ལྷག་པར་ནད་པ་དང༌། དམིགས་བསལ་ལྟོ་གོས་ཐོག་དཀའ་ངལ་འཕྲད་པ། རྒས་གཅོང་དེ་ལྟ་བུའི་རིགས་ལ་ནང་ཚགས་གཅིག་གིས་གཅིག་ལ་རོགས་ཕན་དང་ལྟ་རྟོག་ཡག་པོ་བྱེད་དགོས། ནད་པ་དང༌། སྐྱོ་པོ་ཉམ་ཐག་དཀའ་ངལ་འཕྲད་མཁན་ལ་རོགས་ཕན་བྱས་ན་བསོད་ནམས་ཆེན་པོ་གསོག་གི་རེད། ཕར་ཕྱོགས་དེར་མཆོད་འབུལ་ཇི་ཙམ་བྱས་པ་ལས་ཀྱང༌། མི་སྐྱོ་པོ་ཞིག་ལ་རོགས་ཕན་བྱས་པ་འདི་བསོད་ནམས་ཆེ་བ་དང་། ཕན་ཡོན་ཆེ་བ་ཡོད། སངས་རྒྱས་བཅོམ་ལྡན་འདས་ཁོ་རང་ལ་ཆ་བཞག་ན་ཡང༌། དགེ་སློང་ནད་པ་ཧ་ཅང་གི་སྐྱོ་པོ། གཟུགས་པོའི་སྟེང་བཙོག་པ་འགོས་པ་ཞིག་ལ་གཞན་དག་གིས་རོགས་ཕན་བྱེད་མཁན་མ་བྱུང་བའི་སྐབས་ལ། སངས་རྒྱས་བཅོམ་ལྡན་འདས་རང་ཉིད་ཀྱིས་དགེ་སློང་ནད་པ་དེའི་ལུས་བཀྲུས། གཙང་མ་བཟོས་པ་སོགས་གནང་བ་དེ་ལྟར་བྱུང་འདུག དེ་བཞིན་མི་ནད་པའི་ཆེད་དུ་དགེ་འདུན་ལ་ཕུལ་བའི་ཡོ་ཆས་བཙོངས་ཏེ། ནད་པའི་ཐོག་ལ་འགྲོ་སོང་བཏང་ན་འགྲིགས་པ་རེད་ཅེས་བཅོམ་ལྡན་འདས་ཀྱིས་གསུངས་འདུག དེར་བརྟེན་སྐྱོ་པོ་ཉམ་ཐག་ཚོར་རོགས་རམ་བྱེད་རྒྱུ་འདི་ཤིན་ཏུ་གལ་ཆེན་པོ་ཡིན། ང་རང་ཚོའི་མི་ཁ་ཤས་ཀྱི་གཤིས་ཀར་མི་ཀྲོག་ཀྲོག་བྱེད་མཁན་ཞིག་མཐོང་ན་དེ་ལ་མཁས་པོ་བྱེད་པ་དང་། མི་སྐྱོ་པོ་ཞིག་ཐུག་ན་དེ་ལ་མཐོང་ཆུང་བྱེད་ཀྱི་ཡོད་པ་དེ་ནང་པའི་ཆོས་དང་ཡོངས་སུ་འགལ་བ་ཡིན། མི་ཇི་ཙམ་གྱི་སྐྱོ་པོ་དང༌། ཉམ་ཆུང་ལ་ང་ཚོས་ལྟ་རྟོག་བྱེད་དགོས། དེ་ལ་བརྩི་བཀུར་བྱེད་དགོས།

སྔོན་མ་གཞུང་ཞབས་རྒས་པོ་བོད་ནས་ང་ཚོ་མཉམ་དུ་ཡོང་མཁན་ཞིག་ཡོད་པ་ཁོང་གིས་ཚུར་སྦོམ་པོ་བྱས་ན་ཕར་ལ་ཡང་མཇིང་པའི་སྒང་ལ་ཞག་རྩི་བྱུག་སྟེ་མཇིང་པ་བསྒྲེངས་ན་མ་གཏོགས་འགྲིག་གི་མི་འདུག་ཅེས་གསུང་གི་ཡོད། དེ་དངོས་གནས་བདེན་པ་རེད། ཚུར་ཀྲོག་ཀྲོག་བྱས། ཐུབ་ཚོད་བཤད་པ་སོགས་བྱེད་ཀྱི་འདུག་ན། ཕར་ཡང་ང་སྐྱོ་པོ་མིན་བསམ་པའི་ཐོག་ནས་རིག་པ་བསྒྲིམ་དགོས། སྤྱིར་བཏང་ཉམ་ཆུང་ཞིག་འདུག་ན་དེར་ཐུབ་ཚོད་རྩ་བ་ནས་བྱེད་རྒྱུ་མེད། མི་ལ་ཇི་ཙམ་གྱི་རོགས་ཕན་བྱེད་རྒྱུ་དང༌། སེམས་གནག་མི་བྱེད་པ་འདི་ང་ཚོའི་ཆོས་ཀྱི་སྙིང་པོ་རེད། ཤེས་སོང་ངམ། དེ་ཁྱེད་རང་ཚོའི་བློ་ལ་ངེས་པ་གྱིས། བཀྲ་ཤིས་བདེ་ལེགས། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༩ ཟླ་ ༡ ཚེས་ ༢༨ ཉིན་༸ཀུན་གཟིགས་པཎ་ཆེན་སྐུ་ཕྲེང་བཅུ་པ་ཆེན་པོ་མཆོག་ཞི་བར་གཤེགས་ནས་ལོ་བཅུ་འཁོར་བའི་རྗེས་དྲན་ཐོག་སྩལ་བའི་བཀའ་སློབ།

ཀ༽ མི་རིགས་ཀྱི་དཔའ་བོ་དང་། ཀུན་གཟིགས་ཀྱི་མཛད་པ།

དེ་རིང་འདིར་པཎ་ཆེན་རིན་པོ་ཆེ་བཀའ་དྲིན་ཅན་དེ་དགོངས་པ་མྱ་ངན་ལས་འདས་ནས་ལོ་བཅུ་འཁོར་བའི་རྗེས་དྲན་ཆེད་མངགས་གྲ་སྒྲིག་གནང་བ་འདིའི་ཐོག་ངོས་རང་བཅར་རྒྱུ་ནི་རང་གི་ལས་འགན་ལྟ་བུ་ཆགས་ཡོད། ལོ་རྒྱུས་ཐོག་ནས་༸རྒྱལ་བ་དང་པཎ་ཆེན་གཉིས་ཐུན་མོང་མ་ཡིན་པའི་འབྲེལ་བ་ཡོད་ཅིང་། ད་ལྟ་གོང་དུ་གསུང་བཤད་གནང་མཁན་ཁག་ནས་གསུངས་པ་བཞིན་ངོས་རང་སྒེར་གྱི་ངོས་ལའང་དམིགས་བསལ་གྱི་འབྲེལ་བ་ཡོད་པ་ལྟར་དེ་རིང་བཅར་ཐུབ་པར་ཧ་ཅང་དགའ་པོ་བྱུང༌། ཁྱེད་རང་ཚོས་འཆར་གཞི་བཀོད་ནས་དུས་ཡུན་གང་འཚམ་རིང་གྲ་སྒྲིག་གནང་བ་ཡག་པོ་བྱུང་འདུག ཐུགས་རྗེ་ཆེ་ཞུ་གི་ཡིན།

པཎ་ཆེན་རིན་པོ་ཆེ་ནི་ཐུགས་བསྐྱེད་སྨོན་ལམ་དུས་སུ་སྨིན་པའི་སྐྱེས་བུ་དམ་པ་རྨད་དུ་བྱུང་བ་ཞིག་དང༌། སྙིང་སྟོབས་ལྡན་པའི་མི་རིགས་ཀྱི་དཔའ་བོ་ཞིག་ཡིན་པ་གསལ་པོ་རེད། དངོས་གནས་བྱས་ན་ངོས་ལས་དགུང་ལོ་གཞོན་པ་ཡོད་པར་བརྟེན་སྤྱིའི་འགྲོ་སྟངས་ལྟར་བྱས་ན་ངོས་ཀྱི་མཇུག་ཏུ་བཞུགས་དགོས་པ་ལྟ་བུ་ཡིན་ཀྱང༌། འགལ་རྐྱེན་དབང་གིས་ངའི་སྔོན་ལ་གཤེགས་པ་འདི་ནི་ཐབས་སྐྱོ་པོ་དང་སེམས་སྐྱོ་བའི་གནས་ཡིན། དེ་རིང་ཁོང་དགོངས་པ་རྫོགས་ཏེ་ལོ་བཅུ་འཁོར་བའི་རྗེས་དྲན་ཞུ་སྐབས་སེམས་སྐྱོ་པོ་ཡོང་གི་འདུག པཎ་རིན་པོ་ཆེ་འཚོ་ཞིང་གཞེས་ནས་ཡོད་པའི་སྐབས་ལ་བསམ་བློའི་ནང་པཎ་ཆེན་རིན་པོ་ཆེས་བོད་ནང་ཤུགས་བསྐྱོན་རྒྱུ་གང་ཡོད་བསྐྱོན་གྱི་རེད་བསམས་ནས་བློ་བཞག་ས་ཞིག་ཡོང་གི་ཡོད། པཎ་ཆེན་རིན་པོ་ཆེ་དགོངས་པ་རྫོགས་རྗེས་ང་ཕོད་ནི་ཧ་ཅང་བགྲེས་དྲགས་པ་དང༌། དེ་མིན་མི་རིགས་ཀྱི་དཔའ་བོ་མང་པོ་ཡོད་ནའང་ལོ་རྒྱུས་དང་གནས་ཚུལ་མང་པོ་ཞིག་གི་ཐོག་ནས་པཎ་ཆེན་རིན་པོ་ཆེ་ལྟ་བུའི་ནུས་པ་དམིགས་བསལ་འདོན་ཐུབ་མཁན་མེད།

དེར་བརྟེན་པཎ་ཆེན་རིན་པོ་ཆེ་དགོངས་པ་རྫོགས་རྗེས་བོད་ནང་གནས་ཚུལ་གསར་པ་ལྷགས་དུས་བསམ་བློའི་ནང་པཎ་ཆེན་རིན་པོ་ཆེ་བཞུགས་ཡོད་རོགས་བྱས་ན་སྙམ་ནས་ལག་ཐོགས་ཧ་ཅང་ཆེན་པོ་ཡོང་གི་འདུག པཎ་ཆེན་རིན་པོ་ཆེ་བཞུགས་ཡོད་ན་ཐབས་ཤེས་གང་ཡོང་གནང་གི་རེད། ང་རང་ཚོའི་མི་རིགས་བསོད་ནམས་དམན་པའམ་གང་ལྟར་རྐྱེན་ངན་འདི་འདྲ་ཞིག་བྱུང་བ་རེད། ཡིན་ནའང་།

གལ་ཏེ་བཅོས་སུ་མེད་ན་ནི། །

དེ་ལ་མི་དགའ་བྱས་ཅི་ཕན། །

ཞེས་གསུངས་པ་ལྟར་ཡིན། པཎ་ཆེན་རིན་པོ་ཆེའི་མཛད་པ་ལོ་རྒྱུས་སྐོར་གོང་དུ་གསུང་བཤད་གནང་མཁན་ཚོས་གསུངས་སོང་བས་ངོས་ནས་བསྐྱར་ཟློས་ཡང་ཟློས་བྱས་ནས་དམིགས་བསལ་ཞུ་རྒྱུ་མི་འདུག་ཀྱང༌། དུས་ཚོད་འཁྲུག་པོ་ཞིག་དང་སྐབས་འཁེལ་བར་བརྟེན། པཎ་ཆེན་རིན་པོ་ཆེའི་མཛད་རྣམ་ཡང་འཁྲུག་པོ་ཞིག་ཡོང་གི་ཡོད་ཅིང༌། ཐོག་མར་ངོས་འཛིན་ཞུ་ཕྱོགས་ནས་བཟུང་གནས་ཚུལ་རྣམ་པ་འདྲ་མིན་ཞིག་བྱུང་ཡོད། གང་ལྟར་དོན་དངོས་ཕྱི་ལོ་ ༡༩༥༢ ལོར་པཎ་ཆེན་རིན་པོ་ཆེ་མདོ་སྨད་ནས་ལྷ་སར་ཕེབས་ཏེ་ཐོག་མར་རྩེ་ཕོ་བྲང་ལ་མཇལ་འཕྲད་བྱུང༌། མ་མཇལ་གོང་ལ་བཞུགས་ཁྲི་རྒྱག་སྟངས་དང༌། པཎ་ཆེན་རིན་པོ་ཆེས་སྐུ་ཕྱག་གནང་དང་མ་གནང་དེ་དག་གི་ཐོག་ནས་རྙོག་དྲ་ཆེན་པོ་བྱུང་ཡོད། འོན་ཀྱང་དེ་དག་གནས་ཚུལ་ཆུང་ཙག་ལ་བརྩིས་ཏེ་ཇི་ལྟར་བྱས་ཀྱང་ཁྱད་པར་གང་ཡང་མེད། དེ་ལས་མིའི་ངོ་བོ་གལ་ཆེ་བ་རེད་སྙམ་བྱུང༌། མིའི་ངོ་བོ་ནི་ད་ལྟ་བཀའ་བློན་ཁྲི་པས་གསུངས་པ་བཞིན་མཛད་སྒོ་རྙོག་དྲ་ཚ་པོ་དེ་ཚར་རྗེས་ཤར་རྒྱུད་གཟིམ་ཆུང་ནང་རིན་པོ་ཆེ་དང་ངོས་གཉིས་སྐུ་རྐྱང་མཇལ་བ་ཡིན། དེ་ཉིན་ཟི་ལིང་ནས་ཡོང་བའི་རྒྱ་མིའི་སྐུ་སྲུང་ཚོས་མེ་མདའ་སྦག་སྦག་འཁྱེར་ཏེ་གཟིམ་ཆུང་ནང་འཚང་ག་བརྒྱབ་ནས་ཡོང་གྲབས་བྱས་པ་དེ་སྐབས་ཆ་ཕྲེང་གཟིམ་འགག་ནས་རྟ་ལྕག་གཞུ་གྲབས་བྱས་པའི་གནས་ཚུལ་བྱུང་ཡོད།

ཁ༽ ཡབ་སྲས་མཇལ་འཕྲད་དང་། ༸རྒྱལ་བའི་ཐུགས་སྣང་།

གལ་ཆེ་བ་ཞིག་ལ་པཎ་ཆེན་རིན་པོ་ཆེ་དང་ངོས་གཉིས་གསོལ་ཚིགས་མཉམ་དུ་བཞེས་སྐབས་བཀའ་མོལ་ཕྲན་བུ་ཞུས་པ་ཡིན། ངོས་རང་ཨ་མདོའི་ཕྲུ་གུ་ཡིན་ཡང་ལྷ་སར་སླེབས་ནས་ལོ་མང་ཙམ་ཟིན་པ་དང༌། པཎ་ཆེན་རིན་པོ་ཆེ་ཨ་མདོའི་ཕྲུ་གུ་ལྷ་སར་ཕེབས་མ་ཐག་པ་དངོས་གནས་ལྷད་མེད་པའི་བྱིས་པ་དགུང་ལོ་གཞོན་གཞོན་ཞིག་འདུག རང་བཞིན་ལྷན་སྐྱེས་ཀྱི་བབ་དེ་རང་ལ་བཞག་ན་དངོས་གནས་ཡག་པོ་ཡོང་བ་འདུག་སྙམ་པའི་སྣང་ཚུལ་གསལ་པོ་ཞིག་བྱུང༌། དེ་ནས་བཀྲ་ཤིས་ལྷུན་པོར་ཕེབས་པ་རེད།

ཡང་རྒྱ་ནག་ལ་མ་བསྐྱོད་གོང་ ༡༩༥༤ ལོའི་དབྱར་ཁ་པཎ་ཆེན་རིན་པོ་ཆེ་ལྷ་སར་ཕེབས་ཏེ་དེ་དུས་ནོར་བུ་གླིང་ཁར་ཐེངས་ཁ་ཤས་མཇལ་འཕྲད་བྱུང༌། རིན་པོ་ཆེའི་གནས་སྟངས་སྔོན་གྱི་དེ་རང་ལ་བཞུགས་ན་ཧ་ཅང་ཡག་པོ་འདུག དེ་ནས་རྒྱ་ནག་ལ་ཐོན་ཏེ་རྒྱ་ནག་ཏུ་གང་འཚམ་གཤིབས་པ་ཡིན། ༡༩༥༦ ལོ་རྒྱ་གར་བྱང་ཆུབ་ཆེན་པོའི་ཆོས་ཚོགས་ནས་སངས་རྒྱས་མྱང་འདས་ཀྱི་རྗེས་དྲན་ལ་གདན་ཞུ་གནང་བ་ལྟར་ཡོང་སྐབས་པཎ་ཆེན་རིན་པོ་ཆེ་དང་ངོས་གཉིས་བཀྲ་ཤིས་ལྷུན་པོར་འཁྱུག་ཙམ་མཇལ་བ་དང༌། དེར་གནས་མཇལ་ཞུས་ཏེ་རྒྱ་གར་དུ་ཡོང་ནས་གང་འཚམ་གཤིབས་པ་ཡིན། དེ་དུས་པཎ་ཆེན་རིན་པོ་ཆེས་ཞབས་གྲས་ཚོའི་ཞུ་ཕྱོགས་སམ་དེ་ལྟ་བུའི་ཐོག་ནས་ཕྲན་བུ་དགོངས་པ་བཞེས་སྟངས་དངོས་ཡོད་གནས་ཚུལ་ཆ་ཚང་མ་མཁྱེན་པའམ། མ་དགོངས་པའི་རྣམ་པ་ཕྲན་བུ་ཐོན་འདུག་པ་དེ་ནི་ཐུགས་ཁག་མེད་པ་ཞིག་རེད། གཞི་རྩ་འདིའི་ཐད་དངོས་ཡོད་གནས་ཚུལ་སྤྱིར་བཏང་མཐོང་ཚུལ་ལ་རིན་པོ་ཆེའི་མིའི་གཤིས་ཀ་དེ་གྱོང་པོ་ཞིག་དང༌། བློ་སྟོབས་ཡོད་པ་ཞིག་ཡིན་པ་གསལ་པོ་རེད།

སངས་རྒྱས་མྱང་འདས་ཀྱི་དུས་དྲན་ཟིན་ཏེ་རྒྱ་གར་ནས་ཕར་ལོག་སྐབས་གཞིས་རྩེར་རྙོག་དྲ་ཕྲན་བུ་བྱུང་ཞིང༌། དེ་དུས་པཎ་ཆེན་རིན་པོ་ཆེ་མཇལ་འཕྲད་བྱུང་བ་དེ་ནི་མཇལ་འཕྲད་ཐ་མ་ཡིན། དེ་ནས་ ༡༩༥༩ ལོའི་ལོ་འགོ་དང༌། བོད་ས་ཁྱི་ཟླ་ ༡༢ ཙམ་ཡིན་ཚོད་ངོས་རང་ས་ཕག་ཆོ་འཕྲུལ་སྨོན་ལམ་སྐབས་གྲྭ་སྐོར་དམ་བཅའ་འཇོག་རྒྱུ་ཡིན་པས། བཀྲ་ཤིས་ལྷུན་པོ་ནས་སྐུ་ཚབ་ཏུ་གཅུང་ལགས་སྐབས་དེར་དྲུང་ཡིག་ཆེན་མོ་མིན་ནམ་ཁོང་ཆེད་མངགས་གཏོང་གནང་བའི་མདུན་པཎ་ཆེན་རིན་པོ་ཆེས་རྣམ་ཀུན་ལྟར་ཤོག་བུའི་ཐོག་མིན་པར་ཕྱག་སམ་ཞིག་བསྐུར་བ་གནང་འདུག གཅུང་ལགས་ཀྱིས་ཀྱང་འགྲེལ་བཤད་མང་པོ་ཞིག་བསྐྱོན་བྱུང༌།

གང་ལྟར་པཎ་ཆེན་རིན་པོ་ཆེས་བར་སྐབས་ཀྱི་འགྱུར་བ་འདི་གཉན་འཕྲང་ཆེན་པོ་ཞིག་གི་ཐོག་སླེབས་པ་དགོངས་པར་གསལ་པོ་རྟོགས་པའི་ཐོག་ནས་ད་ཆ་གཞུང་བླ་གཉིས་ཀྱི་ནུས་པ་གཅིག་ཏུ་བསྒྲིལ་ཏེ་ཤུགས་རྒྱག་རྒྱུ་གལ་ཆེན་པོ་འདུག་ཅེས་དགོངས་བཞེད་ཤུགས་ཆེན་པོ་ཞིག་གནང་འདུག དེ་དོན་གཅུང་ལགས་ནས་གསལ་བཤད་བྱས་བྱུང༌། དེ་དུས་ང་ཚོ་བྲོས་བྱོལ་འགྲོ་རྒྱུའི་བསམ་བློ་མེད། གྲྭ་སྐོར་དམ་བཅའ་ཟིན་པ་དང་གནས་ཚུལ་ཉིན་བཞིན་ཛ་དྲག་ཇེ་ཆེར་འགྲོ་གི་ཡོད་ཀྱང་བསམ་བློའི་ནང་འཆར་གཞི་འདི་ཡིན་གང་ཡང་མེད། པཎ་ཆེན་རིན་པོ་ཆེའི་ཕྱག་སམ་ནང་ཕྲན་བུ་ནང་བསྡུར་གྱིས་གྲ་སྒྲིག་བྱེད་དགོས་པ་འཁོད་འདུག་ཀྱང༌། ང་ཚོས་སྐབས་དེར་སྔོན་ལ་ལེ་གང་འགྲིགས་དང་། ལྷིང་གང་འཇགས་ཡོང་བའི་ཐོག་ཤུགས་བསྒྲིལ་བ་ལས་དེ་མིན་གྱི་འཆར་གཞི་གང་ཡང་མེད་པ་དང༌། གཉིས་ནས་གནས་ཚུལ་ཛ་དྲག་ཆེན་པོ་ཆགས་པའི་གནས་སྟངས་འོག་ནས་བཀའ་ལན་སྤྱི་འགྲེ་ཞིག་མ་གཏོགས་འབུལ་རྒྱུ་མ་བྱུང་ཞིང༌། དེ་རྗེས་ངོས་རང་ནོར་བུ་གླིང་ཁ་ནས་ཐོན་ཏེ་ལྷོ་ཁ་སྐྱིད་གཤོངས་ར་སྨད་དུ་སླེབས་པ་དང༌། དེ་ནས་པཎ་ཆེན་རིན་པོ་ཆེར་ཕྱག་བྲིས་ཤིག་དང༌། བཀྲ་ཤིས་ལྷུན་པོར་བསྙེན་བཀུར་ཞུ་རྒྱུའི་དངུལ་བཅས་ཕུལ་བ་ཡིན། ཕྱག་བྲིས་དེའི་ནང་སྐབས་དེའི་གནས་སྟངས་གང་འདྲ་ཆགས་ཡོད་པ་ཞིབ་ཕྲ་བཀོད་ཡོད། ཕྱག་བྲིས་དེ་པཎ་ཆེན་རིན་པོ་ཆེའི་ཕྱག་ཏུ་འབྱོར་ཡོད་མེད་ངོས་ནས་གསལ་པོ་མི་ཤེས། གང་ལྟར་དེ་དག་ནི་ངོས་རང་སྒེར་གྱི་ཐོག་ནས་རིན་པོ་ཆེ་དང་གཤིབས་ཏེ་དོ་སྣང་བྱུང་བའི་གནས་ཚུལ་ཁག་ཡིན།

ག༽ རླབས་ཆེན་གྱི་སྐྱེས་བུ་དང་། མཆོག་སྤྲུལ་ལ་ཐུགས་སྨོན།

གལ་ཆེ་ཤོས་ནི་དུས་དེ་ནས་བཟུང་གཅུང་ལགས་ཀྱི་ངོས་ལ་བརྗོད་པ་ཇི་བཞིན་པཎ་ཆེན་རིན་པོ་ཆེས་རང་ཐོག་གི་ཉམས་མྱོང་དང་གནས་ཚུལ་མང་པོ་ཞིག་ཐོག་ཏུ་རང་སྟོབས་ཀྱི་དགོངས་པའི་རྩལ་རྫོགས་པའི་མཚམས་ནས་བཟུང་རིན་པོ་ཆེའི་རྣམ་ཐར་དང༌། སྲིད་བྱུས་འཛིན་སྟངས་དེ་རང་ཚུགས་བརྟན་པོ་ཞིག་བཟུང་ནས་ཐ་མ་མྱ་ངན་ལ་མ་འདས་བར་དེ་གའི་ཐོག་ནས་ཕེབས་པ་ནི་ཡོངས་གྲགས་ང་རང་ཚོ་ཚང་མས་མཐོང་བ་འདི་ཡིན། རིན་པོ་ཆེས་སྐུ་ངལ་དང་སྐུ་སྲོག་ལ་ལྟོས་པ་མེད་པར་སྤྱིར་བོད་ཀྱི་སངས་རྒྱས་ཀྱི་བསྟན་པ་དང༌། ཡང་སྒོས་འཇམ་མགོན་བླ་མའི་བསྟན་པ། གཉིས་ནས་བོད་མི་རིགས་ཀྱི་རིག་གཞུང་དང་། རང་དབང་གི་དོན་དུ་ཐ་མ་སྐུ་སྲོག་བློས་བཏང་ནས་དཔའ་བོ་ཆགས་པ་འདི་ནི་རྩོད་མེད་ཡོངས་གྲགས་ཡིན་པ་ཡིག་འབྲུ་ཁྲི་བདུན་གྱི་ཐོག་ནས་ཧ་ཅང་གསལ་པོ་མཐོང་བ་འདི་ཡིན།

ཁོང་ནི་སྐྱེས་བུ་དམ་པ་རྨད་དུ་བྱུང་བ་ཞིག་དང་། ཐུགས་བསྐྱེད་སྨོན་ལམ་དུས་སུ་སྨིན་པ་ཞིག་ཡིན་པ་གསལ་པོ་རེད། ང་རང་ཚོ་ཚང་མས་ཞི་བར་གཤེགས་པའི་པཎ་ཆེན་རིན་པོ་ཆེའི་མཛད་པ་རྣམ་ཐར་ལ་རྗེས་སུ་ཡི་རངས་ཞུ་གི་ཡོད། ཁོང་མྱ་ངན་འདས་པ་ལ་ང་ཚོར་བྱ་ཐབས་མེད་ཀྱང༌། ང་ཚོར་བྱེད་ཐབས་གཅིག་ཡོད་པ་ནི་ཁོང་གི་སྐུ་ཚེའི་རིང་སྐུ་ལས་བསྐྱོན་པའི་དོན་དག་ད་ལྟ་ཡང་བསྒྲུབ་རྒྱུར་ལུས་ཏེ་ཡོད་ན། པཎ་ཆེན་རིན་པོ་ཆེར་མོས་པ་ཡོད་པ་དང༌། པཎ་ཆེན་རིན་པོ་ཆེའི་མཛད་རྣམ་ལ་ཡི་རངས་ཡོད་མཁན་ང་རང་ཚོ་ཚང་མས་ཁོང་གི་འབད་བརྩོན་གནང་བའི་དོན་དག་འདི་ང་ཚོ་སྤྱི་པའི་ལས་འགན་ཡང་ཆགས་ཡོད་པས་དེའི་དོན་ལ་ང་ཚོས་སེམས་ཤུགས་དང༌། སྙིང་སྟོབས་བསྐྱེད་ནས་ཁོང་གི་བཞེད་དགོངས་ཡོངས་རྫོགས་མཐར་ཕྱིན་འགྲུབ་ཐབས་སུ་ཤུགས་སྣོན་རྒྱག་དགོས་པ་ཡིན།

དེ་ནས་ད་ལྟ་རིན་པོ་ཆེའི་ཡང་སྲིད་གསར་པ་ཕེབས་པ་འདི་སྐུ་ཚེ་བརྟན་པ་ཞིག་དང༌། སྐུ་ཚེ་བརྟན་པ་ཙམ་གྱིས་མི་འགྲིགས་པར་བླ་མ་བསྟན་འཛིན་གྱི་སྐྱེས་བུ་ཞིག་ཡིན་པར་བརྟེན་སྒྲུབ་པ་ཉམས་ལེན་ལྡན་པའི་ཆོས་པ་རྣམ་དག་གཅིག་དང༌། བསྟན་པ་འཛིན་སྐྱོང་སྤེལ་གསུམ་གྱི་ཞབས་འདེགས་གནང་ཐུབ་པ་ཞིག་དགོས་ཤིང་། དེ་ལྟར་ཡོང་བ་ལ་བསླབ་པ་སློབ་གཉེར་གནང་དགོས་པ་ཡིན། ཐོས་བསམ་སློབ་གཉེར་མེད་ན་ཉམས་ལེན་གནང་རྒྱུ་ཁག་པོ་ཡིན། ཉམས་ལེན་མེད་ན་བསྟན་འཛིན་གྱི་སྐྱེས་བུ་ཆགས་མི་ཐུབ། དེར་བརྟེན་རིན་པོ་ཆེ་ཆུང་ཆུང་འདིའི་གསན་བསམ་སློབ་གཉེར་ཡག་པོ་ཡོང་བ་དང༌། དེའི་ཐོག་ནས་བསྟན་པ་དང་འགྲོ་བ་ལ་སྨན་པ་ཞིག་ཡོང་ཐུབ་པའི་ཆེད་དུ་ད་ལྟ་ང་ཚོར་སྨོན་ལམ་རྒྱག་རྒྱུ་ཙམ་ལས་མེད་ཀྱང་ཚང་མས་སྨོན་ལམ་རྒྱག་དགོས།

རིམ་པས་བོད་སྤྱིའི་གནས་ཚུལ་ལ་འགྱུར་བ་འགྲོ་རྒྱུ་ཡིན། དེའི་མཚམས་འགྱུར་འགྲོས་དང་བསྟུན་ནས་གོ་སྐབས་བཟང་པོ་ཇི་ལྟར་བྱུང་བ་དེ་ལ་གཞིགས་ཏེ་དངོས་སུ་མཐུན་འགྱུར་ཞབས་འདེགས་བསྒྲུབ་དགོས། དེ་མཚམས་ངོས་རང་གི་ངོས་ནས་ཐུབ་པ་གང་ཞིག་ཡོད་ཀྱང་དེ་དོན་དམ་དོན་ཞུ་རྒྱུ་ཡིན་ལ། འབྲེལ་ཡོད་མི་སུ་དང་སུ་ཡིན་ཡང་དེ་ལྟ་བུའི་ཞབས་འདེགས་བསྒྲུབ་རྒྱུའི་གོ་སྐབས་བྱུང་མཚམས་ཚང་མས་ཞབས་འདེགས་ཡག་པོ་ཞུ་དགོས། ད་ལྟ་པཎ་ཆེན་རིན་པོ་ཆེའི་ཡང་སྲིད་ཆུང་ཆུང་འདི་རྒྱུ་ཆ་ནི་ཧ་ཅང་ཡག་པོ་ཞིག་ཡོད་པ་གསལ་པོ་འདུག རྒྱུ་ཆ་ཡག་པོ་ཡོད་པ་འདིས་ནང་གི་ཆ་རྐྱེན་ཚང་བ་ཡིན་པས། ཕྱིའི་ཆ་རྐྱེན་ཆ་ཚང་འཛོམས་པའི་ཐོག་ནས་པཎ་ཆེན་སྐུ་ཕྲེང་གོང་མ་ན་རིམ་གྱི་མཛད་པ་རྣམ་ཐར་ཚུལ་བཞིན་དུ་སྐྱོང་ཐུབ་མཁན་ཞིག་ཡོང་བར་ཚང་མས་ཐུགས་སྨོན་གནང་རོགས་ཞུ་རྒྱུ་ཡིན། བཀྲ་ཤིས་བདེ་ལེགས། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༩ ཟླ་ ༢ ཚེས་ ༡༧ ཉིན་དང༌བོད་རྒྱལ་ལོ་ ༢༡༢༦ ས་ཡོས་གནམ་ལོ་གསར་པའི་ཚེས་ ༡ གི་ཞོགས་པ་བྱམས་བརྩེ་ཆེན་པོས་གཞིས་བྱེས་བོད་མི་ཡོངས་ལ་བཀྲ་ཤིས་བདེ་ལེགས་ཀྱི་འཚམས་འདྲི་བཀའ་དྲིན་སྩལ་བ།

ཀ༽ ལོ་ཟླ་གསར་པ་དང་། དོན་ལྡན་གྱི་མི་ཚེ།

དེ་རིང་འདི་ག་ཐེག་ཆེན་ཆོས་གླིང་གཙུག་ལག་ཁང་དུ་ཆེད་མངགས་འཛོམས་པའི་སེར་སྐྱ་མི་མང་རྣམས་དང༌། གཞིས་ལུས་མི་མང་བཅས་ལ་ངོས་ནས་འཚམས་འདྲི་དང་བཀྲ་ཤིས་བདེ་ལེགས་ཞེས་བརྗོད་རྒྱུ་ཡིན། ང་རང་ཚོ་ཚང་མ་བདེ་བ་འདོད་པ་དང༌། སྡུག་བསྔལ་མི་འདོད་པ་ཤ་སྟག་ཡིན་ཞིང༌། དེའི་རྒྱུ་མཚན་འགོད་མི་དགོས་པར་རང་བཞིན་གྱིས་རང་གི་མྱོང་བ་ནས་ཤེས་གསལ་ཡིན། གང་ཞིག་གལ་གནད་ཆེན་པོ་ཡིན་ཞེ་ན། མི་འདོད་པའི་སྡུག་བསྔལ་དང༌། འདོད་པའི་བདེ་སྐྱིད་གཉིས་པོ་རྒྱུ་དང་རྐྱེན་ལ་བལྟོས་ནས་ཡོང་བ་འདི་ཤེས་པ་བྱ་རྒྱུ་ཧ་ཅང་གལ་ཆེན་པོ་ཡིན་པས། ཚང་མས་སྡུག་བསྔལ་གྱི་རྒྱུ་གང་ཡིན་དང་། བདེ་བའི་རྒྱུ་གང་ཡིན་རྩད་གཅོད་བྱས་ནས་ངོ་ཤེས་པ་བྱེད་དགོས། དེའི་ཐོག་དུས་ཚོད་ཅེས་པ་འདི་ནམ་ཡང་མི་སྡོད་པར་རྟག་ཏུ་འགྲོ་བ་ཞིག་ཡིན་ཞིང༌། ལོ་གསར་པ་དང༌། ཟླ་བ་གསར་པ། ཉི་མ་གསར་པ་བཅས་ངང་གིས་ཡོང་བས་གལ་ཆེ་ཤོས་དུས་ཚོད་དེ་དག་བདེ་སྐྱིད་ཀྱི་རྒྱུ་རྐྱེན་ལ་འགྲོ་བ་ཞིག་ལས། སྡུག་བསྔལ་གྱི་རྒྱུ་རྐྱེན་ལ་མི་འགྲོ་བ་ཞིག་བྱེད་དགོས།

ངོས་ནས་རྒྱུན་པར་ངོ་ཤེས་པའི་མི་སུ་དང་སུ་ཐུག་འཕྲད་བྱུང་ཡང་ཁོང་ཚོར་དུས་ཚོད་ནི་རྟག་ཏུ་འགྲོ་བ་ཞིག་ཡིན་པས་དེ་དག་བེད་སྤྱོད་ཡང་དག་པ་བཏང་སྟེ་ཕན་པའི་རང་བཞིན་ལྡན་པ་ཞིག་ཡོང་བ་བྱེད་དགོས་ཞེས་བརྗོད་ཀྱི་ཡོད། དེ་རིང་ལོ་གསར་པའི་འཚམས་འདྲི་དང་བཀྲ་ཤིས་བདེ་ལེགས་ཞུ་བའི་སྐབས་སུ་ཡང་ཁྱེད་རང་ཚོར་བརྗོད་འདོད་བྱུང༌། ང་རང་ཚོས་ལོ་གསར་སྐྱིད་པོ་གཏོང་བའི་སྐབས་འདིར་ཉི་མ་དེ་རིང་ནས་བཟུང་ལོ་གསར་པ་འདིའི་ནང་བྱ་བ་དོན་དང་ལྡན་པ་ཞིག་བྱེད་བསམ་པའི་བསམ་བློ་གཏོང་རྒྱུ་གལ་ཆེན་པོ་ཡིན།

ང་རང་ཚོ་བོད་མི་མང་ཆེ་བ་ཞིག་སངས་རྒྱས་ཀྱི་ཆོས་ལ་དད་པ་བྱེད་ཀྱི་ཡོད། དེས་ན་རང་ཉིད་ཀྱི་དད་པ་བྱེད་ཡུལ་གྱི་ཆོས་འདི་ངོ་ཤེས་པ་བྱེད་དགོས། ཁ་ནས་སངས་རྒྱས་ལ་སྐྱབས་སུ་མཆིའོ། །ཆོས་ལ་སྐྱབས་སུ་མཆིའོ། །དགེ་འདུན་ལ་སྐྱབས་སུ་མཆིའོ། །ཞེས་བརྗོད་པ་ལས། ངོ་མའི་སངས་རྒྱས་དཀོན་མཆོག་དང༌། ཆོས་དཀོན་མཆོག དགེ་འདུན་དཀོན་མཆོག་ཅེས་པ་དེ་དག་གང་འདྲ་ཞིག་ལ་བརྗོད་ཀྱི་ཡོད་མེད་མ་ཤེས་ན་མི་འགྲིགས། དེ་དག་སོ་སོའི་ཁྱད་ཆོས་ཀྱི་ཡོན་ཏན་རྣམས་ཤེས་པར་བྱས་ཏེ་དེའི་ཐོག་ནས་དད་པ་སྐྱེས་པ་ཞིག་བྱུང་ན། དེ་ནི་ཤེས་ནས་དད་པ་ཐོབ་པ་ཞིག་ཡིན་པས་གལ་གནད་ཆེན་པོ་ཆགས་ཡོད། དེ་མིན་ལམ་དང་ལུགས་སྲོལ་ལྟ་བུར་བརྩིས་ནས་ཆོས་བྱས་ན་རང་གི་སེམས་རྒྱུད་བཅོས་ཐུབ་རྒྱུ་ཁག་པོ་ཡིན། དཀོན་མཆོག་གསུམ་གྱི་རྗེས་སུ་བསླབས་ན་རང་ཉིད་ཀྱི་རྒྱུད་ལ་ཆོས་དཀོན་མཆོག་སྐྱེ་ཐུབ་པ་དང༌། དེ་བཞིན་དགེ་འདུན་དཀོན་མཆོག་དང་མཐར་ཐུག་སངས་རྒྱས་དཀོན་མཆོག་ཆགས་ཐུབ་རྒྱུ་ཡིན་པའི་སེམས་ཀྱི་ནང་གོ་བ་ཆགས་ཏེ་དེ་ལ་དད་མོས་སྐྱེས་ན། དེ་ཉིན་ནས་བཟུང་ཉིན་རེའི་མི་ཚེ་དོན་དང་ལྡན་པ་ཞིག་ཡོང་བས། ཆོས་པ་ཞིག་ཡིན་ན་ཆོས་ཤེས་ཐབས་དང༌། སློབ་སྦྱོང་བྱ་རྒྱུ་གལ་ཆེན་པོ་ཡིན།

ཁ༽ བདེན་པའི་ནུས་སྟོབས་དང་། སྙིང་སྟོབས་ཆེར་བསྐྱེད།

ང་རང་ཚོ་བོད་པ་ཡིན་པའི་ཆ་ནས་སངས་རྒྱས་ཀྱི་བསྟན་པ་དང་ཟུང་དུ་འབྲེལ་བའི་བོད་རང་དབང་བསྒྲུབ་རྒྱུའི་ལས་འགན་འདི་ང་རང་ཚོ་ཚང་མར་འཁྲི་བར་མ་ཟད། ལས་རྒྱུ་འབྲས་ཀྱི་ཐོག་ནས་བཤད་ནའང་འདྲ། མི་རིགས་ཀྱི་ལ་རྒྱ་ཞེན་ཁོག་གི་ཐོག་ནས་བཤད་ནའང་འདྲ། ལྷག་པར་བོད་རྒྱ་མི་རིགས་ཚང་མ་བདེ་ཞིང་སྐྱིད་པ་ཞིག་ཡོང་བར་བྱེད་པའི་ཐོག་ནས་བཤད་ནའང་འདྲ། ལས་འགན་འདི་ང་རང་ཚོའི་ཐོག་སླེབས་ཡོད། ང་ཚོའི་བསྒྲུབ་བྱ་ནི་རྒྱུ་མཚན་ལྡན་པ་དང༌། དྲང་ཞིང་འོས་པ་ཞིག་ཡིན་པས་ཧམ་པ་ཤོད་དགོས་དོན་མེད། བདེན་པ་བདེན་ཐོག་ཏུ་འཁྱོལ་ངེས་ཡིན་ལ། བདེན་པ་ལ་ནུས་སྟོབས་ཀྱང་ཡོད་པ་ཡིན། དཔུང་སྟོབས་ཟེར་བ་དེ་འཕྲལ་སྒང་ནུས་པ་ཡོད་པ་ཞིག་ཏུ་སྣང་ཡང༌། ཕུགས་གཏུགས་ན་དེ་ལ་ནུས་པ་མེད། ནུས་པ་ཡོད་པ་ནི་བདེན་པའི་དཔུང་སྟོབས་ཡིན། བདེན་པ་ཡོད་ན་འཕྲལ་དུ་ནུས་པ་ཐོན་མ་ཐུབ་ཀྱང་བདེན་པའི་ངོ་བོ་ནི་ནམ་ཡང་འགྱུར་བ་མེད་ལ། སུས་ཀྱང་མེད་པ་བཟོ་མི་ཐུབ།

ལས་རྒྱུ་འབྲས་ཀྱི་བདེན་པའི་གནས་ལུགས་ནས་བརྗོད་ན་བསྐལ་པ་ནས་བསྐལ་པའི་བར་ལས་འབྲས་ཆུད་མི་ཟ་ཞེས་བརྗོད་པ་འདི་དངོས་ཡོད་བདེན་པའི་གནས་ཚུལ་ཡིན། ང་ཚོ་བོད་སྤྱི་པའི་དོན་དག་གི་ལས་འགན་བསྒྲུབ་རྒྱུ་འདི་བདེན་དོན་ཡིན། རྒྱབ་མདུན་གང་ལ་བཤད་ཀྱང་ང་ཚོས་ལྷག་བསམ་རྣམ་དག་གིས་བདེན་པ་བདེན་ཐོག་འཁྱོལ་བའི་ཐབས་ཤེས་འབད་བརྩོན་བྱེད་རྒྱུ་འདི་ཡིན། ང་ཚོ་བཙན་བྱོལ་བ་ཆགས་ནས་ལོ་བཞི་བཅུ་འགྲོ་གི་ཡོད་པ་དང༌། བོད་ལ་རྩ་བའི་འགྱུར་བ་བྱུང་ནས་ལོ་ལྔ་བཅུར་ཉེ་བར་འགྲོ་གི་ཡོད། དེའི་རིང་གི་དུས་ཀྱི་འཕོ་འགྱུར་དང༌། ཕྱི་ནང་གི་གནས་ཚུལ་ཡོང་སྟངས། གནས་ཚུལ་འཕེལ་རིམ་བཅས་ལ་བསམ་བློ་བཏང་ན་འགྱུར་བ་ཧ་ཅང་ཆེན་པོ་ཞིག་ཕྱིན་ཡོད། མིག་སྔར་ད་ཕན་ང་ཚོས་བསམ་པ་ཇི་བཞིན་འགྲུབ་ཐུབ་མེད་ཀྱང༌། དེ་ལྟར་འགྲུབ་ཐུབ་པའི་རྒྱུ་རྐྱེན་སོགས་ཕྱི་ནང་གི་མཐུན་རྐྱེན་མང་པོ་ཞིག་འདས་པའི་ལོ་ལྔ་བཅུའམ་བཞི་བཅུའི་རིང་བསྐྲུན་ཡོད་པ་ཡིན།

ཡང་ཕྱོགས་གཞན་ཞིག་ནས་ད་ལྟའི་བོད་ནང་གི་གནས་ཚུལ་ལ་བལྟས་ན་དངོས་གནས་བློ་ཕམ་ཡིད་ཐང་ཆད་དགོས་པའི་གནས་ཚུལ་ལྟ་བུ་འདུག་རུང༌། ང་ཚོ་བོད་ཀྱི་གནས་ཚུལ་འདི་འཛམ་གླིང་གི་གནས་ཚུལ་ཞིག་ཆགས་ཏེ་གནས་ཡོད། དེར་བརྟེན་འཛམ་གླིང་སྤྱིའི་འགྱུར་བ་དང་བསྟུན་ཏེ་འཕེལ་རྒྱས་འགྲོ་བ་ཞིག་ཡིན། དེང་སྐབས་འཛམ་གླིང་ཁྱོན་ཡོངས་ཀྱི་འགྱུར་བ་འགྲོ་སྟངས་དང༌། ལྷག་པར་རྒྱ་ནག་རྒྱལ་ཁབ་ཆེན་པོ་དེའི་ནང་འགྱུར་བ་འགྲོ་སྟངས་ལ་བལྟས་ན། ང་རང་ཚོ་བོད་ཀྱི་བདེན་པའི་དོན་དག་འདི་འདས་པའི་ལོ་སུམ་ཅུ་སོ་གྲངས་ཀྱི་གནས་སྟངས་དང་མི་འདྲ་བར་བདེན་མཐའ་གསལ་ལ་ཉེ་བའི་དུས་ལ་སླེབས་ཡོད་པ་གསལ་པོ་ཡིན། དེར་བརྟེན་ཚང་མས་ད་ཕན་ལྷག་བསམ་དང་སྙིང་སྟོབས་བསྐྱེད་དེ་ཧུར་ཐག་བྱས་ཡོད་ལ། ད་དུང་ཡང་སྙིང་སྟོབས་བསྐྱེད་དེ་ཧུར་ཐག་བྱ་རྒྱུ་གལ་ཆེན་པོ་རེད།

ག༽ གཞིས་ལུས་མི་མང་དང་། དགུང་གསར་གྱི་འཚམས་འདྲི།

དེ་རིང་འདིར་བོད་ནས་གཉེན་འཕྲད་ལ་འབྱོར་བ་ཁ་ཤས་ཡོད་པ་ཁྱེད་རང་ཚོར་དམིགས་བསལ་གྱི་འཚམས་འདྲི་དང་ཁྱེད་རང་ཚོ་བརྒྱུད་ནས་བོད་ནང་ཡོད་པའི་གཞིས་ལུས་རྒྱ་ཆེའི་མི་མང་ལ་དམིགས་བསལ་གྱི་འཚམས་འདྲི་དང་བཀྲ་ཤིས་བདེ་ལེགས་བརྗོད་རྒྱུ་ཡིན། བོད་ནང་ཡོད་པའི་གཞིས་ལུས་རྒྱ་ཆེའི་མི་མང་དེ་དག་ནི་ང་ཚོ་བོད་ཀྱི་དོན་གྱི་བདག་པོ་ཡིན། ད་ཕན་ང་ཚོའི་བོད་དོན་འཛམ་བུ་གླིང་འདིའི་ཐོག་གནས་ཐུབ་པ་འདི་གཙོ་བོ་གཞིས་ལུས་རྒྱ་ཆེའི་མི་མང་གི་ཞུམ་པ་མེད་པའི་སྙིང་སྟོབས་དང༌། འགྱུར་བ་མེད་པར་ལྷག་བསམ་ལ་བརྟེན་ནས་རང་ཚུགས་བརྟན་པོ་བཟུང་སྟེ་བསྡད་པ་ལས་བྱུང་བ་ཡིན།

མ་འོངས་པར་ཡང་བོད་ཀྱི་གནས་སྟངས་ཅི་འདྲ་ཞིག་ཡོང་རྩ་བ་གཞིས་ལུས་རྒྱ་ཆེའི་མི་མང་གི་སེམས་ཤུགས་དང༌། སྙིང་སྟོབས་ལ་རག་ལུས་ཡོད། དེར་བརྟེན་ད་ཕན་ཚང་མས་དངོས་གནས་ཧུར་ཐག་བྱས་པར་ངོས་ནས་ཐུགས་རྗེ་ཆེ་ཞེས་ཞུ་རྒྱུ་དང༌། ད་དུང་ཡང་ང་རང་ཚོ་ཚང་མས་ཞུམ་པ་མེད་པའི་སྙིང་སྟོབས་དང༌། ལྷག་བསམ་བཅངས་ནས་འཚེ་བ་མེད་པའི་ཐབས་ལ་བརྟེན་ཏེ་བོད་སྤྱི་པའི་དོན་ཆེན་བསྒྲུབ་རྒྱུ་གལ་ཆེན་པོ་ཡིན། དེ་ལུགས་སེམས་འཇགས་ཀྱིས་ཚང་མ་བློ་བདེ་པོ་བྱས་ཏེ་སྡོད་རོགས། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༩ ཟླ་ ༧ ཚེས་ ༡༩ ཉིན་མན་སྤར་ཕན་བདེ་གླིང་གཞིས་ཆགས་སུ་སྩལ་བའི་བཀའ་སློབ།

ཀ༽ གཞིས་ཆགས་ཀྱི་དགེ་མཚན་དང་། མ་གྲུབ་པའི་ཐུགས་རེ།

དེ་རིང་འདིར་ཞུ་རྒྱུར། ད་ལྟ་ལས་བསྡོམས་ནང་ཞིབ་ཆ་བཀོད་པ་བཞིན། ད་ལྟ་ཕན་ཆད་ལ་ཚང་མས་ཧུར་ཐག་བྱས་འདུག ད་དུང་ཡང་ཚང་མས་གཞིས་ཆགས་ཀྱི་ས་ཆ་འདིའི་སྒང་ནས་འཚོ་རྟེན་ལ་ཕན་ཐབས་སྒོ་གང་ས་ནས་ཚོད་ལྟ་བྱེད་རྒྱུ་སོགས་ལ་ནུས་ཤུགས་འདོན་རྒྱུ་གལ་ཆེན་པོ་རེད། རྒྱ་གར་ནང་ལ་ང་ཚོས་གཞིས་ཆགས་ཁག་བཙུགས་པ་དེ་དག་རྩ་བའི་ཕྱོགས་གཅིག་ནས་སྒྲིག་འཛུགས་ཤིག་ཆགས་ཡོད་པ་དང༌། གཉིས་ནས་མི་ཐོག་ནས་མི་ཐོག་ས་ཆ་གཅིག་གི་སྒང་ལ་བོད་མིའི་སྡོད་སྒར་ཆགས་ནས་བསྡད་དུས་གནད་འགག་ཆེན་པོ་ཡོད། དཔེར་ན། ལྔ་བཅུ་ང་དགུ་ནས་ད་ཕན་ལོ་བཞི་བཅུ་ལྷག་ཙམ་འགྲོ་གི་ཡོད་པ་དེའི་རིང་གི་ཉམས་མྱོང་ལ་བལྟས་ན། བོད་མི་འགའ་ཤས་གནམ་གཤིས་འཕྲོད་བསྟེན་ཡག་ས་དེ་ལྟར་ལ་ཁ་འཐོར་ནས་སྡོད་མཁན་དེ་རིགས་འཕྲལ་སེལ་སྣང་བ་སྐྱིད་མདོག་ཁ་པོ་ཡོད་ཀྱང༌། ཕུགས་རྒྱང་རིང་པོའི་ཐོག་ནས་ས་ཆ་གཅིག་གི་སྒང་ལ་བོད་པའི་སྒྲིག་འཛུགས་གཅིག་ནང་བསྡད་པ་དེ་དང༌། ཁ་འཐོར་ནས་བསྡད་པ་འདི་གཉིས་བསྡུར་ན། ས་ཆ་གཅིག་གི་སྒང་ལ་སྒྲིག་འཛུགས་ལྡན་པའི་ཐོག་ནས་བསྡད་པ་འདི་ལེགས་པ་བྱུང་ཡོད།

དེ་ལྟར་ཡིན་སྟབས་ང་ཚོའི་གཞིས་ཆགས་ཁག་འདི་དག་ཧྲ་ཏག་ཏག་དགོས་པ་འདི་གཞིས་མི་སོ་སོའི་ཁེ་ཕན་ཙམ་མ་ཡིན་པའི་བོད་མི་བཙན་བྱོལ་བ་སྤྱིའི་འགྲོ་སྟངས་ཀྱི་ཐོག་ལ་ཕན་ཐོགས་ཡོད་པ་ཞིག་ཆགས་ཡོད། དེར་བརྟེན་གཞིས་ཆགས་ཁག་འདི་དག་ཚགས་ཚུད་པོ་ཞིག་དང༌། གལ་ཆེ་ཤོས་དཔལ་འབྱོར་གྱི་གནས་སྟངས་ཡར་རྒྱས་གཏོང་དགོས་ཀྱི་ཡོད་པ་དང༌། ཤེས་ཡོན་འདི་དག་ཀྱང་ཚགས་ཚུད་པ་ཞིག་བཟོ་དགོས་ཀྱི་ཡོད། ང་ཚོ་བཙན་བྱོལ་བ་ཆགས་ནས་ལོ་བཞི་བཅུ་ལྷག་ཙམ་དང༌། གཞིས་ཆགས་ཁག་འདི་དག་ཚུགས་ནས་ལོ་སུམ་ཅུ་སོ་གྲངས་ཤིག་འགྲོ་གི་ཡོད་པ་དེའི་རིང་ལ་ཕྱོགས་གཅིག་ནས་བསམ་བློ་བཏང་ན་འགྲིག་ཙམ་རེད། ཡིན་ནའང་ཞིབ་ཚགས་པོའི་ཐོག་ནས་བསམ་བློ་བཏང་ན། ལོ་ཡུན་འདི་དག་གི་རིང་ལ་ང་ཚོས་གྲུབ་འབྲས་ཐོན་པ་འདི་ལས་ལྷག་ཙམ་ཞིག་དགོས་ཚོད་རེད་བསམ་གྱི་འདུག ད་ལྟ་ཨོ་རི་ས་གཞིས་ཆགས་དང༌། མ་དྷེ་པར་སྡེ་གཞིས་ཆགས། དེ་དང་དེ་ལྟ་བུའི་གཞིས་ཆགས་ཁག་འགའ་ཤས་ང་རང་ཚོས་རེ་བ་བརྒྱབ་པ་དང༌། ཚོད་དཔག་བྱས་པ་ནང་བཞིན་ཞིག་ཕལ་ཆེར་མ་འགྲུབ་པའི་བཟོ་འདྲ་ཞིག་རེད།

ད་ལྟ་ས་གནས་འདིར་ཆ་བཞག་ནའང་ལོ་དེ་ཙམ་ཕྱིན་པ་རེད། ལྟོས་ས་ལྟོས་འཇོག་གིས་ལོ་རེ་བཞིན་ཕྲན་བུའི་དྲག་ཏུ་འགྲོ་གི་ཡོད་ཀྱང༌། ད་དུང་དཀའ་ངལ་ནང་སྡོད་མཁན་ལྟ་བུ་ཞིག་ཆགས་ཡོད། དེ་ལྟར་ཡིན་སྟབས་གང་ཞིག་བྱ་རྒྱུ་འདུག་གམ། ནམ་རྒྱུན་བོད་པའི་གཤིས་ཀར་ཕྱོགས་གཅིག་ནས་མི་མང་གིས་ཀྱང་འཕྲལ་སེལ་འགྲིགས་ཙམ་ཞིག་གི་སྒང་ལ་ཕྱིན། དཀའ་ངལ་འཕྲད་པའི་སྐབས་ལ་འབྲེལ་ཡོད་རྣམས་ལ་ཐོབ་ཐང་རྩོད་ནས་རྒྱུ་རྐྱེན་བཤད་རྒྱུ་དེ་ཡང་སྐབས་རེ་ཤུགས་ཆུང་དྲགས་ཀྱི་མེད་དམ་བསམ་གྱི་འདུག ལས་བྱེད་ཚོས་ཀྱང་ཛ་དྲག་གི་དཀའ་ངལ་མ་འཕྲད་ཙམ་ཞིག་བྱུང་ན་འགྲིགས་པ་ལྟ་བུ་དང༌། འཐུས་ཡོད་བསམ་པའི་ངང་ནས་སྤྱི་དོན་གྱི་ལས་ཀ་དེ་ཟོམ་འཇོག་ལྷོད་ཡངས་འགྲོ་གི་མེད་དམ་སྙམ་པའི་དོགས་པ་དང༌། སེམས་འཕྲལ་ཡོང་གི་འདུག

ཁ༽ གསར་གཏོད་ཀྱི་བསམ་བློ་དང་། ཆད་མེད་ཀྱི་དཀའ་ངལ།

ད་དུང་ཡང་གང་ཞིག་བྱ་རྒྱུ་འདུག་གམ། གཙོ་ཆེ་ཤོས་འདི་ག་ས་གནས་ས་ཐོག་ལ་སྡོད་མཁན་ཁྱེད་རང་ཚོས་ས་ཆའི་གནས་ཚུལ་ལ་གཞིགས་པའི་གང་ཞིག་བྱེད་རྒྱུ་འདུག་གམ། བསམ་བློ་གཏོང་རྒྱུ་དང༌། འཆར་གཞི་བཀོད་རྒྱུ། དེ་བཞིན་སོ་ནམ་གྱི་ཉམས་མྱོང་ཡོད་མཁན་དང༌། དམིགས་བསལ་གྱི་སློབ་སྦྱོང་ཡོད་མཁན་དག་གི་ས་ནས་བསླབ་བྱ་བླངས་པ་དང་། ང་རང་ཚོ་འདི་གར་ལོ་མང་བསྡད་པའི་ཉམས་མྱོང་བསགས་ཡོད་པ་དེ་ལྟ་བུའི་ཐོག་ནས་ཡར་རྒྱས་གཏོང་རྒྱུ་གང་ཞིག་འདུག་གམ། འདི་ནས་བསམ་བློ་བཏང༌། འཆར་གཞི་བཀོད། འགྲོ་སོང་མཐུན་རྐྱེན་དེ་རིགས་ནང་སྲིད་ལས་ཁུངས་དང༌། དེ་བཞིན་ཤེས་རིག་ལས་ཁུངས། འཕྲོད་བསྟེན་ལས་ཁུངས་སོགས་འབྲེལ་ཡོད་ཚོར་དོན་དག་སོན་མིན་ལ་མ་ལྟོས་པའི་བདེ་བ་སྡུག་བསྔལ་གྱི་གནས་ཚུལ་བཤད་རྒྱུ་དེ་གལ་ཆེན་པོ་རེད།

འབྲེལ་ཡོད་ལས་ཁུངས་ཚོས་ཀྱང་ངེས་པར་ལྟ་རྟོག་བྱེད་ཀྱི་རེད་ལ། ང་ཚོས་ལམ་སེང་ཨམ་ཕྲག་ནང་ནས་བཏོན་ཆོག་རྒྱ་ཆེ་བ་མེད་ན་ཡང༌། རོགས་རམ་ཚོགས་པ་ཁག་ལ་བདེ་སྡུག་བཤད་ས་དང༌། འབོད་སྐུལ་བྱེད་ས་ཡོད། སྤྱིར་བཏང་བོད་པ་བཙན་བྱོལ་བར་སྤྱི་ལོ་དྲུག་ཅུ་དང༌། བདུན་ཅུའི་ནང་ང་ཚོར་ཛ་དྲག་གི་རོགས་རམ་བྱེད་དགོས་པའི་དུས་ཚོད་ཀྱི་ལེའུ་དེ་རྫོགས་ཟིན་པ་རེད། ཡིན་ན་ཡང་བར་སྐབས་ཤིག་ནས་བོད་པ་བཙན་བྱོལ་བའི་གནས་ཚུལ་འདི་གནད་འགག་ཅིག་ཆགས་པ་དང་། གཉིས་ནས་ང་ཚོའི་ཆོས་དང་རིག་གཞུང་ཉམས་པ་སོར་ཆུད་དང་། མི་ཉམས་གོང་འཕེལ་བྱེད་རྒྱུ་འདི་ལ་ཡང་རྒྱུ་མཚན་ཞིག་མཐོང་སྟེ་དེང་སང་འཛམ་བུ་གླིང་གི་འཕྲལ་སེལ་སྐྱོབ་གསོ་བྱེད་མཁན་རོགས་རམ་ཚོགས་པ་ཙམ་མ་ཡིན་པར། གནད་ཆེ་ས་དེ་ལྟར་ནས་ང་ཚོར་རོགས་རམ་བྱེད་མཁན་ཡོང་གི་ཡོད།

ང་རང་ཚོའི་ས་གནས་ས་ཐོག་ནས་འཆར་གཞི་ཡག་པོ་ཞིག་བཀོད། གུང་ཡག་པོ་ཞིག་བསྒྲིགས་ཏེ་གནས་ལུགས་འགྲེལ་བཤད་ཡག་པོ་བྱེད་ཐུབ་ན། གང་ལ་གང་འཚམ་གྱི་རོགས་རམ་ཐོབ་རྒྱུའི་རེ་བ་ཕལ་ཆེར་ཡོད། དེས་ན་མི་མང་ཚོའི་ངོས་ནས་འཁུམས་ཏེ་མ་བསྡད་པར་ཤུགས་རྒྱག་དགོས། སྡུག་སྐག་རྒྱག་དགོས། དེ་བཞིན་ལས་བྱེད་པ་ཚོས་ཀྱང་ས་གནས་ས་ཐོག་ལ་ཚད་ཚད་བསྡུར་བསྡུར་སྒོ་གང་ས་ནས་འབད་བརྩོན་བྱེད་མུས་ཡིན་ཀྱང༌། ད་དུང་ཚང་མས་ཤུགས་རྒྱག་རོགས་གྱིས་ཟེར་རྒྱུ་ཡིན། ད་ཕན་ལོ་འདི་ཙམ་ཕྱིན་ན་ཡང༌། ས་གནས་འདིའི་སྒང་ལ་ལོ་ནས་ལོ་བསྟུད་དཀའ་ངལ་ལུ་གུ་བརྒྱུད་ཀྱི་ནང་བསྡད་པ་ཞིག་མཐོང་དུས། བློ་གཡེང་དང་སེམས་སྦུག་དོག་པོ་ཡོང་གི་འདུག

ང་རང་ཚོ་བོད་མི་བཙན་བྱོལ་བ་འདི་དག་ལ་ལས་འགན་ཆེན་པོ་ཞིག་འཁྲི་ནས་བསྡད་ཡོད། བོད་སྤྱི་པའི་དོན་དག་གི་ལས་འགན་ཞིག་བསྒྲུབ་དགོས་ཀྱི་ཡོད། བོད་མི་རིགས་ཟེར་བ་འདི་ཐུན་མོང་མ་ཡིན་པའི་ཆོས་དང་རིག་གཞུང་གི་རྩ་བ་འཛིན་མཁན་གྱི་མི་རིགས་ཤིག་ཡིན་པ་དེ་འཛམ་བུ་གླིང་འདིའི་སྒང་ནས་ཧ་ལམ་ནག་སུབ་འགྲོ་ཉེན་གྱི་དུས་ཚོད་གཉན་འཕྲང་དེ་ལྟ་བུ་ཞིག་ལ་སླེབས་ཡོད་པ་དང༌། ང་རང་ཚོའི་ཆོས་དང་རིག་གཞུང་རྙིང་ཁུངས་འདིས་དེང་སང་གི་དུས་སྐབས་ལ་ཕན་ཐོགས་ཡོད་པ་དང༌། འབྲེལ་བ་ཡོད་པའི་ཆོས་དང་རིག་གཞུང་གལ་ཆེན་པོ་ཞིག་འཛམ་བུ་གླིང་འདིའི་སྒང་ནས་མིང་མེད་ཤུལ་མེད་འགྲོ་རྒྱུའི་མཚམས་ལ་སླེབས་པ་འདི་དག་ཉམས་པ་སོར་ཆུད་མི་ཉམས་གོང་འཕེལ་ཡོང་བའི་ལས་འགན་བོད་པས་འཁྱེར་དགོས་ཀྱི་ཡོད།

བོད་ནང་ལ་ཡོད་པའི་བོད་པ་རྣམས་ལ་སོ་སོའི་ཆོས་དང་རིག་གཞུང་ལ་དགའ་ཞེན་དང༌། སོ་སོའི་ཆོས་དང་རིག་གཞུང་ཉམས་པ་སོར་ཆུད་མི་ཉམས་གོང་འཕེལ་བྱེད་རྒྱུའི་འདོད་པ་ཡོད་ན་ཡང༌། བོད་པས་བོད་པའི་ཆོས་དང་རིག་གཞུང་ལ་དགའ་ཞེན་བྱས་ན། ཁ་བྲལ་གྱི་བསམ་བློ་གཏོང་མཁན་དང༌། གསར་བརྗེ་ལ་ངོ་ལོག་རྒྱག་མཁན་རེད་ཅེས་ལམ་སེང་སྐྱོན་བརྗོད་ཕོག་པ་ཞིག་དང་། བོད་མིས་བོད་པའི་ཞེན་ཁོག་བྱས་ན་ཁྲིམས་འགལ་ལྟ་བུར་བལྟས་ཏེ་སོ་སོའི་ལུང་པའི་ནང་ལ་གནས་སྟངས་ཐབས་སྐྱོ་པོ་དེ་ལྟ་བུ་ཞིག་ཆགས་ཡོད། ང་ཚོ་བཙན་བྱོལ་ལ་ཡོད་མཁན་རྣམས་རང་དབང་ལུང་པའི་ནང་བསྡད་ཡོད་པས་སོ་སོའི་འཕྲལ་སེལ་གྱི་འཚོ་ཐབས་གཅིག་པུ་མ་ཡིན་པར། འཛམ་བུ་གླིང་འདིའི་སྒང་གི་ཆོས་དང་རིག་གཞུང་གཏིང་ཟབ་ཅིག་དང༌། ད་ལྟའི་དུས་ཚོད་འདིར་ཕན་ཐོགས་ཡོད་པ་འདི་དག་ཉམས་པ་སོར་ཆུད་མི་ཉམས་གོང་འཕེལ་གྱི་འཛིན་སྐྱོང་རྒྱུན་མཐུད་ནས་བྱེད་མཁན་གྱི་འོས་བབས་ང་ཚོ་བོད་མི་བཙན་བྱོལ་བར་ཡོད་པ་ལྟ་བུ་ཞིག་ཆགས་ཡོད། ང་ཚོས་དེ་ལྟར་བྱེད་པ་ལ་སྔོན་ལ་འཕྲལ་སེལ་དཔལ་འབྱོར་གྱི་དཀའ་ངལ་འདི་དག་སེལ་ཐུབ་པ་ཞིག་དང༌། དཔལ་འབྱོར་གྱི་ཆ་རྐྱེན་གང་ལ་གང་འཚམ་ཞིག་མ་བྱུང་ན་ཁག་པོ་རེད། དཔལ་འབྱོར་གྱི་གནས་ཚད་ངེས་ཅན་ཞིག་མ་བྱུང་ན་ཆོས་དང་རིག་གཞུང་སྲུང་སྐྱོབ་བྱེད་རྒྱུ་ཧ་ཅང་ཁག་པོ་རེད། དེ་ལྟར་ན་ང་རང་ཚོའི་གཞིས་ཆགས་ཁག་ཡར་རྒྱས་ཡོང་ཐབས་བྱེད་དགོས་པ་འདི་སོ་སོའི་ཁེ་ཕན་ཙམ་མ་ཡིན་པའི་བོད་མི་རིགས་སྤྱིའི་དོན་དག་ལ་འབྲེལ་བ་ཡོད་པ་དང༌། ཆེ་ས་ནས་བཤད་ན་འཛམ་བུ་གླིང་འདིའི་སྒང་ལ་སངས་རྒྱས་ཀྱི་བསྟན་པ་ཐེག་པ་ཆེ་ཆུང་སྔགས་དང་བཅས་པ་ཆ་ཚང་བ་སྤུས་དག་པོ་ཡོད་པའི་ཆོས་དང་རིག་གཞུང་འཛིན་མཁན་གྱི་མི་རིགས་ཤིག་ཡིན་པས་ང་ཚོའི་ལས་འགན་འདི་རྒྱ་ཆེན་པོ་ཞིག་དང༌། ཕུགས་རྒྱང་རིང་པོའི་བསམ་བློ་གཏོང་དགོས་པ་ཞིག་ཡིན། དེར་བརྟེན་ད་ལྟ་འདིར་ཡོད་མཁན་ཚང་མས་ཧུར་ཐག་བྱེད་ཀྱི་ཡོད་པ་ལྟར། ད་དུང་ཡང་ལྷོད་ཡངས་ནམ་ཡང་མ་སོང་བ་བྱེད་རོགས་གྱིས་ཞེས་བཤད་འདོད་བྱུང༌།

ག༽ ཟས་བཅུད་གཙང་འཕྲོད་དང་། རྒྱ་བོད་ཀྱི་སྨན་བཅོས།

དེ་ནས་སྤྱི་ཚོགས་གང་དང་གང་དུ་ཡིན་ནའང་འཕྲོད་བསྟེན་གལ་ཆེན་པོ་རེད། ད་ལྟ་འདིར་ལས་བསྡོམས་ནང་གསལ་བ་བཞིན། མ་ལ་རི་ཡཱ་ཟེར་བ་ལ་སོགས་པའི་ནད་ཡམས་དེ་རིགས་གློ་བུར་ཛ་དྲག་གི་གནས་ཚུལ་ཞིག་རེད། རྒྱུན་དུ་ང་རང་ཚོས་འཕྲོད་བསྟེན་ཡག་པོ་བྱས་ཏེ་ལུས་པོའི་བདེ་ཐང་ནུས་ཤུགས་ཡག་པོ་ཡོད་ན། དེ་ལྟ་བུའི་ནད་འབུ་ཕྲ་རབ་ཀྱི་ཕྱིའི་འགལ་རྐྱེན་ལྟ་བུ་འཕྲད་པའི་སྐབས་ལ། ནང་གི་ལུས་པོའི་འགོག་སྲུང་གི་ནུས་པས་ཕན་གྱི་ཡོད། རྒྱུན་དུ་གཙང་སྦྲ་འཕྲོད་བསྟེན་ཐོག་ལ་དོ་སྣང་བྱེད་དགོས་པ་དང་གཅིག དེ་ནས་ལྟོ་ཆས་ཀྱི་ཐོག་ལ་དོ་སྣང་བྱེད་དགོས་པ་དང་གཉིས། གཟུགས་པོ་ཕྲན་བུ་མ་བདེ་བ་བྱུང་མ་ཐག་ལམ་སེང་སྨན་པ་བསྟེན་གཏུགས་བྱེད་དགོས་པ་བཅས་ཧ་ཅང་གལ་ཆེན་པོ་རེད།

འདིར་བོད་ལུགས་ཀྱི་སྨན་པ་ཡོད། རྒྱ་སྨན་ད་ལྟ་གཏན་འཇགས་མེད་པའི་དཀའ་ངལ་ཡོད་ཀྱང༌། གང་ལྟར་མཐུན་རྐྱེན་གང་ཡོད་ཀྱི་ཐོག་ནས་ལམ་སེང་སྨན་བཅོས་བྱེད་རྒྱུ་ཤིན་ཏུ་གལ་ཆེན་པོ་རེད། དེ་ལྟར་ཡིན་སྟབས་གཙང་སྦྲ་འཕྲོད་བསྟེན་གྱི་ཐོག་ལ་ཁྱེད་རང་ཚོས་དུས་དུས་ལ་སློབ་གསོ་བྱེད་རྒྱུར་དོ་སྣང་བྱེད་དགོས་པ་དང༌། དེ་ནས་ལྟོ་ཆས་ཀྱི་བཅུད་འདང་བ་དགོས་པ་དེ་གལ་ཆེན་པོ་རེད། གང་ལྟར་དངོས་ཡོད་གནས་ཚུལ་ལ་ལྟོ་ཆས་ལ་སྔོ་ཚལ་གྱི་རིགས་དེ་རིགས་གལ་ཆེན་པོ་རེད་ཟེར་གྱི་འདུག ད་ལྟ་ང་རང་ཚོའི་ས་ཞིང་ལ་སྤྱིར་བཏང་འབྲུ་རིགས་ལས། ཚལ་ཞིང་འདེབས་ལས་བྱེད་རྒྱུའི་ཐོག་ལ་དོ་སྣང་ཆེ་བ་ཞིག་ཡོང་གི་མེད་ན། དེ་ལྟ་བུའི་ཐོག་ལ་དོ་སྣང་བྱས་ཏེ་ཚལ་གྱི་སྣེ་ཁ་མང་ཙམ་བེད་སྤྱོད་བྱེད་ཐུབ་པ་བྱུང་ན། དེས་གཟུགས་པོར་ཕན་གྱི་ཡོད་ཚོད་འདུག

ང་རང་ཚོ་བོད་པའི་སྣང་བར་ལྟོ་ཆས་བཅུད་ཡོད་པ་ཟེར་ན་ལམ་སེང་དམར་ཟ་རྒྱུའི་བསམ་བློ་འཁོར་གྱི་ཡོད། དེ་ཕལ་ཆེར་མ་རེད། ལྷག་པར་དུ་ཚ་བའི་ལུང་པའི་ནང་ལ་འཕྲོད་བསྟེན་ཆེད་ལྟོ་ཆས་སྔོ་ཚལ་རིགས་འདི་ཤིན་ཏུ་གལ་ཆེན་པོ་རེད་ཟེར་གྱི་འདུག དེ་ཚོའི་ཐོག་ལ་དོ་སྣང་བྱེད་དགོས། ངོས་ནས་ད་ལྟ་གོ་ཐོས་ལ་མཁྲིས་པའི་ན་ཚ་དང༌། མཁྲིས་རྡོ་ཆགས་པ་མང་པོ་འདུག་ཟེར། དེ་རིགས་ནམ་རྒྱུན་ནས་ལྟོ་ཆས་ཟ་སྟངས་ཀྱི་ཐོག་ལ་འབྲེལ་བ་ཡོད་པ་དང༌། གནམ་གཤིས་ལ་ཡང་འབྲེལ་བ་ཡོད་ཀྱི་རེད། དེ་རིགས་དམིགས་བསལ་གྱི་མཁས་པ་དང༌། དོ་སྣང་ཡོད་མཁན་ཚོར་སྐད་ཆ་འདྲ་དྲིས་ཏེ། རྒྱུན་དུ་གཟབ་གཟབ་བྱེད་རྒྱུ་དེ་གལ་ཆེན་པོ་རེད། ང་རང་ཚོས་རྒྱུན་དུ་ན་ཚ་ཛ་དྲག་ཆེན་པོ་ཞིག་མ་བྱུང་བར་དུ་ལྷོད་གཡེང་བྱས་ནས་བསྡད། ཛ་དྲག་བྱུང་བའི་སྐབས་ལ་སྨན་པ་འདྲ་བསྟེན་གྱི་ཡོད་ཀྱང༌། དེ་དུས་ཕྱིས་དྲགས་ཏེ་ན་ཚ་ལམ་སེང་སེལ་མ་ཐུབ་པ་དང༌། འགྲོ་སོང་ཆེན་པོ་གཏོང་དགོས་པ། ནད་པ་རང་ཉིད་ཀྱང་དཀའ་ངལ་ཆེན་པོ་མྱོང་དགོས་པ་དེ་ལྟར་ཡོང་གི་ཡོད། སྔོན་ཚུད་ནས་རྒྱུན་དུ་འཕྲོད་བསྟེན་གྱི་ཐོག་ལ་ཡིད་གཟབ་ཀྱིས་ལྷོད་གཡེང་མ་སོང་བ་བྱ་རྒྱུ་ཤིན་ཏུ་གལ་ཆེན་པོ་རེད། ལྟོ་ཆས་སྔོ་ཚལ་གྱི་རིགས་ལ་དོ་སྣང་ཆེ་ཙམ་བྱེད་རྒྱུ་དེ་གནད་འགག་ཡོད་ཚོད་འདུག

ད་ལྟ་ང་ཚོར་བོད་སྨན་དང༌། རྒྱ་སྨན་གྱི་མཐུན་རྐྱེན་འགྲིགས་ཙམ་ཡོད། བོད་སྨན་གྱི་ཁྱད་ཆོས་གཅིག་ལ་ན་ཚ་སྔོན་འགོག་ཡོང་རྒྱུར་ཕན་ཐོགས་ཆེན་པོ་ཡོད། རྒྱུན་དུ་ཕོ་བའི་མེ་དྲོད་གསོ་རྒྱུའི་སྨན་གྱིས་མཚོན་པས་དེ་ལྟ་བུའི་ཐོག་ལ་སྨན་པས་ཀྱང་དོ་སྣང་བྱས། མི་སོ་སོའི་ངོས་ནས་ཀྱང་དུས་རྒྱུན་དུ་གཟུགས་པོ་བདེ་པོ་ཡོད་པའི་སྐབས་ལ་ཡང་རྒྱུན་སྤྱོད་ཀྱིས་ཕོ་སྨན་དང༌། བད་ཀན་གྱི་སྨན་དེ་ལྟར་ཡང་ཡང་བསྟེན་རྒྱུ་དེར་གནད་འགག་ཅིག་མཐོང་གི་འདུག དེ་ལྟར་བྱས་ན་ན་ཚ་གློ་བུར་བ་དེ་རིགས་མི་ཡོང་བའི་སྔོན་འགོག་གི་ཕན་ཐོགས་ཆེན་པོ་ཡོད།

ང༽ ཤེས་ཡོན་གྱི་གལ་གནད་དང་། དགེ་སློབ་ཀྱི་ཞུ་སྒོ།

དེ་ནས་གལ་ཆེ་ཤོས་ཤིག་སློབ་སྦྱོང་རེད། ང་ཚོ་རྒྱ་གར་ལ་བཙན་བྱོལ་བ་ཆགས་ནས་ང་ཚོའི་ལས་འགན་གལ་ཆེ་ཤོས་གཅིག་སློབ་གྲྭའི་ཤེས་ཡོན་གྱི་ཐོག་ལ་ཤུགས་བརྒྱབ་པ་རེད། ང་ཚོས་ཐོག་མར་མ་སུ་རི་ལ་སློབ་གྲྭ་བཙུགས་པ་ནས་བཟུང༌། ད་ལྟ་བར་དུ་སློབ་སྦྱོང་གི་ཐོག་ལ་གྲུབ་འབྲས་གང་ལ་གང་ཙམ་ཐོན་ཡོད། དངོས་གནས་སྤོབས་པ་སྐྱེས་འོས་པ་ཞིག་རེད། བོད་ནང་ལ་ཡོད་པའི་དེང་དུས་ཀྱི་སློབ་སྦྱོང་གི་གནས་ཚད་དེ་དང༌། རྒྱ་གར་ལ་ཡོད་པའི་བོད་པའི་ཕྲུ་གུ་ཚོའི་སློབ་སྦྱོང་གི་གནས་ཚད་བསྡུར་ན། ང་ཚོ་རྒྱ་གར་ལ་དྲག་པ་མ་གཏོགས་སྐྱོ་བ་ཆགས་མེད། སྔོན་མ་ནས་ང་ཚོས་སློབ་གྲྭ་བཙུགས་མ་ཐུབ་པའི་དཀའ་ངལ་བྱས་ཏེ་སློབ་གྲྭ་བཙུགས་རྒྱུའི་ཐོག་ལ་ནུས་ཤུགས་གང་ཡོད་བསྒྲིལ་བ་རེད། དེ་ནས་བར་སྐབས་ཤིག་ནས་སློབ་གྲྭ་ཡོད་པ་ཙམ་གྱིས་ཆོག་ཤེས་པ་དང༌། སློབ་གྲྭ་ཡོད་པ་ཙམ་གྱིས་མི་འགྲིགས་པར་ཤེས་ཡོན་སྤུས་དག་པོ་དགོས་ཀྱི་འདུག སློབ་སྦྱོང་སྤུས་ཚད་ཡག་པོ་མ་བྱུང་ན། སློབ་ཕྲུག་གྲངས་འབོར་མང་པོ་ཡོད་པ་དང༌། སློབ་གྲྭའི་ཁང་པ་དང༌། འཛིན་ཁང་ཡག་པོ་ཡོད་པས་ཕན་ཐོགས་དེ་ཙམ་མེད་པར་བརྟེན་སློབ་ཕྲུག་ཡོད་པ་འདི་རྣམས་སློབ་སྦྱོང་སྤུས་ཀ་དག་པོ་ཡོང་རྒྱུ་དེ་གལ་ཆེན་པོར་འཛིན་དགོས།

ཁ་ས་ཁས་ཉིན་ང་ཚོ་སྐད་ཆ་བྱུང་བ་བཞིན། དགེ་རྒན་ཚོས་ནུས་འདོན་རྒྱུ་དང༌། སློབ་ཕྲུག་ཚོའི་ཐོག་ནས་ཡིན་ན་ཡང་དམིགས་བསལ་སོ་སོའི་མི་ཚེ་གཅིག་གི་འགྲོ་སྟངས་དང༌། དེ་བཞིན་བོད་སྤྱི་པའི་དོན་དག་ལ་འབྲེལ་བ་ཡོད་པ། གང་ལྟར་སྤྱི་སྒེར་ཆོས་སྲིད་གང་གི་ཆ་ནས་ཡིན་ན་ཡང༌། ཤེས་ཡོན་ཤིན་ཏུ་གལ་ཆེན་པོ་ཡིན་པ་འདི་ངོས་འཛིན་དང་འབྲེལ་བའི་ཐོག་ནས། སློབ་ཕྲུག་ཚོའི་ཐོག་ནས་དོ་སྣང་བྱེད་དགོས་པ་དང༌། སློབ་ཕྲུག་གི་ཕ་མ་ཚོ་དང་འབྲེལ་ཡོད་ཚང་མས་སློབ་སྦྱོང་གི་ཐོག་ལ་དོ་ཁུར་བྱེད་རྒྱུ་དེ་གནད་འགག་ཆེན་པོ་འདུག མཐུན་རྐྱེན་འཛོམས་པོ་མེད་ན་ཡང༌། མཐུན་རྐྱེན་གང་ཡོད་པ་དེའི་ཐོག་ནས་སློབ་སྦྱོང་ལ་ཤུགས་རྒྱག་རྒྱུ་གལ་ཆེན་པོ་ཡིན་པ་ལས། ཕྲུ་གུའི་ངོས་ནས་ཡིན་ན་ཡང་ལེ་གང་འགྲིགས་བྱས། དགེ་རྒན་ཚོའི་ངོས་ནས་ཀྱང་ཉི་མ་བསྐྱལ་ནས་བསྡད་ན། སློབ་གྲྭ་ཡོད་ན་ཡང་གྲུབ་འབྲས་ཐོན་ཐུབ་རྒྱུ་ཁག་པོ་རེད།

དེ་ལྟར་ཡིན་སྟབས་ཕྲུ་གུ་ཚོའི་ཐོག་ནས་ཡིན་ན་ཡང་སོ་སོའི་སློབ་སྦྱོང་ལ་དོ་སྣང་བྱས། དགེ་རྒན་ཚོའི་ཐོག་ནས་ཀྱང་ཚང་མས་ཤུགས་བསྐྱེད་ནས་ནུས་པ་བཏོན་རྒྱུ་གལ་ཆེན་པོ་རེད། རྒྱ་གར་གྱི་དགེ་རྒན་ཚོས་ཀྱང་བོད་པ་བཙན་བྱོལ་བ་མཉམ་དུ་བསྡད་དེ་ལས་འགན་ཆེན་པོ་ཞིག་འཁྱེར་གྱི་ཡོད། ད་དུང་ཡང་རྒྱ་གར་གྱི་དགེ་རྒན་ཁྱེད་རང་ཚོས་སྔར་བཞིན་ཚང་མས་ནུས་པ་བསྐྱེད་རྒྱུ་དང༌། ཁ་ཤས་ནས་ལྷོད་གཡེང་དང་འཐུས་ཤོར་འདྲ་ཡོང་གི་འདུག་ན། བསྐྱར་དུ་བསམ་བློ་བཏང་སྟེ་ཤུགས་རྒྱག་རྒྱུ་དེ་གལ་ཆེན་པོ་རེད་ཅེས་རེ་འདུན་དང་འབོད་སྐུལ་བྱེད་རྒྱུ་ཡིན། ད་ལྟ་སྔོན་འགྲོའི་སྐབས་སུ་སྤུས་དག་པོ་ཞིག་དང་འཐུས་མ་ཤོར་བ་ལ་ངེས་པར་དུ་ཤུགས་རྒྱག་དགོས་ཀྱི་འདུག ང་རང་ཚོ་བོད་པའི་སྤྱི་ཚོགས་ནི་མ་འོངས་པར་ཕྱི་རྫིག་ནང་རྫིག་ཅིག་ཡོང་བ་ལ་ནང་གི་མཐུན་རྐྱེན་གཙོ་བོ་དེ་ཤེས་ཡོན་རེད།

ཅ༽ ཆོས་རིག་གི་སློབ་སྦྱོང་དང་། ཆོས་དགེའི་ཞུ་སྒོ།

ད་ནང་ཞོགས་པ་བཀའ་ཆོས་སར་སྐད་ཆ་བྱུང་བཞིན། ཕྱིའི་དངོས་པོ་ཡར་རྒྱས་དང་འབྲེལ་བའི་དེང་དུས་ཀྱི་ཤེས་ཡོན་དགོས་ལ། ང་རང་ཚོའི་ཕ་མེས་དུས་ནས་ཡོད་པའི་སངས་རྒྱས་ཀྱི་ཆོས་དང་འབྲེལ་བའི་རིག་གཞུང་གི་ཤེས་ཡོན་དེ་ཡང་དགོས་པ་རེད། དེ་གཉིས་ཟུང་དུ་འབྲེལ་ནས་ཕྱི་དངོས་པོ་ཡར་རྒྱས་ཡོད་པ་དང༌། ནང་བསམ་བློ་ཡར་རྒྱས་ཡོད་པ་དེ་ལྟ་བུའི་མི་ཞིག་བྱུང་ན། རང་ཉིད་ཀྱང་མི་ཚེ་དོན་དང་ལྡན་པ་ཞིག་ཡོང་གི་རེད་ལ། མི་ཚེ་དོན་དང་ལྡན་པ་སྐྱེལ་སའི་སྤྱི་ཚོགས་དེ་ཡང་དོན་དང་ལྡན་པ་མིག་དཔེར་འོས་པ་ཞིག་ཏན་ཏན་ཡོང་གི་རེད། འདི་ཧ་ཅང་གནད་འགག་ཆེན་པོ་འདུག

ང་རང་ཚོའི་ཆོས་དང་རིག་གཞུང་དང་འབྲེལ་བའི་ཤེས་ཡོན་ཟེར་དུས། སྤྱིར་བཏང་སློབ་གྲྭའི་ནང་ལ་སྔ་དགོང་ཁ་འདོན་སྐྱོར་སྦྱང་བྱེད་པ་འདི་ཙམ་ཞིག་ལ་ངོས་འཛིན་བྱས་ན་ནོར་བ་རེད། སངས་རྒྱས་ཀྱི་ཆོས་ཟེར་བ་དེ་གཞི་ཡི་གནས་ཚུལ། ལམ་གྱི་གནས་ཚུལ། འབྲས་བུའི་གནས་ཚུལ་ཞེས་དེ་ལྟ་བུའི་རྣམ་གཞག་དང་། སྒྲོམ་ཆེན་པོ་ཞིག་གི་ཐོག་ནས་གུང་བསྒྲིགས་ཏེ་བཤད་ནས་སྙིང་དོན་རྣམས་ཁོང་ཚོའི་བསམ་བློའི་ནང་སླེབས་ཐུབ་པ་ཞིག་དགོས་པ་ལས། དོན་དག་བློ་ལ་མེད་པར་འདོན་ཁ་ཁྲལ་ལྟ་བུ་བཏོན་ན་ཡང་དེ་ལ་ངོ་མཚར་ཆེ་རྒྱུ་དང༌། ཧ་ལས་རྒྱུ་གང་ཡང་མེད། སྐབས་རེ་སློབ་གྲྭ་བ་ཕྲུ་གུ་དེ་ལྟར་ལ་ཆོས་དགེས་གང་བསླབ་ཀྱི་འདུག་ཅེས་སྐད་ཆ་འདྲི་སྐབས་ཞལ་འདོན་བསླབ་ཀྱི་འདུག ང་ཚོ་ཞལ་འདོན་སྐྱོར་གྱི་ཡོད་ཅེས་ཧ་ལམ་ཆོས་སློབ་སྦྱོང་བྱེད་པ་དེ་ཞལ་འདོན་སྐྱོར་སྦྱང་བྱེད་པ་འདི་ཡིན་པ་ལྟ་བུ་ཞིག་ལ་ངོས་འཛིན་གྱི་འདུག འདི་ལྟར་མིན།

ཆོས་སློབ་སྦྱོང་ཟེར་བ་དེ་དོན་དག་ཅིག་སློབ་དགོས་པ་ལས། ཚིག་ངག་ལ་འཛིན་རྒྱུའི་དོན་ཞིག་མིན། སངས་རྒྱས་ཀྱི་ཆོས་དང་འབྲེལ་བའི་རིག་གཞུང་སློབ་སྦྱོང་ཟེར་མཁན་འདི་གཏིང་རིང་པོ་ཞིག་དང༌། རྒྱ་ཆེན་པོ་ཞིག་གི་ཐོག་ནས་ཡུན་བསྲིངས་དགོས་པ་ཞིག་ཡིན་པས། དེ་ཚོའི་ཐོག་ལ་དམིགས་བསལ་གྱི་དོ་སྣང་བྱེད་དགོས་ཀྱི་འདུག མདོ་དོན་ཡང་སྙིང་དེང་དུས་ཀྱི་ཤེས་ཡོན་ཡོད་པ་དང་ཆབས་ཅིག མི་ཡ་རབས་ཤིག་དགོས་རྒྱུ་དེ་གནད་འགག་ཆེན་པོ་ཡིན། མི་མ་རབས་ཤིག་ཆགས་ན། ཤེས་བྱ་ཡོན་ཏན་ཡོད་ན་ཡང་རྩ་བའི་བསམ་བློའི་འཁྱེར་སོའི་ཆ་ནས་སོ་སོ་སྐྱིད་པ་ཡོང་གི་མ་རེད་ལ། སྤྱི་ཚོགས་ནང་ལ་ཡང་ཕན་ཐོགས་ཡོང་གི་མ་རེད། དེར་བརྟེན་ཤེས་ཡོན་གྱི་ཐོག་ནས་སྤྱི་དང་སྒེར་གང་གི་ཐོག་ལ་ཡང་ཕན་ཐོགས་རླབས་པོ་ཆེ་ཞིག་ཡོང་རྒྱུར་ཚང་མས་དོ་སྣང་དང་འབད་བརྩོན་བྱེད་དགོས་ཞེས་བརྗོད་རྒྱུ་ཡིན། དེ་ནས་འབྲེལ་ཡོད་ཤེས་རིག་ལས་ཁུངས་ལ་བརྗོད་དགོས་ཀྱི་ཨེ་ཡོད། སུ་ལ་བརྗོད་དགོས་ཀྱི་ཡོད་ནའང་དེ་རིགས་དེ་འཛེམས་ཟོན་དང་ལྷོད་ཡངས་མ་སོང་བར་འཕྲལ་འཕྲལ་ཞུ་སྐུལ་བྱེད་རྒྱུ་གལ་ཆེན་པོ་རེད།

ཆ༽ ཚོད་མེད་ཀྱི་མྱོས་ཆུ་དང་། ཉལ་ཐག་ལ་གཟབ་ནན།

དེ་ནས་ས་གནས་འདིར་ཆང་འཐུང་རྒྱུར་དགའ་པོ་དང་། དར་སྲོལ་ཆེན་པོ་ཡོད་ལུགས་གོ་ཐོས་བྱུང༌། གང་འདྲ་ཡིན་ནམ། གལ་ཏེ་བདེན་པ་ཡིན་ན་དགའ་དགའ་སྐྱིད་སྐྱིད་སྐབས་དང༌། ལས་ཀ་བྱས་ཏེ་ཚ་བ་ཆེན་པོ་ཡོད་པའི་སྐབས་ལ་སྐོམ་ཆང་ལྟ་བུ་ཕྲན་བུ་འཐུང་ན་ལས། རྒྱུན་གཏན་ནས་ཆང་མང་པོ་བཏུང་སྟེ་ལང་ཤོར་བྱུང་ན། ནམ་རྒྱུན་བོད་སྐད་ཀྱི་ནང་ཆང་གི་མིང་ལ་མྱོས་ཆུ་ཟེར་གྱི་ཡོད། སངས་རྒྱས་བཅོམ་ལྡན་འདས་ཀྱིས་ཀྱང་། ང་ལ་སྟོན་པར་སྨྲ་བ་རྣམས་ཀྱིས་ཆང་རྩྭ་ཡི་རྩེ་མོའི་ཟིལ་པ་ཙམ་བཏུང་ན་མི་འགྲིགས་ཞེས་ནན་པོ་བྱས་ནས་བཀག་གནང་ཡོད། དཔེར་ན་དགེ་སློང་ནད་པ་ལ་ཕྱི་དྲོའི་ཁ་ཤས་ཟ་ཆོག་པ་གནང་ཡོད་ཀྱང༌། ཆང་ལ་དམིགས་བསལ་ནམ་ཡང་གནང་མེད། ཆང་གིས་བློ་རྣལ་དུ་མི་གནས་པའི་སྐྱོན་གནས་ཆེན་པོར་གཟིགས་ནས་བཅོམ་ལྡན་འདས་ཀྱིས་དམིགས་བསལ་ནན་པོ་བྱས་ཏེ་བཀག་གནང་དགོས་པའི་རྒྱུ་མཚན་དེ་ལྟར་ཡིན་པ་རེད།

ང་རང་ཚོ་སྤྱིར་བཏང་གི་མིའི་སྤྱི་ཚོགས་ནང་ལ་ཡང་མི་ཆང་མང་པོ་འཐུང་མཁན་ལ། ཁོ་ཐུག་པ་ར་བཟི། ཆང་སྐྱལ་རེད་ཅེས་ཚང་མས་བསྙད་སྨོད་བྱེད་ས་དང༌། མཐོང་ཆུང་བྱེད་པ་ལས་བསྔགས་བརྗོད་བྱེད་མཁན་སུ་ཡང་མེད། གལ་ཏེ་ང་རང་ཚོའི་གཞིས་ཆགས་ནང་ལ་ཆང་ཚོད་མེད་འཐུང་མཁན་དེ་གྲས་ཡོད་ན། དེ་གོམས་གཤིས་ངན་པ་ཡིན་པས་ཡག་པོ་མེད།

དེ་བཞིན་ང་རང་ཚོའི་སྤྱི་ཚོགས་ནང་དང༌། ལྷག་དོན་གཞོན་སྐྱེས་ནང་ལ་ཉལ་ཐག་འཐེན་མཁན་དེ་ལྟར་ཁ་ཤས་ཡོད་པའི་གནས་ཚུལ་ཞིག་འདུག ལྡི་ལི་དང༌། དྷ་རམ་ས་ལར་ཡང་ཁ་ཤས་ཡོད་པའི་སྐད་ཆ་འདུག འདི་ཧ་ཅང་བློ་ཕམ་གྱི་གནས་ཚུལ་ཞིག་རེད། འཛམ་བུ་གླིང་འདིའི་སྒང་གི་ཡར་རྒྱས་ཕྱིན་པའི་ལུང་པ་ཚོའི་ནང་ལ་ཉལ་ཐག་གིས་རྐྱེན་པས་དཀའ་ངལ་འཕྲད་ཀྱི་ཡོད་པ་དང༌། དེ་ལ་དམ་བསྒྲགས་ཆེན་པོ་བྱེད་ཀྱི་ཡོད། ང་རང་ཚོ་བོད་པ་བཙན་བྱོལ་བའི་སྤྱི་ཚོགས་མི་འབུམ་གཅིག་དང་གསུམ་ཁྲི་བཞི་ཁྲིའི་བར་མི་ཉུང་ཉུང་ཞིག་ལས་མེད་པ་དེའི་ནང་ལ་མ་རབས་ཐ་ཤལ་གྱི་གནས་ཚུལ་དེ་ལྟར་ལྷག་ན། ཧ་ལས་པའི་ཐབས་སྐྱོ་པོ་དང༌། ཤིན་ཏུ་འགན་ལྗིད་པོ་ཆགས་ཀྱི་ཡོད། ཚང་མས་དེར་དོ་སྣང་དང་གཟབ་གཟབ་བྱེད་རོགས་ཟེར་རྒྱུ་ཡིན།

ཇ༽ རྒྱ་གཞུང་གི་སྲིད་བྱུས་དང་། བོད་ཀྱི་ལོ་རྒྱུས།

དེ་བཞིན་ང་རང་ཚོའི་སྤྱི་ཚོགས་ནང་ལ་གཅིག་གིས་གཅིག་ལ་ལྟ་རྟོག་དང་། གཅིག་གིས་གཅིག་ལ་རོགས་རམ་བྱེད་རྒྱུ་དེ་ཧ་ཅང་གལ་ཆེན་པོ་རེད། དེའི་གོ་དོན་གཅིག་གིས་གཅིག་ལ་ཟོན་མ་བྱས་པར་ལམ་སེང་འཁྲུག་པ་རྒྱོབ་ཟེར་བ་མིན། ང་རང་ཚོ་བོད་པའི་གཤིས་ཀར་སྐྱོན་མཐོང་ན་ཡང་མདུན་ལ་འདྲ་ཆགས་པོ་བྱས་ནས་བསྡད་ཅིང་། རྒྱབ་ལ་ཡས་འདུག་མས་འདུག་ཅེས་རྒྱབ་བཤད་བྱེད་པ་དེ་ལྟ་བུའི་ཐོག་ནས་སྐབས་རེ་དཀྲོག་གཏམ་ལྷག་པ་དང༌། གང་ལྟར་ལས་ཀ་འཐུས་ཤོར་འགྲོ་གི་ཡོད། ལྷག་བསམ་རྣམ་དག་གི་ཐོག་ནས་སྐྱོན་སེལ་དང༌། ཡོ་བསྲང་ཐད་ཀར་ངེས་པར་དུ་བྱེད་དགོས། འདྲ་ཆགས་པོ་དང༌། སྤམ་པོ་བྱས་ནས་བསྡད་དེ་དོན་དག་ངོ་མའི་ཐོག་རུལ་ཕྱིན་ན་ཡག་རྒྱུ་གང་ཡང་མེད། ལས་ཀྱི་སྣེ་མོར་གཏོགས་པ་གཙོ་བོར་གྱུར་པའི་མི་ཚང་མས་གང་ལྟར་ལས་ཀ་གང་དང་གང་ཡིན་ནའང་རྒྱབ་མདུན་ངོ་ལྐོག་མེད་པ་སྤུས་དག་པོ་ཞིག་ཡོང་ཐབས་ལ་ཚང་མས་ཁུར་སྐྱེད་དེ་ཤུགས་རྒྱག་དགོས་ཀྱི་འདུག

བོད་ཀྱི་རྩ་དོན་གྱི་གནས་ཚུལ་གང་འདྲ་ཞིག་ཆགས་ཡོད་དམ་ཟེར་ན། གནས་ཚུལ་གསར་པ་ཞུ་རྒྱུ་གང་ཡང་མི་འདུག རྒྱ་ནག་གཞུང་གི་སྲིད་བྱུས་ལ་མཚོན་ན། འདས་པའི་ལོ་བཞི་བཅུའི་རིང་ལ་བོད་ཀྱི་ཐོག་རྒྱ་ནག་གཞུང་གིས་སྲིད་བྱུས་འཛིན་སྟངས་དེ་སྐབས་རེ་ལྷུག་པོ་ལྟ་བུ་དང༌། སྐབས་རེ་དམ་པོ་ལྟ་བུའི་འགྱུར་ལྡོག་མང་པོ་ཞིག་བཏང་བ་རེད། མདོ་དོན་སྙིང་པོ་རྒྱ་ནག་གཞུང་གིས་འཇམ་རྩུབ་ཐབས་ཤེས་གང་ཡོང་བྱས་ཡོད་ཀྱང༌། བོད་མིའི་བསམ་བློ་བསྒྱུར་ཐུབ་མེད། བོད་པ་ཚོས་དུས་ད་ལྟ་བར་དུ་རང་གི་ལྷག་བསམ་རི་བཙུགས་པ་ལྟ་བུ་འགྱུར་བ་མེད་པར་བསྡད་པ་རེད། དེ་ལྟར་བསྡད་པའི་དབང་གིས་རྒྱ་ནག་གཞུང་གིས་བོད་དོན་གྱི་ཐོག་ལ་ད་ལྟ་བར་དུ་སྲིད་བྱུས་རིམ་པ་མང་པོ་བྱས་པ་འདི་དག་རྩ་བ་ཕམ་ཉེས་ཕྱིན་པ་རེད། ད་ཆ་འུ་ཐུག་ཐབས་ཟད་ཀྱིས་བོད་ཀྱི་ལུང་པའི་ནང་ལ་བོད་མི་གྲངས་ཉུང་མི་རིགས་བཟོ་ཆེད་བོད་ནང་རྒྱ་མི་ཕོན་ཆེན་པོ་ཞིག་སླེབས་ཐུབ་ན་གཞི་ནས་བོད་དོན་གྱི་གནས་ཚུལ་འདི་ཐག་གཅོད་ཅིག་མི་ཡོང་ངམ་བསམས་ནས་རེ་བ་ཐབས་སྐྱོ་པོ་འདི་འདྲ་ཞིག་བྱས་ནས་བསྡད་ཡོད། རྒྱ་མིས་བོད་བཅིངས་བཀྲོལ་བཏང་བ་ཡིན་ཟེར་གྱི་ཡོད། བཅིངས་བཀྲོལ་གཏོང་སའི་བོད་པ་རྣམས་དགའ་ཞིང་མགུ་བའི་ཐོག་ནས་རྒྱ་ནག་དང་གཅིག་སྒྲིལ་ཡོང་རྒྱུ་དང༌། རྒྱ་ནག་དང་ཁ་བྲལ་ནམ་ཡང་མི་འགྲོ་བ་ཞིག་ཡོང་དགོས་ཀྱང༌། དེ་ཡོང་རྒྱུའི་ཚབ་ལ་བོད་པའི་ཐོག་གདུག་རྩུབ་དྲག་གནོན་ཁོ་ནའི་ངང་ནས་སྡོད་དགོས་པའི་གནས་ཚུལ་འདི་ཆགས་པ་རེད། འདིས་རྟགས་གང་ཞིག་སྟོན་གྱི་ཡོད་དམ་ཟེར་ན། བོད་མི་རིགས་ཀྱི་ལ་རྒྱ་དང༌། བོད་མི་རིགས་ཀྱི་སེམས་ཤུགས་གང་འདྲ་ཞིག་ཡོད་པ་དེ་མཚོན་གྱི་ཡོད།

ནང་པ་སངས་རྒྱས་པའི་ཆོས་འབྱུང་དང་འབྲེལ་བའི་ཐོག་ནས་བོད་ཀྱི་ལོ་རྒྱུས་ཤོད་སྐབས། བོད་རྗེ་གཉའ་ཁྲི་བཙན་པོ་ནས་བཟུང་ལོ་ཉིས་སྟོང་ལྷག་ཙམ་ཕྱིན་པ་རེད། བོན་གྱི་ལོ་རྒྱུས་དང་འབྲེལ་ནས་ཤོད་སྐབས། བོད་ཀྱི་རྒྱལ་རབས་བྱུང་ནས་ཧ་ལམ་ལོ་བཞི་སྟོང་ལྷག་ཙམ་ཞིག་དང༌། བོད་མི་རིགས་འདི་ཡར་རྒྱས་ཀྱི་རྣམ་པ་ཐོན་ནས་ཧ་ལམ་ལོ་དྲུག་སྟོང་བདུན་སྟོང༌དང་། ལོ་ཁྲི་ཡས་མས་ཕྱིན་པའི་གནས་ཚུལ་ཤོད་ཀྱི་འདུག ཉེ་བའི་ཆར་རྒྱ་ནག་གི་གསར་ཤོག་ཅིག་གི་ནང་ལ་དེང་སང་ང་ཚོས་བེད་སྤྱོད་བྱེད་བཞིན་པའི་བོད་ཡིག་འདི་མ་བྱུང་གོང་ལ་ཡི་གེ་གཅིག་ཡོད་པའི་སྐད་ཆ་ཤོད་ཀྱི་འདུག ནམ་རྒྱུན་བོན་པོའི་ཐོག་ནས་ཡི་གེ་དེའི་མིང་ལ་སྨར་ཡིག་ཟེར་གྱི་ཡོད་པ། ཉེ་ཆར་སྟོད་ཁུལ་ནས་ཐོན་པའི་ཡི་གེ་དེ་སྨར་ཡིག་ཡིན་པ་དང༌། སྨར་ཡིག་འདི་ལོ་སུམ་སྟོང་ཕྱིན་པའི་ལོ་རྒྱུས་ཅན་ཞིག་རེད་ཅེས་རྒྱ་མིའི་གསར་ཤོག་ཅིག་ནང་ཐོན་འདུག དེ་ལྟར་ཡིན་ན། བོད་པའི་ཡི་གེའི་རྩ་བའམ་གཞི་མ་དེ་སྨར་ཡིག་དེའི་ཐོག་ནས་བྱུང་བ་དང༌། ཐོན་མིས་དེའི་སྟེང་ལ་ཡར་རྒྱས་བཏང་གནང་བ་ཞིག་ཡིན་པ་རེད། ད་ལྟ་རྡོ་ལ་བརྐོས་པའི་སྨར་ཡིག་འདི་ལོ་སུམ་སྟོང་ལྷག་ཕྱིན་པའི་ལོ་རྒྱུས་ཅན་ཞིག་ཡོད་པར་བརྟེན་ང་ཚོ་བོད་པས་བེད་སྤྱོད་བྱེད་པའི་བོད་ཡིག་འདི་ཕལ་ཆེར་ལོ་སུམ་སྟོང་བཞི་སྟོང་ཕྱིན་པའི་ཡི་གེ་རྙིང་ཁུངས་ཤིག་ཆགས་ཡོད། དེས་ན་ང་རང་ཚོ་བོད་ཟེར་བ་འདི་ལོ་སྟོང་ཕྲག་མང་པོའི་ལོ་རྒྱུས་ཡོད་པ་ཞིག་དང༌། ལོ་སྟོང་ཕྲག་མང་པོའི་རིང་ཡར་རྒྱས་ཕྱིན་པའི་མི་རིགས་ཤིག་དང༌། མི་རིགས་དེ་ལ་ཐུན་མོང་མ་ཡིན་པའི་རིག་གཞུང་གཏིང་ཟབ་ཡོད་པ་ཞིག་ཡིན།

འཛམ་བུ་གླིང་འདིའི་སྒང་ལ་རྒྱ་མི་རིགས་ཀྱི་རིག་གཞུང་ཡང་ཧ་ཅང་རྙིང་ཁུངས་དང༌། གཏིང་རིང་པོའི་ལོ་རྒྱུས་ཡོད་པ་ཞིག་རེད། ང་རང་ཚོ་བོད་གངས་ཅན་ལྗོངས་ཀྱི་རིག་གཞུང་དེ་ཡང་རྒྱ་ནག་གི་རིག་གཞུང་དང་ཧ་ལམ་ན་ཚོད་མཉམ་པ་ལྟ་བུ་མིན་ནམ་བསམ་གྱི་འདུག དེ་ལྟ་བུའི་རིག་གཞུང་ལོ་རྒྱུས་ཡོད་པའི་མི་རིགས་གཅིག་གི་བསམ་བློ་ལམ་སེང་འགྱུར་ཆོག་ཆོག་མེད་པས་བསམ་བློ་བསྒྱུར་བཅོས་གཏོང་རྒྱུ་ཁག་པོ་རེད། ད་ལྟ་བར་དུ་བོད་རྒྱ་ཆེའི་མི་མང་འདི་དག་གིས་དངོས་གནས་དྲང་གནས་ལྷག་བསམ་འགྱུར་བ་མེད་པའི་ཐོག་ནས་སོ་སོའི་མི་རིགས་ཀྱི་ལ་རྒྱ་ཞེན་ཁོག་ཟིན་ནས་བསྡད་པ་རེད།

ཉ༽ དམར་ལུགས་ཀྱི་འགྱུར་བ་དང་། གཉིས་ཕན་གྱི་སྲིད་བྱུས།

འཛམ་བུ་གླིང་འདིའི་སྒང་ལ་འདས་པའི་ལོ་བཅུ་བཅོ་ལྔའི་ནང་ལ་འགྱུར་བ་ཆེན་པོ་ཕྱིན་ཡོད། ཨུ་རུ་སུས་མཚོན་པས་ལུང་པ་མང་པོ་ཞིག་གི་ནང་ལ་མང་གཙོ་གཅིག་སྡུད་ཀྱི་ལམ་ལུགས་མེད་པ་ཆགས་ཏེ་མང་གཙོ་དང༌། རང་དབང་གི་ལམ་ལ་འགྲོ་གི་ཡོད། རྒྱ་ནག་གི་ནང་ལའང་དེ་བཞིན་དུ་མང་གཙོ་དང༌། རང་དབང་དགོས་ཀྱི་ཡོད་ཅེས་གླེང་བརྗོད་བྱེད་པའི་མཐོ་རླབས་འཕྱུར་བ་དང༌། ཤེས་ཡོན་ཅན་དང༌། བསམ་བློ་ཡོད་མཁན་མང་པོ་ཞིག་གི་བསམ་བློའི་ནང་ལ་རང་བཞིན་གྱིས་མང་གཙོ་དང་རང་དབང་གི་ཐོག་ལ་དོན་གཉེར་ཇེ་ཆེར་འགྲོ་བཞིན་ཡོད། རྒྱ་ནག་གཞུང་རང་གི་ངོས་ནས་ཀྱང་མར་ཁེ་སི་དང་ལེ་ཉིན་རིང་ལུགས་ཀྱི་ལྟ་བའི་རྣམ་གཞག་ལ་རྒྱབ་བརྟེན་བཅོལ་རྒྱུ་ཁུངས་མ་འཁྱོལ་བའི་མཚམས་སུ་སླེབས་ཡོད། ལྟ་བའི་རྣམ་གཞག་ལ་རྒྱབ་བརྟེན་བཅོས་ས་མེད་པར་བརྟེན། ད་ཆ་མི་རིགས་རིང་ལུགས་ལ་རྒྱབ་བརྟེན་བཅོལ་ཏེ་འགྲོ་གི་ཡོད། མི་རིགས་རིང་ལུགས་ལ་རྒྱབ་བརྟེན་བཅོལ་རྒྱུ་དེ་ཉེན་ཁ་ཡོད་པ་ཞིག་རེད། རྒྱ་ནག་རང་ལ་ཆ་བཞག་ན་ཕུགས་རྒྱང་རིང་པོའི་ཐོག་ལ་དེས་ཕན་གྱི་ཡོད་དམ་གནོད་ཀྱི་ཡོད་ཆ་མ་མཆིས་པ་ཞིག་རེད།

རྒྱ་ནག་རང་གི་ནང་ལ་བསམ་བློ་ཡོད་མཁན་ཚོས་ཀྱང༌། ད་ལྟའི་རྒྱ་ནག་གུང་བྲན་ཏང་གིས་འགོ་ཁྲིད་བྱེད་སྟངས་དེ་ཕྱོགས་གཅིག་ནས་གཅིག་སྡུད་ལམ་ལུགས་སྒང་ལ་ཕྱིན་ཏེ་རང་དབང་དང་མང་གཙོ་སྤྲོད་ཀྱི་མེད་པ་དང༌། གཉིས་ནས་ལྟ་བའི་རྒྱབ་བརྟེན་བཅོལ་ས་མི་རིགས་རིང་ལུགས་ཀྱི་སྒང་ལ་འགྲོ་བ་དེ་ཉེན་ཁ་ཅན་ཞིག་ལ་བརྩི་གི་ཡོད། གང་ལྟར་རྒྱ་ནག་སྟོབས་ཆེན་རྒྱལ་ཁབ་འདི་འཛམ་བུ་གླིང་འདིའི་སྒང་ལ་གནད་ཡོད་རྒྱལ་ཁབ་ཅིག་དང༌། དེ་ལ་དཔགས་པའི་འགན་ཁུར་ཡོད་པའི་རྒྱལ་ཁབ་གཅིག་ཆགས་ཡོད། དེ་ལ་འཛམ་བུ་གླིང་འདིའི་སྒང་ནས་ཆེ་མཐོང་ཡོད་པ་ཞིག་དང༌། ཆ་འཇོག་ཡོད་པ་ཞིག་བྱེད་པ་ལ། ད་ལྟ་རྒྱ་ནག་གཞུང་གི་མིག་རྒྱང་ཐུང་ཐུང་གི་སྲིད་བྱུས་འདིས་ནམ་རིང་སྒྲུང་གིས་འཁྱོལ་ཐབས་མེད།

དེས་ན་རྒྱ་ནག་རང་ཉིད་ཀྱི་ཁེ་ཕན་ལ་བལྟོས་ནས་ད་ལྟའི་རྒྱ་ནག་གཞུང་གི་ཕྱི་འབྲེལ་གྱི་སྲིད་བྱུས་དང༌། དེ་བཞིན་རྒྱ་ནག་རྒྱལ་ཁབ་ནང་ཁུལ་གྱི་སྲིད་བྱུས་མང་པོ་ཞིག་ག་ལེར་གུ་ཡངས་སུ་གཏོང་དགོས་པ་ཞིག་དང༌། རྒྱུ་མཚན་ལྡན་པ་ཞིག་གི་སྒང་ལ་མ་འགྲོ་ཐབས་མེད་ཡོང་རྒྱུ་གང་ནས་བལྟས་ཀྱང་ཤེས་གསལ་རེད། དེར་བརྟེན་རྒྱ་ནག་ནང་ལ་འགྱུར་བ་འགྲོ་དང་འགྲོ་བཞིན་པ་རེད། གནས་ཚུལ་འདིའི་འོག་ནས་དེང་སང་བོད་དོན་ཐོག་ལ་རྒྱ་ནག་རང་གི་ནང་ནས་ཀྱང་དོ་སྣང་བྱེད་མཁན་ཇེ་མང་ནས་ཇེ་མང་དུ་འགྲོ་གི་འདུག ལྷག་པར་ཤེས་ཡོན་ཅན་གྱི་ནང་ནས་བོད་ཀྱི་ཐོག་ལ་རྒྱ་ནག་དབུས་གཞུང་གི་སྲིད་བྱུང་འཛིན་སྟངས་འདི་ནོར་གྱི་འདུག་ཅེས་ཤོད་ཀྱི་འདུག བོད་རྒྱ་ནག་དང་ཁ་མ་བྲལ་བར་མཉམ་དུ་བསྡད་དེ་བརྟན་ལྷིང་དང་མཐུན་སྒྲིལ་ཡག་པོ་ཞིག་ཡོང་དགོས་ན་ད་ལྟའི་རྒྱ་ནག་གཞུང་གི་སྲིད་བྱུས་འདི་དང༌། དེས་འགྲིག་གི་མི་འདུག བོད་ཀྱི་ཐོག་ལ་རང་དབང་གི་ཐོབ་ཐང་མང་ཙམ་སྤྲོད་དགོས་ཞེས་དེང་སང་རྒྱ་མི་ཤེས་ཡོན་ཅན་དང་། བསམ་བློ་ཡོད་མཁན་གྲས་ཀྱི་ནང་ནས་སྐད་ཆ་འདི་ཤུགས་ཆེ་རུ་ཆེ་རུ་འགྲོ་གི་འདུག འདི་འདྲའི་བསམ་ཚུལ་ཡོད་མཁན་གྱི་ནང་ལ་བོད་ཀྱི་དཀའ་ངལ་སེལ་རྒྱུའི་ཐབས་ལམ་ཡག་ཤོས་ནི། ཏཱ་ལའི་བླ་མས་གྲོས་འཆར་སྟོན་པའི་དབུ་མའི་ལམ་དེ་རེད་ཅེས་འདིའི་ཐོག་ལ་རྒྱབ་སྐྱོར་བྱེད་པའི་རྣམ་འགྱུར་ཤུགས་ཆེན་པོ་སྟོན་གྱི་འདུག

དེར་བརྟེན་གང་ལྟར་སྔ་ཕྱིར་མ་ལྟོས་པར་བོད་དོན་ལ་འགྱུར་བ་འགྲོ་རྒྱུའི་རེ་བ་ཆེན་པོ་ཡོད། ངོས་ནས་ནམ་རྒྱུན་བོད་ཀྱི་གནས་ཚུལ་བདེན་མཐའ་གསལ་ལ་ཉེ་བ་ཞིག་རེད་ཅེས་ཤོད་ཀྱི་ཡོད། དེང་སང་རྒྱ་ནག་གཞུང་གི་སྲིད་བྱུས་དམིགས་བསལ་གྱི་གདུག་རྩུབ་ཆེན་པོ་བྱེད་ཀྱི་ཡོད་ན་ཡང༌། དེ་ཡུན་རིང་གནས་ཐབས་རྩ་བ་ནས་མེད། ང་ཚོ་བོད་པར་ཤ་ཚ་བའི་ཐོག་ནས་རྒྱ་ནག་གི་སྲིད་བྱུས་བསྒྱུར་བཅོས་གཏོང་རྒྱུའི་སྐད་ཆ་མ་རེད། རྒྱ་ནག་རང་ཉིད་ཀྱི་ཕུགས་རྒྱང་རིང་པོའི་ཁེ་ཕན་གྱི་གནས་ཚུལ་ལ་བལྟོས་ནས། བོད་ཀྱི་སྲིད་བྱུས་རྒྱུ་མཚན་ལྡན་པ་ཞིག་དང༌། གཉིས་ཕན་གྱི་བསམ་བློ་ཞིག་མ་བཏང་ན། ད་ལྟའི་གཏི་ཐུག་གི་བསམ་བློ་འདི་དང༌། སྲིད་བྱུས་འདིས་ཕྱིན་ཆད་རྒྱ་ནག་རང་ལ་གནོད་སྐྱོན་ཡོང་རྒྱུར་བརྟེན། འགྱུར་བ་འགྲོ་གི་རེད་བསམ་གྱི་འདུག

ཡིན་ན་ཡང་འགྱུར་བ་ག་དུས་ཡོང་གི་རེད་དམ་ཟེར་ན། བཤད་ཐུབ་རྒྱུ་ཁག་པོ་རེད། གཅིག་བྱས་ན་ལོ་ཁ་ཤས་ནང་འགྱུར་བ་ཡོང་སྲིད་པ་རེད། བར་སྐབས་རྒྱ་ནག་གི་དཔལ་འབྱོར་གནས་སྟངས་གང་ལ་གང་འཚམ་ཡར་རྒྱས་ཕྱིན་ཡོད། ཐག་ཉེ་འགྱངས་གང་འདྲ་ཞིག་ལ་འགྱུར་བ་ཕྱིན་ཡོང་ལམ་སེང་བཤད་རྒྱུ་ཁག་པོ་རེད། རྒྱུ་དང་རྐྱེན་མང་པོ་ཞིག་ལ་ལྟོས་པ་དང༌། རྒྱུ་དང་རྐྱེན་མང་པོ་ཞིག་ལ་རག་ལུས་ཡོད། ང་རང་ཚོ་ཚང་མས་སྔར་བཞིན་སྙིང་སྟོབས་སྐྱེད། སེམས་ཤུགས་མ་ཆག་པར་སྡོད་རྒྱུ་དེ་གནད་འགག་ཆེན་པོ་ཡོད། འཛམ་བུ་གླིང་འདིའི་སྒང་ནས་བོད་པའི་ཐོག་ལ་དོ་སྣང་བྱེད་མཁན་ནི་ཧ་ལས་པའི་ཤུགས་ཆེན་པོ་ཡོད།

འདས་པའི་ལོ་ཁ་ཤས་ཀྱི་ནང་ལ་བོད་དོན་གྱི་ཐོག་ལ་རྒྱབ་སྐྱོར་བྱེད་མཁན་དང༌། བོད་ཀྱི་དོན་དག་འདི་བདེན་པའི་དོན་དག་ཡིན་པ་དང༌། འདི་ལ་བདེན་རྒྱབ་དགོས་ཀྱི་འདུག་ཟེར་བའི་འབོད་སྒྲ་འཛམ་བུ་གླིང་འདིའི་སྒང་ལ་ལོ་རེ་ལས་ལོ་རེ་ཇེ་ཆེ་ཇེ་ཆེར་འགྲོ་བཞིན་པ་རེད། དེ་དང་ཆབས་ཅིག་བོད་ཀྱི་ཆོས་དང་རིག་གཞུང་འདི་གནའ་རབས་ཀྱི་རིག་གཞུང་ཞིག་ཡིན་པ་དང༌། དེ་ཡང་གཏིང་ཟབ་པོ་ཞིག་དང་ཕན་ཐོགས་ཆེན་པོ་ཡོད་པར་ངོས་འཛིན་དང༌། དོ་སྣང་བྱེད་མཁན་ཡང་ཤུགས་ཇེ་ཆེར་འགྲོ་གི་འདུག གཞུང་ཁག་གི་ནང་ནས་ཀྱང་རྒྱ་ནག་གཞུང་གིས་བོད་རྒྱ་གཉིས་ཕན་གྱི་ལམ་ནས་བོད་ཀྱི་དཀའ་ངལ་སེལ་ཐབས་བྱེད་དགོས་ཀྱི་འདུག དེ་ནི་རྒྱ་ནག་རང་གི་ཁེ་ཕན་རེད་ཅེས་རྒྱ་ནག་ལ་དངོས་ཤུགས་བརྒྱུད་གསུམ་ནས་འབོད་སྐུལ་དང༌། སྐུལ་སློང་བྱེད་མཁན་ཡང་མང་པོ་ཡོད། དེར་བརྟེན་རིམ་པས་འགྱུར་བ་འགྲོ་བའི་མཚན་མ་ལྟ་བུ་སྒོ་གང་ས་ནས་གསལ་པོ་ཡོད། ཚང་མ་བློ་བདེ་པོ་གྱིས།

ཏ༽ འཕགས་བོད་ཀྱི་འབྲེལ་བ་དང་། ནེ་རུའི་ལམ་སྟོན།

རྒྱ་གར་གཞུང་ནི་ང་རང་ཚོའི་ནང་ཁྱིམ་ཚང་གཉིས་པ་ལྟ་བུ་ཡིན། ང་ཚོའི་ཕ་མེས་ཀྱི་སྐབས་ནས་རྒྱ་གར་དང་དམིགས་བསལ་འབྲེལ་བ་ཡོད་པ་ཞིག་རེད། བོད་ཀྱི་ཆོས་དང་རིག་གཞུང་ཕྱུག་པོ་ཡོད་པ་འདི་གཙོ་བོ་རྒྱ་གར་ནས་བྱུང་བ་རེད། ངོས་ནས་ནམ་རྒྱུན་རྟག་པར་རྒྱ་གར་གྲོགས་པོ་ཚོར་ཤོད་ཀྱི་ཡོད། ང་ཚོ་བོད་པ་དང་རྒྱ་གར་དབར་གྱི་འབྲེལ་བ་འདི་དགེ་རྒན་དང་དགེ་ཕྲུག་དབར་གྱི་འབྲེལ་བ་རེད་ཅེས་ཤོད་ཀྱི་ཡོད། དེར་བརྟེན་གནའ་རབས་ཀྱི་དུས་ནས་བོད་དང་རྒྱ་གར་འབྲེལ་བ་ཉེ་པོ་ཆགས་ཡོད། དཔེར་ན། བཀའ་འགྱུར་པུ་ཏི་བརྒྱ་ལྷག་ཙམ་ཞིག་དང༌། བསྟན་འགྱུར་པུ་ཏི་ཉིས་བརྒྱ་ལྷག་ཙམ་ཡོད་པ་འདི་རྣམས་པུ་ཏི་རེ་ཟུང་ལས་དེ་མིན་རྒྱ་གར་སྐད་ནས་བསྒྱུར་བ་ཤ་སྟག་རེད། དེ་ལྟར་རྒྱ་གར་དང་ང་ཚོ་དམིགས་བསལ་གྱི་འབྲེལ་བ་ཡོད།

གཉིས་ནས་ང་ཚོ་བཙན་བྱོལ་བ་ཆགས་ནས་འདས་པའི་ལོ་དེ་རྣམས་ཀྱི་རིང་ལ་གཙོ་ཆེ་ཤོས་རྒྱ་གར་དབུས་གཞུང་དང༌། འབྲེལ་ཡོད་ས་གནས་གཞུང་ཁག་གིས་ཀྱང་བོད་པའི་གཞིས་ཆགས་དང༌། དེ་བཞིན་ཤེས་ཡོན་སློབ་སྦྱོང་གི་ཐོག་ལ་དམིགས་བསལ་གྱི་ཐུགས་ཁུར་ཆེན་པོ་བཞེས་ཡོད། ལྷག་པར་པཎྜི་ཏ་ནེ་རུ་བཞུགས་པའི་སྐབས་ལ་ཁོ་རང་ནས་དམིགས་བསལ་གྱིས་ཐུགས་ཁུར་ཆེན་པོ་བཞེས་ཡོད། བཞེས་དགོས་པའི་རྒྱུ་མཚན་ཡང༌། ལྔ་བཅུ་ང་དྲུག་གི་ལོར་སངས་རྒྱས་མྱང་འདས་ཀྱི་དུས་ཆེན་སྐབས་ལ་ངོས་རང་རྒྱ་གར་ལ་སླེབས་པ་རེད། དེ་དུས་པཎྜི་ཏ་ནེ་རུ་ལ་བོད་དོན་སྐོར་གྱི་གནས་ཚུལ་མང་པོ་ཞིག་བཀའ་མོལ་བྱུང༌། སྐབས་དེར་ནེ་རུས་སྔོན་ལ་བོད་ལ་ཕར་ཕྱིར་ལོག་བྱས་ན་ལེགས། བོད་ལ་ཕར་ཕྱིན་ཏེ་དྲང་བདེན་ཡིན་མིན་ལ་མ་ལྟོས་པར། གྲོས་མཐུན་དོན་ཚན་བཅུ་བདུན་ཡོད་པ་དེའི་ཐོག་ནས་བོད་རང་སྐྱོང་གི་ཁེ་ཕན་རྩོད་དགོས། དེ་བོད་ལ་ལོག་ནས་རྩོད་ན་ཡག་གི་རེད་ཅེས་ནེ་རུས་བཀའ་སློབ་གནང་བ་དེ་གཞིར་བཞག་གི་ཐོག་ནས་ང་ཚོ་བོད་ལ་ཕར་ལོག་པ་རེད། ལྔ་བཅུ་ང་བདུན་གྱི་ལོ་འགོར་ཕར་ལོག ལྔ་བཅུ་ང་བདུན་གྱི་ལོ་འཕྲོས་དང༌། ལྔ་བཅུ་ང་བརྒྱད། ལྔ་བཅུ་ང་དགུའི་ཕྱི་ཟླ་གསུམ་པའི་ཚེས་ཤར་བར་དུ་ནེ་རུས་བཀའ་སློབ་གནང་བའི་ལམ་འདིའི་སྒང་ནས་ཐབས་ཤེས་ཡོད་རྒུ་རྩལ་སྤྲུག་བྱས་པ་རེད། བྱས་པའི་མཐའ་མར་བོད་བསྟན་སྲིད་སྤྱི་པའི་དོན་དག་སྒྲུབ་རྒྱུ་ཕར་བཞག ༸རྒྱལ་བ་རིན་པོ་ཆེའི་སྲོག་ཀྱང་འཚོ་དང་མི་འཚོའི་མཚམས་ལ་སླེབས་ཏེ་མཐའ་མ་ནོར་བུ་གླིང་ཁ་ནས་བྲོས་ཡོང་བ་རེད།

སྐབས་དེར་སྔོན་ལ་བོད་ཀྱི་ལྷོ་ཁ་ཁུལ་བར་དུ་ཕྱིན། ལྷོ་ཁ་ནས་གང་འགབ་བསམ་བློ་གཏོང་རྒྱུའི་རྩིས་གཞི་བྱས་པ་རེད། ང་ཚོ་ལྷ་ས་ནས་ཐོན་ནས་ཉིན་གཉིས་ཕྱིན་པའི་རྗེས་ལ་ལྷ་སར་དྲག་གནོན་མགོ་ཚུགས། ལྷ་སར་དྲག་གནོན་བྱས་རྗེས་ལྷོ་ཁ་ཁུལ་དུ་རྒྱ་མིས་དཔུང་འཇུག་བྱེད་རྒྱུའི་ལས་འགུལ་བྱས་པར་བརྟེན། ལྷོ་ཁར་ཡང་ཆགས་ཐབས་བྲལ་ཏེ་རྒྱ་གར་ལ་ཚུར་འབྱོར་བ་རེད། ངོས་རང་སྤྱི་ཟླ་བཞི་པའི་ནང་རྒྱ་གར་ལ་འབྱོར་རྗེས། སྤྱི་ཟླ་བཞི་པའི་མཇུག་ཏུ་མ་སུ་རིར་ནེ་རུ་མཇལ་འཕྲད་སྐབས་ལྔ་བཅུ་ང་དྲུག་ལོར་བཀའ་མོལ་བྱུང་བ་རྣམས་མཇུག་མཐུད་ཀྱིས་ནེ་རུར་བཀའ་མོལ་མང་པོ་ཞུ་རྒྱུ་བྱུང༌། དེ་ནས་ནེ་རུའི་དགོངས་པར། ཁོང་རང་ལའང་ལས་འགན་ཞིག་ཆགས་ཡོད་དགོངས་པའི་དགོངས་ཚུལ་ཞིག་ཏན་ཏན་བྱུང་བ་ལྟ་བུ་ཞིག་འདུག

གང་ལྟར་ལྔ་བཅུ་ང་དགུ་དང་དྲུག་ཅུ་ནས་བཟུང་སྟེ་ང་ཚོའི་གཞིས་ཆགས་ཁག་འདི་དག་དང༌། གཙོ་ཆེ་ཤོས་ང་ཚོའི་སློབ་གྲྭ་ཁག་འདི་དམིགས་བསལ་གྱི་ཐུགས་སྣང་གནང་སྟེ་ཐུགས་ཁུར་ཆེན་པོ་བསྐྱེད་པ་རེད། ང་ཚོ་བོད་མི་བཙན་བྱོལ་བ་རྣམས་ཀྱི་འགྲོ་སྟངས་སྐོར་ལ། རྩ་བའི་སྲིད་བྱུས་སྤུས་དག་པོ་བཏིང་ཡོད་པར་བརྟེན། ད་ཆ་ལོ་བཞི་བཅུ་བརྒལ་བ་འགྲོ་གི་ཡོད་ན་ཡང༌། སློབ་གྲྭའི་སྐོར་དང་། གཞིས་ཆགས་སྐོར། དེ་བཞིན་རྒྱ་གར་ཕྱི་འབྲེལ་ལས་ཁུངས་ནང་ང་ཚོ་བོད་མི་བཙན་བྱོལ་བ་སྤྱིར་ལྟ་སྟངས་སྐོར་སོགས་གང་ཞིག་ཡིན་རུང་ལམ་ཞིག་ཆགས་ཏེ་ལམ་འདི་བརྒྱུད་ནས་རྒྱ་གར་གཞུང་གིས་ཀྱང་དམིགས་བསལ་གྱི་བོད་མིར་ལྟ་རྟོག་གནང་དགོས་པ་ཞིག་དང༌། ང་ཚོས་ཀྱང་དེར་དམིགས་བསལ་གྱི་ཐོབ་ཐང་ཡོད་པ་ལྟ་བུར་ཞུ་སྐུལ་བྱེད་ཀྱི་ཡོད།

དངོས་གནས་བྱས་ན་སློབ་གྲྭར་མཚོན་ན། རྒྱ་གར་རང་གི་ནང་ལ་བྱིས་པ་ས་ཡ་མང་པོར་དཀའ་ངལ་འདི་ག་ཙམ་ཡོད། མཐུན་རྐྱེན་སྐྱོ་པོ་དེ་ལྟ་བུ་ཞིག༌གི་སྒང་ལ་བསྡད་ཡོད། དཔེར་ན། ས་ཆ་འདི་གར་ཆ་བཞག་ན། འདིའི་ཉེ་སྐོར་གྱི་ཡུལ་མི་འདི་དག་རྒྱ་གར་གྱི་ཡུལ་མི་རེད། དངོས་གནས་བྱས་ན་འདི་དག་ལ་ཐོབ་ཐང་ང་ཚོ་ལས་ལེགས་པ་ཡོད་དགོས་ཀྱང༌། དངོས་ཡོད་གནས་ཚུལ་ལ་ང་ཚོ་བཙན་བྱོལ་བ་རྣམས་དྲག་པ་ལྟ་བུ་ཆགས་ཡོད། རྒྱ་གར་གཞུང་ལ་ཡུལ་མིའི་ཕྲུ་གུ་ས་ཡ་མང་པོའི་དཀའ་ངལ་འདི་འདྲ་ཞིག་ཡོད་བཞིན་དུ། ང་ཚོ་བོད་མི་བཙན་བྱོལ་བ་འབུམ་གཅིག་ཙམ་ཞིག་གི་ཕྲུ་གུ་ཁྲི་རེ་ཟུང་གི་ཤེས་ཡོན་ཐོག་ལ་དམིགས་བསལ་གྱི་ཐོབ་ཐང་ཞུ་མ་འོས་པ་ལྟ་བུ་ཞིག་རེད། འོན་ཀྱང་ཕྱོགས་གཅིག་ནས་ང་ཚོའི་མི་རིགས་གཅིག་རྩ་མེད་འགྲོ་ཉེན་ཡོད་པའི་གནས་ཚུལ་ཞིག་ཆགས་ཡོད་པ་དང༌། གཉིས་ནས་རྒྱ་གར་གཞུང་གིས་ང་ཚོར་ལྔ་བཅུ་ང་དགུ་དང༌། དྲུག་ཅུ་ཐམ་པའི་སྐབས་ནས་དམིགས་བསལ་གྱི་ཐུགས་ཁུར་བཞེས་ཏེ་འཆར་གཞི་བཏིང་ཡོད་པ་ལྟར། གཞི་རྩ་འདིའི་ཐོག་ནས་ད་བར་དུ་རྒྱ་གར་གཞུང་ནས་གཟིགས་སྐྱོང་གནང་གི་ཡོད་པ་དང༌། ང་ཚོའི་ངོས་ནས་ཀྱང་རྒྱ་གར་གཞུང་ལ་ཞུ་སྐུལ་བྱེད་རྒྱུའི་སྤོབས་པ་གཞི་རྩ་འདིའི་ཐོག་ནས་བྱུང་ཡོད།

ཐ༽ ཡུལ་མིར་མཐུན་ལམ་དང་། འགྲོ་བཟོ་སྡོད་མཁས།

མདོ་དོན་ཡང་སྙིང་རྒྱ་གར་དབུས་གཞུང་ནས་བོད་པའི་ཐོག་ལ་ཧ་ལས་པའི་བཀའ་དྲིན་ཆེན་པོ་གནང་ཡོད་པ་དང༌། དེ་བཞིན་ས་གནས་སོ་སོའི་གཞུང་གི་ཐོག་ནས་ཀྱང་གང་ཡོང་ཅི་ཡོང་གིས་ལྟ་རྟོག་གནང་གི་ཡོད། དེ་ལྟར་ཡིན་སྟབས་ང་ཚོས་རྒྱ་གར་གཞུང་དང༌། ས་གནས་གཞུང་གི་བཀའ་དྲིན་དྲན་དགོས་པ་དང༌། ལྷག་དོན་སོ་སོ་གང་དུ་སྡོད་སའི་ས་གནས་ས་ཐོག་གི་རྒྱ་གར་ཡུལ་མི་ཚོར་མཐོང་ཆུང་བྱེད་པ་དང་། བརྙས་སྨོད་རིགས་རྩ་བ་ནས་བྱེད་མི་རུང༌། སྐབས་རེ་བོད་པའི་ནང་ཕོ་གསར་མོ་གསར་ཁ་ཤས་ཀྱིས་ཨམ་ཕྲག་ནང་དངུལ་མང་པོ་ཡོད་རུང་མེད་རུང༌། ཕྱི་ལ་ཀྲོག་ཀྲོག་བྱེད་རྒྱུ་དེ་ཤེས། སྦག་སྦག་འདྲ་བཞོན་ཏེ་ཕར་རྒྱུག་ཚུར་རྒྱུག་བྱས། གྱོན་གོས་འདྲ་ཆགས་པོ་གྱོན་ཏེ་རྒྱ་གར་ཡུལ་མི་ཚོར་མཐོང་ཆུང་ལྟ་བུ་བྱས་ན་གཏན་ནས་མི་འགྲིགས། སྐབས་རེ་བོད་པའི་ཚོང་ཁང་ནང་རྒྱ་གར་བ་ཡོང་ན་རྣམ་འགྱུར་སྡུག་ཅག་སྟོན་མཁན་དེ་ལྟར་ཡོང་གི་ཡོད་ས་རེད། བྱེད་སྟངས་དེ་དག་ནོར་འཁྲུལ་ཤིན་ཏུ་ཆེན་པོ་རེད།

ད་ལམ་ཉེ་བའི་ཆར་ཀུ་ལུའི་ནང་མི་གསོད་ཀྱི་གནས་ཚུལ་ཞིག་བྱུང༌ཞིང་། མཐའ་མ་བོད་པའི་ཚོང་ཁང་མང་པོ་ཞིག་ལ་མེ་བརྒྱབ་སྟེ་དཀའ་ངལ་བྱུང་ཡོད། དེ་རིགས་མ་གཞི་རང་གཞན་གཉིས་སྡུག་རེད། ཕན་ཚུན་ཚང་མས་ནོར་ཡོད་ན་ཡང༌། ང་རང་ཚོ་བོད་པས་ནམ་རྒྱུན་ནས་སོ་སོའི་སྒོ་གསུམ་གྱི་སྤྱོད་པ་འཁྱེར་སྟངས་གཟབ་གཟབ་བྱེད་དགོས། ང་ཚོ་བཙན་བྱོལ་བ་བྱས་ཏེ་མིའི་ལུང་པའི་ནང་བསྡད་ཡོད་པས་འགྲམ་པ་ས་ལ་ཕབ་ནས་འགྲོ་བཟོ་སྡོད་མཁས་བྱེད་རྒྱུ་ཤིན་ཏུ་གལ་ཆེ་པོ་རེད། ཡང་དོན་དག་འགག་རྩར་ཐུག་པའི་ང་རང་ཚོ་ཚུར་བརྙས་བཅོས་བྱེད་མཁན་དང༌། ཐུབ་ཚོད་བྱེད་མཁན་བྱུང་ན། རྒྱ་གར་རང་དབང་ལུང་པ་དང༌། རྒྱ་གར་ཁྲིམས་ཀྱིས་དབང་བསྒྱུར་བའི་ལུང་པ་རེད། ཁྲིམས་ལ་གཏུགས་ས་ཡོད་ལ། སྐད་ཆ་བཤད་ས་དང་། རྒྱ་གར་གཞུང་དང་ས་གནས་ཀྱི་གཞུང་ལའང་ཞུ་ས་ཡོད།

འོན་ཀྱང་རྒྱུན་ལྡན་ནས་ང་རང་ཚོས་ཀྲོག་ཀྲོག་གང་བྱུང་མ་བྱུང་བྱས། དེ་དག་ཡུལ་མིའི་བློ་དང་སྣང་བར་མ་ཕྱིན་པ་སོགས་ཀྱི་ཐོག་ནས་དཀའ་ངལ་འཕྲད་ན། ང་རང་ཚོ་རང་ས་ནས་ལན་པ་ལྟ་བུ་ཆགས་ཡོང་བས་ན། བདེན་པ་བདེན་སར་འཁྱོལ་བའི་སྐད་ཆ་ཤོད་རྒྱུར་དཀའ་ངལ་འཕྲད་ཡོང་གི་འདུག དེ་ལྟར་ཡིན་སྟབས་ང་རང་ཚོས་ནམ་རྒྱུན་ནས་གཉོམ་ཆུང་དང་ཡ་རབས་བྱེད་རྒྱུ་གལ་ཆེན་པོ་རེད། ནམ་རྒྱུན་ནས་འགྲོ་བཟོ་སྡོད་མཁས་དང༌། གཉོམ་ཆུང་བྱེད་རྒྱུ་ཧ་ཅང་གལ་ཆེན་པོ་རེད། ང་ཚོ་ཐོག་མར་བཙན་བྱོལ་བ་ཆགས་པའི་ཉིན་མོ་དེ་ནས་བཟུང་ཡུལ་ཆུ་འཐུང་ནས་ཡུལ་ཁྲིམས་འཁུར་དགོས་ཞེས་ང་ཚོས་ཤོད་ཀྱི་ཡོད། ཚང་མས་ག་དུས་ཡིན་ན་ཡང་ཕྱི་ནང་གི་མི་སུ་ལ་ཡིན་ན་ཡང་གཉོམ་ཆུང་བྱེད་དགོས་པ་དང༌། ཡང་སྒོས་ལྷག་པར་དུ་རྒྱ་གར་ཡུལ་མི་ཚོར་མཐུན་པོ་བྱ་རྒྱུ་ཏེ་གནད་འགག་ཆེན་པོ་འདུག

མ་གཞི་ང་རང་ཚོ་བོད་མི་ཡོད་སའི་ཕྱོགས་ཕལ་མོ་ཆེར་ཡུལ་མི་རྣམས་དང་མཐུན་པོ་བྱས་ཏེ་ཡག་པོ་འདུག སྔོན་མ་ངོས་རང་འདིར་ལན་གཅིག་ཡོང་བའི་སྐབས་ལ། རྒྱ་གར་བ་ཚགས་པར་རྒྱག་མཁན་ཁ་ཤས་ཤིག་གིས་བོད་མི་བཙན་བྱོལ་བའི་ནང་ནས་ཡུལ་མི་སྐྱོ་པོ་དེ་ལྟར་ལ་ཚེ་གཡོག་ལྟ་བུའི་ལས་ཀ་བསྐུལ་ཏེ་དཀའ་ངལ་འཕྲད་ཀྱི་འདུག་ཅེས་བཤད་བྱུང༌། སྐབས་དེར་ང་ཚོ་འདིའི་སྐོར་ལ་སྐད་ཆ་བྱུང༌། མཇུག་ལ་དེ་ལྟ་བུའི་སྐྱོན་ཆེན་པོ་རང་མེད་པ་ལྟ་བུ་ཞིག་འདུག ཡིན་ན་ཡང་དེ་དང་དེ་ལྟ་བུའི་གནས་ཚུལ་གང་ཅིར་གཟབ་གཟབ་བྱེད་དགོས་པ་དེ་གནད་འགག་ཆེན་པོ་འདུག བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༩ ཟླ་ ༨ ཚེས་ ༩ ཉིན་སུད་སིར་བོད་རིགས་མང་ཚོགས་ལ་སྩལ་བའི་བཀའ་སློབ།

ཀ༽ དམ་དྲག་གི་སྲིད་བྱུས་དང་། རྒྱ་རིགས་ཀྱི་བདེན་རྒྱབ།

ཚང་མར་འཚམས་འདྲི་ཡོད། ང་རང་ཚོའི་བོད་སྤྱི་པའི་རྩ་དོན་ཐོག་དམིགས་བསལ་འགྱུར་བ་གསར་པ་གང་ཡང་བྱུང་མེད། སྔ་ལོའི་ལོ་སྟོད་རྒྱ་ནག་དང་འབྲེལ་བ་ཞིག་ཡོད་ཀྱང་སྟོན་མཚམས་ནས་འབྲེལ་བ་དེ་ཆད་པ་རེད། ད་ལྟའི་གནས་སྟངས་བོད་ནང་རྒྱ་ནག་གཞུང་ནས་རྩུབ་སྤྱོད་བྱེད་པ་དང༌། བོད་ནང་ལ་བོད་པའི་རིག་གཞུང་དང༌། ཆོས་ལུགས་གནས་པ་དེས་བོད་ཁ་བྲལ་འགྲོ་རྒྱུའི་ཉེན་ཁ་འདུག་ཅེས་དམར་རྗེན་དུ་ཤོད་ཀྱི་ཡོད། རྒྱ་དང་བོད་གཉིས་ཐ་དད་རེད། སོ་སོའི་སྐད་ཡིག་མི་འདྲ་བ་ཡོད་པ་དང༌། དེ་དང་འབྲེལ་བའི་རིག་གཞུང༌། གོམས་གཤིས་སོགས་ཀྱིས་རྒྱ་བོད་ཐ་དད་ཀྱི་ངོ་བོ་གསལ་པོ་མཚོན་གྱི་ཡོད་སྟབས། མཐའ་གཅིག་ཏུ་བོད་རྒྱ་ནག་ནས་ཁ་བྲལ་མི་འགྲོ་བ་བྱེད་མཁན་གཅིག་གི་ངོས་ནས་བོད་ཀྱི་ཆོས་དང༌། རིག་གཞུང་ཐུན་མོང་མ་ཡིན་པ་ཟུར་གསལ་ཡོད་པ་དེས་ཁ་བྲལ་གྱི་ཉེན་ཁ་ཞིག་ཏུ་མཐོང་གི་ཡོད་ལ། དེ་དག་ག་ལེར་ཉམས་ཆག་འགྲོ་ཐབས་བྱེད་བཞིན་ཡོད།

དེ་བཞིན་ཁོར་ཡུག་གི་གནས་སྟངས་དང༌། རྒྱ་མི་མང་པོ་བོད་ནང་འཛུལ་ཡོང་བ་སོགས་ཛ་དྲག་གི་གནས་ཚུལ་ཞིག་ཆགས་འདུག འོན་ཀྱང་དཀའ་ངལ་སེལ་ཐབས་ལམ་སེང་བྱ་རྒྱུ་ཁག་པོ་འདུག ང་ཚོ་བོད་པའི་ཐབས་ཤེས་བྱེད་སྟངས་འདི་རང་རྒྱལ་གཞན་ཕམ་བྱེད་པ་དེ་ལྟར་མིན། ང་ཚོའི་ད་ལྟའི་དབུ་མའི་ལམ་ཟེར་བ་དེ་རྒྱ་ལ་ཕན་ཐོགས་པ་ཞིག་དང༌། བོད་ལ་ཡང་ཕན་ཐོགས་པའི་རེ་བ་དང༌། དམིགས་ཡུལ་བཟུང་ནས་བྱེད་བཞིན་ཡོད་པར་བརྟེན། དེང་སང་རྒྱ་ནག་ནང་གི་ཤེས་ཡོན་ཅན་དང༌། སློབ་གྲྭ་ཁག་གི་དགེ་རྒན་དེ་ཚོའི་ནང་ལ་བོད་ཀྱི་བདེན་པའི་གནས་ཚུལ་དེ་གསལ་དུ་ཕྱིན་ནས་དབུ་མའི་ལམ་ལ་རྒྱབ་སྐྱོར་བྱེད་པའི་རྣམ་པ་ཤུགས་ཆེ་རུ་འགྲོ་བ་དང༌། རྒྱ་ནག་གཞུང་གིས་བོད་པའི་ཐོག་ལ་སྲིད་བྱུས་འཛིན་སྟངས་འདི་འགྲིག་གི་མི་འདུག་ཅེས་སྐྱོན་བརྗོད་ཀྱི་རྣམ་པ་ཤུགས་ཆེ་རུ་འགྲོ་གི་ཡོད། བདེན་པའི་ནུས་པ་བརླག་ཐབས་མེད། དྲག་པོའི་དཔུང་གིས་མནན་པའི་ནུས་པ་རིམ་བཞིན་བརླག་པའམ། ཡལ་འགྲོ་རྒྱུ་ཞིག་རེད། འགྱུར་བ་འགྲོ་རྒྱུ་ཡིན་པར་ཡིད་ཆེས་གཙང་མ་བྱས་ཆོག་པ་རེད། འོན་ཀྱང་ད་ལྟའི་ཆར་གནས་ཚུལ་ཛ་དྲག་ཆགས་ཡོད་པ་དང༌། ཛ་དྲག་འདི་སེལ་ཐབས་འདི་འདྲ་ཞིག་བྱེད་དགོས་ཞེས་ཤོད་རྒྱུ་ཁག་པོ་འདུག

ད་ལྟ་འཛམ་གླིང་ནང་བོད་པའི་བདེན་པའི་བདེན་རྒྱབ་བྱེད་མཁན་ཤུགས་ཆེ་རུ་འགྲོ་བཞིན་པ་འདིའི་ཐོག ད་དུང་འཛམ་གླིང་ཐོག་གང་ཐུབ་གསལ་བཤད་བྱ་རྒྱུས་མཚོན་རྒྱབ་སྐྱོར་བྱེད་མཁན་དེ་དག་བརྟན་པོ་དང༌། ཡག་པོ་ཡོང་བའི་འབད་བརྩོན་བྱ་རྒྱུ་དེ་གལ་ཆེན་པོ་ཆགས་ཡོད། གཞུང་ཁག་དང༌། གྲོས་ཚོགས་ཁག་མང་པོའི་ནང་བོད་པའི་བདེན་དོན་ལ་རྒྱབ་སྐྱོར་བྱེད་མཁན་ཧ་ཅང་མང་པོ་རེད། ཨ་རི་སྲིད་གཞུང་ནས་བོད་དོན་ཐོག་དམིགས་བསལ་གྱི་ལས་བྱེད་ཆེད་བཙུགས་བྱས་པ་དེ་ཡང་གནད་འགག་ཆེན་པོ་འདུག རྒྱ་མིའི་མང་གཙོའི་ལས་འགུལ་བྱེད་མཁན་དེ་དག་མ་ཡིན་པའི་སྤྱི་ཡོངས་རྒྱ་མིའི་སློབ་ཕྲུག་དང༌། དེ་མིན་རྒྱ་མིའི་ཐོག་བོད་ཀྱི་བདེན་པའི་གནས་ཚུལ་གསལ་བཤད་བྱེད་མཁན་ཡོང་སྐབས་རེད། སློབ་གྲྭ་ཆེ་བ་དེ་དག་གི་ནང་རྒྱ་མི་མཁས་པ་དེ་ལྟར་ཡོད་པ་དེ་དག་ཕལ་མོ་ཆེས་བོད་དོན་ལ་ཤ་ཚ་ཡོད་པ་དང༌། རྒྱ་ནག་དབུས་གཞུང་གི་སྲིད་བྱུས་འཛིན་སྟངས་ཐོག་སྐྱོན་བརྗོད་བྱེད་ཀྱི་ཡོད།

སྔོན་མ་ནས་ངོས་ནས་ས་ཆ་གང་དུ་ཡིན་ནའང་རྒྱ་མིར་བོད་པའི་བདེན་པའི་གནས་ཚུལ་གསལ་པོ་བཟོ་རྒྱུ་དང༌། གྲོགས་པོ་སྒྲིག་དགོས་ཞེས་ཤོད་ཀྱི་ཡོད། མང་ཚོགས་ནང་གི་ཤེས་ཡོན་ཅན་ཚོར་གང་ཐུབ་ཀྱི་གསལ་བཤད་བྱ་རྒྱུ་དེ་གལ་ཆེན་པོ་རེད། དམར་པོའི་གཅིག་སྡུད་ལམ་ལུགས་ཀྱི་འགོ་ཁྲིད་ཚོ་མང་གཙོའི་འོས་བསྡུ་བྱས་པ་དང་མི་འདྲ་བའི་རྒྱུན་རིང་པོ་སྡོད་ཀྱི་ཡོད་ཀྱང༌། མང་ཚོགས་ནང་འབྲེལ་བ་བྱས་ནས་གསལ་བཤད་བྱ་རྒྱུ་དེ་གལ་ཆེན་པོ་ཡིན།

ཁ༽ འགྱུར་མེད་ཀྱི་ལངས་ཕྱོགས་དང་། གཉིས་ཕན་གྱི་སྲིད་བྱུས།

ང་ཚོའི་ལམ་ཕྱོགས་དབུ་མར་འགྱུར་བ་མེད། དབུ་མའི་ལམ་དེ་འུ་ཐུག་ཐབས་ཟད་ཀྱི་ཐབས་ཤེས་དེ་ལས་མ་རྙེད་པའི་གནས་ཚུལ་མིན། བོད་མི་ཚོར་ནང་བསམ་བློའི་ཐོག་ནས་སུ་ལའང་སྨོན་མི་དགོས་པའི་ཤེས་ཚད་མཐོ་པོ་ཡོད་ཀྱང༌། བོད་ནང་ཕྱི་དངོས་པོའི་ཡར་རྒྱས་མེད་པར་རྗེས་ལུས་རེད། ང་ཚོ་ཚང་མས་ཡར་རྒྱས་འདོད་ཀྱི་ཡོད། མི་ཚང་མའི་རྨི་ལམ་ནང་དུའང་བོད་རྙིང་པའི་སྤྱི་ཚོགས་དེ་བསྐྱར་གསོ་བྱས་ནས་འབྲོག་པ་དང༌། ཞིང་པ་བྱས་ནས་བོད་ལ་ལོག་གི་ཡིན་བསམ་པའི་བསམ་བློ་གཏོང་མཁན་སུ་གཅིག་མེད། དེང་དུས་དང་མཐུན་པའི་ཡར་རྒྱས་འཛུགས་སྐྲུན་བྱ་རྒྱུ་དེ་དག་ཚང་མའི་བསམ་བློའི་ནང་ཡོད། ཕྱི་དངོས་པོའི་ཡར་རྒྱས་གཏོང་བར་དངོས་པོའི་མཐུན་རྐྱེན་ངེས་པར་དུ་དགོས་ཀྱི་ཡོད། ང་ཚོ་བོད་པའི་མི་རིགས་དེ་འཇོན་ཐང་མེད་པ་དང༌། མ་ཤེས་མཁན་མིན། དཔེར་ན། ལྟོས་ས་ལྟོས་འཇོག་གི་ང་ཚོ་བཙན་བྱོལ་བ་དེ་རྣམས་མཐོང་རྒྱ་ཐོས་རྒྱ་དང༌། དེང་དུས་ཀྱི་ལག་རྩལ། དེང་དུས་ཤེས་ཡོན་གོ་སྐབས་ལེགས་པ་བྱུང་ཡོད། བོད་ནང་ལ་ཡོད་པ་དེ་རྣམས་འགུལ་བསྐྱོད་རྒྱག་ས་བྱུང་མེད།

དེ་ལྟ་བུའི་གནས་ཚུལ་གྱི་འོག་ནས་བོད་ཡར་རྒྱས་གཏོང་བ་ལ་དེང་དུས་ཀྱི་ཤེས་ཡོན་དང༌། ལག་རྩལ། དངོས་པོའི་མཐུན་རྐྱེན་སོགས་གང་གི་ཐད་ནས་རྒྱ་ནག་དང་མཉམ་དུ་བསྡད་ན། ཡར་རྒྱས་འགྲོ་རྒྱུར་ཁེ་ཕན་ཆེ་བ་ཡོང་གི་རེད་བསམ་པ་དྲན་གྱི་འདུག རྒྱ་ནག་གཞུང་ནས་བོད་པའི་ཐོག་ལ་མིང་དོན་མཚུངས་པའི་རང་སྐྱོང་གི་ཐོབ་ཐང་ཞིག་སྤྲད་ནས་ཆོས་དང༌། རིག་གཞུང༌། ང་ཚོའི་བཟང་པོའི་ཡོན་ཏན་དེ་རྣམས་ཉམས་སུ་ལེན་རྒྱུའི་གོ་སྐབས་ཤིག་བྱུང་ན། དངོས་པོ་ཡར་རྒྱས་ཡོང་ཐབས་སུ་ཀྲུང་ཧྭ་མི་མང་སྤྱི་མཐུན་རྒྱལ་ཁབ་དང་མཉམ་དུ་མཐུན་པོ་བྱས་ཏེ་བསྡད་ན་གཉིས་ཕན་ཡོང་གི་རེད་བསམ་པ་ངོས་ཀྱི་བསམ་ཚུལ་དེ་ལྟ་བུ་ཞིག་གི་ཐོག་ལ་བསྡད་ཡོད།

དབུ་མའི་ལམ་ཟེར་བ་དེ་ ༡༩༧༣ ཙམ་ནས་གུང་བསྒྲིགས་ཏེ་ད་ཆ་གསལ་པོ་ཆགས་ཡོང་དུས། རྒྱ་གར་ནང་ལ་བོད་རིགས་གཞོན་ནུ་ཚོགས་པས་མཚོན་པའི་མི་མང་པོ་ཞིག་གིས་དབུ་མའི་ལམ་ལ་མོས་མཐུན་བྱེད་ཀྱི་མེད། ང་ཚོ་མང་གཙོའི་ལམ་ལ་འགྲོ་གི་ཡོད་པ་དང༌། ང་ཚོས་བོད་མི་རིགས་ཀྱི་ཐོབ་ཐང་རྩོད་ཀྱི་ཡོད་པས་རྒྱུ་མཚན་ཡོད། ངའི་ངོས་ནས་དབུ་མའི་ལམ་ཞེས་པ་དེར་འགྱུར་བ་གང་ཡང་མེད། རྒྱ་ནག་གཞུང་གི་ཕྱོགས་ནས་ང་ཚོར་འབྲེལ་བ་བྱས་ན་ངོས་ནས་གྲ་སྒྲིག་ཨང་གསར་ཡིན། སྤྱི་པའི་ཐོག་ལ་གནས་ཚུལ་དེ་འདྲ་ཞིག་ལས་གསར་པ་ཤོད་རྒྱུ་གཞན་མེད།

ག༽ ༸རྒྱལ་དབང་ལ་མཚན་སྨད་དང་། མི་རིགས་ཀྱི་ལྟ་བ།

བོད་ནང་ལ་དགོན་སྡེ་སོགས་ཀྱི་ནང་ངའི་འདྲ་པར་བདག་ཉར་སྒྲིག་གཤོམ་མི་ཆོག་པ་དང༌། ངོས་ལ་ངོ་རྒོལ་བྱེད་དགོས་པ། དེ་ལྟར་མ་བྱས་ན་འགའ་ཤས་ལ་ཉེན་ཁ་དང༌། འགའ་ཤས་ལ་སྐྱོན་བརྗོད་ཕོག་པ་དེ་ལྟར་ཡོང་གི་འདུག དེ་དག་ལ་ངོས་ཀྱིས་བོད་ནང་ཛ་དྲག་གི་གནས་ཚུལ་ཡོད་པར་བརྟེན། ཁྱེད་རང་ཚོས་ངོས་ལ་ཁ་གཏོང་རྐྱང་བྱེད་དགོས། ངོས་ལ་གནོད་རྒྱུ་གང་ཡང་མི་འདུག བོད་ནང་བོད་པའི་བོད་མི་གཅིག་གིས་ཏཱ་ལའི་བླ་མར་ངན་སྨྲས་ཀྱིས་ཁ་བཏང་ན། དེ་བསམ་བློའི་གཏིང་ནས་ཁ་བཏང་བ་རེད་བསམ་མཁན་ཧ་ལམ་འཛམ་གླིང་ནང་ཡོང་གི་མ་རེད། དེ་རྒྱ་མིས་དབང་ཡོད་བཤད་ནས་ཁ་བཏང་བ་རེད་བསམ་པ་སུ་ཡིན་ན་ཡང་དྲན་གྱི་རེད། ཁ་མ་བཏང་བར་སྡུག་རུས་བརྒྱབ་ནས་བསྡད་ན་ཉེས་རྡུང་གཟེད་རྒྱུ་དང༌། བཙོན་དུ་ཚུད་པ། ལས་ཀ་ནས་ཕུད་པ་སོགས་ཡོང་སྐབས་ངོས་རང་འདིར་སེམས་མ་སྐྱིད་པ་ཡོང་གི་འདུག ངོས་ལ་ཁ་བཏང་བར་གང་ཡང་མེད་ཅེས་ཤོད་ཀྱི་ཡོད། ཁ་གཏོང་རྐྱང་བྱེད་དགོས།

རང་སོ་སོའི་བསམ་བློའི་ནང་སོ་སོའི་མི་རིགས་ཀྱི་ལྟ་བ་དང༌། རང་མི་རིགས་ཀྱི་བཟང་པོའི་ཡོན་ཏན་དེ་རྣམས་ཡག་པོ་འཛིན་ཐུབ་པ་བྱ་རྒྱུ་དེ་གལ་ཆེ་ཞིང་། བོད་ནང་བོད་པ་དེ་རྣམས་མི་རིགས་ཀྱི་ལྟ་བ་དང༌། ལྷག་བསམ་ཧ་ལས་པའི་ཡག་པོ་རེད། ཡིན་ན་ཡང་སྐྱོན་གྱི་ཆ་གཞོན་སྐྱེས་ནང་བློ་སྣ་ཐུང་ཐུང་བྱས་ཏེ་འཕྲལ་སེལ་སྣང་བ་སྐྱིད་པོའི་ཆེད་སྤྲང་འཁྱམས་བརྒྱབ་ནས་ཆང་རག་ཚོད་མེད་འཐུང་བ་དང༌། སྡུག་ས་ནས་ཐ་མག་ཉལ་ཐག་འཐེན་པ་སོགས་བྱེད་ཀྱི་ཡོད། དེ་དག་གིས་སོ་སོའི་ལུས་པོ་ཆུད་ཟོས་དང་། མི་ཚེ་ཆུད་ཟོས། དེ་རིགས་རང་ས་ནས་ནོར་བ་རེད། དེ་དག་ལ་གཟབ་གཟབ་བྱེད་དགོས་པ་ཞིག་རེད། ལྷག་བསམ་ཡོད་ཀྱང༌། ལག་ལེན་སྐབས་སྐད་འབོད་བྱེད་རྒྱུ་དང༌། ངར་པོ་བྱེད་པ་ཙམ་ལས་སོ་སོའི་མི་རིགས་ཀྱི་ལ་རྒྱ་དང༌། འཕྲལ་ཕུགས་ཀྱི་བདེ་དོན་ལ་བསམ་བློ་བཏང་ནས་སོ་སོའི་ལས་ཀའི་ཐོག་ཧུར་བརྩོན་བྱས་ཏེ་གྲུབ་འབྲས་ཐོན་པ་བྱས་བསམ་པའི་ནུས་ཤུགས་མི་འདོན་པའི་སྐྱོན་ཏན་ཏན་འདུག

ང༽ གཞིས་བྱེས་ཀྱི་འཐུས་ཤོར་དང་། མ་རབས་ཀྱི་བྱ་སྤྱོད།

དེ་བཞིན་བོད་ནང་ཡོད་པའི་བླ་མ་སྤྲུལ་སྐུའི་ནང་ནས་དཔལ་འབྱོར་གྱི་རྗེས་སུ་རྒྱུགས་མཁན་དེ་ལྟར་ཡོད་འདུག་པ་དེ་དག་ཐབས་སྐྱོ་པོ་རེད། སོ་སོ་རང་ངོས་ནས་ནོར་གྱི་ཡོད། དཔེར་ན། རིག་གནས་གསར་བརྗེའི་སྐབས་དང༌། དེ་སྔོན་དགོན་པའི་ནང་དམག་དཔུང་ཡོང་ནས་གཏོར་བཤིག་གཏོང་སྐབས་དཀའ་ལས་ཆེན་པོ་བརྒྱབ་ནས་སྐུ་གསུང་ཐུགས་རྟེན་དེ་ལྟར་སྦས་བཀུང་བྱས་ནས་དཀའ་ལས་རྒྱག་མཁན་དེ་རིགས་ནས་དེང་སང་སྔོན་མ་སྲོག་བློས་བཏང་གིས་དཀའ་ལས་བརྒྱབ་ནས་སྦས་བཀུང་བྱས་པའི་སྐུ་གསུང་ཐུགས་རྟེན་དེ་དག་བརྐུས་ནས་ཚོང་གི་ཡོད་པའི་གནས་ཚུལ་འདུག སྔོན་མ་རང་སྲོག་བློས་བཏང་གིས་སྐུ་གསུང་ཐུགས་རྟེན་སྦས་བསྐུང་བྱེད་མཁན་དེ་དག་དེང་སང་སྐུ་གསུང་ཐུགས་རྟེན་བརྐུས་ནས་ནག་ཚོང་རྒྱག་མཁན་གྱི་ནག་ཆེན་གྲས་སུ་སླེབས་ཀྱི་ཡོད་པ་དེ་དག་ལ་འགྲེལ་བཤད་རྒྱག་མ་ཤེས་པ་ལྟ་བུ་དཔེ་མི་སྲིད་པའི་ཐབས་སྡུག་རེད།

བོད་ནང་ཡོད་པའི་མང་ཚོགས་སྤྱི་ཡོངས་ལྷག་བསམ་དང༌། དད་པ་དམ་ཚིག་གཡོ་བ་མེད་པ་ཧ་ལས་དགོས་པ་ཧ་ཅང་ཡག་པོ་ཡིན་ན་ཡང༌། འགའ་ཞིག་འཕྲལ་སེལ་གྱི་བློ་སྣ་ཐུང་ཐུང་དང༌། འདོད་རྔམ་དེ་ལྟ་བུའི་ཐོག་ནས་འཐུས་ཤོར་འགྲོ་གི་མེད་དམ་བསམ་པ་འདུག དེ་དག་ལ་གཟབ་གཟབ་བྱེད་དགོས་ཞེས་ངོས་ནས་རྟག་ཏུ་ཤོད་ཀྱི་ཡོད། གཞིས་ལུས་རྒྱ་ཆེའི་མི་མང་རྣམས་དོན་གྱི་བདག་པོ་རེད། བོད་ཟེར་བ་དེ་འབུ་ཆེས་ཆུང་ཟོས་བྱས་པའི་ར་སྤྲོད་གསལ་པོ་གཞིས་ལུས་རྒྱ་ཆེའི་མི་མང་ནས་བྱས་པ་རེད། འཛམ་གླིང་ཐོག་བོད་ཅེས་པའི་མིང་མ་བརླགས་པ་དེ་བོད་རྒྱ་ཆེའི་མི་མང་རྣམས་ཀྱི་བཀའ་དྲིན་རེད། མ་འོངས་པར་འཛམ་གླིང་ཐོག་བོད་ཅེས་པ་མཛུབ་མོ་འཛུགས་ས་ཡོད་པ་དང་རྩ་བ་བརྟན་པོ་ཚུགས་ཐུབ་མིན་དེ་ཡང་གཞིས་ལུས་རྒྱ་ཆེའི་མི་མང་ལ་ཐུག་ཡོད། བོད་ནང་ལ་ཡོད་པའི་མང་ཚོགས་སྤྱི་ཡོངས་རྣམས་ཧ་ལས་པའི་ཡག་པོ་རེད། ཡིན་ནའང་སྐབས་རེ་ཛ་དྲག་མེད་པའི་སྐབས་ལ་ལྷོད་གཡེང་འགྲོ་བ་དང༌། མིག་རྒྱང་ཐུང་བའི་སྐྱོན་ལྷག་གི་ཡོད་བཟོ་འདུག

དེ་བཞིན་ང་ཚོ་བཙན་བྱོལ་དུ་ཡོད་པ་ཚོ་ད་ཆ་ལོ་བཞི་བཅུ་ཕྱིན་པ་རེད། འཛམ་གླིང་འདིའི་སྒང་ལ་ཡོད་པའི་བཙན་བྱོལ་བ་འདྲ་འདྲའི་ནང་ནས་མི་འདྲ་བའི་འཐུས་སྒོ་ཚང་ཤོས་ཤིག་ཡིན་ན་ཡང༌། སྐྱོན་ཆའི་ཐོག་ལ་བསམ་བློ་བཏང་ན་སྤྱི་སེམས་འཁྱེར་རྒྱུའི་ཐོག་ལ་འཐུས་ཤོར་འགྲོ་གི་ཡོད་པ་ལྟ་བུ་འདུག དཔེར་ན། རྒྱ་གར་དང༌། བལ་ཡུལ་སོགས་ནང་སློབ་གྲྭ་འགྲིམས་ནས་ཤེས་ཡོན་ཡོད་པ་དེ་རིགས་དེང་སྐབས་ཨ་རིར་རྒྱུགས་རྒྱུའི་བསམ་བློ་དང༌། དངངས་སྐྲག་ལས་མེད་པ་ལྟ་བུ་འདུག ཨ་རིར་ཐར་ཐབས་ཆེད་སྐྱག་རྫུན་ཡང་ཤོད་ཀྱི་ཡོད་བཟོ་འདུག དེ་དག་ཞབས་འདྲེན་རེད། གྲྭ་བཙུན་ཚོའི་ནང་ས་དགེ་བཀའ་རྙིང་རིས་སུ་མ་ཆད་པ་བོན་དང་བཅས་པའི་ནང་སློབ་གཉེར་བྱེད་མཁན་སྔར་ལས་ལྷག་པའི་ཧུར་སྐྱེད་བྱེད་མཁན་མང་པོ་ཡོད། ཡིན་ན་ཡང་ལུས་ལ་གྲྭ་ཆས་གྱོན་ནས་སྤྱོད་པ་རྩིང་པོ་བྱེད་མཁན་ཡང་ཡོང་གི་འདུག གཟབ་གཟབ་བྱེད་མ་ཐུབ་ཚེ་ག་ལེར་འཐུས་ཤོར་འགྲོ་རྒྱུའི་ཉེན་ཁ་ཞིག་མཐོང་གི་འདུག

ཅ༽ བོད་རྒྱའི་གནས་ཚུལ་དང་། སྒྲིག་འཛུགས་ཀྱི་གྲུབ་འབྲས།

གྲོས་ཚོགས་དང༌། བཀའ་ཤག་ལ་ཡང་ཤོད་རྒྱུ་བྱུང༌། ད་ཆ་རྒྱ་བོད་འབྲེལ་བའི་གནས་ཚུལ་ལ་ཆ་བཞག་ན་ང་ཚོ་གཅིག་པུའི་ལག་པར་མེད། རྒྱ་ནག་གིས་གང་འདྲ་བྱེད་མིན་ལ་རག་ལུས་ཡོད་ལ། རྒྱ་ནག་གི་འགུལ་བསྐྱོད་རྒྱག་མིན་དེ་ཡང་རྒྱུ་རྐྱེན་མང་པོ་ཞིག་ལ་བལྟོས་པ་ལས། རྒྱ་མི་རེ་ཟུང་གིས་ལམ་སེང་བྱས་ཆོག་ཅིག་ཀྱང་མེད། དཔེར་ན། རྒྱ་ནག་གི་སྲིད་འཛིན་ཅང་ཙེ་མིན་དང༌། སྲིད་བློན་ཀྲུ་རུང་ཆི་དེ་དག་གི་བསམ་བློ་ཕྲན་བུ་གུ་ཡངས་བ་ཡོད་ན་ཡང༌། ཏང་དང༌། རིག་གཞུང་གི་འགོ་ཁྲིད་ཚོའི་ནང་བསམ་བློ་མཁྲེགས་པོ་འཛིན་མཁན་དེ་རིགས་ཀྱིས་གོ་སྐབས་བཙལ་ནས་ནང་ཁུལ་བསམ་འཆར་བཏང་ནས་བྱེད་བདེ་པོ་མེད་པའི་གནས་ཚུལ་ཞིག་ཡོད་བཟོ་འདུག

གང་ལྟར་རྐྱེན་མང་པོ་ཞིག་ལ་བལྟོས་པར་བརྟེན། རྒྱ་བོད་ཀྱི་གནས་ཚུལ་ཆེ་ས་དེ་ཚོའི་གྲས་གྲ་སྒྲིག་ཡག་པོ་བྱེད་དགོས། བསམ་བློ་བཏང་ནས་གུང་འགྲིགས་པོ་བྱེད་དགོས། འཛམ་གླིང་སྤྱི་ཡོངས་ཀྱི་འགྱུར་འགྲོས་ཀྱི་འོག་ནས་ག་ལེར་བཟོ་ལྟ་ཆགས་པ་ལས། ང་ཚོ་རང་གི་རང་དབང་ཐོག་ནས་བྱས་ཆོག་ཅིག་མི་འདུག སོ་སོའི་ལག་པར་ཡོད་པ་སོ་སོས་བསམ་བློ་བཏང༌། འཆར་གཞི་སྒྲིག་རྒྱུ་དེ་རིགས་འཐུས་ཤོར་ཕྱིན་ན་སུ་གཅིག་ལ་ལག་པ་འཕྱིས་ས་མེད། ང་རང་ཚོར་ད་ལྟ་བཙན་བྱོལ་གྱི་གྲོས་ཚོགས་གཅིག་དང༌། བཙན་བྱོལ་གྱི་སྲིད་གཞུང་ཞིག་ཡོད་པ་དེས་འཕྲལ་སེལ་ང་ཚོ་བཙན་བྱོལ་བ་བྱས་ནས་སྡོད་པའི་རིང་ལའང་ཕན་གྱི་ཡོད།

ཕྱི་ལོ་ ༡༩༥༩ ཟླ་ ༤ པ་ཙམ་ནས་ང་ཚོས་ལས་ཀ་མང་པོ་ཞིག་བྱས་པ་རེད། གྲུབ་འབྲས་ཀྱང་གང་ལ་གང་འཚམ་ཐོན་ཡོད། ང་ཚོར་སྤྱི་པའི་སྒྲིག་འཛུགས་ཤིག་ཡོད་པ་དང༌། དེའི་ནང་ཆོས་དོན་དང༌། ནང་སྲིད། ཤེས་རིག་ཟེར་བ་སོགས་སྡེ་ཚན་སོ་སོས་ལས་འགན་འཁྱེར་ནས། ཇི་ཙམ་མི་འདུག་ཅེས་བརྗོད་ཀྱང༌། གང་ལྟར་གྲུབ་འབྲས་གང་འཚམ་བྱུང་བ་དེ་དག་ང་ཚོའི་སྒྲིག་འཛུགས་ཤིག་ཡོད་པ་དེའི་ཐོག་ནས་བྱུང་བ་རེད། བར་སྐབས་ང་ཚོའི་སྒྲིག་འཛུགས་རྩ་བ་བརྟན་པོ་ཡོང་ཆེད་བཅའ་ཁྲིམས་བཟོས། དེ་དང་མཐུན་པའི་གྲོས་ཚོགས་ཀྱི་སྒྲིག་འཛུགས་གཅིག་ཡོད་པ་དང༌། དེ་བཞིན་ལས་བྱེད་པའི་སྒྲིག་འཛུགས་གཅིག་ཡོད་པ་དང༌། དེ་བཞིན་ལས་བྱེད་ཀྱི་སྒྲིག་གཞི་བཟོས་ནས་ལམ་སྟོན་གསལ་པོ་བྱས་ཏེ་རྗེས་སུ་ཡོང་མཁན་ཚོས་བཤར་བསྐྱོད་ཐུབ་པ་དགོས་རྒྱུ་དེ་གནད་འགག་ཆེན་པོ་ཆགས་ཀྱི་འདུག ད་ལྟ་ང་ཚོ་ཐོག་མའི་སྐབས་ཡིན་སྟབས་འགའ་ཞིག་རན་དང་མ་རན་ཕྲན་བུ་ཡོང་གི་ཡོད། ཡིན་ནའང་སྣོན་འཕྲི་བསྒྱུར་བཅོས་གཏོང་ཆོག་པ་ཞིག་རེད། སྒྲིག་གཞི་ཇི་ཙམ་ཡག་པོ་ཡོད་ཀྱང་གཙོ་བོ་ལག་ལེན་འགེལ་མཁན་མི་དེ་ཡག་པོ་ཞིག་མ་བྱུང་ན་མི་འགྲིགས། ཕྱོགས་གཅིག་ནས་ལྷག་བསམ་དང༌། ངོ་ལྐོག་མེད་པའི་དྲང་པོ། དེའི་ཐོག་ཤེས་བྱ་ཡོན་ཏན་ཡོད་དགོས། ཐོག་མར་ལྔ་བཅུ་ང་དགུ་ལོར་རྐང་པ་འཛུགས་སའི་ས་ཆ་ཞིག་ཨེ་རག་མི་རག་གི་དབུ་བཙུགས་བརྒྱབ་པ་རེད། རྐང་པ་འཛུགས་ས་བྱུང་སྟེ་གཞིས་ཆགས་བྱེད་པ་དང༌། སློབ་གྲྭ་ཁག་བཙུགས་པ་རེད།

ཆ༽ ད་ལྟའི་གལ་གནད་དང་། སྲི་ཞུ་བའི་ཐུགས་ཁྲལ།

ད་ཆ་གང་ཞིག་གལ་གནད་ཆེན་པོ་འདུག་ཟེར་ན། སྤུས་ཚད་ཡག་ཏུ་གཏོང་དགོས། དཔེར་ན། སློབ་གྲྭ་སྤུས་ཚད་དག་ཏུ་གཏོང་རྒྱུ་དང༌། གཞིས་ཆགས་ཡིན་ན་ཡང་མི་ཐོག་བརྗེས་ནས་དེང་སང་མི་ཐོག་གཉིས་པར་སླེབས་པ་རྣམས་སློབ་གྲྭ་འགྲིམས་ནས་སྐད་ཡིག་ཕྲན་བུ་ཤེས་པ་དང་། གཞིས་ཆགས་ནང་བསྡད་ནས་མུ་མཐུད་འཚོ་བ་སྐྱེལ་རྒྱུའི་སེམས་ཤུགས་མེད་པ། ཕ་མ་ཚོས་བྱས་པའི་ས་ཞིང་གི་ལས་ཀ་དེ་དག་ཕྲུ་གུ་ཚོས་བྱེད་འདོད་མེད་པ། མ་གཞི་གཞིས་ཆགས་ཁག་འཕྲུལ་ཆས་ཅན་དུ་བསྒྱུར་རྒྱུའི་འབད་བརྩོན་བྱས་ཡོད་ཀྱང༌། བསམ་པ་ལྟར་མ་བྱུང་བ་རེད། གཞིས་ཆགས་འགའ་ཤས་ཐོག་མའི་མི་འབོར་ལས་ཉུང་དུ་ཕྱིན་པ་དང༌། ཡང་འགའ་ཤས་མི་འབོར་འཕར་བ་ཡང་ཡོད། གང་ལྟར་ང་རང་ཚོས་སྒྲུབ་ཐུབ་ངེས་ཤིག་སྒྲུབ་མ་ཐུབ་པར་ཇེ་ཞན་ཇེ་སྡུག་ཏུ་འགྲོ་གི་ཡོད་པ་ལྟ་བུ་མཐོང་དུས་སྐབས་རེ་བློ་གཡེང་ཡོང་གི་འདུག

དེ་བཞིན་བཙན་བྱོལ་གཞུང་གི་ལས་བྱེད་པའི་ནང་ལ་ཆ་བཞག་ན། སློབ་གྲྭ་ཐོན་ནས་གང་ལ་གང་འཚམ་གྱི་ལས་དོན་བྱེད་ཐུབ་མཁན་འཇོན་ཐང་ཡོད་པ་དེ་དག་རང་མགོ་གང་ཐོན་འགྲོ་བ་དང༌། དེ་ཙམ་གྱི་སློབ་སྦྱོང་དང༌། འཇོན་ཐང་མེད་པ་དེ་དག་གནས་སྐབས་ངལ་གསོ་རྒྱག་ས་ལྟ་བུར་ལས་བྱེད་པའི་ནང་ལ་ཞུགས་ནས་ག་ལེར་འགྲོ་ས་བྱུང་ན་འགྲོ་མཁན་དེ་ལྟར་ཡོང་གི་འདུག ཁག་གཅིག་གི་ལྷག་བསམ་རྣམ་དག་ཐོག་ནས་ཧུར་སྐྱེད་བྱས་ཏེ་བྱས་པ་ཅན་དེ་ལྟར་ཡང་ཡོད། སྤྱི་ཡོངས་ཀྱི་ཆ་ནས་དཀའ་ངལ་ཞིག་ཡོང་གི་ཡོད་པ་ལྟ་བུ་འདུག དེ་དག་ལ་ཕྲན་བུའི་སེམས་ཁྲལ་འདུག

མཐུན་རྐྱེན་ལ་ཆ་བཞག་ན་ ༡༩༥༩ ལོ་བཙན་བྱོལ་དུ་སླེབ་སྐབས་ཛ་དྲག་གི་སྐྱོབ་གསོའི་རོགས་རམ་བྱེད་མཁན་ཤུགས་ཆེ་བྱུང་ཡོད་པ་དེའི་དུས་ཚོད་རྫོགས་པ་རེད། ཡིན་ན་ཡང་དེང་སང་སྐྱབས་བཅོལ་བ་དང༌། བོད་མི་རིགས་ཀྱི་དོན་དག་ཅིག་ཡིན་པའི་ཐོག་ལ། དམིགས་བསལ་ཆོས་དང་རིག་གཞུང་ལ་དོ་སྣང་དང༌། དགའ་པོ་བྱེད་མཁན་ཤུགས་ཆེར་སོང་སྟབས་དངོས་པོའི་ཆ་ནས་རོགས་རམ་བྱེད་མཁན་ཤུགས་ཆེ་རུ་འགྲོ་གི་ཡོད། རྒྱལ་སྤྱིའི་གནས་ཚུལ་དང༌། རྒྱ་ནག་གི་གནས་ཚུལ་ལ་བསྟུན་མ་དགོས་པ་ང་རང་ཚོའི་ལག་པར་ཡོད། ལས་དོན་ཐོག་ལས་བྱེད་པའི་ངོས་ནས་གཟབ་གཟབ་བྱེད་མ་ཐུབ་ཚེ་དཀའ་ངལ་འཕྲད་མི་ཡོང་ངམ་བསམ་པའི་སེམས་ཁྲལ་འདུག

མདོ་དོན་སྙིང་པོ་ཤོད་རྒྱུར། རྩ་བའི་ཆ་ནས་ང་ཚོ་བོད་པའི་གནས་སྟངས་ཡག་པོ་ཡོད་ན་ཡང་ལྷོད་གཡེང་དང༌། སྣང་ཆུང་ཐོག་ནས་འཐུས་ཤོར་འགྲོ་རྒྱུའི་ཉེན་ཁ་མེད་པ་མ་རེད། ང་ཚོ་བཙན་བྱོལ་བའི་ནང་ལ་ལོ་བཞི་བཅུ་ཞེ་གྲངས་ནང་སྒྲོམ་གཞི་ཡག་པོ་བསླངས་པ་དེ་ག་ལེར་ཉམས་རྒུད་འགྲོ་རྒྱུའི་ཉེན་ཁ་མེད་པ་མིན། གལ་སྲིད་ཉམས་རྒུད་ཕྱིན་ན་དེང་སང་བོད་པ་སྤྱི་ལ་འཛམ་གླིང་འདིའི་སྟེང་མཐོང་དང༌། ཆ་འཇོག ཡིད་ཆེས་ད་ཕན་ཧ་ཅང་ཡག་པོ་རེད། དཔེར་ན། སྤྱིར་བཏང་ཨ་རིར་འགྲོ་མཁན་ལ་ཆ་བཞག་ན། བོད་པ་ཟེར་དུས་དྲང་པོ། ངོ་ལྐོག་མེད་པ་བཟང་པོ་ཞིག་ལ་བརྩི་གི་ཡོད། བར་ལམ་བོད་པའི་ནང་ལ་འདྲ་མིན་འགའ་ཤས་ཡོང་གི་ཡོད་པས་ག་ལེར་རང་ས་ནས་མཐོང་སྐྱེལ་རྒྱུའི་ཉེན་ཁ་ཡོད་སྟབས་ཚང་མས་གཟབ་གཟབ་བྱས་ཏེ་རིག་པ་སྒྲིམ་དགོས།

ཇ༽ གཞིས་ཆགས་ཚགས་ཚུད་དང་། ཡུལ་མིར་མཐུན་ལམ།

ད་ཕན་གཞིས་ཆགས་ཁག་ལ་སྤྱི་ཡོངས་ནས་བལྟས་ན་ལྷག་བསམ་དང་། མི་རིགས་ཀྱི་ལྟ་བ་ཧ་ཅང་ཡག་པོ་རེད། སྤྱི་སེམས་ཡོད་པ། བོད་པ་བཙན་བྱོལ་གཞུང་གིས་འགོ་འཁྲིད་པའི་འོག་ཏུ་ཆིག་སྒྲིལ་གྱིས་བསྡད་པ་ཡག་པོ་རེད། ཡིན་ན་ཡང་སྐབས་རེ་བསམ་བློའི་ནང་ལ་འགྱུར་ལྡོག་འགྲོ་གི་འདུག་དང་མི་འདུག་བརྟག་དཔྱད་ཡང་ནས་ཡང་དུ་བྱས། བསམ་བློ་བཏང༌། ཡང་ཡང་ཚོགས་ནས་གོ་བསྡུར་བྱས། གོ་བསྡུར་བྱེད་པའི་སྐབས་སུ་སྟོང་བཤད་བྱས་ནས་ཕན་ཐོགས་མེད། དོན་དམ་གྱི་ལག་ལེན་ཐོག་འཐུས་ཤོར་གང་འགྲོ་གི་འདུག འཐུས་མ་ཤོར་བའི་ཐབས་ཤེས་གང་བྱེད་དགོས་ཀྱི་འདུག དོན་གཅོད་དང༌། ཁྱེད་ཚོའི་འཐུས་མི་ཡོད་པ་ཚོས་རྒྱུས་ཡོད་ཐོག་ནས་བསམ་བློ་བཏང༌། གོ་བསྡུར་བྱས། དེ་བཞིན་ཚོགས་པ་སྐྱིད་སྡུག་ཡོད་པ་ཚང་མས་ཀྱང་སྤྱི་པའི་དོན་དག་ལ་ཁུར་འཁྱེར་ནས་འཐུས་ག་ནས་ཤོར་གྱི་ཡོད་པ་དང༌། ཡར་རྒྱས་གཏོང་ས་གང་དུ་ཡོད་མེད་བསམ་བློ་བཏང་ནས་འཐུས་མ་ཤོར་བ་ཞིག་མ་བྱས་པར། འགྲིགས་ཡོད་བསམས་ནས་སྤྱི་མ་སྤོམ་ལ་ལོ་ཟླ་ཞག་འབུད་བྱས་ནས་མ་ཕྱིན་པར་དོ་སྣང་དང༌། གཟབ་གཟབ་བྱེད་དགོས་པ་འདུག

ངོས་རང་ཉེ་ཆར་ཨོ་རི་ས་དང༌། མན་པ་ཏྲ་གཞིས་ཆགས་ལ་ཕྱིན་པ་ཡིན། གཉིས་ཀར་བརྗོད་རྒྱུ་བྱུང༌། དང་པོ་ང་ཚོས་གཞིས་ཆགས་བཙུགས་པའི་སྐབས་ཀྱི་རེ་བ་བརྒྱབ་པའི་ཚོད་དཔག་དེ་མ་འགྲུབ་པ་ལྟ་བུ་འདུག གཞིས་ཆགས་ཁག་གི་མི་མང་དེ་རྣམས་ཕྱེད་ཀ་སོ་སོས་མ་ཐུབ་པ་ཡིན་ལས་ཆེ། གང་ལྟར་བོད་སྤྱི་པའི་སྒྲིག་འཛུགས་ནང་ཧུར་ཐག་རྦད་ཐག་བྱས་ནས་སྡོད་མཁན་མི་མང་ཉམ་ཆུང་རྣམས་རེད། ཕྲན་བུའི་ཐུབ་མཁན་དེ་རྣམས་ཕར་འཁྱམས། ཚུར་འཁྱམས་བྱས་ནས་སྡོད་ཀྱི་ཡོད། ཧོབ་ཏེ་བལྟས་ན་གཞིས་ཆགས་ནང་སྡོད་མཁན་དེ་རྣམས་ཕྲན་བུའི་ལྟོ་གོས་སྐྱོ་བ་དང༌། མཐོང་རྒྱ་ཐོས་རྒྱ་སྐྱོ་བ་ལྟ་བུ་འདུག ཉེ་ཆར་ཀུ་ལུའི་ནང་འཚོ་བ་རང་འཚོ་བྱས་ནས་སྡོད་མཁན་ཚོར་དཀའ་རྙོག་བྱུང་ཡོད། རྣམ་ཀུན་ནས་ཡུལ་ཆུ་བཏུང་ནས་ཡུལ་ཁྲིམས་འཁྱེར་དགོས་སྐོར་རྟག་ཏུ་ཤོད་ཀྱི་ཡོད་ན་ཡང༌། བསམ་མེད་འགའ་ཞིག་གིས་ཡུལ་པ་ཚོར་འུད་ཤོབ་ཤོད་པ་དང༌། སྦག་སྦག་བཞོན་ནས་ཡར་རྒྱུགས་མར་རྒྱུགས་ཀྲོག་ཀྲོག་བྱས་པར་བརྟེན་ཡུལ་པ་ཚོའི་ནང་ནས་ཁ་སངས་ཏེ་བཤད་འདུག

སྔོན་མ་སླེབས་པའི་མི་རྒན་པ་རྣམས་ཡ་རབས་ཡུལ་པ་རྣམས་དང་མཐུན་པོ་ཡག་པོ་ཡོད། བར་སྐབས་ནས་བོད་པ་གསར་འབྱོར་བ་ཡིན་ཡང་རུང༌། མི་ཐོག་གསར་པ་དེ་དག་རྒྱག་རེས་ཚ་པོ། ཡུལ་པར་མཐོང་ཆུང་ཁྱད་གསོད་བྱས་ནས་ད་ཆ་བོད་པ་དེ་དག་མེད་ན་ཡག་པོ་འདུག་བསམ་པའི་བསམ་ཚུལ་ཡོང་གི་འདུག་ཅེས་བཤད་འདུག རྐྱེན་རྩ་ནི་བོད་པ་ནང་ཚགས་རྒྱག་རེས་བརྒྱབ། བོད་པ་གཅིག་གིས་ཡུལ་མི་ཞིག་རོགས་པར་འཁྲིད་ཡོང་བར་བོད་པ་གཅིག་གིས་གྲི་བརྒྱབ་ནས་མི་གཅིག་བསད། ཡུལ་པ་ཚོས་ཡུལ་རུབ་བརྒྱབ་ནས་བོད་པའི་ཚོང་ཁང་ཚང་མ་མེར་བསྲེགས་བཏང་བ་རེད། དེ་དག་བཀྲ་མ་ཤིས་པའི་གནས་ཚུལ་ཡིན་པ་ལས་དཔའ་བློ་ཁོག་དང༌། བྱས་རྗེས་མ་རེད།

གང་ལྟར་བསམ་བློ་དང༌། སྤྱོད་ལམ་ཐོག་འཐུས་ཤོར་འགྲོ་གི་ཡོད། གང་ལྟར་འཚོ་བ་རང་འཚོ་བྱས་ནས་སྡོད་མཁན་ཚོས་བརྗོད་རྙོག་ཕྲན་བུ་བཟོ་གི་ཡོད། གཞིས་ཆགས་ཁག་ལ་དཀའ་ལས་བརྒྱབ་ནས་སྡོད་མཁན་ཚོར་བརྗོད་རྒྱུ་བྱུང༌། ཁྱེད་རང་ཚོ་སེམས་ཆུང་དྲགས་ནས་བཙན་བྱོལ་གཞུང་གི་སྒྲིག་འཛུགས་ཐོག་ནས་གཞི་རྩའི་ཐོབ་ཐང་ཡོད་པ་རྣམས་ལྟ་རྟོག་བྱ་རྒྱུ་དུས་ཐོག་མ་བྱུང་བ་དང༌། འཐུས་ཤོར་འགྲོ་གི་ཡོད། ཁྱེད་རང་ཚོས་འབྲེལ་ཡོད་ནང་སྲིད་དང༌། ཤེས་རིག འཕྲོད་བསྟེན་སོགས་ལས་ཁུངས་ཁག་ལ་བརྗོད་དགོས། བརྗོད་མི་ནུས་པ་བྱས་ནས་བསྡད་ན་འཐུས་ཤོར་འགྲོ་གི་རེད། དེ་བཞིན་ས་གནས་ས་ཐོག་ལ་ཡོད་པའི་ལས་བྱེད་ཚོས་ཀྱང་ང་ལོ་ཁ་ཤས་གཅིག་གི་ལས་འགན་ཡིན། དེའི་རིང་ལ་འགྲིགས་ཙམ་བྱུང་ན་དེ་ནས་འཁྱུར་གྱི་ཡོད་བསམས་ནས་ཉིན་མ་གང་འབུད་ཀྱི་བསམ་བློ་བཏང་ན་འགྲིག་གི་མ་རེད། རང་ཉིད་འཁྱུར་འགྲོ་གི་ཡོད་ཀྱང་གཞིས་མི་རྣམས་མི་ཚེ་བསྐྱལ་ནས་སྡོད་དགོས་སྟབས་དེ་ལྟ་བུའི་བསམ་བློ་བཏང་ན་ཐབས་སྐྱོ་པོ་རེད། རང་ཉིད་ལོ་ཤས་སྡོད་རིང་མི་མང་དེ་དག་ལ་བསམ་བློ་བཏང་ནས་ཡར་རྒྱས་ཡོང་ཐབས་ཀྱི་ཐབས་ཤེས་གང་ཡོང་བྱེད་དགོས་ཞེས་ཤོད་རྒྱུ་བྱུང༌།

ཉ༽ ཕྱི་རྒྱལ་གྱི་བོད་ཕྲུག་དང་། དང་བླང་གི་ཞབས་ཞུ།

གཞིས་ཆགས་ཁག་དེ་རྣམས་གནས་སྟངས་སྐྱོ་པོའི་དཀའ་ངལ་ཞིག་འཕྲད་ཡོང་གི་འདུག འདིར་སུད་སི་ནང་མི་ཐོག་གསར་པ་འཚར་ལོངས་ཡོང་བཞིན་པ་རེད། ཁྱེད་ཚོའི་ནང་ཇི་ཙམ་མིན་ཟེར་ན་ཡང་མཐོང་རྒྱ་ཆེ་བ་ཡོད། ང་ཚོའི་གཞིས་ཆགས་ཁག་ནང་འཛུགས་སྐྲུན་བྱེད་སྟངས་དང༌། དཔལ་འབྱོར་ཡར་རྒྱས་གཏོང་སྟངས་སོགས་ལག་རྩལ་རྣམ་གྲངས་མང་པོ་དགོས་སྟབས། འདི་ཁུལ་ཡོད་པའི་བོད་རིགས་གཞོན་སྐྱེས་ཚོའི་ནང་ནས་དུས་ཡུན་རིང་པོ་སྡོད་མི་ཐུབ་ཀྱང༌། ལོ་གཅིག་ཙམ་མམ། ཟླ་དྲུག་ཙམ་རིང་བཙམ་བྱོལ་གཞུང་གི་སྒྲིག་འཛུགས་ནང་ཡོང་སྟེ་གཞིས་ཆགས་སོགས་ནང་ལས་ཀ་བྱེད་ཐུབ་ན་ཕན་ཐོགས་ཆེན་པོ་ཡོང་བ་འདུག་ཅེས་འབོད་སྐུལ་བྱེད་ཀྱི་ཡིན། ཁྱེད་རང་ཚོ་གཞོན་སྐྱེས་ཚོའི་ནང་ནས་དེ་ལྟར་བྱེད་འདོད་ཡོད་ན། སྔོན་ཚུད་ནས་འབྲེལ་ཡོད་ལས་ཁུངས་ཚོར་སོ་སོའི་ལོ་རྒྱུས་ནང་ད་ལྟ་བར་སྦྱངས་པའི་ལག་རྩལ་འདི་འདྲ་ཡོད། དེ་ཐོག་ནས་ཞབས་འདེགས་ཕྲན་བུ་སྒྲུབ་ཐུབ་ན་བསམ། དུས་ཚོད་འདི་ལྟ་བུའི་རིང་ལ་ལས་ཀའི་བཀོད་སྒྲིག་བྱེད་རོགས་བྱེད་ཅེས་སྔོན་ཚུད་ནས་ཡིག་འབྲེལ་བྱེད་དགོས། ལས་ཁུངས་ཚོས་ཁྱེད་རང་ཚོའི་ལས་ཀར་འཐུས་ཤོར་མི་འགྲོ་བར་ལས་ཀ་བྱེད་ཆོག་ཆོག་གོ་སྒྲིག་བྱ་རྒྱུ་དང༌། ཚུར་ཡོང་ནས་འདིར་སྔར་མུས་ལས་ཀ་བྱེད་ཆོག་པ་བྱས་ན་ཡག་པོ་ཡོང་གི་རེད།

རྒྱ་གར་ནང་གཞིས་ཆགས་ཁག་གི་མི་ཚོར་བློ་བསྐྱེད་ཐོན་ཐུབ་ཆེད་ཁྱེད་རང་ཚོས་ལས་ཀ་བྱས་ན་ཕན་ཐོགས་ཏན་ཏན་ཡོང་གི་རེད་བསམ་གྱི་འདུག ཁྱེད་རང་ཚོའི་ཐོག་ལ་ཆ་བཞག་ན་ཡང་བཙན་བྱོལ་བོད་རིགས་མང་ཚོགས་ཀྱི་ཁྲོད་དུ་འཚོ་བ་མཉམ་སྤྱོད་བྱས་ན་ཁྱེད་རང་ཚོར་ཡང་ཉམས་མྱོང་ཡོང་གི་རེད། གཅིག་བྱས་ནས་ཁྱེད་རང་ཚོའི་ནང་སུད་སིར་འཚོ་བ་ཕུན་སུམ་ཚོགས་པོ་འདིའི་ནང་ད་དུང་ཆོག་མི་ཤེས་པར་ཡས་ཡས་བྱེད་དགོས། མས་མས་བྱེད་དགོས་ཟེར་མཁན་དེ་དག་སྡུག་དཀའ་ལས་ཆེ་ས་ཞིག་གི་ནང་ལ་གང་འཚམ་བསྡད་ན་ཕན་ཐོགས་ཡོང་གི་རེད། མིའི་མི་ཚེའི་ནང་ལ་སྡུག་དཀའ་ལས་བརྒྱབ་ནས་ཉམས་མྱོང་གསོག་རྒྱུ་དེ་དོན་སྙིང་ལྡན་པ་ཞིག་རེད། སྐྱིད་སྐྱིད་པར་མི་ཚེ་སྐྱེལ་མཁན་དེ་གནས་ཚུལ་ཕྲན་བུ་ཞིག་འཕྲད་ན་ལམ་སེང་སྡུག་སྐད་ཁོ་ན་བརྒྱབ་ནས་སྡོད་མཁན་གྱི་མི་ཞིག་ཡོང་གི་ཡོད་པར་བརྟེན། ཁྱེད་རང་ཚོ་ལའང་ཕན་ཐོགས་ཡོང་གི་རེད་བསམ་པ་འདུག ཁྱེད་རང་ཚོའི་ནང་ནས་རྒྱ་གར་ལ་བསྐྱོད་ནས་གཞིས་ཆགས་ཁག་ནང་ལས་ཀ་བྱས་ཀྱང་རུང༌། ཡང་ན་དྷ་རམ་ས་ལར་ལས་ཀ་བྱས་ཀྱང་རུང༌། རྒྱས་རྒྱས་སྤམ་མཐོ་མེད་ན་ཡང༌། ལས་བྱེད་སྤྱི་མཚུངས་ལྟ་གི་རེད།

གཉིས་ནས་སོ་སོའི་ལུས་པོའི་ཐོག་ནས་དཀའ་ལས་རྒྱག་མི་ཐུབ་ཀྱང༌། གཞིས་ཆགས་ཚོའི་ནང་རོགས་རམ་གཞན་དག་བྱ་རྒྱུ་ཡོད་པ་སྟེ། དཔེར་ན། མ་རྡའི་པར་རྡེ་གཞིས་ཆགས་ནང་འཐུང་ཆུའི་དཀའ་ངལ་སེལ་ཆེད་ཆུ་མཛོད་རྒྱག་མ་ཐུབ་པར་བསྡད་འདུག ཆུ་མཛོད་གཉིས་ཙམ་གྱི་རོགས་རམ་འཇར་མན་རོགས་ཚོགས་ཝེ་ཀར་ནས་བྱས་འདུག དེ་ལྟ་བུའི་རོགས་རམ་བྱེད་ཐུབ་ན་མི་མང་གི་བདེ་རྩར་ཐུག་གི་ཡོད། གཞིས་ཆགས་ཁག་གི་བོད་མི་མང་དེ་རྣམས་ཕུགས་རྒྱང་རིང་པོའི་རྨང་གཞི་ཆགས་ཡོད་སྟབས། དེ་དག་ལ་ལྟ་རྟོག་དང་ཞལ་འདེབས་འབུལ་མཁན་བྱུང་ན་ཡག་པོ་རེད་བསམ་གྱི་འདུག ངོས་ནས་དགེ་བ་ལ་བར་ཆད་བྱས་པ་མིན་ཏེ་དེང་སང་དགོན་པ་གྲྭ་ཚང་དང༌། ཁང་ཚན་དེ་ལྟར་ནས་སློང་མཁན་མང་པོ་རེད། བལ་ཡུལ་ནང་དགོན་པ་རྒྱག་གི་ཡིན་ཟེར་མཁན་དེ་དག་ཡག་པོ་རེད་ཀྱང༌། ད་ལྟའི་དུས་ཚོད་དེར་དགོན་པ་གཅིག་པུར་ངོ་མཚར་ཆེ་རྒྱུ་གང་ཡང་མེད། འཇར་མན་ལ་ངོ་ཤེས་པ་ཞིག་ཡོད་ཁོང་གིས་ངོས་ལ་ཡི་གེ་ཞིག་བཏང་འབྱོར་བྱུང༌། དེའི་ནང་ཁོ་རང་སྐབས་རེ་རྒྱ་གར་དང༌། སྐབས་རེ་བལ་ཡུལ་ལ་སྡོད་ཀྱི་ཡོད། བལ་ཡུལ་ནང་ད་ཕན་ལོ་སུམ་ཅུ་ལྷག་ཙམ་རིང་དགོན་པ་མང་པོ་བརྒྱབ་སོང༌། དེ་དག་རྒྱས་སྤྲོས་ཧ་ཅང་ཆེན་པོ་འདུག དེ་དག་གི་ནང་དུ་སློབ་གྲྭ་དང༌། སྨན་ཁང་རྒྱག་མཁན་གཅིག་ཀྱང་མ་བྱུང་མ་སོང༌། ཡེ་ཤུའི་ཆོས་པ་གཅིག་གིས་ལོ་སུམ་ཅུའི་རིང་དགོན་པ་དེ་ཙམ་ཞིག་བརྒྱབ་ཡོད་ན་དེ་མཉམ་སློབ་གྲྭ་དང༌། སྨན་ཁང་ཏན་ཏན་རྒྱག་གི་རེད། ང་རང་ནང་པ་ཞིག་ཡིན། མ་རིག་པ་དང༌། རྨོངས་པའི་ཐོག་ནས་སྐྱོན་མཐོང་བ་མིན་ནམ་ཞེས་ཡི་གེ་འབྱོར་བྱུང༌།

དྷ་སར་གསུང་ཆོས་སྐབས་ལ་བརྗོད་པ་ཡིན། དགོན་པ་ཆེན་པོ་ཞིག་རྒྱག་གི་ཡོད་ཀྱང་སངས་རྒྱས་ཀྱི་བསྟན་པ་ཟེར་བ་དེ་ཕྱི་ལ་མེད་པར་ནང་ལ་དགོས་པ་རེད། ལུང་དང་རྟོགས་པའི་བསྟན་པ་ཟེར་བ་དེ་ནང་གི་གཤིས་རྒྱུད་ལ་བརྟེན་ནས་སྒྲུབ་དགོས་པ་ལས། ཕྱི་ལ་ཁྲ་ཁྲ་ཟིང་ཟིང་བྱས་ནས་སྒྲུབ་རྒྱུ་ཞིག་མིན། རྩ་བ་དགེ་འདུན་གྱི་རྟེན་གཞི་དགོན་པ་བཞེངས་ན་ཡག་པོ་རེད། འོན་ཀྱང་ད་ལྟའི་ཆར་དགོས་གལ་ཆེ་ལོས་དང༌། ཡང་ལྕི་བཏེག་ནས་བསམ་གཞིགས་ནན་ཏན་བྱེད་རྒྱུ་གལ་ཆེན་པོ་འདུག རྒྱ་གར་ནང་ཁུལ་གཞིས་ཆགས་ཁག་ནང་ལོ་ནས་ལོ་བསྟུད་འཐུང་ཆུ་དང༌། འཕྲོད་བསྟེན་གྱི་དཀའ་ངལ་ཡོད་མཁན་དེ་དག་གི་ཐོག་ལ་ཁྱེད་རང་ཚོས་མཐུན་རྐྱེན་སྤྲད་ཐུབ་ན་དངོས་གནས་དགེ་བ་དཔག་ཏུ་མེད་པ་དང་ཕན་ཐོགས་ཆེན་པོ་ཡོང་ས་རེད། དེ་ངོས་ནས་ཁྱེད་རང་ཚོར་བརྗོད་འདོད་བྱུང༌།

ཏ༽ སྤོབས་སེམས་ཀྱི་གཞི་རྩ་དང་། བཟང་སྤྱོད་ཉམས་ཉེན།

ངས་ཁྱེད་རང་ཚོར་གཏམ་ཁ་གྲོ་པོ་གཅིག་དང༌། རྩ་བ་ཆེན་པོ་དམིགས་བསལ་ཤོད་རྒྱུ་མེད། སྤྱི་ཡོངས་ནས་བཤད་ན་ང་ཚོ་བོད་པ་ཚང་མ་སྤོབས་པ་ཞུམ་དགོས་པ་ཞིག་མ་རེད། བོད་ནང་ལ་བལྟས་ཀྱང་རུང༌། བོད་ཕྱི་ལ་བལྟས་ན་ཡང་ཧ་ཅང་ཡག་པོ་རེད། ངོས་ནས་ཁྱེད་རང་ཚོར་ལོ་རྒྱུས་ཤིག་བཤད་ཆོག རྒྱ་གར་ནས་བོད་ལ་གཉེན་འཕྲད་ལ་འགྲོ་མཁན་མགོ་འཚོས་པོ་ཞིག་ཡོད། ཁོ་རྩེ་ཕོ་བྲང་ལ་ཆོས་མཇལ་ལ་འགྲོ་སྐབས་ཆོས་མཇལ་ཞུ་མཁན་ནང་རྒྱ་མོ་འབྱོར་ལྡན་གྱོན་ཆས་སོགས་ཡག་པོ་གྱོན་མཁན་ཞིག་འདུག དེའི་རྣམ་འགྱུར་དང་བྱེད་སྟངས་ལ་བལྟས་ན་ཕྱི་རྒྱལ་ནས་ཡོང་བ་ཞིག་མ་རེད། རྒྱ་ནག་རང་ནས་རེད་འདུག རྒྱ་མོ་དེ་དང་རོགས་པ་བདུན་བརྒྱད་ཅིག་འདུག ཁོང་ཚོས་ལྷ་ཁང་དེ་དག་གང་དང་གང་ཞིག་རེད་དམ་ཞེས་སྐད་ཆ་འདྲི་གི་འདུག རྩེ་ཤར་བརྒྱུད་ཀྱི་གཟིམ་ཆུང་འགྲམ་དུ་སླེབས་སྐབས་དཀོན་གཉེར་གཅིག་ནས་འདི་ཏཱ་ལའི་བླ་མའི་བཞུགས་ས་རེད་ཅེས་བརྗོད་སོང༌། རྒྱ་མོ་དེས་ལྟོ་ཕད་ནང་ནས་ཁ་བཏགས་གཅིག་བཏོན་ནས་དེ་ལག་ཏུ་བཏེགས་ཏེ་གཟིམ་ཆུང་གི་སྒོ་འགྲམ་དུ་པུས་མོ་བཙུགས་ནས་བསྡད་སོང༌། དེའི་རོགས་པ་དེ་རྣམས་ཀྱང་མཉམ་དུ་པུས་མོ་བཙུགས་ནས་བསྡད་སོང༌། ཁོང་རང་ཡ་མཚན་ཆེན་པོ་སྐྱེས་བྱུང་ཟེར་གྱི་འདུག

དེ་བཞིན་ཁམས་དང༌། ཨ་མདོ་བླ་མ་དེ་ལྟར་འགའ་ཤས་ངོས་ནས་ངོ་ཤེས་ཀྱི་ཡོད། དེ་ཚོའི་དྲུང་དུ་རྒྱ་མི་ནང་ཆོས་ལ་དོ་སྣང་བྱེད་མཁན། ལྷག་པར་དུ་བོད་ཀྱི་ནང་ཆོས་ལ་དོ་སྣང་བྱེད་མཁན། མཐོ་སློབ་ཐོན་པ་བརྒྱ་ཕྲག་དེ་ལྟར་ཡོང་གི་ཡོད་པ་གོ་རྒྱུ་འདུག ང་རང་ཚོ་བོད་པའི་ཆོས་དང་རིག་གཞུང་འདི་དག་དུས་ཚོད་གང་འཚམ་ཕྱིན་པའི་སྐབས་ལ་རིན་ཐང་ཅན་ཞིག་ཡིན་པ་དང༌། འདིས་མི་ལ་ཕན་ཐོགས་ཡོད་པ་ཞིག་ཡིན་པ་གཞི་ནས་མངོན་ཡོང་གི་འདུག

ང་ཚོ་ཐོག་མར་བཙན་བྱོལ་དུ་སླེབས་པའི་སྐབས་མི་ཚོས་སྙིང་རྗེའི་བསམ་པ་དང༌། མི་ཡག་པོ་རེད་བསམ་པ་བྱེད་ཀྱི་ཡོད། དུས་ཚོད་གང་འཚམ་སོང་རྗེས་བོད་པ་ཟེར་དུས་མིག་དཔེ་བལྟ་སའི་ཡུལ་དང༌། རྫུན་མི་ཤོད་མཁན། བག་ཡངས་པོ་ཞིག་ལ་བརྩི་གི་འདུག རྗེས་སུ་བོད་པ་ཁྲམ་པ་ཤོད་མཁན་ཞིག་བྱུང་ན་ཁོང་ཚོ་ཧོན་འཐོར་གྱི་རེད་བསམ་གྱི་འདུག ཨ་རིར་བོད་མི་ཆིག་སྟོང་གཞིས་ཆགས་སུ་ལེན་སྐབས་ས་གནས་སོ་སོར་ཚོགས་ཆུང་བཙུགས་ནས་ལས་ཀ་འཚོལ་རོགས་བྱེད་མཁན་དེ་དག་གིས་བོད་པར་རོགས་རམ་བྱེད་པ་འདི་བོད་མི་བཙན་བྱོལ་བར་རོགས་རམ་བྱས་པ་གཅིག་པུ་མིན། བོད་པའི་ཡ་རབས་སྤྱོད་བཟང་གི་གོམས་གཤིས་བཟང་པོ་དེ་ཡུལ་ནང་མིག་དཔེར་འཇགས་ཐུབ་པའི་ཆེད་དུ་ཡིན་ཞེས་ཤོད་མཁན་མང་པོ་བྱུང༌། རྗེས་སུ་གོམས་གཤིས་བཟང་པོ་དེ་ཕར་མ་འཇགས་པར། གོམས་གཤིས་སྡུག་པ་དེ་ཚུར་འཇགས་རྒྱུའི་ཉེན་ཁ་འདུག

སྤྱི་ཡོངས་ཀྱི་ཐོག་ནས་བཤད་ན་བོད་པ་ཞེས་བརྗོད་དུས་ང་ཚོ་སྤོབས་པ་སྐྱེ་བ་ཞིག་ཏན་ཏན་འདུག ང་ཚོ་བཙན་བྱོལ་བ་ཆགས་ནས་ལོ་བཞི་བཅུ་འདིའི་རིང་ལ་རྐང་པ་འཛུགས་ས་མེད་སར་རྐང་པ་འཛུགས་ས་ཞིག་རྙེད། རྐང་པ་འཛུགས་ས་རྙེད་པས་མ་ཚད། འཛམ་གླིང་འདིའི་སྟེང་མཐོང་དང༌། ཆ་འཇོག་འཕེར་བ་བྱུང་བའི་སྐབས་ལ་ད་དུང་གཟབ་གཟབ་བྱས་ན་སྔར་ལས་ལྷག་པའི་འཛུགས་སྐྲུན་དང༌། སྔར་ལས་ལྷག་པའི་རྒྱལ་ཁ་ཞིག་ཡོང་གི་རེད། ང་རང་ཚོ་སྣང་བ་དག་ནས་ལྷོད་གཡེང་ཕྱིན། ལེགས་པ་དེ་མ་སྒྲུབ། སྡུག་པ་དེ་འཇགས་ནས་ཤོག་བུ་སྣུམ་ཐིག་ལྟ་བུ་བྱས་ཏེ་དེང་སང་རྒྱ་གར་ནང་གཞོན་སྐྱེས་ཨེ་ཌེས་ (AIDS) ན་མཁན་འགའ་ཤས་ཡོད་ས་རེད།

དེ་བཞིན་ཐ་མག་ཉལ་ཐག་འཐེན་མཁན་དྷ་རམ་ས་ལར་ཡང་ཡོད་ས་རེད། དེ་དག་ཤིན་ཏུ་ཐབས་སྡུག་རེད། ང་རང་ཚོས་སྣང་མེད་ཀྱི་ཐོག་ནས་ག་ལེར་ང་ཚོ་སྤོབས་པ་བྱེད་སའི་གཞི་རྩ་བརླག་རྒྱུའི་ཉེན་ཁ་ཏན་ཏན་འདུག རྒན་པ་ཚོས་རྒན་པར་དཔགས་པའི་སེམས་ཁུར་བླངས་ནས་རིག་པ་བསྒྲིམས་དགོས་པ་དང༌། གཞོན་པ་ཚོས་གཞོན་པར་དཔགས་པའི་རིག་པ་བསྒྲིམས་ནས་ཤུགས་མ་བརྒྱབ་ན་རིམ་པས་འཐུས་ཤོར་ཆེན་པོ་ཕྱིན། འཐུས་ཤོར་དེ་རིགས་གཟུགས་པོར་ནད་ན་ཚ་བྱུང་ན་ཨ་ར་ཨུ་རུ་ཞེས་ལམ་སེང་ཤེས་ཐུབ་པ་ལྟ་བུ་མིན་པར་ག་ལེར་ལོ་ནས་ལོ་བསྟུད་འཐུས་ཤོར་ཕྱིན་པ་དང་། དེ་རྗེས་གཞི་ནས་མངོན་གསལ་དོད་པོ་ཆགས་པའི་སྐབས་དོ་སྣང་བྱུང་ཡང་ཕྱིས་དྲགས་པ་རེད། དྷ་སར་ཚོགས་འདུ་དེ་ལྟར་ཚོགས་པའི་སྐབས་ལ་སྐད་ཆ་བྱུང༌། ལས་བྱེད་པ་གསར་ཞུགས་བྱེད་མཁན་དྲག་པ་སླེབས་མ་ཐུབ་པར་སྤུས་ཚད་ཞན་དུ་འགྲོ་གི་ཡོད་ཀྱང༌། གང་ཟག་བྱེ་བྲག་པ་གཅིག་ལ་ང་ཚོས་སྐྱོན་བརྗོད་བྱེད་ཐབས་མེད། འདས་པའི་ལོ་བཅུ་བཅོ་ལྔའི་ནང་སློབ་གྲྭ་ཆེ་ཆུང་ཁག་ནང་འཛིན་གྲྭ་འགྲིམས་ནས་ཡོང་བའི་སྐབས་སུ་འབྲེལ་ཡོད་མི་སྣ་གཙོ་བོར་གྱུར་པ་ཚང་མས་ལྟ་རྟོག་སེམས་ཁུར་ཡག་པོ་བྱེད་མ་ཐུབ་པའི་རྐྱེན་གྱིས་ཕྲུ་གུར་བཟང་པོའི་ཡོན་ཏན་མ་འཇགས་པར་གཡོ་རྫུན་ཤོད་རྒྱུ་དང༌། ཉལ་ཐག་འཐེན་རྒྱུ་དེ་དག་འཇགས། མ་ཚང་མེད་རྒྱུ་དེ་ལ་ནི། །འབྲས་བུ་གང་གིས་ལྡོག་པར་འགྱུར། །ཞེས་གསུངས་པ་བཞིན་ལོ་མང་པོའི་རིང་འཐུས་ཤོར་ཕྱིན་པའི་འབྲས་བུ་དེ་ང་ཚོས་གཞི་ནས་མཐོང་དུས་ཨ་ཁ་ཟེར་རྒྱུ་ལས་ང་ཚོས་ཉེས་པ་དང༌ཆད་པ་འགེལ་ས་མེད། དེ་དག་ང་ཚོས་ཉམས་མྱོང་དུ་འཁྱེར་ནས་ཕྱིན་ཆད་དེ་ལྟར་མི་ཡོང་བའི་དོན་དུ་རིག་པ་བསྒྲིམས་དགོས་རྒྱུ་གལ་ཆེན་པོ་འདུག་ཅེས་འབོད་སྐུལ་བྱེད་བཞིན་ཡོད། འདི་ཁུལ་ལའང་མངོན་གསལ་མེད་པའི་ཐོག་ནས་ག་ལེར་གོམས་གཤིས་སྡུག་པ་དེ་འཇགས། བཟང་པོ་དེ་བརླགས་ན་ཡག་པོ་མ་རེད། ཚང་མས་གཟབ་གཟབ་བྱེད་རོགས་བྱེད་ཟེར་རྒྱུ་ཡིན།

ང་ཚོ་སྤྱིའི་རྩ་དོན་དེ་༸རྒྱལ་བ་རིན་པོ་ཆེ་གཅིག་པུའི་འགན་ཁུར་མིན་ལ། བོད་གཞུང་གཅིག་པུའི་འགན་ཁུར་ཡང་མིན། བོད་དང༌བོད་རིགས་ཟེར་བ་དེར་བཟང་པོའི་མིང་ཞིག་བྱུང་ན་བོད་རིགས་སུ་གཏོགས་པ་ཡོངས་རྫོགས་ལ་ཁེ་ཕན་ཡོང་གི་ཡོད། བོད་ཟེར་བའི་མིང་དེ་ཉམས་ནས་མཐོང་ཆུང་ཁྱད་གསོད་བྱེད་ཡུལ་ཞིག་ཆགས་ན། བོད་མི་མི་རེ་ངོ་རེ་ང་བོད་པ་ཡིན་ཞེས་ཤོད་མི་ནུས་པ་ཆགས་ཀྱི་རེད། དེས་ན་སྤྱི་པའི་དོན་ལ་ཚང་མས་རང་དོན་རང་གཅེས་ཀྱིས་རིག་པ་བསྒྲིམས་ནས་གཟབ་གཟབ་བྱེད་དགོས་པ་ཞིག་རེད། གཞན་དེ་ག་ཡིན། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༩ ཟླ་ ༨ ཚེས་ ༡༥ ཉིན་ཨ་རི་ནིའུ་ཡོག་ཏུ་ཉེ་སྐོར་ནས་བཅར་འཛོམས་བོད་མི་སུམ་སྟོང་སྐོར་ལ་སྩལ་བའི་བཀའ་སློབ།

ཀ༽ བོད་རྒྱའི་གནས་སྟངས་དང་། སྒྲིག་འཛུགས་ཀྱི་ཕན་ནུས།

རྩ་དོན་གཅིག་གཉིས་ཤིག་ཞུས་ན། རྩ་བའི་བོད་རྒྱའི་གནས་སྟངས་དེར་འགྱུར་བ་གསར་པ་གང་ཡང་ཕྱིན་མེད། རྒྱ་ནག་གཞུང་གི་གནས་སྟངས་མཁྲེགས་པོ་ཞིག་བྱེད་ཀྱི་འདུག ང་ཚོའི་ངོས་ནས་བྱེད་ཕྱོགས་དེ་ནི་ཚང་མས་མཁྱེན་གསལ་རེད། དབུ་མའི་ལམ་ཕྱོགས་ཐོག་འགྲོ་རྒྱུ་དེར་འགྱུར་བ་གང་ཡང་མེད་པར་ལངས་ཕྱོགས་དེ་གའི་ཐོག་བསྡད་ཡོད། དེ་ནས་གལ་གནད་ཆེ་བ་ཞིག་ལ་བཀའ་ཤག་དང༌། བཙན་བྱོལ་གྲོས་ཚོགས། དེ་བཞིན་ལས་བྱེད་མཐོ་རིམ་འཛོམས་པའི་སྐབས་མང་པོ་ཞིག་ལ་ཞུ་གི་ཡོད། རྒྱ་བོད་གཉིས་ཀྱི་དཀའ་ངལ་དེ་ང་ཚོ་གཅིག་པུའི་ལག་པར་མེད། གང་ལྟར་ཕྱོགས་གཅིག་ནས་རྒྱ་ནག་ལ་རག་ལུས་ཡོད། རྒྱ་ནག་གཞུང་གིས་བསམ་བློ་གུ་ཡངས་པོ་ཞིག་གཏོང་དང་མི་གཏོང་གི་གནས་ཚུལ་ལ་ཐུག་ཡོད། རྒྱ་ནག་གཞུང་གིས་སྲིད་བྱུས་ལྷུག་ཙམ་དང་། བསམ་བློ་གུ་ཡངས་པོ་ཞིག་གཏོང་ཐུབ་དང་མི་ཐུབ་ཟེར་བ་དེ་ཡང་སྤྱི་ཡོངས་ཀྱི་གནས་ཚུལ་ལ་རག་ལུས་ཡོད། དོན་དག་ཆེ་ས་དེ་རྣམས་རྒྱལ་སྤྱིའི་འགྱུར་བ་དང༌། རྒྱ་ནག་ནང་གི་འགྱུར་བ་མང་པོ་ཞིག་གི་གནས་ཚུལ་གྱི་འོག་ནས་འགྲོ་རྒྱུ་ཡིན་པ་ལས། ང་རང་ཚོ་བོད་པའི་ངོས་ནས་སྟངས་འཛིན་ཆ་ཚང་བྱེད་ཐུབ་པ་ཞིག་དང༌། ང་ཚོས་འདི་ག་ཙམ་བྱས་ན་འདི་ག་ཙམ་ཡོང་གི་རེད་ཅེས་ཚོད་དཔག་བྱེད་ཐུབ་པ་དང༌། ནུས་པ་འདོན་ཐུབ་པ་ཞིག་མེད།

ང་ཚོར་བཙན་བྱོལ་བའི་སྒྲིག་འཛུགས་ཤིག་ཡོད། བཙན་བྱོལ་གཞུང་ཞིག་དང༌། དེ་བཞིན་གྲོས་ཚོགས་ཤིག་ཀྱང་ཡོད། ཞིབ་རྩིས་ཤིག་བྱས་ན་ང་ཚོར་སྒྲིག་འཛུགས་ཡོད་པ་འདིའི་བཀའ་དྲིན་ལ་བརྟེན་ནས་འདས་པའི་ལོ་བཞི་བཅུའི་ནང་ལ་ལས་ཀ་མང་པོ་ཞིག་བྱས་ཡོད་ལ། གྲུབ་འབྲས་ཀྱང་གང་ལ་གང་འཚམ་ཡག་པོ་ཐོན་ཡོད། དེ་རྣམས་སྤྱི་པའི་སྒྲིག་འཛུགས་ཤིག་ཡོད་པའི་ཆ་ནས་ཐོན་པ་ལས། སྒྲིག་འཛུགས་མེད་ན་དཔེར་ན་ང་༸རྒྱལ་བ་རིན་པོ་ཆེ་ཞེས་མི་ཚོས་རེ་བ་རྒྱབ་སྐྱོར་ཞིག་ཡོད་ན་ཡང༌། ༸རྒྱལ་བ་རིན་པོ་ཆེ་མི་གཅིག་ཁེར་རྐྱང་གི་ཐོག་ནས་ལས་ཀ་བྱས་ན། དེ་ཙམ་འགྲུབ་ཐུབ་ཐབས་མེད། དེ་ཙམ་ཡོང་བ་དེ་སྤྱི་པའི་བྱ་སྤུ་སྣོན་གྱི་སྒྲིག་འཛུགས་ཤིག་ཡོད་པ་དང༌། སྡེ་ཚན་སོ་སོས་ལས་འགན་རེ་འཁྱེར་བ་ལ་བརྟེན་ནས་ད་ལྟ་བར་དུ་གྲུབ་འབྲས་ཐོན་པ་རེད། སྤྱི་པའི་སྒྲིག་འཛུགས་ཀྱི་ཐོག་ལ་རྒྱབ་སྐྱོར་བྱེད་རྒྱུ་དང༌། ཤ་ཚ་བྱེད་རྒྱུ། སྤྱི་པའི་སྒྲིག་འཛུགས་ད་དུང་ཡག་པོ་ཞིག་ཡོང་ཐབས་ལ་ཚང་མས་གཅེས་པོ་དང༌། ཞེན་ཁོག་བྱས་ནས་བདག་པོ་རྒྱག་རྒྱུ་དེ་གལ་ཆེན་པོ་རེད།

ཡིན་ན་ཡང་སྒྲིག་འཛུགས་དེའི་ནང་གི་ལས་ཀ་བྱེད་མཁན་གྱི་མིའི་ངོས་ནས་ཚད་མ་ལོངས་པ་དེ་ལྟར་ཡོང་གི་རེད། དེ་བཞིན་ལྷག་བསམ་མ་དག་པ་དེ་ལྟར་ཧ་ལམ་ཡོང་ཁག་པོ་ཡིན་ན་ཡང་། གལ་ཏེ་ལྷག་བསམ་མ་དག་པ་གང་བྱུང་བྱེད་མཁན་དེ་ལྟར་བྱུང་ན། མི་སྒེར་པ་སོ་སོའི་མིང་སྨོས་གསལ་པོ་བྱས་ནས་སྐྱོན་བརྗོད་བྱེད་དགོས་པ་དང༌། ངེས་པར་དུ་དེ་འཕོ་འགྱུར་གཏོང་བ་དང༌། བསྒྱུར་བཅོས་གཏོང་དགོས་པ་དེ་ལྟར་ཡོད་ན་འབྲེལ་ཡོད་ཚོར་ཐད་ཀར་བརྗོད་ནའང་འགྲིགས། གྲོས་ཚོགས་ནང་ལ་བརྗོད་ཀྱང་འགྲིགས། བཀའ་ཤག་ལ་བརྗོད་ན་ཡང་རུང༌། མཐའ་མ་ང་ཚོའི་ཁྲིམས་ཞིབ་ལས་ཁུངས་སུ་གཏུགས་ནས་བརྗོད་དགོས་པ་ཡིན་ཡང་རུང༌། དེ་དག་ང་ཚོས་ངེས་པར་དུ་བྱེད་དགོས་པ་རེད།

བོད་གཞུང་ལ་བརྩི་བཀུར་བྱེད་དགོས་ཟེར་བ་དེའི་གོ་བ་བོད་གཞུང་གི་ལས་བྱེད་པ་ཡིན་པ་ཙམ་གྱིས་ལས་བྱེད་སུ་ལ་ཡང་སྐྱོན་བརྗོད་བྱེད་མི་ཆོག་པ་དེ་ལྟར་རྩ་བ་ནས་མ་རེད། ང་རང་ཚོས་སྐབས་རེ་ཉ་ཉུང་མཉམ་བསྲེས་བྱས་ཏེ། ལས་བྱེད་པ་ཞིག་གིས་མ་འགྲིགས་པ་བྱུང་ན། མིང་རྗེན་པར་བཏོན་རྒྱུ་འཚེར་སྣང་བྱས། མཐར་ཐུག་བོད་གཞུང་གིས་འགྲིག་གི་མི་འདུག་ཅེས་ཁའི་རྩེ་མོ་ནས་བརྗོད་ཆོག་ཆོག་དང༌། བརྗོད་བདེ་པོ་བྱེད་པ་དེ་ནོར་འཁྲུལ་རེད། གང་ལྟར་སྤྱི་པའི་སྒྲིག་འཛུགས་འདི་ངེས་པར་དུ་དགོས་པ་རེད། དེ་ལ་རྒྱལ་ཁབ་གཞན་པས་ངོས་འཛིན་ཡོད་མེད་ཇི་ལྟར་ཡང་ང་རང་ཚོ་སོ་སོའི་མིས་དེ་ལ་རྒྱབ་སྐྱོར་བྱེད་རྒྱུ་དང༌། ངོས་འཛིན་བྱེད་རྒྱུ་གལ་ཆེན་པོ་ཡོད།

སྐབས་རེ་བོད་ནས་ཡོང་མཁན་འགའ་རེས་༸རྒྱལ་བ་རིན་པོ་ཆེ་གཅིག་པུ་མ་གཏོགས་གཞན་བལྟ་ས་གང་ཡང་མི་འདུག བོད་གཞུང་གིས་ཡག་པོ་བྱེད་ཀྱི་མི་འདུག་ཟེར་བ་དེ་ལྟར་ཤོད་མཁན་ཡོང་གི་འདུག དེ་དག་ལ་ངོས་ནས་ཤོད་ཀྱི་ཡོད། དེ་ལྟར་མ་རེད། བོད་གཞུང་གི་སྒྲིག་འཛུགས་ཡོད་པ་འདིས་ཕན་ཐོགས་ཆེན་པོ་ཡོད། ང་རང་ཚོའི་གཞིས་ཆགས་ཁག་ནང་ལ་ཆ་བཞག་ན་ཡང་བོད་གཞུང་གི་སྒྲིག་འཛུགས་ཤིག་ཡོད་པར་བརྟེན་བདེ་སྡུག་བཤད་ས་ཞིག་ཡོད། གང་ཡིན་རུང་མ་འགྲིགས་པ་ཞིག་བྱུང་ན་བཤད་ས་ཞིག་ཡོད། བཤད་ས་ཡོད་པ་ཙམ་གྱིས་དྲིན་ཆེན་པོ་རེད་ཅེས་ཤོད་ཀྱི་ཡོད། ལས་བྱེད་པའི་ནང་མིའི་སྤུས་ཚད་མ་ལོངས་པ་དེ་ལྟ་བུའི་དཀའ་ངལ་ཏན་ཏན་ཡོད།

སྐབས་རེ་སྐུ་དྲག་གསར་པ་ཞེས་ཤོད་མཁན་ཡང་ཡོང་གི་འདུག གང་ལྟར་གཞུང་ཞབས་ལས་བྱེད་པའི་མིང་གི་ཐོག་ནས་མར་བཀའ་སློབ་གནང་མཁན་ཡིན་པའི་ངོས་འཛིན་བྱེད་པ་ལས། མི་མང་གི་ཞབས་འདེགས་ཞུ་མཁན་དང༌། མི་མང་གི་བདེ་དོན་སྒྲུབ་མཁན། ཞབས་འདེགས་སྒྲུབ་པ་པོ་ཞིག་ཡིན་བསམ་པའི་ཀུན་སློང་དང་རྣམ་འགྱུར་བསྟན་མི་ཤེས་པ་ལྟ་བུ་དང་། ལས་ཀའི་ཐོག་སེམས་ཁུར་མི་ལེན་མཁན་དེ་ལྟར་མེད་པ་མིན་པར་ཡོང་གི་འདུག ལས་བྱེད་པའི་ཐོག་ནས་མ་འགྲིགས་པ་ཡོད་པ་དེ་རིགས་ལ་ཐད་ཀར་འཛེམས་ཟོན་མེད་པར་གསལ་པོ་བརྗོད་དགོས་པ་གནད་འགག་ཆེན་པོ་རེད།

ཁ༽ གཞིས་ཆགས་ལ་རོགས་ཕན་དང་། ལས་རིགས་ཀྱི་ཞབས་ཞུ།

ཁྱེད་རང་ཚོ་ཕྱི་རྒྱལ་ལུང་པར་ཡོད་པ་རྣམས། རྒྱ་གར་ལས་དཔལ་འབྱོར་གྱི་གནས་སྟངས་ཕྲན་བུ་ལེགས་ལ། མཐོང་རྒྱ་ཐོས་རྒྱའི་ཆ་ནས་ཀྱང་ཆེ་བ་ཡོད། ཁ་སང་སུད་སིར་ཡང་བརྗོད་རྒྱུ་བྱུང༌། ང་རང་ཚོ་བོད་རིགས་ནང་ཁུལ་ནས་དགོན་པ་གྲྭ་ཚང་ལ་སོགས་པས་དགོན་པ་རྒྱག་གི་ཡིན། ཟ་ཁང་རྒྱག་གི་ཡིན་ཟེར་བའི་ཐོག་ནས་ཞལ་འདེབས་འབོད་སྐུལ་བྱེད་མཁན་ཚོར་ཞལ་འདེབས་སྤྲོད་ཀྱི་ཡོད་པ་ཡག་པོ་རེད། བསོད་ནམས་གསོག་པ་ལ་ངོས་ནས་བར་ཆད་བྱས་པས་ག་ལ་འགྲིགས། ཡིན་ན་ཡང་ང་རང་ཚོ་ཁ་ཚ་དགོས་གཏུག་གི་གལ་ཆེན་པོ་གང་ཞིག་འདུག་ཅེ་ན། རྒྱ་གར་ནང་ལ་ཡོད་པའི་བོད་མི་གཞིས་ཆགས་ཁག དཔེར་ན། ཏེ་ཛུ་གཞིས་ཆགས་ལ་སོགས་པར་བར་སྐབས་མ་སླེབས་པར་དུས་ཡུན་གང་འཚམ་ཕྱིན་པ་རེད། ཉེ་ཆར་ཕྱིན་པ་ཡིན། ཁོང་ཚོའི་གནས་སྟངས་དང་པོ་ང་ཚོས་ཚོད་དཔག་དང༌། རེ་བ་བརྒྱབ་པ་ནང་བཞིན་མ་འགྲུབ་པར་དཀའ་ངལ་མང་པོ་ཞིག་འཕྲད་བསྡད་འདུག

གཞིས་ཆགས་ཁག་གི་ནང་ལ་དཔེར་ན་འཐུང་ཆུ་ཡར་རྒྱས་གཏོང་རྒྱུ་དང༌། དེ་བཞིན་ཞིང་ལས་ཀྱི་གནས་སྟངས་ཡར་རྒྱས་གཏོང་རྒྱུ། ཤིང་སྣ་འདེབས་འཛུགས་བྱེད་རྒྱུ། སྨན་བཅོས་ཀྱི་མཐུན་རྐྱེན་ཡག་ཏུ་གཏོང་རྒྱུས་མཚོན་པའི་རིགས་མང་པོ་ཞིག་ཁ་ཚ་དགོས་གཏུག་གི་གནས་ཚུལ་ཏན་ཏན་རེད། དེ་ལྟ་བུའི་ཐོག་ལ་ང་རང་ཚོ་བོད་པའི་ཁོངས་ནས་ཕྲན་བུ་མཐུན་རྐྱེན་སྦྱོར་ཐུབ་མཁན་དེ་ལྟར་བྱུང་ན་ཧ་ཅང་ཡག་པོ་ཡོང་གི་རེད། རྒྱ་གར་ནང་ཡོད་པའི་གཞིས་ཆགས་ཁག་སྐྱོ་བ་དེ་དག་གི་ནང་ལ་ད་ལྟ་མཐུན་རྐྱེན་མ་འདང་བར་ཛ་དྲག་གི་གནས་ཚུལ་ཆགས་ཡོད་པ་ཚོར་ཁྱེད་རང་ཚོས་ཕྲན་བུ་བསམ་བློ་གཏོང་ཐུབ་ན་ཡག་པོ་འདུག་བསམ་བྱུང༌། ཁྱེད་རང་ཚོར་ཇི་ཙམ་མེད་ཅེས་བརྗོད་ཀྱང་མཐོང་རྒྱ་ཐོས་རྒྱ་ཕྲན་བུ་བསགས་ཡོད་ལ། གཞོན་སྐྱེས་ཚོའི་ནང་ནས་ཨ་མི་རི་ཀའི་ནང་ལ་ཐར་ན་གཅིག་དང༌། མ་ཐར་ན་གཉིས་ཞེས་ཨུ་ཚུགས་བརྒྱབ་ནས་ཚུར་ཡོང་བ་རེད། ག་ལེར་རྒྱ་གར་ལ་ཕར་གཅིག་ཡོང་ཐུབ་ན་ཡག་པོ་འདུག རྒྱ་གར་ནང་ལ་ཡིན་ཡང་རུང༌། བལ་ཡུལ་ནང་ལ་ཡིན་ཡང་རུང༌། གང་ལྟར་ང་རང་ཚོའི་མང་ཚོགས་ཀྱི་ནང་ལ་སྨན་པའི་ཞབས་འདེགས་སྒྲུབ་རྒྱུ་དང༌། དེ་བཞིན་སྨན་རོགས་ཀྱི་ཐོག་ནས་འཕྲོད་བསྟེན་གྱི་ལས་ཀའི་ཐོག་ནས་སྤྱི་ཚོགས་ལ་ཞབས་འདེགས་སྒྲུབ་རྒྱུ།

ཡང་ལས་ཁུངས་ནང་ལ་བསྡད་ནས་རྩིས་ཞིབ་བྱེད་རྒྱུ་ལ་སོགས་པ་དཔལ་འབྱོར་འདུ་འགོད་ཀྱི་ལས་ཀ་བྱེད་རྒྱུ། དེ་ལྟ་བུའི་ལས་རིགས་འདྲ་མིན་གྱི་ནང་ལ་ཡུན་རིང་པོ་སྡོད་མི་ཐུབ་ཀྱང༌ལོ་གཅིག་ཙམ་དང་། ཡང་ན་ཟླ་བ་དྲུག་ཙམ་བསྡད་ན། ཁྱེད་རང་ཚོར་རྒྱས་པོ་ཞིག་གི་ཕོགས་སྤྲད་མི་ཐུབ་ཀྱང༌། དངོས་ཡོད་གནས་ཚུལ་ལ་གཞིགས་པའི་ལས་བྱེད་པ་སྤྱི་མཚུངས་ཀྱི་ཐོབ་ཐང་དང་ལྟ་རྟོག་བྱེད་ཀྱི་རེད། ལས་བྱེད་པ་ཚོས་ལས་ཀ་ཧུར་ཐག་བྱེད་དགོས་པ་དང༌། ལས་ཀ་བྱས་པ་དང་ཆབས་ཅིག་ཐོབ་ཐང་དང་ལྟ་རྟོག་ཀྱང་ངེས་པར་དུ་གལ་ཆེན་པོ་ཡིན་སྟབས་ལྟ་རྟོག་བྱེད་ཀྱི་ཡོད། སྤྱི་འགྲེ་སྤྱི་མཚུངས་ཤིག་ཏན་ཏན་ཡོང་གི་རེད། ཁ་སང་སུད་སིར་ཡང་བརྗོད་པ་ཡིན་ལ། དེ་རིང་འདིར་ཡང་བརྗོད་འདོད་བྱུང༌།

ཁྱེད་རང་ཚོ་གཞོན་སྐྱེས་ཚོའི་ནང་ནས་བཙན་བྱོལ་བ་དཀའ་ངལ་ཆེ་ས་ཞིག་གི་ནང་ལ་ངས་ཞབས་འདེགས་སྒྲུབ་བསམ་པའི་ཀུན་སློང་སྐྱེས་ནས་ཐག་གཅོད་བྱུང་ན། འདིར་དོན་གཅོད་ཡོད་ལ། དེ་བཞིན་རྒྱ་གར་ནང་ལ་འབྲེལ་ཡོད་ཀྱི་ལས་ཁུངས་སྡེ་ཚན་དེ་འདྲ་ཞིག་གི་ནང་ལ་ལས་ཀ་བྱེད་འདོད་ཡོད་ཅེས་སྔོན་ཚུད་ནས་ཕར་འབྲེལ་བ་བྱས། ཕར་ཕྱོགས་ནས་ལས་ཀ་བྱེད་ས་ཞིག་བཀོད་སྒྲིག་བྱས། ཁྱེད་རང་ཚོ་དུས་ཚོད་གཏན་འཁེལ་ནས་རྒྱ་གར་དུ་སླེབས་པ་དང་ལམ་སེང་ལས་ཀ་བྱས་ཆོག་ཡོད་པ་ཞིག་དང༌། རྒྱ་གར་ནས་ཕྱིར་འཁོར་མཚམས་འདི་གར་ལས་ཀ་བྱས་ཆོག་ཡོད་པ་ཞིག་བྱུང་ན། ཕན་ཐོགས་ཆེན་པོ་ཡོང་ས་རེད། ཁྱེད་རང་ཚོ་ཨ་རིར་སྡོད་སྐབས་ལ་རྒྱ་གར་ནང་གི་གཞིས་ཆགས་ཁག་དེ་ལྟ་བུ་ཞིག༌གི་ནང་ལ་དུས་ཡུན་གང་ཙམ་ལས་ཀ་བྱས་ནས་ཚུར་འཁོར་ཡོང་སྐབས་རྒྱ་གར་ནང་གི་གནས་སྟངས་གསལ་པོ་ཤེས་ཀྱི་རེད།

ཡང་འདི་ནས་ཚུར་རོགས་རམ་ཚོགས་པ་དང་། ངོ་ཤེས་པ་དེ་ལྟར་ལ་ང་ཚོ་བོད་མི་བཙན་བྱོལ་བའི་གནས་སྟངས་འགྲེལ་བཤད་རྒྱག་རྒྱུ་སོགས་གང་ཅིའི་ཐད་ལ་ཕན་ཐོགས་ཡོང་གི་རེད། སྒེར་པ་སོ་སོའི་ངོས་ནས་ཆ་བཞག་ན་ཡང༌། སྡུག་པོ་སྐྱིད་པོའི་མདོག་འདོན་ཡིན་ཟེར་བ་བཞིན་གཞིས་ཆགས་ཁག་ནང་གི་མི་མང་ཉམ་ཆུང་དེ་རྣམས་ཀྱི་འཚོ་གོས་གནས་སྟངས་གང་འདྲ་ཞིག་གི་ཐོག་ལ་བསྡད་ཡོད་པ་དང༌། སྤྱི་པའི་སྒྲིག་འཛུགས་བཟུང་སྟེ་གང་འདྲ་བྱས་ནས་བསྡད་ཡོད་པ་ཤེས་ན་ཁྱེད་རང་ཚོར་སློབ་གསོ་དང༌། ཉམས་མྱོང་གི་ཕན་ཐོགས་ཆེན་པོ་ཡོང་གི་རེད་བསམ་གྱི་འདུག ཡང་ངོས་ནས་བཀའ་བཏང་བ་ལྟ་བུའི་ཐོག་ནས་བཤད་པ་མིན་ཡང༌། འབོད་སྐུལ་བྱས་ན་བསམ་པ་དྲན་བྱུང༌།

ག༽ སློབ་སྦྱོང་རྒྱུན་འཁྱོངས་དང་། མཐོ་རིམ་གྱི་སློབ་སྦྱོང་།

ངོས་ཀྱིས་སྔོན་མ་ནས་བརྗོད་པ་ཡིན། ཁྱེད་རང་ཚོ་ལུང་པ་ཡར་རྒྱས་ཡོད་པ་དང༌། སློབ་སྦྱོང་གི་མཐུན་རྐྱེན་གང་ཅིའི་ཆ་ནས་ཡག་པོ་ཡོད་པའི་ལུང་པའི་ནང་སླེབས་ཡོད། གཞོན་སྐྱེས་ཕོ་མོ་རྣམས་ཀྱི་ནང་ནས་སློབ་སྦྱོང་བྱེད་ཐུབ་པ་དང༌། སློབ་སྦྱོང་བྱེད་རྒྱུར་སོ་སོའི་རྣམ་དཔྱོད་དང་ནུས་པ་ཡོད་མཁན་ཚོས་འཕྲལ་སེལ་དངུལ་ཕྲན་བུ་ཞིག་གི་དོན་དུ་ལས་ཀ་ཙག་ཙིག་ལ་མགོ་འཁོར་ནས་མ་བསྡད་པར་སློབ་སྦྱོང་རྒྱུན་རིང་ཙམ་དང༌། སྤུས་དག་པོ་ཞིག་བྱེད་རྒྱུའི་ཐོག་ལ་ལྷོད་གཡེང་རྩ་བ་ནས་གཏོང་རྒྱུ་མེད། དེ་ལྟ་བུའི་རོགས་རམ་བྱེད་མཁན་ཏན་ཏན་ཡོང་སྲིད་ཀྱི་རེད། སློབ་སྦྱོང་བྱ་རྒྱུའི་གོ་སྐབས་ཡོད་པ་དང༌། སོ་སོའི་ངོས་ནས་ནུས་པ་ཡོད་མཁན་ཚོས་ཡིན་གཅིག་མིན་གཅིག་སློབ་སྦྱོང་གི་ཐོག་ལ་ཤུགས་རྒྱག་དགོས།

ང་རང་ཚོའི་བོད་ལུང་པར་ད་ལྟའི་དུས་ཚོད་ལ་དཀའ་ངལ་འདི་འདྲ་ཞིག་འཕྲད་པ་འདི་ང་ཚོའི་མི་ཐོག་འདིར་གློ་བུར་དུ་བྱུང་བ་ཞིག་མིན། མི་ཐོག་ནས་མི་ཐོག་གི་རིང་ལ་རྒྱུ་རྐྱེན་མང་པོ་ཞིག་བྱུང་བ་གསལ་པོ་རེད། མངའ་བདག་ཁྲི་རལ་པ་ཅན་བཀྲོངས་ཏེ་བོད་སིལ་པོར་གྱུར་པའི་མཚམས་དེ་ནས་བཟུང་ད་ལྟའི་རྐྱེན་ངན་བར་གྱི་གཙོ་བོའི་ས་བོན་དེ་ལྟ་བུ་ཞིག་ནས་མར་བྱུང་བ་གསལ་པོ་རེད། དེ་རྣམས་ཀྱི་རྒྱུ་རྐྱེན་གཅིག་ནི་ང་རང་ཚོ་མཐོང་རྒྱ་ཐོས་རྒྱ་ཆུང་དྲགས་པ་དང༌། འཛམ་བུ་གླིང་འདི་འགྱུར་བ་གང་འདྲ་འགྲོ་གི་ཡོད་པ། ལྷག་པར་ཁྱིམ་མཚེས་ནང་ལ་འགྱུར་བ་གང་འདྲ་འགྲོ་གི་ཡོད་པ་དེ་རྣམས་ལ་ང་རང་ཚོས་དོ་སྣང་དང༌། ཉམས་ཞིབ་ཡག་པོ་མ་བྱས་པར་འགྲིག་ཙམ་མི་ཡོང་ངམ་བསམ་པའི་ཐོག་ནས་འཐུས་ཤོར་ཕྱིན་པ་ཤིན་ཏུ་གསལ་པོ་རེད། འདས་པ་དེ་རྣམས་ཚར་བ་རེད། དེར་ང་ཚོས་འགྱོད་པ་བྱས་ནས་ཕན་ཐོགས་གང་ཡང་མེད། ད་ཆ་མ་འོངས་པར་བསམ་བློ་གཏོང་དགོས།

ང་རང་ཚོའི་མི་ཐོག་འདི་རྫོགས་འགྲོ་གི་ཡོད། དཔེར་ན། ང་རང་ལ་ཆ་བཞག་ན་ལོ་དྲུག་ཅུ་རེ་ལྔར་སླེབས་པ་རེད། རྒྱ་གར་ལ་བཙན་བྱོལ་བ་ཆགས་ནས་ལོ་བཞི་བཅུ་ཕྱིན་པ་རེད། མི་ཐོག་འགྱུར་འགྲོ་གི་རེད། འོན་ཀྱང་བོད་མི་རིགས་མུ་མཐུད་བསྡད་དགོས་པ་རེད། ང་ཚོའི་མི་ཐོག་འདིའི་ཐོག་ལ་དཀའ་ངལ་འཕྲལ་ཡོད་ཀྱང་ང་ཚོའི་མི་ཐོག་རྗེས་མའི་ཐོག་ལ་དཀའ་ངལ་ཉུང་ཙམ་ཡོང་བ་དང༌། ང་ཚོའི་བོད་མི་རིགས་འདི་ཧྲ་ཏག་ཏག་ཅིག་ཡོང་ཐབས་ལ་ང་རང་ཚོའི་མི་ཐོག་འདིས་ཕྱོགས་གང་ས་ནས་ཐབས་ཤེས་བྱེད་དགོས་པ་ཞིག་དང༌། འབད་བརྩོན་བྱེད་དགོས་པ་ཞིག་རེད། མི་སྒེར་པ་སོ་སོའི་ངོས་ནས་ཀྱང་ལྷག་བསམ་རྣམ་དག་གི་བོད་སྤྱི་པའི་དོན་དག་ལ་ཞབས་འདེགས་ཕྱོགས་གང་ས་ནས་ཅུང་ཟད་ཙམ་ལས་མ་བྱུང་ཡང་སྒྲུབ་དགོས་པ་དེ་ང་ཚོའི་ལས་འགན་རེད། དེ་ཡང་དཔའ་བློ་ཁོག་གི་ཐོག་ནས་ཞབས་འདེགས་སྒྲུབ་རྒྱུའི་སྐད་ཆ་མ་ཡིན་པར། ཤེས་བྱ་ཡོན་ཏན་གྱི་ཐོག་ནས་ཞབས་འདེགས་སྒྲུབ་དགོས་པ་རེད། ང་ཚོའི་གཞོན་སྐྱེས་ཚོའི་ནང་ནས་དེ་ལྟ་བུའི་སློབ་སྦྱོང་གི་གོ་སྐབས་ཡོད་མཁན་ཚོས་ངེས་པར་དུ་ལྷོད་གཡེང་མ་སོང་བར་མཐོ་རིམ་གྱི་སློབ་སྦྱོང་བྱེད་རྒྱུ་གལ་ཆེན་པོ་ཡིན།

ང༽ བོད་མིའི་འདུ་ཤེས་དང་། མི་བཟང་གི་གཅེས་ནོར།

གོང་དུ་ཞུས་པ་བཞིན། ང་རང་ཚོ་བོད་པ་ཡིན་བསམ་པའི་འདུ་ཤེས་མ་བརླགས་པ་བྱེད་དགོས། ས་གནས་དང་སྤྱི་ཚོགས་གང་དང་གང་དུ་ཡོད་ཀྱང་བོད་པ་ཡིན་བསམ་པའི་འདུ་ཤེས་མ་བྲལ་བ་དང༌། གལ་ཆེ་ཤོས་མི་བཟང་པོ་ཞིག་བྱེད་དགོས། ད་ལྟ་བར་དུ་ལུང་པ་གང་དུ་ཡིན་ན་ཡང་བོད་པར་སྨད་ར་གཏོང་མཁན་ཧ་ལམ་མེད་པ་ལྟ་བུ་རེད། དེ་ནི་བོད་པར་རྒྱུ་ཡོད་ནས་བསྟོད་ར་བཏང་བ་མིན་ལ། བོད་པར་དབང་ཡོད་ནས་བསྟོད་ར་བཏང་བ་ཡང་མིན། བོད་པར་གཤིས་ཀ་བཟང་པོ་ཞིག་ཡོད་པའི་ཆ་ནས་བསྟོད་བསྔགས་དེ་ཡོང་གི་ཡོད། དེས་ན་མི་བཟང་པོའི་ཡོན་ཏན་དེ་ང་རང་ཚོའི་གཅེས་ནོར་རྩ་བ་ཆེ་ཤོས་ཡིན་བསམ་པའི་ཐོག་ནས་བདག་པོ་རྒྱག་རྒྱུ་གལ་ཆེན་པོ་རེད། གཟབ་གཟབ་མ་བྱས་ན་ད་ལྟ་བོད་པར་མི་ཚོས་དགའ་ཞེན་བྱེད་པ་དང༌། བསྔགས་བརྗོད་བྱེད་པ། མངོན་པར་བསྟོད་ཡུལ་དེ་ག་ལེར་ཞབས་འདྲེན་ཞུ་མཁན་ཞིག་ཆགས་ན་ཤིན་ཏུ་ཐབས་སྐྱོ་པོ་རེད།

བསྟོད་བསྔགས་ཡོང་བ་བྱ་རྒྱུ་དེ་ལས་སླ་པོ་མིན་ཞིང༌། ཞབས་འདྲེན་ཞུ་རྒྱུ་དེ་ལས་སླ་པོའི་ཐོག་ནས་ཡོང་རྒྱུ་ཞིག་རེད། དེ་ལྟར་ཡིན་སྟབས་ཚང་མས་གཟབ་གཟབ་བྱེད་དགོས། སོ་སོས་རྒྱུན་དུ་དྲན་ཤེས་བསྟེན་ནས་བོད་པ་ཡིན་བསམ་པའི་འདུ་ཤེས་མ་བྲལ་བའི་ཐོག་ནས་བོད་པའི་མིག་དཔེ་འོས་པ་ཞིག་དང༌། མིའི་དཔེར་འོས་པའི་བཟང་པོ་བྱེད་རྒྱུ་དེ་ཤིན་ཏུ་གལ་ཆེན་པོ་རེད། སོ་སོ་རང་ཉིད་དེ་ལྟར་བྱས་པས་མ་ཚད་སོ་སོའི་ཁྱིམ་ཚང་ནང་ལ་ཡང་བོད་པའི་གཤིས་ཀ་བཟང་པོ་དེ་འཛིན་ཐུབ་པ་ཞིག་དང༌། སོ་སོའི་བུ་ཕྲུག་མི་རབས་གསར་པ་རྣམས་ལ་ཡང་དེ་ལྟ་བུའི་བཟང་པོའི་གོམས་གཤིས་བརྒྱུད་སྤྲོད་བྱས་ཏེ། ང་རང་ཚོའི་མི་ཐོག་འདི་རྫོགས་པའི་རྗེས་ལ་མི་ཐོག་གསར་པ་དེ་རྣམས་བོད་པ་སྤུས་གཙང་མིག་དཔེར་འོས་པ་མུ་མཐུད་ནས་ཡོང་ཐབས་ལ་ཚང་མས་བསམ་བློ་གཏོང་དགོས། གཞན་དེ་ག་ཡིན། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༩ ཟླ་ ༩ ཚེས་ ༢༦ ཉིན་མའེ་སོར་གཞིས་ཆགས་གསར་རྙིང་གི་མི་མང་ལ་སྩལ་བའི་བཀའ་སློབ།

ཀ༽ འདྲ་ཆགས་ཀྱི་ལས་བསྡོམས་དང་། མི་མང་གི་ཡིད་ཆེས།

སེར་སྐྱ་མི་མང་རྒན་བྱིས་ཐུན་མོང་ཐོག་ལ་ཞུ་རྒྱུར། དེ་རིང་འདིར་ང་ཚོ་འཁྱུག་ཙམ་ཐུག་རྒྱུའི་གོ་སྐབས་བྱུང་བ་རེད། ང་རང་ཚོའི་གཞིས་ཆགས་འདི་རྙིང་ཤོས་ཤིག་དང༌། གཞི་རྒྱ་ཡང་ཆེ་ཤོས་ཤིག་ཆགས་ཡོད། དེ་དང་འབྲེལ་བའི་དགོན་པ་ཡང་ཆེ་ཤོས་ཁག་གཉིས་ཆགས་ཡོད་ལ། གང་ཅིའི་མཐུན་རྐྱེན་གྱི་ཆ་ནས་དྲག་པ་ཆགས་ཡོད། ས་གནས་འདིར་ཚར་མང་པོ་སླེབས་ཡོད་པ་མ་ཟད། དེ་རིང་ཡང་བསྐྱར་ང་རང་ཚོ་མང་ཚོགས་ཐུག་རྒྱུའི་གོ་སྐབས་བྱུང་བར་དགའ་པོ་བྱུང༌། ཐུགས་རྗེ་ཆེ་ཞེས་ཟེར་གྱི་ཡིན།

ད་ལྟ་ཞིབ་ཕྲ་བཀའ་བློན་གྱི་ཐོག་ནས་གསལ་བཤད་འདྲ་ཆགས་ཆགས་དང༌། སྤམ་པོ་དེ་ལྟར་མ་ཡིན་པར་དངོས་ཡོད་གནས་ཚུལ་འགྲེལ་བཤད་གསལ་པོ་བྱུང་སོང༌། དེ་གལ་ཆེན་པོ་རེད། ང་རང་ཚོའི་མིའི་སྤྱི་ཚོགས་ནང་ལ་ལས་ཀ་གང་དང་གང་ཡིན་ན་ཡང་རང་རང་སོ་སོའི་སེམས་ཀྱི་ནང་ལ་ཡིད་ཆེས་རྙེད་པའི་ཐོག་ནས་ནུས་པ་བཏོན་ན། ལས་ཀ་ཚགས་ཚུད་པོ་ཞིག་ཡོང་བ་དང་། ལས་ཀ་དེ་སྒྲུབ་ཐུབ་ཀྱི་རེད། སེམས་ནང་ཡིད་ཆེས་དང༌། བྱེད་འདོད་ཀྱི་སེམས་ཤུགས་མེད་པར་ཉིན་མ་གང་འཁྱོལ་དང༌། འཕྲལ་སེལ་ལེ་འགྲིགས་བྱས་ཏེ་ཕྱིན་ན། དེའི་འབྲས་བུར་ལས་ཀ་གང་འདྲ་ཞིག་ཡིན་ན་ཡང་ཚགས་མ་ཚུད་པ་ཞིག་ཆགས་ཡོང་གི་འདུག མིའི་སེམས་ལ་ཡིད་ཆེས་སྐྱེས་པ་དང༌། མིའི་སེམས་ནང་མོས་པ་སྐྱེས་པ་ང་རང་ཚོའི་དགེ་དང་སྐྱོན་གང་ཡིན་ཀྱང་གསལ་པོ་བྱས་ནས་ཤོད་དགོས་པ་དེ་གལ་ཆེན་པོ་འདུག བཀའ་ཤག་དང༌། སྤྱི་འཐུས་ལ་ཡང་ཤོད་ཀྱི་ཡོད། ང་ཚོ་ལས་བསྡོམས་འདྲ་འཚོགས། མི་མང་གི་ཚོགས་འདུ་དེ་ལྟར་འཚོགས་པའི་སྐབས་ལ་འདྲ་ཆགས་པོ་ཤ་སྟག་བཤད་ན་ཉན་མཁན་གྱི་སེམས་ནང་ཡིད་ཆེས་དེ་ཙམ་ཡོང་གི་མ་རེད། ལས་བསྡོམས་ནང་ལ་འགྲེལ་བཤད་བརྒྱབ་པའི་དོན་རྣམས་སེམས་ལ་དེ་ཙམ་ཟུག་མ་ཐུབ། སྲང་ལམ་བར་གྱི་སྐད་ཆ་ལ་ཡིད་ཆེས་ཆེ་བ་ལྟ་བུ་བྱས། གང་ལྟར་ང་རང་ཚོ་སྤྱི་པའི་དོན་དག་ལ་འཐུས་ཤོར་དང༌། སྐྱོན་ཆ་ལྷགས་ཡོང་གི་འདུག

ཁ༽ གཅིག་སྒྲིལ་གྱི་གཏོར་བཤིག་དང་། བཙན་བྱོལ་དུ་གྱར་དོན།

ད་ལྟ་བཀའ་བློན་ནས་བརྗོད་པ་བཞིན། རྒྱ་ནག་གཞུང་གི་རྩ་བའི་སྲིས་བྱུས་ཡིན་མིན་གང་ལྟར་ཡང་འབྲེལ་ཡོད་ཁག་གི་གནས་ཚུལ་ནང་གསལ་ལྟར་ན། ང་ཚོ་བཙན་བྱོལ་བོད་མིའི་གོང་བུ་གཅིག་གྱུར་གྱི་ནུས་པ་གཏོར་བཤིག་གཏོང་རྒྱུའི་ལས་ཀ་ཆེད་དུ་གཉེར་ནས་གོ་སྒྲིག་ཐབས་ཤེས་བྱེད་ཀྱི་ཡོད་པའི་རྣམ་པ་ཐོན་ཡོང་གི་འདུག དེ་ལྟ་བུ་ཞིག་གི་དུས་ཚོད་ལ་སླེབས་ཡོད། ང་རང་ཚོ་ནང་ཚགས་རྩ་བའི་ལྷག་བསམ་མ་དག་པ་མིན་ན་ཡང༌། སོ་སོའི་སེམས་ནང་ལ་ང་ཚོའི་འགྲོ་སྟངས་འདི་ཡིན་བསམ་པ་ཞིག་དང༌། རྡོག་ལ་བསྒྲིལ་བའི་བསམ་བློ་མེད་ན་ཕྱི་ལོགས་ནས་དེ་ལྟ་བུའི་ཐབས་ཤེས་བྱེད་མཁན་ལ་གོ་སྐབས་རྙེད་ཀྱི་རེད།

གཉིས་ནས་ཕྱི་ལོགས་ནས་ཐབས་ཤེས་བྱེད་མཁན་དེ་རིགས་ལ་དཔལ་འབྱོར་གྱི་འགྲོ་སོང་གཏོང་རྒྱུ་ཡོད། དེ་ལྟ་བུའི་ནུས་ཤུགས་གང་ལ་གང་འཚམ་སླེབས་ཡོང་གི་འདུག གང་ལྟར་ང་རང་ཚོ་སེར་སྐྱ་མང་ཚོགས་ཀྱི་བསམ་བློའི་ནང་སྤྱི་སེམས་ཐོག་ལ་ཤུགས་ནུས་བསྒྲིལ་ཐབས་ལ་ང་རང་ཚོ་ཡང་ཡང་སྐད་ཆ་བཤད། ཡང་ཡང་གོ་བསྡུར་བྱས། གོ་བསྡུར་བྱེད་པའི་སྐབས་ལ་ཕྱི་གསལ་ནང་གསལ་བྱས་ནས་བཤད་རྒྱུ་དེ་ཤིན་ཏུ་གལ་ཆེན་པོ་རེད། ང་ཚོར་ལེགས་ཆ་ཡོད་ལ། སྐྱོན་ཆ་ཡང་ཡོད། ལེགས་ཆ་བཤད་དེ་སེམས་ཤུགས་བསྐྱེད་ཐབས་བྱེད་དགོས་པ་དང༌། སྐྱོན་ཆ་བཤད་དེ་མ་བྱུང་སྔོན་འགོག་གི་ཐབས་ཤེས་བྱ་རྒྱུ་གལ་ཆེན་པོ་འདུག

བཀའ་བློན་གྱིས་འགྲེལ་བཤད་བརྒྱབ་པ་དེ་དག་ཡག་པོ་བྱུང་སོང༌། དེ་ཚོ་ཁྱེད་རང་ཚོས་གལ་ཆེན་པོར་བརྩིས་ཏེ་སེམས་ལ་ངེས་པ་བྱེད་དགོས། ད་ལྟ་བཀའ་བློན་གྱིས་བརྗོད་པ་དེའི་སྒང་ལ་ངོས་ནས་དམིགས་བསལ་ཁ་སྣོན་བཤད་དགོས་དོན་གང་ཡང་མི་འདུག མདོ་དོན་སྙིང་པོ་ང་ཚོ་བོད་མི་རྣམས་གནད་དོན་མང་པོ་ཞིག་དང་འབྲེལ་ནས་བཙན་བྱོལ་བ་ཆགས་ཡོད། སྔ་མོ་བྷང་ལ་རྡེ་ཤའི་བཙན་བྱོལ་བ་མང་པོ་བྱུང་བ་རེད། དེ་དང་འདྲ་བ་ཡུལ་ལུང་མང་པོར་བཙན་བྱོལ་བ་ཡོད་ན་ཡང༌། དེ་ཚོའི་གནས་སྟངས་དང་ང་ཚོའི་གནས་སྟངས་མི་འདྲ་ཞིང་། ང་ཚོ་བཙན་བྱོལ་བ་རྣམས་སོ་སོའི་ལུང་པའི་ནང་ལ་རང་བཞིན་འབྱུང་བའི་གནོད་པ་བྱུང་སྟེ་ཡུལ་གྱར་ཕྱིན་པ་མིན་ལ། ཡང་ན་སོ་སོའི་ལུང་པའི་ནང་ལ་ང་རང་ཚོ་ལྟ་བ་མ་མཐུན་པར་ནང་འཁྲུག་ཤོར་ནས་ང་ཚོ་ཚུར་བྲོས་ཡོང་བ་ཡང་མིན། ང་རང་ཚོའི་བོད་ལུང་པར་རྒྱ་ནག་གཞུང་གིས་དབང་བསྒྱུར་བྱས་པའི་རྗེས་ལ་ས་གནས་ས་ཐོག་ལ་དངོས་སུ་ལས་ཀ་བྱེད་སྟངས་དེ་བོད་པའི་གོམས་གཤིས་དང༌། བོད་པའི་བསམ་བློ་དང༌། བོད་པའི་རེ་འདུན་ལ་རྩ་བ་ཉིད་ནས་མི་བརྩི་བར་རྒྱ་མི་རང་གི་རང་ཤེད་ཁོ་ནའི་སྒང་ནས་སྲིད་བྱུས་བསྐྱངས་པར་བརྟེན་བོད་པར་དཀའ་ངལ་ཆེན་པོ་འཕྲད་དེ་བོད་མི་བཙན་བྱོལ་བ་ཆགས་པ་རེད། དེའི་རྐྱེན་གྱིས་ལས་འགན་ཤིན་ཏུ་ལྕི་པོ་ཞིག་ང་ཚོའི་སྒང་ལ་སླེབས་བསྡད་ཡོད།

ག༽ བཙན་བྱོལ་བའི་ལས་འགན་དང་། གཞིས་ཆགས་སྲ་བརྟན།

ང་ཚོ་བཙན་བྱོལ་བའི་ལས་འགན་རིམ་པ་གཙོ་བོ་དེ་བོད་མི་རིགས་ཀྱི་རྣམ་པ་ཉམས་མེད་རྒྱུན་འཛིན་ཐུབ་པ་ཞིག་བྱེད་དགོས། བོད་མི་རིགས་ཀྱི་རྣམ་པ་རྒྱུན་འཛིན་བྱེད་པ་དེ་ཕྱོགས་གཅིག་ནས་བོད་པའི་ཤ་ཁྲག་རུས་གསུམ་གྱི་རིགས་བརྒྱུད་དང་འབྲེལ་བ་ཡོད། གཙོ་ཆེ་ཤོས་ང་རང་ཚོའི་ཆོས་དང་རིག་གཞུང་འདི་དག་དང༌། དེ་རྣམས་གང་ལ་བརྟེན་སའི་བོད་པའི་སྐད་ཡིག་རྣམ་པ་ཟུར་གསལ་དང༌། འབུར་ཐོན་ཡོད་པ་འདི་དག་ལ་ཐུག་ཡོད། ང་རང་ཚོ་བོད་མི་བཙན་བྱོལ་བ་རྣམས་རྒྱ་གར་རྒྱལ་ཁབ་ཆེན་པོ་འདིའི་ནང་གི་ས་ཆ་གང་སར་བོད་པ་ཁ་གྲམ་སྟེ་སིམ་ཕྱིན་ན། བོད་པའི་རྣམ་པ་འཛིན་འདོད་ཡོད་ཀྱང་འཛིན་མི་ཐུབ། དཔེར་ན། ང་རང་ཚོས་མཐོང་གསལ་ལྟར་བྷོམ་བྷེ་ཁུལ་དང༌། ཀ་ལི་ཀ་ཏའི་ནང་ལ་མི་ཐོག་ཁ་ཤས་ཕྱིན་པའི་བོད་པ་དེ་ལྟར་ཡོད། ཀ་རྡོར་ཁུལ་ལ་ནམ་རྒྱུན་ཡོངས་གྲགས་རྒྱ་གར་ཁམས་པ་ཟེར་བ་དེ་སྔ་བོད་ནས་ཡོང་བ་ཕྱེད་ཀ་བོད་པ་ཡིན་པ་ལྟ་བུ། ཕྱེད་ཀ་རྒྱ་གར་ཡིན་པ་ལྟ་བུ། དེ་ལྟར་མང་པོ་ཞིག་ཡོད།

བོད་པ་བཙན་བྱོལ་བ་རྣམས་ལྔ་བཅུ་ང་དགུའི་ལོར་རྒྱ་གར་ནང་ས་གནས་གང་སར་ཁ་གྲམ་སྟེ། རྒྱ་གར་ཡུལ་མི་མཉམ་དུ་འདྲེས་ནས་ཕྱིན་ན་འཕྲལ་སེལ་གཞིས་ཆགས་ཀྱི་འཛུགས་སྐྲུན་གསར་པ་བྱེད་མི་དགོས་ལ། ཤིང་ནགས་གཅོད་འབྲེག་བྱེད་རྒྱུས་མཚོན་པའི་ལོ་ནས་ལོ་བསྟུད་ནས་དཀའ་ངལ་འདི་དག་ཀྱང་བྱེད་མི་དགོས་པ། རྒྱ་གར་དབུས་གཞུང་ནས་ཀྱང་མཐུན་རྐྱེན་གང་ལ་གང་འཚམ་སྤྲད་ན་འགྲིགས་འགྲོ་བ་ཞིག་རེད། ཡིན་ན་ཡང་དེ་ལྟར་བྱས་ན་ང་ཚོའི་རྩ་དོན་ལ་རན་གྱི་མེད། དེ་ལ་བརྟེན་ནས་བོད་མི་བཙན་བྱོལ་བ་རྣམས་ས་ཆ་ཟུར་གསལ་གཅིག་གི་ཐོག་ལ་ཁེ་གཙང་གཞིས་ཆགས་བྱས་ནས་སྡོད་ཐུབ་པ་ཞིག་དགོས་ཀྱི་འདུག་ཅེས་ནེ་ཧ་རུ་བཞུགས་པའི་སྐབས་ལ་རྒྱ་གར་དབུས་གཞུང་ལ་ཞུས། ནེ་རུས་རྒྱ་གར་གྱི་མངའ་སྡེ་ཡོངས་རྫོགས་ལ་ཕྱག་བྲིས་གནང༌། དེ་ལྟ་བུའི་ཐོག་ནས་མའེ་སོར་ཁུལ་ནས་ས་ཆ་གང་འཚམ་གནང་གཏན་འཁེལ་བ་རེད། མའེ་སོར་ནང་སྙན་གྲགས་ཆེན་པོ་ཡོད་པ་སྐུ་ཞབས་ནི་ཇ་ལིང་ཀ་པ་ཁོང་ ༡༩༥༦ ལོ་ནས་ངོས་ཀྱིས་ངོ་ཤེས་ཀྱི་ཡོད། མཇུག་ལ་སྐུ་ཞབས་ནི་ཇ་ལིང་ཀ་པ་མངའ་སྡེའི་གཙོ་འཛིན་གནང་བའི་སྐབས་ལ་སྔོན་མ་ལྔ་བཅུ་ང་དྲུག་ནང་ངོ་ཤེས་པ་ཡིན་སྟབས་ཁོ་རང་ལ་ས་ཆ་འདི་བོད་མིར་འཕྲོད་པོ་དང༌། ཡག་པོ་འདུག ད་དུང་ས་སྣོན་གང་འཚམ་གནང་རོགས་ཞེས་བསྐྱར་དུ་འབོད་སྐུལ་ཞུས་ནས་མཐའ་མའི་དུས་ལ་ང་ཚོ་འདིར་གཞིས་ཆགས་གསར་རྙིང་ཁག་བསྡོམས་ཡོང་སྐབས་ས་རྒྱ་ཆེན་པོ་འདི་ཆགས་པ་རེད། མི་འབོར་གང་ལ་གང་འཚམ་འཕར། གང་ལྟར་རྒྱ་གར་ནང་བོད་མི་གཞིས་ཆགས་ཁོངས་ནས་འདི་ཆེ་ཤོས་ཆགས་པ་རེད།

ང་ཚོ་བོད་མི་བཙན་བྱོལ་བ་རྣམས་རྒྱ་གར་ནང་སྡོད་སྟངས་དེ་བོད་པ་རང་གི་གྲོང་སྡེ་ལྟ་བུ་ཞིག་ཆགས་ཐུབ་ན། མདོར་ན་མི་བརྒྱུད་ཚུན་ཆད་གཙང་མ་བསྡད་ཐུབ་པ་དང༌། རང་བཞིན་གྱི་ཁོར་ཡུག་དེ་ཡང་བོད་པའི་རྣམ་པ་ཡོད་པ་ཞིག་ཆགས་ཡོང་གི་རེད། བོད་པའི་རྣམ་པ་ཡོད་པའི་ཁོར་ཡུག་ནང་ལ་སྐྱེས་ཏེ་འཚར་ལོངས་བྱེད་མཁན་གྱི་མི་ཐོག་གསར་པ་ཚོ་ཡང་རང་ཤུགས་ཀྱིས་བོད་པའི་དྲི་མ་འཇགས་སྡོད་མཁན་ཞིག་ཡོང་རྒྱུ་ཡིན་སྟབས། ང་ཚོས་གཞིས་ཆགས་བྱེད་སྟངས་དེ་གལ་ཆེན་པོ་ཞིག་ལ་བརྩིས་ཏེ། བོད་པའི་གཞིས་ཆགས་ཟུར་གསལ་འཛུགས་ཐབས་ལ་འབད་རྩོལ་བྱས། ཕྱོགས་གཅིག་གི་གནས་ཚུལ་འདི་རེད།

ང་ཚོ་བཙན་བྱོལ་བ་ཆགས་རྗེས་ལས་འགན་རིམ་པ་གཉིས་པ་དེ་ལྷ་ཁང་དང་དགོན་པ་བཞེངས་རྒྱུ་མ་ཡིན་པར། གལ་ཆེ་ཤོས་ཤིག་སྔོན་ལ་སློབ་གྲྭ་འཛུགས་རྒྱུ་གལ་ཆེན་པོ་འདུག་ཅེས་སློབ་གྲྭ་ཁག་བཙུགས་པ་རེད། སྐབས་དེར་བོད་ནས་རྒྱ་གར་དུ་སླེབས་པ་དགེ་འདུན་པ་སྟོང་ཕྲག་ལྔ་དྲུག་ཅིག་ཡོད་པའི་ནང་ནས་དྲག་སྒྲུག་བརྒྱབ་སྟེ་རིས་མེད་དགེ་འདུན་ཆིག་སྟོང་ལྔ་བརྒྱ་ཙམ་ཞིག་མ་འོངས་པའི་ཆོས་བརྒྱུད་འཛིན་སྐྱོང་གི་དོན་དུ་བསླབ་པ་སློབ་གཉེར་ཡོད་པའི་ཆོས་སྒར་ཞིག་རྩ་འཛུགས་ཐབས་ཤེས་བྱས་པ་རེད། ཡིན་ན་ཡང་སྐབས་དེར་སྦག་སའི་ས་ཆ་དེར་མཐུན་རྐྱེན་མ་འཛོམས་པ། ས་ཆ་ཁུག་ཀྱོག ཚ་བ་ཆེ་བ། མཁའ་རླུང་ཞན་པ་སོགས་ཀྱི་གནས་སྟངས་འོག་ལ་ཆགས་པའི་དཀའ་ངལ་ཆེན་པོ་བྱུང༌།

ང༽ ཐོག་མའི་གཞིས་ཆགས་དང་། ཆོས་རིག་གི་བསྟི་གནས།

གང་ལྟར་ཡང་སྙིང་སྐབས་དེར་ང་ཚོས་གཞིས་ཆགས་ཁག་ཚོའི་ནང་ལ་སློབ་གྲྭ་དང༌། གཏན་འཇགས་སློབ་གྲྭ་ཁག་འཛུགས་རྒྱུར་ཤུགས་བརྒྱབ་པ་རེད། དེའི་རྩ་དོན་གང་ཡིན་ཟེར་ན། ང་ཚོ་བོད་པ་བཙན་བྱོལ་བ་རྣམས་ལ་དམིགས་བསལ་གྱི་ལས་འགན་ཞིག་ཡོད་པ་དེ་དང་འབྲེལ་ནས་ང་ཚོས་འཆར་གཞི་བཀོད། གོ་རིམ་བསྒྲིགས་ཏེ་ལག་ལེན་བསྟར་བ་རེད། ད་ཆ་འདས་པའི་ལོ་བཞི་བཅུ་ལྷག་ཙམ་ཕྱིན་པའི་རིང་ལ་གཞི་ནས་ང་ཚོས་ཕྱི་མིག་ཅིག་བལྟས་ན། གཞིས་ཆགས་ཀྱི་ས་ཆ་འདི་དག་ཐོག་མར་ནགས་གསེབ་དང་། གླང་ཆེན་སྡོད་ས་ཞིག་ཡོད། དེ་ལྟ་བུའི་ནགས་ཚལ་ས་སྟོང་འདིར་བོད་པ་གནམ་གཤིས་བསིལ་ས་ནས་འབྱོར་མཁན་གྱི་མི་ཚོས་ཐོག་མར་ཤིང་ནགས་གཅོད་འབྲེག་བྱེད་རྒྱུ་དང༌། ཤིང་རྩ་བཀོག་རྒྱུ། གསར་སྦོལ་བྱེད་རྒྱུ་སོགས་དཀའ་ངལ་ཆེན་པོ་དང་ལེན་བྱས་པའི་འོག་ནས་ང་ཚོའི་གཞིས་ཆགས་འདི་དག་བཙུགས་པ་རེད། ང་རང་ཚོ་སོ་སོའི་ལག་པར་གཞིས་སའི་ས་ཆ་བྱུང་རྗེས་དེའི་ནང་རིམ་བཞིན་སྦག་ས་ནས་གདན་ས་གསུམ་གཙོ་བོར་གྱུར་པའི་དགེ་འདུན་པ་དེ་དག་སྤོ་རྒྱུ་དང༌། དེ་བཞིན་གྱི་ས་དགེ་བཀའ་རྙིང་རིས་སུ་མ་ཆད་པའི་ཆོས་སྡེ་དགོན་སྡེ་རིམ་པས་འཛུགས་རྒྱུའི་གོ་སྐབས་བྱུང་བ་རེད།

པད་ནོར་རིན་པོ་ཆེ་ལྟ་བུར་ཆ་བཞག་ན། དང་པོ་འདིར་ཆུང་ཆུང་ཞིག་མ་གཏོགས་མེད་ན་ཡང༌། རིན་པོ་ཆེས་གཞིས་ཆགས་འདི་གའི་ནང་ལ་ནུས་ཤུགས་བསྒྲིལ་ནས་འཛུགས་སྐྲུན་གནང་བར་རྗེས་སུ་ཡི་རངས་ཡོད། གང་ལྟར་པད་ནོར་རིན་པོ་ཆེས་ས་ཆ་འདིའི་སྒང་ལ་ཨུ་ཚུགས་བསྐྱོན་ཏེ་བཞུགས་པའི་འབྲས་བུར་སོ་སོ་རང་བདག་གི་གཙུག་ལག་ཁང་དང༌། སློབ་སྦྱོང་གི་སྡེ་ཚན་ཁག་ཡོད་པ་འདི་དག་ང་རང་ཚོ་བཙན་བྱོལ་བའི་ལས་འགན་ཆེན་པོ་བསྒྲུབས་པའི་ཆ་ཤས་ཤིག་དང༌། དེའི་ནང་གི་དོན་དག་འགངས་ཆེན་ཞིག་ཆགས་ཡོད།

གང་ལྟར་ད་ཕན་ལོ་དེ་དག་གི་རིང་ལ་ང་ཚོར་གང་ལ་གང་འཚམ་གྱི་གྲུབ་འབྲས་ཐོན་ཡོད། ང་ཚོ་བཙན་བྱོལ་བ་གཞིས་ཆགས་བྱེད་པ་འདི་ལྔ་བཅུ་ང་དགུ་དང༌། དྲུག་ཅུ་ཐམ་པ་འདི་ཚོའི་སྐབས་འབྱོར་བའི་མི་འདི་དག་གི་འགྲོ་སྟངས་བཟོ་ཐུབ་ཙམ་ཞིག་གི་དོན་དག་ལ་གཞིས་ཆགས་བྱས་པ་མ་རེད། ལྔ་བཅུ་ང་དགུའི་ཟླ་བ་བཞི་པའི་ནང་ང་ཚོ་རྒྱ་གར་ལ་འབྱོར། སྐབས་དེར་མི་ས་མ་རི་དང༌། སྦག་ས། བལ་ཡུལ་བཅས་ནས་སླེབས་པའི་བོད་མི་ཁྲི་བརྒྱད་ཙམ་ཞིག་ཡོད། དེ་དུས་ང་ཚོ་བོད་པའི་ནང་ལ་བསམ་ཚུལ་འདྲ་མིན་ཁ་ཤས་བྱུང༌། འགའ་ཞིག་གིས་བོད་པ་རྒྱ་གར་ལྷོ་ཕྱོགས་ཚ་བའི་དཀྱིལ་ལ་ཕྱིན་ན་དཀའ་ངལ་ཆེན་པོ་ཡོང་གི་རེད། དེ་ལས་ཧི་མ་ལ་ཡའི་རི་རྒྱུད་བསིལ་སར་བསྡད་ན་ཡག་གི་རེད་ཟེར་མཁན་བྱུང༌། ཡིན་ནའང༌། ཕྱོགས་གཅིག་ནས་ས་བསིལ་སར་བོད་མི་མང་པོ་མཉམ་སྡོད་གཞིས་ཆགས་ཐུབ་པའི་ས་ཆ་ཐོབ་རེ་མེད་པ་དང༌། གཉིས་ནས་ང་རང་ཚོ་བོད་མི་རིགས་ཆགས་འཇིག་གི་མཚམས་ལ་སླེབས་པའི་སྐབས་འདིར་ས་ཆ་ཚ་གྲང་གི་སྐད་ཆ་ཤོད་རྒྱུ་བསྡད་མེད། སྔོན་ལ་ང་ཚོ་རྐང་པ་འཛུགས་ས་ཞིག་དང༌། བོད་པ་གང་མང་མཉམ་རུབ་བྱས་ནས་སྡོད་ཐུབ་པའི་ས་ཆ་བྱུང་ན་དེ་གལ་ཆེ་བ་འདུག་ཅེས་དང༌། སྔོན་ལ་རྐང་པ་འཛུགས་སའི་ས་ཆ་མ་ཐོབ་ན་ས་བསིལ་སར་ཁ་འཐོར་དུ་བསྡད་ན་མི་ཐོག་ནས་མི་ཐོག་མཇུག་མཐུད་ཐུབ་པ་ཡོང་གི་མ་རེད་ཅེས་སྐབས་དེར་ང་ཚོས་བསམ་བློ་དེ་ལྟར་བཏང་བ་རེད།

ཅ༽ རེ་བ་བཟང་ས་དང་། གྲ་སྒྲིག་སྡུག་ས།

ནམ་རྒྱུན་རྟག་ཏུ་བཤད་མུས་ལྟར། ང་ཚོས་རེ་བ་བཟང་ཤོས་ཤིག་ལ་རྒྱག་དགོས་ཀྱང་གྲ་སྒྲིག་བྱེད་སྟངས་སྡུག་ཤོས་ཤིག་གི་སྒང་ལ་བསམ་བློ་བཏང་སྟེ། དེ་དུས་ནས་ང་ཚོས་ལས་ཀའི་གོ་རིམ་བསྒྲིགས་པ་རེད། སྡུག་ཤོས་ཟེར་བ་དེ་ང་ཚོ་བཙན་བྱོལ་བ་མི་ཐོག་ནས་མི་ཐོག མི་རབས་ནས་མི་རབས་ལོ་བརྒྱ་ཕྲག་འགའ་ཤས་བསྡད་དགོས་པ་བྱུང་ན་ཡང་བསྡད་ཐུབ་པ་ཞིག་དང༌། ལོ་བརྒྱ་ཕྲག་གི་རིང་ལ་བོད་མི་རིགས་ཀྱི་རྣམ་པ་འཛིན་ཐུབ་པ་ཞིག་དམིགས་ཡུལ་ལ་བཞག་སྟེ་འཆར་གཞི་བཏིང་བ་རེད། དཔེར་ན། དེ་རིང་ཚོགས་འདུ་འདིའི་ནང་ལ་དེ་སྔ་གཞིས་ཆགས་ཐོག་མར་ཚུགས་པའི་སྐབས་དཀའ་ལས་རྒྱག་མཁན་གྱི་མི་རྣམས་ཧ་ལམ་རྫོགས་ཚར་བ་རེད།

འདིར་གཞིས་ཆགས་ཐོག་མར་ཚུགས་པའི་སྐབས་ཤིང་གཅོད་འབྲེག་བྱེད་ས་དང༌། ས་ཆ་ཁྲུ་སློག་རྒྱག་སར་ཕྱེད་ཀ་ལྟད་མོ་དང༌། ཕྱེད་ཀ་སེམས་ཤུགས་ཀྱི་ཐོག་ནས་ལྟ་སྐོར་ལ་ཕྱིན་པ་ཡིན། རྨོས་གླང་དེ་དག་ལ་ལྟད་མོ་ཡང་ཆེན་པོ་འདུག དེ་དུས་ངོ་ཤེས་པ་དེ་ལྟར་མང་པོ་ཡོད། སྙིང་རྗེ། གྲོང་གསེབ་པ་སྤོའོ་ལགས་ཧ་ལས་པའི་ལྷག་བསམ་རྣམ་དག་གིས་དཀའ་ལས་རྒྱག་མཁན་དེ་ལྟར་ཡོད། རྗེས་སུ་འདི་ཁུལ་སླེབས་པའི་སྐབས་ལ་རྩད་གཅོད་བྱེད་ཀྱི་ཡོད། དེ་དུས་སྤོ་གཅིག་ཡོད། བརྒྱ་དཔོན་གཅིག་ཡོད། མང་ཆེ་བ་རྫོགས་ཚར་བ་རེད། སྙིང་རྗེ། ང་རང་ཡང་ལོ་དྲུག་ཅུའི་ནང་ལ་སླེབས་ཏེ་རྒས་ཡོང་གི་འདུག་ལ། དེ་སྔ་འཛུགས་སྐྲུན་བྱེད་མཁན་མི་རྒན་པ་མང་པོ་རྫོགས་འགྲོ་གི་ཡོད། ད་ཆ་མི་ཐོག་གསར་པ་གཞོན་སྐྱེས་ཚོ་རྐང་འགན་ཁུར་མཁན་ཆགས་ཡོད། ང་ཚོས་གཞིས་ཆགས་ཟུར་གསལ་བཙུགས་པའི་འབྲས་བུར་ད་ཆ་མི་ཐོག་བརྗེས་འགྲོ་གི་ཡོད་ཀྱང་། བོད་པའི་རྣམ་པ་མུ་མཐུད་ནས་འཛིན་ཐུབ་པ་ཞིག་ཆགས་ཡོད། འདིས་ང་ཚོའི་དམིགས་ཡུལ་གཅིག་འགྲུབ་ཡོད།

ཁྱེད་རང་ཚོ་མི་ཐོག་གཞོན་པ་རྣམས་ནས་དེ་སྔ་ང་ཚོས་ཐོག་མར་འཆར་གཞི་བཏིང་བའི་སྐབས་ཀྱི་བསམ་བློ་དེ་ག་རང་མུ་མཐུད་བཟུང་སྟེ། ང་ཚོ་བཙན་བྱོལ་བའི་ལས་འགན་བོད་པའི་ཆོས་དང་རིག་གཞུང༌། དེ་དང་འབྲེལ་བའི་བོད་པའི་སྐད་ཡིག བོད་པའི་མི་རིགས་ཀྱི་རྣམ་པ་རྒྱུན་འཛིན་ཐུབ་མཁན་གྱི་བོད་པ་ཡག་པོ་ཞིག་བྱེད་ཀྱི་ཡིན་བསམ་པའི་འདུ་ཤེས་ཀྱི་ཐོག་ནས་ས་ཆ་འདི་གའི་སྒང་ལ་ཤུགས་རྒྱག་རྒྱུ་དེ་གལ་ཆེན་པོ་རེད། སྐབས་དེར་ཐོག་མར་གཞིས་ཆགས་བྱེད་དུས་གཙོ་བོ་ཞིང་ལས་བྱས། དེ་ནས་རུམ་ཐག་བཟོ་གྲྭས་མཚོན་པའི་བཟོ་ལས་ཙག་ཙིག་གི་ལས་ཀ རིམ་པས་འཕྲུལ་ཆས་ལ་བརྟེན་ནས་ལག་ཤེས་མང་ཙམ་བྱེད་ཐུབ་ན་བསམ་པའི་རེ་བ་བརྒྱབ་པ་རེད། ཕྱུགས་ལས་ཀྱི་ཐོག་ནས་འོ་མ་ཐོན་སྐྱེད་བྱུང་བ་ལས། ཕྱུར་བ་དང༌། མར་གྱི་ཐོན་སྐྱེད་ཁུངས་འཁྱོལ་པོ་མ་བྱུང་བ་རེད།

གཙོ་བོ་ས་ཞིང་སྒང་ལ་ཤུགས་རྒྱག་དགོས་པར་བརྟེན། ཞིང་ལས་འཕྲུལ་ཆས་ཅན་ལ་བསྒྱུར་རྒྱུར་ཤུགས་བརྒྱབ་པ་རེད། དེ་ལ་དམིགས་ཡུལ་རྒྱུ་མཚན་གཉིས་ཡོད། རྒྱུ་མཚན་གཅིག་ནི་སོ་ནམ་འཕྲུལ་ལས་ཅན་ལ་བསྒྱུར་ཐུབ་ན་ལས་ཆོད་ཆེ་བ་དང༌། ཐོན་འབབ་ཆེ་བ་ཞིག་ཡོང་རྒྱུ་དང༌། རྒྱུ་མཚན་གཉིས་པ་དེ་མ་འོངས་པ་ལ་ཤེས་ཡོན་ལྡན་པའི་ཞིང་པ་བཟོ་དགོས། སྐབས་དེར་དཔུང་པ་ས་འོག་ལ་བཅུག་ནས་ལས་ཀ་བྱེད་མཁན་ཚོ་སློབ་སྦྱོང་མེད་པའི་ཞིང་པ་རྒས་པ་ཚོ་རེད། ཁོང་ཚོའི་རྗེས་ལ་ཡོང་མཁན་མི་ཐོག་གཞོན་པ་ཚོ་སློབ་སྦྱོང་ཡོད་པའི་ཐོག་ལ་ཞིང་ལས་བྱེད་མཁན་ཞིག་དགོས་ཀྱི་འདུག་ཅེས་ང་ཚོས་དམིགས་ཡུལ་དེ་བཟུང་སྟེ་ཞིང་ལས་འཕྲུལ་ཆས་ཅན་དུ་བསྒྱུར་རྒྱུའི་ཐབས་ཤེས་བྱས་པ་རེད།

ཆ༽ ཨ་རིར་བསྐྱོད་ཐབས་དང་། ཐུགས་ཕམ་གྱི་གནས་ཚུལ།

བར་སྐབས་ཀྱི་གནས་ཚུལ་ལ་ཞིབ་འཇུག་བྱས་པའི་སྣང་ཚུལ་ལ། གཞིས་ཆགས་ནང་གི་གཞོན་སྐྱེས་སློབ་སྦྱོང་གང་ལ་གང་འཚམ་ཡོད་པ་ཞིག་ཡིན་ན་ཕྱི་ལོགས་ལ་འཕུར་ནས་འགྲོ་རྩིས་བྱེད་པ་ལས། གཞིས་ཆགས་ནང་ལ་སྡོད་འདོད་དེ་ཙམ་མེད་མཁན་དང༌། གཉིས་ནས་བར་སྐབས་ཨ་མི་རི་ཀར་གཞིས་ཆགས་གང་འཚམ་འགྲོ་རྒྱུའི་གོ་སྐབས་ཡོང་སྐབས་གཞོན་སྐྱེས་མང་པོ་ཞིག་ཨ་མི་རི་ཀར་འགྲོ་གི་ཡིན་ཟེར་བ་ལས། ང་ཚོ་བོད་པ་བཙན་བྱོལ་བའི་བསྟི་གནས་ཨ་མ་དེ་རྒྱ་གར་ནང་ལ་ཡོད་པ་ང་དེའི་ནང་ལ་བསྡད་ནས་ཤུགས་རྒྱག་གི་ཡིན་ཟེར་མཁན་ཉུང་ཉུང་ཆགས་ཀྱི་འདུག དེ་ལ་བློ་ཕམ་གྱི་འདུག ཚང་མ་ཨ་མི་རི་ཀར་འགྲོ་ཐུབ་ཐབས་མེད། གཞི་རྐང་ཨ་མི་རི་ཀར་ཕྱིན་པའི་བོད་པ་ཚོ་ཡང་ལུང་པ་གསར་པ་ཞིག་གི་ནང་ལ་སླེབས་དུས་རིམ་པས་སོ་སོའི་མི་རིགས་ཀྱི་ཞེན་ཁོག་ལྟ་བུ་སླེབས་ཀྱི་འདུག

རྒྱ་གར་དང༌། བལ་ཡུལ་ནང་སྡོད་མཁན་ནམ་རྒྱུན་བོད་པའི་ཞེན་ཁོག་དང༌། བོད་པའི་ལྟ་བ་དེ་ཙམ་མེད་མཁན་དེ་གྲས་ཨ་མི་རི་ཀར་སླེབས་པའི་རྗེས་ལ་གཞི་ནས་སོ་སོའི་མི་རིགས་ཀྱི་ལྟ་བ་དང༌། མི་རིགས་ཀྱི་འདུ་ཤེས་གསར་པ་ཞིག་སླེབས་ཏེ་ཡག་པོ་འདུག ཡིན་ན་ཡང་ང་རང་ཚོ་བོད་མི་བཙན་བྱོལ་བའི་བསྟི་གནས་ཨ་མ་རྒྱ་གར་ནང་ལ་ཆགས་ཡོད་པ་འདིར་ཤུགས་རྒྱག་དགོས་ཀྱི་འདུག

གཉིས་ནས་སློབ་སྦྱོང་གང་ལ་གང་འཚམ་ཐོན་ན་དེས་སོ་ནམ་གྱི་ལས་ཀ་བྱེད་རྒྱུ་ཧ་ལས་མ་འོས་པའི་བཟོ་ལྟ་བུ་བྱེད་པ་དེ་ནོར་འཁྲུལ་རེད། འཛམ་གླིང་ཡར་རྒྱས་ཕྱིན་པའི་ལུང་པ་ཚོའི་ནང་ལ་ཚད་མཐོའི་སློབ་སྦྱོང་ཐོན་པའི་མི་མང་པོ་ཡོད་པ་ཚོས་འཕྲུལ་འཁོར་བེད་སྤྱོད་བྱས་ཏེ་སོ་ནམ་ལས་ཀ་བྱེད་ཀྱི་ཡོད་པ་ལས། སོ་ནམ་གྱི་ལས་ཀ་ཤེས་ཡོན་མེད་པས་བྱེད་དགོས་པ་ཞིག་མིན། བོད་མི་ཡོངས་རྫོགས་ཤེས་ཡོན་ཅན་བཟོ་དགོས། མི་ཡོངས་རྫོགས་ཤེས་ཡོན་ཅན་ཆགས་པའི་རྗེས་ལ་སོ་ནམ་གྱི་ལས་ཀ་ཤེས་ཡོན་མེད་པ་ཞིག་གིས་བྱེད་དགོས་བྱུང་ན་སྤྱི་ཚོགས་འདིའི་ནང་ལ་སོ་ནམ་གྱི་ལས་ཀ་བྱེད་མི་དགོས་པ་རེད་དམ། དེ་ལྟར་ཡོང་ཤེས་ཐབས་མེད། སློབ་སྦྱོང་ཐོན་པའི་རྗེས་ལ་གཙོ་བོ་རྒྱ་གར་ནང་གི་གཞིས་ཆགས་ས་ཆ་འདི་གའི་སྒང་ལ་ཤུགས་རྒྱག་དགོས། ཤེས་ཡོན་ཡོད་པའི་ལག་རྗེས་ལ་རྣམ་གྲངས་མང་པོའི་ཐོག་ནས་ཡར་རྒྱས་གཏོང་བ་དང༌། རྣམ་གྲངས་མང་པོའི་ཐོག་ནས་དགོས་མཁོ་སྒྲུབ་ཐུབ་པའི་བསམ་བློ་གཏོང་དགོས་པ་ལས། ཤེས་ཡོན་བྱུང་བའི་མཚམས་ལ་ཕྱིན་ལ་ཐོན་འགྲོ་རྒྱུ་རྩ་བ་ཉིད་ནས་མ་རེད། འདི་གནད་འགག་ཆེན་པོ་འདུག

ཇ༽ རྒྱ་ནག་གི་འགྱུར་བ་དང་། འཛུགས་སྐྲུན་གྱི་འཆར་གཞི།

ད་ལྟ་བཀའ་བློན་གྱིས་གསལ་བཤད་གནང་བ་བཞིན། རྒྱ་གར་རང་གི་གནས་སྟངས་ཡང་ཧ་ལམ་ཟླ་རེ་བཞིན་དུ་འགྱུར་བ་འགྲོ་གི་ཡོད། ད་ལྟ་རྒྱ་ནག་གུང་བྲན་ཏང་གི་སྲིད་གཞུང་འདིས་དཔལ་འབྱོར་ཡར་རྒྱས་གཏོང་ཐབས་ལ་ཤུགས་རྒྱག་གི་ཡོད། དེའི་རྒྱུ་མཚན་གཙོ་བོ་ནི། གུང་བྲན་ཏང་གི་སྲིང་གཞུང་ལ་མི་མང་གི་རྒྱབ་སྐྱོར་ཡོང་བའི་དམིགས་ཡུལ་འཛིན་གྱི་ཡོད། རྒྱ་ནག་རང་གི་ནང་ལ་མང་གཙོ་དོན་གཉེར་བྱེད་མཁན་དང༌། གཏམ་བརྗོད་རང་དབང་ལ་དོན་གཉེར་བྱེད་མཁན་འགོག་ཐབས་མེད་པར་མང་དུ་འགྲོ་དང་འགྲོ་བཞིན་པ་རེད།

དེ་ལྟ་བུའི་གནས་ཚུལ་གྱི་འོག་ནས་རྒྱ་ནག་ལ་འགྱུར་བ་མ་ཕྱིན་པར་གནས་ཐབས་མེད་པ་ཞིག་རེད། བོད་དོན་ཐོག་ལ་ཆ་མཚོན་ན། ད་ལྟའི་རྒྱ་ནག་གཞུང་གི་སྲིད་བྱུས་འདིས་རྒྱ་ནག་རྒྱལ་ཁབ་ཀྱི་མཚན་མཐོང་ལ་གནོད་པ་ལས་ཕན་ཐོགས་རྩ་བ་ཉིད་ནས་མེད། འཛམ་གླིང་གི་མི་ཚོས་རྒྱ་ནག་ལ་ཡིད་ཆེས་དང༌། ཆ་འཇོག་ཡོང་རྒྱུར་ཡང་གནོད་ཀྱི་ཡོད། དེས་རྐྱེན་པས་ཐའེ་ཝན་དང་ཟླ་བསྒྲིལ་གཏོང་རྒྱུའི་ཐོག་ལའང་འགལ་རྐྱེན་ཆེན་པོ་ཆགས་ཀྱི་ཡོད། དེ་ཙམ་དུ་མ་ཟད་རྒྱ་ནག་མི་མང་སྤྱི་མཐུན་རྒྱལ་ཁབ་ཁོངས་ལ་ཟླ་བསྒྲིལ་ཟིན་པའི་ཧོང་ཀོང་ལ་ཆ་བཞག་ན། ད་ལྟ་ཧོང་ཀོང་ནང་ལ་ཡོད་པའི་མི་མང་པོའི་བསམ་བློའི་ནང་ལ་ཐེ་ཚོམ་དང་། དངངས་སྐྲག་འོག་ལ་བསྡད་ཡོད་པ་ཧ་ཅང་གསལ་པོ་རེད།

གང་ལྟར་ཡང་སྙིང་བོད་པའི་གནས་ཚུལ་འདིས་རྒྱ་ནག་གི་མཐོང་དང་ཆ་འཇོག་ལ་མཚན་ཤས་སྡུག་ཤོས་ཤིག་ཆགས་ཡོད། བོད་ཀྱི་ནང་ལ་རྒྱ་ནག་གཞུང་གི་བསྒྲུབ་བྱ་གཙོ་བོ་དེ་བརྟན་ལྷིང་མཐུན་བསྒྲིལ་གཉིས་པོ་དེ་ཡིན་པ་རེད། བརྟན་ལྷིང་དང་མཐུན་བསྒྲིལ་ཡོང་བ་ལ་སེམས་ཀྱི་ནང་ནས་མོས་པ་དང་ཡིད་ཆེས་ཐོབ་དགོས་པ་ལས། འཇིགས་སྣང་གི་འོག་ནས་བརྟན་ལྷིང་དང་མཐུན་བསྒྲིལ་ཡོང་མི་ཐུབ། མིའི་སེམས་ལ་གཡོ་འགུལ་ཐེབས་པ་ལ་ཡིད་ཚིམས་ནས་གཡོ་འགུལ་ཐེབས་དགོས་པ་ལས། དབང་ཡོད་བཤད་ནས་མིའི་སེམས་ལ་འགྱུར་བ་འགྲོ་མི་ཐུབ། ད་ལྟ་རྒྱ་མི་གུང་བྲན་གྱིས་མིའི་ལུས་ལ་དབང་ཡོད་བཤད་ནས་སྒྲིག་གཅུན་ཐུབ་ཐབས་མེད། ད་ལྟ་གུང་བྲན་ཏང་གིས་གཅིག་སྡུད་རིང་ལུགས་འོག་ནས་ཐབས་ཤེས་དེ་བྱེད་ཀྱི་ཡོད།

དེ་ལྟར་ཕྱི་དང་ནང་གི་གནས་ཚུལ་གང་ལ་བལྟས་ཀྱང་རྒྱ་ནག་གཞུང་ལ་འགྱུར་བ་ཏན་ཏན་འགྲོ་གི་རེད། ང་རང་ཚོ་བོད་པའི་བདེན་མཐའ་ཡང་གསལ་ལ་ཉེ་བ་རེད་བསམ་གྱི་འདུག ཡིན་ན་ཡང་ང་རང་ཚོའི་གྲ་སྒྲིག་བྱེད་སྟངས་དེ་གོང་དུ་བརྗོད་པ་བཞིན། མི་ཐོག་ནས་མི་ཐོག་འགོར་ན་ཡང་ང་ཚོ་ཐབས་ཤེས་བྱེད་ཐུབ་པའི་བསམ་བློ་གཏོང་དགོས། དཔེར་ན། ང་ལ་ཆ་བཞག་ན་ལོ་རྒས་ཡོང་གི་ཡོད། ང་ཚོ་བཙན་བྱོལ་བ་ཆགས་པའི་སྐབས་ལ་ལོ་ཉི་ཤུ་རྩ་བཞི་རེད། ད་ལྟ་ལོ་སྒང་ཚང་བརྩིས་ན་དྲུག་ཅུ་རེ་བཞིན་ཡིན་པ་རེད། ད་དུང་མ་འོངས་པར་བཞི་བཅུ་བསྡད་ཐུབ་པའི་དབང་དུ་བཏང་ན། དྲུག་ཅུ་རེ་བཞི་ནས་བདུན་ཅུ་དོན་བཞི། བརྒྱད་ཅུ་གྱ་བཞི། དགུ་བཅུ་གོ་བཞི། བརྒྱ་དང་བཞི་ཧ་ལམ་ཁག་པོ་རེད། དེ་ནི་འདོད་མ་འདོད་ཀྱི་སྐད་ཆ་མིན་པར་དངོས་ཡོད་གནས་ཚུལ་རེད། མི་ཐོག་རྒན་པ་རྫོགས་འགྲོ་གི་རེད། ༸རྒྱལ་བ་རིན་པོ་ཆེ་ཡང་རྫོགས་འགྲོ་གི་རེད། རྫོགས་པའི་དུས་ཚོད་ལ་སླེབས་ན་ཡང༌། ང་ཚོ་བོད་མི་རིགས་བསྡད་དགོས་པ་རེད། ང་ཚོའི་འཐབ་རྩོད་འདི་ཡང་མི་ཐོག་གཅིག་གི་འཐབ་རྩོད་མ་ཡིན་པར། མི་རིགས་ཤིག་གི་འཐབ་རྩོད་རེད། དཔེར་ན། རྒྱ་གར་རང་དབང་འཐབ་རྩོད་བྱེད་པའི་སྐབས་ལ་ཡང་མི་ཐོག་ནས་མི་ཐོག་སྦྲེལ་ཏེ་རྩོད་གླེང་བྱས་པ་ལྟར། ང་རང་ཚོས་ཀྱང་ཕུགས་རྒྱང་རིང་པོའི་བསམ་བློ་བཏང་ནས་གྲ་སྒྲིག་བྱེད་དགོས།

ང་རང་ཚོ་གཞིས་བྱེས་མཉམ་འཛོམས་བཀྲ་ཤིས་ལོ་ལེགས་ཀྱི་ཉི་མ་ཤར་བའི་ཉིན་མོ་དེ་ང་ཚོས་འདིར་འཛུགས་སྐྲུན་བྱས་པ་འདི་དག་སྐོར་ཁ་སང་པད་ནོར་རིན་པོ་ཆེ་དང་བཀའ་མོལ་བྱུང༌། རྒྱ་གར་ནི་སྔར་ནས་སངས་རྒྱས་ཀྱི་ཆོས་ཡོད་པའི་ལུང་པ་གཅིག་རེད། དེང་སང་འཛམ་བུ་གླིང་འདིའི་སྒང་ལ་སངས་རྒྱས་ཀྱི་ཆོས་ལ་དོ་སྣང་ཆེ་རུ་འགྲོ་གི་ཡོད་པ་དང༌། རྒྱ་གར་ནང་ལ་ཡང་གང་ལ་གང་འཚམ་དོ་སྣང་བྱེད་མཁན་ཡོང་གི་ཡོད། སྔར་བོད་པས་འཛུགས་སྐྲུན་འདི་དག་བྱས་པ་རེད་ཅེས་དྲན་གསོ་ཐེབས་ཐུབ་པ་དེ་ལྟ་བུའི་ཆེད་དུ་ང་རང་ཚོས་འཛུགས་སྐྲུན་བྱས་པ་འདི་དག་རྒྱ་གར་གཞུང་དང༌། མི་མང་ལ་ཕན་པ་བྱས་ཏེ་བཞག་ན་ཕུན་སུམ་ཚོགས་པ་ཡིན་པ་ལས། འགལ་བ་གང་ཡང་མི་འདུག ང་རང་ཚོའི་བསམ་བློའི་ནང་ལ་མགྱོགས་པོ་གཅིག་ཡོང༌། མགྱོགས་པོ་གཅིག་ཡོང་བསམས་ནས་འཛུགས་སྐྲུན་བྱེད་རྒྱུའི་ཐོག་ལ་འཐུས་ཤོར་ཕྱིན་ན་ཟླ་བ་གཅིག་གྱོང་ཕོག ལོ་གཅིག་གྱོང་ཕོག ལོ་ལྔ་དང༌། ལོ་བཅུ་གྱོང་ཕོག་ནས་འཐུས་ཤོར་འགྲོ་གི་འདུག

ང་རང་ཚོ་གཞིས་ཆགས་ཁ་ཤས་ནང་ལ་ཤིང་སྣ་འདེབས་འཛུགས་བྱེད་རྒྱུ་སོགས་རིགས་ཁ་ཤས་འབྲས་བུ་སོན་པར་ལོ་བཅུ་བཅོ་ལྔ་འགོར་གྱི་རེད། གང་ཡོང་བསམས་ནས་ཕྱི་བཤོལ་ལེ་ལོ་བྱས་ཏེ་འཐུས་ཤོར་ཡོང་གི་མེད་དམ་བསམ་གྱི་འདུག ང་ཚོས་འཛུགས་སྐྲུན་བྱེད་རྒྱུའི་ཐོག་ལ་གོང་དུ་བརྗོད་པ་བཞིན། མི་ཐོག་ནས་མི་ཐོག་བསྡད་དགོས་བྱུང་ན་ཡང་ཡར་རྒྱས་ལྡན་པ་དང་། གཟི་བརྗིད་ལྡན་པ། ཚགས་ཚུད་པོ་ཞིག་གི་ཐོག་ནས་བསྡད་ཐུབ་པའི་བསམ་བློ་བཏང་ནས་འབད་རྩོལ་བྱེད་དགོས་ཀྱི་འདུག

ཉ༽ རིགས་གཅིག་རྐང་འཛིན་དང་། མཐོ་རིམ་གྱི་སློབ་གཉེར།

སློབ་སྦྱོང་ཐོག་ལ་གོང་དུ་བཀའ་བློན་གྱིས་གསུངས་པ་ནང་བཞིན་རེད། ངོས་ནས་དམིགས་བསལ་ཁ་སྣོན་བཤད་དགོས་གང་ཡང་མི་འདུག ཚང་མས་སློབ་སྦྱོང་ཐོག་ལ་ཧུར་བསྐྱེད་བྱེད་དགོས། ང་རང་ཚོ་བོད་པའི་ཕ་མ་སློབ་སྦྱོང་དེ་ཙམ་བྱེད་མ་མྱོང་བ་ཞིག་གི་ཕྲུ་གུས་སྐད་ཡིག་གང་འཚམ་ཤེས། ཡི་གེ་བྲིས་ཀློག་ཤེས་པ་བྱུང་ན་སློབ་སྦྱོང་ཡག་པོ་ཡོད་བསམ་པ་དེ་ལྟར་དྲན་སྲིད་ཀྱི་རེད། དེ་ལྟར་བསམས་ན་མི་འགྲིགས། ང་ཚོའི་བོད་ཕྲུག་ཚོས་གཞི་རིམ་སློབ་སྦྱོང་ཐོག་དམིགས་བསལ་རིགས་གཅིག་རྐང་འཛིན་གྱི་སློབ་སྦྱོང་ཚད་མཐོ་པོར་སླེབས་དགོས་པ་དེ་གལ་ཆེན་པོ་རེད། སྤྱི་ཚོགས་ནང་དུ་ཕན་ཐོགས་བྱེད་ཐུབ་པ་དང༌། མ་འོངས་པར་བོད་ལ་ང་ཚོ་གཞིས་བྱེས་མཉམ་འཛོམས་བྱུང་བའི་མཚམས་ལ་ལས་རིགས་མང་པོའི་ནང་ལ་ས་ཕྱོད་ཆེན་པོའི་ཞབས་འདེགས་སྒྲུབ་ཐུབ་པ་ཡོང་བ་ལ་རིགས་གཅིག་རྐང་འཛིན་གྱི་སློབ་སྦྱོང་ངེས་པར་དུ་དགོས་པ་རེད། སློབ་སྦྱོང་སྤྱིར་བཏང་ཙམ་གྱིས་དེ་ལྟ་བུའི་རླབས་ཆེན་པོའི་ཞབས་འདེགས་སྒྲུབ་ཐུབ་རྒྱུ་ཁག་པོ་རེད། དེ་ལྟར་ན་རིགས་གཅིག་རྐང་འཛིན་གྱི་སློབ་སྦྱོང་ཐོག་ལ་ཤུགས་རྒྱག་རྒྱུ་གལ་ཆེན་པོ་རེད།

ཏ༽ བཟང་སྤྱོད་ཀྱི་རིག་གཞུང་དང་། གྲྭ་རྒྱུན་གྱི་ལམ་སྟོན།

དེ་ནས་ངས་འདིར་བརྗོད་འདོད་ཡོད་པ་ཞིག་ལ། ང་རང་ཚོ་བོད་ཀྱི་རིག་གཞུང་ཡ་རབས་བཟང་པོའི་སྤྱོད་པ་ཞེས་པ་འདི་ནི་རྩ་བ་སངས་རྒྱས་ཀྱི་ཆོས་དང་འབྲེལ་བ་ཡོད། ཚང་མས་ལས་རྒྱུ་འབྲས་ཟེར་བའི་སྐད་ཆ་ཤོད་ཀྱི་ཡོད་ཀྱང༌། དེ་ཙམ་གྱིས་སངས་རྒྱས་ཀྱི་ཆོས་འཛིན་སྐྱོང་སྤེལ་གསུམ་བྱེད་པའི་ནུས་པ་འདང་གི་མ་རེད། སངས་རྒྱས་ཀྱི་ཆོས་འཛིན་སྐྱོང་སྤེལ་གསུམ་བྱེད་པ་ལ་སློབ་སྦྱོང་བྱེད་དགོས་ལ། སློབ་སྦྱོང་བྱས་པ་དེ་ལག་ལེན་བསྟར་ནས་ཉམས་ལེན་བྱས་ཏེ་མང་དུ་ཐོས་པའི་ལུང་གི་ཡོན་ཏན་ཡོད་པ་དང༌། ཚུལ་བཞིན་སྒྲུབ་པའི་རྟོགས་པའི་ཡོན་ཏན་ཡོད་པ་དེ་ལྟ་བུ་ཞིག་གི་སྟེང་ནས་སངས་རྒྱས་ཀྱི་བསྟན་པ་འཛིན་སྐྱོང་སྤེལ་གསུམ་བྱེད་དགོས། འདི་ལྟར་བྱེད་མཁན་ནི་གྲྭ་ས་ཁག་དང༌། རིས་མེད་ཆོས་སྒར་ཁག་ནང་སློབ་སྦྱོང་བྱེད་མཁན་འདི་དག་ཡིན།

ཁོང་ཚོས་བོད་ཀྱི་ཐུན་མོང་མ་ཡིན་པའི་ཆོས་དང༌། རིག་གཞུང་གཏིང་ཟབ་འཛམ་གླིང་འདིའི་སྟེང་དུ་ངོམ་རྒྱུ་ཡོད་པའི་གཞུང་ལུགས་རྣམས་ལ་ལོ་བཅོ་ལྔ་ཉི་ཤུ་སློབ་སྦྱོང་བྱས་ཏེ་བསྟན་པའི་རྩ་བ་འཛིན་གྱི་ཡོད། ཡིན་ན་ཡང་ཐབས་སྐྱོ་བ་ཞིག་ལ་སློབ་གཉེར་བྱེད་སའི་བསྟི་གནས་ཁག་ནས་ལོ་ནས་ལོ་སྦྲེལ་སློབ་སྦྱོང་བྱེད་མཁན་གྲས་ལ་མི་ཚང་དྲག་པའི་ཕྲུ་གུ་གཏོང་གི་མེད། དེང་སང་གདན་ས་སེ་འབྲས་དགའ་གསུམ་དང༌། བཀྲ་ཤིས་ལྷུན་པོ། ད་ལྟ་འདིར་རྙིང་མའི་ཆོས་སྒར། པད་ནོར་རིན་པོ་ཆེའི་དགོན་པ་སོགས་སློབ་གཉེར་ཡོད་པ་དེ་དག་གི་ནང་ལ་སློབ་གཉེར་བྱེད་མཁན་ཕལ་མོ་ཆེ་བོད་ནས་གསར་འབྱོར་དང༌། ཡང་ན་ལ་དྭགས་ཁུལ་ནས་ཡོང་བ། འབྲུག་དང༌། འབྲས་ལྗོངས་ཁུལ་ནས་ཡོང་བ་བཅས་ཀྱིས་ཕོན་ཆེན་པོ་བྱུང་བ་ལས། ང་རང་ཚོ་གཞིས་ཆགས་རང་གི་ནང་ནས་སློབ་སྦྱོང་མཐར་བསྐྱལ་ནས་ཐོན་མཁན་ཁ་ཤས་ཙམ་ལས་ཤིན་ཏུ་ཉུང་ཉུང་རེད། མིག་ལྟོས་དེ་ཡག་པོ་མི་འདུག ང་རང་ཚོ་བོད་མིའི་སློབ་ཕྲུག་ཚང་མ་གྲྭ་པ་བྱེད་དགོས་དོན་མེད། ད་ལྟའི་ཆར་བོད་མི་ཉུང་ན་མི་འགྲིགས་པས་བོད་མི་མང་ཙམ་བྱས་ན་ལེགས། འོན་ཀྱང་སློབ་ཕྲུག་ཚོའི་ནང་ཆོས་ཀྱི་བག་ཆགས་ཡོད་པ། ཆོས་དད་ཀྱི་ཐོག་ལ་དོ་སྣང་ཡོད་པ་དེ་ལྟར་ཏན་ཏན་ཡོང་མདོག་ཁ་པོ་རེད། འདི་ཚོའི་རིགས་ལ་ཆུང་ཆུང་སྐབས་ནས་ལམ་སྟོན་བྱས། ཆོས་ཀྱི་བག་ཆགས་ཕྲན་བུ་ཡོད་པ་དེ་མ་ཉམས་པའི་ཐོག་ནས་ག་ལེར་རིས་མེད་ཆོས་སྒར་ཚོའི་ནང་ལ་ཞུགས། ཆོས་ཀྱི་སློབ་སྦྱོང་མཐའ་བསྐྱལ་ནས་སློབ་སྦྱོང་ཐོན་ཐུབ་པ་ཞིག་དགོས་ཀྱི་འདུག

ང་རང་ཚོའི་བུ་གསོ་ཁང་ཡས་མས་དང༌། སློབ་གྲྭ་ཁག་ནང་ལ་ཡོད་མཁན་གྱི་ཕྲུ་གུ་ཚོས་སློབ་གྲྭའི་ནང་ལ་སློབ་སྦྱོང་བྱས་ནས་ཕྱིན་པ་ལས། གདན་ས་ཁག་དང༌། རིས་མེད་ཆོས་སྒར་ཁག་ནང་འཛུལ་ཏེ་ཆོས་ཀྱི་བསླབ་པ་སློབ་གཉེར་བྱས་ན་མི་འགྲིགས་པ་ལྟ་བུ་གང་ཡང་མིན། གཞི་རིམ་གྱི་སློབ་སྦྱོང་ཡོད་པའི་ཐོག་ལ་ཁྱིམ་ནས་ཁྱིམ་མེད་པར་རབ་ཏུ་བྱུང་སྟེ་བཤད་གྲྭ་ཆེན་པོ་ཚོའི་ནང་ལ་བསླབ་པ་སློབ་གཉེར་བྱེད་ཐུབ་པ་བྱུང་ན་ཤིན་ཏུ་ཡག་པོ་ཡོང་གི་རེད། འདི་ཡང་ཁྱེད་རང་ཚོར་ཁྲལ་འགེལ་བྱས་ནས་གྲ་འཕྱག་བརྒྱབ་པ་ལྟ་བུ་གང་ཡང་མ་རེད། ཁྱེད་རང་ཚོས་མོས་པ་ཡོད་པ་དེ་ལྟར་ཡོད་ན་མོས་པ་དེ་མ་བརླག་པར། དེ་དང་མཐུན་པའི་ལམ་སྟོན་བྱེད་རྒྱུ་དེ་གལ་གནད་ཆེན་པོ་རེད་སྙམ། འདི་གཅིག་བཤད་སྙིང་འདོད་སོང༌། གཞན་དམིགས་བསལ་ཞུ་ཡག་མི་འདུག

ཐ༽ སྒྲིག་འཛུགས་ཀྱི་གལ་གནད་དང་། སྒྲིག་འཛུགས་ཀྱི་ཕན་ནུས།

ནམ་རྒྱུན་རྟག་པར་ངོས་ནས་ཤོད་མུས་ལྟར། བཙན་བྱོལ་གཞུང་ཞིག་ཡོད་པ་འདིར་ཡས་འགྲིག་གི་མི་འདུག མས་འགྲིག་གི་མི་འདུག་ཅེས་ཤོད་ཀྱི་ཡོད། ཡག་པོ་ཞིག་བསམ་བློ་བཏང་ན་བཤད་ས་ཞིག་ཡོད་པ་དེ་དྲིན་ཆེན་པོ་རེད། སྤྱི་པའི་སྒྲིག་འཛུགས་གཏན་ནས་མེད་ན། ད་ལྟ་འདིར་ཁྱེད་རང་ཚོ་གཞིས་སྒར་སྤྱི་ཡོངས་ཀྱི་ཐོག་དཀའ་ངལ་ཞིག་འཕྲད་ན་དྷ་རམ་ས་ལར་ཞུས་ཟེར་གྱི་ཡོད། སྔོན་ལ་དོན་དག་ཡོང་གི་ཡོད་རུང་མེད་རུང་བཤད་ས་ཞིག་ཡོད་བསམས་ནས་བློ་བཞག་ས་ཞིག་ཡོད། ང་ཚོར་སྤྱི་པའི་སྒྲིག་འཛུགས་གང་ཡང་མེད་ན་གཞིས་སྒར་འདི་ཚུགས་ཐུབ་ཐབས་མེད་ལ། ཚུགས་ནས་ཡོད་པ་འདིར་དཀའ་ངལ་ཞིག་འཕྲད་ན། ལྡི་ལིར་ཕྱིན་ཏེ་རྒྱ་གར་གཞུང་གི་འབྲེལ་ཡོད་ལས་ཁུངས་སོ་སོར་གཅིག་ཞུ་རྒྱུ་དང་། ཡང་ན་བྷེང་ལོར་དུ་ཕྱིན་ནས་མངའ་སྡེའི་གཞུང་ལ་ཞུ་རྒྱུ་རེད། སྒྲིག་འཛུགས་བྱས་ནས་ལྟ་རྟོག་བྱེད་མཁན་ཞིག་མེད་ན་དཀའ་ངལ་རེད།

དེ་བཞིན་གཞིས་ཆགས་སོ་སོའི་ནང་ལ་ཡང་སྤྱི་པའི་སྒྲིག་འཛུགས་ཤིག་དང༌། དོན་གཅོད། བདེ་དོན་བཅས་ཡོད་སྟབས་བཤད་ས་ཞིག་ཡོད། བཤད་ས་མེད་པ་ལས་བཤད་ས་ཡོད་པ་དེ་ལེགས། ང་ཚོར་སྤྱི་པའི་སྒྲིག་འཛུགས་ཤིག་ཡོད་སྟབས་བོད་མི་རྒྱ་གར་ནང་ལ་ཡོད་པ་ལྟ་ཅི་སྨོས་ཏེ། ཨ་མི་རི་ཀར་ཡོད་མཁན་དང་། ཡོ་རོབ། ཉི་ཧོང༌། ཨོ་སི་ཊི་ལི་ཡ། ཨུ་རུ་སུ་དང༌། སོག་པོ་ཕྱི་ནང་གང་སར་འབྲེལ་བ་མཐུད་ཐུབ་ཀྱི་ཡོད། སྤྱི་པའི་སྒྲིག་འཛུགས་ཀྱི་གོང་བུའི་ནུས་པ་ཞིག་མེད་ན། མའེ་སོར་ཁུལ་འདིར་བོད་མི་ཁྲི་རེ་ཟུང་ཡོད་པའི་ནུས་པའི་ཐོག་ནས་འཛམ་བུ་གླིང་གང་སར་བོད་པ་ཡོད་ས་ཚང་མར་འབྲེལ་བ་བྱ་རྒྱུ་ཁག་པོ་རེད། སྤྱི་པའི་སྒྲིག་འཛུགས་ཤིག་ཡོད་པའི་དབང་གིས་བོད་མི་སྡོད་ས་མལ་ལེ་སྟོང་ཕྲག་མང་པོས་ཆོད་ཀྱང༌། བོད་པ་ཚང་མར་ཕན་ཚུན་འབྲེལ་བ་བྱ་རྒྱུ་ཁག་པོ་རེད། སྤྱི་པའི་སྒྲིག་འཛུགས་ཤིག་ཡོད་པའི་དབང་གིས་བོད་མི་སྡོད་ས་མལ་ལེ་སྟོང་ཕྲག་མང་པོས་ཆོད་པ་ཡིན་ནའང༌། བོད་པ་ཚང་མར་ཕན་ཚུན་འབྲེལ་བ་མཐུད་དེ་བོད་གངས་ཅན་པ་གཅིག་གྱུར་ལ་ཚང་མ་སྡོད་ཀྱི་ཡོད། དེ་ལྟར་ཡིན་སྟབས་སྤྱི་པའི་སྒྲིག་འཛུགས་ཤིག་ཡོད་པ་འདི་གནད་འགག་ཤིན་ཏུ་ཆེན་པོ་ཆགས་ཀྱི་ཡོད།

ད༽ སྒྲིག་འཛུགས་ལ་བརྩི་བཀུར་དང་། སྒེར་སྐྱོན་ལ་ཐེར་འདོན།

སྤྱི་པའི་སྒྲིག་འཛུགས་འདིའི་ནང་ལ་ལས་ཀ་བྱེད་མཁན་མི་བྱེ་བྲག་པ་ནས་འཐུས་སྒོ་མ་ཚང་བ་ཏན་ཏན་ཡོང་གི་རེད། དེ་ཡོང་བའི་སྐབས་ལ་གཞིས་འགོ་སོ་སོའི་ཐོག་ནས་མ་འགྲིགས་པ་ཡོད་ནའང་རུང༌། དྷ་རམ་ས་ལའི་ལས་ཁུངས་ཚོའི་ནང་ལས་བྱེད་འབྲེལ་ཡོད་ཚོས་མ་འགྲིགས་པ་ཡོད་ནའང་རུང༌། མིང་སྨོས་བྱས་ཏེ་ཐེར་འདོན་གསལ་པོ་བྱེད་དགོས། ལས་བྱེད་པ་འདིས་ནོར་འཁྲུལ་འདི་འདྲ་ཞིག་བྱས་སོང༌། མི་མང་གི་ཐོག་ལ་བརྡབ་གསིག་འདི་འདྲ་ཞིག་བཏང་སོང༌། ལྐོག་བརྔན་འདི་འདྲ་ཞིག་ཟས་སོང༌། བྱེད་ཐུབ་པའི་ལས་ཀ་མ་བྱས་པར་འཐུས་ཤོར་འདི་འདྲ་ཕྱིན་སོང་ཞེས་གསལ་པོ་བྱས་ཏེ། ཡིན་གཅིག་མིན་གཅིག་བརྗོད་དགོས། འགོ་བཀའ་བློན་གྱི་ཐོག་ནས་མ་འགྲིགས་པ་བྱུང་བ་ཡིན་ནའང་རུང༌། སུས་མ་འགྲིགས་པ་བྱུང་རུང༌། མ་འགྲིགས་པ་དེ་གསལ་པོ་བྱས་ནས་ཤོད་དགོས།

དོ་བདག་སོ་སོའི་ཐོག་ནས་གསལ་བཤད་དག་འབུད་བྱེད་རྒྱུ་ཡོད་ན་གསལ་བཤད་བྱེད་ཀྱི་རེད། གསལ་བཤད་བྱས་པའི་མཚམས་ལ་ཚང་མ་བློ་དོགས་སངས་འགྲོ་གི་རེད། གསལ་བཤད་བྱུང་ན་དཀྲོག་གཏམ་བཤད་གཞི་མེད་པ་ཆགས་ཀྱི་རེད། ཡང་གསལ་བཤད་བྱེད་རྒྱུ་མེད་པ་དང༌། ངོ་ཐོག་ནོར་འཁྲུལ་བྱས་ན། དོ་བདག་སོ་སོའི་ངོས་ནས་དགོངས་དག་ཅེས་བརྗོད་ནས་ལ་དག་གི་ཡོད་ན་ནི་དགོངས་དག་ཅེས་བརྗོད་དགོས། དགོངས་དག་ཅེས་བརྗོད་ནས་ལ་དག་ཐབས་མེད་པ་ཞིག་ཡིན་ན་གནས་དབྱུང་གཏོང་དགོས་ཀྱི་ཨེ་ཡོད། གནས་རིམ་ཕབ་དགོས་ཀྱི་ཨེ་ཡོད། ཕོགས་བཅག་དགོས་ཨེ་ཡོད། མཐའ་མ་གཞུང་ཞབས་གྲལ་ནས་ཕུད་དགོས་ཀྱི་ཨེ་ཡོད། བྱེད་རྒྱུ་ཡིན་པ་ལས་ཐབས་ཤེས་གང་ཡང་བསྡད་མེད།

མི་སྒེར་གྱིས་མ་འགྲིགས་པ་བྱུང་བ་ལ་འཛེམས་ཟོན་བྱས་ཏེ། བོད་གཞུང་གིས་འགྲིག་གི་མི་འདུག་ཅེས་ཟེར་བ་དེ་ནོར་འཁྲུལ་རེད། བོད་གཞུང་གིས་འགྲིག་གི་མི་འདུག་ཟེར་བ་འདིར་འཛེམས་བག་བྱེད་དགོས། མི་སྒེར་པ་ཞིག་གིས་འགྲིག་གི་མི་འདུག་ནའང་འདྲ། བླ་མ་གཅིག་གིས་མ་འགྲིགས་པ་ཡོད་ནའང་འདྲ། མཁན་པོ་གཅིག་གིས་མ་འགྲིགས་པ་ཡོད་ནའང་འདྲ། ལས་བྱེད་པ་སུ་དང་སུ་ཞིག་གིས་མ་འགྲིགས་པ་ཡོད་ནའང་མིང་སྨོས་བྱས་ཏེ། འདིས་འགྲིག་གི་མི་འདུག་ཅེས་འཛེམས་ཟོན་མ་བྱས་པར་གསལ་པོ་བརྗོད་ན་ཡག་པོ་འདུག དེ་གནད་འགག་གཅིག་ཆགས་ཀྱི་འདུག གལ་སྲིལ་འབྲེལ་ཡོད་ལས་ཁུངས་ཤིག་ལ་བརྗོད་ནས་བདག་པོ་རྒྱག་གི་མི་འདུག་ན་ང་ཚོར་ཁྲིམས་ཁང་ཡོད། ཁྲིམས་ཞིབ་ཁང་ལ་ཁ་མཆུ་བཙུགས་ན་འགྲིགས། དངོས་གནས་རྒྱུ་མཚན་ལྡན་པའི་ཐོག་ནས་མ་འོས། མ་དྲང་པ་ཞིག་བྱུང་ཡོད་ན་ཁ་མཆུ་བརྒྱབ་ནས་བདེན་པ་བདེན་སར་འཁྱོལ་བ་ངེས་པར་དུ་བྱེད་དགོས། ཤེས་སོང་ངམ། དེ་གནད་འགག་ཆེན་པོ་འདུག

ན༽ ཁྱིམ་པ་བསུན་འབྱིན་དང་། སྒྲིག་ཁོངས་ལ་རྩིས་སྤྲོད།

གྲྭ་བཙུན་གྱི་སྤྱོད་ལམ་སྐོར་ལ། ལུས་ལ་གྲྭ་ཆས་གྱོན་མཁན། སྤྱོད་ལམ་དེ་ཁྱིམ་པ་བསུན་འབྱིན་བྱེད་མཁན་དེ་ལྟར་ཡོང་གི་འདུག་ན་སྔོན་མ་དྷ་རམ་ས་ལར་ཡང་བརྗོད་རྒྱུ་བྱུང༌། ཧོན་སུར་ལའང་སྔོན་མ་བརྗོད་པ་ཡིན། གཞིས་འགོ་བདེ་དོན་དང༌། བུད་མེད་དང༌། གཞོན་ནུ་ཚོགས་པ་ཁྱེད་རང་ཚོར་ས་གནས་སོ་སོར་སྒྲིག་འཛུགས་ཡོད། ཁྱེད་རང་ཚོས་གྲྭ་པ་ཁྱད་མཚར་གང་བྱུང་བྱེད་མཁན་དེ་ལྟར་འདུག་ན་གྲྭ་པ་དེར་ལམ་སེང་ཁྱེད་རང་ཆོས་སྒར་གང་ནས་ཡིན་མིན་སྐད་ཆ་དྲིས་ཏེ། ཆོས་སྒར་གང་ནས་ཡིན་པ་དེར་རྩིས་སྤྲོད་བྱེད་དགོས་པ་དང་། ཆོས་སྒར་དེའི་ལས་བྱེད་པ་རྣམས་ལ་འདིས་འདི་འདྲ་བྱེད་ཀྱི་འདུག འདིས་སངས་རྒྱས་ཀྱི་ན་བཟའ་བཞེས་ཏེ་མཚན་ཤས་བཟོ་གི་འདུག་ཅེས་རྩིས་སྤྲོད་བྱས་ན་ཡག་པོ་འདུག དེང་སང་སྐྱ་མིན་སེར་མིན། ཁུངས་འདི་ཡིན་མེད་མཁན། རྟགས་ཆ་ལུགས་ཕྱེད་ཀ་གྲྭ་པ་ཡིན་པ་ལྟ་བུ། ཕྱེད་ཀ་སྐྱ་བོ་ཡིན་པ་ལྟ་བུའི་ཐོག་ནས་ཞབས་འདྲེན་ཞུས། ཞབས་འདྲེན་ཞུས་པའི་མཚན་ཤས་དེ་དགེ་འདུན་སྤྱི་ལ་ཡོང་གི་ཡོད་པ་འདི་ཡག་པོ་མི་འདུག དེ་རིགས་ལ་ཚང་མས་དོ་སྣང་བྱེད་དགོས་འདུག དེ་ནས་དམིགས་བསལ་འོས་བསྡུའི་སྐོར་ལ་ང་ཚོ་ག་ལེར་འོས་བསྡུ་རན་པ་ཡིན་སྟབས་དེའི་ཐོག་ལ་མི་མང་གིས་དོ་སྣང་བྱེད་དགོས་པའི་སྐོར་གསལ་བཤད་ཡག་པོ་བྱུང་སོང༌། དེ་གནད་འགག་ཆེན་པོ་འདུག

པ༽ འཕགས་བོད་ཀྱི་དགེ་རྒན་དང་། སློབ་ཕྲུག་གི་ཤེས་ཡོན།

ད་ལྟ་འདིར་རྒྱ་གར་གྱི་དགེ་རྒན་ཚོར་དམིགས་བསལ་གྱི་འཚམས་འདྲི་ཡོད། བོད་མི་བཙན་བྱོལ་བ་ཡོད་སར་ཁྱེད་རང་ཚོ་རྒྱ་གར་དགེ་རྒན་ལས་བྱེད་ཚོ་ཡང་གནས་སྐབས་ཤིག་བཙན་བྱོལ་བའི་གྲས་ལ་མཉམ་དུ་བསྡད་ནས་སོ་སོའི་མི་ཚེའི་དུས་ཚོད་ཡག་ཤོས་དེ་བོད་མི་བཙན་བྱོལ་བའི་སློབ་གྲྭའི་ནང་ལ་སྐྱེལ་གྱི་ཡོད། ཁྱེད་རང་ཚོ་ཚང་མ་བཀའ་དྲིན་ཆེན་པོ་ཡིན་ཞེས་ངོས་ནས་རྟག་པར་ཤོད་ཀྱི་ཡོད། བཀའ་དྲིན་ཆེན་པོ་ཡིན་པས་ཁྱེད་རང་ཚོར་ཐུགས་རྗེ་ཆེ་ཟེར་གྱི་ཡིན། རྒྱ་གར་དགེ་རྒན་འགའ་ཤས་ད་ཆ་རྒས་ཡོལ་ལ་ཕྱིན་པ་དང༌། འགའ་ཤས་འདས་ཟིན་པ་ཏན་ཏན་ཡོད། དེ་དག་ཚང་མར་ང་ཚོས་བཀའ་དྲིན་རྗེས་དྲན་བྱེད་དགོས་པ་རེད། རྒྱ་གར་གཞུང་གི་པཎྜི་ཏ་ནེ་ཧ་རུ་བཞུགས་པའི་སྐབས་ལ་བོད་པའི་སློབ་གྲྭ་ཟུར་དུ་བཙུགས་པའི་དགོས་པ་རྒྱུ་མཚན་དང་། དམིགས་ཡུལ་ངེས་པ་ཅན་ཡོད་པ་འདི་ངེས་པར་དུ་ཤེས་དགོས། དེ་ཤེས་པའི་ཐོག་ནས་བོད་པའི་སློབ་གྲྭ་འདི་དག་དམིགས་བསལ་གྱི་གནས་ཚུལ་ཞིག་ཆགས་ཡོད་བསམ་པའི་ངོས་འཛིན་ཡོད་པའི་ཐོག་ནས་ཧུར་ཐག་བྱེད་རོགས་ཞེས་ཞུ་རྒྱུ་ཡིན།

བོད་པའི་ཕྲུ་གུ་ཚང་མར་སློབ་སྦྱོང་དགོས་ཀྱི་ཡོད་ཅེས་ང་ཚོས་རྒྱ་གར་གཞུང་ལ་རྟག་པར་ཞུ་གི་ཡོད། རྒྱ་གར་ཡུལ་པའི་ཕྲུ་གུ་ས་ཡ་མང་པོ་ཞིག་ལ་མཐུན་རྐྱེན་མེད་པའི་དཀའ་ངལ་དེ་ལྟ་བུ་ཞིག་ཡོད་པའི་ཐོག་ལ་བོད་པའི་ཕྲུ་གུ་ཚོར་སློབ་སྦྱོང་དམིགས་བསལ་དགོས་ཀྱི་ཡོད་ཅེས་ཞུ་རྒྱུ་དེ་དངོས་གནས་ཞུ་མ་འོས་པ་ལྟ་བུ། སེམས་ནང་ལ་འཚེར་སྣང་ཡོང་གི་འདུག འོན་ཀྱང་ང་ཚོའི་བོད་མི་རིགས་རིག་གཞུང་དང་བཅས་པ་རྩ་མེད་ཤུལ་མེད་འགྲོ་རྒྱུའི་ཉེན་ཁ་ཡོད་པ་དང༌། བོད་དང་རྒྱ་གར་ས་འདྲེས་ཆགས་ཡོད། གཉིས་ནས་བོད་ཀྱི་རིག་གཞུང་འདི་རྒྱ་གར་ནས་བྱུང་བའི་རིག་གཞུང་རེད། ཇི་ཙམ་བོད་མིའི་རྣམ་པ་དེ་མ་ཡལ་བ་ཞིག་དང༌། བོད་པའི་ཆོས་དང་རིག་གཞུང་གི་བསམ་བློ་དེ་ཇི་ཙམ་གནས་པ་དེ་སྲིད་དུ་རྒྱ་གར་གྱི་སྲུང་སྐྱོབ་ཆགས་ཡོད། དེ་ལྟ་བུའི་འཕྲལ་ཕུགས་མང་པོའི་གནད་འགག་ཆེན་པོ་ཡོད་སྟབས། རྒྱ་གར་གྱི་དགེ་རྒན་ཚོས་ད་ལྟ་བར་དུ་ཧུར་ཐག་བྱས་པ་རེད་ལ། ད་དུང་ཡང་ཧུར་ཐག་བྱེད་རོགས་ཞུ་རྒྱུ་ཡིན། ཁྱེད་རང་ཚོའི་བཀའ་དྲིན་ནམ་ཡང་བརྗེད་མི་ཡོང༌། ཐུགས་རྗེ་ཆེ་ཟེར་ཞུ་རྒྱུ་ཡིན།

དེང་སང་དུས་ཚོད་འགྲོ་གིན་འགྲོ་གིན་ལ་བོད་རིགས་དགེ་རྒན་མང་དུ་འགྲོ་གི་ཡོད། ངོས་ནས་གོ་ཐོས་ལ་ཁྱེད་རང་ཚོ་མང་པོ་ཞིག་ཡག་པོ་ཡོད་པའི་སྐད་ཆ་འདུག རེ་ཟུང་དེ་ཙམ་གྱི་སེམས་ཁུར་མེད་མཁན། ཉིན་མ་གང་འཁྱོལ་བྱེད་མཁན་དེ་ལྟར་ཡང་ཡོང་སྲིད་པ་རེད། དེ་ལྟར་ཁ་ཤས་ཡོད་བཟོ་འདུག དེ་རིགས་ཀྱིས་གཟབ་གཟབ་བྱས་ནས་བསམ་བློ་གཏོང་རོགས་བྱེད། གང་ལྟར་ང་རང་ཚོའི་ཕྲུ་གུ་འདི་རྣམས་ཤིན་ཏུ་གལ་ཆེན་པོ་ཆགས་ཡོད། སློབ་སྦྱོར་ཟེར་བ་འདི་ཉིན་རེའི་འཛིན་གྲྭ་འཚོགས། དེ་ནས་རྒྱུགས་སྤྲོད་བྱེད་པའི་སྐབས་ལ་རྒྱུགས་འཕྲོད་ཙམ་བྱུང་བ་ཞིག་གིས་མི་འགྲིགས། ཕྲུ་གུའི་བསམ་བློའི་ནང་ལ་སློབ་ཚན་གང་དང་གང་ཡིན་པ་དེའི་གནད་དོན་སེམས་ནང་འཇགས་པ་ཞིག་དང༌། སེམས་ནང་འཇགས་ནས་མི་ཚེ་སྐྱེལ་སྐབས་ཕན་ཐོགས་ཡོད་པ་ཞིག་དགོས་པ་ལས། འཕྲལ་སེལ་ལེ་གང་འགྲིགས་ལ་ཕྱིན་ན་མི་འགྲིགས། དེ་ལྟར་ཡིན་སྟབས་ཁྱེད་རང་དགེ་རྒན་ཚོས་ཧུར་ཐག་འབད་ཐག་བྱེད་རོགས་ཞེས་དམིགས་བསལ་ཞུ་རྒྱུ་ཡིན།

ཕ༽ ཚོགས་ཁག་གི་ལས་དོན་དང་། གཙང་འཕྲོད་སྨན་བཅོས།

དེ་ནས་ད་ལྟ་བོད་མི་བཙན་བྱོལ་བའི་ནང་ལ་གཞོན་ནུའི་སྒྲིག་འཛུགས་ཤིག་དང༌། བུད་མེད་ཀྱི་སྒྲིག་འཛུགས་ཤིག་ཡོད། ད་ལྟ་ཕན་ཆད་ལ་སྒྲིག་འཛུགས་དེ་གཉིས་པོ་ཕྱོགས་མང་པོ་ཞིག་གི་ནང་ལ་ཧུར་ཐག་བྱས་ཏེ་བྱས་རྗེས་གང་ལ་གང་འཚམ་ཐོན་ཏེ་ཡག་པོ་བྱུང༌། ས་གནས་འདི་གའི་ཐོག་ལ་ཡང་ཁྱེད་རང་ཚོ་གཞོན་ནུའི་སྒྲིག་འཛུགས་དང༌། བུད་མེད་ཀྱི་སྒྲིག་འཛུགས་ཀྱི་ཐོག་ནས་སྐབས་སུ་བབས་པའི་ལས་རིགས་མང་པོའི་ཐོག་ལ་ཁྱེད་རང་ཚོས་དོ་སྣང་དང་སེམས་ཁུར་བྱས་པ་ཡག་པོ་བྱུང་འདུག་པས་བསྔགས་བརྗོད་ཡོད། ད་དུང་ཡང་བཟང་པོའི་ལས་ཀ་གང་དང་གང་ཡིན་ཀྱང་ཡར་རྒྱས་འགྲོ་རྒྱུར་མཐའ་མེད་པ་ཞིག་རེད། ང་རང་ཚོ་བོད་པའི་སྤྱི་ཚོགས་ནང་ལ་བྱ་བ་མང་པོ་ཞིག་ལ་འགོ་བཙུགས་པའི་སྐབས་ལ་རྫིག་པོ་ཞིག་བྱས། དེ་ནས་ལོ་གཅིག་སོང༌གཉིས་སོང༌དང་། ལོ་ངོ་བཅུ་བཅོ་ལྔ། ཉི་ཤུ་རྩ་གྲངས་ཕྱིན་སྐབས་འཆར་ཅན་ལྟ་བུའི་ཐོག་ཏུ་ཕྱིན་ཏེ། དེ་ཙམ་གྱི་ནུས་པ་ཐོན་རྒྱུ་དང༌། དེ་ཙམ་གྱི་དང་དོད་མེད་མཁན་ཞིག་ཡོང་གི་འདུག བག་ཆགས་སམ། མིག་ལྟོས་ངན་པ་ཞིག་ཡོང་གི་འདུག དེ་ལྟ་བུར་མ་སོང་བར་མུ་མཐུད་ནས་ཐོག་མའི་དམིགས་ཡུལ་ཇི་ལྟར་ཡོད་པ་ནང་བཞིན་མཐའ་བསྐྱལ་ནས་མཇུག་སྐྱོང་བྱེད་རྒྱུ་གལ་ཆེན་པོ་རེད།

དེ་ནས་འཕྲོད་བསྟེན་གྱི་ལས་ཀ་བྱེད་མཁན་ཕྱི་ལུགས་ཀྱི་སྨན་པ་རྣམས་དང༌། བོད་ལུགས་ཀྱི་སྨན་པ་རྣམས་ནས་ང་ཚོ་ས་ཆ་ཆེན་པོ་འདིའི་སྒང་ལ་བོད་མི་ཕོན་ཆེན་པོ་ཞིག་བསྡད་ཡོད་པ་འདི་དག་གི་འཕྲོད་བསྟེན་གྱི་ཐོག་ལ་རྒྱུན་དུ་སེམས་ཁུར་ཆེན་པོ་བླངས་ཏེ་སློབ་སྟོན་ཡག་པོ་བྱེད་དགོས། ང་རང་ཚོ་བོད་པའི་གཤིས་ཀར་ཛ་དྲག་མ་བྱུང་ན་མགོ་ན་བ་ལྟ་བུའི་རིགས་སྣང་མེད་ལུས་ཏེ་འཐུས་ཤོར་འགྲོ་གི་ཡོད། ནམ་རྒྱུན་རྟག་པར་ངོས་ནས་ཤོད་མུས་ལྟར། སྤྱིར་བཏང་ཤོད་རྒྱུན་ལ་མགོ་ན་གི་འདུག་བརྗོད་ན་པག་རྒྱག་ཚད་ཟོ། ཉལ་ནས་སྡོད་ཟེར་བ་དེ་ལྟར་བྱས་ན་ལྷོད་ཡངས་ལ་འགྲོ་གི་འདུག དེ་ལྟར་ནམ་ཡང་བྱེད་མི་རུང༌། ཕྲན་བུའི་མ་བདེ་བ་བྱུང་མ་ཐག་ལམ་སེང་སྨན་པ་བསྟེན་ཏེ་བཅོས་ཐབས་བྱེད་ཐུབ་ན། ན་ཚ་ཆུང་དུས་བཅོས་ཐབས་བྱས་ན་ལས་སླ་ཞིང་། དེ་མིན་ན་ཚ་ཐོག་མར་ཡོང་སྐབས་ཨའུ་ཙམ་མིན་ནམ་བསམས་ནས་ལྷོད་ཡངས་བྱས། ན་ཚ་གཞི་ལྕི་པོ་ཆགས་ཟིན་པའི་སྐབས་ལ་ཕྱི་ལུགས་ཀྱི་སྨན་པ་བསྟེན་ནའང་བཅོས་ཐབས་མེད་པ། བོད་པའི་སྨན་པ་བསྟེན་ནའང་བཅོས་ཐབས་མེད་པ་ཆགས་ཚར་ན་ལས་ཀ་ཚང་མ་བཟོ་ཉེས་དྲས་ཐལ་ལ་ཕྱིན་ཚར་དུས་ཤིན་ཏུ་ཕངས་པོ་རེད།

བླ་མ་དེ་ལྟ་བུའི་སར་སྐྱབས་འཇུག་ཞུ་གི་ཡོད། འོན་ཀྱང་བླ་མས་གནང་ཐུབ་རྒྱུ་ཁག་པོ་རེད། དང་པོ་ནས་ན་ཚ་སྔོན་འགོག་བྱེད་རྒྱུའི་ཐོག་ལ་ཚང་མས་གཟབ་གཟབ་བྱས་ན་ན་ཚ་མི་ཡོང་བ་དང༌། ན་ཚ་བྱུང་ནའང་གཞི་ལྗིད་པོ་མི་ཡོང་བར་ཕན་གྱི་རེད། དེ་དག་ལ་ཚང་མས་དོ་སྣང་བྱེད་རོགས་ཞེས་ཟེར་རྒྱུ་ཡིན། ད་ནི་ཁྱེད་རང་ཚོ་ཉི་མས་འཚིག དཀའ་ལས་ཁག་ཡོད། བཀྲ་ཤིས་བདེ་ལེགས། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༩ ཟླ་ ༡༠ ཚེས་ ༤ ཉིན་ཧོན་སུར་རབ་རྒྱས་གླིང་རྒྱུད་སྨད་གྲྭ་ཚང་དུ་སེར་སྐྱ་མང་ཚོགས་ལ་སྩལ་བའི་བཀའ་སློབ།

ཀ༽ ཐོག་མའི་ལེའུ་དང་། ལམ་སྟོན་གྱི་ཆིབས་སྒྱུར།

དེ་རིང་འདི་གར་བྱང་རྩེ་ཆོས་རྗེ་རིན་པོ་ཆེ་དང༌། མཁན་པོ་ལས་ཟུར། བླ་སྤྲུལ་དགེ་བཤེས་གྲྭ་མང་ཁྱོན་ཆེན་པོ་ཞིག་ཕེབས་ཡོད་པ་དང༌། དེ་མིན་གཞིས་ཆགས་ཀྱི་སློབ་ཕྲུག་ཚོ་དང༌། སེར་སྐྱ་མི་མང་སྤྱི་བྱིངས། གཞིས་འགོ་དང༌། ལས་ཀ་བྱེད་མཁན་ཚོ་བཅས་འཛོམས་པའི་ས་འདིར་དམིགས་བསལ་མང་པོ་ཞུ་རྒྱུ་གང་ཡང་མི་འདུག སྔོན་མ་ནས་མང་པོ་ཞུས་ཡོད། སྤྱིར་བཏང་བཤད་ན་མི་ཕལ་ཆེ་བས་གནས་ཚུལ་ཤེས་ཀྱི་ཡོད། ཤེས་པ་འདི་ལག་ལེན་བསྟར་མིན་གྱི་གནས་ཚུལ་ལས། སྤྱི་ཡོངས་ཀྱི་འགྲོ་སྟངས་ཕལ་ཆེ་བས་ཤེས་ཀྱི་ཡོད་སྟབས་མང་པོ་ཞུ་རྒྱུ་གང་ཡང་མི་འདུག

དེ་སྔ་མི་ས་མ་རི་དང༌། སྦག་སར་སླེབས་ཐུབ་མ་སོང༌། དེ་མིན་རྒྱ་གར་བྱང་རྒྱུད་ཅམ་པ་དང་། ཀུ་ལུ་ཁུལ་ལ་ལམ་བཟོ་བྱེད་སའི་ས་གནས་ཁག་དང༌། གཞིས་ཆགས་ཁག་ཚུགས་ཡུལ། སློབ་གྲྭ་ཁག་བཅས་ལ་དོ་གལ་ཆེན་པོr་བརྩིས་ཏེ་ཐེངས་མང་ཕྱིན་པ་ཡིན། སྐབས་དེར་མི་མང་ཚོ་དངོས་གནས་འཐོམས་ནས་བསྡད་པའི་སྐབས་རེད། ལྟོས་ས་ལྟོས་འཇོག་གི་ངོས་རང་གཏེ་པོའི་དཀྱིལ་གྱི་གཟུགས་བཟང་ཡིན་པའི་ཁུལ་གྱི་སྐད་ཆ་མང་པོ་བཤད་ཡོད། ཚང་མས་སེམས་ཤུགས་བསྐྱེད་དེ་ཧུར་ཐག་བྱས་པ་རེད། འདིའི་ལེའུ་དེ་རྫོགས་པ་ལྟ་བུ་རེད། ད་ལྟ་བཀའ་བློན་གྱིས་བཤད་པའི་གནས་ཚུལ་ལྟར། ང་རང་ཚོ་སྐད་ཆ་གང་བཤད་ན་ཡང་དྲང་པོ་དྲང་བཞག ཕྱི་གསལ་ནང་གསལ་བྱས་ཏེ་བཤད་ན་ཡག་པོ་རེད། འདྲ་ཆགས་པོ་བྱས་ཏེ། ལས་བསྡོམས་དང་ཚོགས་འདུའི་སྐབས་སུ་ཡག་ཡག་ཤ་སྟག་བཤད། སྐྱོན་ཆ་ཡོད་པ་དེ་དག་མངོན་གསལ་མེད་པས་སྦས་ཏེ་བཞག་ན་སྙིང་པོ་གང་ཡང་མེད། ད་ལྟ་འདིར་བཀའ་བློན་གྱིས་གནས་ཚུལ་མང་པོ་བཤད་པའི་ནང་ལེགས་པའི་ཆ་ཡང་ཡོད། ཡང་ཕྲན་བུའི་སྐྱོན་ཆ་དང༌། ཡང་ཉེན་ཁ་ཡོང་སྲིད་པའི་གནས་ཚུལ་དེ་ཚོའི་གྲས་གསལ་བཤད་ཡག་པོ་བྱུང་སོང༌། ངོས་ནས་ཁ་སྣོན་བྱེད་དགོས་པ་ཡང་མི་འདུག

ཁ༽ ཤེས་ཡོན་གྱི་དགེ་མཚན་དང་། རིགས་གཅིག་རྐང་འཛིན།

ང་ཚོས་འཛམ་གླིང་གི་ལུང་པ་ཁག་དང༌། རྒྱལ་ཁབ་ཁག སྤྱི་ཚོགས་གང་དུ་བལྟས་ཀྱང༌ཤེས་ཡོན་ཚད་ལོངས་པ་དང༌། ཤེས་ཡོན་གྱི་ཐོག་ནས་ཐབས་ཤེས་བྱེད་ཐུབ་པ། ནམ་འཕང་གཅོད་ཐུབ་མཁན་གྱི་མི་ཡོད་སའི་ལུང་པ་རྣམས་ཡར་རྒྱས་ཆེ་བ་དང༌། སྤྱི་ཚོགས་ཀྱི་བྱ་བ་ཚགས་ཚུད་པ་ཡོད་ལ། ཤེས་ཡོན་གྱི་ཐོག་ལ་དེ་ཙམ་དོ་སྣང་མི་བྱེད་པའི་ལུང་པ་རྣམས་གནས་སྟངས་སྐྱོ་བ་ཆགས་ཡོད། ང་རང་ཚོ་བོད་རང་ལ་ཆ་བཞག་ན་ཡང༌། ང་རང་ཚོར་ད་ལྟ་རྐྱེན་ངན་ཐབས་སྡུག་འདི་འདྲ་ཞིག་ཡོང་བ་འདི་ཕྱོགས་གཅིག་ནས་ང་རང་ཚོའི་སྔོན་བསགས་ལས་ཀྱི་འབྲས་བུ་རེད། ཡིན་ནའང་དེའི་འཕྲལ་རྐྱེན་གྱི་ནང་ལ་ང་རང་ཚོ་བོད་པ་རང་ཉིད་ཀྱི་ལྷོད་ཡངས་དང་། འཐུས་ཤོར། མགོ་མ་འཚོས། མཐོང་རྒྱ་ཐོས་རྒྱུ་ཆུང་དྲགས་པ། ཤེས་བྱ་ཡོན་ཏན་གྱིས་མ་འདང་བར་འཛམ་གླིང་འདིའི་སྟེང་གི་གནས་ཚུལ་རྟོགས་མ་ཐུབ་པ་དང༌། འབྲེལ་བ་བྱེད་མ་ཐུབ་པའི་ཐོག་ནས་འཐུས་ཤོར་ཕྱིན་པ་ཧ་ཅང་གསལ་པོ་རེད།

ང་རང་ཚོ་བོད་མི་རིགས་འཚོ་ཐུབ་པ་དང༌། བཙན་བྱོལ་བའི་མི་རིགས་འཚོ་ཐུབ་པའི་རྩ་དོན་གཅིག་ཤེས་ཡོན་ལ་ཐུག་ཡོད་པར་བརྟེན། ང་ཚོས་ཕྱི་ལོ་ ༡༩༦༠ ནང་དང་ ༡༩༧༠ ནང་ལ་སློབ་གྲྭ་ཚུགས་ཨེ་ཐུབ་ཀྱི་རེ་བ་བརྒྱབ་ནས་འབད་བརྩོན་བྱས་པ་རེད། ད་ཆ་དེའི་རིམ་པ་བརྒལ་ནས་སློབ་སྦྱོང་སྤུས་དག་པོ་ཡོང་རྒྱུའི་བསམ་བློ་གཏོང་དགོས། བོད་པའི་ཕ་མ་དེ་ཙམ་གྱི་སློབ་སྦྱོང་མེད་པ་ཚོས་ཕྲུ་གུས་ཡི་གེ་འབྲི་ཀློག་ཤེས་པ་ཙམ་དང༌། ཕྱི་རྒྱལ་གྱི་སྐད་ཡིག་འབྲི་ཀློག་འཕེར་ཙམ་བྱུང་ན་ཕྲུ་གུར་ཤེས་ཡོན་ཡོད་སྙམ་པའི་བསམ་ཚུལ་ཡོང་སྲིད་ཀྱང་དེ་ལྟ་བུས་འགྲིག་ཐབས་མེད། དཔེར་ན། ང་རང་ཚོ་བོད་པར་ཆ་བཞག་ནའང༌། བོད་ཡིག་འབྲི་ཀློག་ཤེས་པ་ཙམ་གྱིས་བོད་པའི་ཤེས་ཡོན་ཡོད་པར་ཆ་འཇོག་བྱེད་ཀྱི་མ་རེད།

དེ་བཞིན་དེང་དུས་ཀྱི་ཤེས་ཡོན་ཡང་ཚད་ལོངས་པ་ཞིག་ཡོད་དགོས། སོ་སོས་མ་ཐུབ་ན་དེ་ག་ཡིན་པ་ལས། ཐུབ་ན་རིགས་གཅིག་རྐང་འཛིན་ཐོན་ཐུབ་པ་བྱེད་རྒྱུ་འདི་གལ་ཆེན་པོ་རེད། ང་རང་ཚོ་བཙན་བྱོལ་བའི་ནང་ལ་ཡང་ཕན་ཐོགས་ཆེན་པོ་ཡོང་གི་རེད་ལ། མ་འོངས་པར་གཞིས་བྱེས་མཉམ་འཛོམས་བྱུང་བའི་མཚམས་ལ་ཡང་ཕན་ཐོགས་ཆེན་པོ་ཡོང་གི་རེད། དེ་བཞིན་ཕྱི་རྒྱལ་ཁག་ལ་འགྲོ་མཁན་ཚོ་ཡང་ཤེས་ཡོན་ཡག་པོ་མེད་ན་དཀའ་ངལ་ཆེན་པོ་ཡོད། མ་གཞི་དེང་སང་རྒྱ་གར་གཞིས་ཆགས་ཀྱིས་ཡིད་མ་ཚིམས་པར། ཨ་མི་རི་ཀར་འགྲོ་གི་ཡིན་ཞེས་ཤོར་ཤོར་བྱེད་ཀྱི་ཡོད། བོད་པ་རྫུན་མ་ཡང་ཐོན་ཡོང་གི་ཡོད། མ་གཞི་ཨ་མི་རི་ཀར་སླེབས་ཟིན་པ་ཁ་ཤས་ཡག་པོ་འདུག རྒྱ་གར་དང་བལ་ཡུལ་ནང་སྡོད་པའི་སྐབས་ལ་དེ་ཙམ་གྱི་སེམས་ཤུགས་དང༌། མི་རིགས་ཀྱི་ལྟ་བ་མེད་མཁན་ཞིག་ལ་ཕྱི་རྒྱལ་དུ་སླེབས་རྗེས་གཞི་ནས་སོ་སོའི་མི་རིགས་ཀྱི་ལྟ་བ་དང༌། སེམས་ཤུགས་ཤིག་སླེབས་ཀྱི་འདུག

ཡིན་ནའང་རྒྱ་གར་ལ་ཡོད་པའི་བོད་མི་འདི་དག་ང་ཚོ་རྩ་བའི་རྟེན་གཞི་ཆགས་ཡོད། རྩ་བ་འདི་ཡག་པོ་འཛིན་རྒྱུར་ང་ཚོ་ཚང་མས་འགན་འཁྱེར་དགོས་པ་ལས། འདི་འཕྲལ་སེལ་ལྟ་བུ་དང༌། འདི་ལས་ལྷག་ཙམ་གཅིག་ལ་འཕུར་རྒྱུ་བྱུང་ན་འཕུར་ཆོག་ཆོག་བྱས་ནས་བསྡད་ན་ནོར་འཁྲུལ་རེད། ང་ཚོར་སློབ་གྲྭ་ཐོན་ཐུབ་པ་མང་པོ་ཡོད་ཀྱང་རིགས་གཅིག་རྐང་འཛིན་གྱི་ཐོག་ནས་ནུས་པ་ཐོན་ཐུབ་མཁན་ཉུང་ཉུང་རེད། རྒྱ་གར་ནང་ལ་ལས་ཀ་འགྲིག་ཙམ་བྱེད་མཁན་དེ་དག་ཀྱང་ཕྱི་རྒྱལ་དུ་ཟ་ཁང་གི་གཡོག་པོ་རྒྱུགས་ནས་སྡོད་ཀྱི་ཡོད། གང་ལྟར་སྤྱི་ཚོགས་དེ་དག་གི་ནང་དུ་སོ་སོ་རིགས་གཅིག་རྐང་འཛིན་གྱི་གནས་ཚད་མེད་ན་ལས་ཀ་བཟང་བ་ཐོབ་མ་ཐུབ་པ་དེ་ལྟ་བུའི་དཀའ་ངལ་འདུག ཕྱོགས་གང་དུ་བལྟས་ན་ཡང་ཤེས་ཡོན་ཚད་མཐོ་པོ་ཞིག་དང༌། རང་སྐྱ་འཕེར་བ་དགོས་པ་འདི་ཤིན་ཏུ་གལ་ཆེན་པོ་འདུག

དེ་ནས་གོང་དུ་བཀའ་བློན་གྱིས་བརྗོད་པ་བཞིན། ང་རང་ཚོ་བོད་པ་རང་ཉིད་ཀྱི་ནང་ནས་བོད་ཀྱི་ཆོས་འབྱུང༌དང་། རྒྱལ་རབས་ལ་སོགས་པར་སློབ་སྦྱོང་དང༌། ཉམས་ཞིབ་བྱེད་དགོས། འདས་པའི་ལོ་རྒྱུས་ཀྱི་ནང་ལ་ལེགས་ཆ་ཡོད་ལ་སྐྱོན་ཆ་ཡང་ཡོད། དེ་རིགས་ལ་དེང་དུས་ཀྱི་དཔྱད་པ་བྱེད་སྟངས་ནང་བཞིན་བློ་གཟུ་བོར་གནས་པའི་ཐོག་ནས་ཉམས་ཞིབ་བྱེད་དགོས། ད་ཕན་ཕྱི་རྒྱལ་གྱི་མིའི་ནང་ནས་བོད་པའི་གནས་ཚུལ་ལ་ཉམས་ཞིབ་བྱེད་མཁན་ཡོང་གི་ཡོད་ཀྱང༌། ང་ཚོ་བོད་པའི་ནང་ནས་ཉམས་ཞིབ་བྱེད་མཁན་མི་འདུག འདི་རིགས་ངེས་པར་དུ་དགོས་ཀྱི་འདུག ཕྱི་རྒྱལ་དུ་ཡོད་པའི་བོད་རིགས་རྣམས་ལའང་བརྗོད་ཀྱི་ཡོད། ཁྱེད་རང་ཚོའི་ཕྲུ་གུ་མཐོ་རིམ་སློབ་གྲྭ་གང་ལ་གང་འཚམ་ཐོན་པ་དེ་དག་གི་གྲས་རིགས་གཅིག་རྐང་འཛིན་གྱི་མཁས་པའི་སློབ་སྦྱོང་བྱེད་ཐུབ་པ་བྱུང་ན་ཡག་པོ་རེད། སོ་སོ་རང་ས་ནས་མཐུན་རྐྱེན་སྒྲུབ་ཐུབ་ཀྱི་མེད་ཀྱང་ཐབས་ཤེས་བྱེད་རྒྱུ་ཡོད་ལས་ཆེ་ཞེས་འབོད་སྐུལ་བྱེད་ཀྱི་ཡོད་ལ། རྒྱ་གར་ནང་ལའང་དེ་བཞིན་བྱེད་རྒྱུ་གལ་ཆེན་པོ་འདུག

ག༽ ཤེས་ཡོན་གྱི་ལག་ཆ་དང་། ལྷག་བསམ་གྱི་རྒྱབ་རྟེན།

སློབ་སྦྱོང་ཡོད་ཀྱང་རྩ་བའི་མིའི་ལྷག་བསམ་གྱིས་རྒྱབ་འཁྱོགས་པ་ཞིག་མ་བྱུང་ན་མི་འགྲིགས། སློབ་སྦྱོང་ཕྲན་བུ་ཡོད་པའི་རྐྱེན་གྱིས་བསམ་རྒྱུ་དྲན་རྒྱུ་མང་པོ་ཞིག་ཆགས། རེ་བ་མང་པོ་ཞིག་ཀྱང་སླེབས། རེ་བ་ཚང་མ་འགྲུབ་མ་ཐུབ། རེ་དོགས་ཀྱི་རྣམ་རྟོག་ལུ་གུ་བརྒྱུད་བྱས་པའི་འབྲས་བུར་སོ་སོ་སྐྱིད་པ་གང་ཡང་མེད་ལ། སྤྱི་ཚོགས་ལའང་ཕན་ཐོགས་མེད་པ་བྱུང་ན་སྙིང་པོ་གང་ཡང་མེད། ཤེས་བྱ་ཡོན་ཏན་ཡོད་པ་དེས་སྤྱི་ལ་ཕན་ཐོགས་ཡོད་པ་ཞིག་དང༌། རང་ཉིད་སྒེར་ལའང་ཕན་ཐོགས་ཡོད་པ་ཞིག་ཡོང་བར་ལྷག་བསམ་ཡོད་དགོས། ལྷག་བསམ་ཟེར་བ་འདི་ཡ་རབས་སྤྱོད་བཟང་གི་དོན་དག་རེད། ང་ཚོས་བྱིས་པ་ཆུང་ཆུང་འགྲོ་སའི་འཛིན་གྲྭ་ནས་བཟུང་སྟེ་འཛིན་གྲྭ་རིམ་པའི་ནང་ལ་སློབ་སྦྱོང་སྤྲོད་པ་འདི་བདེ་སྐྱིད་ཀྱི་དོན་ལ་སྤྲོད་ཀྱི་ཡོད་ལ། བདེ་སྐྱིད་ཅེས་པ་དེ་ང་ཚོའི་ཐོབ་ཐང་རེད། བདེ་སྐྱིད་ཡོང་བའི་རྩ་བ་ནི་སེམས་ཞི་ཞིང་དུལ་བ་ཡིན། སེམས་མ་ཞི་ན་བདེ་སྐྱིད་ཡོང་ཐབས་མེད། སྐྱེ་བ་སྔ་ཕྱི་དང༌། ལས་རྒྱུ་འབྲས་རྣམས་ཁས་བླངས་མིན་ཇི་ལྟར་ཡང༌། གང་ལྟར་མི་ཚེ་སྐྱིད་པོ་ཡོང་བ་ལ་སེམས་བཟང་པོ་བྱེད་དགོས་པ་འདི་ར་སྤྲོད་འཕེར་བ་ཡིན།

འཛམ་བུ་གླིང་སྤྱི་དང་ང་རང་ཚོའི་ཁྱིམ་མཚེས་ཕན་ཚུན་གང་ལ་བལྟས་ཀྱང་ར་སྤྲོད་བྱེད་ཐུབ་པ་ཞིག་རེད། མིའི་མི་ཚེར་དགོས་མཁོ་བདེ་སྐྱིད་ཡིན་ཞིང་། བདེ་སྐྱིད་ཡོང་བའི་རྩ་བ་སེམས་བཟང་པོ་བྱེད་དགོས། སེམས་བཟང་པོ་བྱུང་ན་མི་ཚེ་དོན་དང་ལྡན་པ་བྱུང་བ་རེད། སེམས་པ་མ་རུང་ཁོག་བཅུག་གི་མི་ལ་བདེ་སྐྱིད་ཡོང་ཐབས་གཏན་ནས་མེད། ཁྱིམ་ཚང་ནང་ལའང་སྐྱིད་པ་མེད། ཕ་མ་སེམས་པ་ནག་པོ་ཡོད་པའི་ཁྱིམ་ཚང་ནང་ལ་སྐྱེས་པའི་ཕྲུ་གུ་ཡང་བསོད་ནམས་དམན་པ། ག་དུས་ཡིན་ནའང་སྡུག་བསྔལ་མྱོང་དགོས་པ་དང༌། ག་དུས་ཡིན་ན་ཡང་མ་སྐྱིད་པ་བྱས་ནས་སྡོད་དགོས་པ་ཆགས་ཀྱི་རེད།

དེ་ལྟ་བུའི་མི་སེམས་པ་ནག་པོ་ཡོད་མཁན་གྱི་ཁྱིམ་ཚང་གང་དུ་ཡོད་སའི་གྲོང་སྡེ་དེ་ཡང་སྐྱིད་པ་ཡོང་གི་མ་རེད། རྒྱ་གར་རྒྱལ་ཁབ་ཆེན་པོ་འདིར་དེ་སྔོན་གྷན་དྷི་ལྟ་བུ་དངོས་གནས་དྲང་གནས་ཀྱི་མི་རྣམ་དཔྱོད་ཅན། སྙིང་སྟོབས་ཅན། གཞན་ཕན་ལྷག་བསམ་ཅན་དེ་ལྟར་མང་པོ་ཐོན་པའི་ལུང་པ་ཡིན་ཡང༌། དེང་སང་ཆབ་སྲིད་ཀྱི་ལས་ཀ་བྱེད་མཁན་མི་བཟང་པོ་འགའ་ཞིག་ཡོད་ཀྱང༌། མང་པོ་ཞིག་ལྷག་བསམ་གྱིས་མ་འདང་བར་ཡུལ་ནང་དཀའ་ངལ་འཕྲད་ཀྱི་ཡོད། རྒྱ་གར་དབུས་གཞུང་དང༌། ས་གནས་གཞུང་སོ་སོ་ནས་འགྲོ་སོང་ཤིན་ཏུ་ཆེན་པོ་གཏོང་གི་ཡོད་ཀྱང༌། མི་མང་པོ་སྐྱོ་པོ་རྣམས་ནི་ད་དུང་སྐྱོ་པོ་བྱས་ནས་བསྡད་འདུག དེའི་རྩ་བ་གང་གིས་ལན་པ་རེད་ཟེར་ན་ལྷག་བསམ་གྱིས་ལན་པ་རེད། ལྷག་བསམ་གྱིས་ཕྱུག་པ་ཞིག་མ་བྱུང་ན། མི་ཚེའི་ནང་ལ་སྐྱིད་པ་ཞིག་དང༌། གྲ་འགྲིགས་པ་ཞིག་མི་ཡོང་བ་བརྒྱ་ཆ་བརྒྱ་ཐམ་པ་ཐག་ཆོད་པ་རེད།

ང༽ དགེ་རྒན་གྱི་ལས་འགན་དང་། རང་དཔེ་གཞན་སྟོན།

ཆོས་ཁས་ལེན་མིན་ཇི་ལྟར་ཡང༌། མི་ཚེ་སྐྱིད་པོ་ཞིག་ཡོང་བ་ལ་མི་ལྷག་བསམ་བཟང་པོ་ཞིག་བྱེད་དགོས་ཟེར་བའི་བསླབ་བྱ་འདི་ཕྲུ་གུའི་རྒྱུད་ལ་ངེས་ཤེས་འདྲོངས་པ་བཟོ་རྒྱུ་གལ་ཆེ། བསླབ་བྱ་བྱེད་མཁན་དགེ་རྒན་གྱི་ཁ་ནས་བྱམས་བརྩེ་བྱེད་དགོས། བཟོད་པ་བྱེད་དགོས་བཤད་ཀྱང༌། སོ་སོའི་རྣམ་འགྱུར་དེ་དང་མཐུན་པ་མེད་ན་ཕྲུ་གུས་ཡིད་ཆེས་བྱེད་ཀྱི་མ་རེད། བཅོམ་ལྡན་འདས་ཀྱིས་དོན་སྤྱོད་པ་དང༌། དོན་མཐུན་པ་ཞེས་གསུངས་ཡོད་པ་ལྟར། དགེ་རྒན་སོ་སོས་ཀྱང་འཛིན་གྲྭའི་ནང་ལ་ཕྲུ་གུ་དེ་དག་གི་མི་ཚེའི་མདུན་ལམ་གྱི་ལས་འགན་ཡོད་བསམ་པའི་ཐོག་ནས་ལྷག་བསམ་རྣམ་དག་གིས་སེམས་ཁུར་བླངས་ནས་སློབ་ཁྲིད་བྱེད་པ་དང་ཆབས་ཅིག་ཕྲུ་གུ་ཚོར་ལྷག་བསམ་གལ་ཆེན་པོ་ཡིན་པ་དང༌། གཞན་ཕན་གྱི་བསམ་པ་གལ་ཆེན་པོ་ཡིན་པ་ངོ་སྤྲོད་བྱས་ན། ཕྲུ་གུའི་བསམ་བློའི་ནང་རྒན་ལགས་ཀྱིས་བྱེད་སྟངས་དེའི་ཐོག་ནས་བསླབ་བྱ་བྱེད་པ་འདི་དངོས་གནས་རེད་བསམ་པའི་སེམས་ལ་ཡིད་ཆེས་དང༌། དེ་ལ་དོན་གཉེར་སླེབས་རྒྱུ་ཞིག་ཡོང་གི་རེད། དེ་ལྟར་ཡིན་སྟབས་དགེ་རྒན་རྣམས་ཤིན་ཏུ་གལ་ཆེན་པོ་རེད།

དེང་སང་སློབ་གྲྭའི་དགེ་རྒན་བོད་རིགས་མང་དུ་འགྲོ་གི་ཡོད། བོད་རིགས་དགེ་རྒན་ཚོས་རང་དོན་རང་གཅེས་ཀྱིས་ཁུར་ཆེན་པོ་ལེན་དགོས། བོད་པའི་དགེ་རྒན་རེ་ཟུང་ཐེབས་ཆག་དེ་ལྟར་འདུག་ཅེས་གོ་ཐོས་ཡོང་གི་འདུག གཟབ་གཟབ་བྱས་ན་མ་གཏོགས། ཕོགས་རང་བསམ་བསྡད་པ་ལས། སེམས་ཁུར་བླངས་ནས་ཕྲུ་གུའི་དོན་དག་ལ་སློབ་ཁྲིད་བྱེད་རྒྱུ་དེ་ཚོའི་གྲས་འཕྲལ་སེལ་ཉིན་མ་གང་འཁྱོལ་བྱས་ན་ཡག་པོ་མ་རེད། རྒྱ་གར་དགེ་རྒན་ཚོར་ཆ་བཞག་ན། རེ་ཟུང་ནི་ཐེབས་ཆག་དེ་ལྟར་ཡོང་གི་ཡོད། སྤྱི་བྱིངས་དེ་དག་ནི་འདས་པའི་ལོ་ཡུན་དེ་དག་གི་རིང་ལ་བོད་མི་བཙན་བྱོལ་བ་ཡོད་སར་བསྡད་ནས་བོད་ཕྲུག་གི་ཤེས་ཡོན་ཐོག་ལ་ཞབས་འདེགས་ཧུར་ཐག་བསྒྲུབས་ཡོད་པས་ཧ་ཅང་བཀའ་དྲིན་ཆེན་པོ་རེད། རྒྱ་གར་དགེ་རྒན་མང་པོ་ཞིག་འདས་གྲོངས་ཕྱིན་ཚར་བ་རེད། གང་ལྟར་ཁྱེད་རང་ཚོ་ནས་ད་ལྟ་བར་དུ་བྱས་རྗེས་ངེས་ཅན་བཞག་ཡོད་པས། ད་རེས་གོ་སྐབས་ཟིན་ནས་ངོས་ནས་ཁྱོད་རང་ཚོར་ཐུགས་རྗེ་ཆེ་ཞུ་གི་ཡོད་ལ། ད་དུང་མ་འོངས་པར་ཡང་ཚང་མས་ཧུར་བསྐྱེད་བྱེད་རོགས་ཟེར་རྒྱུ་ཡིན། བོད་པའི་དགེ་རྒན་ཚོ་ནས་རང་དོན་རང་གཅེས་ཀྱི་བསམ་བློ་གཏོང་དགོས། དེ་ནས་ཕ་མ་ཚོས་ཀྱང་སོ་སོའི་ཕྲུ་གུ་ཚོར་གཞེན་སྐུལ་བྱེད་རྒྱུ་དང༌། རང་སྦྱོང་གི་གོ་སྐབས་སྤྲོད་རྒྱུར་ཕ་མ་ཚོས་ཁུར་མཉམ་ལེན་བྱེད་རྒྱུ་གནད་འགག་ཆེན་པོ་འདུག

ཅ༽ དགེ་འདུན་པའི་ཀུན་སྤྱོད་དང་། གྲྭ་རྒྱུན་ལ་ཉམས་ཞིབ།

དགེ་འདུན་པ་སྤྱི་ཡོངས་ནི་ཧ་ཅང་ཡག་པོ་རེད། ཡིན་ནའང་ཞབས་འདྲེན་ཞུ་མཁན་དེ་ལྟར་ཁ་ཤས་ཡོང་གི་ཡོད། ཁ་སང་ལུགས་བསམ་གཞིས་ཆགས་ལ་ལུས་ལ་གྲྭ་ཆས་གྱོན་ནས་རྣམ་འགྱུར་མ་མཛེས་པ་བྱེད་མཁན་དེ་ལྟར་འདུག་ན་གཞིས་འགོ་དང༌། བརྒྱ་དཔོན། བཅུ་དཔོན། སྤྱིར་བཏང་མི་མང་ཞིག་ཡིན་ན་ཡང་དེ་ལ་ཁྱེད་རང་ག་ནས་ཡིན་ནམ་ཞེས་སྐད་ཆ་དྲིས། གྲྭ་ས་གྲྭ་ཚང་འདི་ཡིན་ཟེར་གྱི་འདུག་ན། དེར་རྩིས་སྤྲོད་བྱེད་དགོས། འདིས་འདི་འདྲ་བྱེད་ཀྱི་འདུག་ཅེས་བརྗོད་ན་ཡག་པོ་འདུག དྷ་རམ་ས་ལར་ཡང་དེ་ལྟར་བྱས་ན་ཡག་པོ་འདུག་ཅེས་སྐད་ཆ་བྱུང༌། གྲྭ་ས་གྲྭ་ཚང་སོ་སོ་དང༌། མཁན་པོ་རྣམ་པ། དགེ་བསྐོས་བཅས་ཀྱིས་བརྗོད་ཀྱི་ཡོད་ཀྱང༌། གདན་སའི་གླིང་གྲོལ་རྗེས་འཁྲབ་མཁན་དེ་ལྟར་ཡོང་སྐབས་མི་མང་རང་གིས་ཁུར་མཉམ་ལེན་བྱས་ཏེ་ལམ་སེང་བརྡ་སྦྱོར་བྱས་ན་གནད་འགག་འདུག གང་ལྟར་དགེ་འདུན་པ་རྣམས་སྤུས་དག་པོ་དགོས་པ་འདི་ཤིན་ཏུ་གལ་ཆེན་པོ་འདུག གཞི་རྐང་ཧུར་བརྩོན་ཆེན་པོས་སློབ་གཉེར་བྱེད་སྟངས་སོགས་ཧ་ལས་པ་ཡག་པོ་རེད། ཕྱིན་ཆད་མཐུད་ཀ་རྒྱག་སྟངས་འདིར་ང་ཚོས་བསམ་བློ་གཏོང་དགོས་པ་དང༌། དེར་ཉམས་ཞིབ་བྱེད་མཁན་བྱུང་ན་ཡག་པོ་མེད་དམ་བསམ་གྱི་འདུག

ཆ༽ སྒྲིག་འཛུགས་ཀྱི་དགེ་མཚན་དང་། གྲོས་ཚོགས་ཀྱི་གནས་ཚུལ།

གོང་དུ་སྤྱི་འཐུས་ཀྱི་སྐོར་ལ་བཀའ་བློན་གྱིས་འགྲེལ་བཤད་བརྒྱབ་སོང༌། དེ་གནད་འགག་ཅིག་ཆགས་ཀྱི་འདུག རྩ་བ་སྤྱི་འཐུས་ནང་དང༌། གང་དང་གང་ནས་ཡིན་ཀྱང་བོད་གཞུང་གིས་མ་འགྲིགས་མ་འཐུས་པའི་སྐྱོན་ཆ་ལྷགས་པ་རྩལ་འདོན་བྱས་ཏེ་བཤད་པ་འདི་ཧ་ཅང་གལ་ཆེན་པོ་རེད། ང་རང་ཚོ་རྒྱ་གར་ནང་ལ་རྩ་བ་མང་གཙོའི་ལམ་ལ་འགྲོ་གི་ཡོད་པ་དང༌། མང་གཙོའི་ཀ་བ་གསུམ་ཞེས་པ་ཆ་ཚང་ང་ཚོས་ལག་ལེན་བསྟར་གྱི་ཡོད། ཡིན་ན་ཡང་དངོས་ཡོད་གནས་ཚུལ་ལ། གཞུང་གི་སྲིད་དབང་འཛིན་མཁན་གྱི་ཚོགས་པ་དང༌། ཁ་གཏད་ཀྱི་ཚོགས་པ་ཚད་ལོངས་པ་སོ་སོར་ཡོད་ན། ཆབ་སྲིད་ཀྱི་ཚོགས་པ་སྲིད་དབང་འཛིན་མཁན་དེར་ངོ་རྒོལ་ཤོག་ཁག་གིས་སྐྱོན་བརྗོད་བྱས། སྐྱོན་བརྗོད་དེ་རྒྱུ་མཚན་ལྡན་པ་དང༌། ཡིད་ཆེས་འཕེར་བ་བྱུང་བའི་མཚམས་ལ་འོས་བསྡུ་བྱས། འོས་བསྡུའི་རྒྱལ་ཕམ་གྱི་ཐོག་གཞུང་སྲིད་འཛིན་མཁན་བརྗེས་བསྒྱུར་བྱེད་དུས་ཚགས་ཚུད་པོ་དང་ཡག་པོ་ཞིག་ཡོང་གི་ཡོད། ད་ལྟ་ང་ཚོར་འདི་མེད།

གྲོས་ཚོགས་ཀྱི་ནང་ལ་འཐུས་མི་ཚོས་སྐྱོན་བརྗོད་བྱེད་དགོས་ཀྱང༌། བྱེད་སྟངས་ཐད་ད་ལྟ་ང་ཚོར་བཙན་བྱོལ་གཞུང་གི་སྒྲིག་འཛུགས་ཤིག་ཡོད་པ་འདི་དབུ་འཕང་སྨད་གཞི་ལྟ་བུ་བྱས་ན་དེ་ཡག་པོ་རང་མི་འདུག ཕན་ཐོགས་ཀྱང་མི་འདུག ང་ཚོར་བཙན་བྱོལ་གཞུང་ཞིག་ཡོད་པ་དང་མེད་པ་གཉིས་ལས་ཡོད་པ་བཀའ་དྲིན་ཆེ་ཞིང་། རྒྱ་ནག་གཞུང་གིས་ཀྱང་འདི་ལ་དོ་གལ་ཆེན་པོ་བརྩི་གི་འདུག དཔེར་ན་གཞན་དག་ཕར་བཞག ངོས་ནས་རྒྱ་ནག་གཞུང་གི་འགོ་ཁྲིད་ལ་ཡི་གེ་བྲིས་ཏེ་སྐབས་རེ་རྒྱ་ནག་གཞུང་ཚབ་བརྒྱུད་ནས་བཏང་བའི་སྐབས་ལ་བརྗོད་བྱ་འགྲིགས་འདུག་ཀྱང་དེའི་ལས་ཤོག་འདི་འགྲིག་གི་འདུག དེར་བོད་གཞུང་དགའ་ལྡན་ཕོ་བྲང་ཟེར་བའི་ལས་རྟགས་འདུག་ཅེས་ཤོད་ཀྱི་འདུག འདི་དཔེ་མཚོན་གཅིག་རེད།

མདོ་དོན་སྙིང་པོ་སྤྱི་པའི་སྒྲིག་འཛུགས་གཅིག་ཡོད་ན་དེས་ཚང་མར་བལྟ་ཐུབ་ཀྱི་ཡོད་པ་དང༌། སྤྱི་པའི་སྒྲིག་འཛུགས་ཤིག་མེད་ན་སོ་སོ་རང་མགོ་གང་ཐོན་བྱས་ནས་སྡོད་རྒྱུ་ལས་སྤྱི་པ་དེར་བརྗོད་ས་གང་ཡང་མེད། ང་ཚོ་བོད་མི་བཙན་བྱོལ་བ་ཤར་ནིའུ་ཛི་ལཎ་ཌི་དང༌། ནུབ་ཀེ་ན་ཌ་དང༌། ཨ་མི་རི་ཀ བྱང་སོག་ཡུལ་སོགས་རྒྱལ་ཁབ་སུམ་ཅུ་སོ་གྲངས་ཤིག་ནང་ལ་བོད་པ་ཁ་འཐོར་ནས་བསྡད་ཡོད་ཀྱང༌། རྒྱ་གར་ནང་ང་ཚོར་སྤྱི་པའི་སྒྲིག་འཛུགས་ཤིག་ཡོད་པ་འདིའི་ཐོག་ནས་བོད་མི་ཡོངས་རྫོགས་ལ་འབྲེལ་བ་མཐུད་ནས་སྡོད་ཀྱི་ཡོད་པ་དེས་ཕན་གྱི་འདུག དོ་བདག་སོ་སོར་ཡང་སོ་སོའི་སེམས་ཀྱི་ནང་ལ་ང་ཚོར་སྤྱི་པ་སོ་སོའི་ལུས་ལྟ་བུ་གཅིག་ཡོད་སྙམ་པའི་བློ་བཞག་ས་ཞིག་ཡོང་གི་ཡོད། སྤྱི་པའི་གོང་བུའི་ནུས་པ་ཐོན་པ་ལ་སྤྱི་པའི་སྒྲིག་འཛུགས་ཤིག་ཡོད་དགོས་པ་དང༌། སྤྱི་པའི་སྒྲིག་འཛུགས་དེའི་ནུས་པ་ཐོན་པ་ཞིག་ཡོང་བ་ལ་མང་ཚོགས་ཀྱི་རྒྱབ་སྐྱོར་ཡོད་དགོས། མང་ཚོགས་ཀྱི་རྒྱབ་སྐྱོར་ཡོང་བ་ལ་ཡིད་ཆེས་ཡོད་དགོས། མང་ཚོགས་ཀྱི་ཡིད་ཆེས་བརླག་གཞིའི་གནས་ཚུལ་ཐོན་ན། གཞི་ལྗི་པོ་དང་བསམ་བློ་གཏོང་དགོས་པ་ཞིག་ཆགས་ཀྱི་འདུག

ད་ལྟ་བཀའ་བློན་གྱིས་ཟེར་བ་ལྟར་སྤྱི་འཐུས་ཡོང་མཁན་ཚོ་བཙན་བྱོལ་བའི་སྒྲིག་འཛུགས་འདིའི་ཐོག་ལ་ལྷག་བསམ་རྩེ་གཅིག་ཡོད་མཁན་དང༌། ང་ཚོར་སྐྱོན་བརྗོད་བྱེད་སྐབས་ཀྱང་ང་ཚོའི་ལས་ཀ་བྱེད་བཞིན་པ་དེ་དག་ཚགས་ཚུད་དུ་གཏོང་རྒྱུ་དང༌། ནུས་པ་ཐོན་དུ་གཏོང་བའི་དོན་དུ་སྐྱོན་བརྗོད་བྱེད་པ་ལས། བཙན་བྱོལ་གཞུང་གི་སྒྲིག་འཛུགས་འདི་གཉའ་གཅོག་རྒྱུ་དང༌། དམའ་ཕབ་རྒྱུའི་དོན་དུ་མ་སོང་བ་ཞིག་དགོས། ང་ཚོར་ཆབ་སྲིད་ཀྱི་ཚོགས་པ་ཧྲ་ཏག་ཏག་གཉིས་ཡོད་ན་རྦད་དེ་གནས་ཚུལ་ཐ་དད་རེད། སྐབས་རེ་ངོས་ནས་རྩེད་མོ་དང་སྦྲགས་ཤོད་ཀྱི་ཡོད། ང་ཚོར་ད་ལྟ་རྡོག་ཁྲེས་འཁྱེར་མཁན་རྟ་ལེགས་པ་ཞིག་ཀྱང་མེད། དྲེལ་ལེགས་པ་ཞིག་ཀྱང་མེད། བོང་བུ་ཐེབས་ཆག་ཅིག་ཡོད་པ་དེ་མེད་པ་ལས་ཡོད་པ་བཀའ་དྲིན་ཆེ་གི་རེད།

ཇ༽ སྤྱི་འཐུས་ཀྱི་འོས་ཆོས་དང་། རྒྱུན་གཏན་གྱི་ཉམས་ཞིབ།

ང་ཚོའི་སྤྱི་འཐུས་གྲོས་ཚོགས་འདི་ཁྲིམས་བཟོ་དང༌། ཆབ་སྲིད་ཀྱི་སྲིད་བྱུས་གཏན་འབེབས་བྱེད་མཁན་དེ་རེད། འདིའི་ནང་ལ་ཡོད་པའི་མི་ཚོ་ང་ཚོའི་སྤྱི་ཚོགས་ནང་གི་ཨ་ཏིག་ཡང་ཏིག་ལྷག་བསམ་གྱིས་ཕྱུག་པ། དངོས་གནས་དྲང་གནས་ཀྱི་བསམ་བློ་གཏོང་ཐུབ་མཁན། བསམ་བློ་འཁོར་ཐུབ་མཁན་དེ་རིགས་སླེབས་ཐབས་བྱེད་རྒྱུ་གལ་ཆེན་པོ་འདུག འདི་ཡོང་བར་རྒྱུན་ལྡན་ནས་མི་མང་སོ་སོས་དོ་སྣང་བྱེད་དགོས་པ་ལས་འོས་བསྡུ་བྱེད་ཁར། སུ་ཡག་གི་རེད་དམ་ཞེས་ཕར་ཕར་ཕྱིན། ཚུར་ཚུར་ཕྱིན་པས་མི་འགྲིགས། དངུལ་གྱིས་ཐབས་ཤེས་བྱེད་མཁན་དེ་ལྟར་ཡང་ཡོང་མ་སྲིད་པ་མིན། སྤྱིར་བཏང་གི་འགྲོ་སྟངས་ལ་བདེན་པ་ཡོད་པའི་མི་དེས་ཕར་རྒྱུགས་ཚུར་རྒྱུགས་བྱེད་ཀྱི་མེད། རང་གི་བསམ་བློའི་ནང་ལ་གདེང་འཁེལ་ནས་སྡོད་ཀྱི་ཡོད།

བདེན་པ་དེ་ཙམ་མེད་མཁན་དེ་དག་སོ་སོའི་སེམས་ཀྱི་ནང་བདེན་པའི་སྤོབས་པ་མེད་སྟབས་ཕར་རྒྱུགས་ཚུར་རྒྱུགས་མང་པོ་བྱེད་ཀྱི་ཡོད། དེ་དངོས་ཡོད་གནས་ཚུལ་རེད། ཕར་རྒྱུགས་ཚུར་རྒྱུགས་མང་པོ་བྱེད་མཁན་དེ་ཕུགས་ལ་སོ་སོ་རྫུན་མ་ཆགས་རྒྱུ་གསལ་པོ་རེད། འོན་ཀྱང་འཕྲལ་སེལ་སྐབས་རེར་ཁེ་བཟང་རག་གི་ཡོད། དེ་རིགས་ལ་གདན་སའི་དགེ་འདུན་པ་དང༌། མི་མང་ཚང་མས་དུས་རྒྱུན་ལྡན་ནས་བསམ་བློ་བཏང༌། བརྟག་དཔྱད་བྱས། དོ་སྣང་བྱེད་དགོས། ང་རང་ཚོའི་སྤྱི་ཚོགས་འདིའི་ནང་གི་མི་དངོས་གནས་ལྷག་བསམ་ཡོད་པ། སྤྱི་སེམས་ཡོད་པ་དེ་ཚོས་གྲས་སྤྱི་འཐུས་ནང་ལ་སླེབས་ཐུབ་པ་བྱེད་རྒྱུ་འདི་གནད་འགག་ཆེན་པོ་འདུག

ཉ༽ ནང་ཁུལ་གྱི་དཀའ་རྙོག་དང་། རྒྱ་གཞུང་གི་དཀྲུག་ཤིང་།

དེ་ནས་ང་རང་ཚོའི་ནང་ཚགས་རྙོག་དྲ་ཡོད་པ་དེ་ཚོའི་གྲས་ཡོང་སྲིད་པ་ཞིག་རེད། ཐོག་མར་ལྔ་བཅུ་ང་དགུ་ལོར་ང་ཚོ་མ་སུ་རིར་འབྱོར། དེ་ནས་དྲུག་ཅུ་ཐམ་པའི་ལོར་ཚུར་དྷ་རམ་ས་ལར་ཡོང་བ་རེད། དེ་ནས་ཌལ་ལ་ཧའོ་སེར་བོད་པའི་གཞིས་ཆགས་གཅིག་ཚུགས་པ་རེད། ཌལ་ཧོར་ནས་བོད་པ་ཁ་ཤས་ཀྱི་ཐོག་ནས་རྙོག་དྲ་ཞིག་བྱུང༌། དེ་ནས་ཀ་རྡོར་ཁུལ་ལ་ཡང་རྙོག་དྲ་བྱུང་བ་རེད། མིའི་སྤྱི་ཚོགས་ཀྱི་ནང་ལ་རྙོག་དྲ་ཡོང་བ་དེ་ཆོས་ཉིད་རེད། ཡོང་གིན་ཡོང་གིན་སེལ་གྱིན་སེལ་གྱིན་བྱས་ནས་འགྲོ་རྒྱུ་ལས། ཡོང་མི་སྲིད་པ་གང་ཡང་མ་རེད། དེ་དུས་ཀྱི་རྙོག་དྲ་དེ་རིགས་ལ་རྒྱ་མི་གུང་བྲན་དང་འབྲེལ་བ་གང་ཡང་མེད།

བར་སྐབས་ཤིག་ནས་ང་ཚོ་བོད་པའི་ནང་ལ་རྙོག་དྲ་ཡོང་བའི་སྐབས་ལ་ཐའེ་ཝན་བོད་སོག་ལས་ཁུངས་དང་འབྲེལ་བ་ཡོད་མཁན་འདྲ་པོ། རིམ་པས་པེ་ཅིང་གི་ཕྱོགས་ནས་ཀྱང་འབྲེལ་བ་དེ་ལྟར་བྱེད་ཀྱི་མེད་དམ་སྙམ་པ་ལྟ་ཞིག་ཡོང་གི་འདུག ལྷག་དོན་གོང་དུ་བདེ་སྲུང་བཀའ་བློན་གྱིས་བརྗོད་པ་བཞིན། བར་སྐབས་རྒྱ་མིའི་གསང་བའི་ལས་བྱེད་པའི་ཚོགས་འདུ་དེ་ལྟ་བུའི་སར་གྲོས་ཆོད་བཞག་པའི་ཡིག་ཆ་འགའ་ཤས་ང་ཚོར་ལག་སོན་བྱུང་བའི་ནང་ལ། བོད་མི་བཙན་བྱོལ་བའི་ནང་དཀྲུག་ཤིང་རྒྱག་དགོས་པ་དང༌། བོད་པ་བཙན་བྱོལ་བའི་སྒྲིག་འཛུགས་གཏོར་བཤིག་གཏོང་དགོས་ཟེར་བ་དེ་ལྟ་བུའི་གནས་ཚུལ་གསལ་པོ་བཀོད་འདུག དེ་རིགས་ལ་ང་ཚོས་དམིགས་བསལ་གྱི་དོ་སྣང་ཞིག་མ་བྱས་ན་མ་འགྲིག་མཁན་ཞིག་ཆགས་ཡོང་གི་འདུག ང་ཚོ་བོད་མི་ནང་ཁུལ་གྱི་རྙོག་དྲར་གནད་འགག་དེ་ཙམ་མེད་ཀྱང༌། རྒྱ་བོད་གཉིས་དབར་དཀའ་རྙོག་ཡོད་པ་དེ་དང་འབྲེལ་ནས་བྱུང་ན། དེ་ལ་དམིགས་བསལ་གྱི་དོ་སྣང་བྱེད་དགོས་པ་ཞིག་རེད།

ཏ༽ དབུ་མའི་ལམ་ཕྱོགས་དང་། མི་རིགས་ཀྱི་ལྟ་བ།

རྒྱ་བོད་གཉིས་ཀྱི་གནས་སྟངས་ནི་དམིགས་བསལ་གསར་པ་ཞུ་རྒྱུ་གང་ཡང་མི་འདུག ང་ཚོའི་བསམ་བློ་གཏོང་སྟངས་དང༌། ལམ་ཕྱོགས་ནི་དབུ་མའི་ལམ་ཟེར་བ་དེ་གའི་སྒང་ལ་འགྲོ་གི་ཡོད། འཛམ་བུ་གླིང་འདིའི་སྒང་གི་རྒྱལ་ཁབ་མང་པོ་ཞིག་གིས་ང་ཚོའི་ལམ་ཕྱོགས་དེའི་ཐོག་ལ་རྒྱབ་སྐྱོར་བྱེད་མ་བདེ་བ་མེད་པ་ལྟར། དེའི་ཐོག་ལ་སེམས་ཁུར་བླངས་ནས་རྒྱ་ནག་གཞུང་ལ་འབོད་སྐུལ་བྱེད་ཀྱི་ཡོད། ཏཱ་ལའི་བླ་མས་རང་བཙན་རྩོད་ཀྱི་མེད་ལ། ཁ་བྲལ་སྐད་ཆ་ཤོད་ཀྱི་མེད། དེ་བརྒྱ་ཆ་བརྒྱ་ཐམ་པ་ཐག་ཆོད་པ་རེད། རྒྱ་བོད་གཉིས་སྐད་ཆ་ཤོད་རྒྱུ་འདི་རྒྱ་ནག་གི་ཁེ་ཕན་ལ་ཐུག་ཡོད། རྒྱ་ནག་རང་ཉིད་ཀྱི་བརྟན་ལྷིང་དང༌། གཅིག་གྱུར་ཡོང་རྒྱུའི་ཐོག་ལ་ཕན་ཐོགས་ཡོད་པ་ཞིག་རེད། དེ་ལྟར་ཡིན་སྟབས་ཏཱ་ལའི་བླ་མ་དང་མཉམ་དུ་བཀའ་མོལ་གནང་ན་ཡག་པོ་རེད་ཅེས་འབོད་སྐུལ་ལོ་ནས་ལོ་བསྟུད་བྱེད་ཀྱི་ཡོད། ནུབ་ཕྱོགས་རྒྱལ་ཁབ་ཀྱི་དཔོན་རིགས་གཅིག་རྒྱ་ནག་ལ་ཕྱིན་ན་ཧ་ལམ་སྐད་ཆ་འདི་འཆར་ཅན་ཤོད་ཀྱི་ཡོད། དེ་ལྟར་ཡིན་སྟབས་རྒྱ་ནག་གཞུང་གིས་ཡིན་ནའང་གང་ལྟར་དེའི་ཐོག་ལ་དོ་སྣང་བྱེད་དགོས་པའི་གནས་ཚུལ་གཅིག་ཆགས་ཡོད།

གལ་ཆེ་ཤོས་ནི་ང་རང་ཚོ་བོད་མི་རང་ཉིད་ཀྱི་ལྷག་བསམ་དང༌། སེམས་ཤུགས་ངོ་མཚར་སྐྱེ་བ་འདི་ཡིན། ངོས་ནས་གནས་ཚུལ་ངེས་འདྲོངས་ཤིག་ནས་གོ་ཐོས་ལ། ལོ་གཅིག་གཉིས་ཀྱི་གོང་ལ་རྒྱ་ནག་ནང་ཡོད་པའི་བོད་པའི་སློབ་ཕྲུག་ཚོའི་ནང་ལ་མི་རིགས་ཀྱི་ལྟ་བ་གང་འདྲ་ཡོད་མེད་དང༌། རང་བཙན་གྱི་བསམ་བློ་གང་འདྲ་ཡོད་མེད་སྐོར། གསང་བའི་ཐོག་ནས་ཉམས་ཞིབ་གཅིག་བྱས་ཡོད་ཚོད་འདུག ཕྲུ་གུ་ཚོས་སོ་སོའི་མིང་བྲིས་མི་དགོས་པར་སོ་སོའི་འདོད་པ་གང་ཡོད་པ་དེར་རྟགས་རྒྱག་རྒྱུའི་ཉམས་ཞིབ་ཅིག་བྱས་ཡོད་པ་འདྲ། རྒྱ་ནག་ནང་ལ་ད་ལྟ་སློབ་སྦྱོང་བྱེད་བཞིན་པའི་བོད་པའི་ཕྲུ་གུ་ཁྲི་ཁ་ཤས་ཤིག་ཡོད་པའི་ནང་ནས་བརྒྱ་ཆ་དགུ་བཅུ་ཐམ་པས་བོད་རང་དབང་ལ་འདོད་པ་བྱས་འདུག བརྒྱ་ཆ་བཅུས་དེར་ངོ་རྒོལ་བྱས་འདུག རང་སྐྱོང་ལྗོངས་ཀྱི་ནང་ལ་བརྒྱ་ཆ་དྲུག་ཅུས་རང་བཙན་གྱི་ཐོག་ལ་སེམས་ཤུགས་ཡོད་པ་དང༌། བརྒྱ་ཆ་ཉི་ཤུས་ངོ་རྒོལ། བརྒྱ་ཆ་ཉི་ཤུ་བར་གནས་ཀྱི་གནས་ཚུལ་ཐོན་འདུག ཕལ་ཆེར་གནས་ཚུལ་དེ་བདེན་པ་རེད།

རྒྱ་མི་ལས་བྱེད་པ་ཁོ་རང་ཚོས་ཉམས་ཞིབ་བྱེད་པའི་སྐབས། རང་སྐྱོང་ལྗོངས་ནང་གི་གནས་ཚུལ་དེ་ཡང་རང་གི་ཕ་མ་སྤུན་མཆེད་ཚོར་ཞེད་སྣང་དང༌། དངངས་སྐྲག་གིས་བྱས་པ་ལས། དངོས་ཡོད་གནས་ཚུལ་ལ་བོད་རང་དབང་གི་སེམས་ཤུགས་ཡོད་མཁན་བརྒྱ་ཆ་དྲུག་ཅུ་ལས་བརྒལ་གྱི་རེད་ཅེས་ཚོད་དཔག་བྱེད་ཀྱི་ཡོད་པའི་གནས་ཚུལ་འདུག རྒྱ་ནག་ནང་ལ་སློབ་སྦྱོང་བྱེད་པར་ང་ཚོ་བོད་པའི་ཕྲུ་གུ་གཏོང་རྒྱུའི་འཆར་གཞི་དེ་ ༡༩༨༤ ནས་ ༡༩༨༥ ཙམ་ལ་གཏན་འཁེལ་བྱས་ཡོད། སྐབས་དེར་པཎ་ཆེན་རིན་པོ་ཆེ་ནས་བོད་ཕྲུག་རྒྱ་ནག་ནང་ལ་བཏང་བ་ཚོར་ཤེས་བྱ་ཡོན་ཏན་ཡག་པོ་ཡོང་གི་རེད། བོད་པ་རང་ཉིད་ཀྱི་སྐད་ཡིག་གོམས་གཤིས་དེ་རིགས་བརྗེད་འགྲོ་གི་རེད་ཅེས་པཎ་ཆེན་རིན་པོ་ཆེས་ངོ་རྒོལ་གནང་ཡོང་བ་རེད། རྒྱ་ནག་ནང་ལ་སློབ་སྦྱོང་བྱེད་མཁན་བོད་པའི་ཕྲུ་གུ་སྔ་རྗེས་ཕྱིན་པ་དེ་ཚོར་གཞི་ནས་མི་རིགས་ཀྱི་ལྟ་བ་དང༌། མི་རིགས་ཀྱི་ཤ་ཞེན་ཤུགས་ཆེ་རུ་ཕྱིན་པའི་གནས་ཚུལ་གསལ་པོ་འདུག

བོད་ནང་ལ་ཡོད་པའི་རྒྱ་ཆེའི་མི་མང་གི་སེམས་ཤུགས་ནི་ཧ་ལས་པའི་མཁྲེགས་པོ་དང༌། མི་རིགས་ཀྱི་ལྟ་བ་ཤུགས་ཆེན་པོ་དེ་ལྟ་བུ་ཞིག༌ཡོད། རྒྱ་ནག་རང་གི་ནང་ལ་ཡང་མང་གཙོ་དོན་གཉེར་གྱི་ལས་འགུལ་ཤུགས་ཆེ་རུ་ཕྱིན་ནས་འགྱུར་བ་ཆེན་པོ་འགྲོ་གི་ཡོད་པ་དང༌། རང་དབང་མང་གཙོའི་གོ་སྐབས་ཕྲན་བུ་ཆེ་རུ་ཕྱིན་པའི་སྐབས་ལ་བདེན་པའི་གནས་ཚུལ་རྟོགས་རྒྱུའི་གོ་སྐབས་ཀྱང་བཟང་དུ་ཕྱིན། དེ་ལྟ་བུའི་ཐོག་ནས་བར་སྐབས་རྒྱ་མི་རྩོམ་པ་པོ་དེ་འདྲས་རྒྱ་ཡིག་ཐོག་བོད་ཀྱི་གནས་ཚུལ་སྐོར་བྲིས་པའི་དཔེ་དེབ་ཐོན་ཡོད། དེབ་དེ་གང་འཚམ་གཟུ་བོར་གནས་པ་ལྟ་བུ་འདུག དྷ་རམ་ས་ལ་ནས་བཤད་པ་དང༌། རྒྱ་ནག་གཞུང་གིས་བརྗོད་པ་གཉིས་ཀའི་རྗེས་སུ་མ་འབྲངས་པར་སྐྱོན་བརྗོད་བྱས། རང་ཉིད་ཀྱི་ཞིབ་འཇུག་བྱས་པའི་མཐོང་ཚུལ་འགྲེལ་བཤད་བྱས་པ་དེ་དག་གང་ལ་གང་འཚམ་གྱི་ཡག་པོ་ཡོད་པ་ལྟ་བུ་འདུག འདི་རིགས་རྒྱ་རིགས་ཀྱི་བསམ་བློའི་ནང་ལ་འགྱུར་བ་ཐེབས་ཀྱི་ཡོད་པའི་གནས་ཚུལ་གསལ་པོ་རེད།

ཆོས་ཕྱོགས་ལ་མཚོན་ན་ཡང་རྒྱ་རིགས་ནང་ལ་བོད་ཀྱི་ཆོས་ལ་དོ་སྣང་གསར་པ་སླེབས་ཀྱི་ཡོད། བོད་པའི་ཐོག་ལ་དོ་སྣང་སླེབས། བོད་པའི་བདེན་པའི་གནས་ཚུལ་ཤེས་སྐབས་རིམ་པས་བོད་དོན་གྱི་ཐོག་ལ་ཤ་ཚ་རྒྱབ་སྐྱོར་དང༌། གདུང་སེམས་མཉམ་སྐྱེད་བྱེད་པའི་གནས་ཚུལ་འདི་ཡོང་གི་འདུག ཕྱོགས་གང་ཅིའི་གནས་ཚུལ་ལ་བལྟས་ན། དེང་སང་ཨ་མི་རི་ཀའི་གཙུག་ལག་སློབ་གྲྭ་ཆེན་མོ་མང་པོའི་ནང་ལ་རྒྱ་རིགས་སློབ་ཕྲུག་སློབ་གཉེར་བྱེད་མཁན་ཧ་ལམ་འབུམ་བརྒལ་བ་ཡོད། སློབ་གྲྭ་ཆེན་མོ་རྒྱ་རིགས་ཡོད་ས་འགའ་ཤས་ནང་ལ་བོད་པའི་སློབ་ཕྲུག་དེ་ལྟར་ཡང་ཡོད། ཁོང་ཚོ་ཕན་ཚུན་འབྲེལ་བ་བྱུང༌རྗེས་སྒེར་གྱི་ཐོག་ནས་གྲོགས་པོ་ནང་ཚགས་ཆགས་ཏེ་བོད་ཀྱི་སྐོར་ལ་གོ་བསྡུར་དང་བགྲོ་གླེང་བྱེད་སྐབས་རྒྱ་མིའི་སློབ་ཕྲུག་གཅིག་གིས་ཁྱོད་རང་ཚོའི་བོད་ཀྱི་ལོ་རྒྱུས་དང༌། ཁྲིམས་ལུགས་བཤད་སྐབས་བོད་རང་བཙན་གཙང་མ་རེད། ཡིན་ནའང་ང་རྒྱ་རིགས་ཡིན་པའི་ཆ་ནས་དེ་རྩ་བ་ནས་བློ་ལ་ཆུད་ཀྱི་མི་འདུག་ཅེས་བཤད་འདུག དེ་བདེན་པ་རེད། ཁོ་ལ་ཁག་མེད། དེ་ལྟ་བུའི་གནས་ཚུལ་ལ་བརྟེན་ནས་ངོས་ཀྱིས་ད་ལྟ་དབུ་མའི་ལམ་ཟེར་བ་འདིར་རྒྱ་རིགས་གནས་ཚུལ་ཤེས་མཁན་དང་། བློ་གཟུ་བོར་གནས་མཁན་ཚང་མས་བློ་མོས་ཀྱིས་རྒྱབ་སྐྱོར་བྱེད་ཀྱི་འདུག དེ་ཚོ་ང་ཚོའི་མཐུན་པའི་ཕྱོགས་རེད། འགྱུར་བ་ཏན་ཏན་འགྲོ་གི་རེད།

བོད་ཀྱི་ཐོག་ལ་རྒྱ་ནག་གཞུང་གིས་ད་ལྟའི་སྲིད་བྱུས་འཛིན་སྟངས་འདི་རྒྱ་ནག་རང་གི་ནང་ལ་ཡང་རྟག་པར་ངོ་ཚ་ཁ་སྐྱེངས་ཡོང་གི་ཡོད། རྒྱ་ནག་གཞུང་ལ་དགོས་རྒྱུ་ནི་བརྟན་ལྷིང་དང༌། གཅིག་སྒྲིལ་དགོས་ཀྱི་ཡོད། འོན་ཀྱང་ད་ལྟའི་སྲིད་བྱུས་འདིས་བོད་པའི་བསམ་བློའི་ནང་ལ་ན་ཚ་ཆེ་རུ་ཕྱིན་པ་དང་། བོད་པའི་བསམ་བློའི་ནང་ལ་རྒྱ་མིར་མ་དགའ་མཁན་ཤུགས་ཆེ་རུ་འགྲོ་གི་ཡོད། འདིས་རྐྱེན་པས་ཕུགས་རྒྱང་རིང་པོའི་བརྟན་ལྷིང་དང༌། གཅིག་སྒྲིལ་ལ་གནོད་ཀྱི་ཡོད་པ་དེང་སང་རྒྱ་མིའི་དཔོན་རིགས་མང་པོ་ཞིག་གིས་གནས་ཚུལ་འདི་ཤེས་ཀྱི་ཡོད་ཀྱང༌། ཁོང་ཚོའི་ནང་མཁྲེགས་པོ་བྱེད་མཁན་རིགས་གཅིག་དང༌། ལྷུག་ཙམ་བྱེད་མཁན་རིགས་གཅིག་བཅས་བསམ་ཚུལ་ཁག་གཉིས་ཡོད་བཟོ་འདུག

བར་སྐབས་རྒྱ་ནག་དང་གཞུང་འབྲེལ་མིན་པའི་འབྲེལ་བ་ཞིག་ཡོད་པ་དེ་སྔ་ལོ་སྟོན་དུས་ནས་ཆད་ཅིང་། དེ་ལ་རྒྱུ་རྐྱེན་མང་པོ་ཡོད། བར་སྐབས་རྒྱ་ནག་གི་ཕྱི་འབྲེལ་ལ་ཕམ་ཉེས་ཕྱིན་པའི་ཐོག་ནས་ཀྱང་དཀའ་ངལ་ཞིག་འཕྲད། ནང་ཁུལ་དུ་ཡང་བསམ་འཆར་མཐུན་མིན་མང་པོ་ཞིག་བྱུང་བ་དེ་ལྟ་བུའི་ཐོག་ནས་ནམ་རྒྱུན་ང་ཚོར་འབྲེལ་བ་བྱེད་མཁན་དེ་རིགས་གནས་སྐབས་བྱེད་ཁག་པོ་ཆགས་པ་ཞིག་ཕལ་ཆེར་ཡིན་བཟོ་འདུག གང་ལྟར་མདོ་དོན་སྙིང་པོ་ད་ལྟ་ངོས་ནས་ཞུས་པ་བཞིན་འགྱུར་བ་ཏན་ཏན་འགྲོ་གི་རེད། འགྱུར་བ་མ་ཕྱིན་པར་ཐབས་མེད། དེ་ལྟར་ཡིན་སྟབས་ང་ཚོའི་དབུ་མའི་ལམ་ཟེར་བ་འདི་འཕྲལ་ཕུགས་གང་ཅིར་ཐབས་ཤེས་ཡག་ཤོས་ཆགས་ཡོད།

ཐ༽ དབུ་མའི་ལམ་བཟང་དང་། མ་འོངས་པའི་བོད་གསར།

དབུ་མའི་ལམ་གྱི་དགོས་པ་རྒྱུ་མཚན་གཞན་གཅིག་ལ། མ་འོངས་པར་ང་ཚོའི་བོད་ལ་ཆོས་དང་རིག་གཞུང་ཕྱུག་པོ་ཡོད་པའི་ཆོག་ཤེས་ཏེ་ལུང་པ་སྐྱོ་པོ་བྱས་ནས་བསྡད་ན་འགྲིགས་ཐབས་མེད། ལུང་པ་ཡར་རྒྱས་འགྲོ་དགོས། ང་རང་ཚོ་གཞིས་བྱེས་མཉམ་འཛོམས་བྱུང་བའི་མཚམས་ལ་བོད་ཀྱི་ཞིང་པ་དང༌། འབྲོག་པའི་མི་ཚེ་སྐྱེལ་སྟངས་དེ་སྔ་ནང་བཞིན་ཡི་གེ་སྣ་གཅིག་མ་ཤེས་པར་སྡོད་མཁན་དེ་ལྟར་རྩ་བ་ནས་ཡོང་གི་མ་རེད། གང་ལྟར་མ་འོངས་པའི་བོད་དེ་དེང་དུས་དང་མཐུན་པའི་ལུང་པ་ཞིག་བཟོ་དགོས། དངོས་པོ་ཡར་རྒྱས་འགྲོ་དགོས་ལ། དངོས་པོ་ཡར་རྒྱས་འགྲོ་བ་ལ་རྒྱ་ནག་རྒྱལ་ཁབ་དང་སྐྱིད་སྡུག་མཉམ་དུ་བསྡད་ན་ཁེ་ཕན་ཡོད།

དེ་ཡང་རྒྱ་ནག་ནང་ཆབ་སྲིད་ཀྱི་འགྱུར་བ་ཡག་པོ་ཕྱིན། རྒྱ་ནག་གཞུང་གིས་བོད་པར་ལྟ་སྟངས་དེ་བོད་པའི་ཐོབ་ཐང་ཁག་ལ་ངོས་འཛིན་བྱས། སྔར་མའོ་ཙེ་ཏུང་ཡོད་པའི་སྐབས་ལ་ཡང་བོད་ལ་རྒྱ་ནག་གི་ཞིང་ཆེན་སྤྱི་མཚུངས་སུ་བལྟ་གི་མེད་ཅེས་བཤད་ཡོད། དེ་བཞིན་ཀྲུའུ་ཨན་ལེན་གྱིས་པཎྜི་ཏ་ནེ་ཧ་རུར་རྒྱ་ནག་དབུས་གཞུང་གིས་བོད་འདི་རྒྱ་ནག་གི་ཞིང་ཆེན་ཞིག་ལ་ངོས་འཛིན་བྱེད་ཀྱི་མེད། བོད་ཀྱི་གནས་སྟངས་འདི་དམིགས་བསལ་ཅན་ཞིག་ལ་ངོས་འཛིན་བྱེད་ཀྱི་ཡོད་ཅེས་བཤད་ཡོད། ང་རང་ཚོ་བོད་རིགས་ནང་ནས་ང་ཕོད་ཀྱིས་ངོས་ལ་འདི་ལྟར་གསུངས་མྱོང༌། ད་ཆ་བོད་རྒྱ་ནག་གི་ཆ་ཤས་ལ་ཕྱིན་པ་རེད། ཡིན་ན་ཡང་ཆ་ཤས་ལ་འགྲོ་སྟངས་དེ་དབུས་གཞུང་དང༌། ས་གནས་གཞུང་གི་དབར་གྲོས་མཐུན་བཞག་ནས་ཕྱིན་པ་རེད། རྒྱ་ནག་གི་ཞིང་ཆེན་གཞན་དག་དང་དབུས་གཞུང་གི་དབར་གྲོས་མཐུན་བཞག་པ་གཅིག་ཀྱང་མེད། དེ་ལྟར་ཡིན་སྟབས་བོད་ཀྱི་གནས་ཚུལ་འདི་དམིགས་བསལ་ཅན་ཞིག་རེད་ཅེས་ང་ཕོད་ཀྱིས་གསུང་གི་ཡོད། རྒྱ་ནག་དབུས་གཞུང་གིས་བོད་པའི་ཆབ་སྲིད་ཀྱི་ཐོག་ལ་དམིགས་བསལ་གྱི་གནས་ཚུལ་ཡིན་པ་ངོས་འཛིན་དང་། དེ་ལ་ཆ་འཇོག་དང་འབྲེལ་བའི་ལྟ་སྟངས་ཡག་པོ་ཞིག་བྱུང་ན། ང་ཚོའི་དཔལ་འབྱོར་ཡར་རྒྱས་གཏོང་རྒྱུ་སོགས་ཀྱི་ཐོག་ལ་ཕན་གྱི་རེད་བསམ་གྱི་འདུག གང་ལྟར་རྒྱ་ནག་ལ་ཡང་ཁེ་ཕན་ཡོད་པ། ང་ཚོ་བོད་པ་ལ་ཡང་ཁེ་ཕན་ཡོད་པ་ཞིག་ཡོང་ཐུབ་ཀྱི་རེད་བསམས་ནས་ངོས་ཀྱིས་དབུ་མའི་ལམ་ལ་འབད་བརྩོན་བྱེད་པའི་གནད་དོན་དེ་ཡིན། སྤྱི་ཡོངས་ཀྱི་གནས་ཚུལ་དེ་ལྟ་བུ་ཞིག༌རེད།

ད༽ བོད་ཡུལ་རྒྱ་ཡུལ་དང་། ཆག་འཇིག་གི་དཀའ་ཉེན།

ཁྱེད་རང་ཚང་མར་མཚམས་འདྲི་ཡོད། ཧུར་ཐག་བྱེད་དགོས། ང་རང་ཚོ་འདིར་སོ་སོ་སྣང་བ་དག་ནས་བསྡད་པ་ལས། བསམ་བློ་ཞིབ་ཚགས་པོ་བཏང་ན་བོད་རྗེ་གཉའ་ཁྲི་བཙན་པོ་དང༌། མེས་དབོན་རྣམ་གསུམ་ནས་བཟུང་སྟེ་དུས་ད་ལྟ་བར་དུ་ང་ཚོ་བོད་མི་རིགས་ཞེས་པ་འཛམ་གླིང་འདིའི་སྒང་ལ་ཟུར་གསལ་ཞིག་ཡོད་པ་འདི་ད་ཆ་གནས་དང་མ་གནས་ཉེན་ཁའི་ས་མཚམས་སུ་སླེབས་ཡོད། གནད་དོན་འདི་ཧ་ཅང་འགངས་ཆེན་པོ་རེད། བོད་ནང་ལ་ཆ་བཞག་ན། ལྷ་ས་གྲོང་ཁྱེར་གྱིས་མཚོན་པའི་གཞིས་ཀ་རྩེ་དང༌། རྒྱལ་རྩེ། ཆབ་མདོ་སོགས་གྲོང་ཁྱེར་ཆེ་ཁག་མང་ཆེ་བ་ཧ་ལམ་རྒྱ་ཡུལ་དང༌། རྒྱ་གྲོང་ལ་འགྱུར་ཟིན་ཡོད། གྲོང་ཁྱེར་དེ་དག་ནང་དུ་ཡོད་པའི་བོད་པ་ཚོ་ཉིན་རེའི་ལྟོ་ཆས་ཟ་སྟངས་ནི་འབྲས་དང༌། ཀྲིང་མོག་ལྟ་བུ་ལས། ཟ་ཁང༌། ཚོང་ཁང་གང་དུ་ཕྱིན་རུང་མང་ཆེ་བ་རྒྱ་མི་ཤ་སྟག་ཆགས་ཡོད་ལ། ཉིན་ཞག་གཅིག་གི་ནང་དུ་བེད་སྤྱོད་བྱེད་རྒྱུའི་སྐད་ཡིག་ནི་རྒྱ་སྐད་དང་རྒྱ་ཡིག་སྤྱོད་རྒྱུ་ལས། བོད་སྐད་འགྲོ་རྒྱུགས་མེད་པ་ཆགས། དེ་ལྟ་བུ་ཞིག་གི་གནས་ཚུལ་འོག་ནས་བོད་པའི་གོམས་གཤིས་ཆ་ཚང་འགྱུར་འགྲོ་གི་ཡོད།

བོད་ཡུལ་རྒྱ་ཡུལ་ལ་བསྒྱུར་གྱི་འདུག་ཅེས་ངོས་ཀྱིས་སྔོན་མ་ནས་བཤད་ཡོད། གང་ལྟར་གྲོང་ཁྱེར་ཆེ་ཁག་དེ་རིགས་ཕལ་ཆེར་དེ་ལྟར་ཆགས་ཡོད་ཚོད་འདུག འདི་དག་དངོས་གནས་བོད་ཆག་འཇིག་གི་མཚམས་སུ་སླེབས་པ་རེད། ཡིན་ནའང་བོད་ཀྱི་མི་རིགས་རིག་གཞུང་དང་བཅས་པ་རྩ་མེད་ཕྱིན་ན་རྒྱ་ནག་ལ་ཡང་ཕུགས་ནས་འགྱོད་པ་སྐྱེས་རྒྱུ་ལས་ཕན་ཐོགས་གང་ཡང་མེད། བོད་པའི་ཆོས་དང་རིག་གཞུང་གནས་པའི་ཐོག་ནས་ཁ་བྲལ་འགྲོ་རྒྱུའི་དངངས་སྐྲག་བྱེད་མི་དགོས་པ་ཞིག་ང་ཚོས་བྱེད་ཐུབ་ཀྱི་རེད་བསམ་གྱི་འདུག ད་ལྟ་རྒྱ་ནག་གཞུང་གིས་བོད་ཀྱི་ཆོས་དང་རིག་གཞུང་འདི་གནས་ན་ཁ་བྲལ་འགྲོ་གི་རེད་བསམ་པའི་དངངས་སྐྲག་བྱས་ཏེ་ང་ཚོའི་ཆོས་དང་རིག་གཞུང་མེད་པ་བཟོ་གི་ཡོད་པ་འདི་ནོར་འཁྲུལ་རེད། ཆོས་དང་རིག་གཞུང་གནས་ནས་བོད་པ་ཙམ་དུ་མ་ཟད་རྒྱ་ནག་ལ་ཡང་ཕན། ཧི་མ་ལ་ཡི་རི་རྒྱུད་ཀྱི་ས་ཁུལ་ཚང་མར་ཡང་ཕན་ཐོགས་པ། དེ་ཙམ་དུ་མ་ཟད་ཆེ་ས་འཛམ་བུ་གླིང་འདིའི་སྒང་ལ་ཡང་གང་ལ་གང་འཚམ་ཕན་ཐོགས་པ་ཞིག་ཏན་ཏན་ཡོང་གི་རེད།

དེ་ལྟ་བུའི་ནུས་པ་ཡོད་པ་ཆོས་དང་རིག་གཞུང་འདི་སྐྱོབ་པའི་སྲིད་བྱུས་ཤིག་ཡིན། དེའི་འོག་ནས་ཁ་བྲལ་ལ་མི་འགྲོ་བར། བོད་ཀྱི་ཆོས་དང་རིག་གཞུང་འདིས་རྒྱ་ནག་རྒྱལ་ཁབ་ལ་ཕན་པ་ཞིག་དང༌། རྒྱ་ནག་རྒྱལ་ཁབ་ཀྱི་མཚན་མཐོང་ལ་ཕན་པ། རྒྱ་ནག་རྒྱལ་ཁབ་ཀྱི་རྣམ་དཔྱོད་ལ་ཕན་པ་ཞིག་བྱེད་ཐུབ་ན་མཁས་པ་རེད། བོད་ཀྱི་ཆོས་དང་རིག་གཞུང་འདིས་བོད་མི་རིགས་ཟུར་གསལ་ཡིན་པའི་རྣམ་འགྱུར་ཐོན་གྱི་འདུག་པས། དེ་མེད་པ་བཟོ་དགོས་ཞེས་བརྗོད་ན་ཧ་ཅང་གླེན་པ་རེད། མིག་རྒྱང་ཐུང་ཐུང་གི་བྱེད་སྟངས་རེད། གང་ལྟར་ག་ལེར་འཛམ་བུ་གླིང་འདིའི་སྒང་ལ་བདེན་པའི་གནས་ཚུལ་འདི་གསལ་པོ་ཞིག་ཆགས་ཐུབ་ཀྱི་རེད་བསམ་གྱི་འདུག ཚང་མས་སེམས་ཤུགས་མ་ཆག་པ་བྱེད་དགོས་ལ། ཆེ་སར་བསམ་བློ་གཏོང་དགོས། ང་ཚོ་བོད་པའི་གཤིས་ཀར་ཛ་དྲག་མེད་ན་ལྷོད་ཡངས་བྱེད་པ་དེ་ལྟར་མིན་པར་གཟབ་གཟབ་བྱེད་དགོས། ཆེ་ས་ནས་འཐུས་མ་ཤོར་བ་བྱུང་ན་ཆུང་སའི་དཀའ་ངལ་དེ་དག་ག་ལེར་སེལ་ཐུབ་ཀྱི་རེད། ཚང་མ་བློ་བདེ་པོ་བྱས་ནས་བཞུགས། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༩ ཟླ་ ༡༠ ཚེས་ ༧ ཉིན་ཧོན་སུར་རབ་རྒྱས་གླིང་དུ་སེར་སྐྱ་མང་ཚོགས་ལ་སྩལ་བའི་ཀའ་སློབ།

ཀ༽ གཞིས་ཆགས་ཟུར་བཙུགས་དང་། དེ་དག་གི་དགོས་དམིགས།

བཀའ་ཆོས་དངོས་གཞི་ཚར་ནས་མཇུག་ཏུ་དགེ་བ་ཚེ་དབང་བྱེད་རྒྱུ་ཡིན། ཧོན་སུར་གཞིས་ཆགས་ལ་ཡང་བསྐྱར་སླེབས་ཏེ་དེ་རིང་འདིར་ཁྱེད་རང་ཚོ་མི་མང་སྔོན་མ་ནས་ངོ་ཤེས་པའི་རྒད་པོ་རྒད་མོ་མང་པོ་ཞིག་ཐུག་པར་དགའ་པོ་བྱུང༌། གཞི་རྐང་ཁྱེད་རང་ཚོ་དང༌། ང་ཚོ་ཚང་མ་རྒས་འགྲོ་གི་ཡོད། ང་ཚོ་བཙན་བྱོལ་བ་ཆགས་ནས་ལོ་བཞི་བཅུ་འགྲོ་གི་ཡོད་པ་དང༌། དེ་རྗེས་སྐྱེས་པའི་ཕྲུ་གུ་ཚོ་ཡང་ཕྲུ་གུའི་ཕ་མ་ཆགས་ཡོད། ཡིན་ན་ཡང་ཕྱོགས་གཅིག་ནས་ང་རང་ཚོའི་བོད་ཀྱི་དོན་དག་འདི་སངས་རྒྱས་ཀྱི་བསྟན་པ་དང་འབྲེལ་བ་ཡོད་པར་བརྟེན། ང་ཚོས་བོད་རང་དབང་གི་འཐབ་རྩོད་བྱས་པ་དང་ཆབས་ཅིག་ཡོད་ཀྱི་ཐུན་མོང་མ་ཡིན་པའི་སངས་རྒྱས་ཀྱི་བསྟན་པ། ཐེག་པ་ཆེ་ཆུང་སྔགས་དང་བཅས་པ་ཆ་ཚང་བ་ཞིག་ཡོད་པ་འདི་དག་ཉམས་པ་སོར་ཆུད་མི་ཉམས་གོང་འཕེལ་རྒྱུན་འཛིན་ཐུབ་པ་བྱེད་རྒྱུ་དོན་གལ་ཆེན་པོར་བརྩིས་ཏེ་ཚང་མས་འབད་བརྩོན་ཐབས་ཤེས་བྱས་པ་རེད།

འདས་པའི་ལ་བཞི་བཅུའི་རིང་ལ་ཕྱི་མིག་བལྟས་ན་ང་རང་ཚོས་བོད་བསྟན་སྲིད་ཀྱི་དོན་དག་ལ་སྨན་པའི་ཞབས་འདེགས་གང་ལ་གང་འཚམ་བསྒྲུབས་ཡོད། འདིར་གཞིས་ཆགས་ནང་ཡོད་པའི་སྤོ་ལགས་རྨོ་ལགས་ཚོས་དུས་ཡུན་འདིའི་རིང་ལ་བོད་སྤྱི་པའི་དོན་དག་ལ་སེམས་ཤུགས་བསྐྱེད། མཐུན་རྐྱེན་འཛོམས་མིན་གྱི་དཀའ་ངལ་ལ་མ་ལྟོས་པར་ལྷག་བསམ་རྣམ་དག་གི་ཐོག་ནས་ཞུམ་པ་མེད་པའི་འབད་རྩོལ་བྱས་པ་རྩ་བ་ཆེན་པོ་རེད། དོན་གོ་ཆོད་ཡོད། དེ་དང་ཆབས་ཅིག་གཞོན་སྐྱེས་འཚར་ལོངས་བྱེད་མཁན་ཚོ་ཡང་སྔོན་ལ་མཐུན་རྐྱེན་ཆ་ཐམས་ཅད་ནས་ཕུན་སུམ་ཚོགས་པ་ང་རང་ཚོའི་འདོད་པ་ཁེངས་པ་ཞིག་ཁག་པོ་ཡིན་ན་ཡང༌།

སློབ་གྲྭ་ཁག་དང་སློབ་སྦྱོང་བྱེད་རྒྱུའི་གོ་སྐབས་བྱུང་བ་དང༌། སྨན་བཅོས་མཐུན་རྐྱེན་ལ་མཚོན་ན་ཕྱི་ལུགས་ཀྱི་སྨན་བཅོས་དང༌། བོད་རང་གི་གནའ་རབས་སྨན་གཞུང་ནས་བཤད་པའི་སྨན་བཅོས་མཐུན་རྐྱེན་འགྲིགས་ཙམ་ཞིག་ཡོད་པའི་ངང་ནས་ང་ཚོའི་གཞིས་ཆགས་ནང་མི་རབས་གསར་པ་འཚར་ལོངས་བྱེད་ཀྱི་ཡོད། ང་ཚོའི་གཞིས་ཆགས་ནང་མི་རབས་གསར་པ་འཚར་ལོངས་བྱེད་མཁན་འདི་དག་ཐོག་མར་ང་ཚོས་གཞིས་ཆགས་འཛུགས་པའི་སྐབས་ཀྱི་དམིགས་ཡུལ་བཟུང་བ་བཞིན། རྒྱ་གར་གྲོང་ཁྱེར་ཀ་ལི་ཀ་ཏ་དང༌། བྷོམ་བྷེའི། ལྡི་ལི་སོགས་གྲོང་ཁྱེར་དེ་དག་གི་ནང་དུ་སྐྱེས་ཏེ་འཚར་ལོངས་བྱེད་མཁན་གྱི་ཕྲུ་གུ་རྣམས་དང་མི་འདྲ་བར་ཡོད་པའི་གོམས་གཤིས་ཀྱི་དྲི་མ་ཤུགས་ཆེ་བ་ཡོད། འདི་ང་ཚོས་དང་པོ་ནས་གཞིས་ཆགས་ཟུར་དུ་འཛུགས་པའི་དགོས་པ་དང༌། དམིགས་ཡུལ་རེད། རྒྱུ་མཚན་དེ་ལྟར་ལ་བརྟེན་ནས་ང་ཚོས་བོད་པ་རང་ཉིད་ཁེ་གཙང་གི་གཞིས་ཆགས་བཙུགས་པའི་ལག་རྗེས་ལ་གཞིས་ཆགས་ཚོའི་ནང་ནས་མི་རབས་གསར་པ་འཚར་ལོངས་ཡོང་མཁན་ཚོར་རང་ཉིད་བོད་པ་ཡིན་བསམ་པའི་འདུ་ཤེས་རྨི་ལམ་ཚུན་ཆད་ལ་ཡོད་པ་ཞིག་དང༌། བོད་པའི་འདུ་ཤེས་དེ་ཡོད་པའི་ཐོག་ནས་བོད་པ་རང་གི་ཁྱད་ཆོས་དང༌། བོད་པའི་ངོ་བོ་ཐུན་མོང་མ་ཡིན་པ་དེ་གང་ཡིན་པ། ང་ཚོ་འདིར་བཙན་བྱོལ་བ་ཆགས་དགོས་པའི་རྒྱུ་རྐྱེན་གང་ཡིན་པ་དེ་དག་ལ་རང་བཞིན་གྱིས་དོ་སྣང་དང༌། བརྟག་དཔྱད་བྱེད་དགོས་པ་ཞིག་རེད།

ཁ༽ བསམ་བློའི་འཁྱེར་སོ་དང་། ཐུན་མིན་གྱི་ཁྱད་ཆོས།

ང་ཚོས་བོད་ཀྱི་སྤྱི་དོན་རང་དབང་གི་དོན་ལ་འཐབ་རྩོད་བྱེད་པ་འདི་སངས་རྒྱས་ཀྱི་བསྟན་པ་དང་ཟུང་དུ་འབྲེལ་བའི་གནད་དོན་ལ་བརྟེན་ནས་འདས་པའི་ལོ་བཞི་བཅུའི་རིང་འབད་རྩོལ་བྱས་པ་དང་། དེ་ཡང་ཐོག་མར་ལྔ་བཅུ་ང་དགུ་དང༌། དྲུག་ཅུ་ཐམ་པ་དེ་དག་གི་སྐབས་སུ་ང་ཚོའི་བསམ་བློའི་འཁྱེར་སོ་དེ་གནས་ཚུལ་སྡུག་ཤོས་ཤིག་འབྱུང་སྲིད་པའི་དབང་དུ་བཏང་ནས་གྲ་སྒྲིག་བྱེད་རྒྱུ་དང༌། རེ་བ་དེ་གནས་ཚུལ་བཟང་ཤོས་ཤིག་ལ་རེ་བ་བརྒྱབ་སྟེ་ཐབས་ཤེས་བྱས་པ་རེད།

ཕྱོགས་གང་ཅིའི་གནས་ཚུལ་ལ་གཞིགས་ན། བདེན་མཐའ་གསལ་ལ་ཉེ་བའི་ཕྱོགས་སུ་འགྱུར་བ་འགྲོ་དང་འགྲོ་བཞིན་པ་ཡིན་ན་ཡང༌། ད་དུང་མུ་མཐུད་ནས་ང་རང་ཚོའི་ལོ་ངོ་གང་འཚམ་བསྡད་དགོས་པ་བྱུང་རུང༌། བོད་མི་རིགས་ཀྱི་རྣམ་པ་མ་ཡལ་བ་ཞིག་དང༌། བོད་རང་གི་ཁྱད་ཆོས་ཐུན་མོང་མ་ཡིན་པ་འདི་དག་མི་རབས་ནས་མི་རབས་རྒྱུན་འཛིན་ཐུབ་པར་ཙམ་དུ་མ་ཟད། འཛམ་བུ་གླིང་འདིའི་སྒང་ལ་དེང་སང་བོད་ཀྱི་ཆོས་དང་རིག་གཞུང་ལ་དོ་སྣང་གསར་པ་ཞིག་སླེབས་ཡོང་གི་ཡོད། དེ་ལྟ་བུའི་དུས་སྐབས་འདིར་བོད་མི་བཙན་བྱོལ་བ་ཚོས་བོད་ཀྱི་ཐུན་མོང་མ་ཡིན་པའི་ཆོས་དང་རིག་གཞུང་གི་ཁྱད་ཆོས་འཛམ་བུ་གླིང་འདིའི་སྒང་ལ་མིག་དཔེ་སྟོན་ཐུབ་པ་དང༌། ངོ་སྤྲོད་བྱེད་ཐུབ་པའི་གོ་སྐབས་ཇེ་བཟང་ནས་ཇེ་བཟང་དུ་འགྲོ་གི་ཡོད།

དེ་ལྟ་བུའི་གནས་ཚུལ་འོག་ལ་ང་རང་ཚོ་ཚང་མས་བོད་པའི་མི་གོ་ཆོད་པ་ཞིག་དང༌། བོད་པའི་མཚན་མཐོང་ལ་རྒྱར་ཕན་པའི་ལས་དོན་བྱེད་ཐུབ་ན་དེ་ནི་ཆོས་ཀྱི་བྱ་བ་དང༌། ཡ་རབས་སྤྱོད་བཟང་དང་འབྲེལ་བ་ཡོད་པས། སོ་སོ་རང་ཉིད་ཀྱི་འདི་ཕྱིའི་དོན་དག་ལ་ཤུགས་ཀྱིས་ཕན་གྱི་ཡོད། དཔེར་ན། འཚེ་བ་ཆོས་སུ་སྨྲ་བ་དང༌། འཚེ་བ་དང་དུ་ལེན་མཁན་ཞིག་ཡིན་ན། བསྒྲུབ་རྒྱུ་སྤྱི་པའི་དོན་དག་སྒྲུབ་ཀྱི་ཡོད་ཀྱང༌། ལས་ངན་བསགས་པའི་འབྲས་བུ་སྡུག་བསྔལ་རང་ཉིད་ཀྱིས་མྱོང་དགོས། ང་རང་ཚོས་ཡ་རབས་བྱེད་པ་དང༌། བསམ་པ་བཟང་པོ་བྱེད་པ། གཅིག་གི་གཅིག་ལ་ཐུབ་ཚོད་མི་བྱེད་པ། མགོ་སྐོར་མི་གཏོང་བ། དྲང་པོ་དྲང་བཞག་བྱེད་པ། གང་ཐུབ་ཀྱིས་གཞན་ལ་ཕན་པ་བསྒྲུབ་པ་འདི་དག་ང་རང་ཚོའི་ཆོས་ཀྱི་སྙིང་པོ་ཡིན་པ་དང༌། འདི་ཚོའི་གྲས་བོད་པའི་གོམས་གཤིས་དང༌། བོད་པའི་ཁྱད་ཆོས་ཡིན།

ད་ལྟ་བར་དུ་འདས་པའི་ལོ་བཞི་བཅུའི་རིང་ལ་ང་ཚོ་ཚང་མས་དཀའ་ལས་བརྒྱབ་ནས་ཧུར་ཐག་བྱས་པ་རེད། བྱས་པའི་གྲུབ་འབྲས་ཀྱང་ང་རང་ཚོས་མིག་གི་མཐོང་རྒྱུ་ཡོད་པ་ཞིག་དང༌། འཛམ་བུ་གླིང་འདིའི་སྒང་ལ་བོད་མི་བཙན་བྱོལ་བར་མི་མཐོང་ཆ་འཇོག་འོས་པ་ཞིག་ཆགས་ཡོད་པས། ད་དུང་ཡང་ང་རང་ཚོ་ཚང་མས་ཧུར་བསྐྱེད་བྱེད་རྒྱུ་གལ་ཆེན་པོ་རེད། གཞིས་ཆགས་འདིའི་ནང་ལ་ཐོག་མ་ནས་ཡོད་པའི་མི་རྒས་པོ་རྒན་མོ་ཆགས་པ་ཁྱེད་རང་ཚོས་ད་ལྟ་བར་དུ་ཧུར་ཐག་བྱས་པ་རེད། མི་ཚེ་དོན་གོ་ཆོད་པ་རེད། ཐུགས་རྗེ་ཆེ་ཟེར་རྒྱུ་དང༌། ད་ལྟ་འཚར་ལངས་བྱེད་བཞིན་པའི་ཕྲུ་གུ་ཚོ་ལ་ཡང་ང་རང་ཚོ་མ་འོངས་མདུན་ལམ་ཡག་པོ་ཞིག་ཡོང་ཐུབ་པར་ང་རང་ཚོ་ཚང་མས་སེམས་ཤུགས་བསྐྱེད་ནས་འབད་བརྩོན་བྱེད་དགོས།

ག༽ ནང་པའི་ལྟ་སྤྱོད་དང་། སྟོན་པའི་བསླབ་བྱ།

ད་ལྟ་འདིར་ཚེ་དབང་བྱེད་རྒྱུར་ཆོས་ཀྱི་ངོ་སྤྲོད་མདོར་བསྡུས་ཤིག་བྱས་ན། ང་རང་ཚོ་བོད་ཀྱི་སངས་རྒྱས་ཀྱི་ཆོས་དེ་ཐེག་པ་ཆེ་ཆུང་སྔགས་དང་བཅས་པ་གཉིས་སུ་འདུས། ལྟ་བ་ནི་རྟེན་འབྱུང་གི་ལྟ་བ་ཡིན། རྟེན་འབྱུང་ཟེར་བ་ནི་ང་རང་ཚོས་མཐོང་ཞིང༌། ཉམས་སུ་མྱོང་བའི་ཕྱི་དང་ནང་གི་ཆོས་གང་དང་གང་ཡིན་ན་ཡང༌། རྒྱུ་དང་རྐྱེན་ལ་བརྟེན་ནས་བྱུང་བ་དང༌། རྒྱུ་དང་རྐྱེན་ཙམ་ལ་བརྟེན་ནས་གྲུབ་པ། རྒྱུ་རྐྱེན་ཙམ་ལ་བརྟེན་ནས་འགྱུར་བ་སྣ་ཚོགས་འགྲོ་བ་དེ་ལྟ་བུ་ཞིག༌ལ་རྟེན་འབྱུང་ཞེས་བརྗོད་ཀྱི་ཡོད། ང་ཚོས་རྟེན་འབྱུང་གི་དོན་འགྲེལ་བཤད་རྒྱག་སྟངས་འདི་དེང་སང་ཚན་རིག་པས་འགྲེལ་བཤད་རྒྱག་སྟངས་དེ་དང་ཤིན་ཏུ་མཐུན་གྱི་ཡོད།

དེ་ནས་སྤྱོད་པ་ནི་འཚེ་བ་མེད་པ་ཡིན། འཚེ་བ་མེད་པའི་སྤྱོད་པ་ཟེར་བ་འདིའི་དོན་དག་སྙིང་པོ་ནི། རབ་ལ་བྱུང་ན་གཞན་ལ་ཕན་བཏགས་པ་དང་། གལ་ཏེ་གཞན་ལ་ཕན་བཏགས་མ་ཐུབ་ཀྱང་། གཞན་ལ་གནོད་པ་གཏན་ནས་མི་བྱེད་པ་འདི་ཡིན། སྤྱོད་པ་འཚེ་བ་མེད་པ་ཟེར་བ་འདི་འཚེ་བ་ལས་གཡོལ་ཐུབ་ཙམ་དང༌། འཚེ་བ་ཙམ་མ་ཡིན་པར་གཞན་ལ་གུས་པ་དང༌། བརྩེ་བའི་བློ་བསྐྱེད། རང་ཉིད་ལ་བདེ་སྐྱིད་གལ་ཆེན་པོ་ཡོད་པ་ལྟར་གཞན་གྱི་བདེ་སྐྱིད་གལ་གནད་ཆེན་པོར་བརྩིས་ཏེ་གཞན་ལ་གནོད་ཅིང་། སྡུག་བསྔལ་བསྐྱེད་པའི་རིགས་རྩ་བ་ནས་མི་བྱེད་པ་ཞིག་དགོས་པ་ཡིན།

ང་རང་ཚོ་སངས་རྒྱས་ཀྱི་ཆོས་ཉམས་སུ་ལེན་མཁན་ཞིག་དང༌། སངས་རྒྱས་ཀྱི་ཆོས་ལ་དད་པ་ཡོད་མཁན་ཞིག་ཡིན་ན། སངས་རྒྱས་ལ་སྐྱབས་སུ་མཆིའོ། །ཆོས་ལ་སྐྱབས་སུ་མཆིའོ། །དགེ་འདུན་ལ་སྐྱབས་སུ་མཆིའོ། །ཞེས་བརྗོད་བཞིན་དུ། ལག་ལེན་གྱི་ཐོག་ཧམ་པ་བཤད། ཐུབ་ཚོད་བཤད། མགོ་བདེ་དྲན་འཕྲུལ། རྒྱབ་མདུན་ངོ་ལྐོག་མི་མཚུངས་པ་དེ་ལྟར་བྱས་ན་ཁ་ནས་སྐྱབས་འགྲོ་བཏོན་པ་དེ་རྫུན་རང་རེད། སངས་རྒྱས་ཆོས་དང་དགེ་འདུན་ལ་སྙིང་ཐག་ནས་སྐྱབས་གནས་སུ་བསྟེན་གྱི་ཡོད་ན། ལག་ལེན་གྱི་ཐོག་ནས་སངས་རྒྱས་ཀྱི་དགོངས་པ་དང་མཐུན་ཞིང་། སངས་རྒྱས་ཀྱི་དགོངས་པ་དང་མི་འགལ་བ་བྱེད་རྒྱུ་དེ་གལ་ཆེན་པོ་ཡིན། དཔེར་ན། ང་རང་ཚོ་མི་ཕལ་པ་ཕན་ཚུན་དགའ་པོ་ཉེ་པོ་ཡིན་ན། དགའ་ཉེའི་མི་དེའི་ངོ་ལ་བལྟས་ཏེ་སྤྱོད་ལམ་དེ་དང་བསྟུན་དགོས་པ་སྤྱིར་བཏང་གི་འགྲོ་སྟངས་ཤིག་རེད།

དེས་ན་སྟོན་པ་བཀའ་དྲིན་ཅན་མཉམ་མེད་ཤཱཀྱ་སེང་གེ་ཐབས་མཁས་ལ་ཐུགས་རྗེ་ཆེན་པོ་དང་ལྡན་པ། དེ་ལ་སྙིང་ནས་དད་པ་དང་མོས་པ་ཡོད་མཁན་ཞིག་ཡིན་ན་དེའི་བཀའ་དྲིན་ཤེས་པ་བྱས། བཀའ་དེ་དང་བསྟུན་ནས་ཉམས་སུ་ལེན་དགོས། དེའི་བཀའ་སྤྱོད་པ་འཚེ་བ་མེད་པ་འདིའི་ཐོག་ནས་དུས་རྟག་ཏུ་དྲང་པོ་བྱས། སྙོམས་ཆུང་བྱས། གཞན་ལ་གནོད་པ་མི་སྐྱེལ་བ། ཡ་རབས་སྤྱོད་བཟང་བྱེད་དགོས། ལྟ་བ་རྟེན་འབྱུང་གིས་ཡ་རབས་བྱེད་དགོས་པ་དང༌། བློ་ཞུམ་མི་དགོས་པའི་རྒྱུ་མཚན་ཤོད་ཀྱི་ཡོད། བློ་གུ་ཡངས་པོ་དང༌། རྒྱ་ཆེན་པོ་བཟོ་གི་ཡོད། དཔེར་ན། ང་རང་ཚོར་ལྟོ་གོས་ཀྱི་དཀའ་ངལ་དང༌། མི་ཤི་རྐྱེན་ཆགས་ལྟ་བུའི་དཀའ་ངལ་ཞིག་བྱུང་ན། དཀའ་ངལ་དེ་གཅིག་པུར་བལྟས་ཏེ་བསྡད་ན་སེམས་ཁྲལ་ཇེ་ཆེར་འགྲོ་རྒྱུ་རེད། དཀའ་ངལ་འདི་རྟེན་འབྱུང་རེད། རྒྱུ་དང་རྐྱེན་མང་པོ་ཞིག་ལ་བརྟེན་ནས་བྱུང་བ་རེད། རང་ལ་ཡག་པོ་གཅིག་བྱུང་ན་ཡང༌རྒྱུ་རྐྱེན་དུ་མ་ལ་བརྟེན་ནས་བྱུང་བ་རེད། ཡག་པོ་རེད། འོན་ཀྱང་དེ་ཙམ་གྱིས་ཞེན་ཆགས་བྱེད་རིན་མེད་པ་ལྟ་བུ་དང་། ཡང་སྡུག་པ་གཅིག་བྱུང་ན་ཡང་རྒྱུ་རྐྱེན་སྣ་ཚོགས་ཀྱི་ཐོག་ནས་བྱུང་བ་དང༌། མཐར་གཏུགས་ན་སོ་སོའི་བྱེད་ལས་དང་འབྲེལ་བ་ཡོད་པས་མ་འགྲིགས་པ་མ་འཐུས་པ་ཚང་མའི་ལེ་ཁག་གཞན་ལ་དཀྲི་ས་མེད་པ་ཞིག་ཆགས་ཀྱི་ཡོད།

རྟེན་འབྱུང་གི་ལྟ་བ་འདིས་གནས་ཚུལ་གང་དང་གང་ཡིན་རུང་དེ་རྒྱུ་རྐྱེན་གྱི་གཞན་དབང་ལ་བརྟེན་ནས་བྱུང་བར་ཤོད་ཀྱི་ཡོད། དེས་བསམ་བློའི་ནང་ལ་དགའ་སྡུག་ཆེན་པོའི་འཁྲུག་རྐྱེན་མི་ཡོང་བར་ཕན་ཐོགས་ཆེན་པོ་ཡོད། རབ་ལ་གཞན་ལ་ཕན་བཏགས་དགོས། གལ་ཏེ་ཕན་བཏགས་མ་ཐུབ་ཀྱང་གཞན་ལ་གནོད་པ་མི་བྱེད་པ་འདི་སངས་རྒྱས་ཀྱི་ཆོས་ཀྱི་སྙིང་པོ་རེད། དེ་ཡིན་པའི་རྒྱུ་མཚན་རྟེན་འབྱུང་གི་ལྟ་བའི་ཐོག་ནས་འགྲེལ་བཤད་རྒྱག་གི་ཡོད། འདི་ཁྱེད་རང་ཚོ་ཚང་མའི་སེམས་ལ་ངེས་པ་བྱེད་དགོས། སངས་རྒྱས་ཀྱི་ཆོས་ལ་དད་པ་ཡོད་ན་དེ་ཤེས་དགོས་ལ། དེ་དག་ལ་སློབ་སྦྱོང་ཡང་བྱེད་དགོས།

ང༽ ནང་ཆོས་ལ་སློབ་སྦྱོང་དང་། བུ་ཕྲུག་ལ་སློབ་སྟོན།

དེ་སྔ་བོད་ནང་གི་གོམས་གཤིས་ལ། སངས་རྒྱས་ཀྱི་ཆོས་སློབ་སྦྱོང་བྱེད་མཁན་བཤད་གྲྭ་ཚོའི་ནང་གི་གྲྭ་པ་ཡིན་པ་ལས་སྤྱིར་བཏང་གྲྭ་པ་བྱིངས་ནས་འདོན་ཁ་ཁྲལ་ཤེས་ན་འགྲིགས་པ་ལྟ་བུ་དང་། མི་མང་ནང་དུ་ཆོས་ཀྱི་སློབ་སྦྱོང་བྱེད་རྒྱུའི་འབྲེལ་བ་གང་ཡང་མེད་པ་ལྟ་བུ་ཞིག་མཐོང་གི་ཡོད། འདི་དག་ང་ཚོས་ནོར་བ་རེད། ང་རང་ཚོ་རྒྱ་གར་ནང་བཙན་བྱོལ་བ་ཆགས་སྐབས་ན་གཞོན་ཚང་མས་སློབ་གྲྭ་འགྲིམས་དགོས་ལ། མི་ཚང་མས་སློབ་སྦྱོང་བྱེད་དགོས་ཞེས་བཤད་པ་ལྟར། ང་རང་ཚོ་ཚང་མས་སངས་རྒྱས་ཀྱི་ཆོས་སློབ་དགོས་པ་དང༌། ཤེས་དགོས་པ་ཞིག་རེད། ལྷག་དོན་ཁྱིམ་ཚང་སོ་སོའི་ནང་གི་ཕ་མ་ཚོས་ཐུབ་ན་རྒྱས་བསྡུས་ལ་མ་ལྟོས་པར་སངས་རྒྱས་ཀྱི་ཆོས་ཀྱི་གོ་དོན་རགས་རིམ་རྟོགས་ཐུབ་ཚེ་ཞོགས་པ་ཡར་ལངས་ནས་སྐྱབས་འགྲོ་འདོན་པ་དང་། ཡོན་ཆབ་འབུལ་བ། མཆོད་མེ་འབུལ་བ། སྤོས་འབུལ་བ་སོགས་བྱེད་སྐབས་བུ་ཕྲུགུ་རྣམས་ལ་དེ་དག་གི་དགོས་པ་དང་རྒྱུ་མཚན་གང་ཡིན་པ་དང༌། སངས་རྒྱས་དཀོན་མཆོག་གང་འདྲ་ཡིན་པ། འཕགས་པ་སྤྱན་རས་གཟིགས་གང་འདྲ་ཡིན་པ་སོགས་འགྲེལ་བཤད་རྒྱག་ཐུབ་ན་ཕྲུ་གུའི་བསམ་བློའི་ནང་ལ་རང་ཤུགས་ཀྱིས་ངེས་ཐུབ་པ་དང༌། བུ་ཕྲུག་ཚོར་ཡང་དོ་སྣང་སླེབས་ཐུབ་པ་ཡོང་གི་རེད།

ཕྲུ་གུའི་བསམ་བློའི་ནང་སྟོན་པ་བཀའ་དྲིན་ཅན་གྱི་སྐུ་བརྙན་དང༌། སྟོན་པ་ཡེ་ཤུ། དེ་བཞིན་ཁྱབ་འཇུག་དང༌། དབང་ཕྱུག་ལ་སོགས་པའི་སྐུ་བརྙན་གྱི་མདུན་དུ་མཆོད་མེ་ཕུལ་བ་དང༌། སྤོས་ཕུལ་བ་ལ་ཁྱད་པར་འབྱེད་མ་ཤེས་ན་ཧ་ཅང་སྐྱོ་པོ་རེད། ཁྱིམ་ཚང་ཚོ་སོ་སོའི་ནང་གི་ཕ་མ་ཚོས་སངས་རྒྱས་ཀྱི་ཆོས་ཀྱི་གནད་དོན་དང༌། འཛམ་གླིང་ནང་ཆོས་ལུགས་གཞན་དག་མང་པོ་ཡོད་པ་དེ་དག་གིས་ཀྱང་རང་རང་སོ་སོའི་གདུལ་བྱར་ཕན་གྱི་ཡོད་པ། སངས་རྒྱས་ཀྱི་ཆོས་དང༌། ཆོས་ལུགས་གཞན་དག་མི་འདྲ་བའི་ཁྱད་པར་གང་ཡོད་པ་བཅས་ངེས་པར་དུ་ཤེས་དགོས། དཔེར་ན། ང་རང་ལ་ཆ་བཞག་ན། ངོས་རང་སངས་རྒྱས་ཀྱི་ཆོས་པ་ཞིག་རེད། སངས་རྒྱས་བཅོམ་ལྡན་འདས་ལ་ཤེས་ནས་དད་པ་ཐོབ་པ་ཞིག་ཡིན་པའི་ཁུལ་ཡིན། དེ་ལྟ་བུའི་ཐོག་ནས་བལྟས་ན། ཆོས་ལུགས་གཞན་དག་ཚོ་ཡང་ན་རྟག་མཐའ། ཡང་ན་ཆད་མཐར་ལྷུང་ཡོད། ཆོས་ལུགས་འདྲ་མིན་གྱི་དགོས་དོན་མི་ལ་ཕན་དགོས་ཀྱི་ཡོད། དེའི་ཆ་ནས་དཔྱད་ཞིབ་བྱས་ན། རྟག་ཆད་ཀྱི་མཐར་ལྷུང་བའི་ལྟ་བ་ཞིག་ཡིན་ན་ཡང་ཐད་ཀར་དོན་དུ་འགྱུར་གྱི་ཡོད་ན་དགོས་དོན་ཆ་ཤས་ཤིག་ཚང་གི་ཡོད། ཆོས་ལུགས་འདྲ་མིན་ཡོད་པ་འདི་དག་གིས་སྐྱེ་བོ་འབུམ་ཕྲག་དང་། ས་ཡ་མང་པོར་སྔར་འདས་པའི་དུས་སུ་ཕན་པ་བསྒྲུབས་ཡོད་པ་དང༌། དེང་སྐབས་ཀྱང་ཕན་བཞིན་པ་ཡིན་སྟབས། མ་འོངས་པར་ཡང་ཕན་པར་འགྱུར་བ་ཡིན་པས། ང་ཚོས་བརྩི་བཀུར་དང༌གུས་ཞབས་བྱེད་དགོས།

ཡིན་ན་ཡང་སོ་སོའི་ཆོས་ཀྱི་ཁྱད་ཆོས་རྣམས་ཤེས་དགོས་རྒྱུ་གནད་འགག་ཆེན་པོ་ཡོད། རྒྱུ་མཚན་ཤེས་ནས་ཐོབ་པའི་དད་པ་དེ་བརྟན་པོ་ཡོང་གི་རེད། རྒྱུ་མཚན་མ་ཤེས་ན་བླུན་པོ་ཆུ་སྣ་གར་འཁྲིད་ཆགས་ཉེན་ཡོད། ཕ་མ་ཚོས་དོ་སྣང་བྱས་ཏེ་ནང་པའི་ཆོས་ཀྱི་གནད་འགག་ཤེས་ཐུབ་པ་བྱུང་ན་བླ་མ་དང༌། དགེ་བཤེས་གཅིག་ལ་བསྟེན་མི་དགོས་པར་ཕྲུ་གུ་ཚོར་ཁྱིམ་ཚང་ནང་དུ་ཕ་མས་སངས་རྒྱས་ཀྱི་ཆོས་ཀྱི་གོ་བརྡ་སྤྲོད་ཐུབ་པ་ཡོང་གི་རེད། དེ་ལྟར་བྱུང་ན་མི་རབས་ནས་མི་རབས་ལ་སངས་རྒྱས་ཀྱི་ཆོས་ལ་དད་པ་བརྟན་པོ་གནས་ཐུབ་པའི་ཕན་ཐོགས་ཏན་ཏན་ཡོང་གི་རེད། དེ་བྱུང་ན་ཆོས་ཀྱི་སློབ་གཉེར་དམིགས་བཀར་བྱེད་སའི་ཆོས་སྡེ་ཁག་ལ་གསར་ཞུགས་བྱེད་མཁན་ཤུགས་མ་ཐུབ་ཀྱིས་མང་པོ་ཡོང་གི་རེད། གང་ཡིན་ཟེར་ན། ཕྲུ་གུའི་བསམ་བློའི་ནང་སངས་རྒྱས་ཀྱི་ཆོས་དེ་སློབ་སྦྱོང་བྱེད་དགོས་ཀྱི་འདུག དེ་གནད་འགག་ཆེན་པོ་འདུག་བསམ་པ་ན། སློབ་སྦྱོང་བྱེད་སའི་བསྟི་གནས་ལ་དད་པ་སྐྱེ་རྒྱུ་དང༌། དེ་ལ་ཞུགས་འདོད་ཡོང་གི་རེད། དེ་ལྟར་མེད་ན་ད་ལྟ་དགོན་པ་གང་འཚམ་ཡོད་ན་ཡང༌། འདི་ཚོའི་ནང་གསར་པ་ཞུགས་མཁན་མ་བྱུང་ན་ལྟག་ཆུ་ཆད་པའི་རྫིང་བུ་ལྟ་བུར་འགྱུར་ཉེན་ཡོད།

ཅ༽ གྲྭ་རྒྱུན་གྱི་ཡོང་ཁུངས་དང་། འཐུས་ཤོར་གྱི་རིམ་པ།

བར་སྐབས་ང་རང་ཚོའི་ཉམས་མྱོང་ལ་བལྟས་ན། དཔེར་ན་སྨད་རྒྱུད་གྲྭ་ཚང་དང༌། གདན་ས་ཁག་གི་ནང་དུ་སློབ་གཉེར་བྱེད་མཁན་ཕལ་མོ་ཆེ་བོད་ནས་གསར་འབྱོར་ཚོ་མ་གཏོགས། ང་རང་ཚོའི་གཞིས་ཆགས་ནང་ལ་སྐྱེས་ཏེ་འཚར་ལོངས་བྱེད་མཁན་གྱི་མི་རབས་ནང་ནས་ཉུང་ཤས་ལས་མི་འདུག ང་ཚོས་མཐུད་ཀ་རྒྱག་སྟངས་དང༌། མཚམས་སྦྱོར་བྱེད་སྟངས་ཡག་པོ་མ་ཤེས་པའི་འཐུས་ཤོར་ཕྱིན་འདུག དགོན་ཁག་ནས་གསར་ཞུགས་པ་ཚོར་དམིགས་བསལ་གྱི་ལྟ་རྟོག་བྱེད་སྲོལ་མེད་པ་དང༌། ཁྱིམ་ཚང་ཁག་དང༌། སློབ་གྲྭའི་དགེ་མཁན་ཚོས་འགྲེལ་བཤད་ལམ་སྟོན་བྱེད་རྒྱུ་གང་ཅི་ནས་འཐུས་ཤོར་འགྲོ་གི་མེད་དམ་བསམ་གྱི་འདུག གང་ལྟར་ཕྲུ་གུ་ལོ་ཆུང་ཆུང་ནས་སློབ་གྲྭར་ཕྱིན། གཞི་རིམ་གི་སློབ་སྦྱོང་བྱས། སྤྱིར་བཏང་གི་ཤེས་ཡོན་རྣམས་བསླབས། དེ་ནས་སངས་རྒྱས་ཀྱི་ཆོས་ལ་དོ་སྣང་ཡོད་མཁན་དང༌། ཤེས་འདོད་ཡོད་མཁན། ཁྱིམ་པ་ཕོ་མོའི་ཁོངས་ནས་སངས་རྒྱས་ཀྱི་ཆོས་སློབ་འདོད་ཡོད་ན་ཝཱ་ར་ཎཱ་སཱིའི་སློབ་གཉེར་ཁང་ལྟ་བུར་ཞུགས་ན་འགྲིགས། དེར་རབ་བྱུང་ཡོད་ལ། རབ་བྱུང་མིན་ནའང་དེར་ཞུགས་ཆོག་པ་ཞིག་བཟོས་ཡོད། ཡང་བུ་ཕྲུག་གི་ཁྲོད་དུ་སངས་རྒྱས་ཀྱི་ཆོས་སློབ་འདོད་ཡོད་པ་དང༌། དེ་ཡང་རབ་ཏུ་བྱུང་བའི་རྟེན་ནས་སློབ་སྦྱོང་བྱེད་འདོད་ཡོད་པ་ཏན་ཏན་ཡོང་ངེས་རེད། ངོས་ནས་ངོ་ཤེས་པ་དེ་ལྟར་ཡང་འགའ་ཤས་ཡོད། ཁོང་ཚོར་དང་པོ་ཆོས་ལ་བག་ཆགས་ཕྲན་བུ་ཡོད་པ་དེ་མུ་མཐུད་ནས་གནས་ཐུབ་པ་དང༌། བག་ཆགས་དེ་ཤུགས་ཇེ་ཆེར་འགྲོ་རྒྱུའི་མཐུན་རྐྱེན་མ་འཛོམས་པའི་ཁར། འགལ་རྐྱེན་འཕྲད་དེ་གང་འཚམ་ཞིག་ནས་ཆོས་ཀྱི་དོ་སྣང་བརླགས་མཁན་དེ་ལྟར་ཡོང་གི་འདུག་པ་དེ་དག་འཐུས་ཤོར་རེད། དེ་སྐོར་ང་རང་ཚོར་བྱེད་སྟངས་གཅིག་ཚང་གི་མི་འདུག དེའི་ཚོའི་ཐོག་ལ་སློབ་གྲྭའི་དགེ་རྒན་དང༌། ཕ་མ་རྣམས་ཀྱིས་དོ་སྣང་བྱེད་དགོས་ཀྱི་འདུག

དེ་བཞིན་བཤད་གྲྭ་དགོན་པ་གྲྭ་ཚང་ཚོས་ཀྱང་སློབ་ཕྲུག་གསར་པ་ཡོང་མཁན་ཚོའི་གྲས་ལ་ལྟ་སྟངས་གང་འདྲ་ཞིག་བྱེད་དགོས་ཀྱི་འདུག་གམ། འདི་སྐོར་བསམ་བློ་གཏོང་དགོས་ཀྱི་འདུག ང་ཚོའི་གཞིས་ཆགས་ཁག་གི་བུ་ཕྲུག་གྲྭ་སར་ཞུབས་མཁན་མང་པོ་མེད་པའི་རྒྱུ་རྐྱེན་དེ་ཕྲུ་གུར་ཆོས་ལ་དོ་སྣང་མེད་ནས་བྱུང་བ་རེད་དམ། ཆོས་ལ་དོ་སྣང་ཡོད་ན་ཡང༌། དགོན་པའི་སྒྲིག་འཛུགས་ཀྱི་འགྲོ་སྟངས་ལ་ཡིད་མ་རངས་པར་བྱུང་བ་གང་ཡིན་ཞིབ་འཇུག་བྱེད་དགོས། ཕྲུ་གུར་ཆོས་ལ་དོ་སྣང་མེད་པའམ། ཡོད་ཀྱང་བརླགས་ནས་གྲྭ་སར་གསར་ཞུགས་མ་བྱས་ན་གནས་ཚུལ་ཐ་དད་རེད། དེ་ཕལ་ཆེར་མ་རེད་བསམ་གྱི་འདུག ཆོས་ལ་དོ་སྣང་ཏན་ཏན་ཡོང་གི་ཡོད། དཔེར་ན། ང་རང་ཚོ་བཙན་བྱོལ་བའི་སྤྱི་ཚོགས་ནང་ལ་ཆ་བཞག་ན། ཕྱི་ལོ་དྲུག་ཅུ་ཐམ་པའི་ལོ་ནང་དང་བསྡུར་ན། དེང་སང་ཆོས་དད་ཆེ་རུ་ཕྱིན་མེད་དམ་བསམ་གྱི་འདུག

གཞོན་སྐྱེས་ཚོའི་ནང་ལག་པར་ཕྲེང་བ་འཛིན་མཁན་མང་དུ་འགྲོ་གི་ཡོད་པ་ལྟ་བུ་འདུག ང་རང་ཚོ་བོད་མི་ཙམ་དུ་མ་ཟད། ཧི་མ་ལ་ཡའི་རི་རྒྱུད་ནུབ་ལ་དྭགས་ནས་ཤར་མོན་བར་དུ་སངས་རྒྱས་ཀྱི་ཆོས་ལ་དོ་སྣང་གསར་པ་ཤུགས་ཆེ་རུ་འགྲོ་གི་འདུག དེ་དག་ལ་བལྟས་ན་བོད་ཕྲུག་ཚོའི་ཆོས་ཀྱི་དོ་སྣང་བརླགས་པ་ཨེ་ཡིན་སྙམ། འོན་ཀྱང་ང་ཚོས་མཐུད་ཀ་ཡག་པོ་རྒྱག་མ་ཤེས་པའི་སྐྱོན་ཞིག་ཡོང་གི་ཡོད་བཟོ་འདུག དེ་རིང་འདིར་དགོན་པའི་ལས་སྣེ་མང་པོ་ཕེབས་ཡོད་པ་དང༌། སློབ་ཕྲུག་མང་པོ་ཡོད་སྟབས་འཕྲོས་བཤད་ལྟ་བུར་ཞུས་པ་ཡིན། ཁ་སང་ལུགས་བསམ་གཞིས་ཆགས་ལའང་ངོས་ནས་འགྲེལ་བཤད་བརྒྱབ་པ་ཡིན། གང་ལྟར་མི་མང་ཚོས་ཞར་དང་ཞོར་ལ་སངས་རྒྱས་ཀྱི་ཆོས་འདི་གང་འདྲ་ཡིན་པ་དོ་སྣང་དང༌། སློབ་སྦྱོང་བྱས་ནས་ཤེས་ཐབས་བྱ་རྒྱུ་ཧ་ཅང་གལ་ཆེན་པོ་ཡིན། དེ་ཆོས་ཀྱི་ངོ་སྤྲོད་ལྟ་བུ་ཡིན། ༼དེ་ནས་ཚེ་དབང་གི་རིམ་པ་རྣམས་སྩལ།༽

ཆ༽ ཚན་རིག་སློབ་སྦྱོང་དང་། ཆོས་ཚན་གྱི་དཔྱད་ཡུལ།

ད་ལྟ་གསོལ་ཇ་བཞེས་པའི་རིང་ལ་ངོས་ནས་གནས་ལུགས་ཞུ་རྒྱུ་ཞིག་ཡོད། ད་ལྟ་དཔེ་མཛོད་ཀྱི་ཨ་མཆོག་རིན་པོ་ཆེ་འདིར་ཕེབས་ཡོད། དེའི་གནད་དོན་ནི། གདན་ས་གསུམ་ནང་གི་མཁས་པ་དང༌། སློབ་གཉེར་བ་རིག་པ་བཀྲ་བ་ཚོའི་ནང་ནས་རིམ་པས་ཚན་རིག་ཤེས་མཁན་གང་འཚམ་ཞིག་བྱུང་ན་སྙམ། ཚན་རིག་གི་གནས་ཚུལ་ཆ་ཚང་ང་ཚོས་ཤེས་དགོས་དོན་མེད་ཀྱང༌། སེམས་ཀྱི་རྣམ་གཞག་དང༌། འཛམ་བུ་གླིང་གི་རྣམ་གཞག དངོས་པོའི་རྡུལ་ཕྲ་རབ་ཀྱི་རྣམ་གཞག་སོགས་འདི་རིགས་ལ་ང་ཚོས་ཚན་རིག་གི་སྡེ་ཚན་དམིགས་བསལ་གྱི་མཁས་པ་དེ་ལྟར་མཉམ་དུ་ག་ལེར་གོ་བསྡུར་བྱེད་རྒྱུ་དང༌། གྲ་འགྲིགས་ན་དཔེ་མཛོད་ནས་འགན་ཁུར་བླངས་ཏེ་དུས་ཚེས་ངེས་ཅན་ཞིག་རིང་སློབ་ཚན་རང་གི་ཐོག་ནས་སློབ་ཁྲིད་བྱེད་རྒྱུ་བྱུང་ན་ཞེས་ལོ་ཤས་སྔོན་ནས་བསམ་ཚུལ་བྱུང་བ་ལྟར། ད་ལམ་ཨ་མཆོག་རིན་པོ་ཆེ་འདི་ཁུལ་ཡོང་བའི་གནས་ཚུལ་དེ་རེད།

མ་གཞི་ཡིག་ཆ་ཞིག་ཀྱང་རིན་པོ་ཆེས་བཟོས་འདུག གང་ལྟར་དེང་སང་འཛམ་བུ་གླིང་འདིའི་སྒང་འདིར་ཡོངས་གྲགས་ལ་ཚན་རིག་ཅེས་བརྗོད་ན་བདེན་དོན་གཏན་ལ་འབེབས་མཁན་ཞིག་ལ་ངོས་འཛིན་བྱེད་ཀྱི་ཡོད་ལ། དོན་ལའང་དེ་ག་རང་རེད། སྤྱིར་བཏང་ཚན་རིག་པས་བརྟག་དཔྱད་བྱེད་ཡུལ་གཙོ་བོ་གཟུགས་ཅན་གྱི་ཆོས་ཡིན་པར་བརྟེན། སངས་རྒྱས་པའི་ལྟ་གྲུབ་ཀྱི་རྣམ་གཞག་དང་བསྡུར་ན་འདི་གཞི་རྒྱ་ཆུང་ཆུང་རེད། ཚན་རིག་པའི་ནང་ལའང་ལྕི་ཡང་ལྟ་བུའི་སྡེ་ཚན་གཉིས་འདུག ཡང་བ་དེའི་ནང་ནས་སེམས་ཀྱི་རྣམ་གཞག་སོགས་བཤད་ཡོང་གི་ཡོད་པ་དང༌། ལྕི་བ་དེའི་ནང་ནས་གཟུགས་ཅན་དངོས་པོ་རང་གི་རྡུལ་ཕྲ་མོའི་རྣམ་གཞག་ལ་སོགས་པ་འདི་རིགས་ཤེས་པ་དང་མ་འབྲེལ་བའི་དངོས་པོའི་རྣམ་གཞག་ཤོད་ཀྱི་ཡོད།

སྤྱིར་བཏང་ཚན་རིག་པས་ད་ལྟ་བར་དུ་འབྲེལ་བ་ཆེན་པོ་ཡོད་པའི་ཡེ་ཤུའི་ཆོས་དང༌། དེ་དང་དེ་ལྟ་བུའི་ཆོས་ལུགས་ཕལ་མོ་ཆེར་སྒྲོ་བཏགས་རེད་ཅེས་ཧ་ལམ་ཁུངས་མེད་པར་བརྩི་གི་ཡོད། གང་ལྟར་ཚན་རིག་པས་དངོས་པོའི་བདེན་དོན་བཙལ་ཏེ་རྫས་ཀྱི་འགྱུར་བ་ལ་བརྟེན་ནས་ཕན་གནོད་འདྲ་མིན་ཡོང་གི་ཡོད་པའི་གནས་ཚུལ་རྣམས་ཤེས་ཏེ་འཛམ་བུ་གླིང་འདིའི་སྒང་ལ་དངོས་པོ་ཡར་རྒྱས་ཤིན་ཏུ་ཆེན་པོ་ཕྱིན་ཡོད། དཔེར་ན། ང་རང་ཚོར་ན་ཚ་ཛ་དྲག་ལྟ་བུ་བྱུང་ན། དེང་དུས་ཀྱི་སྨན་ཁང་ལ་འགྲོ་དགོས། སྨན་ཁང་ནས་བརྟག་དཔྱད་བྱེད་པ་དང༌། སྨན་བཅོས་བྱེད་པ་འདི་དག་ང་ཚོའི་སྨན་གཞུང་ལྟར་སྨན་པའི་རྒྱལ་པོའི་གསུང་ལ་བརྟེན་པ་མ་ཡིན་པར། མི་ཕལ་པ་གཅིག་གིས་བརྟག་དཔྱད་བྱས། བརྟག་དཔྱད་ལན་མང་བྱས་ནས་ཤེས་པ་ཞིག་རེད། རིགས་འགའ་ཤས་ལ་ནོར་འཁྲུལ་ཡོང་གི་ཡོད། ད་ལྟ་འཕྲལ་སེལ་ཕན་ན་ཡང་མ་འོངས་པར་ལོ་བཅུ་ཉི་ཤུའི་རྗེས་ལ་གནོད་པའི་རང་བཞིན་ཅན་ཡོང་གི་ཡོད།

འོན་ཀྱང་སྤྱི་ཡོངས་ཀྱི་ཆ་ནས་འཛམ་བུ་གླིང་འདིར་དེང་དུས་ཀྱི་སྨན་བཅོས་འདི་དག་ཡོངས་སུ་གྲགས་ཤིང་གྲུབ་པ་དང༌། མི་མང་པོར་ཕན་ཐོགས་ཡོད་པ་ང་ཚོས་ཤེས་གསལ་རེད། དེ་ཐམས་ཅད་མངོན་ཤེས་ཀྱི་སྐད་ཆ་མིན་པར་མི་ཕལ་པ་གཅིག་གིས་བརྟག་དཔྱད་ལན་གྲངས་དུ་མ་བྱས་པའི་གྲུབ་འབྲས་རེད། བརྟག་དཔྱད་བྱེད་སྐབས་སེམས་ཅན་མང་པོར་ཚོད་ལྟ་བྱེད་ཀྱི་ཡོད་པ་དེ་ཐབས་སྐྱོ་པོ་ཡིན་པ་ལས། གང་ལྟར་བརྟག་དཔྱད་བྱས་ནས་ཤེས་པ་རེད། དཔེར་ན། ང་རང་ཚོས་བེད་སྤྱོད་བྱེད་བཞིན་པའི་སྒྲ་འཛིན་འཁོར་ལོ་ལ་སོགས་པ་འདི་དག་མངོན་ཤེས་ཀྱི་ཐོག་ནས་བཟོས་པ་མིན་པར། བརྟག་དཔྱད་མང་པོ་བྱས་ནས་ཤེས་པ་ཤ་སྟག་རེད། གང་ལྟར་དངོས་ཡོད་གནས་ཚུལ་ལ་འཛམ་བུ་གླིང་འདིའི་སྒང་ལ་ཚན་རིག་པས་བདེན་དོན་བཙལ་ནས་རྙེད་པའི་དངོས་པོ་མིས་བེད་སྤྱོད་བྱས་ཏེ་མི་ལ་ཁ་ཡོད་ལག་ཡོད་ཀྱི་ཕན་ཐོགས་ཡོད་པ་མིག་མཐོང་ལག་ཟིན་ཡིན་པར་ཚང་མས་ངོས་འཛིན་བྱེད་ཀྱི་ཡོད་པ་དང༌། ཁས་ལེན་བྱེད་ཀྱི་ཡོད་ལ། ཆ་འཇོག་ཀྱང་བྱེད་ཀྱི་ཡོད།

སྤྱིར་བཏང་ང་རང་ཚོ་སངས་རྒྱས་ཀྱི་ཆོས་ཀྱི་ཐོག་ནས་ཡོད་པ་ལ་མེད་པར་བཤད་ན་སྐུར་འདེབས་ལོག་ལྟ་དང༌། མེད་པ་ཞིག་ཡོད་པར་བཤད་ན། སྒྲོ་འདོགས་ལོག་ལྟ་ཞེས་གསུངས་ཡོད། སངས་རྒྱས་པའི་གཞུང་གི་འགྲོ་སྟངས་ནི་བརྟག་དཔྱད་བྱས་ནས་དངོས་ཡོད་གནས་ཚུལ་གང་ཡོད་པ་དེ་ཁས་བླངས་དགོས་པ་རེད། ཆོས་ལུགས་གཞན་དག་ཚོའི་ནང་གི་གནས་ཚུལ་མང་པོ་ཞིག་ལ་ཚན་རིག་གི་ཐོག་ནས་བརྟག་དཔྱད་བྱེད་སྐབས་དེ་དག་རྣམ་རྟོག་གི་སྒྲོ་བཏགས་པ་རེད་ཅེས་ཤོད་ཀྱི་ཡོད། སྤྱིར་བཏང་ཚན་རིག་དར་སའི་ལུང་པ་ཚོའི་ནང་ལ་གནའ་རབས་ནས་ཡོད་པའི་ཆོས་ལུགས་ཕལ་མོ་ཆེར་ཚན་རིག་པས་ངོས་འཛིན་བྱེད་ཀྱི་མེད། ནུབ་ཕྱོགས་ལུང་པའི་ནང་ལ་ཚན་རིག་དང་ཆོས་ཞེས་བརྗོད་ན་ཧ་ལམ་འབྲེལ་བ་མེད་པའམ། དེ་གཉིས་མཐུན་ཐབས་མེད་པ་ལྟ་བུའི་བལྟ་ཚུལ་དང་མཐོང་ཚུལ་ཞིག་ཡོད།

ཇ༽ ཚན་རིག་དང་འཕྲད་ཚུལ་དང་། ཆོས་ཚན་གྱི་མཉམ་ལས།

ང་རང་ཆུང་ཆུང་སྐབས་ནས་ཚན་རིག་གི་འགྲོ་སྟངས་དང༌། འཕྲུལ་ཆས་རིགས་ལ་དགའ་པོ་ཡོད། གང་ལྟར་ཤེས་བྱའི་རྣམ་གྲངས་འདྲ་མིན་ཤེས་འདོད་ཆུང་ཆུང་སྐབས་ནས་ཡོད། ཚན་རིག་གི་ཤོད་སྟངས་དེ་དག་གི་ཐོག་ལ་དོ་སྣང་ཡོད་པར་བརྟེན། ལོ་བཅོ་ལྔ་ཉི་ཤུའི་གོང་ལ་ཚན་རིག་པ་དེ་ལྟར་མཉམ་དུ་འབྲེལ་བ་བྱས་པ་ཡིན། དེ་བྱེད་དུས་ནུབ་ཕྱོགས་པའི་མི་ངོས་ཀྱིས་ངོ་ཤེས་པ་དེ་ལྟར་གཅིག་གཉིས་ཀྱིས་ངོས་ལ་དངོས་སུ་ཚན་རིག་ཟེར་བ་དེ་ཆོས་ཀྱི་དགྲ་རེད། ནུབ་ཕྱོགས་ལུང་པའི་ནང་ལ་ཆོས་མེད་པ་བཟོ་མཁན་ཚན་རིག་པ་རེད། དེར་འབྲེལ་བ་བྱེད་རྒྱུར་གཟབ་གཟབ་བྱེད་དགོས་ཞེས་དེ་ལྟར་བཤད་མྱོང༌།

ཡིན་ན་ཡང་ངོས་རང་ལ་བློ་གདེང་གང་ཞིག་ཡོད་ཅེ་ན། ང་ཚོས་དངོས་ཡོད་གནས་ཚུལ་གཏན་ལ་ཕབ་ནས་བདེན་དོན་འཚོལ་གྱི་ཡོད་སྟབས། གྲུབ་མཐའ་འོག་མ་འོག་མའི་འདོད་ཚུལ་གྲུབ་མཐའ་གོང་མ་གོང་མས་ལུང་དང་རིགས་པའི་སྒྲུབ་བྱེད་བཀོད་ནས་བཀག་ཡོང་གི་ཡོད། དཔེར་ན། ད་ལྟ་ང་རང་ཚོ་འཆད་ཉན་བྱེད་བཞིན་པའི་སྔགས་ཀྱི་སྐོར་ལ་མཚོན་ན། གཞི་དངོས་པོའི་གནས་ཚུལ་དེ་ལ་བརྟེན་ནས་ལམ་བགྲོད་པའི་རིམ་པ་དང༌། དེ་ལ་བརྟེན་ནས་འབྲས་བུ་མངོན་དུ་བྱེད་ལུགས་ཤོད་ཀྱི་ཡོད། དེ་ཙམ་དུ་མ་ཟད་ཐེག་པ་ཆེན་པོའི་ཆོས་སྤྱིའི་འགྲོ་སྟངས་ལ་ཆ་བཞག་ན། གཞི་བདེན་པ་གཉིས་དང་། ལམ་ཐབས་ཤེས་གཉིས། འབྲས་བུ་སྐུ་གཉིས་ཞེས་གང་ལྟར་གཞི་ལ་ཡོད་པ་ཞིག་གི་སྟེང་ནས་ལམ་དང༌། འབྲས་བུ་མངོན་དུ་བྱེད་ཚུལ་བཤད་པ་ལས། གཞི་ལ་མེད་པ་ཞིག་ཤོད་ཀྱི་མེད། དངོས་ཡོད་གནས་ཚུལ་བཙལ་ནས་བདེན་དོན་གཏན་ལ་འབེབས་ཀྱི་ཡོད་པར་བརྟེན། ཚན་རིག་པར་འབྲེལ་བ་མུ་མཐུད་ནས་བྱས་ཏེ། རིམ་པས་ཚན་རིག་པ་ངོ་ཤེས་མང་པོ་བྱུང་བ་རེད།

ཚན་རིག་པ་ཚོས་འཇིག་རྟེན་ཆགས་ཚུལ་དང༌། རྫས་ཀྱི་རང་བཞིན་གཟུགས་ཅན་ཕྲ་མོའི་རྣམ་གཞག་ཤོད་སྟངས་ལ་བལྟས་ན། ང་ཚོས་དུས་ཀྱི་ཐུང་མཐའ་སྐྱེས་བུ་ནད་མེད་གཅིག་གི་སེ་གོལ་གཏོགས་པའི་དུས་ཡུན་སུམ་བརྒྱ་དྲུག་ཅུར་བགོས་པ་དང༌། ཕྲ་རབ་ཀྱི་རྡུལ་དང༌། རྡུལ་ཕྲན་དང༌། དེ་ནས་ལྕགས་རྡུལ། ཆུ་རྡུལ། ཉི་རྡུལ། རི་བོང་གི་རྡུལ་ཟེར་བ་དེ་རིགས་ཧ་ཅང་རགས་པ་རེད། ཚན་རིག་པ་ཚོས་འགྲེལ་བཤད་བྱེད་སྟངས་རིགས་ཁ་ཤས་ནས་ང་ཚོར་བློ་སྐྱེད་དང༌། ཕན་ཐོགས་ཡོང་གི་འདུག ཚན་རིག་པས་གཟུགས་ཅན་དངོས་པོ་ཕྲ་མོའི་མཐར་གཏུགས་ཏེ་བརྟག་དཔྱད་བྱེད་སྐབས་དངོས་པོ་བདེན་པ་ཞིག་ངོས་ཟིན་ཐུབ་པ་མི་འདུག་ཅེས་ཤོད་ཀྱི་འདུག སངས་རྒྱས་ཀྱི་ཆོས་ནང་ལོ་སྟོང་ཕྲག་གོང་དུ་ཆོས་ཐམས་ཅད་བཏགས་དོན་བཙལ་ནས་རྙེད་རྒྱུ་མེད་པར་གསུངས་ཡོད། ཚན་རིག་པས་ཀྱང་གཟུགས་ཅན་གྱི་དངོས་པོ་བཏགས་དོན་བཙལ་ནས་རྙེད་རྒྱུ་མེད་པ་ཞིག་མཐོང་གི་ཡོད། དེ་ལྟ་བུའི་ངང་ནས་སྐབས་རེ་ཐམས་ཅད་སེམས་ཀྱི་རྟོག་བཏགས་ལྟ་བུ་ཤོད་ཀྱི་འདུག ཤོད་སྟངས་དེ་ལྟ་བུའི་ཐོག་ལ་སླེབས་ཀྱི་ཡོད།

གང་ལྟར་ཡང་སྙིང་དེང་སང་ཚན་རིག་ཚད་མཐོན་པོར་སླེབས་ཏེ་གཞི་ནས་ལྟ་བ་དང་འབྲེལ་བ་ཡོད་པ་ཆགས་ཡོང་གི་ཡོད། སྔ་མོ་ཡིན་ན་ལྟ་བ་ཞེས་བརྗོད་ན་སེམས་ཀྱི་རྣམ་རྟོག་གིས་བཟོས་པ་ལྟ་བུ་དང༌། ཚན་རིག་ཅེས་བརྗོད་ན་བརྟག་དཔྱད་བྱེད་རྒྱུ་ཡོད་པ་ལྟ་བུར་ངོས་འཛིན་བྱེད་ཀྱི་ཡོད་ཀྱང༌། དེང་སང་བར་ཐག་ཉེ་རུ་ཕྱིན་ཡོད། གཟུགས་ཅན་གྱི་དངོས་པོར་བརྟག་དཔྱད་བྱེད་ཐུབ་པའི་ཚད་ལས་བརྒལ་སྐབས་ལྟ་བའི་ཐོག་ཏུ་ཕྱིན་ན་ལས་དེ་མིན་འགྲོ་ས་མེད་པ་ཞིག་ཆགས་ཡོང་གི་ཡོད། ཚན་རིག་པས་བཙལ་ནས་རྙེད་རྒྱུ་མེད་པ་དེ་ལྟར་གང་བྱས་སོང་བསམ་པ་ལྟ་བུ་ཞིག་གི་ཐོག་ཏུ་སྡོད་ཀྱི་ཡོད། སངས་རྒྱས་ཀྱི་ཆོས་ནས་རྟེན་འབྱུང་ཞེས་མིང་གི་དབང་གིས་ཡོད་ཙམ་ཞེས་གསུངས་ཡོད། ཁོང་ཚོས་སངས་རྒྱས་ཀྱིས་གསུངས་པ་དང༌། ཀླུ་སྒྲུབ་ཀྱིས་གསུངས་པ་ཟེར་གྱི་མེད། ཁོ་རང་ཚོས་བརྟག་དཔྱད་བྱས། བརྟག་དཔྱད་བྱས་པའི་འབྲས་བུར་ཡུལ་དངོས་པོ་བདེན་པ་བ་གཅིག་མི་འདུག་ཟེར་བ་ཞིག་གི་སྒང་ལ་སླེབས་ཡོང་གི་འདུག

ཉ༽ ཆོས་ཚན་བགྲོ་གླེང་དང་། ཚན་རིག་པའི་ཐུགས་སྣང་།

སངས་རྒྱས་ཀྱི་ཆོས་ཀྱི་འགྲོ་སྟངས་ལྟ་བ་དང༌། གྲུབ་མཐའི་ནང་ནས་གཞི་དངོས་པོའི་གནས་ཚུལ་གསུངས་པ་དེ་རིགས་འགྲེལ་བཤད་བྱེད་སྐབས་ཚན་རིག་པ་ཚོའི་ནང་ནས་དེར་དོ་སྣང་སླེབས་ཡོང་གི་འདུག དཔེར་ན། ང་ཚོ་ཚན་རིག་པ་དང་མཉམ་དུ་ཐུག་འཕྲད་བྱུང་སྟེ། ཐོག་མར་ཚོགས་འདུ་དང་པོ་དེ་འཚོགས་པའི་སྐབས་ལ། ཚན་རིག་པ་ཁ་ཤས་ཀྱི་རྣམ་འགྱུར་ལ་ཁྱེད་རང་ཚོ་ཆོས་པ་རེད། ཆོས་པ་མཉམ་དུ་ང་ཚོ་ཚན་རིག་པས་གང་ཞིག་བཤད་དགོས་སམ། ང་ཚོ་གོ་བསྡུར་བྱེད་རྒྱུའི་གཞི་རྩ་མེད་ཟེར་བ་ལྟ་བུའི་རྣམ་འགྱུར་བསྟན་ཡོང་གི་འདུག སངས་རྒྱས་ཀྱི་རྗེས་འབྲང་པས་འཇིག་རྟེན་བཀོད་པ་པོ་དང༌། གང་ཟག་རང་དབང་གིས་གྲུབ་པའི་བདག་ཁས་ལེན་གྱི་མེད་པ་དང༌། སྣོད་བཅུད་ཐམས་ཅད་རྒྱུ་དང་རྐྱེན་ལ་བརྟེན་ནས་བྱུང་བ། རྐྱེན་ལ་བརྟེན་ནས་འགྱུར་བ་སྣ་ཚོགས་ཡོང་གི་ཡོད་པ་སོགས་བཤད་པའི་ཚེ་གཞི་ནས་འདིར་དོ་སྣང་ཞིག་སླེབས་ཏེ་ཁྱེད་རང་ཚོས་སངས་རྒྱས་ཀྱི་ཆོས་འགྲེལ་བཤད་ཁྱད་མཚར་ཞིག་རྒྱག་གི་འདུག་ཅེས་ཚོགས་ཐེངས་དང་པོ་ལས་གཉིས་པར་དོ་སྣང་ཆེ་རུ་ཕྱིན་སོང༌། ཚོགས་ཐེངས་གཉིས་པ་གསུམ་པ་ནས། ཁོ་རང་ཚོའི་བཤད་གཞི་འདིའི་སྐོར་ལ། སངས་རྒྱས་ཀྱི་ཆོས་ནས་འགྲེལ་བཤད་གང་འདྲ་ཞིག་རྒྱག་གི་རེད་ཅེས་གཞི་ནས་ཚུར་དྲིས་ཡོང་གི་འདུག་པར་མ་ཟད། ཚོགས་དབར་གྱི་ཇ་འཐུང་བའི་སྐབས་ལའང་སྐད་བསྒྱུར་ཐུབ་བསྟན་སྦྱིན་པ་བརྒྱུད་ནས་གོང་དུ་ཏཱ་ལའི་བླ་མས་འགྲེལ་བཤད་འདི་འདྲ་ཞིག་བརྒྱབ་སོང༌། དེ་གང་འདྲ་རེད་ཅེས་དོ་སྣང་ཚུར་བྱེད་པ་ཞིག་དངོས་སུ་བྱུང༌།

གང་ལྟར་ཚན་རིག་པ་དངོས་གནས་ཚད་མཐོན་པོར་སླེབས་པ། བསམ་བློ་གཏོང་མཁན་དེ་རིགས་ཀྱི་ཤར་ཕྱོགས་ཀྱི་ལྟ་བར་དོ་སྣང་བྱེད་ཀྱི་འདུག དེའི་ནང་ཚན་ནས་ནང་པའི་ཆོས་ལ་དོ་སྣང་བྱེད་མཁན་ཡང་ཁ་ཤས་ཁ་ཤས་ཡོང་གི་འདུག ཚན་རིག་པ་ཐམས་ཅད་ཀྱིས་ནང་པ་ཁས་ལེན་གྱི་མེད་ཀྱང༌། ཚན་རིག་པའི་ནང་ནས་ཉུང་ཤས་བློ་གཟུ་བོར་གནས་པ་དང༌། ཤེས་ཚད་མཐོ་པོ་ཡོད་མཁན་དེ་ལྟར་ནས་སངས་རྒྱས་ཀྱི་ཆོས་ལ་དོ་སྣང་བྱེད་ཀྱི་འདུག ཚན་རིག་པ་ཚོས་དུས་རབས་ཉི་ཤུ་པ་རྫོགས་ཏེ་དུས་རབས་ཉེར་གཅིག་པའི་ནང་ལ་ཚན་རིག་མུ་མཐུད་ནས་ཡར་རྒྱས་འགྲོ་གི་རེད། ཚན་རིག་མུ་མཐུད་ནས་ཡར་རྒྱས་ཕྱིན་པ་དང་མཉམ་དུ་ཡར་རྒྱས་འགྲོ་ཐུབ་མཁན་གྱི་ཆོས་ནང་པ་མ་གཏོགས་མེད་ཅེས་ཁ་གཅིག་གྲགས་ཀྱིས་ཤོད་ཀྱི་འདུག

ཏ༽ ཤཪ་ཕྱོགས་པའི་ལྟ་གྲུབ་དང་། ཚན་རིག་གི་བརྟག་ཞིབ།

དེ་ནས་ཁ་སང་ངོས་ནས་ཞུས་པ་ལྟར། སྤྱིར་བཏང་གི་ཆོས་ལུགས་གཞན་དག་ནང་དུ་དད་པ་དང༌། ཤེས་རབ་གཉིས་པོ་འབྲེལ་མེད་ལྟ་བུ་དང་། ཤེས་རབ་ནི་རྣམ་དཔྱོད་ཀྱི་རྩལ་གྱི་ཐོག་ནས་ཡོང་བ་དང༌། དད་པ་ནི་རྩེ་གཅིག་པའི་བསམ་ཚུལ་ཞིག་ལས་ཤེས་རབ་ཀྱིས་གྲོགས་བྱས་པའི་དད་པ་ཟེར་བའི་ཐ་སྙད་མེད་པ་ལྟ་བུ་ཞིག་འདུག སངས་རྒྱས་ཀྱི་ཆོས་ནས་ཤེས་རབ་ཀྱི་གྲོགས་བྱས་པའི་དད་པ་བཤད་པ་འདི་ལ་ཡང་ཁོང་ཚོ་མང་པོ་ཞིག་གིས་ངོ་མཚར་སྐྱེས་ཀྱི་འདུག གང་ལྟར་སངས་རྒྱས་ཀྱི་ཆོས་ཀྱི་འགྲོ་སྟངས་འདི་ལ་ཚན་རིག་པས་དོ་སྣང་གསར་པ་བྱེད་སྟངས་དེ་ལྟར་བྱེད་ཀྱི་འདུག

དེ་ནས་ཡང་སྔ་ལོ་ཚན་རིག་གི་ཚོགས་འདུ་གཅིག་དྷ་རམ་ས་ལར་འཚོགས་པ་ཡིན། དེའི་སར་ཤར་ཕྱོགས་པ་རྒྱ་མི་གཅིག་གཉིས་ཤིག་དང༌། ཉི་ཧོང་གི་མི་གཅིག་གཉིས་ཤིག་ཡོད། ཉི་ཧོང་གི་སྐྱེ་དམན་ཞིག་འདུག་ལ། སྐྱེ་དམན་དེ་ཚན་རིག་པ་མིན་པར་དོ་སྣང་བྱས་ཏེ་ཟུར་ཉན་དུ་ཡོང་བའི་གྲས་རེད། ཚོགས་འདུ་ཉིན་གཉིས་ཕྱིན་པ་དང་། ཉིན་མ་གསུམ་པར་ཉི་ཧོང་ནས་ཡིན་པའི་ཨ་ལྕག་དེས་ངོས་ལ་སྐད་ཆ་བཤད་རྒྱུ་ཞིག་ཡོད་ཟེར། སྐད་ཆ་བཤད་རྒྱུར་མོ་རང་ཤར་ཕྱོགས་ཉི་ཧོང་གི་མི་ཡིན་ལ། ད་ལྟ་བར་དུ་སོ་སོའི་བསམ་བློའི་ནང་ལ་ཤར་ཕྱོགས་ཀྱི་ལྟ་བ་དང༌། གྲུབ་མཐའ། ཆོས་ཞེས་པ་འདི་ལ་དད་པ་བྱེད་རྒྱུ་དང༌། སྨོན་ལམ་རྒྱག་རྒྱུ་དེ་ལྟ་བུ་ཞིག་ལས། དངོས་པོའི་གནས་ཚུལ་གཏན་ལ་འབེབས་ཀྱི་ཡོད་པ་རེད་བསམ་གྱི་མེད་ལ་ཤེས་ཀྱི་མེད། ནུབ་ཕྱོགས་པའི་ཚན་རིག་གིས་དངོས་པོའི་གནས་ཚུལ་གཏན་ལ་ཕབ་པའི་ནུས་པ་ཡོད་པ་དང༌། དངོས་པོའི་གནས་ཚུལ་གཏན་ལ་ཕབ་པའི་ཐོག་ནས་ཁ་ཡོད་ལག་ཡོད་ཀྱི་མི་ལ་ཕན་ཐོགས་སྦྱིན་ཐུབ་མཁན་ཞིག་ལ་ངོས་འཛིན་བྱེད་ཀྱི་ཡོད། ད་རེས་འདིར་ཚོགས་འདུར་ཉིན་གཉིས་ཕྱིན་པའི་མཚམས་སུ་ཤར་ཕྱོགས་པའི་ལྟ་བ་འདི་དངོས་པོའི་གནས་ཚུལ་འཚོལ་མཁན་ཞིག་དང༌། དངོས་པོའི་གནས་ཚུལ་བཙལ་ནས་གཏན་ལ་འབེབས་མཁན་ཞིག་ཡིན་པ་གསལ་པོ་མཐོང་སོང༌། དེས་ང་རང་གི་སེམས་ལ་གཡོ་འགུལ་ཆེན་པོ་ཐེབས་བྱུང་ཞེས་བཤད་བྱུང༌།

གང་ལྟར་ང་རང་ཚོའི་སངས་རྒྱས་ཀྱི་ཆོས་སྤྱི་དང༌། ལྷག་པར་ཕྱོགས་གླང༌། ཆོས་གྲགས་ཀྱིས་དབུ་ཚད་ཀྱི་གཞུང་ནས་གསུངས་པའི་དངོས་པོའི་རྣམ་གཞག་གཏན་ལ་འབེབས་ལུགས། དཔེར་ན། རྣམ་འགྲེལ་གྱི་དབུ་ནས་རང་བཞིན་རྟགས་ཀྱི་འབྲེལ་བའི་སྐོར་དང༌། སེལ་འཇུག་དང༌། སྒྲུབ་འཇུག་ཟེར་བ་འདི་དག་གིས་དངོས་ཡོད་གནས་ཚུལ་ཤོད་ཀྱི་ཡོད་པ་ལས། རྣམ་རྟོག་གིས་སྒྲོ་བཏགས་པའི་དོན་མིན། གང་ལྟར་དབུ་ཚད་ཀྱི་གཞུང་ནས་གསུངས་པ་འདི་དག་ཡུལ་གྱི་གནས་ལུགས་བརྟག་དཔྱད་བྱེད་སྟངས་ལ་ནུས་པ་ཧ་ཅང་ཆེན་པོ་ཡོད་པ་ཤིན་ཏུ་གལ་ཆེན་པོ་རེད། སྤྱིར་སངས་རྒྱས་ཀྱི་ཆོས། དེའི་ནང་ཚན་ནས་ཐེག་ཆེན་གྱི་ཆོས་ལ་དེ་ལྟ་བུའི་ནུས་པ་ཆེན་པོ་ཡོད་ཀྱང༌། ད་ལྟ་བར་དུ་འཛམ་བུ་གླིང་འདིའི་སྒང་ལ་ནུས་པ་མངོན་མ་ཐུབ་པར་བསྡད་པ་རེད། ད་ཆ་ནུས་པ་མངོན་ཐུབ་པ་ཞིག་ག་ལེར་ཡོང་གི་རེད། དེ་ལྟར་ཡོང་བའི་དོན་དུ་དབུ་ཚད་ཀྱི་གཞུང་གཙོ་བོར་གྱུར་པའི་སངས་རྒྱས་ཀྱི་ཆོས་ལ་ལོ་ནས་ལོ་བསྟུད་དེ་སློབ་གཉེར་བྱས་པའི་མི་རྣམས་ཀྱིས་འགྲེལ་བཤད་བྱ་རྒྱུ་ནུས་པ་ཆེ་ཤོས་ཡོད་ལ། མཐུན་རྐྱེན་ཡང་ཚང་ཡོད། དེ་མིན་གྱི་དཔེ་ཆ་ཁ་ཤས་རེ་ཀློག་མྱོང་བ་ཙམ་གྱིས་ཁག་པོ་རེད།

ཐ༽ ནང་པའི་ཤེས་ཚད་དང་། ཕྱོགས་སྔའི་འདོད་པ།

ནུབ་ཕྱོགས་པའི་མཁས་པ་ཚོར་མཐོང་ཆུང་བྱས་པ་ལྟ་མིན་ནའང་། ནུབ་ཕྱོགས་པའི་མཁས་པ་ཚོས་ལོ་རྒྱུས་དང༌། དེ་ལོ་ག་དུས་བྱུང་བ། མཚན་གང་དག་ཡིན་མིན་སོགས་ཧ་ལས་པའི་ངེས་པོ་དང༌། མང་པོ་གསུང་རྒྱུ་ཡོད་པ་དེ་རིགས་ཧ་ཅང་ཡག་པོ་རེད། དེ་ལྟ་བུའི་ཞིབ་འཇུག་བྱས་པ་ཙམ་གྱིས་ཤིན་ཏུ་ཡག་པོ་རེད། ཡིན་ན་ཡང་ང་རང་ཚོ་མཚན་ཉིད་པས་དཔེ་ཆ་བལྟས་པ་བཞིན་གཅིག་ནས་གཉིས་སུ་བགྲངས་པའི་རྒྱུ་མ་ཕུ་འདེད་ཀྱི་ཐོག་ནས་དཔྱད་པ་བྱེད་རྒྱུའི་ནུས་པ་དེ་ཁག་པོ་རེད། དེའི་ཐད་བོད་པ་ཡག་ཤོས་རེད་འདུག བོད་པ་ལྟ་བུ་ཧ་ལམ་ཡོང་བ་ཤིན་ཏུ་དཀའ་ལ། ད་ལྟའི་གནས་སྐབས་ལ་འཇོན་མི་ཡོང༌། གཞན་དག་ཕར་བཞག སྐད་ཡིག་རང་གི་ཐོག་ནས་ཁག་པོ་ཡིན།

སངས་རྒྱས་ཀྱི་ཆོས་གཏན་ལ་འབེབས་པ་ལ་བོད་ཀྱི་སྐད་ཡིག་འདི་ཧ་ལས་པའི་ཕྱུག་པོ་དང༌། ཧ་ཅང་ཡག་པོ་རེད། བརྡ་དག་མིང་ཚིག་ཆ་ཚང་གཏན་འཁེལ་ཡོད་པའི་དགེ་མཚན་དང༌། ཁྱད་ཆོས་ཆེན་པོ་ཡོད། གང་ལྟར་ཡང་སྙིང་ད་ལྟའི་ཆར་བོད་པའི་མཁས་པ་རྣམས་དྲག་ཤོས་ཆགས་ཡོད། ད་ལྟ་བར་སྐྱོན་ཆ་དང་རྗེས་ལུས་གང་ཞིག་ཐེབས་ཡོད་དམ་ཟེར་ན། ཚན་རིག་པ་དང་མཉམ་དུ་འབྲེལ་བ་བྱེད་སྟངས་ཤེས་ཀྱི་མེད། འདི་ལ་ང་ཚོས་སློབ་སྦྱོང་ཞིག་བྱེད་དགོས། འདི་ཕྱོགས་སྔར་རྩོད་པ་མིན་པར་བདེན་དོན་འཚོལ་གྱི་ཡོད།

ཕྱོགས་སྔའི་འདོད་པ་ཤེས་དགོས། དཔེར་ན། དཔལ་ཆོས་ཀྱི་གྲགས་པས་མུ་སྟེགས་པའི་སློབ་དཔོན་མཁས་པ་གཅིག་གི་དགེ་ཕྲུག་ལ་བཞུགས་ཤིང་། ཞབས་ཕྱི་ཞུས་ཏེ་མུ་སྟེགས་པའི་གྲུབ་མཐའ་སྦྱངས་པའི་ལོ་རྒྱུས་ཡོད། དཔེ་དེ་བཞིན་དུ་ང་རང་ཚོས་ཀྱང་སྔར་གྱི་འདས་པའི་གྲུབ་མཐའ་འདི་དག་གནད་ཆེན་པོ་རེད། འོན་ཀྱང་དེང་སང་བྱ་བ་བྱེད་མཁན་མེད། མུ་སྟེགས་པའི་གྲུབ་མཐའ་ཁ་ཤས་ལས་མང་པོ་ཞིག་དེང་སང་མེད། དེང་སང་འཛམ་བུ་གླིང་འདིའི་སྒང་ལ་འཚོ་གནས་མེད་མཁན་གྱི་གྲུབ་མཐའ་རྙིང་ཁུངས་དེ་ལྟར་སྦྱངས་པ་ལས། ད་ལྟ་འཛམ་གླིང་འདིའི་སྟེང་དུ་འཚོ་གནས་ཡོད་བཞིན་པའི་ཡེ་ཤུའི་ཆོས་ལ་སོགས་པའི་ཆོས་ལུགས་མི་འདྲ་བ་དག་གི་ལྟ་གྲུབ་གང་འདྲ་མིན་གཙོ་ཆེ་བ་དེ་རིགས་སློབ་སྦྱོང་བྱེད་རྒྱུ་དང༌། དེ་ཡང་དགག་པ་རྒྱག་རྒྱུའི་དོན་དུ་མིན་པར། ཁྱད་པར་གང་ཡོད་པ་དེ་དག་ང་ཚོས་ཤེས་པ་བྱེད་དགོས། ཇི་ཙམ་གྱི་ཁྱད་པར་ཤེས་པ་དེ་ཙམ་གྱིས་ཕན་ཐོགས་ཡོད། མུ་སྟེགས་གཞན་གྱི་གཞུང་ལུགས་ལ། །ཇི་ལྟ་ཇི་ལྟར་རྣམ་བསམ་པ། །དེ་ལྟ་དེ་ལྟར་མགོན་ཁྱོད་ལ། །བདག་གི་ཡིད་ནི་དད་པར་འགྱུར། །ཞེས་གསུངས་པ་བཞིན། སངས་རྒྱས་ཀྱི་ཆོས་ལ་དད་པ་བརྟན་དུ་འགྲོ་བ་དང༌། དད་པ་ཟབ་ཏུ་འགྲོ་བ་ཞིག་ཏན་ཏན་ཡོང་གི་རེད།

ད༽ བསྟན་པའི་ཞབས་འདེགས་དང་། ཚན་རིག་སློབ་གཉེར།

དེ་ནས་གལ་ཆེ་ཤོས་སངས་རྒྱས་ཀྱི་ལྟ་གྲུབ་དང་འབྲེལ་བ་ཡོད་མཁན་གྱི་ཚན་རིག་དེ་རིགས་ལ་སློབ་སྦྱོང་བྱེད་ཐུབ་ན་རང་རང་སོ་སོའི་དད་པ་བརྟན་དུ་འགྲོ་བ་དང༌། སངས་རྒྱས་ཀྱི་ཆོས་ལ་གཏིང་ནས་ངོ་མཚར་སྐྱེས་པ་དེ་ལྟ་བུའི་ཕན་ཐོགས་ཡོང་གི་རེད། བསྟན་པ་སྤྱིའི་ཞབས་འདེགས་བསྒྲུབ་རྒྱུར་ཡང་ཕན་ཐོགས་ཡོང་གི་རེད། མ་འོངས་པར་བོད་པའི་སྤྱི་ཚོགས་ནང་ལ་སངས་རྒྱས་ཀྱི་གསུང་ལ་འདི་ལྟར་ཡོད། ཚན་རིག་གི་འགྲོ་སྟངས་འདི་འདྲ་རེད་ཅེས་འགྲེལ་བཤད་བྱེད་ཐུབ་པ་བྱུང་ན། བོད་པའི་མི་རབས་གསར་པ་འཚར་ལོངས་ཡོང་མཁན་ཚོར་སངས་རྒྱས་ཀྱི་གསུང་ངོ་སྤྲོད་ཟབ་ཤོས་ཤིག་ཆགས་ཀྱི་རེད་བསམ་གྱི་འདུག བོད་པའི་སྤྱི་ཚོགས་འདི་མུར་མ་བསྡད་པར་འགྱུར་ངེས་ཡིན། ད་ལྟ་ང་ཚོ་རྒྱ་གར་ནང་ལ་འགྱུར་འགྲོ་གི་ཡོད་ལ། མ་འོངས་པར་གཞིས་བྱེས་མཉམ་འཛོམས་བྱུང་བའི་མཚམས་ལ་ཡང་འགྱུར་བ་འགྲོ་གི་རེད། དེ་ལྟ་བུའི་དུས་སུ་སངས་རྒྱས་ཀྱི་ཆོས་ངོ་སྤྲོད་བྱེད་སྐབས་ཚན་རིག་གི་འདོད་ཚུལ་ཤེས་པའི་ཐོག་ནས་འགྲེལ་བཤད་བྱས་ན་ཉན་མཁན་གྱི་བློ་ལ་འཇུག་ཆེ་བ་དང༌། ཟབ་པ་དང༌། སེམས་པ་ངེས་ཤེས་ཆེ་བ་སྐྱེས་ཐུབ་པའི་ཕན་ཐོགས་ཆེན་པོ་ཡོང་གི་རེད་བསམ་གྱི་འདུག

དེ་ལྟར་ན། ང་ཚོས་ག་ལེར་ཚན་རིག་གི་སློབ་སྦྱོང་གོ་སྒྲིག་ཅིག་དྷ་རམ་སར་དཔེ་མཛོད་ནས་བྱེད་ཐུབ་ན་ཡག་པོ་འདུག་ཅེས་ཐོག་མའི་བསམ་བློ་ཡོང་དགོས་པའི་རྒྱུ་མཚན་དེ་ལྟར་ཡིན། ཞིབ་ཕྲ་རིན་པོ་ཆེས་ངོ་སྤྲོད་གནང་གི་རེད་ལ། ཁྱེད་རང་ཚོ་ཞིབ་ཕྲའི་བཀའ་མོལ་ཡོང་གི་རེད། དེའི་གནད་འགག་དེ་དག་ཞུས་ན་བསམ་བྱུང༌། དེ་མིན་བོད་པའི་སྣང་བར་སྔ་མོ་ཤིང་འབྲུག་དམག་བྱུང་བའི་སྐབས་ལ་དབྱིན་ཇིར་བསྟན་དགྲ་ཕྱི་གླིང་བ་ཟེར་གྱི་ཡོད། བསྟན་དགྲ་ཕྱི་གླིང་བ་ཞེས་བསྟན་པའི་དགྲ་བོ་སྡུག་ཤོས་ཤིག་ཏུ་བརྩི་གི་ཡོད་པ་དང༌། རྒྱ་ནག་གོང་མར་གནམ་གྱི་ལྷ་འཇམ་དབྱངས་གོང་མ་ཆེན་པོ། ཞེས་དད་པ་ལྟ་བུ་བྱེད་ཀྱི་ཡོད། ད་ཆ་བསྟན་དགྲ་ཕྱི་གླིང་བ་ཇི་ཙམ་ཐབས་སྡུག་ཀྱང༌རང་དབང་ཡོད་པ་དང༌། མང་གཙོ་ཡོད་པ། ཁྲིམས་ཀྱི་དབང་བསྒྱུར་བའི་ལུང་པ་དངོས་གནས་ཡག་པོ་ཡོད། གནམ་གྱི་ལྷ་འཇམ་དབྱངས་གོང་མ་ཆེན་པོའི་ཡུལ་ཁམས་ལ་ཁྲིམས་མེད་ལ། རང་དབང་ཡང་མེད། མང་གཙོ་ཡང་མེད་པར་ཧ་ཅང་ཁག་པོ་ཞིག་གི་ཐོག་ཏུ་བསྡད་ཡོད།

ཚན་རིག་པ་ཟེར་ན་ནུབ་ཕྱོགས་པ་གཅིག་པུའི་སྐད་ཆ་མིན་པར་འཛམ་གླིང་སྤྱིའི་གནས་ཚུལ་དང༌། འཛམ་གླིང་སྤྱིའི་ཤེས་ཡོན་ཞིག་ཆགས་ཡོད། སྤྱིར་བཏང་སློབ་གྲྭའི་ནང་ལ་ཡོད་པའི་ཕྲུ་གུ་ཚོས་ཚན་རིག་བསླབས་པ་ལས། སངས་རྒྱས་ཀྱི་ཆོས་སྦྱང་མྱོང་མཁན་དང་། དབུ་ཚད་ཀྱི་གཞུང་ཤེས་མཁན་ཞིག་གིས་ཚན་རིག་ཐོག་སློབ་སྦྱོང་བྱས་ན་ཏན་ཏན་ལེགས་པ་ཤེས་ཀྱི་རེད་ལ། གོ་བ་གཏིང་ཟབ་པ་རྟོགས་ཐུབ་པ་ཡོང་གི་རེད། དྲི་བ་ཡང་མང་པོ་ཞིག་ཐོན་ཐུབ་ཀྱི་རེད། དོགས་གཅོད་དངོས་སུ་བྱེད་ཐུབ་ཀྱི་རེད། ཚན་རིག་སློབ་ཁྲིད་བྱེད་པའི་སྐབས་ལ་དབུ་ཚད་ཤེས་མཁན་མི་གཅིག་གིས་དྲི་བ་དྲིས་ཤིང་། དོགས་པ་བླངས་ན་ཚན་རིག་སློབ་ཁྲིད་བྱེད་མཁན་ཁོ་རང་ལའང་ཏན་ཏན་བློ་བསྐྱེད་ཡོང་རྒྱུར་ཕན་ཐོགས་ཡོང་གི་རེད་བསམ་གྱི་འདུག ངོ་སྤྲོད་ཞུ་རྒྱུ་དེ་ལྟར་ཡིན་པས་དགོངས་པར་བཅངས་དགོས། ཞེས་བཀའ་སློབ་སྩལ།། དེ་ནས་ཚེ་དབང་འཕྲོ་སྐྱོང་བསྐྱངས།། །།

པར་བྱང་སྨོན་ཚིག

རྣམ་གྲོལ་ཞི་བའི་རྒྱ་མཚོར་རོ་གཅིག་ཏུ། །

གཞོལ་བའི་མཐའ་ཡས་ཆོས་ཚུལ་དལ་འབབ་ཀླུང༌། །

ཚིག་གི་གཟེགས་མ་རེས་ཀྱང་དུག་གསུམ་གྱི། །

དྲི་མ་ཡོངས་འཁྲུད་ལེགས་བཤད་བདུད་རྩི་འདི། །

དཔར་དུ་བསྐྲུན་པའི་རྣམ་དཀར་ཕུང་པོའི་མཐུས། །

ཡང་དག་ཆོས་ཀྱི་སྒོ་མོ་སྟོང་ཕྲག་བརྒྱ། །

གདངས་ཏེ་རྒྱུད་ལྔའི་འགྲོ་བ་མ་ལུས་པ། །

ངེས་ལེགས་ནོར་བུའི་མཛོད་ལ་དབང་འབྱོར་ཤོག །

ཅེས་པ་འདི་ཡང་དེང་དུས་ཡིད་སྲུབས་ཀྱིས་རྒྱུད་བརླམས་པའི་ཀླ་ཀློའི་སྡིག་སྤྱོད་མི་བཟད་པས་གངས་ལྗོངས་ཆོས་ལྡན་གྱི་ཞིང་དུ་ཐུབ་པའི་བསྟན་པ་རིན་པོ་ཆེ་ཉིན་མོའི་སྣང་བ་ལྟར་འབར་བ་དེ་ནི་མིང་གི་ལྷག་མ་ཙམ་དུ་ཉམས་ཉེས་པར་བྱས། ཕྱོགས་དང་ཕྱོགས་ན་རྡུལ་ཕྲན་མཚོན་ཆ་སོགས་གདུག་པའི་གནོད་འཚེ་གྱ་གྱུའི་སྦྱོར་བ་ནི་ཉིན་རེ་བཞིན་དུ་དར་བ་སོགས་སྒོ་ཀུན་ནས་ལྔ་བདོའི་རྒུད་ཚོགས་མཚོ་ལྟར་བརྡོལ་བ་འདི་དག་ལྷག་མེད་དུ་ཞི་ཞིང༌། བྱང་ཕྱོགས་བོད་ཁ་བ་ཅན་དུ་བསྟན་པའི་མེ་རོ་སླར་ཡང་སྔར་བཞིན་གསོས་ཏེ་རྒྱ་གར་འཕགས་པའི་ལྗོངས་འདིར་ཡང་ཐུབ་པའི་བཞེད་དགོངས་དྲི་མ་མེད་པ་དར་རྒྱས་སུ་འཕེལ་བ་དང༌། འཛམ་གླིང་ཡངས་པའི་ཁྱོན་ལ་འཚེ་མེད་ཞི་བའི་ལམ་སྟོན། རྣམ་འདྲེན་ཤཱཀྱ་སེངྒེའི་རིང་ལུགས་སྒོ་ཀུན་ནས་རྒྱས་པ་སོགས་འཕྲལ་ཡུན་ལེགས་ཚོགས་དུ་མའི་ཆེད་དུ་དམིགས། ནང་བསྟན་གྲུབ་མཐའ་རིས་མེད་ཀྱི་གསུང་རབ་དཔར་དུ་བསྐྲུན་དང་བསྐྲུན་འགྱུར་གང་ལའང་སྦྱར་ཆོག་པའི་དགེ་བསྔོའི་སྨོན་ཚིག་ཏུ་ཤཱཀྱའི་དགེ་སློང་ཆོས་སྨྲ་བ་ངག་དབང་བློ་བཟང་བསྟན་འཛིན་རྒྱ་མཚོས་སྦྱར་བའོ། །དགེའོ།། །།